Saraiki: Bible for 1 Corinthians, 1 John, 1 Peter, 1 Thessalonians, 1 Timothy, 2 Corinthians, 2 John, 2 Peter, 2 Thessalonians, 2 Timothy, 3 John, Acts, Colossians, Ephesians, Galatians, Hebrews, James, John, Jude, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

¹۱۔ یسوع مسیح اِبن داؤد پُتر ابراہام دا نسب نامہ ۔ ²۲۔ ابراہام تھوں اضحاق جمیا تے اضحاق تھوں یعقوب جمیا تے یعقوب تھوں یہوداہ تے اُوندے دے بھرا جمے۔ ³۳۔ تے ول یہوداہ تھوں فارص تے زارح تمرتھوں جمے۔تے فارص تھوں حصرون جمیا تے حصرون تھوں رام جمیا۔⁴۴۔ تے ول رام تھوں عمینداب جمیا تے عمینداب تھوں نحسون جمیا تے نحسون تھوں سلمون جمیا۔ ⁵۵۔ تے وَل سلمون تھوں بوعز راحب تھوں جمیا تے وَل بوعز تھوں عبید رُوت تھوں جمیا تے ول عبید تھوں یسی جمیا۔ ⁶۶۔ تے وَل یسی تھوں داؤد بادشاہ جمیا۔ تے وَل داؤد تھوں سلیمان اوُں ذال کولوں جمیا جیہڑی پہلے اوریا دی ذال ہائی۔⁷۷۔ وَل سلیمان تھوں رُحبعام جمیا تے وَل رُحبعام تھوں ابیاہ جمیا تے ابیاہ تھوں آسا جمیا۔ ⁸۸۔ آسا تھوں یہوسفط جمیا تے یہوسفط تھوں یورام جمیا تے وَل یورام تھوں عزیاہ جمیا۔⁹۹۔ تے وَل عزیاہ تھوں یوتام جمیا تے وَل یوتام تھوں آخز جمیا تے وَل آخز تھوں حزقیاہ جمیا۔ ¹⁰۱۰۔ تے وَل حزقیاہ تھوں منسی جمیا تے وَل منسی تھوں امون جمیا تے امون تھوں یوسیاہ جمیا۔ ¹¹۱۱۔وَل او نپی کے بابل ونجن دے زمانے اِچ یوسیاہ تھوں یکونیاہ تے اوندے بھرا جمے۔¹²۱۲۔ اوہ نپی کہ بابل ونجن تھوں بعد یکونیاہ تھوں سیالتی ایل جمیا۔ وَل سیالتی ایل تھوں زربابل جمیا۔ ¹³۱۳۔ تے وَل زربابل تھوں ابیہود جمیا تے وَل ابیہود تھوں الیاقیم جمیا تے وَل الیاقیم تھوں عازورجمیا۔ ¹⁴۱۴۔ تے وَل عازور تھوں صدوق جمیا تے وَل صدوق تھوں اخیم جمیا تے اخیم تھوں الیہودجمیا۔¹⁵۱۵۔تے وَل الیہود تھوں الیعزر جمیا تے الیعزر تھوں متان جمیا تے متان تھوں یعقوب جمیا۔ ¹⁶۱۶۔ تے وَل یعقوب تھوں یوسف جمیا۔ ایہہ اوُں مریم دا پئے ہا جیندے وچوں یسوع جمیا ہا جیہڑا مسیح اکھویندا ہِے۔ ¹⁷۱۷۔ داؤد کولوں گھِن کے ابراہام تک ساریاں چوڈاں پشتاں تھیاں اَتے داؤد تھوں گھِن کے نپی کےبابل ونجن تائیں چودہ پشتاں اَتے نپی کے بابل ونجن تھوں گھِن کے مسیح تائیں چوڈاں پشتاں تھیاں ۔¹⁸۱۸۔ خداوند یسوع مسیح دا جمناں اِیویں تھیا کہ جڈاں اوُندی ماں مریم دی منگی یوسف دے نال تھئی تاں اونہاں وے ملن تھوں پہلاں ای روح القدس دی قدرت نال حاملہ تھی گئی۔ ¹⁹۱۹۔ اوُندے پئے یوسف نے جیہڑا نیک ہائی اوُں کوُ بدنام کرنا ناں چاہند ہا ۔ایں پاروں اوُں کوُ چُپ چاپ چھوڑ ڈیون دا ارادہ کیتے۔²⁰۲۰۔ جیویں ہی اوہ اپنے دل دے وچ اے گالھ سوُچیندا پیا ہا کہ خدا دےفرشتے کوُ اوُں خواب ڈِٹھا، فرشتے نے اوُں کوُ آکھیا اَے یوسفؔ داؤد دے پُتر! اپنی ذال مریم کوُں اپنے گھر گھن آؤن تھوں نہ ڈر کیو ں جو اوُندے ڈھِڈ اِچ ہِے اوہ روح القدس دی قدرت تھوں ہے۔ ²¹۲۱۔ اوہ ہِک پُتر کوُں جمسی تے توُں اوندا ناں یسوع رکھیں کیوں جو اوہ اپنے بندیاں کوُں اُنھاں دے گناہواں تھوں بچا گھنسی۔²²۲۲۔ اے سارا کجھ اوُں گالھ کوُں پورا کرن کیتے تھیا جو خدا نے اپنے نبی دی رائیں آکھیا ہا اوہ پورا تھیوے۔ ²³۲۳۔ ڈیکھو ہک کنواری ڈِھڈ نال ہوسی تے پُتر جمسی اَتے اوندا ناں عمانوایل رکھسن جیندا ترجمہ ہِے خدا ساڈے نال۔²⁴۲۴۔ یوسف نے اپنی نیندر تھوں جاگ کے تے اوُں ویں ای کیتا جیویں خدا دے فر شتے نے اوُں کوُں حکم ڈِتا ہا تے وَل اوہ مریم کوُں اپنی ذال دی حیثت نال اپنے گھر گھن آیا۔ ²⁵۲۵۔ اَتے وَل اوہ اوُں ویلے تائیں کٹھے نہ تھئےجئیں ویلے تائیں اُنھاں نے اپنے پُتر کوُں جم نہ ڈِتا اَتے اُوں دا ناں یسوع رکھیا۔

Chapter 2

¹۱۔جڈاں ہیرودیس بادشاہ دے زمانے وِچ یسوع دے یہودیہ دے بیت الحم وچ جمن دے کجھ عرصہ بعد مجوسی ڈبھار کولُوں یروشلیم وچ اِے آدھے ہوئے آئے کہ۔ ²۲۔ یہودیاں دا بادشاہ جیہڑا جمیا ہِے او کِتھاں ہِے؟ کیوں جو اساں ڈبھار اِچ اوندھا تارا ڈیکھ کے اوُں کوُں سجدہ کرن کیتے آئے ہئیں۔ ³۳۔ ول ہیرودیس بادشاہ نے ایہہ سُن کے تے اوندھے نال دے سارے بندے گھبریج گئے۔⁴۴۔ ہیرودیس نے سارے وڈیریاں تے کاہناں تے فقیہیاں کوُ کھٹا کیتا تے اُنہاں کولوں پُوچھیا جو مسیح کِتھاں پیدا تھیسی۔ ⁵۵۔ اوہناں نے اوُں کوُ ڈسایا یہودیہ دے بیت لحم وِچ کیونکہ نبی دی معرفت ایہو لکھاگیا ہِے کہ۔ ⁶۶۔ اے بیت لحم یہوداہ دے علاقے تُو یہوداہ دے وڈیریاں وچوں ہرگز چھوٹا نئیں کیونکہ تیڈے وچوں ہِک وڈیرا نکلسی جیہڑا میڈی اُمت اسرائیل دا آجڑی ہوسی ۔⁷۷۔ وَل ہیرودیس نے چُپ کر کے مجُوسیاں کوُں کھٹا کیتا تاں اُنہاں کولوں تارے دے بارے پُوچھیا کہ اوہ کیہڑے ویلے ڈِٹھا ہا۔ ⁸۸۔ وَل ایہہ آکھ کے اُنہاں کوُں بیت لحم کو گھلیا کہ ونجو تے اوُں بال کُوں چنگی طرح گولو جیہڑے ویلے بال تُہاکُوں مل ونجے تے میکوُں آن کے ڈساؤ تاں جو میں وی اوُں بال کو سجدہ کر سگاں ۔⁹۹۔ اوہ بادشاہ دی گالھ سُنن دے بعد اُہناں نے اپنی راہ گِدی تاں ڈیکھو اوہ تارا جیہڑا اُنہاں نے چڑھدے پاسے ڈِٹھا ہائی اوہ اُنہاں دے اَگے اِگےٹُر پیا اِتھوں تک کہ اوُں جاہ تے ونج کے رُک گیا جِتھاں اوہ بال ہا۔ ¹⁰۱۰۔ جیہڑے ویلے اُنہاں نے تارے کو ڈِٹھا تے او خُوشی نال بھر یج۔¹¹۱۱۔ اوہ اوُں گھر دے اندر گئے تے نِکے بال کوُ اپنی ماں مریم دے کول ڈِٹھا تے اُنہاں نے جھُک کے اوُں کوُں سجدہ کیتا وَل اُنہاں نے اپنے ڈبے کھول کے سونا تے لُبنان تے مُر اوُں کوُں نظر کیتے۔ ¹²۱۲۔ وَل خدا نے اُنہاں کُوں خواب وِچ آکھیا کہ ہیرودیس کوں ول نہ ونجو وَل اوہ ڈوجھی راہ تھوں اپنے وطن ول روانہ تھی گئے۔¹³۱۳۔ اُنہاں دے روانہ تھیون دے بعد یوُسف کُوں خواب وِچ خُداوند دا فرشتہ ڈِکھائی ڈِتا وَل اوُں کوُ آکھیا اُٹھ۔ بال تے اوہندی ماں کُوں گھِن کے مصر کوُ بھج ونجو اَتے جیہڑے ویلے تائیں میں تیکوُ نہ آکھاں اُتھائیں راہویں کیونکہ ہیرودیس اِیں بال کوُ گولیندا وَدا ہِے تاں جو اِیں کوُ مار سَٹے۔ ¹⁴۱۴۔ وَل رات دے ویلے یوسف اُٹھی کے بال تے اوہندی ماں کُوں گِھن کے مصر راوانہ تھی گیا۔ ¹⁵۱۵۔اوہ ہیرو دیس دے مرن تک اُتھائیں ریہا تاں جو ایہہ گالھ پوری تھی ونجے جیہڑی خُدا نے اپنے نبی دی راہئیں آکھی ہا کہ میں اپنے پُتر کُوں مِصر وچوں سڈائے۔¹⁶۱۶۔ جیہڑے ویلے ہیرودیس نے ڈِٹھا کہ مجوسیاں نے میڈے نال مذاق کیتے تاں اوہ بہوں غصے تھیا اَتے بندے گھل کے بیت لحم تے اوُں علاقے دے اندروں اوُں سارے بالاں کوُں مروا ڈِتا جیہڑے ڈوُ ڈوُ سال دے یا ایندے کولوں نکے ہَن۔ اوُں ویلے دے حساب نال جیہڑے اوُں مجوسیاں نے پتا کیتا ہا۔¹⁷۱۷۔ اوُں ویلے اوہ گالھ پوری تھئی جیہڑی یرمیاہ نبی دی معرفت آکھی گئی ہائی کہ۔ ¹⁸۱۸۔ رامہ وِچ ہِک آواز سُنائی ڈِتی۔ کہ روونا تے وڈا ماتم ۔ راخل اپنے بالاں کو روندی پئی ہِے تے اوُں نے ہر طرح دے سکون تے آرام دا انکار کر ڈِتے جو اوہ مر گئے ہِن ۔¹⁹۱۹۔ جیہڑے ویلے ہیرودیس مر گِیا تاں ڈیکھو خدا دے فرشتے نے مِصر وچ یوسف کُوں خواب اِچ آکے اوُں کوُں آکھیا۔ ²⁰۲۰۔ اُٹھی تے اِیں بال تے اِیندی ماں کوُں گِھن کے اسرائیل دے مُلک اِچ لگا ونج کیونکہ جیہڑے بال دی جان گھنن آلے ہَن او مر گئے ہِن۔ ²¹۲۱۔ وَل یوسف اُٹھی کے تے بال تے اوہندی ماں کوُں گَھن کے اسرائیل دے مُلک وِچ لگا گیا۔²²۲۲۔ پر جیہڑے ویلے اوُں کوُں پتہ لگے کہ ہیرودیس دی جاہ تے اُوہندا پُتر ارخلاؤس یہودیہ تے حکومت کریندا پیا ہِے تاں اُتھاں ونجن کولوں ڈر گیا اَتے خواب اِچ ہدایت گھِن کے گلیل دے علاقے کوُ روانہ تھی گیا۔ ²³۲۳۔ اَتے ناصرت نامی ہِک شاہر دے وِچ راہون لگا تاں جو اے گالھ پوری تھیوے جیہڑی خدا نے نبیاں دی راہیئں آکھی گئی ہا کہ او ناصری اکھواسی۔

Chapter 3

¹۱۔ اُنھاں ڈیواہاراں وِچ یوحنابپتسمہ (پانی وچ غوطا) ڈیون آلا یہودیہ دے ویرانے وِچ تبلیغ کریندا ہویا آیا تے ویرانےاِچ آکھن لگا ۔ ²۲۔ توبہ کرو کیوں جو آسمان دی بادشاہی نیڑے آ گئی ہِے۔ ³۳۔ کیوں جو اے اوُہو ہِے جیندے بارے وِچ یسعیاہ نبی آدھا پیا ہا کہ ویرانے وِچ ہوکا ڈیون آلے دی آواز آندی ہِے کہ خداوند دی راہ تیار کرو۔اوُندے رستے سِدھے بناؤ ۔⁴۴۔ ایہہ یوحنا اوُٹھ دے والاں دا کرُتا پاندا ہا تے اپنے لَک دے نال چمڑے دا پٹکا بَدھیندا ہا تے اوُں دا کھاون ٹڈیاں تے جنگلی شہد ہائی ۔ ⁵۵۔ اوُں ویلے یروشلیم تے سارے یہودیہ تے دریائے یردن دے آسے پاسے دے علاقیاں دے بندے اوُندے کول گئے۔ ⁶۶۔ وَل اپنے گناہواں دا اقرار کر کے دریائے یردن اِچ اوُندے کولوں بپتسمہ گِدا۔⁷۷۔ پر جیہڑے ویلے اوُں نے بہوں سارے فریسیاں تے صدوقیاں کوُں بپتسمہ (پانی وِچ غوطا ) گِھنن کیتے آندیاں ہویاں ڈِٹھا تے ول اُنہاں کوں آکھیا کہ اے نانگ دے پُترو تُہاکو کئیں ڈسائے جو آؤن اَلے قاہر تھوں بھج ونجو؟۔ ⁸۸۔ توبہ دے موافق پھل گِھن آؤ ۔ ⁹۹۔ تُساں اپنے دِلاں وِچ اِے گلاں آکھن دا سوچو وی نہ کہ ابراہام ساڈا پیو ہِے کیو ں جو میں تُہاکو آدھا ہاں کہ خدا اِنہاں پتھراں وِچوں وی ابراہام کیتے اولاد جما سگدے۔¹²¹⁰۱۰۔ پہلے اِی کلہاڑا درختاں دیاں جڑاں تے رکھا لاتھے۔ ہُن جیہڑا درخت چنگا پھل نہ گھن آسی او کٹ ڈِتا ویسی تے وَل اوہ بھا اِچ سَٹا ویسی۔ ¹¹۱۱۔ میں تاں تہاکو تو بہ دے کیتے پانی نال بپتسمہ ڈیندا ہاں پر جو میڈے بعد آؤن آلا ہِے او میڈے کولوں ڈاڈھا ہِے۔ تے میں اوُں دی جُتی چاؤن دے لائق وی نئیں۔ اوہ تہاکوُ روح تے اَگ نال بپتسمہ ڈیسی ۔ اوُں دا چھجا اؤں دے ہتھ وِچ ہِے تے او اپنے کھلیان کوُ ڈاڈھا صاف کریسی اَتے اپنے اناج کوُ گودام وچ کھٹا کریسی تے او بھوُں کوُ اَگ نال بھا لاَ ڈِیسی تے او بھا کڈائیں وی نہ بُجھ سی۔¹³۱۳۔ تے اوُں ویلے یسوع گلیل تھوں دریائے یردن دےکنڈے آیا تاں جو یوحنا تھوں بپتسمہ گِھنے۔ ¹⁴۱۴۔ پر یوحنا اِے آکھ کے اوُں کوُ روُکیندا رِہیا کہ میکوُ تُہاڈے کولوں بپتسمہ گِھنن دی لوڑ ہِے تُساں میڈے کول آئے ہو؟۔ ¹⁵۱۵۔ یسوع نے اوُں کوُ جواب ڈِتا ہُن اے ایویں ای تھیون ڈے کیوں جو ساکوُں ایویں ای ساری راستبازی کوُ پوری کرنا ضروری ہِے۔ وَل یوحنا نے اوُں وی ای ہوون ڈِتا۔¹⁶۱۶۔ بپتسمہ گِھندے ای یسوع پانی تھوں باہر نکل آیا۔ تے اُنہاں ڈِٹھا کہ اوُں دے کیتے آسمان کھُل گیا ہِے تے اوُں نے خدا دے روح کوُں کبوتر دی شکل دے اِچ اُتر دے تے اپنے اُتے ٹھاہر دے ڈِٹھا ۔ ¹⁷۱۷۔ اَتے ڈیکھو آسمان تھوں ہِک آواز اے آدھی ہوئی آئی کہ اے میڈا پُتر ہِے میں اِیندے کولوں بہوں خوش ہاں۔

Chapter 4

¹۱۔ اوُں ویلے روح یسوع کُوں جنگل اِچ کھن گیا تاں جو شیطان کولُوں آزمایا ونجے ۔ ²۲۔ ول چالیس ڈیں تے چالیس رات تایں فاقہ کر کے چھیکڑ تے اوُں کُوں بھُک لگی۔ ³۳۔ تاں آزماؤن آلے نے کول آ کے اوُں کوں اکھیا اگر تُوں خُدا دا پُتر ہئیں تاں اِنہاں پتھراں کُوں آکھ کہ اے ٹُکر بن ونجن۔ ⁴۴۔ ول یسوع نے اوُں کوُں جواب ڈِتا کہ بندہ صرف ٹُکر نال ای جیوندا نہ راہسی بلکہ ہر گالھ تھوں جیہڑی خدا دے منہ وِچوں نکلدی ہِے۔⁵۵۔ وَل شیطان اوُں کوُں پاک شاہر اِچ گِھن گیا اَتے ہیکل دی ساریاں تھوں اُچی جاہ تے کھڑا کر کے اوُں کوُ آکھیا ۔ ⁶۶۔ اگر تُوں خدا دا پُتر ہئیں تاں اپنے آپ کوُ تھلے سُٹ ڈےکیوں جو لکھا لاتھے کہ اوہ تیڈے کیتے اپنیاں فرشتیاں کوُ حکم ڈیسی اَتے اوہ تیکوُ اپنے ہتھاں تے چا گِھنسن تاں جو اے نہ تھیوے کہ تیڈے پیراں کوُ تھُڈا لگے۔⁷۷۔ یسوع نے اوُں کُوں آکھیا اے وی لکھا لاتھے کہ تُوں خداوند اپنے خدا دی آزماش نہ کر۔ ⁸۸۔ وَل شیطان اوُں کوں ہک بہوں اُچے پہاڑ تے گھن گیا اَتے دنیا دی ساریاں سلطنتاں تے اُنہاں دی ساری شان و شوکت اوُں کوُں ڈِکھائی۔ ⁹۹۔ تے وَل اوُں کوُں آکھیا کہ اے ساری شان و شوکت میں تیکوں ڈے ڈیساں اگر توں میکوں جھک کے سجدہ چا کریں۔¹⁰۱۰۔ یسوع نے اوُں کوُں آکھیا کہ توں خداوند اپنے خدا ای کوُں سجدہ کر تے صرف اوُندی ای عبادت کر۔ ¹¹۱۱۔ وَل شیطان اوُں دے کولُوں لگا گیا تے فرشتے آکے اوُں دی خدمت کرن لگ پئے۔¹²۱۲۔ ول جیہڑے ویلے یسوع کو پتہ لگے کہ یوحنا کوُں پکڑوا ڈِتا گیا ہِےتاں اوہ گلیل کوُ لگا گیا۔ ¹³۱۳۔ اَتے ناصرت کوُں چھوڑ کے کفر نحوم اِچ وَنج ریہاہ جو گلیل دی جھیل دے کنڈے زبولوُن تے نفتالی دے علاقے وچ ہِے۔¹⁴۱۴۔ تاں جو یسعیاہ نبی دی معرفت آکھیا گیا ہائی او پُورا تھیوے کہ۔ ¹⁵۱۵۔ زبولون تے نفتالی دی زمین دریائے یردن دے پار غیر قوماں دی گلیل۔ ¹⁶۱۶۔ جیہڑے لوگ اندھارے وِچ بیٹھے ہَن اُنہاں نے عظیم نُور ڈِٹھا تے اوہ جیہڑے اپنے خطے تے موت دے سائے دے ہیٹھاں بیٹھے ہن اُوہناں تے ہک نور چمکے۔¹⁷۱۷۔ اوُں ویلے تھوں یسوع نے پر چار کرنا شروع کیتا تے آکھیا توبہ کرو کیوں جو آسمان دی بادشاہی نیڑے آگئی ہِے۔¹⁸۱۸۔ ول او گلیل دی جھیل دے کنارے ٹُردا ویندا ہا تے اوُں نے ڈو بھراواں کو ڈِٹھا شمعون جیہڑا پطرس اکھواندا ہا تے اوُں دا بھِرا اندریاس کوُ جھیل وِچ جال سٹیندیاں ہویاں ڈِٹھا کیوں جو اوہ مچھیرے ہن۔ ¹⁹۱۹۔ یسوع نے اوہناں کوُ آکھیا میڈے پچھوں آؤ تاں میں تُہاکوں آدم گیر بنیساں۔ ²⁰۲۰۔ اُنہاں نے جلدی نال اپنے جال چھور ڈِتے تاں اوُں دے پچھوں ٹُر پئے۔²¹۲۱۔ وَل اوہ اُتھوں ٹُر پیا تاں اَگے آ کے اوُں نے ڈو بھراواں یعنی زبدی دے پُتراں یعقوبؔ تے اُہناں دے بھرا یوحنا کُوں ڈِٹھا کہ اوہ اپنے پیو زبدی دے نال کشتی وِچ اپنے جال ٹھیک کریندے پئے ہن تاں اُنہاں کوُ اپنے وَل سڈیا ۔ ²²۲۲۔ تاں اُنہاں نے جلدی نال اپنی کشتی تے اپنے پیو کو چھوڑ کے اُوندے پیچھوں ٹُر پئے ۔²³۲۳۔ یسوع گلیل دی جھیل کے سارے علاقیاں وِچ پھردا ریہا تے اُنہاں دے عبادت خانہ وِچ تعلیم ڈیندا تے خدا دی بادشاہی دا پرچار کریندا تے بندیاں دی ہر طرح دی بیماریاں تھوں شفا ڈیندا ریہا۔ ²⁴۲۴۔ اوُں دے بارے وِچ اے خبر سوریہ دے سارے علاقیاں وِچ پھیل گئی تاں لوگ سارے بیماراں کو اوندھے کول گِھن آئے کئی مریض تاں طرح طرح دی بیماریاں وِچ پھسے ہوئے ہَن جیہڑے بندے شیطان دی پکڑ اِچ ہن مرگی آلیاں تے مفلوُجاں کوُ یسوع کول گِھن آئے تے یسوع نے اُنہاں کوُں چنگا کر ڈِتا۔ ²⁵۲۵۔ گلیل تے دکپلس تے یروشلیم تے یہودیہ تے یردن دے پار ہک بہوں وڈا ہجوم اُوندھے پِچھوں تھی پیا۔

Chapter 5

¹۱۔ اوہ بندیاں دی وڈی بھیڑ کوُ ڈیکھ کے پہاڑ تے چڑھ گیا وَل جیہڑے ویلے بیٹھ گیا تاں اوندے چیلے اوندے کول آئے۔ ²۲۔ اوہ اپنامنہ کھول کے اُنہاں کوُ تعلیم ڈیون لگا۔ ³۳۔ مبارک ہن اوہ جیہڑے دِل دے غریب ہِن کیوں جو آسمان دی بادشاہی اُنہاں دی ہِے۔ ⁴۴۔ مبارک ہِن اوہ جیہڑے غم کریندے ہِن کیوں جو اوہ آرام پاسن۔⁵۵۔ مبارک ہِن اوہ جیہڑے حلیم ہِن کیوں جو اوہ زمین دے مالک ہوسن۔ ⁶۶۔ مبارک ہِن اوہ جیہڑے راستبازی دے بھُکے تے پیاسے ہِن کیوں جو اوہ رَج ویسن۔ ⁷۷۔ مبارک ہِن او جیہڑے رَحم دِل ہِن کیوں جو اُنہاں تے رَحم کیتا ویسی۔ ⁸۸۔ مبارک ہِن اوہ جیہڑے پاک دِل ہِن کیوں جو اوہ خدا کو ڈیکھسن۔⁹۹۔ مبارک ہِن اوہ جیہڑے صلح کرینددے ہِن کیوں جو اوہ خدا دے پُتر اکھویسن ۔ ¹⁰۱۰۔ مبارک ہِن اوہ جیہڑے نیک نامی دے پاروں ستائے گئے ہِن کیوں جو آسمان دی بادشاہی اُنہاں دی ہِے۔¹¹۱۱۔ جڈاں میڈے پاروں لوگ تُہاڈی بے عزتی کریسن تے ستاسن تے اوہ ہر طرح دیاں گندیاں گالہیں تُہاڈے بارے وِچ کریسن تاں تُساں مُبارک ہوسو۔ ¹²۱۲۔ خوش تھیوؤ تے خوشی نال ٹپو کیوں جو آسمان دے اُتے تُہاڈے کیتے بہوں وڈا اجر ہِے اِیں کیتے کہ بندیاں نے اُنہاں نبیاں کوُ وی جیہڑے تُہاڈے کولوں پہلے ہَن ایویں ای ستایا ہائی۔¹³۱۳۔ تُساں زمین دا لُون ہیوے جیہڑے ویلے لُون دی چَس اوندے وچوں لگی ونجے تاں وَل اوُں کوُں کیڑہی شے نال لُونا کیتا ویسی؟ تاں وَل اوہ کئیں کم دا نہ راہسی سوائے ایندے جو کہ باہر سَٹا ونجے تے جیہڑا لوگاں دے پیراں دے تھلے آوے۔ ¹⁴۱۴۔ تُساں دنیا دا نور ہیوے جیہڑا شہر پہاڑ اُتے وسایا گیا ہووے اوہ نہیں لُک سگدا۔¹⁵۱۵۔ ڈیوا جگا کے ٹوکری دے تھلے نئیں رکھیندے ہتھوں چراغ دان دے اُتے رکھیندِن تاں جو گھر دے وچ ساریاں دے کیتے سوجھلے دا سبب بنے۔ ¹⁶۱۶۔ اپنے سوجھلے کوُ بندیاں دے سامنے ایویں چمکن ڈِیو کہ اوہ تُہاڈے نیک کماں کوُ ڈیکھ کے تُہاڈے باپ دی تعریف کرن جیہڑا آسمان تے ہِے۔¹⁷۱۷۔ ایہہ تُساں کڈائیں وی نہ سمجھائے کہ میں توریت تے نبیاں دیاں کتاباں کوُ منسوخ کرن کیتے آیا ہاں ۔میں تاں اُنہاں کوُ منسوخ کرن کیتے نئیں ہتھوُں اُنہاں کوُ پورا کرن کیتے آیا ہاں۔ ¹⁸۱۸۔کیوں جو میں تُہاکوں سچ آدھاا ہاں کہ جڈاں تائیں آسمان تے زمین ٹَل نہ ویسن توریت دا ہِک وی نقطہ یا شوشہ ہرگز ٹل نہ سَگسی جڈاں تائیں سارا کجھ پورا نہ تھی ونجے۔¹⁹۱۹۔ اِیں پاروں جیہڑا کوُئی انہاں حکماں وچِوں کوئی وی بہوں چھوٹا وی حکم توڑیسی تے جیہڑا ڈوجیہاں کوُں اِیہو کرن دی تعلیم ڈیسی آخر اوہ آسمان دی بادشاہی وِچ نچلے درجے دا سَڈا ویسی پر جیہڑا اُنہاںحکماں دی پیروی کریسی تے اُنہاں حکماں دی تعلیم ڈیسی او آسمان دی بادشاہت وِچ وڈا اَکھواسی ۔ ²⁰۲۰۔ کیوںجو میں تُہاکوں آدھاا ہاں کہ اگر تُہاڈی دین داری فقیہاں تے فریسیاں دی دین داری کولوں وَدھ کہ نہ ہوسی تاں تُساں آسمان دی بادشاہی دے وِچ کڈائیں وی داخل نہ تھی سگسو۔²¹۲۱۔ تُساں سُن چُکے ہو گہ اگلے زمانے ویلے دے وِچ اُنہاں کوُں اکھیا گیا ہا کہ تُساں قتل نہ کرنا تے جیہڑا قتل کریسی اوہ عدالت دی سزا دے لائق ہوسی۔ ²²۲۲۔ پر میں تُہاکوُں آدھا ہاں جے کوُئی اپنے بھرا دے نال غصہ کریسی اوہ عدالت دی سزا دے لائق ہوسی اَتے جے کوُئی اپنے بھرا کوُ پاگل آکھسی اوہ وڈی عدالت دی سزا دے لائق ہوسی تے جے کوُئی اپنے بھرا کوُ کملا آکھسی اوہ دوزخ دی اَگ دا حق دار ہوسی۔²³۲۳۔ ایں پادوں جے تیکوُں قربان گاہ تے اپنا نذرانہ چڑھاندے ویلے یاد آونجے کہ میڈے بھرا کوُ میڈے نال کجھ شکایت ہِے۔ ²⁴۲۴۔ تاں توں قربان گاہ دے اَگے اپنا نذرانہ چھوڑ ڈے اَتے ونج کے پہلے اپنے بھرا دے نال صُلح کر تے وَل آکے اپنا نذرانہ پیش کر۔²⁵۲۵۔ جڈاں تائیں تُوں راہ وِچ اپنے مُدعی دے نال ہئیں چھیتی کر تے اوندے نال صُلح کر گھن۔ کڈائیں ایویں نہ تھیوے کہ مُدعی تیکوُ انصاف کرن آلے دے حوالے کر ڈیوے تے انصاف کرن آلا تیکوُ سپاہی دے حوالے کر ڈیوے تاں تُوں قید اِچ سَٹیا ونجیں۔ ²⁶۲۶۔میں تیکوُ سچ آدھا ہاں کہ جڈاں تائیں تُوں ہِک ہِک پیسہ نہ واپس کریسیں اُتھوں کڈائیں وی باہر نہ نکل سگسیں۔²⁷۲۷۔تُساں سُن چُکے ہیوے آکھیا گیا ہا کہ زنا نہ کرنا۔ ²⁸۲۸۔ پر میں تُہاکو اے آدھا ہاں بئی جیہڑا کوئی کئیں زنانی وَل گندی اکھ نال ڈیکھسی او اپنے دِل دے وِچ اُندے نال زنا کر گِھنسی۔²⁹۲۹۔ اگر تیڈی سجی اَکھ تیڈے کیتے تُھوڈے دا سبب بنے تاں توں اوُں کوُں کڈھ کے دوُر بُھکا سَٹ کیوں جو ایہہ تیڈے کیتے چنگا ہوسی کے تیڈے جسم دا ہِک حصہ کھڈ ڈِتا ونجے اے نہ تھیوے کہ تیڈا سارا جسم جہنم اِچ سَٹیا ونجے۔ ³⁰۳۰۔ اَتے اگر تیڈا سجا ہتھ تیڈی بربادی دا سبب بنے تاں اوُں کوُ کَپ کے اپنے کولوں دوُر بُھکا چھوڑ کیوں جو اے چنگا ہِے کہ تیڈے جسم دا اوہ ٹوٹا جیہڑا وکھرا کیتا گیا ہِے برباد ہووؤن دی وجہ تھوں تیڈا پورا جسم دوزخ دے وِچ نہ سُٹیا ونجے۔³¹۳۱۔ اے وی اکھیا گیا ہا کہ جو کوئی اپنی ذال کوُں چھوڑ ڈیوے تاں اوُں کوُ طلاق نامہ لِکھ ڈیوے ۔ ³²۳۲۔ پر میں تُہاکوں آدھا ہاں کہ جے کوئی اپنی ذال کوُں حرام کاری تے بُرے کم کرن تھوں علاوہ کئیں بئی وجہ تھوں چھوڑ ڈیسی تاں اوہ اوُندے کولوں زنا کرویسی تے جیہڑا وی اوُں چھوڑی ہوئی نال ویاہ کریسی او زنا دا مجرم ہوسی۔³³۳۳۔وَل تُساں اے وی سُن چُکے ہیوے کہ اگلیاں کوں آکھیا گیا ہا کہ کوُڑی قسم نہ کھاوناں بلکہ اپنی قسماں خداوند دے کیتے پوری کرائے۔ ³⁴۳۴۔ پر میں تُہاکوُں آدھا ہاں کہ کڈائیں وی قسم نہ کھاوناں نہ اِی آسمان دی کیوں جو اوہ خدا دا تخت ہِے۔ ³⁵۳۵۔ نہ زمین دی کیوں جو اوہ خدا دے پیر دی چَوکی ہِے۔ تے نہ یروشلیم دی کیوں جو اوہ وڈے بادشاہ دا شہر ہِے۔³⁶۳۶۔ نہ اپنے سَر دی قسم کھاونا کیوں جو توں اپنے سَر دا ہِک وال وی چٹا یا کالا نیں کر سگدا۔ ³⁷۳۷۔ بلکہ تیڈا کلام ہاں دی جاہ ہاں تے نہ دی جاہ نہ ہووے کیوں جو اِیں تھوں زیادہ ہِے اوہ گُناہ ہِے۔³⁸۳۸۔ تُساں اے سُن چُکے ہیوے جو اے آکھیا گیا ہا کہ اَکھ دے پاروں اَکھ تے ڈَند دے پاروں ڈَند۔ ³⁹۳۹۔ پر میں تُہاکوں اِےآدھا ہاں کہ بُرے دا مقابلہ نہ کرنا بلکہ ایں دے پاروں جے کوئی تُہاڈی ہِک گال دے تھپڑ مارے تاں تُساں ڈوجھی گال وی اوُندے اگے کر ڈیوؤ۔⁴⁰۴۰۔ تے اگر کوُئی تیڈی بےعزتی کر کے تیڈا کُرتا گِھننا چاہوے تاں اوُں کوُ اپنا چولا وی ڈے چھوڑ۔ ⁴¹۴۱۔ اَتے جیہڑا کوُئی تیکوُں ہِک میل وگار اِچ گِھن ونجے تاں تُوں اوُندے نال ڈوُمیل لگا ونج ۔ ⁴²۴۲۔ جیہڑا کوئی تیڈےکولوں مَنگے اوُں کوُں ڈے اَتے جیہڑا تیڈے کولوں اُدھارمنگے اوُندے کولوں منہ نہ موڑ۔⁴³۴۳۔ تُساں اے وی سُن چُکے ہو کہ اے آکھیا گیا ہائی کہ اپنے گوانڈی دے نال پیا کرو تے اپنے دُشمن تھوں نفرت۔ ⁴⁴۴۴۔پر میں تہاکوُں اے آدھا ہاں کہ اپنے دُشمناں نال پیار کرو تےجیہڑے تُہاکوُ تنگ کریندِن اُنہاں کیتے دعا کرو۔ ⁴⁵۴۵۔ تاں جو تُساں اپنے باپ دے پُتر آکھواؤ کیوں جو اوہ آسمان دے اُتے ہِے تے اوہ اپنا سورج چنگے تے بُرے ڈوہاں اُتے چمکیندا ہِے اَتے راستبازاں تے ناراستاں ڈوہاں تے مینہ برساندا ہِے۔⁴⁶۴۶۔ کیونکہ اگر تُساں اُنہاں دے نال ای پیار کریسو جیہڑے تُہاڈے نال پیار کریندِن تاں وَل تُہاے کیتے کیا اَجر ہوسی؟ کیا چونگی گِھنن آلے ایویں نئیں کریندے؟۔ ⁴⁷۴۷۔ تے اگر تُساں صرف اپنے بھراواں دے نال پیار کرو تاں کیا زیادہ کریندے ہیوے؟ کیا غیر قوماں دے لوگ وی ایویں نہیں کریندے؟۔ ⁴⁸۴۸۔ اِیں پاروں تہاکوُں کامل ہووناں چاہیدا ہِے جیویں تُہاڈا آسمانی باپ کامل ہِے۔

Chapter 6

¹۱۔ خبردار اپنے راستبازی دے کم لوگاں کُوں ڈیکھاون کیتے نہ کرو۔ نئیں تاں تُہاڈے باپ دی ترفوں جیہڑا آسمان دے اُتے ہِے کوُئی صلہ نہ ملیسی۔ ²۲۔ تُساں خیرات کریندے ہیوئے تاں اپنے اگوُں ڈھول نہ وجاؤ جیویں کے ریاکار اپنے عبادت خانہ تے کوچیاں وِچ کریندِن ایِں کیتے کہ لوگ اُونہاں دِی تعریف کرن میں تہاکُوں سچ آدھا ہاں کہ او اپنا صلہ پا چُکے ہِن۔³۳۔ ول جیہڑے ویلے تُساں خیرات کرو تاں جیہڑا کم تُہاڈا سجا ہتھ کریندا ہے اوُندا پتا تیڈے کھبے ہتھ کوُں نہ تھیوے۔ ⁴۴۔ تاں جو خیرات لُک کے ڈِتی ونجے کیوں جو تُہاڈا باپ جیہڑا لُک کے تہاکوُں ڈیدھا ہِے تُہاکوں اُوں دا صلہ ڈیسی۔⁵۵۔ جیہڑے ویلے تُساں دُعا منگو تے ریا کاراں دی وانگر نہ بنو کیوں جو اوہ اپنے عبادت خانیاں تے بازاراں دے موڑاں تے کھڑے تھی کے دُعا منگناں پسند کریندِن تاں جو لوگ اوہناں کو ڈیکھن۔ میں تُہاکُوں سچ آدھا ہاں کہ اوہ اپناں صلہ پا چُکے ہن۔ ⁶۶۔ ول جیہڑے ویلے تُساں دُعا منگو تاں اپنے کوٹھری اِچ دروازہ بند کر کے اپنے باپ کوُلوں دُعا منگو جیہڑا لُک کے ڈیدھا ہِے اوہ تیکو صلہ ڈیسی۔ ⁷۷۔ ول جیہڑے ویلے دعا منگو تاں ڈوجیہاں قوماں دے لوگاں دی طرح بَک بَک نہ کرو کیوں جو اوہناں دا اے خیال ہے کہ ساڈے بہوں زیادہ علواون دے نال ساڈی سُنی ویسی۔⁸۸۔ تُساں اُنہاں دی وانگر نہ بنو کیوں جو تُہاڈا باپ تُہاڈے منگن کولوُں پہلے جان دا ہِے کہ توُُساں کیہڑی کیہڑی شئے دے محتاج ہیوے ۔ ⁹۹۔ اِیں کیتے تُساں ایِویں دُعا کیتا کرو اَے ساڈے باپ تُو جو آسمان تے ہئیں تیڈا ناں پاک منیا ونجے۔ ¹⁰۱۰۔ تیڈی بادشاہی آوے تیڈی مرضی جیویں آسمان تے پُوری تھیندی ہِے زمین تے وی تھیوے۔¹¹۱۱۔ ساڈی روز دی روٹی اَج ساکوُ ڈے۔ ¹²۱۲۔ ساڈے قرض (قصور) ساکوُں معاف کر جیویں اَساں اَپنے قرض داروں کوُں معاف کریندے ہئیں۔ ¹³۱۳۔ ساکوُں آزمائش اِچ نہ پوون ڈے ہتھوُں بُرائی کولُوں بچا (کیوں جوبادشاہی تے قُدرت تے جلال ہمیشہ تیڈے اِی ہِن۔آمین)۔¹⁴۱۴۔ اِیں کیتے کہ اگر تُساں لوگاں دے قصوُر معاف کریسو تاں تُہاڈا آسمانی باپ وی تُہاکوں معاف کریسی۔ ¹⁵۱۵۔ پر اگر تُساں لوگاں دے قصوُر معاف نہ کریسو تے تُہاڈا آسمانی باپ وی تُہاڈے قصوُر معاف نہ کریسی۔¹⁶اَتے جیہڑے ویلے تُساں روزہ رکھو تاں ریاکاراں وانگوں اپناں منہ اُداس نہ بناو کیوں جو اوہ اپنا منہ ویگڑیندِن کے لوگ اُنہاں کوُں روزہ دار جانن۔ میں تُہاکوں سچ آدھاں ہاں کہ اوہ اپناں صلہ پا چُکے ہِن۔ ¹⁷۱۷۔ تاں وَل جیہڑے ویلے تُوں روزہ رکھیں تے اپنے سر اِچ تیل پا تے اپنا منہ دھو۔ ¹⁸۱۸۔ تاکہ بندہ نیئں بلکہ تیڈا باپ جیہڑا تیکوُں علیحدگی ڈیدھا ہِے تیکوُ روزہ دار سمجھے- ایں صورت اِچ تیڈا باپ جیہڑا علیدگی اِچ ڈیدھا ہے تیکوُ صلہ ڈیسی۔¹⁹۱۹۔اپنے کیتے زمین تے مال کٹھا نہ کرو جِتھاں کیڑا تے زنگ خراب کریندِےتے چور پیندہ لگیدِن تے چوری کریندے ہِن۔ ²⁰۲۰۔ بلکہ اپنا مال آسمان اُتے کٹھا (جمع) کرو جِتھاں نہ کیڑا خراب کریندے نہ زنگ تے نہ ہی چور چوری کر سگدے۔ ²¹۲۱۔ کیونکہ جتھاں تیڈا مال ہوسی اُتھاں تیڈا دِل وی لگا راسی۔²²۲۲۔ بدن دا چراغ اَکھ ہے۔ ایں کیتے اگر تیڈی اَکھ چنگی اے تے تیڈا سارا بدن سوجھلے نال بھریا ہوسی۔ ²³۲۳۔ پر اگر تیڈی اَکھ خراب ہےتاں تیڈا سارا بدن اندھا رے نال بھریا ہوسی۔ ول اگر اوہ سوجھلا جیڑا تیڈے اندر ہِے او اندھارا تھی ونجے تاں کیڈا وڈا اے اندھارا ہوسی!۔ ²⁴۲۴۔ کوُئی بندہ وی ڈوُ مالکاں دی خدمت نئیں کر سگدِے یا تاں ہک نال نفرت کریسی تے ڈوجے نال محبت یا ہک نال مِلا راہسی یا ڈوجے کو کمتر ۔توُساں دولت تے خدا ڈوہاں دی خدمت نیں وے کر سگدے۔²⁵۲۵۔ ایں کیتے میں تُہاکوُ آدھا ہاں اپنی زندگی دی فکر نہ کرنا کہ تُساں کیا کھا سو یا کے پیِسو؟ نہ اپنے بدن دی کہ اَساں کیاپاسوُں؟ کیا جان خوراک کولُوں تے بدن کپڑیاں کولوں وَدھ کے نئیں؟ ²⁶۲۶۔ ہوا دے پنکھیاں کوُں ڈیکھو نہ اوہ وہیندِن تے نہ اوہ کپیندِن۔ نہ گودام وِچ کٹھا کریندِن تُہاڈا آسمانی باپ اُنہاں کُوں خوراک ڈینڈا ہے۔ وَل کیا تُہاڈی قدر اُنہاں کولُوں وَدھ نئیں؟۔²⁷۲۷۔ تُہاڈے وِچوں ایہو جیہا کیہڑا ہِے جیہڑا فکر کر کے اپنی زندگی دا ہک لمحہ ودھا سگے ؟۔ ²⁸۲۸۔ تُساں اپنے کپڑیاں دے بارے کیوں پریشان ہیوے؟ جنگلی سوسن دے رُکھاں کوُ غور نال ڈیکھو اوہ کیویں وَدھدے ہِن۔ اوہ نہ محنت کریندِن نہ اوہ کپڑے بنیندن۔ ²⁹۲۹۔ تاں وی میں تُہاکوں آدھا ہاں کہ سلیمان اپنی ساری شان و شوکت دے تھیندے ہویاں اُنہاں دے وِچوں کئیں دی کار وی نہ ہا۔³⁰۳۰۔ خدا میدان دی گھاہ کوُ جیہڑی آج ہے تے کل تندور وِچ سٹی ویسی ایہو جَے کپڑے پویندا ہِے تے اوہ تُہاکوں کیویں چنگے کپڑے نہ پویسی؟۔ ³¹۳۱۔ تاں وَل تُساں پریشان تھی کے ایہہ نہ آکھو کہ اساں کیا کھاسوُں یاکئی شئے پاسوُں؟۔³²۳۲۔ کیونکہ اِنہاں ساریاں شئیاں دی فکر اِچ غیر قوماں راہندیاں ہن تے تُہاڈا آسمانی باپ جان دا ہے کہ تُہاکوں اِنہاں ساریاں شئیاں دی لوڑ ہے۔ ³³۳۳۔ پر تُساں پہلے اوُندی بادشاہی تے دینداری دی تلاش کرو تے وَل ایہہ ساریاں شئیاں تُہاکوُں مل ویسن۔ ³⁴۳۴۔ ایں کیتے کل دی فکر نہ کرو کل دا ڈینں اپنی فکر آپ کرگھنیسی۔ اَج کیتے اَج دا ڈُکھ کافی ہے۔

Chapter 7

¹۱۔ عیب جوئی نہ کرو تاں جو تہاڈی وی عیب جوئی نہ کیتی ونجے۔ ²۲۔ کیونکہ جیویں تُساں عیب جوئی کر یندے ہیوے اوُں وے ای تہاڈی وی عیب جوئی کیتی ویسی اَتے جیہڑی ترکڑی دے نال تُساں تولیندے ہیوے اوُں دے نال ای تُہاڈے کیتے وی تولا ویسی۔³۳۔ توں کیوں اپنے بھرا دی اِکھ دے ککھ کوُں ڈیدھا ہئیں اِپنی اَکھ دے شہتیر وَل غور کیوں نئیں کریندا ⁴۴۔ اَتےٍ جڈاں تیڈی ہی اَکھ اِچ شہتیر ہِے تاں توُں اپنے بھرا کول کیویں آکھ سگدِیں کہ آ میں تیڈی اَکھ دے وچوں ککھ کوُں کڈھ ڈیواں؟ ۔ ⁵۵۔ اے ریاکار پہلے اپنی اَکھ دا ککھ تاں کھڈ تاں وَل توں اپنے بھرا دی اَکھ وچوں ککھ کوُ چنگی طرح ڈیکھ کے کڈھ سگسیں۔⁶۶۔ پاک شئیاں کُتیاں کوُں نہ ڈیوو تے اپنے موتی سوؤراں دے اگوں نہ سَٹو۔ اے ناں تھیوے کہ اوہ اُنہاں کوُں پیراں دے تلےگھیلن تے وَل مُڑ کے اوہ تہا کوُں وی پھاڑ ڈیون ۔⁷۷۔ منگو تاں تُہاکوں ڈِتا ویسی۔ گولیسو تاں لبھ ویسی۔ کھٹکھٹاسو تاں تُہاڈے کیتے کھولا ویسی۔ ⁸۸۔ کیونکہ جیہڑا کوُئی منگدا ہِے اوُں کُو مِلدا ہِے اَتے جیہڑا گولیندے اوُں کوُ لبھ ویندے۔ اَتے جیہڑا کھٹکھٹاندا ہِے اوندے کیتے کھولا ویسی۔ ⁹۹۔ تہاڈے وِچوں اوہ کیڑھا بندہ ہِے جنیدا پُتر اوُندے کولوں ٹُکر منگے تے اوہ اوُں کوُں پتھر ڈیوے؟ ¹⁰۱۰۔ اگر اوہ مچھی منگے تاں اوہ اوُں کو سَپ ڈیوے؟¹¹۱۱۔ جے تساں بُرے تھی کے وی اپنے بالاں کو چنگی شئیاں ڈیوناں چاہندے ہیوے تاں تہاڈا آسمانی باپ جیہڑا آسمان تے ہِے اپنے منگن آلیاں کوُں چنگیاں شئیاں کیویں نہ ڈیسی؟۔ ¹²۱۲۔ جو کجھ تُساں چاہندے ہیوے کہ لوگ تُہاڈے نال کرن تُساں وی اونہاں دے نال اوُں وے ای کرو کیونکہ توریت تے نبیاں دی تعلیم ایہو ہِے۔¹³۱۳۔ تنگ دروازے وِچوں لنگھو کیوں جے اوُؤ ای دروازہ چوڑا ہِے او رستہ کُھلا ہِے جیہڑا بربادی وَلے گِھن ویندا ہِے۔ اَتے اُوندے وِچوُں لنگھن آلے بہوں ہِن۔ ¹⁴۱۴۔کیونکہ سوڑا ھے اوہ دروازہ تے اوکھی ہِے اوہ راہ جیہڑی جندڑی دی طرف گِھن ویندی ہے بہو ں تھوڑے ہن اوُں کوُں پاؤن آلے۔¹⁵۱۵۔ کوُڑےنبیاں تھوں ہوشیار راہو جیہڑے بھیڈاں دے ہُلئیے وِچ تہاڈے کول آندِن پر اوہ اصل دے وِچ اندروں پھاڑن آلے بھیڑیے ہِن۔ ¹⁶۱۶۔ تساں اُنہاں دے گماں کولوں اُنہاں کوں سُنجان گھنسو ۔ کیا جھاڑیاں تھوں انگورتے اوُنٹ کٹاریاں تھوں انجیریں توڑیندے ہِن؟۔ ¹⁷۱۷۔ ایویں ای چنگا رُکھ چنگا پھل ڈیندا ہِے اَتے بُرا رُکھ بُرا پھل ڈیندا ہِے۔¹⁸۱۸۔ چنگا رُکھ بُرا پھل نئیں گِھن آندا اَتے نہ ای بُرا رُکھ چنگا پھل گِھن آندے۔ ¹⁹۱۹۔ جیہڑا رُکھ چنگا پھل نہیں گِھن آندا اوُں کوُ وڈھ ڈِتا ویندا ھے اَتے اوہ اَگ اِچ سٹَ ڈَتا ویندا ہِے۔ ²⁰۲۰۔ تُساں اُنہاں کوُ انہاں دےپھلاں تھوں سیان ویسو۔²¹۲۱۔ جیہڑے میکوُں اَے خُداوند اَے خداوند آدھے ہِن اُنہاں وچوں ہر کوُئی خدا دی بادشاہی دے وِچ نہ ویسی پر صرف اوُہو لوگ جیہڑا میڈے باپ دی مرضی تے چلدا ہِے ۔ ²²۲۲۔ اوُں ڈینہ بہوں سارے لوگ میکوں آکھسن کہ اے خداوند اے خداوند! کیا اَساں تیڈے ناں تھوں نبوت نہیں کیتی تے تیڈے ناں تھوں بدروحوہاں کوُں نئیں کڈھیا؟ تے اَتے تیڈے ناں تھوں بہوں سارے معجزے نہیں ڈِکھائے۔ ²³۲۳۔ اوُں ویلے میں اُنہاں کوُ صاف آکھ ڈیساں کہ میڈی تُہاڈے نال کڈایں وی واقفیت نہ ہائی۔اے بدکارو میڈے کولوُں دوُر تھی ونجو۔²⁴۲۴۔ ایں پاروں ہر ہِک جیہڑا میڈا کلام سن دا ہِے تے اوُں دے تے عمل کریندا ہِےاو اوُں سیانے بندے دی وانگوں ہوسی جئیں اپنا گھر چٹان دے اُتے بنایا ہِے۔ ²⁵۲۵۔ وَل مینہ وسیا تے پانی چڑھیا تے اندھاریاں جُھلیاں اَتے اوُں کوُ ٹکراں وی لگیاں پر اوہ نہ ڈَٹھا کیوں جو اوُں دی نیو چٹان دے اُتے رکھی گئی ہا۔²⁶۲۶۔ اَتے وَل ہر ہِک جیہڑا میڈا کلام سندا ہِے اَتے اوُں دے تے عمل نہیں کریندا اوہ اوُں کملے وانگوں ہِے جئیں اپنا گھر ریت تے بنایا ہِے۔ ²⁷۲۷۔ اَتے مینہ وسیا تے پانی چڑھیا تے آندھاریاں جُھلیاں تے بڑے زور دے نال گھر نال ٹکرائیاں تے اوہ ڈِیہہ پیا تے وَل سارا برباد تھی گیا۔²⁸۲۸۔ وَل ایویں تھیا کہ جیہڑے ویلے یسوع نے اپنی تعلیم ختم کیتی تاں بھیڑ اُنہاں دی تعلیم تھوں بہوں حیران تھئی ²⁹۲۹۔ کیوں جو اوہ اُنہاں کوُں فقیہیاں دی کارنہیں بلکہ ہِک اختیار رَکھن آلے دی کار تعلیم ڈیندا ہائی۔

Chapter 8

¹۱۔ جیہڑے ویلے اوہ اوُں پہاڑ تھوں لتھا تاں بہوں وڈی بندیاں دی بھیڑ اوُں دے پِچھوں ٹُر پئی۔ ²۲۔ اَتے ڈیکھو ہِک کوڑھی آیا تے اوُں نے یسوع دے سامنے جھک کے آکھیا اے خداوند جے توں چاہیویں تاں توں میکوں پاک صاف کر سگدا ہئیں۔ ³۳۔ یسوع مسیح نے اپنا ہتھ ودھا کے اوُں کوُ اپنا ہتھ لایا تے اکھیا میں چاہندا ہاں کہ تو پاک صاف تھی ونج تے اوہ جلدی نال کوڑھ دی بیماری تھوں پاک صاف تھی گیا۔⁴۴۔ یسوع نیں اوُں کو آکھیا اِیں دے بارے کئیں کوُ نہ آکھیں بلکہ اپنے آپ کوُ کاہن کوُں ڈِکھا تے وَل نذرانہ پیش کر جیویں کہ بزرگ موسیٰ نے حکم فرمایا ہے جو ایں کیتے گواہی تھیوے۔⁵۵۔ جیہڑے ویلے یسوع کفر نحوم شاہردے وِچ گیا تے ہِک صوبیدار اوُں دے کول آیا تے اوُں دی منت کر کے آکھیا۔ ⁶۶۔ اے خداوند میڈے غلام کوُ فالج تھی گیا ہِے تے اوہ گھر دے وِچ بہوں ڈاھڈھی درد وچ پیا ھے ۔ ⁷۷۔ یسوع نے اوُں کوُ آکھیا کہ میں آساں تے اوُں کوُ ٹھیک کر ڈسیاں۔⁸۸۔ صوبہ دار نے جواب اِچ اوُں کوُ آکھیا وَل خداوند میں تاں اِیں لائق نئیں جو توں میڈی چھت دے تلے آویں توں صرف زبان نال ای آکھ ڈے تاں میڈا نوکر شفا پا ویسی۔ ⁹۹۔ کیوں جو میں وی ڈوجے دے حکم دے تابع ہاں اَتے سپاہی وی میڈے تابع ہِن میں ول اُنہاں وِچوں ہِک کوُں وی آکھاں کے ونج تاں او لگا ویسی تاں وَل ڈوجھے کوُ آکھاں آ تاں اوہ آ ویندے اَتے اَپنے نوکر کوُ کہ ایویں کر تاں اوہ کریندا ہِے۔ ¹⁰۱۰۔ یسوع اے سُن کے بہوں حیران تھیا تے جیہڑے اوُندے پچھوں آندے پئے ہَن اُنہاں کوُ آکھیا میں تہاکوں اے سچ آدھا ہاں کہ میں اسرائیل وِچ وِی ایہو جیہا ایمان نہیں ڈِٹھا۔¹¹۱۱۔ اَتے وَل میں تہاکوں آدھا ہاں کہ بہوں سارے پورب تے پچھم تھوں آکے آسمان دی بادشاہی دی دعوت وِچ ابراہام تے اضحاق تے یعقوب دے نال شامل تھی ویسن۔ ¹²۱۲۔ پر بادشاہی دے پُتر جھکے اندھارے وِچ سَٹے ویسن۔ تے اُتھاں روونا تے ڈنداں دا پیسنا ہوسی۔ ¹³۱۳۔ یسوع نے صوبہ دار کوُں آکھیا لگا ونج جیویں تیڈا ایمان ہِے اوُیویں تیڈے کیتے تھیوے اِتے اوُں ویلے ای اوُں دا نوکرچنگا تھی گیا۔¹⁴۱۴۔ وَل یسوع پطرس دے گھر آیا تے پطرس دی سَس کوُں بخار وِچ ڈِٹھا۔ ¹⁵۱۵۔ یسوع نے اوُں کوُ ہتھ لایا تے اوُں دا بخار لہہ گیا اَتے اوہ اُٹھ کے کھڑی تھئی تے اوُں دی خدمت کرن لگی پئی۔¹⁶۱۶۔ جڈاں شام تھئی تاں اوُں دے کول بہوں سارے لوگاں کوُ یسوع دے کول گھن آئے جنہاں وِچ بدروھاں ہَن۔ اوُں نے اپنی زبان ای نال آکھ کہ بدروحاں کوُں کھڈ ڈِتا تے سارے لوگاں کوُ جیہڑے بیمار ہَن چنگا کر ڈِتا ۔ ¹⁷۱۷۔تاں ایویں اوہ سارا کجھ پورا تھیا جیہڑا یسعیاہ نبی دی رائیں آکھیا گیا ہا اوُں نے آپ ساڈی بیماریاں تے تکلیفاں کوُں اپنے اُتے چا گِدے۔¹⁸۱۸۔ جیہڑے ویلے یسوع نے بہوں بھیڑ کوُں اپنے اگوں پچھوں ڈِٹھا تاں ڈوجھے پاسے پار ونجن دا حکم ڈِتا۔ ¹⁹۱۹۔ ہک فقیہ نے کول آ کے اوُں کوُآکھیا اے استاد توں جتھاں وی ویسیں میں تیڈے پچھوں چلساں۔ ²⁰۲۰۔ یسوع نے اوُں کوُ آکھیا لومڑیاں دے تاں بھٹ ہوندِن تے آسمانی پکھیاں دے آہلنے پر اِبنِ آدم کیتے سرلکاون دی وی جاہ کئے نہیں۔²¹۲۱۔ وَل ہِک بئے چیلے نے آ کے اوُں کوُ آکھیا خداوند میکوں اجازت ڈے کہ پہلے ونج کے اپنے پیو کوُں دفن کر آواں۔ ²²۲۲۔ یسوع نے اوُں کوُ آکھیا توں میڈے پچھے ٹُر اَتے مُردیاں کوُں اپنے مُردے دفن کرن ڈے۔²³۲۳۔ جیہڑے ویلے یسوع کشتی دے وِچ چڑھ گیا تاں اوُں دے چیلے وی اوندے نال کشتی اِچ آگئے۔ ²⁴۲۴۔ اَتے ڈیکھو جھیل اِچ ہِک وڈا طوفان آیا تے کشتی پانی وِچ لُک گئی پر اوہ سُتا پیا ہا۔ ²⁵۲۵۔ چیلے اوُں دے کول آئے تے اوُں کوُں جگایا تےآکھیا اے خداوند ساکوں بچا! نئیں تاں اَساں مر ویسوں ۔²⁶۲۶۔ یسوع نے اُنہاں کو آکھیا اے گھٹ ایمان رکھن آلیو ڈردے کیوں ہیوے؟ وَل اوُں اُٹھی کے ہوا تے پانی کوُ جھڑکیا تے بالکل چپ تھی گئی۔ ²⁷۲۷۔ بندے وڈے حیران تھئے تے آکھن لگے کہ اے کیہو جیا بندہ ہِے کہ جیندا ہوا تے پانی وی حکم منیندے ہِن؟²⁸۲۸۔ جیہڑے ویلے یسوع گدرِینیاں دے مُلک وِچ آیا تے ڈوُ بندے جیہڑے بدروحاں دے قبضے وِچ ہَن اوُں کوُں ملے اوہ قبراں دے علاقے وِچ راہندے ہَن۔ اوہ بہوں خطرناک ہِن اِیں پاروں کوُئی وی اوُں راہ تھوں لنگھ نہ سگدا ہا۔ ²⁹۲۹۔ تاں ڈیکھو اُنہاں نے بہوں شور گھتیا تے آکھیا اے خدا دے پُتر ساکوُں تیڈے نال کیا کم ہِے؟ کیا توں ساکوں ویلے تھوں پہلے عذاب اِچ سَٹن آیا ہئیں؟۔³⁰۳۰۔ اُنہاں کولوں کجھ دور سوراں دا ہِک وڈا اِجڑ اُتھاں چرن اِچ مصروف ہا۔ ³¹۳۱۔ وَل بدروُحاں نے یسوع دی منت کر کے آکھیا جے توں ساکوں کڈھیندیں تاں توں ساکوُں اِیں سوراں دے اِجڑ وِچ ونجن ڈے۔ ³²۳۲۔ یسوع نے اُنہاں کوُں آکھیا ونجو۔ اَتے اوہ بدروُحاں نکل کے سوراں دے وِچ لگیاں گیاں تے وت ڈیکھو سارا اِجڑ اُچی پہاڑی تھوں چھال مار کےجھیل دے وِچ ڈھے پیا تے او پانی وچ ڈب کے مَر گیا۔³³۳۳۔ اوہ بندے جیہڑے سور چریندے ہَن بھج کے شہر وِچ گئے تے انہاں نے سارا کجھ ڈسیا تے خاص طور تے اُنہاں بندیاں دے بارے جیہڑے بدروحاں دِے قبضے وچ ہَن۔ ³⁴۳۴۔ اَتے ڈیکھو سارا شہر یسوع کوُں ملن کیتے نکلیا تے اوُں کوُ ڈیکھ کے اوُندی منت کیتی کہ ساڈے علاقے وِچوں نکل ونج۔

Chapter 9

¹۱۔ وَل اوہ کشتی وِچ بہہ کے پار گیا تے اپنے شہر وچ آیا۔ ²۲۔ اَتے ڈیکھو لوگ ہک فالج آلے بندے کوُ کھٹ تے چا کے اوُندےکول گھن آئے۔ یسوع نے اُنہاں دا ایمان ڈیکھ کے فالج آلےکُوں آکھیا پُتر (خاطر جمع) رکھ تیڈے گناہ معاف تھی گئے۔³۳۔ وَل ڈیکھو کئی فقیہاں نے اپنے دِ ل اِچ آکھیا اے کفُر آدھا ہِے۔ ⁴۴۔ یسوع نے اُنہاں دے خیال جان کے آکھیا کہ تُساں کیوں اپنے دِلاں وِچ بُرے خیال گھن آندے وے؟۔ ⁵۵۔ سوکھا کیا ہے۔ ایہہ آکھناں کے تیڈے گناہ معاف تھی گئے یا ایہہ آکھنا کہ اُٹھ تے ٹُر پھِر؟۔ ⁶۶۔ اِیں کیتے کہ تُساں جان گھِنو کہ ابنِ آدم کُوں زمین تے گناہ معاف کرن دا اختیار ہے۔اوُں نے فالج آلے بندے کُوں آکھیا کے اپنی کھٹ چا تے اپنے گھر لگا ونج۔⁷۷۔ ول او اُٹھی کے اپنے گھر لگا گیا۔ ⁸۸۔ لوگ ایہہ ڈیکھ کے ڈر گئے تے خدا دی تعریف کریندے راہے جئیں بندیاں کُوں اے اختیار ڈِتا۔ ⁹۹۔ یسوع نے اُوں جاہ توں اَگے وَدھ کے متی ناں ہک بندے کوُں مصول چونگی تے بیٹھے ڈِٹھا تے اوُں کوُں آکھیا میڈے پیچھوں آ۔ اوہ اُٹھی کے اوُندے پچھوں تھی پیا۔¹⁰۱۰۔ جیہڑے ویلے اوہ گھر وِچ ٹُکر کھاون بیٹھا ہا تاں ایویں تھیا کہ بہوں سارے محصول گھِنن آلے تے گنہگار یسوع تے اوُندے چیلیاں نال ٹکر کھاون بیٹھے۔ ¹¹۱۱۔ فریسیاں نے ایہہ ڈیکھ کے اوُندے چیلیاں کُوں آکھیا کہ تُہاڈا اُستاد محصول گھِنن آلیاں تے گنہگاراں دے نال کیوں کھاندا ہِے؟۔¹²۱۲۔ یسوع نے اے سُن کے آکھیا کہ تگڑیاں کُوں ڈاکٹر دی کوئی لوڑ نہیں بلکہ بیماراں کوُں ہِے۔ ¹³۱۳۔ پر تُساں ونج کے ایندےمعنی گولو کہ میں قربانی نئیں بلکہ رَحم پسند کرینداں ہاں کیونکہ میں دینداراں کوُ نئیں بلکہ گنہگاراں کوُ سَڈن آیا ہاں۔¹⁴۱۴۔اوُں ویلے یوحنا دے چیلیاں نے اوُندے کول آکے آکھا کیا وجہ ہِے کہ اَساں تے فریسی اکثر روزہ رکھیندے ہئیں تے تیڈے چیلے روزہ نئیں رکھیندے؟۔ ¹⁵۱۵۔ یسوع نے اُنہاں کُوں آکھیا کہ جڈاں تائیں گھوٹ اُنہاں دے نال ہے غم منا سگدِن؟ پر اوہ ڈیں آسن کہ گھوٹ اُنہاں کولُوں اَنج کیتا ویسی۔ اوُں ویلے اوہ روزہ رکھ سن۔¹⁶۱۶۔ نویں کپڑے دی ٹاکی پُرانے کپڑے تے کوُئی نیں لیندا کیونکہ اوہ ٹاکی کپڑے کولُوں اَنج تھی ویسی تاں کپڑا پہلے کولُوں زیادہ پھٹ ویندا ہِے ۔¹⁷۱۷۔ اَتے نویں مے پُرانی مَشکاں وِچ نئیں بھریندے اگر او ایویں کریسن تاں مشکاں پھٹ ویسن تے مے وَٹی ویسی تے مشکاں تباہ تھی ویسن ایندے بجائے نویں مے نویاں مشکاں اِچ بھرن تاں اوہ ڈوویں بچیاں راہندِن۔¹⁸۱۸۔ اوہ اُنہاں کُوں اے آدھا پیا ہا کہ ڈیکھو ہک سردار آیا تے اُوں کُو سجدہ کیتا تے اوُں کُو آکھیا میڈی دھی ہالی ہُن موئی ہِے پر تُساں چل کے اوُندے تے اپنا ہتھ رَکھیسیں تاں اوہ زندہ تھی ویسی۔ ¹⁹۱۹۔ یسوع اُٹھی کے اپنے چیلیاں دے نال اُوندے پچھوں تھی پیا۔²⁰۲۰۔ اَتے ڈیکھو ہک تریمت نے جیندے بارہ سالاں تُوں خون وگدا ہا اوُں دے پچھوں اوُندے کپڑیاں دی نُکر کُوں ہتھ لایا۔ ²¹۲۱۔کیونکہ اوہ اپنے جی اِچ آدھی ہائی کہ اگرصرف اوُندے کپڑیاں کوُ ہتھ لا گھنساں تاں چنگی تھی ویساں۔ ²²۲۲۔ یسوع نے مُڑ کے اوُندے وَل ڈِٹھا تے آکھیا دھیئے حوصلہ رکھ۔ تیڈے ایمان نے تیکوں چنگا کر ڈِتا ہِے تاں اوہ تریمت اوُں ویلے ای چنگی تھی گئی۔²³۲۳۔ جیہڑے ویلے یسوع وڈیرے دے گھر آیا تے اُتھاں بانسری وجاون آلیاں کوُں تے لوگاں کو شور کریندے ہوئیاں ڈِٹھا۔ ²⁴۲۴۔ تاں یسوع آکھن لگے پرے تھی ونجو کیوں جو چھویر موئی نیں بلکہ سُتی پئی ہے۔ اوہ اوُندے تے کھلن لگ پئے۔²⁵۲۵۔ پر جیہڑے ویلے لوگاں کُوں باہر کڈ ڈِتا گیا تاں اوُں اندر ونج کے اوُں چھویر دا ہتھ پکڑے تے اوہ اُٹھ گئی۔ ²⁶۲۶۔ اِیں گال دی خبر اوُں سارے علاقے وچ پھیل گئی ۔²⁷۲۷۔ جیہڑے ویلے یسوع اَگے آیا تاں ڈو اَ نھے اوُندھا پیچھا کیتا اَتے اوہ ایہہ آدھے ہوئے کہ اے ابنِ داؤد ساڈے تے رَحم کر۔ ²⁸۲۸۔ وَل جیہڑے ویلے یسوع گھر وِچ آیا تاں اوہ انھے اُوندھے کول آئے یسوع نے اُنہاں کُوں آکھیا کہ کیا تُساں ایمان رکھیندے ہیو ے کہ میں ایہہ کر سگدا ہاں اُنہاں نے اوُں کوُں آکھیا ہاں اے خُداوند۔²⁹۲۹۔ وَل یسوع نے اُنہاں دی آکھیاں کُوں ہتھ لایا تے آکھیا بئی تُہاڈے ایمان دے مطابق تُہاڈے نال تھیوے۔ ³⁰۳۰۔ اَتے اُنہاں دی اکھیاں کھُل گنیاں وَل یسوع نے سختی دے نال اُنہاں کُوںحکم ڈِتا تے آکھیا ڈیکھو کوئی وی ایندےبارے جانن نہ پاوے۔ ³¹۳۱۔ پر اُوں ڈو بندیاں نے باہر ونج کے اینں ساری خبر کوُں پورے علاقے وچ ڈس ڈِتا۔³²۳۲۔ جیویں ہی او ڈوہیں بندے ویندے پئے ہن ڈیکھو ہک گونگا جیہڑا بدروح دے ہتھاں اِچ ہا اوُں کوُ یسوع دے کول گھن آئے۔ ³³۳۳۔ جیہڑے ویلے بدروح کڈھ ڈِتی گئی تاں گونگا بندہ علواون لگ پیا اَتے لوگ بہوں حیران تھئے تے آکھن لگے کہ اسرائیل وِچ ایویں پہلے نہیں ڈِٹھا گیا۔ ³⁴۳۴۔ پر فریسی اے آدھے پئے ہن کہ اے تاں بدروحاں دے سردار دی مدد نال بدروحاں کوُ کڈھیندا ہِے۔³⁵۳۵۔ اَتے یسوع سارے شاہراں تے پِنڈاں وِچ پھردا ریہا یسوع اُنہاں دے عبادت خانیاں وِچ تعلیم ڈیندا تے بادشاہی دی خوشخبری ڈینڈا ریہا اَتے اُنہاں کُوں ہرقسم دی بیماریاں تُوں چنگا کریندا ریہا۔ ³⁶۳۶۔ اَتے جیہڑے ویلے یسوع نے اُنہاں بندیاں کوُ ڈِٹھا تے اُنہاں تے ترس آیا کیوں جو اوہ ڈُکھ وِچ ہن او ایہو جئے ہن جیویں بھیڈاں آجاٹری دے بغیر ہوون تے جنہاں دا بہوں بُرا حال ہوئے۔³⁷۳۷۔ وَل اوں نے اپنے چیلیاں کوُ آکھیا فصل تاں بہوں ہِے پر مزدور گھٹ ہِن۔ ³⁸۳۸۔ اِیں کیتے فصل دے مالک دی منت کرو کہ اوہ اپنی فصل کیتے مزدور گھلے۔

Chapter 10

¹۱۔ وَل یسوع نے بارہ چیلیاں کوُ اپنے کول سَڈا کے اُنہاں کُوں پلید روُحاں تے اختیار ڈِتا کہ اُنہاں کوُ کڈھن تے ہر قسم دے روگاں تے ہر طرح دی کمزوری کوُ دوُر کرن۔²۲۔ اُنہاں بارہ چیلیاں دے ناں اے ہِن۔ پہلا شمعون جیہڑا پطرس اکھویندا ہِے اَتے اُوندا بھرا ا ندریاس. زبدی دا پُتر یعقوب تے اوندا بھرا یوحنا ۔ ³۳۔ فلپس تے برتلمائی۔ توما تے متی چوُنگی گھنن آلا۔ ⁴۴۔ حلفئی دا پُتر یعقوب تے تدی۔ شمعون قنانی تے یہودا اسکریوتی جئیں اوُں کوُں پکڑوا وی ڈِتا ہائی۔⁵۵۔ اِنہاں بارہ کوُ یسوع نے گھلیا تے اُنہاں کوُ حکم ڈِتا۔ کہ ڈوجھیاں قوماں دے پاسے نہ ونجنا۔اَتے سامریہ دے کئیں شاہر اِچ نہ ونجائے۔ ⁶۶۔ بلکہ اسرائیل دے گھرانے دی گُم تھیاں بھیڈاں کول ونجنا۔ ⁷۷۔ اَتے ٹُردے ٹُردے ایہہ مُنادی کرنا کہ آسمان دی بادشاہی نیڑے آ گئی ہَِے۔⁸۸۔بیماراں کوُں چنگا کرنا موئے ہوئیاں کو زندہ کرنا ۔ کوڑھیاں کو پاک صاف سُتھرا کرنا۔ تے ناپاک روحاں کُوں کڈھناں۔ تُہاکو مُفت مِلا ہے تے مُفت ڈیونا ⁹۹۔ اپنی تھلیاں وِچ سونا یا چاندی نہ پیسے گھن ونجناں۔ ¹⁰۱۰۔ اپنے سفر دے کیتے سامان نہ گھن ونجناں نہ ہی ڈوُ ڈوُ چولے نہ جوتیاں تے نہ سوٹی کیونکہ مزدور اپنی مزدوری دا حق دار ہے۔¹¹۱۱۔ وَل جئیں شاہر یا دیہات وچ تُساں ویندے ہیوئے گولو کہ کوئی ایں لائق ہے تے اپنی واپسی تک اُتھائیں راوآئے۔ ¹²۱۲۔ جیہڑے ویلے تُساں گھر وِچ وڑ وے ویلے اُنہاں وی سلامتی منگو۔ ¹³۱۳۔ اگر اوہ گھر اِیں لائق ہے تاں تُہاڈا سلام اوُں کوُ پہنچے اَتے اگر اوہ ایں لائق نئیں تاں تُہاڈا سلام تُہاڈے وَل مڑ آوے۔¹⁴۱۴۔ اَتے اگر کوئی تُہاکوں قبول نہ کرے تے تُہاڈیاں گالہیں نہ سُنے تاں اوُں گھر یا شاہر وِچوں بارھوں نکلدے ویلے اپنے پیراں دی مٹی چھنڈ ڈیوائے۔ ¹⁵۱۵۔ میں تُہاکوُں سچ آدھا ہاں کے عدالت آلے ڈِیں اوُں شاہر دی نسبت سدوم تے عمورہ دے علاقے دا حال زیادہ برداشت دے لائق ہوسی۔¹⁶۱۶۔ ڈیکھو میں تُہاکوں بھجیندا ہاں جیویں بھیڈاں کوُ بھیڑیاں دے وِچ۔ وَل سپاں دے وانگوں چلاک تے کبوتراں دے وانگوں بھولے بنو۔ ¹⁷۱۷۔ پر بندیاں کوُلوں ہوشیار راہو اوہ تُہاکوُں عدالتاں دے حوالے کریسن تے اپنی عبادت گاہواں وِچ تُہاکوُں کوڑے مریسن۔ ¹⁸۱۸۔ اَتے تُساں میڈے پاروُں بادشاہواں تے وڈیریاں دے سامنے حاضر کیتے ویسو تاں جو اُنہاں دے تے غیر قوماں کیتے گواہی تھیوے۔¹⁹۱۹۔ پر جیہڑے ویلے اوہ تُہاکوُں پکڑواون تاں فکر نہ کرائے کہ اَساں کیا آکھسُوں کیونکہ جو کجھ تُہاکوں آکھنا ہوسی اوُں ویلے ای تُہاکوں ڈسا ڈِتا ویسی۔ ²⁰۲۰۔ کیوں جو علاون آلے تُساں نیں بلکہ تُہاڈے باپ دا روُح ہِے جیہڑا تُہاڈے وچوں بولیندا ہے۔²¹۲۱۔ بھرا کُو بھرا قتل کرواون کیتےحوالے کریسی پُتر کوُ پیوُ۔ تے پُتر اپنے ماں پیوُ دے خلاف کھڑے تھی کے اُنہاں کُو مروا ڈیسن۔ ²²۲۲۔وَل میڈے ناں دے پاروُں سارے لوگ تُہاڈے کولُوں نفرت کریسن پر جیہڑا آخیر تائیں برداشت کریسی اوہو نجات پاسی۔ ²³۲۳۔ وَل تُہاکوں ہک شاہر اِچ تنگ کرن تاں ڈوجھے شاہر وِچ لگے ونجو کیوں جو میں تُہاکوُ سچ آدھا ہاں کہ تُساں اسرائیل دے سارے شاہراں وچ نہ پھر سگسو کہ ابنِ آدم آ ویسی۔²⁴۲۴۔ چیلا اپنے اُستاد کولُوں وڈا نیں تھیندا ناں نوکر اپنے مالک کولُوں۔ ²⁵۲۵۔ چیلے کیتے اے بہوں ہے کہ اوہ اپنے اُستاد آلی کار ہووے تے نوکر کیتے کے اوہ اپنے مالک آلی کار۔جیہڑے ویلے اُنہاں نے اپنے گھر دے مالک کُوں بُعلز بُول آکھیا تے وَل اُوندے گھر دے لوگاں کوُ کیوں نہ آکھسن؟۔²⁶۲۶۔ اَتے اُنہاں کوُلوں نہ ڈرو کیونکہ کوئی شئے لُکی نئیں جیہڑی کھولی نہ ویسی تے نہ کوئی لُکی ہے جیکوں جانیا نہ ویسی۔ ²⁷۲۷۔ جو کجھ میں تُہاکوں اندرھا ے وچ آدھا ہاں سوجھلے وِچ آکھو وَل جو کجھ تُساں کن وِچ سُندے ہیوے کوٹھیاں تے اُوندی منادی کرو۔ا ²⁸۲۸۔ جیہڑے بدن کُوں قتل کریندِن تے روح کوُں قتل نئیں کر سگدے اُنہاں کولوں نہ ڈرو بلکہ اوُندے کولُوں ڈرو جیہڑا بدن تے روُح ڈوہاں کُوں جہنم وِچ ہلاک کر سگد دا ہے۔ ²⁹۲۹۔ کیا ہک پیسے دیاں ڈوُ چڑیاں نئیں وِکدیاں؟ تے اُنہاں وِچوں ہک وِی تُہاڈے باپ دی مرضی دے بغیر زمین نئیں ڈھے سگدی ۔ ³⁰۳۰۔ بلکہ تہاڈے سِر دے وال وی سارے گنے ہوئے ہِن۔ ³¹۳۱۔ اَتے ڈرو نئیں تہاڈی قدر چڑیاں تُوں بہوں زیادہ ہے۔³²۳۲۔ جیہڑا بندیاں دے سامنے میڈا اقرار کریسی میں وی اپنے باپ دے سامنے جیہڑا آسمان تے ہِے اُوندا اقرار کریساں۔ ³³۳۳۔ پر جو کوئی بندیاں دے سامنے میڈا مُنکر تھیسی میں وی اپنے باپ دے سامنے جیہڑا آسمان تے ہے اُوندا مُنکر تھیساں۔³⁴۳۴۔ اے نہ سمجھو بئی کہ میں زمین تے صُلح کرواون آیا ہاں صُلح کرواون نئیں ہتھوُں تلوار چلاواون آیا ہاں۔ ³⁵۳۵۔ کیوں جو میں ایں کیتے آیا ہاں کہ بندے کُوں اُوندے پیوُ تھوں تے دھی کوُں اوندی ماں تھوں اَتے نونہہ کوُ اوندی سَس کولُوں اَینج کراں۔ ³⁶۳۶۔ آدمیاں دے دشمن اُوندے گھر ہی دے لوگ ہوسن۔³⁷۳۷۔ جیہڑا پیوُ یا ماں کُو میڈے کولُوں زیادہ عزیز رکھیندا ہِے اوہ میڈے لائق نئیں اَتے جیہڑا کوُئی پُتر یا دھی کُوں میڈے کولُوں زیادہ عزیز رکھیندا ہِے اوہ میڈے لائق نیں۔ ³⁸۳۸۔ اَتے جیہڑا کوئی اپنی صلیب نہ چاوے تے میڈے پچھوں نہ آوے او میڈے لائق نیں۔ ³⁹۳۹۔ جیہڑا کوئی اپنی جان کوُ بچیندا ہِے اوُں دے کولوں اوہ کھُس ویسی اَتے وَل جیہڑا میڈی خاطر اپنی جان ونجیسی اوہ اپنی جان بچا گھنسی۔⁴⁰۴۰۔ جیہڑا تُہاکوں قبول کریندا ہِے اوہ میکوُں قبول کریندا ہِے اَتے جیہڑا میکوُں قبول کریندا ہِے اوہ میڈے گھلن آلے کُوں قبول کریندا ہِے۔ ⁴¹۴۱۔ جیہڑا نبی دے ناں تھوں نبی کوُں قبول کریندا ہِے اوہ نبی دا صلہ پاسی۔ وَل جیہڑا دیندار دے ناں تُھوں دیندار کو قبول کریندا ہِے اوہ دینداری دا صلہ پاسی۔⁴²۴۲۔ اَتے جیہڑا کوئی چیلے دے ناں تُھوں اِنہاں نکیاں وِچوں کئیں کوُں ہک پیالہ ٹھنڈا پانی پلاسی میں تُہاکوں سچ آدھا ہاں اوہ اپنا صلہ ہرگز نہ گوانسی۔

Chapter 11

¹۱۔ جڈاں یسوع اپنے بارہ چیلیاں کوُں حکم ڈے ڈِتا تاں ایویں تھیا کہ اوہ اُتھوں لگا گیا تاں جو ڈوجھے شاہراں دے وِچ تعلیم ڈیوے تے منادی کرے۔ ²۲۔ اَتے یوحناؔ نے قید خانے دے وِچ مسیح دے چنگے کماں دے بارے وچ سُن کے اپنے چیلیاں دی رائیں پچھوا گھلیا۔ ³۳۔ کہ آون آلا توں اِیں ہِے جیہڑا آون والا ہِے یا اساں کئیں ڈوجھے دی راہ ڈیکھوں؟۔⁴۴۔ یسوع نے انُہاں کوُں جواب ڈِتا تے آکھیا کہ جو کجھ تُساں سُن دے ہیوے اَتے ڈیدھے ہیوےونج کے یوحنا کو خبر ڈیوو۔ ⁵۵۔ کہ انہے ڈیدھے ہِن تے لنگڑے چلدے ٹُردے ہِن تے کوڑھی پاک صاف کیتے ویندِن ڈورے سن دے ہِن اَتے مُردے جیوندے کیتے ویندِن تے غریباں کوُں خوشخبری سنائی ویندی ہِے۔ ⁶۶۔ اوہ بھاگاں والے ہِن جیہڑے میڈے پاروں تُھڈا نہ کھاون۔⁷۷۔ جیہڑے ویلے او بندے اپنی راہ تے لگے گئے تاں یسوع نے یوحنا دی بابت لوگاں کوُں آکھنا شروع کیتا کہ تُساں بیابان دے وِچ کیا ڈیکھن گئے ہاوے؟ کیا ہوا دے نال ہلدے ہوئے کانے کوں۔ ⁸۸۔ تاں وَل تُساں کیا ڈیکھن گئے ہاوے؟ کیا اوُں بندے کوُں جئیں چنگے تے مہانگےکپڑے پاتے ہووون؟ اے سچی گالھ ہِے بئی جیہڑے بندے چنگےکپڑے پاندے ہِن او بادشاہواں دے محل اِچ راہندِن۔⁹۹۔ تُساں وَل کیوں گئے ہاوے؟ کیا ہِک نبی کوُں ڈیکھن کیتے؟ ہاں میں تہاکوُں آدھا ہاں بلکہ نبی کولوں وی وڈے کوُ۔ ¹⁰۱۰۔ اے اوہو جنیدے بارے وِچ لکھا لاتھے کہ ڈیکھو تہاڈے اگوں ہِک پیغمبر بھجیندا پیا ہاں جیہڑا تہاڈے اگوں تہاڈا راہ سِدھا کریسی۔¹¹۱۱۔ میں تہاکوں سچ آدھا ہاں کہ جتنے وی سوانیاں تھوں جمے ہِن اُنہاں وچوں کوُئی وی یوحنا بپتسمہ ڈیون آلے تھوں وڈا کوئی نہیں پر جو آسمان دی بادشاہی وچ جیہڑا سب کولوں نکا ہِے اوہ اوندے کولوں وڈا ہِے۔ ¹²۱۲۔ تے وَل یوحنا بپتسمہ ڈیون آے دے ڈینہ تھوں چل کے اَج تائیں آسمان دی بادشاہی تے زور تھیندا رہ گئیے اَتے زور آور اوُں کوُ چھِک گھندِن۔¹³۱۳۔کیوں جو سارے نبیاں تے شریعت نے یوحنا تک نبوت کیتی ہِے۔ ¹⁴۱۴۔ اَتے وَل تُساں چاہو تا اِیں کوُ من گھِنو۔ ایلیاہ جیہڑا آون آلا ہا ایہو ہِے۔ ¹⁵۱۵۔ اَتے جیندے سنن آلے کن ہوؤن اوہ سن گھِنے۔¹⁶۱۶۔ اَتے میں ہن ایندی نسل دی برابری کیندے نال کراں؟ اے تاں اوُں بالاں وانگوں ہِن جیہڑے بازار دے وِچ بیٹھے ہوئے اپنے دوستاں کوُ سَڈ کے آدھے ہِن۔ ¹⁷۱۷۔ اَساں تُہاڈے کیتے بانسری وجائی تے تُساں نَچے وی ناں۔ اساں ماتم کیتے تے تُساں اَپنے سینے تے ہتھ نہ مارے۔؟¹⁸۱۸۔ کیوں جو یوحنا ٹُکر کھاون تے شراب پیون تاں نہ آیا ہا تے پر اوہ آدھے ہِن ایندے وچ بدروح ہِے۔ ¹⁹۱۹۔ ابنِ آدم کھاندا پیندا ہویا آیا اَتے اوہ آدھِن ڈیکھو کھاؤ تے شرابی ہِے۔ چونگی گھنن آلے گنہگاراں دا یار! پر حکمت اپنے کماں تھوں سچی ثابت تھئی۔²⁰۲۰۔ اوہ اُنہاں شاہراں کوُ پھٹکارن لگا جتھاں اوُں نے بہوں سارے معجزے کیتے ہَن کیوں جو انہاں نے توبہ نئیں کیتی کہ۔ ²¹۲۱۔ تیڈے اُتے افسوس ہِے خُرازین! تیڈے اُتے افسوس ہِے اِے بیت صیدا! اگر اے معجزے صور تے صیدا وِچ تھیون ہا تاں اوہ ٹاٹ پا کے تے مٹی اِچ بیہہ کے کَڈَن دی توبہ کر گھِیندے۔ ²²۲۲۔ اَتے میں تُہاکوں آدھا ہاں کہ عدالت دے ڈینہ صور تے صیدا دا حال تُہاڈے حال کولوں زیادہ برداشت دے لائق ہوسی۔²³۲۳۔ ٍاَتے اِے کفر نحوم! توُں کیا سوچیندا ہئیں کہ توں آسمان تایں اوُچا کیتا ویسیں؟ نئیں بلکہ توُں تاں عالمِ ارواح دے وچ اُتر ویسیں کیونکہ جیہڑے معجزے تیڈے وِچ تھئے اگر سدوم اِچ تھیون ہا تاں اوہ اَج تائیں قائم راہندا۔ ²⁴۲۴۔ پر میں تہاکوں آدھا ہاں کہ عدالت دے ڈینہ سدوم دا علاقہ تہاڈے مقابلے وِچ بہوں سوکھ پاسی۔²⁵۲۵۔ اوُں ویلے یسوع نے آکھیا اِے باپ میں تیڈی حمد کریندا ہاں آسمان تے زمین دے خداوند۔ کیوں جو توں اے گالہیں عقلمنداں تےسمجھ داراں تے ظاہر نہ کیتیاں پر اوہناں تے ظاہر کیتیاں جیہڑے بالاں دے وانگوں ہِن۔ ²⁶۲۶۔ ہاں اَے باپ کیونکہ ایویں ای تیکوُ پسند آئے۔ ²⁷۲۷۔ میڈے باپ دے پاروں سارا کجھ میڈے حوالے کیتا گیا ہِےتاں جو کوئی وی میڈے پُتر کو کوئی نہ جان دا ہاں سوائے باپ دے تے کوُئی باپ کوُ نئیں جان دا سوائے پُتر دے اَتے اوندے تے جنیدے اُتے پُتر ظاہر کرنا چاہندا ہووے۔²⁸۲۸۔اے بھار دے چاون آلیو تے بہوں تھکے ماندے بندیو سارے میڈے کول آؤ میں تہاکوں آرام ڈیساں۔ ²⁹۲۹۔ میڈا جوا اَپنے تے چا گھِنو اَتے میڈے کولوں سِکھو کیوں جو میں حلیم تے دِل دا عاجز ہاں تے تُہاڈیاں جاناں آرام پاسن۔ ³⁰۳۰۔ کیونکہ میڈا جوا ملائم ہِے اَتے میڈا بوجھ ہولا تے نرم ہِے۔

Chapter 12

¹۱۔ اوُں ویلے یسوع سبت آلے ڈینہ فصلاں دے وچوں ویندا پیا ہا اَتے اوُں دے چیلیاں کوُ بھُک لگی اوہ کنک دے سٹے توڑ کے کھاون لگے۔ ²۲۔ فریسیاں نے اِے ڈیکھ کے یسوع کوُں آکھیا ڈیکھ تیڈے چیلے اوہ کم کریندِن جیہڑا سبت آلے ڈینہ کرنا جائز نئیں۔³۳۔ یسوع نے اُنہاں کوُ آکھیا کیا تُساں اِے نئیں پڑھیا کہ جیہڑے ویلے داؤد تے اوُں دےسنگتی بھکے ہَن تاں اُنہاں نے کیا کیتے؟۔ ⁴۴۔ کیویں اوہ خدا دے گھر دے وچ گیا تے نذر دے ٹکر کھادے جو اوُں دے کیتے جائز نہ ہَن تے نہ اوُں دے چیلیاں کیتے پر صرف کاہناں کیتے ای جائز ہائی؟۔⁵۵۔ کیا تُساں توریت اِچ پڑھیا کہ نئیں پڑھیا کہ کاہن سبت آلے ڈینہ ہیکل اِچ سبت دی بےحرمتی کر دے ہِن تے اوہ بے قصور راہندِن؟ ۔ ⁶۶۔ میں تہاکوں آدھا ہاں کہ اِتھاں اوہ ہِے پیا جیہڑا ہیکل تھوں وی بہوں وڈا ہِے۔⁷۷۔ پر اگر تساں اِیں دے معنی جان دے کہ میں قربانی نئیں بلکہ رَحم پسند کریندا ہاں تاں بے قصوراں کوُ قصوروار نہ ٹہراوؤ ہا۔ ⁸۸۔ کیوں جو اِبنِ آدم سبت دا مالک ہِے۔⁹۹۔ یسوع اُتھوں ٹُر کے اُنہاں دے عبادت خانے وچ گیا۔ ¹⁰۱۰۔ اَتے ڈیکھو اُتھاں ہِک بندہ ہا جندا ہتھ سُکا ہویا ہا۔ اُنہاں نے اوُں دے تے الزام لاون دے ارادے نال اِے پُچھیا کہ کیا سبت آلے ڈیں شفا ڈیونا جائز ہِے؟¹¹۱۱۔ یسوع نے وَل اُنہاں کو آکھیا! تہاڈے وِچوں ایہو جیا کون ہِے جنیدے کول ہِک بھیڈ ہوے تاں اوہ سبت دے ڈینہ ٹوئے وچ ڈھیہ پووے تاں اوہ اوُں کوُں پکڑ کہ نہ کڈھے؟۔ ¹²۱۲۔ بندے دی عزت تاں اوُں بھیڈ کولوں بہوں زیادہ ہِے ۔ ایں پاروں سبت آلے ڈینہ چنگا کم کرنا جائز ہِے۔¹³۱۳۔ تاں یسوع نے اوُں بندے کوُ آکھیا اپنا ہتھ وَدھا۔اوُں ہتھ وَدھایا تے اوہ ڈوجھے ہتھ وانگوں چنگا تھی گیا۔ ¹⁴۱۴۔ اَتے فریسی باہر گئے تے اُوں دے خلاف منصوبہ بنائے کہ اوُں کوُں کیویں ہلاک کرؤں۔¹⁵۱۵۔ جڈاں یسوع کوُ اِیں گالہیں دا پتہ لگے تاں اوہ اُتھوں لگا گیا اَتے بہوں سارے لوگ اوُں دے پچھو ں ٹُر پئے اوُں نے ساریاں کوُں چنگا کر ڈِتے۔ ¹⁶۱۶۔ اُنہاں کو آکھیا کہ میکوں ظاہر نہ کرائے۔ ¹⁷۱۷۔ تاں جو یسعیاہ نبی دی راہئیں جو آکھیا گیا ہِے اوہ پورا تھی وے کہ ۔¹⁸۱۸۔ ڈیکھو اے میڈا نوکر ہِے جئیں کوُں میں چُن گِدے۔ میڈا پیارا جیندے تھوں میڈا دل خوش ہِے۔ تے میں اپنی روح اُوں اُتے سٹیساں اَتے وَل اوہ غیر قوماں کوُ انصاف دی خبر ڈیسی ۔¹⁹۱۹۔ ایہہ نہ جھگڑا کریسی تے نہ ای شور اَتے نہ ای بازاراں وِچ کوُئی اِیندی آواز سُن سی۔ ²⁰۲۰۔ اوہ گھٹے ہوئے سرکنڈےکو نہ توڑیسی وَل اوہ دھواں ڈیندے ہوئے سن کونہ بجھا سی جڈاں تائیں اوہ انصاف دی فتح نہ کرا ڈیسی۔ ²¹۲۱۔ اَتے غیر قوماں اِیں دے ناں تھوں بھروسہ رکھ سن۔²²۲۲۔ ول ہِک انہے تے گونگے کوُ جیندے وچ بدروح ہا۔ یسوع دے کول گھن آئے اوُں نے اوُں کوں چنگا کرڈِتا۔تے جیندے پاروں گونگا بولن تے ڈیکھن لگ پیا۔ ²³۲۳۔ اِتے ساری بھیڑ حیران تھی تے ول آکھیا اے بندہ داؤد دا پتر ہو سگدے؟۔²⁴۲۴۔ فریسیاں نے اِیں معجزے دے پارے وچ سن کے آکھیا اِے بندہ جناں دے شہزا دے بعلز بول دے سوا جناں کوں نیں کڈھ سگدا۔ ²⁵۲۵۔ یسوع نے اُنہاں دے خیال جان کے اُنھاں کو آکھیا کہ جئیں بادشاہی وچ پھُٹ پوندی ھے اوہ تباہ تھی ویندی ہِے اَتے اوُں وے ای جئیں شہر یا گھر جندے وِچ پُھٹ پوسی او قائم نہ راہسی۔²⁶۲۶۔ اَتے اگر شیطان ای شیطان کو کڈھ ڈیوے تاں اوہ آپ ای اپنا مخالف تھی ویسی۔ وَل اوُندی بادشاہی کیویں قائم راہسی ؟۔ ²⁷۲۷۔ اَتے جے کر میں بعلز بول دی مدد دے نال جناں کو کڈھیندا ہاں تاں توہاڈے پُتر کئیں دی مدد نال کڈھیندِن؟ ایندے پاروں اوہو توہاڈے منصف ہوسن۔²⁸۲۸۔ جے گر میں خدا دی روح نال جن کڈھندا ہاں تاں وَت خدا دی بادشاہی تُہاڈے کول آگئی ہِے۔ ²⁹۲۹۔ یا کیویں کوئی ڈھاڈا زور آلا بندہ کئیں دے گھر وڑھ کے اوں دا مال لُٹ سگدے جڈاں تائیں کہ پہلے اوُں زور آور کوُ بدھ نہ گھِنے؟ وِل اوہ اوُں دا گھر لُٹ گھِنسی۔ ³⁰۳۰۔ جیہڑا میڈے نال نئیں اوہ میڈا دشمن ہِے۔تے جیہڑا میڈے نال جمع نہیں کریندا اوہ بکھریندا ہِے۔³¹۳۱۔ ایں کیتے میں تُہاکوں آدھا ہاں کہ بندیاں دا ہر گناہ تے کفر معاف کیتا ویسی پر جو کُفر روح دے حق وِچ ہوسی اوہ معاف نہ کیتا ویسی۔ ³²۳۲۔ اَتے جیہڑا کوئی ابنِ آدم دے خلاف بولیسی اوُں کوُں معاف کر ڈِتا ویسی۔ پر جو کوئی پاک روح دے خلاف کجھ بولیسی اوہ تاں کڈائیں وی معاف نہ کیتا ویسی ۔نہ اِیں دنیا وچ نہ جیہڑی آون آلے جہان وِچ۔³³۳۳۔ یا تاں جھاڑ کوُں چنگا آکھواَتے اوُندے پھل کوُ وی چنگا آکھو، یا وَل جھاڑ کوُ وی بُرا آکھو تے اوُندے پھل کو وی بُرا آکھو کیونکہ جھاڑ اپنے پھل تھوں سنجھانا ویندے۔ ³⁴۳۴۔ اے نانگ دے بالو تُساں بُرے تھی کے چنگیاں گالہیں آکھ سگدےھو؟ کیونکہ جیہڑا دل اِچ ہووے اوھو منہ تے آندے۔ ³⁵۳۵۔ چنگا بندہ چنگے خزانے وچوں چنگیاں شئیاں کڈھیندے اَتے بُرا بندہ بُرے خزانے وِچوں بُریاں شئیاں کڈھیندے۔³⁶۳۶۔ اَتے میں تُہاکوں آدھا ہاں عدالت آلے ڈنیہ ہر کہیں کوں اپنی ہر بُری گل دا حساب ڈیونا پوسی۔ ³⁷۳۷۔ کیونکہ تُوں اپنی گالہیں دے پاروں دین دار ٹھہرایا ویسیں اَتے اپنیاں گالہیں دے پاروُں قصور وار ٹھہرایا ویسیں۔³⁸۳۸۔ تے وَل کجھ فقیہاں تے فریسیاں نے یسوع کوں جواب ڈِتا تے آکھیا۔اَے اُستاد اساں تُہاڈے کولوں ہِک نشان ڈیکھنا چاہندے ہاں۔ ³⁹۳۹۔ یسوع نے اُنہاں کوُ جواب ڈِتا تے آکھیا اِیں زمانے دے بُرے تے زِنا کارقوم نشان منگدِن پر یوناہ نبی دے نشان دے سوا بیئا کوئی نشان نہ ڈِتا ویسی۔ ⁴⁰۴۰۔ کیونکہ جیویں یوناہ ترائے دیہاڑے تے ترائے راتیں مچھی دے ڈِھڈ وچ ریہا اوُں وے ای ابنِ آدم ترائے دیہاڑے تے ترائے راتیں زمین کے اندر راہسی۔⁴¹۴۱۔ عدالت کے ڈینہ نینوہ دے لوگ اِیں زمانے دے لوگاں دے نال کھڑے تھی کے اِنہاں کوُ مُجرم ٹھہراسن کیوں جو اُنہاں نے یوناہ دی مُنادی تے توبہ کیتی پر ڈیکھو اِتھاں اوہ ہِے جیہڑا یوناہ تھوں وی وڈا ہِے ۔⁴²۴۲۔ دکھن دی ملکہ عدالت آلے ڈینہ اِیں زمانے دے لوگاں دے نال جیوائی ویسی تے اُنہاں کوُں مُجرم ٹھہرآسی۔ کیوں جو اوہ زمین دی اخیر تھوں سلیمان دی حکمت کوُ سُنن آئی اَتے ڈیکھو جیہڑا اِتھاں ہِے جیہڑا سلیمان تھوں وہی وڈا ہِے۔⁴³۴۳۔ جڈاں ہِک پلید روُح بندے وِچوں نکلدی ہِے تاں خشک جاہ تے آرام گوُلیندی پھردی ہِے اَتے اوُں کوُ نئیں مِلدی۔ ⁴⁴۴۴۔ تے وَل اِے آدھی ہِے کہ میں پِچھاں اپنے گھراِچ وَل ویساں جتھوں میں آئی ہامی ۔اوہ واپس آئی تے اوہ اپنے گھر کوُں صاف ستھرا پاندی ہِے۔ ⁴⁵۴۵۔ وَل اوہ اپنے گھر ویندی اے تے اپنے نال ست بُریاں روحاں کوُں گھِن ویندی ہِے۔جیہڑیاں اِیں تھوں وی بہوں بُریاں ہونیدِن تے وَل اوہ ساریاں اُتھاں آن کے راہندِن اَتے اوُں بندے دی اخیری حالت پہلے کولوں وہی زیادہ بُری تھی ویندی ہِے۔ اِیں زمانے دے بُرے لوگاں دا حال ضرور ایویں ای ہوسی۔⁴⁶۴۶۔ جڈاں یسوع بھیڑ نال گالہیں کریندا پیا ہا اوُندی ماں تے بِھرا باہر کھڑے ہَن اَتے اوندے نال گالھ کرنا چاہندے ہَن۔ ⁴⁷۴۷۔ کئیں نے اوُں کوُں آکھیا تیڈی ماں تے تیڈے بھرا باہر کھڑے ہِن کہ تیڈے نال گالھ کرنا چاہندِن۔⁴⁸۴۸۔ وَل یسوع نے اُنہاں کوُ آکھیا کون ہِے میڈی ماں تے کون ہِن میڈے بھرا؟۔ ⁴⁹۴۹۔ تے وَل اوُں نے اپنے چلیاں دی طرف اشارہ کیتا تے اپنیاں ہتھ ودھا کے آکھیا ڈیکھو اِے ہِے میڈی ماں تے اِے ہِن میڈے بھرا۔ ⁵⁰۵۰۔ کیوں جو کوئی وی میڈے باپ دی مرضی تے چلدے، اوہ ای میڈا بھرا تے میڈی بھین تے ماں ہِے۔

Chapter 13

¹۱۔ اوُں ڈینہ یسوع گھر کولوُں نکل کے تے جھیل دے کنڈے تے ونج بیٹھا۔ ²۲۔ تے اوُندے کول بہوں وڈی بندیاں دی بھیڑ کٹھی تھی گئی تاں اوہ ہک کشتی وچ چڑھ بیٹھا تے اوہ سارے لوگ جھیل دے کنارے کھرے تھی گئے۔³۳۔ وَل یسوع نے بہوں ساری گالہیں اوُنہاں کُوں مثالاں اِچ بیان کیتیاں۔ڈیکھو ہک بیج بوؤن والا بیج بوؤن نکلے۔ ⁴۴۔ اَتے بوؤن دے ویلے کجھ دانے راہ دے کنڈے ڈھٹے تے پکھیاں نے اُنہاں کوُ آکے چُگ گِدے۔ ⁵۵۔ تے کجھ پتھراں آلی زمین تے ڈٹھے جِتھاں اُنہاں کوُں بہوں مٹی نہ ملی تے بہوُں مٹی نہ ملن دے کاروُں جلدی اُگ آئے۔ ⁶۶۔ اَتے جڈاں سورج نکلے تاں سڑ گئے تے جڑ نہ ہوؤن دے کاروں سُک گئے۔⁷۷۔ اَتے کجھ جھاڑیاں وچ ڈٹھے تے جھاڑیاں نے اوُں کوُ دبا گِدے۔ ⁸۸۔ اَتے کجھ چنگی زمین تے ڈٹھے تے پھل گھن آئے کجھ سو گناہ کجھ سَٹھ گناہ تے کجھ ترِیھ گناہ۔ ⁹۹۔ جیندے کن ہون او سن گھِنے۔¹⁰۱۰۔ چیلاں نے اوُندے نیڑے آکے اوُں کوُں آکھیا تُساں مثالاں وِچ کیوں گالہیں آدھے ہیوے؟۔ ¹¹۱۱۔ اوُں نے جواب اِچ اُنہاں کوُ آکھیا اِیں کیتے کہ تُہاکوُں آسمان دی بادشاہی دی گالہیں دی سمجھ ڈِتی گئی ہِے پر اُنہاں کوُ نئیں ڈِتی گئی۔ ¹²۱۲۔ کیونکہ جیندے کول ہِے اوُں کوُں ڈتا ویسی تے اوُندے کول زیادہ تھی ویسی اَتے جیندے کول نئیں ہے اوُندے کولوُں اوہ وی گھن گِدا ویسی جیہڑا اوُندے کول ہے۔¹³۱۳۔ میں اُنہاں ناں مثالاں اِچ اِیں کیتے گالہیں کریندا ہاں کے او ڈیدھے ہوئے نئیں ڈیدھے تے سُندے ہوئے نئیں سُندے اَتے ناں ای سمجھدِن۔ ¹⁴۱۴۔ اَتے اُنہاں دے حق وِچ یسعیاہ نبی دی پیشین گوئی پوری تھیندی اِے کہ تُساں کناں نال سُنسو پر ہر گز نہ سمجھ سو اَتے اکھیاں نال ڈیکھ سو پر ہر گز پتا نہ کریسو۔¹⁵۱۵۔ کیونکہ اِنہاں دے دِلاں تے چربی چھا گئی اے تے اوہ کناں تھوں اُچا سُندِن تے اُنہاں نے اَپنیاں اَکھیاں بند کر گِدِن کہ ایویں نہ تھیوے کہ آکھیاں نال ڈیکھن تے کناں نال سُنن تے دل تھوں سمجھِن تے میڈے کول آؤن تے میں اُنہاں کُوں چنگا کراں۔¹⁶۱۶۔ پر خوش نصیب ہِن تُہاڈیاں اَکھیاں ایں کیتے کے اوہ ڈیدھیاں ہن اَتے کن اس کیتے کے اوہ سُن دے ہن۔۔ ¹⁷۱۷۔ میں تُہاکوں سچ آدھا ہاں کے بہوں سارے نبیاں تے دینداراں کوُں آرزو ہائی کے جو کجھ تُساں ڈیدھے ہیوئے اوہ ڈیکھن پر نہ ڈیکھ سگے تے جوگالہیں توُساں سُندے ہیوئے سُنن پر نہ سُن سگے۔¹⁸۱۸۔ہُن بیج بوؤن آلے دی مثال سنو۔ ¹⁹۱۹۔ جیہڑے ویلے کوئی بادشاہی دا کلام سُن دا ہے تے نئیں سمجھدا تاں جو کجھ اوُندے دِل وِچ بویا ویندا ہِے۔اوُں کوُں شیطان آکے چھِک گھِندے۔ اے اوہ ہِن جیڑھے راہ دے کنارے بویا گیا ہا۔²⁰۲۰۔ اَتے جیہڑا پتھر یلی زمین وِچ بویا گیا ہِے اوہ ہِے جیہڑا کلام کُو سُندا ہِے تے خوشی نال قبول کر گھندِے۔ ²¹۲۱۔ پر اپنے اندر جڑ نہیں رکھیندا بلکہ تھوڑے ڈیواراں دا ہِے اَتے جیہڑے ویلے کلام دے پاروُں ڈُکھ یا ظلم برپا تھیندا ہِےتاں چھیتی نال تھُڈا کھاندا ہِے۔²²۲۲۔ اَتے جو جھاڑیاں وِچ دبایا گیا ہِے اوہ ہِے جیہڑا کلام کوُ سُندا ہِے تے دُنیا دی فکرتے دولت دا فریب اُوں کلام کوُ دبا ڈیندا ہِے اِتے اوہ پھل نئیں گِھن آندا ۔ ²³۲۳۔ اَتے جیہڑا چنگی زمین وِچ بویا گیا ہِے اوہ ہِے جیہڑا کلام کوُ سُندا تے سمجھدا ہِے اَتے پھل وی گِھن آندے۔ کوُئی سوگُناہ تے کوُئی سَٹھ گُناہ تے کوئی تریِھ گُناہ۔²⁴۲۴۔ وَل یسوع نے ہک بئی مثال اُنہاں دے سامنے پیش کیتی تے آکھیا آسمان دی بادشاہی اوُں بندے دی کار ہے جئیں نےاَپنی زمین وِچ چنگا بیج بوئے۔ ²⁵۲۵۔پر بندیاں دے سُوتے ہوئے دشمن آیا تے کنک وِچ کوڑے دانےے وی بو گیئے۔ ²⁶۲۶۔ وَل جیہڑے ویلے پتیاں نکلیاں تے پھلپیاں تے اوہ کڑوے دانے وی ڈکھائی ڈِتے ۔²⁷۲۷۔ نوکراں نے آکے گھر دے مالک کوُں آکھیا اَے خداوند کیا توُں اپنے کھیت وِچ چنگا بیج نئیں بویا ہا؟ اوُندے وِچ کڑعے دانے کِتھں آ گئے؟۔ ²⁸۲۸۔ یسوع نے اوُنہاں کوُ آکھیا ایہہ کئیں دُشمن دا کم ہِے نوکراں نے اوُں کوُ آکھیا کیا توں چاہندا ہیں کہ اَساں ونج کے اوُنہاں کو اکٹھا کروُں؟۔²⁹۲۹۔ اوُں نے آکھیا نئیں اِیویں نہ تھیوے کہ کڑوے دانے جمع کریندے ہویاں تُساں اُنہاں دے نال کنک وی اُکھاڑ ڈیوو۔ ³⁰۳۰۔ کٹائی دے ویلے تک ڈوہاں کوُں اکٹھا ودھن تےڈیوو تے کٹائی کرن آلیاں کُو آکھ ڈیوو کے پہلے کڑوے دانے جمع کر گھِنو تے جلاون دے کیتے اُنہاں دے گٹھے بَدھ گھِنو اَتے کنک کوُ میڈے کیتے جمع کر گھِنو۔³¹۳۱۔ یسوع نے ہک بئی مثال اُنہاں دے سامنے پیش کیتی کے آسمان دی بادشاہی اوُں رائی دے دانے کار ہِے جیکوُں کے آدمی نےگِھن کے اپنے کھیت اِچ پُور ڈِتا۔ ³²۳۲۔ اوہ سارے بیجاں وِچوں چھوٹا تاں ہِے پر جیہڑے ویلے ودھدا ہے تاں ساریاں سبزیاں کولوُں وڈا تے ایہو جیہا درخت تھی ویندے کہ ہوا دے پنکھی آکے اوُندے اُتے آکے بسیرا کریندے ہِن۔³³۳۳۔ وَل اوُں نے ہِک بئی مثال اُنہاں کوُ سُنائی کہ آسمان دی بادشاہی اوُں خمیر دی کار ہِے جیکوُوں کئیں تریہمت نے گھِن کے تریئے پیمانے آٹے وِچ مِلا ڈِتا تاں تھیندے تھیندے سارا خمیر تھی گیا۔³⁴۳۴۔ ایہہ ساریاں گالہیں یسوع نے بھیڑ کو مثالاں وِچ آکھیاں اَتے بغیر مثال دے اوہ اوُنہاں کوُ کجھ نہ آدھا ہا۔ ³⁵۳۵۔ تاں جو نبی دے پاروُں آکھا گیا ہا اوہ پورا تھیوے کہ میں مثالاں اِچ اپنا مُنہ کھولیساں۔ میں اُنہاں گالہیں کوُ ظاہر کریساں جو شروع تھوں ہی لُکیاں رہیاں ہَن۔³⁶۳۶ ۔ اوُں ویلے اوہ رش کو چھوڑ کے گھر گیا تے اوُندے چیلیاں نے اوُندے کول آکے آکھیا کھیت دے کڑوے دانیاں دی مثال ساکوُں سمجھا ڈے۔ ³⁷۳۷۔ وَل یسوع نے جواب وِچ آکھیا کہ چنگے بیج دا پوُرن آلا ابنِ آدم ہے۔ ³⁸۳۸۔ تے کھیت دُنیا ہے تے چنگا بیج بادشاہی دے پُتر ہِن تے کڑوے دانے اوُں شیطان دے پُتر ہِن۔ ³⁹۳۹۔ جئیں دُشمن نے اُنہاں کوُ بویا اوہ شیطان ہےتے کٹائی دنیا دا آخیر ہِے تے کٹن آلے فرشتے ہِن۔⁴⁰۴۰۔ وَل جیویں کڑوے دانے جمع کیتے ویندِن تے آگ وِچ ساڑے ویندِن اوُں ویں ای دُنیا دے آخیر وِچ ہوسی۔ ⁴¹۴۱۔ ابنِ آدم اپنے فرشتیاں کوُں بھجیسی تے اوہ سارے ٹھوکر کھلاون آلی شیئیاں تے بدکاراں کوُ اوُں بادشاہی وچ جمع کریسی۔ ⁴²۴۲۔ اَتے اُنہاں کوُ بھا دی بھٹی وِچ سٹ ڈیسن۔ اُتھاں رووناں تے دنداں دا پیسنا ہوسی۔ ⁴³۴۳۔ اوُں ویلے دیندار اپنے باپ دی بادشاہی وِچ سِجھ دی کار چمک سن۔ جیندے کن ہوون اوہ سُن گھِنے۔⁴⁴۴۴۔ آسمان دی بادشاہی کھیت وِچ لُکے ہوئے خزانے دی کار ہے جیکوُں کئیں بندے نےگھِن کے لُکا ڈِتے اَے خوشی دے مارے جو کجھ اوُں دا ہا ونج کے وِچ ڈِتے تے اوُں کھیت کوُ مُل گھِن گِدے۔ ⁴⁵۴۵۔ وَل آسمان بادشاہی اوُں سوداگری دی کار ہے جیہڑا چنگے موتیاں دی تلاش وچ ہا۔ ⁴⁶۴۶۔ جیہڑے ویلے اوُں کوُں ہک بہو قیمتی موتی ملے تاں اوُں نے ونج کے جو کجھ اُوندا ہا ویچ ڈِتے تے دَل اوُں کوُں مُل گھِن گِدے۔⁴⁷۴۷۔ وَل آسمان دی بادشاہی اوُں وڈے جال دی کار ہے جیہڑا دریا وِچ سٹیا گیا تاں اوُں نے ہر طرح دیاں مچھیاں گھیر گِدیاں۔ ⁴⁸۴۸۔ تے جیہڑے ویلے اوہ بھریج گئے تاں اوُں کوُں کنارے وَل چھِک کے گھن آئے تے بہہ کے چنگی چنگی تاں تھانوں وِچ جمع کر گِدیاں تے جیہڑیاں خراب ہن او سٹ ڈِتیاں ۔⁴⁹۴۹۔ دنیا دے آخیر وِچ ایویں تھیسی۔ فرشتے نکل سن تے شریراں کوُ دینداراں کولوں اَنج کریسن اَتے اُنہاں کوُ بھا دی بھٹی وِچ سٹ ڈیسن۔ ⁵⁰۵۰۔ اُتھاں رووناں تے ڈنداں دا پیسنا ہوسی۔⁵¹۵۱۔ کیا تُساں ایہہ ساری گالہیں جان گئے ہیوے؟ اُنہاں نے اوُں کوُ آکھیا ہاں۔ ⁵²۵۲۔ اوُں نے اُنہاں کُوں آکھیا اِیں پاروُں ہر فقیہ جیہڑا آسمان دی بادشاہی دا چیلا بنا ہِے اُوں گھر دے مالک کارہے جیہڑا اپنے خزا نے وچوں نویاں تے پرانیاں شیئیاں کڈھیندا ہِے۔ ⁵³۵۳۔ یسوع جیہڑے ویلے اے مثالاں ڈے چُکے تاں ایویں تھیا کے اُُتھوں لگا گیا۔⁵⁴۵۴۔ اَتے اپنے وطن وِچ آکے اُنہاں دے عبادت خانہ وِچ اُنہاں کوُ ایہو جئی تعلیم ڈیون لگے کہ اوہ حیران تھی کہ آکھن لگے کے ایندے وِچ ایہہ حکمت تے معجزئے کِتھوں آگئین۔ ⁵⁵۵۵۔ کیا اِے ترکھان دا پُتر نئیں؟ تے ایندی ماں دا ناں مریم تے ایندے بھِرا یعقوب تے یوسف تے شمعون تے پہُوداہ نئیں؟۔ ⁵⁶۵۶۔ اَتےکیا ایندیاں ساریاں بھینیں ساڈے کول نئیں ؟وَل ایہہ سارا کجھ ایندے وِچ کِتھوں آئے؟۔⁵⁷۵۷۔ اَتے اُنہاں نے اوُندے پاروُں تُھڈا کھادے۔ پر یسوع نے اُنہاں کوُں آکھیا کہ نبی اپنے وطن اِچ تے اپنے گھر دے سیوا کِتھائیں وی بےعزت نئیں تھیندا۔ ⁵⁸۵۸۔ اَتے اوُں نے اُنہاں نے دی بے اعتقادی دے پاروُں اُتھاں بہوں سارے معجزے نہ ڈِکھائے۔

Chapter 14

¹۱۔ اوُں ویلے چوتھائی مُلک دے حاکم نے یسوع ہیرودیس نے یسوع دی شہرت سُنی ۔ ²۲۔ اَتے اپنے نوکرآں کوُں آکھیا کہ اِے یوحنا بپتسمہ ڈیون آلہ ہِے جیہڑا مُردیاں وِچوں زندہ تھی گیا ہِے۔اِیں کیتے اوُندے کولوں ایہہ معجزے ظاہر تھیندے پئے ہِن۔³۳۔ ہیرودیس نے اپنے بھرا فلپس دی ذال ہیرودیاس دے پاروُں یوحنا بپتسمہ ڈیون آلے کوُ پکڑ کے بندھوایا تے قید خانے اِچ ڈھک ڈِتا ہا۔ ⁴۴۔ کیوں جو یوحنا نبی نے اُنہاں کوُ آکھیا ہا کہ اِیں کوُ اپنے کول رکھنا تیڈے کیتے جائز نئیں۔ ⁵۵۔ کیوں جو ہیرودیس اوُں کوُں قتل کر ڈیونا چاہندا ہا پر اوہ عام بندیاںکولوں ڈردا ہا کیونکہ اوہ اوُں کوُ نبی من دے ہَن۔⁶۶۔ پر جڈاں ہیرودیس دی سالگرہ تھئی تاں ہیرودیاس دی دھی نے محفل دے وِچ نچ کے ہیرودیس کوُ خوش چا کیتے۔ ⁷۷۔ اِیں پاروُں اوُں نے قسم کھادی تے وعدہ کیتا کہ توں جو کجھ منگیس میں تیکوُ ڈیساں۔⁸۸۔ اوُں نے اپنی ماں دے سکھاون تے آکھیا نے میکوں یوحنا بپتسمہ ڈیون آلے دا سر تھال اِچ اِتھائیں منگوا ڈے۔ ⁹۹۔ تے وِل بادشاہ کوُ اوُں دی درخواست تے بہوں ارمان لگے پر اوہ اپنی قسماں تے مہماناں دے پاروُں مجبور ہا اوُں نے حکم ڈِتا کہ سر ڈے ڈِتا ونجے۔¹⁰۱۰۔ وَل اوُں نے بندیاں کو بھجوایا تے قید خانے وچوں یوحنا دا سرالگ کٹوا چھوڑے۔ ¹¹۱۱۔ وَل اوُندا سر تھال دے وچ رَکھ کے چھویر دے کول گھن آئے وَل اوُں دی ماں دے سامنے پیش چا کیتے۔ ¹²۱۲۔ اَتے اوُندے چیلے آئے تے اُنہاں لاش گِدی تے اوُں کوُ دفن کیتے اِیں دے بعد اوہ یسوع دے کول گئے تے اوُں کوُ خبر ڈِتی۔¹³۱۳۔ جڈاں یسوع نے ایہہ سنیا تاں تاں اُتھاں ہِک کشتی دے وچ بہہ کے ہِک کلی جاہ تے لگا گیا لوگاں دی بھیڑ اے سن کے اوُندا پِچھا کرن لگ پئی۔ ¹⁴۱۴۔ وَل یسوع نے کشتی وِچول لہہ کے ہک وڈی بھیڑ ڈٹھی اتے اوُں کوُ اُنہاں تت بہوں ترس آیا پہلے اوتھے آیا اَتے اوُں نے اُنہاں دے بیماراں کو چنگا کرڈِتا۔¹⁵۱۵۔ اَتے جیہڑے ویلے شام تھی تاں چیلے اوُندے کول آے تے اُنہاں آکھیا جو ایہہ سنسان جاہ ہِے پئی اَتے ویلہ لنگھ گیا ہِے۔ لوگاں کوُ کو ونجن ڈے تاں جو اوہ وسطی اِچوں اپنے کیتے کھاونا مل گھن سگن۔¹⁶۱۶۔یسوع نے اُنہاں کوُ آکھیا اِنہاں کوُ ں ونجن دی ضرورت کائی نئیں تُساں اُنہاں کوُ کھاون کیتے ڈیووو۔ ¹⁷۱۷۔ اُنہاں نے اوُں کوُ آکھیا ساڈے کول اِتھاں صرف پنج روٹیاں تے ڈو مچھیاںہِن بئیا کجھ کئے نئیں۔ ¹⁸۱۸۔ یسوع نے آکھیا! اُنہاں کوُ میڈے کول گِھن آؤ۔¹⁹۱۹۔ وَل یسوع نے بندیاں کو حکم ڈِیتا کہ گھا دے اُتے بیہ ونجو۔ اَتے اوُں نے پنج روٹیاں تے ڈو مچھیاں گھِن کے آسمان دی طرف ڈِیکھ کے برکت ڈِتی تے وَل روٹیاں توڑ کے چیلیاں کو ڈِتیاں تے چیلیاں نے بندیاں کو ڈِتیاں۔ ²⁰۲۰۔ ول اُنہاں ساریاں کھادیاں تے رَج گئے وَل کھانے دے بچے ہوئے ٹکڑیاں دے نال بھریاں ہویاں بارہ ٹوکریاں چاتیاں۔ ²¹۲۱۔ اَتے کھاون آلےتریہمتاں تے بالاں دے علاوہ پنج ہزار جنے ہَن۔²²۲۲۔ اَتے وَل چھیتی ہی اوُں نے چیلیاں کوُکشتی دے وچ مجبور کر کے سوار کرایا تے آکھیا کہ میڈے کولوُں پہلے پار لگے ونجو اَتے وَل اوُں نے بندیاں دی بھیڑ کوُ ونجن ڈِیتا۔ ²³۲۳۔ وَل بندیاں کوُ ونجن دا حکم ڈے کے کلہا دُعا کرن کیتے پہاڑ تے چڑھ گیا جیہڑے ویلے شم تھئی تاں اوہ پہاڑ تے کلہا ہا۔ ²⁴۲۴۔ پر کشتی اوُں ویلے کنارے تھوں پرے ہا اَتے لہراں دے تھپیڑے کھاندی پئی ہا کیوں جو ہوا اوُں دے مخالف چلدی پئی ہائی۔²⁵۲۵۔ رات دے چوتھے پہر یسوع جھیل تے چلدے ہویاں اُنہاں دے کول آیا۔ ²⁶۲۶۔ جڈاں چیلیاں نے اوُں کوُ جھیل تے چلدیاں ہویاں ڈِٹھا تاں گھبریج گئے اَتے آکھن لگے کہ اِے تاں بھوت ہِے تے وَل ڈر نال چیخن لگ پئے۔ ²⁷۲۷۔ یسوع نے وَل جلدی نال اُنہاں کوُ آکھیا میں ہاں حوصلہ رکھو۔ ڈرو نئیں۔ میں ہاں۔ ۔²⁸۲۸۔ پطرس نے اوُں کوُ جواب اِچ آکھیا اِے خداوند اگر توُں ہئیں تا میکوُ حکم ڈِے کہ پانی تے چل کے تیڈے کول آواں۔ ²⁹۲۹۔ اوُں نے آکھیا آ۔ پطرس کشتی تھوں اُتر کے یسوع دے کول ونجن کیتے پانی تے چلن لگ پیا۔ ³⁰۳۰۔ پر جیہڑے ویلے ہوا ڈِٹھی تاں ڈر گیا تے جڈاں بُڈن لگے تاں چیخن لگ پیا اَے خداوند میکوُ بچا!۔³¹۳۱۔ یسوع نے چھیتی نال ہتھ لمبا کیتا تے اوُں کوُ نَپ گِدے اَتے وَل اوُں کوُ آکھیا اَے بے یقینا توں کیوںشک کیتے؟۔ ³²۳۲۔ اَتھ وَل جیہڑے ویلے اوہ کشتی دے وچ سوار تھی گئے تاں ہوا رُک گئی۔ ³³۳۳۔ اَتے جیہڑے کشتی دے وچ بیٹھےہَن اُنہاں اوُں کوُ نے سجدہ کیتا تے آکھیا سچ دے وچ توُں خدا دا پُتر ہئیں۔³⁶³⁴۳۴۔ جڈاں او پار کر گئے تاں اوہ گنیرت دے علاقے دے وچ آئے۔ ³⁵۳۵۔ اَتے اٗتھاں دے موجود بندیاں نے یسوع کوُں سنجانیا تے وَل اُتھاں آس پاس دے علاقاں دے وِچ لوگاں کوُں خبر ڈِتی اَتے سارے بیماراں کوُ اوُندے کول گھن آئے۔ ۳۶۔ وَل اوہ اوُں دی منت کرن لگ پئے جو اوُندے کپڑیاں دے کنارے کوُ ای ہتھ لگ ونجے۔ تاں جنہاں نے ہتھ لایا اوہ چنگے تھی گئے۔

Chapter 15

¹۱۔ اوُں ویلے کجھ فقیہ تے فریسی یروشلیم تھوں یسوع دے کول آئے۔ اُنہاں نے آکھیا۔ ²۲۔ تیڈے چیلے وڈیاں دی بنائی ہوئی روایات کو کیوں تُڑیندِن کہ تُکر کھاؤن تھوں پہلاں ہتھ نئیں دھوندے؟۔ ³۳۔ یسوع نے جواب اِچ آکھیا وَل تُساں کیوں اپنی روایات کوُں پورا کرن خاطر خداوند دے حکماں کو توڑیندے ہیوے؟۔⁴۴۔کیوں جو خدا نے فرمائے اپنے پیو تے ماں دی عزت کرائے اَتے جیہڑا کوئی اپنے پیو تے ماں دی برائی کریسی اوہ ضرور جان تھوں مارا ویسی۔ ⁵۵۔ پر تُساں آدھے ہیوے کہ جیہڑا کوُئی اپنے پیو یا ماں کو آکھے جیہڑی مدد تُہاکوُ میڈے کولوُں مِل سگدی ہائی اوہ تاں خدا کوُ ہدیہ دے طور تے ڈے ڈِتی گئی ہِے۔ ⁶۶۔ اوُں کوُں اپنے پیو دی عزت کرن دی ضرورت نئیں۔ ایویں تُساں تے اپنی روایات نال خدا دے کلام کو رَد کرڈِتے۔⁷۷۔ اَے ریا کارو یسعیاہؔ نے تُہاڈے حق دے وِچ ٹھیک نبوت کیتی ہِے۔ ⁸۸۔ اے بندے بُلاں نال تاں میڈی عزت کریندِن پر اِنہاں دا دِل میڈے کولوُں دوُر ہِے۔ ⁹۹۔ اِے بے فائدہ وڈی میڈی تعریف کریندِن کیو جو انسانی حکماں دی تعلیم ڈیندے ہِن۔¹⁰۱۰۔ وَل اوُں نے بندیاں کوُ اپنے کول سڈایا تے وَل اُنہاں کوُ آکھیا سنو تے سمجھو۔ ¹¹۱۱۔ جیہڑی وی شئے مُنہ اِچ ویندی ہِے اوہ بندے کوُ پلید نئیں کریندی پر جیہڑی مُنہ وِچوں نکلدی ہِے اوُہو بندے کوُ پلید کریندی ہِے۔¹²۱۲۔ وَل یسوع دے چیلے یسوع دے کول آئے تے یسوع کوُ آکھیا کہ کیا توُں جان دا ہئیں کہ فریسی تیڈے جواب کوُلوں بہوُں ناراض ہَن۔ ¹³۱۳۔اوُں نے جواب ڈِتا ہر اوہ پودا جو میڈے آسمانی باپ نے نئیں لایا جڑ تھوں پَٹ ڈِتا ویسی۔ ¹⁴۱۴۔ اُنہاں کوُ چھوڑ ڈیوو۔اوہ اندھے راہ ڈِکھاون آلے ہِن اَتے وَل ہِک اندھا ڈوجھے اندھےکوُ راہ ڈکھاسی تاں اوہ ڈوہیں ٹوئے دے وچ ڈھے پوسن۔¹⁵۱۵۔ پطرس نے جواب اِچ اوُں کوُ آکھیا اے تمثیل ساکوُں سمجھا ڈے۔ ¹⁶۱۶۔ اوں نے آکھیا کیا تُساں ہالی تائیں بے سمجھ ہیوے؟ ¹⁷۱۷۔ کیا تُہاکوں نئیں پتہ کہ جیہڑا کجھ منہ ویندا ہِے اوہ ڈِھڈ اِچ ویندے اَتے اوہ گندگی اِچ سٹیا ویندے۔¹⁸۱۸۔ پر جیہڑیاں گالہیں منہ چوُں نکلدیاں ہِن اوہ دِل دے وِچوں نکلدیاں ہِن تے اوُہو بندے کوُ ناپاک کریندیاں ہِن۔ ¹⁹۱۹۔ کیونکہ بُرے خیال۔قتل ۔زِنا۔جنسی بدکاری۔ چوری۔ کوُڑی گواہی۔ بے عزتی دِل وِچوں ای نکلدِن۔ ²⁰۲۰۔ ایہو ای گالہیں ہِن جیہڑیاں بندے کوُ پلید کریندِن پر ہتھ دھوؤن تھوں بغیرکھاؤناں بندے کوُ پلید نئیں کریندا۔²¹۲۱۔ وَل یسوع اُتھوں نکل کے صُور تے صَدا دے علاقاں کوُ لگا گیا۔ ²²۲۲۔ اَتے ڈیکھو ہِک کنعانی تریہمت اوُں علاقے دے وچوں نکل کے آئی اَتے اُچی اواز نال آکھیا اَے خداوند ابنِ داؤد میڈے تے رَحم کر۔ میڈی دِھی کوُ ہِک بدروح بہوں تنگ کریندی ہِے۔ ²³۲۳۔ پر یسوع نے اوُں کوُ کوُئی جواب نہ ڈِتا اَتے اوُں دے چیلیاں نے اوندی منت کیتی تے آکھن لگے کہ اِیں کوُ اِتھوں گھل چھوڑ کیونکہ اوہ ساڈے پچھوں ڈنڈ مچاندی پئی ہِے۔²⁴۲۴۔ اوُں نے جواب اِچ آکھیا میں تاں صرف اسرائیل دیاں گُم تھیاں ہویاں بھیڈاں دے علاوہ بئے کئیں دے کول نئیں گھلیا گیا۔ ²⁵۲۵۔ پر اوُں نے آ کے اوُندے سامنے جھک کےآکھن لگی خداوند میڈی امداد کر۔ ²⁶۲۶۔ اوُں نے جواب اِچ اوُں کوُ آکھیا چھویراں دا ٹکر گِھن کے کُتیاں دے اگوں سٹنا چنگا نئیں۔²⁷۲۷۔اوُں نے آکھیا ہاں خداوند کتے وی تاں مالک دی میز تھوں ڈھاون آلے ٹکریاں وچوں کھاندِن جیہڑے اوُں مالکاں دی میز تھوں ڈھاندِن۔ ²⁸۲۸۔ ایندے تے یسوع نے جواب اِچ اوُں کوُ آکھیا اَے تریہمت تیڈا ایمان بہوں وڈا ہِے۔جیویں توں چاہندی ہئیں تیڈے کیتے اوُں وے ہی ہوسی تے وَل اوُندی دھی اوُں ویلے ای چنگی تھی گئی۔²⁹۲۹۔ وَل یسوع اُتھوں نکل کے گلیل دی جھیل دے نیڑے لگا گیا اَتے اوہ پہاڑ تے چڑھ گیا تے اُتھائیں بیہہ گیا۔ ³⁰۳۰۔ اَتے ہِک بہوں وڈی بندیاں دی بھیڑ لنگڑے ۔اندھے گونگے۔ تے ٹنڈے اَتے بہوں سارے بیماراں کوُ اپنے نال گھِن کے اوُں دے کول آئی تے انُہاں کوُ یسوع دے پیراں وِچ حاضر چا کیتا یسوع نے اُنہاں کوُں چنگا کیتا۔ ³¹۳۱۔ جڈاں بھیڑ نے اِے سارا کجھ ڈِٹھا تاں اوہ بہوں حیران تھئےکہ گونگے بولیندِن لنگڑے ٹُردے پھردے ہِن اکھاں تھوں اَنھے ڈیدھِن ھن تاںاُنہاں نے اسرائیل دے خدا کی تعریف کیتی۔³²۳۲۔ یسوع نے اپنے چیلیاں کوُ سڈایا تے اُنہاں کوُ آکھیا میکوُں ایں بھیڑ تے ترس آندا ہِے کیوں جو اِے میڈے نال ترئے ڈیہواراں تھوں ہِن تے اُنہاں دے کول کھاؤن کیتے کجھ وی نئیں َتے میں اُنہاں کوُ کھاؤن تھوں بِنا گھلنا نئیں چاہندا۔ کتھائیں ایویں نہ تھیوے جواِے راہ اِچ تھک کے رِہ ونجن۔ ³³۳۳۔ چلیاں نے اوُں کوُ آکھیا اِیں ویرانے دے وِچ اَساں اتنا سارے بندیاں کوُ رجاؤن کیتے ٹکر کِتھوں گِھن آسوں؟ ³⁴۳۴۔ یسوع نے اُنہاں کوُ آکھیا ،تُہاڈے کول کتنیاں روٹیاں ہِن؟ اُنہاں نے آکھیا سَت اَتے کجھ مچھیاں ہِن۔ ³⁵۳۵۔ اوُں نے بندیاں کوُ زمین تے باہون دا حکم ڈَتا۔³⁶۳۶۔ اوُں نے سَت روٹیاں تے مچھیاں کوُ گھِن کے شکر کیتا تے اُنہاں توڑ کے ٹکڑیاں کوُں اپنے چیلیاں کو ڈیندا گیا اَتے چیلے بندیاں کوُ۔ ³⁷۳۷۔ اَتے سارے کھا کے رَج گئے تے وَل جیہڑے ٹکڑے بچ گئے ہَن اوُں دے ست ٹوکرے بھریج گئے۔ ³⁸۳۸۔ اَتے کھاؤن آلے تریہمتاں تے بالاں تھوں علاوہ چار ہزار بندے ہَن۔ ³⁹۳۹۔ وَل اوہ بندیاں کوُ گھل کے کشتی اِچ سوارتھیا تے مگدن دے علاقیاں وِچ آ گیا۔

Chapter 16

¹۱۔ فریسی تے صدوقی اوُندے کول آئے تے اوُں کوُں آزماون دے کیتے اوُں کوُں آکھن لگے کے ساکوُں آسمان دی طرفُوں کوئی نشان ڈِکھا۔ ²۲۔ اوُں نے اُنہاں کوُں جواب ڈِتا کے جیہڑے ویلے شام تھیندی ہِے تے تُساں آدھے ہیوتے کے موسم چنگا ہوسی کیونکہ آسمان رَتا ہے۔³۳۔ وَل فجر کوُ تُساں آدھے ہیوے کہ اندھاری آسی کیونکہ آسمان رَتا تے دھندلا ہے۔تُسان آسمان دی ظاہری حالت دی تمیز کرنا جان دے ہیوے پر ویلے دے نشان دی تمیز نئیں وے کر سگدے۔ ⁴۴۔ اِیں زمانے دے بُرے تے زناکار لوگ نشان منگدِن پر یوناہ دے نشان تھوں سِوا کوئی بئیا نشان اُنہاں کُوں نہ ڈِتا ویسی وَل اوہ اُنہاں کوُ چھوڑ کے لگا گیا۔⁵۵۔ وَل چیلے پار ویندے ہویاں ٹُکر نال گھینناں بھُل گئے ہن۔ ⁶۶۔ یسوع نے اُنہاں کوُں آکھیا خبردار فریسیاں تے صُدقیاں دے خمیر تھوں ہوشیار راہوائے۔ ⁷۷۔ اوہ آپس اِچ اینج آکھن لگے کہ اَساں ٹُکر نئیں گِھن آئے۔ ⁸۸۔ یسوع نے اِے پتا کر کے آکھیا اے گھٹ ایمان رکھن آلیو تُساں آپس اِچ کیوں آدھے ہیوے کہ ساڈے کول ٹُکر نئیں۔⁹۹۔ کیا تُساں ہُن تک نئیں وے سمجھدے اَتے اُنہاں پنج ہزار بندیاں دیاں پنج روٹیاں یاد نئیں تے نہ اِے کہ کتنی ٹوکریاں چاتیاں ہَن؟۔ ¹⁰۱۰۔ اَتے نہ اُنہاں چار ہزار بندیاں دیاں سَت روٹیاں اَتے نہ ایہہ جو کتنے ٹوکرے چاتے ہَن؟۔¹¹۱۱۔ کیا وجہ ہِے جو تُساں ایہہ نئیں وے جان دے کہ میں تُہاکوں روٹی دے کیتے نئیں آکھیا؟ فریسیاں تے صدوقیاں دے خمیر تھوں خبردار راہو۔ ¹²۱۲۔ وَل اُنہاں دی سمجھ وِچ آیا کہ اوُں روٹی دے خمیر تھوں نئیں بلکہ فریسیاں تے صدوقیاں دی تعلیم تھوں خبردار راہون تھوں آکھیا ہا۔¹³۱۳۔ جیہڑے ویلے یسوع قیصریہ فلپی دے علاقے وچ آیا تاں اوُں نے اپنے چیلیاں کولُوں ایہہ پُچھیا کہ لوگ ابنِ آدم کوُ کیا آدھِن؟۔ ¹⁴۱۴۔ اُنہاں نے آکھیا کہ بہوں سارے یوحنا بپتسمہ ڈیون آلہ آدھِن تے بعض ایلیاہ تے بعض یرمیاہ یا نبیاں دے وِچوں کوُئی۔ ¹⁵۱۵۔ اوُں نے اُنہاں کوُں آکھیا پر تُساں میکوُں کیا آدھے ہیوے۔ ¹⁶۱۶۔ شمعون پطرس نے جواب ڈِتا توں زندہ خدا دا پُتر مسیح ہئیں۔¹⁷۱۷۔ یسوع نے جواب اِچ اوُں کوُ آکھیا بھاگاں آلا ہئیں توں شمعون بر یوناہ کیونکہ اے گالھ گوشت اور خُون نے نئیں ہتھوں میڈے باپ نے جیہڑا آسمان اُتے ہے تیڈے تے ظاہر کیتی ہِے۔ ¹⁸۱۸۔ اَتے میں وی تیکوُ آدھا ہاں کہ توں پطرس ہئیں تے میں ایں پتھر تے اپنی کلیسیا بنیساں اَتے عالم ارواح دے بوہے اوُندے تے غالب نہ آسن۔¹⁹۱۹۔ میں آسمان دی بادشاہی دئیاں کُنجیاں تیکوُ ڈیساں وَل جو کجھ توں زمین تے بدھیسیں اوہو آسمان اتے بدھیسی اَتے جو کجھ تُوں زمین تے کھولیسں اوہو آسمان تے کھُل ویسی۔ ²⁰۲۰۔ اوُں ویلے چیلاں کو حکم ڈِتا کے کئیں کوُ نہ ڈسائے جو میں مسیح ہاں۔²¹۲۱۔ اُوں ویلے کولوُں یسوع اپنے چیلاں تے ظاہر کرن لگا کہ اوُں کوُ ضرور ہے کہ یروشلیم کوُ ونجے تے بزرگاں تے سردار کاہناں تے فقیہیاں دی طرفوں بہوُں ڈکھ چاوے تے قتل کیتا ونجے اَتے تریجھے ڈِیں زندہ تھی ونجے۔ ²²۲۲۔ ایں گالھ تے پطرس اوُںکوُ آنجھ گھِن کے گیا تے بُرا بھلا آکھن لگا کہ اے خُداوند خدا نہ کرےکے اِے تیڈے نال تھیوے۔ ²³۲۳۔ اوُں پھِر کے پطرس کوُں آکھیا اِے شیطان میڈے کوُلوں پر تے تھی۔ توں میڈے کیتے تُھڈے دا باعث ہئیں کیونکہ توں خُدا دی گالہیں دا نہیں بلکہ بندیاں دی گالہیں دا خیال رکھینداں ہئیں۔²⁴۲۴۔ اوُں ویلے یسوع نے اپنے چیلیاں کوُں آکھیا کہ اگر کوُئی میڈے پیچھے آوناں چاوے تاں اپنی خودی کوُ چھوڑ ڈیوے اَتے اپنی صلیب چاوے تے میڈے پیچھوں تھی ونجے۔ ²⁵۲۵۔ کیونکہ جیڑ اپنی جان بچاونا چاوے او اوُں کوُں ونجا ڈیسی تے جیڑا میڈی خاطر اپنی جان کُو ومجیسی اوہ اوُں کوُ پا گھنسی ۔ ²⁶۲۶۔ تے وَل اگر بندہ ساری دُنیا پا گھِنے اَتے اپنی جان دا نقصان چاوے تاں اوُں کوُ کیا فائدہ تھیسی؟۔²⁷۲۷۔ کیونکہ ابنِ آدم اپنے باپ دے جلال وِچ اپنے فرشتیاں دے نال آسی۔اوُں ویلے ہر ہِک کُوں اوُں دے کماں دے حساب نال بدلہ ڈِتا ویسی۔ ²⁸۲۸۔ میں تُہاکوُ سچ آدھا ہاں کہ جیہڑے اِتھاں کھڑے ہِن اُنہاں وِِچوں بعض ایہو جئے ہِن جیہڑے ویلے تائیں ابنِ آدم کوُ اوُندی بادشاہی وِچ آندے ہوئے نہ ڈیکھ گھنن سن موت دا مزہ ہر گز نہ چکھسن۔

Chapter 17

¹۱۔ چھی ڈینہ بعد یسوع نے پطرس تے یعقوب تے اوندے بِھرا یوحنا کوُ نال گھِن کے ہِکبہوُں اُچے پہاڑ تے الگ گِھن گیا۔ ²۲۔اَتے اُوندی صورت اُنہاں دے سامنے بدل گئی ہائی تے اوندا مُنہ سِجھ دی کار چمکن لگ پیا تے اوُندے کپڑے نور دی کار چٹے تھی گئے۔³۳۔اَتے ڈیکھو اُنہاں کو ایلیاہ تے موسیٰ دے گالہیں کریندیا ہویا ڈِٹھا۔ ⁴۴۔ پطرس نے یسوع کوُ آکھیا اِے خداوند ساڈا اِتھاں ہوونا چنگا نئیں- توُں چاہویں تاں میں ترائے ڈیرے بناؤں۔ہِک تیڈے کیتے ہِک موسیٰ کیتےتے ہِک ایلیاہ کیتے۔⁵۵۔ اوہ اِے آدھا پیا ہا تے ڈیکھو ہِک نورانی بدل نے اُنہاں دے اُتے چھاں چا کیتی ول اَتے اوُں بدل وِچوں ہِک آواز آئی کہ ایہہ میڈا پیارا پُتر ہِے میں ایندے توں بہوں خوش ہاں ایندی سنو۔ ⁶۶۔ چیلے ایہہ سُن کے مُنہ دے بھار ڈھے پئےتے بہوُں ڈر گئے۔ ⁷۷۔ یسوع نےاُنہاں دے کول آیا تے اُنہاں کوُں ہتھ لا کےآکھن لگا اُٹھو تے خوف زدہ نہ تھیوؤ۔ ⁸۸۔ جیہڑے ویلے اُنہاں نے اپنیاں اکھیاں کوُ چاتیاں تاں یسوع دے سِوا کئیں کوُ نہ ڈِٹھا۔⁹۹۔ جیہڑے ویلے اوہ پہاڑ تھوں لاہندے پئے ہَن تاں یسوع نے اُنہاں کوُں ایہہ حکم ڈِتا کہ جڈاں تائیں ابنِ آدم مُردیاں وچوں جی نہ اُٹھے جو کجھ تُساں ڈِٹھا ہِے کئیں دے نال ایندا ذکر نہ کرائے۔ ¹⁰۱۰۔ چلیاں نے اوُں دے کولوُں پُچھیا کہ وَل فقیہ کیوں آدھے ہِن کہ ایلیاہ دا پہلے آونا ذرور ہِے؟۔¹¹۱۱۔ یسوع نے جواب ڈِتا تے آکھیا ایلیاہ بے شک آسی تے وَل اوسایاں شئیاں کوُں پورا کریسی۔ ¹²۱۲۔ پر میں تُہاکوُں آدھا ہاں کہ ایلیاہ تاں آگیا ہِے اَتے تُساں اوُں کوُ نئیں سُجانے بلکہ جو جی وِچ آئے تُساں اوندے نال کیتے۔ایویں اِی ابنِ آدم وی اُنہاں دے ہتھوں مصیبت چاسی۔ ¹³۱۳۔ تاں چیلے ایہہ سمجھ گئے کے اوُں نے یوحنا بپتسمہ ڈیون آلے دے بارے وِچ آکھے۔¹⁴۱۴۔ جڈاں اوہ بھیڑ دے کول آیا تاں ہِک بندہ گوڈیاں دے بھار جھک کے اوُں کو آکھن لگا۔ ¹⁵۱۵۔ اَے خداوند میڈے پُتر تے رَحم کر کیوں جو اوہ مرگی دے نال بہوں مصیبت وچ ہِے تے ہر ویلے ڈکھ برادشت کریندے۔ اوہ ہر ویلے اگ تے پانی دے وچ ڈھاندا راہندِے۔ ¹⁶۱۶۔ اَتے میں تیڈے چلیاں کول گِھن کے گیا ہامی پر اوہ اوُں کوُں چنگا نہ کر سگے۔¹⁷۱۷۔ یسوع نے جواب اِچ اُنہاں کوُ آکھیا اَے بے اعتقادو تے شریر نسل میں کیہڑے ویلے تائیں تُہاڈے نال راہساں؟ کڈاں تائیں میں تُہاکوں برداشت کریساں۔ ایں کوُ میڈے کول گِھن آؤ۔ ¹⁸۱۸۔ یسوع نے اوُں کوُں جھڑکیا اَتے بدروُح اوندے وچوں نکل گئی تے اوہ جوان اوُں ویلے ای چنگا تھی گیا۔¹⁹۱۹۔ تاں چیلے اوندے کول آئے تے علیحدگی وِچ آکھیا؟ اَساں ایں کوُ کیوں نہ کڈھ سگے؟۔ ²⁰۲۰۔ اوُں نے اُنہاں کوُ آکھیا تُہاڈے گھٹ ایمان دی وجہ تھوں کیونکہ میں تُہاکوُ سچ آدھا ہاں کہ اگر تُہاڈے وِچ رایئ دے دانے جیہا وی ایمان ہوسی تاں اِیں پہاڑ کوُ آکھسو کہ اِتھوں ہَٹ کے اُتھاں لگا ونج تاں کوئی وی گالھ تُہاڈے کیتے ناممکن نہ تھیسی ۔ ²¹۲۱۔(پر ایہہ قسم دعا تے روزے تھوں بغیر نہ نکل سگے ہا)۔²²۲۲۔ اَتے جڈاں اوہ گلیل دے وِچ روکے ہوئے سَن یسوع نے اُنہاکوں آکھیا ابنِ آدم بندیاں دے حوالے کیتا ویسی۔ ²³۲۳۔ اَتے اُوہ اوُں کوُ قتل کر ڈیسن پر اوہ تریجھے ڈینہ زندہ کیتا ویسی۔ چیلے ایں گالھ تھوں بہوں ارمانی تھے۔²⁴۲۴۔ اَتے جیہڑے ویلے کفرنحوم دے وِچ آئے تاں ادھا مثقال چنگی گھنن والے پطرس کول آکے آکھیا کیا تُہاڈا اُستاد ادھا مثقال چنگی نئیں ڈیندا؟ ²⁵۲۵۔ اوُں نے آکھیا ہاں ڈیندا تاں ہِے اَتے جیہڑے ویلے اوہ گھر وِچ آیا تاں یسوع نے اُندے بولن کولوں پہلے اکھے شمعون توں کیا اُکھا تو کیا سمجھدا ہئیں؟زمین دے بادشاہ کیندے کولوں محصول یا جزیہ یا گھِندے ہِن؟ اپنے پُتراں کولوں یا غیراں کولوں۔²⁶۲۶۔ جڈاں اوُں نے اکھیا غیراں کولوں تاں یسوع نے اوُں کوُ اکھیا کہ پُتر اوُں کوُں ادا کرن تھوں آزاد ہے۔ ²⁷۲۷۔ وَل ایویں نہ تھیوے کہ اَساں اُنہاں کیتے تھُڈے دا باعث نہ بنوں توں جھیل تے ونج کےکنڈا سَٹو تے جو پہلی مچھی اُتے آوے اوُں کوُں پکڑ گھِنو اَتے جیہڑے ویلے توُں اوُں دا منہ کھو لیسیں تاں تو اوُندے مُنہ وِچ ہِک مثقال پاسیسں۔ اوہ گِھن کے تے میڈے تے اپنے کیتے اُنہاں کوُ ڈے۔

Chapter 18

¹۱۔ اوُں ویلے چلیے یسوع دے کول آکے آکھن لگے کے آسمان دی بادشاہی وِچ وڈا کون ہِے۔ ²۲۔ اوُں نے ہک بال کوُ اپنے کول سَڈ کے اُنہاں دے وچ کھڑا کیتا۔ ³۳۔تے آکھیا میں تُہاکوُ سچ آدھا ہاں کہ اگر تُساں توبہ نہ کریسو تے بالاں دی کار نہ بنسو تاں آسمان دی بادشاہی وِچ ہرگز داخل نہ تھیسو۔⁴۴۔ ول جیہڑا کوُئی اپنے آپ کوُ اِیں بال دی کار چھوٹا بنیسی اوُہو آسمان دی بادشاہی وِچ وڈا ہوسی۔ ⁵۵۔ اَتے جیہڑا کوُئی اِیں بال کوُ میڈے ناں تُھوں قبول کریندا ہِے اوہ میکوُں قبول کریندا ہِے۔ ⁶۶۔ پر جو کوُئی اِنہاں نِکیاں وِچوں جیہڑے میڈے تے ایمان گِھن آئے ہِن کئیں کوُ ٹھوکر کھویندا ہِے اوُں کیتے اے چنگا ہے کہ وڈی چکی دا پاٹ اوندے گلے وچ لٹکایا ونجے تے اوُں کوُ ڈونگے سُمندر اِچ سٹ ڈِتا ونجے۔⁷۷۔ ٹھوکراں دے پاروُں دُنیا تے افسوس ہِے کیونکہ ٹھوکراں دا ہوونا ضرور ہِے پر اوُں بندے تے افسوس جیندے پاروُں ٹھوکر لگے۔ ⁸۸۔ پس اگر تیڈا ہتھ یا تیڈا پیر تیکوں ٹھوکر کھلاوے تاں اوُں کوُں کپ کے اپنے کولوں اَنج کر کے سٹ چھوڑ۔ ٹُنڈایا لنگڑا تھی کے زندگی دے وِچ داخل تھیوناں تیڈے کیتے اِیں کولوں چنگا ہے کہ ڈوُ ہتھ یا ڈوُ پیر رکھیندے ہویاں تُوں ہمیشہ دی بھا وِچ سٹیا ونجے۔⁹۹۔ اَتے اگر تیڈی آکھ تیکوں ٹھوکر کھلاوے تاں اوُں کوُ کڈھ کے اپنے کولوں سَٹ ڈے کاناں تھی کے زندگی وِچ داخل تھیوناں تیڈے کیتے ایندے کوکوں چنگا ہِے کہ ڈو آکھیاں رکھیندیاں ہویاں توُ جہنم دی بھا وِچ سٹیا ونجے۔¹⁰۱۰۔ خبردار اِنہاں نِکیاں وِچوں کئیں کوُ ناچیز نہ جاننا کیونکہ میں تُہاکوُ آدھا ہاں کہ آسمان تے اُنہاں دے فرشتے میڈے آسمانی باپ دا مُنہ ہر ویلے ڈیدھے ہِن۔ ¹¹۱۱۔ (کیونکہ ابنِ آدم جیہڑے لوگ گُم تھی گئے ہِن اوُنہاں کوُ گولن تے نجات ڈیون آیا ہے)۔¹²۱۲۔ تُساں کیا سمجھدے ہیوئے؟ اگر کئیں بندے دیاںسو بھیڈاں ہوون تے اُنہاں وِچوں ہِک گُم تھی ونجے تاں کیا اوہ نناوےکوُں چھوڑ کے پہاڑاں تے وَنج کے اوُں گُم تھئی ہوئی کوُ نہ گویسی؟۔ ¹³۱۳۔ اَتے اگر ایں وے تِھیوے کہ اوُں کوُ گول گھِنے، تاں مَیں تُہاکوُ سچ آدھا ہاں کہ اوہ اُنہاں ننانویاں دے پاروں جیہڑی گُم تھی گئی ہا ایں بھیڈ دی زیادہ خُوشی کریسی۔ ¹⁴۱۴۔ ایِں کیتے تُہاڈا آسمانی باپ ایہہ نئیں چاہندا کہ ایناں نِکیاں وِچوں ہک وی ہلاک تھیوئے۔¹⁵۱۵۔ جے تیڈا بِھرا تیڈا گناہ کرے تاں ونج تے آنجھ تھی کے اوُندے نال گالھ کر تے اوُں کوُں سمجھا۔ اگر اوہ تیڈی سُن گھنے تاں تُو اپنے بھرا کوُ پا گدے۔ ¹⁶۱۶۔ اَتے اگر اوہ نہ سُنے تاں ہک ڈوُ بندیاں کوُں اپنے نال گھِن وَنج تاں جو ہر ہِک گالھ ڈوُ تریے گواہاں دی زبان تھوں ثابت تھی ونجے۔¹⁷۱۷۔ اگر اوہ اُنہاں دی سُنن تھوں وی انکار کرے تاں کلیسیا کوُ آکھ اَتے اگرکلیسیا دی وی سُنن تھوں انکار کرے تاں تُوں اوُں کوُں غیر قوماں آلے تے چونگی گھنن والے دے برابر جان۔¹⁸۱۸۔ میں تُہاکوُ سچ آدھا ہاں کہ جو کجھ تُساں زمین تے بدھیسو اوہ آسمان تے بدھا ویسی اَتے جو کجھ زمین تے کھولیسو اوہ آسمان تے کھولا ویسی۔ ¹⁹۱۹۔ وَل میں تُہاکوُ آدھا ہاں کہ اگر تُہاڈے وِچوں ڈوُ بندے زمین تے کئیں گالھ دے کیتے جیکوں اوہ چاہندے ہوون مِل ونجن تاں اوہ میڈے باپ دی طرفوں جیہڑا آسمان تے ہِے اُنہاں دے کیتے تھی ویسی ۔ ²⁰۲۰۔ کیونکہ جِتھاں ڈوُ یا تریے میڈے ناں تے اکٹھے ہِن میں اُنہاں دے وِچ موجود ہاں۔²¹۲۱۔ اوُں ویلے پطرس نے نیڑے آکے اوُں کُوُں آکھیا اَے خداوند اگر میڈا بھِرا میڈا گناہ کریندا راہوے تاں میں کتنی واری اوُں کوُں معافی ڈیواں؟۔کیا سَت واری؟۔ ²²۲۲۔ یسوع نےاوُں کوُ آکھیا میں تیکوُ اِے نئیں آدھا کہ سَت واری بلکہ سَت واری دے ستر وار۔²³۲۳۔ پس آسمان دی بادشاہی اوُں بادشاہ دی کار ہِے جئیں اپنے نوکراں کولوں حساب گھنناں چاہندا ہا۔ ²⁴۲۴۔ اَتے جیہڑے ویلے حساب گھنن لگا تاں اوُندے سامنے ہِک قرض دار حاضر کیتا گیا جیندے تے اوُندے ڈاہ ہزار توڑے آندے ہَن۔ ²⁵۲۵۔ پر اوُندے کول ڈیون کیتے کجھ وی نہ ہا اِیں کیتے اُوُندے مالک نے حکم ڈِتا کہ ایہہ تے ایندی ذال تے بال بچے تے جو کجھ ایندا ہے سارا کجھ ویچیا ونجے اَتے قرض گھِن گدا ونجے۔²⁶۲۶۔ پس نوکر نے ڈھے کے سجدہ کیتا تے آکھیا اَے خداوند میکوُں مہلت ڈے میں تیڈا سارا قرض ادا کر ڈیساں۔ ²⁷۲۷۔ اوُں نوکر دے مالک نے ترس کھا کے اوۃں کوُ چھوڑ ڈِتا تے اوُندا قرض معاف کر ڈِتا۔²⁸۲۸۔ جیہڑے ویلے نوکر باہر نکلے تے اوُندے نال خدمت کرن آلیاں وچوں ہک اوُں کوُ ملے جیندے تے اوُندے سو دینار آندے ہَن ۔اوُں نے اوُں کوُ پکڑ کے اوُندی گِچی چا دبائی تے آکھیا جو کجھ میڈا ہِے میکوُ ایں ویلے ہی ڈے۔ ²⁹۲۹۔ اوُندے نال خدمت کرن آلے نے اوُندے اُگوں ڈئیھ کے اوُندی منت کیتی تے آکھیا میکوُں کجھ مُہلت ڈے میں تیکوُں ڈے ڈیسساں۔³⁰۳۰۔ پر اوہ نہ منیا ہتھوں ونج کے اوُں کوُ جیل وِچ سَٹ ڈِتا کہ جڈاں تائیں توں قرض ادا نہ کر ڈیسیں قید وِچ راہسیں۔ ³¹۳۱۔ اوُندے ہم خدمت ایہہ حال ڈیکھ کے بہوُ ڈُکھی تھی گئے آتے اپنے مالک کوُ ونج سارا کجھ جو تھیا ہا ڈسایا ۔³²۳۲۔ ایہہ سُن کے اوُندے مالک نے اوُں کوُ اپنے کول سڈاہ تے اوُں کوُ آکھیا کے ایہہ شریر نوکر میں سارا قرض تیکوُں ایں کیتے بخش ڈِتا ہا کہ تئیں میڈی منت کیتی ہائی۔ ³³۳۳۔ کیا تیڈے کیتے ضروری نہ ہا جو کہ جیویں میں تیڈے تے رَحم کیتا ہا توں وی اپنے ہم خدمنت تے رَحم کرے ہا؟ ۔³⁴۳۴۔اَتے اوُندے مالک نے غصے تھی کے اوُں کوُ جلاداں دے حوالے کر ڈِتا کہ جڈاں تائیں سارا قرض چُکا نہ ڈیوے قید وِچ راہوے ³⁵۳۵۔ میڈا آسمانی باپ وی تُہاڈے نال ایویں ای کریسی اگر تُہاڈے وِچوں ہر کوئی اپنے بھرا کوُ دِل نال معاف نہ کرے۔

Chapter 19

¹۱۔ ایویں تھیا کہ جڈاں یسوع نے ایہہ گالہیں ختم کیتاں تے اوہ گلیل تھوں نکل کے دریائے یردن تھوں اَگے یہودیہ دے علاقے وچ آیا۔ ²۲۔ اَتے ہِک وڈی بِھیڑ نے اوندا پِچھا کیتا اَتے اوُں نے اُنہاں کوُ اُتھاں چنگا کیتا۔³۳۔ اَتے فریسی آئے تے اوُں کوُ آزماون کیتے اوندے کول آئے تے آکھن لگے کہ کوئی بندہ شرعی وجہ تھوں اپنی ذال کو کئیں وجہ تھوں طلاق ڈے سگدے؟ ⁴۴۔ اوُں نے جواب اِچ اُنہاں کوُں آکھیا کیا تُساں نے نئیں پڑھے کہ جئیں نےاُنہاں کوُ بنائے اوُں نے شروع ای تھوں اُنہاں کوُ مَرد تے عورت بنا کے آکھے۔⁵۵۔ ایں دے پاروں مرد پیو تے ماں کولوں اَنج تھی کے اپنی ذال نال راہسی اَتے اوہ ڈوُہیں ہِک جسم تھی سن؟۔ ⁶۶۔ پس اوہ ڈوُ نئیں بلکہ ہِک جسم ہِن۔ ایں کیتے جئیں کوُ خدا نے جوڑیا ہِے اوُں کوُ بندہ الگ نہ کرے۔⁷۷۔ اُنہاں نے اوُں کوُ آکھیا کہ وَل موسیٰ نے کیوں حکم ڈِتا ہا کہ طلاق نامہ ڈے کے چھوڑ ڈِتا ونجے؟۔ ⁸۸۔ اوُں نے اُنہاں کوُ آکھیا موسیٰ نے تاں تُہاڈی سخت دلی دے پاروُں تُہاکوُں اپنی ذال کوُ اَنج کرن دی اجازت ڈِتی ہائی پر شروع کولوں ایویں نہ ہا۔ ⁹۹۔ اَتے میں تُہاکوُں آدھا ہاں کہ جیہڑا کوئی اپنی ذال کوُ حرامکاری دے علاوہ کوُئی بئی وجہ تھوں چھوڑ ڈیندے اَتے ڈوجھی نال ویاہ کریندے تاں اوہ زنا کریندے اَتے جو کوئی اوُں چھوڑی ہوئی نال ویاہ کریندے اوہ وی زِنا کریندے۔¹⁰۱۰۔ چیلیاں نے یسوع کو آکھیا کہ اگر مَرد دا ذال دے نال ایہو جیا حال ہِے تاں ویاہ نہ کر نا ای چنگا ہِے۔ ¹¹۱۱۔ اوُں نے اُنہاں کوُ آکھیا سارے اِیں گالھ کوُ قبول نہ کریسن پر صرف اوُہو جِنہاں کوُ ایہہ قدرت ڈِتی گئی ہِے۔ ¹²۱۲۔ کیومکہ کجھ ہیجڑے ایہو جئے ہِن جیہڑے اپنی ماں دے ڈِھڈ وِچوں ای ایویں جمے ہِن اَتے بعض ہیجڑے ایہو جئے ہِن جِنہاں نے آسمان دی بادشاہی کیتے اپنے آپ کوُ ہیجڑا بنائے۔ جو قبول کریندے اوہ قبول کرے۔¹³۱۳۔ اوُں ویلے کجھ لوگ بالاں کوُ اوُں دے کول گھِن آئے تاں جو اوہ اُنہاں تھے ہتھ رکھ کے اُنہاں کوُ دعا ڈیوے پر چلیاں نے اُنہاں کو جِھڑکیا۔ ¹⁴۱۴۔ پر یسوع نے آکھا بالاں کوُ میڈے کول آون ڈیوو اِنہاں کوُ نہ ہٹکو کیوں جو آسمان دی بادشاہی ایہو جیہاں دی ہِے۔ ¹⁵۱۵۔ اَتے اوُں نے انہاں تے ہتھ رکھے اُتھوں لگا گیا۔¹⁶۱۶۔ وَل ہِک بندے نے یسوع دے کول آ کے اوُں کوُ آکھیا میں کیہڑی نیکی کراں کہ ہمیشہ زندگی میکوُ مل ونجے؟ ۔ ¹⁷۱۷۔ یسوع نے اوُں کوُ آکھیا توُں میڈے کولوں کیوں نیکی دے بارے پُچھدا ہئیں؟ نیک تاں ہِکو ای ہِے لیکن اگر تُوں ہمیشہ دی زندگی چاہندا ہئیں تاں حکماں تے عمل کر۔¹⁸۱۸۔ اوُں نے اوُں کوُں آکھیا کیہڑے حکماں تے؟ یسوع نے آکھیا قتل نہ کر۔زنا نہ کر۔چوری نہ کر۔کوڑی گواہی نہ ڈے۔ ¹⁹۱۹۔ اپنے پیو دی تے ماں دی عزت کر اَتے اپنے گواہنڈی نال اپنے وانگوں محبت رکھ۔²⁰۲۰۔اوُں جوان نے اوُں کوُ آکھیا میں اِنہاں ساریاں حکماں تے عمل کر چکا ہاں تے ہُن میڈے وِچ کیہڑی شئے دی کمی ہِے؟ ²¹۲۱۔ یسوع نے اوُں کوُ آکھیا اَتے اگر تُوں کامل تھیونا چاہندیں تاں ونج اپنا سارا کجھ ویچ کے غریباں وِچ وَنڈ چھوڑ۔ تے تیکوُں آسمان تے خزانہ مِلسی وَل آ کے میڈے میڈے پچھوں ٹُر پَو۔ ²²۲۲۔ پر اوہ جوان ایہہ گالھ سُن کے بہوں ڈُکھی تھی کے لگا گیا کیوں جو وڈا مالدار ہا۔²³۲۳۔ یسوع نے اپنے چیلیاں کوں آکھیا میں تُہاکوُںسچ آدھا ہاں کہ امیر بندے دا خدا دی بادشاہی وِچ داخل تھیونا بہوں اوکھا ہِے۔ ²⁴۲۴۔ میں وَل تُہاکوُں آدھا ہاں کہ اُٹھ دا سوئی دےکھپے وِچوں وڑنا ایں تھوں زیادہ سوکھا ہِے کہ امیر بندہ خدا دی بادشاہی دے وچ لنگھ ونجے۔²⁵۲۵۔ جڈاں چیلیاں نے اے سُنیا تاں بہوں حیران تھئے اَتے آکھن لگے کہ وَل کون نجات پا سگدے؟۔ ²⁶۲۶۔ یسوع نے اُنہاں دے پاسے ڈِٹھا تے آکھیا بندے کیتے ایہہ اوکھا ہِے پر خدا دے کیتے ہر شے سوکھی ہِے۔ ²⁷۲۷۔ ول پطرس نے جواب دے وچ اوُں کوُ آکھیا ڈیکھ اَساں تاں ہر شئے چھوڑ کے تیڈے پچھوں ٹُر پئے ہئیں۔ ساکوُ کیا مِلسی؟²⁸۲۸۔ یسوع نے اُنہاں کوُں آکھے میں تُہاکوُں سچ آہدھا ہاں کہ جیہڑے ویلے ابن آدم نویں پیدایش اِچ اپنے جلال دے تخت تے باہسی تاں تُساں وی جو میڈے پچھوں ٹُر پئے ہیوے بارہ تختاں تے بیہہ کے اسرائیل دے بارہ قبیلیاں دا انصاف کریسو ۔²⁹۲۹۔ جئیں کئیں نے اپنا گھراں یا بھیناں یا پیو یا ماں یا بالاں یا زمیناں کو میڈے ناں دی خاطر چھوڑ ڈِتے اوُں کوُ سو گُنا مِلسی اَتے ہمیشہ دی زندگی دا وارث ہوسی۔ ³⁰۳۰۔ لیکن بہوں سارے اول آخر تھی ویسن اَتے آخر اول۔

Chapter 20

¹۱۔ کیوں جو آسمان دی بادشاہی اوُں گھر دے مالک دی کار ہِے جیہڑا سویرے نکلے تاں جو اپنے تاکستان(انگوراں دا باغ) اِچ مزدور لاوے۔ ²۲۔ اَتے اوُں نے مزوراں دے نال ہِک دینار روز دا مقرر کر کے اُنہئیں کوُ اپنے تاکستان (انگوراں دا باغ) اِچ بھیج ڈِتے۔³۳۔وَل ڈیں چڑھن دے بعد ڈوپاہراں کوُ اوُں نے بئے مزدوراں کوُ بازار وِچ کھڑے ہوئے ڈِٹھا ۔ ⁴۴۔ اَتے اُنہاں کوُ آکھیا تُساں وی میڈے تاکستان (انگوراں دا باغ) اِچ لگے ونجو۔ جیہڑا واجب ہوسی میں تُہاکوُ ڈیساں۔ ایہہ سُن کے اوہ لگے گئے۔⁵۵۔وَل اوُں نے ڈوپاہر تے تریجھے پاہر دے نیڑے وی نکل کے اوُں وے ہی کیتا۔ ⁶۶۔ وَل کوُئی ہک گھنٹہ ڈیں راہندا ہا نکل کے بئے مزدوراں کوُ کھڑے ڈِٹھا ا۔تے اُنہاں کوُ آکھیا تُساں کیوں اِتھاں سارا ڈیں بےکار کھڑے ہیوے ؟۔ ⁷۷۔ اُنہاں نے اوُں کوُ آکھیا ایں کیتے کہ کئیں نے ساکوُ مزدوری تے نئیں لایا۔ اوُں نے اُنہاں کوُ آکھیا تُساں وی تاکستان (انگوراں دا باغ ) اِچ لگے ونجو۔⁸۸۔ جیہڑے ویلے شام تھئی تاں تاکستان ( انگوراں دا باغ ) دے مالک نے اپنے ناظم کو آکھن لگا مزدورں کوُ سڈا تے پچھلیاں توُں گھن کے پہہلے مزدوراں تائیں اُنہاں دی مزدوری اُنہاں کوُ ڈے چھوڑ۔ ⁹۹۔ جیہڑے ویلے اوہ آئے جنہاں نے گھنٹہ بھر کم کیتا ہا اُنہاں کوُ ہِک ہِک دینار ملے۔ ¹⁰۱۰۔ جڈاں پہلے مزدور آئے تاں اُنہاں نے سوچے کہ ساکوں ڈھیر مزدوری ملسی پر اُنہاں کوُ وی ہِک ای ہِک دینار ملے¹¹۱۱۔ جڈاں اُنہاں کوُ مزدوری ملی تاں اُنہاں گھر دے مالک دے بارے وِچ یہوں گِلہ کرن لگ پئے کہ ¹²۱۲۔ اِنہاں پچھلیاں مزدوراں نے صرف ہِک گھنٹہ کم کیتے اِتے اُنہاں کوُ ساڈے برابر مزدوری ملی ہِے اَساں تاں سارا ڈینہ اُنہاں تھوں زیادہ کم کیتے اساں سارا ڈینہ گرمی برداشت کیتی ہِے اُنہاں کوُ ساڈے برابر کر ڈِتے۔¹³۱۳۔ اوُں نے جواب ڈے کے اُنہاں وِچوں ہِک کوُ آکھے میاں مین تیڈے نال کوُئی بے انصافی نئیں کیتی۔ کیا تیڈا میڈے تے ہِک دینار طے نہ تھیا ہائی؟ ¹⁴۱۴۔جیہڑا تیڈا ہِے اوہ چا گھِن اَتے لگا ونج۔ میڈی مرضی ایہہ ہِے کہ جتنا تیکوُ ڈیندا ہاں اوُں پچھلے کوُ وی اُتنا ہی ڈیواں۔¹⁵۱۵۔ کیا ایہہ میکوُ جائز نئیں کہ اپنے پیسے دے نال جو کجھ وی کراں؟ یا توُں ایں کیتے کہ میں نیک ہاں بُری نظر نال ڈیدھا ہئیں؟ ¹⁶۱۶۔ایویں ای آخیر اول تھی ویسن تے اول آخیر۔¹⁷۱۷۔ جڈاں یروشلیم ویندیاں ہویاں یسوع بارہ چیلیاں کوُ اَنج گھن گیا اِتے راہ اِچ اُنہاں کوُ آکھیا۔ ¹⁸۱۸۔ ڈیکھو اساں یروشلیم ویندے ہاں اِتے ابنِ آدم سردار کاہناں تے فقیہیاں دے حوالے کیتا ویسی اِتے اوہ اوُں دے قتل دا حُکم ڈیسن۔ ¹⁹۱۹۔ اوُں کوُ غیر قوماں دے حوالے کیتا ویسی تاکہ اوہ اوُں دا مذاق اُڑاون تے کوڑے مارن تے صلیب تے ڈے ڈیون اَتے اوہ تریجھے ڈیں زندہ کیتا ویسی۔²⁰۲۰۔ اوُں ویلے زبدی دے پُتراں دی ماں نے اپنے پُتراں دے نال اوُں دے سامنے آ کے سجدہ کیتا اَتے اوُں دے اگے عرض کرن لگی۔ ²¹۲۱۔ اوُں نے اوُندے کولوں پُچھیا کہ توں کیا چاہندی ہئیں؟ اوُں نے اوُں کوُ آکھیا فرما کہ ایہہ میڈے ڈوہیں پُتر تیڈی بادشاہی اِچ تیڈے سجے تے کھبے ہتھ بھاون۔²²۲۲۔یسوع نے جواب وِچ آکھیا تُساں نئیں جان دے کہ کیا منگدے ہیوے۔ جیہڑا پیالہ میں پیون کوُ ہاں کیا تُساں پی سگدے ہیوے؟ اُنہاں نے اوُں کوُ آکھیا پی سگدے ہئیں۔ ²³۲۳۔ اوُں نے اُنہاں کوُ آکھے میڈا پیالہ تاں پی سگسو پر اپنے سجے تے کھبے ہتھ کئیں کوُ بٹھاونا میڈا کم نئیں پر جنہاں کیتے میڈے باپ دی طرفوں تیار کیتا گیا ہِے اُنہاں کیتے ہِے۔ ²⁴۲۴۔ اَتے جیہڑے ویلے ڈاہ چیلیاں نے ایہہ سُنے تاں اوہ اُنہاں ڈو بھراواں کوُ غصے تھئے۔²⁵۲۵۔ پر یسوع نے اُنہاں کوُ اپنے کول سڈا تے آکھیا کہ تُساں جان دے ہو کہ غیر قوماں وڈیرے اُنہاں تے حکم چلاندے تے امیر اُنہاں تے اختیار جتاندے ہِن۔ ²⁶۲۶۔ تُہاڈے وِچ ایویں نہ تھیسی بلکہ جیہڑا تُہاڈے وِچوں وڈا تھیونا چاہندے اوہ تُہاڈا نوکر بنے۔ ²⁷۲۷۔ اَتے جو کوئی تُہاڈے وِچوں اول تھیونا چاہندا ہِے اوہ تُہاڈا نوکر بنے۔ ²⁸۲۸۔ اوویں وانگوں جس طرح ابنِ آدم ؔ خدمت کراوڑن نیں آیا وت خدمت کرے تے اپنڑی جان ڈھیراں دے ہدیے فدیہ ڈیوے۔²⁹۲۹اَتے جیہڑے ویلے اوہ یریحو چوں نکل کے ویندے پئے ہَن تاں ہِک وڈی بندیاں دی بِھیڑ اوُندے پِچھوں ٹُر پئی۔ ³⁰۳۰۔ اَتے ڈیکھو ڈو اندھیاں نے جیہڑے سڑک دے اُتے بیٹھے ہَن اے سُن کےکہ یسوع ویندا پئے تاں اُچی آواز نال آکھیا اے ابنِ داؤد ساڈے اُتے رَحم کر۔ ³¹۳۱۔ لوگاں نےاُنہاں کوُ جھڑکیا کہ چُپ راہون لیکن اوہ بئی اُچی آواز نال چیخن لگ پئے کہ اَے خداوند ابنِ داؤد ساڈے تے رَحم کر۔³²۳۲۔ یسوع کھڑے تھی کے اُنہاں کوُ سڈایا تے آکھیا تُساں کیا چاہندے ہیوےکہ میں تُہاڈے کیتے کیا کراں؟۔ ³³۳۳۔ اُنہاں نے اوُں کوُ آکھیا اَے خداوند ایہہ کہ ساڈیاں آکھاںکھل ونجن ۔ ³⁴۳۴۔ یسوع کوُ اُنہاں تے ترس آیا تے اُوں نے اُنہاں دی آکھیاں کوُ ہتھ لایا تے اوہ اوُں ویلے ای ڈیکھن لگ پئے تے اوندے پچھے ٹُر پئے۔

Chapter 21

¹۱۔ وَل جیہڑے ویلے اوہ یروشلیم دے نیڑے پہنچے تے زیتون دے پہاڑ تے بیت فگے دے نیڑے آئے تاں یسوع نے ڈو چیلیاں کوُں ایہہ آکھ کے گھلیا کہ۔ ²۲۔ اپنے سامنے دے پنڈ وچ ونجو۔ اُتھاں پہنچدے ہی ہک کھوتی بدھی ہوئی تے اوندے نال کھوتی دا بچہ پاسو اوُں کوُ کھول کے میڈے کول گھن آؤ۔ ³۳۔ اَتے اگر کوُئی تُہاکوُ آکھے تاں آکھوائے کہ خداوند کوُ ایندی ضرورت ہے۔ اوہ جلدی نال اُنہیں کوُ بھیج ڈیسی۔⁴۴۔ اے ایں کیتے تھیا کہ جو کجھ نبی دی رائیں آکھیا گیا ہا اوہ پُورا تھیوے کہ۔ ⁵۵۔ صیون دی دھی کوُ آکھو کہ ڈیکھ تیڈا بادشاہ تیڈے کول آندا ہِے۔ اوہ حلیم ہِے تے گڈھاں تے سوارہے بلکہ لادو دے بچے تے۔⁶۶۔ وَل چیلاں نے ونج کے جیوں یسوع نے اُنہاں کوُ حکم ڈِتا ہا اوں ویں ہی کیتا۔ ⁷۷۔ وَل کھوتی تے اوندے بچے کو گھن کے اپنے کپڑے اوندے تے سٹے اَتے اوہ اوندے تے بیہ گیا۔ ⁸۸۔ اَتے بِھیڑ وِچوں بہوں سارے بندیاں نے اپنے کپڑے راہ وِچ وچھائے تے کئی لوگاں نے رُکھاں توں ڈالیاں کٹ کے راہ وِچ پھیلا ڈِتیاں۔⁹۹۔ اَتے بِھیڑ جو اوندے اگوں اگوں ویندی تے پچھوں پچھوں لگی آندی ہا چلا چلا کےآدھی ہائی کہ ابنِ داؤد کوُ ہوشعنا مبارک ہے اوہ جیہڑا خداوند دے ناں تھوں آندہ پئے۔ عالمِ بالا تے ہوشعنا۔ ¹⁰۱۰۔ وَل جیہڑے ویلے اوہ یروشلیم وِچ داخل تھیا تاں سارے شاہر اِچ ہلچل پے گئی تے لوگ آکھن لگے ایہہ کون ہے؟۔ ¹¹۱۱۔ بِھیڑ دے لوگان نےاکھیا ایہہ گلیل دے ناصرت دا نبی یسوع ہے۔¹²۱۲۔ یسوع نے خدا دی ہیکل وِچ داخل تھی کے اُنہاں ساریاں کوُں کڈھ ڈِتا جیڑے ہیکل وِچ کاروبار کریندے پے ہن تے صرافاں دے تختے تے کبوتر ویچن آلیاں دیاں چوکیاں اُلٹ ڈِتیاں۔ ¹³۱۳۔ تے اُنہاں کوُں آکھیا کہ میڈا گھر دُعا دا گھر ہوسی پر تُساں اِیں کوُں ڈاکواں دی غار بنا چھوڑے۔ ¹⁴۱۴۔ وَل اندھے تے لنگرے ہیکل وِچ اوندے کول آئے تے اوُں نے اُنہاں کوُں چنگا کیتا۔¹⁵۱۵۔ پر جیہڑے ویلے سردار کاہناں تے فقیہاں نے اوندے عجیب کماں کوُں جیہڑے اوُن کیتےہَن تے چھواراں کوُں ہیکل وِچ ابنِ داؤد کوُں ہوشعنا آدھاے ہوئے ڈِٹھا تاں غصے تھی کے اوکوں آکھن لگے۔ ¹⁶۱۶۔ توں سُندا ہئیں جو ایہہ کیا آدھنِ یسوع نے جواب اِچ اُنہاں کوُ آکھیا ہاں۔ کیا تُساں ایہہ کِڈایں نئیں پڑھیا کہ بالاں تے کھیر پیون آلیاں دے مُنہ تھوں تُوں حمدکوُ کامل کراےَ؟۔ ¹⁷۱۷۔ وَل اوہ اُنہاں کو چھوڑ کے شاہر کولوں باہر بیت عنیاہ اِچ لگا گیا تے رات کوُں اُتھایں ریہا۔¹⁸۱۸۔ اَتے جیہڑے ویلے سویر تھئی تاں اوہ شاہر کوُ ویندا پیا ہا تاں اوُں کوُ بُھک لگی۔ ¹⁹۱۹۔ اَتے راہ دے کنارے انجیر دا ہک رُکھ ڈیکھ کے اوُندے کول گیا تے پتیاں دے سِوا اوُندے تے کُجھ نہ ہا ایہہ ڈیکھ کے آکھے جو ہُن تھوں تیڈے کڈائیں پھل نہ لگیسی اَتے اوہ انجیر دا رُکھ اوُں ویلے ای سُک گیا ۔²⁰۲۰۔ چیلاں نے اے ڈیکھ کے تعجب کیتا تے آکھیا اے انجیر دا رُکھ کینویں ہک دَم ُسک گئے!۔ ²¹۲۱۔ یسوع نے جواب وِچ اُنہاں کوُ آکھیا میں تُہاکوُ سچ آدھا ہاں جو اگر ایمان رکھو تے شک نہ کرو تاں نہ صرف اُوہو کریسو جو کجھ انجیر دے رُکھ نال تھئے بلکہ اگر اِیں پہاڑ کو آکھ سو کہ تُوں اُکھڑ ونج تے سمندر اِچ جا ڈیہہ تاں ایں وے ای تھیسی۔ ²²۲۲۔ اَتے جو کُجھ دُعا اِچ ایمان نال منگسو اوہ سارا کجھ تُہاکوُں مِلسی۔²³۲۳۔ جیہڑے ویلے او ہیکل وِچ آکے تعلیم ڈیندا پیا ہا تاں سردار کاہناں تے قوم دے بزرگاں نے اوُندے کول آکےآکھیا تُوں اینہاں کماں کوُں کیندے اختیار نال کریندِیں؟ اَتے ایہہ اختیار تیکُوں کیئیں ڈِتے۔ ²⁴۲۴۔ یسوع نے جواب وِچ اُنہاں کوُں آکھیا میں وی تُہاڈے کولوُں ہک گالھ پُچھدا ہاں۔ اگر اوہ میکوُں ڈیسسو تاں وَل میں وی تُہاکوُں ڈسیساں کہ اِنہاں کماں کوُں کیندے اختیار نال کرینداں ہاں۔²⁵۲۵۔ یوحنا دا بپتسمہ کیندی طرفوں ہائی؟ آسمان دی طرفوں یا بندیاں دی طرفوں؟ اوہ آپس وِچ آکھن لگے کہ اگر اساں آدھے ہئیں کہ آسمان دی طرفوں تاں اوہ ساکوُ آکھسی تے وَل کیوں تُساں یقین نہ کیتا؟ ²⁶۲۶۔پر گر آکھوں بندیاں دی طرفوں تاں وَل لوگاں کولوں ڈردے ہئیں کیونکہ سارے یوحنا کوُ نبی جان دے ہِن ²⁷۲۷۔ اُنہاں نے جواب وِچ یسوع کوُ آکھیا اَساں نئیں جان دے۔ یسوع نے وی اُنہاں کوُ آکھیا کہ میں وی تُہاکوُ نئیں ڈٖسیندا کہ اِنہاں گالہیں کوُ کیندے اختیار دے نال کریندا ہاں۔²⁸۲۸۔ ُتساں کیا سمجھدے ہیوے؟ ہِک بندے ڈے ڈوُ پُتر ہَن۔ اوُ ں نے پہلے دے کول ونج کے آکھیا پُتر ونج اَج تاکستان (انگوراں دا باغ) وِچ کم کر ²⁹۲۹۔ اوُں نے جواب ڈِتا میں نہ ویساں مگر بعد اِچ پچھتا کے لگا گیا۔ ³⁰۳۰۔وَل ڈوجھے کول وَنج کے اوُں کوُں وی آکھیا اوُں نے جواب ڈِتا چنگا جناب۔ پر گیا نئیں۔³¹۳۱۔ اِنہاں ڈوہاں وِچوں کیہڑے نے اپنے پیو دی مرضی کو پورا کیتا؟ اُنہاں نے آکھیا پہلا۔ یسوع نے اُنہاں کوُ آکھیا میں تُہاکوں سچ آدھا ہاں کہ چونگی گھنن آلے تے کسبیاں تُہاڈے کولوں پہلے خُدا دی بادشاہی وِچ داخل تھیندیاں ہِن۔ ³²۳۲۔کیونکہ یوحنا دینداری دی وجہ تھوں تُہا ڈے کول آیا اَتے تُساں اوُندا یقین نہ کیتا پر چونگی گھنن آلیاں تے کسبیاں نے اوُندا یقین کیتے تے تُساں ایہہ ڈیکھ کے بعد وِچ وی نہ پچھتائے کے اوُندا یقین کر گھن دے۔³³۳۳۔ ہِک بئی مثال سنو۔ ہِک گھر دا مالک ہا جئیں تاکستان (انگوراں دا باغ ) لایا اَتے اوُندے چاروں پاسے چاردیواری کیتی اَتے اوُندے وِچہِک حوض بنائے تے ہِک بُرج وی بنائے اَتے اوُں کوُ باغباناں کوُ ٹھیکے تے ڈے کے پر دیس لگا گیا۔ ³⁴۳۴۔ وَل جیہڑے ویلے پھل دا موسم نیڑے آیا تاں اوُں نے اپنے نوکراں کوُ باغباناں دے کول اپنے باغ دا پھل گھنن کیتے گھلیا۔³⁵۳۵۔ اِتے باغباناں نے اوُندے نوکراں کوُ پکڑ کےکئیں کوُ مارے تے کئیں کوُ قتل کیتے تے کئیں کوُ سنگسار کیتے۔ ³⁶۳۶۔ وَل اوُں نے بئے نوکراں کوُ گھلے جیہڑے پہلے تھوں زیادہ ہَن اَتے اُنہاں نے اُنہاں دے نال وی اوُہو سلوک کیتے ³⁷۳۷۔ وَل آخیر وِچ اوُں نے اپنے پُتر کوُ اُنہاں دے کول ایہہ آکھ کے گھلیا کہ اوہ میڈے پُتر دا تے لحاظ کریسن۔³⁸۳۸۔ جیہڑے ویلے باغباناں نے اوُندے پُتر کوُ ڈِٹھے تاں آپس وِچ آکھے ایہو وارث ہیوئے۔ آؤ ایں کوُ قتل کرکے اِیندی میراث تے قبضہ کر گھِنوں۔ ³⁹۳۹۔ اوُں کوُ پکڑ کے باغ وِچوں باہر کڈھے تے قتل کر ڈِتے۔⁴⁰۴۰۔پس جیہڑے ویلے تاکستان (انگوراں دا باغ ) دا مالک آسی تاں اُنہاں باغباناں دے نال کیا کریسی؟۔ ⁴¹۴۱ اُنہاں نے اوُں کوُ آکھیا کہ اُنہاں بدکاراں کو بُری طرح ہلاک کر یسی اَتے باغ دا ٹھیکا ڈوجھے باغباناں کوُ ڈے ڈیسی جیہڑے موسم تے اوُں کوُں پھل ڈیون۔⁴²۴۲۔ یسوع نے اُنہاں کوُ آکھیا کیا تُساں کتاب مُقدس وِچ کِڈائیں نہیں پڑھیا کے جئیں پتھر کوُ راج مستریاں نے رَد کر ڈِتے اوُہو کونے دے سِرے دا پتھر تھی گیا۔ ایہہ خُداوند دی طرفوں تھیا اَتے ساڈی نظر وِچ عجیب ہِے۔⁴³۴۳۔ اِیں کیتے میں تُہاکو آدھا ہاں کے خُدا دی بادشاہی تُہاڈے کولوں گھِن گِدی ویسی تے اوُں قوم کوُ جو اوُندے پھل گھِن آوے ڈے ڈِتی ویسی۔ ⁴⁴۴۴۔ اَتے جیہڑا اِیں پتھر تے ڈھاسی ٹکڑے ٹکڑے تھی ویسی پر جیندے تے اوہ ڈھاسی اوُں کوُ پھیہ ڈیسی۔⁴⁵۴۵۔ اَتے جیہڑے ویلے سردار کا ہناں تے فریساں نے اوندیاں مثالاں سُنیاں تاں سمجھ گئےکہ ساڈے حق وِچ آدھا ہِے۔ ⁴⁶۴۶۔وَل اوہ اوُں کوُ پکڑن دی کوشش وِچ ہَن لیکن لوگاں کولون ڈردے ہَن کیونکہ لوگ اوُں کوُ نبی جاند دے ہَن۔

Chapter 22

¹۱۔ یسوع وَلا اُنہاں کوُ مثالاں دے وِچ آکھن لگا کہ ۔ ²۲۔ آسمان دی بادشاہی اوُں بادشاہ دی کار ہِے جئیں اپنے پُتر دی شادی کیتی۔ ³۳۔ اوُں نے اپنے نوکراں کو گھلیا کہ اُنہاں لوگاں کوُ سڈو جیہڑے شادی دی دعوت وِچ سڈے گئے ہِن پر اوہ لوگ نہ آئے۔⁴۴۔ وَل بادشاہ نے بئے نوکراں کو حکم ڈِتا تے آکھیا کہ جیہڑے سڈے گئے ہَن اُنہاں کوُ ڈَسو کہ ڈیکھو میں اپنا کھانا تیار کر گِدا ہِے۔ میڈے ڈاند تے موٹے موٹے جانور ذبح تھی چُکے ہِن اَتے سارا کجھ تیار ہِے۔ شادی وِچ آؤ۔⁵۵۔ پر اوُں لوگاں نے اوُندی دعوت دی پرواہ نہ کیتی کجھ اپنے کھیتِاں وِچ لگے گئے تے ڈوجھے اپنے کماں کو لگے گئے۔ ⁶۶۔ جیہڑے باقی ہَن اوُنہاں نے بادشاہ دے نوکراں کو ماریا تے بُری طرح پیش آۓ تے اُنہاں کوُ قتل کیتے۔ ⁷۷۔ بادشاہ بہوں غصے وِچ آگیا تے اوُں نے اپنی فوج گھل کے اوُنہاں قاتلاں کوُ ہلاک چا کیتے تے اوُنہاں دے شاہر کوُ بھا لا ڈِتی۔⁸۸۔ وَل اوُں نے اپنے نوکراں کو آکھیا شادی دی دعوت تاں تیار ہِے پر سڈے ہوے لوگ اِیں قابل نہ ہَن۔ ⁹۹۔ تے تُساں رستیاں دے ناکیاں تے ونجو اَتے جتنے تُہاکوُ مِلن شادی بدی وِچ گھِن آؤ۔ ¹⁰۱۰۔اَتے اوہ نوکر باہر چوکاں وچ گئے تے کیا بُرے تے کیا بھلے ساریاں کوُ جمع کر کے گھِن آئے تے شادی دی محفل مہماناں نال بھریج گئی۔¹¹۱۱۔ اَتے جیہڑے دیلے بادشاہ مہمانان کوُں ڈیکھن کیتے اندر آیا تاں اوُں نے اُتھاں ہِک بندہ ڈِٹھا جیہڑا شادی دے کپڑیاں وِچ نہ ہا۔ ¹²۱۲۔ بادشاہ نے اوُں کولوں پُچھیا میاں توُں اِتھاں شادی دے کپڑیاں دے بغیر کیویں آ گیا ہئیں؟ پر او بندہ کوئی جواب نہ ڈے سگا۔¹³۱۳۔ وَل بادشاہ نے اپنے لوگاں کوں آکھیا اِیں بندے دے ہتھ تے پیر بَدھ کے اِیں کوُ باہر اَندھارے وِچ سَٹ ڈیوو اُتھاں رؤناں تے ڈنداں دا پیسناں ہوسی۔ ¹⁴۱۴۔ کیونکہ سڈے ہوئے تاں بہوں ہِن پر الگ کیتے ہوئے تھوڑے ہِن۔¹⁵۱۵۔ اوُں ویلے فریسی گئے تے مشورہ کرن لگے کہ یسوع مسیح کوُ کیویں اوندیاں گالہیں وِچ پھنسایا ونجے۔ ¹⁶۱۶۔پس اُنہاں نے اپنے چیلیاں کوُں ہیرودیوں دے کول گھلیا اَتے اُنہاں نے یسوع کو آکھیا اَے اُستاد اَساں جان دے ہئیں کہ تُوں سچا ہِیں اَتے سچائی دے نال خدا دی راہ دی تعلیم ڈیندا ہِیں اَتے کئیں دی پرواہ نئیں کریندا کیونکہ تُوں کئیں بندے دا طرفدار نئیں۔ ¹⁷۱۷۔ اِیں کیتے ساکوُ ڈسا۔ توں کیا سوچندا ہِیں جو قیصر کوُ جزیہ ڈیونا قانون دے مطابق ہِے یا نئیں؟۔¹⁸۱۸۔ یسوع اُنہاں دی مکاری کوُ سمجھ گیا تے وَل آکھیا اَے ریا کارو تُساں میکوُں کیوں آزماندے ہیوے؟۔ ¹⁹۱۹۔ جزیے دا سکہ میکوُ ڈِکھاؤ۔ اوہ ہِک دینار اوُں دے کول گِھن آئے۔²⁰۲۰۔ یسوع نے اُنہاں کوُں آکھیا ایندے تے کیندی صورت تے ناں ہِے؟۔ ²¹۲۱۔ اُنہاں نے آکھیا کہ قیصر دا۔ وَل یسوع نے اُنہاں کوُ آکھیا کہ جیہڑا قیصر دا ہِے اوہ قیصر کوُ اَتے جیہڑا خدا دا ہِے اوہ خدا کو ڈیوؤ۔ ²²۲۲۔ اُنہاں نے اِے سنیا تے بہوں حیران تھئے تے اوُں کوُں چھوڑ کے لگے گئے۔²³۲۳۔ اوُں ڈینہ صدوقی اوُندے کول آئے جیہڑے آدھے ہَن کہ قیامت نہ تھیسی اَتے اوُندے اگے ایہہ سوال چا کیتا کہ۔ ²⁴۲۴۔ اَے اُستاد موسیٰ بنی نے آکھیا ہا کہ جو اگر کوُئی بے اولاد مَر ونجے تاں اوُندا بھِرا اوُندی ذال دے نال ویاہ کرے اَتے اوہ اپنے بِھرا دے کیتے نسل پیدا کرے۔²⁵۲۵۔ ساڈے وِچ سَت بِھرا ہَن پہلے نے شادی کیتی تے اوہ مَرگیا اَتے پاروں کہ اوُندی اولاد نہ ہِے اپنی ذال اپنے بِھرا کیتے چھوڑ گیا۔ ²⁶۲۶۔ ول ڈوجھے بِھرا نے وی ایویں اِی کیتا تریجھے کولوں چل کے ستاں بِھراواں تک سارے بِھراواں نے ایویں کیتا۔ ²⁷۲۷۔ وَل اُنہاں ساریاں دے اخیر دے وِچ اوہ تریہمت وی مرگئی۔ ²⁸۲۸۔ اوہ قیامت وِچ اُنہاں ساریہاں وِچوں اوہ کیندی ذال ہوسی؟ کیوں جو اوُں نے ساریاں دے نال ویاہ کیتا ہا۔²⁹۲۹۔ یسوع نے جواب اِچ اُنہاں کوُ آکھیا تُساں گمراہ ہیوے اِیں کیتے کہ نہ کتابِ مُقدس کوُ جان دے ہیوے نہ خدا دی قدرت کوُ۔ ³⁰۳۰۔کیونکہ قیامت آلے ڈینہ نہ تاں کوُئی شادی ہوسی نہ ناں اوہ ڈینہ کوُئی شادی دے بندھن وِچ بدھا ویسی بلکہ لوگ آسمان تے فرشتیاں دی کار ہوسن۔³¹۳۱۔ پر مُردیاں دے وِچوں جی اُٹھن دے بارے وچ خدا نے تُہاکوُ جو فرمایا ہِے کیا تُساں اوہ نئیں پڑھیا کہ۔ ³²۳۲۔ میں تاں ابراہام دا خدا تے اضحاق دا خدا تے یعقوب دا خدا ہاں؟ اوہ تاں مُردیاں دا خدا نئیں بلکہ زندیاں دا خدا ہِے۔ ³³۳۳۔ لوگ ایہہ سُن کے اوُندی تعلیم تھوں بہوں حیران تھئے۔³⁴۳۴۔ وَل جیہڑے ویلے فریسیاں نے سُنیا کہ یسوع نے صدوقیاں کوُ چُپ کرا چھوڑے تاں اوہ اکٹھےتھی گئے۔ ³⁵۳۵۔ اَتے اُنہاں دے وِچوں ہِک عالم دین ہا اوہ اوُں کوُ آزماون کیتے اوُں دے کولوں پُچھیا۔ ³⁶۳۶۔ اِے اُستاد توریت دے وِچ ساریاں تھوں وڈا حکم کیہڑا ہِے۔³⁷۳۷۔ یسوع نے اوُں کوُ آکھیا کہ خداوند اپنے خدا دے نال اپنے سارے دِل تے اپنی ساری جان تے اپنی ساری عقل دے نال محبت رکھ۔ ³⁸۳۸۔ اِیہو سب تھوں وڈا تے پہلا حکم ہِے۔³⁹۳۹۔ اَتے ڈوجھا حکم ایں طرح دا ہے کہ اپنے گواہنڈی دے نال اپنی جیہی محبت رکھ۔ ⁴⁰۴۰۔ اِنہاں ڈوُہاں حکماں دے اُتے توریت تےانبیا دی کتاباں دا قیام ہِے۔⁴¹۴۱۔ اَتے جیہڑے ویلے فریسی جمع تھئےتاں یسوع نے اُنہاں کولوں پُچھیا۔ ⁴²۴۲۔ کہ تُساں مسیح دے بارے وِچ کیا سمجھدے ہیوے؟ اوہ کیندا پُتر ہِے؟اُنہاں نے اوُں کوُ آکھیا داؤد دا۔⁴³۴۳۔ یسوع نے اُنہاں کوُں آکھیا وَل کیویں داؤد روح دی ہدایت نال یسوع کوُ خداوند آدھے کہ۔ ⁴⁴۴۴۔ خداوند نے میڈے خداوند کوُ آکھے میڈی سجے پاسے بیہ جڈاں تائیں میں تیڈے دشمناں کوُ تیڈے پیراں دے ہیٹھ نہ کر چھوڑاں۔⁴⁵۴۵۔ پس جڈاں داؤد مسیح کوُ خداوند آدھے تاں اوہ اوُں دا پُتر کیویں تھی سگدے؟۔ ⁴⁶۴۶۔ اَتے کوُئی وی اوُندے جواب اِچ ہِک لفظ نہ آکھ سگے اَتے نہ اوُں ڈینہ دے بعد اوُندے کولوں کوُئی وی سوال کرن دی جرت نہ کیتی۔

Chapter 23

¹۱۔اوُں ویلے یسوع نے بِیھڑ نال تے اپنے چیلیاں نال ایہہ گالہیں کیتیاں کہ ²۲۔ فقیہہ تے فریسی موسیٰ دی کُرسی تے بیٹھے ہِن۔ ³۳۔ اوہ جو کجھ تُہاکوُ ڈساون اوہ سارا کجھ کرو اِتے منو پر اُنہاں جئیے کم نہ کرو کیونکہ اوہ آدھے ہِن پر آپ کریندے نئیں۔⁴۴۔ اوہ اجیہے وڈے بوجھ لوگاں دے مونڈھیاں تھے رکھیندے ہِن جنہاں کو چاونا بہوں اوکھا ہِے اوہ آپ اُٹہاں کو اپنی انگل نال ہلاونا وی نئیں چاہندے۔ ⁵۵۔ اوہ اپنے سارے کم بندیاں کوُ ڈِکھاون کیتے کریندے ہِن کیونکہ اوہ اپنے تویت وڈے تے اپنی قمیض دے کنارے چوڑے رکھیندے ہِن۔⁶۶۔ اَتے دعوتاں وِچ اعلیٰ جاہ تے عبادت خانیاں اِچ اعلیٰ درجے دیاں کُرسیاں۔ ⁷۷۔ اَتے بازاراں وِچ سلام تے بندیاں کولوں ربی( اُستاد) اکھوانا پسند کریندے ہِن۔⁸۸۔ پر تُساں اپنے آپ کوُ ربی (اُستاد) نہ سڈواو کیوں جو تُہاڈا اُستاد ہِک ای ہِے اَتے تُساں سارے بھرا ہیوے۔ ⁹۹۔ اَتے زمین تے کئیں کوُ اپنا باپ نہ آکھو کیوں جو تُہاڈا باپ ہِک ای ہِے جیہڑا آسمانی ہِے۔ ¹⁰۱۰۔ وَل نہ تُساں ہادی اکھواو کیونکہ تُہاڈا ہادی ہِک ای ہِے یعنی مسیح۔¹¹۱۱۔ پر جو تُہاڈے وِچوں جیہڑا وڈا ہِے اوہ تُہاڈا نوکر بنے۔ ¹²۱۲۔ اَتے جو کوُئی اپنے آپ کوُ وڈا بنیسی اوہ نکا کیتا ویسی تے جیہڑا اپنے آپ کوُ نکا بنیسی اوہ وڈا کیتا ویسی۔¹³۱۳۔ اَے ریاکار فقیہو تے فریسیو تُہاڈے اُتے افسوس! کہ تُساں لوگاں اُتے آسمان دی بادشاہی دے دروازے بندکریندے ہو نہ تاں تُساں آپ داخل تھیندے ہو تے نہ ڈوجھیاں کو جیہڑے داخل تھیونا چاہندِن داخل تھیون ڈیندے ہو۔ ¹⁴۱۴۔ (اے ریا کار فقیہو تے فریسیو تُہاڈے تے افسوس! تُساں بیواہ تریمتاں دے گھراں کو ہڑپ کر ویندے ہیوے اَتے ڈِکھاوے کیتے نماز کوُ لمیا کریندے ہیوے۔ ایں وجہ تھوں تُہاکوُ ڈھیر سزا تھیسی)۔ ¹⁵۱۵۔ اَے ریاکار فقیہو تے فریسیو تُہاڈے تے افسوس! کہ تساں ہِک مُرید کرن کیتے سمندر پار علاقاں دے وچ ویندے ہیوے اَتے جیہڑے ویلے اوہ مُرید بن ویندےتاں اوُں کوُ اپنے تھوں دوگنا جہنم دا پُتر بنا ڈیندے ہیوے۔¹⁶۱۶۔ تُہاڈے تے افسو ہیوے جو تُساں اندھے راہ ڈِکھاون آلے ھیوے۔ جو آدھے ہِن کہ اگر کوُئی مَقدِس دی سوں کھاوے تاں کوئی گل نئیں لیکن جیہڑا مَقدِس دے سونے دی سوں کھاوے اوہ اپنی سوں کوُ پورا کرن دا پابند ہوسی۔ ¹⁷۱۷۔ تُساں اندھے تے بے وقوف ہیوے کیوں جو وڈا کون ہِے سونا یا مَقدِس جیہڑا سونے کوُ پاک کر یندا ہِے؟۔¹⁸۱۸۔ تے وَل آدھے ہیوے کہ جو کوئی قربان گاہ دی سوں کھاوے تاں کوئی گالھ نئیں لیکن جیہڑا نذرانے دی سوں کھاوے تاں اوُں کوُ پورا کرے جیہڑا اِیں قربان گاہ تے چڑھایا ویندا ہِے۔ ¹⁹۱۹۔ اے اندھو وڈا کون ہَے نذرانہ یا قُربان گاہ جیہڑی نذرانے کوُ پاک کریندی ہَے۔²⁰۲۰۔پس جیہڑا قربان گاہ دی سوں کھاندا ہِے اوہ اُنہاں سارایاں شیئاں دی سوں کھاندا ہِے جیہڑیاں اوُندے اُ تے چڑھایاں ویندیاں ہِن۔ ²¹۲۱۔ اَتے جیہڑا مَقدِس دی سوں کھاندا ہِے اوہ اوندی جیہڑا اوُندے وِچ رہندا ہِے اوُندی سوں کھاندا ہِے۔ ²²۲۲۔ اَتے وَل جیہڑا کوُئی آسمان دی سوں کھاندا ہِے اوہ خدا دے تخت دی تے جیہڑا اوُندے تے بیٹھے اوُں دی سوں کھاندے۔²³۲۳۔ اے ریا کار فقیہو تے فریسیو تُہاڈے تے افسوس! کہ تُساں پودینہ تے سونف تے زیرے تے دَہ یکی ڈیندے ہیوے پر تُساں شریعت دے بہوں خاص گالہیں دے وِچ یعنی اِنصاف تے رَحم تے ایمان کو چھوڑ ڈِتا ہِے۔ ضروری ہا جو تُساں اے وی کریندے تے اوہ وی نہ چھوڑیندے۔ ²⁴۲۴۔ اَے اندھے راہ ڈساون آلیو جیہڑے مچھر کوُ تاں چھان گھِندے وے اَتے اُٹھ کوُ نگل ویندے ہیوے۔²⁵۲۵۔ اَے ریاکار فقیہو تے فریسیو تُہاڈے تے افسوس! کہ تُساں پیالے تے چنگیر کوُ باہروں صاف کر یندے ہیوے پر اوہ اندروُں لُٹ دے لالچ دے بھرے ہوئے ہِن۔ ²⁶۲۶۔ اِے اَندھے فریسیو پہلے پیالے تے چنگیر کوُ اندروُں صاف کرو تاں جو اوہ اُتوں وی صاف تھی ونجے۔²⁷۲۷۔ اَے ریاکار فقیہو تے فریسیو تُہاڈے تے افسوس! کہ تُساں چٹیاں قبراں دی کار ہیوے جیہڑیاں باہروں تاں سوہنیاں ڈ ِکھائی ڈیندیاں ہِن پر اندروُں موئے ہوئے بندیاں دی ہڈیاں تے ہر طرح دی پلیتی نال بھریاں ہِن۔ ²⁸۲۸۔ ایویں ای تُساں وی ظاہر تاں لوگاں کوُ ڈِکھاون کیتے چنگے بن دے ہیوے پر اندروُں ریاکاری تے بے دینی نال بھرےہوئے ہیوے۔²⁹۲۹۔ اِے ریاکار فقیہو تے فریسیو تُہاڈے تے افسوس! کہ تُساں نبیاں دیاں قبراں بناندے ہیوے اَتے نیک لوگاں دے مزاراں کوُ سجاندے ہیوے۔ ³⁰۳۰۔ اَتے آدھے ہیوے کہ اگر اساں اپنے پیو ڈاڈے دے زمانے وچ ہووں ہا تاں نبیاں دے خون بہاون وِچ اُنہاں دے نال شریک نہ ہوؤں ہا۔ ³¹۳۱۔ اِیں طرح تُساں اپنے خلاف آپ گواہی ڈیندے ہیوے کہ تُساں نبیاں قتل کرن آلیاں دے پُتر ہیوے۔³²۳۲۔ اَتے تُساں اپنے پیو ڈاڈے دی کار کریندے ہیوے ۔ ³³۳۳۔ اَے نانگو! اِے افعی دے بالو! تُساں جہنم دی سزا تھوں کیویں بچ سگدے ہیوے؟۔³⁴۳۴۔ اِیں پاروُں ڈیکھ میں نبیاں تے فقیہاں کوُ تُہاڈے کول بھجیندا ہاں۔ اُنہاں دے وِچوں تُساں کجھ کوُ قتل تے مصلوب کریسو اَتے کجھ کوُ اپنے عبادت گاہواں وِچ کوڑے مریسو اَتے وَل شہر بہ شہر ستاندے پھرسو۔ ³⁵۳۵۔ تاں جو سارے راستبازاں دا خون جیہڑا زمین تے وگایا گیا ہِےتُہاڈے تے آسی۔ راستباز ہابل دے خون تھوں گھِن کے برکیا دے پُترزکریا دے خون تائیں جینکوُں تُساں مَقدِس تے قربان گاہ دے وِچ قتل کیتا ہا۔ ³⁶۳۶۔ میں تُہاکوُ سچ آدھا پیا ہاں جو ایہہ سارا کجھ ایں زمانے دی نسل تے آسی۔³⁷۳۷۔ اَے یروشلیم! اَے یروشلیم! توں جو نبیاں کوُ قتل کریندا اَتے جو تیڈے کول گگھلے گئے اُنہاں کوُ سنگسار کریندا ہئیں! کئی واری میں سوچے کہ جیویں کُکڑی اپنے بالاں کوُں اپنے پراں دے تھلے لُکا گھِندی ہِے تُہاکوُ وی اوُں ویں ای لُکا گھنِاں پر تُساں نئیں چاہندے!۔ ³⁸۳۸۔ ڈیکھو تُہاڈا گھر تُہاڈے کیتے ویران چھوڑا ویندے۔ ³⁹۳۹۔ کیونکہ میں تُہاکوُ آدھا ہاں کہ ہُن تُساں میکوُں اوُں ویلے تائیں نہ ڈیکھسو جڈاں تائیں تُساں ایویں نہ آکھسو کہ مُبارک ہِے اوہ جیہڑا خداوند دے ناں تھوں آندا ہِے۔

Chapter 24

¹۱۔ اَتے یسوع ہیکل وِچوں نکل کے ویندا پیا ہا کے اوُندے چیلے اوُندے کول آئے کہ اوُں کوُ ہیکل دی عمارتاں ڈِکھاون۔ ²۲۔ اوُں نے جواب اِچ اوُنہاں کوُ آکھیا کہ کیا تُساں اِنہاں ساریاں شیئاں کوُ نئیں وے ڈیدھے؟ میں تُوہاکوُں سچ آدھا ہاں کے اِتھاں کئیں پتھر تے پتھر باقی نہ راہسی جیہڑا سٹیا نہ ویسی۔³۳۔ وَل جیہڑے ویلے اوہ زیتون دے پہاڑ تے بیٹھا ہا اوُندے چیلیاں نے آنج اوُندے کول آکے آکھیا ساکوُں ڈَس کے ایہہ گالہیں کڈن تھی؟ سن تے تیڈے آون تے دُنیا دے آخیر تھیون دا کیا نشان ہوسی؟۔ ⁴۴۔ یسوع نے جواب وِچ اُنہاں کوُں آکھیا خبردار! کوُئی تُہاکوُں گمراہ نہ کر ڈیوے۔ ⁵۵۔ کیوں جو بہوُں سارے میڈے ناں توں آسن اَتے آکھسن کہ میں مسیح ہاں تے بہو ں سارے لوگاں کوُں گمراہ کریسن۔⁶۶۔ اَتے تُساں لڑایاں تے لڑایاں دی افواواں سُن سو۔خبردار! گھبرا نہ ونجائے! کیونکہ اِنہاں گالہیں دا ہوناں ضرور ہِے لیکن اوُں ویلے خاتمہ نہ تھیسی۔ ⁷۷۔ کیونکہ قوم تے قوم تے سلطنت تے سلطنت چڑھائی کریسی تے جاہ جاہ تے کال پوسن تے زلزلے آسن۔ ⁸۸۔ پر ایہہ ساریاں گالہیں ڈُوکھاں دا شروع ای ہوسن۔⁹۹۔ اوُں ویلے لوگ تُہاکوُں سزاواں ڈیون کیتے پکڑواسن اَتے تُہاکوُ قتل کریسن وَلا تُساں میڈے ناں دے پاروں ساریاں قوماں تُہاڈے کولوں عداوت رکھیسن۔ ¹⁰۱۰۔ اَتے اوُں ویلے بہوں سارے تھُڈا کھاسن تے ہِک ڈوجھے کوُں پکڑواسن اَتے ہِک ڈوجھے نال عداوت رکھیسن۔ ¹¹۱۱۔ اَتے بہوُں سارے کوُڑے نبی اُٹھی پوسن اَتے بہوُں سارے بندیاں کوُ گمراہ کریسن۔¹²۱۲۔ اَتے بے دینی دے وَدھ ونجن تھوں بہوُں ساریاں دی محبت ٹھنڈی تھی ویسی۔ ¹³۱۳۔ پر جیہڑا آخیر تائیں برداشت کریسی اوُہو نجات پاسی۔ ¹⁴۱۴۔ بادشاہی دی اِیں خوشخبری دی مُناسی ساری دنیا وِچ ہوسی تاکہ ساری قوماں کیتے گواہی ےتھیوے۔ وَلا خاتمہ تھیسی۔¹⁵۱۵۔ وَل جیہڑے ویلے تُساں اُجاڑن والی مکروہ شیئہ کوُ جیندا ذکر دانی ایل نبی دی رائیں تھیا ہِے پاک جاہ تے کھڑا ہویا ڈیکھو (پڑھن والا سمجھ گھِنے)۔ ¹⁶۱۶۔ تاں جیہڑے یہودیہ وِچ ہوون اوہ پہاڑاں تے بھج ونجن۔ ¹⁷۱۷۔ جیہڑے کوٹھے تے ہوون اوہ گھر دا سامان گھنن کیتے تھلے نہ اُترن۔ ¹⁸۱۸۔ اَتے جیہڑا کھیت وِچ ہووے اوہ اپنا کپڑا گھنن کیتے پِچھاں نہ ولے ۔¹⁹۱۹۔ پر افسوس! اوُنہاں تے جو اوُنہاں ڈینہاں وِچ ڈھِڈھ نال ہوون اَتے جیڑھیاں کھیر پِلاندیاں ہوون۔ ²⁰۲۰۔ پس دُعا منگو کہ تُہاکوُں سردیاں یا چھن چھن دے ڈیں بھجناں نہ پووے۔ ²¹۲۱۔ کیونکہ اوُں ویلے ایہو جئی وڈی مصیبت ہوسی کہ دُنیا دے شروع تھوں گھِن کے ہُن تک نہ تھئی ہوسی۔ ²²۲۲۔ اَتے اگر اوہ ڈیں گھٹائے نہ ویندے تاں کوُئی بندہ نہ بچے ہا مگر دینداراں دے پاروُں اوہ ڈیں گھٹائے ویندِن۔²³۲۳۔ اوُں ویلے اگر کوُئی تُہاکوُں ایہہ آکھے کہ ڈیکھو مسیح اِتھاں ہِے یا اُتھاں ہِے تاں یقین نہ کرائے۔ ²⁴۲۴۔ کیونکہ کُوڑے مسیح تے کُوڑےنبی اُٹھ کھڑے ہوسن اَتے ایجئے وڈے تے عجیب کم ڈِکھیسن کہ اگر ممکن تھیوئے تاں دینداراں کوُں وی گمراہ کرگھن سن۔ ²⁵۲۵۔ ڈیکھو میں پہلے ای تُہاکوُں آکھ ڈِتے۔²⁶۲۶۔ پس اگر اوہ تُہاکوُ آکھن کہ ڈیکھو اوہ بیابان وِچ ہِے تاں باہر نہ ونجائے ڈیکھو اوہ کوٹھڑیاں وِچ ہِے تاں یقین نہ کرائے۔ ²⁷۲۷۔کیونکہ جیویں بجلی پورب تھوں چمک کے پچھم تک ڈِکھائی ڈیندی ہِے ایویں ای ابنِ آدم دا آونا ہوسی۔ ²⁸۲۸۔ جِتھاں مُردار ہے اُتھاں گِدھ جمع تھی ویسن۔²⁹۲۹۔ اَتے جلدی نال اُنہاں ڈیہناں دی مصیبت دے بعد سِجھ اندھارا تھی ویسی تے چن اپنی روشنی نہ ڈیسی تے تارے آسمان تھوں ڈھاسن اَتےآسمان دیاں قوتاں ہلائیاں ویسن۔³⁰۳۰۔ اَتے اوُں ویلے ابنِ آدم دا نشان آسمان تے ڈِکھائی ڈِتا ویسی۔ اَتے اوُں ویلے زمین دیاں ساریاں قوماں چھاتی پٹیسن تے ابنِ آدم کو وڈی قدرت تے جلال دے نال آسمان دے بدلاں تے آندے ڈیکھ سن۔ ³¹۳۱۔ اَتے اوہ نرسنگے دی وڈی آواز دے نال اپنے فرشتیاں کوں بھجیسی اَتے اوہ اوُندے دینداراں کوُ چاراں طرفوں آسمان دے اِیں کنارے توں اوُں کنارے تک جمع کریسن۔³²۳۲۔ ہن انجیر دے درخت تھوں ہِک مثال سیکھو۔ جیہڑے ویلے اوُں دی شاخ نرم تھیندی ہِے تاں اَتے پتے نکلدِن تُساں وَل جان گھِن دے ہیوے کے گرمی آون آلی ہِے۔ ³³۳۳۔ ایویں ای جڈاں تُساں اِنہاں ساریاں گالہیں کوُں ڈیکھو تاں جان گھِنو کے اوہ نیڑے ہِے بلکہ دروازے تے کھڑا ہِے۔³⁴۳۴۔ میں تُہاکوُں سچ آدھا ہاں کہ جڈاں تائیں اے ساریاں گالہیں نہ تھی ونجن ایہہ نسل ہرگز ختم نہ تھیسی۔ ³⁵۳۵۔ آسمان تے زمین ٹل ویسن پر میڈے منہ دیاں گالہیں ہرگز نہ ٹلسن۔³⁶۳۶۔ لیکن اوُں ڈیں تے اوُں ویلے دی بارے کوُئی نئیں جان دا نہ آسمان دے فرشتے نہ پُتر مگر صرف باپ۔³⁷۳۷۔ جیویں نوح ڈیہواراں وِچ تھیا ہا اوُں وے ہی ابنِ آدم دے آون دے ویلے ہوسی ³⁸۳۸۔ کیوں جیویں طوفاں تھوں پہلے لوگ کھاندے پیندے تے شادی ویاہ کریندے ہَن اوں اوُں ڈیں تائیں کہ نوح کشتی وِچ داخل تھیا۔ ³⁹۳۹۔ اَتے جڈاں طوفان آکے سب کجھ گھِیل نہ گھِن گیا اُنہاں کوُں پتا نہ لگے اوُں ویں ہی اِبنِ آدم دا آؤنا ہوسی۔⁴⁰۴۰۔ اوُں ویلے ڈوُ بندے کھیت وِچ ہوسن ہِک گِھن گِدا ویسی تے ڈوجھا چھوڑ ڈِتا ویسی۔ ⁴¹۴۱۔ ڈوُ ترہمتاں چکی پسیندئیاں ہوسن ہِک گھِن گِدی ویسی تے دوجھی چھوڑ ڈ ِتی ویسی۔ ⁴²۴۲۔پس جاگدے رہوائے کیونکہ تُساں نئیں وے جان دے کے تُہاڈا خداوند کیڑھے ڈِیں آ ویسی۔⁴³۴۳۔ پر ایہہ جان رکھو کہ اگر گھر دے مالک کوُں پتا ہوے ہا چور رات کوُں کیڑھے ویلے آسی تاں جاگدا راہوے ہا اَتے اپنے گھر وِچ چوری نہ تھیون ڈیوے ہا ۔ ⁴⁴۴۴۔ اِیں کیتے تُساں وی تیار رہوائے کیوں جو جیہڑے ویلے تُہاکوں پتہ وی نہ ہوسی بنِ آدم آ ویسی۔⁴⁵۴۵۔اوہ دیانتدار تے عقلمند نوکر کیہڑھا ہِے جینکوُ مالک نے اپنے نوکراں تے مقرر کیتے تاں جو وقت تے اُنہاں کوُ ٹُکر ڈیوے؟ ⁴⁶۴۶۔ خوش قسمت ہِے اوہ نوکر جینکوُ اوُندا مالک ایویں کریندا ہووے ڈیکھے۔ ⁴⁷۴۷۔ میں تُہاکوُ سچ آدھا ہاں کہ اوہ اوُں کوُ اپنے سارے مال دا مُختار کر ڈیسی۔⁴⁸۴۸۔ پر اگر اوہ خراب نوکر اپنے دِل وِچ ایہہ آکھ کے کہ میڈے مالک دے آون کوُ دیر ہِے۔ ⁴⁹۴۹۔ اپنے ہم خدمتاں کوُ مارنا شروع کر ڈیوے اَتے شرابیاں دے نال کھاوے پیوے۔ ⁵⁰۵۰۔ تاں اوُں نوکر دا مالک اوُں ویلے آ ونجے جیہڑے ڈیں کوُ نوکر نہ جان دا ہووے ۔ ⁵¹۵۱۔ اوُں کوُ بہوں کوڑے مار کے اوُں کوُ ریا کاراں اِچ شامل کریسی۔ اُتھاں روونا تے ڈنداں دا پیہونا ہوسی۔

Chapter 25

¹۱۔ ول آسمان دی بادشاہی اُنہاں ڈاہ کنواریاں دی کار ہِے جیہڑیاں اپنیاں مثعلاں گھِن کے گھوٹ دے استقبال کوُ نکلیاں۔ ²۲۔ اُنہاں دے وچوں پنج کملیاں ہَن۔ تے پنج سیانیاں ہَن۔ ³۳۔ جیہڑیاں کملیاں ہَن اُنہاں نے اپنیاں مثعلاں تا گھِن گدیاں پر اپنے نال تیل نہ گِدا۔ ⁴۴۔ پرجیہڑیاں سیانیاں ہَن اُنہاں نے اپنیاں مشعلاں دے نال تیل کُپیاں وِچ تیل وی گھِن گِدا۔⁵۵۔جیہڑے ویلے گھوٹ دے آؤن کوُ دیر تھی گئی تا اوہ اُنہاں کوُ نیندر آ گئ ۔ ⁶۶۔ اَدھی رات کوُ ڈَنڈ پے گئی کہ گھوٹ آ گئیے! اوُن دے استقبال کوُ نکلوُں۔⁷۷۔ اوُں ویلے اوہ ساریاں کنواریاں اُٹھی کے اپنی اپنی مثلاں کوُ ٹھیک کرن لگ پئیاں ۔ ⁸۸۔ اتے کملیاں نے وی سیانیاں کوُ آکھیا ول اپنے تیل وِچوں ساکوُں وی کجھ تیل ڈیوو کیوں جو ساڈیاں مثعلاں بجھن آلیاں ہِن۔ ⁹۹۔ سیانیاں نے جواب ڈِتے کہ شاید ساڈے کول اساں ڈوہاں کیتے پورا نہ تھی وے۔ چنگا تاں ایہہ ہِے جو کہ ویچن آلیاں کولوں وَنج کے اپنے کیتے مُل گھِن آو۔¹⁰۱۰۔ جیہڑے ویلے اوہ مُل گھنن کیتے ویندیاں پئیاں ہَن کہ گھوٹ آ گئیے اَتے جیہڑیاں تیار ہَن اوہ اوُں دے نال شادی دے جشن اِچ اندر لگیاں گئیاں اَتے بوہا بند تھی گئے۔ ¹¹۱۱۔ وَل اوہ ڈوجھیاں کنواریاں آیاں تے آکھن لگیاں اَے خداوند! اے خداوند! ساڈے کیتے بوہا کھول ڈے۔ ¹²۱۲۔ اوُں نے جواب وِچ آکھیا میں تُہاکوُ سچ آدھا ہاں بئی میں تُہاکوُ نئیں سُنجھاندا۔ ¹³۱۳۔ ایں پاروُں تُساں جاگدے راہوائے کیوں جو تُساں نہ اوُں ڈیں کوُ جان دے ہیوے نہ اوُں ویلے کوُ ۔¹⁴۱۴۔ کیونکہ ایہہ اوُں بندے جیہا حال ہِےجئیں نے ڈوجھے مُلک اِچ وَیندے ویلے اپنے گھر دے نوکراں کوُ سڈایا تے اپنا مال اُنہاں دے حوالے کیتا۔ ¹⁵۱۵۔ اَتے ہِک کوُ پنج توڑے ڈِتے۔ ڈوجھے کوُ ڈوُ تے تریجھے کوُ ہِک یعنی ہر ہِک کوُ اوُں دی لیاقت دے مطابق ڈِتا تے اوہ اپنے سفر تے لگا گیا۔ ¹⁶۱۶۔ جیکوں پنج توڑے ملے ہَن اوُں نے جلدی ونج کے لین دین کیتا اَتے پنج توڑے بئے کمائے۔¹⁷۱۷۔ ایں ویں ہی جئیں کوُ ڈوُ ملے ہَن اوُں نے وی وُو بئے کمائے۔ ¹⁸۱۸۔ پر جئیں کوُ ہِک مِلا ہا اوُں نے ونج کے ٹویا کحڈیا تے اوُندے وِچ اپنے مالک دا روپیہ لُکا ڈِتا۔¹⁹۱۹۔ ہِک بہوں لمبے عرصے دے بعد اُنہاں نوکراں دا مالک وَلیا اَتے اوہ حساب گھنن لگے۔ ²⁰۲۰۔جئیں کوُ پنج توڑے مِلے ہَن اوہ پنج توڑے بئے گھِن آیا اَتے آکھن لگیا اَے خداوند! تُساں پنج توڑے میکوُ ڈِتے ہَن۔ ڈیکھ میں پنج توڑے بئے کمائے ہِن۔ ²¹۲۱۔ اوُں دے مالک نے اوُں کوُ آکھیا شاباش چنگا تے وفادار نوکر توں تاں تھوڑے دے وچ دیانتدار ریہا ہئیں رہیا ھیں۔میں تیکوں بہوں ساریاں شئیاں دا مختار بنیساں۔ اپنے مالک دی خوشی وِچ شریک تھی۔²²۲۲۔ اَتے جینکوُ ڈوُ توڑے مِلے ہَن اوُں نے وی کول آ کے آکھیا اَے خداند تُو میکوُ ڈوُ توڑے ڈِتے ہَن۔ ڈیکھ میں اوُندے نال ڈوُ توڑے بئے کمائے ہِن۔ ²³۲۳۔اوُں دے مالک نے اوُں کوُ آکھیا تے شاباش ڈِتی تُوں گھٹ وِچ دیانتدار ہاویں۔ میں تیکوُ بہوں ساریا شئیاں دا مُختار بنیساں۔ اپنے مالک خوشی وِچ شریک تھی۔²⁴۲۴۔ اَتے جینکوُ ہِک توڑا ملیا ہا اوہ وی کول آ کے آکھن لگا اَے خداوند میں تیکوُ جان دا ہاں کہ توُں بہوں سخت بندہ ہئیں اَتے جتھاں نئیں وہایا تُوں اٗتھوں وی کٹ گھِندیں اَتے جِتھاں نئیں سَٹیا تُوں اُتھوں وی جمع کر گھِندیں۔ ²⁵۲۵۔ میں ڈر گیا ہامی اَتے ونج کے تیڈا توڑا زمین اِچ لُکا ڈِتا ہا۔ ڈیکھ جو تیڈا ہِے اوہ ایہہ ہِے۔²⁶۲۶۔ اوُں دے مالک نے جواب وِچ اوُں کوُ آکھیا اَے مکار تے سُست نوکر! تُوں جان دا ہاویں کہ میں جتھاں نئیں وہایا اُتھوں کٹیندا ہاں اَتے جتھاں میں نئیں سٹیا اُتھوں جمع کریندا ہاں۔ ²⁷۲۷۔ ایں پاروں تیڈے تے لازم ہا کہ میڈا روپیہ سا کئیں مالدار کوُ ڈیندا تاں میں آ کے سُود سمیت اوندے کولوں واپس گھِن گھِندا۔²⁸۲۸۔ ایں وجہ تھوں ایدے کولوں اوہ توڑا گھن گھنو ا اَتے اوُں کوُ ڈے چھوڑو جیندے کول جیندے کول ڈاہ ہِن۔ ²⁹۲۹۔ کیوں جو جیندے کول ہِے اوُں کوُ ڈِتا ویسی اَتے اوندے کول ڈھیر تھی ویسی پر جیندے کول نئیں اوُندے کولوں اوہ وی جو اوُندئے کول ہِے گھِن گِدا ویسی۔ ³⁰۳۰۔ اِیں نکمے نوکر کوُں باہر اَندھارے وِچ سَٹ ڈِتا ونجے۔ اُتھاں روونا تے ڈنداں دا پیسنا ہوسی۔³¹۳۱۔ جڈاں ابنِ آدم اپنے سارے فرشتیاں دےنال جلال دے وچ آسی تاں اوہ اپنے جلال دے تخت تے بیہہ ویسی۔ ³²۳۲۔ اَتے ساریاں قوماں اُندے سامنے جمع کیتیاں ویسن اَتے اوہ ہِک کو ڈوجھے تھوں اَنج کریسی جیویں آجڑی اپنیاں بھڈاں کوُں بکریاں تھوں اَنج کریندے۔ ³³۳۳۔ اَتے بھیڈاں کوُ اپنے سجے پاسے تے بکریاں کوُ اپنے کھبے پاسے کھڑا کریسی ۔³⁴۳۴۔ اوُں ویلے بادشاہ اپنے سجے پاسے آلیاں کو آکھسی آؤ میڈے باپ دے چنگے بھاکاں والے لوگو بادشاہی کوں وراثت دے وِچ گِھن گھِنو جیہڑی دنیا دے شروع تھوں ہی تُہاڈے کیتے تیار کیتی گئی ہِے۔ ³⁵۳۵۔ جڈاں میں بُھکا حامی تُساں میکوُں ٹُکر کھوائے۔ میں پیاسا حامی تُساں میکوُں پانی پلاے۔ میں پردیسی حامی۔ تُساں میکوُں اپنے گھر اِچ جاہ ڈِتی۔ ³⁶۳۶۔ ننگا حامی تُساں میکوُں کپڑے پوائے۔ بیمار حامی تُساں میڈا خیال کیتا۔ قید اِچ حامی۔ تُساں میڈے کول آئے۔³⁷۳۷۔ وَل راستباز جواب وِچ اوُں کوُ آکھسن اَے خداوند! اَساں تیکوُ کڈاں بھُکا ڈیکھ کے ٹُکر کھوائے یا پیاسا ڈیکھ کے پانی پلائے؟۔ ³⁸۳۸۔ اَساں کڈاں تیکوُ پردیسی ڈیکھ کے اپنے گھر اِچ گھِن گئے ہاسے؟ یا ننگا ڈیکھ کے تیکوُ کپڑے پوائے؟۔ ³⁹۳۹۔اَساں کڈاں تیکوُ بیمار یا قید اِچ ڈیکھ کے تیکوُ مِلن آئے؟۔ ⁴⁰۴۰۔ بادشاہ جواب وِچ اُنہاں کوُ آکھسی میں تُہاکوُ سچ آدھا ہاں کہ جڈاں تُساں میڈے اِنہاں نِکے بھِراواں وِچوں کئیں نال ایہہ سلوُک کیتے تاں میڈے ہی نال کیتے۔⁴¹۴۱۔ وَل اوہ کھبے پاسے آلیاں کوُ آکھسی اِے لعنتیو میڈے سامنے تھوں اوُں ہمیشہ دی بھا وِچ لگے ونجو جیہڑی شیطان تے اوُں دے فرشتیاں کیتے تیار کیتی گئی ہِے۔ ⁴²۴۲۔ کیونکہ میں بھُکا حامی۔ تُساں میکوُ ٹُکر نہ کھوائے۔ پیاسا حامی۔ تُساں میکوُ پانی نہ پلائے۔ ⁴³۴۳۔ پردیسی حامی تُساں میکوُ گھر اِچ نہ آؤن ڈِتے۔ننگا حامی۔ تُساں میکوُ کپڑے نہ پوائے۔ بیمار تے قید اِچ حامی۔ تُساں میڈے کول نہ آئے تے میڈی فکر نہ کیتی۔⁴⁴۴۴۔ تاں اوہ جواب اِچ آکھسن اَے خداوند! اَساں کڈاں تیکوُ بھُکا یا پیاسا یا پردیسی یا ننگا یا بیمار یا قید وِچ ڈیکھ کے تیڈی خدمت نہ کیتی؟۔ ⁴⁵۴۵۔ اوُں ویلے اوہ اُنہاں کوُ جواب اِچ آکھسی میں تُہاکوُ سچ آدھا ہاں کہ جڈاں تُساں ساریاں وِچوں نِکیاں نال کئیں دے نال ایہہ سلوک نہ کیتا تاں میڈے نال نہ کیتا۔ ⁴⁶۴۶۔ اَتے ایہہ ہمیشہ دی سزا پاسن پر راستباز ہمیشہ دی زندگی۔

Chapter 26

¹۱۔ اَتے جیہڑے ویلے یسوع ایہہ ساریاں گالہیں ختم کر گِدِن تاں ایویں تھیا کہ اوُں نے اپنے چیلیاں کوُ آکھیا۔ ²۲۔ تُساں جان دے ہیوے کہ ڈوُ ڈیہواراں دے بعد عیدِ فسح ہوسی اَتے ابنِ آدم مصلوب تھیون کیتے پکڑوایا ویسی۔³۳۔ اوُں ویلے سردار کاہن تے قوم دے بزرگ کائفا ناں سردار کاہن دے دیوان خانے وِچ جمع تھئے۔ ⁴۴۔ اَتے مشورہ کیتے کہ یسوع کوُ دھوکے نال قتل کیتے پکڑواؤں۔ ⁵۵۔ پر آدھے ہَن کہ عید وِچ نئیں۔ ایویں نہ تھیوے کہ لوگاں وِچ بلوا تھی ونجے۔⁶۶۔اَتے جڈاں یسوع بیت عنیاہ وِچ شمعون کوڑھی دے گھر ہا۔ ⁷۷۔ تاں ہِک تریہمت سنگِ مَرمَر دے عطر دان وِچ بہوں ماہنگا عطر گھِن کے اوُندے کول آئی اَتے جڈاں اوہ ٹُکر کھاون بیٹھے تاں اوُندے سر تے گھت چھوڑے۔ ⁸۸۔ چیلے ایہہ ڈیکھ کے بہوں ناراض تھئے اَتے آکھن لگے جو ایہہ کِس کیتے ضائع کیتا گئے؟۔ ⁹۹۔ ایں دے تاں بہوں پیسیاں وِچ ویچیا جا سگدا ہائی تے غریباں دی مدد وی کیتی جا سگدی ہائی۔¹⁰۱۰۔ یسوع نے ایہہ جان کے اوُنہاں کوُ آکھیا کہ ایں تریہمت کوُ کیوں تنگ کریندے ہیوے؟ اِیں نے تاں میڈے نال چنگائی کیتی ہِے۔ ¹¹۱۱۔ کیوں جوغریب غُربا تاں ہمیشہ تُہاڈے کول ہِن پر میں تُہاڈے کول ہمیشہ نہ راہساں۔¹²۱۲۔ اَتے اِیں نے تاں میڈے دفن دی تیاری کیتے ایہہ عطر میڈے بدن تے سٹیا ہِے۔ ¹³۱۳۔ میں تُہاکوُ سچ آدھا ہاں کہ ساری دُنیا وِچ جتھاں کتھائیں وی اِیں خوشخبری دی مُنادی کیتی ویسی ایہہ وی جیہڑا اِیں نے میڈے نال کیتے اِیں دی یادگاری وِچ آکھیا ویسی۔¹⁴۱۴۔ اوُں ویلے اُنہاں بارہ وِچوں ہِک نے جیندا ناں یہوداہ اسکریوتی ہا اوُں نے کاہناں دے کو ونج کے آکھے کہ۔ ¹⁵۱۵۔ اگر میں اوُں کوُ تُہاڈے حوالے کرا ڈیواں تاں میکوُ کیا ڈیسو؟ اُنہاں نے اوُں کوُ تریہہ روپئے تول کے ڈے ڈِتے۔ ¹⁶۱۶۔ اِتے اوہ اوُں ویلے تھوں ہی اوُں کوُ پکڑواون دا موقع گولن لگا۔¹⁷۱۷۔ وَل عیدِ فطیر دے پہلے ڈیں چیلیاں نے یسوع دے کول آ کے آکھیا توں کِتھاں چاہندا ہئیں جو اساں تیڈے کیتے فسح کھاون دی تیاری کروں؟۔ ¹⁸۱۸۔ اوُں نے آکھے شاہر اِچ فلاں بندے دے کول ونج کے اوُں کوُ اکھائے اُستاد فرماندے کہ میڈا ویلہ نیڑے ہِے۔ میں اپنے چیلیاں دے نال تیڈے گھر عیدِ فسح کریساں۔ ¹⁹۱۹۔ اَتے جیویں یسوع نے چیلیاں کوُ حکم ڈِتا ہا اُنہاں نے اوُں وے ہی کیتے اَتے فسح تیار کیتی۔²⁰۲۰۔ وَل جڈاں شام تھئی تاں اوہ بارہ چیلیاں دے نال کھانا کھاون کیتے بیٹھا ہا۔ ²¹۲۱۔ اَتے جڈاں اوہ کھاندے پئے ہَن تاں اوُں نے آکھے میں تُہاکو سچ آدھا ہاں تُہاڈے وِچوں ہِک میکوُ پکڑواسی۔ ²²۲۲۔ اوہ بہوں اُداس تھی گئے تے ہر ہِک اوُں کوُ آکھن لگااَے خداوند کیا میں ہاں؟۔²³۲۳۔ اوُں نے جواب وِچ آکھیا جئیں نے میڈے نال تھال اِچ ہتھ پاتے اوُہو میکوُ پکڑویسی۔ ²⁴۲۴۔ ابنِ آدم تاں جھیویں اوُندے حق وِچ لکھے ویندا ای ہِے پر اوُں بندے تے افسوس جیندے وسیلے نال اِبنِ آدم پکڑوایا ویندے! اگر اوہ بندہ جمدہ ای ناں تاں اوُندے کیتے چنگا تھیوے ہا۔ ²⁵۲۵۔ اوُں سے پکڑواون آلے یہوداہ نے جواب وِچ آکھیا اَے ربی(استاد) کیا میں ہاں؟ اوُں نے اوُں کوُ آکھیا توں آپ آکھ چھوڑے۔²⁶۲۶۔ جیہڑے ویلے اوہ کھاندے پئے ہَن تاں یسوع نے روٹی گِدی تے برکت ڈے کے توڑی اَتے چیلیاں کوُ ڈے کے آکھیا گھِنو کھاؤ۔ ایہہ میڈا بدن ہے۔²⁷۲۷۔ وَل پیالہ گھِن کے شکر کیتے اَتے اُنہاں کوُ ڈے کے آکھیا تُساں سارے ایں دے وِچوں پیو۔ ²⁸۲۸۔ کیوں جو ایہہ میڈا اوہ عہد دا خون ہِے جیہڑا بہوں لوگاں دے گناہاں کیتے وہایا ویندا ہِے۔ ²⁹۲۹۔ وَل میں تُہاکوُ آدھا ہاں کہ انگور دا ایہہ شیرہ وَل کڈائیں نہ پیساں۔ اوُں ڈیں تائیں کہ تُہاڈے نال اپنے باپ دی بادشاہی وِچ نواں نہ پیواں۔³⁰۳۰۔ اوہ تعریف دے گیت گا چُکے تاں زیتون دے پہاڑ تے لگے گئے۔ ³¹۳۱۔ اوُں ویلے یسوع نے اُنہاں کوُ آکھیا تُساں اَج دی رات میڈے پاروُں تھُڈا کھاسو کیوں جو لکھا لاتھے کہ میں آجڑی کوُ مریساں اَتے بھیڈاں کھنڈی ویسن۔ ³²۳۲۔ پر میں اپنے جی اُٹھن دے بعد تُہاڈے تھوں پہلے گلیل کوُ ویساں۔³³۳۳۔ پترس نے جواب اِچ اوُں کوُ آکھیا سارے تیڈے پاروں تھُڈا کھاسن پر میں کڈائیں تھُڈا نہ کھاساں۔ ³⁴۳۴۔ یسوع نے اوُں کوُ آکھیا میں تیکوُ سچ آدھا ہاں کہ اَج دی رات کُکڑ دے بانگ ڈیون کولوں پہلے تُوں ترئے وار میڈا انکار کریسیں۔ ³⁵۳۵۔ پطرس نے اوُں کوُ آکھیا اگر تیڈے نال میکوُ مرنا وی پوئے تاں وی تیڈا انکار ہر گز نہ کریساں اَتے سارے چیلیاں نے وی ایں وی ای آکھیا۔³⁶۳۶۔ اوُں ویلے اُنہاں دے نال گتسمنی ناں دی ہِک جاہ تے آیا اَتے اپنے چیلیاں کوُ آکھن لگا اِتھائیں بیٹھے راہوائے جڈاں تائیں کہ میں اُتھاں ونج کے دعا منگ گھِناں۔ ³⁷۳۷۔ وَل اوہ پطرس تے زبدی دے ڈوہاں پُتراں کوُ نال گھِن کے بہوں غمگین تے بیقرار تھیون لگا۔ ³⁸۳۸۔ اوُں ویلے اوُں نے اُنہاں کوُ آکھیا میڈی جان بہوں غمگین ہِے۔ اِتھوں تائیں جو مرن تائیں پہنچ گیا ہاں۔ تُساں اِتھاں رُکو تے میڈے نال جاگدے راہوو۔³⁹۳۹۔ وَل ذرا اَگے وادھ کے مُنہ دے بھار ڈھیہ پیا تے ایویں دعا کیتی کہ اَے میڈے باپ! اگر تھی سگے تاں ایہہ پیالہ میڈے کولوں ہٹا گھِن۔ تاں وی جیویں توں چاہندا ہئیں اوُں ای تھیوے نہ کہ جیویں میں چاہندا ہاں۔ ⁴⁰۴۰۔ وَل چیلیاں دے کول آکے اُنہاں کوُ نیندر اِچ ڈِٹھا اَتے پطرس کوُ آکھن لگا کیا تُساں میڈے نال ہِک گھڑی وی نہ جاگ سگے؟۔ ⁴¹۴۱۔جاگو تے دعا منگو تاں جو آزمائش اِچ نہ پووو۔ روح تاں مضبوط ہِے پر جسم کمزور ہِے۔⁴²۴۲۔ وَل دوبارہ اوُں نے وَنج کے ایویں دعا کیتی کہ اَے میڈے باپ! اگر اَے میڈے پئے بغیر نئیں ٹل سگدا تاں تیڈی مرضی پوری تھیوے۔ ⁴³۴۳۔ اَتے آ کے اُنہاں کوُ ولا نیندر اِچ ڈِٹھا کیونکہ اُنہاں دیاں اکھیاں نیندر نال بھریا ہویا ہَن۔ ⁴⁴۴۴۔ اوُ اُنہاں کوُ چھوڑ کے وَل لگا گیا اَتے وَل اوہو گالھ آکھ کے تریجھی وار دعا منگی۔⁴⁵۴۵۔ وَل چیلیاں دے کول آ کے اُنہاں کوُ آکھیا ہُن سُتے راہو اَتے آرام کرو۔ ڈیکھو ویلہ آ پہنچے ا۔تے ابنِ آدم گناہگاراں دے حوالے کیتا ویسی۔ ⁴⁶۴۶۔ اُٹھو جُلوںُ۔ ڈیکھو میڈا پکڑواون آلا نیڑے آ پہنچے۔⁴⁷۴۷۔ اوہ ایہہ آدھا ہی پیا ہا کہ یہوداہ جیہڑا اُنہاں بارہ وِچوں ہِک ہا آیا تے اوُں دے نال ہِک وڈی بِھیڑ تلواراں تے ڈنڈے چا کے کاہناں تے قوم دے بزرگاں دی طرفوں آ پہنچی۔ ⁴⁸۴۸۔ اَتے اوُں سے پکڑواون آلے نے اُنہاں کوُ ایہہ نشان ڈِتا ہا کہ جیندا میں مُنہ چُمساں اوہو ہوسی۔ اوُں کوُ پکڑ گھِنائے۔⁴⁹۴۹۔ جلدی نال اوہ مسیح دے کول آیا تے آکھیا اَے ربی سلام اے آکھ کے اوُندا منہ چُومیا۔ ⁵⁰۵۰۔ یسوع نے اوُں کوُ آکھیا سنگی جیہڑے کم کوُ توں آیا ہئیں اوہ کر۔ ایں تے اُنہاں نے کول آکے یسوع تے ہتھ گھتا تے اوُں کوُ پکڑ گِدے۔⁵¹۵۱۔ اَتے ڈیکھو یسوع دے چیلیاں وِچوں ہِک نے ہتھ ودھایا تے اپنی تلوار نال سردار کاہن دے نوکر دا کَن کَپ چھوڑیا۔ ⁵²۵۲۔ یسوع نے اوُں کوُ آکھیا اپنی تلوار کوُ اپنی میان اِچ کر گھِن کیونکہ جیہڑے تلوار چیندِن اوہ سارے تلوار نال قتل کیتے ویسن۔ ⁵³۵۳۔ کیا تیکوُ سمجھ نئیں آندی کہ میں اگر اپنے باپ دی منت کراں تاں اوہ فرشتیاں دے بارہ تُمن کولوں زیادہ میڈے کول اِیں ویلے ای بھیج ڈیسی؟۔ ⁵⁴۵۴۔ پر اوہ جو لکھیا لاتھے اوہ کیویں پورا تھیسی۔⁵⁵۵۵۔ اوُں ویلے یسوع نے بِھیڑ کوُ آکھیا کیا تُساں تلواراں تے ڈانگاں گھِن کے میکوُ ڈاکوُ آلی کار پکڑن کیتے نکلے ہیوے؟ میں تاں ہر روز ہیکل وِچ بیہہ کے تعلیم ڈیندا ہامی اَتے تپساں میکوُ نئیں پکڑیا۔ ⁵⁶۵۶۔ پر ایہہ سارا کُجھ ایں کیتے تھیا ہِے کہ نبیاں دیاں کتاباں اِچ لکھیا ہویا پورا تھیوے اوُں ویلے سارے چیلے اوُں کوُ چھوڑ کے بھج گئے۔⁵⁷۵۷۔ اَتے یسوع دے پکڑاوا آلے اوُں کوُ کائفا ناں سردار کاہن کول گھِن گئے جِتھاں فقیہہ تے بزرگ جمع تھئے ہوئے ہَن۔ ⁵⁸۵۸۔ اَتے پطرس دوُر دوُر اوُں دے پِچھوں پِچھوں سردار کاہن دی عدالت تائیں گیا اَتے اندر ونج کے سپاہیاں دے نال نتیجہ ڈیکھن کوُ بیہہ گیا۔⁵⁹۵۹۔ اَتے سردار کاہن تے سارے صدرِ عدالت آلے یسوع کوُ مار سَٹن کیتے اوُں دے خلاف کوُڑی گواہی گولن لگ پئے ۔ ⁶⁰۶۰۔ جیہڑے ویلے اُنہاں کوُ نہ مِلی تاں کوُڑے گواہ آئے۔ پر آخر کار ڈوُ گواہاں نے آ کے آکھیا کہ۔ ⁶¹۶۱۔ اِیں نے آکھیا ہا میں خدا دے گھر کوُ ڈھا سگدا ہاں اَتے ترئے ڈیہواراں اِچ بنا وی سگدا ہاں۔⁶²۶۲۔ اَتے سردار کاہن نے کھڑے تھی کے اوُں کوُ آکھیا تُوں جواب نئیں ڈیندا؟ ایہہ تیڈے خلاف کیا گواہی ڈیندے ہِن؟۔ ⁶³۶۳۔ پر یسوع چُپ ہی ریہا۔ سردار کاہن نے اوُں کوُ آکھیا میں تیکوُ زندہ خدا دی قسم ڈیندا ہاں جو اگر تُوں خدا دا پُتر ہئیں تاں ساکوُ آکھ ڈے۔ ⁶⁴۶۴۔ یسوع نے اوُں کوُ آکھیا تُوں آپ آکھ چھوڑے بلکہ میں تُہاکوُ آدھا ہاں جو اِیں دے بعد تُساں ابنِ آدم کوُ قادرِ مُطلق دے سجے پاسے بیٹھے تے آسمان دے بدلاں تے آندے ہوئے ڈیکھسو۔⁶⁵۶۵۔ وَل سردار کاہن نے اپنے کپڑے پھاڑے تے آکھیا کہ ایں نے کُفر بکیا ہِے۔ ہُن ساکوُ گواہاں دی کیا ضرورت ہِے؟ ڈیکھو تُساں وی ایہہ کُفر سُنیا ہِے۔ تُساں کیا آدھے ہیوے؟ ⁶⁶۶۶۔ اُنہاں نے جواب اِچ آکھیا اوہ قتل دے لائق ہِے۔⁶⁷۶۷۔ اُنھاں نے اوُندے مُنہ تے تُھکیا تے اوُں دے مُکے مارے تے بعض لوگاں نے تھپڑ مار کے آکھیا۔ ⁶⁸۶۸۔ اَے مسیح نبوت نال ساکوُ ڈَس کہ تیکوُ کئیں مارے؟۔ او آکھا مسیح ساٖے کیتے نبوت کر تے چیکوں مارا ھے۔⁶⁹۶۹۔ اَتے پطرس باہروں ڈیوڑھی وِچ بیٹھا ہا کہ ہِک نوکرانی نے اوُں دے کول آ کے آکھیا تُوں وی یسوع گلیلی دے نال ہاویں۔ ⁷⁰۷۰۔ اوُں نے ساریاں دے سامنے ایہہ آکھ کے انکار چا کیتا کہ میں نئیں جان دا کہ تُوں کیندے بار وِچ آدھی ہئیں۔⁷¹۷۱۔ اَتے جڈاں اوہ ڈیوڑھی وِچ لگا گیا تاں ڈوجھی نوکرانی نے اوُں کوُ ڈِٹھا اَتے جیہڑے اُتھاں لوگ ہَن اُنہاں کوُ آکھیا ایہہ وی یسوع ناصری دے نال ہا۔ ⁷²۷۲۔ اوُں نے قسم کھا کے وَل انکار کیتے کہ میں اِیں بندے کوُ نئیں جان دا۔⁷³۷۳۔ کجھ دیر بعد جیہڑے لوگ اُتھاں کھڑے ہَن اُنہاں نے پطرس دے کول آ کے آکھیا بے شک تُوں وی اُنہاں وِچوں ہئیں کیونکہ تیڈی بولن تھوں وی ظاہر تھیندے۔ ⁷⁴۷۴۔ وَل اوہ لعنت کرن تے قسم کھاون لگ پیا کہ میں اِیں بندے کوُ نئیں جان دا اوُں ویلے اچانک کُکڑ نے بانگ ڈِتی۔ ⁷⁵۷۵۔پطرس کوُ یسوع دی اوہ گالھ یاد آئی جیہڑی اوُں نے آکھی ہائی کہ کُکڑ دے بانگ ڈیون کولوں پہلے تُوں ترئے واری میڈا انکار کریسیں اَتے اوہ باہر ونج کے بہوں اوچی اوچی رونا۔

Chapter 27

¹۱۔جڈاں سویر تھئی تاں سردار کاہناں تے قوم دے بزرگاں نے یسوع دے خلاف صلاح کیتی کہ اوُں کوُ مار سٹوُں۔ ²۲۔ اَتے اوُں کوُ بدھ کے گھِن گئے تے پیلاطُس دے دے حوالے چا کیتا۔³۳۔ جیہڑے ویلے اوُں دے پکڑاون آلے یہوداہ نے ایہہ ڈِٹھا کہ اوُں کوُ مجرم بنا ڈِتا گئے تاں اوہ بہوں پچھتایا اَتے تریہہ روپے سردار کاہناں تے بزرگاں دے کول واپس گھِن آیا تے آکھن لگا۔ ⁴۴۔ میں گُناہ کیتے کہ ہِک بےقصور کوُ قتل کیتے پکڑوائے اُنہاں نے آکھے ساکوُ کیاَ تُوں جان۔ ⁵۵۔ اَتے اوہ پیسیاں کوُ اوُں مَقدس اِچ سَٹ کے لگا گیا اوے ونج کے اپنے آپ کوُ پھا چا ڈِتے۔⁶۶۔ سردار کاہناں نے پیسے گھِن کے آکھے اِنہاں پیسیاں کوُ ہیکل دے خزانے وِچ پاونا چنگا نئیں کیوں جو ایہہ خون دی قیمت ہِے۔ ⁷۷۔ وَل اُنہاں نے مشورہ کر کے اُنہاں پیسیاں دے نال کُمہار دا کھیت پردیسیاں دے دفن کیتے گھِن گِدا۔ ⁸۸۔ ایں دے پاروُں اوہ کھیت اَج تائیں خون دا کھیت اکھواندے۔⁹۹۔ اوُں ویلے اوہ پورا تھیا جیہڑا یرمیاہ نبی دے پاروُں آکھیا گیا ہا کہ جیندی قیمت مقرر کیتی گئی ہا اُنہاں نے اوُں دی قیمت دے اوہ تریہہ روپے گھِن گدے۔(اوُں دی قیمت بعض بنی اسرائیلیاں نے مقرر کیتی ہائی)۔ ¹⁰۱۰۔ اَتے اوُں کوُ کُمہار دے کھیت کیتے ڈِتا جیویں خداوند نے میکوُ حکم ڈِتا ہا۔¹¹۱۱۔ یسوع حاکم دے سامنے کھڑا تھیا اَتے حاکم نے اوُں دے کولوں ایہہ پُچھیا کہ کیا تُوں یہودیاں دا بادشاہ ہئیں؟ یسوع نے اوُں کوُ آکھیا تُوں آپ آدھیں۔ ¹²۱۲۔ اَتے جڈاں سردار کاہن تے بزرگ اوُندے تے الزام لیندے پئے ہَن اوُں نے کجھ جواب نہ ڈِتا۔ ¹³۱۳۔ وَل پیلاطُس اوُں کوُ آکھیا کیا تیکوُ سُندا نئیں ایہہ تیڈے خلاف کتنی گواہیاں ڈیندے پئے ہِن؟۔ ¹⁴۱۴۔ اوُں نے ہِک گالھ دا وی اوُں کوُ کوُئی جواب نہ ڈِتا۔ اِتھوں تائیں کہ حاکم بہوں حیران تھیا۔¹⁵۱۵۔ اَتے حاکم دا رِواج ہا کہ عید تے لوگاں کیتے ہِک قیدی جینکوُ اوہ چاہندے ہوون چھوڑ ڈِتا ونجے۔ اوُں ویلے برابا ناں دا ہِک مشہور قیدی ہا۔ ¹⁶۱۶۔ اوُں ویلے برابا ناں دا ہِک مشہور قیدی ہا۔¹⁷۱۷۔ وَل جیہڑے ویلے اوہ کٹھے تھئے تاں پیلاطُس نے اُنہاں کوُ آکھیا تُساں کئیں کوُ چاہندے ہیوے جو میں تُہاڈی خاطر آزاد کر ڈیواں؟ برابا کوُ یا یسوع کوُ جیہڑا مسیح اکھواندے؟۔ ¹⁸۱۸۔ کیوں جو اوُں کوُ پتہ ہا کہ اُنہاں نے یسوع کوُ حسد تھوں پکڑوایا ہِے۔ ¹⁹۱۹۔ وَل جڈاں اوہ تختِ عدالت بیٹھا ہا تاں اوُندی ذال نے اوُں کوُ اکھوا بھیجے کہ تُوں اِیں راستباز نال کجھ کم نہ رکھ کیونکہ میں اَج خواب وِچ اِیں دے پاروں بہوں ڈُکھ چاتے۔²⁰۲۰۔ پر سردار کاہناں تے بزرگاں نے لوگاں اُکسائے کہ برابا کوُ منگ گھِنن اَتے یسوع کوُ مروا چھوڑن۔ ²¹۲۱۔ حاکم نے اُنہاں کوُ آکھیا اِنہاں ڈوہاں وِچوں کئیں کوُ چاہندے ہیوے کہ تُہاڈی کیتے چھوڑ ڈیواں؟ اُنہاں نے آکھے برابا کوُ۔ ²²۲۲۔ پیلاطُس نے اُنہاں کوُ آکھے وَل یسوع دا کیا کراں جیہڑا مسیح اکھواندے؟ ساریاں نے آکھے اوُں کوُ مصلوب تھیون ڈے۔²³۲۳۔ اوُں نے آکھے کیوں اِیں نے کیا بُرائی کیتی ہِے؟ پر اوہ اوُں تھوں وی زیادہ اُچی اُچی آواز نال چیکاں مارن لگ پئے تے آکھن لگے اِیں کوُ مصلوب کیتا ونجے۔ ²⁴۲۴۔ جڈاں پیلاطُس نے ڈِٹھا جو ہُن کجھ نہ تھیسی بلکہ ہتھوں اُلٹا بغاوت تھیندی پئی ہِے تاں اوُں نے پانی منگوا کے لوگاں دے سامنے اپنے ہتھ دھوتے اَتے آکھیا میں اِیں راستباز دے خون تھوں بَری ہاں۔ ہُن تُساں جانو۔²⁵۲۵۔ سارے لوگاں نے جواب ڈِتے اِیں دا خون ساڈی تے ساڈی نسلاں تے ہووے!۔ ²⁶۲۶۔ وَل اوُں نے برابا کوُ اُنہاں دے کیتے آزاد کر ڈِتے اَتے یسوع کوُ کوڑے مروا کے اُنہاں دے حوالے کیتا کہ اِیں کوُ مصلوب کیتا ونجے۔²⁷۲۷۔ ول صوبہ دار تے سپاہی یسوع کوُ قلعے وِچ تے ساری پلٹن اوُندے آسے پاسے جمع تھی تھی گئی۔ ²⁸۲۸۔ اَتے اوُندے کڑے لہا کے اوُں کوُ قرمزی چوغہ پوایا۔ ²⁹۲۹۔ وَل اُنہاں نے کنڈیاں دا تاج بنا کے اوُں دے سر تے رکھیا تے ہِک سرکنڈا اوُں ہتھ وِچ پکڑوایا تے اوُں دے اَگے جُھک کے اوُں دا مذاق اُڑاون لگے کہ اَے یہودیاں دے بادشاہ آداب!۔³⁰۳۰۔ اَتے اوُں دے تھوکیا تے اوہو سرکنڈا گھِن کے اوُں دے سر تے مارن لگ پئے۔ ³¹۳۱۔ اَتے جیہڑے ویلے اوُں دا مذاق اڑا چکے تاں چوغے کوُ اوُں تھوں لہا کے وَل اوُں دے کپڑے اوُں کوُ اَتے مصلوب کرن کیتے گھِن گئے۔³²۳۲۔ جڈاں باہر آئے تاں اُنہاں نے ہِک بندہ کرینی جیندا ناں شمعون ہا اوُں کو پکڑے کے مجبور کیتے تے اوُں کو آکھے یسوع دی صلیب چا پر تیکوُ اِیندی مزدوری کئے نہ مِلسی۔ ³³۳۳۔ وَل اوُں جاہ جیہڑی گُلگتا یعنی کھوپڑی دی جاہ اکھواندی ہِے پہنچ کے۔ ³⁴۳۴۔ اوُں کوُ پِت ملی ہوئی مَے پیون کوُ ڈِتی پر اوُں نے چکھ کے نہ پیتی۔³⁵۳۵۔ وَل اُنہاں نے اوُں کوُ مصلوب کیتے اَتے اوُندے کپڑیاں تے قرعہ پا کے آپس اِچ وَنڈ گِدے۔ ³⁶۳۶۔ وَل اُتھاں بیہہ کے اوُں دی نگرانی کیتی۔ ³⁷۳۷۔ اَتے اوُندا الزام لکھ کے اوُں دے سر دے اُتے لا ڈِتا کہ ایہہ یہودیاں دا بادشاہ یسوع ہِے۔³⁸۳۸۔ اوُں ویلے اوُندے نال ڈو ڈاکوُ وی مصلوب کیتے گئے۔ ہِگ سجے پاسے تے ڈوجھا کھبے پاسے۔ ³⁹۳۹۔ اَتے آندے ویندے لوگ سر ہلا ہلا کے اوُندا مذاق اڑاندے ہَن اَتے آدھے ہَن۔ ⁴⁰۴۰۔ اَتے مِقدس دے ڈھاون آلے اَتے تریئے ڈیہاں وِچ بناون آلے اپنے آپ کوُ بچا۔ اگر تُوں خدا دا پُرت ہئیں تاں صلیب تھوں لیہہ آ۔⁴¹۴۱۔ ایویں ای سردار کاہن وی فقیہیاں تے بزرگاں دے نال مِل کے مذاق نال آدھے ہَن۔ ⁴²۴۲۔ اِیں نے ڈوجھیاں کوُ بچایا۔ پر اپنے آپ کوُ نہ بچا سگسی۔ ایہہ تاں اسرائیل دا بادشاہ ہِے۔ اگر ہُن وی صلیب تھوں لیہہ آوے تاں اَساں ایندے تے ایمان گھِن آسوں۔⁴³۴۳۔ اِیں نے خدا تے بھروسہ کیتا ہِے اگر اوہ چاہوے ہا تاں اِیں کوُ چھُڑا گھِنے ہا کیوں جو اِیں نے آکھیا ہا کہ میں خدا دا پُتر ہاں۔ ⁴⁴۴۔ اِیں ویں ای ڈاکو وی جیہڑے اوُندے نال مصلوب کیتے گئے ہَن اوُندا مذاق اُڑاندے ہَن تے لعن طعن کریندے ہَن۔⁴⁵۴۵۔ اَتے ڈوپاہراں تھوں گھِن کے تریجھے پاہر تائیں سارے مُلک اِچ اندھارا تھیا ریہا۔ ⁴⁶۴۶۔ اَتے تریجھے پاہر دے نیڑے یسوع نے وڈی آواز نال آکھے ایلی۔ ایلی۔ نویں گھنٹے کے قریب یسوع نے وڈی آواز دے نال چیکاں ماریاں تے ول آکھا ایلی۔ ایلی لما شبقتنی؟ جیندا مطلب ہِے اَے میڈے خدا! اَے میڈے خدا! تُوں میکوُ کیوں چھوڑ ڈِتے؟۔ ⁴⁷۴۷۔ جیہڑے اُتھاں نیڑے لوگ کھڑے ہَن اُنہاں وِچوں بہوں سارے لوگاں نے سُن کے آکھیا ایہہ تاں ایلیاہ کوُ سڈیندا پئے۔⁴⁸۴۸۔ اَتے بہوں جلدی ہِک بندے نے سپنچ گھِن کے تے سِرکے وِچ ڈبو کے اَتے اوُں کوُ سرکنڈے تے رکھ کے یسوع کوُ چُسایا۔ ⁴⁹۴۹۔ پر باقیاں نے آکھے رُک ونجو۔ ڈیکھوں تاں ایلیاہ اوُں کوُ بچاون آندے یا نئیں۔ ⁵⁰۵۰۔ یسوع نے وَل وڈی اُچی آواز نال چیخ کے اپنی جان ڈے ڈِتی۔⁵¹۵۱۔ اَتے مَقدس دا پردہ اُتوں گھِن کے تھلے تائیں پھٹ کے ڈوُ ٹکڑے تھی گئے اَتئے زمین کمب گئی تے پہاڑاں دیاں چوٹیاں وِچ دراڑ پئے گئی۔ ⁵²۵۲۔ قبراں کُھل گیاں اَتے بہوں سارے جسم اُنہاں مقدساں دے جیہڑے سو گئے ہَن زندہ تھی گئے۔ ⁵³۵۳۔ اَتے اوُں دے زندہ تھیون دے بعد قبراں وِچوں نکل کے مُقدس شاہر اِچ گئے اَتے بہوں لوگاں کوُ نظریندے ریہے⁵⁴۵۴۔ پس صوبہ دار تے جیہڑے اوُندے نال ہَن یسوع دی راکھی کریندے ہَن زلزلہ تے ایہہ سارا ماجرا ڈیکھ کے بہوں ڈر گئے تے آکھن لگے کہ بے شک ایہہ خدا دا پُتر ہا۔ ⁵⁵۵۵۔ اَتے اُتھاں بہوں ساریاں تریہمتاں جو گلیل وچ یسوع دی خدمت کریندیاں ہَن اوُں دے پِچھوں پِچھوں آئیاں ہَن دور تھوں ڈیدھیاںکھڑیاں ہَن۔ ⁵⁶۵۶۔ اُنہاں وِچوں مریم مگدلینی تے یعقوب تے یوسیس دی ماں مریم تے زبدی دے پُتراں دی ماں ۔⁵⁷۵۷۔ جڈاں شام تھئی تاں یوسف ناں دا ارمتیاہ ہِک امیر بندہ آیا جیہڑا آپ وی یسوع دا چیلا ہا۔ ⁵⁸۵۸۔ اوُں نے پیلاطُس دے کول ونج کے یسوع دی لاش منگی اَتے پیلاطُس نے ڈے ڈیون دا ھُکم ڈے ڈِتا اوں نے پیلاطُس دے کول ونج کے یسوع دی لاش منگی تے پیلاطُس نے ڈے ڈیون دا حُکم ڈتا۔⁵⁹۵۹۔ وَل یوسف نے لاش کوُ گھِن کے صاف مہین چادر اِچ لپیٹیا۔ ⁶⁰۶۰۔ اَتے اپنی نویں قبر وِچ جیہڑی اوُں نے چٹان اِچ بنوائی ہا رکھیا۔ وَل اوہ ہِک وڈا پتھر قبر دے مُنہ تے رکھ کے لگا گیا۔ ⁶¹۶۱۔ اَتے مریم مگدلینی تے ڈوجھی مریم اُتھاں قبر دے سامنے بیہہ گئیاں۔⁶²۶۲۔ ڈوجھے ڈینہ جیہڑا تیاری دے بعد دا ڈینہ ہا سردار کاہناں تے فریسیاں نے پیلاطُس کول جمع تھی کے آکھیا۔ ⁶³۶۳۔ خداوند! ساکوُ یاد ہِے کہ اوُں دھوکے باز نے جیہڑے ویلے جیوندا ہا اوُں نے آکھیا ہا کہ میں تریئے ڈیہاں دے بعد زندہ تھی ویساں۔ ⁶⁴۶۴۔ پس تُوں حکم ڈے کہ تریجھے ڈیں تائیں قبر دی رکھوالی کیتی ونجے۔ کِتھائیں ایویں نہ تھیوے کہ اوُں دے چیلے آکے اوُں دی لاش کوُ چوری کر کے گھِن ونجن اَتے لوگاں کوُ آکھ ڈیون کہ اوہ مُردیاں وِچوں زندہ تھی گئے اَتے ایہہ دھوکا پہلے دھوکے کولوں وی بہوں بُرا تھیوے۔⁶⁵۶۵۔ پیلاطُس نے اُنہاں کوُ آکھیا تُہاڈے کول پہرے آلے ہِن۔ ونجو تاں جِتھاں تائیں تھی سگےاوُں دی رکھوالی کرائے۔ ⁶⁶۶۶۔ پس اوہ پہرے والیاں کوُ نال گھِن کے گئے تے اوُں پتھر تے مُہر کر کے قبر دی رکھوالی کیتی۔

Chapter 28

¹۱۔ وَل سبت دے بعد ہفتے دے پہلے ڈین پَو پھٹن تھوں پہلاں مریم مگدلینی تے ڈوجھی مریم قبر کوُ ڈیکھن کیتے آیاں۔ ²۲۔ اَتے ہِک بہو وڈا زلزلہ آیا کیونکہ خداوند دا فرشتہ آسمان تھوں اُتر کے اوُندے کول آ کے پتھر کوُ ہٹا ڈِتا تے اوُں دے تے بیہہ گیا۔ِ³۳۔ اوُندی شکل بجلی دی کار ہا اَتے اوُں دے کپڑے برف دی کار چٹے ہَن۔ ⁴۴۔ اُوندے ڈر تھوں پہرے آلے کنمب گئے تے مُردہ جئے تھی گئے۔⁵۵۔ فرشتے نے تریہمتاں کوُ آکھیا تُساں نہ ڈرو کیونکہ میں جان دا ہاں کہ تُساں یسوع کوُ گولیندی ہیوے جئیں کوُ صلیب ڈِتی گئی ہائی۔ ⁶۶۔ اوہ اِتھاں کئے نئیں کیونکہ اوہ اپنے آکھن دے مطابق زندہ تھی ہِے۔ آؤ ایہہ جاہ ڈیکھو جِتھاں خداوند پیا ہا۔ ⁷۷۔ اَتے جلدی ونج کے اوُں دے چیلیاں کوُ آکھو کہ اوہ مُردیاں وِچوں زندہ تھی گیا ہِے اَتے ڈیکھو اوہ تُہاڈے کولوں پہلے گلیل کوُ ویندا پئے۔ اُتھاں تُساں اوُں کوُ ڈیکھسو۔ ڈیکھو میں تُہاکوُ آکھ ڈِتے۔⁸۸۔ اَتے اوہ خوف تے وڈی خوشی دے نال قبر تھوں جلدی ٹُر کے اوُں دے چیلیاں کوُ ایہہ ڈساون کیتے بھج کے گئیاں۔ ⁹۹۔ اَتے ڈیکھو یسوع اُنہاں کوُ مِلے تے اوُں نے آکھے سلام! اُنہاں نے کول آ کے اُندے پیر پکڑے اَتے اوُں کوُ سجدہ کیتے۔ ¹⁰۱۰۔ یسوع نے اُنہاں کوُ آکھیا ڈرو نئیں۔ ونجو میڈے بھراواں کوُ آکھو کہ گلیل کوُ لگے ونجن۔ اُتھاں میکوُ ڈیکھ سن۔¹¹۱۱۔ جڈاں اوہ ویندیاں پئیاں ہَن تاں ڈیکھو پہرے آلیاں وِِچوں کجھ نے شاہر اِچ آکے سارا کجھ سردار کاہناں کوُ ڈسایا۔ِِِِِِِِِِِِِِِِِِِِِِِِِِِِ ¹²۱۲۔ اَتے اُنہاں نے بزرگاں دے نال جمع تھی کے صلح کیتی اَتے سپاہیاں کوُ بہوں سارے پیسے ڈے کے آکھیا۔ ¹³۱۳۔ ایہہ آکھ ڈیوائے کہ رات کوُ جڈاں اساں نیندر اِچ ہاسے تاں اوُں دے چیلے آئے تے اوُں کو چوری کر کے گھِن گئے۔¹⁴۱۴۔ اگر ایہہ گالھ حاکم دے کن تائیں پہنچ وی گئی تاں اَساں اوُں کوُ سمجھا کے تُہاکوُ خطرے تھوں بچا گھِن سوں۔ ¹⁵۱۵۔ وِل اُنہاں نے پیسے گھِن کے جیویں سِکھایا گیا ہا اوں ویں ہی کیتا اَتے ایہہ گالھ اَج تائیں یہودیاں وِچ مشہور ہِے۔¹⁶۱۶۔ وَل گیارہ چیلے گلیل کوُ اوُں پہاڑ تے گئے جو یسوع نے اُنہاں کیتے مقرر کیتا ہا۔ ¹⁷۱۷۔ اَتے اُنہاں نے اوُں کوُ ڈیکھ کے سجدہ کیتا پر کجھ لوگاں نے شک کیتے۔¹⁸۱۸۔ یسوع نے کول آکے اُنہاں نال گالہیں کیتیاں اَتے آکھیا کہ آسمان تے زمین دا سارا اختیار میکوُ ڈِتا گئے۔ ¹⁹۱۹۔ تُساں ونج کے ساریاں قوماں کوُ چیلے بناؤ اَتے اُنہاں کوُ باپ تے پُتر تے روح القدس دے ناں اِچ بپتسمہ ڈیو۔²⁰۲۰۔ اَتے اُنہاں کوُ ایہہ تعلیم ڈیوو کہ اُنہاں ساریاں گالہیں تے عمل کرن جِنہاں دا میں تُہاکوُ حکم ڈِتے اَتے ڈیکھو میں دُنیا دے آخیر تائیں ہمیشہ تُہاڈے نال ہاں۔

Mark

Chapter 1

¹۱۔ خُدا دے پُتر یسُوع مسیح دی خُوشخبری دی شروعات۔ ²۲۔ جیویں یسعیاہ نبی دے صحیفے اِچہ لکھا لاتھے کہ ڈیکھ میں اِپنا پیغمبر تیڈے اگوں بھجیندا ہاں جو تیڈی راہ تیار کریسی ۔ ³۳۔سُن سان جاہ اِچ سڈن آلے دی آواز آندی ہِے کہ خُداوند دی راہ کوں تیار کرو چا۔ اَتے اوُندی راہ کو سیدھا بناؤ۔⁴۴۔ یُوُحنا ناں دا ہَک بندہ آیا اَتے سُن سان جاہ اِچ بپتسمہ ڈیندا تے گُناہاں دی معافی کیتے توبہ دے بپتسمہ دی مُنادی کریندا ہا۔ ⁵۵۔ یہوُدیہ دے مُلک دے سارے لوگ تے یروشلیمؔ دے سارے راہون آلے نکل کے اُندے کول گئے اَتے اُنہاں نے اپنے گُناہاں دا اقرار کر کے دریائے یردن اِچ بپتسمہ گِدا۔ ⁶۶۔ یُوحنا اپنی کمر دے نال چمڑے دا پٹکا بَدھ رکھیندا ہا تے اُٹھ دے والاں نال بنے ہوے کپڑے وی پا رکھیندا ہا۔ وَل ٹڈیاں تے جنگلی شہد کھاندا وَدا ہا۔⁷۷۔ اَتے ایہہ مُنادی کریندا ہا کہ میڈے اوہ بندہ آون آلا ہِے جیہڑا میتھوں زور آلا ہِے۔ میں اِیں لائق نئیں جو اوُندی جُتی دا تسماں وی کھول سگاں۔ ⁸۸۔ میں تاں تُہاکوُ پانی نال بپتسمہ ڈِتے پر اوہ تُہاکوُ پر اوہ تُہاکوُ روح القدس نال بپتسمہ ڈیسی۔⁹۹۔ اَتے اُنہاں اِچ ایویں تھیا کہ یسوع نے گلیل دے ناصرۃ تھوں آکے یردن اِچ یوحنا کولوں بپتسمہ گِدے۔ ¹⁰۱۰۔ اَتے جیہڑے ویلے اوہ پانی وِچوں نکل کے اُتے آیا تاں بہوں جلدی اوُن نے آسمان کوُ پھٹدے تے روُح کوُ کبوتر آلی کار اپنے اُتے اُتردے ڈِٹھا۔ ¹¹۱۱۔ اَتے آسمان تھوں ایہہ آواز آئی کہ تُوں میڈا پیارا پُتر ہئیں۔ تیڈے کولوں میں بہوں خوش ہاں۔¹²۱۲۔ اَتے وَل جلدی نال روُح نے اوُں کوُ بیابان وِچ گھل ڈِتے۔ ¹³۱۳۔ اَتے اوہ بیابان وِچ چالہی ڈیں تائیں شیطان تھوں ذمایا گیا اَتے اوہ جنگلی جاوراں دے نال ریہا اَتے فرشتے اوُں دی خدمت کریندے راہے۔¹⁴۱۴۔ وَل یوحنا دے پکڑیجن تھوں بعد یسوع نے گلیل اِچ آ کے خدا دی خوشخبری دی مُنادی کیتی۔ ¹⁵۱۵۔ اَتے آکھے جو ویلہ پورا تھی گیا ہِےاَتے خدا دی بادشاہی نیڑے آگئی ہِے۔ توبہ کرو تے خوشخبری تے ایمان گھِن آؤ۔¹⁶۱۶۔ وَل جھیل دے کنڈے تے ویندیاں ہویاں اوُں نے شمعون تے شمعون دے بھرا اندریاس کوُ جھیل وِچ جال سٹیندیاں ہویاں ڈِٹھا کیونکہ اوہ مچھیرے ہَن۔ ¹⁷۱۷۔ اَتے یسوع نے اُنہاں کوُ آکھیا میڈے پچھوں لگے آؤ تاں میں تُہاکوُ آدم گیر بنیساں۔" ¹⁸۱۸۔ اوہ جلدی نال جال چھوڑ کے اوُں دے پچھوُں ٹُر پئے۔¹⁹۱۹۔ اَتے اوہ تھوڑی دوُر گئے ہَن کہ اوُں نے زبدی دے پُتر یعقوب تے اوُندے بِھرا یوحنا کوُ کشتی تے جالاں کوُ ٹھیک کریندیاں ہویا ڈِٹھا۔ ²⁰۲۰۔ یسوع نے جلدی نال اُنہاں کوُ سڈیا اَتے اوہ اپنے پیو زبدی کوُ کشتی تے مزدوراں دے نال چھڈ کے اوُندے پچھوں ٹُر پئے۔²¹۲۱۔ وَل یسوع کفر نحوم ویندیاں ہویاں چھن چھن (سبت۔یعنی ہفتہ) آلے ڈِیں فوراً عبادت خانے اِچ ونج کے تعلیم ڈیون شروع کر ڈِتی۔ ²²۲۲۔ اَتے لوگ اوُندی تعلیم تھوں بہوں حیران تھئے کیونکہ اوہ اُنہاں کوُ فقیہاں دی کار نئیں بلکہ پورے اختیار دے نال تعلیم ڈیندا ہا۔²³۲۳۔ اَتے فوراً اُنہاں دے عبادت خانے وِچ ہِک بندہ مِلے جیندے وِچ پلید روُح ہا۔ اوہ نے ایہہ آکھ کے چیخن لگ پیا۔ ²⁴۲۴۔ اَے یسوع ناصری! ساکوُں تیڈے نال کیا کم ہِۓ؟ کیا تُوں ساکوُں ساکوُں ہلاک کرن آیا ہئیں؟۔ میں تیکوُ جان دا ہاں کہ تُوں کون ہئیں۔ خدا دا قدوس ہئیں۔ ²⁵۲۵۔ یسوع نے اوُں کوُ جھڑک کے آکھیا چُپ رِہ اَتے ایندے وِچوں نکل ونج۔ ²⁶۲۶۔ وَل اوہ پلید روُح اوُں کوُ مروڑ کے اَتے اُچی اواز نال اوُندے وِچوں نکل گئی۔²⁷۲۷۔ اَتے سارے لوگ حیران تھی گئے اَتے آپس اِچ ایہہ آکھ کے بحث کریندے راہے جو ایہہ کیا ہِے؟ ایہہ تاں ہِک نویں تعلیم ہِے! اوہ پلید روُحاں کوُ وی پورے اختیار نال حکم ڈیندے اَتے اوہ اوُندا حکم منیندیاں ہِن۔ ²⁸۲۸۔ اَتے فوراً اوُندی ایہہ خبر اوُں سارے علاقے وِچ ہر جاہ تے پھیل گئی۔²⁹۲۹۔ اَتے اوہ فوراً عبادت خانے وِچوں نکل کے یعقوب تے یوحنا دے نال شمعون تے اندریاس دے گھر آئے۔ ³⁰۳۰۔ شمعون دی سَس کوُ بہوں تیز بخار ہا اَتے اوُں نے فوراً اوُں دی خبر یسوع کوُ ڈِتی۔ ³¹۳۱۔ یسوع نے کول ونج کے اوُں دا ہتھ پکڑ کے اوُں کوُ اُٹھن دا حکم ڈِتے اَتے اوُں دا بخار اوُں ویلے ہی اُتر گیا وَل اوہ اوُں دی خدمت کرن لگ پئی۔³²۳۲۔ شام کوُ جیہڑے ویلے سِجھ ڈُب گئے تاں لوگ بہوں سارے بیماراں کوُ اَتے اُنہاں کوُ وی جِنہاں دے وِچ بُریاں روُحاں ہَن اوُندے کول گھِن آئے۔ ³³۳۳۔ اَتے سارا شاہر بوہے تے جمع تھی گیا۔ ³⁴۳۴۔ اَتے یسوع نے بہوں سارے لوگاں کوُ جیہڑے اَنج اَنج بیماریاں وِچ پھسے ہوئے ہَن چنگا کیتے اَتے بہوں ساریاں بُریاں روُحاں کوُ وی کڈھیا اَتے اُنہاں کوُ بولن وی نہ ڈِتے کیونکہ اوہ بُریاں روُحاں اوُں کوُ سنجاندیاں ہَن۔³⁵۳۵۔ اَتے صبھ سویرے ہی ڈِیں نکلن کولوں بہوں پہلے اوہ اُٹھی کے نکلے تے ہِک ویران جاہ تے ونج کے دعا کیتی۔ ³⁶۳۶۔ وَل شمعون تے اوُندے سنگتی اوُندے پچھوں گئے۔ ³⁷۳۷۔ اَتے اوُں کوُ گول کے اوُں کوُ آکھے جو ایہہ سارے لوگ تیکوُ گولیندے وَدے ہِن۔³⁸۳۸۔ یسُوع نے اُنہاں کوُ آکھے آؤ اساں کِتھائیں ڈوجھے شاہراں وِچ جُلوُں تاں جو اُتھاں وی مُنادی کروُں کیونکہ میں اِیں کیتے نکلا ہاں۔ ³⁹۳۹۔ اَتے اوہ سارے گلیل وِچ اُنہاں دے عبادت خانیاں اِچ ونج ونج کے مُنادی کریندا ریہا تے بُریاں روحاں کوُ وی کڈھیندا ریہا۔⁴⁰۴۰۔ وَل ہِک کوڑھی نے اوُندے کول آ کے اوُں دی منت کیتی تے اوُندے سامنے جُھک کے اوُں کوُ آکھیا اگر تُوں چاہویں تاں میکوُ پاک صاف کر سگدیں۔ ⁴¹۴۱۔یسوع نے اوُندے تے ترس کھا کے اپنا ہتھ ودھایا تے اوُں کوُ ہتھ لا کے اوُں کوُ آکھیا میں چاہندا ہاں۔ تُوں پاک ساف تھی وَنج۔ ⁴²۴۲۔ اَتے فوراً ہی اوُندا کوڑھ ویندا رِہ گیا اَتے اوہ پاک ساف تھی گیا۔⁴³۴۳۔ یسُوع نے اوُں کوُ تاکید کر کے فوراً ہی بھیج ڈِتا۔ ⁴⁴۴۴۔ اَتے اوُں کوُ آکھیا خبردار کئیں کوُ کجھ نہ اکھوائے پر ونج کے اپنے آپ کوُ کاہن کوُ ڈِکھا اَتے اپنے پاک صاف تھیون دے پاروُں اُنہاں شئیاں کوُ جو موسیٰ نے مقرر کیتیاں ہِن نذر دے طور تے چڑھا تاں جو اُنہاں کیتے گواہی تھیوے۔⁴⁵۴۵۔ پر اوہ باہر ونج کے بہوں مشہوری کرن لگ پیا اَتے اِیں گالھ کوُ ایہو جیا مشہور کیتا کہ یسوع ولا شاہر اِچ ظاہری طور تے نہ آ سگیا بلکہ باہر سنسان جاہ تے ریہا اَتے لوگ چاروں پاسیوں اوُندے کول آندے ہَن۔

Chapter 2

¹۱۔ کئی ڈیہاں بعد جیہڑے ویلے یسوع کفر نحوم وِچ ولا آئے تاں لوگاں نے سُنیا کہ اوہ گھر وِچ ہِے۔ ²۲۔ وَل اتنے بندے جمع تھی گئے کہ بوہے دے کول وی جگہ نہ راہی اَتے اوہ اُنہاں کوُ کلام سُنیندا پیا ہا۔³۳۔ کُجھ لوک یسُوع دے کول ہک مفلوج کوُگھن آئے چار بندے اوُں کوُ چائی ودے ہَن ۔ ⁴۴۔ پر جیہڑے ویلے اوہ بِیھڑ دے پاروُں اوُں دے نیڑے نہ آسگے تاں اُنہاں نے اوُں چھت کوُ جِتھاں اوہ ہا کھول ڈِتے اَتے اوُں کوُ اُدھیڑ کے اوُں کھٹ کوُ جیندے تے اوہ مفلوُج پیا ہا لٹکا ڈِتے۔⁵۵۔ یسوع نے اُنہاں دا ایمان ڈیکھ کے مفلوُج کوُ آکھے پُترا تیڈے گناہ معاف تھئے۔ ⁶۶۔ پر کجھ فقیہ جو اُتھاں بیٹحے ہَن۔ اوہ اپنے دِلاں وِچ سوچن لگ پئے کہ۔ ⁷۷۔ ایہہ کیوں ایویں آدھے؟ کُفر پیا کریندے خدا دے سِوا کو ہِے جو گناہ معاف کر سگدے؟⁸۸۔ اَتے فوراً ای یسوع نے اپنی روُح نال پتا کر کے کہ اوہ اپنے دِلاں وِ کیا سوچیندے پئے ہِن اُنہاں کوُ آکھے تُساں کیوں اپنے دِلاں وِچ ایہہ گالہیں سوچیندے ہیوے؟۔ ⁹۹۔ آسان کیا ہِےِ؟ مفلوُج کوُ ایہہ آکھنا کہ تیڈے گناہ معاف تھئے یا ایہہ آکھنا کہ اُٹھ کھڑا تھی تے اپنی کھٹ چا تے ٹُر پھِر؟۔¹⁰۱۰۔ ایہہ اِیں کیتے تھیا جو تُہاکوُ پتا لگے کہ ابنِ آدم کوُ زمین تے گناہ معاف کرن دا اختیار ہِے (اوُں نے مفلوُج کوُ آکھے)۔ ¹¹۱۱۔ میں تیکوُ آدھا ہاں اُٹھ تے اپنی کھٹ چا کے اپنے گھر لگا ونج۔ ¹²۱۲۔ اوہ مفلوُج اُٹھی کے تے جلدی نال اپنی کھٹ چا کے اُنہاں ساریاں دے سامنے باہر لگا گیا۔ اوہ سارے حیران تھی گئے اَتے خدا دی تمجید کر کے آکھن لگے اساں ایِں تھوں پہلے ایویں تھیندے ہویاں نئیں ڈِٹھا۔¹³۱۳۔ وَل اوہ باہر جھیل دے کنڈے تے گیا اَتے ساری بِھیڑ اوُندے کول آئی تے اوہ اُنہاں کوُں تعلیم ڈیون لگ پیا۔ ¹⁴۱۴۔ جڈاں اوہ ویندا پیا ہا تاں اوُں نے حلفئی دے پُتر لاوی کوُ ٹیکس گھنن آلی چونگی تے بیٹھے ہویاں ڈِٹھا اَتے اوُں کوُ آکھے میڈے پچھوں آ۔ اوہ اُٹھی کے اوُندے پچھوں ٹُر پیا۔¹⁵۱۵۔ وَل ایویں تھیا کہ اوہ اوُں دے گھر وِچ ٹُکر کھاندا بیٹھا ہا اَتے بہوں سارے چونگی گھنن آلے تے گناہگار لوگ یسوع تے اوُندے چیلیاں دے نال ٹُکر کھاون بیٹھے ہَن کیوں جو اوہ بہوں سار ے ہ۔ن اَتے اوُں دے پچھوں تھی پئے۔ ¹⁶۱۶۔ وَل فریسیاں تے فقیہہاں نے اوُں کوُ گناہگاراں تے چونگی گھنن آلیاں دے نال کھاندے ہوئے ڈِٹھا تے اوُندے چیلیاں کوُ آکھن لگے ایہہ تاں چونگی گھنن آلیاں دے نال تے گناہگاراں نال کھاندا پیندا ہِے۔¹⁷۱۷۔ یساوع نے ایہہ سُن کے اُنہاں کوُ آکھیا تندرست کوُ حکیم دی ضرورت نئیں بلکہ بیماراں کوُ ہِے۔ میں راستبازاں کوُ نئیں بلکہ گناہگاراں کوُ سڈن آیا ہاں۔¹⁸۱۸۔ یوحنا دے چیلے تے فریسی روزے نال ہَن۔ اُنہاں نے یسوع کول آن کے آکھیا یوحنا دے چیلے تاں روزہ رکھیندِن لیکن تیدے چیلے روزہ کیوں نئیں رکھیندے؟۔ ¹⁹۱۹۔یسوع نے اُنہاں کوُ آکھیا کیا براتی جڈاں تائیں گھوٹ اُنہاں دے نال ہِے روزہ رکھ سگدِن؟ جئیں ویلے تائیں گھوٹ اُنہاں دے نال ہِے اوہ روزہ نئیں رکھ سگدے۔²⁰۲۰۔ پر اوہ ڈِیں آسن کہ گھوٹ اُنہاں تھوں اَنج کیتا ویسی۔ اوُں ویلے اوہ روزہ رکھیسن۔ ²¹۲۱۔ کوُئی بندا وی پُرانے کپڑے وِچ سوتی کپڑے دی ٹاکی نئیں لیندا۔ کیوں جو اوہ سوتی کپڑے دی ٹاکی پُرانے کپڑے کوُ چھک کے پھاڑ کے اَنج کر ڈیسی۔²²۲۲۔ اَتے کوُئی بندہ نویں مَے کوُ پُرانیاں مشکاں اِچ نئیں بھریندا۔ نئیں تاں مشکاں مَے دی وجہ تھوں پھٹ ویسن تے مَے تے مشکاں ڈوہیں برباد تھی ویسنبلکہ نویں مَے کوُ نویان مشکاں اِچ بھریندے ہِن۔²³۲۳۔ وَل ایویں تھیا کہ اوہ سبت (چھن چھن) آلے ڈِیں کھیتاں وِچوں تھی کے ویندا پیا ہا اَتے اوُندے چیلے راہ وِچ ٹُردے ہویاں کنک دیاں پھلیاں توڑ کے کھاون لگ پئے۔ ²⁴۲۴۔ اَتے فریسیاں نے اوُں کوُ آکھے ڈیکھ ایہہ سبت (چھن چھن ) دے ڈِیں اوہ کم کریندے جینکوُ کرنا جائز نئیں؟۔²⁵۲۵۔ یسوع نے اُنہاں کوُ آکھیا کیا تُساں کڈائیں نئیں پڑھیا کہ داؤد نے کیا کیتے جیہڑے ویلے اوُں کوُ تے اوُں دے ساتھیاں کوُ ضرورت تھئی اَتے اوہ بُھکے تھئے؟ ²⁶۲۶۔ اوہ کیوں ابیاتر سردار کاہن دے ڈیہاں اِچ خدا دے گھر وِچ گیا اَتے اوُں نے نذر دی روٹیاں کھادِن جِنہاں کوُ کھاونا کاہناں دے سِوا کئیں کوُ جائز نہ ہا اَتے وَل اپنے ساتھیاں کوُ وی ڈِتیاں۔²⁷۲۷۔ یسُوع نے اُنہاں کوُ آکھیا سبت(چھن چھن) بندے کیتے بنیا ہِے اَتے نہ بندہ سبت(چھن چھن) کیتے۔ ²⁸۲۸۔ اِیں کیتے ابنِ آدم سبت دا وی مالک ہِے۔

Chapter 3

¹۱۔ یسوُع وَل عبادت خانہ وِچ وَلا گئے اَتے اُتھاں ہِک بندہ ہا جیندا ہتھ سُوکا ہویا ہا۔ ²۲۔ اَتے اوہ اِیں کوشش وِچ ہَن کہ اگر یسوع سبت (چھن چھن) دے ڈِیں اِیں کوُ چنگا کریندے تاں اوُندے تے الزام لیسوُں۔³۳۔ یسوع نے اُں بندےکوُ جیندا ہتھ سُکا ہویا ہا آکھے ساریاں دے وِچ کھڑا تھی وَنج۔ ⁴۴۔ وَل اُنہاں کوُ آکھیا سبت (چھن چھن) آلے ڈِیں چنگا کم کرنا جائز ہِے یا یا گناہ کرنا؟ جان بچاونا یا قتل کرنا؟ اُنہاں دے مُنہ تے چُپ لگ گئی۔⁵۵۔ یسوع نے اُنہاں دی سخت دِلی دے پاروُں غمگین تھی کے اَتے چاریاں پاسے اُنہاں کوُ غصے نال ڈیکھ کے اُں بندے کوُ آکھے اپنا ہتھ ددھا۔ اوُں نے اپنا ہتھ ودھایا اَتے اوُں دا ہتھ ٹھیک تھی گیا۔ ⁶۶۔ وَل فریسی فوراً باہر ونج کے ہیرودیاں دے نال اوُں دے برخلاف مشورہ کرن لگ پئے کہ اوُں کوُ ہلاک کیویں کروُں۔⁷۷۔ وَل یسُوع اپنے چیلیاں دے نال جھیل دے پاسے لگا گیا اَتے گلیل دے پاسیوں بندیاں دی ہِک وڈی بِھیڑ پچھوں ٹُر پئی اَتے اوہ یہودیہ۔ ⁸۸۔ تے یروشلیم تے اِدومیہ تھوں وَل یردن تھوں پار وَل صور تے صیدا دے آسے پاسے تھوں بندیاں دی ہِک وڈی بِھِیڑ ایہہ سن کے کہ اوہ وڈے وڈے کم کریندا ہِے اوُندے کول آئی۔⁹۹۔ وَل اوُں نے اپنے چیلیاں کوُ آکھیا ایہہ بھِیڑ بہوں زیادہ ہِے ہِک کشتی میڈے کیتے تیار راہوے تاں جو اوہ میکوُ دبا نہ ڈیون۔ ¹⁰۱۰۔ کیوں جو اوُں نے بہوں سارے بندیاں کوُ چنگا کیتا ہا۔ چنانچہ جتنے وی لوگ بیماریاں وِچ پھسے ہوئے ہَن اوُندے تے ڈھاندے پئے ہَن کہ اوُں کوُ ہتھ لا گھِنوں۔¹¹۱۱۔ اَتے پلید روُحاں جڈاں اوُں کوُ ڈیدھیا ہَن تاں اوُندے تے ڈھاندیاں پیاں ہَن اَتے اُچی اُچی آدھیاں ہَن کہ تُوں خدا دا پُتر ہئیں۔ ¹²۱۲ اَتے اوہ اُنہاں کوُ وڈی تاکید کریندا ہا جو میکوُ ظاہر نہ کرائے۔¹³۱۳۔ وَل اوہ پہاڑ تے چڑھ گیا اَتے جنہاں کوُ اوہ آپ چاہندا ہا اُنہاں کوُ کول سڈایا اَتے اوہ اوُندے کول لگے آئے۔ ¹⁴۱۴۔ وَل اوُں نے بارہ کوُ مقرر کیتا تاں جو اوُں دے نال راہون اَتے اوہ اُنہاں کوُ گھلے کہ مُنادی کرن۔ ¹⁵۱۵۔ اَتے اوہ بُریاں روھاں کوُ کڈھن دا اختیار وی رکھن۔ ¹⁶۱۶۔ اوہ ایہہ ہِن؛۔ شمعون جیندا ناں پطرس رکھیا۔¹⁷۱۷۔تے زبدی دا پُتر یعقُوب اَتے یعقوب دا بھِرا یوحنا جیندا ناں بُوانرگِس یعنی گرج دے پُتر رکھیا۔ ¹⁸۱۸۔ وَل اندریاس تے فلپس تے برتلمائی تے متی تے توما تے حلفئی دا پُتر یعقوب تے تدی تے شمعون قنانی۔ ¹⁹۱۹۔ اَتے یہوداہ اسکریوتی جئیں نے اوُں کوُ پکڑوا وی ڈِتے۔ وَل اوہ گھر آگئے²⁰۲۰۔ وَل اتنے لوگ اُتھاں جمع تھی گئے کہ اوہ ٹُکر وی نہ کھا سگے۔ ²¹۲۱۔ جڈاں اوُندے جانن آلیاں نے ایہہ سُنے کہ اوُں کوُ نکلے ہِن کیوں جو آدھے ہَن کہ اوہ اپنے ہوش وِچ کئے نئیں۔ ²²۲۲۔ اَتے فقیہہ جیہڑے یروشلیم تھوں آئے ہَن یہہ آدھے ہَن کہ اوُندے نال بعلزبول ہِےاَتے وَل ایہہ وی آدھے ہَن کہ اوہ بُریاں روُحاں دے سردار دی مدد نال بُریاں روُحاں کوُ کڈھیندا ہِے۔²³۲۳۔ اُں نے اُنہاں کوُ اپنے کول سڈیا تے اُنہاں دے نال مثالاں وِچ آکھن لگا کہ شیطان کوُں شیطان کیویں کڈھ سگدے؟۔ ²⁴۲۴۔ اَتے اگر کئیں حکومت اِچ پھُٹ پے ونجے تاں اوہ حکومت قائم نئیں رِہ سگدی۔ ²⁵۲۵۔ اَتے اگر کئیں گھر وِچ پھُٹ پے ونجے تاں اوہ گھر قائم نہ رِہ سگسی۔²⁶۲۶۔ اَتے اگر شیطان اپنا ہی مخالف تھی کے اپنے آپ اِچ ہی پھُٹ پا ڈیوے تاں اوہ قائم نئیں رِہ سگدا بلکہ اوُندا خاتمہ تھی ویسی۔ ²⁷۲۷۔ لیکن کوُئی بندہ کئیں زور آور دے گھر وَڑ کے اوُندے سامان کوُ لُٹ نئیں سگدا جڈاں تائیں اوہ پہلے اوُں زور اور کوُ بَدھ نہ گھنے۔ وَل اوُندا گھر لُٹ گھِنسی۔²⁸۲۸۔ میں تُہاکوُ سچ آدھا ہاں بندیاں دے سارے گناہ معاف تھی ویسن اِتھوں تائیں کہ ساریاں کُفر ویاں گالہیں وی معاف تھی ویسن۔ ²⁹۲۹۔ پر جو کوُئی روح القدس دے حق اِچ کُفر آکھسی اوُں کوُ آخیر تائیں معافی نہ مِلسی ہمیشہ کیتے گناہ دا سزاوار ہوسی۔ ³⁰۔ کیوں جو اوہ آدھے ہَن کہ اوُندے وِچ پلید روُح ہِے۔³¹۳۱۔ وَل اوُندی ماں تے اوُندے بھِرا آئے تے باہر کھڑے تھی کے اوُں کوُ سڈوا بھیجے۔ ³²۳۲۔ اَتے بھِیڑ اوُندے آسے پاسے بیٹھی ہائی اَتے اُنہاں نے اوُں کوُ آکھے ڈیکھ تیڈی ماں تے تیڈے بھِرا باہر تیڈا پُچھدے پئے ہِن۔³³۳۳۔ یسوع نے اُنہاں کوُ ایہہ جواب ڈِتے کہ میڈی ماں تے میڈے بھِرا کون ہِن؟۔ ³⁴۳۴۔ اَتے وَل یسوع نے اُنہاں تے نگاہ کیتی جیہڑے اوُندے آسے پاسے بیٹھے ہَن تے آکھے ڈیکھو میڈی ماں تے میڈے بھِرا ایہہ ہِن!۔ ³⁵۳۵۔ کیونکہ جیہڑا کوُئی خدا دی مرضی تے چلدے اوُہو میڈا بھِرا تے میڈی بھین تے ماں ہِے۔

Chapter 4

¹۱۔اوہ وَلا اُنہاں کوُ جھیل دے کنارے تعلیم ڈیون لگ پیئے اَتے اوُندے کول ایہو جئی وڈی بھِیڑ جمع تھی گئی کہ اوہ جھیل وِچ ہِک کشتی اِچ ونج بیٹھے اَتے ساری بھِیڑ جھیل دے کنارے سُکی جاہ تے ہائی۔ ²۲۔ اَتے اوہ اُنہاں کوُ مثالاں وِچ بہوں ساریاں گالہیں سِکھاون لگ پیا تے اپنی تعلیم اِچ اُنہاں کوُ آکھیا۔³۳۔ سنو! ڈیکھو ہِک بیج بوون آلا بیج بوون کوُ نکلے۔ ⁴۴۔ جیہڑے ویلے اوہ بیج سٹیندا پیا ہا تاں ایویں تھیا کہ کجھ بیج راہ دے کنارے تے ڈَٹھےاَتے اوہ بیج پکھیاں نے آ کے چُگ گِدے۔ ⁵۵۔ اَتے کجھ بیج پتھراں آلی زمین تے ڈَٹھے جِتھاں اوُں کوُ بہوں مٹی نہ ملی اَتے گہری مٹی نہ مِلن دے پاروُں جلدی اُگ آیا۔⁶۶۔ اَتے جیہڑے ویلےسِجھ نکلے تاں اوہ سڑ گئے اَتے جڑ نہ ہوون دے پاروں سُک گئے۔ ⁷۷۔ اَتے کجھ جھاڑیاں وِچ ڈٹھے تاں جھاڑیاں نے وَدھ کے اوُں کوُ دبا چھوڑے اَتے اوہ پھل نہ گھن کے آئے۔⁸۸۔ اَتے کجھ چنگی زمین تے ڈٹھے اوہ اُگ آیا اَتے وَدھ کے پھل گھِن آیا کوُئی تریہہ گُنا تے کوُئی سٹھ گُنا کوُئی سَو گُنا پھل گھِن آئے۔ ⁹۹۔ وَل اوُں نے آکھیا جیندے کَن ہوون اوہ سُن گھِنے۔¹⁰۱۰۔ جیہڑے ویلے یسوع کلہا رِہ گیا تاں اوُندے چیلیاں نے تے کجھ لوگاں نے اوُمدے کولوُں اِنہاں مثالاں دے بارے وِچ پُچھیا۔ ¹¹۱۱۔ اوُں نے اُنہاں کوُ آکھیا کہ تُہاکوُ خدا دی بادشاہی دا بھید ڈِتا گئے پر اُنہاں کیتے جو باہر ہِن ساریاں دے نال مثالاں وِچ ڈسایا گئے۔ ¹²۱۲۔ تاں جو اوہ ڈیدھے ہوئے نہ ڈیکھن اَتے جان نہ سگن اَتے سُن دے ہوئے سُنن پر سمجھ نہ سگن۔ ایویں نہ تھیوے جو اوہ ایمان گھِن آون تے اُنہاں کوُ میں معاف کر ڈیواں۔¹³۱۳۔ وَل یسوع نے اُنہاں کوُ آکھیا کیا تُساں ایہہ مثال نئیں سمجھدے؟ وَل ساریاں مثالاں کیویں سمجھ سگسو؟۔ ¹⁴۱۴۔ بوون آلا کلام کوُ زمین بوندے۔ ¹⁵۱۵۔ جیہڑے راہ دے کنارے ہِن جتھاں کلام بویا ویندے ایہہ اوہ ہِن کہ جڈاں اُنہاں نے کلام کوُ سُنے تاں شیطان فوراً آکے اوُں کلام کوُ جیہڑا اُنہاں وِچ بویا گیا ہا چا کے گھِن ویندے۔¹⁶۱۶۔ اَتے اوُں وے ای جیہڑے پتھراں آلی زمین وِچ بوئے گئے ایہہ اوہ ہِن جیہڑے کلام کوُ سُن کے فوراً خوشی نال قبول کر گھِندِن۔ ¹⁷۱۷۔ اَتے اپنے اندر جڑ نئیں رکھیندے بلکہ کجھ ڈیہاں دے ہِن۔ ولا جڈاں کلام دے پاروُں مصیبت یا ظلم اُنہاں تے آندے تاں فوراً تھُڈا کھاندِن۔¹⁸۱۸۔ اَتے جیہڑے جھاڑیاں وِچ بوئے گئے ہَن اوہ بئے ہِن۔ ایہہ اوہ ہِن جنہاں نے کلام کوُ سُنے۔ ¹⁹۱۹۔ تے جیہڑے ویلے دُنیا دی فکر تے دولت دا فریب تے ڈوجیاں شئیاں دا لاچ آ کے اُنہاں کوُ کلام کوُ دبا ڈیندِن تے اوہ پھلاں تھوں بغیر رِہ ویندِن۔ ²⁰۲۰۔ اَتے جیہڑے چنگی زمین وِچ بوئے گئے ہِن ایہہ اوہ ہِن جیہڑے کلام کوُ سُن دے تے قبول کریندِن تے پھل وی گھِن آندِن۔ کوُئی تریہہ گُنا کوُئی سٹھ گُنا۔ کوُئی سَو گُنا۔²¹۲۱۔ وَل یسوع نے اُنہاں کو آکھیا کیا ڈیوا اِیں کیتے گھِن آندے ہیوے کہ ٹوکرے یا منجی دے تھلے رکھیا ونجے؟ کیا ایں کیتے نئیں کہ چراغ دان تے رکھیا ونجے؟۔ ²²۲۲۔ کیونکہ کوُئی وی شئے لُکی نئیں پر اِیں کیتے کہ ظاہر تھی ونجے اَتے اوہ لُکی نئیں پر اِیں کیتے کہ ظاہر تھی ونجے۔ ²³۲۳۔ اگر کئیں دے سُنن دے کن ہوون تاں سُن گھِنے۔²⁴۲۴۔ وَل یسوع نے اُنہاں کوُ آکھے خبردار راہو کہ کیا سُن دے ہیوے۔ جیہڑے معیار نال تُساں ناپدے ہیوے اوُندے نال ہی ناپا ویسی اَتے تُہاکو زیادہ ڈِتا ویسی۔ ²⁵۲۵۔ کیونکہ جیندے کول ہِے اوُں کوُ ڈِتا ویسی اَتے جئیں دے کول نئیں اوُندے کولوُں جیہڑا اوُندے کول ہِے گھِن گِدا ویسی۔²⁶۲۶۔ اَتےیسوع نے آکھیا خدا دی بادشاہی ایویں ہِے جیویں کوُئی بندہ زمین اِچ بیج سَٹے۔ ²⁷۲۷۔ اَتے رات کوُ نیندر کرے تے ڈِیں کوُ جاگے اَتے اوہ بیج اِیں طرح اُگے تے ودھے کہ اوُں کوُ پتا وی نہ لگے۔ ²⁸۲۸۔ زمین اپنے آپ پھل گھِن آندی ہِے پہلے پتی۔ وَل سِٹا۔ وَل سِٹے وِچ دانے تیار۔ ²⁹۲۹۔ وَل جیہڑے ویلے کنک پک ویندی ہِے تاں اوہ چھیتی نال داتری نال کٹن لگ پوندے کیونکہ کٹن دا ویلہ آویندے۔³⁰۳۰۔وَل اوُں نے آکھے اَساں خدا دی بادشاہی کو کئیں دے نال تشبیہ ڈیووں اَتے کئیں مثال دے نال اوُں کوُں بیان کروں؟۔ ³¹۳۱۔ اوہ رائی دے دانے دی کار ہِے کہ جڈاں زمین وِچ بویا ویندے تاں زمین دے ساریاں بیجاں کولوں نِکا ہوندے۔ ³²۳۲۔ پر جیہڑے ویلے بویا گیا تاں اُگ کے ساریاں سبزیاں کولوں وڈا تھی ویندےاِتے وَل ایہو جئی وڈی ڈالیاں کڈھیندے کہ ہوا در پنکھی اوُندی چھاں تھلے بسیرا کریندِن۔³³۳۳۔ اَتے اوہ اُنہاں کوُ اِیں قسم دیاں بہوں ساریاں مثالاں ڈے کے اُنہاں دی سمجھ دے مطابق کلام سُناندا ہا۔ ³⁴۳۴۔ اوہ اُنہاں کوُ مثالاں دے بغیر کجھ نہ آدھا ہا۔ پر الگ تھی کے اپنے خاص چیلیاں کوُ ساریاں گالہیں ے معنی ڈسیندا ہا۔³⁵۳۵۔ اوُں ڈیہوار جڈاں شام تھئی تاں یسوع نے اُنہاں کوُ آکھیا آؤ پار جُلوُں۔ ³⁶۳۶۔ وَل اوہ بھیِڑ کوُ چھوڑ کے یسوع کوُ جئیں حاک وِچ اوہ ہا کشتی تے اوُں کوُ نال گھِن گِدا اَتے اوُندے نال بئیاں کشتیاں وی ہَن۔ ³⁷۳۷۔اوُں ویلے بہوں تیز اندھاری جُلی تے لہراں کشتی تے اِتھوں تائیں آیاں کہ کشتی پانی نال بھریج گئی۔³⁸۳۸۔ اَتے اوہ آپ کشتی دے پچھلے پاسے گدی تے سُتا پیا ہا۔ وَل اُنہاں نے اوُں کوُ جگا کے آکھیا اے اُستاد کیا تیکوُ ساڈی کوُئی فکر نئیں کہ اساں مرن آلے ہئیں؟۔ ³⁹۳۹۔ یسوع نے اُٹھی کے ہوا کوُ جھڑکیا اَتے پانی کوُ آکھے رُک ونج! اِتھائیں تھم ونج! اوُں ویلے ہی ہوا بند تھی گئی تے وڈا امن تھی گیا۔⁴⁰۴۰۔ وَل اُنہاں کوُ آکھیا تُساں کیوں ڈردے ہیوے؟ ہُن تائیں ایمان نئیں رکھیندے۔ ⁴¹۴۱۔ اوہ بہوں ڈر گئے اَتے آپس وِچ آکھن لگے ایہہ کون ہِے کہ ہوا تے پانی وی اوُں دا حکم منیندِن؟

Chapter 5

¹۱۔ وَل اوہ جھیل دے دوُجھے پاسے گراسینیاں دے دے علاقے وِچ پہنچے۔ ²۲۔ اَتے جیویں ہی یسوع کشتی وِچوں باہر آیا تاں فوراً ہی ہِک بندہ جیندے وِچ پلید روح ہااوہ بندہ قبراں وِچوں نکل کے اوُں کوُ مِلے۔³۳۔ اوہ قبراں وِچ راہندا ہا اَتے کوُئی وی اوُں کوُ سنگلیاں نال بَدھ کے نہ رکھ سگدا ہا۔ ⁴۴۔ کیونکہ اوُں کوُ بہوں واری بیڑیاں تے سنگلیاں نال بَدھ کے رکھیا گیا ہا پر اوُں نے سنگلیاں کوُ توڑ کے بیڑیاں کوُ ٹکڑے ٹکڑے کیتا ہا اَتے کوُئی وی اوُں کوُ قابو نہ کر سگدا ہا۔⁵۵۔ اَتے اوہ ہمیشہ رات ڈِیں قبراں تے پہاڑاں اِچ شور مچیندا تے اپنے آپ کوُ پتھراں دے نال زخمی کریندا ہا۔ ⁶۶۔ اوہ یسوع کوُ ڈیکھ کے بھج کے آئے تے یسوع کوُ سجدہ کیتے۔⁷۷۔ اَتے وڈی اُچی آواز نال چلا کے آکھے اَے یسوع خدا تعالیٰ دے پُتر میکوُ تیڈے نال کیا کم ؟ تیکوُ خدا دی قسم ڈیندا ہاں جو میکوُ عذاب وِچ نہ سَٹ۔ ⁸۸۔ کیونکہ یسوع نے اوُں کوُ آکھیا ہا کہ اَے پلید روُح اِیں بندے وِچوں نکل ونج۔⁹۹۔ وَل یسوع نے اوُندے کولوں پُچھیا تیڈا ناں کیا ہِے؟ اوُں نے یسوع کوُ جواب ڈِتے میڈا ناں لشکر ہِےکیوں جو اساں بہوں سارے ہئیں۔ ¹⁰۱۰۔ وَل اوُں نے یسوع دی بہوُں مِنّت کیتی کہ ساکوُ اِیں علاقے تھوں باہر نہ گھل۔¹¹۱۱۔ اَتے اُتھاں پہاڑ تے سُئوراں دا ہِک اجڑ چردا پیا ہا۔ ¹²۱۲۔ وَل اُنہاں نے اوُندی مِنّت کر کے اکھیا کہ ساکوُ اُنہاں سُئوراں اِچ بھیج ڈے تاں جو اساں اُنہاں وِچ وَڑ ونجوں۔ ¹³۱۳۔ یسوع نے اُنہاں کوُ اجازت ڈِے ڈِتی اَتے پلید روُحاں اُنہاں سُئوراں وِچ وَڑ گیاںاَتے اوہ سارا اجڑ جیہڑا کوئی ڈوہزار دا ہا جھکی جاہ تھوں جھیل وِچ ونج پیا تے بُڈ کے مَر گیا۔¹⁴۱۴۔ اَتے جیہڑے بندے سُئور چریندے پئے ہَن بھج کے شاہر تے آسے پاسے دے علاقیاں وِچ اِیں گالھ دا ساریاں کوُ ڈسایا۔ ¹⁵۱۵۔ اوہ لوگ ایہہ ماجرا ڈیکھن کوُ نکل کے یسوع دے کول آئے اَتے جیندے وِچ پلید روُحاں ہَن بلکہ پلید روُحاں دا لشکر ہا اوُں کوُ بیٹھے کپڑے پاتے تے اوُں کوُ ہوش اِچ ڈیکھ ڈَر گئے۔¹⁶۱۶۔ اَتے ڈیکھن آلیاں نے اوُں دا حال جیندے وِچ پلید روُحاں ہَن اَتے سُئوراں دا سارا ماجرا اُنہاں کو سُنایا۔ ¹⁷۱۷۔ اوہ اوُں دی مِنّت کرن لگ پئے کہ ساڈے علاقے وِچوں باہر نکل ونج۔¹⁸۱۸۔ اَتے جیہڑے ویلے اوہ کشتی وِچ چڑھن لگے تاں جیندے وِچ بُریاں روُحاں ہَن اوُں نے یسوع دی مِنّت کیتی کہ میں تیڈے نال راہونا چاہندا ہاں۔ ¹⁹۱۹۔ پر یسوع نے اوُں کوُ اجازت نہ ڈِتی بلکہ اوُں کوُ آکھے کہ اپنے گھر آلیاں دے کول لگا ونج اَتے اُنہاں کوُ ڈَس کہ خداوند نے تیڈے کیتے کیویں وڈے وڈے کم کیتیِن اَتے تیڈے تے رَحم کیتے۔ ²⁰۲۰۔ اوہ گیا اَتے دِکپُلِس اِچ اِیں گالھ کوُ ڈساون لگ پیا کہ یسوع نے اوُں دے کیتے کیویں وڈے وڈے کم کیتیِن تاں سارے لوگ حیران تھی گئے۔²¹۲۱۔ جیہڑے ویلے وَل یاوع کشتی وِچ بیہ کے پار گیا تاں ہِک وڈی بھِیڑ اوُندے کول جمع تھی گئی اَتے اوہ اوُں ویلے جھیل دے کنارے ہا۔ ²²۲۲۔ اَتے عبادت خانے دے سرداراں وِچوں ہِک بندہ یائر ناں دا آیا تے اوُں کوُ ڈیکھ کے اوُں دے پیراں اِچ ڈھے پیا۔ ²³۲۳۔ اَتے ایہہ آکھ کے اوُں دی بہوں مِنّت کیتی کہ میڈی نِکی دھی مرن آلی ہِے۔ تُوں آ کے اپنے ہتھ اوُندے تے رکھ تاں جو اوہ چنگی تھی ونجے اَتے جیوندی راہوے۔ ²⁴۲۴۔ یسوع اوُندے نال ٹُر پیا اَتے بہوں سارے لوگ وی اوُندے پِچھوں ٹُر پئے اوہ تاں اوُندے تے ڈھاندے ودے ہَن۔²⁵۲۵۔ اوتھاں ہِک تریمت ہائی جیں دے بارہ سال تھوں خون واہندا پیا ہا۔ ²⁶۲۶۔ اوہ تاں بہوں سارے حکیماں کولوں علاج کروا کے بہوں تنگ آگئی ہائی اَتے اپنا سارا مال خرچ کر کے وی اوُں کوُ کجھ وی فائدہ نہ تھیا ہا ہتھوں زیادہ بیمار تھی گئی ہائی۔ ²⁷۲۷۔ اوہ یسُوع دا حال سُن کے اوُندے پِچھوں بھِیڑ وِچ آئی اَتے اوُندے کپڑے دا کنارے کوُ ہی ہتھ لا گھِنے۔²⁸۲۸۔ کیوں جو اوہ آدھی ہائی کہ اگر میں صرف اوُندے کپڑیاں کوُ ای ہتھ لا گھن نساں تاں چنگی تھی ویساں۔ ²⁹۲۹۔ اَتے فوراً ای اوُندا خون باہونا بند تھی گیا اَتے اوُں کوُ اپنے جسم اِچ پتا لگے کہ میکوُ اِیں بیماری تھوں شفا مِل گئی ہِے۔³⁰۳۰۔ یسوع نے فوراً ای اپنے آپ اِچ پتا لا گِدے جو میڈے وِچوں طاقت نکلی ہِے وِل اوُں نے بِھیڑ کوُں پِچھوں مُڑ کے آکھیا کئیں نے میڈے کپڑیاں کوُ ہتھ لائے؟۔ ³¹۳۱۔ یسوع دے چیلیاں نے اوُں کوآکھیا تُو ڈیدھا ہئیں کہ بِھیڑ تیڈے تے ڈھاندی پئی ہِے تُوں وَل وی آدھیں کہ میکوُ کئیں ہتھ لائے؟ ³²۳۲۔ یسوع نے اپنے چاراں پاسے نگاہ کیتی تاں جو ڈیکھے کہ ایہہ کم کئیں کیتے؟۔³³۳۳۔ اوُں تریہمت نے جو کجھ اوُندے کولوں تھیا ہا محسوس کر کے ڈردی تے کمبدی ہوئی آئی تے اوُندے اگے ڈھے پئیاَتے سارا حال سچ سچ اوُں کوُ سُنا ڈِتے۔ ³⁴۳۴۔ یسوع نے اوُں تریہمت کوُ آکھے دھیئے تیڈے ایمان نال تیکوُ شفا ملی ہِے۔ سلامتی نال ونج اَتے اپنی اِیں بیماری تھوں بچی رِہ۔³⁵۳۵۔ اوہ ایہہ آدھا ای پیا ہا کہ عبادت خانے دے سردار دے بندیاں نےآ کے آکھے کہ تیڈی دھی مَر گئی ہِے۔ ہُن استاد کوُ تکلیف کیوں ڈیندیں؟۔³⁶۳۶۔ جیہڑی گالھ اوہ آدھے پئے ہَن اوُندے تے یسوع نے توجہ نہ کر کے عبادت خانے دے سردار کوُ آکھے خوف نہ کر صرف ایمان رکھ۔ ³⁷۳۷۔ وِل اوُں نے پطرس تے یعقوب دے بھرا یوحنا دے علاوہ بئے کئیں کوُ اپنے نال چلن دی اجازت نہ ڈِتی۔ ³⁸۳۸۔ وِل اوہ عبادت خانے دے سردار دے گھر وِچ آئے اَتے اوُں نے ڈیکھیا کہ بہوں شور تھیا کھڑے تے بہوں روندے تے پٹیندے پئے ہِن۔³⁹۳۹۔ اَتے اوُں نے اندر ونج کے اُنہاں کوُ آکھے تُساں کیوں شورمچا رکھے اَتے روندے پئے ہیوےَ؟ چھویر مَر نئیں گئی بلکہ سُتی پئی ہِے۔ ⁴⁰۴۰۔ اوہ اوُندے تے کھلن لگ پئے پر اوُں نے ساریاں کوُ کڈھ ڈِتے اَتے چھویر دے ماں پیو کوُ تے اپنے چیلیاں کوُ نال گھن کےاندر گیا جِتھاں چھویر پئی ہائی۔⁴¹۴۱۔ اَتے چھویر دا ہتھ پکڑ کے اوُں کوُ آکھے تلیتا قومی۔ جیندا ترجمہ ہِے اَئے چھویر میں تیکوُ آدھا ہاں اُٹھی پَو۔ ⁴²۴۲۔ اوہ چھویر فوراً اُٹھی کے ٹُرن پھرن لگ پئی کیونکہ اوہ بارہ سال دی ہائی۔ تاں لوگ اوُں کوُ ڈیکھ تے بہوں حیران تھئے۔ ⁴³۴۳۔ وَ یسوع نے اُنہاں کو سکتی نال منع کیتے کہ ایہہ گالھ کئیں کوُ نہ ڈسائے وَل آکھے کہ چھویر کوُ کجھ کھاون کوُ ڈِتا ونجے۔

Chapter 6

¹۱۔ وَل اوہ اُتھوں نکل کے اپنے وطن اِچ آئے اَتے اوُندے چیلے اوُندے پچھوں ٹُر پئے ²۲۔ جڈاں سبت (چھن چھن) دا ڈِیں آیا تاں اوہ عبادت خانے وِچ تعلیم ڈیون لگے تا ں لوگ اوُندی تعلیم سُن کے بہوں حیران تھئے اَتے آکھن لگے جو ایہہ گالہیں ایندے وِچ کِتھوں آ گیئِن؟ اَتے ایہہ کیا حکمت ہِے جو اِیں کوُ ڈِتی گئی ہِےاَتے کیہڑے معجزے ہِن جیہڑے اِیں دے ہتھ تھوں ظاہر تھیندِن؟۔ ³۳۔ کیا ایہہ اوُہو ترکھان نئیں جیہڑا مریم دا پُتر تے یعقوب تے یوسیس تے یہوداہ تے شمعون دا بھِرا ہِے؟ اَتے کیا اوُندیاں بھینیں اِتھاں ساڈے کول نئیں؟ پس اُنہاں نے اوُندے پاروں ٹھوکر کھادی۔⁴۴۔ یسوع نے انُہاں کوُ آکھے نبی اپنے وطن تے اپنے رشتے داراں وِچ تے اپنے گھر دے علاوہ کتھائیں وی بے عزت نئیں تھیندا۔ ⁵۵۔ اَتے اوہ اُتھاں کوُئی وی معجزہ نہ ڈِکھا سگے۔ بلکہ تھوڑے جئے بیماراں تے ہتھ رکھ کے اُنہاں کوُ چنگا چا کیتے۔ ⁶۶۔ اَتے یسوع اُنہاں دی بے اعتقادی تے بہوں حیران تھیا۔ وَل اوہ چاریاں پاسے پنڈ اِچ تعلیم ڈیندا پھردا رِہ گئے۔⁷۷۔ اَتے اوُں نے اُنہاں بارہ چیلیاں کوُ اپنے کول سَڈ کے اُنہاں کوُ ڈو ڈو کر کے اوُں نے انہاں کُوں آکھیا وَل ڈُو ڈُو کر کے گھلنا شروع کیتا اَتے اُنہاں کوُ پلید روُحاں تے اختیار وی ڈِتے۔ ⁸۸۔ اَتے حکم ڈِتے کہ رستے کیتے سوٹی دے علاوہ کج نہ گھِنو۔ نہ ٹُکر۔ نہ جھولی۔ نہ ای اپنے کمر بند اِچ پیسے۔ ⁹۹۔ پر جُتیاں پا گھِنائے اَتے ڈُو کُرتے نہ گھِنو۔¹⁰۱۰۔ اَتے یسوع نے اُنہاں کوُ آکھیا جِتھاں تپساں کئیں گھر اِچ ونجو تاں اُتھائیں راہوجڈاں تائیں اُتھوں اَگے نہ ونجو۔ ¹¹۱۱۔ اَتے جِتھوں دے لوگ تُہاکوُ قبول نہ کرن اَتے تُہاڈی نہ سُنن اُتھوں ٹُردے ویلے اپنے پیراں دی مٹی جھاڑ ڈِیوائے تاں جو اُنہاں کیتے گواہی تھیوے۔¹²۱۲۔ اَتے اُنہاں نے اُتھوں نکل کے مُنادی کیتی کہ توبہ کرو۔ ¹³۱۳۔ اَتے بہوں ساریاں بُریاں روُحاں کوُ کڈھے تے بہوں سارے بیماراں کوُ تیل مَل کے چنگا کیتے۔¹⁴۱۴۔ اَتے ہیرودیس بادشاہ نے اوُندا ذکر سُنے کیونکہ اوُندا ناں بہوں مشہور تھی گیا ہا اَتے اوُں نے آکھے کہ یوحنا بپتسمہ ڈیون آلا مُردیاں وِچوں زندہ تھی گئے کیونکہ اوُندے معجزے ظاہر تھیندے پئے ہِن۔ ¹⁵۱۵۔ پر بعض لوگ آدھے ہَن کہ ایہہ ایلیاہ ہِے اَتے بعض لوگ ایہہ آدھے ہَن کہ نبیاں وِچوں کئیں دی کار ہِک نبی ہِے۔¹⁶۱۶۔ پر ہیرودیس نے سُن کے آکھے کہ یوحنا جئیں دا سر میں کٹوایا ہا اوہوُ زندہ تھی گئے۔ ¹⁷۱۷۔ کیوں جو ہیرودیس بادشاہ نے آپ بندے گھل کے یوحنا کوُ پکڑوایا ہا اَتے اپنے بھرا فلپس دی ذال ہیرودیاس دے پاروُں اوُں کوُ قید وِچ بَدھ کے رکھیا ہا کیونکہ ہیرودیس نے اوُں دے نال ویاہ کر گِدا ہا۔¹⁸۱۸۔ اَتے یوحنا نے اوُں کوُ آکھیا ہا کہ اپنے بھرا دی زال کوُ رکھنا تیکوُ جائز نئیں۔ ¹⁹۱۹۔ پس ہیرودیاس اوُندے نال دُشمنی رکھیندی ہائی اَتے اوہ چاہندی ہا کہ اوُں کوُ مروا چھوڑے پر اِے نہ تھی سگے۔ ²⁰۲۰۔ کیوں جو ہیرودیس یوحنا کوُ نیک تے پاک باز بندہ جان کے اُندے کولوں ڈردا ہا تے اوُں دی حفاظت کریندا ہا اَتے اُندیاں گالہیں سُن کے بہوں حیران تھی ویندا ہا پر سُن دا خوشی نال ہا۔²¹۲۱۔ اَتے ہِک ڈیں آیا جڈاں ہیرودیس نے اپنے جمن آلے ڈِیں اپنے امیراں تے فوجی سرداراں تے گلیل دے رئیس لوگاں دی دعوت کیتی۔ ²²۲۲۔ اَتے وَل اوُں ہیرودیس دی دھی اندر آئی اَتے نچ کے ہیرودیس تے اوُں دے مہماناں کوُ کوش کیتے تاں بادشاہ نے اوُں چھویر کوُ آکھے جو تُوں چاہندی ہئیں میڈے کولوں منگ۔ میں تیکوُ ڈیساں۔²³۲۳۔ اَتے اوُں نے قسم کھادی کہ جو تُوں میڈے کولوں منگ سیں میں اپنی اپنی اَدھی بادشاہت تائیں تیکوُ ڈے ڈیساں۔ ²⁴۲۴۔ اَتے اوُں نے باہر ونج کے اپنی ماں کوُ آکھے کہ میں کیا منگاں؟ اوُں نے آکھے یوحنا بپتسمہ ڈیون آلے دا سر منگ گھِن۔ ²⁵۲۵۔ اَتے اوہ جلدی نال بادشاہ دے کول اندر گئی تے بادشاہ کوُ آکھے کہ میں چاہندی ہاں کہ تُوں یوحنا بپتسمہ ڈیون آلے دا سر ہک تھال اِچ ہُنے ہی منگوا ڈے۔²⁶۲۶۔ بادشاہ بہوںغمگین تھیا پر اپنی قسماں تے مہماناں دے پاروں اوُں کوُ انکار کرنا نہ چاہندا ہاَ۔ ²⁷۲۷۔ وَل بادشاہ نےجلدی نال ہِک سپاہی کوُ حکم ڈِے کہ بھیجیا جو اوُندا سر گھن آئے۔ اوُں نے ونج کے قید خانے وِچ یوحنا بپتسمہ ڈیون آلے دا سر کٹ ڈِتے۔ ²⁸۲۸۔ اَتے تھال اِچ یوحنا بپتسمہ دا سر کٹ کے اپنی ماں کوُ ڈِتے۔ ²⁹۲۹۔ وَل اوُندے چیلے سُن کے آئے اَتے اوندی لاش چا کے قبر وِچ چا رکھی۔³⁰۳۰۔ اَتے چیلے یسوع دے کول جمع تھئے اَتے جو کجھ اُنہاں نے کیتا ہا وَل سکھایا وی ہا سارا کجھ یسوع دے سامنے آکھ ڈِتے۔ ³¹۳۱۔ اوُں نے اُنہاں کُوں آکھیا تُساں آپ ہی کئیں سُنجی جاہ تے لگے ونجو کیوں جو آرام کر گھِنو۔ اِیں کیتے کہ بہوں بندے آندے ویندے ہِن اَتے اُنہاں کوُ ٹُکر کھاون دا وی ویلہ نئیں مِلدا۔ ³²۳۲۔ وِل اوہ کشتی وِچ بیہہ کے ہِک الگ سُنجی جاہ تے لگے گئے۔³³۳۳۔ اَتے لوگاں نے اُنہاں کوُ ویندے ہویاں ڈِٹھا اَتے بہوں بندیاں نے اوُں کوُ سُنجان گِدے اَتے سارے شاہراں وِچ کٹھے تھی کے پیدل اوُں پاسے بھج پئے تے اُنہاں کولوُں پہلے پہنچ گئے۔ ³⁴۳۴۔اوُں نے اُتر کے وڈی بھِیڑ ڈِٹھی اَتے کوُں کوُ اُنہاں تے ترس آیا کیونکہ اوہ اُنہاں بھیڈاں دی کار ہَن جیندا کوُئی آجڑی نہ ہوئے اَتے اوہ اُنہاں کوُ بہوں ساریاں گالہیں سکھاون لگ پئے۔³⁵۳۵۔ جیہڑے ویلے ڈِیں بہوں لیہہ گئے تاں اوُندے چیلے اوُندے کول آ کے آکھن لگے کہ ایہہ جاہ سُنجان ہِے اَےئ ڈِیں بہوں لیہہ گئے۔ ³⁶۳۶۔ اِنہاں کوُ بھیج چھوڑ تاں جو وستیاں دے چاریاں پاسے پِنڈ اِچ ونج کے اپنے کیتے کھاون کوُ مُل گھِن گھنن۔³⁷۳۷۔ یسوع نے اُنہاں کوُ جواب اِچ آکھیا تُساں ہی اِنہاں کوُ کھون کوُ ڈیوو۔ اُنہاں نے اوُں و آکھے کیا اساں ونج کے ڈوُ سو دینار دیاں روٹیاں مُل گھِن آؤں اَتے اِنہاں کوُں کِھلاؤں؟َ۔ ³⁸۳۸۔ یسوع نے اُنہاں کوُ آکھیا تُہاڈے کول کتنی روٹیاں ہِن؟ ونجو ڈیکھو۔ اُنہاں نے پتا لا کے آکھیا پنج تے ڈوُ مچھیاں۔³⁹۳۹۔ یسوع نے اُنہا کوُ حکم ڈ،تے کہ سارے ٹولیاں تھی کے گھا تے بیہہ ونجو۔ ⁴⁰۴۰۔ وَل او پنجھا پنجھا تے سَو سَو دی قطار بنا کے تے بیہہ گئے۔ ⁴¹۴۱۔ وَل اوُں نے اوہ پنج روٹیاں ڈُو مچھیاں گھن کے اَتے آسمان دی طرفوں ڈیکھ کے برکت ڈِتی تے روٹیاں تڑوڑ کے چیلیاں کوُ ڈیندا گیا کہ اُنہا دے ا۔گے رکھِن اَتے اوہ ڈُو مچھیاں وی اُنہاں وِچ وِنڈ ڈِتیاں۔⁴²۴۲۔ وَل اوہ سارے کھا کے تے رَج گئے۔ ⁴³۴۳۔ اَتے اُنہاں نے روٹی دے بچے ہوئے ٹکڑیاں تے مچھیاں دے نال ٹوکریاں بھر کے چُکیاں۔ ⁴⁴۴۴۔ اَتے کھاون آلے پنج ہزار مَرد ہَن۔⁴⁵۴۵۔ اَتے جلدی دے نال یسوع نے اپنے چیلیاں کوُ مجبور کیتے کہ کشتی تے بیہہ کہ اوُندے کولوں پہلے ڈوجھے پاسے بیت صیدا کوُ لگے ونجن جیہڑے ویلے اوہ لوگاں کوُ بھیج ڈیوے۔ ⁴⁶۴۶۔ اَتے اُنہاں کوُ بھیج کے پہاڑ تے دُعا کرن کیتے لگا گیا۔ ⁴⁷۴۷۔ اَتے جیہڑے ویلے شام تھئی تاں کشتی جھیل دے وِچ ہائی تے اوہ کلہا سُکی جاہ تے ہا۔⁴⁸۴۸۔ جیہڑے ویلے اوُں نے ڈِٹھا کہ کشتی کوُ گھیلن توں تنگ ہِن کیونکہ ہوا اُنہاں دے مخالف ہا تاں رات دے پچھلے پہر دے ویلے اوہ جھیل تے ٹُردیاں ہویاں اُنہاں دے کول آیا تے اُنہاں تُوں اَگے نکل ونجنا چاہندا ہا۔ ⁴⁹۴۹۔ پر اُنہاں نے اوُں کوُ جھیل تے ٹُریاں ڈِکھ کے خیال کیتا کہ کوئی جِن ہِےاَتے شور مچاون لگ پئے۔ ⁵⁰۵۰۔ کیونکہ سارے اوُں کوُ ڈیکھ کے گھبریج گئے پر یسوع نے جلدی اُنہاں نال گالہیں کیتِن اَتے آکھیا حوصلہ رکھو۔ میں ہاں۔ ڈرو نہ۔⁵¹۵۱۔ وَل اوہ کشتی وِچ بیہہ کے اُنہاں دے کول آیا تے ہوا رُک گئی اَتے اوہ اپنے دِل وِچ بہوں حیران تھئے۔ ⁵²۵۲۔اِیں کیتے کہ اوہ روٹیاں دے بارے وِچ نہ سمجھ سگے بلکہ اُنہاں دے دِل بہوں سخت تھی گئے۔⁵³۵۳۔ اَتے پار ونج کے گنیسرت دے علاقے وِچ پہنچے تے کشتی کنارے تے لا ڈِتی۔ ⁵⁴۵۴۔ اَتے جیہڑے ویلے اوہ کشتی توں اُترے تاں فوراً ہی لوگاں نے اوُں کوُ سُنجان گِدے۔ ⁵⁵۵۵۔ اوہ اوُں سارے علاقے وِچ چاراں پاسے بھج دے گئے تے بیماراں کوُ کھٹ تے پا کے اُنہاں سُنے کہ اوہ کِتھاں ہِے اوُں پاسے اوہ پِھر گئے۔⁵⁶۵۶۔ اَتے اوہ پِنڈ۔ شاہراں تے وستیاں اِچ جتھاں کتھائیں وی ویندا ہا لوگ بیماراں کوُ بازار وِچ رکھ کے اوُندی مِنّت کریندے ہَن کہ اوہ صرف اوُندے کپڑیاں کوُ ای ہتھ لا گھِنن اَتے جتنے وی اوُندے کپڑیاں کو ہتھ لیندے ہَن چنگے تھی ویندے ہَن ۔

Chapter 7

¹۱۔ وَل فریسی تے فقیہہ اوُندے کول جمع تھئے۔ اوہ یروشلیم توں آئے ہَن۔²۲۔ اَتے اُنہاں نے ڈیکھیا کہ اوُندے بعض چیلے پلید یعنی ہتھ دھوون توں بغیر تُکر کھا گھِندِن۔ ³۳۔ کیونکہ فریسی تے سارے یہودی بزرگاں دی روایت دے مطابق جڈاں تائیں اپنے ہتھ چنگی طرح دھو نہ گھِنن ٹُکر نئیں کھاندے۔ ⁴۴۔ اَتے بازار توں آکے جڈاں تائیں دھاں نہ گھِنن کھاندے نئیں اَتے بہوں ساریاں بئی وی گالہیں ہِن کہ جیہڑیاں اُنہاں تک پہنچیاں ہِن اُنہاں دے پابند ہِن جیویں پیالیاں تے لوٹیاں تے تانبے برتناں کوُ دھوونا۔⁵۵۔ وَل فریسیاں تے فقیہاں نے نے اوُندے کولوں پُچھیا ایہہ کیا ہِے کہ تیڈے چیلے بزرگاں دی روایت تے نئیں چلدے بلکہ پلید ہتھاں نال ٹُکر کھاندے ہِن؟۔⁶۶۔ یسوع نے اُنہاں کوُ آکھیا یسعیاہ نبی نے تُساں ریاکاراں دے حق وِچ کیا خوب نبوت کیتی ہائی جیویں کہ لکھا لاتھے:۔ ایہہ لوگ ہونٹاں دے نال تاں میڈی تعظیم کریندِن پر اِنہاں دِل میڈے کولوں دوُر ہِن۔ ⁷۷۔ ایہہ بے فائدہ میڈی پرستش کریندِن کیونکہ انسانی حکماں دی تعلیم ڈِیندِن۔⁸۸۔ خدا دے حکماں کو ُ تُساں چھوڑ ڈِتے اَتے بندیاں دی روایت کوُ قائم رکھی کھڑے ہو۔ ⁹۹۔ وَ یسوع نے اُنہاں کوُ آکھیا تُساں اپنی روایت دے منن کیتے خدا دے حکماں دی کوُئی پرواہ نئیں کریندے۔ ¹⁰۱۰۔ کیونکہ موسیٰ نے فرمایا ہِے کہ اپنے پیو دی تے اپنی ماں دی عزت کر اَتے جیہڑا کوُئی اپنے پیو کوُ بُرا آکھ سی اوہ ضرور جان توں مارا ویسی۔¹¹۱۱۔ پر تُساں آدھے ہیوے کہ اگر کوُئی ماں یا پیو کوُ آکھے کہ جیہڑی شئے دا فائدہ تیکوُ میڈے کولوں پہنچ سگدے اوہ قربان کر ڈِتی ہِے یعنی اوہ خدا دی نذر تھی گئی ہِے۔ ¹²۱۲۔ تاں تُساں اوُں کوُ وَل ماں یا پیو دی کجھ وی مدد کرن نئیں وے ڈیندے۔ ¹³۱۳۔ ایویں تُساں خدا دسے کلام کوُ اپنی روایت دے نال جیہڑی تُساں جاری کیتی ہِے جھوٹا کر ڈیندے ہیوے۔ اَتے ایہو جئے بہوں سارے کم کریندے ہیوے۔¹⁴۱۴۔ اَتے اوہ لوگاں کوُ کول سَڈ کے اُنہاں کوُ آکھن لگےتُساں سارے میڈی سُنو اَتے سمجھو۔ ¹⁵۱۵۔ کوُئی وی شئے جیہڑی بندے دے اندر باہروں آ ویندی ہِے اوُں کوُ پلید نئیں کر سگدی پر جیہڑی شئے بندے وِچوں نکلدی ہِے اوہو اوُں کوُ پلید کریندی ہِے۔ ¹⁶۱۶۔ (اگر کوُئی سُنن آلا ہووے تاں سُن گھنے)۔¹⁷۱۷۔ اَتے جیہڑے ویلے وہ بھِیڑ دے کولوں گھر وِچ گیا تاں اوُندے چیلیاں نے اوُندے کولوں اوُں مثال دے معنی پُچھے۔ ¹⁸۱۸۔ یسوع نے اُنہاں کوُ آکھیا کیا تُساں وی بے سمجھ ہیوے؟ کیا تُساں نئیں وے سمجھدے کہ کوُئی وی شئے جیہڑی باہر کولوُں بندے دے اندر ویندی ہِے اوُں کوُ پلید نئیں کر سگدی۔ ¹⁹۱۹۔ اِیں کیتے کہ اوہ اوُں دے دِل وِچ نئیں بلکہ ڈِھڈ وِچ ویندی ہِے اَتے گند بن کے باہر نکل ویندی ہِے؟۔ ایہہ آکھ کے اوُں نے ساریاں کھاون دیاں شئیاں کوُ پاک کر ڈِتے۔²⁰۲۰۔ وَل اوُں نے آکھے جو کجھ بندے دے اندروُں نکلدے اوُہو اوُں کوُ پلید کریندے۔ ²¹۲۱۔ کیونکہ بندے دے اندروُں یعنی بندے دے دِل وِچوُں بُرے خیال نکلدِن۔ حرام کاریاں ۔ ²²۲۲۔ چوریاں ۔ قتل ۔ زناکاریاں ۔ لالچ ۔ بدیاں ۔ مکر۔ شہوت پرستی ۔ بدنظری ۔ بد گوئی ۔ شیخی۔ بیوقُوفی ۔ ²³۲۳۔ایہہ ساریاں بُریاں گالہیں اندروُں نکل کے بندے کوُ پلید کریندِن۔²⁴۲۴۔ وَ اُتھوں اُٹھی کے صور تے صیدا دی سرحداں وِ چ گیا اَتے ہِک گھر اِچ گیا اوہ چاہندا نہ ہا کہ کوُئی وی اوُں کوُ جانے پر اوہ لُک نہ سگے۔ ²⁵۲۵۔ بلکہ فوراً ہی ہِک تریہمت جیندی نکی دھی اِچ پلید روُح ہائی اوُں دی خبر سُن کے آئی اَتے اوُں دے پیراں وِچ ڈھے پئی۔ ²⁶۲۶۔ ایہہ تریہمت یونانی ہا تے سُور فینیکی قوم دی ہا۔اوُں نے یسوع دے اَگے مِنّت کیتی کہ میڈی دھی وِچوں بدروُح کوُ کڈھ ڈیوے۔²⁷۲۷۔ یسوع نے اوُں کوُ آکھیا پہلے چھویراں کوُ رَجن ڈے کیونکہ چھویراں دا ٹُکر گھن کے کُتیاں دے اَگے سَٹ ڈیوونا چنگا نئیں۔ ²⁸۲۸۔ اوُں تریہمت جواب اِچ آکھیا ہاں خداوند۔ کتے وی اُتھاؤں کھاندِن جیہڑے ٹکڑے مالکاں دی میز توں ڈھاندِن۔²⁹۲۹۔ یسوع نے اوُں کوُ آکھیا اِیں کلام دے پاروُں وَنج۔ تیڈی دھی وِچوں بد روُح نکل گئی اے۔ ³⁰۳۰۔ اَتے اوُں نے اپنے گھر وِچ وَنج کے ڈِٹھا کہ چھویر پلنگ تے پئی ہِے اَتے بدروُح نکل گئی ہا۔³¹۳۱۔ اوہ وَ صور دی سرحداں توں نکل کے صیدا دی راہ توں دِکَپُلِس دی سرحداں توں تھینیدیاں ہویاں گلیل دی جھیل تے پہنچیا۔ ³²۳۲۔ اَتے لوگ ہِک اوُں دے کول ہک بندے کوُ گھِن آئے جیہڑا ڈورا تے ہکلیندا ہا اَتے اوُں دی من او اوتھاں ہِک بندے کُوئی گھین ائے جیہڑا ڈورا تے ہکلیندا ھائی۔ِمِنّت کیتی کہ اپنا ہتھ ایندے تے رکھ۔³³۳۳۔ یسوع اوُں کوُ بھِیڑ کولوں اَنج گھن گیا اَتے اپنی اُنگلیاں اوُندے کناں اِچ پاتیاں وَل تُھک کے اوُندی زبان کوُ ہتھ لائے۔ ³⁴۳۴۔ وَل آسمان کوُ ڈیکھ کے ہک آہ بھری اَتے اوُں کوُ آکھیا اِفّتّح یعنی کُھل ونج۔ ³⁵۳۵۔ اَتے اوُندے کن کُھل گئے تے اوُندی زبان وی ٹھیک تھی گئی تے اوہ بولنا شروع تھی گیا۔³⁶۳۶۔ وَل یسوع نے اوُں کوُ حکم ڈِتا کئیں کوُ وی کجھ نہ ڈسائے پر جتنا وی یسوع نے اوُں کوُ حکم ڈیندا ریہا اُتنا ہی اوہ زیادہ چرچا کیتے۔ ³⁷۳۷۔ اَتے وَل حیران تھی کے اُنہاں نے آکھے کہ جو کجھ اوُں نے کیتے سارا کجھ چنگا کیتے۔ اوہ ڈوریاں کوُ سُنن دی تے گونگیاں کوُ بولن دی طاقت ڈیندا ہِے۔

Chapter 8

¹۱۔ اُنہاں ڈیہاں وِچ جڈاں وَل بہوں وڈی بھِیڑ جمع تھئی تاں اوُندے کول کھاون کوُ کجھ وی نہ ہا تاں یسوع نے اپنے چیلیاں کوُ کول سَڈ کے اُنہاں کوُ آکھیا۔ ²۲۔ میکوُں اِنہاں لوگاں تے بہوں ترس آندے کیونکہ ایہہ ترئے ڈیہاں توں برابر میڈے نال راہندے پئے ہِن اَتے اِنہاں سے کول کھاون کوُ کجھ وی نئیں۔ ³۳۔ اگر میں اِنہاں کوُ بُھکا گھر کوُ وَنجن ڈیواں تا ایہہ راہ وِچ بہوں تھک کے رِہ ویسن اَتے بعض اِنہاں وِچوں دوُر روں آئے ہِن۔ ⁴۴۔اوُندے چیلیاں نے اوُں کوُ جواب ڈِتے کہ اِیں بیابان اِچ کوئی کِتھوں اتنی روٹیاں گھن آسیکہ اِنہاں کوُ رَجا سگے؟۔⁵۵۔ یسوع نے اُنہاں کولوں پُچھیا تُہاڈے کول کتنی روٹیاں ہِن؟ اُنہاں نے آکھے سَت۔ ⁶۶۔ وَل اوُں نے لوگاں کوُ حکم ڈِتے کہ زمین تے بیہہ ونجن اَتے اوُں نے اوہ سَت روٹیاں گھن کے شُکر کر کے توڑیاں اَتے اپنے چیلیاں ڈیندا گیا کہ اُنہاں دے اَگے رکھن اَتے اُنہاں نے لوگاں دے اَگے رکھ چھوڑیاں۔⁷۷۔ اَتے اُنہاں دے کول کجھ نکیاں مچھیاں وی ہَن۔ یسوع نے اُنہاں تے برکت ڈے کے آکھیا کہ ایہہ وی اُنہاں دے اَگے رکھ چھوڑو۔ ⁸۸۔ پس اوہ کھا کے رَج گئے اَتے بچے ہوئے ٹکڑیاں دے سَت ٹوکرے چاتے۔ ⁹۹۔اَتے لوگ چارہزار دے نیڑے ہَن۔ وَل اُنہاں نے اوُں کوُ گھل چھوڑیا۔ ¹⁰۱۰۔ اَتے اوہ فوراً ہی اپنے چیلیاں دے نال کشتی وِچ بیہہ کے دَلَمنُوتہ دے علاقے وِچ لگا گیا۔¹¹۱۱۔ وَل فریسی نکل کے اوُندے نال بحث کرن لگ پئے اَتے اوُں کوُ آزماون کیتے اوُندے کولوں کوُئی آسمانی نشان منگیا۔ ¹²۱۲۔ یسوع نے اپنی روُح اِچ آہ بھر کے آکھیا اِیں زمانے دے لوگ کیوں نشان منگدِن؟ میں تُہاکوُ سچ آدھا ہاں کہ اِیں زمانے دے لوگاں کوُکوُئی وی نشان نہ ڈِتا ویسی۔ ¹³۱۳۔ اَتے وَل اوہ اُنہاں کوُ چھوڑ کے کشتی وِچ بیہہ کے جھیل دے پار لگا گیا۔¹⁴۱۴۔ وَل چیلے اپنے نال روٹی گھینناں بھُل گئے اَتے کشتی وِچ اُنہاں سے کول ہک توں زیادہ روٹی نہ ہا۔ ¹⁵۱۵۔ وَل یسوع نے اُنہاں کوُ ایہہ حکم ڈِتے کہ خبردار فریسیاں خمیر تے ہیرودیس دے خمیر توں ہوشیار رہوائے ۔¹⁶۱۶۔ اوہ آپس وِچ بحث کرن لگ پئے تے آکھن لگے کہ ساڈے کول روٹی کئے نئیں۔ ¹⁷۱۷۔ پر یسوع نے ایہہ پتا کر کے اُنہاں کوُ آکھیا کیوں تُساں آپس اِچ ایہہ بحث کریندے ہیوے کہ ساڈے کول روٹی کئے نئیں؟ کیا تُساں ہُن تائیں نئیں جان دےاَتے نہ ہی سمجھدے ہو؟ کیا تُہاڈا دِل سخت تھی گئے؟۔¹⁸۱۸۔ تُہاڈیاں اَکھیاں ہِن پر ڈیدھے نئیں؟ کن ہِن پر سُن دے نئیں؟ اَتے کیا تُہاکوُ یاد نئیں؟۔ ¹⁹۱۹۔ جیہڑے ویلے میں اوہ پنج روٹیاں پنج ہزار کیتے توڑیاں ہَن تاں تُساں کتنی ٹوکریاں چاتیاں ہَن جیہڑیاں ٹکڑیاں دے نال بھریاں ہویاں ہَن؟ اُنہاں نے اوُں کوُ آکھیا بارہ۔²⁰۲۰۔ اَتے جیہڑے ویلے سَت روٹیاں چار ہزار کیتے توڑیاں ہَن تاں تُساں کتنے ٹوکرے ٹکڑیاں دے نال بھرے ہوئے چاتے ہَن؟ اُنہاں نے اوُں کوُ آکھیا سَت؟۔ ²¹۲۱۔ یسوع نے اُنہاں کوُ آکھیا کہ کیا تُساں ہُن تائیں نےئیں وے سمجھدے؟۔²²۲۲۔ وَل اوہ بیت صیدا وِچ آئےاَتے لوگ ہِک اندھے کوُ اوُندے کول گھن کے آئےاَتے اوُندی مِنّت کیتی کہ اوُں کوُ ہتھ لاوے۔ ²³۲۳۔ یسُوعؔ نے اوُں اندھے دا ہتھ پکڑ کے اوُں کوُ پِنڈ وِچوں باہر گھن گیا اَتے اوُندیاں اکھیاں اِچ تُھک کے اپنے ہتھ اوُندے تے رکھے وَل اوُں کولوں پُچھیا کیا تیکوُ کجھ نظر آندے؟۔²⁴۲۴۔ اوُں نے نظر چا کے آکھیا میں بندیاں کوُ ڈیدھا ہاں کیونکہ اوہ میکوُ ٹُردے پھردے ہوئے ایویں ڈِکھائی ڈیندِن جیویں درخت ہوون۔ ²⁵۲۵۔ وَل یسوع نے ڈوجھی وار اوُں دی اکھیاں تے اپنے ہتھ رکھے اَتے اوُں نے بہوں غور نال ڈِٹھا تے چنگا تھی گیا اَتے ساریاں شئیاں صاف صاف ڈیکھن لگ پیا۔ ²⁶۲۶۔وَل یسوع نے اوُں کوُ اوُندے گھر دے پاسے بھیج ڈِتے اَتے آکھیا کہ اِیں پِنڈ دے اندر ولا پیر نہ رکھیں۔²⁷۲۷۔ وَل یسوع تے اوُندے چیلے قیصریہ فِلپّی دے پِنڈ وِچ لگے گئے اَتے راہ اِچ یسوع نے اپنے چیلیاں کولوں ایہہ پُچھیا کہ لوگ میکوُ کیا آدھِن؟۔ ²⁸۲۸۔ اُنہاں نے جواب ڈِتے کہ یوحنا بپتسمہ ڈیون آلا اَتے بعض ایلیاہ اَتے بعض نبیاں وِچوں کوُئی۔²⁹۲۹۔ یسوع نے اُنہاں کولوں پُچھیا پر تُساں میکوُ کیا آدھے ہیوے؟ پطرس نے جواب اِچ اوُں کوُ آکھیا تُو مسیح ہئیں۔ ³⁰۳۰۔ وَل یسوع نے اُنہاں کوُ تاکید کیتی کہ میڈے بارے وِچ کئیں کوُ ایہہ نہ ڈسائے۔³¹۳۱۔ وَل اوہ اُنہاں کوُ تعلیم ڈیون لگے جو ضرور ہِے کہ ابنِ آدم بہوں سارے ڈُکھ چاوے اَتے بزرگ تے سردار کاہن تے فقیہہ اوُں کوُ رَد کرن اَتے اوہ قتل کیتا ونجے وَل ترئیے ڈیہواراں دے بعد زندہ تھی ونجے۔ ³²۳۲۔ وَل یسوع نے ایہہ گالھ صاف صاف آکھی۔ پطرس اوُں کوُ اَنج کر کے اوُں کوُ ملامت کرن لگ پئے۔³³۳۳۔ پر یسوع نے مُڑ کے اپنے چیلیاں تے نگاہ کر کے پطرس کوُ جھڑکیا اَتے آکھیا اَے شیطان میڈے سامنے توں دوُر تھی ونج کیوں جو تُو خدا دی گالہیں دا نئیں بلکہ بندیاں دی گالہیں دا خیال رکھیندا ہئیں۔ ³⁴۳۴۔ وَل یسوع نے بھِیڑ کوُ اپنے چیلیاں سمیت اپنے کول سَڈ کے اُنہاں کوُ آکھے اگر کوُئی میڈے پیچھے آونا چاہوے تاں اپنی خودی کوُ چھوڑ ڈیوے اَتے اپنی صلیب چاوے تے میڈے پچھوں ٹُر پووے۔³⁵۳۵۔ کیونکہ جو کوُئی اپنی جان کوُ بچاونا چاہوے اوہ اوُں کوُ ونجا ڈیسی اَتے جیہڑا کوُئی میڈی تے میڈی اِنجیل دعے کیتے اپنی جان ونجا ڈیسی اوہ اوُں کوُ بچا گھن سی۔ ³⁶۳۶۔ اَتے اگر کوئی ساری دُنیا کو حاصل کر گھنے اَتے اپنی جان دا نُقصان چاوے تاں اوُں کوُ کیا فائدہ ہوسی؟۔ ³⁷۳۷۔ اَتے بندہ اپنی جان دے بدلے کیا ڈیسی؟۔³⁸۳۸۔ کیونکہ جو کوُئی اِیں زِنا کار تے خطا کار قوم اِچ میڈے کولوں تے میڈی گالہیں توں شرماسی تاں ابنِ آدم وی جڈاں اپنے باپ دے جلال وِچ پاک فرشتیاں ے نال آسی تاں اوہ وی اوُندے کولوں شرماسی۔

Chapter 9

¹۱۔اَتے وَل یسوع نے اُنہاں کوُ آکھیا میں تُہاکوُ سچ آدھا ہاں کہ جیہڑے اِتھاں کھڑے ہِن اُنہاں وِچوں بہوں سارے ایہو جئے ہِن کہ جڈاں تائیں قدرت نال خدا دی بادشاہی کوُ آندیاں ہویاں ڈیکھ نہ گھنسن اُنہاں کوُ موت نہ آسی۔ ²۲۔ چھِ ڈیہاں دے بعد یسوع نے پطرس تے یعقوب تے یوحنا کوُ نال گھن کے اُنہاں کوُ الگ ہک اُچے پہاڑ تے سُنجی جاہ تے گھن گیا اَتے اُنہاں دے سامنے اوُندی شکل تبدیل تے گئی۔ ³۳۔ وَل اوُندے کپڑے بہوں چٹے تھی گئے کہ اِیں جہان اِچ کوُئی وی دھوبی اوُہو جئی چٹی نئیں کر سگدا۔⁴۴۔ وَل ایلیاہ موسیٰ دے نال اُنہاں کوُ ڈِکھائی ڈِتے اَتے اوہ یسوع دے نال گالہیں کریندے ہَن۔ ⁵۵۔ پطرس نے یسوع کوُ آکھے ربیّ! ساڈ اِتھاں راہونا چنگا ہِے۔ ہُن اساں اِتھاں ترئیے ڈیرے بناؤں۔ ہِک تیڈے کیتے۔ ہِک موسیٰ کیتے۔ ہک ایلیاہ کیتے۔ ⁶۶۔ کیوں جو اوہ جان دا نہ ہا جو کیا آکھے اِیں کیتے کہ اوہ بہوُں ڈر گئے ہَن⁷۷۔ وَل ہِک بدل نے اُنہاں تے چھاں کر گدے اَتے اوُں بدل وِچوں ہِک آواز آئی کہ ایہہ میڈا پیارا پُتر ہِے۔ اِیں دی سُنو۔ ⁸۸۔ اَتے اُنہاں نے ہِک دَم چاریاں پاسے نِگاہ کیتی تے یسوع دے علاوہ کئیں کوُ اپنے نال ناں ڈِٹھا۔⁹۹۔ جیہڑے ویلے اوہ پہاڑ توں اُتردے پئے ہَن تاں یسوع نے اُنہاں کوُ حکم ڈِتے کہ جڈاں تائیں ابنِ آدم مُردیاں وِچوں زندہ نہ تھی ونجے جیہڑا کجھ تُساں ڈِٹھا ہِے کئیں کوُ نہ اکھائے۔ ¹⁰۱۰۔ اُنہاں نے ایِں گالہیں کوُ یاد رکھے اَتے اوہ آپس وِچ بحث کرن لگ پئے کہ مُردیاں وِچوں زندہ تھیون دے کیا معنی ہِن؟۔¹¹۱۱۔ وَل اُنہاں نے یسوع کولوُں ایہہ پُچھیا کہ فقیہہ کیوں آدھے ہِن کہ ایلیاہ دا پہلے آونا ضرور ہِے؟۔ ¹²۱۲۔ یسوع نے اُنہاں کوُ آکھیا کہ ہاں ایلیاہ پہلے آ کے سب کجھ قائم کریسی پر کیا وجہ ہِے کہ ابنِ آدم دے حق اِچ لکھا لاتھے جو اوہ بہوُں ڈُکھ برداشت کریسی اَتے حقیر کیتا ویسی؟۔ ¹³۱۳۔ پر میں تُہاکوُ آدھا ہاں کہ ایلیاہ تاں آچُکے اَتے جیویں اوُندے حق اِچ لکھا لاتھے اُنہاں نے جو کجھ اُنہاں دا دِل کیتے اوہوُ اوُندے نال کیتے۔¹⁴۱۴۔ اَتے جیہڑے ویلے اوہ چیلیاں دے کول آئے تاں ڈِٹھا کہ اُنہاں دے چاریاں پاسے بہوُں وڈی بھیِڑ ہِے اَتے فقیہ اُنہاں دے نال بحث کریندے پئے ہِن۔ ¹⁵۱۵۔ اَتے فوراً ہی ساری بھیِڑ اوُں کوُ ڈیکھ کے بہوُں حیران تھئی اَتے اوُندے پاسے دوڑ کے آئی تے اوُں کوُ سلام کیتے۔ ¹⁶۱۶۔ یسوع نے اُنہاں کولوُں پُچھیا تُساں اُنہاں دے نال کیا بحث کریندے پئے ہاوے؟۔¹⁷۱۷۔ اَتے بھیِڑ وِچوں ہِک نے اوُں کوُ جواب ڈِتے کہ اَے اُستاد میں اپنے پُتر کوُ جیندے وِچ گونگی روُح ہِے تیڈے کول گھن آیا ہامی۔َََََََََََِِِِِِِِِِِِِِِِِِِِِِِِِِِِِِِ ¹⁸۱۸۔اوہ جتھاؐ وی اوُں کوُ پکڑدی ہِے اُتھائیں اوُں کوُ سَٹ چھوڑیندی ہےاَتے سوہ اپنے مُنہ وِچوں جھگ وی سٹیندے اَتے ڈَند وی پہیندے اَتے سُکدا ویندے میں اوُں کوُ تیڈے چیلیاں کول گھِن آیا ہامی کہ اوُں گونگی روُح کو کڈھ ڈیون پر اوہ نہ کڈھ سگے۔ ¹⁹۱۹۔ یسوع نے جواب اِچ اُنہاں کوُ آکھیا اَے یقین نہ رکھن آلی قوم میں کڈاں تائیں تُہاڈے نال راہساں؟ کڈاں تائیں تُہاڈی کریساں؟ اوُں کوُ میڈے کول گھِن آؤ۔²⁰۲۰۔ پس اوہ اوُں کوُ اوُندے کول گھِن آئے اَتے جیہڑے ویلے اوُں اوُں کوُ ڈِٹھا تاں فوراً روُح نے اوُں کو مروڑیا اَتے زمین تے سَٹ ڈِتے اَتے اوہ مُنہ وِچوں جھگ کڈھ کے زمین تے کلٹیاں مارن لگ پیا۔ ²¹۲۱۔ یسوع نے اوُندے پیوُ کولوں پُچھیا کہ ایہہ کتنی دیر توں اِیں حالت اِچ ہِے؟ اوُں نے آکھیا بچپن توں ای ہِے۔ ²²۲۲۔ اَتے اوُں روُح نے بہوُں واری اوُں کو بھا تے پانی وِچ سَٹیا ہائی تاں جو اوپں کوُ مار چھوڑے پر اگر توں کجھ کر سگدیں تاں ساڈے تے رَحم کھا کے ساڈی مدد کر۔²³۲۳۔ یسوع نے اوُں کوُ آکھیا! اگر تُوں کر سگدیں! جو ایمان رکھیں تا سب کجھ اوُندے کیتے تھی ویسی۔ ²⁴۲۴۔ اوُں چھئور دے پیُو نے فوراً اُچی آواز نال آکھے میں ایمان رکھیندا ہاں۔ تُوں میڈی بےاعتقادی دا علاج کر۔ ²⁵۲۵۔ جیہڑے ویلے یسوع نے ڈِٹھا کہ لوگ بھج بھج کے جمع تھیندے پئے ہِن تاں اوُں پلید روُح کوُ جھڑک کے اوُں کوُ آکھیا اَے گونگی تے ڈوری روُح! میں تیکوُ حکم ڈیندا ہاں۔ اِیندے وِچوں نکل آ اَتے وَل ایندے وَچ کدائیں نہ وڑیں۔²⁶۲۶۔ اَتے اوہ اُچی آواز نال اوُں کوُ بہوُں مروڑ کے نکل آئی اَتے اوہ ایویں تھی گیا جیویں کوُئی مُردہ ہوئے بہوں سارے لوگاں نے آکھیا اوہ مَر گئیے۔ ²⁷۲۷۔ پر یسوع نے اوُندا ہتھ پکڑ کے اوُں کوُ چاتے اَتے اوہ اُٹھی کے کھڑا تھی گیا۔²⁸۲۸۔ جیہڑے ویلے اوہ گھر آیا تاں اوُں دے چیلیاں نے اَنج تھی کے اوُندے کولوں پُچھیا کہ اساں اوُں کوُ کیوں نہ کڈھ سگے؟۔ ²⁹۲۹۔ یسوع نے اُنہاں کوُ آکھیا کہ ایہو جئی شئے دُعا دے علاوہ کئیں بئے طریقے نال نئیں نکل سگدی۔³⁰۳۰۔ وَل اوہ اُتھوں ٹُر پئے تے گلیل وِچوں تھی کے لنگھے اَتے اوہ نہ چاہندا ہا کہ کوُئی وی جانے۔ ³¹۳۱۔ اِیں کیتے کہ اوہ اپنے چیلیاں کوُ تعلیم ڈیندا تے اُنہاں کوُ آدھا ہا کہ ابنِ آدم بندیاں دے حوالے کیتا ویسی اَتے اوہ اوُں کوُ قتل کریسن اَتے اوہ قتل تھیون دے تریئے ڈیہاں بعد زندہ تھی ویسی۔ ³²۳۲۔ پر اوہ ایں گالھ کوُ سمجھدے نہ ہَن اَتے اوُندے کولوں پُچھدیاں ہویا ڈردے ہَن۔³³۳۳۔ وَل اوی کفر نحوم اِچ آئے اَتے جڈاں اوہ گھر وِچ ہا تاں یسوع نے اوُنہاں کولوں پُچھیا کہ تُساں راہ اِچ کیا بحث کریندے ہاوے؟۔ ³⁴۳۴۔ اوہ چُپ رہ گئے کیوں جو اُنہاں نے راہ وِچ ہِک ڈوجھے نال ایہہ بحث کیتی ہائی کہ ساڈے وِچوں وڈا کون ہِے؟۔ ³⁵۳۵۔ وَل اوُں نے بہہ کے اُنہاں باراں کوُ سَڈیا اَتے اُنہاں کوُ آکھیا کہ اگر کوُئی اوّل تھیونا چاہندا ہووے تاں اوہ ساریاں توں پِچھوں آلا نوکر بنے۔³⁶۳۶۔ اوُں نے ہِک بال کوُ گھن کے اُنہاں دے وِچ کھڑے چا کیتے۔ وَل اوُں کوُ گودی وِچ گھن کے اُنہاں کوُ آکھیا۔ ³⁷۳۷۔ جیہڑا کوُئی میڈے ناں تے ایویں بالاں وِچوں ہِک کوُ قبول کریندے اوہ میکوُ قبول کریندے اَتے جیہڑا کوُئی میکوُ قبول کریندے اوہ میکوُ نئیں بلکہ اوُں کوُ جئیں میکوُ گھلیا ہِے قبول کریندے۔³⁸۳۸۔ یوحنا نے اوُں کوُ آکھے اَے اُستاد۔ اَساں ہِک بندے کوُ تیڈے ناں تے بُریاں روُحاں کوُ کڈھیندیاں ہویاں ڈِٹھے اَتے اساں اوُں کوُ منع کیتے کیونکہ اوہ ساڈی فرمانبرداری نئیں کریندا ہا۔ ³⁹۳۹۔ پر یسوع نے آکھے اوُں کوُ ہٹکائے نہ کیوں جو ایہو جئیا کوُئی نئیں جیہڑا میڈے ناں توں معجزے ڈِکھائے اَتے میکوں جلدی بُرا آکھ سگے۔⁴⁰۴۰۔ کیونکہ جیہڑا ساڈے خلاف نئیں اوہ ساڈے نال ہِے۔ ⁴¹۴۱۔ اَتے جیہڑا کوُئی ہِک پانی دا پیالہ ایں کیتے پلاوے کہ تُساں مسیح دے ہو۔ میں تُہاکوُ سچ آدھا ہاں کہ اوہ اپنا اَجر ہر گز نہ ونجیسی۔⁴²۴۲۔ اَتے جیہڑا کوُئی اِنہاں چھوٹیاں وِچوں جیہڑے میڈے تے ایمان گھن آئے ہِنکئیں کو ٹھوکر کھلاون اِیندے کولوں ایہہ چنگا ہِے کہ ہِک وڈی چکی دا پتھر اوُندے گلے وِچ لٹکایا ونجے اَتے اوہ سمندر اِچ سَٹ ڈِتا ونجے۔ ⁴³۴۳۔ اَتے اگر تیڈا ہتھ تیکوُ ٹھوکر کھلاوے تاں اوُں کوُ کَٹ چھوڑ۔ ٹُنڈا تھی کے زندگی وِچ وڑنا تیڈے کیتے ایں کولوں چنگا ہِے کہ تیڈے ڈوُ ہتھ تھیندیاں ہویاں جہنم دے وِچ اوُں بھا اِچ ونجیں جیہڑی کدائیں وی نہ بُجھ سی۔ ⁴⁴۴۴۔ (جتھاں اُنہاں دا کیڑا نئیں مَردا ا۔تے بھا وی نئیں بُجھ دی)۔⁴⁵۴۵۔ اَتے اگر تیڈا پیر تیکوُ ٹھوکر کھلاوے تاں اوُں کوُ کٹ کے سَٹ چھوڑ۔ لنگڑا تھی کے زندگی وِچ وڑنا تیڈے کیتے ایندے کولوں چنگا ہِے کہ تیڈے ڈوُ پیر ہوون اَتے تُوں جہنم اِچ سَٹیا ونجیں۔ ⁴⁶۴۶۔ (جتھاں اُنہاں دا کیڑا نئیں مَردا تے بھا وی نئیں بُجھ دی)۔⁴⁷۴۷۔اَتے اگر تیڈی اَکھ ٹھوکر کھلاوے تاں اوُں کوُ کڈھ چھوڑ۔ کانا تھی کے خدا دی بادشاہی وِچ وڑنا تیڈے کیتے ایندے کولوں چنگا ہِے کہ تیڈے کول ڈوۃ اکھیاں ہوون تے تیکوُ جہنم اِچ سٹیا ونجے۔ ⁴⁸۴۸۔ جتھاں اُنہاں دا کیڑا نئیں مردا اَتے بھا نئیں بُجھ دی۔⁴⁹۴۹۔ کیوں جو ہر ہِِک بندہ بھا نال لوُنا کیتا ویسی (اَتے ہر ہِک قربانی لوُن نال لوُنی کیتی ویسی)۔ ⁵⁰۵۰۔ لوُن چنگا ہِے پر اگر لوُن دا مزہ ویندا راہوے تاں اوہ کیہڑی شئے نال لوُنا کریسو؟ اپنے اِچ لوُن دا مزہ رکھو اَتے ہِک ڈوجھے نال میل جول نال راہو۔

Chapter 10

¹۱۔ وَل اوہ اُتھوں اُٹھی کے یہودیہ دی سرحداں وِچ تے یردن دے پار آیااَتے بھیِڑ اوُندے کول وَل جمع تھی گئی اَتے اوہ اپنے دستور دے موافق وَل اُنہاں کوُ تعلیم ڈیون لگ پئیے۔ ²۲۔ اَتے فریسیاں نے کول آ کے اوُں کوُ آزماون کیتے اوُندے کولوں پُچھیا کیا ایہہ جائز ہِے کہ بندہ اپنی ذال کوُ چھوڑ ڈیوے؟۔ ³۳۔ یسوع نے اُنہاں کوُ جواب اِچ آکھیا کہ موسیٰ نے تُہاکوُ کیا حکم ڈِتے؟۔ ⁴۴۔ اُنہاں نے آکھے موسیٰ نے تاں اجازت ڈِتی ہِے کہ طلاق نامہ لکھ کے چھوڑ ڈیووں۔⁵۵۔ پر یسوع نے اُنہاں کوُ آکھے کہ موسیٰ نے تُہاڈی سخت دِلی دے پاروں تُہاڈے کیتے ایہہ حکم لکھیا ہا۔ ⁶۶۔ لیکن دُنیا بناون دے شروع توں خدا نے اُنہاں کوُ مَرد تے تریہمت بنائے۔⁷۷۔ اِیں کیتے بندہ اپنے پیئو توں تے ماں توں اَنج تھی کے اپنی ذال نال ملیا راہسی۔ ⁸۸۔ اَتے اوہ تے اوُندی ذال ڈوُہئیں ہِک جسم تھی سن۔ پس اوہ ڈوُ نئیں بلکہ ہِک جسم ہِن۔ ⁹۹۔ اِیں کیتے جینکوُ خدا نے جوڑیا ہِے اوُں کوُ بندہ اَنج نہ کرے۔¹⁰۱۰۔ وَل اوہ جیہڑے ویلے اوہ گھر وِچ ہَن اوُندے چیلیاں نے وَلا اوُندے کولوں اِندے بارے وِچ پُچھیا۔ ¹¹۱۱۔ یسوع نے اُنہاں کوُ آکھیا جیہڑا کوُئی اپنی ذال کوُ چھوڑ کے ڈوجھی نال ویاہ کریندے اوہ اوُں پہلی دے برخلاف زِنا کریندے۔ ¹²۱۲۔ اَتے اگر تریہمت اپنے پئے کو چھوڑ کے ڈوجھے نال ویاہ کریندی ہِے تاں اوہ وی زِنا کریندی ہِے۔¹³۱۳۔ وَل لوگ اپنے بالاں کوُ یسوع دے کول گھن کے آون لگے تاں جو اوہ اُنہاں کوُ ہتھ لاوے پر چیلیاں نے اُنہاں کوُ جھڑکیا۔ ¹⁴۱۴۔ یسوع ایہہ ڈیکھ کے ناراض تھیا اَتے اُنہاں کوُ آکھن لگے بالاں کوُ میڈے کول آون ڈیوو۔ اُنہاں کوُ نہ ہٹکو کیوں جو خدا دی بادشاہی ایہو جیہاں دی ہی ہِے۔¹⁵۱۵۔ میں تُہاکوُ سچ آدھا ہاں کہ جیہڑا کوُئی خدا دی بادشاہی کوُ بالاں دی کار قبول نہ کرے اوہ اوُندے وِچ نہ وڑ سگسی۔ ¹⁶۱۶۔ وَل یسوع نے بالاں کوُ اپنی گودی وِچ چا کے اَتے اُنہاں تے ہتھ رکھ کے اُنہاں کو برکت ڈِتی۔¹⁷۱۷۔ اَتے جیہڑے ویلے اوہ باہر نکل کے راہ اِچ ویندا پیا ہا تاں ہِک بندہ بھجدا ہویا اوُندے کول آیا اَتے اوُندے اَگے گوڈے زمین تے لا کے اوُندے کولوں پُچھن لگے کہ اَے نیک اُستاد میں کیا کراں جو ہمیشہ دی زندگی میکوُ مِل ونجے؟۔ ¹⁸۱۸۔ یسوع نے اوُں کوُ آکھیا تُوں کہوں میکوُ نیک آدھیں؟ کوُئی وی نیک نئیں پر ہِک ہِے یعنی خدا۔ ¹⁹۱۹۔ تُو حکماں کوُ تاں جان دا ہیئں۔ قتل نہ کر۔ زِنا نہ کر۔ چوری نہ کر۔ کوُڑی گواہی نہ ڈے۔کئیں کوُ دھوکا ڈے کے اوُندا نقصان نہ کر۔ اپنے پیئو دی تے ماں دی عزت کر۔²⁰۲۰۔ اوُں بندے نے یسوع کوُ آکھیا اَے اُستاد میں تاں جیہڑے ویلے نِکا ہامی اوُں ویلے توں اِنہاں ساریاں گالہیں تے عمل کریندا آیا ہاں۔ ²¹۲۱۔ یسوع نے اوُندے تے نظر کیتی اَتے اوُں کوُ اوُندے تے پیار آیا اَتے اوُں کوُ آکھیا ہِک گالھ دی تیڈے وِچ کمی ہِے۔ وَنج جو کجھ تیڈا ہِے ویچ کے غریباں کوُ ڈے چھوڑ۔ تیکوُ آسمان تے خزانہ مِلسی اَتے آ کے میڈے پیچھے تھی وَنج۔ ً ²²۲۲۔ اِیں گالھ توں اوُندا چہرہ اُداس تھی گیا اَتے اوہ بہوپں ڈُکھی تھی کے لگا گیا کیوں جو اوہ وڈا مالدار ہا۔²³۲۳۔ وَل یسوع نے چاریاں پاسے ڈیکھ کے اپنے چیلیاں کوُ آکھیا امیر بندیاں دا خدا دی بادشاہی وِچ وڑنا کیہو جیا مشکل ہِے۔ ²⁴۲۴۔ چیلے یسوع دیاں گالہیں توں بہوُں حیران تھئے۔ یسوع نے وَلا جواب اِچ اُنہاں کوُ آکھیا بالو! جیہڑے بندے اپنی دولت تے بھروسہ رکھیندِن اُنہاں کیتے خدا دی بادشاہی اِچ وڑنا بہوُں ای مشکل ہِے۔ ²⁵۲۵۔ اُٹھ دا سوئی دی موری وِچوں لنگھ ونجنا اِیندے کولوں آسان ہِے کہ امیر بندہ خدا دی بادشاہی وِچ وڑ سگے۔²⁶۲۶۔ اوہ بہوُں ای حیران تھی کے اوُں کوُ آکھن لگے وَل کون نجات پا سگدے؟۔ ²⁷۲۷۔ یسوع نے اُنہاں دے پاسے ڈیکھ کے آکھیا ایہہ بندیاں توں تاں نئیں تھی سگدے پر خدا کولوں تھی سگدے کیونکہ خدا سب کجھ کر سگدے۔ ²⁸۲۸۔ پطرس اوُں کوُ آکھن لگے ڈیکھ اساں تاں سارا کجھ چھوڑ کے تیڈے پِچھوں ٹُر پئے آں۔²⁹۲۹۔ یسوع نے آکھیا میں تُہاکوُ سچ آدھا ہاں کہ ایہو جیا کوئی بندہ نئیں جئیں نے گھر یا بِھراواں یا بھیناں یا ماں یا پیئو یا بالاں یا کھیتاں کوُ میڈے کیتے اَتے اِنجیل دے کیتے چھوڑ ڈِتا ہووے۔ ³⁰۳۰۔ اَتے وَل ہُن اِیں زمانے اِچ سَو گُنا نہ پاوے۔ گھر تے بِھرا تے بھیناں تے ماواں تے بال تے کھیت پر ظُلم دے نال۔ اَتے آون آلے جہان اِچ ہمیشہ دی زندگی۔ ³¹۳۱۔ پر بہوُں سارے جیہڑے اوّل ہِن چھیکڑ تھی ویسن تے اَتے چھیکڑ اوّل۔³²۳۲۔ اَتے اوہ یروشلیم کوُ ویندیاں ہویاں رَستے اِچ ہَن تاں یسوع اُنہاں دے اگے اگے ویندا پیا ہا۔ اوہ بہوُں حیران تھیون لگ پئے اَتے جیہڑے پِچھوں پِچھوں چلدے پئے ہَن ڈر اِچ پے گئے۔ وَل اوہ وَلا اُنہاں بارہ کوُ نال گھن کے اُنہاں کوُ اوہ گالہیں ڈساون لگے جو اوُندے تے آون آلیا ہَن۔ ³³۳۳۔ ڈیکھو اساں یروشلیم کوُ ویندے پئے ہاں اَتے ابنِ آدم سردار کاہناں تے فقیہاں دے حوالے کیتا ویسی اَتے اوہ اوُندے قتل دا حکم ڈیسن اَتے اوُں کوُ غیر قوماں دے حوالے کریسن۔ ³⁴۳۴۔ وَل اوہ اوُندا مذاق اُڑاسن تے اوُندے تے تُھک سٹیسن تے کوڑے مارسن تے قتل کر ڈیسن اَتے تریئے ڈیہاں بعد اوہ زندہ تھی ویسی۔³⁵۳۵۔ وَل زبدی دے پُتراں یعقوب تے یوحنا نے اوُندے کول آ کے اوُں کوُ آکھیا اَے اُستاد! اساں چاہندے ہئیں کہ جیہڑی گالھ اَساں تیڈے اگے رکھوں تُوں ساڈے کیتے کریں۔ ³⁶۳۶۔ یسوع نے اُنہاں کوُ آکھیا تُساں کیا چاہندے ہیوے کہ میں تُہاڈے کیتے کراں؟۔ ³⁷۳۷۔ اُنہاں نے اوُں کوُ آکھیا ساڈے کیتے ایہہ کر کہ تیڈے جلال وِچ ساڈے وِچوں ہِک تیدے سجے پاسے اَتے ہِک تیڈے کھبے پاسے باہوے۔³⁸۳۸۔ یسوع نے اُنہاں کوُ آکھیا تُساں نئیں وے جان دے جو کیا منگدے ہیوے۔ جیہڑا پیالہ میں پیون آلا ہاں کیا تُساں پی سگدے ہیوے؟ اَتے جیہڑا بپتسمہ مین گھنن آلا ہاں تپساں گھن سگدے ہیوے؟۔ ³⁹۳۹۔ اُنہاں نے اوُں کوُ آکھیا ساڈے کولوں تھی سگدے۔ یسوع نے اُنہاں کوٗ آکھیا جیہڑا پیالہ میں پیون آلا ہاں تُساں پی سو اَتے جیہڑا بپتسمہ میں گھنن آلا ہاں تُساں گھن سو۔ ⁴⁰۴۰۔ پر اپنے سجے یا کھبے پاسے کئیں کوُ بیلاہونا میڈا کم نئیں پر جنہاں دے کیتے تیار کیتا گیا ہِے اُنہاں کیتے ای ہِے۔⁴¹۴۱۔ وَل جیہڑے ویلے اُنہاں ڈاہ چیلیاں نے ایہہ سُنیا تاں یعقوب تے یوحنا بہوُں ناراض تھیون لگے۔ ⁴²۴۲۔ پر یسوع نے اُنہاں کوُ کول سَڈ کے اُنہاں کوُ آکھے تُساں جان دے ہیوے کہ جو کجھ غیر قوماں دے سردار سمجھے ویندِن اوہ اُنہاں تےحکومت کریندِن اَتے اُنہاں دے امیر اُنہاں تے اختیار جتاندِن۔⁴³۴۳۔ پر تُساں ایہو جئے نئیں بلکہ جیہڑا تُہاڈے وِچوں وڈا تھیونا چاہوے اوہ تُہاڈا نوکر بنے۔ ⁴⁴۴۴۔ اَتے جیہڑا تُہاڈے وِچوں اوّل تھیونا چاہوے اوہ ساریاں دا نوکر بنے۔ ⁴⁵۴۵۔ کیوں جو ابنِ آدم وی ایں کیتے نئیں آیا کہ خدمت کرواوے بلکہ ایں کیتے کہ خدمت کرے تے اپنی جان بہوُں ساریاں دے بدلے اِچ فدیہ اِچ ڈیوے۔⁴⁶۴۶۔ وَل اوہ یریحو وِچ آئے اَتے جیہڑے ویلے اوہ تے اوُندے چیلے تے ہِک وڈی بِھیڑ یریحو توں نکلدی پئی ہا تاں تِمائی دا پُتر برتِمائی اکھیاں توں اندھا فقیر راہ دے کنارے تے بیٹھا ہا۔ ⁴⁷۴۷۔ اَتے ایہہ سُن کے کہ یسوع ناصری ہِے اُچی آواز نال آکھن لگا اَے ابنِ داؤد! اَے یسوع! میڈے تے رَحم کر۔ ⁴⁸۴۸۔ اَتے بہوُں سارے بندیاں نے اوُں کو چُپ کرایا کہ چُپ رِہ پر اوہ بئی وی اُچی آواز نال آکھن لگے کہ اَے اِبنِ داؤد میڈے تے رَحم کر!۔⁴⁹۴۹۔ یسوع نے کھڑے تھی کے آکھیا اِیں کوُ سَڈو۔ اُنہاں نے اوُں اندھے کوُ ایہہ آکھ کے سَڈیا کہ حوصلہ رکھ۔ اُٹھی کہ اوہ تیکوُ سڈیندا پئے۔ ⁵⁰۵۰۔ اوُں نے اپنا کپڑا سَٹ کے خوشی نال ٹپا مارے اَتے یسوع دے کول آیا۔⁵¹۵۱۔ یسوع نے اوُں کوُ آکھیا تُوں کیا چاہندا ہئیں کہ میں تیڈے کیتے کراں؟ اوُں اندھے نے یسوع کوُ آکھیا اَے ربونی! ایہہ کہ میں ڈیکھنا چاہندا ہاں۔ ⁵²۵۲۔ یسوع نے اوُں کوُ آکھیا ونج تیڈے ایمان نے تیکوُ چنگا کر ڈِتے۔ اوہ فوراً ہی ڈیکھن لگ پیا اَتے راہ اِچ اوُندے پچھوں ٹُر پیا۔

Chapter 11

¹۱۔ جیہڑے ویلے اوہ یروشلیم دے نیڑے زیتون دے پہاڑ تے بیت فگے تے بیت عنیاہ دے کول آئے تاں یسوع نے اپنے چیلیاں وِچوں ڈوُ کو گھلیا۔ ²۲۔ ا۔تے اُنہاں کوُ آکھیا اپنے سامنے دے پِنڈ وِچ ونجو اَتے اوُن دے وِچ وڑدے ہی ہِک گڈھاں دا بچہ بدھیا ہویا تُہاکوُ مِلسی جیندے تے کوُئی وی بندہ ہُن تائیں چڑھیا نئیں۔ اوُں کوُ کھول کے گھن آؤ۔ ³۳۔ اَتے اگر کوُئی تُہاکوُ آکھے کہ تُساں ایہہ کیوں کریندے ہیوے؟ تاں اُنہاں کوُ اکھوائے کہ خداوند کوُ اِیندی ضرورت ہِے۔ اوہ فوراً اوُں کوُ اِتھاں بھیج ڈیسی۔⁴۴۔ پس اوہ گئے اَتے گڈھاں دے بچے کوُ دروازے دے نیڑے باہر چوک اِچ رسی نال بدھا ہویا ڈِٹھا اَتے اوُں کوُ کھولن ڈے پئے۔ ⁵۵۔ پر جیہڑے لوگ اُتھاں کھڑے ہَن اُنہاں وِچوں کجھ نے اُنہاں کوُ ایہہ آکھیا ایہہ کیا کریندے ہیوے کہ گڈھاں دے بچے کوُ گھن کے ویندے ہیوے؟۔ ⁶۶۔ اُنہاں نے جیویں یسوع نے آکھیا ہا اوُں وے ہی اُنہاں کوُ آکھ ڈِتے وَل اُنہاں نے اوُں کو ونجن ڈِتے۔⁷۷۔ وَل اوہ گڈھاں دے بچے کوُ یسوع دے کول گھن آئے اَتے اپنے کپڑے اوُندے تے سَٹ ڈِتے اَتے اوہ اوُندے تے سوار تھی گیا۔ ⁸۸۔ اَتے بہوُں سارے لوگاں نے اپنے کپڑے راہ وِچ وچھا ڈِتے۔ بئے لوگاں نے کھیتاں وِچوں شاخاں کٹ کے وچھا ڈِتیاں۔ ⁹۹۔ اَتے جیہڑے اوُں دے اَگے اَگے ویندے تے پِچھے پِچھے ٹُرے پئے آندے ہَن ایہہ پکار پکار کے آدھے ویندے ہن ہوشعنا ۔ مبارک ہِے اوہ جیہڑا خداوند دے ناں توں آندا ہِے۔ ¹⁰۱۰۔ مُبارک ہِے ساڈے پیئو ڈاڈے دی بادشاہی جیہڑی آندی پئی ہِے۔ عالمِ بالا تے ہوشعنا۔¹¹۱۱۔ اَتے اوہ یروشلیم داخل تھی کے ہیکل وِچ آیا اَتے چاریاں پاسے ساریاں شئیاں ڈیکھ کے اُنہاں بارہ دے نال بیت عنیاہ کوُ گیا کیونکہ شام تھی گئی ہائی۔ ¹²۱۲۔ ڈوجھے ڈِیں جڈاں اوہ بیت عنیاہ وِچوں نکلے تاں اوُں کوُ بُھک لگی۔¹³۱۳۔ اَتے اوہ دوُر توں انجیر دا درخت جیں دے وِچ پتّے ہَن ڈیکھ کے گیا کہ شاید اوُندے وِچ کجھ مِل ونجے۔ پر جیہڑے ویلے اوُندے کول گیا تاں پتیاں دے علاوہ کجھ نہ ہا کیونکہ انجیر دا موسم نہ ہا۔ ¹⁴۱۴۔ یسوع نے اوُں کوُ آکھے ہُن توں گھن کے تیڈے وِچ کڈائیں وی پھل نہ لگےاَتے اوُندے چیلیاں نے ایہہ سُنیا۔¹⁵۱۵۔ وَل اوہ یروشلیم اِچ آئے اَتے یسوع ہیکل اِچ داخل تھیا تے اُنہاں کوُ جیہڑے ہیکل اِچ خریدوفرخت کریندے پئے ہَن باہر کڈھن لگا اَتے صرافیاں دیاں میزاں تے کبوتر ویچن آلیاں دیاں چوکیاں کوُ اُلٹ ڈِتے۔ ¹⁶۱۶۔ اَتے اوُں نے کئیں کوُ وی ہیکل اِچوں کوُئی وی سامان چا تے نہ ونجن ڈِتا۔¹⁷۱۷۔ اَتے وَل اپنی تعلیم اِچ اُنہاں کوُ آکھیا کیا ایہہ نئیں لکھا لاتھے کہ میڈا گھر ساریاں قوماں کیتے دُعا دا گھر اکھواسی؟ پر تُساں ایں کوُ ڈاکواں دی جاہ بنا چھوڑے۔ ¹⁸۱۸۔ اَتے سردار کاہن تے فقیہہ ایہہ سُن کے اوُں کوُ مار سَٹن دا موقع گولیندے راہے کیوں جو اوُندے کولوں ڈردے ہَن اِیں کیتے جو سارے لوگ اوُندی تعلیم توں حیران ہَن۔ ¹⁹۱۹۔ اَتے ہر روز شام کوُ اوہ شہر کنوں باہر ویندا ہا۔²⁰۲۰۔ وَل اوہ سویر کوُ جیہڑے اوہ اُتھوں لنگھے تاں اُنہاں نے ڈِٹھا کہ اوہ انجیر دا درخت جڑ تائیں سُکا پیا ہا۔ ²¹۲۱۔ پطرس کوُ اوہ گالھ یاد آئی اَتے اوُں کوُ آکھن لگا اَے ربی! ڈیکھ ایہہ انجیر دا درخت جیندے تے تُوں لعنت کیتی ہائی سُک گیا ہِے۔²²۲۲۔ یسوع نے جواب اِچ اُنہاں کوُ آکھیا خدا تے ایمان رکھو۔ ²³۲۳۔ میں تُہاکوُ سچ آدھا ہاں کہ جیہڑا کوُئی اِیں پہاڑ کوُ آکھسی تُوں اُکھڑ ونج تے سمندر اِچ ڈھے پَو اَتے اپنے دِل اِچ شک نہ کریسو بلکہ یقین کریسو کہ جو کجھ آکھا گیا ہِے اوہ تھی ویسی تاں اوُندے کیتے اوہو تھیسی۔²⁴۲۴۔ اِیں کیتے میں تُہاکوُ آدھا ہاں کہ جو کجھ تُساں دُعا اِچ منگسو تاں یقین کرو کہ اوہ تُہاکوُ مِل گئے اَتے اوہ تُہاکو مِل ویسی۔ ²⁵۲۵۔ اَتے جڈاں کڈائیں تُساں کھڑے تھی کے دُعا کریندے ہیوے اگر تُہاکوُ کئیں کولوں کجھ شکایت ہِے تاں اوُں کوُ معاف کروتاں جو تُہاڈا آسمانی باپ وی جیہڑا آسمان تے ہِے تُہاڈے گُناہ معاف کرے۔ ²⁶۲۶۔ (اَتے اگر تُساں معاف نہ کریسو تاں تُہاڈا باپ جیہڑا آسمان تے ہِے تُہاڈے گُناہ وی معاف نہ کریسی)۔²⁷۲۷۔ وَل اوہ وَلا یروشلیم اِچ آئے اَتے جداں اوہ ہیکل اِچ پھردا پیا ہا تاں سردار کاہن تے فقیہہ تے بزرگ اوُندسے کول آئے۔ ²⁸۲۸۔ اَتے اوُں کوُ آکھن لگے تُوں اِنہاں کماں کوُ کیندے اختیار نال کریندِیں؟یا اِنہاں کماں دے کرن دا تیکوُ کئیں اختیار ڈِتے؟۔²⁹۲۹۔ یسوع نے اُنہاں کوُ آکھیا میں تُہاڈے کولوں ہِک گالھ پچھدا ہاِں تُساں جواب ڈیسو تاں میں وی تُہاکوُ ڈسیساں جو اِنہاں کماں کوُ کیندے اختیار نال کریندا ہاں۔ ³⁰۳۰۔ یوحنا دا بپتسمہ آسمان دی طرفوں ہا یا انسان دی طرفوں؟ میکوُ جواب ڈیوو۔³¹۳۱۔ وَل اوہ آپس اِچ آکھن لگے کہ اگر اساں آدھے ہئیں آسمان دی طرفوں تاں اوہ آکھسی وَل تُساں اوُندا یقین کیوں نہ کیتے؟ ³²۳۲۔ اَتے اگر آدھے ہئیں کہ انسان دی طرفوں ہِے تاں لوگاں دا ڈر ہِے اِیں کیتے کہ سارے لوگ یوحنا کوُ واقعی نبی جان دے ہِن۔ ³³۳۳۔ پس اُنہاں نے جواب اِچ یسوع کوُ آکھیا ساکوُ نئیں پتا اساں نئیں جان دے۔ یسوع نے اُنہاں کوُ آکھیا میں وی تُہاکوُ نئیں ڈسیندا جو اِنہاں کماں کوُ کئیں دے اختیار نال کریندا ہاں۔

Chapter 12

¹۱۔ وَل یسُوع اُنہاں نال تمثیلاں اِچ گالہیں کرن لگا کہ ہِک بندہ ہا جئیں نے تاکستان (انگور دا باغ) لایا تے اوُندے چودھاروُں واڑ لائی اَتے حوض وی بنائے تے بُرج وی اَتے اوُں کوُ ٹھیکے تے ڈے کے پردیس لگا گیا۔ ²۲۔ وَل جیہڑے ویلے پھل دا موسم آیا تاں اوُں نے ہِک نوکر کوُ باغباناں کول گھلیا کہ پھلاں دا اپنا حصہ گھن آوئے۔ ³۳۔ پر اُنہاں نے اوُں کوُ پکڑ کے ماریا تے خالی ہتھ واپس بھیج ڈِتا۔⁴۴۔ اوُں نے وَل ہِل بئے نوکر کوُ اُنہاں دے کول گھلیا پر اُنہاں نے اوُں دا سر پھاڑ ڈِتا اَتے بےعزت وی کیتا۔ ⁵۵۔ وَل اوُں نے ہِک بئے نوکر کوُ گھلیا۔ اُنہاں نے اوُں کوُ قتل چا کیتا۔ وَل اوُں نے بہوُں ساریاں کوُ گھلیا۔ اُنہاں نے اُنہاں نے اُنہاں وِچوں کئیاں کوُ ماریا تے کئیاں کوُ قتل کیتا۔⁶۶۔ ہُن ہِکو باقی ہا جیہڑا اوُندا پیارا پُتر ہا اوُں نے آخر اِچ اوُں کوُ اُنہاں دے کول ایہہ سوچ کے گھلیا جو اوہ میڈے پُتر دا تاں لحاظ کریسن۔ ⁷۷۔ پر اُنہاں باغباناں نے آپس اِچ مشورہ کیتا کہ ایہو ہِے جیہڑا وارث ہِے۔ آؤ ایں کوُ قتل کر چھوڑوں۔ وَل میراث ساڈی تھی ویسی۔⁸۸۔ پس اُنہاں نے اوُں کو پکڑ کے قتل کیتا اَتے تاکستان (انگور دا باغ) دے باہر سَٹ ڈِتا۔ ⁹۹۔ ہُن تاکستان (انگور دا باغ) دا مالک کیا کریسی؟ اوہ آسی تے اُنہاں باغباناں کوُ ہلاک کر کے تاکستان (انگور دا باغ) بئے باغباناں کوُ ڈے ڈیسی۔¹⁰۱۰۔ کیا تُساں ایہہ نوشتے اِچ نئیں پڑھیا کہ جئیں پتھر کوُ مستریاں نے رَد کر ڈِتے اوہو کونے دے سِرے دا پتھر تھی گیا۔ ¹¹۱۱۔ ایہہ خداوند دی طرفوں تھیا اَتے ساڈی نظر اِچ عجیب ہِے؟۔ ¹²۱۲۔ اِیں توُں اوہ یسوع کوُ پکڑن دی کوشش اِچ لگ گئے پر لوگاں توں ڈر گئے کیونکہ اوہ سمجھ گئے ہَن کہ اوُں نے تمثیل اُنہاں تے ہی آکھی ہِے۔ وَل اوہ اوُں کوُ چھوڑ کے لگے گئے۔¹³۱۳۔ وَل اُنہاں نے کجھ فریسیاں تے ہیرودیاں کوُ اوُں دے کول گھلیا تاں جو اوُں کوُ گالہیں وِچ پھنساون۔ ¹⁴۱۴۔ اَتے اُنہاں نے آ کے اوُں کوُ آکھیا اَے اُستاد اساں جان دے ہئیں کہ تُو سچا ہئیں اَتے کئیں دی پرواہ نئیں کریندا کیونکہ تُو کئیں بندے دا طرفدار نئیں بلکہ سچائی دے نال خدا دی راہ دی تعلہیم ڈیندا ہئیں۔ ¹⁵۱۵۔ وَل ساکوُ ڈس کہ قیصر کوُ جزیہ ڈیونا جائز ہِے یا نئیں؟ اساں ڈیووں یا نہ ڈیووں؟ یسوع نے اُنہاں دی ایاکاری دا پتا لا کے اُنہاں کوُ آکھیا تُساں میکوُ کیوں آزماندے ہیوے؟ میڈے کول ہِک دینار گھن آؤ کہ میں ڈیکھاں۔¹⁶۱۶۔ اوہ ہک دینار گھن آئے یسوع نے اُنہاں کوُ آکھیا ایہہ صورت تے ناں کئیں دا ہِے؟ اُنہاں نے اوُں کوُ آکھیا قیصر دا۔ ¹⁷۱۷۔ یسوع نے اُنہاں کوُ آکھیا جو قیصر دا ہِے قیصر کوُ ڈیوو اَتے جو خدا دا ہِے خدا کو ادا کرو۔ ااُنہاں نے ایں دے تے بہوں تعجب کیتے۔¹⁸۱۸۔ وَل صدوقیاں نے جو آدھے ہَن کہ قیامت نہ ہوسیاوُندے کول آ کے اوُں کوُ ایہہ سوال کیتے کہ ¹⁹۱۹۔ اَے اُستاد!موسیٰ دی شریعت اِچ لکھا لاتھے کہ اگر کئیں دا بِھرا بے اولاد مَر ونجے اَتے اوُندی رِہ ونجے تاں اوُندا بِھرا اوُندی ذال نال ویاہ کر گھنے تاں جو اپنے بِھرا دی نسل پیدا کرے۔²⁰۲۰۔ سَت بِھرا ہَن۔ پہلے نے ذال کیتی اَتے اوہ بے اولاد مَر گیا۔ ²¹۲۱۔ ڈوجھے نے اوُندے نال ویاہ کیتا پر اوہ وی بے اولاد مَر گیا اَتے ایویں ای تریجھے نے کیتا۔ ²²۲۲۔ اِتھوں تائیں کے ستوں بِھرا بے اولاد مَر گئے۔ ساریاں دے بعد اوہ تریہمت وی مَر گئی۔ ²³۲۳۔ قیامت اِچ ایہہ اُنہاں وِچوں کئیں دی ذال ہوسی؟ کیونکہ اوہ ستاں بِھراواں دی ذال بنی ہائی۔²⁴۲۴۔ یسوع نے اُنہاں کوُ آکھیا کیا تُساں اِیں پاروں گمراہ نئیں کہ نہ تاں کتابِ مُقّدس کوُ جان دے ہیوے اَتے نہ خدا دی قُدرت کوُ؟۔ ²⁵۲۵۔ کیونکہ جڈاں لوگ مُردیاں وِچوں زندہ تھی سن تاں اُنہاں وِچ ویاہ شادی نہ ہوسی بلکہ آسمان تے فرشتیاں دی کار ہوسن۔²⁶۲۶۔ پر اِیں بارے وِچ کہ مُردے زندہ تھی ویندِن کیا تُساں موسیٰ دی کتاب اِچ جھاڑی دے ذکر اِچ نئیں پڑھیا کہ خدا نے اوُں کوُ کیا آکھے کہ میں ابرہام دا خدا تے اضحاق دا خدا تے یعقوب دا خدا ہاں؟۔ ²⁷۲۷۔ اوہ تاں مُردیاں دا خدا نئیں بلکہ زندہ لوگاں دا خدا ہِے۔ پس تُساں وڈے گمراہ ہیوے۔²⁸۲۸۔ اَتے فقیہاں وِچوں ہِک نے اُنہاں کوُ بحث کریندیاں ہویا سُن کے جان گِدے کہ یسوع نے اُنہاں کوُ خوب جواب ڈِتے۔ اوہ کول آیا تے اوُندے کولوں پُچھیا کہ سارے حکماں وِچوں اوّل کیہڑا ہِے؟۔ ²⁹۲۹۔ یسوع نے جواب ڈِتے کہ اوّل ایہہ ہِے کہ اَے اسرائیل سُن۔ خداوند ساڈا خدا ہِک ہی خداوند ہِے۔ ³⁰۳۰۔ اَتے تُو خداوند اپنے خدا نال اپنے سارے د،ل تے اپنی ساری جان تے اپنی ساری عقل تے اپنی ساری طاقت نال محبت رکھ۔ ³¹۳۱۔ ڈوجھا ایہہ ہِے کہ تُو اپنے گواہنڈی اپنے برابر محبت رکھ۔ ایندے توں وڈا کوُئی حکم نئیں۔³²۳۲۔ فقیہہ نے اوُں کوُ آکھیا اَے اپستاد بہوُں خوب! تُوں سچ آکھے کہ اوہ ہِک ہی ہِے اَتے اوُندے علاوہ کوُئی وی ڈوجھا نئیں۔ ³³۳۳۔ اَتے اوُندے نال سارے دِل تے ساری عقل تے ساری طاقت نال محبت رکھنا تے اپنے گواہنڈی نال اپنے برابر محبت رکھنا ساری سوختنی قربانیاں تے نذراں کنوں ودھ کے ہِے۔ ³⁴۳۴۔ جڈاں یسوع نے ڈِٹھا کہ اوُں نے عقلمندی نال جواب ڈِتے تاں اوُں نے آکھیا تُوں خدا دی بادشاہی توں دوُر نئیں اَتے وَل کئیں کوُ وی اوُں کوُ سوال کرن دی جُرات نہ کیتی۔³⁵۳۵۔ وَل یسوع نے ہیکل اِچ تعلیم ڈیندے ویلے ایہہ آکھیا کہ فقیہہ کیویں آدھے ہِن کہ مسیح داؤد دا پُتر ہِے؟۔ ³⁶۳۶۔ داؤد نے تاں آپ روُح القُدس دی ہدایت نال آکھے کہ خداوند نے میڈے خداوند کوُ آکھے میڈے سجے پاسے بہہ جداں تائیں میں تیڈے دشمناں کوُ تیڈے پیراں دے تھلے دی چوکی نہ بنا چھوڑاں۔ ³⁷۳۷۔ داؤد تاں آپ اوُں کوُ خداوند آدھے۔ وَل اوہ کیویں اوُندا پُتر سگدے؟ اُتھوں دے عام لوگ خوشی نال اوُندیاں گالہیں سُندے پئے ہَن۔³⁸۳۸۔ وَل اوُں نے اپنی تعلیم اِچ آکھے کہ فقیہیاں کولوں خبردار رہوائے جیہڑے لمبے لمبے چوغے پا کے پھر دے ہِن تے بازاراں اِچ سلام وی کرواونا چاہندِن۔ ³⁹۳۹۔ اَتے عبادت خانیاں اِچ اعلیٰ درجے دیاں کرسیاں تے ضیافتاں اِچ اُچے مقام تے باہونا چاہندِن۔ ⁴⁰۴۰۔ اَتے اوہ بیواواں دے گھراں کوُ ہڑپ کر گھنن دے ہِن اَتے ڈِکھاوے کیتے لمبیاں لمبیاں نمازاں پڑھدِن۔ اِنہاں کوُ زیادہ سزا ملسی۔⁴¹۴۱۔ وَل یسوع ہیکل دفے خزانے دے سامنے بیٹھا ڈیدھا پیا ہا کہ لوگ ہیکل دے خزانے اِچ کیویں پیسے پاندِن اَتے بہوُں سارے دولت مند بہوُں کجھ پاندے پئے ہِن۔ ⁴²۴۲۔ اوُں ویلے ای ہِک کنگال بیوہ نے آ کے ڈوُ دمڑِیاں یعنی ہِک دھیلا پایا۔⁴³۴۳۔ یسوع نے اپنے چیلیاں کوُ کول سَڈ کے اُنہاں کوُ آکھے میں تُہاکوُ سچ آدھا ہاں کہ جیہڑے لوگ ہیکل دے خزانے وِچ پاندےے پئے ہَن اُنہاں ساریاں توں زیادہ اِیں کنگال بیوہ نے پائے۔ ⁴⁴۴۴۔ کیونکہ ساریاں نے اپنے بہوُں مال دی وجہ توں پائے پر اِیں نے اپنی غریبی دی حالت اِچ جو کجھ اِیں دے کول ہا یعنی اپنی ساری کمائی پا چھوڑی۔

Chapter 13

¹۱۔ جڈاں اوہ ہیکل وِچوں باہر ویندا پیا ہا تاں اوُندے چیلیاں وِچوں ہِک نے اوُں کوُ آکھے اَے اُستاد۔ ڈیکھ ایہہ کیہو جئے پتھر تے کیہو جیہاں عمارتاں ہِن!۔ ²۲۔ یسوع نے اوُں کوُ آکھے تُوں اِنہاں وڈیاں وڈیاں عمارتاں کوُ ڈیدھا ہئیں؟ اِتھیاں کوُئی وی پتھر تے پتھر باقی نہ راہسی جیہڑا ڈھایا نہ ویسی۔³۳۔ جڈاں اوہ زیتون دے پہاڑ تے ہیکل دے سامنے بیٹھا ہا تاں پطرس تے یعقوب تے یوحنا تے اندریاس نے اَنج تھی کے اوُندے کولوں پُچھیا۔ ⁴۴۔ ساکوُ ڈس کہ ایہہ گالہیں کڈاں پوریاں تھی سن؟ اَتے جیہڑے ویلے ایہہ ساریاں گالہیں پوریاں تھیون آلیاں ہوسن اوُں ویلے دا کیا نشان ہوسی؟⁵۵۔ یسوع نے اُنہاں کوُ آکھنا شروع کیتا کہ خبردار کوُئی تُہاکوُ گمراہ نہ کر ڈیوے۔ ⁶۶۔ بہوُں سارے میڈے ناں توں آسن اَتے آکھسن کہ اوہ میں ای ہاں اَتے بہوُں سارے لوگاں کوُ گمراہ کریسن۔⁷۷۔ اَتے جیہڑے ویلے لڑائیاں تے لڑائیاں دی افواہ سُنسو تاں گھبریج نہ ونجائے۔ اِنہاں گالہیں دا تھیونا ضرور ہِے پر اوُں ویلے خاتمہ نہ تھی سی۔ ⁸۸۔ کیونکہ قوم تے قوم اَتے سلطنت تے سلطنت چڑھائی کریسی۔ جاہ جاہ تے زلزلے آسن اَتے کال وی پوسن۔ ایہہ مصیبتاں دا شروع ای ہوسن۔⁹۹۔ پر تُساں خبردار راہوائے کیونکہ لوگ تُہاکوُ عدالتاں دے حوالے کریسن تے تُساں عبادت خانیاں اِچ ماراں کھاسو تے حاکماں تے بادشاہواں دے سامنے میڈی خاطر حاضر کیتے ویسو تاں جو اُنہاں کیتے گواہی ہوئے۔ ¹⁰۱۰۔ اَتے ضرور ہِے کہ پہلے ساریاں قوماں اِچ اِنجیل دی مُنادی کیتی ونجے۔¹¹۱۱۔ پر جڈاں تُہاکوُ اوہ حوالے کریسن تاں تُساں فکر نہ کرائے کہ اَساں کیا آکھسوُں بلکہ جو کجھ اوُں ویلے تُہاکوُ ڈسایا ویسی اوہو اکھوائے کیونکہ آکھن آلے تُساں نئیں ہوسو بلکہ روُح القّدس ہِے۔ ¹²۱۲۔ اَتے بِھرا کوُ بِھرا تے پُتر کوُ پیئو قتل کیتے حوالے کیتا ویسی اَتے پُتر ماں پئیو دے برخلاف کھڑے تھی کے اُنہاں کوُ مروا سٹیسن۔ ¹³۱۳۔ اَتے میڈے ناں دے پاروُں سارے لوگ تُہاڈے نال عداوت رکھیسن پر جو آخر تائیں برداشت کریسی اوہ نجات پاسی۔¹⁴۱۴۔ پس جیہڑے ویلے تُساں اوُں اُجاڑن آلی مکروہ شئے کوُ اوُں جاہ تے کھڑی ہوئی ڈیکھو جِتھاں اوُں دا کھڑا تھیونا جائز نئیں۔( پڑھن آلا سمجھ گھنے) اوُں ویلے جیہڑے یہودیہ وِچ ہوون اوہ پہاڑاں تے بھج ونجن ۔ ¹⁵۱۵۔ جیہڑا کوُئی چھت تے ہووے اوہ اپنے گھر وِچوں کجھ گھنن کیتے تھلے نہ اُترے اَتے نہ ہی اندر ونجے۔ ¹⁶۱۶۔ اَتے جیہڑے کھیت اِچ ہوون اوہ اپنا کپڑا گھننن کیتے پچھے نہ و،لے۔¹⁷۱۷۔ پر اُنہاں تے افسوس ہِے جو اُنہاں دیہاں اِچ حاملہ ہوون اَتے جیہڑیاں کھیر پلاندیاں ہوون!۔ ¹⁸۱۸۔ اَتے دُعا کرو کہ ایہہ سردیاں اِچ نہ ہوون۔ ¹⁹۱۹۔ کیونکہ اوہ ڈِیں ایہو جئے مصیبت دے ہوسن کہ دُنیا دے شروع توں گھن کے جیہڑے ویلے خدا نے سارا کجھ بنائے نہ ای ہُن تک ایہو جیا کڈائیں تھئے۔ ²⁰۲۰۔ اَتے اگر خداوند اُنہاں ڈیہاں کوُ نہ گھٹاوے ہا تاں کوُئی وی بندہ نہ بچے ہا پر اُنہاں برگزیداں دی خاطر جِنہاں کوُ اوُں نے چُنیا ہِے اُنہاں ڈیہاں کوُ گھٹائے۔²¹۲۱۔ اَتے اوُں ویلے اگر کوُئی تُہاکوُ آکھے کہ ڈیکھو مسیح تاں اِتھاں ہِے یا ڈیکھو مسیح تاں اُتھاں ہِے تاں یقین نہ کرائے۔ ²²۲۲۔ کیونکہ کوُڑے مسیح تے کوڑے نبی اُٹھی کھڑسن اَتے نشان تے عجیب کم ڈِکھاسن تاں جو اگر ممکن تھیوے تاں برگزیداں کوُ وی گمراہ کر گھنن۔ ²³۲۳۔ پر تُساں خبردار راہوائے۔ ڈیکھو میں تُہاکوُ پہلے ای سارا کجھ آکھ ڈِتے۔²⁴۲۴۔ پر اُنہاں ڈیہاں وِچ اوُں مصیبت سے بعد سِجھ تاریک تھی ویسی اَتے چند اپنی روشنی نہ ڈیسی۔ ²⁵۲۵۔ اَتے آسمان توں تارے ڈھاون لگ پوسن تے جیہڑیاں طاقتاں آسمان اِچ ہِن اہ ہلایاں ویسن۔ ²⁶۲۶۔ اَتے اوُں ویلے لوگ ابنِ آدم کوُ وڈی قدرت تے جلال دے نال بدلاں تے آندیاں ہویاں ڈیکھسن۔ ²⁷۲۷۔ اوُں ویلے اوہ فرشتیاں کوُ گھل کے اپنے برگزیداں کوُ زمین دی انتہا کولوں گھن کے آسمان دی انتہا تائیں چاریاں پاسوں جمع کریسی۔²⁸۲۸۔ ہُن انجیر دے درخت توں ہِک تمثیل سِکھو۔ جیہڑے ویلے اوُندی شاخ نرم تھیندی ہِے اَتے پتّے نکلدِن تاں تُساں جان گھندے ہیوے کہ گرمی آون آون آلی ہِے۔ ²⁹۲۹۔ ایویں ای جڈاں تُساں اِنہاں گالہیں کوُ تھیندیاں ہویاں ڈیکھو تاں جان گھنو کہ اوہ نیڑے ہِے بلکہ بوہے تے کھڑے۔³⁰۳۰۔ میں تُہاکوُ سچ آدھا ہاں کہ جڈاں تائیں ایہہ ساریاں گالہیں نہ تھی ونجن ایہہ نسل ہر گز ختم نہ تھیسی۔ ³¹۳۱۔ آسمان تے زمین ٹل ویسن پر میڈیاں گالہیں نہ ٹلسن۔ ³²۳۲۔ پر اوُں ڈِیں یا اوُں ویلے دے بارے کوُئی نئیں جان دا۔ نہ آسمان دے فرشتےنہ پُتر نہ باپ۔³³۳۳۔ خبردار! جاگدے تے دُعا کریندے راہوائے کیوں جو تُساں نئیں وے جان دے کہ اوہ کیہڑے ویلے آ ویسی۔ ³⁴۳۴۔ ایہہ اوُں بندے جیہا حال ہِے جیہڑا پردیس گئے اَتے اوُں نے گھر توں ویندیاں ہویاں اپنے نوکراں کوُ اختیار ڈِتے یعنی ہر ہِک کوُ اوُندا کم ڈسائے اَتے چوکیدار کوُ حُکم ڈِتے کہ جاگدا راہوے۔³⁵۳۵۔ پس جاگدے راہو کیونکہ تُساں نئیں وے جان دے کہ گھر دا مالک کیہڑے ویلے آسی۔ شام کوُ یا ادھی رات کوُ یا کُکڑ دے بانگ ڈیون ویلے یا سویر کوُ۔ ³⁶۳۶۔ ایویں نہ تھیوے کہ اچانک آ کے اوہ تُہاکوُ نیندر اِچ ڈیکھے۔ ³⁷۳۷۔ اَتے جو کجھ میں تُہاکوُ آدھا ہاں اوہو ساریاں کوُ آدھا ہاں کہ جاگدے راہوائے۔

Chapter 14

¹۱۔ ڈوُ ڈیہاں دے بعد عیدِ فسح تے عیدِ فطیر تھیون آلا ہا اَتے سردار کاہن تے فقیہہ موقع گولیندے پئے ہَن جو اوُں کوُ کیویں دھوکے نال پکڑ کے قتل کروُں۔ ²۲۔ کیوں جو آدھے ہَن کہ عید وِچ نئیں۔ ایویں نہ تھیوے کہ لوگاں وِچ فساد تھی ونجے۔³۳۔ جڈاں اوہ بیت عنیاہ اِچ شمعون کوڑھی دے گھر ٹُکر کھاون بیٹھا ہا تاں ہِک تریہمت جٹا ماسی دا بہوں مہانگاہ تے خالص عطر سنگِ مرمر دے عطردان اِن گھن کے آئی اَتے عطردان کوُ توڑ کے عطر اوُندے سر تے سَٹ ڈِتے۔ ⁴۴۔ پر بعض نے اپنے دِل اِچ فا تھی کے آکھن لگے کہ ایہہ عطر کیوں ایویں ضائع کیتا گئے؟۔ ⁵۵۔ کیوں جو ایہہ عطر ترئے سو دینار توں وی زیادہ ویچ کے غریباں دی مدد کیتی ونج سگدی ہائی اَتے اوہ اوُں کوُ ملامت کرن لگ پئے۔⁶۶۔ یسوع نے آکھیا اِیں کوُ چھوڑ ڈیوو۔ اِیں کوُکیوں تنگ کریندے ہیوے؟ اوُں نے میڈے نال بھلائی کیتی ہِے۔ ⁷۷۔ کیونکہ غریب غربا تا تُہاڈے کول ہِن۔ جیہڑے ویلے چاہوو اُنہاں دے نال نیکی کر سگدے ہو پر میں تُہاڈے کول ہمیشہ نہ راہساں۔ ⁸۸۔ جیہڑا کجھ اوُں نے کیتا ہِے ۔ اوُں نے دفن کیتے میڈے بدن تے پہلے ہی توں عطر مَل چھوڑے۔ ⁹۹۔ میں تُہاکوُ سچ سچ آدھا ہاں کہ ساری دُنیا وِچ جتھاں کتھائیں وی اِنجیل دی مُنادی کیتی ویسی ایہہ وی جو اِیں کیتے اِیں دی یادگاری اِچ بیان کیتا ویسی۔¹⁰۱۰۔ وَل یہوداہ اسکریوتی جیہڑا اُنہاں بارہ وِچوں ہا سردار کاہناں دے کول گیا تاں جو یسوع کوُ اُنہاں دے حوالے کرڈیوے۔ ¹¹۱۱۔ اوہ ایہہ سُن کے بہوُں خوش تھئے اَتے اوُں کوُ روپے ڈیون دا اقرار کیتے وَل اوہ موقع گولن لگ پیا جو کئیں طرح یسوع کوُ قابی کر کے اوُں کوُ پکڑوا ڈیوے۔¹²۱۲۔ فطیر دی عیِد پہلے ڈِیں یعنی جئیں ڈِیں فسح کوُ ذبح کریندے ہَن اوُں دے چیلیاں نے اوُں کوُ آکھیا تُوں کتھاں چاہندیں کہ اساں ونج کے تیڈے کیتے فسح کھاون دی تیاری کروں؟۔ ¹³۱۳۔ یسوع نے اپنے چیلیاں وِچوں ڈوُ کوُ گھلیا اَتے اُنہاں کوُ آکھیا شاہر اِچ ونجو۔ ہِک بندہ پانی دا گھڑا گھن کے کھڑا تُہاکوُ ملسی اوُندے پچھوں تھی ونجائے۔ ¹⁴۱۴۔ اَتے جتھاں اوہ داخل تھیوے اوُں گھر دے مالک کوُ اکھائے اُستاد آدھے کہ میڈا مہمان خانہ جتھاں میں اپنے چیلیاں دے نال فسح کھاساں اوہ کتھاں ہِے؟۔¹⁵۱۵۔ آپ اوہ تُہاکوُ ہِک وڈا چوبارہ ڈکھاسی اُتھائیں ساڈے کیتے ریاری کرائے۔ ¹⁶۱۶۔ پس چیلے لگے گئے اَتے شاہر اِچ ونج کے جیویں یسوع نے آکھیا ہا اوُں وے ای پایا اَتے فسح کوُ تیار کیتا۔¹⁷۱۷۔ جیہڑے ویلے شام تھئی تاں اوہ اُنہاں بارہ دے نال آیا۔ ¹⁸۱۸۔ اَتے جیہڑے ویلے اوہ ٹُکر کھاندے پئے ہَن تاں یسوع نے آکھیا میں تُہاکوُ سچ آدھا ہاں کہ تُہاڈے وِچوں ہِک جو میڈے نال کھاندا پئے میکوُ پکڑوا ڈیسی۔ ¹⁹۱۹۔ اُنہاں کوُ بہوُں ارمان لگے اَتے ہِک ہِک کر کے اوُں کوُ آکھن لگے کیا میں ہاں؟۔²⁰۲۰۔ یسوع نے اُنہاں کوُ آکھیا کہ اوہ بارہ وِچوں ہِک ہِے جیہڑا میڈے نال مُنگر اِچ ہتھ پیندے۔ ²¹۲۱۔ کیونکہ ابنِ آدم تاں جیویں اوُندے حق اِچ لکھا لاتھے ویندا ہی ہِے پر افسوس ہِے اوُں بندے تے جیندے وسیلے نال ابنِ آدم پکڑوایا ویندے! اگر اوہ بندہ جمدا ای ناں تاں اوُندے کیتے چنگا ہوئے ہا۔²²۲۲۔ اَتے اوہ کھاندے ای پئے ہَن کہ یسوع نے روٹی گھن کے برکت ڈے کے توڑی اَتے اُنہاں کوُ ڈِتی تے آکھے گھنو ایہہ میڈا بدن ہِے۔ ²³۲۳۔ وَل اوُں نے پیالہ گھن کے شُکر کیتے تے اُنہاں کوُ ڈتے اُنہاں ساریاں نے اُندے وِچوں پیتے۔ ²⁴۲۴۔ وَل اوُں نے اُنہاں کوُ آکھے ایہہ میڈا اوہ عہد داخون ہِے جیہڑ ا بہوُں ساریاں کیتے وہایا ویندے۔ ²⁵۲۵۔ میں تُہاکوُ سچ آدھا ہاں کہ انگور دا شیرہ وَل کڈائیں نہ پیساں اوُں ڈیں تائیں کہ خدا دی بادشاہی اِچ نواں نہ پیواں۔²⁶۲۶۔ وَل گیت گا کے باہر زیتون دے پہاڑ تے گئے۔ ²⁷۲۷۔ اَتے یسوع نے اُنہاں کوُ آکھے تُساں سارے ٹھوکر کھاسو کیوں جو لکھا لاتھے کہ میں آجڑی کوُ مریساں تے بھیڈاں تتر بتر تھی ویسن۔²⁸۲۸۔ پر میں اپنے زندہ تھیون دے بعد تُہاڈے کولوں پہلے گلیل کوُ ویساں۔ ²⁹۲۹۔ پطرس نے اوُں کوُ آکھے بھاویں سارے ٹھوکر کھاون پر میں ٹھوکر نہ کھاساں۔³⁰۳۰۔ یسوع نے اُنہاں کوُ آکھے میں تُہاکوُ سچ آدھا ہاں کہ تُو اَج اِیں رات کُکڑ دے ڈوُ واری بانگ ڈیون توں پہلے ترئے واری میڈا انکار کریسیں۔ ³¹۳۱۔ پر اوُں نے بہوُں زور ڈے کے آکھے اگر تیڈے نال میکوُ مَرنا وی پووے تاں وی تیڈا انکار ہرگز نہ کریساں۔ ایویں ہی اُنہاں ساریاں نے وی آکھے۔³²۳۲۔ وَل اوہ ہَک جاہ تے آئے جیندا ناں گتسمنی ہا اَتے اوُں نے اپنے چیلیاں کوُ آکھے اِتھاں بیٹھے راہو جڈاں تائیں میں دعا کراں۔ ³³۳۳۔ تے پطرس تے یعقوب تے یوحنا کوُ اپنے نال گھن کے بہوُں حیران تے بےقرار تھیون لگ پئیے۔ ³⁴۳۴۔ اَتے اُنہاں کوُ آکھے میڈی جان بہوُں غمگین ہِے۔ اِتھوں تائیں کہ مرن دی نوبت پہنچ گئی ہِے۔ تُساں اِتھاں ٹھہور تے جاگدے راہوائے۔³⁵۳۵۔ اَتے اوہ تھوڑا جیہا اَگے وَدھ کے زمین تے ڈَھے کے دُعا کرن لگ پیا کہ اگر تھی سگے تاں ایہہ ویلہ میڈے توں ٹل ونجے۔ ³⁶۳۶۔ اَتے آکھے ، اے باپ! تیڈے کولوں سارا کجھ تھی سگدے۔ اِیں پیالے کوُ میڈے کولوں ہٹا گھن تاں وی جو کجھ میں چاہندا ہاں اوہ نئیں بلکہ جو تُوں چاہندا ہئیں اوہو تھی وے۔³⁷۳۷۔ وَل اوہ آیا تے اُنہاں کوُ نیندر اِچ ڈیکھ کے پطرس کوُ آکھے اَے شمعون تُو سُتا پئیں؟ کیا تُوں ہِک گھڑی وی نہ جاگ سگیا؟۔ ³⁸۳۸۔ جاگو تے دعا کرو تاں جو آزمایش اِچ نہ پوو۔ روُح تاں تیار ہِے پر جسم کمزور ہِے۔ ³⁹۳۹۔ اوہ وَل لگا گیا اَتے اوہو گالھ آکھ کے دعا کیتی۔⁴⁰۴۰۔ اَتے وَل آ کے اُنہاں کوُ نیندر اِچ ڈِٹھا کیوں جو اُنہاں دیاں اکھیاں نیندر نال بھریاں ہویاں ہَن اَتے اوہ نہ جان دے ہَن کہ اوُں کوُ کیا جواب ڈیووں۔ ⁴¹۴۱۔ وَل تریجھی واری آ کے اُنہاں کوُ آکھے ہُن سُتے راہو اَتے آرام کرو۔ بس ویلہ آ پہنچیا ہِے۔ ڈیکھو ابنِ آدم گناہگاراں دے ہتھ اِچ حوالے کیتا ویندے۔ ⁴²۴۲۔ اُٹھو جُلوُں۔ ڈیکھو میڈا پکڑواون آلا نیڑے آپہنچے۔⁴³۴۳۔ اوہ ایہہ آدھا ہی پیا ہا کہ فوراً ہی یہوداہ جیہڑا اُنہاں بارہ وچوں ہا اَتے اوُندے نال ہِک بِھیڑ تلواراں تے سوٹیاں گھن کے سردار کاہناں تے بزرگاں دی طرفوں آ پہنچی۔ ⁴⁴۴۴۔ اَتئ اوُندے پکڑواوا آلے نے اُنہاں کوُ ایہہ نشان ڈِتا ہا کہ جئیں دا میں مُنہ چُم گھناں اوُہو ہوسی۔ اوُں کوُ پکڑ کے حفاظت نال گھن ونجائے۔ ⁴⁵۴۵۔ اوہ آ کے فوراً ہی اوُندے کول گیا اَتے آکھے اَے ربیّ اَتے اوُں دا مُنہ چُمیا۔ ⁴⁶۴۶۔ اُنہاں نے اوُندے تے ہتھ پا کے اوُں کو پکڑ گِدا۔⁴⁷۴۷۔ جیہڑے کول کھڑے ہَن اُنہاں وِچوں ہِک نے تلوار پکڑ کے سردار کاہن دے نوکر تے چلائی اَتے اوُندا کن کٹ چھوڑیا۔ ⁴⁸۴۸۔یسوع نے اُنہاں کوُ آکھیا کیا تُساں تلواراں تے سوٹیاں گھن کے میکوُ ڈاکوُ دی کار پکڑن نکلے ہیوےَ؟۔ ⁴⁹۴۹۔ میں تاں ہر روز تُہاڈے کول ہیکل اِچ تعلیم ڈیندا ہامی تاں تُساں میکوُ نئیں پکڑیا۔ پر ایہہ اِیں کیتے تھیا ہِے جو خدا دا کلام پورا تھیوے۔ ⁵⁰۵۰۔ ایندے تے سارے چیلے اوُں کوُ چھوڑ کے بھج گئے۔⁵¹۵۱۔ پر ہَک جوان بہوُں قیمتی چادر اپنے ننگے بدن تے پا کے اوُندے پچھوں ٹُر پیا۔اوُں کوُ لوگاں نے پکڑن دی کوشش کیتی۔ ⁵²۵۲۔ پر اوہ چادر چھوڑ کے ننگا ای بھج گیا۔⁵³۵۳۔ وَل اوہ یسوع کوُ سردار کاہن دے کول گھن گئے اَتے سارے سردار کاہن تے بزرگ تے فقیہہ اوُندے کول جمع تھئے۔ ⁵⁴۵۴۔ اَتے پطرس کجھ فاصلے تے اوُندے پچھوں پچھوں سردار کاہن دی حویلی دے اندر تائیں گیااَتے سپاہیاں دے نال بہہ کے بھا سیکن لگ پیا۔⁵⁵۵۵۔ اَتے سردار کاہن سارے وڈی عدالت آلے یسوع کوُ مار سَٹن کیتے اوُندے خلاف گواہی گولن لگ پئے پر کتھائیں وی نہ ملی۔ ⁵⁶۵۶۔ کیوں جو بہوُں ساریاں نے کوُڑیاں گواہیاں تاں ڈِتِن پر اوہ اُنہاں دیاں گواہیاں تے متفق نہ ہَن۔⁵⁷۵۷۔ وَل بعض نے اُٹھی کے اوُندے تے ایہہ کوُڑی گواہی ڈِتی کہ۔ ⁵⁸۵۸۔ اساں اِیں کوُ ایہہ آدھے سُنیا ہِے کہ میں اِیں گھر (مقدس) کوُ جیہڑا ہتھ نال بنیا ہِے ڈھا ڈیساں اَتے وَل تریئے ڈیہاں اِچ ڈوجھا بنا ڈیساں جیہڑا ہتھ نال نہ بنیا ہوسی۔ ⁵⁹۵۹۔ پر ایندے تے وی اُنہاں دی گواہی متفق نہ نکلی۔⁶⁰۶۰۔ وَل سردار کاہن نے وِچ کھڑے تھی کے یسوع کولوں پُچھیا جو تُوں کجھ جواب نئیں ڈیندا؟ ایہہ تیڈے خلاف کیا گواہی ڈیندِن؟۔ ⁶¹۶۱۔ پر اوہ چُپ ہی ریہا اَتے کجھ جواب نہ ڈِتے۔ سردار کاہن نے وَل اوُندے اگے وَلا سوال کیتے اَتے آکھیا کیا تُوں اوُں خدائے محمود دا پُتر مسیح ہئیں؟۔ ⁶²۶۲۔ یسوع نے آکھیا ہاں میں ہاں اَتے تُساں ابنِ آدم کوُ قادرِ مطلق دے سجے پاسے بیٹھے تے آسمان دے بدلاں دے نال آندے ہویاں ڈیکھ سو۔⁶³۶۳۔ سردار کاہن نے اپنے کپڑے پھاڑ کے آکھیا ہُن ساکو گواہاں دی کیا ضرورت ہِے؟۔ ⁶⁴۶۴۔ تُساں ایہہ کُفر سُنے۔ تُہاڈی کیا رائے ہِے؟ اُنہاں ساریاں نے فتوےٰ ڈ،تے کہ اوہ قتل دے لائق ہِے۔ ⁶⁵۶۵۔ تاں بعض اوپندے تے تُھکن لگ پئے اَتے اُندا مُنہ کج کے تے اوُندے مُکے مارے اَتے اوُں کوُ آکھن لگے نبوت دیاں گالہیں سُنا! اَتے سپاہیاں نے اوُں کوُ چماٹاں مار کے اپنے قبضے وِچ گھن گِدا۔⁶⁶۶۶۔ جڈاں پطرس تھلے صحن اِچ ہا تاں سردار کاہن دی نوکرانیاں وِچوں ہِک اُتھاں آئی۔ ⁶⁷۶۷۔ اَتے پطرس کوُ بھا سیکدیاں ڈیکھ کے اوُندے تے نظر کیتی تے آکھن لگی تُوں وی اوُں ناصری یسوع دے نال ہاویں۔ ⁶⁸۶۸۔ پطرس نے انکار کیتے تے آکھیا کہ میں تاں نہ جان دا تے ناں ای سمجھدا ہاں کہ تُو کیا آدھی ہئیں۔ وَل اوہ باہر ڈیوڑھی اِچ لگا گیا اَتے کُکڑ نے بانگ ڈِتی۔⁶⁹۶۹۔ اوہ نوکرانی اوُں کوُ ڈیکھ کے اُنہاں کولوں جیہڑے اُتھاں کھڑے ہَن وَل آکھن لگی ایہہ وی اُنہاں وِچوں ہِے۔ ⁷⁰۷۰۔ پر اوُں نے وَل وی انکار کیتے اَتے کجھ دیر بعد اُنہاں نے جیہڑے نال ہی کھڑے ہَن پطرس کوُ وَل آکھے بے شک تُوں اُنہاں وِچوں ہی ہئیں کیونکہ تُوں گلیلی وی ہئیں۔⁷¹۷۱۔ پر اوہ لعنت کرن تے قسماں کھاون لگ پیا کہ میں اوُں بندے کوُ نئیں جان دا جیندا تُساں ذکر کریندے ہیوے۔ ⁷²۷۲۔ اَتے فوراً ہی کُکڑ نے ڈوجھی واری بانگ ڈِتی۔ پطرس کوُ یسوع دی اوہ گالھ یاد آئی جو اوُں نے آکھی ہائی کہ کُکڑ دے ڈو واری بانگ ڈیون توں پہلے تُو ترئیے واری میڈا انکار کریسیں اَتے اوہ اِیندے تے غور کر کے روُنا۔

Chapter 15

¹۱۔ اَتے سویرے ای فوراً سردار کاہناں نے بزرگاں تے فقیہیاں تے سارے وڈی عدالت آلیاں سمیت مشورہ کر کے یسوع کوُ بدھوایا تے ونج کے پیلاطُس دے حوالے چا کیتا۔ ²۲۔ اَتے پیلاطُس نے اوُندے کولوں پُچھیا کیا تُوں یہودیاں دا بادشاہ ہئیں؟ یسوع نے جواب اِچ اوُں کوُ آکھیا تُوں آپ آدھیں۔ ³۳۔ اَتے سردار کاہن اوُندے تے بہوُں گالہیں دا الزام لیندے راہے۔⁴۴۔ پیلاطُس نے اوُں کوُ ولا سوال کر کے ایہہ آکھے کہ تُوں کجھ جواب نئیں ڈیندا؟ ڈیکھ ایہہ تیڈے تے کتنی گالہیں دا الزام لیندے کھڑے ہِن؟۔ ⁵۵۔ یسوع نے وِل وی کجھ جواب نہ ڈِتا اِتھوں تائیں کہ پیلاطُس بہوُں حیران تھیا۔⁶۶۔ اَتے اوہ عید تے ہِک قیدی کوُ جیندے کیتے لوگ عرض کریندے ہَن کہ اُنہاں دی خاطر چھوڑ ڈیندا ہا۔ ⁷۷۔ اَتے برابا ناں دا ہِک بندہ اُنہاں باغیاں دے نال قید وِچ ہا جنہاں نے بغاوت اِچ خون کیتا ہا۔ ⁸۸۔ اَتے بِھیڑ اُتے چڑھ کے اوُں کوُ عرض کرن لگ پئی کہ جو تیڈا دستور ہِے اوہ ساڈے کیتے کر۔⁹۹۔ پیلاطُس نے اُنہاں کوُ ایہہ جواب ڈِتا۔ کیا تُساں چاہندے ہیوے کہ میں تُہاڈی خاطر یہودیاں دے بادشاہ کوُ چھوڑ ڈیواں؟۔ ¹⁰۱۰۔ کیوں جو اوُں کوُ پتا ہا کہ سردار کاہناں نے اِیں کوُ حسد دے پاروُں میڈے حوالے کیتے۔ ¹¹۱۱۔ پر سردار کاہناں نے بِھیڑ کوُ اُبھارے تاں جو پیلاطُس اُنہاں دی خاطر برابّا ہی کوُ چھوڑ ڈیوے۔¹²۱۲۔ پیلاطُس نے وَلا اُنہاں کوُ آکھے وَل جینکوُ تُساں یہودیاں دا بادشاہ آدھے ہیوے اُندا میں کیا کراں؟۔ ¹³۱۳۔ اوہ وَلا شور مچاون پے گئے کہ اوہ مصلوب تھیوے۔¹⁴۱۴۔ اَتے پیلاطُس نے اُنہاں کوُ آکھے کیوں اوُں نے کیا بُرائی کیتی ہِے؟ اوہ بیا وی شور مچاون لگ پئے کہ اوہ مصلوب تھیوے۔ ¹⁵۱۵۔ پیلاطُس نے لوگاں کوُ خوش کرن دے ارادے نال اُنہاں کیتے برابّا کوُ چھوڑ ڈِتے اَتے یسوع کوُ کوڑے مار کے اُنہاں دے حوالے چا کیتا کہ مصلوب تھی ونجے۔¹⁶۱۶۔ اَتے سپاہی اوُں کوُ گھن کے اوُں صحن اِچ آئے جیہڑا پریتوریُن اکھواندے اَتے اوہ ساری پلٹن کوُ سڈوا کے گھن آئے۔ ¹⁷۱۷۔ اَتے اُنہاں نے اوُں کوُ ارغوانی چوغہ پوایا تے کنڈیاں دا تاج بنا کے اوُندے سر تے رکھیا۔ ¹⁸۱۸۔ اَتے اوُں کوُ سلام کر کے آکھن لگے اَے یہودیاں دے بادشاہ آداب!۔¹⁹۱۹۔ اَتے اوہ اوُندے سر تے سرکنڈا مریندے تے اوُں دے تے تُھکدے تے اوُں دے اگے گوڈے ٹیک ٹیک کے اوُں کوُ سجدہ کریندے راہے۔ ²⁰۲۰۔ اَتے جیہڑے ویلے اوُندا مذاق بنا گِدا تاں اوُندے توں ارغوانی چوغہ لہا کے اوُندے ای کپڑے اوُں کوُ پوائے۔ وَل مصلوب کرن کیتے باہر گھن گئے۔ ²¹۲۱۔ اَتے شمعون ناں دا ہِک کُرینی بندہ سکندر تے روُفس دا پیئو دیہات توں آندے ہویاں اُتھوں لنگھے۔ اُنہاں نے اوُں کو ونگار اِچ پکڑے تاکہ یسوع دی صلیب چاوے۔²²۲۲۔ اَتے اوہ اوُں کوُ گُلگتا دے مقام تے گھن آئے جیں دا ترجمہ ہِے کھوپڑی دی جاہ۔ ²³۲۳۔ اَتے مُر ملی ہوئی مَے اوُں کوُ ڈیون لگے پر اوُں نے نہ گِدی۔ ²⁴۲۴۔ اَتے اُنہاں نے مصلوب کیتا تے اوُندے کپڑیاں تے قرعہ پایا کہ کئیں کوُ کیا ملسی تے اوُندے کپڑے ونڈ گِدے۔²⁵۲۵۔ اُنہاں نے سویر دے پہلے پہر دے نیڑے اوُں کوُ مصلوب کیتا۔ ²⁶۲۶۔ اَتے اوُندا الزام لکھ کے اوُندے اُتے لا ڈِتا کہ یہودیاں دا بادشاہ۔ ²⁷۲۷۔ اَتے اُنہاں نے اوُندے نال ڈوُ ڈاکو وی ہِک کوُ اوُندے سجے پاسے تے ہِک کوُ اوُندے کھبے پاسے مصلوب کیتے۔ ²⁸۲۸۔ (تاں جو ایہہ گالھ پوری تھئی کہ اوہ بدکاراں نال شمار کیتا گیا)۔²⁹۲۹۔ اَتے راہ ٹُرن آلے سر ہلا ہلا کے اوُندے تے لعن طعن کریندے تے آدھے ہَن کہ واہ! مَقدِس کوُ ڈھاون آلے تے تریئے ڈیہاں اِچ بناون آلے۔ ³⁰۳۰۔ صلیب توں اُتر کے اپنے آپ کوُ بچا۔³¹۳۱۔ اِیں طرح سردار کاہن وی فقیہیاں دے نال مِل کے آپس وِچ مذاق نال آدھے ہَن اِیں نے ڈوجھیاں کوُ بچایا۔ اپنے آپ کوُ نئیں بچا سگدا۔ ³²۳۲۔ اسرائیل دا بادشاہ مسیح ہُن صلیب توں اُتر آئے تاں جو اساں ڈیکھ کے ایمان گھن آؤں اَتے جیہڑے اوُندے نال مصلوب کیتے گئے ہِن اوہ اوُندے تے لعن طعن کریندے ہَن۔³³۳۳۔ جیہڑے ویلے ڈوپاہر تھئی تاں سارے مُلک اِچ اندھارا چھا گئے اَتے اوہ تریجھے پہر تائیں ریہا۔ ³⁴۳۴۔ اَتے تریجھے پہر کوُ یسوع وڈی آواز نال چّلائے کہ اِلوہی اِلوہی لما شَبقَتنی؟ جئیں دا ترجمہ ہِے اَے میڈے خدا اَے میڈے خدا! رُوں میکوُ کیوں چھوڑ ڈِتے؟۔ ³⁵۳۵۔ جیہڑے کول کھڑے ہَن اُنہاں وِچوں کجھ نے ایہہ سُن کے آکھے ڈیکھو اوہ تاں ایلیاہ کوُ سڈیندا ہِے۔³⁶۳۶۔ اَتے ہِک نے بھج کے سپنج کوُ سرکے اِچ ڈبویا تے سرکندے تے رکھ کے اوُں کوُ چُسایا اَتے آکھیا ٹھہر ونج۔ دیدھے ہئیں کہ ایلیاہ اِیں کوُ لہاون کوُ آندے یا نئیں۔ ³⁷۳۷۔ وَل یسوع نے وڈی آواز نال چّلا کے دَم ڈے ڈِتے۔ ³⁸۳۸۔ اَتے مَقدِس دا پردہ اُتوں گھن کے تھلے تائیں پھٹ کے ڈوُ ٹکڑے تھی گیا۔³⁹۳۹۔ اَتے جیہڑا صوبہ دار اوُندے سامنے کھڑا ہا اوُں نے اوُں کوُ ایویں دَم ڈیدھے ہویاں ڈیکھ کے آکھے بے شک یہہ بندہ خدا دا پُتر ہا۔ ⁴⁰۴۰۔ اَتے بہوُں تریہمتاں دوُر توں ڈیدھیاں پئیاں ہَن۔ اُنہاں وِچوں مریم مگدلینی تے نکے یعقوب تے یوسیس دی ماں مریم تے سلومی ہَن۔َََََََََََََََََََََََ ⁴¹۴۱۔ جڈاں اوہ گلیل اِچ ہا ایہہ اوُندے پِچھوں ٹُر پوندیاں ہَن اَتے اوُندی خدمت کریندیاں ہَن اَتے وَل بئی وی بہوں ساریاں تریہمتاں ہَن جیہڑیاں اوُندے نال یروشلیم اِچ آئیاں ہَن۔⁴²۴۲۔ جیہڑے ویلے شام تھئی تاں اِیں کیتے کہ تیاری دا ڈیں ہا جو سبت (چھن چھن) توں ہَک ڈیں پہلے تھیندا ہِے۔ ⁴³۴۳۔ ارمتیہ دا راہون آلا یوسف آیا جیہڑا عزت دار مُشیر اَتےآپ وی خدا دی بادشاہی دا منتظر ہا اَتے اوُں نے جرات کر کے پیلاطُس دے کول ونج کے یسوع دی لاش منگی۔ ⁴⁴۴۴۔ اَتے پیلاطُس حیران تھی گیا کہ اوہ ایویں جلدی نال مَر گیا اَتے صوبےدار کوُ سڈا کے اوُندے کولوں پُچھیا کہ اوُں کوُ مویاں ہویاں دیر تھی گئی ہِے؟۔⁴⁵۴۵۔ جڈاں صوبےدار کولوں سارا حال پتا لگ گئے تاں لاش یوسف کوُ ڈیوا ڈِتی۔ ⁴⁶۴۶۔ اوُں نے ہِک بہوُں قیمتی چادر مُل گھن کے اَتے لاش کوُ لہا کے اوُں چادر اِچ کفنایا تے ہِک قبر دے اندر جیہڑی چٹان اِچ کھودی گئی ہائی رکھیا اَتے قبر دے مُنہ تے ہِک پتھر ریڑھ ڈِتا۔ ⁴⁷۴۷۔اَتے مریم مگدلینی تے یوسیس دی ماں مریم ڈیدھی پئی ہائی کہ اوُں کوُ کتھاں رکھا گیا ہِے۔

Chapter 16

¹۱۔ جیہڑے ویلے سبت (چھن چھن ) دا ڈِیں لنگھ گئے تاں مریم مگدلینی تے یعقوب دی ماں مریم تے سلومی نے خوشبودار شئیاں مُل گھن گِدیاں تاں جو آ کے اوُندے تے مَلن۔ ²۲۔ اوہ ہفتے دے پہلے ڈِیں بہوُں سویرے جڈاں ہالی سِجھ نکلیا ای ہا قبر تے آئیاں۔³۳۔ اَتے اوہ آپس اِچ آدھیاں ہَن کہ ساڈے کیتے پتھر کوُ قبر دے مُنہ توں کون ہٹاسی؟۔ ⁴۴۔ جیہڑے ویلے اُنہاں نے نگاہ کیتی کہ پتھر ہٹیا کھڑے کیونکہ اوہ بہوُں ہی وڈا ہا۔⁵۵۔ اَتے قبر دے اندر ونج کے اُنہاں نے ہِک جوان کوُ چٹے کپڑیاں اِچ ڈِٹھا جیہڑا سجے پاسے بیٹھا ہا اَتے اوہ بہوُں حیران تھی گئیاں۔ ⁶۶۔ اوُں نے اُنہاں کوُ آکھے ایویں حیران نہ تھیوو۔ تُساں یسوع ناصری کوُ گولیندیاں ہیوے جیہڑا مصلوب تھیا ہا۔ اوہ تاں زندہ تھی گیا ہِے۔ اوہ اِتھاں نئیں ہِے۔ ڈیکھو ایہہ اوہ جاہ ہِے جتھاں اُنہاں نے اوُں کوُ رکھیا ہا۔ ⁷۷۔ پر تُساں ونج کے اوُندے چیلیاں کو ڈسو کہ اوہ تُہاڈے کولوں پہلے گلیل کوُ ویسی۔ تُساں اُتھائیں اوُں کوُ ڈیکھ سو جیویں اوُں نے تُہاکوُ آکھیا ہا۔⁸۸۔ اَتے اوہ قبر چوں نکل کے بھج پئیاں کیونکہ تھرتھری تے خوف اُنہاں تے غالب آگئے ہَن اَتے اُنہاں نے کئیں کوُ کجھ نہ آکھیا کیونکہ اوہ ڈردیاں ہَن۔⁹۹۔ ہفتہ دے پہلے ڈِیں جڈاں اوہ سویرے جی اُٹھیا تاں پہلے مریم مگدلینی کوُ جیندے وِچوں اوُں نے سَت بدروُحاں نکلیاں ہَن ڈِکھائی ڈِتے۔ ¹⁰۱۰۔ اوُں نے ونج کے اوُں دے ساتھیاں کوُ خبر ڈِتی جیہڑے ماتم کریندے تے روندے پئے ہَن۔ ¹¹۱۱۔ اَتے اُنہاں نے ایہہ سُن کے کہ اوہ زندہ ہِے اَتے اوُں نے اوُں کوُ ڈِٹھا ہِے یقین نہ کیتے۔¹²۱۲۔ ایندے بعد اوہ ڈوجھی صورت اِچ اُنہاں وِچوں ڈوُ کوُ جیہڑے ویلے اوہ دیہات دے پاسے پیدل ویندے پئے ہَن ڈِکھائی ڈِتے۔ ¹³۱۳۔ اُنہاں نے وی جا کے باقی سارے لوگاں کوُ خبر ڈِتی پر اُنہاں نے اُنہاں دا وی یقین نہ کیتا۔¹⁴۱۴۔ وَل اوہ اُنہاں گیارہ کوُ وی جڈاں ٹُکر کھاون بیٹھے ہَن ڈکھائی ڈِتا اَتے اوُں نے اُنہاں دی بے اعتقادی تے سخت دَلی تے اُنہاں کوُ ملامت کیتی کیونکہ جِنہاں نے اوُں دے زندہ تھیون دے بعد اوُن کوُ ڈِٹھا ہا اُنہاں نے اوُں دا یقین نہ کیتا ہا۔ ¹⁵۱۵۔ اَتے یسوع نے اُنہاں کوُ آکھیا کہ تُساں ساری دُنیا اِچ ونج کے ساری خلق دے سامنے اِنجیل دی مُنادی کرو۔ ¹⁶۱۶۔ جیہڑا ایمان گھن آئے اَتے وَل بپتسمہ گھنے اوہ نجات پاسی اَتے جیہڑا ایمان نہ گھن آئے اوہ مُجرم ٹھہرایا ویسی۔ََََََََََََََِِ¹⁷۱۷۔ اَتے ایمان گھن کے آون آلیاں وِچ ایہہ معجزے تھی سن۔ وہ میڈے نام توں بدروُحاں کڈھیسن۔ ¹⁸۱۸۔ نویاں نویاں زباناں بولسن۔ نانگ کوُ چاگھن سن اَتے اگر کوُئی ہلاک کرن آلی شئے پی گھن سن تاں اُنہاں دا کجھ نقصان نہ تھی سی۔ اوہ بیماراں تے ہتھ رکھسن تا چنگے تھی ویسن۔¹⁹۱۹۔ خداوند یسوع اُنہاں نال ایہہ گالہیں کرن دے بعد آسمان تے چاتا گیا اَتے خدا دے سجے ہتھ بہہ گیا۔ ²⁰۲۰۔ وَل اُنہاں نے نکل کے ہر جاہ تے مُنادی کیتی اَتے خداوند اُنہاں دے نال کم کریندا ریہا اَتے کلام کوُ اُنہاں معجزیاں دے وسیلے نال جیہڑے نال نال تھیندے ہَن ثابت کریندا ریہا۔ آمین۔

Luke

Chapter 1

¹۱۔ جڈاں بہوں سارے بندیاں نے اِیں کم کوُں ہتھ پاتے تاں جیہڑیاں گالہیں ساڈے وِچ تھیاں ہِن اُنہاں کوُ ٹھیک ٹھیک لکھوُں۔ ²۲۔ جیویں کہ اُنہاں نے جو کجھ شروع تھوں آپ ڈِٹھا ہا اَتے کلام دی خدمت کرن آلے ہَن اُنہاں کوُ ساڈے تک پہنچائے۔ ³۳۔ میڈے پیارے تھفلس میں وی اے کوشش کیتی ہے کہ سب کجھ شروع تھوں گھِن کے ترتیب نال تیڈے کیتے لکھاں۔ ⁴۴۔تاں جو تُوں جیہڑی گالہیں دی تعلیم پائی ہائی اوندی سچائی دا تیکوُ پتا لگ ونجے۔⁵۵۔یہودیہ دے بادشاہ ہیرودیس دے زمانے وِچ ابیاہ دے گروہ وِچوں زکریا ناں دا ہِک کاہن ہا اُتے اوندی ذال ہارون دی اولاد وِچوں ہائی اَتے اوندا ناں الیشبع ہائی۔ ⁶۶۔اَتے اوہ ڈوویں خدا دے اَگوں راستباز تے خدا دے سارے حُکم تے ہدایت تے عمل کرن آلے ہَن تے ایہو جئی زندگی گزریندے پئے ہَن کہ جیندے وِچ کوئی کمی نہ ہووے۔ ⁷۷۔اَتے اُنہاں دے بال بچے نہ ہن اَتے الیشبع بال نہ جم سگدی ہائی ہَن اوہ ڈوویں بُڈھے تھی گئے ہَن۔⁸۸۔ہک ڈیں ابیاہ دے گروہ دی واری ہائی کہ خدا دے حضور کہانت دا کم پورا کرے تاں ایویں تھیا۔ ⁹۹۔کہ کہانت دے دستور دے مطابق نال زکریا دا ناں نکل آیا کہ اوہ مَقدس اِچ ونج کے خوشبو کوُ بھا لاوے۔ ¹⁰۱۰۔وَل خوشبو ساڑن دے ویلے بہوں سارے لوگ باہر دُعا منگدے پئے ہَن۔¹¹۱۱۔کہ خداوند دا فرشتہ خوشبو ساڑن دی جاہ دے سجے ہتھ اوُں کوُ ڈِکھائی ڈِتے۔ ¹²۱۲۔اَتے زکریا اوُں کوُ ڈیکھ کے گھابر گئے تے ڈر گیا۔ ¹³۱۳۔پر فرشتے نے اوُں کو آکھیا اے زکریا! نہ گھبرا کیوں کے تیڈی دُعا سُن گِدی گئی ہے اَتے تیڈے کیتے تیڈی ذال الیشبع پُتر جَمسی توُں اوندا ناں یوحنا رکھیں۔¹⁴۱۴۔تے تُوں خوشی دے نال بھریج ویسیں اَتے اوندے جمن نال بہوں سارے لوگ خوش تھیسن۔ ¹⁵۱۵۔اوہ بال خدا دے نیڑے بہوں عظیم ہوسی اَتے نہ او شراب پیسی نہ مَے پیسی اَتے اپنی ماں دے ڈھِڈ وِچ ای روح نال بھریج ویسی۔¹⁶۱۶۔تے اوہ بہوں سارے اسرایلیاں کوُ خدا دے پاسے پھیر گھِنسی جیہڑا اُنہاں دا خدا ہے۔ ¹⁷۱۷۔تے اوہ ایلیا دی رُوح تے طاقت نال خداوند دے اَگے اَگے چلسی کہ پیوواں دے دِل پُتراں دے پاسے تے نافرماناں کوُ راستبازاں دی حکمت دی طرف چلن دے پاسے پھیرے اَتے اوہ اوُں قوم کوُ خدا کیتے تیار کرے۔¹⁸۱۸۔زکریا نے فرشتے کوُ آکھیا میں کیویں اِیں گالھ کوُ جان ساں؟کیونکہ میں بُڈھا ہاں تے میڈی ذال دی عمر بہوں زیادہ تھی گئی ہے۔ ¹⁹۱۹۔فرشتے نے اوُں کوُ جواب ڈِتا ۔میں جبرائیل ہاں جیہڑا خدا دے حضور کھڑا راہندا ہے۔اَتے اِیں کیتے بھیجا گیا ہاں کہ تیڈے نال کلام کراں تے تیکوُ اِنہاں گالہیں دی خوشخبری ڈیواں۔ ²⁰۲۰۔اَتے ڈیکھ جیئں ڈیہاں تائیں ایہہ گالہیں پوریاں نہ تھی ونجن تیکوُ چُپ لگی راہسی اَتے توں بول نہ سگ سیں۔ایں کیتے کہ توں میڈی گالہیں تے یقین نہ کیتے جیہڑیاں اپنے ویلے تے پوریاں تھیسَن۔²¹۲۱۔اَتے لوگ زکریا دی راہ ڈیدھے ہَن تے حیران تھیندے ہَن کہ اوُں کوُ اوُں جا ہ تے دیر کیوں لگی۔ ²²۲۲۔جیہڑے ویلے اوہ باہر آیا تے کجھ نہ آکھ سگا۔اُنہاں نے اوُندے کولوں پچھن دی کوشش کیتی اُنہاں کوُ پتا لگے کہ اوُں جاہ تے اوُں کوُ دیر کیوں لگی۔اوہ اُنہاں کوُ اشاریاں دے نال ڈسیندا ہا تے کجھ بول نہ سگا۔ ²³۲۳۔وَل ایویں تھیا کہ جڈاں اوُں دی خدمت دے ڈیں پوُرے تھی گئے تاں اوہ اپنے گھر لگا گیا۔²⁴۲۴۔ اُنہاں ڈیہاں دے بعد اوندی ڈال الیشبع ڈِھڈ نال تھئ گئی۔ اَتے اوندے پنج مہینے تک اپنے آپ کوُ ایہہ آکھ کے لُکائے رکھیا کہ۔ ²⁵۲۵۔ جڈاں خداوند نے میڈی بےعزتی لوگاں وچوں دور کرن کیتے میڈے تے نگاہ کیتی، اُنہاں ڈیواراں اِچ اوُں نے میڈے کیتے ایویں کیتا۔²⁶۲۶۔ چھیویں مہینے وِچ جبرائیل فرشتہ خدا دی طرفوں ناصرۃ نامی گلیل دے ہِک شاہر اِچ ہِک کنواری دے کول بھیجا گئے۔ ²⁷۲۷۔ جیندی منگنی داؤد دے گھرانے دے ہِک جوان یوسف ناں دے نال تھئی ہا اَتے اوُں کنواری دا ناں مریم ہائی۔ ²⁸۲۸۔ وَل فرشتے نے اوُں کوُ اندر آکے آکھیا سلام تیکوُ جیندے تے فضل تھیا ہِے! خداوند تیڈے نال ہِے۔ ²⁹۲۹۔ اوہ ایں کلام تھوں بہوں پریشان تھی گئی اَتے سوچن لگی کہ ایہہ کیئو جیہا سلام ہِے³⁰۳۰۔ فرشتے نے اوُں کوُ آکھیا اے مریم! گھبرا نہ کیونکہ خداوند دی طرفوں تیڈے تے فضل تھیا ہِے۔ ³¹۳۱۔ اَتے توں ڈِھڈ نال ہوسیں تے تُوں پُتر جمسیں تے اونداناں یسوع رکھیں۔ ³²۳۲۔ او نیک ہوسی تے خدا تعالیٰ دا پُتر اکھواسی۔ اَتے خداوند خدا اوندے پیئو داؤد دا تخت اوُں کوُ ڈیسی۔ ³³۳۳۔ اَتے او یعقوب دے گھرانے تے اخیر تک بادشاہی کریسی تے اوندی بادشاہی دا اَخیر نہ تھیسی۔³⁴۳۴۔ مریم نے فرشتے کوُ آکھیا ایہہ کیویں تھی سگدے جڈاں کہ میں کئیں جوان کوُ نئیں جان دی۔ ³⁵۳۵۔ اَتے فرشتے نے جواب اِچ اوُں کوُ آکھیا کہ روح القدس تیڈے تے نازل تھیسی تے خدا تعالیٰ دی قدرت تیڈے تے چھاں کریسی تے ایندے پاروں اوہ پاک بال خدا دا پُتر اکھواسی۔³⁶۳۶۔ اَتے ڈیکھ تیڈی رشتے دار الیشبع دے وی بُڈھے وارے پُتر تھیون آلا ہِے۔ ہُن اوہ جیہڑی بال نہ جم سگدی ہائی چھیواں مہینہ ہِے۔ ³⁷۳۷۔ کیونکہ جو کجھ خدا نے آکھیا ہائی اوہ بےکار نہ تھیسی۔ ³⁸۳۸۔ مریم نے آکھیا ڈیکھ میں خداوند دی عبادت کرن آلی ہاں میڈے کیتے تیڈے کلام دے مطابق تھیوے۔ تاں فرشتہ اوُں دے کولوں لگا گیا۔³⁹۳۹۔اوُں ڈیواراں وِچ چھیتی نال مریم پہاڑی مُلک اِچ یہوداہ دے ہِک شاہر کوُ گئی۔ ⁴⁰۴۰۔ اَتے زکریا دے گھر اندر آ کے الیشبع کوُ سلام کیتا۔ ⁴¹۴۱۔ جیویں ای الیشبع نے مریم دا سلام سُنیا تا ایویں تھیا کہ بال اُوندے ڈِھڈھ اِچ خوش تھی گیا تے الیشبع روح القدس نال بھر گئی۔⁴²۴۲۔اَتے اُچی آواز نال آکھن لگی تُوں عورتاں وِچوں خوش قسمت ہیئں تے تیڈے ڈِھڈھ دا پھل وی خوش قسمت ہے۔ ⁴³۴۳۔اَتے میڈے تے ایہہ فضل کتھوں تھیا کہ میڈے خداوند دی ماں میڈے کول آئی؟۔ ⁴⁴۴۴۔کیوں جو ڈیکھ جیویں ہی تیڈے سلام دی آواز میڈے کن اِچ آئی بال خوشی دے پاروں میڈے ڈِھڈھ اِچ خوشی تھی پیا۔ ⁴⁵۴۵۔اَتے اوہ خوش قسمت ہے جیہڑی ایمان گھِن آئی کیونکہ جو گالہیں خداوند دی طرفوں اوُں کوُں آکھیاں ہن اوہ پوریاں تھیسن۔⁴⁶۴۶۔وَل مریم نے آکھیا کہ میڈی جان خداوند دی وڈیائی کریندی ہے ⁴⁷۴۷۔اَتے میڈی رُوح میڈے نجات ڈیون آلے خدا تھوں خوش تئھی۔⁴⁸۴۸۔کیونکہ اوُں اپنی عبادت کرن آلی بندی دی بدحالی تے نگاہ کیتی اَتے ڈیکھ ہن تھوں گھِن کہ ہر زمانے دے لوگ میکوں خوش قسمت آکھسن۔ ⁴⁹۴۹۔کیونکہ اوُں ذات کریم نے میڈے کیتے وڈے وڈے کم کیتے ہَن اَتے اوندا ناں پاک ہے۔⁵⁰۵۰۔جیہڑے اوندے کنوں ڈردے ہن اُنہاں تے اوندا رحم ہر دوار اِچ ہوسی۔ ⁵¹۵۱۔اوُں نے اپنی بانہہ نال زور ڈِکھایا کہ جیہڑے اپنے آپ کوُ وڈا سمجھدے ہن اُنہاں کوُ حیران کر ڈِتے۔⁵²۵۲۔اوُں زور آلیاں کوُ تخت تھوں ہٹا ڈِتا جیہڑے کمزور ہَن اُنہاں کوُ طاقت ڈِتی۔ ⁵³۵۳۔اوُں نے بُھکے بندیاں کوُ چنگیاں شیئاں ڈِتیاں اَتے پیسے آلیاں کوُ کنگال کر ڈِتا۔⁵⁴۵۴۔اوُں نے اپنے خدمت گار اسرایئل کوُ سنبھال گِدے تاں جو اپنی رحمت کوُ یاد کرے۔ ⁵⁵۵۵۔جو ابرہام تے اوندی نسل تے اخیر تک راہسی جیویں اوُں نے ساڈے پیو ڈاڈا کوُ آکھیا ہائی۔⁵⁶۵۶۔تریئے مہینے الیشبع دے کول رہ کے مریم اپنے گھر واپس لگی گئی۔ ⁵⁷۵۷۔اَتے وَل الیشبع دے بال جمن دا ویلہ آگئے اَتے اوندے پُتر تھیا۔ ⁵⁸۵۸۔اَتے اوندے ہمسایاں تے رشتےداراں کوُں جیہڑے ویلے پتا لگے کہ خداوند دی طرفوں اوندے تے وڈی رحمت تھئی ہے تاں اُنہاں نے بہُوں خوشی کیتی۔⁵⁹۵۹۔اَٹھویں ڈیں اوُں بال دی طہور دا ویلہ آیا اَتے اوندا ناں اوندے پیئو دے ناں تے زکریا رکھن لگے۔ ⁶⁰۶۰۔پر اوندی ماں نے آکھے نیئں بلکہ ایندا ناں یوحنا رکھیا ونجے۔ ⁶¹۶۱۔لوگاں آکھیا کہ تیڈے گھرانے اِچ کیئں دا ایہہ ناں نیئں۔⁶²۶۲۔وَل اُنہاں نے بال دے پیئو کوُں اشارے نال پچھیا کہ توُں ایندا کیا ناں رکھنا چاہندا ہیئں؟ ⁶³۶۳۔اوندے پیئو لکھن کیتے ہک تختی منگائی تے اوندے تے لکھیا کہ ایندا ناں یوحنا ہے۔اَتے سارے ہکے بکے رہ گئے۔⁶⁴۶۴۔ ابڑ گت اوندی زبان کھل کھُل گئی تے اوہ بولن لگ پیا تے خدا دی تعریف کریندا ریہا۔ ⁶⁵۶۵۔ اَتے اُنہاں دے آسے پاسے راہن آلے حیران تھی گئے تے یہودیہ دے سارے پہاڑی علاقے اِچ اُنہاں ساریاں گالہیں دا چرچا تھی گئے۔ ⁶⁶۶۶۔سارے سنن آلیاں نے اُنہاں کوُ اپنے دل اِچ سوچ کے آکھے کہ ایہہ بال کیئوں جیا ہوسی؟کیونکہ خداوند دا ہتھ اوندے تے ہا۔⁶⁷۶۷۔اوُں بال دا پیئو زکریا روح القدس نال بھر گیا۔تے نبوت نال آکھن لگا کہ ۔ ⁶⁸۶۸۔خداوند اسرایئل دے خدا دی تعریف تھیوئے کیونکہ اوُں نے اپنے بندیاں تے نظر کر کے اوُں بچا گِدا۔⁶⁹۶۹۔اَتے اپنے خادم داؤد دے خاندان اِچ ساڈے کیتے نجات گھلی۔ ⁷⁰۷۰۔جیویں کہ اوُں نے اپنے پاک نبیاں دی راہیں آکھیا ہا جو کہ دنیا دے مُڈھوں تھیندے آیئن۔ ⁷¹۷۱۔یعنی ساکوُں ساڈے دشمناں تھوں اَتے سارے دشمنی کرن آلیاں دے ہتھ تھوں نجات ڈِتی۔⁷²۷۲۔ تاں جو ساڈے پیئو ڈاڈا تے رحم تھیوے اَتے اپنے عہد کوُ یاد فرمائے۔ ⁷³۷۳۔یعنی اوُں قسم کوُ جیہڑی اوُں نے ساڈے پیئو ابرہام نال کھادی ہا۔ ⁷⁴۷۴۔ کہ اوہ ساکوُ ایہہ ڈیسی کہ اپنے دشمناں دے ہتھ تھوں آزاد تھی کے۔ ⁷⁵۷۵۔اوندے حضور پاک تھی کہ راستبازی دے نال ساری عمر بے خوف اوندی عبادت کروں۔⁷⁶۷۶۔وَل تُوں اے بال خدا دا نبی اکھویسیں کیونکہ تُوں خداوند دی راہ تیار کرن کیتے اوندے اَگے اَگے چلسیں۔ ⁷⁷۷۷۔تاں جو اوُں دے لوگاں کوُ رہائی دا علم ڈیوے تاکہ اُنہاں کوُ گناہاں دی معافی حاصل تھیوے۔⁷⁸۷۸۔ایہہ ساڈے خدا دی رحمت نال تھیسی جیئں دے پاروں عالمِ بالا دا سورج ساڈے تے ظاہر کریسی۔ ⁷⁹۷۹۔تاں جو اُنہاں کوُ جیہڑے اندھارے تے موت دے پرچھاویں وِچ بیٹھے ہِن سوجھلا ڈیوے اَتے ساڈے پیراں کو سلامتی دی راہ تے ٹراوے۔⁸⁰۸۰۔اَتے اوہ بال ودھدا تے روح اِچ طاقت پاندا گیا تے اسرایئل تے ظاہر تھیون دے ڈِیں تائیں جنگلاں اِچ ریہا۔

Chapter 2

¹۱۔اُنہاں ڈیہاں اِچ ایویں تھیا کہ قیصر اوگوستس نے ساری دنیا دے راہون آلے لوگاں کوُ گینن دا حُکم ڈِتا۔ ²۲۔شام اِچ کورنیس دے حکومت دے دور اِچ پہلی واری لوگاں کوُ گنِیا گیا۔ ³۳۔ایں کیتے ہر بندہ اپنے اپنے شاہر کوُ گیا تاں جو اِیں گنتی دے پاروں اپنا ناں لکھواوے۔⁴۴۔یوسف وی گلیل دے شاہر ناصرۃ تھوں یہودیہ دے قصبے بیت لحم کوُ گیا۔جیہڑا داؤد دا شاہر آکھیا ویندا ہا۔کیونکہ اوہ داؤد دے خاندان تے اوندی نسل تھوں ہا۔ ⁵۵۔اوہ ناں لکھواون کیتے اپنی منگیندی مریم دے نال گیا جیہڑی اُمید نال ہائی۔⁶۶۔جیہڑے ویلے اوہ اُتھاں ہَن تاں مریم دے بال جمن دا ویلہ آ گئے ۔ ⁷۷۔وَل اوندا پلیٹھی دا پُتر جمیا اَتے اوُں نے اوُں کوُ نرم کپڑے اِچ لپیٹ کے کھُرلی اِچ رکھیا کیونکہ اُنہاں کوُ سَر لُکاون دی جاہ کئے نا مِلی۔⁸۸۔اوُں علاقے اِچ آجڑی رات کوُ اندھارے اِچ اپنے اِجڑ دی رکھوالی پئے کریندے ہَن ۔ ⁹۹۔ابڑ گت اُنہاں تے خداوند دا ہک فرشتہ ظاہر تھیئے ۔اَتے خداوند دا جلال اُنہاں دے آسے پاسے روشن تھی گیا تے اؤہ بہوں ڈر گئے۔¹⁰۱۰۔پَر فرشتے نے اُنہاں کوُ آکھیا گھبراو نہ کیونکہ ڈیکھو میں تہاکوُں وڈی خوشی دی خبر ڈیندا ہاں جیہڑی سارے لوگاں کیتے ہوسی۔ ¹¹۱۱۔ کہ اَج داؤد دے شاہر اِچ تہاڈے کیتے ہک چھڑاؤن آلا جَم گئے یعنی مسیح خداوند۔ ¹²۱۲۔ایندا تہاڈے کیتے ایہہ نشان ہوسی کہ تُساں ہک بال کوُ کپڑے وِچ لپیٹیا ہویا تے کھُرلی وِچ پاتا ہویا پاسو۔¹³۱۳۔ابڑ گت اوُں فرشتے دے نال ہک بہوں وڈا آسمانی لشکر خدا دی تعریف کریندے ہوئے تے ایہہ آدھے ہوئے ظاہر تھیا۔ ¹⁴۱۴۔"آسمان تے خدا دی تعریف تھیوے اَتے زمین تے اُنہاں بندیاں دے نال جنہاں تھوں اوہ راضی ہے صُلح"۔¹⁵۱۵۔جڈاں فرشتے اوندے کولوں آسمان تے لگے گئے تاں آجڑیاں نے ہک ڈوجھے کو آکھیا"جُلو بیت لحم کوُ جُلوں اَتے جیہڑی اے گالھ تھئی ہے اَتے جیندے بارے ساکوُ خداوند نے ڈسایا ہے ونج کے ڈیکھُوں۔" ¹⁶۱۶۔اوہ جلدی نال اُتھاں پُج گئے اَتے مریم نے یوسف کوُ ڈِٹھا اَتے بال کوُ کھُرلی وِچ ڈِٹھا۔¹⁷۱۷۔جڈاں اُنہاں نے بال کوُ ڈیکھ گِدے تاں بال دے بارے اِچ جیہڑا کجھ اُنہاں نے ڈِٹھا اَتے لوگاں کوُ ڈسایا۔ ¹⁸۱۸۔جنہاں نے آجڑیاں کولوں اے گالہیں سُنیاں ہَن اوہ سارے بہوں حیران تھیئے۔ ¹⁹۱۹۔پر مریم نے ایہہ ساریاں گالہیں جیہڑیاں سُنیاں ہَن اُنہاں کوُں اپنے دِل اِچ رکھ کے اُنہاں تے غور کریندی راہی۔ ²⁰۲۰۔اَتے آجڑی جیویں اُنہاں کوُ ڈسایا گیا ہا۔سُن کے تے ڈیکھ کے خدا دی تمجید تے تعریف کریندے ہوئے واپس لگے گئے۔²¹۲۱۔اَٹھویں ڈیں جیہڑے ویلے بال دے طہور دا ڈیں آیا تاں اُنہاں نے اوندا ناں یسوع رکھیا جو فرشتے نے اوندے جمن کولوں پہلے ڈسایا ہا۔²²۲۲۔جڈاں موسیٰ دی شریعت دے مطابق اُنہاں دے پاک ہون دے ڈِیں پورے تھی گئے تاں مریم تے یوسف یروشلیم دی ہیکل اِچ بال کوُ خداوند دے حضور گھِن آئے ۔ ²³۲۳۔ جیویں کہ خداوند دی شریعت اِچ لکھا لاتھے کہ"ہر پہلوٹھا جیہڑا اپنی ماں دا رِحم کھولیندا ہے اوہ خداوند کیتے مخصوص کیتا ویسی۔ ²⁴۲۴۔اوہ قربان کیتے جانور وی گھِن آئے جیویں کہ خداوند دی شریعت اِچ لکھا لاتھے۔"قمریاں یا کبوتراں دا ہک جوڑا لایا ونجے۔"²⁵۲۵۔ ڈیکھو یروشلیم اِچ شمعون ناں دا ہک بندہ ہا اوہ بندہ نیک ہا اَتے اوُں نے اپنے آپ کوُ خدا کیتے الگ کر رکھیا ہا۔ اوندے وِچ پاک روح ہائی۔اَتے اوہ اسرایئل کیتے تسلی ڈیون دی راہ ڈیدھا ہا۔ ²⁶۲۶۔پاک روح دے وسیلے نال اوندے تے ظاہر تھیاکہ جڈاں تایئں اوہ خداوند دے مسیح کو ڈیکھ نہ گھِنسی مرسی کئے ناں۔²⁷۲۷۔ہک ڈیں او پاک روح دے وسیلے نال ہیکل اِچ آیا۔جیہڑے ویلے یسوع دے ماں پیئو اوُں کوُ شریعت دے دستور دے مطابق ہیکل اِچ گھِن آئے۔ ²⁸۲۸۔وَل شمعون نے بال کوُ اپنی گودی وِچ چاکے تے خدا دی تعریف کریندے ہویاں ایہہ آکھیا۔ ²⁹۲۹۔"اے خداوند اپنے کلام دے مطابق ہن اپنے خادم کوُ سلامتی نال گھِن ونج۔³⁰۳۰۔کیونکہ میڈی اکھاں نے تیڈی نجات ڈیکھ گِدی ہے۔ ³¹۳۱۔جیہڑی توُں سارے لوگاں کیتے تیار کیتی ہے۔ ³²۳۲۔ایہہ غیر قوماں تے ظاہر تھیون آلا نُور اَتے اسرایئل دے لوگاں دا جلال ہے۔³³۳۳۔ بال دا پیئو تے ماں اُوندے بارے وِچ ایہہ گالہیں سُن کے حیران تھئے۔ ³⁴۳۴۔ وَل شمعون نے اوُں کوُ برکت ڈِتی اَتے مریم کو آکھیا ۔"اے بال اسرایئل دے بہوں سارے لوگاں دے ڈھاون تے اُٹھن کیتے نشان مقرر کیتا گیا ہے۔ جیندی مخالفت کیتی ویسی۔ ³⁵۳۵۔ اَتے تیڈی جان تلوار نال زخمی کیتی ویسی تاں جو بہوں سارے لوگاں دے دِلاں دے خیال ظاہر تھی ونجن۔³⁶۳۶۔اُتھاں حناہ ناں دی ہک نبیہ وی راہندی ہائی۔ اوہ آشر دے قبیلے وچوں فتوایل دی دِھی ہائی۔ اوہ بہوں بُڈھی ہائی۔اُوں نے ویاہ کرکے ست سال اپنے پئے دے نال گزارے ہَن۔ ³⁷۳۷۔اوہ چوراسی سال تھوں بیوہ ہائی۔ اَتے اوہ ہیکل تھوں اَنج نہ تھیندی ہائی۔ اوہ رات ڈِیں روزے تے دُعاواں دے نال خدا دی عبادت کریندی راہندی ہائی۔ ³⁸۳۸۔اُوں ویلے ای اوہ اوندے کول آئی اَتے خدا دا شکر کرن لگی۔ اوہ بندیاں نال اوُں بال دے بارے گالہیں کرن لگی جو یروشلیم دے چھڑواون آلے دی تانگ اِچ ہَن۔³⁹۳۹۔جڈاں اوہ خداوند دی شریعت دے مطابق سب کجھ کرچکے تاں اوہ گلیل اِچ اپنے شاہر ناصرۃ کوُ لگے گئے۔ ⁴⁰۴۰۔اوہ بال ودھدا تے عقل مندی اِچ ترقی کریندا گیا۔ اَتے خدا دا فضل اوُندے تے ہا۔⁴¹۴۱۔اوندے ماں تے پیئو ہر سال عید فسَح مناون کیتے یروشلیم ویندے ہَن۔ ⁴²۴۲۔جڈاں اوہ بارہ سال دا تھیا تاں اوہ وُل دستور دے مطابق عید کیتے آئے۔ ⁴³۴۳۔جڈاں اوہ عید دے ڈیں پوُرے تھی گئے تاں واپس اپنے گھر دی طرف سفر کیتا۔ پر یسوع یروشلیم اِچ ای رہ گیا۔ اَتے اوندے ماں پیوُ کوُں ایں گالھ دا پتا نہ ہا۔ ⁴⁴۴۴۔اُنہاں نے سوچے کہ یسوع اوُں قافلے دے نالِ ای ہوسی جیڑے اَنہاں دے نال سفر کرہندے پئے ہَن۔ ایہو سوچ کے اوہ ٹُردے راہے۔⁴⁵۴۵۔جڈاں اوہ اُنہاں کُو نہ مِلا تاں اوہ یروشلیم اِچ واپس آگئے۔اُتے اُتھاں اُوں کوُ گولنا شروع کرڈِتا۔ ⁴⁶۴۶۔تریئے ڈیں بعد اُنہاں نے یسوع کوُ ہیکل اچ استاداں دے وچ بیٹھے ہوئے اَنہاں دی گالہیں سُن دے اُتے انہاں دے نال سوال و جواب کریندے ہوئے ڈِٹھا۔ ⁴⁷۴۷۔سارے جو اوندی سُندے پئے ہَن اوندی عقل تے جواب ڈیون تھوں بہوُں حیران ہَن۔⁴⁸۴۸۔جڈاں اُنہاں نے اوُں کوُں ڈِٹھاں تاں اوہ حیران رہ گئے۔ اوُں دی ماں نے اوُں کوُ آکھیا '' پُتر ، تُوں کیوں ساڈے نال ایویں کیتے؟ ڈیکھ میں تے تیڈا پیئو بہوں پریشان تھی کے تیکو گولیندے راہے ہاسے۔ ⁴⁹۴۹۔اوُں نے اوُں کوُ آکھیا '' تساں میکوں کیوں گولیندے ہاوے؟کیا تساں نیئں وے جان دے کہ میکوُ اپنے باپ دے گھر ہوونا ضروری ہا۔ ⁵⁰۵۰۔پر جو اوُں نے آکھے اور اوندا مطلب نہ سمجھ سکے۔⁵¹۵۱۔وَل اوہ اُنہاں دے نال ناصرۃ کوُ اپنے گھر لگا گیا اُتے اُنہاں دی گالھ منیندا رہیا۔ اوندی ماں اِنہاں گالہیں کوُ اپنے دِل وچ رکھ کے اُنہاں تے غور کرہندی را ہی۔ ⁵²۵۲۔تے یسوع عقل مندی تے قدوقامت وِچ اَتے خدا تے انساناں دی نگاہ اِچ مقبول تھیندا گیا۔

Chapter 3

¹۱۔تبریاس قیصر دی حکومت دے پندرھویں سال جڈاں یہودیہ دا گورنر پینطُس پیلاطس ہا۔ تے ہیرودیس گلیل دا تے اوندا بھرا فلپ اتوریہ تے ترخونی تس اَتے لسانیاس ابلینے دا حاکم ہا۔ ²۲۔اوُں ویلے حنا تے کائفا سردار کاہن ہَن اُنہاں ڈیہواراں اِچ جنگل اِچ زکریا دے پُتر یوحنا تے خدا دا کلام نازل تھیا۔³۳۔اوُں نے یردن دے آسوں پاسوں پھردے ہویاں گناہواں دی معافی تے توبہ دے بپتسمے دے منادی کیتی ۔⁴۴۔جیوں کہ یسعیاہ نبی دی کتاب اِچ لکھا لاتے کہ بیابان اِچ ہک سَڈن آلے دی آواز آندی ہے۔"خداوند دی راہ تیار کرو اَتے اوندے رستے سیدھے بناو۔⁵۵۔ہر جھکِی جاہ بھریج ویسی،ہر ہک پہاڑ تے جھکِی اوچی جاہ برابر کیتی ویسی۔ٹیڑھے رستے سِدھے کیتے ویسن اَتے اوکھی راہواں ٹھیک کیتیاں ویسن۔ ⁶۶۔سارے لوگ خدا دی نجات کوُ ڈیکھسن۔⁷یوحنا نے اوُں بندیاں دی بھیڑ کوُ جو بپتسمہ گھِنن کیتے آئی ہائی آکھے۔"اے سپ دی نسل تہاکوُں کیئں نے ڈسایا ہے کہ آون آلی مصیبت تھوں بھج ونجو؟۔⁸۸۔توبہ دے موافق پھل گھِن آو۔اَتے اپنے آپ کوُ ایہہ آکھنا بند کرو کہ ابرہام ساڈا پیئو ہے ۔کیونکہ میں تہاکوُ آدھا ہاں کہ خدا اُنہاں پتھراں وِچوں وی ابرہام کیتے بال جمن دی قدرت رکھیندا ہے۔⁹۹۔ہُن درختاں دی جڑ تے کہاڑا رکھا لاتھے ہُن جیہڑا درخت پھل نیئں ڈیندا اوہ کٹ کے تے اَگ اِچ سَٹیا ویسی۔¹⁰۱۰۔وَل بندیاں دی بھیڑ وچوں بندیاں نے اوُں کوُ آکھیا۔"وَل ساکوُں کیا کرنا چاہیدا ہے؟۔ ¹¹۱۱۔اوُں نے اُنہاں کوُ جواب اِچ آکھیا۔"اگر کیئں دے کول ڈو چوغے ہوون تاں اوُں کوُ چاہیدا ہے بئی کہ اوہ ہک اوُں کوُ ڈے چھوڑے جئیں دے کول نئیں اَتے جیندے کول ٹُکر ہے اوہ وی ایویں ای کرے۔¹²۱۲۔وَل کجھ چُنگی گھنن آلے وی بپتسمہ گھنن کیتے آئے اَتے اُنہاں نے اوُں کوُ آکھیا۔"اُستاد ساکوُ کیا کرنا چاہیدا ہے؟ ¹³۱۳۔اوُں نے اُنہاں کوُ آکھیا۔"جتنا ڈیون کیتے آکھا گیا ہے اوندے کولوں زیادہ پیسے نہ گھِنو۔¹⁴۱۴۔کجھ سپاہیاں نے وی اوندے کولوں پچھیا،"اَتے ساڈے بارے کیا حکم ہے؟ ساکوُں کیا کرنا ہوسی؟ اوُں نے اُنہاں کوُ آکھیا کیئں کولوں زبردستی پیسے نہ گھِنو اَتے کیئں تے جھوٹا الزام نہ لاو۔اپنی تنخواہ تے گزارہ کرو۔"¹⁵۱۵۔اوُں ویلے لوگ وڈی بے چینی نال مسیح دے آون دی راہ ڈیدھے ہَن۔اَتے ہر کوُئی اپنے دِل اِچ ایہو سوچیندا ہا کہ ایہہ تھی سگدے کہ یوحنا ہی مسیح ہے۔ ¹⁶۱۶۔یوحنا نے جواب اِچ اُنہاں ساریاں کوُ آکھیا ،"میں تاں تہاکوُں پانی نال بپتسمہ ڈیندا ہاں پر جو میڈے بعد آون آلا ہے اوہ میڈے کولوں بہوں زور آور ہے۔اَتے میں اِیں قابل وی نیئں کہ اوندی جُتیاں دے تسمے وی کھول سگاں اوہ تہاکوُں پاک روح تے اَگ نال بپتسمہ ڈیسی۔¹⁷۱۷۔اوندا چھج اوندے ہتھ اِچ ہے تاں جو اپنے کھلیان کوُ صاف کرے تے کنک کوُں تاں اپنے کھِتے اِچ جمع کرے۔پَر بھُوں کوُ اوُں اَگ اِچ سڑیسی جیہڑی کڈایئں بھجن آلی نیئں۔¹⁸۱۸۔اوُں نے بہوں ساری نصیحتاں دے نال بندیاں کوُں خوشی دی خبر سنائی۔ ¹⁹۱۹۔یوحنا نے ملک دے چوتھے دے حاکم ہیرودیس تے اُنہاں دی ساریاں بُرائیاں دے پاروں جو اوہ کریندا ہا اَتے ایندے پاروں وی کہ اوُں نے اپنے بھرا فلپ دی بیوئی ہیرودیس نال ویاہ کیتا ہویا ہا۔بُرا بھلا آکھیا۔ ²⁰۲۰۔ہیرودیس نے ہک بیہا گناہ کیتے کہ یوحنا کوُ قید اِچ سَٹ ڈِتا ہا۔²¹۲۱۔جڈاں سارے لوگ بپتسمہ گھنن کیتے آندے پئے ہن تاں یسوع نے وی بپتسمہ گِدا وَل جڈاں اوہ دُعا کریندا پیا ہا تاں آسمان کُھل گیا۔ ²²۲۲۔اَتے پاک روح آسمانی صورت اِچ کبوتر دی شکل اِچ نازل تھیا۔اوُں ویلے آسمان تھوں ہک آواز آئی ۔"توں میڈا پیارا پُتر ہیئں جیندے نال میں پیار کریندا ہاں ۔تیڈے کولوں میں خوش ہیں۔"²³۲۳۔جیہڑے ویلے یسوع نے آپ تعلیم ڈیونا شروع کیتا تاں اوہ تقریباََ تریح سال دا ہا۔ (اَتے جیویں آکھاویندا ہا) اوہ یوسف دا پُتر ہا۔ ²⁴۲۴۔اَتے اوہ عیلی دا پُتر ہا اوہ متاب دا پُتر ہا، اَتے اوہ لاوی دا پُتر ہا، اَتے اوہ ملکی دا پُتر ہا اَتے اوہ یناہ دا پُتر ہا،اَتے اوہ یوسف دا پُتر ہا۔²⁵۲۵۔ اَتے اوہ متیاہ دا پُتر ہا، اَتے اوہ عاموس دا پُتر ہا، اَتے اوہ ناحوم دا پُتر ہا، اَتے اوہ اسلیا دا پُتر ہا، اَتے اوہ نوگہ دا پُتر ہا۔ ²⁶۲۶۔ اَتے اوہ ماعت دا پُتر ہا، اَتے اوہ متیاہ دا پُتر ہا، اَتے اوہ شمعی دا پُتر ہا، اَتے اوہ یوسیخ دا پُتر ہا، اَتے اوہ یوداہ دا پُتر ہا۔²⁷۲۷۔اَتے اوہ یوحنا دا پُتر ہا، اَتے اوہ ریسا دا پُتر ہا، اَتے اوہ زربابل دا پُتر ہا، اَتے اوہ سیالتی ایل دا پُتر ہا، اَتے اوہ نیری دا پُتر ہا۔ ²⁸۲۸۔اَتے اوہ ملکی دا پُتر ہا، اَتے اوہ اَدی دا پُتر ہا، اَتے اوہ قوسام دا پُتر ہا، اَتے اوہ المودام دا پُتر ہا، اَتے اوہ عیر دا پُتر ہا۔ ²⁹۲۹۔اَتے اوہ یشوع دا پُتر ہا، اَتے اوہ الیضر دا پُتر ہا، اَتے اوہ یوریم دا پُتر ہا، اَتے اوہ متات دا پُتر ہا، اَتے اوہ لاوی دا پُتر ہا۔³⁰۳۰۔اَتے اوہ شمعون دا پُتر ہا، اَتے اوہ یہودہ دا پُتر ہا، اَتے اوہ یوسف دا پُتر ہا، اَتے اوہ یونان دا پُتر ہا، اَتے اوہ الیاقیم دا پُتر ہا۔ ³¹۳۱۔ اَتے اوہ ملےآہ دا پُتر ہا، اَتے اوہ مِناہ دا پُتر ہا، اَتے اوہ متتا دا پُتر ہا، اَتے اوہ ناتن دا پُتر ہا، اَتے اوہ داود دا پُتر ہا۔ ³²۳۲۔ اَتے اوہ یسی دا پُتر ہا، اَتے اوہ عوبید دا پُتر ہا، اَتے اوہ بوعز دا پُتر ہا، اَتے اوہ سلمون دا پُتر ہا، اَتے اوہ نحسون دا پُتر ہا۔³³۳۳۔اَتے اوہ عمینداب دا پُتر ہا، اَتے اوہ ادمین دا پُتر ہا، اَتے اوہ ارنی دا پُتر ہا، اَتے اوہ حصرون دا پُتر ہا، اَتے اوہ فارص دا پُتر ہا، اَتے اوہ یہودہ دا پُتر ہا۔ ³⁴۳۴۔ اَتے اوہ یعقوب دا پُتر ہا، اَتے اوہ اضحاق دا پُتر ہا، اَتے اوہ ابرہام دا پُتر ہا، اَتے اوہ تاراح دا پُتر ہا، اَتے اوہ نحور دا پُتر ہا۔ ³⁵۳۵۔ اَتے اوہ سروج دا پُتر ہا، اَتے اوہ رعو دا پُتر ہا، اَتے اوہ فلج دا پُتر ہا، اَتے اوہ عبر دا پُتر ہا، اَتے اوہ سیلح دا پُتر ہا۔³⁶۳۶۔ اَتے اوہ قینان دا پُتر ہا، اَتے اوہ ارفکسد دا پُتر ہا، اَتے اوہ سِم دا پُتر ہا، اَتے اوہ نوح دا پُتر ہا، اَتے اوہ لمک دا پُتر ہا۔ ³⁷۳۷۔ اَتے اوہ متوسلح دا پُتر ہا، اَتے اوہ حنوک دا پُتر ہا، اَتے اوہ یارد دا پُتر ہا، اَتے اوہ محلل ایل دا پُتر ہا، اَتے اوہ قینان دا پُتر ہا۔ ³⁸۳۸۔ اَتے اوہ انوس دا پُتر ہا، اَتے اوہ سیت دا پُتر ہا، اَتے اوہ آدم دا پُتر ہا، اَتے اوہ خدا دا پُتر ہا۔

Chapter 4

¹۱۔وَل یسوع پاک روح دے نال بھریج کے دریائے یردن تھوں واپس ولیا، تے روح تھوں ہدایت پاکے بیابان دے طرف لگا گیا۔ ²۲۔جِتھاں او چالہی ڈِیں تایئں شیطان تھوں آزمایا گیا۔ایں دوران اوُں نے کجھ نا کھادا، تے وَل اخیر کوُ اوُں کوُ بھُک لگی۔³۳۔شیطان نے اوُں کوُ آکھیا،"اگر تُوں خدا دا پُتر ہیئں تاں اِنہاں پتھراں کوُ حکم ڈے کہ ایہہ ٹُکر بن ونجن۔ ⁴۴۔یسوع نے اوُں کوُ جواب ڈِتا،"ایہہ وی لکھیا ہے کہ بندہ صرف ٹکر ہی نال جیوندا نہ رہسی۔⁵۵۔وَل شیطان اوُں کوُ ہک اُچی جاہ تے گھِن گیا اَتے ہکو واری اوُں کوُ ساری دنیا دی بادشاہت ڈیکھائی۔ ⁶۶۔شیطان نے اوُں کوُں آکھیا"میں تہاکوں انہاں ساریاں سلطنتاں دا اختیار تے اُنہاں دی شان و شوکت دے ڈیساں ۔ میں ایہہ ایں کیتے کر سگدا ہاں کیونکہ اُنہاں ساریاں تے اختیار میکوُ ڈِتا گیا ہے اَتے جیں کوُں چاہندا ہاں اوُں کوُں ڈے ڈیندا ہاں۔ ⁷۷۔اگر تُو میڈے سامنے جِھکا تھی کہ میکو سجدہ چا کر اَتے میڈی عبادت کر تاں ایہہ سارا کجھ تیڈا تھی ویسی۔⁸۸۔پَر یسوع نے جواب اِچ اوُں کوُ آکھیا،"ایہہ وی لکھا لاتھے کہ صرف اپنے خدا دی عبادت کر، اَتے صرف اوندی خدمت کر۔⁹۹۔وَل شیطان یسوع کوُ یروشلیم گھِن گیا اَتے اوُں کوُ ہیکل دی سب تھوں اُچی جاہ تے گھِن گیا تے اُتھاں ونج کے آکھیا"اگر تُوں خدا پُتر ہیں تاں اِتھوں اپنے آپ کوُ تھلے سَٹ ڈے۔ ¹⁰۱۰۔کیونکہ لکھا لاتھے کہ اوہ (خدا) اپنے فرشتیاں کوُ حکم ڈیسی کہ اوہ تیڈی حفاظت کرن۔ ¹¹۱۱۔ اَتے اوہ تیکوں اپنے ہتھاں تے چا گھنسن، تاں جو تیڈے پیراں کوُں ٹھُڈا نہ لگے۔¹²۱۲۔یسوع نے ایہہ آدھے ہوئے اوُں کوُ جواب ڈِتا کہ ۔"تُوں خداوند اپنے خدا کوُ نہ آزما۔" ¹³۱۳۔جیہڑے ویلے شیطان یسوع کوُ آزما چُکا۔تاں اوہ تھوڑی دیر کیتے یسوع کو چھوڑ کے لگا گیا۔¹⁴۱۴۔وَل یسوع پاک روح نال بھریج کے گلیل کوُ واپس آیا تاں سارے علاقے اِچ اوندی خبر پھیل گئی۔ ¹⁵۱۵۔اوہ اُنہاں دے عبادت خانیاں اِچ تعلیم ڈیون لگا۔ اَتے ہر کوُئی اوندی تعریف کریندا ہا۔¹⁶۱۶۔اوہ ناصرۃ اِچ جتھاں اوہ وڈا تھیا ہا، اَتے اپنے دستور دے مطابق اوہ سبت آلے ڈیں عبادت خانے اِچ گیا اَتے کھڑا تھی کے آسمانی کتاب وِچوں پڑھن لگا۔ ¹⁷۱۷۔وَل اوُں کوُ یسعیاہ نبی دا طومار ڈِتا گیا، اوُں نے طومار کوُ کھولا اَتے اُتھوں پڑھن لگا جتھاں ایہہ لکھا ہا کہ۔¹⁸۱۸۔"خداوند دی روح میڈے اُتے ہے۔کیوں جو اوُں نے میکو غریباں کوُ خوشی دی خبر سناون کیتے مَسح کیتا ہے اوُں نے میکو قیدیاں دی آزادی دا اعلان کرن اَتے جیہڑے ڈیدھے نہ ہَن اُنہاں کوُ اکھیاں ڈیون تے ستائے ہویاں کوُ آزاد کرآں۔ ¹⁹۱۹۔اَتے خداوند دے سال مقبول دا اعلان کرن کیتے گھلیا ہے۔²⁰۲۰۔وَل اوُں نے طومار کوُ بند کر کے عبادت خانے دی خدمت کرن آلے کوُ واپس ڈے ڈِتا۔ اَتے بیٹھ گیا۔ عبادت خانے وِچ بیٹھے سارے بندیاں دیاں نظراں اوندے تے ہَن۔ ²¹۲۱۔اوُں نے اُنہاں کوُ آکھنا شروع کیتا۔" جیویں کہ تُساں سُنے اَج ایہہ نوشتہ پورا تھیا۔ ²²۲۲۔اوُں نے جو کجھ آکھے اُتھاں جیہڑے لوگ ہَن اُنہاں ساریاں نے اوندی گواہی ڈِتی۔اَتے اوندے منہ وِچوں فضل نال بھریاں ہویاں گالہیں سُن کے حیران تھیئے۔اوہ آکھن لگے"کیا ایہہ یوسف دا پُتر نیئں؟"۔²³۲۳۔یسوع نے اُنہاں کوُ آکھیا کہ ایہہ مثال تُساں میڈے تے آکھسو کہ "اے حکیم پہلے توُں اپنے آپ کوُ تاں چنگا کر۔جو کجھ اَساں سُنا ہِےکہ توُں کفرنحوم اِچ کیتا ہے اَتھاں وی اپنے پیئو ڈاڈے دے شاہر اِچ کر کے ڈِکھا۔" ²⁴۲۴۔اوُں نے ایہہ وی آکھیا ۔" میں تہاکوُں سچ آدھا ہاں کہ کیئں نبی کوُ اوندے اپنے ملک اِچ قبول نیئں کیتا ویندا۔²⁵۲۵۔پَر میں تہاکوُ سچ آدھا ہاں کہ ایلیاہ دے زمانے اِچ اسرایئل اِچ بہوں ایہو جیاں عورتاں ہَن جنہاں دے پئے مَر گئے ہَن ،جیہڑے ویلے آسمان بند تھی گیا اَتے ساڑھے تریئے سال مینہ نا وسیا،تے ساری زمین تے کال ہا۔ ²⁶۲۶۔پر ایلیاہ کوُ اُنہاں عورتاں وِچوں کیئں دے کول نہ گھلیا گیا ہا۔ پر اوہ اوُں بیوہ دے کول جیہڑی صیدا دے نیڑے ہک شاہر صاریت اِچ راہندی ہائی گھلیا گیا ہا۔ ²⁷۲۷۔الیشع نبی دے زمانے اِچ اسرایئل اِچ بہوں سارے کوڑھی ہَن پر شامی نعمان کوڑھی دے سوا کوئی وی چنگا نہ تھیا ہا۔²⁸۲۸۔عبادت خانے اِچ جڈاں لوگاں نے ایہہ گالہیں سُنیں تے او سارے غصے نال بھر گئے۔ ²⁹۲۹۔اوہ اوُں کوُ زبردستی پھَد کے شاہر تھوں باہر پہاڑی دے اُتے گھِن گئے جتھاں اوہ شاہر آباد ہا۔تاں جو اوُں کوُ اوُں پہاڑی تھوں تھلے سَٹ چھوڑن۔ ³⁰۳۰۔پر اوہ اُنہاں دے وِچوں نکل کے لگا گیا۔³¹۳۱۔وَل اوہ گلیل دے ہک شاہر کفرنحوم کوُ گیا اَتے سبت آلے ڈیں عبادت خانے اِچ بندیاں کوُ تعلیم ڈیون لگا۔ ³²۳۲۔اوہ اوندی تعلیم تھوں بہوں حیران تھیئے کیونکہ اوہ اختیار نال بولیندا ہا۔³³۳۳۔ہک ڈیں عبادت خانے اِچ ہک بندہ ہا جیندے وِچ پلید روح ہائی۔اوہ اُچی آواز نال دھاڑاں پاون لگ گیا۔ ³⁴۳۴۔اے یسوع ناصری تیکوُ ساڈے نال کیا کم ہے ؟کیا توُں ساکوُ مار سٹن کیتے آیا ہیئں ؟میں جان دا ہاں کہ توُں کون ہیں !توُں خدا دا قدوس ہیئں۔³⁵۳۵۔یسوع نے بُری روح کوُ جھٹکیا اَتے آکھیا ،"چُپ تھی ونج تے ایندے وِچوں نکل ونج ! تاں بُری رُوح نے اوُں بندے کوُ اُنہاں دے وِچ ہی چاکے زمین تے سٹ چھوڑے ،اَتے اوُں بندے کوُ کوُئی نقصان پہنچائے بغیر ہی نکل گئی۔ ³⁶۳۶۔سارے لوگ بہوں حیران تھیئے اَتے آپس اِچ آکھن لگے ۔"ایہہ کیہو جیا کلام ہے؟ اوہ اختیار تے قدرت نال بُری روحاں کوُ حکم ڈیندا ہے تاں اوی نکل ویندیاں ہَن۔ ³⁷۳۷۔اِیں طرح تھیندے ہویاں ایہہ خبر سارے آسوں پاسوں پھیل گئی۔³⁸۳۸۔وَل یسوع عبادت خانے وِچوں نکل کے شمعون دے گھر آیا۔اُتھاں شمعون دی سَس کوُ بہوں سخت بخار ہا۔اَتے اُنہاں نے اوُں دے اَگے اوُں دے کیتے منت کیتی۔ ³⁹۳۹۔پَس اوہ کھڑا تھیا اَتے بخار کوُ جھڑکیا اَتے اوہ چنگی تھی گئی۔ اوہ جلدی نال اُٹھی کہ اُنہاں دے خدمت کرن لگ پئی۔⁴⁰۴۰۔جیہڑے ویلے سورج نکلن لگا تاں لوگ اُنہاں ساریاں کوُ جیہڑے بیمار ہَن اَتے کئی طرح دیاں بیماریاں اِچ پھسے ہوئے ہَن یسوع دے کول گھِن آئے۔اوُں نے اُنہاں وِچوں ہر ہک تے ہتھ رکھے تے اُنہاں کوُ چنگا کیتا۔ ⁴¹۴۱۔بہوں بندیاں وِچوں بُری رُوحاں چیخ دے ہوئے اَتے ایہہ آدھے ہوئے نکل گیاں ،"توُ خدا دا پُتر ہے! یسوع نے بُری رُوحاں کوُں جھڑکیا تے اُنہاں کوُں بولن نہ ڈیندہ ہا کیونکہ اوہ جان دیاں ہَن کہ اوُہو ای مسیح ہے۔⁴²۴۲۔سویرے تڑکے ای یسوع علیدگی اِچ دُعا کرن کیتے گیا۔تاں بندیاں دی ہک وڈی بھیڑ اوُں کوُں گولیندے ہوئے اُتھاں پُج گئی۔چیلیاں نے بھیڑ کوُ یسوع تھوں دور رکھن دی کوشش کیتی۔ ⁴³۴۳۔پَر اوُں نے اُنہا کوُ آکھیا۔"لازمی ہے کہ میں خدا دی بادشاہی دی خوشی دی خبر سناواں اَتے مُنادی ڈوجھے شاہراں وِچ وی کراں کیونکہ اِیں کیتے میں بھیجا گیا ہاں۔ ⁴⁴۴۴۔وَل اوہ یہودیہ دے عبادت خانیاں اِچ مُنادی کریندا ریہا۔

Chapter 5

¹۱۔ہَن ایویں تھیا کہ لوگاں دی ہک وڈی بھیڑ خدا دا کلام سُنن کیتے یسوع تے ڈھاندی پئی ہائی۔اوہ گینسرت دی جھیل دے کنڈے تے کھڑا تھی گیا۔ ²۲۔اوُں نے جھیل دے کنڈے تے ڈو کشتیاں کوُ ڈٹھا۔جتھاں مچھیرے کشتیاں تھوں اُتر کے اپنے جال صاف کریندے پئے ہَن۔ ³۳۔اُنہاں کشتیاں وِچوں یسوع ہک کشتی تے ونج بیٹھا جیہڑی شمعون پطرس دی ہائی یسوع نے اوُں کوُ آکھیا کہ کشتی کوُ کنڈے تھوں تھوڑا دور پانی اِچ گھِن ونج وَل اوہ کشتی وِچ بیٹھ کے لوگاں کوُ تعلیم ڈیون لگ پئے۔⁴۴۔جیہڑے ویلے اوہ کلام سُنا چُکے تاں اوُں نے شمعون کوُ آکھیا اپنی کشتی کوُ ڈوُنگے پانی وِچ گھِن ونج اَتے مچھیاں پکڑن کیتے جال سَٹو۔ ⁵۵۔شمعون نے جواب اِچ آکھیا۔"اے اُستاد اَساں ساری رات محنت کیتی ہے پَر کجھ وی ہتھ نیئں آیا ،پَر جیویں توُں آدھا ہیں میں جال سٹیندا ہاں۔ ⁶۶۔ جیہڑے ویلے اُنہاں نے جال سٹیا تاں اُنہاں نے بہوں زیادہ مچھیاں پکڑیاں اِتھوں تایئں کہ اُنہاں دے جال پھٹن لگ پئے۔ ⁷۷۔وَل اُنہاں نے اپنے سنگتیاں کوُ سڈیا جیہڑے ڈوجھی کشتی تے ہَن تاں جو اُنہاں دی مدد کیتے آون۔اوہ آئے اَتے اُنہاں نے ڈویں کشتیاں مچھیاں نال بھر گیاں اَتے کشتیاں پانی اِچ ڈُبن لگ گیئاں۔⁸۸۔ پَر شمعون پطرس نے جیہڑے ویلے ایہہ ڈِٹھا تاں اوہ یسوع دے اَگے جُھک گیا تے آکھن لگا۔"اے خداوند توُں اِتھوں لگا ونج کیونکہ میں ہک گنہگار بندہ ہاں۔ ⁹۹۔کیونکہ اوہ تے اوندے سنگتی اوُں شکار تھوں جیہڑا اُنہاں نے پکڑیا ہا بہوں حیران تھئے۔ ¹⁰۱۰۔اِنہاں وِچ زبدی دے پُتر یعقوب تے یوحنا وی جیہڑے شمعون دے سنگتی ہا۔اَتے یسوع نے شمعون کوُ آکھیا ، گھبرا نہ،کیونکہ ہُن توُں بندیاں کوُ پکڑا کریسیں۔ ¹¹۱۱۔جیہڑے ویلے اوہ اپنی کشتیاں کوُ کنڈے تے گھِن آئے تاں سارا کجھ چھوڑ کے اوندے پچھوں ٹُر پئے.¹²۱۲۔ اُنہاں شاہراں وِچوں ہک شاہر اِچ جڈاں یسوع آیا تاں اُتھاں ہک بندہ ہا جیندے سارے جسم تے کوڑھ ہا۔جیہڑے ویلے اوُں نے یسوع کوُ ڈِٹھا تاں اوں منہ دے بھار ڈِھے کو مِنت کرن لگا۔"اے خداوند اگر تیکوُ پسند ہے تاں میکوں معاف کر سگدیں۔ ¹³۱۳۔ یسوع نے اوُں دے پاسے اپنا ہتھ ودھایا اَتے اوُں کوُ ہتھ لایا تے آکھیا۔" میں چاہندا ہاں کہ توُں صاف تھی ونج ۔"تاں اوُں ویلے ای اوندا کوڑھ ختم تھی گیا۔¹⁴۱۴۔یسوع نے اوُں کوُ حُکم ڈِتا کہ اوہ ایہہ کیئں کوُ نہ ڈساوے ،اوُں کوُ آکھیا۔"ونج اپنے آپ کوُ کاہن کوُ ڈکھا جیویں موسیٰ نے حکم ڈِتا ہے۔اوُں دے مطابق پاک و صاف تھیون دی قربانی چڑھا تاں جو اُنہاں کیتے گواہی تھیوے۔¹⁵۱۵۔ پَر ایہہ خبر دُور دُور تک پھیل گئی۔اَتے لوگاں دی وڈی بھیڑ بیماریاں تھوں چنگے تھیون کیتے تے اوندی تعلیم سُنن کیتے کٹھی تھی گئی۔ ¹⁶۱۶۔یسوع بہوں واری ویران جاہ تے دُعا کرن کیتے ویندا ہا۔¹⁷۱۷۔اُنہاں ڈیواراں اِچ جڈاں اوہ تعلیم ڈیندا ہا تاں اُتھاں فریسی تے شریعت دے اُستاد وی بیٹھے ہَن جیہڑے گلیل تے یہودیہ دے آسے پاسے دے علاقیاں وِچوں آئے ہَن۔اَتے خداوند دی چنگا کرن آلی قدرت اُنہاں دے نال ہا۔¹⁸۱۸۔ وَل کجھ بندے ہِک مفلوگ کوُ کَھٹ تے چاہ کے گھِن آئے۔اوہ اوُں مفلوج کوُ گھِن کے اندر ونجن دی کوشش کریندے ہَن تے راہ گولیندے پئے ہَن تاں جو اوُں کوُ یسوع سے سامنے گھِن آون۔ ¹⁹۱۹۔بندیاں دی بھیڑ دی وجہ تھوں اُنہاں کوُ راہ نہ مِلا۔وَل اوہ پوڑیاں تھوں چڑھدے ہوئے چھت تے گئے اَتے چھت اکھیڑ کے کھَٹ کوُ بندیاں دے وِچ یسوع دے بالکل سامنے رکھ ڈِتا۔²⁰۲۰۔ اُنہاں دا ایمان ڈِیدھیاں ہویاں یسوع نے اوُں بندیاں کوُ آکھیا۔"تیڈے گناہ معاف تھئے ²¹۲۱۔صدوقی تے فریسی آپس اِچ ایہہ سوال کرن لگے کہ،"ایہہ کون ہے جو کُفر آدھا ہے؟کیونکہ خدا دے سوا کوئی گناہ معاف نیئں کر سگدا۔"²²۲۲۔ پَر یسوع نے اپنی رُوح اِچ ایہہ جان کہ اوہ کیا سوچیندے ہَن جواب اِچ اُنہاں کوُ آکھیا۔"تُساں اپنے دِلاں اِچ کیوں شک کریندے ہیوے؟۔ ²³۲۳۔آسان کیا ہے؟کیا تیڈے گناہ معاف تھئے یا ایہہ کہ اُٹھ تے پھر ٹُر۔ ²⁴۲۴۔پَر تہاکوُں ایہہ جان گھننا چاہیدا ہے کہ اِبن آدم کوُ زمین تے گناہ معاف کرن دا اختیار ڈِتا گیا ہے ،میں تہاکوُں آدھا ہاں ،"اُٹھ اپنی کھٹ چا تے اپنے گھر لگا ونج۔²⁵۲۵۔اوہ اُنہاں دے سامنے جلدی نال اُٹھ بیٹھا اَتے جیہڑی کھٹ تے اوہ سُتا ہا اوُں کوُ چایا تے اوہ خدا دی تعریف کریندا ہویا اپنے گھر کوُ لگا گیا۔ ²⁶۲۶۔اوہ سارے حیران تھی گئے اَتے خدا دی تمجید کرن لگ پئے تے اوہ سارے خوف نال بھر گئے اَتے آکھن لگے ،کہ"اَج اساں بہوں حیرت آلیاں گالہیں ہوندیاں ہویاں ڈٹھیاں ہِن۔²⁷۲۷۔ ایہہ گالہیں تھیون دے بعد یسوع لاوی ناں دے ہک چُنگی گھِنن آلے کوُ مِلا۔جیہڑا چُوکی اُتے چُنگی گھنن بیٹھا ہا۔یسوع نے اوُں کوُ آکھیا۔"میڈے پیچھے آ۔" ²⁸۲۸۔لاوی نے سب کجھ اُتھایئں چھوڑا تے اُٹھ کے یسوع دے پیچھے ٹُر پیا۔²⁹۲۹۔وَل یسوع نے لاوی کیتے اپنے گھر اِچ ہک بہوں وڈی دعوت کیتی۔اُتھاں بہوں سارے چُنگی گھنن آلے اَتے ڈوجھے لوگ وی اوندے نال ٹُکر کھاون کیتے بیٹھے ہَن۔ ³⁰۳۰۔ فریسی نے صدوقی یسوع دے چیلیاں دے اَگے ایہہ شکایت کریندے ہوئے ایہہ آکھن لگے۔"تُساں کیوں چُنگی گھنن آلیاں تے گنہاگار بندیاں دے نال کھاندے پیندے ہو؟"۔ ³¹۳۱۔ یسوع نے جواب اِچ اُنہاں کوُ آکھیا۔"اوہ بندے جیہڑے چنگے ہَن اُنہاں کوُ حکیم دی ضرورت نیئں بلکہ صرف اُنہاں کوُ ہے جیہڑے بیمار ہِن۔ ³²۳۲۔میں نیک لوگاں دی توبہ کیتے نیئں آیا بلکہ گنہگاراں دی توبہ کیتے آیا ہاں۔³³۳۳۔ اُنہاں نے اوُں کوُ آکھیا۔"یوحنا دے چیلے تو ہمیشہ روزہ رکھیندے ہَن اَتے دُعا وی کریندے ہَن تے فریسیاں دے چیلے وی ایویں ای کریندے ہَن۔پَر تیڈے چیلے کھاندے پیندے ہَن۔ ³⁴۳۴۔یسوع نے اُنہاں کوُ آکھیا۔"کیا بُرائی جڈا تایئں گھوٹ دے نال ہَن روزہ رکھسن؟۔ ³⁵۳۵۔پَر اوہ ڈِیں آسان جڈاں گھوٹ اُنہاں کولوں الگ کیتا ویسی،اُنہاں ڈِیہاں وِچ اوہ روزہ رکھسن۔³⁶۳۶۔یسوع نے اُنہاں کوُ ہک تمثیل وی سُنائی،"کوئی بندہ ایہو جیا نیئں جیہڑا نویں کپڑے دا ٹوٹا پُرانے کپڑے وِچ لاوے۔اگر اوہ ایویں کریسی تاں نواں کپڑا پھٹ ویسی۔اَتے پُرانا کپڑا نویں کپڑے اِچ چنگا وی ناں لگسی۔³⁷۳۷۔کوُئی بندہ نویں مَے وی پُرانی مشکاں اِچ نیئں بھریندا ۔اگر اوہ ایویں کریسی تاں نویں مَے مشکاں کوُ پھاڑ ڈیسی اَتے ساری مَے وَٹیِ ویسی۔تے مشکاں برباد تھی ویسن۔ایں کیتے ضروری ہے کہ نویں مَے نویاں اِچ ہی بھری ونجے۔ ³⁸۳۸۔ بلکہ نویں مَے نویں مشکاں اِچ ای بھرنا ٹھیک ہے۔ ³⁹۳۹۔کوُئی بندہ پُرانی مَے پی کے نویں مَے دی خواہش نیئں کریندا کیونکہ اوہ آدھا ہے کہ ۔"پُرانی ہی چنگی ہائی"۔

Chapter 6

¹۱۔وَل سبت آلے ڈیں اِیویں تھیا کہ یسوع اَتے اوندے چیلے کھیتاں وچوں تھی کے ویندے پۓ ہَن اَتے اوندے چیلے کنک دے سِٹے توڑ کے اپنے ہتھاں تے مَل کے کھاون لگے۔ ²۲۔پر تھوڑے جۓ فریسیاں نے آکھیا " تُساں اوہ کم کیوں کریندے او جیکوں سبت دے ڈیں کرنا شریعت دی طرفوں جائز نئیں ؟"³۳۔یسوع نے اُنہاں کوُں جواب ڈِتا "کیا تُساں نیئں پڑھیا کہ جیہڑے ویلے داود تے اُنھاں بندیاں کوُں جیہڑے اوندے نال ہَن بُھک لگی تاں اُنہاں نے کیا کیتا۔ ⁴۴۔اوہ خدا دے گھر گیا تے نذر دی روٹی جیکوں صرف کاہناں کوُں کھاوناں جائز ہائی گھِن کے کھادی اَتے اوندے بندیاں نے وی ایویں ای کیتا۔ ⁵۵۔وَل اوُں نے اُنہاں کوُں آکھیا "ابنِ آدم سبت دا مالک ہے۔"⁶۶۔ وَل ہک بئے سبت کوُں اوہ عبادت خانے وِچ لوگاں کوُں تعلیم ڈیون گیا۔اَتھاں ہِک بندہ ہا جیندا سجا ہتھ سک گیا ہا۔ ⁷۷۔ فقیہی تے فریسی بڑے غور نال اوُں کوُ ڈیکھن لگے کے کیا اوہ سبت آلے ڈیں اوُں کوُں چنگا کریندا ہے کہ نیئں تاکہ اوندے خلاف الزام لاون دی وجہ لبھ سگن۔ ⁸۸۔ پر اوہ جان دا ہا کہ اوہ کیا سوچیندے پئے ہِن اُتے اوُں نے اوُں بندے کوُ جیندا ہتھ سُکا ہویا ہا آکھے "اُٹھ اَتے بندیاں دے وِچ کھڑا تھی ونج۔وَل اوہ بندہ سارے بندیاں دے وچ کھڑا تھی گیا۔⁹۹۔ یسوع نے اُنہاں کو آکھیا " میں تہاڈے کولوں پچھدا ہاں کہ کیا سبت آلے ڈیں چنگے کم کرنا جائز ہے یا بُرے کم کرنا کئیں دی جان کوں بچاونا یا کیئں کوُ مارسٹنا؟"۔ ¹⁰۱۰۔وَل اُوں نے ساریاں تے نظر کیتی اَتے اُوں بندے کوُں آکھیا اپنا ہتھ وَدھا اُوں نے ایویں ای کیتا اُتے اونداہتھ ٹھیک تھی گیا۔ ¹¹۱۱۔ پَر اوہ غصے نال بھریج گئے اَتے آپس اِچ گالہیں کرن لگے کہ یسُوع نال کیا کروُں۔¹²۱۲۔ اُنہاں ڈیوہاراں اِچ ایویں تھیا کہ اوہ ہک پہاڑ تے دُعا کرن کیتے گیا۔اُوں نے خدا تھوں دُعا کرن اِچ ساری رات کڈھ چھوڑی۔ ¹³۱۳۔جیہڑے ویلے سوجھلا تھیا تاں اُوں نے اپنے چیلیاں وِچوں گیاراں کوُں چُن گِدا جنہاں کوُں اُوں نے رسول وی آکھیا۔¹⁴۱۴۔یعنی شمعون جیندا ناں اوُں نے پطرس وی رکھیا ہا اَتے اوُندا بھرا اندریاس تے یعقوب تے یوحنا تے فَلپُّس تے بر تُلمائی۔ ¹⁵۱۵۔ تے متّی تے توما تے حلفئی دا پُتر یعقوب تے شمعُون جیہڑا زیلوتیس اکھواندا ہا۔ ¹⁶۱۶۔تے یعقوب دا پُتر یہوداہ تے یہوداہ اسکریوتی جیہڑا اوُں کوُ پکڑواون آلا تھیا۔¹⁷۱۷۔ ۔ اَتے اوہ اُنہاں دے نال اُتر کے برابر آلی جاہ تے کھڑا تھیا اَتے اُوں دے چیلیاں دی وڈی جماعت تے لوگاں دی وڈی بھیڑ اُتھاں ہائی جو سارے یہودیہ تے یروشلیم تے صُور تے صَیدادے بحری کنارے تے اوُندی سُنن تے اپنی بیماریاں تھوں چنگے تھیون کیتے اوُندے کول آئی ہائی۔ ¹⁸۱۸۔اَتے جیہڑے ناپاک روحاں تھوں ڈُکھ پاندے ہَن اوہ چنگے کیتے گئے۔ ¹⁹۱۹۔ اتے سارے لوگ اوُں کوُ ہتھ لاون دی کوشش کریندے ہَن کیونکہ اوُندے وِچوں ہِک قوت نکلدی تے ساریاں کوُ چنگا کریندی ہائی۔²⁰۲۰۔وَل اوُں نے اپنے چیلیاں کوُ ڈیکھ کے آکھیا خوش قسمت ہو تُساں جو غریب ہیوے کیوں جو خدا دی بادشاہی تُہاڈی ہِے ۔ ²¹۲۱۔خوش قسمت ہو تُساں جو ہُن بُھکے ہیوے کیوں جو رَج ویسو۔خوش قسمت ہو تُساں جو ہُن روندے ہیوےکیوں جو تُساں کھِلسو۔²²۲۲۔جڈاں ابنِ آدم دے پاروں تُہاڈے نال عداوت رکھیسن اَتے تُہاکوُ کڈھ چھڈیسن تے لعن طعن کریسن تے تُہاڈا ناں بُرا جان کےکٹ سٹیسن تاں تُساں خوش قسمت ہوسو۔ ²³۲۳۔اوُں ڈِیں خوش تھیونا اَتے خوشی دے پاروں ٹپّے مارنا ۔ اِیں کیتے کہ ڈیکھو آسمان تے تُہاڈا بہوں وڈا اَجر ہِےکیوں جو اُنہاں دے پیو ڈاڈا نبیاں دے نال وی ایویں ای کریندے ہَن۔²⁴۲۴۔پپر افسوس تُہاڈے تے جو بہوں اَمیر ہوکیوں جو تُساں اپنی تسلّی پا چُکے ہو۔ ²⁵۲۵۔ افسوس تُہاڈے تے جو ہُن تُساں رَجے ہیوےکیونکہ بُھکے ہوسو۔ افسوس تُہاڈےتے جو ہُن کھِلدے ہیوے کیونکہ تُساں ماتم کریسوتے روسو ۔²⁶۲۶۔افسوس تُہاڈے تے جڈاں سارے لوگ تُہاکوُ بھلا آکھن کیوں جو اُنہاں دے پیو ڈاڈا کوُڑے نبیاں دے نال وی ایویں ہی کریندے ہَن۔²⁷۲۷۔پر میں تُہاکوُ جیہڑے سُندے ہو آدھا ہاں کہ اپنے دُشمناں نال محبت رکھو۔ جیہڑے تُہاڈے نال عداوت رکھیندِن اُنہاں دا بھلا کرو۔ ²⁸۲۸۔جیہڑے تُہاڈے تے لعنت کریندِن اُنہاں کیتے برکت منگو۔ جیہڑے تُہادی بےعزتی کریندِن اُنہاں کیتے دُعا کرو۔²⁹۲۹۔جو تیڈے ہِک گال تے تھپڑ مارے ڈوجھا وی اُوندے پاسے پھیر ڈے اَتے جو کوئی تیڈا چوغہ گھننا چاہوےاُوں کوُ کُرتا وی گھنن توں منع نہ کر۔ ³⁰۳۰۔جو کوئی تیڈے کولوں منگے اوُں کوُ ڈےاَتے جو کوئی تیڈا مال گھن گھنے اوُں دے کولوں نہ منگ ۔³¹۳۱۔اَتے جیویں تُساں چاہندے ہو کہ لوگ تُہاڈے نال کرن تُساں وی اُنہاں دے نال اوُں وے ہی کرو۔ ³²۳۲۔اگر تُساں اپنے محبت رکھن الیاں دے نال ہی محبت رکھیسو تاں تُہاڈا کیا احسان ہِے ؟ کیونکہ گناہ گار وی اپنے محبت رکھن آلیاں نال محبت رکھیندے ہِن۔ ³³۳۳۔اَتےاگر تُساں اُنہاں دا ہی بھلا کرو جیہڑے تُہادا بھلا کریندِن تاں تُہاڈا کیا احسان ہِے؟ کیونکہ گناہ گار ویایویں ہی کریندِن۔ ³⁴۳۴۔اَتے اگر تُساں اُنہاں کوُ ہی قرضہ ڈیسو جنہاں کولوں واپس آون دی اُمید ہِے تاں تُہاڈا کیا احسان ہِے؟ گناہ گار وی گناہ گاراں کوُ قرضہ ڈیندے ہِن تاں جو پورا پورا واپس گھن گھنن۔³⁵۳۵۔پر تُساں اپنے دُشمناں نال محبت رکھو تے بھلا کرو اَتے بغیر نااُمید تھیئے قرضہ ڈیووتاں تُہاڈا اَجر وڈا تھی سی اَتے تُساں خدا تعالیٰ دے پُتر ٹھہرسو کیونکہ اوہ ناشکراں تے بُریاں تے وی مہربان ہِے۔ ³⁶۳۶۔جیویں تُہاڈا باپ رحیم تُساں وی رَحم دِل تھیوو۔³⁷۳۷۔ نکتہ چینی نہ کرو۔ تُہاڈی وی نکتہ چینی نہ کیتی ونجے ۔ مُجرم نہ ٹھہراؤ۔ تُساں وی مُجرم نہ ٹھہرائے ویسو ۔ آزاد کرو تُساں وی آزاد کیتے ویسو۔³⁸۳۸۔ ڈِتا کرو۔ تُہاکوُ وی ڈِتا ویسی۔چنگی ترکڑی دَب دَب کے تے ہلا ہلا کر تے بھر کے تُہاڈے پلّے وِچ سٹیسن کیونکہ جیہڑی ترکڑی نال تُساں تُلیندے ہیوے اوُں دے نال ہی تُہاڈے کیتے تولا ویسی۔³⁹۳۹۔اَتے اوُں نے اُنہاں کوُ ہِک تمثیل وی سُنائی کہ کیا اندھے کوُ اندھا راہ ڈِکھا سگدے؟ کیا ڈوہیں کھڈے وِچ نہ ڈھِےپوسن؟ ⁴⁰۴۰۔چیلا اپنے اُستاد توں وڈا نئیں بلکہ ہر ہِک جڈا کامل تھی سی تاں اپنے استاد جیہا تھی سی۔⁴¹۴۱۔تُوں کیوں اپنے بھرا دی اَکھ دے تیلے کوُ ڈیدھا ہیِں اَتے اپنی اَکھ دے شہتیر تے غور نئیں کریندا ؟ ⁴²۴۲۔اَتے جیہڑے ویلے تائیں توں اپنے اَکھ دے شہتیر کوُ نئیں ڈیدھا تاں اپنے بھرا کوُ کیویں آکھ سگدا ہیئں کہ بھرا آ میں اُوں تیلے کوُ جیہڑا تیڈی اَکھ وِچ ہِے کڈھ ڈیواں؟ اَے فریبی ! پہلے اپنی اَکھ وچوں تاں شہتیر کڈھ ۔ وَل اوُں تیلے کوُ وی جیہڑا تیڈے بھرا دی اَکھ وِچ ہِے چنگی طرح ڈیکھ کے کڈھ سگسیں ۔⁴³۴۳۔کیوں جو کوئی ایہو جیا چنگا رُکھ نئیں جیہڑا بُرا پھل گھن آوے اَتے نہ ای کوئی بُرا رُکھ ہِے جیہڑا چنگا پھر گھن آوے۔ ⁴⁴۴۔ہر ہِک رُکھ اپنے پھل توں سُنجھانا ویندے کیونکہ جھاڑیاں وِچوں انجِیر نئیں توڑیندے اَتے نہ ایجھڑ بیری توں انگور۔⁴⁵۴۵۔چنگا بندہ اپنے دِل دے چنگے خزانے وِچوں چنگیاں شئیاں کڈھیندا ہِےاَتے بُرا بندہ بُرے خزانے وِچوں بُریاں شئیاں کڈھیندا ہِےکیونکہ جو کجھ دِل وِچ بھریا ہویا ہِے اوہو اوُندے مُنہ تے آندے۔⁴⁶۴۶۔جڈا تُساں میڈے آکھن تے عمل نئیں کریندے تاں کیوں میکوں خداوند خداوند آدھے ہو؟ ⁴⁷۴۷۔جو کوئی میڈے کول آندے تے میڈیاں گالہیں سُن کے اُنہاں تے عمل کریندے میں تُہاکوُ ڈسیندا ہاں کہ اوہ کئیں دی کار ہِے۔ ⁴⁸۴۸۔اوہ اوُں بندے دی کار ہِے جئیں نے گھر بناندے ویلے زمین ڈونگی کھود کے چٹان تے بنیاد رکھی ۔ جیہڑے ویلے طوفان آیا اَتے ہَڑ نےاوُں گھر کوُ ٹکر ماری پر اوُں کوُ نہ ہلا سگیاکیوں جو اوہ مضبوط بنی ہویا ہا۔⁴⁹۴۹۔پر جو سُن کے عمل نئیں کریند اوہ اوُں بندے دی کار ہِے جئیں نے زمین تے گھر کوُ بے بُنیاد بنایا ہِے ۔ جیہڑے ویلے ہَڑ اوُں دے تے زور نال آیا تاں اوہ جلدی نال ڈھِے پیا اَتے اوہ گھر بالکل برباد تھی گیا۔

Chapter 7

¹۱۔جیہڑے ویلے یسوع نے اُنہاں کوُ ساری گالہیں دی تعلیم ڈے دِتی تاں لوگاں نے سُنے کہ اوہ کفرنحوم کوُ گیا ہے۔²۲۔ہک صوبےدار دا نوکر جیہڑا کہ اوُں کوُ بہوں پیارا ہا۔بہوں بیمار ہا اَتے مَرن آلا ہا۔ ³۳۔جڈاں اوُں نے یسوع دے بارے سُنے تاں یہودیاں دے بزرگاں کوُ یسوع دے کول گھلیا کہ اوہ اوندی منت کرن تاں جو مسیح اوندے گھر اِچ آوے تے اوندے نوکر کوُ چنگا کرے۔ ⁴۴۔اَتے جیہڑے ویلے اوہ یہودی یسوع دے کول گئے تاں اُنہاں نے اوندے اَگے مِنت کیتی کے اوہ صوبےدار ایں قابل ہے کہ توں اوندے کیتے ایہہ کم کریں۔ ⁵۵۔کیونکہ اوہ ساڈی قوم نال پیار کریندا ہے۔اَتے اوُں نے ساڈے کیتے عبادت خانہ وی بنوایا ہے۔⁶۶۔تاں یسوع اُنہاں دے نال جُل پیا۔جیہڑے ویلے یسوع صوبےدار دے گھر تھوں تھوڑی ہی دُور ہا۔تاں اوُں نے اپنے دوستاں کوُ اوندے کول ایہہ آکھن کیتے گھلیا کہ۔"اے خداوند اپنے آپ کوُ تکلیف نہ ڈے۔کیونکہ میں ایں قابل نیئں کہ توں میڈی چھت دے تھلے آویں۔ ⁷۷۔ایہو وجہ ہے کہ میں اپنے آپ کوُ ایں قابل نیئں سمجھدا کہ تیڈے کول آواں پَر اگر تُو ہک لفظ وی آکھ ڈیویں تاں میڈا نوکر چنگا تھی ویسی۔ ⁸۸۔اَتے میں اوہ بندہ ہاں جیندے کول بہوں زیادہ اختیار ہے۔ اَتے بہوں سارے سپاہی میڈے ماتحت ہَن۔اگر میں ہک کو آدھا ہاں ونج تا اوہ لگا ویندا ہے۔اَتے ڈوجھے کوُ آکھاں آ تاں اوہ آندا ہے۔اَتے میں اپنے نوکر کوُ آکھاں کہ "ایہہ کر تاں اوہ کریندا ہے۔"⁹۹۔جیہڑے ویلے یسوع نے اوندی گالھ سُنی تاں بہوں حیران تھیا۔اَتے یسوع اوُں بھیڑ آکھن لگا کہ میں تہاکوُ سچ آدھا ہاں کہ سارے اسرایئل اِچ ایہو جیا بندہ نیئں ڈٹھا جیندا ایمان ایندے جتنا ہوئے۔ ¹⁰۱۰۔وَل اوہ جنہاں کوُ گھلیا گیا ہا گھر واپس آئے تاں ڈِٹھا کہ نوکر چنگا تھی گیا ہے۔¹¹۱۱۔ ایں دے بعد یسوع بندیاں دی بھیڑ دے نال نائن ناں دے ہک شاہر کوُ گیا۔اوندے چیلے تے وڈی بھیڑ اوندے نال گئی۔ ¹²۱۲۔ جیویں ای اوہ شاہر دے پھاٹک دے نیڑے پجا اوُں نے ہک مُردے کوُ ڈِٹھا جیئں کوُ لوگ چا کے آندے پئے ہَن جیہڑا اپنی ماں دا ہِکو پُتر ہا۔اوہ ہک بیوہ ہائی اَتے ہک وڈی بھیڑ بندیاں دی اوندے نال ہا۔ ¹³۱۳۔اوُں بیوہ کوُ ڈیکھ کے خداوند کوُ اوُندے تے ترس آیا اَتے اوُں نے اکھیا رو نہ۔ ¹⁴۱۴۔ اوہ اوُندے کول آیا اَتے اوُں نے جنازے کوُ ہتھ لایا اَتے جیہڑے بندے اوُں مُردے کوُ چا کے ویندے پئے ہَن رُک گئے۔اوُں نے آکھیا"اے جوان میں تیکوُ آدھا ہاں اُٹھ۔"َ ¹⁵۱۵۔اوہ مُردہ اُٹھ گیا تے بولن لگ پیا۔وَل یسوع نے اوُں کوُ اوُندی ماں دے حوالے کر ڈِتا۔¹⁶۱۶۔وَل اوہ سارے خوف زدہ تھی گئے اَتے ایہہ آدھے ہوئے خدا کی تعریف کرن لگے کہ ساڈے وِچ ہک وڈا نبی آ گیا ہے۔تے خدا نے اپنے بندیاں تے نظر کیتی ہے۔ ¹⁷۱۷۔یسوع سے ایں معجزے دی خبر سارے یہودیہ تے آسے پاسوں دے علاقے وِچ پھیل گئی۔¹⁸۱۸۔یوحنا دے چیلیاں نے اوُں کوُ ایہہ سارے گالہیں دے بارے وِچ ڈسایا۔ ¹⁹۱۹۔وَل یوحنا نے اپنے ڈو چیلیاں کوُ سڈایا اَتے اُنہاں کوُ خداوند دے کول گھلیا کہ اوُندے کولوں پچھو کہ "کیا توُ اوُوہو ہے جیہڑا آون آلا ہے یا اساں کیئں ڈوجھے دے راہ ڈیکھوں؟۔ ²⁰۲۰۔جڈاں اوہ یسوع سے کول آئے تاں اُنہاں نے اوُں کوُ آکھیا۔"کہ یوحنا بپتسمہ ڈیون آلے نے تیڈے کول گھلیا ہے کہ آون آلا توُ ای ہیئں یا اساں کیئں ڈوجھے دی راہ ڈیکھوں؟۔²¹۲۱۔اوُں ویلے یسوع نے بہوں سارے لوگاں کوُ بیماریاں ،تکلیفاں تے بُری روحاں تھوں چنگا کیتا اَتے بہوں سارے اندھیاں کوُ اکھاں دا سوجھلا ڈِتا۔ ²²۲۲۔یسوع نے جواب اِچ اُنہاں کوُ آکھیا۔" جڈاں تُساں واپس ونجو تاں جو کجھ تُساں ڈِٹھا ہے اَتے سنا وی ہے۔یوحنا کوُ ونج ڈسو۔اندھے سوجھلا پاندے پئے ہَن ،لنگڑے ٹُردے ہَن ،کوڑھے پاک و صاف کیتے ویندے ہَن ،ڈورے سُن دے پئے ہَن،مُردے زندہ کیتے ویندن اَتے جنہاں بندیاں دا بُرا حال ہے اُنہاں کوُ خوشی دی خبر سُنائی ویندی ہے۔ ²³۲۳۔خوش نصیب ہے اوہ جیہڑا میڈے پاروں ٹھوکر نہ کھاوے۔²⁴۲۴۔جیہڑے ویلے یوحنا دے چیلے لگے گئے تاں یسوع بھیڑ کوُ یوحنا دے بارے آکھن لگا کہ تُساں بیابان اِچ کیا ڈیکھن گئے ہاوے ،کیا ہوا نال ہلدے ہوئے کاہنے کوُ؟۔ ²⁵۲۵۔ہک بندے کوُ جیہڑا بہوں نرم کپڑے پا کے کھڑا ہا؟ڈیکھو اوہ لوگ جیہڑے شاندار کپڑے پیندے ہَن اَتے آرام دے نال بھری ہوئی زندگی گزریندے ہَن اوہ بادشاہ دے محلاں ہوندے ہَن؟ ²⁶۲۶۔پَر تُساں باہر کیا ڈیکھن گئے ہاوے؟۔ہک نبی کوُ؟ ہاں میں تہاکوُ آدھا ہاں کہ نبی تھوں وی ودھ کے۔²⁷۲۷۔اوُہو ہے جیندے بارے اِچ لکھا گیا ہے کہ ڈیکھو میں تہاڈے کیتے اپنا پیغمبر بھیجدا ہاں۔جیہڑا تہاڈے کیتے راہ تیار کریسی۔ ²⁸۲۸۔میں تہاکوُ سچ آدھا ہاں کہ عورتاں وِچوں جینے وی جمے ہَن یوحنا کولوں وڈا کوُئی کئے نیئں۔پَر خدا دی بادشاہی وِچ جیہڑا ساریاں کولوں چھوٹا ہے اوہ یوحنا تھوں وڈا ہے۔²⁹۲۹۔جیہڑے ویلے سارے بندیاں نے تے چُنگی گھنن آلیاں نے ایہہ سُنیا تاں اُنہاں نے اقرار کیتا کہ خدا سچا ہے۔ایہہ اوہ لوگ ہَن جیہڑے یوحنا دے نال تھوں بپتسمہ گھِن چُکے ہَن۔ ³⁰۳۰۔پَر فریسیاں تے یہودی مذہبی علماں جنہاں نے یوحنا کولوں بپتسمہ نہ گِدا ہا اپنے کیتے خدا دی حکمت کوُ وی قبول نہ کیتا۔³¹۳۱۔تاں میں اوُں نسل دے لوگاں کوُ کئیں دے نال تشبیہ ڈیواں۔ایہہ کیئں دی مانند ہَن؟۔ ³²۳۲۔ایہہ اُنہاں بالاں دی طرح ہَن جیہڑے بازار اِچ بیٹھے ہک ڈوجھے کوُ الوا کے آدھے ہَن کہ اساں تہاڈے کیتے بانسری وجائی اَتے تُساں نچے نیئں۔اساں ماتم کیتا تُساں روئے نیئں۔³³۳۳۔حالانکہ یوحنا بپتسمہ ڈیون آلا ناں تے ٹُکر کھاندے اَتے نہ مَے پیندے ہوئے آیا ہا۔تے تُساں آدھے وے اوندے اِچ بُری روح ہے۔ ³⁴۳۴۔ ابنِ آدم کھاندا تے پیندے ہوئے آیا اَتے تُساں آدھے ہو کے ڈیکھو اوہ بہوں کھاون آلا تے شرابی،گنہگار تے چُنگی گھنن آلیاں دا سنگتی ہے۔ ³⁵۳۵۔پَر حکمت اپنے سارے کماں اِچ ٹھیک ثابت تھئی۔³⁶۳۶۔اَتے ہک فریسی نے یسوع دے اگے مِنت کیتی کہ اوندے نال ٹُکر کھاوے تاں یسوع اوُں فریسی سے گھر آکے میز تے ٹُکر کھاون بیٹھا۔ ³⁷۳۷۔اَتے ڈیکھو شاہر اِچ ہک ذال ہائی جیہڑی بہوں گنہگار ہائی اَتے اوُں کوُ پتا لگے کہ یسوع فریسی دے گھر ٹُکر کھاون آیا ہے تاں اوہ جٹاماسی دا عطردان گھِن آئی۔ ³⁸۳۸۔اوہ یسوع دے پیراں کول کھڑی تھئی اَتے بہوں روئی۔تے اوہ اپنے آنسوواں دے نال یسوع دے پیر گِلے کرن لگی تے اپنے سر دے والاں نال پونجھیا،چومیا تے عطر اوندے پیراں تے سُٹیا۔³⁹۳۹۔وَل جیہڑے فریسی نے یسوع کوُ ٹُکر کھاون دی دعوت ڈِتی ہا۔سوچن لگ پیا کہ اگر ایہہ بندہ ہک نبی ہووے ہا تاں جانے ہا کہ ایہہ عورت جیہڑے ایندے پیراں کوُ ہتھ لائی کھڑی ہے ایہہ گنہگار ہے۔ ⁴⁰۴۰۔یسوع نے اوُں فریسی کوُ آکھیا۔"شمعون میں تیکوُ کجھ آکھنا چاہندا ہاں "اوُں نے آکھیا"اے اُستاد ڈسو"۔⁴¹۴۱۔یسوع نی آکھیا"ڈو قرضداراں نے ہک ہی بندے کوُ قرضہ ڈیونا ہا۔ہک نے پنج سو دینار تے ڈوجھے نے پنجھاہ دینار۔ ⁴²۴۲۔اِنہاں ڈوہاں دے کول ڈیون کیتے کجھ نہ ہا۔ وَل اوُں بندے نے اُنہاں ڈوحاں کوُں معاف کر ڈِتا۔اُنہاں ڈوحاں وِچوں کیہڑا اوُں بندے نال زیادہ محبت کریسی۔ ⁴³۴۳۔شمعون نے اوُں کوُ جواب اِچ آکھیا"میڈے خیال اِچ جیئں دی زیادہ رقم اوُں بندے نے معاف کیتی۔"یسوع نے اوُں کوُ آکھیا"توُں بالکل ٹھیک فیصلہ کیتا ہے"۔⁴⁴۴۴۔یسوع نے اوُں ذال دے پاسے مُڑ کے شمعون کوُ آکھن لگا۔توں اے ذال کوُ ڈٹھاہے میں تیڈے گھر اِچ داخل تھیا پر توُں میکوُ پیر دھوون کیتے پانی تک نہ ڈِتا۔پَر ایں ذال نے اپنے ہنجوواں دے نال میرے پیر دھوتے تے اپنے والاں نال اُنہاں کوُ پونجھیا۔ ⁴⁵۴۵۔توں میکوں چُمی نہ ڈِتی پَر ایں ذال نے جڈاں دا میں اِتھاں آیا ہاں میڈے پیراں کوُں چومنا نئیں چھوڑیا۔⁴⁶۴۶۔توں میڈے سَر تے تیل نہ سٹایا۔پَر ایں ذال نے میڈے پیراں تے عطر ملے۔ ⁴⁷۴۷۔ایں لحاظ نال میں تیکوُ آدھا ہا کہ ایہہ ذال جیندے بہوں گناہ ہَن اوہ بخشے گئے ہَن اَتے ایں نے بہوں محبت ڈیکھائی ہے۔پَر جیندے گھٹ گناہ معاف تھیئے ہَن اوہ گھٹ محبت ڈِکھیندا ہے۔⁴⁸۴۸۔یسوع اوُں ذال کوُ آکھیا کہ تیڈے گناہ معاف کیتے گئے۔ ⁴⁹۴۹۔اُتھاں جیہڑے کھاون کیتے میز تے اوُندے نال کٹھے بیٹھے ہَن آپس اِچ آکھن لگے کہ "ایہہ کون ہے جیہڑا گناہ وی معاف کریندا ہے؟" ⁵⁰۵۰۔یسوع نے اوُں ذال کوُ آکھیا"تیڈے ایمان نے تیکو بچا گِدے سلامتی نال ونج۔"

Chapter 8

¹۱۔ اَتے ایندے بعد جلدی ہی یسوع اپنے شاگرداں دے نال ڈوجھے شاہراں تے وستیاں وِچ ونج کے خدا دی بادشاہی دی مُنادی کرنی شروع کیتی۔ ²۲۔ اوُندے نال اوہ زنانیاںوی ہَن جیہڑیاں بُری روحاں تے روگاں کنے چنگیاں تھئی گیاں ہَن۔ اُنہاں وچوں ہِک مریم مگدلینی ہائی جیندے وچوں سَت بُری روحاں کڈھیاں ہَن۔ ³۳۔ اَتے یوآنہ ہیرودیس دے مُنشی خوزہ دی ذال اَتے سوسناہ اَتے بہوں ساریاں زنانیاں وی ہَن جیہڑیاں اپنی دولت دے نال اُنہاں دی خدمت کریندیاں ہَن۔⁴۴۔ اوُں ویلے جڈاں ہَک اکٹھ کٹھا تھیندا پیا ہا اَتے لوگ اوُندے کول بہوں سارے شاہراں کنے کٹھے تھیندے پئے ہَن تاں اوُں نے اُنہاں کوُ ہِک مثال سنائی۔ ⁵۵۔ ہِک بیج بوؤن آلا بیج بوؤن کوُ باہر گیا، اَتے جیویں ہی اوُں نے بیج زمین اِچ سٹیا تاں اُنہاں وچوں سڑک دی کنی تے ڈھے پیا تے پیراں تھلے لتڑیج گیا تے پکھیاں نے اوُں کوُ چُگ گِدا۔ ⁶۶۔ کجھ دانے پتھراں آلی زمین اِچ ڈَٹھے تے اُگدیاں سار ہی سُک گئے کیوں جو اُنہاں کوُ پانی نہ ملیا۔⁷۷۔ پر کجھ دانے کنڈیاں آلے جھاڑ اِچ ڈَٹھے تے اوہ ودھن لگے پر جھاڑ اُنہاں کوُ ودھن نہ ڈِتا۔ ⁸۸۔ وَل وی کجھ دانے چنگی زمین اِچ ڈَٹھے تے سو گُنا پھل گھن آئے۔ جئیں ویلے یسوع ایہ گالہیں کیتیاں تاں اُچی اَلا کے اُنہاں کوُ آکھیا کہ جیندے کن ہوؤن اوہ سُن گھینے۔⁹۹۔ وَلا اوُندے شاگرداں اوُں کنے پُچھیا جو ایں مثال دا کیا مطلب ہِے؟۔ ¹⁰۱۰۔ یسوع اُنہاں کوُ آکھیا کہ تُہاکوں خدا دی بادشاہی دیاں رازاں دی سمجھ ڈِتی گئی ہِے، پر باقی لوگاں کوُ صرف مثالاں دے نال سکھایا ویسی۔ تاں جو اوہ ڈیدھیاں ہویاں نہ ڈیکھن تے سُندے ہویاں نہ سم جھن۔¹¹۱۱۔ اِیں تمثیل دا مطلب ایہ ہِے: بیج تھوں مُراد خدا دا کلام ہِے۔ ¹²۱۲۔ اوہ بیج جیہڑا سڑک دے کنے ڈَٹھے اوُں تھوُں مُراد اوہ لوگ ہِن جینہاں نے کلام کوُ سُنیا پر شیطان آ کے اُنہاں دے دِلاں وچوں کڈھ کے گھن گیا تاں جو اوہ اوُں دے تے ایمان گھن کے بچ نہ پوؤن۔ ¹³۱۳۔ وَل کجھ دانے پتھراں آلی زمین تے ڈَٹھے، ایہ لوگ ہِن جنہاں کلام کوُ سُنیا تاں اوُں کوُ خوشی نال قبول وی کیتا، پر اوہ کلام اُنہاں وچ جڑ نہ پکڑ سگیا صرف کجھ دیر کیتے ایمان تاں گھن آندِن پر اوکھے ویلے مُکر ویندِن ۔¹⁴۱۴۔ اوہ دانے جیہڑے کنڈیاں آلی جھاڑ اِچ ڈَٹھے، اوہ لوگ ہِن جِنہاں نے کلام کوُ سُنیا تے ہولے ہولے زندگی دی پریشانیاں، دولت دا لالچ تے اپنی عیش و آرام اِچ پہ ویندِن تے پھل نئیں گھن آندِے۔ ¹⁵۱۵۔ پر اوہ دانے جیہڑی چنگی زمین تے ڈَٹھے ہَن، اوہ لوگ ہِن جیہڑے ایماندار تے نیک دِل ہِن، تے اوہ کلام سنن تھوں بعد اوُندے تے مظبوطی نال قائم راندھن تے ثابت قدمی نال پھل گھن آندِن۔¹⁶۱۶۔ کوُئی ڈیوا بال کے اوُں کوُں ڈیوے دان دے تھلے نئیں رکھیندا بلکہ ڈیوے دان دے اُتے رکھیندِن تاں جو جیہڑا کوُئی اندروں آوے اوُں کوُ سوجھلا ہوؤے۔ ¹⁷۱۷۔ اِیں کیتے کوُئی شئے لُکی ہوئی نئیں جیہڑی ظاہر نہ کیتی ویسی نہ کوُئی راز جیندا پتا نہ لگسی۔ ¹⁸۱۸۔ پس خیال کرائے کہ تُساں کیا سُندے ہیوے، کیوں جو جیندے کول ہِے اوُں کوُ بیا وی ڈِتا ویسی، تے جیندے کول نئیں اوُں کنے اوہ وی گھن گِدا ویسی جیہڑا اوہ سوچیندے کہ میڈے کول ہے۔¹⁹۱۹۔ وَل یسوع دی ماں تے اوُندے بھرا اوُندے کول آئے پر وڈی بھیڑ دے سببوں اوُندے کول نہ آ سگے۔ ²⁰۲۰۔ تے اوُں کوُ ڈسایا گیا کہ، " تیڈی ماں تے تیڈے بھرا تیکوُ ملنا چاہندے ہِن"۔ ²¹۲۱۔ پر یسوع اُنہاں کوُ آکھیا جو، "میڈی ماں تے میڈے بھرا اوہ ہن جیہڑے خدا دا کلام سُندے ہِن۔²²۲۲۔ہِک ڈِینہ یسوع تے اوُندے شاگرد ہِک بیڑی اِچ سوار تھئے تے اوُں اُنہاں کوُ آکھیا جو، "اساں جھیل دے پرلے پاسے جُلوں۔" اُنہاں اپنا سفر شروع کیتا۔ ²³۲۳۔ پر جیویں ہی اوہ جھیل اِچ گئے یسوع سُم تھیا۔ بہوں تیز اندھاری گھُلیتے جھیل اِچ طوفان آگیا تے بیڑی پانی نال بھریجن پئے گئی تے اُنہاں کوُ زندگی دا خطرہ پئے گیا۔²⁴۲۴۔ وَل یسوع دے شاگرد اوُندے کول آئے تے اوُں کوُ ایہ آکھ کے جگایا، "مالک اساں مردے پیوں۔" اوہ اُٹھیا، تے اپنا ہتھ ودھا کے ہوا تے پانی کوُ جھڑکیا تے اُتھاں وڈا امن تھی گیا۔ ²⁵۲۵۔ وَل اوُں نے اُنہاں کوُ آکھیا، "تُہاڈا ایمان کِتھا ہِے؟" اوہ ڈر گئے تے حیران تھی کے ہِک ڈوجھے کوُ آکھن لگے کہ ایہہ کون ہِے جیہڑا ہوا تے پانی کوُ حکم ڈیندا ہِے تے اوہ ایندا حکم منیندِن۔²⁶۲۶۔ وَل اوہ گراسینیاں دے علاقے وِچ آئے جیہڑا گلیل دے ڈوجھے پاسے ہا۔ ²⁷۲۷۔ جڈاں یسوع اوُں شاہر اِچ وڑیا تے اوُں کوُ ہِک بندہ ملیا جیندے وِچ بُریاں روحاں ہَن۔ وڈے عرصے تھوں اوُں کپڑے نہ پاتے ہَن۔ تے اوہ گھر اِچ نئیں بلکہ قبراں اِچ راہندا ہا۔²⁸۲۸۔ جئیں ویلے اوُں یسوع کوُ ڈِٹھا تے اُچی آواز نال آکھن لگا۔" اے یسوع خدا تعالیٰ دے پُتر تُوں مئیں کنے کیا چاہندا ہَیں؟ میکو عذاب اِچ نہ سَٹ۔ ²⁹۲۹۔ یسوع بُری روح کوُں اوُں بندے وچوں نکلن دا حکم ڈِتا کیوں جو اوہ وڈی مُدت تھوں اوُں دے قبضے وچ ہا۔ بہوں دفعہ لوگاں اوُں کوُ سَنگل نال بدھا پر اوہ اوُں کوُ وی تروڑ سٹیندا ہا۔ تے بُری روُح اوُں کوُ جنگلاں وچ گھن ویندی ہائی۔³⁰۳۰۔ وَل یسوع اوُں کنے پُچھیا۔" تیڈا ناں کیا ہِے؟ تاں اوُں نے آکھیا "لشکر"کیوں جو اوُندے وچ ڈھیر ساریاں بُریاں روحاں ہَن۔ ³¹۳۱۔ تے اوہ اوُندی منت کر کے آکھن لگے کہ ساکوں سزا آلے کھڈے وِچ ونجن دا حکم نہ ڈے۔³²۳۲۔ اوُں دے نیڑے ای پہاڑ تے سئوراں دا اجڑ چردا پیا ہا۔ تے بُری روحاں نے اوُندی منت کیتی جو ساکوں اجازت ڈے جو سئوراں وِچ وڑ ونجوں تے اوُں نے اُنہاں کوُں اجازت ڈے ڈِتی۔ ³³۳۳۔ تے بُری روحاں اوُں بندے وِچوں نکل کے اُنہاں سئوراں وِچ وڑ گیئیاں تے اوہ اجڑ پہاڑی تھوں ریڑھ کے جھیل اِچ بُڈھ گیا۔³⁴۳۴۔ جئیں ویلے اوُں بندیاں ایہہ ڈِٹھا تے اوہ بھجدے ہوئے آئے تے شاہر اِچ ونج کے لوگاں کوُ ایہہ واقعہ ڈسایا۔ ³⁵۳۵۔ جئیں ویلے لوگاں ایہہ گالھ سُنی تاں اوہ ایہہ ڈیکھن کیتے شاہروں باہر یسوع کول آئے تے اوہ بندے کوُں جیندے وچوں بُری روحاں نکل گئیاں ہَن، ڈِٹھا تے اوہ بندہ اپنی صحیح حالت اِچ تے کپڑے پاتے ہویاں یسوع دے قدماں اِچ بیٹھا ہا، اَتے اوہ بہوں ڈر گئے۔³⁶۳۶۔ وَل جِنہاں ایہ ڈِٹھا ہا جو کیا تھیا ہِے، بِناں کوُ ڈسایا کہ اوہ بندہ جیندے وچ بُری روحاں ہَن، ٹھیک تھی گیا ہِے۔ ³⁷۳۷۔گراسینیاں تے آسے پاسے دے علاقے دے لوگاں یسوع کوُں آکھیا جو ایں جاہ تھوں لگا ونج کیوں جو اوہ بہوں ڈر گئے ہَن۔ وَل اوہ واپس ونجن کیتے بیڑی وِچ بیٹھ گیا ۔³⁸۳۸۔ تے اوُں بندے جیندے وِچوں بُری روحاں نکل گئیاں ہَن، یسوع دی منت کیتی جو اوُں کوُ وی اپنے نال ونجن دی اجازت ڈیوے۔ پر یسوع اوُں کوُ ایہہ آکھ کے وَلا چھوڑیا جو۔ ³⁹۳۹۔ اپنے گھر لگا ونج تے اُنہاں کوُ ڈسا جو خدا نے تیڈے کیتے کیا وڈا کم کیتا ہِے۔ وَل اوہ بندہ شاہر دے پاسے ٹُر پیا تے پورے شاہر اِچ اوُں وڈے کماں دی مُنادی کریندا گیا جیہڑے یسوع اوندے کیتے کیتے ہَن۔⁴⁰۴۰۔ جئیں ویلے یسوع واپس وَلیا تے بھیڑ اوُندا استقبال کیتا کیوں جو اوہ اوندا انتظار کریندے پئے ہَن۔ ⁴¹۴۱۔ تے ڈیکھو یائر ناں دا ہِک بندہ آیا جیہڑا عبادت خانے دا سردار ہا۔ اوہ یسوع دے پیراں وِچ ڈھے کے منت کیتی کہ اوہ اوُندے گھر آوے۔ ⁴²۴۲۔ کیوں جو اوندی ہِکو ہِک دھی جیہڑی بارہ سال دی ہائی مرن آلی ہا۔ جئیں ویلے یسوع ویندا پیا ہا تے اوُندے چارے پاسے بہوں لوگ ہَن۔⁴³۴۳۔ اُنہاں لوگاں وِچ ہِک زنانی ہائی جیندا بارہ سالاں تھوں خون واہندا ہائی۔ تے اوہ اپنا سارا پیسہ حکیماں تے خرچ کر چکی ہائی۔ پر اوہ اُنہاں وچوں کئیں کنوں وی ٹھیک نہ تھی سگی۔ ⁴⁴۴۴۔ اوہ یسوع دے پِچھوں آئی تے اوندے کپڑیاں کوُ ہتھ لایا، تے اوُں ویلے اوندا خون واہونا بند تھی گیا۔⁴⁵۴۵۔ یسوع آکھیا جو "اوہ کون ہِے جئیں میکوُ ہتھ لایا؟ ۔" جئیں ویلے ساریاں انکار کیتا تے پطرس آکھیا، "مالک لوگ تُہاڈے اُتے ڈھاندے پئے ہِن۔ ⁴⁶۴۶۔ پر یسوع آکھیا جو، " کئیں میکوُ ہتھ لایا ہِے، کیوں جو میڈے اندروں قوت نختی ہِے۔⁴⁷۴۷۔ جئیں ویلے اوُں زنانی ڈِٹھا کہ اوُں جو کجھ کیتا ہِے اوہ نئیں لُکا سگدی تے اوہ ڈردی ہوئی آئی تے یسوع دے پیراں وِچ ڈھے کے ساریاں لوگاں دے سامنے ایہہ اعلان کیتا جو کیویں اوُں کوُں ہتھ لائے تے کیویں اوہ ہتھ لاون نال ٹھیک تھی گئی ہِے۔ ⁴⁸۴۸۔ وَل اوُں کوُ آکھیا " دھیئے تیڈے ایمان تیکوُ ٹھیک کیتا ہِے، سلامت لگی ونج۔"⁴⁹۴۹۔ اوہ ایہہ گالہیں کریندا ای پیا ہا۔ ہِک بندہ عبادت خانے دے سردا دے گھروں آ کے آکھن لگا۔" تیڈی دھی مر گئی ہِے اُستاد کوُ تکلیف نہ ڈے۔ ⁵⁰۵۰۔ جئیں ویلے یسوع ایہ سُنیا تے اوُں کوُ جواب ڈِتا "پریشان نہ تھی "صرف ایمان رکھ تے اوہ بچ ویسی۔⁵¹۵۱۔ وَل جڈاں اوہ گھر آیا تے اوُں پطرس، یوحنا، یعقوب، چھویر دے پیئو تے ماں دے علاوہ کئیں کوُ اندر آون دی اجازت نہ ڈِتی۔ ⁵²۵۲۔ اُتھائیں سارے لوگ روندے تے پٹیندے پئے ہَن۔ پر اوُں آکھیا " رو ناں" ایہ موئی نئیں بلکہ نیندر اِچ ہِے۔ ⁵³۵۳۔ پر اوہ اوندے تے کھلن پے گئے، کیوں جو اُنہاں کوُ پتا ہا کہ اوہ مر گئی ہِے۔⁵⁴۵۴۔ پر اوُں اوندا ہتھ پکڑ کے آکھیا " میڈی دھی اُٹھی" ⁵⁵۵۵۔ اوندی روح اوندے وِچ وَل آئی تے اوہ اُٹھی بیٹھی۔ اوُں حکم ڈِتا کہ چھویر کوُ کجھ کھاون کیتے ڈیوو۔ ⁵⁶۵۶۔ اوُں چھویر دے ماں پیئو حیران تھئے۔ وَل اوہ اُنہاں کوُ حکم ڈِتا کہ " اِتھاں جو کجھ وی تھیا ہِے اوہ کئیں کوُ نہ ڈسائے۔

Chapter 9

¹۱۔اوُں نے اُنہاں باراں کوُں کٹھے سَڈ کے ساریاں بدروحاں تے بیماراں تھوں چنگا کرن دی طاقت تے اختیار بخشیا۔ ²۲۔اوُں نے اُنہاں کوُں خدا دی باشاہی دی مُنادی کرن اَتے بیماراں کوُں چنگا کرن کیتے گھلیا۔³۳۔اوُں نے اُنہاں کوُں آکھیا۔"اپنی راہ کیتے کجھ نہ گھِننا نہ سوٹی نہ بٹوا نہ ٹُکر نہ پیسہ اَتے نہ چولا۔ ⁴۴۔تُساں جیہڑے گھر اِچ داخل تھیسو اُتھایئں روکائے جڈاں تایئں اُتھوں ٹُر نہ پووو۔⁵۵۔اَتے جیہڑے شاہر دے لوگ تہاکوُ قبول نہ کرن اوُں شاہر تھوں نکلدے ویلے اپنے پیراں دی مٹی اُتھایئں جھاڑ ڈیواے تاں جو اُنہاں دے خلاف گواہی تھیوے۔ ⁶۶۔وَل اوہ اُتھوں ٹُر کے بئے شاہراں اِچ خوشخبری دی مُنادی کریندے گئے اَتے ہر جاہ بیماراں کوُ چنگیاں کریندے گئے۔⁷۷۔اَتے چوتھائی ملک دا حاکم ہیرودیس اے سارا کجھ سُن کے پریشان تھی گیا کیوں جو کجھ لوگ آدھے ہَن کہ یوحنا بپتسمہ ڈیون آلا زندہ تھی گیا ہے۔ ⁸۸۔اَتے کجھ آدھے ہَن کہ ایلیاہ ظاہر تھی گئے اَتے کجھ ایہہ کہ پہلے نبیاں وِچوں کوئی زندہ تھی گیا ہے۔ ⁹۹۔ہیرودیس نے آکھیا کہ "میں یوحنا دا سَر کٹ ڈِتا ہا پَر ایہہ کون ہے؟ جیندے بارے اِچ ایہوجئی گالہیں سُندا ہاں؟ہیرودیس نے یسوع کوُ مِلن دے کوشش کیتی۔¹⁰۱۰۔وَل رسولاں نے جو کجھ کیتا ہا واپس آ کے اوُں کوُ ڈسایا اَتے یسوع اُنہاں کوُ اپنے نال گھِن کے بیت صیدا ناں دے ہِک شاہر کوُ لگا گیا۔ ¹¹۱۱۔پَر وڈے ہجوم نے ایہہ سُنا تاں اوندے پیچھوں ٹُر پیا ۔اَتے اوُں نے اُنہاں کوُ خوش آمدید آکھیا اَتے اُنہاں کوُ خدا دی بادشاہی دے بارے وِچ ڈسایا اَتے جنہاں کوُ چنگا کرن دی ضرورت ہا اُنہاں کوُ چنگا کیتا۔¹²۱۲۔ڈیں ختم تھون کوُ ہا آیا تاں اوہ باراں اوُندے کول آئے اَتے آکھن لگے کہ "اِیں ساری بھیڑ کوُ واپس بھیج چھوڑ تاں جو اوہ آس پاس دے پنڈاں اِچ وَنج کے ٹُکر تے راہون دی جاہ دا بندوبست کرن کیونکہ اَساں ویران جاہ تے پیئں۔ ¹³۱۳۔ پَر اوُں نے اُنہاں کوُ آکھیا"تُساں ای انہاں کوُ کھاون کوُ کجھ ڈیوو۔"اُنہاں نے آکھیا "ساڈے کول پنج روٹیاں تے ڈُو مچھیاں کولوں زیادہ کیئے نیئں، پَر ہاں اساں اُنہاں کیتے ٹُکر مُل گھِن کے آسگدے ہاں۔ ¹⁴۱۴۔اُتھاں تقریباََ پنج ہزار بندے ہَن اَتے اوُں نے اپنے شاگرداں کوُ آکھیا کہ "انہاں کوُ پنجھا پنجھا دے ٹولے اِچ بلہاو"۔¹⁵۱۵۔پَس اُنہاں نے اوُں ویں کیتا اَتے سارے لوگ بہیہ گئے۔ ¹⁶۱۶۔اوُں نے پنج روٹیاں تے ڈو مچھیاں گھِن کے آسمان دی طرف ڈیدھے ہویاں اُنہاں کیتے برکت دی دُعا منگی روٹیاں توڑ کے شاگرداں کوُ ڈیتاں تاں جو بھیڑ اِچ ونڈ چھوڑن۔ ¹⁷۱۷۔اُنہاں ساریاں نے کھادا تے رَج گئے،جڈاں ٹُکر کھاون دے بعد بچے ہوئے ٹکڑے چُنے گئے تاں اُنہاں نال بارہ ٹوکرے بھریج گئے۔¹⁸۱۸۔جڈاں یسوع کلیاں اپنے شاگرداں دے نال دُعا کریندا پیا ہا تاں اوُں نے اُنہاں کولوں پچھیا جو بھیڑ میڈے بارے اِچ کیا آدھی ہے کہ میں کون ہاں؟۔ ¹⁹۱۹۔اُنہاں نے جواب اِچ آکھیا کہ"یوحنا بپتسمہ ڈیون آلا ،کجھ ایہ کہ توُں ایلیاہ ہیئں اَتے کجھ آدھے ہَن کہ توُں پُرانے نبیاں وِچوں ہک ہیں جیہڑا دوبارہ زندہ تھی گئے۔²⁰۲۰۔ اوُں نے اُنہاں کوُ آکھیا کہ"تُساں میکوُ کیا آدھے ہو۔"کہ میں کون ہاں ؟پطرس نے آکھیا کہ توُں خدا دا گھلیا ہویا مسیح ہیئں۔ ²¹۲۱۔پَر یسوع اُنہاں کوُں نصیحت کریندے ہویاں ہدایت کیتی کہ اوہ کیئں کوُ نہ ڈساون ۔ ²²۲۲۔کیوں جو ایہ ضروری ہے کہ ابن آدم بہوں ڈکھ چاوے اَتے بزرگاں تے سردار کاہناں تے صدوقیاں دی طرفوں رَد کیتا ونجے اَتے مارا ونجے اَتے تریجھے ڈیں وَل زندہ تھی ونجے۔²³۲۳۔وَل اوُں نے اُنہاں ساریاں کوُ آکھیا کہ اگر کوُئی میڈے پیچھے آونا چاہوے تاں اپنے آپ دا انکار کرے اَتے ہر روز اپنی صلیب چا کے میڈے پیچھے تھی ونجے۔ ²⁴۲۴۔جو کوُئی اپنی جان کوُ بچاسی اوہ اوُں کوُ گواسی پَر جیہڑا کوُئی اینکوُ میڈی خاطرگواسی اوہ اوُں کوُ بچا گھِنسی۔ ²⁵۲۵۔بندے کوُ ایندا کیا فائدہ تھیسی کہ اگر اوہ سارا جہان حاصل کر گھِنے پَر اپنی جان گنوا چھوڑے۔²⁶۲۶۔جیہڑا کوُئی میڈے کولوں تے میڈے کلام تھوں شرماندا ہے،ابنِ آدم وی جڈاں اپنے باپ دے جلال وِچ پاک فرشتیاں دے نال آسی تاں اوہ وی اُنہاں کولوں شرماسی۔ ²⁷۲۷۔پر میں تہاکوُ سچ آدھا ہاں کہ تہاڈے وِچوں کجھ لوگ جیہڑے اِتھاں کھڑے ہَن موت دا مزہ نہ چکھسن جڈاں تایئں اوہ خدا دی بادشاہی ڈیکھ نہ گھِنن۔²⁸۲۸۔ایہہ آکھن دے تقریباََ اَٹھ ڈیہاں دے بعد یسوع پطرس ،یوحنا تے یعقوب دے نال پہاڑی تے دُعا کرن کیتے گیا۔ ²⁹۲۹۔جیہڑے ویلے اوہ دُعا کریندا پیا ہاں تاں اوندے چہرے دے رنگ بدل گیا اَتے اوندے کپڑے چٹے تے چمکدار تھی گئے۔³⁰۳۰۔ڈیکھو اُتھاں ڈو بندے یسوع نال گالہیں کریندے پئے ہَن اوہ موسیٰ تے ایلیاہ ہَن ۔ ³¹۳۱۔اوہ جلال اِچ ڈِکھائی ڈِتے اُنہاں نے اوندے مرن دے بارے گالھ کیتی جیہڑی یروشلیم اِچ تھیون آلی ہا۔³²۳۲۔پطرس تے باقی جو اوُندے نال ہَن اُنہاں تے نیند دا بہوں اثر ہا۔پَر جیہڑے ویلے اوہ پوری طرح جاگ گئے تاں اُنہاں نے اوُندے جلال اَتے اوُندے نال دُو بندیاں کوُ ڈٹھا۔ ³³۳۳۔اَتے جڈاں اوہ یسوع کولوں دُور تھیندے پئے ہَن پطرس نے اوُں کوُ آکھیا"مالک اِتھاں ہوونا ساڈے کیتے چنگا ہے ساکوُ تر یئے پناہ گاہ بناون ڈے ،ہک تیڈے کیتے،ہک موسیٰ کیتے تے ہک ایلیاہ کیتے۔اوُں کوُ سمجھ نہ آئی کہ اوہ کیندے بارے اِچ گالھ کریندے پئے۔³⁴۳۴۔جڈاں اوہ اُنہاں نال ایہہ گالہیں کریندا پیا ہا،ہک بدل نے اُنہاں کوُ لُکا گِدے اَتے اوہ ڈر گئے تے بدل نے اُنہاں کوُ لپیٹ گِدے۔ ³⁵۳۵۔آسمان تھوں آواز آئی کہ "ایہہ میڈا چُنیا ہویا پُتر ہے ایندی سنو"۔ ³⁶۳۶۔جڈاں آواز آونا بند تھی گئی تاں یسوع کلہا ہا، اوہ چُپ رِہ گئے اَتے اُنہاں نے جو کجھ ڈیکھیا ہا اوندے بارے وِچ کیئں کوُ کجھ نہ ڈسایا۔³⁷۳۷۔ڈوجھے ڈیں جڈاں اوہ پہاڑ تھوں تھلے لاہندے پئے ہَن تاں ایویں تھیا کہ ہک وڈی بندیاں دی بھیڑ اوُں کوُ مِلی۔ ³⁸۳۸۔اَتے ڈیکھو بھیڑ وِچوں ہک بندے نے آوُں کوُ آواز ڈِتی استاد میں تیڈے اَگے منت کریندا ہاں کہ میڈے پُتر تے نظر کر کیوں جو اوہ میڈا پلیٹھی دا پُتر ہے۔ ³⁹۳۹۔اَتے ڈیکھ ہک رُوح اوُں کوُ قابو کر گھِندی ہے۔اَتے اوہ اَبڑ گَت روندا پٹیندا ہے جیندی وجہ تھوں اوندے منہ وِچوں جھگ نکلدی ہے اَتے اوہ اوُں کوُ بہوں تکلیف ڈیندے ہویاں نچوڑ کے چھوڑ ڈیندی ہے۔ ⁴⁰۴۰۔میں شاگرداں دی مِنت کیتی ہا کہ اوہ اِینکوُ کڈھن پَر اُنہاں کولوں نیئں تھیا ۔⁴¹۴۱۔یسوع نے جواب اِچ اُنہاں کوُ آکھیا کہ"اے بے اعتقاد اَتے وگڑی ہوئی نسل میکوں کیہ تک تہاڈے نال رِہ کے برداشت کرنا ہوسی۔اپنے پُتر کوُ اِڈے گھِن آو۔ ⁴²۴۲۔جیہڑے ویلے اوہ جوان آندا پیا ہا تاں بدرُوح نے اوُں کوُ تھلے سَٹ ڈِتا اَتے زور نال جھٹکا ڈِتا۔پَر یسوع نے بد رُوح کوُ جھڑکیا تے جوان کو چنگا کر کے اوندے پیئو دے حوالے کر ڈِتا۔⁴³۴۳۔اوہ سارے خدا دی عظمت کوُ ڈیکھ کے حیران تھی گئے۔پَر جڈاں اوہ اِیں عجیب کماں تے جیہڑے اوُں نے کیتے ہَن تعجب کریندے پئے ہَن تاں یسوع نے اپنے شاگرداں کوُ آکھیا کہ"۔ ⁴⁴۴۴۔ تُساں ایہہ گالھ کن کھول کے سُن گھِنو کہ ابنِ آدم بندیاں دے حوالے کیتا ویندا ہے۔ ⁴⁵۴۵۔پر اوہ ایں گالھ دا مطلب نہ سمجھ سگے کیونکہ ایہہ اُنہاں کولوں لُکائی گئی ہا اِیں کیتے اوہ ایندا مطلب نہ سمجھ سکے اَتے یسوع کولوں ایندے بارے پوچھن تھوں ڈردے ہَن۔⁴⁶۴۶۔وَل اُنہاں دے وِچ جھگڑا شروع تھی گیا کہ اُنہاں وِچوں وڈا کون ہوسی ؟۔ ⁴⁷۴۷۔پَر جیہڑے ویلے یسوع کوُ پتا لگے کہ اوہ کیندے بارے وِچ بحث کریندے ہَن تاں اوُں نے ہک چھوٹے بال کوُ اپنے نال بٹھایا۔ ⁴⁸۴۸۔اَتے اُنہاں کوُ آکھیا کہ"اگر کوُئی ایں چھوٹے بال کوُ میڈے ناں تھوں قبول کریندا ہے تاں اوہ میکوُ قبول کریندا ہا۔اَتے جیہڑا میکو قبول کریندا ہے اوہ اوُں کوُ وی قبول کریندا ہے جیئں میکو گھلے جیہڑا تہاڈے وِچوں سب تھوں گھٹیا ہے اوُہو ساریاں تھوں وڈا ہے۔⁴⁹۴۹۔یوحنا نے جواب اِچ اوُں کوُ آکھیا"مالک اساں کیئں بندے کوُ تیڈے ناں تھوں بدروحاں کڈھیندے ہوئے ڈٹھا اَتے اساں اوُں کوُ روکے۔کیونکہ اوہ ساڈی پیروی نیئں کریندا۔ ⁵⁰۵۰۔پَر یسوع نے اوُں کوُ آکھیا کہ "تُساں اوُں کوُ نہ روکو کیونکہ اوہ جو تہاڈے خلاف نیئں اوہ تہاڈے نال ہے۔⁵¹۵۱۔اَتے جیویں ای اوُندے آسمان دے ونجن دے ڈِیں نیڑے آئے اوُں نے یروشلیم ونجن دا پکا ارادہ کر گِدا۔ ⁵²۵۲۔اوُں نے پیا مبراں کوُ اپنے تھوں پہلے گھلیا اِتے اُنہاں نے سامریاں دے پِنڈ اِچ داخل تھی کے اوُں کیتے تیاری کیتی۔ ⁵³۵۳۔پَر اُتھاں دے لوگاں نے اوُں کوُ قبول نہ کیتا کیوں جو اوہ یروشلیم ویندا پیا ہا۔⁵⁴۵۴۔جڈاں اوُندے شاگرداں یعقوب تے یوحنا نے ڈیکھیا تاں اُنہاں نے آکھیا کہ اے خداوند تُوں چاہندا ہیئں کہ اساں حکم کروں اَتے آسمان تھوں اَگ نازل تھیوے تے انہاں کوُ ہلاک کر ڈیوے۔ ⁵⁵۵۵۔پر اوُں نے مُڑ کے اُنہاں کوُ جھڑکیا۔ ⁵⁶۵۶۔وَل اوہ کیئں ڈوجھے پِنڈ اِچ گئے۔⁵⁷۵۷۔جڈاں اوہ رستے وِچ ہا تاں کیئں نے اوُں کوُ آکھیا کہ توں جِتھاں کِتھاں وی ونجیں میں تیڈے نال ویساں۔ ⁵⁸۵۸۔یسوع نے اوُں کوُ اکھیا۔کہ لومڑیاں دے راہون کیتے غار ہوندن اَتے ہوا دے پنکھیاں دے گھونسلے پر ابن آدم دے کول سَر لُکاون دے وی جاہ کیئے نیئں۔⁵⁹۵۹۔وَل اوُں نے کیئں ڈوجھے بندے کوُ آکھیا کہ"میڈے پیچھوں آ" پر اوُں نے آکھیا کہ "خداوند پہلے میکوُ اپنے پیئو کوُ دفن کرن دی اجازت ڈے۔ ⁶⁰۶۰۔پَر یسوع نے اوُں کوُ آکھیا کہ"مُردیاں کوُ اپنے مُردے دفن کرن ڈے پَر توُں ہر جاہ ونج کے خداوند دی بادشاہی دا علان کر۔⁶¹۶۱۔ہک بئے بندے نے اوُں کوُ آکھیا کہ"اے خداوند میں تیڈے پیچھے چلساں پر پہلے میکوُ اپنے گھر آلیاں کوُ الوداع آکھن ڈے۔ ⁶²۶۲۔پَر یسوع نے اوُں کوُ آکھیا کہ"جیہڑا کوُئی ہل تے ہتھ رکھ کے پیچھے ڈیدھا ہے اوہ خدا دی بادشاہی دے لائق نیئں۔

Chapter 10

¹۱۔ اِنہاں ساریاں گالہیں دے بعد خداوند نے ستر بئے لوگاں کوُ مقرر کیتے۔ اَتے اُنہاں کوُ ڈو دوُکر کے ہر شاہر اِچ بھیجے جتھاں اوہ آپ ونجن دا ارادہ رکھیندا ہا۔ ²۲۔اوُں نے اُنہاں کوُ آکھیا کہ۔"فصل تاں بہوں ہے پَر مزدور گھٹ ہِن۔ایں کیتے خداوند تھوں دُعا منگو کہ اوہ مزدوراں کوُ فصل کپن کیتے گھلے۔³۳۔پَس ونجو تے ڈیکھو میں بھجیندا ہاں جیویں بھیڈاں بھیڑیاں دے وِچ۔ ⁴۴۔تُساں ایں سفر کیتے نہ پیسے نہ جھولا نہ جُتے گھِن ونجنا اَتے نہ ہی راہ اِچ کیئں نال مِلنا۔⁵۵۔تُساں جیہڑے گھر ویسو سب تھوں پہلے آکھو کہ۔"ایں گھر تے سلامتی تھیوئے"۔ ⁶۶۔اگر اُتھاں کوُئی سلامتی دار فرزند ہوسی تاں اوندے تے تہاڈی سلامتی ٹہر ویسی پَر اگر نہ ہوسی تاں سلامتی تہاڈے تے واپس آ ویسی۔ ⁷۷۔تُساں اوُں گھر وِچ ای راہو اَتے جو کجھ ڈِتا ونجے اوُہو کھاو تے پیو کیونکہ مزدور اپنی مزدوری گھنن دا حق رکھیندے تُساں گھر گھر نہ ونجو۔⁸۸۔تُساں جیہڑے شاہر وی ونجو اَتے اوہ تہاکوُ قبول نہ کرن تاں جو کجھ وی تہاڈے سامنے رکھن اوہ کھاو۔ ⁹۹۔اَتے اُتھاں جو وی بیمار ہوون اُنہاں کوُ چنگا کرو۔اُنہاں کوُ آکھو کہ خداوند دی بادشاہی نیڑے آ گئی ہے۔¹⁰۱۰۔پَر تُساں جیہڑے شاہر وی ونجو اَتے اوہ تہاکوُ قبول نہ کرن تاں تُساں گلیاں وِچ ونجو اَتے آکھو۔ ¹¹۱۱۔اساں تہاڈے شاہر دی مٹی جیہڑی ساڈے پیراں تے لگی لاتھی ہے اوُں کو تہاڈے خلاف جھاڑ ڈیندے ہیں پَر اے جان گھِنو کہ خدا دی بادشاہی نیڑے آگئی ہے۔ ¹²۱۲۔میں تہاکوُ آدھا ہاں کہ عدالت آلے ڈِیں اوُں شاہر دی نسبت سدوم دا حال زیادہ برداشت دے لائق ہوسی۔¹³۱۳۔اے"خرازین "! تیڈے تے افسوس اے بیت صیدا" تیڈے تے افسوس کیونکہ جیہڑے معجزے تہاڈے وِچ ظاہر تھئے ہَن اگر صُور تے صیدا اِچ ظاہر تھیندے تاں اوہ بوری پا کے مٹی وِچ بیٹھ کے کڈایئں دی توبہ کر گھِندے۔ ¹⁴۱۴۔پَر عدالت آلے ڈِیں صُور تے صیدا دا حال تہاڈی حالت تھوں زیادہ برداشت دے قابل ہوسی۔ ¹⁵۱۵۔اے کفرنحوم کیا توُں سوچیندا ہیں کہ توں آسمان تائیں اوُ چا کیتا ویسیں؟"نہیں بلکہ توُں عالم ارواح اِچ سٹیا ویسیں۔¹⁶۱۶۔اوہ جو تہاڈی سُن دا ہے اوہ میڈی سُن دا ہِے اَتے جیہڑا تہاکوُ نئیں منیندا اوہ میکوُ نئیں منیندا اَتے جیہڑا میکوُ نئیں منیندا اوہ میڈے بھیجن آلے کوُ نئیں منیندا۔¹⁷۱۷۔وَل اوہ ستر خوش تھی کہ ایہہ آدھے ہوئے واپس آئے کہ "اے خداوند تیڈے ناں تھوں بُری روحاں وی ساڈے تابع ہَن"۔ ¹⁸۱۸۔یسوع نے آکھیا"میں شیطان کوُ آسمان تھوں بجلی دے طرح ڈھاندے ہویاں ڈیدھا پیا ہاں۔ ¹⁹۱۹۔اَتے ڈیکھو میں تہاکوں سپاں ،ٹھوئیاں تے دشمن دے ساری طاقت کوُ مَسلن دا اختیار ڈِتا ہے۔اَتے کوُئی تہاکوُ نقصان نہ پجا سَگسی۔ ²⁰۲۰۔تُساں ایں گالھ تھوں خوشی نہ مناو کہ بُری روحاں تہاڈے تابع ہَن پَر ایں گالھ تے خوشی کرو کہ تہاڈے ناں آسمان تے لکھے گئے ہِن ۔²¹۲۱۔اوُں ویلے اوہ روح القدس اِچ خوش تھی کہ آکھن لگا کہ"اے باپ آسمان تے زمین دے خداوند میں تیڈی تعریف کریندا ہاں کیونکہ توُں عقل منداں کولوں ایہہ گالہیں لُکائیاں ہَن اَتے انہاں اَن پڑھاں تے بچیاں تے ظاہر کیتن۔ ہاں اے باپ کیونکہ ایویں ای تیکو پسند آئے۔²²۲۲۔اَتے باپ دی طرفوں ساریاں شئیاں میکوں ڈِتیاں گیاں ہَن تے باپ دے علاوہ کوُئی نہیں جان دا کہ پُتر کون ہے اَتے پُتر دے علاوہ کوئی نہیں جان دا کہ باپ کون ہے پر اوہ جیندے تے پُتر ظاہر کرے۔²³۲۳۔وَل اوُں نے شاگرداں دے پاسے مُڑ کے علیحدگی اِچ اُنہاں کوُ آکھیا کہ "خوش نصیب ہَن جیہڑے اوہو شیئاں ڈیدھے ہَن جنہاں کوُ تُساں ڈیدھے وے۔ ²⁴۲۴۔میں تہاکوُ آدھا ہا کہ "بہوں سارے نبی تے بادشاہ اوہ معجزے جیہڑے تُساں ڈیدھے ہو ڈیکھن دی خواہش رکھیندے ہَن پَر نہ ڈیکھ سگے اَتے جو گالہیں تُساں سُن دے ہو اوہ سُنن پَر نہ سُن سگے۔²⁵۲۵۔ڈیکھو ہک شرع دا عالم کھڑا تھیا اَتے ایہہ آدھے ہوئے اوُں کوُ آزماون لگا کے "اے استاد میں کیا کراں کہ ہمیشہ دی زندگی پاواں؟۔ ²⁶۲۶۔یسوع نے اوُں کوُ آکھیا کہ"شریعت اِچ کیا لکھا لا تھے؟"توُں اینکوُں کیویں پڑھدیں؟۔ ²⁷۲۷۔اوُں نے جواب ڈیندے ہوئے آکھیا کہ"توں خداوند اپنے خدا دے نال اپنے سارے دِل،اپنی ساری جان،اپنی ساری طاقت تے اپنی ساری عقل نال محبت رکھ تے اپنے گواہنڈی نال وی اپنی مانند محبت رکھ۔" ²⁸۲۸۔یسوع نے اوُں کوُ آکھیا کہ "توں بالکل صیح آکھے ایویں ای کرتے توں ہمیشہ دی زندگی پاسیں۔²⁹۲۹۔پَر اوُں نے اپنے آپ کوُ پاک ٹھراون کیتے یسوع کوُ آکھیا کہ "میڈا گواہنڈی کون ہے؟۔ ³⁰۳۰۔یسوع نے جواب اِچ اوُں کوُ آکھیا کہ ہک بندہ یروشلیم تھوں یریحو کوُ ویندا پیا ہا اوہ ڈاکواں وِچ پھس گیا اَتے اُنہاں نے اوُں کوُ لُٹ کے بہوں ماریا تے اوُں کوُ مَرن آلا چھوڑ کے تے لگے گئے۔³¹۳۱۔ابڑگت ہک کاہن اوُں رستے تے آندا پیا ہا اَتے جیہڑے ویلے اوُں نے اوُں کوُ ڈیکھیا تاں اوہ سڑک دے ڈوجھے پاسے تھی کے ٹُرن لگ گیا۔ ³²۳۲۔ایویں ای ہک لاوی وی جیہڑے ویلے اوُں جاہ تے آیا اَتے اوُں نے اوُں کوُ ڈٹھا تاں اوہ وی سڑک دے ڈوجھے پاسے تھی گیا۔³³۳۳۔پَر ہک سامری وی سفر کریندے ہوئے اُتھاں آیا۔جیہڑے ویلے اوُں نے اوُں کوُ ڈیکھیا تاں اوُں کوُ اوُندے تے ترس آیا۔ ³⁴۳۴۔اوہ اوندے کول گیا تے اوندے زخماں تے تیل تے مَے لاکے اوُندے زخماں تے پٹی بَدھی تے اوُں کوُ اپنے جانور تے بیلہا کے ہک سراں اِچ گھِن گیا تے اوُندی ڈیکھ بھال کیتی۔ ³⁵۳۵۔ڈوجھے ڈیں اوُں نے سراں دے مالک کوُ ڈُو دینار ڈے کے آکھیا کہ "ایندا خیال رکھائے اَتے بئے جتنے پیسے ایندے تے خرچ آسن میں آکے تیکو ڈیساں"۔³⁶۳۶۔اِنہاں تریہاں وِچوں اوُں بندے دا جیکو ڈاکواں نے ماریا ہا تیڈے مطابق کون اوُندا گواہنڈی ہے؟ ³⁷۳۷۔شرع دے عالم نے اوُں کوُ آکھیا"اوہ جیئں نے اوندے تے رحم کیتا"۔یسوع نے اوُں کوُ آکھیا کہ "ونج توں وی ایویں ای کر"۔³⁸۳۸۔اَتے جڈاں اوہ سفر کریندے پئے ہَن تاں اوہ ہک پنڈ اِچ گیا اَتے مرتھا ناں دی ہک زنانی نے اپنے گھر اِچ اوُں کوُ آون دی اجازت ڈِتی۔ ³⁹۳۹۔اوُندی ہک بھین ہائی جیندا ناں مریم ہا اوہ خداوند دے پیراں وِچ بیٹھ کے اوندا کلام سُن دی ہائی۔⁴⁰۴۰۔پَر مرتھا ٹُکر بناون اِچ لگی ہائی اوہ یسوع دے کول آئی اَتے آکھن لگی کہ اے خداوند کیا تیکو کوئی فکر نیئں کہ میڈی بھین نے میکو خدمت کرن کیتے کلہا چھوڑ ڈِتا ہے توساں اینکوُ میڈی مدد کرن کیتے آکھو۔ ⁴¹۴۱۔پَر خداوند نے جواب اِچ اوُں کوُ آکھیا کہ"مرتھا مرتھا توں تاں بہوں شئیاں دے بارے اِچ فکر مند ہیئں۔ ⁴²۴۲۔صرف ہر ہک شئے ضروری ہے مریم نے اوُں چُن گِدا ہے جیہڑا ساریاں تھوں چنگا ہے جیہڑا کہ ایندے کولوں کھسیجا نہ ویسی۔

Chapter 11

¹۱۔وَل ایویں تھیا کہ اوہ کیئں جاہ تے دُعا کریندا پیا ہا۔ جیہڑے ویلے دُعا کرچکے تاں اوُں دے شاگرداں وچوں ہک نے اوُں کوُ آکھیا اے خداوند! جیویں یوحنا نے اپنے شاگرداں کوُ دعا کرنا سکھایا ہِے ساکوُں تُوں وی سیکھا۔²۲۔اوُں نے انہاں کوں آکھیا جیہڑے ویلے تساں دُعا کرو تا آکھو۔ اے باپ! تیڈا ناں پاک منیا ونجے تیڈی بادشاہی آوے۔³۳۔ساڈی روز دی روٹی روز ساکوُ ڈِتاکر۔ ⁴۴۔اَتے ساڈے گناہ معاف کر کیوں جو اساں وی اپنے ہر قرض دار کوُ معاف کرینے ہاں اَتے ساکو آزمائیش اِچ نہ لا۔⁵۵۔وَل اوُں نے انہاں کو آکھیا تہاڈے وچوں کون ہے جیندا ہک دوست ہووے اَتے اوہ ادھی رات کوُ اوندے کول ونج کے اوُں کوُ آکھے اے دوست میکوُ تریئے روٹیاں ڈے۔ ⁶۶۔کیوں جو میڈا ہک دوست پینڈا کرکے میرے کول آیا ہِے اَتے میڈے کول کجھ وی نیئں کہ اوندے اگے رکھاں۔ ⁷۷۔اَتے اوہ اندروں جواب اِچ آکھے میکوُ تکلیف نہ ڈے ہَن دروازہ بند ہِے اَتے میڈے بال میڈے کول بستر اِچ ہِن۔ میں اُٹھی کے تیکو ڈے نیئں سگدا۔ ⁸۸۔میں تیکوُ آدھا ہاں کہ اگرچہ اوہ ایں پاروں کہ اوندا دوست ہے اُٹھی کے اوں کوُ نہ ڈیوے تاں وی اوُں دی بےحیائی دے پاروں اُٹھی کے جتنی اوُں کو چاہیدی ہے اوُں کوُ ڈیسی۔⁹۹۔پَس میں تہاکوُ آدھا ہاں۔ منگوں تاں تہاکوُ ڈِتا ویسی۔گولو تاں ملسی۔ بوہا وجاؤ تاں تہاڈے کیتے کھولاویسی۔ ¹⁰۱۰۔کیونکہ جو کوُئی منگدا ہے اوُں کوُ مِلدا ہے، جیہڑا گولیندا ہے اوُں کوُ مِلدا ہِے۔ جیہڑا وجیندا ہے اوُں کیتے کھولا ویسی۔¹¹۱۱۔تہاڈے وچوں کہیڑا ایہو جیا پیئو ہے کہ جڈاں اوندا پُتر ٹُکر منگے تاں اوہ اوُں کو پتھر ڈیوے؟ یا مچھی منگےتاں مچھی دے بدلے اوُں کوُ سَپ ڈیوے۔ ¹²۱۲۔یا انڈا منگے تاں اوُں کوُ ٹھوُواں ڈیوے؟۔ ¹³۱۳۔پس جڈاں تساں بُرے تھی کے اپنے بالاں کوُ چنگی شیئاں ڈیوناں جان دے ہیوے تاں آسمانی باپ روح القدس کیوں نہ ڈیسی۔¹⁴۱۴۔وَل اوہ ہک گونگی روح کوُ کڈھیندا پیا ہا۔ اَتے جیہڑے ویلے بدروح نکل گئی تاں ایویں تھیا کہ گونگا بولن لگ پیا تاں لوگ حیران تھی گئے۔ ¹⁵۱۵۔پر اُنہاں وچو کجھ آکھن لگے ایہہ تاں بدروحاں دے سردار بعلز بول وی مدد نال بدروحاں کوُ کڈھیندا ہے۔¹⁶۱۶۔آزمائیش کیتے کئی لوگ آسمانی نشان منگن لگے۔ ¹⁷۱۷۔پر اوُں نے انہاں دے خیالات کوُ جان کے اُنہاں کوُ آکھیا۔ جیندی حکومت اِچ پھُٹ پے ونجے اوہ ویران تھی ویندی ہے۔ اَتے جیئں گھر اِچ پھُٹ پے ونجے تاں اوہ برباد تھی ویندا ہے۔¹⁸۱۸۔اَتے اگر شیطان وی اپنا خلاف تھی ونجے تاں اوُں دی حکومت کیویں قائم راہسی؟ کیوں جو تساں میڈے پاروں آدھے ہوکہ ایہ بدروحاں کوُ بعل زبول دی مدد نال کڈھیندا ہے۔ ¹⁹۱۹۔اَتے اگر میں بدروحاں کوُ بعلزبول دی مدد نال کڈھیندا ہاں تاں تہاڈے پُتر کیندی مدد نال کڈھیندے ہِن؟ پَس اوُہو تہاڈا انصاف کرن آلے ہوسن۔ ²⁰۲۰۔لیکن اگر میں بدروحاں کوُ خدا دی قدرت نال کڈھیندا ہاں تاں خدا دی بادشاہی تہاڈے کول آپہنچی۔²¹۲۱۔جڈاں زور آور بندہ ہتھیار دے نال اپنی حویلی دی رکھوالی کریندا ہے تاں اوُندا مال محفوظ راہندے۔ ²²۲۲۔پر جڈاں اوُندے کولوُں کوُئی زور آور حملہ کرکے اوُندے تے غالب آ ویندے تاں اوُندے سارے ہتھیار جنہاں تے اوہ بھروسہ کریندا ہا چھک گھن دے اَتے اوُندا مال لُٹ کے ونڈ ڈیندا ہے۔ ²³۲۳۔جو میڈے پاسے نیئں اوہ میڈے خلاف ہے اَتے جو میڈے نال جمع نیئں کریندا اوہ ونڈیندا ہے۔²⁴۲۴۔جڈاں پاک روح بندے اِچوں نکلدی ہے تاں سوکھے ہوئے ٹھکانے آرام کرن کیتے گولیندی ہے۔ اَتے جیہڑے ویلے نیئں ملدی تاں آدھی ہے کہ میں اپنے اوُں گھر وچ ویساں جتھوں میں نکلی ہاں۔ ²⁵۲۵۔اَتے آکے اوُں کو جھاڑیا تے سنواریا ہویا ڈیدھی ہے۔ ²⁶۲۶۔وَل ونج کے بیئاں سَت بُری روحاں اپنے نال گھن آندی ہے اَتے اوہ اوُندے وچ داخل تھی کے اُتھائیں راہندن تے اوُں بندے دا حال پہلے کولوں وی بُرا تھی ویندے۔²⁷۲۷۔جیہڑے ویلے اوہ ایہہ گالہیں کریندا پیا ہا تاں ایویں تھیا کہ بھیڑوچوں ہک عورت نے اُچی ساری آواز نال اوُں کوُ آکھیا مبارک ہے اوہ رِحم جیندے وچ توں ریہا اَتے اوہ چھاتیاں جیہڑیاں توں چوسیاں۔ ²⁸۲۸۔اوُں نے آکھیا ہاں۔ پر زیادہ مبارک اوہ ہن جیہڑے خدا دا کلام سُندے تے اوُں دے تے عمل کریندے ہن۔²⁹۲۹۔جیہڑے ویلے وڈی بھیڑ جمع تھیندی ویندی ہائی تاں اوہ آکھن لگا کہ اِیں زمانے دے لوگ بُرے ہن۔ اوہ نشان منگدے ہن پر یوناہ دے نشان دے علاوہ کوُئی نواں نشاں اُنہاں کوُ نہ ڈِتا ویسی۔ ³⁰۳۰۔کیونکہ جیویں یوناہ نینوہ دے لوگاں کیتے نشان بنا ہِے اوُں ویں ای ابن آدم وی اِیں زمانہ دے لوگاں کیتے نشان ٹہرسی۔³¹۳۱۔دَکھن دی ملکہ اِیں زمانے دے بندیاں دے نال عدالت آلے ڈیں اَٹھی کے اِنہاں کوُں مجرم ٹھراسی کیوں جو اوہ دُنیا دے کنارے تھوں سلیمان دی حکمت سنن کوُ آئی ہا۔ اَتے ڈیکھو اِتھاں اوہ ہے جیہڑا سلیمان تھوں وی وڈا ہے۔³²۳۲۔نینوہ دے لوگ اِیں زمانے دے لوگاں دے نال عدالت آلے ڈیں کھڑے تھی کےاِنہاں کوُں مجرم ٹھہراسن کیونکہ کہ اُنہاں نے یوناہ دی مُنادی تے توبہ کر گِدی اَتے ڈیکھو اِتھاں اوہ ہِے جیہڑا یوناہ کولوں وی وڈا ہے۔³³۳۳۔کوئی بندہ ڈیوا بال کے تہہ خانے وِچ یا کے کیئں شئے دے تھلے نیئں رکھیندا بلکہ ڈیوا کئیں اُچی جاہ تے رکھیندا ہے تاں جو اندر آون آلیاں کو سوجھلا ڈکھائی ڈیوے۔ ³⁴۳۴۔تیڈے بدن دا ڈیوا تیڈی اکھ ہِے۔ جڈاں تیڈی اَکھ ٹھیک ہے تاں تیڈا سارا بدن وی روشن ہوسی۔ جڈاں تیڈی اَکھ ای خراب ہے تاں تیڈا بدن اِچ وی اندھارا ہوسی۔ ³⁵۳۵۔پَس ڈیکھ جیہڑا سوجھلا تیڈے اندر ہے اندھارا تاں نیئں۔ ³⁶۳۶۔اگر تیڈا سارا بدن سوجھلا ہوئے اَتےکئیں جاہ تے اندھارا نہ راہوے تاں اوہ سارا ایویں سوجلا ہوسی جیویں اوں ولیلے تھیندا ہے جڈاں ڈیوا اپنی چمک نال تیکو روشن کریندا ہے۔³⁷۳۷۔جیہڑے ویلے اوہ گالہیں کریندا پیا ہا تاں کوُئی فریسی نے اوُندی دعوت کیتی ہا وَل اور اندر ونج کے ٹُکر کاؤن کو بیٹھ گیا۔ ³⁸۳۸۔فریسی ایہہ ڈیکھ کے بہوں حیران تھئیا کہ اوہ کھاؤن کولوں پہلاں دھاتا نئیں۔³⁹۳۹۔خداوند نے اوُں کوُ آکھیا اے فریسیو تُساں پیالے تے چنگیر کوُ اُتوں اُتوں صاف کریندے ہو پر تہاڈے اندر لُٹ مارتے بدی بھری ہوئی ہِے۔ ⁴⁰۴۰۔اے بےوقوفو! جئیں نے باہر کوُ بنایا کیا اوُں نے اندر کوُ نیئں بنایا؟ ⁴¹۴۱۔ہاں تُساں اندر دیاں شئیاں خیرات کر ڈیوؤ تاں ڈیکھو سارا کجھ تہاڈے کیتے پاک تھی ویسی۔⁴²۴۲۔اے فریسیو تہاڈے تے افسوس! پودینے تے سُداب تے ہر ہک سبزی تے داہ یکی ڈیندے ہیوے اَتے انصاف تے خدا دی محبت تھوں بے خبرراہندے ہو۔ لازم ہا کہ ایہہ وی کریندے تے اوہ وی نہ چھوڑیندے۔⁴³۴۳۔اَے فریسیو تہاڈے تے افسوس! کہ تساں عبادت خانیاں اِچ اعلیٰ قسم دی کرسیاں تے بازاراں اِچ سلام چاہندے ہیوے۔ ⁴⁴۴۴۔تہاڈے تے افسوس! کیوں جو تُساں اُنہاں لُکی ہویاں قبراں دی طرح ہو جنہاں دے اُتے بندے چلدے ہِن اَتے اُنہاں کوُں ایں گالھ دی خبروی نیئں۔⁴⁵۴۵۔وَل شرع دے عالماں وچوں ہک جواب اِچ اوُں کوُ آکھیا اے استاد ! اِنہاں گالہیں کرن دے نال توں ساکوُں بے عزت کریندا پیئں۔ ⁴⁶۴۶۔اوُں نے آکھیا اَے شرع دے عالمو تہاڈے تے افسوس! کہ تساں ایہو جئے بوجھ جنہاں کوُ چاونا اوکھا ہے بندیاں تے رکھیندے ہو تے آپ ہک انگلی وی انہاں کوُں لاونا نیئں چاہندے۔⁴⁷۴۷۔تہاڈے تے افسوس! کہ تُساں تاں نبیاں دی قبراں کوُ بناندے ہیوے اَتے تہاڈے پئیو ڈاڈا نے اُنہاں کوُ قتل کیتا ہا۔ ⁴⁸۴۸۔پس تساں گواہ ہیوے اَتے اپنے پئیو ڈاڈا دے کماں کوُ پسند کریندے ہو کیونکہ اُنہاں نے تاں اُنہاں کوُقتل کیتا ہا اَتے تُساں اُنہاں دیاں قبراں بنیندے ہیوے۔⁴⁹۴۹۔اِیں کیتے خدا دی حکمت تے آکھیا ہے کہ میں نبیاں تے رسولاں کوُ اُنہاں دے کول بھیج ڈیساں۔ اوہ اُنہاں وچوں بہوں ساریاں کوُں قتل کریسن تے بہوں ساریاں کوُں ستاسن۔ ⁵⁰۵۰۔تاں جو سارے نبیاں دے خون دی جیہڑا مڈھوں ہی وہایا گیا ہا اِیں زمانے دے لوکاں کوُ پُچھیا ویسی۔ ⁵¹۵۱۔ہابل دے خون تھوں گھن کے اوُں زکریاہ دے خون تک جیہڑا قربان گاہ تے مَقدس دے وِچ ہلاک تھیا ہا۔ میں تہاکوُ سچ آدھا ہاں کہ اِیں زمانے دے لوگاں کولوں ساریاں دی بازپُرس کیتی ویسی۔⁵²۵۲۔اے شرع دے عالمو تہاڈے تے افسوس! کہ تُساں خدا شناسی دی کنجی چھک گدی ہے۔تساں آپ وی داخل نہ تھئے اَتے داخل ہوؤن آلیاں کو وی داخل نہ ہوؤن ڈِتا۔⁵³۵۳۔جڈاں اوہ اُتھوں نکلا تاں فقیہ تے فریسی اوُں کوُ بُری طرح جھڑیندے راہے تاں جو اوہ بہوں ساری گالہیں دا ذکر کرے۔ ⁵⁴۵۴۔اَتے اوُں دی تاک اِچ راہے تاں جو اوُں دی منہ دی کوُئی گالھ کو پکڑن۔

Chapter 12

¹۱۔اوُں ویلے جڈاں ہزاراں بندے اکٹھے تھی گئے اِتھوں تک کہ اوہ ہِک ڈوجھے تے ڈھےپوندے ہَن تاں اوُں نے ساریاں تھوں پہلے اپنے چیلیاں کوُ ایہہ آکھنا شروع کیتا کہ اوُں خمیر کولوں ہوشیار راہونا جیہڑا فریسیاں دی ریاکاری ہِے۔²۲۔کیوں جو کوئی شئے ایہو جئی نئیں جیڑی کَجی ہوئے کہ کھولی نہ ویسی اَتے نہ ای کوئی شئے لُکی ہِے جیندے بارے وِچ پتہ نہ لگسی۔ ³۳۔اِیں کیتے جو کجھ تُساں اندھارے وِچ آدھے او سوجھلے وِچ سُنیا ویسی اَتے جو کجھ تُساں مکاناں دے اندر کئیں دے کن وِچ آدھے او کوٹھیاں دے اُتے اوُں دی مُنادی کیتی ویسی۔⁴۴۔پَر میں تُساں دوستاں کوُ آدھا ہاں کہ اُنہاں کولوں نہ ڈرو جیہڑے بدن کوُ قتل کریندے ہِن اَتے اوُں دے بعد او کجھ نئیں کر سگدے ۔ ⁵۵۔پَر میں تُہاکوُ ڈسیندا ہاں کہ کیندے کولوں ڈرنا چاہیدا ہِے ۔ اوُں دے کولوں ڈرو جیندے کول اختیار ہِے کہ قتل کرن دے بعد جہنم اِچ سٹیسی۔ ہاں میں تُہاکوُ آدھا ہاں کہ اوُندے کولوں ڈرو۔⁶۶۔کیا ڈو چھوٹے سکیداں اچ پنج چڑیاں نیئں وکدیاں ؟ بس خدا دی نگاہ اچ کوئی وی بھولیا ہوا کانئی۔ ⁷۷۔ایں تک کہ نواڈے بسر دا ہک ہک وال وی گنڑیا پائے لیکن ڈرونا تہاڈی قدر چڑیاں کنی زیادہ اے۔⁸۸۔میں تواکوں آہدا جیہڑا آدمیاں دے اگو میڈا اقرار کریسی آدم دا پتر وی خدا دے فرشتیاں دے اگو ہوندا اقرار کریسی۔ ⁹۹۔لیکن جیہڑا آدمیاں دے اگو میکوں ناں منیسی۔ خدا دے فرشتے وی ہوندا اقرار کائنا کریسی۔ ¹⁰۱۰۔تساں وچوں جیہڑا وی آدم دی اولاد دے مخالف آیندے او تے معاف تھی سگدے لیکن جیہڑا پاک روح دے خلاف کفر ایندے او معاف نیئں تھی سگدا۔¹¹۱۱۔جیہڑے ویلے تیکوں طاقت آلے بادشاہ تے خدمت کرن آلیاں دے اگو پیش کریسی تے وَل ڈرہے ناں کہ کیویں اپنے آپ کوں بچاؤ گئے تے کیا آکھسو۔ ¹²۱۲۔کیویں جو پاک روح تواکوں ڈیسی کہ تواکوں کیا آکھنا اے۔¹³۱۳۔ول اوں کٹھ وچوں ہک بندے آلیا اے استاد ''جیڈے بھرا کوں آکھو میڈے ناں میڈی جائیداد ونڈے۔ ¹⁴۱۴۔ول یسوع اوں کوں آکھیا کہ میکوں کایئں آکھیے جو میں انصاف الایا درمیان الا آں۔ ¹⁵۱۵۔ول یسوع اوکوں آکھیا ڈیکھو تساں اپنے آپ کوں صرص وغیرہ کنے پرے رکھو کیونکہ کہیں دی زندگی دا انحصار پیے تے کانئی۔¹⁶۱۶۔ول یسوع انہاں کوں ہک مثال ڈِتے اے کہ ہک پیسے آے بندے دی فصل بہوں ڈھیر تھئی اے۔ ¹⁷۱۷۔اوُں ول اپنے آپ کوں آکھیا ''میں کیا کرں'' میڈے کنے کنک محفوظ کرن دی جاہ کانئی؟ ¹⁸۱۸۔ول اوُں آکھیا میں اپنی وڈیاں گھراں کو مٹ ڈیساں تے ایناں کو وڈا بڑا ڈیساں تے اپنا سارا سامان کنک بیاں چیزاں کوکا رکھ ساں۔ ¹⁹۱۹۔اوں ول اپنے آپ کوں آکھیا ''او میڈی جند میڈے کنے بہوں سالاں واسطے بہوں کجھ اے آرام نال رہ سکون نال کھاتے خوش تھی۔²⁰۲۰۔لیکن خدا اوکوں آکھیا او گالھا آدمی ''اگر میں اج ای تیڈا ساہ کڈھ گھنا تے جیہڑیاں چیزاں توں تیار کیتی۔ اے کیندا ہوسی؟ ²¹۲۱۔اے اوں آدمی آلی کار اے جیہڑا اپنے خاطر مال جمع کریندے لیکن خدا دے نزدیک او غریب اے۔²²۲۲۔یسوع اپنے شاگردوں کوں آکھیا ''ات واسطے میں تواکوں آہداں کہ اپنی زندگی وچ کھاون پیوں یا جسم دے پاون کینے کچھ فکرنا کرو۔ ²³۲۳۔ززندگی کھاون کنے زیادہ اے تے بدن کپڑے پاوں کنے زیادہ ضروری اے۔²⁴۲۴۔کانواں کو ڈیکھو او نا کاشے رہدن نا کاٹ دِن نا اوناں کنے ٹکٹن کتے کوئی جاہ اے ناں کوئی گودام لیکن خدا اونہاں کوں وی کھاوندے لیکن تُساں پرندے کنے زیادہ قیمتی او۔ ²⁵۲۵۔تساں وچوں کون اے انجا جیہڑا سوچ تے اپنی زندگی دا ہک وی لحظہ گزار بندا اے؟ ²⁶۲۶۔بس جیہڑے ویلے تساں سب توں چھوٹی سنے وی کرن دے قابل کانوے، تے باقی زندگی دی کیوں فکر کریندو؟²⁷۲۷۔جنگلی پھولاں کوں ڈیکھو او کیویں وڈے تھیدن او نا محنت کرادن نا کاٹدن، میں تیکوں آہداں سلیمان اپنی ساری عزت دے باوجود لباس کائنا پاتا ہا۔ ²⁸۲۸۔اگر خدا میدان دی گھاہ کوں کپڑے پاوا سگدے جیہڑا اج ہے تے کل او گھاہ تنور وچ ساڑی ویسی۔ اے گھٹ ایماں الو او تواکوں کیوں نا کپڑے پاویسی۔²⁹۲۹۔اوں پاسے نا ڈیکھو کہ تساں کیا کھاسو، کیا پیسو پریشانی نہ گھنو۔ ³⁰۳۰۔دُنیا دِیاں سارِیاں قوماں اِنہاں دے گولن وِچ ہن تُہاڈا باپ جانداد اے کہ تُساں کُوں کئیں شَے دی ضرُورت ہَے۔³¹۳۱۔لیکن خدا دی بادشاہت کوں کھولو وَل تواکوں ساریاں چیراں مِل ویسان۔ ³²۳۲۔ڈرو نہ چھوٹے گَلے کیوں جو تُہاڈے باپ تُہاکُوں بادشاہی ڈتی ہَے۔³³۳۳۔اپنا مال وچ تے غریباں کوں ڈیو اپنے اینحاے بٹوے بنڑاؤ جیہڑے پھٹ نا پوون آسمان تے انجاو مال بنڑاو جیہڑا فانی ناتھیوے جیندے قریب چور وی نیں آسگدا نا کیڑا خراب کریندے۔ ³⁴۳۴۔کیویں جو جیتھاں تیڈا مال ہوسی اوتھاں تیڈا دِل وی ہوسی۔³⁵۳۵۔بس تواڈی کمر بندھی رہے تے تواڈے چراغ جلدے رہن ۔ ³⁶۳۶۔تے ول اونہاں لوکاں آلی کاربڑاو جیہڑے اپنے آقا دا شادی توں واپس آون دا راستہ ڈہیدن، تاکہ او جیہڑے ویلے واروازکھڑاکاوئے تے اوندے کیتے جلدی دروازہ کولوں۔³⁷۳۷۔او نوکر چنگا اے جیہڑا اپنے مالک دے آون تے جگدا پیسا ہووے۔ میں سچ آہداں او مالک اپنی کمربادھ تے اوں نوکر کو اپنے نال روٹی کھاوسی تے نال ابلھا گھنی۔ ³⁸۳۸۔او نوکر وہ خوش قسمت اے جیہڑا دا مالک رات کو ڈوجھے تار آوسی تے نوکرول وی جاگدا پیسا ہوسی۔³⁹۳۹۔بیا اے کہ اگر دے مالک کوں چور دے آون دا ویلہ پتا ہووے تے او چور کوں چوری ناکرن ڈیسی۔ ⁴⁰۴۰۔ہین واسطے تیار تھیو آدم دے پتر دے آونڑ دا پتا کانئی۔⁴¹۴۱۔پطرس آکھیا ''اے خداوند اے مثالاں تساں صرف ساکوں ڈسیندے پیو یا ساریاں کوں؟ ⁴²۴۲۔خداوند آکھیا تساں وچوں عقل تے ایماں الہ تھانیداد کوں اے جیندا مالک اوکوں اپنے نوکراں تے ڈیوٹی لاوے کھانا ڈیون واسطے؟ ⁴³۴۳۔خوش نصیب اے او نوکر جیندا مالک اپنے آون تے اویں کریندا ہاوے۔ ⁴⁴۴۴۔میں تواکوں سچ آہداں او مالک اوکوں اپنی جائیداد دا مالک پنڑا ڈیسی۔⁴⁵۴۵۔لیکن اگر نوکر آکھے میڈے مالک کوں دیراے میں کھا پی گھِنا تے مالک پنڑ تے باقی نوکراں کو مارن شروع کراں۔ ⁴⁶۴۶۔تے اوُں نوکر دا مالک وی اوُں ڈنہیہ اونجاے ویلے آدمی جیہڑے ویلے نوکر کوں توقع وی کائنا ہوسی او مالک اوُں نوکر کوں کوڑے ماریسی تے بے ایماناں نال جاہ ڈیسی۔⁴⁷۴۷۔اگر نوکر کوں اپنے مالک دی مرضی دا وی پتا ہووے ول ول او اوندی مرضی دے مطابق تیاری ناکرے تے اوکوں مکے ماریسی مالک۔ ⁴⁸۴۸۔لیکن او جیہڑا جانڑدا وی کانئی ہنرا دے طابق کام کریندے کجھ سزا او مُکے نال گھندے لیکن جینکوں سزا ڈھیر ڈتی گئی اے۔ اوں کنے مانگیا وہ زیادہ گئے جنکوں کم زیادہ ڈِتا گئے اوں کنے گھدا وی زیادہ ویسی۔⁴⁹۴۹۔میں زمین تے بھاہ لاون آیا ہم او لگ گئی ہووے ہاتے میں نوش تھواں ہا۔ ⁵⁰۵۰۔ہک بپتسمہ جیہڑا میں گھنڑے او جیہڑے ویلے تک نہ ہوسی میں پریشان رہ ویساں۔⁵¹۵۱۔کیا تساں خیال کریندو کہ میں زمیں تے صلح کراون آیاں؟ لیکن نیئں میں آہداں میں اوندے خلاف جدائی پاوان آیاں۔ ⁵²۵۲۔کیویں جو آج کنے ہک ہی گھر دے پنج بندے ہک ڈوجھے دے خلاف ہوسین نرالے لوک ڈو دے تے ڈو لوک ترائے دے خلاف ہوسن۔ ⁵³۵۳۔پیو پتر دے، پتر پیو دے ، مال دھی دے تے دھی مال دے، ساس اپنی بہو دے تے بہو اپنی ساس دے مخالف ہوسی۔⁵⁴۵۴۔یسوع نے لوکاں کو آکھیا ''جیہڑے ویلے تساں بادل مغرب توں آندا ڈھیردو تساں آہدو حینہ آوسی تے مینہ آندا وے اے۔ ⁵⁵۵۵۔جیہڑے ویلے تساں جنوب اے پاسو وائیں کوں آندا ڈہدو تے آہدو گرم ہوا آوسی او ہوندی وی گرم ہوا اے۔ ⁵⁶۵۶۔او ڈیکھوے آے لوکو! آسمان تے زمین دا فرق کرسگدو لیکن ایں وقت دا فرق کیوں نئیں کریندے؟⁵⁷۵۷۔تساں اپنے واسطے ٹھیک فیصلہ کیوں کریندے؟ ⁵⁸۵۸۔اگر توں اپنے مخالف نال کہیں وقت دے بادشاہ کنے فیصلے واسطے ویندا پئیں تو راستے وچ ای صلح کرچاء ایں نہ ہووے او تیکوں حاکم دے اگو پیش کرے۔ حاکم تیکوں انصاف اے دے تے او تیکوں سپاہی دے تے سپاہی قید وچ نال سٹ ڈیوے۔ ⁵⁹۵۹۔وَل توں بہہہ تک ہک ہک پیسہ تا ڈیساں او تیکوں نا چھوڑیسی۔

Chapter 13

¹۱۔اوُں ویلے کجھ بندیاں نے یسوع کوُ گلیلی بندیاں دے بارے ڈسایا جنہاں دے خون کوُ پیلاطس نے اپنی کجھ قربانیاں دے نال رَلا ڈِتا ہا۔ ²۲۔یسوع نے اُنہاں کوُ جواب اِچ پُچھیا کیا تُساں سمجھدے اوہ کہ اے گلیلی ڈوجھے گلیلیاں تھوں ڈھیر گنہاگار ہَن کیونکہ اُنہاں نے ایں طرح دی مصیبت چاتی ہائی؟ ³۳۔نیئں میں تُہاکوں ڈسیندا ہاں کہ اگر تُساں توبہ نہ کریسو تاں سارے دے سارے ایویں ای مَریسو۔⁴۴۔یا اوہ اٹھارہ بندے جیہڑے شیلوخ اِچ ہَن اَتے جنہاں تے بُرج ڈَٹھا ہائی تے اوہ مَر گئے ہَن کیا تُساں اے سمجھدے اوہ کہ اوہ تہاڈے کولوں ڈھیر گنہگار ہَن اُنہاں لوگاں تھوں جیہڑے یروشلیم اِچ ہَن۔ ⁵۵۔نیئں میں آدھا ہاں"اگر تُساں توبہ نہ کریسو تاں تُساں سارے مَر ویسو۔"⁶۶۔یسوع مسیح نے ایہہ تمثیل ڈسائی کہ کوئی بندے نے اپنے انگوراں دے باغ اِچ انجیر دا یک درخت لایا وَل اوہ اوُندھے کول آیا پَر اوُندے وِچ پھل نہ ہائی۔ ⁷۷۔اوُں مالک نے باغبان کوُ آکھیا ڈیکھ تریئے سال میں اِیں انجیر دے درخت کول آندا ریہا تاں جو پھل پاواں پَر کجھ نہ ہائی اِیں کوُ وَڈ سٹو ایہہ زمین کوُ کیوں برباد کرے ۔ .⁸۸۔باغ دے نوکر نے جواب ڈِتا کہ ہِک سال اِیں کوُ بیہا راہوں ڈے میں ایندے آسے پاسے کھڈا بنیساں تے کھاد وی سٹیساں۔ ⁹۹۔اگر اگلے سال ایندےوِچ پھل آیا تاں ٹھیک پَر اگر پھل نہ آیا تاں وَڈھ سٹائے۔¹⁰۱۰۔یسوع مسیح ہیکل اِچ سبت آلے ڈینہ تعلیم ڈیندے پئے ہَن۔ ¹¹۱۱۔ڈیکھو اُتھاں ہک زنانی ہائی جیکوں اٹھاراں سال تھوں کمزوری دی بُری روح نے گھیرا پاتا ہائی کہ اوہ کبڑی تھی گئی ہا ئی اوہ پورے طور تے سِدھی وی کھڑی نہ تھی سگدی ہائی۔¹²۱۲۔جڈاں یسوع نے اُوں کوُ ڈِٹھا تاں سڈیااَتے آکھیا۔"اپنی کمزوری تھوں آزاد تھی ونج"۔ ¹³۱۳۔یسوع نے اپنے ہتھ اُوں زنانی تے رکھے اَتے اوہ ہک دَم سِدھی تھی گئی اَتے خدا دی تعریف کرن لگ پئی۔ ¹⁴۱۴۔پر عبادت خانے دا سردار یسوع تھوں ناراض تھی گیا کیونکہ یسوع نے سبت آلے ڈینہ اُوں زنانی کو چنگا کیتا ہائی۔عبادت خانے دے سردار نے بندیاں دی بھیڑ کوُ آکھیا "چھ ڈیں تک کم کرنا ٹھیک ہے ایں ڈیہاں وِچ آو تے چنگے تھی ونجو نہ کر سبت آلے ڈیں۔¹⁵۱۵۔خداوند یسوع نے اوُں کوُ جواب ڈِتا تے آکھیا۔اے مکارو کیا تہاڈے وچوُں ہر ہک اپنے گڈھاں یا ڈاندھ کوُ اپنے واڑے چوُں پانی پلاون کیتے سبت آلے ڈیں نیئں گھِن ویندا؟ ¹⁶۱۶۔وَل ابراہام دی اے دِھی وی جینکوُں شیطان نے اٹھارہ سال تھوں بَدھ رکھیا ہائی کیا اوُں کوُ سبت آلے ڈیں قید تھوں آزاد کرنا ضروری نہ ہائی؟¹⁷۱۷۔جیویں ہی اوُں نے ایہہ گا لہیں آکھیں تاں اوہ سارے جنہاں نے اوُندی مخالفت کیتی ہائی اوہ شرمسار تھے پر سارا کٹھ اوندے شاندار کماں تھوں خوش تھیئے جیہڑے اوُں نے کیتے ہَن۔¹⁸۱۸۔وَل یسوع نے پچھیا،خدا دی بادشاہی کیں دے مانند ہے۔اَتے اِیں بادشاہی دا مقابلہ کیں دے نال کیتا وَنج سگدے؟ ¹⁹۱۹۔آسمان دی بادشاہی رائی دے دانے دی مانند ہے۔جیکوں ہک بندے نےاپنے باغ وِچ بویا ہائی اَتے اوہ وَدھ کے ہک وڈا درخت بن گئے، ہوا دے پکھیاں نے اوُندی شاخ تے آہلنا پاتے۔²⁰۲۰۔وَل یسوع نے پچھیا خدا دی بادشاہی کوُ میں کیں دے برابر آکھ سگدا ہاں؟ ²¹۲۱۔آسمان کی بادشاہی اوُں خمیر دی مانند ہے جیئں ہک زنانی نے خمیر گھن کے تریئے حصے آٹے وِچ مِلا ڈتے جیئں نے سارے آٹے کو خمیر کر ڈِتا۔²²۲۲۔یسوع نے یروشلیم کوُ ویندے ہویاں راہ اِچ ہر علاقہ تے پینڈ وِچ ونج کے تعلیم ڈِتی۔ ²³۲۳۔کئیں بندے نے یسوع کولوں پچھیا اے خداوند کیاکجھ بندے ای بچائے ویسن؟ وَل یسوع نے اُنہاں کوُ جواب ڈِتا۔ ²⁴۲۴۔تنگ دروازے وچوں لنگھن دی کوشش کرو۔کیونکہ بہوں سارے کوشش کریسن پر اندر داخل نہ تھی سگسن۔²⁵۲۵۔جبکہ گھر دا مالک کھڑا تھی کہ بوہے کوُ تالا لا ڈیندا ہے اوُں ویلے تساں باہر کھڑے راہسو اَتے زور دے نال بوہا وجا سوتے آکھسو"خداوند خداوند ساکوُ اندر آون ڈے"اَتے اوہ جواب ڈیسی اَتے تہاکوُ آکھسی،"میں تہاکوُ نیئں جان دا کہ تُساں کھِتاں دے ہو۔" ²⁶۲۶۔وَل تُساں آکھسو۔"اَساں تیڈے نال کھادا پیتا ہے اَتے تُساں ساڈی گلیساں اِچ تعلیم وی ڈِتی۔" ²⁷۲۷۔پر اوہ جواب اِچ آکھسی میں تہاکوں آدھا ہاں میں نیئں جان دا کہ تُساں کھِتاں دے ہو؟اے بُری راہ تے چلن آلیو میڈے سامنے تھوں دُور تھی ونجو۔²⁸۲۸۔جیہڑے ویلے تُساں ابراہام ،اضحاق ،یعقوب اَتے سارے انبیا کوُ خدا دی بادشاہی وِچ ڈیکھسو اُتھاں روونائے ڈنداں دا پیسنا ہوسی ،پر تُساں باہر سٹے ویسو۔ ²⁹۲۹۔اوہ مشرق ،مغرب ۔شمال تے جنوب تھوں آسن اَتے خدا دی بادشاہت دی ضیافت وِچ شامل تھی سَن۔ ³⁰۳۰۔اَتے ایہہ جان گھِنوکہ اَخیری پہلاں آلے تھی ویسن اَتے پہلا آلے اَخیری تھی ویسن۔³¹۳۱۔ اوُں ویلے کجھ فریسیاں نے آن کے اوُں کوُ آکھن لگے کہ اِتھوں نکل کے لگا ونج کیونکہ ہیرودیس تیکوُ قتل کرواونا چاہندا ہِے۔ ³²۳۲۔ اوُں نے اوُنہاں کوُ آکھیا کہ ونج کے لومڑی کوُ آکھ ڈیوو کہ ڈیکھ میں اَج تے کل بُری روحاں کوُ کڈھیندا تے چنگا کرن دا کم کریندا راہساں اَتے تریجھے ڈیں کمال کوُ پہنچ ویساں۔ ³³۳۳۔ پر میکوُ اَج تے کل تے پرسوں اپنی راہ تے چلنا ضرور ہِے کیوں جو ممکن نئیں کہ نبی یروشلیم تھوں باہر ہلاک تھیوے۔³⁴۳۴۔ اے یروشلیم! اے یروشلیم! تُوں جو نبیاں کوُ قتل کریندی ہئیں اَتے جیہڑے کول گھلے گئے ہَن اُنہاں کوُ سنگسار کریندی ہئیں بہوں واری میں سوچے کہ جیویں کُکڑی اپنے بچیاں کوُ اپنے پراں تھلے جمع کر گھندی ہِے اوں وے ای میں وی تیڈے بالاں کوُ جمع کر گھناں پر تُوں نئیں چاہندی!۔ ³⁵۳۵۔ ڈیکھو تُہاڈا گھر تُہاڈے کیتے ای چھوڑا ویندا ہِے اَتے میں تُہاکوُ آدھا ہاں کہ میکوُ اوُں ویلے تائیں ہر گز نہ ڈیکھ سو جڈاں تائیں ایہہ نہ آکھسو مبارک ہِے اوُہ جیہڑا خداوند دے ناں تھوں آندا ہِے۔

Chapter 14

¹۱۔ہک واری چھن چھن آلے ڈِیں ایویں تھیا کہ جڈاں یسوع فریسیاں وچوں کیئں ہک دے گھر ٹُکر کھاون گیا تاں اوہ اوُں کوُ بڑے غور نال ڈیدھے پئے ہَن۔ ²۲۔ڈیکھو اُنہاں دے سامنے ہک بندہ ہا جیہڑا جلندر دی بیماری دا مریض ہا۔ ³۳۔یسوع نے یہودی شریعت دے عالماں تے فریسیاں کولوں پُچھیا، ''کیا چھن چھن آلے ڈِیں کیئں کوُ چنگا کرنا جائز ہے؟''۔⁴۴۔پَر اوہ چُپ رہ گئے۔ وَل یسوع نے اوُں کوُ پکڑ کے چنگا کر ڈِتا اَتے گھلا ڈِتا۔ ⁵۵۔اوُں نے اُنہاں کوُ آکھیا ''تہاڈے وچوں اگر کیئں دا پُتر یا ڈاندھ کھوہ اِچ ڈھے پووے تاں کیا تساں اوُں کوُ چھن چھن آلے ڈِیں جلدی نال باہر نہ گڈھیو؟۔ ⁶۶۔اوہ اوُں دی گالہیں داجواب ڈیون جوگے نہ ہَن۔⁷۷۔جیہڑے ویلے یسوع نے ڈیکھیا کہ جنہاں کوُ دعوت ڈِتی گئی ہا اوہ اعلیٰ کرسیاں پسند کریندے ہن تاں اوُں نے ہک تمثیل آکھی۔ ⁸۸۔جڈاں تہاکوُ کوُئی ویاہ دی ضیافت اِچ دعوت ڈیوے تاں بڑی اعلیٰ جاہ تے نہ بیھٹو کیونکہ شایہ تہاڈے کوبہوُں زیادہ عزت آلے بندے کوُ سڈیا گیا ہوئے؟۔ ⁹۹۔جڈاں اوہ بندہ جیئں نے تُساں ڈوہاں کوُ سڈایا ہوئے آونجے تاں اوہ تہا کوُ آکھسی اپنی ایہہ جاہ ڈوجھے بندے کوُ ڈے ڈے۔ وَل تہاکوُ شرمسار تھی کے ساریاں تھوں جھکی جاہ تے باہونا پوسی۔¹⁰۱۰۔پر جڈاں تہاکوُ سڈایا ویندا ہے تاں ونجو تاں جھکی جاہ تے بیٹھو تاں جو جڈاں اوہ جیئں تہاکوُ سڈایا ہے آئے تاں آکھے دوست اُچی جاہ تے بیٹھ تاں تساں ساریاں دے نال جیہڑے تہاڈے نال میز تے بیٹھے ہَن عزت مِلسی۔ ¹¹۱۱۔جیہڑا کوُئی اپنے کوُ وڈا بناسی اوہ چھوٹا کیتا ویسی اُتے جیرا کوئی اپنے آپ کوُ چھوٹا بناسی اوہ وڈا کیتا ویسی۔¹²۱۲۔یسوع نے اوُں بندے کوُ جئیں اوُں کوُ دعوت ڈِتی ہائی آکھے ، '' جڈا تساں کیئں کوُ کھاون دی دعوت ڈیوو تاں اپنے دوستاں، اپنے بھراواں یا اپنے امیر گواہنڈیاں کوُ نہ سَڈو تاں جو بدلے اَچ اوہ وی تہاکوُ سڈن اَتے تہاڈا بدلہ پورا تھی ونجے۔¹³۱۳۔پر جڈاں تُوں دعوت کرے تاں غریباں، معذوراں، لنگڑیاں اَتے اندھیاں کوُ سڈو کیونکہ اوہ تہاڈا بدلہ نیئں ڈے سگدے۔ ¹⁴۱۴۔اَتے تساں برکت پاسوتے تہاکوُ نیک بندیاں دی قیامت اِچ صلہ مِلسی۔¹⁵۱۵۔ اُنہاں وچوں ہک بندہ جیہڑا میز تے یسوع دے نال بیٹھاہا ایہ گالہیں سُنیں تاں اوُں نے آکھیا۔ '' مبارک ہے اوہ جیہڑا خدا دی بادشاہت اِچ ٹُکر کھاوے۔ ¹⁶۱۶۔پر یسوع نے آکھیا'' کیئں بندے نے ہک بہوں وڈی ضیافت تیار کیتی اَتے بہوں بندیاں کو سڈایا۔ ¹⁷۱۷۔جیہڑے ویلے کھاتا تیار تھی گیا تاں اوُں نے اپنے نوکراں کو گھلیا کہ جنہاں کو سڈیا ہائی اُنہاں کوُ آکھو آؤ کیوں جو ہَن سارا کجھ تیار ہے۔¹⁸۱۸۔اُنہاں ساریاں نے بہانے بناونے شروع کر ڈِتے۔ پہلا بندہ آکھن لگا۔ '' میں ہک کھیت مُل گِدا ہے میکو جاکے اوُں کوُ ڈیکھنا ہے، مہربانی کرکے میکوُ معاف کریں۔ ¹⁹۱۹۔اتے ڈوجھے نے آکھیا۔ '' میں پنج جوڑی ڈاندھ مُل گِدے ہِن۔ میں اُنہاں کوُں ڈیکھن ویندا ہاں۔ مہربانی کرکے میکوُ معاف کریں۔ ²⁰۲۰۔اَتے تریجھے نے آکھیا '' میں ویاہ کیتا ہے ایں کیتے میں نیئں آسگدا''۔²¹۲۱۔نوکر نے آکے اپنے مالک کوُ اُنہاں ساریاں دے بارے ڈسایا۔ گھر دا مالک بہوں غصےّ تھیا اَتے اوُں نے اپنے نوکر کوُ آکھیا۔ '' جلدی نال شاہر دے بازاراں وِچ تے وستیاں وچ ونجو اَتے غریباں، معذوراں، اندھیاں تے لنگڑیاں کوُ اِتھاں گِھن آؤ۔ ²²۲۲۔نوکر آکھن لگا۔ '' اے خداوند! جیویں توُں آکھیا ہا اوُں وے ای تھیا پر ہن وی جاہ باقی ہے۔²³۲۳۔مالک نے نوکر کوُ آکھیا سڑکاں تے اَتے کھیتاں دی طرف وی لگے ونجو اَتے بندیاں کوُ مجبور کرو کہ اندر آؤن تاں جو میڈا گھر بھر ونجے۔ ²⁴۲۴۔میں تہاکوُ آدھا ہاں کہ اُنہاں آدمیاں وچوں کوُئی وی جینکوں دعوت دِتی گئی ہا میڈا ٹکر نہ چھک سی۔²⁵۲۵۔وَل وڈی بِھیڑ اوُں دے نال ویندی پئی ہا۔ اَتے اوہ مُڑ کے اُنہاں کو آکھن لگا۔ ²⁶۲۶۔اگر کوُئی میڈے پیچھے ٹُرے تاں اپنے ماں، پیئو، ذال، بچیاں، بھراواں بھیناں دے اَتے اپنی جان دے نال وی دشمنی نہ کرے تاں اوہ میڈا شاگرد نہیں تھی سگدا''۔ ²⁷۲۷۔جیہڑا کوئی اپنی صلیب نہ چاوے اَتے میڈے پیچھے نہ ٹُرے اوہ میڈا شاگرد نیئں تھی سگدا۔²⁸۲۸۔تہاڈے وچوں کون ہے جیہڑا ہک مینار بنواونا چاہندا ہے۔ تاں پہلے بیٹھ کے حساب نہ گھنے کہ اوندے کول ایں کوُ مکمل کرنے کیتے کتنا خرچہ کول ہے؟۔ ²⁹۲۹۔نیئں تاں جڈاں اوہ نیئو رکھ گِھنے اَتے اوُں کو مکمل نہ کرسگے تاں سارے ڈیکھن آلے اوُں دا مذاق اُڑیسن۔ ³⁰۳۰۔کہ اوُں بندے نے تعمیر تا شروع کر ڈتی ہا پر اوُں کوُ مکمل نہ کرسگے۔³¹۳۱۔یا کیہڑا بادشاہ ہے جیہڑا ڈوجھے بادشاہ دے نال جیہڑے ویلے جنگ کرن کوُ ویندا ہے تاں پہلے بیٹھ کے مشورہ نہ کر گھنے کہ اوہ ڈاہ ہزار سپاہیوں دے نال ڈوجھے بادشاہ دے نال جیہڑا وی ہزار سپاہیوں جنگ کرن کیتے آندہ ہے؟۔ ³²۳۲۔اَتے اگر ایویں نہ تھیوے تاں اپنا ایلچی بھیج کے حالانکہ ڈوجھی فوج دوڑای ہا تاں صلح دی درخواست ڈیوے۔ ³³۳۳۔پَس تُساں وچوں کوئی جو اپنا سب کجھ جو کجھ اوندے کول ہے چھوڑ نہ ڈیوے میڈا شاگرد نیئں تھی سگدا۔³⁴۳۴۔لوُن چنگا ہے ہر اگر لوُن دا مزہ ختم تھی ونجے تاں اوُں کوُ کیویں لوُنا کیتا ویسی؟۔ ³⁵۳۵۔نہ تاں اے زمین دے کم دا ہے نہ ای کھاد دی جا تے ، ایہ لوُں باہر سَٹن دے لائق ہے۔ جیندے سُنن آلے کَن ہوون اوہ سُن گھنے۔

Chapter 15

¹۱۔ ول سارے چُنگی گھنن آلے تے ڈوجھے گنہگار یسوع دے کول اوُں کوُسنن کیتے آؤن لگے۔ ²۲۔فریسی تے شرع دے استاد ڈوحیں ہک ڈوجھے دے نال گالہں کرکے اعتراض کرن لگے۔ ''ایہہ بندہ گنہگاراں دے نال اُٹھیندا باندھا ہے اَتے اُنہاں دے نال کھاندا پیندا وی ہے''۔³۳۔یسوع نے اُنہاں کو ایہہ تمثیل آکھی۔ ⁴۴۔تہاڈے وچوں اگر کئیں دیاں سئوبھیڈاں ہوئون اَتے ہِک گویچ ونجے تاں کیا اوہ ننانوے بھیڈاں کو ویران جاہ تے چھوڑ کے ہک گویحجی ہوئی بھیڈ دے پیچھے نہ ویسی جے توڑیں اُوں کوُ گول نہ گھنے۔ ⁵۵۔تاں جیہڑے ویلے اوہ اُوں کو گول گھِندے تاں اپنے موڈھیاں تے جاکے خوشی کریندا ہے۔⁶۶۔جیہڑے ویلے اوہ اپنے گھر آندے تاں اوہ اپنے دوستاں تے گواہنڈیاں کوُ سڈیندے اَتے آدھے ''میڈے نال خوشی مناؤکیوں جو میں اپنی گویحجی ہوئی بھیڈ کوُ گول گدِے۔ ⁷۷۔میں تہاکوُ آدھا ہاں کہ ایویں ہی آسمان تے ہک گنہگار کیتے جیہڑا توبہ کریندا ہے نناوے نیک لوگاں دی نسبت جنہان کوُ توبہ کرن دی ضرورت نئیں ہے ڈھیر خوشی تھیندی ہے۔⁸۸۔ایہہ کیوُں جئی عورت ہے جیندے کول دس چاندی دے سکے ہوؤں اَتے اگر اُنہاں وچوں ہک گُم تھی وجے تاں اوہ ڈیوا جگاکے تے بُہاری پھیر کے محنت کر ے اوُں ویلے تائیں جڈاں اوُں کو مِل ونجے۔ ⁹۹۔اَتے جیہڑے ویلے اوُں کوُ مِل ونجے تاں اپنی سہیلیاں تے گواہنڈیاں کوُ سڈکے تے اُنہاں دے نال خوشی مناؤے کیوں جو اوُندا گُم تھیا سکہ مِل گیا ہے۔ ¹⁰۱۰۔ایویں ای میں تہاکوُ آدھا ہاں ہک گنہگار کیتے جو توبہ کریندا ہے خدا دے فرشتیاں دے سامنے ڈھیر خوشی تھیسی۔¹¹۱۱۔وَل یسوع نے آکھیا، ہک بندے دے ڈوُ پُتر ہَن۔ ¹²۱۲۔اَتے ہِک پُتر نے اپنے پیوُ کو آکھیا۔''جائیداد دا جیہڑا حصہ میکوُ آندا ہے اور میکوُ ڈے ڈے'' پس اوُں نے جائیداد اُنہاں ڈوہاں پُتراں اِچ ونڈ چھوڑی۔¹³۱۳۔وَل بہوں ڈِیں لنگھ گئے کہ ہِک پُتر نے اپنا مال جمع گھن کے بہوُں دوُر دے ہک مُلک اِچ لگا گیا۔ اَتے اُتھاں اوُں اپنا پیسہ فضول خرچی تے عش و عشرت اِچ اُڑا ڈِتا۔ ¹⁴۱۴۔جیہڑے ویلے سب خرچ تھی گیا تاں اوُں سارے مُلک اِچ سخت کال پے گیا اَتے اوہ فقیر تھی گیا۔¹⁵۱۵۔ہک امیر بندے دے کول اوہ مزدوری کرن لگ پئے۔ جیئں اوُں کوُ اپنے کھیت اِچ سوُر چراؤن کیتے بھیجے۔ ¹⁶۱۶۔اُتے جیہڑیا پھلیاں سوُر کھاندے ہن اوہوُاوہ کھاندا ہا۔ کیونکہ اُوں کو بیئا کجھ کھاؤن کوُ نہ مِلدا ہا۔¹⁷۱۷۔وَل جیہڑے ویلے اوُں جوان کوُ ہوش آیا تاں اوُں نے آکھیا ''میڈے پیئو دے کول بہوں سارے نوکر ہن جیہڑے رَج کے ٹکر کھاندے ہِن اَتے میں اتھاں بھکا مردا پیا ہاں! ۔ ¹⁸۱۸۔میں اپنے پیئو دے کول ویساں اُتے اوُں کوُ آکھساں ''ابا سائیں میں خدا تے تیڈا گناہ کیتا ہے۔'' ¹⁹۱۹۔میں اِیں لائق نیئں کہ تیڈا پُتر اکھواواں، میکوُں اپنے نوکراں وچوں ہی ہک دی مانند بنا گھن۔''²⁰۲۰۔وَل نِکا پُتر اپنے پیوُ دے کول آیا۔ جیہڑے ویلے اوہ دوُر ای ہا تاں پیئو اوُں کر ڈیکھ کے ترس نال بھر گیا اَتے دوڑ کے اوُں کوُ گلے لایا تے چوُمیا۔ ²¹۲۱۔پُتر نے پیئو کوُ آکھیا۔ ''میں خدا تے تیڈی نظر اِچ گنہگار ہاں۔ میں اِیں لائق نیئں کہ تیڈا پُتر اکھواواں۔''²²۲۲۔پیئو نے اپنے نوکراں کوُ آکھیا جلدی نال چنگے کپڑے گھِن آو تے میڈے پُتر کوُ پواوُ اَتے اوُندے ہتھ اِچ مُندری تے پیرا اِچ جُتی پواؤ۔ ²³۲۳۔ہک موٹا تازہ وَچھا گھِن آو تے اوُں کوُ ذبح کرو۔ ²⁴۲۴۔آو ضیافت کروں اَتے کھاوُں پیئوں کیونکہ میڈا پُتر مرَ گیا ہا اَتے ہُن زندہ تھیئے۔ اِیہہ گویج گیا ہا اُتے ہُن ملِا ہے۔ وَل اوہ دعوت کرن لگ پیئے۔²⁵۲۵۔اَتے اوندا وڈا پُتر باہر کھیت اِچ ہا۔ جیوں ہی اوہ گھر دے نیڑے آیا اوُں نے ساز تے گاون دی آواز سُنی۔ ²⁶۲۶۔اوُں نے ہک نوکر کر سڈیا اَتے پوچھیا کہ ایہہ کیا تھیندا پیئے۔ ²⁷۲۷۔نوکر نے اوُں کوُ ڈسیا۔ '' تیڈا بھِرا واپس آگیئے۔ اَتے تیڈے پیئو نے ہک موٹا تازہ وچھا ذبح کیتا ہے ، کیونکہ اوہ صحیح سلامت پہنچ گیا ہے۔²⁸۲۸۔وڈا پُتر ناراض تھی گیا۔ اَتے اندر نہ آؤنا چاہندا ہا۔ تے اوُندا پیئو باہر آیا اَتے منت کیتی۔ ²⁹۲۹۔پر وڈے پُتر نے جواب اِچ پیئو کوُ آکھیا۔ ''ڈیکھ کئی سال میں تیڈی خدمت کیتی ہِے اَتے میں تیڈے کُوئی وی حکم کوُ نیئں توڑیا تاں وی توں میکوُ ہک نِکا جیئا بکری دا بچہ وی نہ ڈِتا تاکہ میں اپنے دوستاں دے نال دعوت کراں۔ ³⁰۳۰۔پر جیہڑے ویلے تیڈا ایہہ پُتر آیا جیئں تیڈا مال آوارہ عورتاں دے نال مِل کے ضائع کرڈِتا تاں توُں ہک موٹا تازہ ڈاندھ ذبح کیتا۔³¹۳۱۔پیئو نے اوُں کوُ آکھیا '' توں تاں ہمیشہ میڈے نال ہیں اَتے سب کچھ جو میڈا ہِے اوہ تیڈا ہِے۔ ³²۳۲۔پر ساڈے کیتے ایہ مناسب ہا کہ ضیافت کروں تے خوشی کرؤں کیوں جو تیڈا ایہ بھرا مَرگیا ہا ہُن زندہ ہے، گویچ گیا ہا ہُن مِل گیا ہے۔

Chapter 16

¹۱۔ وَل اوُں نے شاگرداں کوُ وی آکھیا کہ کوُئی امیر بندے دا ہک مختار ہا۔ لوگاں نے اوُں دے اَگے اوُں مختار دا گِلا کیتا کہ ایہ تیڈا مال اُڑاندا ہِے۔ ²۲۔ پس اوُں کوُ بُلا کے آکھیا کہ اِے کیا ہِے جو میں بارے وِچ سُندا ہاں؟ اپنی مختاری دا حساب ڈے کیوں جو اَگے تھوں توں مختار نئیں رِہ سگدا۔³۳۔ اوُں مختار نے اپنے جی اِچ آکھیا میں کیا کراں؟ کیونکہ میڈا مالک میڈے کولوں مختاری چھِک گھننا چاہندا ہِے۔ مٹی تاں میڈے کولوں کھودی نئیں ویندی اَتے بھیک منگن کولوں میکوُں شرم آندی ہِے۔ ⁴۴۔ میکوُ سمجھ آگئی ہے کہ میکوُ کیا کرنا چاہیدا ہِے تاکہ جڈاں مختاری تھوں میکوُ ہٹا ڈتا ونجے تاں لوگ میکوُ اپنے گھراں اِچ جاہ ڈیون۔⁵۵۔ وَل اوُں نے اپنے مالک دے ہک قرضدار کوُ سڈا کے پہلے کولوں پچھیا کہ تیڈے تے میڈے مالک دا کتنا قرض ہِے ؟ ⁶۶۔اوُں نے آکھیا سَو من تیل۔ اوُں نے اوُں کو آکھیا اپنی دستاویز گھن اَتے جلدی بہہ کے پنجھا لکھ چھوڑ۔ ⁷۷۔ وَل ڈوجھے کوُ آکھیا تیڈے تے کیا آندا ہِے؟ اوُں نے ڈسایا سَو من کنک۔ اوُں نے اوُں کو آکھیا اپنی دستاویز گھن کے اَسی لکھ چھوڑ۔⁸۸۔ اَتے مالک نے بےایمان مختار دی تعریف کیتی کیوں جو اوُں نے ہوشیاری کیتی ہائی کیونکہ ایں جہان دے پُتر اپنے جئے بندیاں دے نال معاملات اِچ نُور دے پُتراں تھوں زیادہ ہوشیار ہِن۔ ⁹۹۔اَتے میں تُہاکوُ آدھا ہاں کہ ناراستی دے پیسے نال اپنے کیتے دوست پیدا کرو تاں جو جڈاں اوہ ویندی راہوے تاں ایہ تُہاکوُ ہمیشہ دے گھر وِچ جاہ ڈیوے۔¹⁰۱۰۔ جیہڑا تھوڑے اِچ دیانتدار ہِےاوہ بہوں اِچ وی دیانتدار ہِے اَتے جیہڑا تھوڑے وِچ بدیانت ہِے اوہ بہوں وِچ وی بدیانت ہِے ۔ ¹¹۱۱۔ جڈاں تُساں ناراست پیسے وِچ دیانتدار نہ راہے تاں حقیقی پیسہ کیہڑا تُہاکوُ ڈیسی؟۔ ¹²۱۲۔ اَتے اگر تُساں ڈوجھے دے مال اِچ دیانتدار نہ راہے تاں جو تُہاڈا اپنا ہِے اوُں کوُ کون تُہاکوُ ڈیسی؟¹³۱۳۔ کوُئی نوکر ڈُو مالکاں دی خدمت نئیں کر سگدا کیونکہ یا تاں ہک نال دشمنی رکھیسی اَتے ڈوجھے نال محبت، یا ہک نال ملا راہسی تے ڈوجھے کوُ چنگا نہ جان سی۔ تُساں خدا تے دولت ڈوُحاں دی خدمت نئیں وے کر سگدے۔¹⁴۱۴۔ فریسی جیہڑے پیسے دے لالچی ہَن اِنہاں ساریاں گالہیں کوُ سُن کے اوُں دا مذاق اُڑاون لگ پئے۔ ¹⁵۱۵۔ اوُں نے اُنہاں کوُ آکھیا کہ تُساں اوہ ہیوے کہ بندیاں دے سامنے اپنے آپ کوُ بہوں نیک بنیندے ہیوے پر خدا تُہاڈے دِلاں کوُ جان دا ہِے کیونکہ جیہڑی شئے بندیاں دی نظر اِچ بہوں نیک بن دے ہیوے پر خدا دے نیڑے مکروہ ہِے۔¹⁶۱۶۔ شریعت تے انبیا یوحنا تک رہے۔ اوُں ویلے تھوں خدا دی بادشاہی دی خوشخبری ڈِتی ویندی ہِے اِتے ہر ہک زور نال اوندے وِچ داخل تھیندا ہِے۔ ¹⁷۱۷۔ پر آسمان تے زمین دا ٹل ونجنا شریعت دے ہک نقطے دے مِٹ ونجن کولوں آسان ہِے۔¹⁸۱۸۔ جیہڑا کوُئی اپنی ذال کوُ چھوڑ کے ڈوجھئ دے نال ویاہ کریندا ہِے اوہ زنا کریندا ہِے اَتے جیہڑا بندہ بئے دی چھوڑی ہوئی ذال نال ویاہ کرے اوہ وی زنا کریندا ہِے۔¹⁹۱۹۔ ہک امیر ہا جیہڑا رنگ دار تے بہوں قیمتی کپڑے پیندا ہا اَتے ہر روز خوشی منیندا اَتے بہوں شان و شوکت نال راہندا ہا۔ ²⁰۲۰۔ اَتے لعزر ناں دا ہک غریب زخماں نال بھریا ہویا اوُں دے دَر تے بیٹھا راہندا ہا۔ ²¹۲۱۔ اوُں دا دِل کریندا ہا بئی میں امیر بندے دی میز تھوں ڈھاون آلے ٹکڑیاں دے نال اپنا ڈھڈ بھرے بلکہ کُتے وی آ کے اوُندے زخماں کوُں چٹیندے ہَن۔²²۲۲۔ اَتے ایویں تھیا کہ اوہ غریب شودا مَر گیا اَتے فرشتیاں نے ونج کے اوُں کوُ ابرہام دی جھولی وِچ پُچا ڈِتا، اَتے امیر بندہ وی مَر گیا اَتے دفن تھیا۔ ²³۲۳۔ اوُں نے عالم ارواح دے وِچ عذاب اِچ تھی کے جیہڑے ویلے اپنیاں اکھیاں چائیاں اَتے دور ابرہام کوُ ڈیکھیا تے اوُندی جھولی وِچ لعزر کوُ۔²⁴۲۴۔ اَتے اوں نے اُچی آواز نال آکھیا اے باپ ابرہام میڈے تے رَحم کر کے لعزر کوُ بھیج کہ اپنی اُنگل دے سِرے تے پانی لا کے میڈی زبان کوُ تَر کرے کیوں جو میں ایں اَگ اِچ تڑپدا پیاں۔²⁵۲۵۔ ابرہام نے آکھیا پُتر! یاد کر کہ توں اپنی حیاتی وِچ اپنی چنگیاں شئیاں گھن چُکیاں ہِے اَتے اوُں ویں ای لعزر بُریاں شئیاں پر ہُن اوہ اِتھاں تسلی وِچ ہِے اَتے توں تڑپدا پئیں۔ ²⁶۲۶۔ اَتے اِنہاں ساریاں گالہیں دے علاوہ ساڈے تے تُہاڈے وِچ ہک بہوں وڈا ٹویا ہِے۔ ایہو جیہا کہ جیہڑے اِتھوں تُہاڈے کول ونجنا پار ونجنا چاہون نہ ونج سگن اَتے نہ کوُئی اوُں پاسوں اِیں پاسے آ سگن۔²⁷۲۷۔ اوُں نے آکھیا پس اے باپ! میں تیڈی منت کریندا ہاں کہ توں اوُں کوُ میڈے پئیو دے گھر بھیج۔ ²⁸۲۸۔ کیونکہ میڈے پنج بھرا ہِن تاں جو اوہ اوُنہاں دے سامنے اِنہاں گالہیں دی گواہی ڈیوے۔ایویں نہ تھیوے کہ اوہ وی ایں عذاب دی جاہ تے آ ونجن۔²⁹۲۹۔ ابرہام نے اوُں کوُ آکھیا اُنہاں دے کول موسیٰ تےانبیا تاں ہِن۔اُنہاں دی سُنن۔ ³⁰۳۰۔ اوُں نے آکھیا نئیں اے باپ ابرہام۔ ہاں اگر کوئی مُردیاں وِچوں اُنہاں دے کول ونجے تاں اوہ توبہ کر گھنسن۔ ³¹۳۱۔ اوُں نے اُنہاں کوُ آکھیا کہ جڈاں اوہ موسیٰ اَتے نبیاں ہی دی نئیں سُن دے تاں اگر کوئی مُردیاں وچوں زندہ تھی ونجے اوہ اُنہاں دی وی نہ منیسن۔

Chapter 17

¹۱۔ وَل اوُں نے اپنے چیلیاں کوُ آکھیا اِے نئیں تھی سگدا کہ جو ٹھوکراں نہ لیکن اُنہاں تے افسوس ہے جیندے پاروں ایہہ لگن!۔ ²۲۔اِنہاں چھوٹیاں وِچوں ہِک کوُ ٹھوکر کھلاون دی بہ نسبت اُوں بندے کیتے ایہہ چنگا ہوئے ہا جو چکی دا ہِک پاٹ اوُں دے گلے وِچ لٹکایا ویندا اَتے اوہ سمندر اِچ سٹیا ویندا۔³۳۔ خبردار راہو! اگر تیڈا بھرا گناہ کرے تاں اوُں کوُ ملامت کر ۔ اگر اوہ توبہ کر گھنے تاں اوُں کوُ معافی چا ڈے۔ ⁴۴۔اَتے اگر اوہ ہِک ڈِیں وِچ سَت واری وی تیڈا گناہ کرے تاں ستاں واری تیڈے کول آکے وَل آکھے کہ توبہ کریندا ہاں تاں اوُں کوُ معافی ڈے چا۔⁵۵۔ایندے بعد چیلیاں نے خداوند کوُ آکھیا ساڈے ایمان کوُ ودھا ۔ ⁶۶۔ خداوند نے آکھیا جو اگر تُساں وِچ رائی دے دانے دے برابر وی ایمان ہوئے تاں تُساں اوُں تُوت دے رُکھ کوُ آکھو ہاکہ جڑ توں اُکھڑ کےسمندر اِچ لگ ونج تاں اوہ تُہاڈی گالہہ منے ہا۔⁷۷۔۔ پَر تُہاڈے وِچوں ایہو جئیا کون ہِے جیندا نوکر ہل وہیندا ہوئے یا بھیڈاں دی رکھوالی کریندا ہوئے اَتے جڈاں اوہ اپنے کھیتاں وِچوں واپس آوے تاں اوُں کوُ آکھے جو چھیتی آ کے ٹکُر کھاون کیتے بہہ؟ ⁸۸۔تے ایہہ نہ آکھے کہ میڈے کیتے تکُر تیار کر اَتے جڈاں تائیں میں کھاواں پیواں دِل لا کے میڈی خدمت کر ۔ ایندے بعد توں آپ کھاویں پیویں؟⁹۹۔کیا اوہ ایں کیتے اوُں نوکر دا احسان منیسی کہ اوُں نے اُنہاں گالہیں دی جنہاں دا حکم تھیا ہا عمل کریسی؟ ¹⁰۱۰۔ اِیں طرح تُساں وی جڈاں اُنہاں ساریاں گالہیں دا جنہاں دا تُہاکوُ حکم تھیا ہاعمل کر گھِنو تاں تاں آکھو اساں نکمے نوکر ہاں ۔ جو ساڈے تے کرنا فرض ہائی اساں اوؤ کیتے۔¹¹۱۱۔اَتے ایویں تھیا کہ کہ یروشلیم کوُ ویندیا ہویاں اوہ سامریہ تے گلیل دے تھی کہ ویندا پیا ہا۔ ¹²۱۲۔اَتے ہِک پینڈ دے وِچ وڑدیاں ہویاں اوُں کوُ ڈاہ کوڑھی مِلے۔ ¹³۱۳۔ اُنہاں نے پند تےکھڑے تھی کے اُچی آواز نال آکھیا اے یسوع! ساڈے تے رَحم کر ۔¹⁴۱۴۔اوُں نے اوُنہاں کوُ ڈیکھ کہ آکھیا ونجو ۔ اپنے آپ کوُ کاہناں کوُ ڈِکھاؤاَتے ایویں تھیا کہ اوہ ویندے ویندے پاک صاف تھی گئے۔ ¹⁵۱۵۔ وَل اُنہاں وِچوں ایہہ ڈیکھ کہ جو میں چنگا تھی گیا ہاں اُچی آواز نال خدا دی تمجید کریندا ہویا واپس پرت آیا ۔ ¹⁶۱۶۔ اَتے یسوع دے پیراں اِچ مُنہ دے بھار ڈھے کہ اوُں دا شکر کرن لگا اَتے اوہ سامری ہا۔¹⁷۱۷۔یسوع اُوں کنے پوچھا۔ کیا ڈاھے کوڑھی پاک نئیں تھئے؟ وَل اوبھے ناؤں کیتھاں ہِن؟ ¹⁸۱۸۔کیا اُوتھاں ہک غیر بندے دے سِوا خدا دی تعریف کرَن آلا کوئی نہ ہا؟ جو واپس آ کے خدا دی تمجیدکریندا۔ ¹⁹۱۹۔ وَل یسوع اوُں کوُ آکھیا، '' اُٹھی تے لگا ونج تیڈے ایمان تیکوں چنگا کر ڈِتے''۔²⁰۲۰۔فریسیاں دے آکھن تے کہ آسمان دی بادشاہی کڈھن آسی؟ یسوع اُوہناں کو جواب ڈِتا،'' خدا دی بادشاہی نظر نہ آسی۔ ²¹۲۱۔اُو اے نا آکھسن کہ ڈیکھو آسمان دی بادشاہی اِتھاں یا اُوتھاں ہِے کیویں جو خدا دی بادشاہی تے تہاڈے نال اے۔²²۲۲۔یسوع اپنے شاگرداں کوُں آکھیا، '' او ڈینہ وی آ سَن جڈاں تُساں ابن آدم دے ڈیہنہ ڈیکھن دی خواہش کریسو، پر تُساں ڈیکھ نہ سگسو۔ ²³۲۳۔اِتے لوگ تُہاکو آکھسن،'' اِتھاں ڈیکھو، اُتھاں ڈیکھو پر تُساں نہ اُہناں کو ڈیکھنا نا اُہناں دے پیچھوں ونجنا ''۔ ²⁴۲۴۔ کیونکہ جیویں بجلی آسمان دے اُتے ہک پاسے کنے ڈوجھے پاسے چمکدی اے ، ایویں ای ابن آدم وی ایویں ای ظاہر تھیسی۔²⁵۲۵۔لیکن ہک واری او ڈُکھ چیسی اَتے اوُں دی نسل اوُ کوُ رَد کر ڈیسی۔ ²⁶۲۶۔جیویں اے نوح دے ڈینہاں وچ تھیاء ہا اوُں وے ای ابن آدم دے ڈیہاں اِچ وی تھیسی۔ ²⁷۲۷۔اُو کھاندے پیندے شادیاں کریندے ہن جہیڑے ڈینہ تک نوح بیڑی وچ وَڑ نیئں گیا تے وَلا طوفان نے اوُنہاں کوُں چَٹ نہ کر سٹیا۔²⁸۲۸۔ایویں ای لوط دے ڈینہاں وچ وی تھیا ہا اوہ وی کھاندے پیندے چیزاں گھندے تے وچیندے ہن، فصلاں وی رہندے تے گھراں کول بناندے ہن۔ ²⁹۲۹۔لیکن جیہڑے ڈینہ لوُط سدوُم کنے باہر گئے، آسمان کنے بھاہ تے گندھک وَسی وَلا اُہناں ساریاں کوُں چٹ کرڈِتا۔³⁰۳۰۔ایویں ای اُوں ڈینہ تھیا ہا جڈاں ابن آدم ظاہر تھیسی۔ ³¹۳۱۔اوُں ڈینہ، جیہڑا گھر دی چھت تے ہوؤے اوہ تھلے ساماں چاؤن کیتے نہ اُترے وَلا جیہڑا فصلاں وچ ہووئے اوہ پچھے آؤے۔³²۳۲۔لوط دی ذال کُوں یاد رکھو۔ ³³۳۳۔جہیڑا اپنی جان بچاؤن دی کریسی اوہ اوُں کنے ہاتھ دھوسی پر جیہڑا اپنی جان کھو ڈیسی او اپنی زندگی بچاگھنسی۔³⁴۳۴۔میں تُہاکوں آدھا ہاں، کہ اُوں رات ڈو بندے اپنے بسترے تے ہوسِن ہک کوُں گِھن گدا ویسی ڈوجھے کوُں چھوڑ ڈِتا ویسی۔ ³⁵۳۵۔ڈو عورتاں چکی چلیندیاں ہوسن ہک کوُں گَھن گدا ویسی ڈوجھی کوُں چھوڑ ڈِتا ویسی۔ ³⁶۳۶۔ڈو بندے فصلاں وچ ہوسن ہک کوں گدا ویسی ڈوجھے کوُں چھوڑ ڈِتا ویسی۔³⁷۳۷۔۔اُنہاں نے جواب اِچ اوُں کوُ آکھیا کہ اِے خداوند اِے کتھاں ہوسی؟'' وَلا اُوں نے اُنہاں کوُ آکھیا ، '' جتھاں مُردار ہِے اُتھاں گِدھ وی کٹھے تھی ویسن۔

Chapter 18

¹۱۔اوُں ویلے اوُں نے اُنہاں کو اِیں غرض تھوں کہ ہمیشہ دُعا کرو اَتے ہمت نہ ہارو تمثیل آکھی۔ ²۲۔کیئں شاہر اِچ ہک قاضی ہا۔ جیہڑا نہ تاں خدا تھوں ڈردا ہا اَتے نہ ای کیئں بندے دی پرواہ کریندا ہا۔³۳۔اوُں ای شاہر اِچ ہک بیوہ ہائی اَتے بار بار اوُندے کول آندی تے آدھی،"میڈے مخالف تھوں انصاف گھنن اِچ میڈی مدد کر۔" ⁴۴۔بہوں عرصہ تایئں اوُں نے اوُندی مدد نہ کیتی پر کجھ دیر دے بعد اوُں نے اپنے آپ کوُ آکھیا۔"حالانکہ میں خدا تھوں نہیں ڈردا اَتے کیئں بندے دی پرواہ نیئں کریندا۔ ⁵۵۔ایں دے باوجود کہ ایہہ بیوہ میکوُ ستاندی ہے۔ انصاف دے بارے وِچ میں ایندی مدد کر یساں،تاکہ لگاتار آون دے باعث اوہ میکوُ تنگ نہ کرے۔⁶۶۔ پَر خداوند آکھیا سنو بے انصاف قاضی کیاآدھے ۔ ⁷۷۔ہن کیا خدا وی اپنے چُنے ہویاں کوُ جیہڑے ڈِیں رات اوندے اَگے روندے راہندے ہَن ؟ دیر نہ کریسی ؟ ⁸۸۔میں تہاکوُں آدھا ہاں کہ اوہ بہوں جلدی اُنہاں کوُ انصاف ڈیسی۔تاں وی جڈاں، اِبنِ آدم آ سیں تاں کیا اوہ زمین تے ایمان پا سی؟⁹۹۔وَل اوُں نے بعض لوگاں کوُ جیہڑے اپنے آپ اِچ راضی ہَن کہ اوہ نیک ہَن اَتے اوہ ڈوجھیاں لوگاں کولوں نفرت کریندے ہَن تمثیل آکھی۔ ¹⁰۱۰۔ڈو بندے ہیکل اِچ دُعا کرن کیتے گئے ہک فریسی ہا تے ڈوجھا چُنگی گھنن آلا ہا۔¹¹۱۱۔فریسی کھڑا تھیا اَتے اپنے کیتے ایویں دُعا کیتی کہ خداوند میں تیڈا شُکر کریندا ہاں کہ میں ڈوجھیاں بندیاں دی طرح نیئں جیہڑے کہ چور،بے انصاف اَتے زِنا کرن آلے ہَن تے ناں ہی ایں چُنگی گھنن آلے دی طرح ہاں ۔ ¹²۱۲۔میں ہک ہفتے اِچ ڈو روزے رکھیندا ہاں جیہڑا کچھ میکو مِلدے اوہ ساریاں دی دہ یکی ڈیندا ہاں ۔¹³۱۳۔پَر چُنگی گھنن آلے نے جیہڑا کجھ پند تے کھڑا ہا اوُں نے اے وی چنگا نہ سمجھیا کہ اپنی اَکھاں اُتاں چاواں پَر اپنی چھاتی پٹدا ریہا تے آکھیا خدا میڈے جیئے گنہگار تے رحم کر۔ ¹⁴۱۴۔میں تہاکوُ آدھا ہاں کہ ایہہ بندہ ڈوجھے دے برعکس راستباز تھی کہ اپنے گھر لگا گیا۔کیونکہ ہر کوئی جیہڑا اپنے آپ کوُ وڈا کریندا ہے نِکا کیتا ویسی،پر ہر کوُئی جیہڑا اپنے آپ کوُ فروتن کریندا ہے وڈا کیتا ویسی۔¹⁵۱۵۔لوگ اپنے بالاں کوُ اوندے کول گھن آئے تاں جو اُنہاں تے ہتھ رکھے پَر جیہڑے ویلے شاگرداں نے ایہہ ڈِٹھا تاں اُنہاں نے اُنہاں کوُ جھڑکیا۔ ¹⁶۱۶۔لیکن یسوع نے اُنہاں کوُ سڈیا اَتے آکھیا۔"بالاں کوُ میڈے کول آون ڈیو اَتے اُنہاں کوُ منع نہ کرو کیوں جو آسمان دی بادشاہی اُنہاں دی ہے۔ ¹⁷۱۷۔میں تہاکوُ سچ آدھا ہاں کہ جیہڑا کوئی بالاں دی مانند خدا دی بادشاہی کوُ قبول نہ کریسی اوہ بقیناََ اوُندی بادشاہی وِچ داخل نہ تھیسی۔¹⁸۱۸۔ہک حاکم نے اوُں دے کولوَں پچھیا اَتے آکھیا، اے نیک استاد میں ابدی زندگی پاؤن کیتے کیا کراں؟ ¹⁹۱۹۔یسوع نے اوُں کوُ آکھیا ''میکوُ نیک کیوں آدھے ہو؟ خدا دے سِواکوُئی نیک نہیئں۔ ²⁰۲۰۔تساں حکماں کوُ تاں جان دے ہو۔ زنا نہ کرنا، خون نہ کرنا، چوری نہ کرنا، کوُڑی گواہی نہ ڈیوناں، اپنے ماں پیئو دی عزت کرنا۔ ²¹۲۱۔حاکم نے آکھیا کہ میں اِنہاں ساریاں گالہیں تے نِکے تھیندیاں ہی عمل کیتا ہے۔²²۲۲۔جیہڑے ویلے یسوع نے ایہہ سُنیا تاں اوُں کو آکھیا۔ تیڈے وچ ہک گالھ دی کمی ہالی وی ہے۔ ضرور ہے کہ اپنا سارا کجھ ویچ کے اَتے غریباں وچ ونڈ چھوڑ وَل تیکوُ آسمان تے خزانہ مِلسی اَتے آمیڈے پیچھوں ٹُرپو۔ ²³۲۳۔پر جیہڑے ویلے امیر بندے نے ایہ گالہیں سُنیاں تاں اوُں کوُ بہوں ڈکھ تھیا کیوں جو اوہ بہوں امیر بندہ ہا۔²⁴۲۴۔وَل یسوع نے اوُں کوُ ڈکھی ڈیکھ کے آکھیا۔ ''امیر بندے دا خدادی بادشاہی اِچ وڑنا بہوں مشکل ہے!۔ ²⁵۲۵۔اُٹھ دا سوئی دے مورے وچوں نکل ونجنا امِیر بندے دا خدادی بادشاہی وچ وڑن کولوں آسان ہے۔²⁶۲۶۔سنن آلیاں نے آکھیا۔ وَل کون نجات پاسگدے؟۔ ²⁷۲۷۔یسوع نے جواب ڈِتا ''جیہڑا کم انسان کیتے ناممکن ہے اوہ خدا کرسگدے۔²⁸۲۸۔پطرس نے آکھیا ''ڈیکھ اساں اپنا سارا کجھ چھوڑ کے تیڈے پیچھے ٹُرپئے ہاں۔ ²⁹۲۹۔وَلا یسوع نے اُنہاں کو آکھیا میں تہاکوُ سچ آدھا ہاں کہ ایہو جیا کوئی وی نہیں جیئں خدا دی بادشاہی کیتے اپنے گھر یا ذال یا بھرواں یا ماں پیئو اَتے اپنے بالاں کوُ چھوڑ ڈِتا ہوئے۔ ³⁰۳۰۔اَتے اوہ اِیں زمانے اچ بہوں زیادہ صلہ نہ پاوے اَتے آون آلے زمانے اَچ ہمیشہ دی زندگی۔³¹۳۱۔اوُں نے بارہ کوُ کٹھا کر کے انہاں کوُ آکھیا اساں یروشلیم ویندے پئے ہاں اتے اوہ ساریاں گالہیں جیہڑیاں نبیاں دی معرفت لکھیاں گئیاں ہَن ابنِ آدم دے بارے وچ پوریاں ہوسن۔ ³²۳۲۔کیوں جو اوہ غیرقوماں دے حوالے کیتا ویسی اَتے ذلیل کیتا ویسی تے اوندے نال شرمناک سلوک کریسن۔ تے اوُندے تے تھوکسن۔ ³³۳۳۔کوڑے مارن دے بعد اوہ اوُں کوُ قتل کریسن۔ اَتے اوہ تر یجھے ڈِیں دوبارہ زندہ تھی ویسی۔³⁴۳۴۔اُنہاں کو وی اِنہاں گالہیں دی کوُئی وی سمجھ نیئں آئی اَتے ایہہ کلام اَنہاں کولوں لُکا رہ گیا اَتے جیہڑیاں گالہیں انہاں کو آکھیاں گیئاں ہَن انہاں کو سمجھ نیئں آئیاں۔³⁵۳۵۔جڈاں یسوع یریحو دے کول اَپڑ گیا تاں ہک اندھا بندہ راہ دے کنارے بھیک منگدا پیا ہا۔ ³⁶۳۶۔جیہڑے ویلے ایہہ کٹھ اوُندے کولوں لنگھیا تاں کٹھ دی آواز سُن کے اوُں نے پچھیا کہ ایہ کیا تھیندا پئے؟۔ ³⁷۳۷۔انہاں نے اوُں کو ڈسایا کہ ناصرۃ دا یسوع ویندا پئے۔³⁸۳۸۔تاں اوہ اندھا شخص اُٹھا تے چلاندے ہویاں آکھن لگا۔ ''اے یسوع ابنِ داوُد میڈے تے رحم کر۔ ³⁹۳۹۔اَتے جیہڑے اوندے اَگے اَگے ویندے پئے ہَن۔ اُنہاں نے اوُں اندھے شخص کو جھرکیا تے آکھیا چُپ رہ پر اوہ بہوں زیادہ اُچی آواز نال بولن لگ پیا۔ ''اے ابن داؤد میڈے تے رحم کر''۔⁴⁰۴۰۔یسوع نے کھڑے تھی کے حکم ڈِتا کہ ایں بندے کوُ میڈے کول گِن آؤ۔ جڈاں اوہ اندھا یسوع دے کول آیا تاں یسوع نے اوُں کوُ آکھیا۔ ⁴¹۴۱۔توُں کیا چاہندا ہیئں کہ میں تیڈے کیتے کراں ؟اوُں نے آکھیا"اے خداوند میں ڈیکھنا چاہندا ہاں"۔⁴²۴۲۔یسوع نے اوُں کوُ آکھیا"سوجا کھا تھی ونج۔تیڈے ایمان نے تیکوُ چنگا کر ڈِتا ہے۔ ⁴³۴۳۔اوہ فوراََ سو جا کھا تھی گیا اَتے اوُں دے پیچھوں ٹُر پیا تے خداوند دی تمجید کرن لگ پیا ایہہ سارا کچھ ڈیکھ کے سارے بندیاں نے خداوند دی حمد کیتی۔

Chapter 19

¹۱۔یسوع یریحو وِچوں تھی کے ویندا پیا ہا۔ ²۲۔ڈیکھو اُتہاں ہک بندہ ہا جیندا ناں زکائی ہا۔اوہ بہوں امیر اَتے چونگی گھنن آلیاں دا سردار ہا۔³۳۔اوہ اوُں کوُ ڈیکھن دی کوشش کریندا ہا بئی یسوع کون ہے پَر بندیاں دے کٹھ دے پاروں ایویں نہ کر سگے۔کیوں جو اوندا قد چھوٹا ہا۔ ⁴۴۔اِیں کیتے اوہ بندیاں دے اگوں بھج کے اوُں کوُ ڈیکھن کیتے گولر دے درخت تے چڑھ گیا کیوں جو یسوع اوُں رستے تھوں لنگھن والا ہا۔⁵۵۔جیہڑے ویلے یسوع اوُں جاہ تے پہنچے تاں اوُں نے اُتے ڈِٹھا اَتے آکھیا۔"زکائی جلدی تھلے اُتر آ کیوں جو اَج میکوُں تیڈے گھر راہوناں ضرور ہے۔ ⁶۶۔اِیں کیتے اوہ جلدی تھلے اُتر آیا اَتے خوشی نال اوُں کوُ خوش آمدید آکھیا۔ ⁷۷۔جڈاں ساریاں نے ایہہ ڈِٹھا تاں غُصے تھئے تے آکھن لگے"اے اوُں بندے دا گھر گیا ہے جیہڑا گنہگار ہے۔⁸۸۔زکائی کھڑا تھیا اَتے خداوند کوُ آکھن لگا"ڈیکھ مالک میں اپنا ادھا مال غریباں کوُ ڈیندا ہاں اَتے اگر کیئں وی شئے اِچ کیئں کوُ دھوکا ڈِتا ہوئے تاں اوُں کوُ چار گناہ زیادہ ڈیساں۔ ⁹۹۔یسوع نے اوُں کوُ آکھیا"اَج ایں گھر اِچ نجات آئی ہے کیونکہ ایہہ وی تاں ابرہام دا پُتر ہے۔ ¹⁰۱۰۔کیونکہ اِبن آدم گُم تھیئے ہویاں کوُ گولن تے بچاون کیتے آیا ہے۔¹¹۱۱۔جیویں ہی اُنہاں نے ایہہ گالہیں سُنیں تاں اوُں نے تمثیل آکھی کیوں جو اوہ یروشلیم دے نیڑے ہا۔اُنہاں نے سوچ کے خدا دی بادشاہی ہَن ظاہر تھیون آلی ہے۔ ¹²۱۲۔لہذا اوُں نے آکھے"ہک امیر بندہ دور دراز دے ملک کوُ گیا کہ اپنی بادشاہی گھِن کے واپس آ ونجے۔¹³۱۳۔اوُں نے اپنے نوکراں وِچوں ڈاہ کوُ سڈیا اَتے اُنہاں کوُں ڈاہ اشرفیاں ڈِتیاں اَتے اُنہاں کوُ آکھے اپنے کاروبار کوُ جاری رکھو۔جڈاں تایئں میں واپس نہ آواں۔ ¹⁴۱۴۔ پَر اوندے شاہری اوندے تھوں نفرت کریندے ہَن ،اُنہاں نے اوندے پیچھے سفیر گھلے کہ اساں ایں بندے کوُ اپنے اُتے بادشاہی نہ کرن ڈیسوں۔ ¹⁵۱۵۔جڈاں اوہ بادشاہی کر کے واپس آیا تاں ایویں تھیا اوُں نے حُکم ڈِتا کہ اُنہاں نوکراں کوُں سڈیا ونجے جنہاں کوُں اوُں نے اشرفیاں ڈِتیاں ہَن تاں جو پتا لگے کہ اُنہاں نے کاروبار کر کے کیا کمایا ہے۔¹⁶۱۶۔پہلا نوکر آیا اَتے آکھیا، مالک تیڈی ہک اشرفی نال میں ڈاہ اشرفیاں بنایئں۔ ¹⁷۱۷۔امیر بندے نے اوُں کوُ آکھے،شاباش میڈے چنگے نوکر کیونکہ توں تھوڑے وِچ ایماندار ریہا ایں تیکوُ ڈاہ شاہراں تے اختیار ڈِتا ویسی۔¹⁸۱۸۔ڈوجھا نوکر آیا اَتے آکھن لگا کہ مالک تیڈی اشرفی نال پنج بیئاں بنایئں۔ ¹⁹۱۹۔امیر بندے نے اوُں کوُ آکھے توں پنج شاہراں تے حکمرانی کریسیں۔²⁰۲۰۔ہک بیئا آیا اَتے آکھیا کہ مالک ایہہ ہے تیڈے اشرفی جینکوُں میں کپڑے اِچ لپیٹ کے سنبھال کے رکھیا ہے۔ ²¹۲۱۔اِیں کیتے کہ تیڈا ڈر ہا کیوں جو توُں سخت بندہ ہیئں جیہڑا توُں نیئں رکھیا اوُں کوُ چا گھِندا ہیئں۔اَتے اُتھاوں کٹیندیں جتھاں توُں بویا وی نیئں۔²²۲۲۔امیر بندے نے اوُں کوُ آکھیا" اے شرارتی نوکر میں تیڈے ہی الفاظ تھوں تیڈا انصاف کریساں۔توں جان دا ہاویں کہ میں سخت بندہ ہاں جِتھاں نیئں رکھیندا اُتھاوں چیندا ہاں اَتے جِتھاں بیج نیئں سٹیا اُتھاوں کٹیندا ہاں۔" ²³۲۳۔تاں وَل توُں میڈے روپے کوُ مالدار کول کیوں نہ رکھیا تاں جو میں واپس آکے سود سمیت اوندے کولوں گھِن گھِندا؟۔²⁴۲۴۔امیر بندے نے اُنہاں کوُں آکھیا جیہڑے اُتھاں کھڑے ہَن "ایندے کولوں اشرفی گھِن گھِنو اَتے اوُں کوُ ڈے چھوڑو جیندے کول ڈاہ اشرفیاں ہَن۔ ²⁵۲۵۔اُنہاں نے اوُں کوُ آکھیا مالک ،اوُں دے کول ڈاہ اشرفیاں ہَن۔²⁶۲۶۔میں تہاکوُ آدھا ہاں جیندے کول ہے اوُں کوُ بیئا ڈِتا ویسی۔اَتے جیندے کول نیئں اوندے کولوں اوہ وی جو کجھ اوندے کول ہے گھِن گِدا ویسی۔ ²⁷۲۷۔پَر میڈے اوہ دُشمن جو نیئں چاہندے کہ میں اُنہاں تے حکومت کراں اُنہاں کوُ اِتھاں گھِن آو اَتے میڈے سامنے قتل کرو۔²⁸۲۸۔جڈاں اوہ ایہہ گالہیں کر چُکا تاں اُنہاں دے اَگے اَگے یروشلیم کوُ ٹُر پیا۔²⁹۲۹۔جڈاں اوہ زیتون دے پہاڑ دے نیڑے جیہڑا بیت فگے اَتے بنت عنیاہ اکھواندا ہے۔پہنچا تاں ایویں تھیا کہ اوُں نے اپنے شاگرداں کوُ گھلیا۔ ³⁰۳۰۔اَتے آکھیا "نال آلے پنڈ اِچ ونجو اَتے جیہڑے ویلے تُساں اُتھاں ویسو تاں تہاکوُ گڈاہاں دا بال مِلسی جیندے تے کڈایئں کیئں سواری نہ کیتی ہوسی ۔اوُں کوُ کھول کے میڈے کول گھِن آوائے"۔ ³¹۳۱۔اگر کوئی تہاڈے کولوں پُچھے کہ ایں کوُ کیوں کھولیندے ہیوے؟تاں آکھوائے خداوند کوُ ایندی ضرورت ہے"۔³²۳۲۔جنہاں کوُ گھلیا گیا ہا اوہ گئے اَتے جیویں یسوع نے ڈسایا ہا گڈہاں دا بال مِلے۔ ³³۳۳۔جیہڑے ویلے اوہ اوُں کوُ کھولیندے پئے ہَن اُتے اوُں دے مالک نے اُنہاں کوُ آکھیا"تُساں ایں کوُ کیوں کھولیندے ہو؟"۔ ³⁴۳۴۔اُنہاں نے آکھیا"خداوند کوُ ایندی ضرورت ہے"۔ ³⁵۳۵۔اوہ اوُں کوُ یسوع سے کول گھِن آئے اَتے اُنہاں نے اپنے کپڑے اوُں گڈھاں دے بال تے سَٹے اَتے یسوع کوُ اوُندے تے بِٹھایا۔ ³⁶۳۶۔اَتے جیہڑے ویلے ٹُریا تاں اُنہاں نے اپنے کپڑے راہ دے وِچ وچھائے۔³⁷۳۷۔جیہڑے ویلے اوہ شاہر دے نیڑے زیتون دے پہاڑ تھوں تھلے لاہندے پئے ہَن تاں شاگرداں دا کٹھ اُنہاں سارے وڈے کماں دے پاروں جیہڑے اُنہاں نے ڈِٹھے ہَن خدا دی حمد کرن لگا۔ ³⁸۳۸۔اَتے آکھے"خوش قسمت ہے اوہ بادشاہ جیہڑا خداوند دے ناں تھوں آندا ہے! آسمان تے صُلح تے عالمِ بالا تے جلال!۔³⁹۳۹۔کٹھ اِچوں کجھ فریسیاں نے اوُں کوُ آکھے"اے اُستاد اپنے شاگرداں کوُ جھڑک" ⁴⁰۴۰۔یسوع نے جواب ڈِتا اَتے آکھے۔"اگر ایہہ چُپ راہسن تاں وَل پتھر دھاڑاں مریسن۔⁴¹۴۱۔جیہڑے ویلے یسوع شاہر دے نیڑے پہنچیا تاں اُچی آواز نال چلایا"۔ ⁴²۴۲۔اَتے آکھیا"توُں اَمن دیاں گالہیں اِیں ڈیں اِچ جان دا !پر ہَن اوہ تیڈی اکھیاں تھوں لُک گیئں"۔⁴³۴۳۔کیونکہ تیڈے تے اوہ ڈیں آسی جڈاں تیڈے ڈشمن تیڈے آسے پاسے مورچہ بناسن اَتے تیکوُ گھیر گھِنسن۔ ⁴⁴۴۴۔اوہ تیکوُ تیڈے بالاں سمیت زمین تے سَٹ ڈیسن۔اوہ ہک پتھر تے ڈوجھے پتھر کوُ نہ چھوریسن۔کیونکہ جڈاں خدا تہاکوُ بچاون دی کوشش کریندا ہا تاں تُساں اوُں کوُ نہ سنجھانا۔⁴⁵۴۵۔یسوع ہیکل اِچ گیا اَتے اُنہاں کوُ باہر کڈھنا شروع کیتا جو وچیندے پئے ہَن۔ ⁴⁶۴۶۔اَتے آکھیا"لکھا لا تھے کہ میڈا گھر دُعا دا گھر ہوسی پَر تُساں اوُں کوُ ڈاکواں دے جاہ بنا ڈِتا ہے"۔⁴⁷۴۷۔اَتے یسوع ہر روز ہیکل اِچ تعلیم ڈیندا ہا،سردار کاہن صدوقی تے اُنہاں لوگاں دے راہنما اوُں کوُ قتل کرنا چاہندے ہَن۔ ⁴⁸۴۸۔پَر اُنہاں کوُ کوئی موقع نا مِلا کیونکہ سارے لوگ اوُں کوُ غور نال سُن دے ہَن۔

Chapter 20

¹۱۔ہک ڈینہ جیہڑے ویلے یسوع ہیکل وچ لوکاں کوں علم ڈیندا پیاء ہا، اُتھاں سردار کاہن تے فقیہہ بزرگاں دے نالاوُں دے کول آکھڑے تھئے۔ ²۲۔اَتے آکھن گے کہ ساکوُ ڈس۔ تُوں ایہہ کم کیندے اختیار نال کریندہ ہئیں یا کون ہِے جئیں تیکوُ ایہہ اختیار ڈِتا ہِے۔³۳۔اوُں اونہاں کو جواب وچ آکھیا، ''میں وی تساں کنے ہک گالھ پچھداں، میکوں یوحنا دے بپتسمہ دے بارے ڈسو۔ ⁴۴۔یوحنا دا بپتسمہ: ''کیا او آسمان دی طرفوں ہا یا لوکاں دی طرفوں ہا''؟⁵۵۔اوہ آپس وچ گالہین کرن لگ گئے۔ تے آکھن پے گئے اگر اساں آکھوں '' آسمان طرفوں، تے اوہ آکھسی تُساں میڈا یقین کیوں نئیں وے کریندے''؟ ⁶۶۔لیکن اگر اساں اے آہدوں، کے اے لوکاں دی طرفوں ہِے تے ول سارے لوگ ساکوں پتھراں نال مارسن۔ ایں واسطے کیویں جو اوہناں کوں پتا ہا پیاء جو یوحنا بنی اے۔⁷۷۔بس اوہناں جواب ڈِتا کہ اساں نئیں جاندے کہ کتھوں آیا ہا۔ ⁸۸۔یسوع وی اوہناں کوُں آکھیا میں وی تُہاکوں نئیں ڈسیندا کہ اے سارا کجھ کیندے زور نال کریندا ہاں۔⁹۹۔اوُں لُوکاں کوں اے مثال سنائی۔ ''ہک بندے نے انگوراں دا باغ لا کے کرائے اُتے مالیاں کوں ڈِتا تے اوہ آپ ڈوجھے ملک بہوں وقت کیتے گئے پیاء۔ ¹⁰۱۰۔وقت پورا تھیون تے اوُں اپنے نوکراں کوُں مالیاں کنئے پٹھیاء کہ اوہ ایں کوُں باغ دے پھل ڈیون، لیکن مالیاں اوُں کوُں کٹیا تے بغیر کجھ ڈتِے خالی ہتھ واپس کر ڈِتا۔¹¹۱۱۔ول اوُں ہک بئے نوکر کوں پیٹھا، اوہناں اوُں کوُں وی کٹیا بے عزت کیتا تے خالی ہتھ پٹھ ڈِتا۔ ¹²۱۲۔ول اوں تریجھا نوکر پٹھیا تے اوُہناں اوُں کوں وی زخمی کیتا تے باہر کڈھ ڈِتا۔¹³۱۳۔وَل باغ دے مالک آکھیئے، ہن میں کیا کراں؟ میں اپنے پیارے پتر کوُ پٹھاداں، تھی سگدے او اوُندی عزت کرن۔ ¹⁴۱۴۔لیکن باغ دے ٹھیکداراں اوُں کوُں ڈیٹھا تے اُنہاں آپس وِچ گالھ کیتی وَل آکھیا، اے تاں وارث ہِے، آؤ ایں کوں ماروُں۔ ایں واسطے اے وَل ساڈا باغ بن ویسی۔¹⁵۱۵۔اُنہاں وَل اوُں کوں نپ گدا اَ تے باغ تھوں باہر قتل کر ڈِتا۔ ہُن انگور دے باغ دا مالک اُنہاں نال کیا کریسی؟ ¹⁶۱۶۔اوہ آسی وَل انگور دے باغ دے ٹھیکےداراں کوُں ہلاک کر ڈیسی تے باغ بِئے کوُں ڈے ڈیسی۔ اُنہاں نے ایہہ سُن کے آکھیا خدا نہ کرے۔¹⁷۱۷۔لیکن یسوع اُنہاں دے پاسے ڈِٹھا تے آکھیا، وَل ایہہ کیا لکھا ہِے ؟ جیہڑے پتھر کو راج گیراں نے رد کیتے اوہو کونے دے سرے دا پتھر بن گیا۔ ¹⁸۱۸۔جیہڑا وی ایں تے ڈھاسی اوہ ٹوٹے ٹوٹے تھی ویسی۔ لیکن او جیہڑے ویلے کہیں دے اُوتے ڈھاسی تاں اوُں کوں پیس ڈیسی۔¹⁹۱۹۔اوُں ویلے فقہیاں نے سردار کاہناں اُوندے اُتے ہتھ سٹن دا سوچیا کیوں پر لوگاں کولوں ڈردے ہَن کیوں جو اوہ سمجھ گئے ہَن کہ اوُں نے ایہہ تمثیل ساڈے تے کیتی ہِے۔ ²⁰۲۰۔وڈے غور نال اوُندے ولوں ڈیدھے ہوئیاں، اُنہاں نےکجھ جاسوس پیٹھئے جیہڑے اپنے آپ کوں پاک بن گئے کیویں جو اوُندیاں گالہیں وچوں غلطی کڈھن تے اِیں کوُں حکومت تےاختیار آلے گور دے اگوں پیش کروُں۔²¹۲۱۔اُنہاں اوُں کوُ آکھیا استاد ساکوُں پتا ہے توں ٹھیک آدھیں تے سکھیندھیں تے کہیں بئے دی طرف داری نئیں کریندا بلکہ سچائی دے نال خدا دی راہ دی تعلیم ڈیندا ہئیں۔ ²²۲۲۔کیا ساکوں قیصر کوُ خراج ڈیونا ٹھیک ہِے یا نئیں؟²³۲۳۔لیکن یسوع اوہناں کوں چالاک سمجھ تے جواب ڈِتا۔ ²⁴۲۴۔میکوں ہک دینار ڈِکھاؤ اوُندے اُتے کیندی فوٹو اے تے کیندی مہر اے؟ انہاں نے آکھیا قیصر دی۔²⁵۲۵۔اوں اونہاں کو آکھیا جیہڑی شئے قیصر دی اے قیصر کوں ڈیوؤ اَتے جیہڑی خدا دی ہِے خدا کوں ڈیوؤ۔ ²⁶۲۶۔ اوہ لوگاں دے سامنےاوُندے قول کوُ پکڑ نہ سگے بلکہ اوُں دے جواب اِچ حیران تھئے تے چُپ لگ گئی۔²⁷۲۷۔کجھ صدوقی اوُندے کولھوں آئین جیہڑے آہدے ہئن قیامت کئے نئیں آ کے تے ایہہ سوال کیتا کہ ۔ ²⁸۲۸۔اے استاد موسیٰ دی شریعت دے مطابق اگر کہیں بندے دا بھرا مر ونجے وَل اوُندی ذال ہوؤے تے اوُندے بال نہ ہوؤن تے اوہ اوُں کوں اپنی ذال بناوے وَل اپنے بھرا کیتے بال جنے۔²⁹۲۹۔سَت بھرا ہَن ہک پہلے آلے نے ویاہ چا کیتا اَتے اوہ بغیر بالاں دے مر گیا۔ ³⁰۳۰۔ول ڈوجھا وی ایویں مر گیا۔ ³¹۳۱۔وَل ترجھے بھرا اوُندے نال ویاہ کیتے وَل وی ایویں تھیا ستے بغیر بالاں دے مرگئے۔ ³²۳۲۔اوُندے بعد او ذال وی مرگئی۔ ³³۳۳۔وَل اوہ قیامت آلے ڈینہ کیندی ذال آکھواسی؟ کیوں جو ستاں بھروال نے اوُندے نال شادی کیتی ہا۔³⁴۳۴۔ یسوع اوہناں کوُں آکھیا دُنیا دے لوگ شادی ویاہ کریندن۔ ³⁵۳۵۔لیکن جو لوگ اِیں لائق ہوسن کہ اوُں جہان کوُ حاصل کرن اَتے مُردیاں وچوں زندہ تھی ونجن اُنہاں وِچ ویاہ شادی نہ تھیسی۔ ³⁶۳۶۔ناں ای اُتھاں مرن ہوسی اوہ فرشیتاں آلی کار ہوسن ول او خدا دے پتر تے قیامت دے بال ہوسن۔³⁷۳۷۔لیکن مڑدے وی جیندے تھئی ویندن ایں تک جو موسیٰ دی بلدی جھاڑی وچ خدا ڈِسی پیاء، جتھاں اوہ خداوند کوُں ابرہام دا خدا اضحاق دا خدا تے یعقوب دا خدا آدھا پیاء ہا۔ ³⁸۳۸۔ہن اوہ مُردیاں دا خدا نیئں جیویں کہ اوہ جیوندیاں دا خدا ہِے، کیوں جو اوُندے کیتے سارے جیوندے ہن۔³⁹۳۹۔کجھ فقیہاں جواب اِچ اوُں کوُ آکھیا، ''استاد تساں چنگی گالھ کیتی''۔ ⁴⁰۴۰۔ایں واسطے اوہناں کوں ہمت نہ تھئی کہ او بئے سوال کرن۔⁴¹۴۱۔ وَل یسوع نے اُنہاں کوُں آکھیا، اوہ مسیح کوُں ابن داؤد کیت واسطے آدھن؟'' ⁴²۴۲۔ایں واسطے داؤد زبوروں وچ آپ آدھے کہ ''خداوند نے میڈے خداوند کوُں آکھے میڈے سجھے ہتھ تے بہہ''۔ ⁴³۴۳۔جیہڑے ویلے تک میں تیڈے دشمناں کوُں تیڈے پیراں دی چوکی نہ بنا ڈیواں۔ ⁴⁴۴۴۔داؤد ہیئں واسطے اوُں کوُں ''خداوند'' آدھے بس او کیویں ابن داؤد اے؟''⁴⁵۴۵۔جیہڑے ویلے سارے لوگ سُن دے پئے ہَن تاں اوُں نے اپنے شاگرداں کوُ آکھیا۔ ⁴⁶۴۶۔فقیہاں تھوں خبردار راہو، اوہ وَڈے وَڈے چوغے وچ ٹُرن دِی سوچیندِن، اوہ بازاراں وِچ سلام کریندِن اوہ عبادت کرن آلی جاہ وِچ اُچی جاہ تے باہونا پسند کریندِن، اوہ دعوتاں وِچ اُچی عزت منگدِن۔ ⁴⁷۴۷۔او بیواؤاں دے گھراں کوُں لوٹ کے کھاؤنا چاہندِن تے ڈِکھاؤے کیتے وڈیاں دعاواں منگدِن۔ اے لوک وڈی سزا پاسن۔

Chapter 21

¹۱۔یسوع نگاہ کیِتی تاں ڈِٹھا جو امیر بندے ہیکل دے خزانے وِچ اپنے ہدیے پیندے پیئے ہِن۔ ²۲۔اوُں ہِک بیوہ (رَنڈڑ) کوُں وی ڈؤ سِکے پیندیاں ڈِٹھا۔ ³۳۔تے اوُں آکھیا، میں تہاکوُں سچ آدھا ہاں جو ایں غریب رنڈڑ (بیوہ) ڈوجھیاں کَنوں زیادہ پاتے۔ ⁴۴۔اُنہاں ساریاں اپنے چنگے چوکھَے مال وِچوں پاتے، لیکن اوُں رنڈڑ (بیوہ) اپنی غربت دے باوجود اپنا سب کجھ ڈے ڈِتے جیندے تے اوُں گزارہ کرنا ہا۔⁵۵۔کجھ لوکاں ایہہ آکھیا جو خدا دا گھر نزر کیتی گیئاں شیئاں دی وجہ کَنے بہوں اعلیٰ پتھریں نال سجیا ہویا اِے، اوُں آکھیا۔ ⁶۶۔جیہڑیاں شئیں تُساں ڈھیڈے ہیوے، او ڈینہ آسن جو اِنہاں وِچوّں پتھر اُتّے پتھر وی باقی نہ راہَسی، جیہڑا ڈھٹا نہ ہوسی۔⁷۷۔اُنہاں پچھیا ''استاد ایہہ واقعہ کڈن تِھسی؟ تےِ ایں وقوعے دے کیا نشان ہوسن؟'' ⁸۸۔یسوع جواب ڈِتا، خبردار دھوکا نہ کھوائے، میڈا ناں گِھن کے بہوں سارے آؤسن تے آکھسن جو میں اُوہو ہاں کیوں جو ویلہ بہوں تھوڑا ہے اُنہاں دے پِچھوُں نہ ونجائے۔ ⁹۹۔جئیں ویلے تُساں جنگاں تے لڑائیاں دیاں افوائیں سُن سو، تے گھبرا نہ ونجائے، ایں گالہیں دا ہوؤنا ضروری ہِے۔ لیکن اوُں ویلے اخیر نہ تھیسی۔¹⁰۱۰۔وَل اوُں اُنہاں کوُں آکھیا۔ قوم تے قوم ، اَتے حکومت تے حکومت چڑھائی کریسی۔ ¹¹۱۱۔وَلا زمین تے وڈے وڈے زلزلے آوسَن، کال اِی پوسَن، آفتاں نازِل تھیسن، اَتے وڈے عجیب تے حیران کرڈیون آلے واقعے آسمان تے ظاہر تھیسن۔¹²۱۲۔لیکن اِیں ساریاں گالہیں دے تھیون توں پہلے، اُنہاں کوُں پکڑ گھِن سَن تے مارکٹائی ہوسی، تہاکوُں عبادت خانیاں تھوں بےدخل کریَسن تے قید وچ سٹ ڈیسن، میڈے ناں دی وجہ کنے تہاکوں بادشاہاں تے حاکماں دے اگوں حاضر کیتا ویسی۔ ¹³۱۳۔ایہہ تہاڈے کیتے گواہی ڈیون ڈا موقع ہوسی۔¹⁴۱۴۔ایں واسطے یاد رکھو جو تُساں فکر مند نہ تھی ونجائے جو اُنہاں کوُں کِیا جواب ڈیسوں۔ ¹⁵۱۵۔اِیندے کیتے میں تہاکوُں ایہو جئی زبان تے حکمت ڈیساں جو تہاڈے کہیں مخالفت کوُں وی تہاڈا ساہمنا کرن یا خلاف آکھن دی جرات نہ ہوسی۔¹⁶۱۶۔ایں تائیں جو تہاڈا ماں پیئو، بھین بھرا، رشتہ دار تے سنگتی تہاکوں دھوکا ڈیسَن، تے تہاڈے وچوں کیئاں کوُ پکڑویسن تے بعض کوُ موت دے حوالے کریسن۔ ¹⁷۱۷۔ہر کوئی میڈے ناں دی وجہ کَنے تہاڈے نال نفرت کریسی۔ ¹⁸۱۸۔لیکن تہاڈے سِردا ھِک وال وی فنا نہ تِھیسی۔ ¹⁹۱۹۔تساں اپنے ایمان نال اپنیاں زندگیاں بچا گِنسو۔²⁰۲۰۔جئیں ویلے تُساں یروشیلم کوُں فوج نال گھیرا پاتا ہویا ڈیکھو تاں سمجھ ونجائے جو اُوندا اُجڑ ونجنا نیڑے ہِے۔ ²¹۲۱۔وَل جیہڑے یہودیہ وِچ ہوون اوہ پہاڑاں دو دھروک ونجن۔ تے جیہڑے یروشلیم وچ ہوون اوُں جاء تھوں نکل ونجن، اُتے جیہڑے وستیاں وِچ ہوون او شہر وِچ نہ وڑن ²²۲۲۔ایہہ وڈے مَہر دے ڈیں ہوسَن، ایں واسطے جیہڑیاں گالہیں لِکھیاں لاتِھیاں ہِن اوہ پوریاں تھی سن۔²³۲۳۔افسوس اُنہاں تے جیہڑیاں اُنہاں ڈیہاں وِچ حاملہ ہوون تے اپنے بچیاں کوں کھیریلیندیاں ہوون! زمین اُتے بہوں وڈی مصیبت ہوسی تے لوکاں تے عذاب نازل تھیسی ²⁴۲۴۔لوک اُنہاں کوُں تلواراں نال مار ڈیسن تے قید وچ سَٹ ڈیسن، تے جے تائیں غیرقوماں دا ویلہ پورا نہ تھی ونجے یروشلیم غیرقوماں تھوں لتڑیندا راہسی۔²⁵۲۵۔سِجھ، چندر تے تاریاں وچ نشان ظاہر تھی سن تے قوماں وڈی مصیبت وِچ ہوسن کیوں جو سمندر دے شور تے چھَلاں توں گا بھر ولیَسن۔ ²⁶۲۶۔آسمانی طاقتاں ہلائیاں ولیَسن تے لوک خوفزدہ تھِی کے زمین اُتے آون آلیاں مصیبتاں دا راہ ڈیدھیاں ڈیدھیاں، لوکاں دی جان وچ جان نہ راہسی۔²⁷۲۷۔وَل اوہ ابنِ آدم کوُں قوت تے جلال نال بدلاں اُتے آندا ڈیکھ سَن۔ ²⁸۲۸۔لیکن جئیں ویلے ایہہ گالہیں تھینداں پیاں ہوون تے کھڑ تے سر اُتاں چوائے ، کیوں جو تہاڈا چھُٹکارا نیڑے آگِیا ہوسی۔²⁹۲۹۔یسوع ولا اُنہاں کوں ہک مثال سنائی جو تُساں انجیر دے درخت تے ڈوجھیاں درختاں کوُں ڈیکھو۔ ³⁰۳۰۔جَد اُتھاں تے پُمپبھلیاں ڈیدھے وِے تاں تہا کوُ پتہ لگ ویندے کہ گرمی آون آلی ہِے۔ ³¹۳۱۔تے ایویںِ جَد تُساں اِے شئیاں تھیندیاں ڈِیکھو، تاں جان گِھنو جو خدا دی بادشاہی نیڑے ہِے۔³²۳۲۔میں تہاکوں سچ آدھا ہاں جو ایہہ نسل ختم نہ تھیسی، جے تاہئیں ایہہ سَاریاں گالہیں پوریاں نہ تھی ویسَن۔ ³³۳۳۔آسمان تے زمین مٹ ویسن، پر میڈیاں گالہیں قائم راہسن۔³⁴۳۴۔پر خبردار راہو جو ایویں نہ تھیوے کہ تہاڈے دل خمار تے نشہ بازی اَتے زندگی دیاں فکراں نال سُست تھی ونجن اوہ ڈینہ جیہڑا اچن چیت پھا ہی وانگ آویسی۔ ³⁵۳۵۔کیوں جو ایہہ ساری زمین تے راہون آلے لوگاں تے ایویں آ پوسی۔³⁶۳۶۔پر ہر ویلے تیار رَاہوو، دعا کرو کہ تساں بچ نِکلن کیتے مظبوط تھی ونجو، اُنہاں ساریاں گالہیں تُھوں جیہڑیاں تھیون آلیاں ہِن، تے ابنِ آدم دے سامنے کھڑسَگو۔³⁷۳۷۔اوہ ہر روز ہیکل وچ تعلیم ڈیندا اَتے راتیں باہروں نِکل ویندا تے ساری رات اوہ پہاڑ تے گزریندا ہا جیہڑا زیتون دا پہاڑ اکھویندا ہا۔ ³⁸۳۸۔سارے لوگ فجرے ای ہیکل وچ اُندیاں گالہیں سنن کیتے آندے ہَن۔

Chapter 22

¹۱۔ہَن عید فیطر دا ویلہ نیڑے ہا جیہڑی عید فسحَ وی اکھواندی ہا۔ ²۲۔سردار کاہناں تے فقیہاں نے آپس اِچ مشورہ کیتا کہ اوہ کیویں یسوع کوُ ہلاک کرن، پَر لوگاں تھوں اوہ ڈر دے ہَن۔³۳۔ وَل شیطان یہوداہ اسکریوتی وِچ وَڑ گیا جو اُنہاں بارہ وِچوں ہک ہا۔ ⁴۴۔یہوداہ سردار کاہناں تے سرداراں دے کول گیا اَتے مشورہ کیتا کہ کیویں یسوع کوُ اُنہاں دے حوالے کرے۔⁵۵۔ اوہ بہوں خوش تھی گئے اَتے اوُں کوُ پیسے ڈیون تے راضی تھی گئے۔ ⁶۶۔اَتے اوہ موقع دی تلاش اِچ ہا کہ جڈاں یسوع دے کول بھیڑ نہ ہوئے تاں اوہ یسوع کوُ اُنہاں دے حوالے کرا ڈیوے۔⁷۷۔ وَل بے خمیری روٹی دی عید دا ڈیں آیا جیندے وِچ فسَح دا برہ ذبح کرنا لازمی ہا۔ ⁸۸۔ یسوع نے پطرس تے یوحنا کوُ ایہہ آدھے ہوئے گھلیا"ونجو ساڈے کیتے فَسح دا ٹُکر تیار کرو تاں جو اساں کھاوں۔" ⁹۹۔اُنہاں نے اوُندے کولوں پچھیا"اساں کِتھاں تیڈے کیتے تیاری کروں؟۔¹⁰۱۰۔اوُں نے اُنہاں کوُں جواب ڈِتا"سنو جیہڑے ویلے تُساں شاہر اِچ وڑسو تاں ہک بندہ تہاکوُپانی دا گھڑا چاتے ہوئے مِلسی جیئں گھر اِچ اوہ ونجے اوُندے پچھوں لگے ونجنا۔ ¹¹۱۱۔وَل گھر دے مالک کوُ آکھنا"استاد آدھا ہے اوہ مہمان خانہ کِتھاں ہے جِتھاں میں اپنے شاگرداں دے نال فسح کھاساں ؟"۔¹²۱۲۔ اوہ تہاکوُ ہک سجا سجایا اُتے عالیٰ کمرہ ڈکھیسی۔"اُتھاں تیاری کرائے۔" ¹³۱۳۔وَل اوہ گئے اَتے اُنہاں نے اوُں ویں اِیں ڈِٹھا جیویں اُنہاں کوُ ڈسایا گیا ہا وَل اُنہاں نے اُتھاں عید فَسح دا کھانا تیار کیتا۔¹⁴۱۴۔ جڈاں ویلہ آگیا کہ اوہ اپنے شاگرداں دے نال باہوے۔ ¹⁵۱۵۔ وَل اوُں نے اُنہاں کوُ آکھیا "میڈی بڑی آرزو ہا جو ڈُکھ برداشت کرن تھوں پہلے میں ایہہ فَسح تہاڈے نال کھاواں۔ ¹⁶۱۶۔اِیں کیتے میں تہاکوُ آدھا ہاں کہ "وَل تہاڈے نال نہ کھاساں جڈاں تایئں کہ ایہہ بادشاہی پوری تھی نہ ونجے"۔¹⁷۱۷۔ وَل یسوع نے ہک پیالہ گِدا اَتے جڈاں اوہ شُکر کر چکے تاں آکھیا۔"ایہہ گھنو اَتے آپس اِچ ونڈ گھنو"۔ ¹⁸۱۸۔اِیں کیتے میں تہاکوُ سچ آدھا ہاں "میں وَل انگوراں دی مَے دوبارہ نہ پیساں جڈاں تایئں خدا دی بادشاہی نیئں آ ویندی۔¹⁹۱۹۔ وَل اوُں نے روٹی گھِن کہ اَتے شکر کیتا تے روٹی توڑی ۔اَتے اُنہاں کوُ ڈِتی ایہہ آدھے ہوئے کہ ایہہ میڈا بدن ہے جیہڑا تہاڈے کیتے ڈِتا ویندے ۔میڈی یادگاری اِچ ایویں ہی کیتا کرو۔ ²⁰۲۰۔ایویں ہی اوُں نے کھاون دے بعد پیالہ وی ایہہ آدھے ہوئے ڈِتا کہ "اے پیالہ میڈے خون اِچ نواں عہد ہے جیہڑا تہاڈے کیتے بہایا ویندے۔²¹۲۱۔میڈے وَلے ڈیکھو، جیہڑا میکو دھوکا ڈیندا ہے اوہ میڈے نال میز تے ہے۔ ²²۲۲۔ابنِ آدم تاں جیویں اوُندے بارے اِچ آکھیا گیا ہے ''وینداای ہے'' پر افسوس اوُندے تے جیندی وجہ تھوں اوُں کوُ دھوکا ڈِتا گیا۔ ²³۲۳۔اَتے اوہ آپس اِچ ہک دوجھے نال سوال پچھنا شروع تھی گئے۔ کہ انہاں وچوں کون ہے جو ایویں کرن آلا ہے۔²⁴۲۴۔وَل اُتھاں اُنہاں دے وچ محث چھڑ گئی کہ اُنہاں وچوں وڈا کیہڑا ہے؟۔ ²⁵۲۵۔یسوع نے اُنہاں کوُ آکھیا غیر قوماں دے بادشاہ اِنہاں تے حکومت کریندے ہِن اُتے جیہڑے اُنہاں تے اختیار رکھیندے ہِن عزت دے لائق حاکم اکھواندے ہن۔²⁶۲۶۔پَر تُساں ایویں نہ کرنا، بلکہ جیہڑا تہاڈے وچوں وڈا ہوئے اوہ ساریاں تھوں نِکا ہے۔ اَتے تہاڈے وچوں جیہڑا خاص ہوئے اوہ ڈوجھیاں دی خدمت کرے۔ ²⁷۲۷۔تاں کون وڈا ہے، اوہ جیہڑا میز تے باہندا ہے یا اوہ جیہڑا خدمت کریندا ہے؟ کیا ایہہ نیئں جیہڑا میز تے بیٹھا ہے؟ میں ہالی تک تہاڈے وِچ ہک خدمت کرن آلے دی طرح ہاں۔²⁸۲۸۔پر تُساں میڈی آزما نشاں اِچ ہر ویلے میڈے نال راہے ہو۔ ²⁹۲۹۔مَیں تہاکوُں ہک بادشاہی ڈیندا ہاں جیویں میڈے باپ نے میکوُ ہک بادشاہی ڈِتی ہے۔ ³⁰۳۰۔تاں جو تُساں میڈے نال میڈی بادشاہی اِچ کھاوؤ تے پیوؤ۔ اَتے تساں اسرائیل دے بارہ قبیلیاں دا انصاف کرن کیتے تخت سے باہسو۔³¹۳۱۔شمعون،شمعون، خبردار رِہ، شیطان نے تہاکُو منگ گِدے۔ تاں جو تہاکُو کنک دی طرح چھنڈے۔ ³²۳۲۔پر میں تہاڈے کیتے دعا کیتی ہے تاں جو تیڈا ایماں ویندا نہ راہوے۔ ایندے بعد جڈا تُساں دوبارہ مُڑو تاں اپنے بھراواں کُوں مضبوط کرائے۔³³۳۳۔پطرس نے اوُں کوُ آکھیا ''خداوند میں تیڈے نال قید اِچ ونجن اِتے مرن کیتے وی تیار ہاں۔ ³⁴۳۴۔یسوع نے جواب اِچ اُوں کوُ آکھیاہ پطرس میں تیکو آدھا ہاں دعا اَج دے ڈیں بانگ نہ ڈیسی جیہڑے ویلے تک توں ترئیے داری میڈا انکار نہ کریسیں کہ میکو جان دا ہیئں۔³⁵۳۵۔وَل یسوع نے اَنہاں کوں آکھیا جڈاں میں تہاکوں بٹوے جھولی تے جُتی دے بغیر گھلیا ہا تاں کیا تہاکوُ کیئں شئے دی کمی تھیئں؟۔ اتے اُنہاں نے جواب ڈِتا''نہیں''۔ ³⁶۳۶۔وَل اوُں نے اُنہاں کوُ آکھیا ''پر ہَن تہاڈے وچوں جیندے کو بٹوا ہے اوُں کوُ اپنے نال گھِن گھنے۔ ایویں ای جیندے کول تھیلی وی۔ جیندے کول تلوار نئیں اوہ اپنے کپڑے ویچ کے اپنے کیتے مول گھِن گنے۔³⁷۳۷۔ایں کیتے میں تہاکو آدھا ہاں۔ جولازمی ہے کہ پورا ہوسی۔ اَتے اوہ بدکاراں دے نال گنا گیا۔ تاں جو میڈے متعلق آکھا گیا ہے اوہ پورا ہوسی۔ ³⁸۳۸۔وَل انہاں نے آکھے۔ ''خداوند ڈیکھ اِتھاں ڈو تلواراں ہن'' اَتے اوُں نے انہاں کو آکھیا۔''ایہہ کافی ہن''۔³⁹۳۹۔ٹکر کھاون دے بعد، یسوع زیتوں دے پہاڑ دے پاسے گیا۔ جتھاں اوہ پہلے وی ویندا راہندا ہا اَتے شاگرد اوُں دے نال گئیے۔ ⁴⁰۴۰۔جڈاں اوہ اتھاں پہنچے۔ تاں اوُں نے اُنہاں کو آکھیا۔ ''دعا کو تاں جو آزمائش اِچ نہ پوؤ۔⁴¹۴۱۔اوہ اُنہاں کو چھوڑ کے ہک پتھر دے ٹپے تک اَگے ودھا اَتے جُھک کے دُعا کیتی۔ ⁴²۴۲۔اوُُں نے آکھیا، باپ اگر تیڈی مرضی ہوئے تاں ایہہ پیالہ میتھوں ہٹا گھِن، وَل وی میڈی مرضی نیئں بلکہ تیڈی مرضی پوری تھیوے۔⁴³۴۳۔اوُں ویلے آسمان تھوں ہک فرشتہ ظاہر تھیئے جیئں اوُں کو طاقت ڈِتی۔ ⁴⁴۴۴۔بہوں زیاد ڈکھ اِچ اوُں نے بہوں زیادہ ڈکھی تھی کے دُعا کیتی۔ اَتے اوندا پسینہ خون دے وڈے وڈے قطرے بن کے زمین تے ڈھاندا پیا ہا۔⁴⁵۴۵۔جیہڑے ویلے اوہ دُعا کرکے اُٹھے، اوہ شاگرداں دے کول آیا اَتے اوہ سارے غم دی وجہ تھوں سُتے پئے ہَن۔ ⁴⁶۴۶۔اَتے اُنہاں کولوں پچھیا۔ ''تساں کیوں سُتے ہو اٹھوتے دُعا کرو تاں جو آزمائش اچ نہ پوؤو''۔⁴⁷۴۷۔اوہ گالہیں کریندا پیا ہا کہ ہک کٹھ یہوداہ دے نال جیہڑا اُنہاں بارہ وچوں ہک ہا دی راہنمائی اِچ اُتھاں آپہنچے۔ اوُں نے یسوع دے کول آکے اوُں کو چُمیا۔ ⁴⁸۴۸۔پر یسوع نے اوُں کوُ آکھیا، یہوداہ ''کیا توں ابنِ آدم کو چُم کے دھوکا ڈیندا ہیئں۔⁴⁹۴۹۔جیہڑے ویلے اُہناں نے جیہڑے یسوع دے نال ہن ایہ سارا کجھ تھیندے ہویاں ڈِٹھا تاں انہاں نے آکھیا، ''اے خداوند کیا ساکوُ تلوار دے نال حملہ کرنا چاہیدا ہے؟۔ ⁵⁰۵۰۔تاں اُنہاں دے وچوں ہک نے حملہ کرکے سردار کاہن دے نوکر دا سجا کن کٹ ڈِتے۔ ⁵¹۵۱۔یسوع نے آکھیا ''بَس بہوں تھی گیا۔ اوُں نے اوُندے کن کوُ ہتھ لایا تاں اوُں کوُ چنگا کر ڈِتا۔⁵²۵۲۔یسوع نے سردار کاہناں، ہیکل دے سرداراں تے بزرگاں کوُ جیہڑے اوُندے خلاف آئے ہَن آکھیا، کیا تُساں سوٹے تے تلواراں گھن کے کوُئی ڈاکو کو پکڑن آئے ہیوے؟۔ ⁵³۵۳۔جڈاں میں ہر روز ہیکل اِچ تہاڈے نال ہامی تاں تساں میکوں نہ پکڑا۔ پر ہن ایہہ تہاڈا ویلہ ہے اَتے اندھارے دا اختیار ہے۔''⁵⁴۵۴۔اُنہاں نے اوُں کوُ پکڑیا تے اُتھوں گھِن گئے۔ اَتے سردار کاہن دے گھر گھِن آئے۔ پطرس کجھ دور اُنہاں دے پچھوں ہا۔ ⁵⁵۵۵۔اِیں دے بعد اُنہاں نے ویہڑے وچ بھا بالی اَتے اوندے آسے پاسے بیٹھ گئے۔ پطرس وی اُنہاں دے وچ بیہ تھیا۔⁵⁶۵۶۔ہک نوکرانی نے اوُں کوُ بھا دی لوَ اِچ بیٹھے ڈِٹھا اَتے اوُں کوُ ڈیدھے ہوئے اوُں کوُ آکھیا۔ ''ایہہ بندہ وی اوُندے نال ہا۔'' ⁵⁷۵۷۔پر پطرس نے اوُں دا انکار کریندے ہوئے آکھیا۔ ''عورت'' میں ایں کوُ نیئں جان دا۔ ⁵⁸۵۸۔تھوڑی دیر بعد کیئں بئے نے اوُں کو ڈِٹھا اَتے آکھیا۔توں وی اُنہاں وچوں ہک ہئیں۔ پر پطرس نے آکھیا۔ '' میں نیئں ہاں''۔⁵⁹۵۹۔وَل تقریباً ہک گھنٹے بعد ہک بئے بندے نے پورے یقین نال آکھیا، حقیقت اِچ ایہہ بندہ وی اُنہاں دے نال ہا اِیں کیتے کہ ایہ گلیلی ہے۔ ⁶⁰۶۰۔پر پطرس نے آکھیا ''میں نیئں جان دا کہ تُساں کیا آدھے وے۔'' اَتے اوُں ویلے جڈاں اوہ بولیندا پیا ہا ہک ککڑ نے بانگ ڈے ڈِتی۔⁶¹۶۱۔خداوند نے پطرس کوُ غور نال ڈِٹھا اَتے پطرس کوُ خداوند دے الفاظ یاد آئے۔ جیہڑے ویلے اوُں نے اوُں کوُ آکھیا، ''ککڑ دے بانگ ڈیوں کولوں پہلے تریئے وارتوں میڈا انکار کریسیں''۔ ⁶²۶۲۔باہر ویندے ہویاں پطرس بہوں زیادہ رُونا۔⁶³۶۳۔جنہاں بندیاں نے یسوع کوُ پکڑیا ہویا ہا انہاں نے یسوع دا مذاق اڑایا اَتے اوُں کو ماریا۔ ⁶⁴۶۴۔ایندے بعد اوُندی اَکھاں تے پٹی بنھ کے اوُں کوُ آکھن لگے کہ ساکوُ نبوت نال ڈس کہ تیکو کیئں نے مارا ہے؟۔'' ⁶⁵۶۵۔جیویں بہوں ساریاں گالہیں اوندے خلاف آدھے رہئے اَتے کفر بلیندے رہئے۔⁶⁶۶۶۔جیویں ہی ڈِیں چڑھے تاں قوم دے بزرگ، ڈووہیں سردار کاہن تے صدوقی اکٹھے تھیئے۔ اوہ صدرِعدالت دے سامنے آکھن لگے کہ۔ ⁶⁷۶۷۔اگر توُ مسیح ہمیئں تاں ساکوُ ڈَس، پَر اوُں نے آکھے ''اگر میں تہاکو ڈساواں تاں تساں میڈا یقین نہ کریسیو۔ ⁶⁸۶۸۔اَتے اگر میں تہاڈے کولوں پُچھاں تاں تُساں جواب نہ ڈیسو۔⁶⁹۶۹۔پر ہن تھوں ابنِ آدم خدا دی قدرت دے نال اوندے سجے ہتھ ملسی۔ ⁷⁰۷۰۔اوہ سارے آکھن لگے تو تاں خدا دا پُتر ہیئںَ ''اَتے یسوع نے اُنہاں کوُ آکھیا۔'' تساں آدھے ہو تے میں ہاں۔ ⁷¹۷۱۔انہاں نے آکھیا، ''ہَن ساکو کیئں گواہی دی ضرورت نیئں۔ کیوں جو اساں آپ اونُدے منہ اِچوں سُن گِدا ہے۔

Chapter 23

¹۱۔اونہاں ساریاں دا کٹھ اُٹھیا تے یسوع کوُں پیلاطس کنے گھِن آئین۔ ²۲۔اُنہاں اوُندے اُتے اے آدھیاں ہووئے بہتان لاون لگ گئے کہ اے بندہ ساڈی قوم کوُں راستے کنے ہٹاداں وَدے۔ وَلا اے آہدے قیصر کوں عزت نا ڈیوؤ۔ تے اے اپنے آپ کوں مسیح بادشاہ آدھے۔³۳۔پیلاطس اوُں کنے پوچھا تے آکھیا۔ ''کیا توُں بہودیاں دا بادشاہ ایں؟'' یسوع اوُں کوں وَلا جواب ڈِتا تے آکھیا ''پس توُں ایویں آدھیں''۔ ⁴۴۔پیلاطس وَڈے کاہناں تے اوُں کٹھ کوُں آکھیا ''میں ایں بندے وچ کوئی قصو نظر نئیں آیا۔ ⁵۵۔لیکن اوہ اے آدھے ہوے اوُں کوُں بےبس کرن پئے گئے کہ سارے یہودیہ وِچ بلکہ گلیل کنے گھِن کے اِتھاں تک ساریاں لوگاں کوُ سکھا سکھا کے ساڈے خلاف بھڑ کائے۔⁶۶۔ ایہہ سُن کے پیلاطس پُچھیا اے بندا گلیلی ہِے؟ ⁷۷۔جیہڑے ویلے اوُں کوں اِیں گالھ دا پتا لگ گیا کہ اے بندا ہیرودیس دے طاقت دے تھلے ہا اَتے اوُں یسوع کوُں ہیرودیس کنے پٹھیا، اُنہاں ڈیہاں اوہ آپ وی یروشلیم وِچ ہا۔⁸۸۔جیہڑے ویلے ہیرودیس یسوع کوُں ڈیکھیا تے اوہ بہوں خوش تھیا، کیوں جو اوہ بہوں ویلے تھوں یسوع کوں ڈیکھنا چاہندا ہا۔ اوُں یسوع دے بارے وچ سنایا ہا تے او اے چاہندا ہا کہ اوہ اوُندے اَگوں کجھ معجزے ڈیکھاؤے۔ ⁹۹۔ہیرودیس یسوع کنے بہوں سارے سوال کیتے، پر یسوع اوُں کوُں ہک وی جواب نہ ڈِتا۔ ¹⁰۱۰۔صدوقی تے سردار کاہن کھڑے تھی گئے تے بہوں زور نال اوُں کوُں قصور وار اکھیندے راہے۔¹¹۱۱۔ہیرودیس اپنے سپاہیاں نال رَل تے اوُں کوں ذلیل کرن پئے گئے، اوُندا مذاق اُڑاندے راہے۔ وَل اوُں کوں چنگے کپڑے پوائے گئے، وَل یسوع کوُں پیلاطس کنے بھیج ڈِتاَ گیا۔ ¹²۱۲۔ہیرودیس تے پیلاطس اوُں ڈینہ دے بعد یار بن گئین( ایں کنے پہلے او ہک بئے دے مخالف ہَن۔)¹³۱۳۔وَل پیلاطس سردار کاہن وَلا حاکماں وَلا کٹھ آئے لوگاں کوُں ساڈیا۔ ¹⁴۱۴۔ولَا اُنہاں کوُں آکھیا تُساں اوُں بندے کوُں میڈے کنے گِھن آئے وے کہ اے بندا لوگاں کوُں بہکاون آلا آدھے ہوئے میڈے کول گھن آئے ہیوے، ڈیکھو میں تہاڈے سامنے اِیں دی تحقیقات کیتی ہِے پر جیہڑے الزام تُساں ایندے تے لائین میں ایِں بندے وِچ کوئی جرم نئیں ڈیدھا۔¹⁵۱۔ نہ تاں ہیرودیس نے وَلا ایں واسطے اوُں ایِں کوُں ساڈے کنے پیچھو تے پٹھیا گئے اَتے ڈیکھو ایں نے کوُئی ایہو جیہا کم نئیں کیتا جیندے پاروں اوہ قتل دے لائق ہووے ۔ ¹⁶۱۶۔ایں واسطے میں ایں کوں سزا ڈیساں تے وَل چھوڑ ڈیساں۔ ¹⁷۱۷۔ہر عید تے ضرور ہا کہ اُنہاں دے پاروں ہک قیدی کوں چھوڑے۔¹⁸۱۸۔لیکن او سارے رَل کے نعرے مارن پئے گئین کہ ایں بندے کوں گھِن ونجو تے براہا کوُں ساڈے کیتے چھوڑیا ونجے! ¹⁹۱۹۔براہا او بندا ہا جیکوں شہر وِچ مخالفت تے لوگاں دے مارَن دے جرم وچ ڈھکیا گیاء ہا۔²⁰۲۰۔پیلاطس ول یسوع کوُں چھوڑن دی مراد نال اُنہاں نال گالھ کیتی۔ ²¹۲۱۔پر اوہ وڈے نعرے مارن پئے گئے تے آکھن پئے، ایں کوں پھانسی ڈیو، ایں کوں پھانسی ڈیو۔ ²²۲۲۔اوُں اُنہاں کوُں تریجھی دار آکھیا، ''اِیں نے کیا بُرائی کیتی ہِے؟ میں تے ایندے وچ کوُئی غلطی نئیں ڈیکھی جو اِیں کوُ مرن آلی سزا ڈتی ونجے، اِیں واسطے اِیں کوُں سزا ڈیون دے بعد چھوڑ دتا ویسی۔²³۲۳۔پر اوہ ڈھیر زور نال نعرے مریندے راہے کہ ایں کوُں پھانسی ڈیون دا مطالبہ کریندے راہے وَل اونہاں نے پیلاطس کوں راضی کر گدا۔ ²⁴۲۴۔پس پیلاطس نے اُنہاں دی گالھ کوں پورا کرن دا فیصلہ کیتا۔ ²⁵۲۵۔ اَتے جیہڑا بندا بغاوت تےخون دے پاروں ڈھکیا کھڑا ہا اَتے جینکوں اُنہاں نےمنگیا ہا اوں کوں چھوڑ ڈِتے۔ لیکن یسوع کوں اُنہاں دی مرضی واسطے سپاہیاں کوں ڈے ڈتا گئے۔²⁶۲۶۔جیویں ای اوہ یسوع کوُں گھن کے ویندے پئے ہَن۔ تاں اُنہاں شمعون ناں دے ہک بندےکوں پکڑ گِدا جیہڑا کہ دیہات کنے اہندا پیاء ہا، تے اوُں کوُ صلیب چوائی گئی کیوں جو اوہ یسوع دےپِچھوں آؤن پئے۔²⁷۲۷۔ اَتے لوگان دی ہِک وڈی بھیڑاَتے بہوں ساری عورتاں جو اوُندے کیتے روندیاں تے پٹیندیاں اوُں دے پِچھوں آندیاں پیئاں ہَن۔ ²⁸۲۸ُاُنہاں دے پاسے مڑدیاں ہویاں یسوع آکھیا یروشلیم دیاں دھیومیڈے کیتے نہ روؤ بلکہ اپنے بالاں کیتے روؤ۔²⁹۲۹۔کیویں جو ڈیکھو، اوہ ڈینہ وی آسن جیندے وچ اوہ آکھسن خوش نصیب ہِن اوہ عورتاں جیہڑیاں بانجھ ہِن تے اوہ رحم جِنہاں تھوں بال نہ جمے اَتے اوہ چھاتیاں جِنہاں نے کھیر نہ پلایا۔ ³⁰۳۰۔وَل اوہ پہاڑاں کوُں آکھسن، ساڈے اُتے ڈھ پوؤو جھاڑیاں کوں آکھسن ساکوں لُکا گھنو۔ ³¹۳۱۔ایں واسطے جئے کر اے ساؤے درخت نال ایویں کریندے ہِن تاں سُکے نال کیا تھیسئی؟۔³²۳۲۔اوبئے ڈو جرم آلے وی جینکوں مارن دا حُکم ڈتا گیا ہا او وی یسوع نال چلدے پئے ہئن جو قتل کیتے ونجن۔³³۳۳۔اُو اوں جاہ تے پوجھ گئین جیہڑی جاہ کوُں کھوپڑی آکھیا ویندا ہا، جھتاں اُنہاں اوُں کوُں پھانسی ڈِتِی تے ڈاکواں کوُں وی، اُنہاں دے وچوں ہک کوُں سجے پاسے تے ڈوجھے کوُں کھبے پاسے پھانسی ڈِتی گئی۔ ³⁴۳۴۔یسوع آکھیا، اَے باپ اِنہاں کوُں معافی ڈیوو کیوں جو اے نئیں جان دے کہ اے کیا پئے کریندِن وَل اِنہاں کپڑیاں واسطے وی پرچیاں پاتِیاں تے کپڑے ونڈیائے گئے۔³⁵۳۵۔جیہڑے لوگ اوتھاں کھڑے ڈیدھے ہئن اُو اوُندا مذاق اوُڈیندے پئے ہئن کہ اے ڈوجھیاں کوُں وی بچاؤے، اپنے آپ کوں وی بچاؤے، اگر اے خدا دا چُنیا ہویا مسیح تے اوندا برگزیدا ہِے۔³⁶۳۶۔سپاہیئاں وی اوندا ٹھٹھا کیتے، ول اوُندے کول آکے اوُں کوُں سرکہ ڈِتے۔ ³⁷۳۷۔وَل آدھے پئے ہئن، کیوں جو اگر توُں یہودیاں دا بادشاہ اِیں تے اپنے آپ کوُں بچا گھن۔ ³⁸۳۸۔اوُندے اُتے ہک تختی لایئن، ''اے یہودیاں دا بادشاہ اے۔³⁹۳۹۔اوہناں بدکاراں دے وچوں ہک جیہڑے کوُں اوُندے نال پھانسی ڈتِی گئی اوندی بےعزتی کریندے ہویاں آکھیا، کیا توں مسیح نئیں؟ ''اپنے آپ کوُ وی بچا تے ساکوُں وی بچا''۔ ⁴⁰۴۰۔ڈوجھے اوُں کوُں دڑکے ڈتے تے آکھیا، ؛؛کیا میکوں خدا دا ڈر نئیں، حالانکہ پکڑئے وی اوہو جرم وچ گئے ہئیں ⁴¹۴۱۔ساکوں تاں ساڈے کیتے دی اصل سزا ملدی پئی اے۔ جیندے اساں حق دار وی ہئیں۔ لیکن اِیں بندے تاں کجھ وی ایہو جیا کم نئیں کیتا۔⁴²۴۲۔اوُں وَل آکھیا، ''یسوع توں وَلا جیہڑے ویلے اپنی بادشاہی وچ آویں تے میکوں وی یاد کریں''۔ ⁴³۴۳۔یسوع اوُں کوُں آکھیا،''میں سچ آدھا پیاں، توں اَج ای میڈے نال فردوس وچ ہوسئیں۔⁴⁴۴۴۔ وَل ڈُپاہراں تھوں گھن کے تریجھے پہر تاک سارے مُلک اِچ اندھارا تھیا رہ گئے۔ ⁴⁵۴۵۔ سِجھ دی روشنی مُک گئی اَتے ہیکل دا پردہ آدھ وچوں ڈُو حصے وِچ ونڈیا گئے۔⁴⁶۴۶۔بہوں اُچی آواز وچ یسُوعؔ نے آکھیا، ''اے میڈے باپ مَیں اپنی رُوح تیڈے ہاتھاں وچ ڈیندا ہاں اَتے ایہہ آکھ کے دَم ڈے ڈِتے۔ ⁴⁷۴۷۔جیہڑا کچھ تھیندا پیاء ہا جیہڑے ویلے صوبے دار اے ڈِٹھا اوُں وَل خدا دی تعریف کریندے ہوؤے آکھیاء، ''بالکل اے بندا تے سچا ہا''۔⁴⁸۴۸۔ اَتے جیہڑے لوگ ایہہ نظارہ ڈیکھن کوُ آئے ہَن ایہہ ماجرا ڈیکھ کے چھاتی پٹیندے ہوئے واپس لگے گئے ۔ ⁴⁹۴۹۔لیکن اوُندے جانن آلے تے اوہ عورتاں جیہڑیاں گلیل کنے اوُندے نال ہن او کچھ پرے کنے کھڑے، تھی کے اے سارا ماجرا ڈیدھے پئے ہَن۔⁵⁰۵۰۔ڈیکھو، اوتھاں ہک یوسف ناں دا بندا ہا اوہ ہِک مُشیر ہا اوہ ہک نیک تے سچا تےراستباز ہا۔ ⁵¹۵۱۔او اوہناں دے ایں فیصلے دے کم کنے راضی نہ ہا۔ اوہ ارمتیہ دا راہئن آلا ہک یہودی شہری ہا۔ جیہڑا خدا دی بادشاہی دی راہ تکن آلا ہا۔⁵²۵۲۔اوُں بندے نے پیلاطُس کول ونج کے یسوع دی لاش منگی۔ ⁵³۵۳۔اوُں یسوع کوں لہا کے ہِک قیمتی چادر اِچ لپیٹیا، وَل اوں کوُں ہک قبر وِچ رکھیا جیہڑی ہک چٹان وِچ بنی ہوئی ہا اُتھاں پہلے کئیں کوُ وی نہ رکھیا گیا ہا۔⁵⁴۵۴۔اے تیار تھون دا ڈینہ ہا وَلا سبت دا ڈینہ شروع تھیون آلا ہا۔ ⁵⁵۵۵۔جیہڑیاں عورتاں گلیل کنے اوُندے نال آئیاں ہَن اوہ پیچھوں رہ گیاں تے قبر کوُ ڈِٹھا کہ کیویں اوُں کوں رکھیا گئے۔ ⁵⁶۵۶۔اوہ پیچھوں تے آگیاں تے خشبودار شئیاں تے عطر تیار کیتا۔

Chapter 24

¹۱۔ سبت دے ڈیں تاں اُنہاں نے حکم دے مطابق آرام کیتا۔ لیکن فجر سویل، چھن چھن دے پہلے ڈینہ، اوہ سارے خوشبودار مصالحے جیہڑے اُنھاں تیار کیتے ہَن، گِھن کے قبر تے آئیاں۔ ²۲۔تے اُنہاں پتھر دی سِل کوُں قبر توں ہٹیا ہویا پاتا۔ ³۳۔اوہ اندر داخِل تھیاں لیکن یسوع دی لاش نہ ہَائی۔⁴۴۔وَل ایویں تھیا کہ جَڈاں اوہ اوُں بارے وِچ حیران ہَن، تاں ڈیکھو ڈو بندے چمک دار لباس پاتے ہوئے اُنہاں کول آکھڑے تھئے۔ ⁵۵۔جیئں ویلے اوہ عورتاں ڈر گئییاں تے اُنہاں اپنے سر زمین تے جُھکائے اَتے اُنہاں اُوں عورتاں کوُں آکھیا۔تساں جیندے کوُں مویاں اِچ کیوں گولیندیاں ہیوے؟۔⁶۶۔اوہ اِتھاں کئے نئیں بلکہ زندہ تھِی گیا ہے! یاد کرو، جیئیں ویلے او گلیل وِچ ہا تے اوُں تہا کوں کیا آکھیا ہائی۔ ⁷۷۔ضروری ہِے جو ابنِ آدم گناہ گاراں دے حوالے کیتا ونجے تے مصلوب تھیوے تے تریجے ڈینہ جیندا تھی ونجے۔⁸۸۔عورتاں کوُں اوُندیاں گالہیں یاد ہَن۔ ⁹۹۔تے اوہ قبر توں ولیاں تے اُنہاں شاگرداں تے باقی سبھناں کوُں وی ایہہ گالہیں ڈسیاں۔ ¹⁰۱۰۔ جِنہاں نے رسولاں نال ایہہ گالہیں کیتاں اوہ، مریم مگدلینی،یوآنہ ، مریم یعقوب دی ماں تے بہوں ساریاں عورتاں ہَن۔¹¹۱۱۔ پرایہہ گالہیں رسولاں کوُں بے کار معلوم تھِیاں تے اُنہاں عورتاں دا یقین نہ کیتا۔ ¹²۱۲۔وَل پطرس اُٹھیا، تے قبر تک دَوڑا گیا تے جُھک کے نظر کیتی تے کفن ای کفن ہا وَل پطرس حیران تھِی کے اپنے گھر لگا گِیا۔¹³۱۳۔تے ڈیکھو ڈو بندے اُوں ڈیہاڑے اوں وَستی ول ویندے پئے ہَن جیندا ناں اماؤس ہائی، جیہڑا یروشلیم تھوں ست میل دے فاصلے تے ہا۔ ¹⁴۱۴۔اُنہاں اوُں گالہیں دے بارے وِچ جیہڑیاں تِھیاں ہَن، آپس وِچ گل بات کریندے ویندے ہَن۔¹⁵۱۵۔جڈاں اوہ ایہہ گالہیں کریندے پئے ہَن تے ہک بئے کوُں سوال کریندے پئے ہَن تے ایویں تِھیا جو یسوع آپ اُنہاں دے نال ٹرن پے گیا۔ ¹⁶۱۶۔لیکن اُنہاں دِی اکھیاں کوُں بند کیتا گیا ہا کہ اوُں کوُں سنجان نہ سگن۔¹⁷۱۷۔یسوع اُنہاں کوُں آکھیا، ''تُساں ڈُووَے ٹردیاں کیہڑیاں گالہیں دا ذِکر کریندے پئے ہیوے؟۔ اوہ پریشان تِھی کے کھڑ گئے۔ ¹⁸۱۸۔اُنہاں وِچوں ہیک جیندا ناں کُلیپاس ہا جواب اِچ اوُں کو آکھیا کیاتُوں یروشلیم وِچ کلہا بندہ ہیں، جیہڑایں گالہیں کوُں نیئں جاَن دا جیہڑیاں انِہاں ڈینہاں وچ تِھیاں ہن؟¹⁹۱۹۔یسوع اُنہاں کوُں آکھیاء ''کیہڑیاں گالہیں؟ اُنہاں نے اوُں کو آکھیا'' یسوع ناصری دے متعلق جیہڑا خدا تے ساری امت آسطے کلام کرن وِچ قدرت آلا نبی ہائی۔ ²⁰۲۰۔تے کیویں سردار کاہن تے ساڈے وڈیریاں نے اوُں کوُ پکڑوایا تے اوُندے تے مَوت دا فتویٰ لایا تے مصلوب کرڈتا۔²¹۲۱۔پر ساکوُں تاں اُمید ہَائی جو ایہو ہِے جیہڑا اسرائیل کوُں آزاد کرویسی، ہاں تے اِتھاں سب دے علاوہ اِتھاں گالہیں کوُں ہُن تِریجا ڈینہ تھی گیا ہے۔²²۲۲۔لیکن ساکوں کُج عورتاں حیران کر ڈتا، جد اوہ سجری سویل قبر تے گییاں۔ ²³۲۳۔تے جڈاں اوُندی لاش نہ ڈِٹھی تے ایہہ آدھیاں ہویاں آئیاں کہ اساں رویا وِچ فرشتیاں کوُں ڈِٹھاہے، جیہڑے ایہہ پئے آدھے ہَن کہ اوہ جیندا ہے۔ ²⁴۲۴۔کُجھ لوک جیہڑے ساڈے نال ہَن جیہڑے قبر دَو گئے تے جیویں عورتاں آکھیا ہائی، اوُویں ایں ہا لیکن اُتھاں اوُں کوُں نہ ڈِٹھا۔²⁵۲۵۔یسوع نے اُنہاں کوُں آکھیا، ''اے گالہو تے اُنہاں گالہیں تے جیہڑیاں نبیاں کیتیاں ہن، سستی نال یقین کرن آلیو! ²⁶۲۶۔کیا مسیح کیتے ایہہ ضروری ہِے جو ڈکھ چاوے، تے اپنے جلال وچ داخل تھیوے؟ ²⁷۲۷۔وَلا موسیٰ تَوں شروع کرکے ساریاں نبیاں دے ذریعے اپنے متعلق لکھیاں ہوئیاں ساریاں گالہیں بیان کیتیاں تے سمجھائیاں۔²⁸۲۸۔تے جڈاں اوہ وستی کول جتھاں ویندے پئے ہَن پہنچ گئے یسوع دے عمل تھوں ایویں معلوم تھیا جو او اَگے ونجنا چاہندا ہے۔ ²⁹۲۹۔لیکن اُنہاں اوُں کوُں مجبور کیتا تے آکھیا، ساڈے کول رَاہو کیوں جو شام تھیندی پئی ہے ڈینہ قریباً لیہہ گیا ہے۔ وَلا یسوع اندر گیا تے انہاں نال رہیا۔³⁰۳۰۔جیئں ویلے اُنہاں نال کھاون بیٹھا تے ایویں تھیا، اوں روٹی گھن کے برکت ڈے کے توڑی تے انہاں کوُں وی ڈتی۔ ³¹۳۱۔ولا اُتھاں اُنہاں دیاں اکھیاں کھُل گیئاں تے انہاں اوُں کوُں پچھان گدا۔ تے ولا اوہ انہاں دی نظرتھوں غیب تھی گیا۔ ³²۳۲۔انہاں ہک بئے کوں آکھیاء ؛؛ کیا جڈاں اوہ راہ وِچ ساڈے تے کلام دے راز کھولیندا پیا ہاتاں کیا ساڈے دِل جوش اِچ بھریج نہ ویندے ہَن؟³³۳۳۔اوں ویلے اوہ اٹھے تے واپس یروشلیم دو لگے گئے۔ انہاں اوں یاراں تے باقی ساریاں کوں کٹھیاں پائے۔ ³⁴۳۔ اوہ آدھے پئے ہَن ''بے شک خداوند جیندا تھی گِیا ہِے شمعون کوُں وکھالی ڈِتا ہے۔ ³⁵۳۵۔تے انہاں اوہ ساریاں گالہیں جیہڑیاں راہ وچ تھیاں ہن، انہاں کوں ڈسایاں جو کیویں روٹی توڑیندیاں یسوع اُنہاں تے ظاہر تھیا۔³⁶۳۶۔تے جیئں ویلے اُتھاں ایہہ گالہیں کیتیاں تے یسوع انہاں وچ آگیا تے انہاں کوں آکھیا، تہاڈی سلامتی ہووے۔ ³⁷۳۷۔لیکن اوہ خوفزدہ تے بہوں ڈرگئے ہَن، تے ایہہ سمجھدے پئے ہَن کہ کہئیں روح کو ڈٹھا ہے۔³⁸۳۸۔یسوع اُنہاں کوُں آکھیا، ''تساں کیوں گابھردے وَے؟ دل وچ سوال کیوں اٹھدے پئے ہن؟ ³⁹۳۹۔ میڈے ہتھاں تے پیراں کوُں ڈیکھو کہ میں اِی ہاں میکوں ہتھ لاؤ تے ڈیکھو کیوں جو روح دیاں ہڈیاں تے گوشت نیئں ہوندا جیویں میڈے وِچ ڈیدھے ہیوَے''۔ ⁴⁰۴۰۔ایہہ آکھ کے اوُں اپنے ہتھ تے پیر اُنہاں کوُ ڈکھائے۔⁴¹۴۱۔جَد خوشی دے سببوں اُنہاں کوں یقین نہ آیا تے حیران ہَن۔ تے یسوع اُنہاں کوُں آکھیا ''کِیا تہاڈے کول کھاون آسطے کجھ ہے؟ ⁴²۴۲۔اُنہاں اوں کوُں مچھی وا بھنیا ہویا ہِک ٹکڑا کھاون آسطے ڈتا۔ ⁴³۴۳۔یسوع اوں کوُںگھِن کے اُنہاں دے سامنے کھا ہدا۔⁴⁴۴۴۔اوُں انہاں کوں آکھیاء ''میں تہاکوں آکھیا نہ ہی جیئں ویلے میں تہاڈے کٹھے ہاسی جو ضرور ہے کہ جتنیاں گالہیں موسیٰ دی توریت، تے نبیاں دے صحائف اَتے زبور وچ میڈے بارے وچ لکھیاں ہِن، پوریاں ہوسن۔⁴⁵۴۵۔ول اوں اُنہاں دا ذہن کھولیا تانجو کتاب مقدس کوُں سمجھن۔ ⁴⁶۴۶۔تے انہاں کوں آکھیا، ایں لکھیا لاتھے جو مسیح ڈکھ چاسی تے تریجے ڈینہ مویاں وچوں جیوندا تھی ویسی۔ ⁴⁷۴۷۔تے یروشلیم توں شروع کرکے ساریاں قوماں وِچ توبہ تے گناہیں دی معافی دی منادی اوُندے نال نال کیتی ویسی۔⁴⁸۴۸۔تساں اِنہاں گالہیں دے گواہ ہیوے۔ ⁴⁹۴۹۔تے ڈیکھو جیندا میڈے باپ وعدہ کیتا ہے۔ مَیں اوُں کوُں تُہاڈے تے نازل کریساں۔ لیکن جے تائیں عالمِ بالا توں تہاکوں قوت دا لباس نہ مِلے ایں شہر اچ ای راہو۔⁵⁰۵۰۔وَل اوہ اُنہاں کوُں بیت عنیاہ دے سامنے تک باہروں گھن گیا تے اپنے ہتھ چاتے اُنہاں کوں برکت ڈِتی۔ ⁵¹۵۱۔جیئں ویلے اُنہاں کوُں برکت ڈیندا پیا ہا تے ایویں تھیا کہ اوہ اُنہاں تو جدا تھِی گیا تے آسمان تے چاتا گیا۔⁵²۵۲۔تے اوہ اوُں کوُں سجدہ کریندے وڈی خوشی نال یروشلیم دَو وَل گئے۔ ⁵³۵۳۔تے ہر ویلے ہیکل وچ حاضر تھی کے خدا دی تعریف کریندے راہندے ہن۔

John

Chapter 1

¹۱۔ مڈھوں کلام ہا اَتے کلام خدا دے نال ہا اَتے کلام خدا ہا ۔ ²۲۔ ایہو مُڈھوں خدا دے نال ہا ³۳۔ ہر ہِک شَے اُوندھے وسیلے نال پیدا تھئی ، اَتے جو کجھ وی پیدا تھئے اُوندھے وچوں کئی شَے وی اُوندھے بغیر پیدا نئیں تھئی ۔⁴۴۔ اوندھے وچ جندڑی ہائی اَتے او جندڑی بندیاں دا نُور ہائی۔ ⁵۵۔اَتے نُور اندھارے وچ چمکدا ہا، اَتے اندھارے اوُکوُں قبول نہ کیتے۔⁶۶۔یوحنا ناں دا ہِک بندہ آئے جیڑھا خُدا دی طرفوں گھلیا گیا ہا۔ ⁷۷۔اےگواہی ڈیون کیتے آیا ہا جو نُور دی گواہی ڈیوے اَتے سارے بندے اوندھے پاروُں ایمان گھِن آون۔ ⁸۸۔او آپ تاں نُور ناں ہا پَر نُور دی گواہی ڈیون کیتے آیا ہا۔⁹۹۔اصلی نُور جیڑھا ہر بندے کو روشن کریندے ایں جہان وچ آون کو ہا۔¹⁰۱۰۔اوہ این جہان وچ ہا اتے دُنیا اوندے پاروُں پیدا تھئی اتے دُنیا نے اوُں کو نہ سنجھاتا ¹¹۱۱۔او اپنے گھر آئے اتے اوندھے اپنے لوکاں نے اوُں کو قبول نہ کیتے۔¹²۱۲۔وَل جینہاں لوکاں اوُں کو قبول کیتے اونہاں کوُں اوُں خدا دے پُتر بنِن دا حق ڈِتےیعنی اوہ پُتر جو اوُندھے تے ایمان گھِن آندِن ¹³۱۳۔او نہ خون نہ جسم نہ بندیاں دے ارادے نال پیدا تھئے بلکہ خدا تھوں پیدا تھئے۔¹⁴۱۴۔اَتے کلام جسم اختیار کیتے اَتے فضل اَتے سچائی دے نال بھر پُور تھی کے ساڈے نال رہیا اَتے اساں اوُندھا ایہو جیہا ڈیٹھے جیویں پیئو دے پُتر دا جلال جیڑھا ہِکو ہوئے ¹⁵۱۵۔یوحنا نے اوُندے بارے گواہی ڈِتی اَتے اوُچی آواز ڈے کے آکھیا اِے اوُو ہِے جِندھا میں آکھیا ہا بئی جو میڈے کولُوں بعد آندے او میڈے کولوں اعلیٰ تھئے کیوں جو او میڈے کولوں پہلے ہا۔¹⁶۱۶۔کیوں جو او خدا دے فضل نال بھرا ہا اَتے اساں وی فضل تے فضل پائے ¹⁷۱۷۔اَتے شریعت موسیٰ دے پاروں ڈتی گئی ہا مگر فضل تے سچائی یسوع مسیح دے پاروں ساڈے تک پہنچی ¹⁸۱۸۔ خُدا کُوں اَج تک کئیں نے وی نیئں ڈِٹھا کلا پُتر جیڑھا باپ دی جھولی وِچ ہَے اوُں نے باپ کُوں ڈِکھائے۔¹⁹۱۹۔اَتے یوحنا دی گواہی اِے ہِے بئی کہ جڈاں یہودیاں نے یروشلیم تُوں کاہن اَتے لاوی اِے پوُچھن کوُں بھیجے کہ تُوں کون ہِیں؟ ²⁰۲۰۔اَتے اوُں اقرار کیتے انکار نہ کیتے ہتھوُں اقرار کیتے کہ مَیں مسیح کئے نئیں ²¹۲۱۔وَل اوُناہاں نے اوُں کولوں پوچھئے بئی ول توُں کون ہئیں؟ کیا تُوں ایلیاء ہیئں ؟ اوُں آکھئے میں نئیں ہاں۔ کیا تُوں اوہ نبی ہئیں؟ ہوُں جواب ڈِتے کہ نئیں۔²²۲۲۔ وَل اُنہاں نے اوُں کولوں پُچھے بئی تُوں کون ہئیں؟ اَتے اساں اپنے بھیجن آلے کوُں ڈس سکوُں ۔ تُوں اپنے بارے کیا آدھیں؟ ²³۲۳۔ اوُں جواب ڈِتے میں جیویں یسعیاہ نبی نے آکھے میں ویران جا تے ہِک سَڈن والے دی آواز ہاں جو تُساں خداوند دی راہ کوں سِدھی کرو۔²⁴۲۴۔ اِے فریسیاں دی طرفُوں گھلے گئے ہن ²⁵۲۵۔ وَل اُنہاں نے اُوں کوُں سوال کیتے کہ اگر نہ تُوں مسیح ہئیں نہ ایلیاء نہ اوہ نبی تاں وَل بپتسمہ کیوں ڈیندیں؟²⁶۲۶۔ یوحنا نے اوُنہاں کوُں جواب وچ آکھے جو میں پانی نال بپتسمہ ڈیندا ہاں تہاڈے وچ ہِک آدمی کھڑے جیکوں تُساں نئیں وے جانندے ²⁷۲۷۔ جو اوُہ میرے بعد آون آلا اِے جیندی جُوتی دا تسمہ کھولن دے وی میں لائق نئیں ²⁸۲۸۔ اِے گالیں یردن دے پار بیت عنیاہ دے وِچ تھئیں جتِھاں یوحنا بپتسمہ ڈیندا ہائی۔²⁹۲۹۔ ڈوجھے ڈِیں اُوں نے یسوع کوُں اپنی وَلے آندے ڈِٹھے اَتے آکھے ڈیکھو اِے خدا دا لیلا ہِے جو اِیں جہان دا گناہ چاتی ویندا اے ³⁰۳۰۔ اِے اوُو ہِے جیندھے پاروُں میں آکھیا ہا کہ ہِک آدمی میرے بعد آندے جیڑھا میڈے کولوُں اعلیٰ ہِے کیوں جو او میڈے کولوُں پہلے ہا ³¹۳۱۔ اَتے میں اوُں کوں سُنجاندا ناں ہاں پَر ایں پاروُں پانی نال بپتسمہ ڈیندا ۤیا ہاں بئی اوہ اسرائیل تے کھُل پووے۔³²۳۲۔ وَل یوحنا نے اِے گواہی ڈتِی جو میں رُوح کوُں کبوتر دے وانگ آسمان تُوں آندے ڈِٹھے اَتے اوہ اوُندھے تے آ کے ٹھہر گئے ³³۳۳۔ اَتے میں تاں اوُں کوُں پچھاندا نہ ہاں پَر جئیں میکوں پانی نال بپتسمہ ڈیون کیتے بھیجے اوُں میکوں آکھے کہ جیندھے تے توں رُوح کوں لاندھے تے ٹھہردے ڈیکھیں اوُہوُ رُوح القدس نال بپتسمہ ڈیون والا ہِے ³⁴۳۴۔ آخر کار میں ڈِٹھے اَتے گواہی ڈِتی ہِے جو ایہو خدا دا پُتر ہِے۔³⁵۳۵۔ ڈوجھے ڈِینہ وَل یوحنا اَتے اوُندھے چیلیاں وچوں ڈوُ بندے کھڑے ہن ³⁶۳۶۔وَل اوُں نےیسوع تے جو ویندا پیا ہائی ڈیکھ کے آکھے ایہو خدا دا لیلا ہِے۔³⁷۳۷۔ او ڈوویں چیلے اوُں کوُں اِے آدھے سُن کے یسوع دے پِچھے ٹُر پئے ³⁸۳۸۔ یسوع اُنہاں کوُں اپنے پِچھے آندے ڈیکھ کے اُنہاں کوُں آکھے کیڑھی شَے گولیندے ودے او؟ اُنہاں نے اوُں کوں آکھے اَے رَبی (یعنی اے اُستاد) تُساں کِتھاں راہندے وے؟ ³⁹۳۹۔ اوُں نے اُنہاں کوُں آکھے چلو تے ڈیکھ گھِنسو۔ آخر اونہاں نے اوندھی راہن دی جاہ ڈِٹھی اَتے اوُں ڈیں توُں اوندے نال رَہِے اَتے اوہ ڈھاویں گھنٹے دے قریب ہائی۔⁴⁰۴۰۔ اونہاں ڈوہاں دے وچوں جیڑھا یوحنا دی گالیں سُن کے یسوع دے پچھے ٹُر ہئے ہن ہِک شمعون پطرس دا بِھرا اندریاس ہائی ⁴¹۴۱۔ اوُں اپنے سگے بِھرا شمعون کوُں مِل کے آکھیا جو ساکوں خرستس یعنی کے مسیح مِل گئے ⁴²۴۲۔اوہ اوُں کوُں یسوع کول گھِن آئے ۔ یسوع اوندھے وَل ڈیکھ کے آکھیا تُوں یوحنا دا پُتر شمعون ہئیں ۔ تُوں کیفا یعنی پطرس سڈیسیں۔⁴³۴۳۔ ڈوجھے ڈیں یسوع گلیل وچ ونجنا چاندھا ہا اَتے فلپس کوں مِل کے آکھیا تُوں میڈے پیچھے آ ⁴⁴۴۴۔ فلپس اندریاس تے پطرس دے شَہر بیت صیدا دا راہون آلا ہا ⁴⁵۴۵۔ فلپس نتن ایل کوُں مِل کے آکھیا جیندھے بارے موسیٰ نے توریت وچ اَتے ڈوجھے نبیاں نے آکھیا ہا او ساکوں مِل گئے۔ او یوسف دا پُتر یسوع ناصری ہِے۔⁴⁶۴۶۔ نتن ایل نے اوُں کولوں پُچھیا کہ جو ناصرۃ دے وِچوں کوئی چنگی شَے نکل سگدی ہِے؟ فلپس نے اُوں کوُں آکھیا چل کے ڈیکھ گھِن ⁴⁷۴۷۔ یسوع نتن ایل کوُں اپنے وَل آندے ڈیکھ کے اُندھے بارے آکھے ڈیکھو! اِے حقیقی اسرائیلی ہِے اَتے ایندھے وچ مَکر کئے نئیں ⁴⁸۴۸۔ نتن ایل نے اوُندھے کولوں پوچھیا جو تُوں میکوں کیتھوں جاندا ہئیں؟ یسوع اوُں کوُں جواب ڈِتے ایندھے کولوُں پہلاں کہ فلپس نے تیکوُں بُلائے جڈاں تُوں انجیر دے جھاڑ دے تلے ہاویں میں تیکو ڈِٹھے۔⁴⁹۴۹۔ نتن ایل نے اوُں کوُں جواب ڈِتے اَے ربی! تُوں خدا دا پُتر ہئیں۔ تُوں اسرائیل دا باشاہ ہئیں ⁵⁰۵۰۔ یسوع نے اوُندے جواب وچ آکھے میں جو تیکوں آکھے جو تیکوں انجیر دے جھاڑ دے تھلے تیکوُں ڈِٹھا ہائی تُوں ائیں کیتے ایمان گھِن آیا ہئیں؟ تُوں ایندھے کولوُں وی وڈے وڈے ماجرے ڈیکھ سیں ⁵¹۵۱۔ وِت وَل اوُں کوں آکھے میں تہاکوں سچ آدھاں جو تُساں آسمان کوُں کھلا اَتے خدا دے فرشتیاں کوُں اوتے ویندے اَتے ابن آدم دے اُتے اُتردے ڈیکھ سو۔

Chapter 2

¹۱۔ وَل تریجے ڈیں قانایِ گلیل وچ ہک ویاہ تھیا اَتے یسوع دی ماں اوتھائیں ہائی ²۲۔ اَتے یسوع تے اوُندے چیلیاں دی وی اوُں ویاہ وچ دعوت ہائی۔³۳۔ وَل جیڑھے ویلے مَے مُک گئی تاں یسوع دی ماں اوُں کوُں آکھے کہ اِنہاں کول مَے ختم تھی گئی اِے ⁴۴۔ یسوع نے اپنی ماں کو آکھے اَے عورت میکوں تیڈے نال کیڑھاکم اے؟ اجاں میڈا ویلا کئے نئیں آیا ⁵۵۔ اوُندی ماں نے نوکراں کوُں آکھیا جو کجھ اِے تہاکوں آکھے او کرو۔⁶۶۔ اُتھائیں یہودیاں دی پاکی دے دستور دے پاروں پتھر دے چھیِ گھڑے پئے ہن اَتے اونہاں وچ ڈوُ ڈوُ ترائیے ترایئے من دی جا ہائی ⁷۷۔ یسوع نے اونہاں کوُں آکھیا ایِں گھڑیاں وِچ پانی بھر ڈیوو اونہاں نے گھڑیاں کوُں کناریاں تک بھر ڈِتا ⁸۸۔ وَل اوُنہاں کوُں آکھیاہن ایں کوُں کڈھ کے ایِں مجلس دے وڈیرے کول گھِن ونجو۔ او گھِن گئے۔⁹۹۔جڈاں مجلس دے وڈیرے نے او پانی چکھے جیڑھا مَے بن گیا ہائی اَتے وڈیرہ جاندا نہ ہائی جو اِے مَے کیتھوُں آئی ہِے (پَر او نوکرجان دے ہن جو اے کیتھوُں آئی ہِے ) مجلس دے وڈیرے نےگھوٹ کوں بُلا کے اوُں کوُں آکھیا ¹⁰۱۰۔ ہر بندہ پہلے چنگی مَے ڈیندا ہِے اَتے خراب تے گندی اوُں ویلے جڈاں لوگ نشے وِچ دھُت تھی ونجن اِیں تاں چنگی مَے ہن تک رکھ چھوڑی اِے۔¹¹۱۱۔ اِے پہلا معجزہ ہائی جیڑھا یسوع نے قانایِ گلیل وِچ ڈِکھا کے اپنا جلال ڈِکھائے اَتے اوندھے چیلے اوُندھے تے ایمان گھِن آئے۔¹²۱۲۔ اِیندے بعد او تے اوُندی ماں اَتے بھِرا اَتے اوُندے چیلے کفر نحوم کوُں گئے اُتھاں او کجھ ڈِیں رِہ۔¹³۱۳۔ یہودیاں دی عیدِ فسح نیڑے ہائی اَتے یسوع یروشلیم کوں گیا ¹⁴۱۴۔ اُتھاں اوُں نے ہیکل وِچ ڈاند تے بھیڈاں تے کبوتر ویچن آلے تے سکے بدلن آلیاں کوُں بیٹھے ڈِٹھا۔¹⁵۱۵۔ اوُں رسیاں دا کوڑا بنا کے ساریاں کوُں یعنی بھیڈاں اَتے ڈاندھاں کوُں ہیکل وچوُں کڈھ ڈِتےاَتے سکے بدلن آلیاں دے پیسے وَنجا ڈِتے اتے اونہاں دے تختے اُلٹا چھوڑے ¹⁶۱۶۔ وَل کبوتر ویچن والیاں کوُں آکھیا اِنہاں کوُں اتِھوں گِھن ونجو میڈے باپ دے گھر کوُ سودے بازی دا گھر نہ بناؤ۔¹⁷۱۷۔ اوندے چیلیاں کوُں یاد آئے جو لکھا ہِے تیرے گھر دی غیرت میکوُں کھا ویسی ¹⁸۱۸۔ یہودیاں اوُں کوُں جواب ڈِتے تُوں جو اِے کَم کریندا ہئیں ساکوُں کیہڑا نشان ڈیکھیندا ہئیں؟ ¹⁹۱۹۔ یسوع نے جواب وِچ اُنہاں کوُں آکھے جو تُساں ایں گھر کوُں ڈھا چھوڑو اَتے میں اِیں کوُں ترائیے ڈینہ وِچ کھڑا کر ڈیساں۔²⁰۲۰۔ یہودیاں نے آکھیا چھیالی سال وِچ اِے گھر بنا ہِے اَتے کیا تُوں اِیں کوُں ترایئے ڈینہ وِچ کھڑا کر ڈیسیں؟ ²¹۲۱۔ اِے تاں اوُں نے اپنے جسم دے گھر پاروُں آکھیا ہا ²²۲۲۔ جڈاں او مردیاں وِچوں زندہ تھی گئے اَتے اوُندے چیلیاں کوُں یاد آئے جو اُوں نے اِے آکھیا ہا اتے اونہاں نے کتاب مُقدس تے او قول جیڑھا یسوع نے آکھیا ہا یقین کیتے۔²³۲۳۔ جڈاں او یروشیلم دے وِچ فسح دے ویلے عید وِچ ہائی تاں بہوں سارے بندے اوُندے معجزیاں کوُں ڈیکھ کے جو او ڈیکھیندا ہا اوُندے ناں تے ایمان گھِن آئے ²⁴۲۴۔ اَتے یسوع اپنے پاروں اُنہاں تے اعتبار نہ کریندا ہا اِیں کیتے کہ او سب جان دا ہا ²⁵۲۵۔ اَتے او اِے ضرورت محسوس نہ کریندا ہا جو کوئی بندے دے حق وِچ گواہی ڈیوے کیوں جو آپ جاندا ہا کہ بندے دے دِل وِچ کیا کیا ہِے۔

Chapter 3

¹۱۔ فریسیاں وچوُں ہِک بندہ نیکدیمس ناں یہودیاں دا ہِک وڈیرہ ہا ²۲۔ او رات دے ویلے یسوع کول آئے تے اوُں کوُں آدھے اَے ربی (اُستاد) اساں جان دے اِیں جو تُوں خدا دی طرفوں اُستاد تھی کے آیا ہِے کیوں جو معجزے تُوں ڈیکھیندیں کوئی بندہ نئیں ڈِکھا سکدا جے تئیں خدا اوُندے نال نہ ہووے۔³۳۔ یسوع نے اوُں کوُں جواب ڈِتے میں تیکوں سچ آدھاں ہاں کہ جڈاں تائیں کوئی نویں سِرے تُوں ناں جمے او خدا دی بادشاہی کوُ نئیں ڈیکھ سکدا ⁴۴۔نیکدیمس نے اوُں کوں آکھیا بندہ جڈاں بُڈھا تھی ونجے تاں او کیویں جم سکدے؟ اَتے وَت او ڈوجھی وار اپنی ماں دے ڈھیڈھ وچ واڑ کے جم سگدا ہِے؟⁵۵۔ یسوع نے اوُں کوُں جواب ڈِتے جو میں تیکوُں سچ آدھاں جو جڈاں تائیں کوئی بندہ پانی تے روح تُوں نہ جمے او خدا دی بادشاہی وِچ نئیں وَڑ سکدے ⁶۶۔ جیہڑا جسم تُوں جمے او جسم اِے اَتے جیہڑا رُوح تُوں جمے او رُوح ہِے۔⁷۷۔ حیران نہ تھی جو میں تیکوں آکھے کہ تیکوں نویں سِرے تھوں جمنا ضرور ہِے ⁸۸۔ ہوا جیہڑے پاسے چاہندی اِے چلدی اِے وَل تُوں اوُندھی آواز سُندا ہئیں پَر نئیں جان دا کہ او کیتھوُں آندی اِے تے کِتھاں ویندی اِے۔ جیہڑا روح تھوُں جمیا اِے او ایہو جیا اِے۔⁹۹۔ نیکدیمس نے جواب اِچ اوُں کوُں آکھے اِے گالیں کیویں تھی سکدے اِن؟ ¹⁰۱۰۔ یسوع نے جواب وِچ اوُں کو آکھے بنی اسرائیل دا اُستاد تھی کے کیا تُوں انہاں گالیں کوُں نئین جان دا اِیں؟ ¹¹۱۱۔ میں تیکوُں سچ آدھاں کہ جو اساں جان دے ہاں او آدھے ہاں تے جے کوُں اساں ڈِٹھا اِے اُوندھی گواہی ڈیندے ہاں اَتے تُساں ساڈی گواہی قبول نئیں سے کریندے۔¹²۱۲۔ جڈاں میں تہاڈے نال زمین دی گالیں کیتے ہن پَر تُساں یقین کئے نہ کیتے اَتے اگر میں تہاڈے نال آسمان دیاں گالیں کراں تاں وَل کیویں یقین کریسو؟ ¹³۱۳۔ اَتے آسمان تے کوئی نہیں چڑھیا سِوا اوُندھے جیہڑا آسمان تُوں لتھا ہِے یعنی ابنِ آدم جیہڑا آسمان وچ ہِے۔¹⁴۱۴۔ اَتے جیویں موسیٰ نے سَپ کوُ ویرانے وِچ اوُچے تے چڑھایا ہا اوُویں ضرور ہِے جو ابنِ آدم وی اوُچے تے چڑھایا ونجے ¹⁵۱۵۔ تاکہ جو کوئی اوُندھے تے ایمان گھن آوے اوُندھے وِچ ہمیشہ دی حیاتی پاوے۔¹⁶۱۶۔ کیوں جو خدا نے اِیں جہان نال اے جئی محبت رکھی ہے جو اوُں نے اپنا کلم کلہا پُتر ڈے ڈِتا تاں جو کوئی اوُندھے تے ایمان گھِن آوے او مر نہ ونجے ہتھوں ہمیشہ دی حیاتی پاوے ¹⁷۱۷۔ کیوں جو خدا نے اپنے پُتر کوُ اِیں جہان وَچ اِیں کیتے نئیں گھلیا جو جہان تے سزا دا حکم ڈیوے بلکہ اِیں کیتے گھلے جو جہان اوُندھے وسیلے نجات پاوے ¹⁸۱۸۔ جو اوُندھے تے ایمان گھن آندے اوُندھے تے سزا دا حکم کئے نئیں تھیندا۔ اَتے جیہڑا اوُندھے تے ایمان نئیں گھن آندا اوُندھے تے سزا دا حکم تھی گئے اِیں پاروں جو او خدا دے کلہے پُتر تے ایمان نئیں گھن آیا۔¹⁹۱۹۔ اَتے سزا دا حکم اِیں کیتے ہِے جو نُور ایِں جہان وِچ آ گئے تاں بندیاں نے اندھارے کوُ نُور کولوں بہوں پسند کیتے۔ اِیں کیتے جو اُنہاں دے کم بُرے ہن ²⁰۲۰۔ کیوں جو کوئی بُرا کم کریندا ہِے او نُور نال دُشمنی رکھیندے اَتے نُور دے کول نئیں آندا اِیں کیتے جو اوُندے کماں پاروں اوُں کوُں شرمسار کیتا ونجے ²¹۲۱۔ اَتے جیہڑا سچائی تے عمل کریندے او نُور دے کول آندے تاں جو اوُندے کم ظاہر تھی ونجن جیہڑے خدا دے وچ کیتے گئے ہِن۔²²۲۲۔ اِیں گالیں دے بعد یسوع تے اوُندے چیلے یہودیہ دے ملک وچ آئے او اُتھاں رہِ کے اُنہاں دے نال بپتسمہ ڈیون لگے ²³۲۳۔ اَتے یوحنا وی شالیم دے نیڑے عینون دے وچ بپتسمہ ڈیندا ہا کیوں جو اُتھاں پانی بہوُں ہا اَتے بندے آ کے اوُندے کولوُں بپتسمہ گھن دے ہن ²⁴۲۴۔ کیوں جو یوحنا اوُں ویلے تائیں جیل دے وِچ ڈھکا نہ گیا ہا۔²⁵۲۵۔ اوُں ویلے یوحنا دے چیلیاں دی ہک یہودی دے نال پاکی دے پاروں توں توں میں میں تھئی ²⁶۲۶۔ اُنہاں نے یوحنا دے کول آ کے آکھیا اَے ربی! (استاد) جو بندہ یردن دے پار تیڈے نال ہا اَتے جیندی تُوں گواہی ڈِتی ہائی ڈیکھ او بپتسمہ ڈیندا ہِے اَتے سارے اُوندے کول آندے ہن۔²⁷۲۷۔ یوحنا نے جواب وچ آکھیا بندہ کجھ وی نئیں پا سگدے جڈاں تیکر اوُں کوُں آسمان تُوں نہ ڈِتا ونجے ²⁸۲۸۔ تُساں آپ میڈے گواہ ہیوے جو میں آکھے میں مسیح نئیں ہاں اَتے میں اوُندے اگوُں گھلا گیا ہاں۔²⁹۲۹۔ جیندی ذال ہِے او گھوٹ اِے اَتے گھوٹ دا سجن جیہڑا کھڑا تھیا اِے اوُندھی سُندا ہِے گھوٹ دی آواز کولوں بہوں خوش تھیندے۔ اَتے میڈی اِے خوشی پوری تھی گئی ہِے ³⁰۳۰۔ تاں جو ضرور ہِے کہ او ودھے تے میں گھٹاں۔³¹۳۱۔ جیہڑا اُتوں آندے او ساریاں کولوں اُتے اِے ۔ جیہڑا زمین تُوں ہِے او زمین وچوں ای ہِے اَتے زمین اِی دیاں گالیں کریندے اَتے جیہڑا آسمان تُوں آندے او ساریاں کولوُں اُتے ہِے ³²۳۲۔ جو کجھ اوُں ڈِٹھا اِے اَتے سُنیا اِے اوُندی گواہی ڈیندا اِے تے وَل کوئی وی اوُندی گواہی قبول نئیں کریندا ³³۳۳۔ جئیں اوُندی گواہی قبول کیتی اوُں نیں اِیں گل دے اُتے ٹھپہ لا ڈِتے جو خدا سچا ہِے۔³⁴۳۴۔ کیوں جو جیکوں خدا نے گھلیا ہِے او خدا دی گالیں کریندے کیوں جو او رُوح ناپ ناپ کے نئیں ڈیندا ³⁵۳۵۔ باپ پُتر نال مُحبت رکھیندا ہَے اَتے اوُں نے سارِیاں شئیں اوُندے ہَتھ وِچ ڈے ڈیتیاں ہِن ³⁶۳۶۔ جیہڑا کوئی پُتر تے ایمان گھن آندے ہمیشہ دی حیاتی اوندی اِے تے جیہڑا کوئی پُتر دی نئیں منیندا حیاتی کوُ نہ ڈیکھ سی ہتھوں اوُندے تے خدا دا غضب راہندا اِے۔

Chapter 4

¹۱۔ وَت جداں خداوند کوُں پتا لگے جو فریسیاں نے سُنا ہِے جو یسوع یوحنا کولوُں ڈھیر چیلے کریندے اَتے بپتسمہ وی ڈیندا ہِے ²۲۔ (یسوع آپ نئیں اوُندے چیلے بپتسمہ ڈیندے ہن ³۳۔اَتے او یہودیہ کوُ چھوڑ کے وَل گلیل کو لگا گئے۔⁴۴۔ وَت اوُں کوُں سامریہ دے وِچوں تھی کے ونجنا ضرور ہا ⁵۵۔ او سامریہ دے ہک شہر تک آئے جیندا ناں سوخار اکھویندا ہا او اوُں قطعہ دے نیڑے ہِے جیہڑا یعقوب نے اپنے پُتر یوسف کوُ ڈِتا ہا۔⁶۶۔ اَتے یعقوب دا کھوُ اُتھائیں ہا وَت یسوع تھکا ماندہ تھی کے اُوں کھوُ تے بہہ گئے کیوں جو پَند کیتا ہووے۔ اِے چھیویں پہر دے نیڑے ہا ⁷۷۔ سامریہ دی ہک ذال پانی بھرن کیتے اُتھاں آئی۔ یسوع ہوُں کوُ آکھے میکوں پانی پلا ⁸۸۔ کیوں جو اوُندے چیلے شہر وچ کھانا مل گھنن گئے ہن۔⁹۹۔اوُں سامری ذال نے اوُں کوُں آکھے تُو یہودی تھی کے میں سامری ذال کولوں پانی کیوں منگدا ایں؟ (کیوں جو یہودی سامریاں نال کہیں قسم دا میل نہ رکھیندے ہن ¹⁰۱۰۔ یسوع نے وَل اوُں کوُں جواب ڈِتے جے تُوں خدا دی بخشش کو جاندی اَتے اِے وی جاندی کہ او کون ہِے جو تیکوں آدھا پئے جو میکوں پانی پِلا تاں توں اُندے کولوں منگدی اَتے او تیکو حیاتی دا پانی ڈیندا۔¹¹۱۱۔ ذال نے اوُں کوُں آکھے اِے خداوند تیڈے کول پانی بھرن کیتے تاں کئی شئے کئے نئیں اَتے کھوُ جھِکا ہے وَت او حیاتی دا پانی تیڈے کول کیتھوں آگئے؟ ¹²۱۲۔کیا تُوں ساڈے پیو یعقوب کولوں وڈا ایں جئیں ساکوں اِے کھوُ ڈِتے اَتے اوُں آپ تے اوندے پُتراں نے تے اوندے ڈنگراں نے ایندے وچوُں پیتے۔¹³۱۳۔ یسوع اوُں کوں جواب وِچ آکھے اَتے جو کوئی اِیں پانی وچوں پیندا ہِے اور ولا پیاسا تھیسی ¹⁴۱۴۔ پَر جو اوُں پانی وچوں پیسی جیہڑا میں اوُں کوں ڈیساں او حشر تک پیاسا نہ تھیسی ہتھوں او اوُندے وچ ہک چشمہ بن ویسی جیہڑا تا حیاتی اوُندے وچو وگدا راہسی۔¹⁵۱۵۔ ذال نے اُوں کو آکھے اِے خداوند او پانی میکوں ڈے تاں جو میں پیاسی تھیواں اَتے نہ پانی بھرن کوُں اِتھاں وَل آواں ¹⁶۱۶۔ یسوع نے اوُں کوں آکھے ونج اپنے جنے کوں اِتھاں سَڈ آ۔¹⁷۱۷۔ اوُں ذال نے جواب دے وِچ اوُں کو آکھے میڈا کوئی جنا کئے نئیں۔ یسوع نے وَت اوُں کوُں آکھے تُوں ٹھیک آدھی اِیں کہ تیڈا کوئی جنا کئے نئیں ¹⁸۱۸۔ کیوں جو توُں پنج جنے کر گدے اِن تے ہن تُوں جیندے کول ہئیں او تیڈا جنا کئے نئیں۔ اِے تُوں سچ آکھے۔¹⁹۱۹۔ اُوں زال نے اوُں کو آکھے اِے خداوند میکوں معلوم تھیندا اِے جو تُوں نبی اِیں ²⁰۲۰۔ ساڈے پیو ڈاڈا نے اِیں پہاڑ اُتے عبادت کیتی ہائی تے تُوساں آدھے وے کہ او جا جتھاں عبادت کرنا چاہدی اِے او یروشلیم وِچ اِے۔²¹۲۱۔ یسُوعؔ نے اوُں کوُں آکھے، اے ذال! تُوں میڈی گالھ دا یقِین کر کہ او ویلہ آون والا ہِے کہ تُساں نہ تاں اِیں پہاڑ تے باپ دی عبادت کریسو اَتے نہ یروشلیم وِچ۔ ²²۲۲۔ تُساں جیکوں کئے نئیں وے جان دے اُوندی عبادت کریندے او۔ اساں جیکوُں جان دے ہاں اوُندی عبادت کریندے ہاں کیوں جو نجات یہودیاں وِچوں ہِے۔²³۲۳۔ ہن او ویلہ آون والا ہِے بلکہ ہن ای ہِے جو اوُندے سچے عبادت کرن آلےباپ دی عبادت روُح تے سچائی نال کریسن کیوں جو باپ اپنے لئی اِیہو جئے عبادت کرن آلے گولیندا ہَے۔ ²⁴۲۴۔ خُدا روُح ہَے اَتے ضرُور ہَے جو اوُندے عبادت کرن آلے ہِن اوُندی عبادت روُح تے سچائی نال کریسن۔²⁵۲۵۔ اُوں ذال نے اوُں کوُں آکھے جو میکوں پتا ہِے کہ مسیح جیہڑا خرستس اکھویندا اِے آون آلا ہِے۔ جداں او آسی اَتے ساکو ساریاں گالیں ڈسا ڈیسی ²⁶۲۶۔ یسوع نے اوُں کوُں آکھے میں جو تیڈے نال بولیندا پیاں میں اوُہو ہاں۔²⁷۲۷۔ اوُں ویلے اوُندے چیلے آگئے اَتے او حیران تھی گئے جو او ذال نال گالیں کریندا کھڑا اِے وَل وی کئیں نہ آکھیا جو تُوں کیا چاہندا اِیں؟ یا اِیندے نال کیوں گالیں کریندا کھڑا اِیں؟²⁸۲۸۔ او ذال اپنا گھڑا اُتھائیں رکھ کے شہر وِچ لگی گئی اَتے بندیاں کوُں آکھن لگی ²⁹۲۹۔ آؤ۔ ہک بندے کوُں ڈیکھو جئیں میکوُں میڈے سارے کم ڈسا ڈِتے ہن کیا اِے تھی سگدے جو اِے مسیح ہوئے؟ ³⁰۳۰۔ او شہر وچوں نکل کے اوُندے کول آون لگے۔³¹۳۱۔اوُں ویلے اوُندے چیلاں اوُندے اَگے منت کیتی جو اِے ربی! (استاد) کجھ کھا گھن ³²۳۲۔ وِت اُنہاں کوُں اوُں نے آکھیا میڈے کول کھاون کیتے ایہو جیا کھانا ہِے جئیں کوُ تُساں نہ وے جان دے ³³۳۳۔ وَت چیلیاں نے آپس وچ ہک ڈوجے کولوُں پُچھیا جو کیا کوئی اِہندے کول کجھ کھاون کیتے گھن آیا ہائی؟³⁴۳۴۔ یسوع نے ولا اُنہاں کوُں آکھیا جو میڈا کھانا ہِے جو میں اپنے بھیجن آلے دی مرضی تے عمل کراں اَتے اوندا کم پورا کراں ³⁵۳۵۔ کیا تُساں آدھے کئے نئیں جو فصل دے آون وچ چار مہینے باقی پئے ہن؟ ڈیکھو میں تہاکوں آدھاں ہاں جو اپنیاں اکھاں چا کے فصلاں دے وَلے ڈیکھو کہ فصل پک گئی ہِے ³⁶۳۶۔ تے فصل کٹن آلا اپنی مزدوری پاندا ہِے اَتے ہمیشہ دی حیاتی کیتے پھل جمع کریندا ہِے تاکہ جو بوؤن آلا اَتے کٹن آلا ڈوہیں مل کے خوشی کریندِن۔³⁷۳۷۔ کیوں جو اُوندے تے اِے مثال ڈوہاں تے ٹھیک آندی ہِے جو بوؤن آلا اتے کٹن آلا ہور اِے ³⁸۳۸۔ میں تہاکوُں او فصل کٹن کیتے بھیجا ہائی جیندے تے تُساں کوئی محنت کئے نی کیتی۔ بئیے بندیاں نے محنت کیتی ہائی اَتے تُساں اُنہاں دی محنت دے پھل وچ شامل تھئے۔³⁹۳۹۔ اَتے اوُں شہر دے بہوں سارے سامری اوُں ذال دے آکھن تے جئیں گواہی ڈِتی ہائی جو اوُں نے میڈے سارے کم میکوں ڈس چھوڑے ہن اوُندے تے ایمان گھن آئے ⁴⁰۴۰۔ اَتے جڈاں او سامری اوُندے کول آئے اَتے منت کر کے آکھن لگے جو ساڈے کول رہِ اتے او اُنہاں دے کول ڈوُ ڈیہاڑے ٹکا اِے۔⁴¹۴۱۔ وَل اوُندے کلام دے پاروُں بہوں سارے جنے اوُندے تے ایمان گھن آئے ⁴²۴۲۔ اَتے اوُں ذال کو آکھن لگے اساں ہن تیڈے آکھن تے ہی ایمان نئیں گھن آئے کیوں جو اساں آپ سُن گِدے اَتے اساں جان دے ہاں جو اِے حقیقت وچ دُنیا دا نجات ڈیون آلا ہِے۔⁴³۴۳۔ وَت او ڈوُ ڈینہ دے بعد اُتھوں پند کر کے گلیل کوُ گئے ⁴⁴۴۴۔ کیوں جو یسوع آپ گواہی ڈِتی ِاے جو نبی کوُ اپنے ملک وِچ عزت نئیں مِلدی ⁴⁵۴۵۔ اَتے جڈاں او گلیل وچ آیا تے گلیلیاں اوُں کوُں قبول کیتے۔ ایں پاروں جیہڑے کم اوُں نے یروشلیم وِچ عید دے ڈینہ کیتے ہن اُنہاں نے اُنہاں کماں کوُں ڈِٹھا ہائی کیوں جو او وہ عید دے وچ گئے ہن۔⁴⁶۴۶۔ وَل او قانای گلیل وچ آئے جِتھاں اوُں نے پانی کوُ مَے بنایا ہائی اوُتھاں بادشاہ دا ہک نوکر ہائی جیندا پُتر کفر نحوم وچ بیمار ہا ⁴⁷۴۷۔ او اِے سُن کے جو یسوع یہودیہ تھوں گلیل وچ آگئے اوُندے کول گیا اَتے اوُندے اَگے منت چا کیتی جو چل کے میرے پُتر کوُ چنگا کر کیوں جو او مرن آلا ہِے۔⁴⁸۴۸۔ یسوع نے ول اوُں کوُ آکھے جڈاں تک تُساں نشان اَتے عجیب کم نہ ڈیکھ سو تُساں کڈھائی وی ایمان نہ گھن آسو ⁴⁹۴۹۔ بادشاہ دے نوکر اوُں کو آکھے اَے خداوند میڈے پُتر دے مرن کولوں پہلے ٹُر ⁵⁰۵۰۔ یسوع نے اوُں کو آکھے جا تیڈا پُتر جیوندا ہِے۔ اوُں بندے نے اوُں دی گل دا اعتبار کیتے جیہڑی یسوع نے اوُں کوُں آکھی ہائی اَتے او ٹُر پئے۔⁵¹۵۱۔ اجاں او راہ وچ ہائی کہ اوُندے نوکر اوُں کوُں ملے اَتے آکھن لگے جو تیرا پُتر جیوندا ہِے ⁵²۵۲۔ وَل اوُں نے اُنہاں کولوں پُوچھے کہ او کیہڑے ویلے چنگا تھیون لگا ہائی؟ او آکھن لگے جو کل ستویں گھنٹے دے وچ اوُندا بخار اُتر گیا ہائی۔⁵³۵۳۔ اوُں ویلے پیو کوُ پا لگ گئے جو اے اوہو ویلہ ہائی جڈاں یسوع نے اوُں کوُ آکھا ہائی جو جا تیرا پُتر جیوندا ہِے اَتے او آپ تے اوندا سارا ٹبر ایمان گھن آئے ⁵⁴۵۴۔ اِے ڈوجا معجزہ ہائی جو یسوع نے یہودیہ تھوں گلیل وچ آن کے ڈِکھائے۔

Chapter 5

¹۱۔ ایں گالیں تھوں بعد یہودیاں دی ہک عید تھئی اَتے یسوع یروشلیم کوُ گیا ²۲۔ یروشلیم وچ بھیڑ بوہے دے کول ہک حوض ہا جیندا ناں عبرانی وچ بیت حسدا سڈواندا ہائی اَتے اوندے پنج برامدے ہن ³۳۔ اُنہاں وچ بہووں سارے بیمار اَتے اندھے اَتے لنگڑے اَتے اپنی زندگی تھوں نااُمید بندے جیہڑے پانی دے ہلن دے انتظار وچ پئے ہن ⁴۴۔کیوں جو ہک ویلے خداوند دا فرشتہ حوض تے اُتر کے پانی کو ہلاوے ہا۔ اَتے پانی ہلدے ہی جو کوئی پہلے اُتردا ہا او چنگا تھی ویندا ہا اوُندی چاہے جو کجھ وی بیماری کیوں نہ ہوئے۔⁵۵۔ اُتھاں ہک بندہ ہائی جیہڑا اڑتیس سالاں تھوں بیمار ہائی ⁶۶۔اوُں کُو یسوع نے اتھاں پئے ڈٹھے اَتے اِے جان کے کہ او وڈے ویلے تھوں ایہو حالت وچ ہِے اوُں کوُ آکھے کیا تُو چنگا تھیونا چاہندیں؟⁷۷۔ اوُں بیمار نے اوُں کوُں جواب ڈِتے۔ اَے خداوند میڈے کول کوئی بندہ کئے نئیں کہ جڈاں پانی ہلایا ونجے تاں میکوں حوض وچ لہا ڈیوے ہتھوں میرے پہنچدے پہنچدے ڈوجھا میڈے کولوں پہلے اُتر ویندے ⁸۸۔ یسوع نے اوُں کو آکھے اُٹھ اَتے اپنی منجی چا تے ٹُر پھر۔⁹۹۔او بندہ اوُں ویلے جلدی نال چنگا تھی گئے اَتے اپنی منجی چا کے ٹُرن پھرن لگ پئے۔ او سبت دا ڈیں ہائی۔¹⁰۱۰۔ اَتے یہودی اوُں کوُ جیہڑا چنگا تھی گیا ہائی آکھن لگے کہ اَج سبت دا ڈیں ہِے تیکو منجی چاونا ٹھیک کئے نئیں ¹¹۱۱۔ اوُں نے اُنہاں کوُ جواب ڈِتے جئیں میکو چنگا کیتے اوُں نے میکوں حکم ڈِتے کہ اپنی منجی چا اَتے ٹُر پھر۔¹²۱۲۔ اُنہاں نے اوُں کولوں پُچھے کہ او کیہڑا بندہ ہِے جئیں تیکو آکھے جو منجی چا تے ٹُر پھر؟ ¹³۱۳۔ اَتے جیہڑا چنگا تھی گیا ہائی او جان دا نہ ہا کہ او کون ہِے کیوں جو بندیاں دے رش پاروں یسوع اُتھوں ہٹ گیا ہا۔¹⁴۱۴۔ انہاں گالیں دے بعد او یسوع کوُ ہیکل وچ ملے۔ اوُں نے اوُں کوُ آکھے ڈیکھ تُوں چنگا تھی گیا ہیں۔ اَتے وَت گناہ نہ کرنا۔ ایویں نہ تھیوے جو ایندھے کولوں بہوں زیادہ ڈھیر ساری بیماری تیڈے تے آوے ¹⁵۱۵۔ اوُں بندے نے ونج کے یہودیاں کوُں خبر ڈِتی کہ جیں میکوں چنگا کیتا ہائی او یسوع ہِے۔¹⁶۱۶۔ ایں کیتے یہودی یسوع کوُ تنگ کرن شروع کر ڈِتا کیوں جو او ایہو جئے کم سبت والے ڈینہ کریندا اِے ¹⁷۱۷۔ وَل یسُوعؔ نے اُنہاں کوُں آکھے کہ میڈا باپ اجاں تائیِں کم کریندے اَتے مَیں وی کَم کرینداں ہاں۔ ¹⁸۱۸۔ اِیں پاروُں یہودی اوُں کوُ بہوں زیادہ قتل کرن دی کوشش اِچ لگے رہ گئے کیوں جو نہ او سبت دا حُکم توڑیندے ہَتھوں خُدا کوُں خاص اپناباپ آکھ کے اپنے آپ کوُں خُدا دے برابر بناون دی کوشش کریندے۔¹⁹۱۹۔یسوع نے وِل اُنہاں کو آکھے میں تہاکوں سچ آدھاں کہ پُتر اپنے آپ کجھ نئیں کر سگے ہا سوا اوُندے جو باپ کوُ کریندے ڈیدھا ہِے کیوں جو جیہڑے کم او کریندے اُنہاں کوُں پُتر وی اوویں ہار کریندے ²⁰۲۰۔ ایں وجہ تھوں باپ پُتر کو بہوں عزیز رکھیندے اَتے جتنے کم او خود کریندے اُنہاں کوُں ڈیکھیندا ہِے ایندے کولوں وی وڈے وڈے کم ڈیکھیسی تاں جو تُساں تعجب کرو۔²¹۲۱۔ کیوں کہ جیویں باپ مردیاں کوُ اُٹھیندا اَتے زندہ کریندے اوویں اِی پُتر وی جیکوں چاہندے، زندہ کریندے۔ ²²۲۲۔ کیوں جو باپ کہیندی عدالت نئیں کریندا کیوں جو باپ نے عدالت دا سارا کم پُتر دے ہتھ ڈے چھوڑے ²³۲۳۔ تاں جو سارے بندے پُتر دی عزت کرن جیویں باپ دی عِزّت کریندے ہن۔ جو پُتر دی عزت نئیں کریندا او باپ دی وی جئیں اوُں کوُ بھیجے عِزّت نئیں کریندا۔²⁴۲۴۔ میں تہاکوں سچ آدھا ہاں اَتےجو کوئی میڈی گالیں سُندا ہِے اَتے میڈے بھیجن آلے دا یقین کریندا ختم نہ تھیون آلیحیاتی اوُندی ہِے اَتے اوُندھے تےے سزا دا حکم نئیں تھیندا او موت دے ہتھوُں نکل کے حیاتی وچ داخل تھی گئے۔²⁵۲۵۔میں تہاکوُ سچ آدھا ہاں اَتے او ویلہ آون والا ہِے بلکہ ہن ہی ہِے جو مُردے خدا دے پُتر دی ۤواز سُنسن اَتے جیہڑے سُنسن حیاتی پاسن۔²⁶۲۶۔ کیوں جو جیویں باپ اپنے اندر حیاتی رکھیندا اے اُوں طرح اُوں نے اپنے پُتر کوُ وی اِے بخشے کہ اپنے آپ وچ حیاتی رکھے ²⁷۲۷۔باپ نے پُتر کوُں عدالت کرن دا وی حق ڈِتے۔ اِیں کیتے جو او آدم زاد ھے۔²⁸۲۸۔اِیں پاروُں حیران نہ تھی کیوں جو او ویلہ آندے کہ جیہڑے قبراں وچ پئے ہن اُوندی آواز سُن کے نکل آسن ²⁹۲۹۔جِنہاں نے نیکی کیتی ہِے حیاتی دی قیامت کیتے اَتے جنہاں نے گناہ کیتے سزا دی قیامت دے کیتے۔³⁰۳۰۔ میں اپنے آپ تھوں کجھ نہ کر سگدا ہاں۔ جیویں سُندا ہاں اوویں اوویں عدالت کریندا ہاں اَتے میری عدالت انصاف کریندی ہِے کیوں جو میں اپنی مرضی نہیں بلکہ اپنے بھیجن آلے دی مرضی چاہندا ہاں ³¹۳۱۔ اگر میں اپنی گواہی آپ ڈیواں تاں میڈی گواہی سچی نئیں ³²۳۲۔ہک بیا ہِے جو میڈی گواہی ڈیندا ہِے اوُں کوُں میں جان دا ہاں جو میڈی گواہی ڈیندا ہِے او سچی ہِے۔³³۳۳۔ تُساں یوحنا کوُں سنیہا گھلا ہائی اَتے اُوں نے سچائی دی گواہی دِتی ہِے ³⁴۳۴۔ میں اپنے پاروں بندیاں دی گواہی قبول نہیں کریندا ہاں تاں وی میں اِیں کیتے آدھاں جو تُساں ازاد تھی ونجو ³⁵۳۵۔ اَتے او جلدا تے چمکدا ہویا ڈیوا ہا اَتے تہاکوں کجھ ویلے تک اوُندی روشنی وچ خوش رہنا منظور ہائی۔³⁶۳۶۔ اَتے میڈے کول جو گواہی ھے او یوحنا دی گواہی کولوُں وڈی ھے کیوں جو میڈے باپ نے جو کم میکوں پُورے کرن کیِتے ڈِتے ہن یعنی او کم جیہڑے مَیں کریندا ہاں او میڈے گواہ ہن جنہاں کُو باپ میکوں گھلیا ہے ³⁷۳۷۔ اَتے باپ جئیں میکوں گَھلے اوُں میڈی گواہی ڈِتی ہِےتُساں نہ کڈائیں اوندی آواز سُنی ہِے نہ اوُندی صُورت ڈِٹھی ہِے ³⁸۳۸۔اوُندی گالیں کوُں اپنے دِل وچ قائم نئیں رکھیندے کیوں جو اوُں نے جئیں کوُ بھیجے اوُندا یقین نئیں کریندے او۔³⁹۳۹۔ تُساں خدا دے کلام وچ گولیندے او جو تُساں سمجھدے او بئی ایندے وچ نہ ختم تھیون آلی دی حیاتی ملدی ہِے اَتے او اِے ہِے جو میڈی گواہی ڈیندی ہے ⁴⁰۴۰۔ وَل وی تُساں حیاتی پاون کیتے میڈے کول آونا نیہں چاہندے۔⁴¹۴۱۔اَتے میں بندیاں کولوں عزت نہیں چاہندا ہاں ⁴²۴۲۔ اَتے میں تہاکوُں جان دا ہاں جو تہاڈے وچ خدا دا پیار کوئی نہیں۔⁴³۴۳۔ مَیں اپنے باپ دے ناں تُوں آیا ہاں اَتے تُساں میکوں قبُول نئیں کریندے۔ ہاں جو کوئی اپنے ای ناں توُں آوے اوُں کوُں قبُول کر گھِندے وے۔ ⁴⁴۴۴۔ تُساں جو ہک ڈوجے دی عِزّت چاہندے وے اَتے او عزت خدائے واحد دی طرفوُں تھیندی اے نہیں چاہندے تاں ول کیویں ایمان گھن آسو؟⁴⁵۴۵۔ تُساں اے نہ سمجھو جو مَیں باپ دے اَگے تُہاڈی شکایت کریساں تُہاڈی شکایت کرن آلا تاں ھے یعنی مُوسیٰؔ جیندے اُتے تُساں آس لا رکھی ھے۔ ⁴⁶۴۶۔کیوں جو تُساں موسیٰ دا یقین کریندے تاں میڈا وی یقین کریندے اِیں کیتے جو اوُں نے میڈے حق وچ لکھا ہِے ⁴⁷۴۷۔ جڈاں تُساں اوندیاں کتاباں دا یقین نہیں وے کریندے تاں میڈی گالیں دا یقین کیویں کریسو؟

Chapter 6

¹۱۔ اِیں گالیں دے بعد یسوع گلیل دی جھیل یعنی تبریاس دی جھیل دے پار گئے ²۲۔وَت بندیاں دی ہک وڈی بھیڑ اوُندے پچھوں لگ گئی کیوں جو معجزے او بیماراں تے کریندا ہا اوُں کوُں او ڈیدھے ہن ³۳۔یسوع پہاڑ تے چڑھ گئے اَتے اپنے چیلیاں دے نال اُتھاں بہ گئے۔⁴۴۔ اوُں ویلے یہودیاں دی عید فسح نیڑے ہائی ⁵۵۔یسوع نے اپنیاں اکھاں چا کے ڈِٹھا کہ میڈے کول بندیاں دی ہک وڈی بھیڑ آندی پئی اِے تاں فلپس کو آکھے اساں اِنہاں دے کھاون کیتے کیتھوں روٹیاں مُل گھن آؤں؟ ⁶۶۔ اَتے اوُں نے اُنہاں کوُں آزماون کیتے اے آکھا ہا کیوں جو آپ جان دا ہا کہ میں کیا کریساں۔⁷۷۔ فلپس نے اوُں کوُں جواب ڈِتے کہ ڈو سو دینار دیاں روٹیاں اِنہاں کیتے بہوں نہ تھیسن جو ہر ہک کو تھوڑی جئی مل ونجے ⁸۸۔اوُندے چیلیاں وچوں ہک نے یعنی شمعون پطرس دے بِھرا اندریاس نے اوُں کوں آکھے ⁹۹۔ اِتھاں ہک چُھوئر ہِے جیندے کول جَو دیاں پنج روٹیاں اَتے ڈوُ مچھیاں ہن وَت وہ اِے ڈھیر بندیاں دے وچ کیا ہِن؟¹⁰۱۰۔ یسوع اُنہاں کوُں آکھے بندیاں کوُں بٹھاؤ اَتے اُوں جا تےبہوں گھا ہائی۔ تے او بندے تقریباً پنج ہزار ہن ¹¹۱۱۔ یسوع نے او روٹیاں گھن کے شُکر کیتے اَتے اُنہاں کو جو بیٹھے ہن ونڈ چھوڑن ایویں مچھیاں وی جیویں چاہندا ہائی ونڈ چھوڑن ¹²۱۲۔جیہڑے ویلے او رَج گئے ہن تاں اوُں نے اپنے چیلیاں کوُں آکھے جیہڑے ٹُکڑے بچ گئے ہن اُنہاں کو جمع کرو تاں جو کجھ ضائع نہ تھیوے۔¹³۱۳۔ جیہڑے ٹکڑے بچ گئے ہن اُنہاں نے اوُں کو جمع کیتے اَتے جَو دیاں پنج روٹیاں دے ٹکڑیاں توں جیہڑے کھاون والیاں تھوں بچ گئے ہن بارہ توکریاں بھریاں ¹⁴۱۴۔ اِے معجزہ جیہڑھا اوُں ڈِکھائے لوگ اوُں کوں ڈیکھ کے آکھن لگے جیہڑا نبی دُنیا وچ آون والا ہا او ایہو ہِے ¹⁵۱۵۔جڈاں یسوع کوُں اِے پتا لگے جو او اوُں کوں بادشاہ بناونا کیتے نپیندن او وَل پہار تے کلہا لگا گئے۔¹⁶۱۶۔ ولا جڈاں شام تھئی اَتے اوُندے چیلے جھیل دے کنارے گئے ¹⁷۱۷۔ اَتے کشتی وچ بہیہ کے جھیل دے پار کفر نحوم کوُ ویندے ہن اوُں ویلے اندھارا تھی گیا ہا اَتے یسوع ہالی تک اُنہاں دے کول نہ آیا ہائی ¹⁸۱۸۔ وَت اندھاری دے پاروں جھیل وچ لہراں اُٹھن لگیا ہن۔¹⁹۱۹۔جڈاں او کشتی کوُں گھلیندے گھلیندے تریے چار میل دور نکل گئے اَتے اُنہاں نے یسوع کوُ جھیل تے چلدے اَتے کشتی دے نیڑے آندے ڈِٹھا تاں ڈر گئے ²⁰۲۰۔ وَت یسوع نے اُنہاں کو آکھیا ڈرو نئیں میں ہاں ²¹۲۱۔وَت او اوُں کوُں کشتی وچ چڑھاون کیتے راضی تھی گئے اَتے اوُں ویلے کشتی اوُں جا پہنچ گئی جتھاں او ونجنا چاہندے ہن۔²²۲۲۔ ڈوجھے ڈینہ او بندیاں دی بھیڑ نے جیہڑی جھیل دے ڈوجھے پاسے کھڑی ہائ اے ڈِٹھا کہ اِتھاں ہِک دے علاوہ بئی کوئی کشتی کئے نئیں اَتے یسوع اپنے چیلیاں دے نال کشتی وچ نہ چڑھا صرف اوُندے چیلے چلے گئے ہن ²³۲۳۔ وَت بعض نکیاں کشتیاں تبریاس تھوُں اُوں جا دے نیڑے آیاں جتھان اُنہاں نے خداوند دے شکر کرن دے بعد روٹی کھادی ہائی۔²⁴۲۴۔ جڈاں بندیاں دی بھیڑ نے اِے ڈِٹھا کہ اِتھاں نہ یسوع ہِے نہ اوُندے چیلے اَتے او آپ نکی کشتیاں وچ بہہ کے یسوع کوُ گو لیندے کفر نحوم وچ آئے ²⁵۲۵۔ وَت جھیل دے ڈوجھے پاسے اوُں کوُں مل کے آکھیا اَے ربی! (اِے اُستاد) تُوں کیہڑے ویلے اِتھاں آئیں؟²⁶۲۶۔ یسوع نے اُنہاں دے جواب وچ آکھیا میں تُہاکُوں سچ آدھاں جو تُساں میکوں اِیں کیتے نئیں گولیندے جو تُساں معجزے ڈِٹھے ہن بلکہ ایں پاروں گولیندے وے جو تُساں روٹیاں کھا کے رَج گئے ہاوے ²⁷۲۷۔ اِیں جہان دے ختم تھیون آلے ٹکر کیتے محنت نہ کرو اَتے اوُں خوراک کیتے محنت کرو جیہڑی تا حیاتی کیتے باقی راہوے جیکوں ابن آدم تہاکوں ڈیسی کیوں جو باپ یعنی خُدا نے اوُندے تے مہر لا ڈِتی ھے۔²⁸۲۸۔ وَت اُنہاں نے اوُں کوُں آکھے جو اساں کیا کروں جو خدا دے کم پورے کروں؟ ²⁹۲۹۔ یسوع نے جواب وچ اُنہاں کوُں آکھے خدا دا کم اِے ہے جو جئیں کوُں اوُں بھیجے اوُندے تے ایمان گھن آؤں۔³⁰۳۰۔ وَت اُنہاں نے اوُں کوُں آکھے وَل تُوں ساکوں کے جیا نشان ڈیکھاسیں تاکہ اساں تیڈا یقین کروں؟ تُوں کیہڑا کم کرینیں ³¹۳۱۔ ساڈے پیو ڈاڈا نے بیابان وچ مَن کھادے۔ اَتے لکھا ہِے جو اونیں اُنہاں کوُں کھاون کیتے آسمان تُوں روٹی ڈِتی۔³²۳۲۔ یسُوعؔ نے اُنہاں کوُں آکھے مَیں تُہاکوُں سچ آدھاں جو مُوسیٰؔ نے او ٹُکر تُہاکوں آسمان تُوں نہ ڈِتے میڈا باپ تُہاکُوں آسمان تُوں ٹُکر ڈیندے ³³۳۳۔ کیوں جو خدا دا ٹُکر او ہِے جیہڑا آسمان تُوں اُتر کے اِیں جہان کوُں حیاتی بخشیندے ³⁴۳۴۔ اُنہاں نے اوُں کوُں جواب ڈِتے اَے خداوند! اِے ٹُکر ساکوں ہمیشہ ڈِتا کر۔³⁵۳۵۔ یسوع نے اُنہاں کوُں آکھے حیاتی دا ٹُکر میں ہاں اَتے جیہڑا میڈے کول آسی او کڈائیں وی بھکا نہ راہسی اَتے جیہڑا میڈے تے ایمان گھن آسی او کڈائیں پیاسا نہ راہسی ³⁶۳۶۔ تے وَت میں تُہاکوں آدھاں ہاں اَتے تُساں میکوں ڈیکھ گِدے وَل وی ایمان نئیں گھن آندے ³⁷۳۷۔ جو کجھ باپ میکو ڈِتے میڈے کول آویسی اَتے جیہڑا میڈے کول آسی مَیں اوُں کو کڈائیں کڈھ نہ ڈیساں۔³⁸۳۸۔ کیوں جو میں آسمان تھوں ایں کیتے نئیں لتھا کہ اپنی مرضی دے نال عمل کراں بلکہ ایں کیتے جو اپنے گھلن والے دی مرضی دے نال عمل کراں ³⁹۳۹۔اَتے میڈے گھلن آلے دی مرضی اِے ہِے کہ جو کجھ اوُں میکوں ڈِتا ہِے میں اوُندے وچوں کجھ وی گنواں نہ چھوڑاں بلکہ اوُں کوُں آخری ڈینہ وَل حیاتی ڈیواں ⁴⁰۴۰۔ کیوں جو میڈے باپ دی مرضی اے ھے کہ جو کوئی پُتر کوُ ڈیکھے اَتے اوُندے تے ایمان گھن آوے اَتے نہ ختم تھیون آلی حیاتی پاوے اَتے میں اوُں کوُں آخری ڈیں وَل حیاتی بخشاں۔⁴¹۴۱۔ وَل یہودی اوندے تے بڑبڑاون لگ پئے۔ ایں پاروں جو اوُں نے آکیا ہائی کہ جیہڑ ٹُکر آسمان تھوں لتھا ہِے او میں ہاں ⁴²۴۲۔ وَت اُنہاں نے آکھیا جو اِے یوسف دا پُتر نئیں جیندے پیو تے ماں کوُں اساں جان دے ہاں؟ ہن اے کیویں آدھے جو میں آسمان تھوں لتھا ہاں؟⁴³۴۳۔ یسوع نے اُنہاں دے جواب وچ اُنہاں کو آکھے آپ وچ نہ بڑبڑاؤ ⁴⁴۴۴۔ کوئی میڈے کول نئیں آسکدا جڈاں تائیں باپ جئیں میکو گھلیا ہِے اوُں کوُں چِھک نہ گھِناں اَتے مَیں اوُں کوُں آخری ڈِیں وَل حیاتی ڈِیساں۔ ⁴⁵۴۵۔ نبیاں دی کتاباں وچ لِکھا لاتھے کہ او سارے، خُدا تھوں تعلیم پاسن جئیں کئیں او باپ کولوں سُنیا تے سِکھیا ھے او میڈے کول آندے۔⁴⁶۴۶۔ اے نئیں جو کوئی بندے نے باپ کوُں ڈِٹھا ہوئے اَتے جیہڑا خدا سی طرفوں ہِے اوُں نے خدا کوُ ڈِٹھا ہِے ⁴⁷۴۷۔ میں تہاکوُں سچ آدھاں جو میڈے تے ایمان گھن آندے نہ ختم تھیون آلی حیاتی اوُندے ہِے۔⁴⁸۴۸۔ حیاتی دا ٹُکر میں ہاں ⁴⁹۴۹۔تہاڈے پیو ڈاڈا نے بیابان وچ مَن کھادے اَتے مَر گئے ہن۔⁵⁰۵۰۔ اِے او ٹُکر ہِے جیہڑا آسمان تھوں لتھا ہِے جو جیہڑا بندہ ایں کوُ کھاوے او نہ مرے ⁵¹۵۱۔ میں ہاں او حیاتی دا ٹُکر جیہڑا آسمان تھوُں لتھا ہِے تے وَت جیہڑا ایں ٹُکر کعُ کھاندے او تا حیاتی زندہ راہسی اَے جیہڑا ٹُکر میں ایں جہان کیتے ڈیسا او میڈا گوشت ہِے۔⁵²۵۲۔ وَل یہودی اِے آکھ کے آپس وچ جھگڑا کرن پے گئے جو اِے بندہ ساکوں اپنا گوشت کیویں کھاون کوُں ڈے سگدا اِے؟ ⁵³۵۳۔ یسوع نے اُنہاں کوُں آکھیا میں تہاکوُں سچ آدھاں کہ جڈاں تک تُساں ابن آدم دا گوشت نہ کھاسو اَتے اوُندا لہو نہ پیسو تاں تہاڈے وچ حیاتی کئے نئیں۔⁵⁴۵۴۔ جیہڑا بندہ میڈا گوشت کھاندے اَتے میڈا لہو پیندے نہ ختم تھیون والی حیاتی اوندی ہِے اتے میں اوُں کوُں آخری ڈینہ وَل زندہ کریساں ⁵⁵۵۵۔ کیوں جو میڈا گوشت حقیقت وچ کھاون دی شَے ہِے اَتے میڈا لہو حقیقت وچ پیون دی شَے ہِے۔ ⁵⁶۵۶۔ جو میڈا گوشت کھاندے اَتے میڈا لہو پیندے او میڈے وچ قائم راہندا اِے اَتے میں اوندے وچ۔⁵⁷۵۷۔ جیویں زندہ باپ نے میکوُں بھیجے اَتے میں باپ دے پاروُں زندہ ہاں اوُویں او وی جیہڑا میکو کھاسی میڈے پاروُں زندہ راہسی ⁵⁸۵۸۔ جیہڑا ٹُکر آسمان تھوں لتھا ہِے ایہو ہِے۔ پیو ڈاڈا دی طرح نئیں کہ جو کھادے تے مر گئے۔ جیہڑا اِے ٹُکر کھاسی او ہمیشہ تک زندہ راہسی ⁵⁹۵۹۔ اِے گالیں اوُں نے کفر نحوم دے ہک عبادت خانے دے وچ تعلیم ڈیندے ویلے آکھیں۔⁶⁰۶۰۔ ایں کیتے اوُندے چیلیاں وچوں بہوں ساریاں نے سُن کے آکھیا اِے کلام بُرا اِے ایں کوُں کون سُن سگدے؟ ⁶¹۶۱۔ یسوع نے اپنے جی وچ اِے جان کے جو میڈے چیلے اۤپس وچ بڑبراندے ہن اُنہاں کوُں آکھیا تُساں ایں گالیں کولوں تھڈا کھاندے پئے او؟⁶²۶۲۔ اگر تُساں ابن آدم کوُ اوتے ویندے ڈیکھ سو جتھاں او پہلے ہائی تاں وَت کیا ہوسی؟ ⁶³۶۳۔ حیاتی ڈیون آلی تاں روح ہِے۔ جسم دے وچوں کجھ فائدہ نہ تھیسی۔ جیہڑیں گالیں میں تہاکوُں آکھیں ہن او روح ہن اَتے حیاتی وی ہن۔⁶⁴۶۴۔ تہاڈے وچوں لجھ ایہو جئے ہن جیہڑے ایمان کئے نئیں گھن آئے کیوں جو یسوع مُڈھوں اُنہاں کوُں جان دا ہا جو ایمان کئے نئیں گھن آندے اَتے کون میکوں پکڑویسی ⁶⁵۶۵۔ وَل اوُں نے آکھایا ایں کیتے میں تہاکوُں آکھیا ہا جو میڈے کول کوئی نئیں آسگدے جڈاں تائیں باپ دے ولوُں توفیق نہ ڈتی ونجے۔⁶⁶۶۶۔ ایں پاروُں بہوں سارے اوندے چیلے پِھر گئے ہِن اَتے ایندے بعد اوندے نال نہ رہِ ے ⁶⁷۶۷۔ وَل یسوع نے اُنہاں بارہ کوُں آکھے کیا تُساں عی ونجنا چاہندے وے؟ ⁶⁸۶۸۔ شمعون پطرس نے اوُں کوُں جواب ڈِتا اَے خداوند! اساں کیندے کول ونجوں؟ نہ ختم تھیون آلی حیاتی دی گالیں تاں تیڈے کول ہن ⁶⁹۶۹۔ اَتے اساں ایمان گھن آئے ہاں تے جان گئے ہاں کہ خدا دا قدوس توں ای ہئیں۔⁷⁰۷۰۔ یسوع نے اُنہاں کوُں جواب ڈِتا کیا میں تُہاں باراں کوُں الگ نئیں کیتے؟ اَتے تہاڈے وچوں ہک شیطان ہِے ⁷¹۷۱۔ اُوں نے اِے شمعون اسکریوتی دے پُتر یہوداہ کیتے آکھیا کیوں جو او انہاں وچوں اوُں کوُں نپواون والا ہا۔

Chapter 7

¹۱۔ ایں گالیں دے بعد یسوع گلیل وچ پِھردا رہِ گئے کیوں جو یہودیہ وچ پِھرنا نہ چاہندا ہا۔ ایں کیتے یہودی اوُں کوُں مارن کیتے تُلے ہوئے ہن ²۲۔ اَتے یہودیاں دی عید خیام نیڑے ہائی۔³۳۔ وَت اوندے بھراوں نے اوُں کو آکھیا اِتھاں نہ رہِ تے یہودیہ کوں لگا ونج کہ جو کم تُوں کریندیں او تیڈے چیلے وی ڈیکھن ⁴۴۔ کیوں جو ایہو جیہا کوئی نئیں جیہڑا مشہور تھیونا چاہوے تے لک کے کم کرے۔ اگر تُو اِے کم کرینا ہیں تاں تُوں اپنے آپ کوُ ایں جہان تے ظاہر کر۔⁵۵۔ کیوں جو اوندے بھرا وی اوندے تے ایمان نہ گھن آئے ہن ⁶۶۔ وَل یسوع نے اُنہاں کو آکھیا میڈا ویلہ ہالی کئے نئیں آیا اَتے تہاڈے کیتے سارا ویلہ ہِے ⁷۷۔ اِے جہان تُہاڈے نال دُشمنی نئیں رکھ سگدا لیکن میڈے نال رکھیندی ہِے کیوں جو میں اوندے تے گواہی ڈیندا ہاں جو اِیندے کم بُرے ہن۔⁸۸۔ تُساں عید وچ ونجو میں ہالی ایں عید وچ کئے نہ آساں کیوں جو میڈا ہالی ویلہ پورا نئیں تھیا ⁹۹۔ اے گالیں اُنہاں کوُ آکھ کے گلیل وچ ای رہیا۔¹⁰۱۰۔ وَت جڈاں اوندے بِھرا عید وچ لگے گئے اوُں ویلے او وی گیا۔ سامنے نئیں ہتھوں لُک کے ¹¹۱۱۔ وَل یہودی اوُں کوُ عید وچ گولیندے رہِ گئے جو او کیتھاں اِے؟¹²۱۲۔ اَتے اوُں دے پاروُں بندیاں وچ چُپ چُپ کے بہوں ساریاں گالیں تھئیں۔ کجھ آکھن لگے بئی او نیک بندہ اِے تے کجھ آدھے ہن نئیں او بندیاں کوُں گمراہ کریندے ¹³۱۳۔ وَل وی یہودیاں دے ڈر پاروُں کوئی بندہ اوندے پاروُں صاف صاف کجھ نی آدھا ہا۔¹⁴۱۴۔ جیہڑے ویلے عید دے اَدھے ڈینہ لنگھ گئے تاں یسوع ہیکل وچ ونج کے تعلیم ڈیون لگا ¹⁵۱۵۔ یہودیاں نے حیران تھی کے آکھیا اِیں کو پڑھن تھوں بغیر کیویں علم آگئے؟ ¹⁶۱۶۔یسوع نے اُنہاں کوُں جواب وچ آکھے میڈی تعلیم میڈی نئیں اِے میڈے گھلن آلے دی اِے۔¹⁷۱۷۔ وَت کوئی اوندی مرضی تے ٹرنا چاہوے تاں او اے تعلیم دے پاروُں جان جاسی کہ اِے خدا دی طرفوں ہِے یا میں اپنی طرفوں آدھا ہاں ¹⁸۱۸۔ جیہڑا اپنی طرفوں آدھا ہِے او اپنی عزت چاہندے اَتے جیہڑا اپنے گھلن آلے دی عزت چاہندے او سچا اِے اَتے اوندے وچ نارستی کئے نئیں۔¹⁹۱۹۔ کیا موسیٰ نے تہاکوں شریعت نئیں ڈِتی؟ وَل وی تہاڈے وچوں کوئی شریعت تے عمل نئیں کریندا۔ تُساں کیوں میکوں مارن دی کوشش کریندے او؟ ²⁰۲۰۔ بندیاں نے اوُں کوُں جواب ڈِتا تیڈے وچ تاں بدروح ہِے۔ کون تیکوں مارن دی کوشش وچ ہِے؟²¹۲۱۔ یسوع نے جواب وچ اُنہاں کوُں آکھیا میں ہک کم کیتے اَتے تُساں سارے حیران تھئے کھڑے او ²²۲۲۔ ایں پاروُں جو موسیٰ نے تہاکوں ختنے دا حکم ڈِتا ہائی ( حالانکہ او موسیٰ دی طرفوں نہ ہائی بلکہ پیو ڈاڈے دی طرفوں چلا آندا ہائی ) اَتے تُساں سبت آلے ڈیں بندے دا ختنہ کریندے او۔²³۲۳۔ جڈاں سبت آلے ڈیں بندے دا ختنہ کیتا ویندا ہِے تاں جو موسیٰ دی شریعت دا حکم نہ ٹُوٹے تاں کیا میڈے نال ایں کیتے غصے ہیوے جو میں ہک بندے کو سبت آلے ڈیں چنگا کیتے؟ ²⁴۲۴۔ ڈیکھن دے موافق فیصلہ نہ کرو بلکہ انصاف دے نال فیصلہ کرو۔²⁵۲۵۔اوُں ویلے کجھ یروشلیم دے راہن آلے آکھن لگے کیا اوہُو نئیں جیندے مارن دی کوشش تھیندی پئی اِے؟ ²⁶۲۶۔ ڈیکھو تاں سہی اے صاف صاف آدھا ہِے اَتے او ایں کوُں کجھ نئیں آدھے۔ کیا تھی سگدے کہ وڈیریاں نے ایں گالیں کوُں سچ سمجھا ہووئے جو مسیح ایہو ہِے ²⁷۲۷۔ ایں کوُں تاں اساں جان دے ہاں کہ کیتھوں دا ہِے پَر جڈاں مسیح آسی تاں کوئی ناں جان سی کہ او کِتھوں دا ہِے۔²⁸۲۸۔ اوُں ویلے یسوع نے ہیکل وچ تعلیم ڈیندے ویلے اوچی آواز نال آکھے بئی جو تُساں میکوں جان دے او اور اے وی جان دے او کہ میں کِتھوں دا ہاں اَتے میں آپ نئیں آیا جئیں میکوں بھیجے او سچا ہِے۔ اوُں کوُں تساں جان دے ہیوے ²⁹۲۹۔ میں اوُں کوُں جان دا ہاں اِیں کیتے کہ اوندی طرفوں آں اَتے اوُں نے ای میکوں بھیجے۔³⁰۳۰۔ وَت او اوُں کوُں نپن دی کوشش کرن لگے لیکن اِیں کیتے کہ اوندا ویلہ ہالی نہ آیا ہا کوئی بندے نے اوُں کوُں پکڑ نہ سگے ³¹۳۱۔ ہتھوں بندیاں دی بھیڑ وچوں بہوُں سارے اوندے تے ایمان گھن آئے اَتے آکھن لگے کہ مسیح جڈاں آسی تاں کیا ایندے کولوں ڈھیر معجزے ڈیکھا سی جو اِیں ڈکھائے ہن؟ ³²۳۲۔ فریسیاں نے بندیاں کولوں سُنے جو اوندے بارے چپ چپیتے کیا گل شل کریندن۔ سردار کاہناں تے فریسیاں نے اوُں کوُں پکڑن کیتے پیدل بندے بھیجن۔³³۳۳۔ یسوع نے آکھیا جو میں تہاڈے کول تھوڑے ڈِیں دے کیتے ہاں۔ وَل اپنے گھلن آلے کول لگا ویساں ³⁴۳۴۔ تُساں میکوں گولیندے راہسو پر میں نہ مِلساں تے جِتھاں میں ہاں تُساں نئیں وے آسگدے۔³⁵۳۵۔ یہودیاں نے آپس وچ گالیں کیتیں جو اِے کِتھاں ویسی جو اساں ایں کوُں نہ گول سگسوں؟ تے کیا اِے اُنہاں کول ویسی جو یونانیاں دے وچ جا جا تے راہندے ہن اَتے یونانیاں کوُ اے تعلیم ڈیسی؟ ³⁶۳۶۔ اِے کیہڑی گال اِے جو اِیں نے آکھی ہِے کہ تُساں میکوں گولیندے راہسو پر گول نہ سگسو اَتے جتھاں میں ہاں تُساں نئیں وے آ سگدے؟³⁷۳۷۔ وَت عید دے آخری ڈینہ جیہڑا خاص ڈینہ ہائی یسوع کھڑا تھِیا اَتے اوچی آواز نال آکھیا اگر کئیں کوُ تریہہ لگی ہووے تاں میڈے کول آ کے پیوے ³⁸۳۸۔ جو کوئی میڈے تے ایمان گھن آندے اوُندے اندروُں جیویں کتاب مُقدس وچ آیا ہِے جو حیاتی دے پانی دیاں نہراں جاری تھیسن۔³⁹۳۹۔ اوُں نے یہ گال اوُں روح دے پاروُں آکھی ہائی جئیں کوُ او پاون کوُ ہن جیہڑے اوُندے تے ایمان گھن آئے ہن کیوں جو روح اوُں ویلے تک ہالی نازل نہ تھیا ہا اِیں کیتے کہ یسوع ہالی اپنے جلال کوُں نہ پہنچا ہا۔⁴⁰۴۰۔ وَت بندیاں دی بھیڑ وچوں کجھ بندیاں سُن کے آکھے کوُئی شک کئے نئیں جو ایہو او نبی ہِے ⁴¹۴۱۔ بئے بندیاں نے آکھیا اِے مسیح ہِے تے کجھ نے آکھیا کیوں؟ کیا مسیح گلیل وچوں آسی؟ ⁴²۴۲۔ کیا کتاب مقدس وچ اِے نئیں آیا جو مسیح داؤد دی نسل وچوں اَتے بیت لحم پینڈ وچوں آسی جتھوُں دا داؤد ہا۔⁴³۴۳۔ وَت بندیاں وچ اوُندے پاروُں جھیڑا تھِیا ⁴⁴۴۴۔ اوُنہاں وچوں کجھ بندے اوُں کوُں پکڑ کے مارنا چاہندے ہن پر کوئی بندے نے وی اوُندے تے ہتھ نہ گھتا۔⁴⁵۴۵۔ وَت پیدل چلن والے سرار کاہناں تے فریسیاں کول آئے اُنہاں نے اوُں کوُں آکھیا تُساں اُوں کوُں کیوں نہ گھن آئے ہیوے؟ ⁴⁶۴۶۔ پیدل چلن والے نے جواب ڈِتا جو کوئی بندے نے اَج توڑی ایہو جہیا کلام نئیں کیتا۔⁴⁷۴۷۔ فریسیاں نے اُنہاں کو جواب ڈِتےکیا تُساں وی گمراہ تھی گئے او؟ ⁴⁸۴۸۔ کیا سرداراں وچوں یا فریسیاں وچوں وی کوئی اوُندے تے ایمان گھن آئے؟ ⁴⁹۴۹۔ پر اِے عام بندے جیہڑے شریعت کوُں نئیں جان دے لعنتی ہن۔⁵⁰۵۰۔ نیکدیمس جیہڑا پہلے اوُندے کول آیا ہا او اُنہاں دے وچوں ہائی اُنہاں کوُں اۤکھے ⁵¹۵۱۔ کیا ساڈی شریعت کوُئی ایسے بندے کوُ جرم وار آدھی اے جڈاں توڑیں پہلے اوُندی سُن کے جان نہ گھنن بئی او کیا کریندا ہِے؟ ⁵²۵۲۔ اُنہاں نے اوُندے جواب وچ آکھیا کیا توں وی گلیل دا ہیئں؟ گول تے ڈیکھ جو گلیل وچوں کوئی نبی نہ آسی۔⁵³۵۳۔ وَل اوُنہاں وچوں ہر کوئی اپنے گھر لگا گئے۔

Chapter 8

¹۱۔ وَت یسوع زیتون دے پہاڑ کوں گیا ²۲۔ فجر دے ویلے ای او وَل ہیکل وچ آگئے اَتے سارے بندے اوُندے کول آئے اَتے او بہہ کے اُنہاں کوُں تعلیم ڈیون لگے ³۳۔وَت فقیہ تے فریسی ہک زنانی کوُں اوُندے کول گھن آئین جیہڑی زنا دے وچ نپی گئی ہائی او اُوں کوُ اَدھ دے وچ کھڑا کر کے یسوع کوُ آکھے۔⁴۴۔ اَے اُستاد! اِے زنانی زنا دے عین موقعے تے نپی گئی اِے ⁵۵۔ توریت دے وچ موسیٰ نے ساکوں حکم ڈِتا ہِے کہ ایہو جئی زنانیاں کوُں پتھر مار مار کے مار ڈیوؤں۔ ہن تُوں ڈَس ایندے بارے وچ کیا آدھیں؟ ⁶۶۔ اُنہاں نے اوُں کوُں آزماؤن کیتے اے آکھا ہائی تاں جو اوُندے تے بہتان لاؤن دا کوُئی بہانہ لبھ ونجے پر یسوع تلے بہہ کے اپنی اُنگلی نال زمین تے کجھ لکھن لگ پئے۔⁷۷۔ جیہڑے ویلے او اوُں کوُں سوال کریندے ای رہِ گئے تاں اُوں نے سدھے تھی کے اُنہاں کوُں آکھیا کہ جیئں تُہاڈے وچوں کوئی گناہ نہ کیتا ہوؤے اوہوُ پہلے ایں کوُں پتھر مارے ⁸۸۔ وَل او جھک کے زمین دے اُتے اُنگلی نال لکھن لگ پئے۔⁹۹۔ او اِے سُن کے وڈیاں تھوں گھن کے چھوٹیاں تک ہک ہک کر کر کے سارے لگے گئے اَتے یسوع کھلا رہِ گئے اَتے زنانی اُتھائیں وچالے وچ رہِ گئی ¹⁰۱۰۔ یسوع نے سیدھے تھی کے اوُں کوُ آکھیا اِے زنانی اے بندے کِتھاں گئے ہن؟ کیا کئیں بندے نے تیڈے تے حکم نئیں لاتھا؟ ¹¹۱۱۔اوُں نے آکھیا اِے خداوند! کئیں نے نئیں۔ یسوع نے آکھیا میں وی تیڈے تے حکم نہ لیساں۔ جا۔ وَل گناہ کریں۔¹²۱۲۔یسوع نے وَل اُنہاں نال مخاطب تھی کے آکھیا جہان دا نُور میں ہاں۔ جو میڈے پیچھے ٹُرسی او اندھارے وچ نہ ٹُرسی بلکہ حیاتی دا نور پاسی ¹³۱۳۔ فریسیاں نے اوُں کوُں آکھیا تُوں آپ اپنی گواہی ڈیندا ہیئں تیڈی گواہی سچی کئے نئیں۔¹⁴۱۴۔ یسوع نے اونہاں کوں جواب ڈِتا کیوں جو میں اپنی گواہی آپ ڈیندا ہاں تاں وی میڈی گواہی سچی ہِے کیوں جو میکوں پتا ہِے کہ میں کتھوں آیا ہاں اَتے کتھاں ویندا ہاں ¹⁵۱۵۔ تُساں جسم دے نال فیصلہ کریندے وے۔ میں کہئیں دا فیسلہ نئیں کریندا ¹⁶۱۶۔ اَتے مَیں فیصلہ کراں، تاں وی میڈا فیصلہ سچا ھے کیوں جو مَیں کلہا نئیں ہاں، مَیں ہاں تے میڈا باپ ھے جئیں میکو گھلے۔¹⁷۱۷۔ تے تُہاڈی توریت وچ وی لکھا کھڑے جو ڈوُ بندیاں دی گواہی مل کے سچی تھیندی اِے ¹⁸۱۸۔ ہِک تاں مَیں آپ اپنی گواہی ڈیندا ہاں اَتے ہِک باپ ھے جئیں میکوں گھلے میڈی گواہی ڈیندے۔¹⁹۱۹۔ اُنہاں نے اوُں کوں آکھے تیڈا باپ کِتھاں ھے؟ یسُوعؔ نے اُنہاں کُوں جواب ڈِتے نہ تُساں میکوں جاندے ہِیوے نہ میڈے باپ کوُ۔ جو میکوں جان دے تاں میڈے باپ کوُ وی جان دے ²⁰۲۰۔ اوُں نے ہیکل وچ ڈیندے ویلے اِے گالیں بیت المال وچ آکھیں اَتے کئیں اوُں کا نہ پھدا کیوں جو ہالی تک اوُندا ویلہ نہ آیا ہا۔²¹۲۱۔ اوُں نے وَل اُنہاں کو آکھے میں ویندا ہاں اَتے تُساں میکوں گولیسو اَتے اپنے گناہ وچ مرسو ۔ جِتھاں میں ویندا پیاں تُساں نئیں وے آسگدے ²²۲۲۔ تے یہودیاں نے آکھیا کیا او اپنے آپ کو مار ڈیسی جو اے آدھے جِتھاں میں ویندا ہاں تُساں نہیں وے آ سگدے؟²³۲۳۔ اوُں نے اوُنہاں کو آکھے تُساں تلے دے ہیوے۔ میں اُتوں دا ہاں۔ تُساں اِیں جہان دے ہیوے میں اِیں جہان دا نئیں ہاں ²⁴۲۴۔ اِیں کیتے میں تہاکوں ایہ آدھا کہ اپنے گناہ وچ مرسو کیوں جو تُساں ایمان نہ گھن آسو کہ میں اوُہو ہاں تاں اپنے گناہاں وچ مرسو۔²⁵۲۵۔ اُنہاں نے اوُں کولوں پچھیا کہ توں کون ہئیں؟ یسوع نے اُنہاں کو ڈسیا میں اوُہو ہاں جیہڑا مُڈھ تُوں تہاکو آدھا آیا ہاں ²⁶۲۶۔ میکوں تہاڈے پاروُں بہوں کجھ آکھنا ھے اَتے فیصلہ کرنا ھے پر جئیں میکوں گھلے او سچا ھے اَتے جو مَیں اوُندے کولوں سُنے اوُہو اِیں جہان کُوں ڈسیندا ہاں ²⁷۲۷۔ او نہ سمجھے جو ساکُوں باپ دے پاروُں آدھا ھے۔²⁸۲۸۔ وَت یسوع نے آکھے کہ جڈا ں تُساں ابنِ آدم کُوں اُچے تے چڑھیسو تاں جان ویسو کہ مَیں اوُہو ہاں اَتے اپنی طرفوں کجھ نئیں کریندا ہتھوں جیویں باپ نے میکوں سِکھائے اوُویں تُہاکُوں آدھا ہاں ²⁹۲۹۔ اَتے جئیں میکوں گَھلے او میڈے نال ھے۔ اوُں میکوں کلہا نئیں چھوڑے کیوں جو مَیں ہمیشہ اوُہو کم کرینداں ہاں جو اوُں کوُں پسند آندے ہن۔ ³⁰۳۰۔ جڈاں او اِے گالہیں کریندا پیا ہائی تاں بہوں سارے اوُندے تے ایمان گھن آئے۔³¹۳۱۔ وَت یسوع نے اُنہاں یہودیاں کوُں آکھیا جنہاں نے اوُں دا یقین کیتا ہا جو اگر میڈے کلام تے قائم راہسو تاں اصل دے وچ میڈے چیلے ٹھہرسو ³²۳۲۔ اَتے سچائی نال واقف تھیسو اَتے سچائی تہاکوں آزاد کریسی ³³۳۳۔اُنہاں نے اوُں کوُں جواب ڈِتے اساں تاں ابرہام دی نسل تھوں ہاں اَتے کڈائیں کہئیں دی غلامی وچ نئیں رہئے۔ تُوں کیوں آدھیں جو تُساں آزاد کیتے ویسو؟³⁴۳۴۔ یسوع نے اُنہاں کوں جواب ڈِتے میں تہاکوں سچ آدھا ہاں جو کوئی گناہ کریندے گناہ دا غلام اِے ³⁵۳۵۔ اَتے غلام اخیر تک گھر وچ نئیں راہندا پُتر اخیر تک راہندے ³⁶۳۶۔ اگر پُتر تہاکوں غلامی تھوں چھوڑویسی تاں تُساں اصل وچ آزاد تھیسو۔³⁷۳۷۔ میں جاندا ہاں جو تُساں ابرہام دی نسل تھوں ہو تاں وی میکوں مارن دی کوشش کریندے او کیوں جو میرا کلام تہاڈے دِل وچ جاہ نئیں پاندا ³⁸۳۸۔ مَیں جو کجھ اپنے باپ کول ڈِٹھا اے اوُہو آدھا ہاں اَتے تُساں جو اپنے باپ کولوں سُن دے اوُہو کریندے او۔³⁹۳۹۔ اُنہاں نے جواب دے وچ اوُں کوُں آکھیا ساڈا پیو تاں ابرہام ہِے، یسوع نے اُنہاں کو آکھیا اگر تُساں ابرہام دے پُتر ہووو ہا تاں ابرہام جئے کم کریندے ⁴⁰۴۰۔ لیکن ہن تُساں میڈے جئے بندے کوں مارن دی کوشش وچ او جئیں تہاکو اوُہو حق دی گال ڈسائی ہِے جیہڑی خدا تھوں سُنی ہِے۔ ابرہام نے اے تاں ناں کیتا ہا ⁴¹۴۱۔ تُساں اپنے باپ جئے کم کریندے او۔ اُنہاں نیں اوُں کوں آکھے۔ اساں حرام دے نال نئیں جمے۔ ساڈا ہک باپ ہِے یعنی خُدا۔⁴²۴۲۔ یسُوعؔ نے اُنہاں کوُں آکھے جے خُدا تہاڈا باپ ہووے ہا تاں تُساں میڈے نال پیار رکھیندے، اِیں کیتے جو مَیں خُدا وچوں نِکلیا اَتے آیا ہاں کیوں جو مَیں آپ نئیں آیا ہتھوں اوُں نے میکوں گھلے۔ ⁴³۴۳۔ تُساں میڈی گالیں کیوں نئیں سمجھ سگدے؟ ایں کیتے جو میڈا کلام سُن نئیں سگدے ⁴⁴۴۴۔ تُساں اپنے پیو شیطان دے وچوں ہو اَتے اپنے پیو دیاں خواہشاں کوں پورا کرنا چاہندے او۔ او مُڈھوں خونی ہِے اَتے سچائی تے قائم نئیں رہیا کیوں جو اوُندے وچ سچائی ہِے کئے ناں۔ جڈاں او کوڑ مریندے تاں اپنی مریندے کیوں جو او کُوڑا ہِے بلکہ کُوڑ دا پیو اے۔⁴⁵۴۵۔ اَتے میں جو سچ بولیندا ہاں اِیں کیتے تُساں میڈا یقین نئیں وے کریندے ⁴⁶۴۶۔ تُہاڈے وچوں کون میڈے تے گناہ ثابت کریندے؟ جے میں سچ بولیندا ہاں تاں میڈا یقین کیوں نئیں وے کریندے؟ ⁴⁷۴۷۔ جیہڑ بندہ خدا تھوں ہوندے او خدا دی گالیں سُندے۔ تُساں اِیں کیتے نئیں سُندے جو خدا تھوں نئیں او۔⁴⁸۴۸۔ یہودیاں نے جواب وچ اوُں کوں آکھیا کیا اساں چنگی طرح نئیں آدھے کہ تُوں سامری ہیئں اَتے تیڈے وچ بدروح ہِے؟ ⁴⁹۴۹۔ یسوع نے جواب ڈِتا کہ میڈے وچ بدروح نئیں میں تاں پنے پیو دی عزت کریندا ہاں تے تُساں میڈی بے عزتی کریندے ہو۔⁵⁰۵۰۔ میں تاں اپنی بزرگی نئیں چاہندا ہاں۔ ہک ہِے جو اوُں کوُں چاہندا تے فیصلہ کریندا ہِے ⁵¹۵۱۔ میں تُہاکوں سچ آدھا ہاں جو اگر کوئی بندہ میڈے کلام تے عمل کریسی تاں او اخیر تک کڈائیں موت کوُ نہ ڈیکھ سی۔⁵²۵۲۔ یہودیاں نے اوُں کوُں آکھیا جو اساں ہن جان گئے ہاں کہ تیڈے وچ بدروح ہِے ابرہام مر گیا اَتے ڈوجے نبی وی مر گئے ہن پر توں آدھیں جو اگر کوُئی میڈے کلام تے عمل کریسی تاں اخیر تک کڈائیں مرن دا مزا نہ چکھسی ⁵³۵۳۔ ساڈا پیو ابرہام جو مر گیا ہا کیا تُوں اوندے کولوں وڈا ہیئں؟ ڈوجے نبی وی مر گئے۔ توں اپنے آپ کوں بنیندا ہئیں؟⁵⁴۵۴۔ یسوع نے جواب ڈِتا جو میں آپ اپنی وڈیائی کرینا تاں میڈی وڈیائی کجھ نئیں لیکن میڈی وڈیائی میڈا پیو کریندا ہِے جئیں کوُں تُساں آدھے وے کہ او ساڈا خدا ہِے ⁵⁵۵۵۔ تُساں اوُں کوُ سُنجانا نئیں اَتے میں اوُں کوُں جان دا ہاں جے میں آکھاں کہ اوُں کوُں میں نئیں جان دا تاں وَل میں تُہاڈے وانگوں کُوڑا بنساں پر میں اوُں کوُں جان دا اَتے اوُندے کلام تے عمل کریندا ہاں ⁵⁶۵۶۔ تُہاڈا پیو ابرہام میڑا ڈینہ ڈیکھن دی آس تے بہوُں خوش ہا تے وَت اوُں نے ڈِٹھا تے بہوُں خوش تھیا۔⁵⁷۵۷۔ یہودیاں اوُں کوں آکھے تیڈی عمر تاں ہالی پنجھاہ (50) سال وی کئے نئیں تاں کیا تُوں ابرہام کوُں ڈِٹھا ہِے؟ ⁵⁸۵۸۔ یسوع نے اُنہاں کوُں آکھیا میں تہاکوں سچ آدھا ہاں جو ایندے کولوں پہلے کہ ابرہام جمیا ہا میں ہاں ⁵⁹۵۹۔ وَل اُنہاں نے اوُں کوُں مارن کیتے پتھر چا گدے پر یسوع لُک کے ہیکل دے وچوں نکل گئے۔

Chapter 9

¹۱۔ وَت اوُں نے ویندے ویلے ہک بندے کوں ڈِٹھا جو جماندروں انہا ہا ²۲۔ اَتے اوُندے چیلیاں نے اوُں کولوں پُچھیا کہ اَے ربی! (استاد) کئیں گناہ کیتا ہائی جو اِے انہا جمے۔ اِیں بندے نیں یا ایندے ماں پیو نے؟³۳۔ یسوع نے جواب ڈِتا کہ نہ اِیں بندے نے گناہ کیتا ہائی تے نہ ایندے ماں پیو نے اِے اِیں کیتے تھئے جو خدا دے کم ایندے وچوں نظر آؤن ⁴۴۔ جئیں میکوں گھلے اساں اوُندے کم ڈینہ ہی ڈینہ کوُ کرنا ضرور ہِے۔ او رات آؤن آلی ہِے جیندے وچ کوئی بندہ کم نہ کر سگسی ⁵۵۔ جے توڑی میں اِیں جہان وچ ہاں جہان دا نوُر ہاں۔⁶۶۔ اِے آکھ کے اوُں نے مٹی دے اُتے تھُکے اَتے تھُک نال گارا جیہا بنائے تے او مٹی انہے دی اکھاں تے لا ڈِتی ⁷۷۔ وَت اوُں کوں آکھے ونج شیلوخ (جیندا ترجمہ ہِے گھلیا ہویا) دے حوض وچ دھو گھن۔ او گیا اَتے ونج کے اکھیں کوُ دھوتے اَتے سُنجاکھا تھی کے وَل آئے۔⁸۸۔ تے او گواہنڈی اَتے جئیں جئیں بندیاں نے پہلے اوُں کوُ منگدے ہوئے ڈِٹھا ہائی آکھن لگے کیا اِے او نئیں جیہڑا بیٹھا منگدا راہندا ہائی؟ ⁹۹۔ کجھ بندیاں نے آکھیا اے اوُہو ہِے تے کجھ نے آکھیا نئیں کوئی اوُندا ہمشکل ہِے۔ اوُں آکھے میں اوُہو ہاں۔¹⁰۱۰۔ وَت او اوُں کوں آکھن لگے وَل تیڈیاں اکھاں کیویں کھل گیاں ہن؟ ¹¹۱۱۔ اوُں نے جواب ڈِتا جو اوُں بندے نیں جیندھا ناں یسوع ہِے مٹی تھوں گارا بنائے تے میڈیاں اکھیاں تے لا کے میکوں آکھے ونج کے شیلوخ وچ دھو گھن۔ میں گیاں اَتے دھو کے سوجاکھا تھی گیاں ¹²۱۲۔ اُنہاں نے اوُں کوں آکھے او کِتھاں ہِے؟ اوُں نے آکھیا میں نئیں جان دا۔¹³۱۳۔ بندیاں دی بھیڑ اوُں بندے کوُں جیہڑا پہلے انہا ہا فریسیاں دے کول گھن گئے ¹⁴۱۴۔ اَتے جیہڑے ڈیِں یسوع نے مٹی دا گارا بنا کے اوُندی اکھیں کھولی ہن او سبت دا ڈینہ ہائی ¹⁵۱۵۔ وَل فریسیاں نے وی اوُندے کولوں پُچھیا تُوں کیویں سوجاکھا تھئیں؟ اوُں نے اُنہاں کوُں آکھیا اوُں نے میڈی اکھیاں تے مٹی لائی۔ وَل میں دھو گِدے اَتے ہن میں سوجاکھا ہاں۔¹⁶۱۶۔ کجھ فریسی آکھن لگ پئے اِے بندہ خدا دے ولوُں نئیں کیوں جو سبت دے ڈیں کوُ نئیں منیندا۔ پر کجھ نے آکھیا کہ گناہ گار بندہ کیویں اِے معجزے ڈِکھا سگدے؟ اِیں پاروُں اُنہاں وچ جھیڑا تھئے ¹⁷۱۷۔ اُنہاں نے وَل اوُں انہے کوں آکھے کہ اوُں نے جئیں تیڈیاں اکھیں کھولین تُوں اُندے بارے کیا آدھیں؟ اوُں نے آکھیا او نبی ہِے ¹⁸۱۸۔ پر یہودیاں کوُں یقین نہ آیا کہ اے انہا ہا اَتے ہن سوجاکھا ہِے۔ جئیں توڑی اُنہاں نے ماں پیو کو جیہڑا سوجاکھا تھی گیا ہا بُلا کے۔¹⁹۱۹۔ اُنہاں کولوں پوچھ نہ گِدا جو کیا اے تہاڈا پُتر ہِے جئیں کوُ تساں آدھے وے کہ انہا جمیا ہا؟ وَل او ہن کیویں ڈیکھ سگدے؟ ²⁰۲۰۔اُندے ماں پیو نے جواب ڈِتے اساں جان دے ہاں جو اے سادا پُتر اے اَتے انہا جمیا ہا ²¹۲۱۔ پر اے اساں نئیں جان دے کہ ہن او کیویں ڈیدھا ہِے اَتے نہ اے جان دے ہئیں کہ ایندیاں اکھاں کئیں کھولین۔ او تاں آپ وڈا سارا جوان ہِے اُندے کولوں پوچھ گھنو او اپنا حال تہاکوں ڈسا ڈیسی۔²²۲۲۔ اے اوُندے پاں پیو نے یہودیاں دے ڈر تُوں آکھا ہائی کیوں جو یہوی ہک تھی گئے ہن کہ اگر کوئی اوُندے مسیح ہوؤن دا اقرار کرے تاں اوُں کوں عبادت خانے وچوں کڈھ ڈِتا ونجے ²³۲۳۔ اِیں کیتے اوُندے ماں پیو نے آکھیا ہائی کہ اوُندے کولوں آپ پُچھ گھنو او تاں آپ وڈا سارا جوان ہِے۔²⁴۲۴۔ وَل اُنہاں نے اوُں بندے کوں جیہڑا انہا ہا ڈوجی وار سَڈ کے آکھیا جو خدا دی تعریف کر۔ اساں جان دے ہاں جو اے بندہ گناہ گار ہِے ²⁵۲۵۔ اوُں نے جواب ڈِتا میں نئیں جان دا کہ او گناہ گار ہِے یا نئیں۔ ہک گال جان دا ہاں کہ میں انہا ہامی۔ ہن سوجاکھا ہاں۔²⁶۲۶۔ وَل اُنہاں نے اوُں کو آکھیا کہ اوُں نے تیڈے کیا کیتے؟ کیویں تیڈیاں اکھیں کھولین؟ ²⁷۲۷۔ اوُں نے اُنہاں کوُں جواب ڈِتے میں تے تہاکوں آکھ چکا ہاں پر تُساں نہ سُنے۔ وَل وَل کیوں سُننا چاہندے وے؟ کیا تُساں وی اوُندے چیلے بننا چاہندے ہیوے؟²⁸۲۸۔ اوُ اوُں کوُں گندا چنگا آکھن لگ پئے جو تُوں ہی اوُندا چیلا ہئیں۔ اساں تاں موسیٰ دے چیلے ہئیں ²⁹۲۹۔اساں جان دے ہاں کہ خدا نے موسیٰ دے نال گالیں کیتے ہن پر ایں بندے کوُ نئیں سے جان دے جو اے کِتھوں دا ہِے۔³⁰۳۰۔ ہوُں بندے نے جواب وچ اوُں کو آکھیا اے تاں وڈی حیران کرن والی گال ہِے جو تُساں اوُں کوُں نئیں جان دے کہ او کِتھوں دا ہِے اوُں نے تاں میدیاں اکھیاں کھولین ³¹۳۱۔ اساں جان دے ہاں کہ خدا گناہ گاراں دی نئیں سُندا اَتے اگر کوئی خدا پرست ہوؤے تے او اوُندے حکماں تے چلے تاں او اوُندی سُندا ہِے۔³²۳۲۔ جہان دے مُڈھوں اے کڈائیں سُنن وچ نئیں آیے جو کئیں نے جماندروں انہے دیا اکھیاں کھولیاں ہوؤن ³³۳۳۔اگر اِے بندہ خدا دے ولوُں نہ ہوؤے ہا تاں کجھ نہ کر سگدا ہا ³⁴۳۴۔اُنہاں نے جواب وچ اوُں کو آکھے تُو تاں پکا گناہاں وچ جمیا ہائیں۔ تُوں ساکوں کیا سِکھاندا ہیئں؟ وَل اونہاں نے اوُں کوُں باہر کڈھ ڈِتا۔³⁵۳۵۔ یسوع نے سُنے جو اُنہاں نے اوُں کوُں باہر کڈھ ڈِتے تے جڈاں او اوُں کوُں ملے تا آکھیا کیا تُوں خدا دے پُتر تے ایمان گھن آندا ہیئں؟ ³⁶۳۶۔ اوُں نے جواب وچ آکھیا اَے خداوند او کون ہِے جو میں اوندے تے ایمان گھن آواں؟ ³⁷۳۷۔یسوع نے اوُں کو آکھیا تُوں اوُں کو ڈِٹھا ہِے اَتے جیہڑا تیڈے نال گالیں کریندا ہِے اوہوُ ہِے ³⁸۳۸۔ اوُں آکھیا اے خداوند میں ایمان گھن آندا ہاں اوَت اوُں کوُں سجدہ کیتے۔³⁹۳۹۔ یسوع نے آکھے میں جہان وچ عدالت کیتے آیا ہاں تاں جو نئیں ڈیدھے او ڈیکھن اَتے جو ڈیدھے ہن او انہے تھی ونجن ⁴⁰۴۰۔ جیہڑے فریسی اوُندے نال ہن اُنہاں نے اے گالیں سُن کے اوُں کوُ آکھیا کیا اساں وی انہے ہئیں؟ ⁴¹۴۱۔ یسوع نے اونہاں کوُں آکھیا جو تساں انہے ہوؤو ہا تاں گناہ گار نہ ہوؤو ہا پر ہن آدھے او بئی اساں ڈیدھے اۤں۔ ہن تہاڈا گناہ قائم راہندا ہِے۔

Chapter 10

¹۱۔ میں تہاکوں سچ آدھا ہاں کہ جو کوئی بوہے تھوں تبیلے دے وچ نئیں وڑدا بلکہ کئیں بئی جا تھوں چڑھ آندے او چور تے ڈاکو ہِے ²۲۔ پر جو بوہے راہیں وڑدا ہِے او بھیڈاں دا رکھوالا ہِے۔³۳۔ اوُندے کیتے بوہے دا رکھوالا بوہا کھول ڈیندا ہِے اَتے بھیڈاں اوُندی آواز سُندیاں ہن اَتے او اپنی بھیڈاں کوُں نام بنام سڈ کے باہر گھن آندے ⁴۴۔ جیہڑے ویلے او اپنی ساریاں بھیڈاں کوُں باہر کڈھ گھیندا ہِے تاں اُنہاں دے اگے اگے جُلدا اے تے بھیڈاں اوندے پیچھوں پیچھوں تھی ویندن کیون جو او اوندی آواز سُنجاندیاں ہن۔⁵۵۔ پر او اوپرے بندے دے پیچھے نہ ویسن بلکہ اوندے کولوں بھج ویسن کیوں جو او اوپرے بندے دی آواز سُنجاندیاں ہن ⁶۶۔ یسوع نے اُنہاں کوُں اے تمثیل آکھی پر او نہ سمجھے کہ اے کیا گالیں ہن جو ساڈے نال کریندا ہِے۔⁷۷۔ یسوع نے اُنہاں کوُں وِل آکھیا میں تہاکوں سچ آدھا ہاں کہ بھیڈاں دا بوہا میں ہاں ⁸۸۔ جیہڑے میڈے کولوں پہلے آئے ہن او سارے چور تے ڈاکو ہن پر بھیڈاں نے اونہاں دی نہ سُنی۔⁹۹۔ بوہا میں ہاں۔ اَتے میڈے وچوں کوئی لنگھدا ہِے تاں او چھٹکارا پاسی اَتے اندر پاہر آسی ویسی تے چارا پاسی ¹⁰۱۰۔ چور نئیں آندا پر چوری کرن کیتے تے مارن تے قتل کرن کیتے۔ میں اِیں کیتے آیا ہاں تاں جو او حیاتی پاون تے ڈھیر ساری پاون۔¹¹۱۱۔ چنگا آجڑی میں ہاں۔ چنگا آجڑی بھیڈاں کیتے اپنی جان ڈیندا اے ¹²۱۲۔ نوکر جیہڑا نہ آجڑی اے نہ بھیڈاں دا سائیں۔ بھگاڑ کوُں آندے ڈیکھ کے بھیڈاں کو چھڈ کے بھج ویندے اَتے بھگاڑ اوُنہاں کوُں پکڑیندے تے چیڑ پھاڑ کریندے ¹³۱۳۔ او اِیں کیتے بھج ویندے کہ نہ نوکر ہِے اَتے نہ اوُں کوُں بھیڈاں دی فکر ہِے۔¹⁴۱۴۔ چنگا آجڑی میں ہاں۔ جیویں پیو میکوں جان دا ہِے اَتے میں پیو کوں جان دا ہاں ¹⁵۱۵۔ ایویں میں اپنی بھیڈاں کوں جان دا ہاں اَتے میڈی بھیڈاں میکوں جاندین تے میں بھیڈاں کیتے اپنی جان ڈیندا ہاں ¹⁶۱۶۔ تے میڈیاں بئیاں وی بھیڈاں ہن جو ایں تبیلے دیاں نئیں۔ میکوں اُنہاں کوں وی گھن آونا ضرور ہِے تے او میڈی آواز کوں سُنسن وَت ہک ای گلہ تے ہک ای آجڑی ہوسی۔¹⁷۱۷۔ پیو میڈے نال ایں کیتے پیار کریندے جو میں اپنی جان ڈیندا ہاں تاں جو اوُں کوں وَل گھن گھِناں ¹⁸۱۸۔ کوئی وی اوُں کوُں میڈے کولوں چھِک نئیں سگدا بلکہ میں آپ ہی ڈینداں ہاں۔ میڈے کول اوُں کوں ڈیون دا وی اختیار ہِے تے وَل گھنن دا وی اختیار ہِے۔ اے حکم میڈے پیو کولوں میکوں ملے۔¹⁹۱۹۔ انہاں گلاں دے پاروں وَت یہودیاں دے وچ جھیڑا تھیا ²⁰۲۰۔ اُنہاں وچوں بہووں سارے آکھن لگے کہ ایندے وچ بدروح ہِے تے او کملا وی ہِے تُساں اُندی کیوں سُندے او؟ ²¹۲۱۔ کئی بندیاں نے آکھیا اۓ ایہو جئے بندے دی گالیں نئیں جیندے وچ بدروح ہووے۔ کیا بدروح انہیاں دی اکھاں کھول سگدی اے؟²²۲۲۔ یروشیم دے وچ عید تجدید تھئی تے سردی دا موسم ہا ²³۲۳۔ اَتے یسوع ہیکل دے وچ سلیمانی برامدے وچ ٹُردا پھردا ہائی ²⁴۲۴۔ تے یہودیاں نے اوندے آسوں پاسوں کٹھے تھی کے اوُں کوُں آکھے تُوں کڈا تائیں ساڈے دِل کوں ڈانواں ڈول رکھیسیں؟ اگر تُوں مسیح ہئیں تاں ساکوں سیدھا آکھ۔²⁵۲۵۔یسوع نے اُنہاں کوُں جواب ڈِتا کہ میں تاں تہاکوں آکھ ڈِتے تُساں یقین ای کئے نئیں وے کریندے۔ جو کم میں اپنے پیو دے ناں تے کریندا ہاں اوہوُ میڈے گواہ ہن ²⁶۲۶۔ لیکن تُساں ایں کیتے یقین نئیں سے کریندے کہ میڈیاں بھیڈاں وچوں نئیں او۔²⁷۲۷۔ میڈیاں بھیڈاں میڈی آواز سُندین اَتے میں اُنہاں کوں جان دا ہاں اَتے او میڈے پیچھوں پیچھوں چلدین ²⁸۲۸۔ اَتے میں اُنہاں کوُں نہ ختم تھیون آلی حیاتی ڈیندا ہاں تے او اخیر تک کڈائیں ہلاک نہ تھیسن اَتے کوئی اُنہاں کوں میڈے ہتھوں چِھک نہ سگسی۔²⁹۲۹۔میڈا پیو جئیں میکوں او ڈِتیاں ہن ساریاں کولوں وڈا ہِے تے کوئی وی اُنہاں کوُں پیو دے ہتھ وچوں چِھک نہ سگسی ³⁰۳۰۔ میں تے پیو ہک ہئیں ³¹۳۱۔ یہودیاں نے اوُں کوُں مارن کیتے پتھر چاتے ہن۔³²۳۲۔ یسوع نے اُنہاں کوں جواب ڈِتے کہ میں تہاکوں پیو دے ولوں بہوُں سارے چنگے کم ڈِکھائے ہن۔ اُنہاں وچوں کیہڑے کم دے پاروں میڈی جان گھندے وے؟ ³³۳۳۔ یہودیاں نے اوُں کوُں جواب ڈِتے کہ چنگے کم دے پاروں نئیں بلکہ کُفر دے پاروں تیڈی جان گھندے ہاں ایں کیتے کہ توں بندہ تھی کے اپنے آپ کوُ خدا بنیندا ایں۔³⁴۳۴۔ یسوع نے اُنہاں کوُں جواب ڈِتا کیا تُہاڈی شریعت وچ اِے نئیں لکھا کھڑا جو میں آدھاں کہ تُساں خدا ہیوے؟ ³⁵۳۵۔ وَت اِے ہے جو اُنہاں کوُں خدا آکھے جنہاں دے کول خدا دا کلام آئے (اَتے خدا دے کلام دا مِٹ ونجنا سوکھا نئیں) ³⁶۳۶۔وَت تُساں اُوں بندے کو جیں کوُں پیو نے پاک کر کے اِیں جہان وچ بھیجے آدھے ہیوے تُوں کُفر بولیندیں اِیں کیتے کہ میں خدا دا پُتر ہاں؟³⁷۳۷۔ جے میں اپنے پیو دے کم نئیں کریندا تے میڈا یقین نہ کرو ³⁸۳۸۔ لیکن اگر میں کریندا ہاں تاں بے شک میڈا یقین نہ کرو پر اُنہاں کماں دا یقین تاں کرو اَتے تُساں سمجھو بئی کہ پیو میڈے وچ ہِے تے میں پیو دے وچ ہاں ³⁹۳۹۔ اُنہاں نے وَت اوُں کوُں پکڑن کیتے بہوُں کوشش کیتی پَر او اُنہاں دے ہتھوُں نکل گیا۔⁴⁰۴۰۔ وَت او یردن دے پار اوُں جا تے لگا گئے جِتھاں یوحنا پہلے بپتسمہ ڈیندا ہائی اَے او اوُتھائیں رہِ پیئے ⁴¹۴۱۔ اَتے بہوُں سارے اوُندے کول آئے تے آدھے ہن کہ یوحنا نے کوئی معجزہ نئیں ڈِکھایا پر جو کجھ یوحنا نے اِیندے بارے آکھا ہائی او سچ ہائی ⁴²۴۲۔ اَتے اوُتھاں بہوُں سارے اوُندے تے ایمان گھن آئے۔

Chapter 11

¹۱۔ مریم تے اوُندے بھین مرتھا دے پینڈ بیت عنیاہ دا لعزر ناں دا ہک بندہ بیمار ہا ²۲۔ اے اوُہو مریم ہائی جئیں خداوند دے اُتے عطر سٹ کے اپنے ولاں نال اوُندے پیر پونجھے ہن۔ اوُندا بِھرا لعزر بیمار ہا۔³۳۔ اوُندی بھیناں نے اوُں کوُ آکھا بھیجے جو اَے خداوند! ڈیکھ جیہڑا تیکوں بہوُں پیارا ہِے او بیمار ہِے ⁴۴۔ یسوع نے سُن کے آکھیا جو اے بیماری موت دی نئیں بلکہ خدا دے جلال کیتے ہِے تاں جو اوُندے پاروُں خدا دے پُتر دا جلال ظاہر تھیوے۔⁵۵۔ یسوع مرتھا تے اوُندی بھین تے لعزر دے نال بہوُں پیار کریندا ہا ⁶۶۔ جڈاں اوُں نے سُنے کہ او بیمار ہِے تاں او اوُں جاہ تے جِتھاں او ہائی اوُتھائیں ڈوُ ڈِیں بیا رِہ گئے ⁷۷۔ وَل ایندے بعد چیلیاں کو آکھے آؤ وَل یہودیہ کو جوُلوں۔⁸۸۔ چیلیاں نے اوُں کوُ آکھے اِے ربی! (استاد) ہالی تاں یہودی تیکوُں مارنا چاہندھن اَتے تُوں ولا اُتھائیں ویندیں؟ ⁹۹۔ یسوع نے جواب ڈِتے کیا ڈِیں دے بارہ گھنٹے کئے تھیندے؟ پر کوئی ڈِیں کوُ چلے تاں تھُڈا نہ کھاسی کیوں جو او جہان دا سوجھلا ڈیدھا ہِے۔¹⁰۱۰۔ پر جیہڑا رات کوُ ٹُرسی تاں او تھُڈا کھاسی کیوں جو اوُندے وچ سوجھلا کئے نئیں ¹¹۱۱۔اوُں نے اِے گالیں آکھ کے ایندے بعد اُنہاں کوُں آکھن لگا کہ ساڈا سجن لعزر سُم تھیا اے پر میں اوُں کوُ جگاون ویندا ہاں۔¹²۱۲۔ وَت چیلیاں نے اوُں کوُں آکھیا اے خداوند! اگر سُم گئے تاں بچ ویسی ¹³۱۳۔ یسوع نے تاں اوُں دی موت دے پاروُں آکھا ہائی پر او سمجھے جو آرام کرن دی نیند دے بارے آدھا پیا ہِے ¹⁴۱۴۔ وَت یسوع نے اوُنہاں کو کھول کے ڈس ڈِتا جو کہ لعزر مر گئے۔¹⁵۱۵۔ میں تہاڈے پاروُں خوش ہاں جو میں اُتھاں کئے نہ ہم تاں جو تُساں ایمان گھن آؤ پر آؤ اوُندے کول ونجوں ¹⁶۱۶۔ وَل توما جیکوں توام آدھین اپنے نال دے چیلیاں کوُں آکھے اؤ اساں وی جُلوں تاں جو اوُندے نال مروُں۔¹⁷۱۷۔ وَت یسوع کوُ آ کے پتا لگے جو اوُں کوُں قبر وچ پاتے ہوئے چار ڈیں تھی گئے ہن ¹⁸۱۸۔ بیت لحم یروشلیم کولوں تقریباً ڈوُ میل دور ہا ¹⁹۱۹۔ اَتے بہوُں سارے یہودی مرتھا تے مریم کوُں اُنہاں دے بِھرا دے بارے تسلی ڈیون آئے ہن ²⁰۲۰۔مرتھا یسوع دے آون دی خبر سُن کے اوُں کوُں ملن گئی پر مریم گھر بیٹھی رہِ گئی۔²¹۲۱۔ مرتھا نے یسوع کوُں آکھے اَے خداوند! اگر توُں اِتھاں ہوئے ہا تاں میڈا بِھرا ناں مرے ہا ²²۲۲۔ اجاں وی میں جان دی ہاں کہ جو کجھ توُں خدا کولوں منگسیں او تیکو ڈیسی ²³۲۳۔ یسوع نے اوُں کوُں آکھیا تیڈا بِھرا زندہ تھی ویسی۔²⁴۲۴۔ مرتھا نے اوُں کوں آکھے میں جان دی ہاں جو حشر ڈینوار دے آخری ڈیں اے زندہ تھی ویسی ²⁵۲۵۔ یسوع نے اوُں کوُں آکھے قیامت تے حیاتی تاں میں ہاں۔ جیہڑا میڈے تے ایمان گھن آندے او مر وی ونجے تاں وی او حیاتی پاسی ²⁶۲۶۔ اَتے جیہڑا حیات ہِے اَتے میڈے تے ایمان گھن آندے او آخیر تک نہ مرسی ۔ کیا تُوں ایندے تے ایمان گھن آندی ہئیں؟²⁷۲۷۔ اوُں نے اوُں کوُں آکھے ہاں اِے خداوند میں ایمان گھن آئی ہاں کہ خدا دا پُتر مسیح جیہڑا جہان وچ آون اۤلا ہا توُں ای ہئیں ²⁸۲۸۔ اے آکھ کے او لگی گئی اَتے چپ کر کے اپنی بھین مریم کوُں بُلا کے آکھے کہ اُستاد اِتھائیں ہِے اَتے تیکوں سڈیندا پئے ²⁹۲۹۔ او اے سُندے ای چھیتی نال اُٹھ کے تے اوُندے کول آئی۔³⁰۳۰۔ (یسوع ہالی اجاں وستی دے وچ نہ آیا ہائی اجاں اُتھائیں ہا جِتھاں مرین اوُں کوُں ملی ہائی ) ³¹۳۱۔ جیہڑے یہودی گھر وچ اوُندے کول ہن اَتے اوُں کوُں دلاسا ڈیندے پئے ہن اے ڈیکھ کے مریم چھیتی نال اُٹھی کے باہر لگی گئی۔ اَتے او بندے اُندے پِچھے ایں کیتے ٹُر پئے جو کہ او قبر اُتے روؤن کیتے ویندی پئی ہِے ³²۳۲۔ جڈاں مریم اُں جا تے اپڑی جِتھاں یسوع ہائی اوُں کوُں ڈیکھ کے اُندے پیراں وچ ڈھے پئی اَتے اُں کوُں آکھے اے خداوند! جے تُوں اِتھاں ہوندوں تاں میڈا بِھرا نہ مردا۔³³۳۳۔ جڈاں یسوع نے اوُں کوُ اَتے اُنہاں یہودیاں کوُں جیہڑے اوُندے نال آئے ہن روندے ڈِٹھا تاں دِل وچ بہوُں دُکھی تھی کے تے گھبرا کے آکھے ³⁴۳۴۔ تُساں اوُں کوُں کِتھاں رکھا ہِے؟ اُنہاں نے آکھے اے خداوند! ٹُر کے ڈیکھ گھن ³⁵۳۵۔ یسوع دے ہنجو وگن لگ پئے۔³⁶۳۶۔ وَل یہودیاں نے آکھے ڈیکھو او اوُں کوُں کتنا پیارا ہائی ³⁷۳۷۔ وَت اُنہاں وچوں بعض نے آکھے کیا اے بندہ جئیں انہے دیاں اکھاں کھولیاں ہن اتنا وی نہ کر سگدا ہائی کہ اے بندہ نہ مرے ہا؟³⁸۳۸۔ یسوع وَل اپنے دِل وچ دُکھی تھی کے قبر تے آیا۔ او ہک غار ہا اَتے اوُن دے اُتے پتھر رکھیا گیا ہائی ³⁹۳۹۔ یسوع نے اُنہاں کوُں آکھے ایں پتھر کوُ ہٹاؤ۔ اوُں فوت تھئے ہوئے بندے دی بھین مرتھا نے اوُں کوُں آکھے۔ اے خداوند! اُندے وچوں تاں ہن بدبو آندی ہوسی کیوں جو اوُں کوُں فوت تھئے چار ڈیں تھی گیئن ⁴⁰۴۰۔ یسوع نے اوُں کوُ آکھے جو میں تیکوں آدھا نہ ہم کہ جے تُوں ایمان گھن آسیں تاں خدا دا جلال ڈیکھسیں؟⁴¹۴۱۔ اُنہاں نے اوُں پتھر کوُ ہٹائے۔ وَل یسوع نے اپنی اکھیاں چا کے آکھے اے پیو میں تیڈا شکر کریندا ہاں جو تُوں میڈی سُن گھنی ہِے ⁴²۴۲۔ اَتے میکوں پتا ہائی جو تُوں ہر ویلے میڈی سُندا ہئیں پر اینہاں بندیاں دے پاروُں جیہڑے آسے پاسے کھڑے ہین میں تاں آکھا ہائی جو اِے ایمان گھن آؤن کہ تُوں ہی میکوں گھلے۔⁴³۴۳۔ اے آکھ کے اوُں نے اوُچی آواز نال سڈے اَے لعزر نکل آ ⁴⁴۴۴۔ اَتے جیہڑا مر گیا ہا او کفن نال ہتھ پیر بدھے ہوئے نکل آئے اَتے اوُں دا منہ رومال نال ڈھکیا ہویا ہا۔ یسوع نے اُنہاں کوُں آکھے ایں کوُں کھول کئ تے ونجن ڈیؤ۔⁴⁵۴۵۔ وَت بہوُں سارے یہودی جیہڑے مریم کول آئے ہن اَتے جیہڑے یسوع دا اے کم ڈیکھ کے اُندے تے ایمان گھن آئے ⁴⁶۴۶۔ پر اُنہاں وِچوں کجھ نے فریسیاں دے کول ونج کے اُنہاں کوُں یسوع دے کماں دے خبر ڈِتی۔⁴⁷۴۷۔ وَت وڈیرے کاہناں تے فریسیاں نے صدر عدالت دے بندیاں کوُں کٹھا کر کے آکھے اساں کریندے کیا ہئیں؟ اے بندہ تاں بہوُں معجزے ڈیکھندا ہِے ⁴⁸۴۸۔ اگر اساں ایں کوُں ایویں ہی چھوڑ دِتا تاں سارے اوُندے تے ایمان گھن آسن اَتے رومی آ کے ساڈی جا تے تے قوم ڈوہاں تے قبضہ کر گھن سن۔⁴⁹۴۹۔ اَتے اُنہاں وچوں کائفا ناں دا ہک بندہ ہائی جو اوُں سال وڈیرہ کاہن ہائی اُنہاں کوُں آکھے تُساں کجھ نئیں وے جان دے ⁵⁰۵۰۔ تے وَت نہ سوچیندے ہو جو تُہاڈے کیتے ایہو چنگا ہِے جو ہک بندہ اُمت دے پاروُں مر ونجے نہ کہ ساری اُمت ہلاک تھیوے۔⁵¹۵۱۔ پر اوُں نے ایہہ اپنے ولوُں نیئں آکھیا ہا بلکہ بلکہ اوُں سال وڈیرہ کاہن تھی کے نبوت کیتی ہا جو یسوع ایں قوم دے کیتے مرسی ⁵²۵۲۔ اَتے نہ صرف ایں قوم دے کیتے بلکہ ایں کیتے وی جو خدا دے پریشان حال پُتراں کوُں کٹھا کر کے ہک کر ڈیوے ⁵³۵۳۔ وَت او اوُں ڈینہ تُوں اوُں کوُں مار سٹن دی صلح کرن لگ پئے۔⁵⁴۵۴۔ اوُں ویلے تُوں یسوع یہودیاں وچ علانیہ نئیں پھردا رہِ گئے بلکہ اُتھاں جنگل دے نیڑے دے علاقے وچ افرائیم ناں دے ہک شہر وچ لگا گئے اَتے اپنے چیلیاں کوُں نال گھن کے اوُتھائیں راہن لگے ⁵⁵۵۵۔ اوُں ویلے یہودیاں دی عید فسح نیرے ہائی اَتے بہوں بندے فسح کولوں پہلے پنڈاں تھوں یروشلیم کوُں گئے تاں جو اپنے آپ کوُں پاک کرن۔⁵⁶۵۶۔ وَت او یسوع کوُں گولن لگ پئے تے ہیکل وچ کھڑے تھی کے آپس وچ آکھن لگے کہ تہاڈا کیا خیال ہِے؟ کیا او عید وچ نہ آسی؟ ⁵⁷۵۷۔ اَتے وڈیرے کاہن تے فریسیاں نے حکم ڈے رکھا ہائی جو اگر کئیں کوُ پتا ہوؤے جو او کِتھا ں ہِے تاں اطلاح ڈیوے تاں جو اوُں کوُں پکڑوں۔

Chapter 12

¹۱۔ وَت یسوع عید فسح توں چِھ ڈینہ پہلے بیت عنیاہ وچ آیا جِتھاں لعزر ہائی جیکوں یسوع نے مویاں وچوں جوایا ہائی ²۲۔ اُتھاں اُنہاں نے اُوں کیتے شام دا کھانا بنایا ہائی تے مرتھا خدمت کریندی ودی ہائی پر لعزر اُنہاں وچوں ہائی جیہڑے اوُندے نال کھانا کھاون بیٹھے ہن ³۳۔ وَت مریم نے جٹا ماسی دا اَدھ سیر خالص تے بہوُں قیمتی عطر گھن کے یسوع دے پیراں تے سُٹے اَتے اپنے والاں نال اوُندے پیراں کوُں صاف کیتے اَتے سارا گھر عطر دے بوُ نال بھر گئے۔⁴۴۔ پر اوُندے چیلیاں وچوں ہک بندہ یہوداہ اسکریوتی جیہڑا اوُں کوُ پھدواون کوُ ہا آکھن لگے ⁵۵۔ اے عطر یک سو دینار دا ویچ کے غریباں کوُں کیوں نئیں ڈِتا گیِا ⁶۶۔ اوُں نے اے ایں پارون نئیں آکھیا جو اوُں کوُں غریباں دی فکر ہائی بلکہ اِیں کیتے کہ او چور ہا اَتے اوُں دے کول اُنہاں دی بوجھی راندھی ہائی اُندے وچ جو لجھ پاندے ہن او کڈھ گھندا ہائی۔⁷۷۔ وَت یسوع نے اوُں کوُں آکھیا کہ اے عطر میڈے دفن دے ڈینہ کیتے راہون ڈے ⁸۸۔ کیوں جو غریب غربا تاں ہمیشہ تُہاڈے کول ہِن پر میں ہمیشہ تُہاڈے کول نہ راہساں۔⁹۹۔ پس یہودیاں وچوں عوام اے پتا کر کے کہ او اُتھاں ہِے نہ صرف یسوع دے پاروُں آئے بلکہ اِیں کیتے وی کہ لعزر کوُں ڈیکھن جیکوں اوُں نے مویاں وچوں جوایا ہائی ¹⁰۱۰۔ لیکن وڈیرے کاہناں نے صلح کیتی جو لعزر کوُ وی مار سٹوں ¹¹۱۱۔ کیوں جو اوُندے پاروُں بہوُں سارے یہودی لگے گئے تے یسوع تے ایمان گھن آئے۔¹²۱۲۔ ڈوُجھے ڈیں بہوُں سارے بندیاں نے جو عید مناؤن آئے ہن اے سُن کے کہ یسوع یروشلیم وچ آندا پئے ¹³۱۳۔ کھجور دیاں شاخاں گھن کے اوُندے استقبال کوُں نکلین تے اوُچی آواز نال آکھن لگے ہوشعنا! مبارک ہِے او جیہڑا خداوند دے ناں تے آندے او اسرائیل دا بادشا ہِے۔¹⁴۱۴۔ جڈاں یسوع کوُں گڈھاں دا بال ملے تاں او اُندے بہہ گیِا جیوں کہ لکھا ہِے کہ ¹⁵۱۵۔ اِے صیحون دی دِھی نہ ڈر۔ ڈیکھ تیڈا بادشاہ گڈھاں دے بال تے بہہ کے آندا پئے۔¹⁶۱۶۔ اوُندے چیلے پہلے تاں اے گالیں سمجھ نہ سکے پر جڈاں یسوع اپنے جلال کو اپڑے تاں اُنہاں کوُں یاد آئے کہ اے گالیں اوُندے حق اِچ لکھیاں ہویا ہن اَتے بندیاں نے اوُندے نال اے حال کیتا ہائی۔¹⁷۱۷۔ پس اُنہاں بندیاں نے گواہی ڈِتی جو اوُں ویلے اوُندے نال ہن جڈاں اوُں نے لعزر کوُ قبر وچوُں باہر سڈا تے مویاں وچوں جوایا ہائی ¹⁸۱۸۔ اِیں پاروُں بندے اوُندے استقبال کوُں نکلے جو اُنہاں نے سُنا ہائی کہ اوُں نے اِے معجزہ ڈِکھایا ہِے ¹⁹۱۹۔ وَت فریسیاں نے آپس اِچ آکھے سوچو! تہاڈے کولوں کجھ وی نئیں بن دا۔ ڈیکھو سارا جہاں اوُندے پیچھوں ٹُرن لگ پئے۔²⁰۲۰۔ جیہڑے بندے عید دے پاروُں عبادت کرن کیتے آئے ہن اُنہاں وچوں کجھ یونانی ہن ²¹۲۱۔ پس اُنہاں نے دے کول جیہڑا بیت صیدا دا راہون آلا ہا آ کے اوُں کوُ منت کیتی کہ جناب اساں یسوع کوُں ڈیکھنا چاہندے ہاں ²²۲۲۔ فلپس نے آ کے اندریاس کوُں آکھے۔ وَل اندریاس تے فلپس نے آکے یسوع کوُ اطلاح ڈِتی۔²³۲۳۔ یسوع نے جواب اِچ اُنہاں کوُں آکھے او ویلہ آندے جو ابن آدم جلال پاوے ²⁴۲۴۔ میں تہاکوں سچ آدھا ہاں کہ جڈاں تائیں کنک دا دانہ زمین وچ ڈھیہ کے مر نئیں ویندا کَلھا راہندے پر جڈاں مر ویندے تاں بہوُں سارا پھل گھن آندے۔²⁵۲۵۔ جیکوں اپنی جان بہوں پیاری اے او اوُں کوُ گنوا ڈیسی اَتے جیہڑا ایں جہان اِچ اپنی جان نال دشمنی کریندے اَتے او نہ ختم تھیون آلی حیاتی کیتے محفوظ رکھ گھن سی ²⁶۲۶۔ اگر کوُئی بندہ میڈی خدمت کریسی تاں میڈے پیچھے آسی اَتے جِتھاں میں ہوساں اُتھاں میڈا خادم وی ہوسی۔ اگر کوُئی میڈی خدمت کریسی تاں پیو اوُندی عزت کریسی۔²⁷۲۷۔ ہن میڈی جان گھبراندی ہِے وَت میں کیا آکھاں؟ اے پیوُ! میکوُں ایں ویلے کولوں بچا گھن پر میں ایں پاروُں تاں ایں ویلے کوُں اپڑا ہاں ²⁸۲۸۔ اے پیوُ! اپنے ناں کوُں جلال ڈے۔ وَت آسمان تھوُں آواز آئی کہ میں اوُں کوُں جلال ڈِتا ہِے اَتے وَل وی ڈیساں ²⁹۲۹۔ جیہڑے بندے سُندے کھڑے ہن اُنہاں نے آکھے کہ بدل گرجا ہِے بئے بندیاں نے آکھے کہ فرشتے نے اوُندے نال گالیں کیتاں ہن۔³⁰۳۰۔ یسوع نے جواب اِچ آکھے کہ اے آواز میڈے کیتے نئیں بلکہ تہاڈے کیتے آئی ہائی ³¹۳۱۔ ہن جہان دی عدالت کیتی ویندی اۓ۔ ہن جہان دا وڈیرہ (سردار) کڈھ ڈِتا ویسی۔³²۳۲۔ اَتے اگر میں زمین تھوُں اوُچے تے چڑھایا ویساں تاں ساریاں کوُں اپنے کول چھِک گھنساں ³³۳۳۔ اوُں نے ایں گال دے بارے اشارہ کیتے جو میں کیہوُ جئیں موت مرن آلا ہاں۔³⁴۳۴۔ بندیاں نے اوُں کوُں جواب ڈِتے کہ اساں شریعت دی اے گال سُنی ہِے کہ مسیح آخیر تک راہسی۔ وَل توُں کیوں آدھیں جو ابن آدم دا اوچے تے چڑھایا ونجنا ضرور ہِے؟ اے ابن آدم کون ہِے؟ ³⁵۳۵۔ وَل یسوع نے اُنہاں کوُ آکھے کہ ہن تھوڑی دیر تائیں نُور تُہاڈے کول ہِے۔ جڈاں تک نُور تُہاڈے نال ہِے ٹُرے ونجو۔ اے نہ تھیوے جو ہنیرہ تہاکوُں آ نپے اَتے جیہڑا ہنیرے وچ ٹُردا ہِے او نئیں جان دا کہ کِتھاں ویندا ہِے ³⁶۳۶۔ جڈاں توڑیں نُور تہاڈے نال ہِے نُور تے ایمان گھن آؤ تاں جو نُور دے پُتر بنو۔ یسوع اے گالیں کر کے چلا گئے اَتے اُنہاں کولوں اپنے آپ کوُ لوُکائے۔³⁷۳۷۔ وَت اوُں نے اُنہاں دے سامنے اتنے معجزے ڈِکھائے وَل وی او اوُندے تے ایمان نہ گھن آئے ³⁸۳۸۔ تاں جو یسعیاہ نبی دی گالیں پوریاں تھیوِن جیہڑا اوُں نے آکھیا ہا کہ اَے خداوند ساڈے سنیہے دا کئیں یقین کیتے؟ اَتے خداوند دا ہتھ کیندے تے ظاہر تھِیا ہِے؟³⁹۳۹۔ ایندے پاروُں او ایمان نہ گھن آئے تاں یسعیاہ نبی نے وَل آکھے ⁴⁰۴۰۔ اوُں نے اوُنہاں دیاں اکھیاں کوُں انہا تے اُنہاں دے دِل کوُں سخت کر چھوڑے۔ جو اے نہ تھیوے جو او اکھاں کولوں ڈیکھن اَتے دِل تھوں سمجھن تے رجوع کرن تے میں اُنہاں کوُں شفا ڈیواں۔⁴¹۴۱۔ یسعیاہ نے اے گالیں ایں کیتے آکھیاں ہن کہ اوُں نے اُندا جلال ڈِٹھا ہِے تے اوُں نے اوُندے بارے ای گالیں کیتین ⁴²۴۲۔تاں وی وڈیریاں وچوں بہوُں سارے اوُندے تے ایمان گھن آئے پر فریساں دے پاروُں اقرار نہ کریندے ہن تاں جو اے نہ تھیوتے کہ عبادت خانے وچوں کڈھے نہ ونجن ⁴³۴۳۔ کیوں جو او خدا کولوں عزت پاون گھنن دی بجائے بندیاں کولوں زیادہ عزت پانا چاہندے ہن۔⁴⁴۴۴۔ یسوع نے اوچی آواز نال آکھے جیہڑا میڈے تے ایمان گھن آندے او میڈے تے نئیں بلکہ میڈے گھلن آلے تے ایمان گھن آندے ⁴⁵۴۵۔ اَتے جیہڑا میکوں ڈیدھا ہِے او میڈے گھلن آلے کو ڈیدھا ہِے۔⁴⁶۴۶۔ میں نُور تھی کے جہان وچ آیا ہاں تاں جو کوئی میڈے تے ایمان گھن آندے اندھارے وچ نہ راہسی ⁴⁷۴۷۔ اگر کوُئی میڈی گالیں سُن کے اُنہاں تے عمل کریندے تاں میں اوُں کوُں مجرم نئیں آدھا کیوں جو میں جہان کوُں مجرم بناون کیتے نئیں بلکہ جہان کوُں نجات ڈیون کیتے آیا ہاں۔⁴⁸۴۸۔ جیہڑا میکوں نئیں منیندا اَتے میڈی گالیں کوُں قبول نئیں کریندا اوُں کوُں ہک مجرم آکھن والا ہِے یعنی جیہڑا میں کیتے آخری ڈِیں اوہوُ اوُں کوُ مجرم آکھسی ⁴⁹۴۹۔ کیوں جو میں اپنی طرفوُں کجھ نئیں آکھے بلکہ پیوُ جئیں میکوں بھیجے اوُں نے ای میکوں حکم ڈتے کہ کیا آکھاں تے کیا بولاں ⁵⁰۵۰۔ اَتے میں جان دا ہاں جو اوُں دا حکم نہ ختم تھیون آلی حیاتی ہِے۔ پس جو کجھ میں آدھا ہاں جیویں پیوُ میکوں آکھے اوُویں میں آدھا ہاں۔

Chapter 13

¹۱۔ عید فسح تھوں پہلے جڈاں یسوع جان گئے کہ میرا او ویلہ آگئے کہ جہاں تھوں ٹُر کے پیوُ دے کول ونجاں تاں اپنے اوُں بندیاں کوُں جیہڑے ایں جہان اِچ ہن جیہوں جئیا پیار کریندا ہا آخیر تک پیار کریندا رہیا ²۲۔ اَتے جڈاں شیطان نے شمعون دے پُتر یہوداہ اسکریوتی دے دِل وچ گھت ڈِتا ہائی کہ اوُں کوُں نپاوے تاں شام دا ٹُکر کھاؤن ویلے۔³۳۔ یسوع نے اے جان کے جو پیوُ نے ساریاں شئیں میڈے ہتھ وچ کر ڈِتے ہن اَتے میں خدا دے کولوں آیا اَتے وَل خدا دے کول ای ویندا پیاں ⁴۴۔ ٹُکر کھاون آلی جا تھوں اُٹھ کے کپڑے لہائے تے رومال گھِن کے اپنی کنڈ دے نال بدھا ⁵۵۔ ایندے بعد ہک برتن وچ پانی گھت کے چیلیاں دے پیر دھوون تے رومال نال جیہڑا کنڈ نال بدھا ہائی اوندے نال صاف کرن شروع کیتے۔⁶۶۔ وَت او شمعون پطرس تائیں اپڑا۔ اوُں نے اوُں کو آکھے اے خداوند! کیا توُں میڈے پیر دھونا ہئیں؟ ⁷۷۔ یسوع نے جواب اِچ اوُں کوُ آکھے کہ جو میں کریندا ہاں تُوں ہالی نئیں جان دا پر بعد وچ تیکوں سمجھ آسی ⁸۸۔ پطرس نے اوُں کوُں جواب ڈِتے کہ تُوں میڈے پیر اۤخیر تک نہ دھو پاسیں۔ یسوع نے اوُں کوُں جواب ڈِتے جو اگر میں تیکوں نہ دھوواں تاں تُوں میڈے نال شریک نئیں سگدا ⁹۹۔ شمعون پطرس نے اوُں کوُں آکھے اے خداوند! صرف میڈے پیر ای نئیں بلکہ ہتھ تے سر وی دھو چھوڑ۔¹⁰۱۰۔ یسوع نے اوُں کوُں آکھے جیہڑا دھاں چُکے اوُں کوُں پیر دے سوا کجھ دھوون دی لوڑ نئیں او تاں بالکل پاک ہِے تے تُساں وی پاک ہو پر سارے دے سارے نئیں ¹¹۱۱۔ کیوں جو اپنے نپواون والے کوُ جان دا ہائی ایں کیتے اوُں نے آکھے تُساں سارے پاک نئیں۔¹²۱۲۔ جیہڑے ویلے اوں نے اوُنہاں دے پیر دھو گِدے اَتے اپنے کپڑے پا کے بہہ گئے تاں اُنہاں کوُ آکھے کیا تُساں جان دے ہیوے کہ میں تُہاڈے نال کیا کیتے؟ ¹³۱۳۔ تُساں میکوں استاد تے خداوند آدھے وے تے خوب آدھے ہیوے کیوں جو میں ہاں ¹⁴۱۴۔ پس جڈاں میں خداوند تے استاد نے تہاڈے پیر دھوتے ہن تاں تہاڈے تے وی فرض ہِے جو ہک ڈوجھے دے پیر دھویا کرو ¹⁵۱۵۔ کیوں میں تُساں کوُ ہک نمونہ ڈِکھایا ہِے کہ جیویں میں تہاڈے نال کیتے تُساں وی کیتا کرو۔¹⁶۱۶۔ میں تہاکوں سچ آدھا ہاں کہ نوکر اپنے مالک تھوں وڈا نئیں تھیندا تے ناں گھلیا ہویا اپنے گھلاون والے تھوں ¹⁷۱۷۔ اگر تُساں انہاں گالیں کوُں جان دے ہیوے تاں مُبارک ہو پر شرط ہے جو انہاں تے عمل وی کرو ¹⁸۱۸۔ میں تہاڈے ساریاں دے پاروں نئیں آدھا۔ جنہاں کوُں میں چُنا ہِے اُنہاں کوُں میں جان دا ہاں پر اے ایں کیتے ہِے جو اے پیشن گوئی پوری تھیوے کہ جو میڈی روٹی کھاندا ہِے اوُں نے میڈے تے جنگ چاتی۔¹⁹۱۹۔ہن میں اوُندے ہوون تھوں پہلے تہاکوں ڈسا ڈینا ہاں تاں جو جیہڑے ویلے تھی ونجے تاں تُساں ایمان گھن آؤ جو کہ میں اوؤ ہاں ²⁰۲۰۔میں تہاکوں سچ آدھا ہاں کہ جو میڈے گھلے ہوئے کوُں قبول کریندے او میکوں قبول کریندے اَتے جیہڑا میکوں قبول کریندے او میڈےگھلن آلے کوُ قبول کریندا ہِے۔²¹۲۱۔ اے گالیں کر کے یسوع اپنے دِل وچ گھبرا گئے اَتے اے گواہی ڈِتی کہ میں تہاکوں سچ آدھا ہاں کہ تہاڈے وچوں ہک بندہ میکوں نپویسی ²²۲۲۔ چیلے شبہ کر کے کہ او کیندی بارے آدھا پئے ہک ڈوجے کوُ ڈیکھن لگ پئے۔²³۲۳۔ اوُندے چیلیاں وچوں ہک بندہ جیندے نال یسوع محبت رکھیندا ہائی یسوع دے سینے دی پاسے جھک کے ٹُکر کھاون بیٹھا ہائی ²⁴۲۴۔ پس شمعون پطرس نے اوُں کوُں اشارہ کر کے آکھے ڈس تُوں او کیندے بارے آدھیں؟ ²⁵۲۵۔ اوُں نے اوُویں ای یسوع دی چھاتی دا آسرا گھن کے آکھے اے خداوند! او کون اے؟²⁶۲۶۔ یسوع نے جواب ڈِتے کہ جیں کوُں میں نوالہ ڈبو کے ڈے ڈیساں اوُو ہوسی۔ وَل اوُں نے نوالہ ڈبویا اَتے گھن کے شمعون اسکریوتی دے پُتر یہوداہ کوُ ڈے ڈِتا ²⁷۲۷۔ اَتے اوُں نوالے دے بعد شیطان اوندے وچ وڑ گئے۔ وِل یسوع نے اوُں کوُ آکھے کہ جو کجھ تُوں کرنا چاہندیں جلدی کر گھن۔²⁸۲۸۔ پر جیہڑے ٹُکر کھاون بیٹھے ہن اُنہاں وچوں کئیں کوُ پتا نہ لگا کہ اوُں نے اے اوُں کوُ کیوں آکھے ²⁹۲۹۔ کیوں جو یہوداہ دے کول بوجھی راہندی ہائی ایں کیتے کجھ نے سمجھے جو یسوع اوُں کوُ آدھے کہ جو کجھ ساکوُں عید دے کیتے لوڑ اے مل گِھن گِھن یا اے کہ غریباں کو کجھ ڈے ³⁰۳۰۔ او نوالہ گھن کے اوُں ویلے بہوں چھیتی باہر لگا گئے اے رات دا ویلہ ہا۔³¹۳۱۔ جیہڑے ویلے او باہر لگا گئے تاں یسوع نے آکھیا کہ ہن ابن آدم نے جلال پاتے اَتے خدا نے اوُندے وچ جلال پاتے ³²۳۲۔ اَتے خدا وی اوں کوُ اپنے وچ جلال ڈیسی بلکہ خدا اوُں کوُں بہوں جلدی جلال ڈیسی ³³۳۳۔ اے بالو! میں ہن تھوڑی دیر کیتے تہاڈے نال ہاں۔ تُساں میکوں گولیسو تے جیویں میں یہودیاں کوُں آکھے کہ میں جِتھاں ویندا ہاں تُساں نئیں وے آسگدے اوہو جیا میں تہاکوں وی آدھا پیاں۔³⁴۳۴۔ میں تہاکوں ہک نواں حکم ڈیندا پیا ہاں کہ ہک ڈوجے نال محبت رکھو کہ جیویں میں تہاڈے نال محبت رکھی تُساں وی ہک ڈوجے نال محبت رکھو ³⁵۳۵۔ اگر تُساں ہک ڈوجے نال محبت رکھیسو تاں ایں دے پاروُں ساریاں کوُ پتا لگ پوسی جو تُساں میڈے چیلے او۔³⁶۳۶۔ شمعون پطرس نے اوُں کوُ آکھے اے خداوند توں کِتھاں ویندا ہئیں؟ یسوع نے جواب ڈِتے کہ جِتھاں میں ویندا ہاں ہن تاں تُوں میڈے پیچھے آ نئیں سگدا پر بعد اِچ میڈے پیچے آسیں ³⁷۳۷۔ پطرس نے اوُں کوُں آکھے اے خداوند! میں تیڈے پیچھے ہالی کیوں نئیں آ سگدا؟ میں تاں تیڈے کیتے اپنی جان ڈیساں ³⁸۳۸۔ یسوع نے جواب ڈِتا کہ کیا تُوں میڈے کیتے اپنی جان ڈیسیں؟ میں تیکوں سچ آدھا ہاں جو کُکڑ بانگ نہ ڈیسی جڈاں تک تُو ترائے وار میڈا انکار نہ کر گھنسیں۔

Chapter 14

¹۱۔ تہاڈا دِل نہ گھبراوے۔ تُساں خدا تے ایمان رکھیندے او میڈے تے وی ایمان رکھو ²۲۔ میدے پیوُ دے گھر دے وچ بہوُں سارے مکان ہن۔ جے نہ ہوون ہا تاں میں تہاکوُں ڈس ڈیواں ہا کیوں جو میں ویندا ہاں جو تہاڈے کیتے جا تیار کراں ³۳۔ اَتے اگر میں ونج کے تہاڈے کیتے جا تیار کریساں تاں وَل آ کے تہاکوں اپنے نال گھن گھنساں تاں جو جِتھاں میں ہاں تُساں وی ہو۔⁴۴۔ اَتے جِتھاں میں وینداں ہاں تُساں اُتھاں دی راہ جان دے ہیوے ⁵۵۔ توما نے اوُں کوں آکھے اے خداوند اساں اساں نئیں سے جان دےکہ تُوں کِتھاں ویندیں۔ وَل راہ کیویں جانوں؟ ⁶۶۔ یسوع نے اوُں کوُں آکھے کہ راہ تے حق تے حیاتی میں ہاں۔ کُوئی میڈے وسیلے دے بغیر پیوُ دے کول نئیں آ سگدا ⁷۷۔ اگر تُساں میکوں جان دے تاں میڈے پیوُ کوُ وی جان دے۔ ہن اوُں کوُں جان دے ہو اَتے ڈیکھ وی گِدے۔⁸۸۔ فلپس نے اوُں کوُں آکھے اے خداوند! پیوُ کو ساکوں ڈِکھا ۔ ایہو ساڈے کیتے ڈھیر اے ⁹۹۔ یسوع نے اوُں کوُ آکھے اے فلپس! میں ایڈی مُدت توں تہاڈے نال ہاں کیا تُوں میکوُں نئیں جان دا؟ جئیں میکوں ڈِٹھے اوُں نے پیوُ کوُ ڈِٹھے۔ تُوں کیوں آدھا ہیں کہ پیوُ کوُ ساکوں ڈِکھا؟¹⁰۱۰۔ کیا تیکوں یقین کئے نئیں کہ میں پیوُ دے وچ ہاں اَتے پیوُ میڈے وچ ہِے؟ اے گالیں جو میں تہاکوں آدھا ہاں اپنی طرفوں نئیں پیا آدھاں ہاں پیوُ میڈے وچ رِہ کے اپنے کم کریندا ہِے ¹¹۱۱۔ میڈا یقین کرو کہ میں پیوُ دے وچ ہاں اَتے پیوُ میڈے وچ ہِے نئیں تاں میڈے کماں دے پاروُں ہی میڈا یقین کرو۔¹²۱۲۔ میں تہاکوُں سچ آدھا ہاں کہ جو میڈے تے ایمان رکھیندا ہِے اے کم جو میں کریندا ہاں او وی کریسی ہتھوں ایندے کولوں وی وڈے کم کریسی کیوں جو میں پیوُ کول ویندا ہاں ¹³۱۳۔ اَتے جو کجھ تُساں میڈے ناں تھوں چاہسو میں اوہوُ کریساں تاں جو پیوُ پُتر وچ جلال پاوے ¹⁴۱۴۔ اگر میڈے ناں تھوں میڈے کولوں کجھ چاہسو تاں میں اوہوُ کریساں۔¹⁵۱۵۔اگرتُساں میڈے نال محبت رکھیندے او تاں میڈے حکماں تے عمل کریسو ¹⁶۱۶۔ اَتے میں پیوُ دے اگوں درخواست کریساں تاں او تہاکوں ڈوجھا مدد کرن آلا ڈیسی جیہڑا اۤخیر تک تہاڈے نال راہسی ¹⁷۱۷۔ یعنی روحِ حق جئیں کوُں اے دُنیا حاصل نئیں سے کر سگدی کیوں جو نہ اُوں کوُں ڈیدھی اِے اَتے نہ جان دی اِے کیوں جو او تہاڈے نال راہندے اَتے تہاڈے اندر ہوسی۔¹⁸۱۸۔ میں تہاکوُں یتیم نہ چھوڑیساں۔ میں تہادے کول آساں ¹⁹۱۹۔ تھوڑی دیر باقی ہِے جو دُنیا میکوں ولا نہ ڈیکھ سی پر تُساں ڈیدھے راہسو۔ کیوں جو میں جیوندا ہاں تُساں وی جیوندے راہسو ²⁰۲۰۔ اوُں ڈیں تُساں جان سو کہ میں اپنے پیوُ وچ ہاں اَتے تُساں میڈے وچ اور میں تہاڈے وچ۔²¹۲۱۔ جیندے کول میڈے حکم ہن اَتے او اونہاں تے عمل کریندا اے اوہو میڈے نال محبت رکھیندا ہِے اَتے جیہڑا میڈے نال محبت رکھیندا ہِے او میڈے پیوُ دا لاڈلا ہوسی اَتے میں اوندے نال محبت رکھیساں تے اپنے آپ کوُں اوندے تے ظاہر کریساں ²²۲۲۔ اوُں یہوداہ نے جیہڑا اسکریوتی نہ ہائی اوُں کوُں آکھے اے خداوند! کیا تھی گئے جو تُوں اپنے آپ کوُ ساڈے تے ظاہر کریندا ہئیں پر دُنیا تے نئیں؟²³۲۳۔ یسوع نے اوُں کوُں جواب وچ آکھے جو اگر کوُئی میڈے نال محبت رکھیندا ہِے تاں او میڈے کلام تے عمل کریسی اَتے میڈا پیوُ اوُندے نال محبت رکھیسی تے اساں اوُندے کول آسوں اَتے اوُندے نال مل باسوں ²⁴۲۴۔ جیہڑا میڈے نال محبت نئیں رکھیندا او میڈے کلام تے عمل نئیں کریندا اَتے جیہڑا کلام تساں سندے او او میڈا نئیں بلکہ میڈے پیوُ دا ہِے جئیں میکوں گھلے۔²⁵۲۵۔ میں اے گالیں تہاڈے نال رہِ کے تہاڈے نال آکھین ²⁶۲۶۔ لیکن مدد کرن آلا یعنی روح القدس جیہڑا پیوُ میڈے ناں توں بھجیسی اوہوُ تہاکوں ساریاں گالیں سکھیسی اَتے جو کجھ میں تہاکوں آکھے او ساریاں تہاکوں یاد کرویسی ²⁷۲۷۔ میں تہاکوں تسلی ڈِتی ویندا ہاں۔ اپنی تسلی تہاکوں ڈیندا ہاں۔ جیویں دُنیا ڈیندی ہِے میں تہاکوں اوُویں نئیں ڈیندا۔ تہاڈا دِ نہ گھبراوے اَتے نہ ڈرے۔²⁸۲۸۔ تُساں سُنی کھڑے ہیوے جو میں تہاکوں آکھے جو میں ویندا ہاں اَتے وَل تہاڈے کول آندا ہاں۔ اگر تُساں میڈے نال محبت رکھیندے تاں ایں گال نال جو میں پیوُ کول ویندا ہاں خوش تھیندے کیوں جو پیوُ میڈے کولوں وڈا ہِے ²⁹۲۹۔ اَتے ہن میں اِیں دے ہوؤن کولوں پہلے آکھ ڈِتا ہِے تاکہ جڈاں تھی ونجے تاں تُساں یقین کرو۔³⁰۳۰۔ ایندے بعد میں تہاڈے نال بہوُں گالیں نہ کریساں کیوں جو دُنیا دا وڈیرہ (سردار) آندا ہِے اَتے میڈے وچ اوُندا کجھ نئیں ³¹۳۱۔ اے ایں پاروُں تھیندا اے جو دُنیا جانے کہ میں پیوُ نال محبت رکھیندا ہاں اَتے جیویں پیوُ نے میکوں حکم ڈِتا ہِے میں اوُں ویں کریندا ہاں۔ اُٹھو اِتھوں جُلوُں۔

Chapter 15

¹۱۔ انگور دا اصلی جھاڑ میں ہاں اَتے میڈا پیوُ باغبان ہِے ²۲۔ جیہڑی شاخ میڈے وچ ہِے تے او پھل نئیں گھن آندی اوُں کوُں او کٹ سٹیندا ہِے اَتے جیہڑی پھل گھن آندی ہِے اوُں کوُ او کانٹ جھاڑ کریندے تاں جو او بہوں سارا پھل گھن آوے۔³۳۔ ہن تُساں اوُں کلام دے پاروُں جیہڑا میں تہاڈے نال کیتے پاک ہو ⁴۴۔ تُساں میڈے وچ قائم رہو تے میں تہاڈے وچ۔ جیویں شاخ انگور دے جھاڑ وچ قائم نہ راہوے تاں اپنے آپ پھل نئیں گھن آندی اوُویں ہار تُساں وی اگر میڈے وچ قائم نہ راہسو تاں پھل نہ گھن آسو۔⁵۵۔ میں انگور دا جھاڑ ہاں تُساں شاخاں ہو۔ جو میڈے وچ قائم راہندے تے میں اوُندے وچ اوہو بہوُوں پھل گھن آندے کیوں جو میڈے کولوں الگ تھی کے تُساں کجھ وی نئیں وے کر سگدے ⁶۶۔ اگر کوُئی میڈے وچ قائم نہ راہوے تاں او شاخ وانگوں سَٹ ڈِتا ویندا اے وَت او سُک ویندا اے تے بندے اُنہاں کوُں جمع کر کے بھا اِچ پھونک ڈیندے ہن تے او سڑ ویندی اے ⁷۷۔ اگر تُساں میڈے وچ قائم راہو تے میڈی گالیں تہاڈے وچ قائم راہون تاں جو چاہندے او منگو۔ او تہاڈے کیتے تھی ویسی۔⁸۸۔ میڈے پیوُ دا جلال ایویں تھیندا اے جو تُساں بہوُں سارا پھل گھن آؤ۔ وَل ہی تُساں میڈے چیلے ٹھہرسو ⁹۹۔ جیویں پیوُ نے میڈے نال محبت رکھی اوُں وے ای میں تہاڈے نال محبت رکھی۔ تُساں میڈی محبت وچ قائم راہو۔¹⁰۱۰۔ اگر تُساں میدے حکماں تے عمل کریسو تاں میڈی محبت وچ قائم راہسو جیویں میں اپنے پیوُ دے حکماں تے عمل کیتا ہِے اَتے اوُں دی محبت وچ قائم ہاں ¹¹۱۱۔ میں اے گلاں تہاڈے نال ایں پاروُں کیتیاں ہن جو میڈی خوشی تہاڈے وچ ہووے تے تہاڈی خوشی پوری تھی ونجے۔¹²۱۲۔ میڈا حکم اے ہِے کہ جیویں میں تہاڈے نال محبت رکھی تُساں وی ہک ڈوجے نال محبت رکھو ¹³۱۳۔ ایندے تھوں زیادہ محبت کوئی بندہ نئیں کریندا جو اپنی جان اپنے بیلیاں کیتے ڈے ڈیوے۔¹⁴۱۴۔ جیہڑا کجھ میں تہاکوں حکم ڈیندا ہاں اگر تُساں اوندے تے عمل کریسو تاں میڈے بیلی ہوسو ¹⁵۱۵۔ ہن تھوں میں تہاکوں نوکر نہ آکھساں کیوں جو نوکت نئیں جان دا کہ اوُندا مالک کیا کریندا ہِے بلکہ تہاکوں میں بیلی آکھے۔ ایں پاروُں جیڑھیاں گالیں میں اپنے پیوُ کولوں سُنیں او ساریاں تہاکوں ڈسایاں ہن۔¹⁶۱۶۔ تُساں نے میکوں نئیں چُنا ہِے بلکہ میں تہاکوں چُن گِدے اَتے تہاکوں مقرر کیتے کہ ونج کے پھل گھن آؤ تے تہاڈا پھل قائم راہوے تاں جو میڈے ناں تھوں جو کجھ پیوُ کولوں منگو او تہاکوں ڈیوے ¹⁷۱۷۔ میں تہاکوں ایں گالیں دا حکم ایں کیتے ڈیندا ہاں کہ تُساں ہک ڈوجے نال محبت رکھو۔¹⁸۱۸۔ اگر دُنیا تہاڈے نال دشمنی رکھیندی ہِے تاں تُساں جان دے ہیوے جو اوُں نے تہاڈے کولوں پہلے میڈے نال وی دشمنی رکھی ہے ¹⁹۱۹۔ اگر تُساں دُنیا دے ہوو ہا تاں دُنیا اپنیاں کوُں عزیز رکھے ہا لیکن کیوں جو تُساں دُنیا دے نئیں بلکہ میں تہاکوں دُنیا وچوں چُن گِدے ایں کیتے دُنیا تہاڈے نال دشمنی رکھیندی ہِے۔²⁰۲۰۔ جیہڑی گال میں تہاکوں آکھی ہائی اوُں کوُں یاد رکھائے جو نوکر اپنے مالک کولوں وڈا نئیں تھیندا۔ اگر اُنہاں نے میکوں ستائے تاں تہاکوں وی ستاسن۔ اگر اُنہاں مے میڈی گال تے عمل کیتے تاں تہاڈی گال تے وی عمل کریسن ²¹۲۱۔ لیکن اے سب او میڈے ناں تھوں تہاڈے نال کریسن کیوں جو او میڈے گھلن والے کوں نئیں جان دے ²²۲۲۔ اگر میں نہ آواں ہا اَتے نہ اُنہاں نال کلام کراں ہا تاں او گناہ گار نہ تھیون ہا لیکن ہن اُنہاں دے کول اُنہاں دے گناہ دا بہانہ کئے نئیں۔²³۲۳۔ جیہڑا میڈے نال دشمنی رکھیندا ہِے او میڈے پیوُ نال وی دشمنی رکھیندا ہِے ²⁴۲۴۔ اگر میں اُنہاں وچ او کم نہ کریندا جو کئیں ڈوجھے نے نئیں کیتے تاں او گناہ گار نہ ہؤن ہا۔ پر ہن تاں اُنہاں نے میکوں تے میڈے پیوُ ڈوہاں کوُ ڈِٹھے اَتے ڈوہاں نال دشمنی رکھی ہِے ²⁵۲۵۔ لیکن اے ایں کیتے تھیئے جو او قول پورا تھیوے جیہڑا اُنہاں دی شریعت اِچ لکھا کھڑے جو اُنہاں نے میڈے نال مفت دشمنی رکھی۔²⁶۲۶۔ لیکن جڈاں او مدد کرن آلا آسی جیکوں میں تہاڈے کول پیوُ دی طرفوں بھجیساں یعنی روح حق جو پیوُ تھوں نکلدا ہِے تاں او میڈی گواہی ڈیسی ²⁷۲۷۔ تُساں وی گواہ ہیوے کیوں جو مڈھوں میڈے نال ہیوے۔

Chapter 16

¹۱۔ میں اے گالیں تہاکوں ایں کیتے آکھین جو تُساں تھوُڈا نہ کھاؤ ²۲۔ بندے تہاکوں عبادت خانیاں دے وچوں کڈھ ڈیسن بلکہ او ویلہ آندے ہِے کہ جیہڑا تہاکوں قتل کریسی او سوچیسی جو میں خدا دی خدمت کریندا پیاں۔³۳۔ او ایں کیتے کریسن کہ اُنہاں نے نہ پیوُ کوُ سمجھے نہ میکوں ⁴۴۔ لیکن میں اے گالیں ایں کیتے تہاڈے نال کیتیں ہن کہ جڈاں اُنہاں دا ویلہ آسی تاں تہاکوں یاد آسی جو میں تہاکوں آکھا ہائی اَتے میں مڈھوں ای تہاڈے نال اے گالیں ایں کیتے نہ کیتیاں ہن جو میں تہڈے نال ہاسی۔⁵۵۔ پر ہن میں اپنے گھلن والے کول ویندا ہاں اَتے تہاڈے وچوں کوئی میڈے کولوں نئیں پچھدا کہ تُوں کِتھاں ویندا ہیں ⁶۶۔ بلکہ ایں کیتے جو میں اے گالیں تہاڈے نال کیتیاں ہن تہاڈا دل غم نال بھر گیا ہا ⁷۷۔ لیکن میں تہاکوں سچ آدھاں کہ میڈا ونجنا تہاڈے کیتے فائدہ مند ہِے کیوں جو اگر میں نہ ویساں تاں او مدد کرن آلا تہاڈے کول نہ آسی لیکن اگر ویساں تاں اوُں کوں تہاڈے کول بھیج ڈیساں۔⁸۸۔ اَتے او آ کے دُنیا کوُ گناہ تے راستبازی تے عدالت دے بارے وچ قصوروار ٹھہراسی ⁹۹۔ گناہ دے بارے جو او میڈے تے ایمان نئیں گھن آندے ¹⁰۱۰۔ راستبازی دے بارے وچ ایں کیتے جو میں پیوُ دے کول ویندا ہاں اَتے تُساں میکوں وَل نہ ڈیکھسو ¹¹۱۱۔ عدالت دے بارے ایں کیتے کہ دُنیا دا وڈیرہ مجرم ٹھہرایا گیا ہِے۔¹²۱۲۔ میکوں تہاڈے نال بئیاں وی بہوُں ساریاں گالیں آکھنی ہن پر ہن تساں وچ اِنہاں دی برداشت کئے نئیں ¹³۱۳۔ لیکن جڈاں او یعنی روح حق آسی تاں تہاکوں ساری سچائی دی راہ ڈِکھاسی۔ ایں کیتے کہ او اپنی طرفوں کجھ نہ آکھسی لیکن جو کجھ سُن سی اوؤ آکھ سی اَتے تہاکوں آون آلے ویلے دیاں خبراں وی ڈیسی ¹⁴۱۴۔ او میڈا جلال ظاہر کریسی ایں کیتے کہ میڈے کولوں گھن کے تہاکوں خبراں ڈیسی۔¹⁵۱۵۔ جو کجھ پیوُ دا ہِے او سارا میڈا اے۔ ایں کیتے میں تہاکوں آکھے جو او میڈے کولوں گِھن کے تہاکوں خبراں ڈیسی ¹⁶۱۶۔ تھوڑی دیر وَت نہ تساں میکوں ڈیکھ سو اَتے وَل تھوڑی دیر بعد میکوں ڈیکھ گھن سو۔¹⁷۱۷۔ وَت اوُں دے کجھ چیلیاں نے آپس وچ آکھیا اے کیا ہِے جو او ساکوں آدھے کہ تھوڑی دیر تائیں تساں میکوں نہ ڈیکھ سو تے وَت تھوڑی دیر بعد میکوں ڈیکھ گھن سو اَتے اے کہ میں پیوُ دے کول ویندا ہاں ¹⁸۱۸۔ اُنہاں نے آکھیا کہ تھوڑی دیر جو او آدھا ہِے اے کئیں گل اِے؟ اساں نئیں سے جان دے جو کیا آدھا ہِے۔¹⁹۱۹۔ یسوع نے اے جان کے جو او میکوں سوال کرنا چاہندے ہن اُنہاں کوُ آکھیا کیا تُساں آپس وچ میڈی ایں گال دے بارے پُچھ گُچھ کریندے وے جو تھوڑی دیر وچ تساں میکوُں نہ ڈیکھ سو اَتے وَل تھوڑی دیر وچ میکوُں ڈیکھ گھن سو؟ ²⁰۲۰۔ میں تہاکوُں سچ آدھا ہاں کہ تساں روسو اَتے ماتم کریسو پر دُنیا خوش تھیسی تساں ڈکھی ہوسو پر تہادا ڈُکھ خوشی بن ویسی ²¹۲۱۔ جڈا تریہمت بال جننا چاہندی اے تاں ڈُکھی تھیندی ہِے ایں کیتے کہ اوُں دے ڈُکھاں دا ویلہ آ پچدا اے وَت جڈاں بال پیدا تھی ویندا اے تاں ایں خوشی وچ جو دُنیا وچ ہک بندہ پیدا تھی گئے تاں ایں درد کوُ وَل یاد نئیں کریندی۔²²۲۲۔ تہاکوُں وی ہن تاں ڈُکھ ہِے پر جڈاں میں تہاکوُں ملساں تاں تہاڈا دِل خوش تھیسی اَتے تہاڈی خوشی کوئی چھِک نہ گھن سی ²³۲۳۔اُں ڈیں تساں میڈے کولوں کجھ نہ پچھ سو۔ میں تہاکوُں سچ آدھاں کہ اگر پیوُ کولوں کجھ منگسو تاں او میڈے ناں اِچ تہاکوں ڈیسی ²⁴۲۴۔ہن تائیں تساں میڈے ناں وچ کجھ نئیں منگیا۔ منگسو تاں پاسو تاں جو تہاڈی خوشی پوری تھی ونجے۔²⁵۲۵۔ میں اے گالیں تہاکوُں تمثیلاں وچ آکھیاں ہن۔ او ویلہ آندے جو تُہاکوُں میں تمثیلاں اِچ نہ آکھساں پر صاف صاف تہاکوں پیوُ دیاں خبراں ڈیساں۔²⁶۲۶۔ اُوں ڈیں تساں میڈے ناں وچ منگسو اَتے میں تہاکوُں اے نئیں آدھا جو پیوُ اگے تہاڈی منّت کریساں ²⁷۲۷۔ ایں کیتے کہ پیوُ تاں آپ ہی تہاکوُں عزیز رکھیندا ہِے کیوں جو تساں نے میکوں عزیز رکھیا ہِے اَتے ایمان گھن آئے ہیوے جو میں پیوُ دی طرفوں نکلا ہاں ²⁸۲۸۔ میں پیوُ وچوں نکلا ہاں اَتے دُنیا وچ آیا ہاں وَل دُنیا توں ٹُر کے پیوُ دے کول ویندا ہاں۔²⁹۲۹۔ اوُں دے چیلیاں نے آکھیا ڈیکھ ہن توں صاف صاف آدھا ہِئیں اَتے کوئی تمثیل نئیں آدھا ³⁰۳۰۔ اسں ہن جان گئے ہاں جو توں سب کجھ جان دا ہئیں اَتے ایں دا مھتاج نئیں کہ کوئی تیڈے کولوں پچھے۔ ایں کیتے اساں ایمان گھن آئے ہئیں جو توُں خدا وچوں نکلا ہئیں ³¹۳۱۔ یسوع نے اُنہاں کوُں جواب ڈِتے کیا تساں ہن ایمان گھن آندے وے؟³²۳۲۔ ڈیکو او ویلہ آندا ہِے بلکہ پجھ گئی ہِے جو تساں سارے وِکھر کے اپنے اپنے گھر دی راہ گھن سو تے میکو کہلا چھوڑ ڈیسو تاں وی میں کہلا نئیں ہاں کیوں جو پیوُ میڈے نال ہِے ³³۳۳۔ میں تہاکوں اے گالیں ایں کیتے آکھیں ہن جو تساں میڈے وچ تسلی پاؤ۔ اِیں جہاں وچ ڈکھ چاندے وے پر تسلی پاؤ جو میں ایں جہان تے غالب آیا ہاں۔

Chapter 17

¹۱۔ یسوع نے اے گالیں آکھیں تے اپنیاں اکھیاں آسمان دی طرفوں چا کے آکھیا اے پیوُ! او ویلہ آگیا ہِے۔ اپنے پُتر دا جلال ظاہر کر تاں جو تیڈا پُتر تیڈا جلال ظاہر کرے ²۲۔ تُوں اوُں کوں ہر بندے تے اختیار ڈِتا ہِے تاں جو تُوں اُنہاں کو ڈِتا ہے اُنہاں ساریاں کوں او نہ ختم تھیون آلی حیاتی ڈیوے۔³۳۔ اَتے نہ ختم تھیون آلی حیاتی اے ہِے کہ او تیکوں ہِکو خدا تے برحق کوُں تے یسوع مسیح کوُں جینکوں توں بھیجے جاننن ⁴۴۔ جیہڑا کم تُوں میکوں کرن کوں ڈِتا ہائی اوُں کوُں ختم کر کے میں زمین اُتے تیڈا جلال ظاہر کیتے ⁵۵۔ اَتے ہن ِے پیوُ توُں اوُں جلال دے پاروں جیہڑا میں دُنیا دی پیدائش کولوں پہلے تیڈے نال رکھیندا ہاں میکوں اپنے نال جلالی بنا ڈے۔⁶۶۔ میں تیڈے ناں کوُں اُنہاں بندیاں تے ظاہر کیتے جنہاں کوُں تُوں میکوں ڈِتا ہائی۔ او تیڈے ہن اَتے تُوں اُنہاں کوں میکوں ڈِتے تے اُنہاں نے تیڈے کلام تے عمل کیتا ہِے ⁷۷۔ ہن او جان گئے ہن کہ جو کجھ تُوں میکوں ڈِتا ہِے او سارا کجھ تیڈی طرفوں ہِے ⁸۸۔ کیوں جو کلام تُوں میکوں ڈِتے او میں اُنہاں کوُں پہنچا ڈِتے اَتے اُنہاں نے اوُں کوُں قبول کیتے تے سچ جان گِدے جو میں تیڈی طرفقوں نکلا ہاں تے او ایمان گھن آئے ہن جو تُوں ہی نے میکوں میکوں بھیجے۔⁹۹۔ میں اُنہاں کیتے درخواست کریندا ہاں میں دُنیاں کیتے درخواست نئیں کریندا بلکہ اُنہاں کیتے جنہاں کوُں تُوں میکوُں ڈِتا ہِے کیوں جو او تیڈے ہن ¹⁰۱۰۔ اَتے جو کجھ میڈا ہِے او سارا کجھ تیڈا ہِے اَتے جو کجھ تیدا ہِے او میڈا ہِے اِنہاں تو میڈا جلال ظاہر تھیا ہِے ¹¹۱۱۔ میں ہن تھوں بعد دُنیا وچ نہ راہساں پر اے دُنیا وچ ہن تے میں تیڈے کول آندا ہاں۔ اے قدوس پیوُ! اپنے اوُں ناں دے وسیلے تھوں جیہڑا تھوں میکوں ڈِت ہِے اُنہاں دی حفاظت کر تاں جع سو ساڈی طرح ہک ہوؤن۔¹²۱۲۔ جڈاں توڑی میں اُنہاں دے نال راہندا رہیاں میں تیڈے اوُں ناں دے وسیلے دے نال جو توُں میکوں ڈِتا ہِے اُنہاں دی حفاظت کیتی اے۔ میں اُنہاں دے ڈیکھ بھال کیتی ہِے تے ہلاکت دے پُتر دے علاوہ اُنہاں وچوں کوُئی ہلاک نہ تھیا تاں جو کتاب مقدس دا لکھیا ہویا پورا تھیوے ¹³۱۳۔ لیکن ہم میں تیڈے کول آندا ہاں تاں اے گالیں دُنیا وچ آدھا ہاں تاں جو میڈی خوشی اُنہاں کوں پوری حاصل تھیوے ¹⁴۱۴۔ میں تیڈا کلام اُنہاں کوں پہنچا ڈِتا ہِے اَتے دُنیا نے اُنہاں نال دشمنی رکھی ایں کیتے جو میں دُنیا دا نئیں او وی دُنیا دے نئیں۔¹⁵۱۵۔ میں اے درخواست نئیں کریندا کہ تُوں اُنہاں کوں دُنیا وچوں چا گھن بلکہ اے کہ اوُں شریر کولوں اُنہاں دی حفاظت کر ¹⁶۱۶۔ جیویں میں دُنیا دا نئیں او وی دُنیا دے نئیں ¹⁷۱۷۔ اُنہاں کوں سچائی دے پاروں پاک کر۔ تیڈا کلام سچائی ہِے۔¹⁸۱۸۔ جیویں تُوں میکوں دُنیا وچ بھیجے اوویں میں وی انہاں کو دُنیا وچ بھجینا ¹⁹۱۹۔ اَتے میں اُنہاں دی خاطر اپنے آپ کوں پاک کریندا ہاں تاں جو او وی سچائی دے وسیلے پاک کیتے ونجن۔²⁰۲۰۔ میں صرف اُنہاں کیتے ہی درخواست نئیں کریندا بلکہ اُنہاں کیتے وی جو ایں کلام دے پاروں میڈے تے ایمان گھن آسن ²¹۲۱۔ تاں جو او سارے ہک تھیون یعنی جیویں اے پیوُ! تُوں میڈے وچ ہئیں اَتےمیں تیڈےوچ ہاں او وی ساڈے وچ ہوؤن اَتے دُنیا ایمان گھن آوے جو توں ہی میکوں بھیجے۔²²۲۲۔ اَتے او جلال جیہڑا توں میکوں ڈِتا ہِے میں اُنہاں کوں ڈِتا ہِے تاں او ہک تھیون جیویں اساں ہک ہاں ²³۲۳۔ میں اُنہاں وچ تے توں میڈے وچ تاں جو او کامل تھی کے ہک ہو ونجن تاں دُنیا جانے کہ تُوں نے ای میکوں بھیجے جیویں توں میڈے نال محبت رکھی اُنہاں نال وی محبت رکھی۔²⁴۲۴۔ اے پیوُ! میں چاہندا ہاں کہ جنہاں کوں تُوں میکوں ڈِتے جِتھاں میں ہاں او وہ میڈے نال ہوؤن تاں جو میڈے ایں جلال کوں ڈیکھن جو توں میکوں ڈِتا ہِے کیوں جو توں بنائے عالم کولوں پہلے میڈے نال محبت رکھی۔²⁵۲۵۔ اے عادل پیوُ! دُنیا نے تاں تیکوں نئیں سنجانا تے اُنہاں نے وی نئیں سنجانا جو توں میکوں بھیجے ²⁶۲۶۔ اَتے میں اُنہاں کوں تیڈے ناں نال واقف کیتے اَتے کریندا راہساں تاں جیہڑی محبت تیکوں میڈے نال ہاسی او اُنہاں وچ ہووے اَتے میں اُنہاں وچ ہوساں۔

Chapter 18

¹۱۔ یسوع اے گالیں آکھ کے اپنے چیلیاں دے نال قدرون دے نالے دے پار گئے۔ اوُتھاں ہک باغ ہائی۔ ااوندے اِچ او اَتے اوندے چیلے وَڑ گئے ²۲۔ اَتے اوندا پکڑوانے اۤلا یہوداہ وی اوُں جا کوں جان دا ہا کیوں جو یسوع اُتھاں ویندا راہندا ہا ۔ ³۳۔وَل اوُں ویلے یہوداہ سپاہیاں دا دستہ تے وڈیرے کاہن تے فریسیاں دے پیدل چلن آلے سپاہی گھن کے مثلاں تے چراغ تے ہتھیاراں دے نال اُتھاں آئے۔⁴۴۔ یسوع اُنہاں ساریاں گالیں کوں جو اوندے نال تھیون آلیاں ہن جان کے باہر نکلے اَتے اوُں کوں آکھن لگے جو کیں کوں گولیندے وے؟ ⁵۵۔ اُنہاں نے اوُں کوں جواب ڈِتے یسوع ناصری کوُں۔ یسوع نے اُنہاں کوُں آکھے میں ای ہاں اَتے اوندا پکڑواون آلا یہوداہ وی اُنہاں دے نال کھڑا ہا۔⁶۶۔ اُوندے اے آدھے ای جو میں ای ہاں او پِچھے ہٹ کے زمین تے ڈھِ پئے ⁷۷۔ وَل اُنہاں نے اوندے کولوں پوچھے کہ تُساں کیں کوں گولیندے وے؟ اُنہاں نے آکھے یسوع ناصری کوں۔⁸۸۔ یسوع نے جواب ڈِتے کہ میں تہاکوں آکھ چکا ہاں جو میں ہی ہاں۔ اگر میکوں گولیندے ہیوے تاں اِنہاں کوں ونجن ڈیوو ⁹۹۔ اے اوُں کوں ایں کیتے آکھے جو اوُندا او قول پورا تھیوے کہ جنہاں کوں تُوں میکوں ڈِتے میں اُنہاں وچوں کئیں کوں وی نہ ونجائے۔¹⁰۱۰۔ وَل شمعون پطرس نے تلوار جیہڑی اوندے کول ہائی کڈھ کے وڈیرے کاہن دے نوکر تے چلا کے اوندا سجا کن کٹ چھوڑے۔ اوں نوکر دا ناں ملخُس ہائی ¹¹۱۱۔ یسوع نے پطرس کوں آکھے تلوار کوں میان وچ رکھ گھن۔ جیہڑا پیالہ پیوُ نے میکوں ڈِتا ہِے کیا میں اوُں کوں نہ پیواں؟¹²۱۲۔ وَل سپاہیاں تے صوبے دار تے یہودیاں دے پیدل چلن آلے سپاہیاں نے یسوع کوں پکڑ کے بَدھ گِدے ¹³۱۳۔ اَتے پہلے اوُں کوں حنا دے کول گھن گئے کیوں جو او اوُں سال وڈیرے کاہن کائفا دا سوہرا ہائی ¹⁴۱۴۔ اے اوہوُ کائفا ہائی جئیں نے یہودیاں کوُں صلاح ڈِتی ہائی کہ اُمت دے کیتے ہک بندے دا مرنا چنگا ہِے۔¹⁵۱۵۔ اَتے شمعون پطرس یسوع دے پِچھے ٹُر پئے تے ہک بیا چیلا وی۔ اے چیلا وڈیرے کاہن دا جان پچھان آلا ہا تے یسوع دے نال وڈیرے کاہن دے دیوان خانے دے وچ گئے ¹⁶۱۶۔ پطرس بوہئے دے باہر کھڑا ہائی۔ وَت او دوسرا چیلا جیہڑا وڈیرے کاہن دی جان پہچان آلا ہا باہر نکلے اَتے دربان تریمت کوں آکھ کے پطرس کوں اندر گھن گئے۔¹⁷۱۷۔ اوُں نوکرانی نے جیہڑی دربان ہائی پطرس کوں آکھے کیا تُوں وی ایں بندے دے چیلیاں وچوں او؟ اوُں نے کہا میں نئیں ہاں ¹⁸۱۸۔ نوکر تے پیدل چلن آلے سپاہی سیالے دے پاروُں کوئلے بکھا کے کھڑے سینک رہئے ہن تے پطرس وی اُنہاں دے نال کھڑا سینک دا پیا ہا۔¹⁹۱۹۔ وَل وڈیرے کاہن نے یسوع تے اوندے چیلے تے اوندی تعلیم دے پاروں پوچھے ۔ ²⁰۲۰۔ یسوع نے اوُں کو جواب ڈِتے میں دُنیا دے نال سامنے تھی کے گالیں کیتیاں ہن۔ میں ہمیشہ عبادت خانیاں اَتے ہیکل دے وچ جِتھاں سارے یہودی جمع تھیندے ہن تعلیم ڈِتی اَتے لک کے کجھ نئیں آکھیا ²¹۲۱۔ تُوں میڈے کولوں کیوں پُچھدا ہیئں؟ سُنن آلیاں کولوں پُچھ ڈیکھ جو میں اُنہاں کوں کیا آکھے۔ ڈیکھ اُنہاں کوں پتا ہِے جو کیا کیا آکھے۔²²۲۲۔ جڈاں اوُں نے اے آکھے تاں پیدل چلن آلیاں وچوں ہک بندہ جیہڑا کول کھڑا ہا یسوع دے مُنہ تے تھپڑ مار کے آکھے تُوں وڈیرے کاہن کوں جواب ڈیندا ہئیں؟ ²³۲۳۔ یسوع نے اوُں کوں جواب ڈِتے جو اگر میں بُرا آکھے تاں اوُں بُرائی تے گواہی ڈے جو اگر چنگا آکھے تاں وَل توں میکوں مریندا کیوں ہئیں؟ ²⁴۲۴۔ پس حنا نے اوُں کوں بدھا ہویا وڈیرے کاہن کائفا دے کول بھیج ڈِتے۔²⁵۲۵۔ شمعون کھڑا بھا سینک دا پیا ہا۔ وَت اُنہاں نے اوُں کوں آکھے کیا تُوں وی اوُں دے چیلیاں وچوں ہئیں؟ اوُں نے انکار کر کے آکھیا میں نئیں ہاں ²⁶۲۶۔ جئیں بندے دا پطرس نے کن کٹ چھوڑا ہائی اوُں دے ہک جانن آلے نے جیہڑا وڈیرے کاہن دا نوکر ہا آکھےکیا میں تیکوں اوندے نال باغ وچ نئیں ڈِٹھا؟ ²⁷۲۷۔ پطرس نے وَل انکار کیتے اَتے اوُں ویلے کُکڑ نے بانگ ڈِے ڈِتی۔²⁸۲۸۔ وَل او یسوع کوُ کائفا دے کول قلعے وچ گھن گئے او سویر دا ویلا ہا اَتے او آپ قلعے وچ نہ گئے تاں جو پلید نہ تھی ونجن بلکہ فسح کھا سکین ²⁹۲۹۔ پلاطس نے اُنہاں دے کول باہر آکے آکھے تُساں ایں بندے تے کیڑھا الزام لیندے ہیوے ³⁰۳۰۔ اُنہاں نے جواب وچ اوُں کوں آکھے اگر اے بدکار نہ ہوئے ہا تاں اساں ایکوں تیڈے حوالے نہ کروں ہا۔³¹۳۱۔ پیلاطُس نے اوُنہاں کوں آکھے ایں کوں گھن ونجو تے تُساں ای اپنی شریعت دے موافق ایندا فیصلہ کرو۔ یہودیاں نے اوُں کوں آکھے ساکوں روا نئیں جو کئیں بندے کو مار چھوڑوں ³²۳۲۔ اے ایں کیتے تھیا جو یسوع دی او گال پوری تھیوے جیہڑی اوُں نے اپنی موت دے طریق دے پاروں اشارہ کر کے آکھی ہائی۔³³۳۳۔ پلاطس قلعہ وچ وَل داخل تھیا تے یسوع کوں بلا کے اوندے کولوں پُچھے کیا تُوں یہودیاں دا بادشاہ ہئیں؟ ³⁴۳۴۔ یسوع نے جواب ڈِتے جو توں اے گال آپ ہی آدھا ہئیں یا بئے بندیاں نے میڈے بارے تیکوں آکھین؟ ³⁵۳۵۔ پیلاطس نے جواب ڈِتے کیا میں یہودی ہاں؟ تیڈی ہی قوم تے وڈیرے کاہناں نے تیکوں میڈے حوالے کیتے۔ توں کیا کیتا ہِے؟³⁶۳۶۔ یسوع نے جواب ڈِتے کہ میڈی بادشاہی ایں دُنیا دی نئیں۔ اگر میڈی بادشاہی ایں دُنیا دی ہووے ہا تاں میڈے چیلے لڑدے تے بھڑدے تاں جو میں یہودیاں دے حولے نہ کیتا ونجاں۔ پر ہن میڈی بادشاہی اِتھاں دی نئیں ³⁷۳۷۔ پیلاطس نے اوُں کوں آکھے کیا توں بادشاہ ہئیں؟ یسوع نے جواب ڈِتے تُوں آپ آدھا ہئیں جو میں بادشاہ ہاں۔ میں ایں کیتے جمیا ہاں تے ایں کیتے دُنیا اِچ آیا ہاں جو حق تے گواہی ڈیواں۔ جیہڑا حق دی آواز سُن دا ہِے او میڈی آواز سُن دا ہِے۔³⁸۳۸۔ پیلاطس نے اوُں کوں آکھے حق کیا ہِے؟ اے آکھ کے او وَل یہودیاں دے کول باہر گیا تے اُنہاں کوُں آکھن لگے کہ میں اُوندے وچ کجھ جُرم نہ پاتے ³⁹۳۹۔ مگر تہاڈا دستور ہِے کہ میں فسح دے موقعے تے تہاڈے لئی ہک بندہ چھوڑ ڈِتا کریندا ہاں۔ کیا تُہاکوں قبول ہِے جو میں تہاڈی خاطر یہودیاں دے بادشاہ کوں چھوڑ ڈیواں؟ ⁴⁰۴۰۔ اُنہاں نے اوچی اۤواز نال وَل آکھے ایں کوں نئیں لیکن برابا کوُ ۔ برابا ہک ڈاکو ہا۔

Chapter 19

¹۱۔ ایں کیتے پیلاطُس نے یسوع کوُں کوڑے مروائے ²۲۔ اَتے سپاہیاں نے کنڈیاں دا تاج بنا کے اوندے سر تے رکھے اِتے اوُں کوُں ارغوانی رنگ دے کپڑے پوائے ³۳۔تے اوندے کول آ اۤ کے آکھن لگے اِے یہودیاں دے بادشاہ آداب! تے اوندے تھپڑ مارے۔⁴۴۔ پیلاطُس نے وَل باہر ونج کے بندیاں کوُں آکھے کہ ڈیکھو میں اوُں کوں تہاڈے کول باہر گھن آنداں تاں تساں جانو کہ میں اوندے وچ کجھ جرم نئیں ڈیدھا ⁵۵۔ یسوع کنڈیاں دا تاج رکھے اَتے ارغوانی کپڑے پاتے ہوئے باہر آئے تے پیلاطُس نے اونہاں کوں آکھے ڈیکھو اۓ آدمی! ⁶۶۔ جڈاں وڈیرے کاہن تے پیدل چلن آلے سپاہیاں نے ااوں کوں ڈِٹھے تاں پوری آواز نال صلیب ڈے صلیب! پیلاطُس نے اُنہاں کو آکھے کہ تساں ای اینکوں گھن ونجو تے مصلوب کرو کیوں جو میں ایندے وچ کجھ جرم نئیں ڈیدھا۔⁷۷۔ یہودیاں نے اوُں کوں جواب ڈِتے کہ اساں اہل شریعت ہئیں اَتے شریعت دے موافق او قتل دے لائق ہِے کیوں جو اوُں نے اپنے آپ کوں خدا دا پُتر بنائے ⁸۸۔ جڈاں پیلاطس نے اے گال سُنی تاں او بہوُں ڈر گیئے ⁹۹۔ اَتے وَل قلعے وچ ونج کے یسوع کوُں آکھے تُوں کِتھاں دا ہئیں؟ پر یسوع نے اوُں کوں کوُئی جواب نہ ڈِتا۔¹⁰۱۰۔ پس پیلاطس نے اوُں کوں آکھے تُوں میڈے نال الویندا نئیں؟ کیا تُوں نئیں جان دا جو میڈے کول تیکوں چھوڑ ڈیؤن دا وی اختیار ہِے اَتے مصلوب کرن دا وی اختیار ہِے ¹¹۱۱۔ یسوع نے اوُں کوں جواب ڈِتے جو اگر تیکوں اُتوں نہ ڈِتا ویندا تاں تیڈا میڈے تے کجھ اختیار نہ ہووے ہا۔ ایں پاروں جئیں نے میکوں تیڈے ھوالے کیتے اوندا گناہ ڈھیر ہِے۔¹²۱۲۔ ایں کیتے پیلاطس اوُں کوں چھوڑ ڈیوون دی کوشش کیتے پر یہودیاں نے اوچی آواز نال آکھے اگر توں اوُں کوں چھوڑ ڈینیں تاں قیصر دا سنگتی کئے نئیں۔ جو کوُئی اپنے آپ کوُ بادشاہ بنیندے او قیصر دا دشمن ہِے ¹³۱۳۔ پیلاطس اے گالیں سُن کے یسوع کوُ باہر گھن آئے اَتے اوپں جا تے جیہڑا چبوترہ تے عبرانی زبان وچ گبتا اکھویندا ہا عدالت دے تخت تے بیٹھے۔¹⁴۱۴۔ اے فسح دی تیاری دا ڈینہ تے چھیویں گھنٹے دے نیڑے ہا۔ وَل اوُں نے یہودیاں کوُں آکھے ڈیکھو اے ہِے تہاڈا بادشاہ ¹⁵۱۵۔ وَل او اوچی آواز نال اۤکھن لگے کہ گھن ونج! اینکوں مصلوب کر! پیلاطس نے اُنہاں کوُں آکھے کیا میں تہاڈے بادشاہ کوُ مصلوب کراں؟ وڈیرے کاہناں نے جواب ڈِتے کہ قیصر دے علاوہ ساڈا کوُئی بادشاہ نئیں ¹⁶۱۶۔ اے سُن کے اوُں نے اوُں کوُں اُنہاں دے حوالے چا کیتا جو مصلوب کیتا ونجے وَل او یسوع کوُں گھن گئے۔¹⁷۱۷۔ اَتے او اپنی صلیب آپ چا کے اوُں جا تائیں باہر گیا جیہڑی کھوپڑی دی جا اکھواندی ہائی جیندھا ترجمہ عبرانی زبان وچ گُلگتا ہِے ¹⁸۱۸۔ اُتھاں اُنہاں نے اوُں کوں تے اوندے نال بئے ڈوُ بندیاں کوُں مصلوب کیتے۔ ہک کوُ ہک پاسے ڈوُجھے کوُ دوُجھے پاسے اَتے یسوع کوپ وچکار۔¹⁹۱۹۔ وَل پیلاطس نے ہک کتابہ لکھوا کے صلیب تے لا ڈِتا۔ اوندے وچ لکھا ہائی یسوع ناصری یہودیاں دا بادشاہ ²⁰۲۰۔ اوُں کتابہ کوُ بہوُں سارے یہودیاں نے پڑھے۔ ایں کیتے جو او جا جِتھان یسوع مصلوب تھیا ہائی شاہر دے نیڑے ہا اَتے او عبرانی ۔ لتینی تے یونانی وچ لکھا ہائی۔²¹۲۱۔ یہودیاں دے وڈیرے کاہناں نے پیلاطس کوُں آکھے جو یہودیاں دا بادشاہ نہ لکھ بلکہ اے کہ اوُں آکھے میں یہودیاں دا بادشاہ ہاں ²²۲۲۔ پیلاطس نے جواب ڈِتے کہ میں جو لکھ ڈِتے او لکھ ڈِتے۔²³۲۳۔ جیہڑے ویلے سپاہیاں یسوع کوُ مصلوب کر ڈِتے تاں اوُں دے کپڑے گھن کے چار حصے کیتے ہن۔ ہر سپاہی کیتے ہک حصہ تے اوندا کُرتہ وی گِدے۔ اے کُرتہ سلائی کولوں بغیر ہا ²⁴۲۴۔ایں کیتے اُنہاں نے آپس اِچ آکھے کہ ایں کوُں پھاڑوُں نہ بلکہ ایں دے تے قرعہ پاؤں تاں جو پتا لگے اے کیندا نکلدا ہِے۔ اے ایں کیتے تھیا جو او نوشتہ پورا تھیوے جو آدھے کہ اُنہاں نے میڈے کپڑے ونڈ گدے ہن اَتے میڈی پوشاک تے قرعہ پاتے ۔ سپاہیاں نے ایویں ہی کیتے۔²⁵۲۵۔ اَتے یسوع دی صلیب دے نیڑے اوندی ماں اَتے اوندی ماں دی بھین مریم کلوپاس دی ذال تے مریم مگدلینی کھڑیاں ہن ²⁶۲۶۔ یسوع نے اپنی ماں تے اوُں چیلے کوں جیندے نال محبت رکھیندا ہائی نال کھڑے ڈیکھ کے ماں کوُ آکھے اے تریمت! ڈیکھ تیڈا پُتر اے ہِے ²⁷۲۷۔ وَل چیلے کو آکھے ڈیکھ تیڈی ماں اے ہِے تےاوُں ویلے او چیلا اوُں کوں اپنے گھر گھن گئے۔²⁸۲۸۔ ایں دے بعد جڈاں یسوع نے جان گِدے بئی ہن ساریاں گالیں پوری تھی گئین تاں جو نوشتہ پورا تھیوے تاں آکھے میں ترہایا ہاں ²⁹۲۹۔ اُتھاں سرکے نال بھریا ہویا ہک برتن رکھیا ہا وَت اُنہاں نے سرکے دے وچ ڈبوئے ہوئے سپنج کوُ ذوفے دی شاخ تے رکھ کے اوُندے مُنہ نال لگائے ³⁰۳۰۔ جڈاں یسوع نے او سرکہ پیتے تاں آکھے کہ تمام تھی گئے اَتے سر سَٹ کے جان ڈے ڈِتی۔³¹۳۱۔ چونکہ او تیاری دا ڈینہ ہا یہودیاں نے پیلاطس کوں درخواست کیتی کہ اُنہاں دیاں جنگاں توڑی ونجن اَتے لاشیں کوُں لہا گدا ونجے تاں جو سبت دے ڈینہ صلیب تے نہ راہون کیوں جو او سبت ہک خاص ڈینہ ہا ³²۳۲۔ وَت سپاہیاں نے آکے پہلے تے ڈوجھے بندے دی جنگاں بھن چھوڑین جیہڑے اوندے نال مصلوب تھئے ہن ³³۳۳۔ لیکن جڈاں اُنہاں نے یسوع دے کول آ کے ڈِٹھا کہ او مر گیِا ہِے تاں اوندیاں جنگاں نہ بھنیاں۔³⁴۳۴۔ پر اُنہاں وچوں ہک سپاہی نے بھالے دے نال اوندی پسلی وچ چھید چا کیتے اَتے اوندے وچوں اوں ویلے لہو تے پان وگن لگ پے ³⁵۳۵۔ جئیں اے ڈِٹھا ہِے اوُں نے گواہی ڈِتی ہِے تے اوُں دی گواہی سچی ہِے تے او جان دا ہِے بئی سچ آدھا ہِے تاں جو تُساں وی ایمان گھن آؤ۔³⁶۳۶۔ اے گالیں ایں کیتے تھئیاں ہن جو اے نوشتہ پورا تھیوے کہ اوندی کوُئی ہڈی نہ توڑی ویسی ³⁷۳۷۔ وَل ہک بیئا نوشتہ آدھے کہ جئیں کوُں اُنہاں نے چھیدا ہِے اوندے تے نظر کریسن۔³⁸۳۸۔ اِنہاں گالیں دے بعد ارمتیہ دے راہون آلے یوسف نے جیہڑا یسوع دا چیلا ہا ( لیکن یہودیاں دے ڈر کولوں خفیہ ہائی ) پیلاطس کولوں اجازت منگی کہ یسوع دی لاش گھن ونجے۔ پیلاطس نے اجازت ڈے ڈِتی۔ وَت او آ کے اوندی لاش گھن گیئے ³⁹۳۹۔ اوں ویلے نیکدیمس وی آئے جیہڑا پہلے یسوع دے کول رات کوُ گیا ہائی اَتے پنجھا سیر دے قریب مر تے عود ملا کے گھن آئے۔⁴⁰۴۰۔ اُنہاں نے یسوع دی لاش گھن کے اوُں کوُ سوتی کپڑے وچ خوشبودار شئیاں دے نال کفنائے جیویں یہودیاں اِچ دفن کرن دا دستور ہا ⁴¹۴۱۔ اَتے جیہڑی جا تے او مصلوب تھیا ہا اُتھاں ہک باغ ہائی تے اوُں باغ اِچ ہک نویں قبر ہائی جیندھے وچ کڈائیں کوُئی نہ رکھیا گیا ہا ⁴²۴۲۔ پس اُنہاں نے یہودیاں دی تیاری دے ڈینہ دے پاروُں یسوع کوُ اُتھائیں رک چھوڑے کیوں جو اے قبر نیڑے ہا۔

Chapter 20

¹۱۔ ہفتے دے پہلے ڈینہ مریم مگدلینی ایویں تڑکے جو اجاں اندھارا ہائی قبر تے آئی اَتے پتھر کوُ قبر تھوں ہٹا ہویا ڈِٹھا ²۲۔ وَل او شمعون پطرس تے اوُں ڈوجھے چیلے دے کول جینکوں یسوع بہوُں عزیز رکھیندا ہائی بھجدی گئی تے اُنہاں کوُں آکھے کہ خداوند کوُں قبر وچوں کڈھ کئ گھن گئین تے ساکوں پتا کئے نئیں جو اوُں کوُں کِتھا رکھے۔³۳۔ پس پطرس تے او ڈوجھا چیلا نکل کے قبر دے وَل گئے ⁴۴۔ او ڈوئیں نال نال بھجدے گئے پر او ڈوجھا چیلا پطرس تھوں اگے ودھ کے قبر تے پہلے پُجا ⁵۵۔ اوُں نے جُھک کے نظر ماری تے سوتی کپڑے پئے ڈِٹھے پر اندر نہ گیا۔⁶۶۔ شمعون پطرس اوندے پِچھے پِچھے پُجا تے اوُں نے قبر دے اندر جا کے ڈِٹھا کہ سوتی کپڑے پئے ہن ⁷۷۔ اَتے او رومال جیہڑا اوندے سر دے نال بدھا ہویا ہا سوتی کپڑیاں دے نال نئیں بلکہ لپیٹا ہویا ہک جا تے الگ پیا ہا۔⁸۸۔ ایں پاروُں ڈوجھا چیلا وی جیہڑھا پہلے قبر تے آیا ہائی اندر گیا تے اوُں نے ڈیکھ کے یقین کیتے ⁹۹۔ کیوں جو او ہالی تک اوُں نوشتہ کوُ نہ جان دے ہن جیندے مطابق اوُں دا مردیاں وچوں زندہ تھیونا ضرور ہائی ¹⁰۱۰۔ وَل اے چیلے اپنے گھر کوُ واپس گئے۔¹¹۱۱۔ لیکن مریم باہر قبر دے کول کھڑی روندی راہی تے جڈاں روندے روندے قبر دے ول جھک کے اندر نظر ماری ¹²۱۲۔ تاں ڈوُ فرشتیاں کوُ سفید کپڑے پاتے ہوئے ہک کوُ سرہانے تے ڈوجھے کوُ پاوندی بیٹھے ڈِٹھا جِتھاں یسوع دی لاش پئی ہائی ¹³۱۳۔ اُنہاں نے اوُں کوُ آکھے اے تریمت! تُوں کیوں روندی ہئیں؟ اوُں نے اُنہاں کوُں آکھے ایں کیتے کہ میڈے خداوند کوُ چا کے گھن گئین تے پتا نئیں جو اوُں کوُں کِتھا رکھا ہِے۔¹⁴۱۴۔ اے آکھ کے او پچھاں کوُں پھر گئی تاں یسوع کوُ کھڑے ڈِٹھا تے نہ سنجھانا کہ اے یسوع ہِے ¹⁵۱۵۔ یسوع نے اوُں کوُں آکھے اے تریمت تُوں کیوں روندی ہیئں؟ کیں کوُں گولیندی ودی ہئیں؟ اوُں نے مالی سمجھ کے اوُں کوُں آکھے میاں اگر تُوں اوُں کوُں اِتھوں چاتا ہِے تاں میکوُں ڈس چھوڑ کہ اوُں کوُں کِتھاں رکھا ہِے تاں جو میں اوُں کوُں گھن ونجاں۔¹⁶۱۶۔ یسوع نے اوُں کوُں آکھے مریم! اوُں نے مڑ کے اوُں کوُں عبرانی زبان اِچ آکھے ربونی! یعنی اَے استاد! ¹⁷۱۷۔ یسوع نے اوُں کوُں آکھے میکوں ہتھ نہ لا کیوں جو میں ہالی تک پیوُ دے کول اوُتے نئیں گیا لیکن میڈے بھراواں دے کول ونج کے اُنہاں کوُں آکھ کہ میں اپنے پیوُ تے تہاڈے پیوُ تے اپنے خدا تے تہاڈے خدا دے کول اوُتے ویندا ہاں ¹⁸۱۸۔ مریم مگدلینی نے آ کے چیلیاں کوُں خبر ڈِتی کہ میں خداوند کوُ ڈِٹھے اَتے اوُں نے میکوں اے گالیں آکھین۔¹⁹۱۹۔ وَل اوُں ڈینوار جیہڑا ہفتے دا پہلا ڈینہ ہا شام دے ویلے جڈاں اُتھاں دے بوہے جِتھاں چیلے ہن تے یہودیاں دے ڈر کولوں بند ہن یسوع آ کے وچ کھڑا تھی گئے اَتے اُنہاں کوُں آکھے تہاڈی سلامتی تھیوے! ²⁰۲۰۔ اَتے اے آکھ کے اوُں نے اپنے ہتھاں تے پسلی کوُ اُنہاں کوُں ڈِکھائے پس چیلے خداوند کوُ ڈیکھ کے خوش تھئے۔²¹۲۱۔یسوع نے وَل اُنہاں کوُں آکھے تہاڈی سلامتی تھیوے! جیویں پیوُ نے میکوں گھلیا ہِے اوں ویں میں وی تہاکوں گھلینداں ہاں ²²۲۲۔ اے آکھ کے اُنہاں تے پُھک ماری اَتے اُنہاں کوُں آکھے روح القدس گِھنو ²³۲۳۔ جنہاں دے گناہ تساں بخشو اُنہاں دے بخشے گئے۔ اَتے جنہاں دے گناہ تساں نہ بخشو اُنہاں دے قائم رکھے گئے۔²⁴۲۴۔ پر اُنہاں بارہاں وچوں ہک بندہ یعنی توما جیکوں توام آدھے ہن یسوع دے آون دے ویلے اُنہاں دے نال ہا ²⁵۲۵۔پس باقی چیلے اوُں کوُں آکھن لگے اساں خداوند کوُ ڈِٹھا ہِے پر اوُں نے اُنہاں کوُں آکھے جڈاں توڑیں میں اُوندے ہتھاں وچ کِلاں دے شیک نہ ڈیکھ گھناں اَتے اُنہاں کلاں دے شیکاں وچ اپنی اُنگل نہ گھت گھناں اَتے اپنا ہتھ اوندی پسلی وچ نہ گھت گھناں کڈائیں وی یقین نہ کریساں۔²⁶۲۶۔ اٹھ ڈیں دے بعد جیہڑے ویلے اوندے چیلے وَل اندر ہن اَتے توما اُنہاں دے نال ہا بوہے وی بند ہن یسوع نے اُنہاں دے وچ کھڑے تھی کے آکھیا تہاڈی سلامتی تھیوے ²⁷۲۷۔ وَل اوُں نے توما کوُ آکھیا اپنی انگلی میڈے کول گھن آ تے میڈے ہتھاں کوُں ڈیکھ اَتے اپنا ہتھ میدی پسلی وچ گھت کے ڈیکھ اَتے بے اعتقاد نہ تھی بلکہ اعتقاد رکھ۔²⁸۲۸۔ توما نے جواب اِچ اوُں کوُں آکھے اے میڈے خداوند! اے میڈے خداوند! ²⁹۲۹۔ یسوع نے اوُں کوُں آکھے تُوں تاں میکوں ڈیکھ کے ایمان گھن آیا ہئیں۔ مُبارک ہن او جیہڑے ڈیکھے بغیر ایمان گھن آئے ہن۔³⁰۳۰۔ یسوع نے بئے بہوُں سارے معجزے چیلیاں دے سامنے ڈِکھائے جیہڑے ایں کتاب اِچ لکھے نیئں گئے ³¹۳۱۔ لیکن اے ایں کیتے لکھے گئے جو تُساں ایمان گھن آؤ کہ یسوع ای خدا دا پُتر مسیح ہِے اَتے ایمان گھن کے اوندے ناں اچ حیاتی پاؤ۔

Chapter 21

¹۱۔ ایں گالیں دے بعد یسوع نے وَل اپنے آپ کوُ تبریاس دے جھیل دے کنڈے چیلیاں تے ظاہر کیتے اَتے ایویں ظاہر کیتے ²۲۔ شمعون پطرس تے توم جیہڑا توام کہلاندے ہِے تے نتن ایل جیہڑا قانائ دا ہائی تے زبدی دے پُتر تے اوندے چیلیاں وچوں ڈوُ بئے بندے جمع ہن ³۳۔ شمعون پطرس نے اُنہاں کوُں آکھے میں مچھی دے شکار کوُں ویندا ہاں۔ اُنہاں نے اوُں کوُں آکھے اساں وی تیڈے نال جُلدے ہئیں۔ او نکل کے کشتی وچ چڑھ گئے پر اوُں رات کجھ نہ پھدے۔⁴۴۔ سویر تھیندے ہی یسوع کنڈے تے آ کھڑا تھیا پر چیلیاں نے نہ سنجھانے جو اے یسوع ہِے ⁵۵۔ پس یسوع نے اُنہاں کوُں آکھے بالو تہاڈے کول کجھ کھاون کیتے ہِے؟ اُنہاں نے جواب ڈِتا کہ نئیں ⁶۶۔ اوُں نے اُنہاں کوُں آکھے کشتی دے سجے پاسے جال سٹیسو تاں نپیسو۔ پس اُنہاں نے سٹے اَتے مچھیاں دے ڈھیر ہوؤن دے پاروُں چھِک نہ سگے۔⁷۷۔ ایں کیتے اوُں دے چیلیاں نے جیندے نال یسوع محبت رکھیندا ہائی پطرس کوُں آکھے اے تاں خداوند ہِے۔ پس شمعون پطرس نے اِے سُن کے جو خداوند ہِے تاں کُرتا کنڈ دے نال بدھا کیوں جو او ننگا ہا اَتے جھیل وچ چھال چا ماری ⁸۸۔ تے باقی چیلے چھوٹی کشتیاں وچ چڑھ کے مچھیاں دا جال چھکیندے ہوئے آئے کیوں جو او کنڈے تھوں کجھ دوُر نہ ہن بلکہ اندازاً ڈوُ سو ہتھ دا فاصلہ ہائی ⁹۹۔ جیہڑے ویلے کنڈے تے لتھے ہن تاں اُنہاں نے کوئلیاں دی بھا تے اوندے اُتے مچھی رکھی ہوئی ڈِٹھی۔¹⁰۱۰۔ یسوع نے اُنہاں کوُں آکھے جیہڑیاں مچھیاں تُساں ہنے نپیاں ہن اُنہاں وچوں کجھ گھن آؤ ¹¹۱۱۔ شمعون پطرس نے چڑھ کے ہک سو ترونجھا وڈیاں مچھیاں دے نال بھریا ہویا جال کنڈے تے چھکیا پر مچھیاں دے ڈھیر باجوں جال نہ پھٹیا۔¹²۱۲۔ یسوع نے اُنہاں کوُں آکھے آؤ ٹُکر کھا گھنو اَتے چیلیاں وچوں کئیں کوُں جرات نہ تھئی جو اوندے کولوں پُچھے کہ تُوں کون ہئیں؟ کیوں جو او جان دے ہن کہ خداوند ای ہِے ¹³۱۳۔ یسوع ائے تے روٹی گھن کے اُنہاں کوُں ڈِتی۔ ایں طرح مچھی وی ڈِتی ¹⁴۱۴۔ یسوع مویاں وچوں جی اُٹھن دے بعد اے تریجھی وار چیلیاں تے ظاہر تھئے۔¹⁵۱۵ جیہڑے ویلے اُنہاں نے ٹُکر کھا گدے تاں یسوع نے شمعون پطرس کوُں آکھے اے شمعون یوحنا دے پُتر کیا تُوں اِنہاں کولوں ڈھیر میڈے نال محبت رکھیندا ہئیں؟ اوُں نے اوُں کوُں آکھے ہاں خداوند تُوں تاں جان دا ہئیں جو میں تیکوں عزیز رکھیندا ہاں۔ اوُں نے آکھے تُوں میڈیاں بھیڈاں چرا ¹⁶۱۶۔ اوُں نے وَل اوُں کوُں آکھے اے شمعون یوحنا دے پُتر کیا تُوں میڈے نال محبت رکھیندا ہئیں؟ اوُں نے آکھے ہاں خداوند تُوں تاں جان دا ای ہئیں کہ میں تیکوں عزیز رکھیندا ہاں۔ اوں نے اوں کوُں آکھے تُوں میڈیاں بھیڈاں دی گلہ بانی کر۔¹⁷۱۷۔ اوُں نے تریجھی وار اوُں کوُ آکھے اے شمعون یوحنا دے پُتر کیا تُوں میکوُں عزیز رکھیندا ہئیں؟ اے جو ترئجھی وار اوُں کوُ آکھیا ہا کیا تُوں میکوُں عزیز رکھیندا ہئیں ایں دے پاروُں پطرس نے اُداس تھی کے اوُں کوُں آکھے اے خداوند تُوں تاں سارا کجھ جان دا ہئیں۔ تیکوں تاں پتا ای ہِے میں تیکوُں عزیز رکھیندا ہاں۔ یسوع نے اوُں کوُں آکھے توں میڈی بھیڈاں دی گلہ بانی کر ¹⁸۱۸۔ میں تیکوں سچ آدھا ہاں کہ جڈاں تُوں جوان ہائی تاں آپ ای اپنی کنڈ بدھیندا ہاویں اَتے جتھاں چاہندا ہاویں پھردا ہاویں پر جڈا بڈھا تھی ویسیں اپنے ہتھ لمبے کر گھنسیں تے ڈوجھا بندہ تیڈی کنڈ بنھیسی اَتے جتھاں تیڈا دل نہ کریسی اُتھا گھن ویسی۔¹⁹۱۹۔ اوں نے اِنہاں گالیں تھوں اشارہ کیتے کہ او کیہوں جئیں موت تھوں خدا دا جلال ظاہر کریسی اَتے اے آکھ کے اوُں کوُ آکھے میڈے پِچھے آ ونج۔²⁰۲۰۔ پطرس نے مڑ کے اوُں چیلے کوُ پیچھے آندے ڈِٹھا جئیں دا نال یسوع محبت رکھیندا ہائی تے جئیں نے شام دے کھاون ویلے اوُں دے سینے دا سہارا گھن کے پوچھیا ہائی کہ اے خداوند تیڈا پکڑوان آلا کون ہِے؟ ²¹۲۱۔ پطرس نے اوُں کو ڈیکھ کے یسوع کوُں آکھے اے خداوند اوُں دا کیا حال تھیسی؟²²۲۲۔ یسوع نے اوُں کوُں آکھے اگر میں چاہندا جو اے میڈے آون تک رُکا رہئے تاں تیکو کیا؟ تُوں میڈے پِچھے آ ²³۲۳۔ پس بھراواں وچ اے گل مشہور تھی گئی کہ او چیلا نہ مرسی لیکن یسوع نے اوُں کوُں اے نہ آکھا ہائی جو اے نہ مرسی بلکہ اگر میں چاہواں کہ اے میڈے آون تائیں رُکا رہے تاں تیکو کیا؟²⁴۲۴۔ اے اوہو چیلا ہِے جیہڑا انہاں گالیں دی گواہی ڈیندا ہِے اَتے جئیں نے ایں کوُں لکھا ہِے اَتے اساں جان دے ہاں کہ اوُں دی گواہی سچی ہِے ²⁵۲۵۔ ایندے علاوہ بہوں سارے کم ہن جیہڑے یسوع نے کیتے ہن اگر او الگ الگ لکھے ویندے تاں میں جان دا ہاں کہ جیہڑیاں کتاباں لکھی ویندی تاں دُنیا وچ اُنہاں دی جا نہ تھیوے ہا۔

Acts

Chapter 1

¹۱۔میڈے پیارے تھِیُفلُس! میں تیکوُ پہلے وی ہِک رِسالہ اِنہاں ساریاں گالہیں دے بارے وِچ لکھیا ہائی جو یسوع شروع وِچ کریندا ریہا تے سِکھاندا وی ریہا۔ ²۲۔اوُں ڈیں تائیں جڈاں میں اوہ اُنہاں رسولاں کوُں جنہاں اوُں کوُ چُنیا ہائی روُح القدس دے وسیلے نال حُکم ڈے کے اُتے چاتا گیا ہا۔ ³۳۔اوُں نے ڈُکھ ساہون دے بعد بہوں سارے ثبوتاں دے نال اپنے آپ کوُ اُنہاں تے جیوندا ظاہر وی کیتا۔ وَل اوہ چالہی ڈیں تائیں اُنہاں کوُ نظریندا تے خدا دی بادشاہی دیاں گالہیں آدھا رہیا۔⁴۴۔اَتے اُنہاں دے نال مِل کے اُنہاں کوُ حکم ڈِتا کہ یروشلیم دے باہر نہ ونجو بلکہ باپ دے اوُں وعدے دے پورا تھیون دے منتظر راہو جیندا ذکر تُساں میڈے کولوں سُن چکے او۔ ⁵۵۔کیوں جو یوحنا نے تاں پانی نال بپتسمہ ڈِتا ہاپَر تُساں تھوڑے ڈئیاں دے بعد روح القدس نال بپتسمہ پاسو۔⁶۶۔ وَل اُنہاں نے جمع تھی کے اوُندے کولوں اِے پُچھیاجو اَے خداوند! کیا توُں ایں ویلے اسرائیل کوُ وَل بادشاہی ڈیسیں؟۔ ⁷۷۔ اوُں نے اُنہاں کوُ آکھیا اُنہاں ویلیاں تے معیاد اں دا جاننا جنہاں کوُ باپ نے اپنے ہی اختیار وِچ رکھیا ہےِ تہاڈا کم نئیں۔ ⁸۸۔پَر جڈاں روح القدس تُہاڈے تے نازل تھیسی تے تُساں طاقت پاسو اَتے یروشلیم تے سارے یہودیہ تے سامریہ اِچ بلکہ زمین دے اَخیر تک میڈے گواہ تھیسو۔⁹۹۔اِے آکھ کے اوہ اُنہاں دے ڈیدھیاں ڈیدھیاں اُتے چاتا گیا تے ہِک بَدل نے اوُں کوُ اُنہاں دیاں اکھیاں توُں لُکا گِدا۔ ¹⁰۱۰۔ اَتے اوُں دے ویندے ویلے جڈان اوہ آسمان اَل غور نال ڈیدھے پئے ہَن تاں ڈیکھو ڈوُ آدمی چِٹے کپڑے پاتے ہوئے اُنہاں دے کول آکھڑے تھئے ۔ ¹¹۱۱۔اَتے آکھن لگے اَے گلیلی مَردو! تُساں کیوں کھڑے آسمان دے وَلے ڈیدھے ہو ؟ ایہو یسوع جیہڑا تُہاڈے کولوں آسمان تے چاتا گیا ہِے ایویں ای وَل آسی جیویں تُساں اوُں کوُں آسمان تے ویندیاں ہویاں ڈِٹھا ہِے۔¹²۱۲۔ تاں وَل اوہ اوُں پہاڑ تھوں جیہڑا زیتون دا پہاڑ اکھواندا ہِے اَتے یروشلیم دے نیڑے سبت دی منزل دے فاصلہ تے ہِےیروشلیم کوُ وَل گئے۔ ¹³۱۳۔ اَتے جیہڑے ویلے اوُں دے وِچ وڑے تاں اوُں بالا خانے تے چرھے جیندے وِچ اوہ یعنی پطرس تےیوحناتے یعقوب تے اندر یاس تے فلپس تے توما تے برتلمائی تے متی تے حلفئی دا پُتر یعقوب تے شمعون زیلوتیس تے یعقوب دا پُتر یہوداہ راہندے ہَن۔ ¹⁴۱۴۔اِے سارے دے سارے تھوڑی جہیاں زنانیاں اَتے یسوع دی ماں مریم تے اوُندے بھراواں دے نا ل ہِک دِل تھی کے دعا اِچ لگے راہے۔¹⁵۱۵۔ اَتے اُنہاں ڈیہواراں اِچ پطرس بھراواں اِچوں جیہڑای اندازاً ہک سو وھی دی جماعت ہائی کھڑا تھی کے آکھن لگا ۔ ¹⁶۱۶۔اَے بھراوؤ اوُں لکھے ہوئے دا پورا ےتھیونا ضرور ہا جو روح القدس نے داؤد دے مُنہ وِچوں اوُں یہوداہ دے حق اِچ پہلے تھوں آکھیا ہا جو یسوع دے پھدواؤن آلیاں دا راہنما تھیا۔¹⁷۱۷۔ کیوں جو اوہ ساڈے وِچوں گِنیا گیا ہااَتے اُوں نے اِیں خدمت دا حصہ پاتا ہا۔ ¹⁸۱۸۔(اوُں نے بدکاری دی کمائی نال ہِک پَیلی گِدی تے سر دے بھار ڈٹھا تے اوُندا ڈِھڈ پھٹ گئے تے ساریاں آندراں نکل آئیاں۔ ¹⁹۱۹۔اَتے اِے یروشلیم دے سارے راہون آلیاں کوُ پتا لگ گیا ۔ اِتھاں تاک کہ اوُں پَیلی دا ناں اُنہاں دی زبان اِچ ہَقَل دما پے گیایعنی لہو دی پَیلی )۔²⁰۲۰۔کیونکہ زبور وِچ لکھا لاتھے جو اوُندا گھر اُجڑ ویسی، اَتے اوُں دے وِچ کوئی راہون آلا ناں راہسی اَتے اوُں دا عہدہ کوئی ڈوجھا گھن گھنسی ۔²¹۲۱۔وَل جیں تائیں خداوند یسوع ساڈے نال آندا ویندا ریہا یعنی یوحنادے بپتسمے تھوں گھن کے خداوند دے ساڈے نال تھوں چاتے ونجن تائیں جیہڑا برابر ساڈے نال رایہا۔ ²²۲۲۔ چاہیدا ہِے اُنہاں وِچوں ہِک بندا ساڈے نال اوُں دے جیون دا گواہ بنے۔ ²³۲۳۔وَل اُنہاں نے ڈوُ کوُ پیش کیتا ۔ ہِک یوسف کوُ جیہڑا برسبا اکھواندے اَتے جیندا لقب یوُستُس ہِے۔ڈوجھا متیاہ کوُ۔²⁴۲۴۔اَتے اَکھ کہ دُعا کیتی کہ اَے خداوند ! توں جو ساریاں دی دِلاں دی جان دا ہئیں۔ ایہہ ظاہر کر کہ اِنہاں ڈوہاں وِچوں توں کئیں کو چُنا ہِے۔ ²⁵۲۵۔کہ اوہ ایں خدمت تے رسالت دی جاہ گھِنے جیکوں یہوداہ چھوڑ کے اپنی جاہ لگا گیا۔ ²⁶۲۶۔وَل اُنہاں نے اُنہاں دے بارے وِچ قُرعہ پاتے تے قُرعہ متیاہ دے ناں نکلے۔ وَل اوہ اُنہاں گیارہ رسولاں دے نال شُمار تھیا۔

Chapter 2

¹۱۔ جڈاں عید پنتکُست دا ڈِیں آیا تا اوہ سارے ہکی جاہ تے جمع ہَن۔ ²۔ کہ ابڑگت آسمان تھوں ایہو جئی آواز آئی جیویں زور نال اندھاری دا سنّاٹا ہوئے اَتے اوُندے نال سارا گھر جتھاں اوہ بیٹھے ہَن گونج گیا۔ ³۔ اَتے اُنہاں کوُ جیویں بھا ہوئے ایویں پھٹدیاں ہویاں زباناں ڈکھائی ڈیتِن تے اُنہاں وِچوں ہر ہک تے اوہ آ کے رُک گیاں۔ ⁴۔ اَتے اوہ سارے روح القدس نال بھر گئے تے غیر زباناں بولن لگ پئے جیویں روح نے اُنہاں کوُ بولن دی طاقت بخشی ہا۔⁵۔ اَتے ہر قوم اِچوں جیہڑے آسمان دے تلے ہِن خدا ترس یہودی یروشلیم اِچ راہندے ہَن۔ ⁶۔جیہڑے ویلے ایہہ آاز آئی تاں لوگاں دی بہوں وڈی بھیڑ لگ گئی اَتے لوگ حیران رہ گئے کیوں جو ہر ہک کوُ ایہو سُنائی ڈیندا ہا جو ایہہ میڈی بولی بولیندے پئے ہِن۔ ⁷۔ اَتے سارے حیران تھی گئے تے تعجب کر کے آکھن لگے ڈیکھو! ایہہ بولن آلے کیا سارے گلیل دے راہون آلے نئیں؟⁸۔ وَل اساں کیوں ساڈے وِچوں ہر ہک اپنے اپنے مُلک دی بولی سُن دا ہِے؟ ⁹۹۔ حالانکہ اساں پارتھی تے مادی تے عیلامی تے مسوپتامیہ تے یہودیہ تے کپدُکیہ تے پُنطُس تے آسیہ۔ ¹⁰۱۰۔ تے فروگیہ تے پمفیلیہ تے مصر تے لِبوآ دے علاقے دے راہن آلے ہِنجو کرینے دی طرف ہِے اَتے رُومی مسافر خواہ یہودی خواہ اُنہاں دے مُرید تے کریتی تے عرب ہِن ¹¹۱۱۔ پر اپنی اپنی زبان اِچ اُنہاں تھوں وڈے وڈے کماں دا بیان سُندے ہِن۔¹²۔ سارے حیران تھی گئے اَتے گھبرا کے ہک ڈوجھے کوُ آکھن لگے کہ ایہہ کیا تھیندا پئے؟ ¹³۔ اَتے بعض لوگاں نے مذاق کر کے آکھیا جو ایہہ تازہ مَے دے نشہ وِچ ہِن۔¹⁴۱۴۔ پر پطرس اُنہاں گیاراں دے نال کھڑا تھیا تے اپنی اُچی آواز نال لوگاں کوُ آکھیا کہ ایہہ یہودیو تے ایہہ یروشلیم دے سارے راہن آلیو! ایہہ جان گھنو تے کن لا کے میڈی گالہیں سنو۔ ¹⁵۱۵۔ کہ جیویں تُساں سمجھدے ہو ایہ نشہ اِچ نئیں کیونکہ حالی تاں ڈِیں ہی چڑھیا ہِے۔¹⁶۱۶۔ بلکہ ایہہ اوہ گالھ ہِے جو یوایل نبی دی راہئیں آکھی گئی ہائی کہ۔ ¹⁷۱۷۔ خدا فرماندے کہ آخری ڈیہاں اِچ ایویں تھیسیکہ میں اپنی روح وِچوں ہر بندے کوُ ڈیساں اَتے تُہاڈے پُتر تے تُہاڈی چھویراں نبوت کریسن اَتے تُہاڈے جوان رویا تے تُہاڈے بُڈھے خواب ڈیکھ سن۔¹⁸۱۸۔ بلکہ میں اپنے بندے تے بندیاں تے وی اُنہاں ڈیہاں وِچ اپنے روح وِچوں اُنڈیلساں اَتے اوہ نبوت کریسن۔ ¹⁹۱۹۔ اَتے میں اُتے آسمان تے عجیب کم تے تلے زمین تے نشانیاں یعنی خون تے اَگ تے دھوئیں دا بّدل ڈیکھیساں۔²⁰۲۰۔ سِجھ کالا تے چن خون تھی ویسی۔ اِیں دے کولوں پہلے کہ خداوند دا عظیم تے جلیل ڈِیں آوے۔ ²¹۲۱۔اَتے ایویں تھی سی کہ جو کوُئی خداوند دا ناں گھن سی نجات پاسی۔²²۲۲۔ اے اسرائیلیو! ایہہ گالہیں سُنو کہ یسوع ناصری ہک بندہ ہا جیندا خدا دی طرفوں تھیونا تُہاڈے تے اُنہاں معجزیاں تے عجیب کماں تے نشاناں تھوں ثابت تھیا جو خدا نے اوُں دے معرفت تُہاڈے درمیان ڈِکھائے۔ چنانچہ تُساں آپ ای جان دے ہیوے۔ ²³۲۳۔ جڈاں اوہ خدا دے مقررہ انتظام تے جو پہلے ڈسایا گیا ہا اوندے موافق پکڑوایا گیا تاں تُساں بے شرع لوگاں دے ہتھاں تھوں اوُں کوُ مصلوب کروا کے مار سَٹے۔ ²⁴۲۴۔ پر خدا نے موت دے بند کھول کے اوُں کوُ زندہ کیتے کیوں جو ممکن نہ ہا کہ اوہ اوُں دے قبضے وِچ راہندا۔²⁵۲۵۔ کیونکہ داؤد اوندے حق اِچ آدھے کہ میں خداوند کوُ ہمیشہ اپنے سامنے ڈیدھا ریہا۔ کیوں جو اوہ میڈے سجے پاسے ہِے تاں جو میکوُ کوُئی شئے ہلا نہ سکے۔ ²⁶۲۶۔ اِیں دے پاروں میڈا دِل بہوں خوش تھیا اَتے میڈی زبان شاد بلکہ میڈا جسم وی اُمید اِچ قائم راہسی۔²⁷۲۷۔اِیں کیتے کہ تُو میڈی جان کوُ عالمِ ارواح وِچ نی چھوڑیسیں اَتے نہ اپنے مقدس دے سڑن دی نوبت آون ڈیسیں۔ ²⁸۲۸۔ تُوں میکوُں زندگی دیاں راہواں ڈسائیاں ہِن۔ تُوں میکوُں اپنے دیدار دے پاروں خوشی نال بھر ڈیسیں۔²⁹۲۹۔ اے بھراو! میں قوم دے بزرگ داؤد دے حق اِچ تُہاکوُ دلیری نال آکھ سگدا ہاں کہ اوہ مَرے وَلا دفن وی تھیئے اَتے اوُں دی قبر اَج تائیں ساڈے وِچ موجود ہِے۔ ³⁰۳۰۔ پس نبی تھی کے اَتے ایہہ جان کے کہ خدا نے میڈے نال قسم کھادی ہِے جو تیڈی نسل تھوں ہک بندے کوُ تیڈے تخت تے بلہیساں۔ ³¹۳۱۔ اوُں نے پیشن گوئی دے طور تے مسیح دے جی اُٹھن دا ذکر کیتے جو نہ اوہ عالمِ ارواح وِچ چھوڑا گئے نہ اوُں دے جسم دے سڑن دی نوبت پہنچی۔³²۳۲۔ اِیں یسوع کوُ خدا نے زندہ کیتے جیندے اساں سارے گواہ ہئیں۔ ³³۳۳۔ پس خدا دے سجے ہتھ تھوں سر بلند تھی کے اَتے اپنے باپ تھوں اوہ روح القدس حاصل کر کے جیندا وعدہ کیتا گیا ہا اوُں نے ایہہ نازل کیتے جو تُساں ڈیدھے تے سُندے ہو۔³⁴۳۴۔ کیونکہ داؤد تاں آسمان تے نئیں چڑھیا لیکن اوہ آپ آدھے کہ خداوند نے میڈے خداوند کوُ آکھے میڈے سجے ہتھ بیٹھ۔ ³⁵۳۵۔ جڈاں تائیں میں تیڈے دشمناں کوُں تیڈے پیراں تلے دی چوکی نہ کر ڈیواں۔ ³⁶۳۶۔ پس اسرائیل دا سارا گھرانہ یقین جان گھنے جو خدا نے اوُں یسوع کوُ جینکوُ تُساں مصلوب کیتے خداوند وی کیتے تے مسیح وی۔³⁷۳۷۔ جیہڑے ویلے اُنہاں نے ایہہ سُنیا تاں اُنہاں دے دِلاں تے سَٹ لگی تاں پطرس تے باقی رسولاں کوُ آکھے جو اے بھراو! اساں کیا کروں؟۔ ³⁸۳۸۔ پطرس نے اُنہاں کوُ آکھے کہ توبہ کرو اَتے تُہاڈے وِِچوں ہر ہک اپنے گناہاں دی معافی کیتے یسوع مسیح دے ناں اِچ بپتسمہ گھنے تاں تُہاکوں روح القدس انعام اِچ مِلسی۔ ³⁹۳۹۔ اِیں کیتے کہ ایہہ وعدہ تُساں تے تُہاڈی اولاد اَتے اُنہاں سارے دوُر دے لوگاں کیتے وی ہِے جنہاں کوُخداوند ساڈا خدا اپنے کول سڈیسی۔⁴⁰۴۰۔ اَتے اوُں نے بئی بہوں ساریاں گالہیں جتا جتا کے اُنہاں کوُ ایہہ نصیھت کیتی جو اپنے آپ کوُ اِیں ٹیڑھی قوم تھوں بچاؤ۔ ⁴¹۴۱۔ پس جنہاں لوگاں نےاوُں دا کلام قبول کیتا اُنہاں نے بپتسمہ گِدا اَتے اوُں ڈِیں ہی تریئے ہزار بندیاں دے قریب اُ نہاں وِچ مِل گئے۔ ⁴²۴۲۔ اَتے ایہہ رسولاں تھوں تعلیم پاون تے رفاقت رکھن اِچ تے روٹی توڑن تے دُعا کرن اِچ مشغول راہے۔⁴³۴۳۔ اَتے ہر بندہ خوفزدہ تھی گیا اَتے بہوں سارے عجیب کم تے نشان رسولاں دے ذریعے تھوں تھیندے ہَن۔ ⁴⁴۴۴۔ اَتے جیہڑے ایمان گھن آئے ہَن اوہ ساری ہک جاہ تے راہندے ہَن اَتے ساریاں شئیاں اِچ شریک ہَن۔ ⁴⁵۴۵۔ اَتے اپنا مال و اسباب ویچ ویچ کے ہر ہک دی ضرورت دے موافق ساریاں کوُ ونڈ ڈیندے ہَن۔⁴⁶۴۶۔ اَتے ہر روز یک دِل تھی کے ہیکل اِچ جمع تھیندے ہَن تے گھراں اِچ روٹی توڑ کے خوشی تے سادہ دِلی نال ٹُکر کھاندے ہَن۔ ⁴⁷۴۷۔ اَتے خدا دی حمد کریندے اِتے ساریاں لوگاں کوُ چنگے لگدے ہَن اَتے جیہڑے نجات پا گھن دے ہَن اُنہاں کوُ خداوند روز اُنہاں وِچ ملا ڈیندا ہا۔

Chapter 3

¹۱۔پطرس تے یوحنا دُعا دے ویلے یعنی ڈوپاہراں توں بعد ہیکل کوُ ویندے پئے ہَن ۔ ²۲۔اَتے بندے جماندرو لنگڑے کوُ گھِن کے آندے پئے ہَن جینکوُ ہر روز ہیکل دے اوُں دروازے تے بِٹھا ڈیندے ہَن جیندا ناں خوبصورت اکھواندا ہِے تاں جواوہ ہیکل اِچ ونجن آلیاں کولوں کجھ منگے ۔ ³۳۔جیہڑے ویلے اوُں نے پطرس تے یوحنا کوُ ہیکل اِے ویندے ہوئے ڈِٹھا تاں اوُں کولوں بھیک منگی ۔⁴۴۔پطرس تے یوحنا نے اوُں کوُ غور نال ڈیکھ کے پطرس نے آکھیا ساڈی پاسے ڈیکھ ۔ ⁵۵۔اوہ اُنہاں کولوں کجھ مِلن دی تانگ تے اُنہاں کو ڈیکھن لگا۔ ⁶۶۔پطرس نے آکھیا چاندی سونا تاں میڈے کول ہِے کئے ناں پر جو میڈے کول ہِے اوہ تیکوُ ڈے ڈیندا ہاں۔ یسوع مسیح ناصری دے ناں تھوں چل پِھر۔⁷۷۔اَتے اوُندا سجا ہتھ پکڑ کے اوُں کوُ اُٹھایا اَتے اوُں ویلے ہی اوُں دے پیر تے گِٹِے مضبوط تھی گئے۔ ⁸۸۔اَتے اوہ چھلانگ لا کے کھڑا تھی گیا اَتے چلن پھرن لگ پیاتے چلدا چھلانگاں مریندا تے خدا دی حمد کریندا اُنہاں دے نال ہیکل وِچ گیا۔⁹۹۔اَتے سارے بندیاں نے اوُں کو چلدے پھِردے تے خدا دی حمد کریندیاں ہویاں ڈیکھ کے۔ ¹⁰۱۰۔اوُں کو سُنجانے کہ ایہہ تاں اوُہو ہِے جیہڑا ہیکل دے خوب صورت دروازے اِچ بیٹھا بھیک منگدا ہا اَتے اوہ اوُں ماجرے تھوں جیہڑا اوُندے تے تھیا ہا بہوں حیران تھئے۔¹¹۱۱۔جڈاں اوہ پطرس تے یوحنا کوُ پکڑ ے کے کھڑا ہا تاں سارے بندے بہوُں ھیران تھی کے اوُں برامدے دی طرف جیہڑا سلیمان دا اکھویندا ہااُنہاں دے کول بھجے آئے ۔ ¹²۱۲۔پطرس نے ایہہ ڈیکھ کے بندیاں کوُ آکھیا اَے اسرائیلیو! ایندے تے تُساں کیوں تعجب کریندے ہو اَتے ساکوُ کیوں ایں طرح ڈیدھے ہو کہ گویا اساں اپنی قدرت تے دینداری نال یں بندے کوُ چلدا پھردا کیتے ؟¹³۱۳۔ابرہام تے اضحاق تے یعقوب دے خدا یعنی ساڈے پیو ڈاڈا دے خدا نے اپنے خادم یسوع کوُ جلال ڈِتے جینکوُ تُساں پکڑوا وی ڈِتا اَتے پیلاطُس نے اوُں کوُ چھوڑ ڈیون دی کوشش وی کیتی پر تُساں اوُں دے سامنے اوُں دا انکار کیتے ۔ ¹⁴۱۴۔تُساں اوُں قدوس تے راستباز دا انکار کیتے تے درخواست کیتی جو ہِک خونی تُہاڈی خاطر چھوڑ ڈِتا ونجے۔¹⁵۱۵۔پر زندگی دے مالک کوُ قتل کیتا جینکوُ خدا نے مُردیاں وِچوں زندہ کیتا۔ایں دے اسان گواہ ہاسے۔ ¹⁶۱۶۔اوُندے ای ناں نے اوُں ایمان دے وسیلے نال جیہڑا اوُندے ناں تے ہِے اِیں بندے کوُ مضبوط کیتا جینکوُ بتُساں ڈیدھے ہو اَتے جان دے ہو۔ بے شک اوُں ایمان نے جیہڑا اوُں ے وسیلے نال ہِے ایہہ مکمل تندرستی تُساں ساریاں دے سامنے اوُں کوُ ڈِتی۔¹⁷۱۷۔اَتے ہُن اَے بھراوؤ ! میں جان دا ہاں کہ تُساں ایہہ کم نادانی نال کیتا اَتے ایویں ای تُہاڈے سرداراں نے وی کیتا ۔ ¹⁸۱۸۔پر جِنہاں گالہیں دی خدا نے سارے نبیاں دی زبانی پہلے ای خبر ڈِتی ہائی کہ اوُندا مسیح ڈُکھ چاسی اوہ اوُں نے ایویں ای پورا کیتے۔¹⁹۱۹۔ پس تَوبہ کرو تے رجوع گھن آؤ تاں جو تُہاڈے گُناہ مٹائے ونجن اَتے ایں طرح خداوند دی طرفوں تازگی دے ڈِیں آون۔ ²⁰۲۰۔اتے اوہ اوُں مسیح کوُجیہڑا تُہاڈے کیتے مقرر تھیا ہے یعنی یسوع کوُ گھلے۔²¹۲۱۔ایہہ ضرورہِے کہ اوہ آسمان وِچ اوُں ویلے تک رہے جڈاں تائیں کہ اوہ ساریاں شئیاں بحال نہ کیتیاں ونجن جنہاں دا ذکر خدا نے اپنے پاک نبیاں دی زبانی کیتا ہِے جو دُنیا دے شروع تھوں تھیندے آئے ہِن۔ ²²۲۲۔اخیر موسیٰ نے آکھے کہ خداوند خدا تُہاڈے بھراواں وِچوں تُہاڈے کیتے میڈے جیہا ہِک نبی پیدا کریسی۔ جو کجھ اوہ تُہاکوُ آکھسی اوُں دی سُننا۔ ²³۲۳۔اَتے ایویں تھیسی کہ جیہڑا بندا اوُں نبی دی نہ سُن سی اوہ اُمّت وِچوں بربادکر ڈِتا ویسی۔²⁴۲۴۔بلکہ سیموئیل تھوں گھِن کے پچھلے جتنے وی نبیاں نے کلام کیتے اُنہاں ساریاں نے اِنہاں ڈیہواراں دی ڈِتی ہِے۔ ²⁵۲۵۔تُساں نبیاں دے بال بچے تے اوُں عہد دے شریک ہو جیہڑا خدا نے تُہاڈےپیو ڈاڈےدے نال بدھا ہا جڈاں ابرہام کوُ آکھیا کہ تیڈے بال بچیاں دے نال دُنیا دے سارے ٹبر برکت پاسن۔ ²⁶۲۶۔خدا نے اپنے خادم کوُ چا کےپہلے تُہاڈےکول گھلیا تاں جو تُہاڈےوچوں ہر ہِک کوُ اوُندیاں بدیاں توںُ ہٹا کے برکت ڈیوے۔

Chapter 4

¹۱۔جڈاں اوہ بندیاں کوُ ایہہ آدھے پےء ہَن تاں کاہن تے ہیکل دا سردار تے صدوقی اُنہاں تے چڑھ آئے۔ ²۲۔اُنہاں نے بہوں ڈُکھ کیتا کیونکہ ایہہ بندیاں کوُ تعلیم ڈیندے تے یسوع دی مثال ڈے کہ مُردیاں دے جی اُٹھن دی مُنادی کریندے ہَن۔ ³۳۔اَتے اُنہاں نے اوُں کوُ پکڑ کے ڈوجھے ڈیں تک حوالات اِچ رکھیا کیونکہ شام ہو گئی تھی۔ ⁴۴۔پر سُنن کلام دےآلیاں وِچوں بہوں سارے ایمان گھِن آئے۔اِتھوں تائیں کہ مرداں دی تعداد پنج ہزار دے قریب تھی گئی۔⁵۵ڈوجھے ڈِیں ایویں تھیا کہ اُنہاں دے سردار تے بزرگ تے فقیہ ۔ ⁶۶۔اَتے سردار کاہن حنا تے کائفا تے یوحنا تے اسکندر تے جتنے سردار کاہن دے گھرانے دے ہَن یروشلیم اِچ کٹھے تھئے۔ ⁷۷۔اَتے اُنہاں دے وِچ کھڑا کر کے پُچھن لگے کہ توُں ایہہ کم کئیں دی قُدرت نال کیتے؟ ۔⁸۸۔اوُں ویلے پطرس نے روُح القدس نال بھر یج کے اُنہاں کوُ آکھیا۔ ⁹۹۔اَے اُمت دے سردارو تے بزرگو! اگر اَج ساڈے کولوں اوُں اِحسان دے بارے پُچھیا ویندا ہِے جو ہِک کمزور بندے تے تھیا کہ اوہ کیویں چنگا تھی گیا۔ ¹⁰۱۰۔تاں تُساں سارے تے اسرائیل دی ساری اُمت کوُ پتہ لگ ونجے کہ یسوع مسیح ناصری جینکوُ تُساں مصلوب کیتے تے خدا نے مُردیاں وِچوں زندہ کیتے اوُں دے ای ناں اِچ ایہہ بندہ تُہاڈے سامنے ٹھیک ٹھاک کھڑا ہِے۔¹¹۱۱۔ایہہ اوہو پتھر ہِے جینکوُ تُساں بہوں حقیر جانے اَتے اوہ کونے دے سرے دا پتھر تھی گیا ۔ ¹²۱۲۔اَتے کئیں ڈوجھے دے وسیلے نال بخشش نئیں کیونکہ آسمان دے تلے بندیاں کوُ کوُئی ڈوجھا ناں نئیں ڈِتا گیا جیندے وسیلے نال اساں بخشے ونجوُ۔¹³۱۳۔جڈاں اُنہاں نے پطرس تے یوحنا دی دلیری ڈِٹھی اَتے پتہ کیتا جو ایہہ اَن پڑھ تے ناواقف بندے ہِن تاں حیران تھیا ۔ وَل اُنہاں کوُ سُنجھانےکہ ایہہ یسوع دے نال رہے ہَن۔ ¹⁴۱۴۔اَتے اوُں بندے کوُ جیہڑا چنگا تھیا ہا اوُں دے نال کھڑا ڈیکھ کے کجھ خلاف نہ آکھ سگے۔¹⁵۱۵۔ پر اُنہاں کوُ صدرِ عدالت تھوں باہر ونجن دا حکم ڈے کے آپس اِچ مشورہ کرن لگے۔ ¹⁶۱۶۔کہ اساں اِنہاں بندیاں دے نال کیا کروں ؟ کیونکہ یروشلیم دے سارے راہون آلیاں تے چانن ہے کہ اُنہاں تھوں ہِک معجزہ ظاہر تھیا اَتے اساں اوُں دا انکار نئین کر سگدے۔ ¹⁷۱۷۔پر ایں کیتے کہ ایہہ بندیاں وِچ زیادہ مشہور نہ تھیون اساں اُنہاں کوُ دھمکاسوں کہ وَل ایہہ ناں گھن کے کئیں سے نال گالہہ نہ کرن۔ ¹⁸۱۸۔وَل اُنہاں کوُ سَڈ کے تاکید کیتی کہ یسوع دا ناں گھن کے ہر گز گالہہ نہ کرنا اَتے نہ تعلیم ڈیونا۔¹⁹۱۹۔پر پطرس تے یوحنا نے جواب اِچ اُنہاں کوُ آکھیا کہ تُساں آپ ہی انصاف کرو۔ آیا خدا دے نیڑے ایہہ واجب ہِے کہ اساں خدا دی گالہہ کولوں تُہاڈی گالہہ زیادہ سُنوں۔ ²⁰۲۰۔کیونکہ ایہہ تھی نئیں سگدا کہ جو اساں ڈِٹھا تے سُنیا ہے اوہ نہ آکھوں۔²¹۲۱۔اُنہاں نے اُنہاں کوُ روکیا اَتے دھمکا کے چھوڑ ڈِتا کیوں جو بندیاں دے پاروں اُنہاں کوُ سزا ڈیون دا کوئی موقع نہ ملیا ۔ایں کیتے کہ سارے بندے اُوں ماجرے دے پاروں خدا دی تمجید کریندے ہَن۔ ²²۲۲۔کیونکہ اوہ بندہ جیندے تے ایہہ چنگا کرن آلا معجزہ تھیا ہا 40 سال تھوں زیادہ دا ہا۔²³۲۳۔اوہ آزاد تھی کے اپنے بندیاں دے کول گئے اَتے جو کجھ سردار کاہناں تے بزرگاں نے اُنہاں کوُ آکھیا ہا ڈسایا۔ ²⁴۲۴۔جیڑھے ویلے اُنہاں نے ایہہ سُنیا تاں ہِک دِل تھی کے اُچی آواز نال خدا دی منت کیتی کہ اَے مالک ! تُو اوہ ہِئیں جئیں نے آسمان تے زمین تے سمندر تے جو کجھ اُنہاں دے وِچ ہِے پیدا کیتے۔ ²⁵۲۵۔توں تاں روح القدس دے وسیلے نال ساڈے پیو اپنے خادم داؤد دی راہئیں فرمایا کہ قوماں نے کیوں شور مچائے ؟ اَتے اُمتاں نے کیوں فضول خیال کیتے؟ ۔²⁶۲۶۔خداوند تے اوُندے مسیح دی مخالفت کوُ زمین دے بادشاہ اُٹھ کھڑے تھئے اَتے سردار اکٹھے تھی گئے۔²⁷۲۷۔کیونکہ واقعی تیڈے پاک خادم یسوع دے برخلاف جینکوُ توں مَسح کیتے ہیرودیس تے پُنطِسُ پِیلاطُس غیر قوماں تے اسرائیلیاں دے نال ایں شاہر اِچ اکٹھے تھئے۔ ²⁸۲۸۔تاں جو کجھ پہلے تھوں تیڈی قُدرت تے تیڈی مصلحت نال ٹھہر گیا ہا اوہو عمل اِچ گھن آؤں۔²⁹۲۹۔ہُن اَے خداوند!اُنہاں دی دھمکیاں کوُ ڈیکھ اَتے اپنے بندیاں کوُ ایہہ توفیق ڈے کہ اوہ تیڈا کلام دلیری نال سُناون۔ ³⁰۳۰۔اَتے توں اپنا ہتھ چنگا کرن کوُ ودھا اَتے تیڈے پاک خادم یسوع دے ناں تھوں معجزے تے حیران کرن آلے کم ڈیکھن کوُ مِلن۔ ³¹۳۱۔جیڑھے ویلے اُنہاں دے دعا ختم کیتی تاں جئیں مکان وِچ اکٹھے ہَن اوہ ہِل گیا تے اوہ سارے روح القدس نال بھریج گئے تے خدا دا کلام دلیری نال سُناندے راہے۔³²۳۲۔ اَتے ایمانداراں دی جماعت ہِک دِل تے ہِک جان ہائی اَتے کئیں نے وی اپنے مال کوُ اپنا نہ آکھیا بلکہ اُنہاں دیاں ساریاں شئیاں اکٹھیاں ہَن۔ ³³۳۳۔اَتے رسول وڈی قدرت نال خداوند یسوع دے زندہ تھیون دی گواہی ڈیندے راہے تے اُنہاں ساریاں تے وڈا فضل ہا۔³⁴۳۴۔کیونکہ اُنہاں وِچوں کوُئی وی حاجت مند نہ ہا۔ ایں کیتے کہ جو لوگ زمین یا گھراں دے مالک ہَن اُنہاں کوُ ویچ ویچ کے ویچیاں ہوئیاں شئیاں دی قیمت گھِن آندے۔ ³⁵۳۵۔َاَتے رسولاں دے پیراں اِچ رکھ ڈیندے ہَن ۔ وَل ہر ہِک کوُ اوُندی ضرورت دے مطابق وَنڈ ڈِتا ویندا ہا۔³⁶۳۶۔اَتے یوسف ناں دا ہِک لاوی ہاجیندا نِکا ناں رسولاں نے برنباس یعنی نصیحت دا پُتر رکھیا ہا اَتے جیندی جمن آلی جاہ کُپُرس ہائی۔ ³⁷۳۷۔اُوندا ہِک کھیت ہا جینکوُ اوُں نے ویچیا تے پیسے گھن کے رسولاں دے پیراں وِچ رکھ چھوڑے۔

Chapter 5

¹۱۔اَتے ہِک بندہ حننیاہ ناں دا تے اوُندی ذال سفیرہ نے اپنی جائداد ویچی۔ ²۲۔اَتے اوُں نے اپنی زال دے جان دیاں ہویاں پیسیاں وِچوں کجھ رکھ چھوڑیا تے ہِک حصہ گھِن کے رسولاں دے پیراں وِچ رکھ ڈِتا۔³۳۔پر پطرس نے آکھیا اَے حننیاہ ! کیوں شیطان نے تیدے دِل اِچ ایہہ گالہہ پاتی ہِے جوتوں روُح القدس نال جھوٹ بولیں اَتے زمین دے پیسیاں وِچوں کجھ رکھ چھوڑیں؟۔ ⁴۴۔کیا جڈاں تک اوہ تیڈے کول ہاءی تیڈی نہ ہاءی؟ اَتے جیہڑے ویلے اوہ ویچ ڈِتی تاں تیڈے اختیار وِچ نہ رہی؟ تُوں کیوں اپنے دِل وِچ اِیں گالہہ دا خیال بدھیا ؟ تُوں بندیاں نال نہیں بلکہ خدا نال جھوٹ بولیا ہِے۔ ⁵۵۔ایہہ گالہیں سُن دے ای حننیاہ ڈھے پیا اَتے اوُندا دَم نکل گیا تے سارے سُنن والیاں تے وڈا خوف چڑھ گیا۔ ⁶۶۔وَل جوناں نے اُٹھی کے اوُں کوُ کفنایا تے باہر ونج کے دَب چھوڑیا۔⁷۷۔اَتے تقریباً 3 گھنٹے لنگھ ونجن دے بعداوُندی ذال ایں ماجرے توں بےخبر اندر آئی۔ ⁸۸۔پطرس اوُں کوُ آکھیا میکوُ ڈسا تاں سہی کہ کیا تُساں اتنے وِچ ہی زمین ویچی ہائی؟ اوُں نے آکھیا ہاں۔ اتنے وِچ ہی ۔⁹۹۔پطرس نے اوُں کوُ آکھیا تُساں کیوں خداوند دے روُح کوُ آزماون کیتے ہِک تھی گے ہو ؟ ڈیکھ تیڈے پئے کوُ دَبن آلے دروازےتے کھڑءے ہِن اوہ تیکوُ وی باہر گھن ویسن ۔ ¹⁰۱۰۔ اوہ اوُں ویلے ہی اوُندے پیراں وِچ ڈھے پئی اَتے اوُندا دَم نکل گیا تے جواناں نے اندر آکے اوُں کو مریا ہویا پاتے اوُں کوُ چاکے باہر گھن گئے تے اوُندے پئے دے نال دَب چھوڑیا۔ ¹¹۱۱۔اِتے ساری کلیسیا بلکہ اِنہاں گالہیں دے پاروں سُنن آلیاں تے وڈا خوف تھی گیا ۔¹²۱۲۔اَتے رسولاں دے ہتھاں تھوں بہوں سارے نشان تے حیران کرن آلے کم لوگاں وِچ ظاہر تھیندے ہَن۔ اَتے اوہ سارے ہِک دِل تھی کے سُلیمان دے برامدے وِچ اکٹھے تھیندے راہندے ہَن۔ ¹³۱۳۔پر ڈوجھیاں وِچوں کئیں کوُ جرات نہ تھئی جو اُنہاں وِچ مل ونجے۔پر لوگ اُنہاں دی وڈیائی کریندے ہَن۔¹⁴۱۴۔اَتے ایمان گھن کے آون الے مَرد تے عورت خداوند دی کلیسیا اِچ بہوں زیادہ آ مِلے۔ ¹⁵۱۵۔ اِتھوں تک کہ لوگ بیماراں کوُ سڑکاں تے گھن آندے تے منجیاں تے چھوٹیاں منجیاں تے لِٹا ڈیندے ہَن تاں جو پطرس آوے تاں اوُندا پرچھاواں ہی اُنہاں وِچوں کئیں تے پے ونجے۔ ¹⁶۱۶۔اَتے یروشلیم دیاں چاراہاں طرفاں دے شہراں توں وی لوگ بیماراں تے پلید روحاں دے ستائے ہویاں کوُ گھن کے کثرت نال اکٹھے تھیندے ہَن اَتے اوہ سارے چنگے کیتے ویندے ہَن۔¹⁷۱۷۔وَل سردار کاہن تے اوُندے سارے ساتھی جیہڑے صدوقیاں دے فرقے دے ہَن حسد دے مارے کھڑے تھئے ۔ ¹⁸۱۸۔تے رسولاں کوُ پکڑ کے عام حوالات اِچ بند چا کیتا ۔¹⁹۱۹۔پر خداوند دے ہِک فرشتے نے رات کوُ قید خانے دےدروازے کھولے تے اُنہاں کوُ باہر کڈھ کے آکھیا کہ۔ ²⁰۲۰۔ونجو ہیکل اِچ کھڑے تھی کے اِیں زندگی دیاں ساری گالہیں لوگاں کوُ سُناؤ۔ ²¹۲۱۔اوہ ایہہ سُن کے سویر تھیندے ہی ہیکل وِچ گئےتے تعلیم تعلیم ڈیون لگ پئےپر سردار کاہن تے اوُندے ساتھیاں نے آکے صدرِ عدالت آلیاں تے بنی اسرائیل دے سارے بزرگاں کوُ اکٹھا کیتا تے قید خانے وِچ اکھوا بھیجیا کہ اِنہاں کوُ گھن آؤ۔²²۲۲۔لیکن پیادیاں نے پہنچ کے اُنہاں کوُ قید خانے وِ چ نہ ڈیکھیاتے واپس آکے خبر ڈِتی۔ ²³۲۳۔کہ اساں قید خانے کوُ بہوں حفاظت نال بند کیتا ہویا تے پہرےداراں کوُ دروازیاں تے کھڑے ڈِٹھا پر جیہڑے ویلے کھولیا تاں اندر کوُئی نہ ملا۔²⁴۲۴۔جیہڑے ویلے ہیکل دے سردار تے سردار کاہناں نے ایہہ گالہیں سُنیاں تاں اُنہاں دے بارے وِچ حیران تھئے کہ ایندا کیا انجام تھی سی۔ ²⁵۲۵۔اوُں ویلے ہی کئیں نے آکے اُنہاں کوُ خبر ڈِتی کہ ڈیکھو۔ اوہ بندے جِنہاں کوُ تساں قید کیتا ہا اوہ ہیکل وِچ کھڑے لوگاں کوُ ڈیندے پئے ہِن۔²⁶۲۶۔تاں سردار پیادیاں دے نال ونج کے اُنہاں کوُ گھن آیالیکن زبردستی نئیں کیوں جو لوگاں کولوں ڈردے ہَن کہ ساکوں سنگسار نہ کر ڈیون۔ ²⁷۲۷۔وَل اُنہاں کوُ عدالت وِچ آن کھڑا کیتااَتے سردار کاہن نے اُنہاں کوُ ایہہ آکھیا۔ ²⁸۲۸۔جو اساں تُہاکوُں سختی نال آکھیا ہا کہ ایہہ ناں گھن کے تعلیم نہ ڈیوائے پر ڈیکھو تُساں تاں سارے یروشلیم اِچ اپنی تعلیم پھیلا ڈِتی ہِے تے اوُں بندے دا خون ساڈی گردن تے رکھنا چاہندے ہو۔²⁹۲۹۔پطرس تے رسولاں نے جواب اِچ آکھیاکہ ساکوں بندیاں دے حکم دی بجائے خدا دا حکم مننا زیادہ فرض ہِے۔ ³⁰۳۰۔ساڈے پیو ڈاڈا دے خدا نے یسوع کوُ زندہ کیتا جینکوُ تُساں صلیب تے لٹکا کہ مار سٹیا ہا۔ ³¹۳۱۔اوُں کوُ خدا نے مالک تے نجات ڈیون آلا ٹھہرا کے اپنے سجے ہتھ تھوں وڈی عزت ڈِتی تاں جو اسرائیل کوُ توبہ دی توفیق تے گناہاں دی معافی بخشے۔ ³²۳۲۔اَتے اساں اِیں گالہیں دے گواہ ہئیں تے روُح القدس وی جینکوُ خدا نے اُنہاں کوُ بخشا ہِےجو اوُندا حکم منیندے ہِن۔³³۳۳۔اوہ ایہہ سُن کے سڑ بھن گئے تے اُنہاں کوُ قتل کرنا چاہندے ہَن۔ ³⁴۳۴۔پر گملی ایل ناں دے ہِک فریسی نے جیہڑا شریعت دا وڈا عالم تے سارے لوگاں وِچ عزت دار ہا،عدالت اِچ کھڑے تھی کے حکم ڈِتا اِنہاں بندیاں کوُ تھوڑی دیر کیتے باہر گھن ونجو۔³⁵۳۵۔وَل اُنہاں کوُ آکھن لگا ! اے اسرائیلیو ! اِنہاں آدمیاں دے نو جو کجھ کرنا چاہندے ہو ہوشیاری نال کرو۔ ³⁶۳۶۔کیونکہ اِنہاں ڈیوارہاں توں پہلے تھیُوداس نے وی کھڑے تھی کے دعویٰ کیتا ہاجو میں وی کجھ ہاں اَتے چار سو بندے اوُندے نال مِل گئے ہَن پر اوُں کوُ مارڈِتا گیا اَتے جتنے اوُں دے منن آلے ہَن سارے بھج گئے تے مِٹ گئے۔ ³⁷۳۷۔ِیں بندے دے بعد یہوداہ گلیلی مردم شماری دے ڈِیوہاراں اِچ اُٹھا ہائی اَتے اوُں نے کجھ لوگ اپنی طرف کر گِدے۔ اوہ وی ماریا گیااَتے جتنے اوُندے منن آلے ہَن سارے دھروک گئے۔³⁸۳۸۔وَل ہُن میں تُہاکوُ آدھا ہاں جو اِنہاں بندیاں کولوں پرے تھی ونجوتے اِنہاں نال کجھ وی کم نہ رکھو۔ کِتھائیں ایویں نہ تھیوے جو خدا نال وی لڑم آلے ٹھہروکیونکہ ایہہ طریقہ یا کم اگر بندیاں دی طرفوں ہِے تاں آپ ہی برباد تھی ویسی ۔ ³⁹۳۹۔لیکن اگر خدا دی طرفوں ہِے تاں تُساں اِنہاں بندیاں تے قابو نہ پا سگسو۔⁴⁰۴۰۔اُنہاں نے اوُندی گالہہ من کے رسولاں کوُ کول سَڈ کے اُنہاں کوُ مار پوائی تے ایہہ حکم ڈے کے چھوڑ ڈِتا جو یسوع دا ناں گھن کے گالہہ نہ کرنا۔ ⁴¹۴۱۔وَل اوہ عدالت تھوں ایں گالہہ تے خوش تھی کےلگے گئے کہ اساں اُوں ناں دی خاطر بےعزت ہوون دے لائق تاں ٹھہرے۔ ⁴²۴۲۔اَتے اوہ ہیکل وِچ تے گھراں وِچ ہر روز تعلیم ڈیندے تے اِیں گالہہ دی خوشخبری سناون تھوں کہ یسوع ہی مسیح ہِے باز نہ آئے۔

Chapter 6

¹۱۔اُنہاں ڈیہواراں اِچ جڈاں شاگرداں دی تعداد ودھدی ویندی ہائی،یونانیوں یہودیاں دے طرفوں عبرانی یہودیاں دی شکایت کیتی گئی،کیونکہ روزانہ دی خبرگیری تے کھانے اِچ یونانی بیواہ عورتاں نال عفلت برتی ویندی ہائی۔²۲۔بارہ شاگرداں نے شاگرداں دے ہجوم کوُ سڈایا اَتے آکھیا کہ،"ایہ چنگانیئں کہ اساں خدا دے کلام دی خدمت کوُ چھوڑ کے کھاون دی خدمت کوُ پورا کروں۔ ³۳۔تہاکوُ چاہیدا ہے جو اپنے وِچوں سَت بندے جیہڑی چنگی شہرت رکھدے ہوون،پاک رُوح اَتے حکمت نال بھر پور ہوون اِیں کم کیتے چُن گھِنو اَتے اُنہاں کوُ مقرر کرو۔ ⁴۴۔اَتے اَساں ہمیشہ دی طرح دُعا تے کلام دی خدمت جاری رکھسوں۔⁵۵۔اُنہاں دی گالہیں تھوں سارے لوگ خوش تھی گئے۔وَل اُنہاں نے ستفنس جیہڑا ایماندار اَتے پاک رُوح نال بھریا ہویا ہا،فلپس،پُر خُرس،نیکانور،تیمون،ہرمناس تے نیکلائوس جیہڑا نومرید یہودیہ انطاکیہ دا راہون آلا ہا چُن گِدے۔ ⁶۶۔ایماندار اُنہاں بندیاں کوُ رسولاں دے سامنے گھِن آئے جنہاں نے اُنہاں تے ہتھ رکھ کے دُعا کیتی۔⁷۷۔پَس خدا دا کلام ودھدا ریہا اَتے یروشلیم اِچ شاگرداں دی تعداد بہوں تیزی نال ودھدی گئی اَتے کاہناں دی ہک وڈی تعداد اِیں ایمان دی فرمانبردار تھی گئی۔⁸۸۔ستفنس فضل تے قوت نال بھرپور تھی کے بندیاں دے وِچ وڈے کم تے نشان پورے کریندا ریہا۔ ⁹۹۔وَل برتینیوں دے عبادت خانے دے کجھ بندے جیہڑے کرُینی،اسکندری تے کلکیہ تے آسیہ دے راہون آلے ہَن اور کھڑے تھی گئے اَتے ستفنس دے نال بحث کرن لگ پئے۔¹⁰۱۰۔پَر جیہڑی حکمت تے رُوح نال ستفنس گالھ کریندا پیا ہا اوہ اوندے سامنے کھڑے نہ رہ سگے۔ ¹¹۱۱۔وَل اُنہاں نے کجھ بندیاں کوُ رشوت ڈِتی کہ ایہ آکھو کہ اوہ آکھن کہ"اساں ستفنس کوُ موسیٰ تے خدا دے خلاف کُفر بکدے ہوئے سُنا ہے۔¹²۱۲۔اُنہاں نے بزرگاں ،فقیہاں تے لوگاں کوُ ابھارے اوہ سارے ستفنس دے خلاف اُٹھ کھڑے تھیئے اَتے اوند مخالفت کریندے گھیرا تنگ کیتے ہوئے اوُں کوُ گرفت اِچ گھِن گِدے اَتے اوُں کوُ صدرِعدالت دے سامنے پیش چا کیتے۔ ¹³۱۳۔اوہ کوُڑے گواہ گھِن آئے جنہاں نے آکھیا"ایہ بندہ اِیں پاک جاہ اَتے شریعت دے خلاف بولن تھوں باز نیئں آندا۔ ¹⁴۱۴۔اساں اینکوُ ایہ آدھے ہوئے سُنا ہے کہ یسوع ناصری اِیں جاہ کوُ تباہ کر ڈیسی اَتے موسیٰ تے جیہڑی شریعت ساکو ڈِتی ہے اوُں کوُ بدل ڈیسی۔" ¹⁵۱۵۔اوہ سارے جیہڑے صدرِعدالت اِچ بیٹھے ہَن اُنہاں ساریاں دیا نظراں ستفنس تے لگھیا ہَن اَتے اُنہاں نے ڈیکھیا کہ اوندا چہرہ فرشتے دی طرح ہا۔

Chapter 7

¹۱۔سردار کاہن نے آکھیا"کیا ایہ گالہیں سچ ہَن؟۔" ²۲۔ستفنس نے آکھیا"اے بھراوو اَتے بزرگو،میڈی گالھ سُنوساڈے پیئو ابراہام تے خدا دا دلال ظاہر تھیا ہا جڈاں اوہ حاران اِچ راہون تھوں پہلے مسوپتامیہ اِچ راہندا ہا۔ ³۳۔خدا نے اوُں کوُ آکھیا،"اِیں چاہ تے اپنے رشتےداراں کوُ چھوڑ ڈے اَتے جیہڑی چاہ میں تیکوُ ڈیکھیساں اُتھایئں ونجیں۔"⁴۴۔وَل اوُں نے کسدیاں دی زمین کوُ چھوڑ ڈتے اَتے حاران اِچ آکے راہون لگ پیا،اِتھاں اوندے پیئو دے مَرن دے بعد ،اَتے جتھاں تساں ہَن راہندے ہیوے خدا اِیں جاہ تے اوُں کوُ گھِن آیا۔ ⁵۵۔اَتے اوُں کوُ کجھ میراث نہ ڈِتی بلکہ پیر رکھن دی وی جاہ نہ ڈِتی پَر اوُں نے وعدہ کیتا کہ اوہ ایہ سرزمین اوُں کوُ ملکیت دے طور تے اوُں دے بعد اوُں دی نسل کوُ ڈیسی حالانکہ اوُں ویلے اوُں دی کوُئی اولاد نہ ہا۔⁶۶۔خدا نے اوُں کوُ آکھیا"کہ اوُں دی نسل اِیں غیر مُلک اِچ کجھ دیر کیتے راہسی۔اَتے اُتھاں دے لوگ اُنہاں کوُ غلام بنا گھِنن اَتے چار سو سال تک اُنہاں دے نال بُرا سلوک کریسن۔ ⁷۷۔اَتے میں اوُں قوم دی عدالت کریساں جیندی اوہ خدمت کریسن خدا نے آکھیا اوندے بعد اوہ اُتھوں نکل آسن اَتے اِیں جاہ تے میڈی عبادت کریسن۔ ⁸۸۔اَتے خدا نے ابرہام دے نال ختنے دا عہد کیتا ،پَس ابرہام جڈاں اضحاق دا پیئو بنے تاں اوُں نے اَٹھویں ڈیں اوُں دا ختنہ کیتا،اضحاق یعقوب دا پیئو بنے اَتے یعقوب تھوں بارہ قبیلیاں دے سردار پیدا اتھیئے۔⁹۹۔اُنہاں بارہ قبیلیاں دے سرداراں نے حسد اِچ آکے یوسف کوُ مصر وِچ ویچ ڈِتے۔پر خداوند اوندے نال ہا۔ ¹⁰۱۰۔اَتے اوُں دی ساری مصیبتاں اِچ اوُں کوُ بچیندا ریہا تے مِصر دے بادشاہ فرعون دے سامنے اوُں کوُ حکمت ڈِتی اَتے اوندی حمایت کیتی۔فرعون نے اوُں کوُ سارے ملک مِصر تے اپنے محل دا حاکم و مختار بنا ڈِتا۔¹¹۱۱۔وَل سارے مِصر تے کنعان اِچ کال پے گیا،اَتے بہوں وڈی مصیبت آ گئی ہا۔اَتے ساڈے پیئو ڈاڈا کوُ کھاون کوُ نہ مِلا۔ ¹²۱۲۔جڈاں یعقوب کے سُنا کہ مِصر اِچ کنک ہے تاں اوُں نے ساڈے پیئو ڈاڈا کوُ پہلی وار گھلینا۔ ¹³۱۳۔ڈوجھی واری یوسف نے اپنے آپ کوُ اپنے بھراواں تے ظاہر کر ڈِتا۔اَتے یوسف دے خاندان دے بارے اِچ فرعون کوُ ڈسایا گیا۔¹⁴۱۴۔یوسف نے اپنے بھراواں کوُ واپس اپنے پیئو یعقوب دے کول گھلیا کہ اوُں اپنے سارے خاندان سمیت مِصر اِچ آونجن اَتے اوہ سارے پچھتر لوگ ہَن۔ ¹⁵۱۵۔پَس یعقوب مِصر کوُ گیا وَل اوہ تے ساڈے پیئو ڈاڈا مَر گئے۔ ¹⁶۱۶۔اُنہاں نے اوُں کوُ سکم اِچ اوُں قبر اِچ رکھیا جیہڑی ابرہام نے عمور دے پُتراں کنوں چاندی دے سکے ڈے کہ مُل گھِن گِدی ہا۔¹⁷۱۷۔جیہڑے ویلے ابرہام نال وعدہ پورا کرن دا ویلہ نیہڑے آیا تاں لوگ مِصر اِچ تعداد اِچ ودھن لگ پئے۔ ¹⁸۱۸۔اوُں ویلے مِصر تے ہک بیئا بادشاہ مقرر تھیا۔اَتے ایہ بادشاہ یوسف کوُ نہ جان دا ہا۔ ¹⁹۱۹۔بادشاہ نے ساڈے لوگاں کوُ دھوکا ڈِتا اَتے ساڈے پیئو ڈاڈا نال بہوں بُرا سلوک کیتا۔اَتے زندہ راہون کیتے اُنہاں نے اپنے ڈودھ پیون آلے بچیاں کوُ سٹ ڈِتا۔²⁰۲۰۔اوُں ویلے موسیٰ جمیا اوہ خدا دی نگاہ اِچ بہوں خوبصورت ہا اَتے اوندے پیئو دے گھر اوندی تریئے مہینے تک پرورش کیتے گئی۔ ²¹۲۱۔جڈاں اوُں کوُ سَٹ ڈِتا گیا تاں فرعون دے دھی نے اوُں کوُ چا گِدا اَتے اوُں کوُ اپنے پُتراں کار لے۔²²۲۲۔موسیٰ کوُ مِصر دے سارے علوم دی تعلیم ڈِتی گئی ،اَتے اوہ اپنے کم تے کلام اِچ عظیم ہا۔ ²³۲۳۔پَر جڈاں اوہ چالیس سال دا تھیا ،اوُں دے دل اِچ آیا کہ اوہ اپنے بھراواں اسرایئل دی نسل کول ونجے۔ ²⁴۲۴۔اوُں نے ڈیکھیا کہ ہک اسرایئل نال بُرا سلوک کیتا ویندا پیا ہے اَتے اوُں نے اوندی حمایت کیتی تے جیہڑی مِصری اوُں کوُ مریندا پیا ہا اوُں نے اوندا بدلہ گِدا۔ ²⁵۲۵۔اوُں نے سوچیا جو اوندے بھرا سمجھ ویسن کہ خدا اوندے ہتھوں اُنہاں کوُ بچاونا چاہندا ہے پَر اوہ نہ سمجھے۔²⁶۲۶۔اگلے ڈِیں اوہ کجھ اسرایلیاں دے کول آیا جیہڑے لڑدے پئے ہَن اوہ ڈوہاں اِچ صُلح کراون دی کوشش کرنیدا ریہا۔اوُں نے آکھیا،جناب تُساں تاں بِھرا ہیوے وَل ہک ڈوجھے دے نال کیوں لڑدے ہیوے؟۔ ²⁷۲۷۔پَر جیہڑا اپنے ہمسائےدے نال بُرا کریندا پیا ہا اوُں نے اوُں کوُ دِھکا ڈے کے آکھیا تیکوُ کیئں نے ساڈے تے حاکم مقرر کیتا ہے کیا تُوں ساڈی عدالت کریسیں؟۔ ²⁸۲۸۔کیا توں میکوُ وی قتل کر ڈیونا چاہندا ہیئں جیویں کل توں اوُں مِصری کوُ قتل کر ڈِتا ہا؟۔²⁹۲۹۔ایہ سُنن دے بعد موسیٰ اُتھوں دھروک گیا،اوہ مدیان دی جاہ تے اجنبی ہا۔جتھاں اوہ ڈو بالاں دا پیئو بنے۔ ³⁰۳۰۔کڈاں چالہی سال لنگھ گئے تاں کوہِ سینا دے بیابان اِچ ہک فرشتہ بَھا دے جلدی ہوئی جھاڑی وِچ اوُں تے ظاہر تھیا۔

³³۳۳۔خداوند نے اوُں کوُ آکھیا،اپنی جوتیاں کوُ اِتھایئں لہا چھوڑ کیوں جو جیہڑی جاہ تے تُوں کھڑا ہیئں اوہ پاک ہے۔ ³⁴۳۴۔میں مِصر اِچ اپنے لوگاں دی مصیبت ڈِٹھی ہے۔میں اُنہاں دا رونا پِٹنا سنیا ہے۔اَتے میں آیا ہاں کہ اُنہاں کوُ بچاواں۔ہن آکہ میں تیکوُ مِصر بھیجاں۔³⁵۳۵۔جیہڑے موسیٰ کوُ اُنہاں نے ایہ آکھ کے رَد کر ڈِتا ہا کہ کیئں نے تیکوُ ساڈا حاکم مقرر کیتا ہا۔کہ تُوں ساڈی عدالت کریں؟"اوُں کوُ خدا نے گھلیا ہے کہ اوُنہاں دا حاکم مقرر وی ہووے اَتے اُنہاں دا چھڑانے آلا وی ہوے۔خدا نے موسیٰ دے نال اوُں فرشتے کو وی گھلیا جیہڑا جھاڑی اِچ اوندے تے ظاہر تھیا ہا۔ ³⁶۳۶۔موسیٰ اُنہاں کوُ مِصر اِچوں کڈھ کے گھِن آیا اَتے بحیرہ قلزم تے بیاباں اِچ چالہی سال تک اُنہاں کوُ معجزات تے نشان ڈکھیندا ریہا۔ ³⁷۳۷۔اِیں موسیٰ نے اسرایئل دے لوگاں کوُ آکھیا۔خدا تیڈے بھراواں وِچوں تہاڈے کیتے میڈی طرح دا ہک نبی بھیجسی۔³⁸۳۸۔ایہ اوُہو ہے جیہڑا بیاباں اِچ اوُں جماعت تے فرشتے دے نال ہا۔اَتے جیئں نے کوہ سینا تے اوُں دے نال کلام کیتے ایہ اوُہو ہے جیہڑا ساڈے پیئو ڈاڈا دے نال ریہا۔ ایہ اوُہو ہے جیئں زندہ کلام حاصل کر کے ساکوُ ڈِتا۔ ³⁹۳۹۔ایہ اوُہو ہے جیندی تابع داری کرن تھوں ساڈے پیئو ڈاڈا نے انکار کیتا ہا۔اَتے اُنہاں دے دل واپس مِصر دی طرف راغب تھی گئے۔ ⁴⁰۴۰۔اوُں ویلے اُنہاں نے ہارون کوُ آکھیا"ساڈے کیتے دیوتا بنا دے جو ساڈی رہنمائی کرے اِیں کیے کہ موسیٰ جیہڑا ساکوں مِصر اِچوں کڈھ کے گھِن آیا ہے اساں نیئں جاندے کہ اوندے نال کیا تھیا ہے۔⁴¹۴۱۔پَس اُنہاں نے اوُں ڈیہاں اِچ ہک وچھا بنایا اَتے اوندے کیتے قربانیاں گھِن آئے تے اپنے ہتھاں دے کم دی خوشی منائی۔ ⁴²۴۲۔خدا نے اُنہاں دے طرفوں منہ پھیر کِدا تاں جو آسمان دے تاریاں دی عبادت کرن جیویں کہ نبیاں دی کتاب اِچ لکھا لا تھے کہ"اے اسرایئل دے گھرانے کیا بیابان اِچ چالہی سال تک تساں میڈے کیتے قربانیاں تے زبیحے گزریندے راہے؟۔⁴³۴۳۔تساں ملک دے خیمہ تے رِفان دیوتا دے تارے کوُ قبول کیتا ہے اَتے اوُں مورت دے عبادت کیتی جیہڑی تُساں بنائی ہائی۔اَتے میں تہاکوُ بابل دے اگے گھِن ویساں۔⁴⁴۴۴۔ساڈے پیئو ڈاڈا دے کول بیابان اِچ گواہی دے طور تے اوہ خیمہ ہا جیندا حُکم خدا نے موسیٰ کوُ ڈِتا ہا کہ اوہ اوُں کوُ اوُں دے ای بنائے جیویں اوُں کوُ ڈکھایا گیا ہا۔ ⁴⁵۴۵۔ایہو اوہ خیمہ ہا جینکوُ ساڈے پیئو ڈاڈا یسوع دے نال اوُں سرزمین اِچ گھِن آئے ہَن جیہڑۓ ویلے اوہ غیر قوماں دی ملکیت اِچ داخل تھیئے تاں خدا نے ساڈۓ پیئو ڈاڈا دے سامنے اُنہاں کوُ کڈھ ڈِتا ہا۔ایہ داود بادشاہ دے ویلے تک ایویں ای ریہا۔ ⁴⁶۴۶۔جو خدا دی نظر اِچ مقیول تھیا۔ اوُں نے آکھیا کہ اوہ یعقوب دے خدا کیتے ہک پاک جاہ بناسی۔⁴⁷۴۷۔پر سلیمان نے خدا دا گھر بنایا۔ ⁴⁸۴۸۔خدا قادرِمطلق ہتھ دے بنائے گئے گھراں وِچ نیئں راہندا جیویں کہ نبی آدھا ہے۔ ⁴⁹۴۹۔ آسمان سیڈا تخت اَتے زمین میڈے پیراں دی چوکی ہے۔تساں میڈے کیتے کیہو جیا گھر بنا سگدے وے؟ خداوند آدھے یا میڈی سکونت گاہ کتھاں ہے؟۔ ⁵⁰۵۰۔کیا میڈے ہی ہتھاں نے ساریاں شیاں نیئں بنایاں؟۔⁵¹۵۱۔تساں لوگ جیہڑے دل تے کناں دے سخت تے طہور وی نیئں کرائی تساں نے ہر ویلے پاک رُوح کوُ ناراض کیتے تساں اوُں وی کیتا جیویں تہاڈے پیئو ڈاڈا نیئں کیتا ہا۔ ⁵²۵۲۔اوہ کیہڑا نبی ہے جینکوُ تہاڈے پیئو ڈاڈا نے نیئں ڈکھ ڈِتا ہے؟ اُنہاں نے نبیاں کوُ قتل کیتے،اُنہاں نے اوہ راستباز دے آون دے خوشی دی خبر ڈیون آلیاں کوُ وی قتل کیتے اَتے ہُن تُساں وی اوُں کوُ دھوکا ڈیون آلے اَتے اوُں کوُ قتل کرن آلے بن گئے ہو۔ ⁵³۵۳۔تساں اوہ لوگ ہو جنہاں نے فرشتیاں تھوں شریعت حاصل کیتی لیکن تُساں اوُں کوُ قائم نہ رکھ سگے۔⁵⁴۵۴۔ہُن جڈاں صدرِعدالت دے لوگاں نے ایہہ گالہیں سُنیں تاں اُنہاں دے دِل سڑن لگ پئے اَتے اوہ ڈاندھ پیسن لگ پئے۔ ⁵⁵۵۵۔لیکن اوُں نے پاک رُوح تھوں بھر کے آسمان دی طرف نظر چائی اَتے خدا دا جلال ڈیکھیا تے اوُں نے یسوع کوُ خدا دے سجے ہتھ کھڑے ہوئے ڈیکھیا۔ ⁵⁶۵۶۔ستفنس نے آکھیا"ڈیکھو میں آسمان کوُ کھلیا ہویا تے ابنِ آدم کوُ خدا دے سجے ہتھ میں کھڑا ہویا ڈیدھا ہاں۔⁵⁷۵۷۔پر صدرِعدالت دے لوگ اُوچی آواز نال آکھن لگے ،اَتے اپنے کناں کوُ بند کر گِدت تے کھٹے تھی کہ اوُں دی طرف دوڑے۔ ⁵⁸۵۸۔اوہ اوُں کوُ شاہر دے باہر چھک گھِن گئے اَتے اوُں کوُ پتھر مارن لگے تے جیہڑا گواہ ہَں اُنہاں نے کپڑے ہک جوان ساول ناں دے بندے دے کول رکھے۔⁵⁹۵۹۔جڈاں اوہ ستفنس کوُ سنگسار کریندے پئے ہَن تاں اوہ اوُچی آواز نال چلاندے ہوئے خداوند کوُ آدھا پیا ہا"خداوند یسوع میڈی رُوح کوُ قبول کر"۔ ⁶⁰۶۰۔وَل اوہ زمین تے جُھک کے اوُچی آواز نال آکھن لگا،خداوند ایہہ گناہ اِنہاں دے اُتے نہ لا۔"جڈاں اوُں نے ایہ آکھیا تاں سو گیا۔

Chapter 8

¹۱۔ ساؤل اوندی موت تے راضی ہا۔ وَل اوُں ڈینہہیروشلیم دی کلیسا دے خلاف وڈا ظلم تھیون شروع تھیا اَتے رسولاں دے سِوا سارے ایماندار یہودیہ تے سامریہ دے علاقیاں وِچ کھِنڈ پُنڈ گئے۔ ²۔ کجھ نیک لوگاں ستفنس کوُ دفن کیتا تے اوندے تے وڈا ماتم کیتا۔ ³۔ لیکن ساؤل کلیسیاواں کوُ وڈا نقسان ڈِتا ، اوہ گھر گھر ونج کے مَرداں تے عورتاں کوُ گھیلیندا، اُنہاں کوُ ڈھکوا سٹیندا ہا۔⁴۔ جیہڑۓ ایماندار کھینڈ پُند گئے ہَن اوہ کلام دی مُنادی کرن پے گئے۔ ⁵۔ فلپس سامریہ شاہر دوں گیا تے مسیح دی مُنادی کرن لگا⁶۶۔ جئیں ویلے لوکاں دے کٹھ نے فلپس دیاں گالہیں سُنیاں تے جیہڑے معجزے اوہ ڈکھیندا ہا ڈِٹھے، تے اُنہاں اوندی طرف توجہ کیتی کہ اوہ کیا آدھے۔ ⁷۷۔ اُنہاں وِچوں بہوں سارے لوگ جنہاں وِچ بھوُت ہَن، اُنہاں وِچوں بھوُت وڈی آواز نال رَڑ کے نکل گئے، تے بہوں سارے لولہے تے لنگڑے لوگاں کوُ شفا ملی۔ ⁸۸۔ تے اوُں شاہر اِچ وڈی کوشی منائی گئی۔⁹۹۔ لیکن اوں شاہر وِچ شمعون ناں دا ہک بندہ راہندا ہا، جیہڑا جادو منتر کریندا ہا۔ اوں اپنے جادو نال سامریہ دے لوگاں کوُں حیران کیتی وَدا ہا، تے اوہ دعویٰ کریندا ہا کہ میںوی کوئی وڈی ہستی ہاں۔ ¹⁰۱۰۔ تے کنے لا وڈیاں تائیں سارے سامری اوندے تے خاص توجہ ڈیندےہَن تے آدھے ہَن۔ جو ایہہ بندہ خدا دی قدرت ہِے جیکوں وڈی آہدِن ¹¹۱۱۔ تے اوہ اوندی سُن دے ہَن، کیوں جو اوں ہک عرصے تھوں اُنہاں کوُ اپنے جادو نال حیران کیتی ودا ہا۔¹²۱۲۔ لیکن ہُن اوہ فلپس دی مُنادی تے ایمان گھن آئے ہَن، جیہڑی اوہ خدا دی بادشاہی دی خوشخبری، اَتے یسوع مسیح دے ناں نال کریندا ہا۔ اُنہاں مرداں تے عورتاں سمیت بپتسمہ گِدا۔ ¹³۱۳۔تے شمعون وی ایمان گھن آیا تے ایندے بعد بپتسمہ وی گِدا، تے اوہ فلپس دے نال نال رہیا۔ جئیں ویلے اوں معجزات تے وڈے وڈے کم ڈِٹھے تاں بہوں حیران تھیا¹⁴۱۴۔ جئیں ویلے یروشلیم وِچ رسولاں ایہہ گالھ سُنی، جو سامری وی خدا دے کلم کوُں قبول کیتا ہِے، تے پطرس تے یوحنا کوُں اُنہاں کول بھیجیا۔ ¹⁵۱۵۔ اُنہاں اُتھاں ونج کے اُنہاں کیتے دعا کیتی کہ اُنہاں کوُ وی پاک روح ملے۔ ¹⁶۱۶۔ کیوں جو اوں ویلے تائیں اُنہاں وچوں کئیں تے وی پاک روح نازل نہ تھیا ہا، اُنہاں صرف خداوند یسوع دے ناں دا بپتسمہ گِدا ہا۔ ¹⁷۱۷۔ وَل پطرس نے یوحنا نے اُنہاں تے ہتھ رکھے تے اُنہاں کوُ پاک روح ملیا۔¹⁸۱۸۔ جئیں ویلے شمعون ایہہ ڈِٹھا جو رسولاں دے ہتھ رکھن نال پاک روح نازل تھیندا ہِے تے اوں اُنہاں کوُ پیسے ڈیون دی پیشکش کیتی۔ ¹⁹۱۹۔ اوں آکھیا،" میکوُں وی ایہہ اختیار ڈیوو کہ میں وی جیندے تے ہتھ رکھاں اوں کوُ پاک روح مِلے۔²⁰۲۰۔ لیکن پطرس اوں کوُ آکھیا،" تیڈے پیسے تیڈے نال تباہ تھی ونجن"، کیون جو توں خدا دی بخشش کوُں پیسیاں دے نال مُل گھنن دا سوچیا ہِے۔ ²¹۲۱۔ تیڈا ایں معاملے وِچ کوُئی حصہ کئے نئیں، کیوں جو تیڈا دِل خدا دے حضور صاف کائنی۔ ²²۲۲۔ ایں واسطے اپنے ایں گناہ تھوں توبہ کر تے خدا تھوں دعا منگ تاں تھی سگدے کہ اوہ تیکوں معافی ڈیوے، تے تیڈی خواہش پوری چا کرے۔ ²³۲۳۔ میکوں لگدا ہِے جو تیڈے اِچ زہر آلی کار کاوڑ ہِے تے توں گناہ اِچ پھسیا ہویاں ایں۔²⁴۲۴۔ شمعون جواب اِچ اوں کوُ آکھیا " خدا اگے میڈے کیتے دعا منگو تاں جو کجھ وی اساں آکھیا ہِے، اُنہاں وِچوں کوُئی گالھ وی میڈے نال پیش نہ آوے"۔²⁵۲۵۔ جئیں ویلے پطرس تے یوحنا خدا دے کلام دی گواہی ڈے گِدی تے اوندا کلام سُن گِدا تے واپس یروشلیم وَل گئے، رستے وِچ ویندیاں ہویاں اوہ سامریاں دیاں بہوں ساریاں وستیاں وِچ خوشخبری دی مُنادی کریندے گئے۔²⁶۲۶۔ وَل خداوند دے ہک فرشتے نے فلپس کوُں آکھیا، " اُٹھی تے اوں سڑک آلے پاسے ونج جیہڑی لَمے آلے پاسے یروشلیم شاہر تھوں غزہ شاہر کوُں ویندی ہِے"۔(ا ایہہ سڑک بیابان وِچوں تھی کے ویندی ہِے۔ ²⁷۲۷۔ اوہ اُٹھیا تے اوں پاسے گیا۔ ڈیکھو اُتھاں ہک ایتھوپیا دا خواجہ سرا ہائی جیہڑا ایتھوپیا دی ملکہ کنداکے دا ہک وڈا افسر ہائی۔ اوہ اوندے سارے خزانے دا مختار ہائی۔ تے اوہ یروشلیم شاہر وِچ عبادت کرن کیتے آیا دَداہا۔ ²⁸۲۸۔ اوہ اپنے رَتھ تے بیٹھا واپس ویندا ہا، تے ویندیاں ویندیاں یسعیاہ نبی دا صحیفہ پڑھدا پیا ہا۔²⁹۲۹۔ روح فلپس کوُں آکھیا،" وَنج تے ایں رَتھ دے نال نال ٹُر"۔ ³⁰۳۰۔ تاں فلپس بھج کے اوندے نال تھیا تے اوں کوُ یسعیاہ نبی دا صحیفہ پڑھدیاں سُنیا تے آکھیا،" کیا جوکجھ توں پڑھدا ہئیں اوُں کوُ سمجھدا وی ہئیں؟"۔ ³¹۳۱۔ "خواجہ سرا آکھیا۔" میں کیویں سمجھ سگدا ہاں جے کوُئی میکوں سمجھاوے ناں؟" اوں فلپس کوُ عرض کیتی جو اوہ رَتھ تے اوندے نال بیہہ تھیوے۔³²۳۲۔ جیہڑا صحیفہ خواجہ سرا پڑھدا پیا ہا اوہ ایہہ ہا جو، اوں کوُ ذِبح تھیون آلی بھڑ آلی کار گھن گئے تے اوہ اوُن کَترن آلے لیلے آلی کار چُپ ریہا۔ تے اوں اپنا مُنہ نئیں کھولیا!۔ ³³۳۳۔اوندی عاجزی اِچ اوندا انصاف نہ کیتا گیا : کون اوندی نسل دا حال بیان کریسی؟کیوں جو زمین تے اوں دی زندگی ختم کیتی گئی ہِے"۔³⁴۳۴۔ تاں خواجہ سرا فلپس کنے پُچھیا، تے آکھیا،" میں تیڈے اگے عرض کریندا ہاں کہ نبی ایہہ گال کیندے بارے وِچ آدھا ہِے، اپنے یا کئیں بئے دے بارے وِچ؟"۔ ³⁵۳۵۔ فلپس بولنا شروع کیتا جو اوں یسعیاہ نبی دے اوں صحیفے کنے شروع کر کے یسوع دے بارےوِچ ڈسیا۔³⁶۳۶۔ جئیں ویلے اوہ سڑک تے ویندے پئے ہَن تے اوہ کئیں پانی آلی جاہ تے اَپڑے، خواجہ سرا اوں کوُ آکھیا،" ڈیکھ اِتھاں پانی ہے، تے ہُن میکوں کیہڑی شئے بپتسمہ گھنن کوں روکیندی ہِےَ" ³⁷۳۷۔ (نوٹ) جیکر توں اپنے پورے دِل نال ایمان گھن آویں تاں بپتسمہ گھن سگدیں۔ خواجہ سرا جواب ڈِتے، میں ایمان رکھیندا ہاں جو یسوع مسیح خدا دا پُتر ہِے"۔ ³⁸۳۸۔ وَل خواجہ سرا رَتھ کوُں روکن دا حکم ڈِتا۔ خواجہ سرا تے فلپس ڈُوہیں پانی وِچ لہہ گئے، تے فلپس اوں کوُ بپتسمہ ڈِتا۔³⁹۳۹۔ جئیں ویلے اوہ پانی وِچوں باہر آئے تے خداوند دا روح اوں کوُ چاء کے گھن گیا، تے خواجہ سرا اوں کوُ وَلا نہ ڈِٹھا بلکہ وڈی خوشی نال اپنے علاقے دَو وَل گیا۔ ⁴⁰۴۰۔ لیکن فلپس اشدود اِچ ونج لتھا۔ اوہ اوں علاقے دے سارے شاہراں اِچ خوشخبری دی مُنادی کریندا گیا، جے تائیں اوہ قیصریہ اَچ نہ اپڑیا۔

Chapter 9

¹۱۔ ساؤل اَجے تائیں خداوند دے شاگرداں کوُ دھمکیاں ڈیون تے جان تھوں وی مارن وِچ لگیا ہویا ہا۔ تے اوہ سردار کاہن دوُں گیا۔ ²۔ تے اُنہاں کنے دمشق دے عبادت خانیاں کیتے خط گِدے، تاں جو جیکر کوُئی اِیں شریعت تے عمل کریندا ہویا مِلے، بھاویں اوہ مَرد ہووے یا عورت، اُنہاں کوُ گرفتار کر کے یروشلیم دوُ گھن آوے۔³۔ جئیں ویلے اوہ سفر کریندا پیا ہا، تے دمشق دے نیڑے اپڑیا تاں ابڑگت آسمان تھوں روشنی اوندے چاروں پاسے چمکی۔ ⁴۔ تے اوہ زمین تے ڈھے پیا تے اوُں ہک آواز ایہہ آدھیاں ہوئی سُنی " ساؤل، ساؤل، توں میکوں کیوں ڈُکھ ڈیندا ہئیں؟"۔⁵۵۔ ساؤل اوُں کوُ جواب اِچ آکھیا " اے خداوند تُساں کون ہیوے؟ خداوند آکھیا،" میں یسوع ہاں جیکوں توں ڈُکھ ڈیندیں"۔ ⁶۶۔ لیکن اُٹھی شاہر اِچ ونج، تے اُتھاں تیکوں ڈسایا ویسی جو تئیں کیا کرنے"۔ ⁷۷۔ جیہڑے بندے ساؤل دے نال سفر کریندے پئے ہَن، اوہ چپ کھڑے راہے، کیوں جو آواز تاں سُن دے ہَن، پر اُنہاں کوُ کوُئی نہ ڈِٹھا۔⁸۔ ساؤل زمین تھوں اُٹھیا، تے جڈاں اوُں اپنی اکھیاں کھولیاں تے اوہ کجھ وی نہ ڈیکھ سگیا، تاں اوہ اوندا ہتھ پکڑ کے اوُں کوُ دمشق گھن گئے۔ ⁹۹۔ ترائیے ڈِیں تائیں اوہ ڈیکھ نہ سگیا، تے اِیں ویلے اِچ اوُں نہ نہ کجھ کھادا نہ کجھ پیتا۔¹⁰۱۰۔ دمشق اِچ حننیاہ ناں دا ہک شاگرد راہندا ہا، خداوند اوندے تے رویا اِچ ظاہر تھیا، "حننیاہ" نے اوُں کوُ آکھیا، ڈیکھ خداوند میں حاضر ہاں"۔ ¹¹۱۱۔ خداوند اوُں کوُ آکھیا، " اُٹھ تے اوُں گلی وِچ وَنج جینکوُں سِدھی آدھِن تے یہوداہ دگر ونج کے ساؤل ناں دے بندے دا پُچھ جیہڑا ترسُس دا ہِے، اِین واسطے جو اوہ دُعا کریندا پیا ہِے۔ ¹²۔ تے اوُں رویا وِچ حننیاہ ناں دے ہک بندے کوُں آندیاں تے اپنے تے ہتھ رکھیندیاں ڈِٹھا ہِے، تاں جو اِیں طرح اوہ وَلا ڈیکھ سگے"۔¹³۔ لیکن حننیاہ جواب اِچ آکھیا، " میں تاں بہوں سارے لوگاں کنوں اوندے بارے وِچ سُنیا ہِے کہ اوُں تیڈے پاک لوگاں کوُں جیہڑے یروشلیم وِچ ہِن وڈا نقصان پُچایا ہِے۔ ¹⁴۱۴۔ اوُں سردار کاہناں کنے اختیار گِدا ہِے کہ جیہڑا کوئی تیڈے ناں دا منن آلا ہِے اُنہاں کوُ پکڑ سگے۔ ¹⁵۱۵۔ لیکن خداوند اوُں کوُ آکھیا، " وَنج، کیوں جو اوہ میڈا چُنیا ہویا وسیلہ ہِے، جیہڑا بئیاں قوماں تے بادشاہاں تے اسرائیل دے گھرانے میڈا ناں ظاہر کرن کریسی۔ ¹⁶۱۶۔ میں اوُندے تے ظاہر کریساں جو اوُں کوُ میڈے ناں دی خاطر کیا کیا سختیاں برداشت کرنیاں پوسن۔¹⁷۱۷۔وَل حننیاہ گیا تے اوُں گھر وِچ داخل تھیا، تے اوُندے تے اپنے ہتھ رکھے تے آکھیا،" بھرا ساؤل خداوند یسوع جیہڑا جڈاں آندا پیا ہاویں ظاہر تھیا ہا، اوُں میکوُ گھلیا ہِے تاںجو توں ڈیکھ سگیں تے پاک روح نال بھر ونجیں"۔ ¹⁸۱۸۔ اوُں ویلے ہی ساؤل دیاں اکھیاں وِچوں چانے جئیں ڈَھٹے تے اوندی اکھیاں دا سوجلا واپس وَل آیا تے اوہ اُٹھیا تے بپتسمہ گِدا۔ ¹⁹۱۹۔ تے اوُں ٹُکر کھادا تے اوُں کوُ طاقت ملی، تے اوہ کجھ ڈینہ دمشق وِچ شاگرداں نال رہیا۔²⁰۲۰۔ اوُں ویلے اوُں عبادت خانیاں اِچ ایہہ آہدیاں ہویاں مُنادی کرنی شروع کر ڈِتی، جو یسوع ای خدا دا پُتر ہِے۔ ²¹۲۱۔ جنہاں وی ایہہ گالھ سُنی اوہ سارے حیران تھی کہ آکھن لگے، " کیا اوہوُ بندہ نئیں جیہڑا یروشلیم اِچ یسوع دا ناں گھننن آلیاں کوُں تباہ کریندا ہا، اِتھاں وی اِیں واسطے آیا ہِے تاں جو اُنہاں کوُ بَدھ کے سردار کاہناں کول گھن ونجے"۔ ²²۲۲۔ لیکن ساؤل دی ہمت ودھدی گئی تے اوہ دمشق وِچ راہون آلے یہودیاں تے ایہہ ثابت جو یسوع ہی مسیح ہِے اُنہاں کوُ حیران تے پریشان کریندا ریہا۔²³۲۳۔ کجھ ڈیہاں بعد یہودیاں اوُں کوُ جان تھوں مارن دی صلاح کیتی۔ ²⁴۲۴۔ لیکن اُنہاں دے منصوبے دے بارے اِچ ساؤل کوُں پتہ لگ گیا، اوہ لوگ ڈینہ رات شاہر دے پھاٹک تے اوُں کوُں مارن کنے اوُں دا انتطار کریندے راہے۔ ²⁵۲۵۔لیکن اوُں دے شاگرداں رات دے ٹائم اوُں کوُ ٹوکرے وِچ بلہا کے کندھ تُوں لہا ڈِتا۔²⁶۲۶۔ جئیں ویلے اوہ یروشلیم اِچ آیا، تاں ساؤل شاگرداں اِچ شامل تھیون دی کوشش کیتی، پر اوہ اوُں کنےڈردے ہَن تے اُنہاں اوُندے شاگرد بنن دا یقین نہ کیتا۔ ²⁷۲۷۔ لیکن برنباس اوُں کوُ نال گھن کے رسولاں دوُ لگا گیا تے اُنہاں کوُ ڈسایا جو خداوند کیویں اوُں کوُ اوُں راہ اِچ ڈِسیا تے خداوند اوندے نال گالھ کیتی، تے دمشق اِچ کیویں ساؤل دلیری نال یسوع دے ناں دی مُنادی کیتی۔²⁸۲۸۔ اوہ یروشلیم اِچ آون ونجن آلیاں نال مِلدا ریہا۔ ²⁹۲۹۔ تے خداوند یسوع دے ناں دی دلیری نال مُنادی کریندا ریہا، تے یونانی یہودیاں نال وی بحث کریندا ریہا، لیکن اوہ اوُں کوُ جان تھوں مارن دی کوشش کریندے راہے۔ ³⁰۳۰۔ جئیں ویلے بھراواں کوُں اِیں گالھ دا پتا لگا تے اوہ اوُں کوُ قیصریہ وِچ گھن آئے، جتھاں اوُں کوُں تَرسُس کوُ راوانہ کیتا۔³¹۳۱۔ وَل یہودیہ، گلیل تے سامریہ دیاں کلیسیاواں اِچ امن تھی گیا تے اوہ ترقی کرن پے گیاں تے اوہ خداوند دے خوف تے پاک روح دی تسلی اِچ تے تعداد اِچ ودھ دیاں گیاں۔ ³²۳۲۔ وَل ایویں تھیا جو پطرس جاء جاء ونج تے اُنہاں ایمانداراں کول اپڑیا جیہڑے لدہ اِچ راہندے ہَن۔³³۳۳۔ اُتھاں اوُں کوُں اینیاس ناں دا ہک بندہ ملیا، جیہڑا اَٹھ سالاں تھوں فالج دا مریض ہا۔ ³⁴۳۴۔ پطرس اوُں کوُ آکھیا، " اینیاس یسوع مسیح تیکوُ شفا ڈیندا ہِے، اُٹھی تے اپنا بستر چاء، تے اوُں ویلے ای اوہ کھڑا تھی گیا۔ ³⁵۳۵۔ تے لدہ تے شارون دے سارے لوگاں اوُں بندے کوُ ڈِٹھا تے اوہ خدا آلے پاسے پھرے۔³⁶۳۶۔ یافا شاہر وِچ تبیتا ناں دی ہک شاگردہ راہندی ہائی جیندا ترجمہ "ہرنی" ہِے ایہہ عورت چنگے کم کریندی تے غریباں تے وڈی شفقت کریندی ہائی۔ ³⁷۳۷۔ اُنہاں ڈیہاں اِچ اوہ بیمار تھئی تے مر گئی، جئیں ویلے اُنہاں دَھوا گِدا تے اُتلے کوٹھے اِچ رکھیا۔³⁸۳۸۔ لدہ شاہر یافا شاہر دے نیڑے ای ہا۔ تے شاگرداں سُنیا جو پطرس اُتھائیں ہِے۔ ³⁹۳۹۔ تاں اُتھاں ڈُو بندیاں کوُ گھلیا تے اوُں دے اگے عرض کیتی جو " دیر کیتیاں بغیر ساڈے نال جُل۔ " پطرس اُٹھیا تے اُنہاں نال روانہ تھی گیا، جئیں ویلے اوہ اُتھائیں اپڑیا تے اوہ اوُں کوُ اُتلے کوٹھے تے گھن گئے۔ تے ساریاں بیوہ عورتاں روندیاں پٹیندیاں اوُں کوُں کپڑے ڈِکھاون پے گئیاں جیہڑے ہرنی سیتے ہَن، جڈاں اوہ جیوندی ہا۔⁴⁰۴۰۔ پطرس اُتھاں ساریاں کوُں کمرے وِچوں باہر کڈھ ڈِتا تے گوڈے ٹیک کے تے دُعا کرن پے گیا تے اوُندی میّت وَل کے آکھیا، " تبیتا اُٹھی " اوُں نے اپنی اکھیاں کھولیاں تے پطرس کوُ ڈِٹھا تے اُٹھی بیٹھی۔ ⁴¹۴۱۔ پطرس اوُں دا پکڑ کے اوُں کوُ اُٹھایا تے مقدّساں تے بیوہ عورتاں کوُ سڈا کے اوُں کوُ زندی اُنہاں دے حوالے کیتا۔ ⁴²۴۲۔ ایہہ واقعہ سارے یافا اِچ مشہور تھی گیا، تے بہوں سارے لوگ خداوند تے ایمان گھن آئے۔ ⁴³۴۳۔ پطرس یافا شاہر اِچ کئی ڈیہواراں شمعون چمڑا رنگن آلے دے گھر وِچ ریہا۔

Chapter 10

¹۱۔ قیصریہ شاہر وِچ کرنیلس ناں ہک بندہ ہا، جیہڑا اطالوی دستے دا صوبہ دار ہا۔ ²۲۔ اوہ ہک خدا ترس بندہ ہا، تے اوہ اپنے سارے خاندان سمیت خدا دی حمد کریندا ہا۔ تے اوہ یہودی لوگاں کوُ بہوں خیرات ڈیندا تے ہرروز دُعا منگدا ہا۔³۳۔ ڈینہ دے تریجے پَہر، اوُں رویا اِچ صاف صاف ڈِٹھا خدا دے فرشتے کوُ اپنے کول آندیاں ڈِٹھا۔ فرشتے اوُں کوُ آکھیا۔ " کُرنیلیس "!۔ ⁴۴۔ کرنیلیس فرشتے کوُں غور نال ڈِٹھا تے ڈر گیا تے آکھیا، " سائیں ایہہ کیا ہِے؟ " فرشتے اوُں کوُ آکھیا، " تیڈیاں دعاواں تے غریباں کیتے ڈِتے گئے تحفے آسمان تے خدا دے حضور یادگار نذرانے دت طور تے اَپڑ گئِن۔ ⁵۵۔ ہُن یافا شاہر دُو بندے پَٹھ تے شمعون ناں دے بندے کوُں جیکوں پطرس آہدِن سڈوا گھن۔ ⁶۶۔ اوہ ہک چمڑا رنگن آلے کوُں جیندا ناں شمعون ہِے راہندا پیا ہِے،جیندا گھر سمندر دے کنڈھے تے ہِے۔⁷۷۔ جئیں ویلے فرشتہ لگا گیا جئیں اوُندے نال گالہیں کیتیاں ہَن تے کرنیلیس اپنے گھر دے ڈُو نوکراں تے ہک سپاہی کوُں جیہڑا اُنہاں سارے سپاہیاں اِچوں جیہڑے اوُں دی خدمت کریندے ہَن، خدا دی حمد کریندا ہا۔ سڈوایا۔ ⁸۸۔ کرنیلیس اُنہاں کوُں اوہ سب کجھ جیہڑا اوں دے نال تھیا ہا ڈسایا تے اُنہاں کوُں یافا گھلا ڈِتا۔⁹۹۔ تے اگلے ڈینہ ڈیہاڑی دے چھیویں گھنٹے دے قریب جئیں ویلے اوہ سفر تے ہَن تے کٹھےشاہر دے نیڑے اَپڑے، اوُں ویلے پطرس مکان دی چھت تے دُعا کیتے گیا۔ ¹⁰۱۰۔ اوُں کوُ بُھوک لگی تے کجھ کھاون چاہندا ہا، پَر لوگ اَجن تائیں کھانا تیار کریندے پئے ہَن تے اوُں کوُ ہک رویا ملی۔ ¹¹۱۱۔ تے اوُں آسمان کوُں کُھلدیاں ڈِٹھا، تے ہک وڈی چادر آلی کارکوُئی شئے چار کونیاں توں زمین تے لاہندی پئی ہا۔ ¹²۱۲۔ اوندے وِچ ہر قسم دے چوکھر، زمینی کیڑے مکوڑے تے پکھی ہَن۔¹³۱۳۔ وَل ہِک آواز آئی، " پطرس، اُٹھی اِنہاں کوُ کوہ تے کھا"۔ ¹⁴۱۴۔ پَر پطرس آکھیا، " کائی ناں خداوند " میں کڈائیں اینجی شئے نئیں کھادی جیہڑی پلیت تے حرام ہووے۔ ¹⁵۱۵۔ لیکن ڈوجی وار اوُں کوُ ایہہ آواز آئی ، " جینکوُ خدا پاک کیتا ہِے، اوُں کوُ حرامنہ آکھ"۔ ¹⁶۱۶۔ اِیں ترئے وار تھیا، تے وَل اوہ شئے فوراً آسمان تے چا گِدی گئی۔¹⁷۱۷۔ تے پطرس حیران تھیندا پیا ہا کہ جیہڑی رویا اوُں ڈِٹھی ہِے ایندا کیا مطلب تھی سگدے، تے ڈیکھو، اوہ بندے جنہاں کوُں کرنیلیس گھلیا ہا، گھر دا رستہ پوچھیندیاں ہویا دروازے تے آن کھڑے تھئے۔ ¹⁸۱۸۔ اُتھاں سِدھ مار کے آکھیا جو کیا شمعون جینکوُ پطرس آہدِن اِتھائیں راہندا پیا ہِے۔¹⁹۱۹۔ اجن پطرس اِیں رویا بارے سوچیندا پیا ہا، کہ روح اوُں کوُ آکھیا، "ڈیکھ ترئے بندے تیکوُ گولیندے پئے ہِن۔ ²⁰۲۰۔ اُٹھی تے تھلے ونج تے اُنہاں نال لگا ونج، اُنہاں نال ونجن تھوں ڈر ناں کیوں جو میں آپ اُنہاں کوُ گھلیا ہِے"۔ ²¹۲۱۔وَل پطرس تھلے لہہ کے اُنہاں کول گیا تے آکھیا، "میں اوہ ہاں جینکوُں تُساں گولیندے پئے ہیوے، تُساں کیوں آئے ہیوے؟"۔²²۲۲۔ اُنہاں آکھیا، "کرنیلیس ناں دا ہک بندہ جیہڑا راستباز تے خدا دی حمد کرن آلا تے یہودیاں دی قوم وِچ وڈی عزت آلا ہا، تیڈے بارے اِچ خدا دے فرشتے اوُں کوُ ہدایت کیتی جو تیکوں اپنے گھر سڈوائے تے تئیں کنے کلام سُنے"۔ ²³۲۳۔وَل پطرس اُنہاں اندر آن ے اُنہاں کوُں نال راہون دی دعوت ڈِتی۔اگلے ڈینہ اوہ اُٹھی کے اُنہاں دے نال لگا گیا، تے یافا اِچوں کجھ بھرا وی اوندے نال لگے گئے۔²⁴۲۴۔ اوُں ڈینہ ہی اوہ قیصریہ اِچ آئے، کرنیلس اپنے رشتہ داراں تے قریبی سنگت آلیاں نال بیٹھا اُنہاں دا انتطار کریندا پیا ہا۔²⁵۲۵۔ جئیں ویلے پطرس اندر داخل تھیا تے ایویں تھیا کہ کرنیلس اوُں کوُ ملیا تے اوُں دے پیراں وِچ ڈھے کے سجدہ کیتا۔ ²⁶۲۶۔ لیکن پطرس اوُں کوُ اُتاں چا کےآکھیا، "کھڑا تھی" میں وی تیڈی کار انسان ہاں۔²⁷۲۷۔ جئیں ویلے پطرس اُنہاں نال گالہیں کریندا پیا ہا، اوہ اندر گیا تے بہوں سارے لوگاں کوُ کٹھیا ڈِیکھیا۔ ²⁸۲۸۔ اوُں نے اُنہاں کوُں آکھیا، تُساں جان دے ہیوے جو کئیں یہودی دا کئیں غیر قوم آلے نال صحبت رکھنا یا اوُندے کول ونجنا جائز نئیں۔پر خدا میڈے تے ایہہ گالھ ظاہر کیتی، جو میکوُں کئیں کوں وی غلیظ یا ناپاک نئیں آکھنا چاہیدا۔ ²⁹۲۹۔ اِیں وجہ کنے میں بغیر دلیل نال آ گیاں، میں ایہہ گالھ پوچھیندا ہاں جو توں میکوُں کیوں سڈوایا ہِے؟۔³⁰۳۰۔ کرنیلس آکھیا، "چار ڈینہ پہلاں اِیں ویلے، میں ڈینہ دے تریجے پہر اپنے گھر اِچ دعا منگدا پیا ہامی، تاں ڈِٹھا کہ ہک بندہ چمکیلے کپڑے پا کے میدے سامنے آکھڑا تھیا۔ ³¹۳۱۔ اوُں آکھیا، کرنیلیس، تیڈی دعا سُن گِدی ہِے تے غریباں کوُ ڈِتی گئی تیڈی امداد خدا کوُ تیڈی یاد ڈیوائی ہِے۔ ³²۳۲۔ اِیں واسطے کئیں کوُ یافا بھیج تے شمعون ناں دا ہک بندہ جیہڑا پطرس اکھویندا ہِے سڈوا گھن، اوہ سمندر دی مُنڈھ تے چمڑا رنگن آلے دے گھر راہندا پیا ہِے۔ (کجھ پُرانے ختیارات وی شامل ہَن:) جئیں ویلے اوہ آسی تے اوہ تیڈے نال گالھ کریسی۔ ³³۳۳۔اِیں واسطے ہِک دَم میں تیڈے کیتے بندے بھیجے، تہاڈی مہربانی ہِے جو تُساں آگئے ہیوے۔ تے ہُن اساں سارے اِتھاں خدا دی نظر اِچ حاضر ہئیں جو اوہ سب کجھ سنوں، جو وی خداوند تیکوں آکھن دی ہدایت کیتی ہِے"۔( کجھ پُرانے اختیارات وی شامل ہِن)³⁴۳۴۔ وَل پطرس اپنا منہ کھولیا تے آکھیا، ''ایہہ گالھ سچ ہِے، میکوں آگاہی تھئی ہِے جو خدا کئیں دی وی طرفداری نئیں کریندا۔ ³⁵۳۵۔ ایندی بجائے، ہر قوم اِچوں جو کوُئی وی عبادت کریندا تے راستبازی دے کم کریندا ہِے، اوہ اوُں کوُں قابل قبول ہِ۔³⁶۳۶۔ تُساں اوُں پیغام کوُ جان دے ہیوے، جو اوُںاسرائیلی لوگاں کوُ گھلیا، جئیں ویلے اوُں یسوع مسیح اِچ صلح دی خوشخبری دا ہوکا ڈِتا، جیہڑا ساریاں دا خداوند ہِے۔ ³⁷۳۷۔تُساں اُتھاں سارے واقعات تھوں جیہڑے تھئے ہَن، واقف ہیوے۔ جیہڑے یوحنا دے بپتسمے تھوں بعد گلیل کنے شروع کر کے تے سارے یہودیہ اِچ تھئے، اوہ سارے واقعے ناصرت دے یسوع دے متعلق ہَن۔ ³⁸۳۸۔ جو کیویں خدا اوُں کوُں روح القدس تے قدرت نال مَسح کیتا تے اوُں ونج کے ساریاں لوگاں کوُں شفا ڈِتی جیہڑے شیطان دے قبضے وِچ ہَن کیوں جو خدا اوندے نال ہا۔³⁹۳۹۔ اَساں اُتھاں سارے کماں دے گواہ ہئیں، جیہڑے اوُں یہودیاں دے مُلک تے یروشلیم اِچ کیتے ہَن۔ اُتھاں اوُں کوُ صلیب ڈے کے مار ڈِتا۔ ⁴⁰۴۰۔ اوُں کوُ خدا تریجھے صِیں زندہ کیتا تے ظاہر وی کیتا۔ ⁴¹۴۱۔ سارے لوگاں تے نئیں، پر اُنہاں گواہاں تے جیہڑے پہلاں تھوں خدا دے چُنے ہوئے ہَن۔ اساں جنہاں اوُندے مویاں وِچوں زندہ تھیون توں بعد اوندے کٹھے کھادا پیتا۔⁴²۴۲۔ اوُں ساکوں حکم ڈِتا ہِے جو لوگاں اِچ مُنادی کرو تے گواہی ڈیوؤو جو ایہہ اوُہو ہِے جیہڑا خدا دی طرفوں جیوندیاں تے مویاں دا مُنصف چُنیا گیا ہِے۔ ⁴³۴۳۔ اوندے متعلق سارے نبیاں گواہی ڈِتی کہ جیہڑا وی اوندے تے ایمان گھن آسی اوندے ناں دے سببوں گناہاں دی معافی حاصل کریسی۔⁴⁴۴۴۔ جئیں ویلے پطرس ایہہ آدھا ای پیا ہا، کہ پاک روح اُنہاں ساریاں تے نازل تھیا جیہڑے کلام سُن دے پئے ہَن۔ ⁴⁵۴۵۔ اوہ لوگ جیہڑے طہور گروہ دے منن آلے ہِن تے پطرس دے نال آئے ہَن حیران تھئے، کیوں جو پاک روح دی نعمت غیر قوماں کوُ وی ڈِتی گئی ہِے⁴⁶۴۶۔ کیوں جو اوہ غیر قوماں کوُ وی ڈوجیاں بولیاں وِچ خدا دی تعریف کریندیاں سُن دے ہَن۔ پطرس جواب ڈِتا۔ ⁴⁷۴۷۔ کیا کوُئی اِنہاں لوگاں کوُں پانی کنے روک سگدے؟ جو اِنہاں کوُں بپتسمہ نئیں گھننا چاہیدا ہِے ، جنہاں کوُں ساڈی آلی کار روح القدس ملیا ہِے۔ ⁴⁸۴۸۔وَل اوُں اُنہاں کوُ حکم ڈِتا، جو یسوع مسیح دے ناں اَچ اُنہاں کوُں بپتسمہ ڈیوؤ۔ وَل اُتھاں اوُں کوُ آکھیا جو کجھ ڈینہ اُنہاں دے کٹھے راہوے۔

Chapter 11

¹۱۔ وَل رسولاں تے بھراواں جیہڑے یہودیہ وِچ ہَن ایہہ سُنیا جو غیر قوماں وی خدا دے کلام کوُ قبول کیتا ہِے۔ ²۲۔ جئیں ویلےپطرس یروشلیم وِچ آیا، تے اوہ جیہڑے طہور آلے گروہ نال تعلق رکھیندے ہَن، اُنہاں دے نال بحث کرن پے گئے۔ ³۳۔اُنہاں آکھیا " توں جنہاں نے طہور نئیں کروائی اُنہاں لوگاں دے نال شریک تھیا ہیں تے اُنہاں دے کٹھے ٹُکر وی کھادا ہِے۔⁴۴۔ لیکن پطرس اُنہاں کوُں تفصیل نال ایہہ معاملہ بیان کرنا شروع کیتا ۔اوُں آکھیا۔ ⁶۶۔ میں یافا شاہر وِچ دعا منگدا پیا ہامی، تے میں ہک رویا ڈِٹھی جو ہک وڈی چادر آلی کار اپنے چاراں کونیاں تھوں آسمان تھوں لہہ کے میڈوں آئی۔ ⁵۵۔ میں اوُں کوُ غور نال ڈِٹھا، تے اوندے متعلق سوچیا، میں زمین دے چوکھر ، رِڑھن آلے جانور تے آسمان دے پنکھی ڈِٹھے۔⁷۷۔ وَل میں ہک آواز سُنی جئیں میکوں آکھیا، "پطرس؛ اُٹھی کھڑا تھی، ذبح کر تے کھا! ⁸۸۔ میں آکھیا، "کڈائیں وی ناں، خداوند کیوں جو کڈائیں کوُئی حرام یا گندی شئے میڈے مُنہ وِچ نئیں گئی۔ ⁹۹۔لیکن اوہ آواز جیہڑی آسمان تھوں آئی ہائی، دوبارہ جواب ڈِتا، "جیکوں خدا پاک آکھیا ہِے، اوُں کوُ ناپاک نہ آکھ"۔ ¹⁰۱۰۔ ایہہ ترئے واری تھیا، تے وَل اوہ سب کجھ دوبارہ آسمان تے چا گِدا گیا۔¹¹۱۱۔ تے ڈیکھو، اوُں ای ویلے ترئے بندے گھردے سامنے کھڑے ہَن جتھاں اساں ہاسے؛ اُنہاں کوُں قیصریہ تھوں میڈے کول گھلیا گیا ہا۔ ¹²۱۲۔ روح میکوں حکم ڈِتا جو اِنہاں نال بِلا روک ٹوک لگا ونج۔ تے اوہ چھِی بھرا میڈے نال گئے تے اساں اوُں بندے دے گھر دوُ لگے گئے۔ ¹³۱۳۔ اوُں ساکوُ ڈسیا جو کیویں اوُں فرشتے کوُں اپنے گھر اِچ کھڑے تے آہدیاں سُنیا، "یافا دوُ بندے گھل تے شمعون کوُ سڈوا گھن، جیندا ڈوجا ناں پطرس ہِے۔ ¹⁴۱۴۔اوہ تیڈے نال کلام کریسی جیندے پاروں توں تے تیڈا خاندان بچ ویسی۔¹⁵۱۵۔ جئیں ویلے میں کلام کرنا شروع کیتا، تے پاک روح اُنہاں تے نازل تھیا جیویں شروع اِچ ساڈے تے نازل تھیا ہاِ۔ ¹⁶۱۶۔ تے میکوں خداوند دے الفاظ یاد آئے، جیویں اوُں آکھیا، "یوحنا نے تے یقیناً پانی نال بپتسمہ ڈِتا پر تُہاکوُ روح القدس نال بپتسمہ مِلسی۔¹⁷۱۷۔ وَل جیکر خدا اُنہاں کوُ وی اوُہا نعمت ڈِتی، جیہڑی اوُں ساکوُ ڈِتی، جڈاں اساں خداوند دا یقین کیتا، تے میں کون ہامی جو خدا دی مخالفت کریندا؟۔ ¹⁸۱۸۔ جئیں ویلے اُنہاں ایہہ گالہیں سُنیاں، تے کجھ وی جواب اِچ نہ آکھیا، لیکن خداوند دی حمدو تعریف کر کے آکھیا، "وَل تے خداوند غیر قوماں کوُ وی زندگی کیتے توبہ کرن دی توفیق ڈِتی ہِے۔¹⁹۱۹۔ وَل جیہڑے ایماندار اوُں ظُلم تھوں جیہڑا ستفنس دی موت دی وجہ کنے اُنہاں تے تھیا ہا، کھِنڈ پُنڈ گئے تے یروشلیم تھوں واہنڈے لگے گئے۔ اوہ ایماندار پھردے پھراندے فینیکے، کُپرس تے انطاکیہ دوُ لگے گئے۔ تے اوہ کلام صرف یہودیاں کوُں ای سُناندے ہَن، بِناں قوماں کوُ نئیں۔ ²⁰۲۰۔ لیکن اُنہاں وِچوں کجھ کُپرسی تے کرینی ہَن، اوہ انطاکیہ اِچ آئے تے یونانیاں اِچ وی خداوند یسوع مسیح دی مُنادی کرن پے گئے۔ ²¹۲۱۔ تے خداوند دا ہتھ اُنہاں دے نال ہا؛ تے ہک وڈی تعداد ایمان گھن آئی یعنی خدا آلے پاسے وَل آئی۔²²۲۲۔ اُنہاں دے بارے ایہہ خبر یروشلیم دی کلیسیا دے کناں تائیں وی اَپڑی، تے اُنہاں برنباس کوُ انطاکیہ دوُ گھلیا۔ ²³۲۳۔ جئیں ویلے اوُں آکے خدا دی بخشش کوُں ڈِٹھا تے وڈا خوش تھیا۔ تے اُنہاں دا حوصلہ ودھایا کہ اوہ خداوند اِچ اپنے پورے دِل نال قائم راہون۔ ²⁴۲۴۔ کیوں جو اوہ نیک بندا ہا، تے پاک روح تے ایمان نال بھریا ہویا ہا، تے بہوں سارے لوگ خداوند اِچ شامل تھی گئے۔²⁵۲۵۔ وِل برنباس ساؤل کوُں گولن کیتے ترسیس دوُ لگا گیا۔ ²⁶۲۶۔ جئیں ویلے اوہ اوُں کو گول گِدا، تے اوہ اوُں کوُ انطاکیہ گھن آیا۔ وَل ایویں تھیا کہ اوہ پورے ہِک سال کیتے کلیسیا اِچ شامل تھی کے بہوں سارے لوگاں کوُ سکھایا تے پہلی واری انطاکیہ اِچ شاگرداں کوُ مسیحی آکھیا گیا۔²⁷۲۷۔ تے اُنہاں ڈیہاں اِچ کجھ نبی یروشلیم تھوں انطاکیہ آئے ²⁸۲۸۔ تے اُنہاں وِچوں ہِک جیندا ناں اگبُس ہائی، کھڑا تھیا تے روح دی ہدایت نال آکھیا، جو پوری دُنیا اِچ وڈا کال پوسی، تے ایہہ کال کلودیس دی حکومت اِچ پیا۔²⁹۲۹۔ تے شاگرداں وِچوں جو کوئی وی اِیں قابل ہا، یہودیہ اِچ اپنے بھراواں دی مدد کرن دا فیصلہ کیتا۔ ³⁰۳۰۔ تے اُنہاں ایویں ای کیتا؛ اُنہاں برنباس تے ساؤل دے ہتھیں بزرگاں کوُ پیسے گھلے۔

Chapter 12

¹۱۔ تے تقریباً اوُں ای ویلے ہیرودیس بادشاہ جماعت اِچ کجھ لوگاں تے ہتھ پاتا جو اُنہاں نال بھیڑا سلوک کرے۔ ²۲۔ اوُں یوحنا دے بھرا یقوب کوُں تلوار نال قتل کروا ڈِتا۔³۳۔ ایندے بعد اوُں ڈِٹھا جو یہودی لوگ اِیں کم تھوں وڈے خوش تھئین تے اوُں پطرس کوُں وی ڈھکوا سَٹیا۔ ایہہ کم عید فطیر (بے خمیری روٹی دی عید) دے ڈینہاں اِچ تھیا۔ ⁴۴۔اوُں کوُں پکڑن دے بعد، اوُں کوُں قید اِچ سَٹیا تے اوندے تے چار چار سپاہیاں دا پہرا لایا تاں جو اوُں دی نگرانی کرن، اوُندا ارادا ہا جو فسح دی عید کر کے اوُں کوُ لوگاں کول گھن آوے۔⁵۵۔ پطرس تے قید خانے اِچ ہا، پر جماعت پورے دِل نال اوندے کیتے خدا دے اَگے دعا منگدی پئی ہا۔ ⁶۶۔اِیں تھوں ہک رات پہلاں جڈاں ہیرودیس اوُں کوُ باہر کڈھنا ہا،پطرس ڈوُ سپاہیاں دے وِچ ڈوُ سنگلاں نال بدھا ہویا سُتا پیا ہا، تے دروازے دے سامنےآلے چوکیدار قید خانے تے پہرا ڈیندے پئے ہَن۔⁷۷۔ ڈیکھو، خداوند دا فرشتہ ابڑ گت اوندے تے ظاہر تھیا تے اوُں کوٹھڑی تے خدا دا نور چمکیا، اوُں پطرس کوُ ہلا کے جگایا تے آکھیا، "جلدی اُٹھی" تے اوہ سنگل اوندے ہتھاں تھوں لہہ گئے۔ ⁸۸۔ فرشتے اوُں کوُ آکھیا "تیار تھی ونج تے اپنی جُتی پا کے میڈے پیچھے آ"⁹۹۔ تے پطرس اوُں دے پچھے پچھے باہروں گیا۔ اوہ نہ جان دا ہا کہ جو کجھ وی فرشتے دی طرفوں تھیا ہِے اوہ حقیقت ہِے، اوُں سوچیا جو اوہ رویا ڈیدھا پیا ہِے۔ ¹⁰۱۰۔ وَل اوہ پہلے تے ڈوجھے پہرے تھوں نکل کے لوہے دے پھاٹک تے اَپڑے جیہڑا شاہر دوُ ویندا ہِے۔ اوہ اُنہاں کیتے اپنے آپ ای کھُل گیا۔ اوہ باہر نکلے تے تلے آکے رستے دوُ لگے گئے، تے فرشتہ اوُں ای ویلے اوُں کوُ چھوڑ کے لگا گیا۔¹¹۱۱۔ جئیں ویلے پطرس ہوش اِچ آیا، تے اوُں آکھیا، "ہُن میکوں سچی پتہ لگ گیا گیا ہِے جو خدا اپنا فرشتہ گھلیا، تے میکوں ہیرودیس دے ہتھوں تے یہودی قوم دیاں ساریاں اُمیداں کنوں بچا گِدا ہِے"۔ ¹²۱۲۔ وَل جئیں ویلے اوں کوُں ایہہ گالھ دی سمجھ آگئی، تاں اوہ یوحنا دی ماں مریم دے گھر آیا، جیندا خاندانی ناں مرقس ہا؛ اُتھاں بہوں سارے ایماندار کٹھے تھی کے دعا منگدے پئے ہَن۔¹³۱۳۔ جئیں ویلے اوُں پھاٹک دے دروازے کوُ کھڑکایا، تے ہک نوکرانی جیندا ناں رُدی ہا، جواب ڈیون کیتے آئی۔ ¹⁴۱۴۔ جئیں ویلے اوُں پطرس دی آواز سُنجانی تاں کوشی دے مارے دروازہ کھولن دی بجائے اندروں بھج گئی تے خبر ڈِتی جو پطرس دروازے تے کھڑے۔ ¹⁵۱۵۔ اُنہاں اوُں کوُ آکھیا جو، "پاگل تھی گئیں کیا؟" لیکن اوہ ایہو آدھی راہی جو اوہ اوُہو ہِے، اُنہاں آکھیا، "ایہہ اوندا فرشتہ ہِے"۔¹⁶۱۶۔ پطرس دروازہ کھڑکیندا ریہا، تے جئیں ویلے اُنہاں دروازہ کھولیا تے اُنہاں اوُں کوُں ڈِٹھا تے حیران تھئے۔ ¹⁷۱۷۔ پطرس اُنہاں کوُں چُپ کراون کیتے ہتھ نال اشارہ کیتا، تے اوُں اُنہاں کوُں ڈسیا جو کیویں خدا اوُں کوُں قید خانے اِچوں کڈھیا۔ "اوُں آکھیا، جو اُنہاں گالہیں دی خبر یعقوب تے بھراواں کوُ ڈے ڈیوؤ" وَل اوہ روانہ تھی کے ڈوجھی جاہ تے لگا گیا۔¹⁸۱۸۔ وَل جئیں ویلے سویر تھئی تے سپاہی گابھر گئے جو پطرس کیڈے گیا۔ ¹⁹۱۹۔ وَل ہیرودیس اوُں کوُ گولن دا چارہ کیتا، پر اوُں کوُ گول نہ سکیا، تے اوُں پہرے داراں کنوں پُچھ گُچھ کیتی، تے اُنہاں کوُں قتل کرن دا حکم ڈِتا، وَل اوہ یہودیہ دے علاقے کوُ چھوڑ کے قیصریہ دوُ لگا گیا تے اُتھائیں ریہا۔²⁰۲۰۔ ہیرودیس صور تے صیدا دے لوگاں تھوں بہوں ناراض ہا، تے اوہ کٹھے تھی کے اوندے کول گئے، اُنہاں بادشاہ دے مددگار بلتُس کوُں مدد کیتے راضی کیتا، تے اُنہاں صلح کرن آسطے عرض کیتی کیوں جو اُنہاں دا مُلک بادشاہ دے مُلک اِچوں کھاون پیون دا سامان گھن دا ہا۔ ²¹۲۱۔ ہِک ڈینہ مقرر کر ے ہیرودیس شاہی کپڑے پا کے تخت تے بہہ گیا تے تقریر کرن لگا۔²²۲۲۔ تاں لوگاں اُچی آواز نال آکھیا "ایہہ دیوتا دی آوازہِے ناں کہ کئیں انسان دی"۔ ²³۲۳۔ فوراً خدا دے فرشتے اوُں کوُ سزا ڈِتی، کیوں جو اوُں خدا کوُں جلال ناہی ڈِتا؛ تے اوُں کوُ کیڑے پئے گئے تے اوہ مَر گیا۔²⁴۲۴۔ لیکن خدا دا کلام بہوں سارے علاقیاں اِچ ودھدا تے پھیل گیا۔ ²⁵۲۵۔ جئیں ویلے برنباس تے ساؤل یروشلیم شاہر اِچ اپنا کم ختم کر گِدا تے اُتھاؤں واپس روانہ تھئے؛ اُتھاں یوحنا کوُں وی جیہڑا مرقس اکھویندا ہِے اپنے انل گھن گِدا۔

Chapter 13

¹۱۔ ہُن انطاکیہ دے گروہ وِچ کجھ نبی تے اُستاد ہَن اوہ برنباس، شمعون (جیہڑا حبشی اکھواندا ہِے) کرینی کالوکیس، مناہیم جیہڑا حاکم ہیرودیس دا مُنہ بولیا بھرا ہا تے ساؤل ہَن۔ ²۲۔ جیہڑے ویلے اوہ خداوند دی عبادت کریندے پئے ہَن تے روزے نال ہن، روح القدس نے آکھیا " برنباس تے ساؤل کوُ میڈے کیتے علیحدہ کرو تاں جو اوہ کم کرن جئیں کیتے میں اُنہاں کوُ سڈیا ہِے" ۔ ³۳۔ گروہ نے دعا کرن تے روزے رکھن اَتے انہاں مرداں تے ہتھ رکھن دے بعد اُنہاں کوُ رخصت کیتا۔⁴۴۔ پَس برنباس تے ساؤل روح القدس دی فرمانبرداری کریندے ہوئے سیلوکیہ گئے، اُتھوں اوہ کشتی دے ذریعے کُپرس دے جزیرے تے گئے۔ ⁵۵۔ جڈاں اوہ سیلا دے شاہر اِچ ہَن اُنہاں نے خدادے کلام دی مُنادی یہودی عبادت خانیاں وِچ کیتی، اُنہاں دے کول یوحنا معقس مددگار دے طور تے وی ہا۔⁶۶۔ جڈاں اُنہاں نے پافس دے پورے جزیرے دا سفر کرگِدے تاں اُنہاں کوُ خاص جادوگر ملے، ہِک کوڑا نبی جو یہودی ہا جیندا ناں بریسوع ہا۔ ⁷۷۔ اوُں جادوگر دا واسطہ صوبہ دار سرگیُس پولُس دے نال ہا جیہڑا ہک ذہین بندہ ہا۔ اوُں بندے نے برنباس تے ساؤل کوُ سڈایا کیوں جو اوہو خدا دا کلام سُننا چاہندا ہا۔ ⁸۸۔ پر الیماس جادوگر (ایہو اوُندے ناں دا ترجمہ ہِے) نے اوُندی مخالفت کیتی، اوں نے صوبہ دار کوُ یمان تھوں دوُر کرن دی کوشش کیتی۔⁹۹۔ پر ساؤل جیہڑا پولُس وی اکھواندا ہِے پاک روح تھوں بھریا ہوا ہا،اوُں نے اوں کوُ گھوم کے ڈیکھیا۔ ¹⁰۱۰۔ اَتے آکھیا " اے شیطان دی اولاد تُوں ہر قسم دی نیکی دا دشمن ہئیں، کیا تُوں کڈائیں وی خداوند دی راہ کوُ وگاڑن تھوں باز نہ آسیں؟۔¹¹۱۱۔ ہُن ڈیکھ خداوند دا ہتھ تیڈے اُتے ہِےاَتے تیڈی نظر ویندی راہسی، کجھ دیر تک تُوں سِجھ کوُ نہ ڈیکھ سگسیں فوراً ای اوندے تے گھُپ اندھارا تھی گیا، اوہ اِڈے اُڈے کھڑ لوگاں کوُ آکھن لگا جو اوندا ہتھ پکڑ کے اوندی راہنمائی کرن۔ ¹²۱۲۔ جڈاں صوبہ دار نے اے سارا کجھ ڈیکھیا، اوہ ایمان گھن آیاکیوں جو اوہ خداوند دے بارے تعلیم تھوں حیران ہا۔¹³۱۳۔ ہُن پولُس تے اوُندے دوستاں نے پافس تے پرگہ دا سفرشروع کیتا اَتے پرگہ آئے جیہڑا پمفیلیہ وِچ ہِے لیکن یوحنا، اُنہاں کو چھوڑ کے یروشلیم کوُ لگا گیا۔ ¹⁴۱۴۔ پولُس تے اوُندے دوست پرگہ تھوں سفر کریندے ہوئے پسدیہ تے انطاکیہ آئے اُتھاں اوہ سبت آلے ڈِیں عبادت خانے وِچ گئے تے بیٹھ گئے۔ ¹⁵۱۵۔ توریت تے انبیاء دی تلاوت دے بعد عبادت خانے دے وڈیریاں اُنہاں کوُ ایہہ آکھ کے سنیہا گھلیا کہ " بھراو اگر تُہاڈے کول لوگاں کیتے کوئی ہمت آلا پیغام ہِے تاں سُنا ڈیو"۔¹⁶۱۶۔ پس پولُس کھڑا تھیا اَتے اپنے ہتھ نال اشارہ کیتا، اوُں نے آکھیا " اسرائیل دے بندو تُسا جو خدا دی تعظیم کریندے ہو سُنو۔ ¹⁷۱۷۔ اِیں قوم اسرائیل دے خدا نے ساڈے پیو ڈاڈا کوُ چُنے اَتے لوگاں دی تعداد کو ودھائے، جیہڑے ویلے اوہ مُلک مصر اِچ راندھے ہَن اَتے اپنی قدرت دے بازو نال اوُں نے اُتھوں نکلن اِچ راہنمائی کیتی۔ ¹⁸۱۸۔تقریباً چالہی سال تک اوہ اُنہاں دے نال بیابان اِچ صبر کریندا ریہا۔¹⁹۱۹۔ مُلک کنعان اِچ غیر قوماں کوُ تباہ کرن کیتے اوُں نے ساڈے لوگاں کوُ اُنہاں دی زمین میڑاث دے طور تے ڈِتی۔ ²⁰۲۰۔ ایہہ سارے واقعات تقریباً چارسوپنجھا سال تھوں عرصے وِچ تھئین، انہاں ساریاں گالہیں دے بعد خدا نے اُنہاں کوُ سیموئیل دے ویلے تائیں قاضی ڈِتے۔²¹۲۱۔ اِیں دے بعد لوگاں نے باشاہ منگیا تاں خدانے اُنہاں کوُ چالہی سال دے عرصے کیتے بنیمین دے قبیلے دا ہک بندا ساؤل بن قیس ڈِتا۔ ²²۲۲۔ وَل خدا نے اوُں کو بادشاہت تھوں ہٹا ڈِتا اَتے اوُں دے بعد داؤد کوُ اُنہاں دا باشاہ ہوون کیتے کھڑا کیتا، ایہہ داؤد ای ہا جیندے بارے وِچ خدا نے آکھیا ہا میں یسی دے پُتر داؤد وِچ اپنے دِل دے مطابق ہک مَرد گولیا ہِے، اوہ سارا کجھ کریسی جو میں چاہندا ہاں۔²³۲۳۔ اِیں بندے دے پُتراں وِچوں خدا اسرائیل کیتے ہک نجات ڈیون آلے کوُ گھن آیا یعنی یسوع جیندا اوُں نے وعدہ کیتا ہا کہ اوہ کریسی۔ ²⁴۲۴۔ اے اوُں ویلے تھیونا شروع تھیا جیہڑے ویلے یسوع دے آون تھوں پہلے یوحنا نےتوبہ دے بپتسمے دا اعلان، اسرائیل دے سارے لوگاں کیتے کیتا۔ ²⁵۲۵۔ جیویں جیویں یوحنا اپن کم ختم کریندا پیا ہا اوُں نے آکھیا " تُساں کیا سوچیندے ہیوے، میں کون ہاں؟ میں اوہ نئیں ہاں لیکن سُنو، میڈے بعد ہک آون آلا ہِے جیندی جُتیاں دا وی میں کھولن دے لائق نئیں۔²⁶۲۶۔ بھراؤ! ابرہام دی نسل دے بچو تُہاڈے وِچوں اوہ لوگ جیہڑے خدا دی عبادت کریندے ہِن۔ ایہہ اَساں ہئیں جنہاں کوُں نجات دا پیغام گھلیا گیا ہا۔ ²⁷۲۷۔ کویں جو اوہ جو یروشلیم اِچ راہندے ہِن اَتے اُنہاں دے حاکم اوُں کوُ حقیقت اِچ نئیں ہَن جان دے نہ ای اوہ نبیاں دیاں آوازاں کوُ قیقت اِچ سمجھدے اَتے نہ ای پورا کریندے ہَن جئیں دی تلاوت ہر سبت تے کیتی ویندی ہِے، پس یسوع کوُ موت دی سزا سُنا کے اُنہاں نے نبیاں دے پیغام کوُ مکمل کیتا۔²⁸۲۸۔اِیں دے باوجود اُنہاں کوُ اوندے وِچ موت دی کوُئی خاص وجہ نہ ملی، اُنہاں نے پیلاطُس کوُ اوُں کوُ مارن کیتے آکھیا۔ ²⁹۲۹۔ جیہڑے ویلے اوُنہاں نے اوہ ساریاں شئیاں پوریاں کر گِدیاں جو اوُندے بارے وِچ لکھیاں ہویا ہَن، اُنہاں نے اوُں کوُ لکڑی تھوں لہا کے قبر وِچ لِٹا ڈِتا۔³⁰۳۰۔ لیکن خدا نے اوپں کوُ مُردیاں وِچوں زندہ کیتے۔ ³¹۳۱۔ اُنہاں لوگاں نے اوُں کوُ بہوں ڈیہاں تک ڈیکھیا جو اوُندے نال گلیل تھوں یروشلیم آئے ہَن، ہُن ایہہ لوگاں دے سامنے گواہ ہِن۔³²۳۲۔ ہاں اَساں تُہاڈے پاسے خوشخبری گھن کے آندے پئے ہاں جیندا تعلق اُنہاں وعدیاں نال ہِے جیہڑے ساڈے پیو ڈاڈا نال کیتے گئے ہَن۔ ³³۳۳۔ یسوع مسیح کوُ مُردیاں وِچوں زندہ کر کے اِنہاں وعدیاں کوُ جیہڑے اوُندی اولاد کیتے ہَن پورا کیتا ہِے، ایہہ اوہو گال ہِے جو 20 زبور اِچ لکھا لاتھے " تُو میڈا پُتر ہِئیں اَج میں تیڈا باپ بنا ہاں"۔ ³⁴۳۴۔ دراصل اوُں نے اوُں کوُ ای مُردیاں وِچوں زندہ کیتا تاں جو اوُں دا جسم نہ سڑے، اوُں نے کجھ اے وی فرمائے " میں تیکو داؤد دی پکی تے پاک برکات ڈیساں"۔³⁵۳۵۔ اِیں کیتے اوہ ہک ڈوجھے زبور وِچ آدھے " تُوں انے مقدس کوُ سڑن نہ ڈیسیں"۔ ³⁶۳۶۔ کیوں جو داؤد نے اپنے عہد اِچ خدا دی خواہشات کوُ پورا کیتے، اوُندے بعد اوہ سُم تھئے اَتے اپنے پیو ڈاڈے دے نال لٹایا گئیے اَتے اوُندا جسم سڑ گئے۔ ³⁷۳۷۔ پر اوُں کوُ جینکوں خدا نے چاتے اوہ بالکل وی نئیں سڑا۔³⁸۳۸۔ پس اے بھراؤ تُہاکوُ اے پتا لگ ونجے جو اوُندے وسیلے تُہاڈے کیتے گناہواں دی معافی دا اعلان تھیا ہِے۔ ³⁹۳۹۔ اُں دے پاروُں ہر اوہ بندہ جیہڑا ایمان گھن آندے راستباز ٹھہرایا ویندے، ہر اوُں شئے تھوں جیندے تھوں موسوی شریعت تُہاکوُ راستباز نئیں ٹھہرا سگدی⁴⁰۴۰۔ اِیں کیتے ہوش اِچ راہو کہ جو کجھ نبیاں نے آکھیا ہا اوہ تُہاڈے نال نہ تھیوے۔ ⁴¹۴۱۔ ڈیکھو، تُساں جیہڑی تحقیر کریندے ہو اَتے حیران تھی ونجو اَتے وَل ہلاک تھی ونجو کیوں جو میں تُہاڈے ڈیہاں وِچ ہک کم کریندا پیا ہاں، ہک ایہو جیا کم جیندے تے تُساں کڈائیں ایمان نہ گھن آسو، چاہے تُہاکوُ کوُئی اوُندا اعلان وی سُنا ڈیوے۔⁴²۴۲۔ جیویں ای پولُس تے برنباس گئے، لوگاں نے اُنہاں دی منّت کیتی کہ اوہ اگلے سبت وی ایہو گالہیں اُنہاں نال کرن۔ ⁴³۴۳۔ جیہڑے ویلے عبادت خانے دی مجلس ختم تھئی تاں بہوں سارے یہودی اَتے دین دار اَتے نو مرید یہودی پولُس تے برنباس دے پیچھے ٹُر پئے، جِنہاں نے اُنہا نال گال کیتی تے خدا وِچ قائم راہون دی تاکید وی کیتی۔⁴⁴۴۴۔ اگلے سبت تقریباً سارا شاہر خداوند دا کلام سُنن کیتے جمع تھی گیا۔ ⁴⁵۴۵۔ جیہڑے ویلے یہودیاں نے بھیڑ کوُ ڈیکھیا تاں اوہ حسد نال بھر گئے اَتے اُنہاں ساریاں گالہیں دے خلاف بولن لگ پئے جیہڑیاں پولُس نے کیتیاں ہَن تے اوُں کوُ ذلیل کیتا۔⁴⁶۴۶۔ لیکن پولُس تے برنباس نے دلیری نال گال کیتی اَتے آکھیا " ایہہ ضروری ہا جو خدا دا کلام پہلے تُہاکوُ سُنایا ونجے کیوں جو تُساں اوُں کوُ اپنے کنے پرےبھیجیندے ہیوے اَتے اپنے آپ کوُ ہمیشہ دی حیاتی کیتے غیر مستحق ٹھہراندے ہیوے، ڈیکھو اَساں غیر قوماں دے پاسے رُخ کریندے ہئیں۔ ⁴⁷۴۷۔ کیوں جو ایہو نئیں بلکہ خداوند نے حکم ڈِتا ہِے کہ " میں تُہاکوُ غیر قوماں کیتے سوجھلا بنا کے رکھے تاں جو تُساں زمین دے کونیاں تائیں نجات گھن ونجو"۔⁴⁸۴۸۔ جیہڑے ویلے غیر قوماں نے ایہہ سُنے، اوہ خوش تھئے اَتے خدا دے کلام دی حمد کرن لگ پئے، جیہڑے وی ہمیشہ دی زندگی کیتے مقرر کیتے گئے ہَن اوہ ایمان گھن آئے۔ ⁴⁹۴۹۔ خدا دا کلام تُہاڈے علاقے وِچ ودھدا گیا۔⁵⁰۵۰۔ لیکن یہودیاں نے راستباز تے اثر آلیاں عورتاں تے شاہر دے چنگے جواناں کوُ تاکید کیتی اَتے اُنہاں نے پولُس تے برنباس دے خلاف نقصان ڈیون کوُ بھڑکائے اَتے اُنہاں کوُ شاہر دی حدوُد تھوں وی باہر سَٹ ڈِتا۔ ⁵¹۵۱۔ پر پولُس تے برنباس نے اپنے پیراں دی مٹی کوُ اُنہاں دے خلاف جھاڑے چا، وَل اوہ اکنیم دے شاہر کو گئے۔ ⁵²۵۲۔ اَتے شاگرد خوشی تے روح القدس دے نال بھر گئے ہَن۔

Chapter 14

¹۱۔ اَتے اے اکنیم اِچ تھیا کہ پولُس تے برنباس کٹھے یہودیاں دے عبادت خانے وِچ گئے اَتے ایں انداز نال گالھ کیتی کہ یہودیاں تے یونانیاں ڈُوہاں دی ہِک وڈی تعداد ایمان گھن آئی۔ ²۔ پر اوہ یہودی جیہڑے نافرمان ہَن، اُنہاں نے یر قوماں دے ذہناں کوُ بھڑکایا اَتے اُنہاں وِچوں بھراواں دے خلاف نفرت پیدا کیتی۔³۳۔ پس اوہ اُتھاں کافی عرصہ راہے اَتے خداوند دی طاقت دے نال دلیری نال گالھ کریندے راہے اَتے اوُں کوُ اپنے فضل دے کلام دا ثبوت ڈِتے، ایہہ اوُں نے ایویں کیتا کہ اوُں نے ہی عطا کیتا کہ پولُس تے برنباس دے ہتھوں نشانات تے عجیب کم کروائے۔ ⁴۴۔ پر شاہر دے زیادہ لوگ ونڈے پئے ہَن۔ لوگاں نے یہودیاں دی حمایت کیتی اَتے کجھ نے رسولاں دی۔⁵۵۔ جڈاں غیر قوماں تے یہودیاں ڈُوحاں نے اپنے وڈیریاں کوُ اُبھارن دی کوشش کیتی تاں جو پولُس تے برنباس کوُ سنگسار کیتا ونجے۔ ⁶۶۔ تاں اُنہاں کوُ اِیں گالھ دی خبر تھئی اَتے اوہ انطاکیہ، لُسترہ تے دربے دے شاہراں اَتے اُنہاں دے آسے پاسے کوُ دَھروک گئے۔ ⁷۷۔ اَتے اُتھاں انجیل دی مُندی کریندے راہے۔⁸۸۔ لُسترہ اِچ ہ،ک بندہ بیٹھا ہا جیندے پیراں اِچ جان نہ ہا، اپنی ماں دے ڈِھڈ توں ہی چل نہ سگدا ہا اَتے کِڈائیں چلیا وی نہ ہا۔ ⁹۹۔ اِیں بندے نے پولُس کوُ بُلیندے ہوئے سُنیا۔ پولُس نے اپنی نظر چا کے اوُں کوُ ڈیکھیا جو ایندے وِچ چنگا تھیون کیتے ایمان ہِے۔ ¹⁰۱۰۔ اوپں نے اُچی آواز نال اوُں کوُ آکھیا، اپنے پیراں تے کھڑا تھی ونج اَتے اوہ بندہ ٹپا مار کے کھڑا تھیا تے اِڈے اُڈے ٹُرن لگ پیا۔¹¹۱۱۔ جیہڑے ویلے اوُں کٹھ نے ڈیکھیا جو پولُس نے کیتا ہا ، تاں اُنہاں نے اوُچی آواز نال لُکانیہ دی طرز تے تقریر اِچ آکھیا " دیوتا، آدمیاں دی صورت اِچ ساڈے کول اُتر آیا ہِے"۔ ¹²۱۲۔ برنباس کوُ اُنہاں نے زیوس دا ناں ڈِتا اَتے پولُس کوُ ہرمیس دا کیوں جو اوُہو ای مرکزی مقررہا۔ ¹³۱۳۔ زیوس دا پُجاری، جیندا مندر شاہر تھوں تھوڑا ای باہر ہا اوہ ڈاندھ تے پھُلاں دا سہرا پھاٹک تے گھن آیا، اَتے اوہ سارا کٹھ قربانی چڑھاونا چاہندے ہَن۔¹⁴۱۴۔پر جڈاں رسولاں نے یعنی برنباس تے پولُس نے ایہہ سُنیا تاں اُنہاں نے اپنے کپڑے پھاڑ چھوڑے اَتے کٹھ دے اندر وَڑ گئے تے اُچی آواز نال۔ ¹⁵۱۵۔ آکھن لگے " اے بندیو! تُساں ایہہ سارا کجھ کیوں کریندے پئے وے؟ اساں وی انسان ہئیں اَتے تُہاڈی ہی طرح جذبات رکھیندے ہئیں۔ اساں تُہاڈے کیتے خوشخبری گھن کے آئے ہیئں کہ تُساں اِنہاں ساریاں بےفائدہ شئیاں تھوں مُنہ موڑ کے ہک زندہ خدا دے پاسے آ ونجو۔ جئیں نے آسمان، زمین، سمندر اَتے اوہ سارا کجھ جو اِنہاں وِچ ہِے بنائے۔ ¹⁶۱۶۔ پہلے ویلے تھوں اوُں نے ہر قوم کوُ اپنے اپنے رستے تے چلن دی اجازت ڈِتی ہائی۔¹⁷۱۷۔ لیکن وَل وی اوُں نے اپنے آپ کوُ بغیر گواہی دے نہ ڈیکھیا کہ اوُں نے نیکی کیتی اَتے تُہاکوُ آسمان تھوں بارش، پھلدار موسم ڈِتے اَتے ساڈے دِلان کوُ خوراک تے خوشی نال بھریا۔ ¹⁸۱۸۔لیکن اِنہاں گالہیں دے باوجود وی پولُس تے برنباس بمشکل کٹھ کوُ قربانی تھوں روک سگے۔¹⁹۱۹۔پر انطاکیہ تے اکنیم تھوں یہودیاں نے کٹھ کوُ اُبھارے، اُنہاں نے پولُس کوُ سنگسار کیتا اَتے ایہہ سوچ کے کہ شودا مَر گیا ہِے اوُں کوُ چھکیندے ہوئے شاہر تھوں باہر گھن گئے۔ ²⁰۲۰۔ پر جیہڑے ویلے شاگرد اوں دے آسے پاسے کھڑے ہَن، اوہ اُٹھے اَتے شاہر اِچ داخل تھیا۔ ڈوجھے ہی ڈِیں برنباس دے نال دربے لگا گیا۔²¹۲۱۔ جڈاں اُنہاں نے اوُں شاہر اِچ اِنجیل دی مُندی کر گِدی اَتے بہوں سارے شاگرد بنائے تاں اوہ لُسترہ، اکنیم تے انطاکیہ کوُ واپس آئے۔ ²²۲۲۔ اوہ شاگرداں دے ذہناں کوُ طاقت ڈیندے راہے اَتے ایمان وِچ برقرار راہون کیتے اُنہاں دی حوصلہ افزائی کریندے راہے۔ اُنہاں نے اوُں کوُ ڈسیا، ضروری ہِے جو اساں سارے ڈکھ برداشت کر کے خدا دی بادشاہی اِچ داخل تھیووں۔²³۲۳۔ جڈاں اُنہاں نے ایمانداراں کوُ ہر جماعت اِچ بزرگ مقرر کر گِدے تاں اُنہاں نے روزے دی حالت اِچ دعا کیتی اَتے اُنہاں کوُ کداوند سے حوالے کیتا جیندے تے اوہ اہمان گھن آئے ہَن ۔ ²⁴۲۴۔وَل اوہ پسدیہ تھوں تھیندے ہوئے پمفیلیہ آئے۔ ²⁵۲۵۔ پرگہ اِچ کلام سُناون دے بعد اوہ اطالیہ لگےگئے۔ ²⁶۲۶۔ اُتھوں اوہ پانی دے رستے اوہ انطاکیہ گئے جِتھاں اُنہاں کوُ خدا دے فضل دے حوالے کیتا گیا ہا، اوہو کم کیتے جیہڑا اُنہاں نے ہُن پورا کیتا ہا۔²⁷۲۷۔ جیہڑے ویلے اوہ انطاکیہ پہنچے کلیسیا کوُ کٹھا کیتا تاں اُنہاں دے سامنے ساریاں گالہیں بیان کیتیاں جیہڑیاں خدا نے اُنہاں دے نال کیتیاں ہَن اَتے کیویں اوُں نے غیر قوماں کیتے ایمان دا دروازہ کھولے۔ ²⁸۲۸۔ اَتے اوہ شاگرداں دے نال ہک لمبے عرصے تاک راہے۔

Chapter 15

¹۱۔ کجھ لوگ یہودیہ تھوں انطاکیہ وِچ آئے تے بھراواں کوُ ایہہ آکھ کے سِکھایا کہ " کہ یہڑے ویلے تک تُساں موسیٰ دے رواج تے طہور نہ کرویسو تُساں بچ نہ سگسو۔ ²۲۔ وَل جڈاں پولُس تے برنباس اوُنہاں دا سامنا کیتا تاں اوُنہاں نال بہوں تُوں تکرار کیتی تے بھراواں فیصلہ کیتا کہ پولُس تے برنباس تے کجھ بئے لوگ اِیں مسلئے کیتے رسولاں تے وڈیریاں دے کول یروشلیم ویسن۔³۳۔ وَل اوہ کلیسیا دی طرف گھلے گئے اَتے اوہ فنیکے تے سامریہ تھوں لنگھے تے غیر قوماں وِچ رجوع گھن آون دا پرچار کیتا، اُنہاں دے پاروں سارے بھرا بہوں خوش ہَن۔ ⁴۴۔ جیہڑے ویلے اوہ یروشلیم آئے تاں اُنہاں دا استقبال کلیسیا، رسولاں تے بزرگاں نے کیتا ا۔تے اُنہاں نے اوہ ساریاں گالہیں ڈسیاں جیہڑیاں خدا نے اُنہاں دے نال کیتیاں ہَن۔⁵۵۔ لیکن کجھ لوگ جیہڑے ایمان گھن آئے ہَن اوہ فریسیاں دے گروہ نال تعلق رکھیندے ہَن اُنہاں نے کھڑے تھی کے آکھیا " ایہہ ضروری ہِے کہ اِنہاں دا طہور کیتا ونجے اَتے اِنہاں کوُ حکم ڈِتا ونجے کہ اوہ موسیٰ دی شریعت دی پابندی کرن۔ ⁶۶۔ پس رسول تے بزرگ ایں معاملے دی سوچ کیتے کٹھے تھئے۔⁷۷۔ کافی بحث کرن دے بعد پطرس کھڑا تھیا اَتے اُنہاں کوُ آکھن لگا " بھراؤ! تُساں جان دے ہیوے کہ بہوں پہلے خدا نے تُہاڈے وِچ ہک فیصلہ کیتا ہاکہ میڈے مُنہ تھوں غیر قوماں انجیل دا پیغام سُنسن اَتے ایمان گھن آسن۔ ⁸۸۔ خدا جو دِلاں کوُ جان دا ہِے اُنہاں کوُ گواہی ڈیندا ہِے اَتے اُنہاں کوُ روح القدس وی ڈیندے جیویں اوُں نے ساکوُ ڈِتے۔ ⁹۹۔ اَتے اُنہاں دے دِلاں کوُ ایمان نال پاک کریندے ہویاں اوُں نے ساڈے تے اُنہاں دے وِچ کوُئی فرق نہ رکھیا۔¹⁰۱۰۔ اَتے ہُن تُساں کیوں خدا کوُ آزماندے ہیوے تے اپنا بوجھ شاگرداں دی گردناں تے رکھیندے ہو جیکوں نہ اساں تے نہ ساڈے پیو ڈاڈا برداشت کر سگدے ہَن؟۔ ¹¹۱۱۔ پر اساں ایمان رکھیندے ہئیں جو اساں وی اُنہاں دی طرح مسیح یسوع دے فضل دے وسیلے تھوں ہی بچائے ویسوں۔¹²۱۲۔ سارے لوگ چپ تھی گئے اَتے پولُس تے برنباس کوُ سنا جیہڑے ویلے اوہ انہاں گالہیں کوُ بیان کرن لگے کہ خدا نے اُن عجائب تے نشانات کوُ غیر قوماں اِچ اُنہاں دے وسیلے ظاہر کیتے۔¹³۱۳۔ جڈاں اُنہاں نے بولنا بند کیتا تاں یعقوب نے ایہہ آدھے ہوئے جواب ڈِتا " بھراؤ، میڈی سنو۔ ¹⁴۱۴۔ اوُں نے ساکوُ ڈسایا ہِے کہ کیویں خدانے پہلے اپنے فضل دے نال غیر قوماں دی مدد کیتی تاں جو اُنہاں وِچوں اپنے ناں دی کاطر لوگاں کوُ گھنے۔¹⁵۱۵۔ نبیاں دی گالہیں وی اُنہاں دے نال اتفاق کریندِن جیویں لکھا ہِے۔ ¹⁶۱۶۔ اِنہاں ساریاں گالہیں دے بعد میں واپس آساں اَتے میں داؤد دے خیمہ کوُ وَلا قائم کریساں جیہڑا ڈھے پیا ہِے میں اوُں کوُ وَلا کھڑا کریساں اَتے اوُندی تباہی دی مرمت کریساں۔ ¹⁷۱۷۔ تاں جو آدمیاں دا بقیہ خداوند کوُ گولےاوہ وی نال ہوون ساریاں غیر قوماں دے لوگ جیہڑے میڈے ناں تھوں اکھواندے ہِن۔ ¹⁸۱۸۔ خداوند ایہہ فرماندے جئیں نے ایہہ سارا کجھ آکھیا ہِے جیندا دا ذکر پُرانے زمانیاں تھوں تھیندا پئے۔¹⁹۱۹۔ لہذا میڈا مشورا ایہہ ہِے کہ اساں غیر قوماں وِچوں اُنہاں کوُں جیہڑے خدا دے پاسے آندے ہِن، پریشان نہ کروں۔ ²⁰۲۰۔ پر اساں اُنہاں کوُں سکھاؤں جو اوہ بُتاں دی آلودگی، جنسی آوارگی، گلا دبا کے ماریاں ہوئیں شئیں تے لہو تھوں دوُر راہون۔ ²¹۲۱۔ ہر زمانے وِچ تے ہر شاہر اِچ ایہوجئے لوگ ہِن جیہڑے موسوی شریعت دی تلاوت تے مُنادی ہر سبت کوُ عبادت خانیاں اِچ کریندے راہے ہِن۔²²۲۲۔ پس رسولاں، بزرگاں اَتے ساری کلیسیا نے ایہہ مناسب سمجھے جو کلیسیا دے راہنماواں یعنی یہوداہ جیہڑا برسبا اکھواندا ہِے اَتے سیلاس کوُ پولُس تے برنباس دے نال انطاکیہ بھیج چھوڑوں۔ ²³۲۳۔ اُنہاں نے ایہہ لکھے " انطاکیہ، شام(جینکوُ مسیحی روایت اِچ سوریہ وی آکھا ویندا ہِے) اَتے کلکیہ دے رسولاں، بزرگاں، بھراواں اَتے غیر قوماں دے بھراواں کوُ سلام۔²⁴۲۴۔اساں سُنا ہِے کہ کجھ ایہو جئے لوگ جنہاں کوُ تُساں ایہو جیہا کوُئی حکم نئیں ڈِتا ہا کہ ساڈے وِچوں نکلے ہِن اَتے تُہاکوُ ایہو جئی تعلیمات تھوں پریشان کیتا ہِے جیہڑی تُہاڈے دِلاں کوُ بدل ڈیندی ہِے۔ ²⁵۲۵۔ لہذا اساں ساریاں کوُ ایہو چنگا لگے جو مَرداں دے چُنن تے متفق تھی ونجوں اَتے اُنہاں کوُ پیارے برنباس تے پولُس دے نال تہاڈے نال گھلوں۔ ²⁶۲۶۔ اوہ بندے جنہاں نے ساڈے خداوند یسوع مسیح کیتے اپنی جان کطرے وِچ پائی ہِے۔²⁷۲۷۔ پس اساں یہوداہ تے سیلاس کوُ بھیجے جو تہاکوُ ایہا گالہیں ااپنے الفاظ اِچ ڈسیسن۔ ²⁸۲۸۔ کیونکہ روح القدس کوُ اَتے ساکوُ وی چنگا لگے کہ تُہاڈے تے اِنہاں ضروری گالہیں دے علاوہ کوُئی بیہا بوجھ نہ سٹوں۔ ²⁹۲۹۔ جو تساں مُنہ موڑ گھنو اُنہاں چیزاں تھوں جیہڑیاں بُتاں کیتے قربان کیتیاں ویندِن، خون کنوں، اُنہاں کوُ جنہاں دا گلا دبایا ویندے اَتے جنسی ناپاکی تھوں۔ اگر تساں انہاں چیزاں تھوں دور راہسو تاں تہاڈے کیتے چنگا ہوسی، خدا حافظ³⁰۳۰۔ جیہڑے ویلے اوہ اتھوں ٹُرن لگے تاں انطاکیہ کوُ آئے لوگاں کوُ کٹھا کرن دے بعد اُنہاں نے خط پڑھیا۔ ³¹۳۱۔ جیہڑے ویلے اوہ پڑھ گِدے تاں حوصلہ افزائی دے پاروں خوشی منائی۔ ³²۳۲۔ یہوداہ تے سیلاس نے جو نبی وی ہَن، بھراواں کوُ بہوں ساریاں گالہیں دے بارے وِچ حوصلہ ڈِتا اَتے اُنہاں کوُ مضبوط کیتا۔³³۳۳۔ ہُن جڈاں اُنہاں نے کجھ ویلا اُتھاں لنگھایا تاں بھراواں نے اُنہاں کوُ سلامتی نال واپس اُنہاں دے کول گھلیا جنہاں نے اُنہاں کوُ اِتھاں گھلیا ہا۔ ³⁴۳۴۔ پر سیلاس دا اُتھاں راہونا چنگا لگے۔ (پُرانے نسخیاں اِچ آیت34 شامل نئیں) ³⁵۳۵۔ پر پولُس تے برنباس بہوں سارے ڈوجھے لوگاں دے نال انطاکیہ وِچ راہے، اِتھاں اُنہاں نے خداوند دا کلام سکھایا اَتے اوندی مُنادی کیتی۔³⁶۳۶۔ کجھ ڈیہاں بعد پولُس نے برنباس کوُ آکھیا " اساں ہر اوُں شاہر اِچ جتھاں اساں خداوند دے کلام دی مُنادی کیتی ہائی وَلا اساں بھراواں کوُ ملن کیتے ویندے ہئیں اَتے اُنہاں دا حال احوال دا پتا کریندے ہئیں۔ ³⁷۳۷۔ برنباس یوحنا کوُ جیہڑا مرقس وی اکھواندے نال گھن ونجنا چاہندا ہِے۔ ³⁸۳۸۔ پر پولُس نے ایہہ مناسب نہ سمجھے جو مرقس کوُ جئیں نے اوُں کوُ پمفیلیہ وِچ چھوڑا ہا اَتے بئے کم اِچ اُنہاں دا ساتھ نہ ڈِتا، اوں کوُ نال گھن ونجوں۔³⁹۳۹۔ تڈاں ہن بہوں وڈا اختلاف پیدا تھی گئے، اتنا کہ اوہ ڈوہیں الگ الگ تھی گئے اَتے برنباس مرقس کوُ گھن کے سمندر دے راستے کُپرس کوُ لگا گیا۔ ⁴⁰۴۰۔ لیکن خدا دے فضل دے حوالے کیتے ونجن دے بعد پولُس نے سیلاس کوُ چُنے اَتے لگا گیا۔ ⁴¹۴۱۔ اَتے اوہ شام تے کلکیہ تھوں کلیسیاواں کوُ مضبوط کریندے ہوئے لنگھیا۔

Chapter 16

¹۱۔ پولُس دربے تے لُسترہ وِچ وی پہنچیا اَتے ڈیکھو! تیمتھیس ناں دا شاگرد وی اُتھاں ہا، جیہڑا ہک ایماندار یہودی عورت دا پُتر ہا، اوندا پیو یونانی ہا۔ ²۲۔ اوہ لُسترہ تے اُکینم دے بھراواں وِچوں نیک ناں ہا۔ ³۳۔ پولُس چاہندا ہا کہ اوہ اوندے نال سفر کرے، پس اوں نے اوُں کوُ نال گھن کے یہودیاں دی وجہ تھوں اوُں دا طہور کیوں جو اوُں علاقے دے لوگ جان دے ہَن کہ اوں دا پیو یونانی ہِے۔⁴۴۔ جڈاں اوہ شاہراں وِچوں لنگھدے ہوئے گئے تاں اُنہاں نے کلیسیاواں کوُ حکم ڈِتا جو اُنہاں ہدایات تے عمل کرن جو رسولاں تے یروشلیم دے بزرگاں ڈِتیاں گیاں ہِن۔ ⁵۵۔ پس کلیسیاواں ایمان وِچ مضبوط تھیاں تے روز بروز ودھدیاں گئیاں۔⁶۶۔ پولُس تے اوندے ساتھی فروگیہ تے گلتیہ دے علاقے وِچوں تھی کے گزرے کیونکہ روح القدس نے اُنہاں کوُ آسیہ دے صوبے وِچ کلام سُناون تھوں منع کیتا ہا۔ ⁷۷۔ جڈاں اوہ مُوسیہ دے نیڑے آئے، تاں اُنہاں نے بتونیہ اِچ ونجن دی کوشش کیتی، پر یسوع دے روح نے اُنہاں کوُ اُتھاں ونجن تھوں روکے۔ ⁸۸۔ مُوسیہ دے رستے چوں لنگھدے ہوئے اوہ تروآس دے شاہر اِچ آئے۔⁹۹۔ رات دے ویلے پولُس تے رویا ظاہر تھئی کہ ہک بندہ جو مکدونیہ تھوں ہا اُتھاں کھڑا اوُں کوُ سڈیندا پئے اَتے آدھے، " مکدونیہ وِچ آتے ساڈی مدد کر"۔ ¹⁰۱۰۔ جڈاں پولُس نے ایہہ رویا ڈیکھی تاں فوراً اساں مکدونیہ ونجن کیتے تیار تھی گئے کیونکہ خدا نے ساکوُ اُتھاں انجیل دی مُنادی کیتے سڈیا ہِے۔¹¹۱۱۔ تروآس تھوں جہاز تے روانہ تھی کے اساں سِدھے سمترا دے علاقے وِچ آئے اَتے اگلے ڈِیں اساں نیا پُلس وِچ آئے۔ ¹²۱۲۔اُتھوں اساں فلپی وِچ لگے گئے جو کہ مکدُنیہ دا ہک شاہر ہِے جیہڑا اِیں ضلعے دا بہوں اہم شاہر تے رومی وستی ہِے، اَتے اساں کئی ڈِیں ایِں شہر اِچ ٹھہرے۔ ¹³۱۳۔سبت آلے ڈیِں اساں شاہر دے دروازے دے باہر دریا تے آئے، جتھاں اساں سوچیا ہا کہ دعا کرن کیتے جاہ ہِے۔ اساں بیٹھ گئے اَتے اُنہاں عورتاں نال کلام کیتا جیہڑیاں اُتھاں آیاں ہَن۔¹⁴۱۴۔ لُدیہ ناں دی ہک عورت جو تھواتیرہ شاہر تھوں آئی ہائی اَتے قرمز وچیندی ہا، جئیں نے خدا دی عبادت کیتی، اَتے ساڈی سُنی۔ خدا نے اوندے دِل کو کھولیا جواوہ اُنہاں گالہیں کوُ سُنے جو پولُس نے آکھیاں ہَن۔ ¹⁵۱۵۔ جیہڑے ویلے اوں نے اَتے اوں دےخاندان نے بپتسمہ گِدے تاں اوُں نے ساکوں مجبور کیتا کہ اگر میکوُ خدا دی ایماندار بندی جان دے ہیوے تاں میڈے گھر وَچ آؤ اَتے اُتھاں راہو۔ اوں نے ساکوُ مجبور کیتے۔¹⁶۱۶۔ وَل ایویں تھیا کہ اساں دعا آلی جاہ تے ویندے پئے ہاسے، ہک جوان عورت جیندے وِچ غیب دا علم جانن دی روح ہائی ساکوں مِلی۔ اوہ غیب دے علم تھوں اپنے مالکاں کیتے بہوں کماندی ہا۔ ¹⁷۱۷۔ ایہہ عورت ساڈے تے پولُس دے پیچھے آئی اَتے ایہہ آدھے ہوئے اوچی آواز نال بولی، ایہہ بندے خدا تعالیٰ دے خادم ہِن. جو تہاکوُ نجات دی راہ دی تعلیم ڈیندے ہِن۔ ¹⁸۱۸۔ اوُں نے بہوں ڈیہاڑے ایویں کیتا، لیکن پولُس اوندے تے بہوُں غصے تھیا، اوں دے ولے ڈیکھ کے اوُں روح کوُ آکھیا، میں تیکوُ یسوع مسیح دے ناں اِچ حکم ڈیندا ہاں ایندے وِچوں باہر نکل آ، اَتے اوہ اوں ویلے ای باہر نکل آئی ۔¹⁹۱۹۔ جڈاں اوں دے مالکاں نے ڈیکھیا جو اُنہاں دے کماون دی اُمید ویندی راہی، تاں اُنہاں نے پولُس تے سیلاس کوُ پکڑے اَتے اُنہاں کوُ بازار اِچ حاکماں دے سامنے گھسیٹ کے گھن گئے۔ ²⁰۲۰۔ جڈاں اوہ اُنہاں کوُ حاکم دے سامنے گھن آئے، اُنہاں نے آکھیا ایہہ بندے یہودی ہِن اَتے ساڈے شاہر اِچ بہوں پریشانی پیدا کریندے پئے ہِن۔ ²¹۲۱۔ اوہ ساکوُ ایہو جیہاں گالہیں سکھاندے پئے ہَن جو رومی تھیندے ہوئے شریعت دے مطابق نئیں کہ اِنہاں کوُ قبول کیتا ونجے یا اِنہاں تے عمل کیتا ونجے۔²²۲۲۔ وَل ہجوم پولُس تے سیلاس دے خلاف اُٹھ کھڑا تھیا ؛ حاکم نے اُنہاں دے کپڑے پھاڑے تے حکم ڈِتا جو اِنہاں کوُ بینت لائے ونجن۔ ²³۲۳۔ جیہڑے ویلے اوہ اُنہاں کوُ بُری طرح مار چُکے تاں اُنہاں کوُ قید خانے وِچ سَٹ ڈِتا اَتے دروغے کُو حکم ڈِتا کہ اُنہاں دی حفاظت کرے۔ ²⁴۲۴۔ حکم گھن کے دروغے نے اُنہاں کوُ اندر دے قید خانے وِچ سَٹ چھوڑے اَتے اُنہاں دے پیر کاٹھ اِچ ٹھونک ڈِتے۔²⁵۲۵۔ ادھی رات دے ویلے پولُس تے سیلاس دعا کریندے پئے ہَن اَتے خدا دی حمد دے گیت گاندے پئے ہَن تے ڈوجھے قیدی اُنہاں کوُ سُن دے پئے ہَن۔ ²⁶۲۶۔ اَبڑ گت ہک وڈا بھونچال آیا جئیں دی وجہ تھوں جیل ہل گیا اَتے فوراً سارے دروازے گئے اَتے ساریاں دیاں سنگلیاں کھل گئیاں۔²⁷۲۷۔ دروغے دی اَکھ کھل گئی اَتے جیل دے کھلے دروازے ڈیکھے تاں قیدیاں دے بھج ونجن دے ڈر تھوں اوُں نے اپنی تلوار کڈھی تے اپنے آپ کوُ مارن لگا۔ ²⁸۲۸۔ پر پولُس نے اوُچی آواز نال سڈیا تے آکھیا اپن آپ کوُ نی مار کیوں جو اساں اِتھائیں ہئیں۔²⁹۲۹۔ دروغے نے چراغ منوایا اَتے اندر آن کے ڈیکھیا تے ڈر نال کمنبدا ہویا پولُس تے سیلاس دے سامنے ڈھے پیا۔ ³⁰۳۰۔ اُنہا کوُ باہر گھن آیا تے آکھنا لگا، " جنابمیں کیا کراں کہ بچ ونجاں؟۔ ³¹۳۱۔ اُنہاں نے آکھیا خداوند یسوع تے ایمان گھن آ تے توں تے تیڈا گھرانہ نجات پاسی"۔³²۳۲۔ اُنہاں نے اوندے تے سارے گھر آلیاں دے سامنے خدا دا کلام سنایا۔ ³³۳۳۔ تاں دروغہ رات دے اوں ویلے ای اُنہاں کوُ گھن گیا اَتے اُنہاں دے زخماں کوُ صاف کیتا اَتے اوہ تے اوندے گھر آلے اوں ویلے ای بپتسمہ گِدے۔ ³⁴۳۴۔ اوپ پولُس تے سیلاس کوُ اُتے اپنےگھرگھن گیا تے اُنہاں دے اگے ٹُکر رکھیا۔ اوں نے اپنے سارے گھر آلیاں دے نال وڈی خوشی کیتی۔ کیوں جو اوہ سارے خدا تے ایمان گھن آئے ہَن۔³⁵۳۵۔ جیہڑے ویلے ڈِیں تھیا حاکماں تے نگراناں دے ذریعے حکم بھیجیا، " اُنہاں بندیاں کوُ ونجن ڈیوؤ"۔ ³⁶۳۶۔ دروغہ نے اِیں حکم دی پولُس کوُ خبر ڈِتی کہ حکماں نے آکھیا ہِے جو اِنہاں بندیاں کوُں ونجن ڈیوؤ، ہن باہر آؤ تے سلامتی نال ونجو۔³⁷۳۷۔ لیکن پولُس نے اُنہاں کوُ آکھیا، اُنہاں نے ساکوُ بغیر مقدمے دے ساریاں دے سامنے مارے حالانکہ اساں رومی ہئیں اَتے ساکوُ قید خانے وِچ سَٹے اَتے ہُن آدھے ہِن کہ اِتھوں چپ تھی کے لگے ونجو؟ بالکل نئیں اوہ آپ آون تے ساکوُ اِتھوں باہر گھن ونجن۔ ³⁸۳۸۔ سپاہیاں نے اے خبر حاکماں کوُ ڈِتی: حاکم ڈر گئے جیہڑے ویلے اُنہاں نے ایہہ سُنیا کہ اوہ بندے رومی ہِن۔ ³⁹۳۹۔ حاکم ائے اَتے اُنہاں کولوں معافی منگی، اُنہاں کوُ جیل وِچوں باہر گھن آئے اَتے اُنہاں کوُ آکھیا کہ شاہر چھوڑ کے لگے ونجن۔⁴⁰۴۰۔ وَل پولُس تے سیلاس جیل وِچوں باہر آئے تے لُدیہ دے گھر گئے۔ جیہرے ویلے پولُس تے سیلاس نے بھراواں کوُ ڈیکھیا، تاں اُنہاں دا حوصلہ ودھیا تے شاہر تھوں لگے گئے

Chapter 17

¹۱۔وَل اوہ امفُپلس تے اپلونیہ تھوں تھی کے تھسلینکے وِچ آئے جتھاں یہودیاں دا ہک عبادت خانہ ہا۔ ²۲۔پولُس اپنے دستور دے مطابق اُنہاں دے کول گیا اَتے سبت (چھن چھن) دے تریئے ڈیں صحیفیاں اِچوں اُنہاں کوُ دلیلاں ڈیندا ریہا۔³۳۔اوُں نے صحائف کوُ تفصیل نال بیان کیتے اَتے ڈسایا کہ مسیح دا ڈکھ چاونا اَتے مُردیاں وِچوں ول زندہ تھی ونجنا ضروری ہا۔اوُں نے آکھیا"ایہ یسوع جیندی میں مُنادی کریندا ہاں مسیح ہے"۔ ⁴۴۔کجھ یہودی تے خدا پرست ،یونانی،بہوں ساریاں عورتاں اَتے ہک وڈی بھیڑ،پولُس تے سیلاس دے نال شامل تھئ۔⁵۵۔ پَر غیرایماندار یہودیاں نے حسد کریندیاں ہویاں بازار تھوں کجھ بے دین بندیاں کوُ گھِن کے شاہر اِچ پنگامہ کر ڈِتا پَر اوہ یاسون دے گھر تے حملہ کر کے پولُس تے سیلاس کوُ بندیاں دے وِچ گھِن آونا چاہندے ہَن۔ ⁶۶۔ پَر جڈاں اوہ اُنہاں کوُ نہ ملے تاں اُنہاں نے یاسون تے باقی بھراواں کوُ شاہر دے حاکماں دے سامنے گھِن گئے اَتے اُچی آواز نہ آکھیا کہ"اوہ بندہ وی جنہاں نے جہان کوُ باغی کر ڈِتا ہے اِتھاں آئے ہَن۔ ⁷۷۔اوہ بندہ جیندا یاسون نے استقبال کیتا ہا۔قیصر دے فرمان دے خلاف عمل کریندے ہیئں۔ایہ آدھے ہیئں کہ کوُئی بیہا ای بادشاہ ہے یعنی کہ یسوع"۔⁸۸۔جڈا بھیڑ اَتے شاہر دے حاکماں نے ایہہ گالہیں سُنیں تاں اوہ بے چین تھی گئے۔ ⁹۹۔جڈاں اُنہاں نے یاسون اَتے ڈوجھیاں دے مال دی ضمانت گِدی،تاں اُنہاں نے اُنہاں کوُ ونجن ڈِتا۔¹⁰۱۰۔اوُں رات کوُ اُنہاں بھراواں نے پولُس تے سیلاس کوُ بیریہ بھیج ڈِتا۔جڈاں اوہ اُتھاں پہنچے تاں اوہ یہودیاں دے عبادت خانے وِچ گئے۔ ¹¹۱۱۔پر ایہ بندے تھسلینکے دے بندیاں کولوُں ڈھیر شعور رکھدے ہَن۔کیونکہ اُنہاں نے کلام کوُ خوشی نال قبول کیتے اَتے او روزبروز صحائف دا مشاہدہ کریندے ہَن کہ کیا گالہیں ایویں ای ہَن۔ ¹²۱۲۔لہذا بہوں ساریاں شریف یونانی عورتاں تے بندیاں نے یقین کیتا۔¹³۱۳۔پَر جیہڑے ویلے تھسلینکے دے یہودیاں کوُ پتہ لگے کہ پولُس وی بیریہ وِچ خدا دے کلام دی مُنادی کریندا ہے تاں اوہ اُتھاں بھیڑ کوُ بھڑکاون تے اُبھارن کیتے پہنچ گئے۔ ¹⁴۱۴۔وَل فوراََ بھراواں نے پولُس کوُ گھلیا،پر سیلاس نے تیمتھیس اُتھایئں رہیے۔ ¹⁵۱۵۔اوہ جیہڑے پولُس دی رہنمائی کریندے پئے ہَن،اینکو دور ہک شاہر اتھینے وِچ گھِن گئے اَتے اُنہاں نے پولُس کوُ اُتھایئں چھوڑیا اَتے اوُں کوُ سیلاس تے تیمتھیس دے جلدی اُتھاں پہنچن دی ہدایت ڈِتی۔¹⁶۱۶۔جڈاں پولُس اتھینے وِچ اُنہاں دا انتظار کریندا پیا ہا تاں بُتاں نال بھرے ہوئے شاہر کوُ ڈیکھ کے اوہ روح اِچ جل بھن گیا۔ ¹⁷۱۷۔وَل اوہ عبادت خانے اِچ یہودیاں تے خدا پرستاں نال ہر روز بازار وِچ جیہڑے وی اوُں کوُ مِلدے ہَن بحث کریندا ہا۔¹⁸۱۸۔پر تھوڑے جئے ایکوری تے ستوئیکی تے عالم دین اوُندا مقابلہ کرن لگے تے کجھ نے آکھیا کہ"ایہ فضول بندہ کیا آکھن دی کوشش کریندا پیا ہا؟"ڈوجھیاں نے آکھیا کہ"ایہ اجنبی بندہ دیوتاواں دا پرچار کریندا ہے۔"کیوں جو اوہ یسوع تے اوُں دے وَلا زندہ تھیون دی تبلیغ کریندا ہا۔¹⁹۱۹۔اوہ پولُس کوُ گھِن کے اریوپگس ایہ آدھے ہوئے گھِن گئے کہ،کیا اساں ایں نویں تعلیم جیندے بارے وِچ تُوں بولیندا ہیئں جان سگدے ہیئں؟۔ ²⁰۲۰۔کیونکہ تُوں ساکوُ عجیب و غریب گالہیں ڈسیندا ہیئں،لہذا اساں جاننا چاہندے ہیئں کہ انہاں گالہیں دا کیا مطلب ہے؟"۔ ²¹۲۱۔(ایں کیتے سارے اتھینوی تے پردیسی جیہڑے اُتھاں راہندے ہَن تے نویاں نویاں گالہیں آکھن تے سنن دے بغیر اپنا ویلا کیئں بئے کم اِچ نیئں سَن استعمال کریندے)۔²²۲۲۔لہذا پولُس اریوپگس دے وِچ کھڑا تھیا اَتے آکھن لگا،"اے اتھینے والد میں ڈیدھیا پیاں کہ تُساں ہر صورت اِچ بہوں دیندار ہو۔ ²³۲۳۔کیونکہ میں لنگدھے ہویاں انہاں ساراں کوُ بہوں غور نال ڈٹھا ہے کہ تساں جنہاں دی عبادت کریندے ہو میں قربان گاہ تے لکھیا ہویا وی ڈیٹھا ہے۔"نامعلوم خدا کیتے۔"تُساں جو بغیر جانے اوندی عبادت کریندے ہو اوندے بارے اِچ ہی میں تہاکوُ ڈسیندا ہاں۔²⁴۲۴۔خدا جیئں کائنات تے اوندی ہر ہک شئے بنائی،چونکہ اوہ آسمان تے زمین دا خداوند ہے،اوہ ہتھاں دے بنائے ہوئے مندراں وِچ نیئں رہندا۔ ²⁵۲۵۔نہ ای کیئں شئے دا محتاج تھی کہ بندیاں دے ہتھاں تھوں خدمت گھندا ہے۔کیوں جو اوہ تاں آپ ساریاں کوُ زندگی تے ساہ اَتے سارا کجھ ڈیندا ہے۔²⁶۲۶۔اَتے اوُں نے ہک ای بندے دے پاروں ساریاں قوماں جیہڑیاں زمین تے راہندا پیدا کیتیاں تے اُنہاں دے راہون دی حدود تے معیاد وی مقرر کیتی۔ ²⁷۲۷۔لہذا اُنہاں کوُ چاہیدا ہے کہ اوہ خدا کوُ لبھن اَتے اوہ شاید اوُں کوُ گول گھنن تے یا گھنن کیونکہ اوہ ساڈے وِچوں کیئں کولوں وی دُور نیئں۔²⁸۲۸۔کیوں جو اساں اوندے وِچ رہندے تے چلدے ہیئں تے اوہ موجود ہے جیویں کہ تہاڈے شاعراں وچوں ہک نے آکھیا کہ اساں وی اوندی اولاد ہیئں۔" ²⁹۲۹۔پَس خدا دی نسل تھیندے ہویاں ساکوُ ایہ نیئں سوچنا چاہیدا کہ اوہ الہیٰ ذات سونے،چاندی یا پتھر دی مانند ہے جیئں آدمی کو بنایا ہے۔³⁰۳۰۔پَس خدا جہالت دے ویلے کوُ نظر انداز کر کے حکم ڈیندا ہے کہ سارے انسان جتھاں وی ہَن توبہ کرن۔ ³¹۳۱۔ایہ ایں کیتے ہے کہ اوُں نے ہک ڈیں مقرر کیتا ہے جڈاں اوہ پوری دنیا دا راستبازی نال ایں بندے دے ذریعے جیئں کوُ اوُں نے چنیا ہے انصاف کریسی خدا نے ایں بندے دا ثبوت اوُں کوُ مُردیاں وچوں زندہ کر کے ساریاں کوُ ڈِتا ہے۔³²۳۲۔اتھینے دے لوگاں نے مُردیاں دے زندہ تھیون دے بارے سُنا،تاں کجھ نے پولُس دا مذاق اڑایا پَر باقیاں نے آکھیا،"اساں وَل کڈایئں تیڈے کولوں تیڈے اِیں معاملے دے بارے سُن سوُں۔" ³³۳۳۔اِیں دے بعد پولُس اُتھوں لگا گیا۔ ³⁴۳۴۔پر کجھ بندے اوندے نال مِل گیئے اَتے ایمان گھِن آئے،انہاں وچوں دیونسی یس اریوپگس دا ہک حاکم تے دمرس ناں دی ہک عورت ہائی تے بعض بئے وی اُنہاں دے نال ہَن۔

Chapter 18

¹۱۔ اِنہاں گالہیں دے بعد پَولُس اتھینے توں روانہ تھی کے کُرِنتھُس وِچ آیا ۔ ²۲۔اَتے اُتھاں اوُں کوُ اَکوِلہ ناں دا ہِک یہودی ملیا جیہڑا پُنطُس شہر دا جمن آلا ہااوہ اپنی ذال پر سِکلّہ دے نال اطالیہ تھوں نواں نواں آیا ہا کیونکہ کلَودِیُس نے ایہہ حکم ڈِتا ہا کہ سارے یہودی رومہ وچوں نکل ونجن۔ پس اوہ اُنہاں دے کول گیا۔ ³۳۔ اَتے چونکہ اوہ او کم کریندا ہا جو اوہ کریندے ہَن تاں اُنہاں دے نال ریہا اَتے اوہ کم کرن لگے اَتے اُنہاں دا کم خیمے بناناہا۔⁴۴۔اَتے اوہ ہر سبت کوُ عبادت خانے وِچ بحث کریندا تے یہودیاں تے یونانیاں کوُ قائل کریندا ہا۔ ⁵۵۔اَتے جیہڑے ویلے سِیلاس تے تِمُتِھیُس مَکدُنیہ تھوں آئے تاں پَولُس کلام سناون دے جوش اِچ مجبور تھی کے یہودیاں دے اَگے گواہی ڈیندا پیا ہاکہ یسوع ای مسیح ہِے ۔ ⁶۶۔جیہڑے ویلے لوگ مخالفت تے کُفر آکھن لگ پئے تاں اوُں نے اپنے کپڑے جھاڑ کے اُنہاں کوُ آکھیا تُہاڈا خون تُہاڈی گردن تے۔میں پاک ہاں۔ہُن تھوں غیر قوماں اِچ ویساں ۔⁷۷۔وَل اُتھوں اوہ لگا گیا تے طِطُس یوُستُس ناں دے ہِک خدا پرست دے گھر گِیا جیہڑا عبادت خانے دے نال ملا ہویا ہا۔ ⁸۸۔اَتے عبادت خانے دا سردار کرِسپُس اپنے سارے ٹبر نال خداوند تے ایمان گھن آیا اَتے بہوں سارے کُرنتھی سُن کے ایمان گھن آئے تے بپتسمہ گِدا۔⁹۹۔اَتے خداوند نے رات کوُ رویا اِچ پَولُس کوُ اکھے خوف نہ کر بلکہ آکھی ونج اَتے چُپ نہ رہ۔ ¹⁰۱۰۔اِیں کیتے کہ میں تیڈے نال ہاں اَتے کوئی بندہ تیڈے تے حملہ کر کے نقصان نہ پہنچا سکے گاکیونکہ اِیں شہر اِچ میڈے بہوں سارے بندے ہِن۔ ¹¹۱۱۔پس اوہ ڈیڑھ سال اُنہاں وِچ رہ کے خدا دا کلام سکھاندا ریہا۔¹²۱۲۔جڈاں گلیّو اخیہ دا صوبے دار ہا یہودی ہِک تھی کے پَولُس تے چڑھ آئے اَتے اوُں کوُ عدالت اِچ گھن گئےتے۔ ¹³۱۳۔آکھن لگے کہ ایہہ بندہ بندیاں کوُ ترغیب ڈیندا ہِے کہ شریعت دے برخلاف خدا دی پرستش کرن۔¹⁴۱۴۔پَولُس کجھ آکھنا چاہندہ ہاتاں گلیّو نے یہودیاں کوُ آکھے اَے یہودیو! اگر کجھ ظُلم یا وڈی شرارت دی گالہہ تھیوے ہا تاں ضروری ہا کہ میں تُہاڈی سُندا۔ ¹⁵۱۵۔لیکن ایہہ ایہو جئے سوال ہِن جیہڑے لفظاں تے ناں تے خاص تُہاڈی شریعت دے علاقے رکھیندے ہِن تاں تُساں ہی جانو۔ میں ایہو جئی گالہیں دا منصف نئیں بننا چاہندا۔¹⁶۱۶۔اَتے اوُں نے اُنہاں کو عدالت وچوں کڈھا چھوڑیا۔ ¹⁷۱۷۔وَل سارے لوگاں نے عبادت خانے دے سردار سوستھِنیس کوُ پکڑ کے عدالت دے سامنے ماریا پر گلیّو نے اِنہاں گالہیں دی کجھ پرواہ نہ کیتی۔¹⁸۱۸۔پس پَولُس بہوں ڈِیں اُتھاں رہ کے بھراواں کولوں لگا گیا اَتے چونکہ اوُں نے منّت منی ہائی ۔اِیں کیتے کِنخِرییہ اِچ سر مُنڈوایا اَتے جہاز تے سُوریہ کوُ روانہ لگا گیا اَتے پرِسکلّہ تے اِکوِلہ اوُں دے نال ہَن۔ ¹⁹۱۹۔تے اِفسُس اِچ پہنچ کے اوُں نے اُنہاں کوُ اُتھاں چھوڑ دِتااَتے آپ عبادت خانے وِچ ونج کے یہودیاں نال بحث کر لگا۔²⁰۲۰۔جڈاں اُنہاں نے اوُں دے اگے درخواست کیتی کہ بیا کجھ عرصہ ساڈے نال رہ تاں اوُں نے اوُں کوُ منظور نہ کیتا۔ ²¹۲۱۔بلکہ ایہہ آکھ کے اُنہاں کولوں لگا گیاکہ اگر خدا نے چاہیا تاں تُہاڈے کول وَل آساں تے اِفسُس دے جہاز تے روانہ تھی گیا۔²²۲۲۔ وَل قیصریہ اِچ اُتر کے یروشلیم کوگیا اَتے کلیسیا کوُ سلام کر کے انطاکیہ وِچ آیا۔ ²³۲۳۔اَتے تھوڑے ڈِیں رہ کے اُتھوں روانہ تھیا تے باقائدہ گلتیہدے علاقے تے فروگیہ تھوں لنگھدیاں ہویاںسارے شاگرداں کوُ مضبوط کریندا گیا۔²⁴۲۴۔وَل اپلّوس ناں دا ہِک یہودی اسکندریہ دی پیدائیش چندی تقریر تے کتاب مُقّدس دا ماہر اِفسُس اِچ پہنچیا۔ ²⁵۲۵۔اِیں بندے نے خداوند دی راہ دی تعلیم پائی ہائی تے روحانی جوش نال کلام کرینداتے یسوع دے بارے صحیح صحیح تعلیم ڈیندا ہاپر صرف یوحنا ہی دے بپتسمے تھوں واقف ہا۔ ²⁶۲۶۔اوہ عبادت خانے وِچ دلیری نال بولن لگا مگر پرسِکلّہ تے اَکوِلہ اوُں دیاں گالہیں سُن کے اوُں کوُ اپنے گھر گھن گئے تے اوُں کوُ خدا دی راہ بئی زیادہ صفائی نال ڈسائی۔²⁷۲۷۔جڈاں اُوں نے اِرادہ کیتےکہ پار اُتر کے اخیہ کوُ ونجے تاں بھراواں نے اوُں دی ہمّت ودھا کے شاگرداں کوُ لکھیا کہ اوُں دے نال چنگی طرح مِلائے۔ اوُں نے اُتھاں پہنچ کے اُنہاں بندیاں دی وڈی مدد کیتی جو فضل دے پاروں ایمان گھن آئے ہَن۔ ²⁸۲۸۔کیوں جو اوہ کتابِ مُقّدس وچوں یسوع دا مسیح ہونا ثابت کر کے وڈے زور شور نال یہودیاں کوُ علانیہ قائل کریندا ریہا ۔

Chapter 19

¹۱۔ جیہڑے ویلے اپلوس کرنتھس وِچ ہا تاں ایویں تھیا کہ اوہ اُتے دے علاقے تھوں لنگھ کے افسس اِچ آیا، اَتے کجھ شاگرداں کوُ اُتھاں ملیا۔ ²۔ پولُس نے اُنہاں کوُ آکھیا کیا جیہڑے ویلے تُساں ایمان گھن آئے ہیوے تاں تُساں روح القدس گِدا ہائی؟۔ اُنہاں نے اوں کوُ آکھیا " نئیں " اساں تے روح القدس دے بارے وِچ سُنیا وی نئیں۔³۔ پولُس نے آکھیا، وَل تُساں کئیں دا بپتسمہ گِدے؟ اُنہاں نے یوحنا دے بپتسمے دے بارے آکھیا۔ ⁴۔ وَل پولُس نے جواب ڈِتا، یوحنا دا بپتسمہ، توبہ دا بپتسمہ ہا۔ اوں نے لوگاں کوُ ڈسایا کہ اُنہاں کوُ اوں دے تے ایمان گھن آونا ہِے جیہڑا ایں دے بعد آسی جو یسوع ہِے۔⁵۔ جیہڑے ویلے لوگاں نے ایہہ سُنیا تاں اُنہاں نے خداوند یسوع دے ناں وِچ بپتسمہ گِدا۔ ⁶۔ جیہڑے ویلے پولُس نے اپنے ہتھ اُنہاں تے رکھے تاں روح القدس اُنہاں تے ٹھہر گیا اِتے اوہ غیر زباناں بولن تے نبوتاں کرن لگ پئے۔ ⁷۔ اوہ کُل بارہ بندے ہَن۔⁸۔ وَل اوہ عبادت خانے وِچ ونج کے تریئےمہینے تک دلیری نال بولیندا ریہا۔ اوہ لوگاں دے نال بحث کریندا تے اُنہاں کوُ خدا دی بادشاہی دے بارے قائل کریندا ریہا۔ ⁹۹۔ پر جیہڑے ویلے کجھ یہودی سخت تے نفرمان تھی گئے تاں اوہ کٹھ دے سامنے سچ دے خلاف کُفر بُلیندے رہیے۔ وَل پولُس نے اُنہاں کوُ چھوڑ ڈِتا تے شاگرداں کوُ اُنہاں کولوں دور کیتا۔ اوہ تُرنس دے مدرسہ وِچ روز تعلیم ڈیندا ہا۔ ¹⁰۱۰۔ ایویں ڈُو سال تک ریہا۔ تاں جو آسیہ وِچ راہندے ہِن یہودی تے یونانی ڈُوحیں خدا دا کلام سُنن۔¹¹۱۱۔ خدا پولُس دے ہتھوں وڈا کم کریندا پیا ہا۔ ¹²۔ رومال تے پٹکے پولُس دے جسم نال لا کے بیماراں کوُں لائے ویندے تاں اوہ چنگے تھی ویندے اَتے بُریاں روحاں نکل ویندیاں ہَن۔¹³۔ پر اُتھاں یہودی عامل ہَن جیہڑے اوں علاقے وِچ سفر کریندے پئے ہَن اوہ اپنے فائدے کیتے یسوع دا ناں گھن دے۔ اوہ اُنہاں تے ایہہ ناں گھن دے جنہاں وِچ بُریاں روحاں ہَن: اوہ آدھے، میں تیکوُ یسوع دے ناں تھوں حکم ڈیندا ہاں جیندی مُنادی پولُس کریندا ہِے نکل ونج۔ ¹⁴۱۴۔ جیہڑے ایویں کریندے ہَن اوہ یہودی سردار کاہن سِکوا دے سَت پُتر ہَن۔¹⁵۱۵۔ ہِک بُری روح نے اُنہاں کوُ جواب ڈِتا، یسوع کوُ تاں میں جان دی ہاں، پولُس کوُ وی میں جان دی ہاں پر توں کون ہئیں؟۔ ¹⁶۱۶۔ بُری روح جیہڑے بندے وِچ ہا ہتھ ڈیکھن آلیاں کوُ پکڑ گِدا تے اُنہاں کوُ ماریا وَل اوہ ننگے تے زخمی تھی کے اوں گھر وچوں نکلے۔ ¹⁷۱۷۔ اِیں دے بارے یہودیاں تے یونانیاں ڈُوحاں کوُ پتا لگے جیہڑے اِفسس اِچ راہندے ہَن اوہ بہوں ڈر گئے اَتے خداوند یسوع دے ناں کوُ عزت ملی۔¹⁸۱۸۔ اَتے بہوں سارے ایماندار وی آئے جنہاں مَن گِدا کہ اُنہاں نے بُرے کم کیتے ہِن۔ ¹⁹۱۹۔ بہوں سارے جیہڑے جادوگر ہَن اپنی کتاباں گھن آئے ا۔تے اُنہاں ساریاں دے سامنے بھا لا ڈِتی، وَل جڈاں اُنہاں نے اُنہاں کتاباں دی قیمت کڈھی تاں اوہ پنجھا ہزار چاندی دے سکے نکلی۔ ²⁰۲۰۔ پس خدا دا کلام زور پکڑیندا تے قدرت نال ودھ دا گیا۔²¹۲۱۔ ہُن پولُس نے افسس اِچ اپنی خدمت پوری کرن دے بعد اوں نے روح اِچ فیصلہ کیتا کہ اوہ اپنے یروشلیم دے رستے وِچ مکدُنیہ تے اخیہ تھوں تھی کے لنگھے اوں آکھیا "میں اُتھاں ہامی میڈے کیتے ضروری ہِے کہ روم وی ونجنا چاہیدا ہِے"۔ ²²۲۲۔پولُس نے مکدُنیہ وِچ اپنے ڈُو شاگرداں تیمتھیس تے اراستس کوُ گھلیا جئیں نے اُنہاں دی مدد کیتی پر اوہ آپ کجھ ویلے کیتے آسیہ وِچ ریہا۔²³۲۳۔ اوُں ویلے اِیں طریق دے پاروں افسس اِچ بہوں وڈا فساد کھڑا تھیا۔ ²⁴۲۴۔دیمترس ناں دا ہک سُنار ہاجیہڑا مندر دے چاندی دے مجسمے بنیندا ہا جیندی وجہ تھوں اوہ بہوں کما گھن دا ہا۔ ²⁵۲۵۔پس اوُں نے اِیں پیشے نال تعلق رکھن آلے کاریگراں کوُ کٹھا کیتا تے آکھیا جناب تُساں جان دے ہیوے کہ اساں اِیں کم تھوں بہوں پیسہ کما گھن دے ہاں۔²⁶۲۶۔ تُساں ڈیدھے تے سُن دے ہو کہ نہ صرف اِچ بلکہ پورے آسیہ وِچ پولُس نے بہوں لوگاں کوُں قائل کیتا تے بدل ڈِتا۔ اوہ آدھا ہے کہ ہتھ نال بنائے ہوئے کوُئی خدا نئیں۔ ²⁷۲۷۔ نہ صرف ساڈا کروبار بند تھیون دا خطرہ ہِے بلکہ وڈی دیوی ارتمس دا مندر وی اپنی قدر ونجا ڈیسی وَل اوہ اپنی عزمت دی گواہی ڈیسی جیندی سارے آسیہ تے پوری دُنیا پوجا کریندی ہِے۔²⁸۲۸۔ جیہڑے ویلے اُنہاں نے ایہہ سُنیا تاں اوہ غصے نال بھریج گئے اَتے چّلائے تے آکھیا افسیوں دی دیوی عظیم ہِے۔ ²⁹۲۹۔ تے سارے شاہر اِچ ہل چل پے گئی، اَتے لوگ ہک تماشہ گاہ وِچ کٹھے تھئے اُنہاں ے پولُس دے ساتھیاں تے گئیُس تےاسترخس کوُ پکڑ گِدا جیہڑے مکدُنیہ تھوں آئے ہَن۔³⁰۳۰۔ پولُس کٹھ وِچ داخل تھیونا چاہندا ہا پر اوندے شاگرداں نےاوں کوُ روکیا۔ ³¹۳۱۔ آسیہ دے صوبے دے کجھ مقامی حاکماں نے وی جیہڑے پولُس دے دوست ہَن اوندے اَگے منّت کیتی جہ تماشاہ گاہ وِچ داخل نہ تھیوائے۔ ³²۳۲۔ کجھ لوگ چّلاندے پئے ہَن ڈوجھے کجھ کٹھ وی پریشانی دا شکار ہا۔ اُنہاں وِچوں بہوں سارے نئیں جان دے ہَن جو اوہ کیوں کٹھے تھئے ہَن۔³³۳۳۔یہودی کٹھ دے وِچوں سکندر کوُ کڈھ کے لوگاں دے سامنے گھن آئے سکندر نے ہتھ نال اشارہ کر کے لوگاں کوُ تفصیل سمجھائی۔ ³⁴۳۴۔ پر جیہڑے ویلے اُنہاں نے محسوس کیتا کہ اوہ تاں یہودی ہِے تاں اوہ سارے ہک آواز اِچ ڈُو گھنٹے تائیں اُچی آواز نال بُلیندے راہے، افسیوں دی دیوی عظیم ہِے۔³⁵۳۵۔ وَل علاقے دے محرر نے کٹھا کوُ چُپ کرایا، اوُں نے آکھیا۔ اے افسیو دے لوگو تہاڈے و،چون کون نئیں جان دا کہ افسیوں دا شاہر وڈی دیوی ارتمس دے مندر تے اِیں مورت دا محافظ ہِے جیہڑی آسمان تھوں اُتری ہِے؟۔ ³⁶۳۶۔ ڈیدھیاں ہویاں اِنہاں گالہیں تھوں انکار نئیں کیتا ویندا تاں واجب ہِے کہ تُساں چُپ راہو اَتے جلد بازی وِچ کجھ نہ کرو۔ ³⁷۳۷۔ کیوں جو تُساں جیہڑے بندے گھن آئے وے اوہ ناں تاں ڈاکو ہِن اَتے نہ ای دیوی دے خلاف بدگوئی کریندے ہِن۔³⁸۳۸۔ اِیں کیتے اگر دیمیترس اَتے اوُں دے ہم پیشہ آدھے تے الزام لیندے ہِن تاں عدالت کھلی ہِے۔ اَتے صوبہ دار موجود ہِن۔ اُنہاں کوُ ہک ڈوجھے تے الزام لاون ڈیوو۔ ³⁹۳۹۔ لیکن اگر تساں ڈوجھے معاملات وِچ کوئی گالھ لبھو تاں ایہہ باقائدہ مجلس اِچ طے تھی سی۔ ⁴⁰۴۰۔ ایندے وِچ کوئی شک کئے نئیں جو اَج دے فساد دی وجہ تھوں ساکوُں اپنے اُتے شکایت تھیون دا خطرہ ہِے۔ اِیں کیتے جو اِیں دی کوئی وجہ نئیں۔

Chapter 20

¹۱۔ جیہڑے ویلے ہنگامہ ختم تھیا تاں پولُس نے شاگرداں کوُ گھلیا اَتے اُنہاں دی حوصلہ افزائی تھئی۔ وَل اُنہاں نے اوُں کوں الوداع آکھیا تے اوُں کوُ چھوڑ کے مکدونیہ کوُ لگے گئے۔ ²۔ جیہڑے ویلے اوہ اِنہاں علاقیاں وِچ گیا تاں اوُں نے ایمانداراں دی بہوں حوصلہ افزائی کیتی۔ اَتے وَل اوہ یونان وِچ گیا۔ ³۔اِتھاں تریئے مہینے راہون دے بعد، اوہ جیویں ای سوریہ دی طرف روانہ تھیا تاں یہودیاں نے اوُں دے خلاف ہک سازش کیتی۔ پَس اوُں نے فیصلہ کیتا کہ اوہ مکدونیہ تھوں تھیندا ہویا واپس لگا ویسی۔⁴۔ اَتے پُرُس دا پُتر سوپُترُس جیہڑا کہ بیریہ دا ہا؛ اَتے تھسلنیکیوں تھوں ارسترخُس تے سکندس تے گیُس جیہڑے دربے تھوں ہَن اَتے تیمتھیس تے آسیہ دا تُخکُس تُرفمُس آسیہ تک اوُں دے نال آئے۔ ⁵۔ لیکن ایہہ بندے ساڈے کولوں پہلاں روانہ تھئے اَتے تروآس وِچ ساڈا انتظار کریندے ہَن۔ ⁶۔ بےخمیری روٹیاں دی عید دے ڈیہاں دے بعد اساں فلپی دا سفر کیتا، تے پنج ڈیہاں اِچ تروآس پہنچے۔ اِتھاں اساں سَت ڈیں راہے۔⁷۔ ہفتے دے پہلے ڈِیں، جڈاں اساں روٹی توڑن کیتے کٹھے تھئے، پولُس نے ایمانداراں نال گالھ کیتی۔ اوہ اگلے ڈِیں ونجن دا منصوبہ بنیندا پیا ہا، اِیں کیتے اوہ ادھی رات تک کلام کریندا ریہا۔ ⁸۔ جڈاں اساں کٹھے تھئے ہاسے اُتھاں بالا خانہ اِچ بہوں سارے چراغ بلدے پئے ہَن۔⁹۹۔ باری وِچ یُوتخُس ناں دا ہک جوان بندہ بیٹھا ہا اوُں دے تے نیند دا بہوں وڈا غلبا ہا۔ جڈاں پوُلس دیر تک گالہیں کریندا رہ گیا تاں ایہہ بندہ نیند وِچ تریجھی منزل تھوں تلے ڈِھے پیا تے جڈاں اوُں کوُ چاتا تاں اوہ مَر گیا ہا۔ ¹⁰۱۰۔ لیکن پولُس تلے گیا، پولُس نے اوُں کوُ زور نال چھکے اَتے اوُں دے نال لپٹ گیا۔ وَل اوُں نے آکھیا کہ " زیادہ پریشان نہ تھی کیوں جو ایہہ زندہ ہِے۔¹¹۱۱۔ وَل اوہ واپس اُتے گئے اَتے روٹی توڑی تے کھادی۔ جڈاں بہوں دیر تائیں گالہیں کریندے کریندے سویر تھی گئی تاں اِیں دے بعد اوہ اُتھوں گیا۔ ¹²۔ اوُں جوان کوُ وَلا زندہ ڈیکھ کے اُنہاں کوُ بہوں تسلی تھئی۔¹³۔ اساں پولُس تھوں پہلے جہاز تک پہنچے، اَتے اسُّس کوُ روانہ تھئے، جتھاں اساں پولُس کوُ جہاز تے چڑھاون دا ارادہ کیتا ایہہ اوہ کم ہائی جیندا اوہ آپ وی ارادہ رکھیندا ہا، کیوں جو اوُں نے زمینی رستے تھوں ونجن دا اراداہ کیتا۔ ¹⁴۱۴۔ جڈاں اوہ ساکوُ اسُّس وِچ ملے، اساں اوُں کوُ نال گھن گدے تے مِتُلینے وِچ آئے۔¹⁵۱۵۔ تاں اساں اُتھوں روانہ تھئے اَتے اگلے ڈِیں خِیُس دے اوُں پار پہنچے۔ اگلے ڈِیں اساں سامس دے جزیرے تے پہنچے، اَتے اوُں دے اگلے ڈِیں اساں میلتُس دے شاہر پہنچے۔ ¹⁶۱۶۔ کیوں جو پولُس نے پکا ارادہ کیتا ہا کہ افسُس تھوں لنگھے، تاں جو اوُں کوُ آسیہ وِچ ویلہ نہ لنگھاونا پووے؛ کیوں جو اوہ پینتکست آلے ڈِیں کیتے یروشلیم ونجن دی جلدی اِچ ہا،، اَتے اِیں کیتے اوُں نے ہر ممکن کوشش کیتی۔¹⁷۱۷۔ اوُں نے میلتُس تھوں افسُس بندے بھیجے اَتے کلیسیا دے بزرگاں کوُ اپنے کول سڈایا۔ ¹⁸۱۸۔ جڈاں اوہ اوندے کول آئے، تاں اوُں نے اُنہاں کوُ آکھیا، تُساں جان دے ہیوے، کہ پہلے ڈِیں تھوں جڈاں میں آسیہ اِچ پیر رکھیا تاں کیویں میں ہمیشہ اپنا وقت تہاڈے نال لنگھایا۔ ¹⁹۱۹۔میں انکساری (دل دی انکساری) اَتے ہنجواں دے نال خدا دی خدمت کریندا رہیا، تے اوُں پریشانیاں وچوں وی جو یہودیاں دی سازش دے پاروں میڈے تے آئیاں ہِن۔ ²⁰۲۰۔ تساں جان دے ہیوے کہ کیویں تہاڈے فائدہ دی شئے تہاڈے تے ظاہر کرن تھوں کڈائیں نہ ہٹیا اَتے تہاکوں سرعام تعلیم ڈِتی اَتے گھر گھر وی گیا۔ ²¹۲۱۔تساں جان دے ہیوے کہ کیویں میں یہودیاں تے یونانیاں کوُ خدا دے پاسے توبہ کیتے اَتے خداوند یسوع مسیح اِچ ایمان کیتے خبردار کریندا ریہا۔²²۲۲۔ اَتے ہُن ڈیکھو میں روح القدس وِچ گرفتار تھی کے یروشلیم کوُ ویندا ہاں، اَتے اُنہاں گالہیں کوُ نئیں جان دا جو میڈے نال اُتھاں تھی سن۔ ²³۲۳۔ سوائے ایں دے کہ پاک روح میکوُ ہر شاہر اِچ میڈا گواہ ہِے اَتے آدھا ہِے کہ زنجیراں تے تکلیفاں تیڈے کیتے تیار ہِن۔ ²⁴۲۴۔ لیکن میں نئیں سمجھدا کہ میڈی زندگی کیویں میڈے کیتے قیمتی ہِے، تاں جو اپنی دوڑ کوُ ختم کراں تاں جو اوہ خدمت جیہڑی خداوند یسوع تھوں مِلی ہِے، خدا دے فضل دی خوشخبری دی گواہی پھیلاواں۔²⁵۲۵۔ اَتے ہُن ڈیکھو میں جان دا ہاں کہ تُساں سارے جِنہاں دے وِچ میں بادشاہی دی تعلیم ڈیون کوُ گیا ، میڈا چہرا ہن تھوں نہ ڈیکھ سو۔ ²⁶۲۶۔ اِیں کیتے میں اَج دے ڈیں گواہی ڈیندا ہاں کہ میں کئیں وی بندے دے خون تھوں بےقصور ہاں۔ ²⁷۲۷۔ کیوں جو میں خدا دی مرضی تُہاڈے تے ظاہر کرن تھوں پِچھے نہ تھیا۔²⁸۲۸۔ اِیں واسطے اپنے بارے وِچ فکر نہ کرو، اَتے اوُں گلہ دی جیندے تے پاک روح نے تہاکوں نگہبان بنایا ہِے، خداوند دی جماعت دی گلہ بانی فکر مندی نال کروجینکوں اوُں نے اپنے خون نال مول گِدے۔ ²⁹۲۹۔میں جان دا ہاں کہ میڈے ونجن دے بعد بہوں سارے مُنہ زور بھیڑیئے تہاڈے وِچ شامل ہوسن، اَتے گلہ کوُ نہ چھوڑیسن۔ ³⁰۳۰۔ میں جان دا ہاں حتیٰ کہ تہاڈے وچوں وی کجھ لوگ آسن اَتے کجھ اُلٹیاں سِدھیاں گالہیں کریسن، کہ شاگرداں کوُ اپنے پچھے چھک گھنو۔³¹۳۱۔ اِیں کیتے ہوشیار راہو، یاد رکھو کہ تریئے سال میں ہنجواں دے نال رات تے ڈِیں تہاڈے وِچوں ہر ہک کوُ نصیحت کرن تھوں باز نہ آیا۔ ³²۳۲۔ اَتے ہُن میں خدا وِچ تے اوُندے فضل دے کلام وِچ تُہاکوُ سپرد کریندا ہاں۔ جو اِیں قابل ہِے کہ تہاکوُ تعمیر کرے اَتے اُنہاں ساریاں دے نال تُہاکوُ میراث ڈیوے جو خدا کیتے مخصوص کیتے گئے ہِن۔³³۳۳۔ میں کئیں بندے دی چاندی، سونے یا کپڑیاں دی ناجائز خواہش نئیں کیتی۔ ³⁴۳۴۔ تُساں جان دے ہیوے کہ اِنہاں ہتھاں نے اپنی تے اُنہاں دی جیہڑے میڈی نال نال ہَن، ضرورتاں کوُ پورا کیتا ہِے۔ ³⁵۳۵۔ ساریاں گالہیں وِچ میں تُہاکوُں نمونہ ڈِتا ہِے جو کیویں کمزوراں دی کم دے ذریعے مدد کرنی چاہیدی ہِے، اَتے کیویں تُہاکوُں خداوند یسوع دے کلام کوُ یاد رکھنا چاہیدا ہَے؛ اوہ الفاظ جیہڑے اوُں نے آپ آکھے ہَن کہ : "ڈیونا گھنن کولوں زیادہ بابرکت ہِے"۔³⁶۳۶۔ جڈاں اوُں نے ایہہ سارا کجھ آکھ ڈِتا، تاں گوڈیاں دے بھار تھی کے اُنہاں ساریاں دے نال دُعا کیتی۔ ³⁷۳۷۔ اوہ سارے بہوں روُنے اَتے پولُس دے گلے لگ کے اوُں کوُ چمی ڈِتی۔ ³⁸۳۸۔ اوُں نے جو کجھ آکھے اوُں دے پاروں اُنہاں وِچوں بہوں سارے اُداس ہَن جو اوہ اوُندا مُنہ وَلا کڈائیں نہ ڈیکھ سن، تاں اُنہاں نے اوُں کوُ حفاظت نال جہاز تک پہنچایا۔

Chapter 21

¹۱۔ اَتے جیہڑے ویلے اساں اُنہاں کولوں وڈی مشکل نال الگ تھی کے جہاز تے روانہ تھئے تاں ایویں تھیا جو سِدھی راہ تھوں کوس وِچ آئے اَتے ڈوجھے ڈِیں رُدُس اِچ تے اُتھوں پترہ وِچ آئے۔ ²۔ وَل ہک جہاز سِدھا فینیکے کوُ ویندا پیا ہا مِلے اَتے اوندے تے سوار تھی کے روانہ تھئے۔³۔ جڈاں کُپُرس ڈِکھائی ڈِتے تاں اوُں دے کھبے ہتھ چھوڑ کے سوریہ کوُ لگے گئےاَتے صور وِچ اُترےکیوں جو اٗتھاں جہاز دا مال لہاونا ہائی۔ ⁴۔ جڈاں شاگرداں کوُ لبھ گِدا تاں اساں سَت ڈِیں اُتھائیں راہے۔ اُنہوں نے روح دی معرفت پولُس کوں آکھیا کہ یروشلیم اِچ پیر نہ رکھائے۔⁵۔ اَتے جداں اوہ ڈِیں لنگھ گئے تاں ایویں تھیا کہ اساں نکل کے روانہ تھئے اَتے ساریاں نے ذالاں تے بالاں سمیت ساکوں شاہر دے باہر تک پہنچایا۔ وَل اساں سمندر دے کنارے جھک کے دعا کیتی۔ ⁶۔ اَتے ہک ڈوجھے تھوں وِداع تھی کے اساں تاں جہاز تے چڑھے اَتے اوہ اپنے اپنے گھر واپس لگے گئے۔⁷۔ اَتے اساں صور تھوں جہاز دا سفر ختم کر کے پَتُلمیس اِچ پہنچے اَتے بھراواں کوُ سلام کیتا اَتے ہک ڈِین اُنہاں دے نال راہے۔ ⁸۔ ڈوجھے ڈِیں اساں روانہ تھی کے قیصریہ وِچ آئے اَتے فلپس مُبشر دے گھر جیہڑا اُنہاں ستاں وِچوں ہائی اُتر کے اوُں دے نال راہے۔ ⁹۹۔ اوُں دی چار کنواری دھیاں ہَن جو نبوت کریندیاں ہَن۔¹⁰۱۰۔ اَتے جڈاں اساں اُتھاں بہوں ڈِیں راہے تاں اگبُس ناں ہک نبی یہودیہ تھوں آیا۔ ¹¹۱۱۔اوُں نے ساڈے کول آکے پولُس دا کمر بند گِدا اَتے اپنے ہتھ پیر بَدھ کے آکھیا روح القدس ایویں فرمائے کہ جئیں بندے دا ایہہ کمر بند ہِے اوُں کوُ یہودی یروشلیم اِچ ایویں اِی قید کر گھن سن تے غیر قوماں دے حوالے کر ڈیسن۔¹²۔ جڈاں ایہہ سُنیا تاں اساں تے اُتھاں دے لوگاں نے اوُں دی منّت کیتی کہ اوہ یروشلیم کوُ نہ ونجے۔ ¹³۔ پر پولُس نے جواب ڈِتا جو تُساں کیا کریندے ہو؟ کیوں رو رو کے میڈا دِل توڑیندے ہو؟ میں تاں یروشلیم اِچ خداوند یسوع دے ناں تے نہ صرف قید تھیون تے بلکہ مرن کیتے وی تیار ہاں۔ ¹⁴۱۴۔ جڈاں اوہ نہ منیا تاں اساں ایہہ آکھ کے چُپ تھی گئےجو خدا دی مرضی پوری تھیوے۔¹⁵۱۵۔ اُنہاں ڈیہاں دے بعد اساں اپنے سفر دا سبب بنا کے یروشلیم کوُ گئے۔ ¹⁶۱۶۔ اَتے قیصریہ تھوں وی بعض شاگرد ساڈے نال چلے تے ہک پُرانے شاگرد مناسون کُپری کوُ نال گھن آئے تاں جو اساں اوُندے ہاں مہمان تھیووں۔¹⁷۱۷۔ جیہڑے ویلے اساں یروشلیم پہنچے تاں بھرا وڈی خوشی دے نال ساکوُں مِلے۔ ¹⁸۱۸۔ اَتے ڈوُجھے ڈِیں پولُس ساڈے نال یعقوب دے کول گیا تے سارے بزرگ اُتھاں حاضر ہَن۔ ¹⁹۱۹۔ اوُں نے اُنہاں کوُ سلام کر کے جو کجھ خدا نے اوُں دی خدمت تھوں غیر قوماں اِچ کیتا ہا تفصیل نال ڈسیا۔²⁰۲۰۔ اُنہاں نے ایہہ سُن کے خدا دی تمجید کیتی۔ وَل اوُں کوُ آکھیا اے بھرا توں ڈیدھا ہئیں جو یہودیاں وِچ ہزارہا بندے ایمان گھن آئے ہِِن اَتے اوہ سارےشریعت دے بارے وِچ سرگرم ہِن۔ ²¹۲۱۔ اَتے اُنہاں کوُ تیڈے بارے وِچ سکھا ڈِتا گئیےجو توں غیر قوماں وِچ راہون آلے سارے یہودیاں کوُ ایہہ آکھ کے موسیٰ تھوں پھر ونجن دی تعلیم ڈیندا ہِے جی نہ اپنے بالاں دا طہور کرو نہ موسیٰ دی رسماں تے چلو۔²²۲۲۔ پس ہُن کیا کیتا ونجے؟ لوگ ضرور سُنسن کہ توں آیا ہئیں۔ ²³۲۳۔ اِیں کیتے جو کجھ اساں تیکوُ آدھے ہئیں اوہ کر۔ ساڈے وِچوں چار بندے ایہو جئے ہِن جنہاں نے منّت منی ہِے۔ ²⁴۲۴۔ اُنہاں کوُ گھن کے اپنے آپ کوُ اٗنہاں دے نال پاک کر اَتے اُنہاں دی طرفوں کجھ خرچ کر تاں جو اوہ سَر مُنڈاون تاں سارے جان گھنن کہ جو گالہیں اُنہاں کو تیڈے بارے وِچ سکھائیاں گئیاں ہَن اُنہاں دی کجھ اصل نئیں بلکہ توں آپ وی شریعت تے عمل کر کے ٹھیک طرح چلدا ہئیں۔²⁵۲۵۔ پر غیر قوماں وِچوں جیہڑے ایمان گھن آئے ہَن اُنہاں دے بارے اساں ایہہ فیصلہ کر کے لکھا ہا کہ اوہ صرف بُتاں دی قربانی دے گوشت تے خون تے گلا دبائے ہوئے جانور تے حرامکاری کولوں اپنے آپ کوُ بچائے رکھن۔ ²⁶۲۶۔ایویں پولُس اُنہاں بندیاں کوُ گھن کے اَتے ڈوجھے ڈِیں اپنے آپ کوُ اُنہاں دے نال پاک کر کے ہیکل وِچ آیا اَتے خبر ڈِتی جو جڈاں تائیں ساڈے وِچوں ہر ہک دی نذر نہ چڑھائی ونجے پاکیزگی دے ڈِیں پورے کریسن۔²⁷۲۷۔ جڈاں اوہ سَت ڈِیں پورے تھیون کوُ ہا تاں آسیہ دے یہودیاں نے اوُں کوُ ہیکل اِچ ڈِیکھ کے سارے لوگاں وِچ ہلچل مچائی اَتے ایہہ آکھ کے اوُں کوُ پکڑ گِدے۔ ²⁸۲۸۔ جو اے اسرائیلیو! ساڈی مدد کرو۔ ایہہ اوُہو بندے ہِن جیہڑے ہر جاہ اُمّت تے شریعت اَتے اِیں مقام دے خلاف تعلیم ڈیندا ہِے بلکہ اوُں نے یونانیاں کوُ وی ہیکل اِچ سڈا کے اِِیں پاک مقام کوُ ناپاک کیتے۔ ²⁹۲۹۔ کیوں جو اُنہاں نے اِیں تھوں پہلے تُرفمُس افسی کوُ اوُں دے نال شاہر اِچ ڈِٹھا ہا اوُں ہی دے بارے اُنہاں نے خیال کیتے جو پولُس اوُں کوُ ہیکل اِچ گھن آیا ہا۔³⁰۳۰۔ اَتے سارے شاہر اِچ ہلچل پے گئی تے لوگ دوڑ کے جمع تھئے اَتے پولُس کوُ پکڑ کے ہیکل تھوں باہر گھلیندے ہوئے گھن گئے تے جلدی نال دروازے بند کر گِدے۔ ³¹۳۱۔ جڈاں اوہ اوُں کوُ مار سٹنا چاہندے ہَن تاں اُتاں پلٹن دے سردار دے کول ایہہ خبر پہنچی جو سارے یرشلیم اِچ کھلبلی پے گئی ہِے۔³²۳۲۔ اوہ اوُں ویلے ہی سپاہیاں تے صوبے داراں کوُ گھن کے اُنہاں دے کولوں تلے دوڑیا آیا اَتے اوہ پلٹن دے سردار تے سپاہیاں کوُ ڈیکھ کے پولُس کوُ مارن تھوں باز آئے۔ ³³۳۳۔ اے ڈیکھ کے پلٹن دا سردار نیڑے آیا تے اوُں کوُ گرفتار چا کیتا اَتے ڈُو سنگلیاں دے نال بَدھن دا حکم دے کہ پوچھن لگا جو ایہہ کون ہِے۔ تے اِیں نے کیا کیتا ہِے؟³⁴۳۴۔ بھیڑ وِچوں بعض کجھ چّلاندے راہے تے بعض کجھ۔ جیہڑے ویلے ہلڑ دے پاروں کجھ وی نہ جان سگے تاں حکم ڈِتا کہ اِیں کوُ قلعے وِچ گھن ونجو۔ ³⁵۳۵۔ جڈاں پوڑیاں تے پہنچے تاں بھیڑ دی زبردستی دے پاروُں سپاہیاں کوُ اوُں کوُ چا کے گھن ونجنا پیا۔ ³⁶۳۶۔ کیوں جو لوگاں دی بھیڑ اُچی آواز نال ایہہ آدھی ہوئی اوُں دے پِچھوں ٹُر پئی کہ اِیں کوُ مار سَٹو۔³⁷۳۷۔ اَتے جیہڑے ویلے پولُس کو قعلے دے اندر گھن ونجن کوُ ہا تاں اوُں نے پلٹن دے سردار کوُ آکھیا کیا میکوُ اجازت ہِے کہ میں تیکوُ کجھ آکھ سگاں؟ اوُں نے آکھیا توں یونانی جان دا ہئیں؟۔ ³⁸۳۸۔ کیا توں اوہ مصری نئیں جو اِیں تھوں پہلے غازیاں وِچوں چار ہزار بندیاں کوُں باغی کر کے جنگل اِچ گھن گیا ہا۔³⁹۳۹۔ پولُس نے آکھیا میں یہودی بندہ کلکیہ دے مشہور شاہرتَرسُس دا راہون آلا ہاں۔ میں تیڈی منّت کریندا ہاں کہ میکوُ لوگاں دے نال بولن دی اجازت ڈِے۔ ⁴⁰۴۰۔ جڈاں اوُں نے اوُں کوُ اجازت ڈِتی تاں پولُس نے پوڑیاں تے کھڑے تھی کے لوگاں کوُ ہتھ نال اشارہ کیتا۔ جڈاں اوہ چُپ چاپ تھی گئے تاں عبرانی زبان وِچ ایویں آکھن لگا۔

Chapter 22

¹۱۔ میڈے بھراؤو تے بزرگو، میڈی دلیل کوُ سنو جو تُہاکوُ ڈیون کوُ ہاں۔ ²۲۔ جیہڑے ویلے لوگاں دے ہجوم نے سُنیا کہ پولُس اُنہاں دے نال عبرانی زبان وِچ گالھ کریندا پئے تاں اوہ چُپ تھئی گئے، اوُں نے آکھیا۔³۳۔ میں ہِک یہودی ہاں جیہڑا کلکیہ دے علاقے ترتیس وِچ جمیا ہاں۔ پر تعلیم ایں شاہر وِچ گملی ایل دے پیراں اِچ حاصل کیتی، میکوُ ساڈے آباؤ اجداد دے سخت طریقے دے مطابق شریعت سکھائی گئی، اَتے جیویں اَج تُساں ہو اوںوے اِی میں وی خدا کیتے جنونی ہاں۔ ⁴۴۔ میں موت دی انتہا تک مسیحیاں کوُ ڈُکھ ڈیندا، مرداں تے عورتاں کوُ بنھ کے قید اِچ سٹیندا ہا۔ ⁵۵۔ سردار کاہن اَتے سارے بزرگ وی ایں گالھ دے گواہ ہن کہ دمشق اِچ موجود بھراواں نے میکوُ خط لکھ کے اوُں پاسے آؤن کوُ آکھیا تاں جو میں اُتھاں موجود اِیں طرح دے قیدیاں کوُ یروشلیم گھن آواں تے سزا ڈیواواں۔⁶۶۔ جیہڑے ویلے میں دمشق دی راہ تے حامی تاں ایویں تھیا کہ ڈوپاہر دے ویلے آسمان تھوں ہِک وڈی روشنی میڈے آسے پاسے چمکن لگی۔ ⁷۷۔ میں زمین تے ڈھے پیا اَتے میں ہِک آواز سُنی " ساؤل، ساؤل تُوں میکو کیوں ستاندا ہیئں؟۔ ⁸۸۔ میں جواب ڈِتے اِے خداوند تُوں کون ہیئں؟ اؤں نے آکھیا میں ناصرت دا یسوع ہاں میکوُ تُوں ستاندا ہئیں۔⁹۹۔ جیہڑے میڈے ساتھی ہَن اُنہاں نے سوجھلا ڈیکھیا۔ پر اُنہاں نے اوہ آواز نہ سُنی جیہڑی میدے نال گالھ کریندا ہائی۔ ¹⁰۱۰۔ میں آکھیا اِے خداوند میں کیا کراں؟ خداوند میکوُ آکھیا۔ " اُٹھ تے دمشق کوُ ونج اُتھاں تیکوُ ڈسایا ویسی جیہڑا تیکوُ ضرور کرنا ہوسی۔ ¹¹۱۱۔ اوُں سوجھلے دی چمک کنوں میں ڈیکھ نہ سگدا حامی میں اپنے نال ساتھیاں دی راہنمائی وِچ دمشق کوُ گیا۔¹²۱۲۔ اُتھاں میڈی ملاقات حننیاہ ناں دے ہِک بندے نال تھئی جیہڑا شریعت دے لحاظ نال دین دار تے اُتھاں دے یہودیاں وِچ نیک ناں ہا۔ ¹³۱۳۔ اوہ میڈے کول آ کھڑا تھیا اَتے آکھن لگا،" بھرا ساؤل اپنی بینائی گھِن" اَتے اوُں ویلے ای میں اوُں کو ڈِٹھا ہا۔¹⁴۱۴۔ وَل اوُں نے آکھیا، ساڈے آباؤ اجداد دے خدا نے تیکوُ چُن گِدا ہِے تاں جو اوُندی مرضی کوُ جانے اوُں راستباز کوُ ڈیکھے اَتے اوُں دے مُنہ چوں نکلن آلی آواز کوُ سُنے۔ ¹⁵۱۵۔ اَتے توُں اُنہاں گالہیں کیتے جنہاں کوُ تُوں سُنیا تے ڈیکھیا وی ہِے سارے بندیاں دے سامنے اوندا گواہ ہوسیں۔ ¹⁶۱۶۔ اَتے ہُن تُوں کیوں انتظار کریندا پیا ہئیں؟ اُٹھ بپتسمہ گھِن اَتے اوندا ناں گھن کے اپنے سارے گناہاں کوُ دھو چھوڑ۔¹⁷۱۷۔ یروشلیم وِچ آؤن دے بعد جیہڑے ویلے میں دُعا کریندا پیا حامی تاں ایویں تھیا کہ میں ہِک رویا ڈٹھی۔ ¹⁸۱۸۔ میں اوُں کوُ ایہہ آدھے ہوئے ڈٹھا،" جلدی کر اَتے فوراً یروشلیم کوُ چھوڑ ڈےکیونکہ میڈی بابت اوہ تیڈی گواہی قبول نی کریسن۔"¹⁹۱۹۔ میں آکھیا " خداوند اوہ اپ واقف ہِن کہ میں ہر عبادت خانے وِچ اُنہاں بندیاں کوُ جیہڑے تیڈے تے ایمان رکھیندے ہَن ماریا تے قید وِچ وی سٹیا۔ ²⁰۲۰۔ تیڈے گواہ ستفنس دا خون کیتا گیا میں اُتھائیں کھڑا اُنہاں لوگاں دے کپڑیاں دی حفاظت کریندا پیا حامی جنہاں نے اوُں کوُ مارا ہا۔ ²¹۲۱۔ پراوُں نے میکوُ آکھیا " ونج کیونکہ میں تیکوُ غیر قوماں اِچ بھجیساں۔²²۲۲۔ لوگاں نے اوُں کوُ اِتھاں تک ہی بولن دی اجازت ڈِتی۔ اَتے وَل اوہ شور مچاون لگ پئے اَتے آکھیا، " ایہو جئے بندے کوُ زمین وِچ فنا کر ڈے اتے اینکوُ زندہ راہون دا کوُئی حق نئیں"۔ ²³۲۳۔ اتے جیہڑے ویلے اوہ شور مچیندے تے اپنے کپڑے سٹیندے تے مٹی ہوا وِِچ اُڑاندے ہَن۔ ²⁴۲۴۔ تاں پلٹن دے سردار نے حکم ڈِتا کہ پولُس کوُ قلعے وِچ گھِن آؤ اَتے کوڑے مارن دے نال اوندا بیان گِدا ونجے تاں جو میکو وی پتا لگے اوہ لوگ کیوں اِیں طرح اوُندے تے شور مچیندے پئے ہَن۔²⁵۲۵۔جیہڑے ویلے اُنہاں نے اوُں کوُ رسیاں دے نال بَدھ چھوڑیا تاں پولُس نے نال کھڑے صوبہ دارکوُ آکھیا " کیا تیڈے کیتے جائز ہِے کہ ہِک رومی دا قصور ثابت کیتے بغیر اوُں کوُ کوڑے مارو"۔ ²⁶۲۶۔ جیہڑے ویلے صوبے دار نے ایہہ سُنیا تاں پلٹن دے سردار کوُ ونج کے خبر ڈِتی تے آکھیا " تُوں کیا کرن آلا ہئیں؟ کیونکہ ایہہ ہِک رومی بندہ ہِے۔²⁷۲۷۔ پلٹن دا سردار آیا تے اوُں نے اوُں کوُ آکھیا " میکوُ ڈس کیا تُوں رومی شاہری ہئیں؟ پولُس نے آکھیا "ہاں"۔ ²⁸۲۸۔ پلٹن دے سردار نے جواب ڈِتا " میں تاں وڈی رقم ڈے کے ایہہ شاہری ہوؤن دا رتبہ حاصل کیتا ہِے" پر پولُس نے آکھیا " میں تاں جماندرو ہی رومی شاہری ہاں"۔ ²⁹۲۹۔تاں اُنہاں نے جیہڑے اوُں دا بیان گھنن کوُ ہَن اوُں کوُ فوراً چھوڑ ڈِتا۔ پلٹن دا سردار وی ایہہ جان کے کہ اوُں نے ہِک رومی بندے کوُ بدھا ہِے خوفزدہ تھی گیا۔³⁰۳۰۔ اگلے ڈِیں پلٹن دا سردار پولُس دے خلاف یہودیاں دی طرفوں لائے گئے الزامات دی سچائی جاننا چاہندا ہا۔ تاں اوُں نے سردار کاہناں تے صدرِ عدالت دے لوگاں کوُ جمع ہوؤن دا حکم ڈِتا اَتے پولُس کوُ تھلے گھِن آیا تے اُنہاں دے وِچ کھڑا کر ڈِتا۔

Chapter 23

¹۱۔ پولُس نے صدرِعدالت دے لوگاں دے پاسے ڈیکھیا تے اکھیا، " بھراوؤ میں اَج دے ڈیں تائیں خدا دے نال دینداری دے نال سادہ زندگی گزاری ہِے"۔ ²۲۔سردارکاہن حننیاہ نے اپنے کول کھڑے ہوئے بندیاں کوُ آکھیا کہ ایندے مُنہ تے تھپڑ مارو۔ ³۳۔ تاں پولُس نے اوُں کوُ آکھیا ایہ سفیدی پھری ہوئی کندھ خدا تیکوُ مریسی۔ کیا تُوں شریعت دے مطابق میڈا انصاف کرن کیتے بیٹھا ہئیں، پر توں وی میکوُ شریعت دے خلاف مارن دا حکم ڈیندا ہیئں؟۔⁴۴۔ جیہڑے اوُندے کول کھڑے ہَن اُنہاں نے آکھیا،" کیا اِیں طرح تاں تُوں خدا کیتے مقرر سردارکاہِن دی بےعزتی کریندا ہیئں؟ ⁵۵۔ پولُس نے آکھیا،" بھراوؤ میکوُ پتا نہ ہائی کہ اوہ سردار کاہن ہِے۔ کیونکہ لکھا لاتھے کہ تُساں اپنے لوگاں تے مقرر اختیار آلیاں دے بارے وِچ کجھ مندا نہ بولو۔⁶۶۔ جیہڑے ویلے پولُس نے ڈیکھیا کہ صدرِعدالت وِچ ہِک پاسے صدوقیاں دا گروہ اَتے ڈوجھے پاسے فریسی ہِن تاں اُچی آواز نال آکھن لگا۔" بھراوؤ میں ہِک فریسی ہاِ اِتے فریسیاں دا پُتر ہاں اَتے مُردیاں دے زندہ تھیؤن تے یقین رکھن دے پاروں میڈی عدالت تھیندی پئی ہِے۔ ⁷۷۔ جیہڑے ویلے اوُں نے ایہہ آکھیا تاں صدوقی تے فریسی آپس وِچ بحث کرن لگ پئے تے مجمعےاِچ وَنڈ پئے گئی۔ کیوں جو صدوقی آدھے ہَن۔ ⁸۸۔کہ نہ تاں کوُئی قیامت ہِے، نہ فرشتے اَتے نہ ہی روحاں، جڈاں کہ فریسیاں دا مننا ہِے کہ ایہہ موجود ہِن۔⁹۹۔ وَل بہوں شور مچے اَتے فریسیاں وچوں کجھ فقیہاں نے اُٹھ کے بحث چا کیتی تے آکھن لگے،" اساں اِیں بندے وِچ کوُئی قصور نئیں پایا۔ تاں کیا تھیا جو کئیں فرشتے یا روح نے ایندے نال گالھ کیتی ہِے؟۔ ¹⁰۱۰۔ جیہڑے ویلے اُتھاں بہوں زیادہ بحث تھیون لگ پئی تاں پلتن دے سردار کوُ ڈر لگن لگ پئیا جو کِتھائیں اوہ پولُس دے ٹوٹے ای نہ کر چھوڑن، تاں اوُں نے اپنے سپاہیاں کوُ حکم ڈِتا کہ تھلے ونجو اَتے زبردستی پولُس کوُ مجمع وچوں کڈھ کے قلعہ وچ گھِن آؤ۔¹¹۱۱۔ اوُں رات خداوند اوندے کول آکھڑا تھیا تے آکھیا،" ڈر نہ، جیویں تُوں میڈی گواہی یروشلیم وِچ ڈِتی ہائی اوُں ویں ہی تُو رومہ وِچ وی میڈا گواہ ہوسیں"۔¹²۱۲۔ جیہڑے ویلے ڈیں تھیا تاں کجھ یہودیاں نے ہِک تھی کے اپنے آپ تے لعنت منگ کے قسم کھادی تے آکھیا کہ جڈاں تائیں اوہ پولُس کا مار نہ ڈیون اساں کجھ نہ کھاسوں نہ پی سوں۔ ¹³۱۳۔ جنہاں نے ایہہ سازش بنائی ہائی اوہ چالہی تھوں زیادہ بندے ہَن¹⁴۱۴۔ اوہ سردار کاہناں تے بزرگاں دے کول گئے اَتے آکھیا،" اساں وڈی لعنت دی قسم کھادی ہِے کہ جڈاں تائیں پولُس کوُ مار نہ ڈیسوں کجھ نہ کھاسوں۔ ¹⁵۱۵۔اِیں کیتے ہُن صدرِعدالت کوُ آکھو کہ اوہ پلتن دے سردار کوُ اوُں کوُ تھلے تُہاڈے کول گھن آؤن دا آکھے، اِیں بہانے نال کہ تُساں بئی باریک بینی نال ایندے معاملے دا فیصلہ کرنا چاہندے ہیوے۔اَتے جتھاں تک ساڈی گال ہِے اسزں اینکوُ اِتھاں پہنچن کولوں پہلے ہی مار سٹن کوُ تیار ہیئں۔¹⁶۱۶۔پولُس دے بھانجے نے سُنیا کہ اوہ اینکوُ مارن کیتے بیٹھے ہِن تاں گیا تے قلعے دے اندر ونج کے پولُس کو ڈسایا۔ ¹⁷۱۷۔ پولُس نے صوبے داراں وِچوں ہِک کوُ سڈایاتے آکھیا،" اِیں جوان کوُ پلٹن دے سردار کول گھن ونجو، ایندے کول اوُں کوُ ڈساؤن کیتے کجھ ہِے"۔¹⁸۱۸۔وَل اوہ صوبہ دار اوُں جوان کوُ گھن گیا اَتے اوُں کوُ پلٹن دے سردار دے کول ونج کے آکھیا،" قیدی پولُس نے میکوُ اپنے کول سڈایا اَتے آکھیا کہ میں ایں جوان کوُ تُہاڈے کول گھن آؤاں ایندے کول تُہاکوُ ڈساون کیتے کجھ ہِے"۔ ¹⁹۱۹۔ن دا سردار اوُں جوان کوُ علیحدگی اِچ گھن گیا اَتے اوُں دے کولوں پُچھیا،" اوہ کیا ہِے جو تُوں میکوُ ڈسنا چاہندا ہیئں؟"۔²⁰۲۰۔ اوُں جوان نے آکھیا،" یہودیاں نے صلاح کیتی ہِے کہ اوہ تیکوُ پولُس کوُ کل صدرِعدالت وِچ گھن آون دا آکھسن ایہہ ظاہر کر کے کہ اوہ اِیں مقدمے کوُ بئی باریکی نال جانچنا چاہندے ہِن۔ ²¹۲۱۔ پر تُوں اُنہاں دی نہ سننا کیونکہ چالہی تھوں زیادہ بندے ایہو جئے ہِن جیہڑے اوندی گھات اِچ بیٹھے ہِن، اُنہاں نے لعنت دی قسم کھادی ہِے کہ جڈاں تائیں اوہ اوُں کوُ قتل نہ کر گھنن نہ تاں کجھ کھاسن تے نہ پیسن۔ اوہ ہُن تیار ہِن اَتے تیڈی طرفوں اجازت چاہندے ہِن۔²²۲۲۔ پلٹن دے سردار نے اوُں جوان کوُ ہدایت کرن دے بعد ونجن ڈِتا کہ" کئیں کوُ نہ ڈساویں کہ تُوں ایہہ گالہیں میڈے نال کیتیاں ہِن"۔ ²³۲۳۔ وَل اوُں نے صوبےداراں وِچوں ڈوُ کوُ اپنے کول سڈایا تے آکھیا۔" ڈوُ سو سپاہیاں کوُ قیصریہ تک ونجن کیتے تیار کرو اَتے اُنہاں دے نال ستر گھڑ سوار تے ڈوُ سو نیزے آلے وی ہوؤن۔ اَتے تُساں رات دے تریجھے پہر روانہ تھیوائے۔ ²⁴۲۴۔ اوُں نے اُنہاں کوُ ایہہ وی حکم ڈِتا کہ پولُس دی سواری کیتے وی جانور مہیا کیتے ونجن اَتے اوُں کوُ حفاظت دے نال گورنر فیلکس دے کول گھن ونجو۔²⁵۲۵۔ وَل اوُں نے ہِک خط ایویں لکھا۔ ²⁶۲۶۔ کلودیس لُوسیاس دے بہادر حاکم فیلکس کوُ سلام۔ ²⁷۲۷۔ اِیں بندے کوُ یہودیاں نے نپیا اَتے اوہ اوُں کوُ قتل کرنا چاہندے ہَن پر جیہڑے ویلے میکوُ پتہ چلے کہ اوہ رومی شاہری ہِے تاں میں اپنے سپاہیاں دے نال اوُں کوُ اُتھوں کڈھیا ہِے۔²⁸۲۸۔ میں جاننا چاہندا حامی کہ اوہ اُندے تے کیوں الزام لیندے ہین اِیں کیتے اوُں کوُ اُنہاں دی صدرِعدالت دے سامنے گھن گیا۔ ²⁹۲۹۔ میکوُ پتا چلا کہ اِیندے تے اپنے شرعی مسائل دے تعلق نال الزام ہِے، پر اِیندے خلاف کوُئی وی ایہو جیہا الزام نئیں کہ اینکوُ مروایا یا قید کیتا ونجے۔ ³⁰۳۰۔ وَل میکوُ پتا چلا کہ اِیں بندے دے خلاف سازش کیتی ویندی پئی ہِے، تاں میں اینکوُ جلدی نال تیڈے کول بھیج ڈِتے اَتے ایندے خلاف مدعیوں کوُ وی اپنے اعتراضات دے نال تیڈے کول حاضر ہوؤن، تیڈی خریت ہوئے!۔³¹۳۱۔ پس سپاہیاں نے اُنہاں دے احکامات منے، اُنہاں نے رات کوُ پولُس کوُ انتیپترس پہنچا ڈِتا۔ ³²۳۲۔ اگلے ڈِیں اوہ گھڑ سواراں کوُ اوُں دے نال ونجن کیتے چھوڑ کے آپ واپس قلعہ کوُ لگے گئے۔ ³³۳۳۔ جیہڑے ویلے گھڑ سوار قیصریہ پہنچے تاں اُنہاں نے گورنر کوُ پَتر ڈِتا اِیں دے بعد پولُس کو وی پیش کیتا۔³⁴۳۴۔ جیہڑے ویلے گورنر نے اوہ پَتر پڑھیا، تاں اوُں نے پُچھیا کہ پولُس کیہڑے صوبے تھوں ہِے۔ جیہڑے ویلے اوُں کوُ پتا لگے کہ اوہ کلکیہ دا راہن آلا ہِے۔ ³⁵۳۵۔ اوُں نے آکھیا، میں تیکوُ پورے طور تھوں اوُں ویلے سُنساں جیہڑے ویلے تیڈے مدعی اِتھاں آ ویسن۔ اَتے اوُں کو ہیرودیس دے قلعے وِچ قید رکھن دا حکم ڈِتا۔

Chapter 24

¹۱۔ پنج ڈیہاں بعد سردار کاہن حننیاہ، کجھ بزرگ تے ترطُلس اپنے وکیل دے نال اُتھاں گئے۔ ایہہ بندے پولُس دے خلاف اپنے اعتراضات دے نال گورنر دے سامنے حاضر تھئے۔ ²۲۔ جیہڑے ویلے پولُس گورنر دے سامنے پیش تھیا تاں ترطُلس ایندے تے الزام لاون لگا اَتے گورنر کوُ آکھیا،" تیڈی وجہ تھوں اساں وڈے امن وِچ ہیئں اَتے تیڈی عقلمندی ساڈی قوم کیتے چنگائی دا باعث ہِے۔ ³۳۔ پس اے معتبر فیلکس اساں ہر اوُں کم دا جو تُوں کریندا ہیئں وڈی شکرگزاری دے نال خیر مقدم کریندے ہیئں۔⁴۴۔ تیکوُ بئیا تنگ کیتے بغیر میں منت کریندا ہاں کہ مہربانی دے نال توں میڈی چھوٹی جئی درخواست کوُ سُن گھن۔ ⁵۵۔ اساں اِیں بندے کوُ ہمیشہ فساد کرن آلا ہی ڈِٹھا ہِے اَتے ایہہ ساریاں جاہواں تے راہن آلے یہودیاں وِچ تفرقے پیدا کریندا ہِے۔ ایہہ ناصری گروہ دا سربراہ ہِے۔ ⁶۶۔ اِیں نے ہیکل دی بےحرمتی کرن دی کوشش وی کیتی، اِیں کیتے اساں اینکوُ گرفتار کر گِدا ہِے،" اساں ایندی عدالت شریعت دے مطابق کرنا چاہندے ہاسے۔⁷۷۔ پر معزز لوُسیاس زبردستی اِیں کوُ ساڈت ہتھاں وچوِ چھڑوا کے گھن گیا۔ ⁸۸۔ اَتے ساکوُ تیڈے کول بھیج ڈِتا۔ جڈاں تُوں پولُس تھوں سوال کریسیں تاں تیکوُ وی پتا لگ ویسی کہ اساں اِیندے تے کیوں الزام لیندے پئیں ہیئں۔ ⁹۹۔ یہودی وی پولُس تے الزام لاون لگے اَتے آکھیا کہ ایہہ گالہیں سچ ہِن۔¹⁰۱۰۔ جیہڑے ویلے گورنر نے پولُس کوُ بولن دا اشارہ کیتا تاں پولُس نے جواب ڈِتا،" میں جان دا ہاں کہ تُوں بہوں سالاں تھوں اِیں قوم دا منصف ہیئں اِیں کیتے میں وی تسلی نال اپنی دلیل تیڈے سامنے پیش کریندا ہاں۔ ¹¹۱۱۔ تُوں تحقیق کروا کے پتا کرا سکدیں کہ میکوُ یروشلیم اِچ عبادت کیتے گئے بارہ ڈِیں تھوں زیادہ عرصہ نئیں تھیا۔ ¹²۱۲۔ اَتے جیہڑے ویلے اُنہاں نے میکوُ ہیکل وِچ ڈیکھیا، تاں میں وی کئیں قسم دی بحث نئیں کیتی، میں نہ ہی عبادت خانیاں وِچ تے نہ ہی شاہر وِچ بندیاں کوُ بھڑکایا ہِے۔ ¹³۱۳۔ ا۔تے جیہڑے الزامات میڈے تے تیڈے سامنے لیندے پئے ہِن ایہہ اِنہاں کوُ ثابت نئیں کر سگدے۔¹⁴۱۴۔ پر میں تیڈے سامنے اِیں گالھ دا اقرار کریندا ہاں کہ جئیں کوُ اوہ بدعت آدھے ہِن میں اِیں دے مطابق اپنے آباؤاجداد دے خدا دی عبادت کریندا ہاں۔ میں ہر اِیں گالھ دا جیہڑی شریعت تے انبیاء دے صحائف اِچ لکھی لاتھی ہِے وفادار ہاں۔ ¹⁵۱۵۔ اُنہاں دی طرح میڈا بھروسہ وی خدا تے ہِے اَتے جیویں ایہہ بندے مُردیاں دی قیامت تے نیک تے بُریاں دی عدالت دے منتظر ہِن اوُں وے ای میں وی ہاں۔ ¹⁶۱۶۔ اَتے میں کوشش کریندا ہاں جو اِنہاں ساریاں شئیاں دے تعلق نال میڈا ضمیر خدا تے بندیاں دے سامنے بے الزام ٹھہرے۔¹⁷۱۷۔ ہُن بہوں سالاں بعد میں آیا کہ اپنی قوم کیتے مدد تے عطیات گھن آواں۔ ¹⁸۱۸۔ جیہڑے ویلے میں ایہہ کیتا تاں آسیہ دے کجھ یہودیاں نے میکوُ شور شرابے وِچ یا ہجوم وِچ نئیں بلکہ ہیکل دے اندر پاکیزگی دی رسم دے ویلے پکڑیا۔ ¹⁹۱۹۔ اَتے چاہیدا ہِے کہ اوہ مرد تیڈے حضور پیش ہوون اَتے اوہ کڈائیں اگر اِنہاں دے کول میڈے برخلاف کجھ آکھن کوُ ہِے۔²⁰۲۰۔ ایہہ بندے ڈساون کہ یروشلیم اِچ عدالت دے دوران اُنہاں نے میڈے وِچ کیا قصور لبھے۔ ²¹۲۱۔ سوائے اِیں ہک گالھ دے جیہڑی میں اُچی آواز نال صدرِعدالت اِچ اِنہاں دے وِچ کھڑے تھی کہ آکھی "کہ اَج تُساں میڈی عدالت مُردیاں دی قیامت دے پاروں کریندے پئے ہو۔²²۲۲۔ فیلکس مسیحی شریعت دے بارے وِچ میں چنگی طرح جان دا ہاں اِیں کیتے میں یہودیاں کوُ انتظار کروائے۔ اوُں نے آکھیا " جڈاں وی سردار لوسیاس یروشلیم تھوں آسی تاں میں تُہاڈے مقدمے دا فیصلہ کریساں"۔ ²³۲۳۔ وَل اوُں نے صوبےدار کوُ حکم ڈِتا کہ پولس کوُ قید اِچ رَکھ، پر اوُندے نال رعایت کرائے اَتے کوُئی اوُندے دوستاں کوُ اوُں کوُ مِلن یا اوُندی خدمت کرن تھوں نہ روکے۔²⁴۲۴۔ کجھ ڈیہاں بعد فیلکس اپنی ذال دُروسلہ دے نال واپس ولیا جیہڑی یہودی ہائی اَتے اوُں نے پولُس کو سڈایا ا اَتے اوندے کولوں مسیح یسوع تے ایمان دے بابت سُنیا۔ ²⁵۲۵۔ پر جیہڑے ویلے پولُس نے اوُں کوُ راستبازی، ضبطِ نفس اَتے آون آلی عدالت دے بارے ڈسایاتاں فیلکس بہوں ڈر گیا اَتے جواب ڈِتا،" ہالی تُوں لگا ونج میں وَلا تیکوُ سڈیساں۔²⁶۲۶۔ اِیں دوران اوہ اِیں اُمید دے نال کہ پولُس اوُں کوُ روپے ڈیسی کئی وار اوُں کوُ سڈیندا اَتے اوُں دے نال گالھ کریندا ہا۔ ²⁷۲۷۔ پر ڈُو سال لنگھ گئے اَتے فیلکس دی جاہ تے پرکیس فیتس گورنر مقرر تھیا۔ چونکہ فیلکس یہودیان دی حمایت حاصل کرنا چاہندا ہا اِیں کیتے اوہ پولُس کوُ قیدوِچ ہی چھوڑ گیا۔

Chapter 25

¹۱۔ ہُن فیتُس صوبے وِچ داخل تھیا ترئیے ڈیہاں دے بعد اوہ قیصریہ تھوں یروشلیم دے پاسے گیا۔ ²۔ سردار کاہن اَتے کجھ عزت دار یہودی فیتُس دے کول پولُس دے خلاف الزامات گھن کے آئے، اَتے اُنہاں نے فیتُس کوُ وڈی سختی نال آکھیا۔ ³۔ اَتے اُنہاں نے پولُس دے بارے وِچ حمایت کیتے فیتُس کولوں پُچھیا کہ تھی سگدے کہ اوہ اوُں کوُ یروشلیم سڈاوے تاں جو اوہ رستے وِچ ای اوُں کوُ قتل کر سگن۔⁴۔ پر فیتُس نے جواب ڈِتا کہ پولُس قیصریہ اِچ ہک قیدی ہا اَتے اوہ آپ وی اُتھوں واپس سنجن آلا ہا۔ ⁵۔ اوہ جیہڑے ونج سگدِن، اوُں نے آکھیا " ساکوُ نال ونجنا چاہیدا ہِے اگر اِیں بندے دے نال کجھ غلط تھیوے تاں تُساں اوُندے تے الزام لا سگسو۔⁶۔ اَٹھ یا ڈاہ ڈِیں بئے اُتھاں راہون دے بعد، اوہ تھلے قیصریہ دے پاسے گیا۔ اَتے اگلے ڈِیں اوہ انصاف دے تخت تے بیٹھا اَتے حکم ڈِتا کہ پولُس کوُ اوندے سامنے حاضر کیتا ونجے۔ ⁷۔ جڈاں اوہ اوندے کول پہنچیا یروشلیم تھوں آئے ہوئے لوگ اوندے کول کھڑےہَن اَتے بہوں سارے سخت قسم دے الزامات لائے جنہاں کوُ اوہ ثابت نہ کر گے۔ ⁸۔ پولُس اپنا دفاع کیتا تے آکھیا۔ " میں یہودیاں دی شریعت دے خلاف اَتے نہ ہیکل دے خلاف، اَتے نہ ای قیصر دے خلاف کجھ غلط کیتا ہِے۔⁹۹۔ پر فیتُس یہودیاں دی حمایت حاصل کرنا چاہندا ہا، ایِں کیتے اوُں نے پولُس کوُ جواب ڈِتا اَتے آکھیا، کیا تُوں اُتے یروشلیم اِچ ونجنا چاہندا ہئیں تاں جو اُتھاں انہاں گالہیں دے بارے وِچ میڈی طرفوں انصاف کیتا ونجے؟۔ ¹⁰۱۰۔پولُس نے آکھیا " میں قیصر دے تخت دے سامنے انصاف کیتے کھڑا ہاں جِتھاں لازمی میڈا انساف تھیونا چاہیدا ہِے۔ می یہودیاں دا کوُئی قصور نئیں کیتا اَتے اِیں طرح تُوں ویں اِیں گالھ کوُ طنگی طرح جان دا ہئیں۔¹¹۱۱۔ پر اگر میں کجھ غلط کیتا ہِے اَتے اگر میں کجھ ایہو جیا کیتا ہِے جو سزائے موت دے لائق ہِے، تاں میں مرن کیتے انکار نئیں کریندا، پر اِنہاں دے الزامات دی کوُئی اہمیت نئیں تاں کوُئی وی میکوُ اُنہاں دے حوالے کر سگدے۔ میں قیصر دے اگے درخواست کریندا ہاں۔ ¹²۔ مجلس دے نال گالھ کرن دے بعد فیتُس نے جواب ڈِتا۔ تُوں قیصر د ے سامنے درخواست کیتی ہِے، اِیں کیتے تُوں قیصر دے کول ویسیں۔¹³۔ ہُن کجھ ڈیہاں دے بعد بادشاہ اگرپّا تے برنیکے سرکاری دورے تے فیتُس کوُ ملن قیصریہ پہنچے۔ ¹⁴۱۴۔ کافی ڈیں اُتھاں راہون دے بعد فیتُس نے بادشاہ کوُ پولُس دا مقدمہ پیش کیتا، اوُں نے آکھیا ہک بندے کوُ قیدی دی حیثیت نال فیلکس نے اِتھوں پیچھے چھوڑ ڈِتے۔ ¹⁵۱۵۔جیہڑے ویلے میں یروشلیم اِچ حامی، سردار کاہناں تے یہودیاں دے وڈے راہنما اوُں بندے دے خلاف بہوں الزامات میڈے کول گھن آئے اَتے سزا دی تجویز ڈِتی۔ ¹⁶۱۶۔ اِیں تے میں جواب ڈِتا کہ حمایت دے طور تے کئیں بندے کوُ چھوڑ ڈیونا رومیاں دی رسم نئیں ہِے بلکہ، ملزم کوُ اپنے مدعی دا سامنا کرن اَتے اپنے الزامات دا دفاع کرن دا موقع مِلنا چاہیدا ہِے۔¹⁷۱۷۔ اِیں کیتے جیہڑے ویلے اوہ اِتھاں کٹھے آئے ہَن میں انتظار نہ کیتا ہائی، پر میں اگلے ڈِیں انصاف دے تخت تے بیٹھا اَتے میں اوُں بندے کوُ اندر گھن آؤن دا حکم ڈِتا۔ ¹⁸۱۸۔ جیہڑے ویلے ملزم اُتھاں کھڑے ہَن اَتے الزام لاون لگے، میں سوچے کہ جیہڑے الزامات اُنہاں نے اوندے خلاف لائے بہوں بُرے ہَن۔ ¹⁹۱۹۔اِیں دے بجائے اُنہاں دے وِچ اُنہاں دے جھگڑے سچے ہَن جو کہ اُنہاں دے اپنے مذہب دے بارے وِچ اَتے کئیں بندے یسوع دے بارے وِچ ہا جیہڑا مَر چکیا ہا جئیں دے زندہ ہوون دا دعویٰ پولُس نے کیتا ۔ ²⁰۲۰۔ میں پریشان حامی کہ اِیں معاملے دے متعلق کیویں تحقیقات کراں۔ اَتے میں اوندے کولوں پُچھیا کہ اگر اوہ اِنہاں گالہیں دے متعلق انصاف کیتے یروشلیم ونجے۔²¹۲۱۔ پر جیہڑے ویلے پولُس کوُ شہنشاہ دے فیصلے کیتے اپنی نگرانی وِچ رکھن کیتے سڈایا گیا۔ میں اوُں کوُ حکم ڈِتا کہ اُتنی دیر تک اوُں کو رکھا ونجے جڈاں تائیں میں اِیں کوُ قیصر دے کول نہ بھیجاں۔ ²²۲۲۔ اگرپّا نے فیتُس کوُ آکھے، " میں وی اِیں بندے دی گالھ سُننا چاہندا ہاں۔ "کل" فیتُس نے آکھیا " کل تساں اوُں دی گالھ سُن سو"۔²³۲۳۔ اِیں کیتے اگلے ڈِیں، اگرپّا تے برنیکے بہوں وَڈی تقریب دے نال آئے۔ اوہ شاہر دے مشہور آدمیاں تے فوجی افسراں دے نال ہال وِچ آئے۔ اَتے جڈاں فیتُس نے حکم ڈِتا تاں پولُس کوُ اُنہاں دے سامنے لایا گیا۔ ²⁴۲۴۔ فیتُس نے آکھیا، " بادشاہ اگرپّا اگر تاں سارے بندے جیہڑے ساڈے نال اِتھاں موجود ہِن، تاں اِیں بندے کوُ ڈیدھے ہو اَتے یہودیہ دے سارے گروہاں نے یروشلیم اِچ ا۔تے اِتھاں وی میڈے نال مشورہ کیتا ہِے۔ اِتے اوہ میڈے سامنے چیخدے راہے کہ اِیں کوُ زیادہ دیر تک زندہ نئیں راہونا چاہیدا۔²⁵۲۵۔ مین ایہہ جان گیاں جو اوُں نے موت دے لائق کوُئی کم نئیں کیتا، پر چونکہ اوُں نے شہنشاہ دے سامنے اپنی گواہی ڈِتی ہِے اِیں کیتے میں اوُں کوُ بھیجن دا فیصلہ کیتے۔ ²⁶۲۶۔ پر میڈے کول شہنشاہ کوُ لکھن کیتے کوُئی یقینی گالھ نئیں۔ اِیں وجہ تھوں، میں اوُں کوُ تیدے کول گھن آیاں ہاں۔ خاص طور تے تیڈے کول، اگرپّا، تاں جو میڈے کول مقدمے دے متعلق لکھن کیتے کجھ بئیا ہوے۔ ²⁷۲۷۔ ایویں میڈے کیتے کئیں قیدی کوُ گھلنا اَتے اوندے خلاف الزامات وی نہ ڈسنا جائز نئیں۔

Chapter 26

¹۱۔ اِیں کیتے اگرپّا نے پولُس کوُ آکھے،" تُہاکوں اپنے کیتے بولن دی اجازت ہِے"۔ وَل پولُس نے اپنے ہتھ ودھا کے تے اپنا دفاع کیتا۔ ²۲۔ میں اَج بادشاہ اگرپّا دے سامنے یہودیاں دی طرفوں لگائے گئے سارے الزامات دے خلاف اپنے مقدمے کوُ پیش کر کے بہوں خوش ہاں۔ ³۳۔ خاص کر ایِں کیتے کہ کیونکہ تُساں یہودی رسم ورواج اَتے سوالات اِچ ماہر ہو، اِیں کیتے میں تُہاکوُ آدھا ہاں کہ میڈی گالھ تسلّی نال سُنو۔⁴۴۔ حقیقت اِچ سارے یہودی جان دے ہِن کہ میں اپنی جوانی تھوں اپنی قوم تے یروشلیم اِچ کیویں راہندا ہامی۔ ⁵۵۔ اوہ میکوُ شروع ہی تھوں ای جان دے ہَن۔ اَتے اُنہاں کوُ ایہہ گالھ مَن گھننی چاہیدی ہِے کہ میں ہِک فریسی دی طرح زندگی گذریندا ہامی جیہڑا ساڈے مذہب دا بہوں سخت فرقہ ہا۔⁶۶۔ ہُن میں اِتھاں انصاف کیتے کھڑا ہاِں اَتے ہُن میں اوُں وعدے دی تلاش اِچ ہاں جیہڑا خدا نے ساڈے پیئو ڈاڈا نال کیتا ہا۔ ⁷۷۔ اِیں وجہ تھوں ساڈے بارہ قبائل نے سچّے دِل نال ڈیں رات خدا دی خدمت کیتی ہِے اَتے ساکوُ اوُں تک پہنچن دی اُمید ہِے، اِے بادشاہ اِیں اُمید تھوں یہودیاں نے میدے تے الزام لگائے۔ ⁸۸۔تُساں ایہو جیا کیوں سوچیندے وے کہ خدا مُردیاں کوُ زندی کریندا ہِے اَتے ایہہ تُہاڈے کیتے بہوں عجیب گالھ ہِے۔⁹۹۔ کڈائیں میں اِے سوچیندا ہامی کہ میں ناصرت دے نبی یسوع دے خلاف بہوں ساریاں گالہیں کراں۔ ¹⁰۱۰۔ میں ایہہ یروشلیم اِچ کیتیاں ہَن۔ میں بہوں سارے ایمانداراں کوُں جیلاں اِچ بند کرائے۔ اَتے میکوُ اے اختیار سردار کاہناں دی طرفوں ڈِتا گیا ہا اَتے جیہڑے ویلے اُنہاں کوُں قتل کیتا گیا ہا میں وی اُنہاں دے خلاف رائے ڈِتی ہائی۔ ¹¹۱۱۔ میں اکثر اُنہاں کوُ عبادت کانیاں وِچ سزا ڈِتی اَتے میں ایہہ کوشش کیتی جو اوہ کُفر کرن۔ میکوُ اُنہاں تے بہوں غصہ ہا، اَتے میں باہر دے شاہراں تک اُنہاں دا پیچھا کیتے۔¹²۱۲۔ جیہڑے ویلے میں ایہہ کریندا پیا ہامی تاں وَل میں سردار کاہناں دے احکامات تے اختیار دے نال دمشق کوُ گیا۔ ¹³۱۳۔ اَتے رستے وِچ اُتھاں ڈوپاہر کوُ، اے بادشاہ اساں اُتھاں وڈی روشنی ڈِٹھی اوہ سِجھ کولوں ڈھیر چمکدار ہائی اَتے میڈے تے اُنہاں بندیاں دے پاسے چمکدی ہائی جیہڑے میڈے نال سفر کریندے پئے ہَن۔ ¹⁴۱۴۔ جیہڑے ویلے اساں زمین تے ڈھیہ پئے تاں میکوُ ہِک آواز سُنائی ڈِتی جیہڑی کہ عبرانی زبان وِچ ہا، کہ ساؤل ساؤل توں میکوُ کیوں ستاندا ہئیں؟ پینے دی آڑ تے جنگ مارنا تیڈے کیتے مشکل ہِے۔¹⁵۱۵۔ پر میں اوُں کوُ آکھیا اے مالک توں کون ہئیں؟ خداوند نے جواب ڈِتا میں یسوع ہاں جیکوں توں ستاندا ہئیں۔ ¹⁶۱۶۔ اُٹھ تے اپنے پیراں تے کھڑ تھی کیوں جو میں اِیں مقصد کیتے تیڈے سامنے ظاہر تھیا ہاں تاں جو تیکوُ اُنہاں شئیاں دا وی خادم تے گواہ مقرر کراں جئیں دی گواہی کیتے میں تیڈے تے ظاہر تھیندا راہساں۔ ¹⁷۱۷۔ اَتے میں تیکوُ اُنہاں لوگاں تھوں تے غیر اقوام تھوں بچاساں جیندے کول میں تیکوُ بھجیندا پیا ہاں۔ ¹⁸۱۸۔ اُنہاں دیاں اکھیاں کھولن کیتے تے اُنہاں کوُں اندھارے توں سوجھلے دے پاسے لاون کیتے شیطان دی طاقت تھوں خدا دی طرفوں گناہ دی معافی حاصل کر سگن اَتے اوہ وراثت جیہڑی میں اُنہاں کوُں ڈیندا ہاں جئیں کوُایمان دے باجھوں علیحدہ کر گدا ہِے۔¹⁹۱۹۔ اِیں کیتے بادشاہ اگرپّا میں آسمانی رویا دی نافرمانی نئیں کیتی۔ ²⁰۲۰۔ پر اوہ جو پہلے دمشق اِچ ہَن وَل یروشلیم تے یہودیہ دے سارے مُلک اِچ تے غیر اقوام اِچ وی میں ای تعلیم ڈِتی کہ توبہ کرن تے خدا دے کول آؤن، توبہ دے موافق کم کرن۔ ²¹۲۱۔اِیں وجہ تھوں یہودیاں نے ہیکل اِچ میکوُ گرفتار کیتے اَتے میکوُ قتل کرن دی کوشش کیتی۔²²۲۲۔ خدا نے ہُن تائیں میڈی مدد کیتی ہِے ہُن میں کھڑا ہاں اَتے عام تے خاص لوگاں دے سامنے گواہی ڈیندا ہاں تے اِیں تھوں زیادہ کجھ نئیں آدھا جو کجھ انبیاء تے موسیٰ نے آکھے واقع تھیسی۔ ²³۲۳۔ کہ مسیح ڈُکھ چاسی اَتے اوہ پہلا ہِے جیہڑا مُردیاں وِچوں زندہ تھیئے تے یہودی لوگاں تے غیر اقوام تے اپنا نوُر چمکائے۔²⁴۲۴۔ جڈاں پولُس نے اپنا دفاع مکمل طور تے کر گِدے تاںفیتس نے زور دار آواز نال آکھے۔ "پولُس توں پاگل ہئیں" تیڈے بہوں زیادہ علم نے تیکوُ پاگل بنا ڈِتا ہِے۔ ²⁵۲۵۔ لیکن پولُس نے آکھے " میں پاگل نئیں ہاں جناب فیتُس" لیکن وڈے حوصلے دے نال میں سچ تے سنجیدگی دے نال آدھا پیا ہاں۔ ²⁶۲۶۔ چونکہ بادشاہ اِنہاں گالہیں دے بارے جان دا ہِے، اِیں طرح میں آزادی دے نال اُنہاں دے نال گالھ کریندا ہاں۔ میکوُ یقین ہِے کہ اوُندے کولوں کجھ وی لُکایا ہویا نئیں کیونکہ ایہہ سارا کجھ ہِک کونے وِچ نئیں تھیا۔²⁷۲۷۔ اِے بادشاہ اگرپّا، کیا تیکوُ انبیاء تے یقین ہِے؟ میکوُ پتا ہِے کہ تیڈا یقین ہِے۔ ²⁸۲۸۔ اگرپّا نے پولُس کوُں آکھیا توں تھوڑی جئیں نصیحت کر کے میکوُ مسیحی بنا گھننا چاہندا ہئیں؟ ²⁹۲۹۔ پولُس نے آکھیا،" میں خدا تھوں دعا کریندا ہاں کہ تھوڑی نصیحت تھوں یا زیادہ تھوں نہ صرف توں بلکہ اوہ سارے لوگ وی جیہڑے میڈی ایہہ گالہیں سُندے پئے ہِن، اِنہاں زنجیراں تھوں علاوہ میڈی طرح تھی ویسن۔³⁰۳۰۔ وَل بادشاہ، گورنر تے برنیکس تے اوہ جیہڑے اُنہاں بیٹھے ہَن، کھڑے تھی گئے۔ ³¹۳۱۔ جڈاں اوہ ہال تھوں روانہ تھئے، اُنہاں نے ہک ڈوجھے نال گالہیں کیتیاں اَتے آکھیا،" اِیں نے ایہو جیا کوُئی کم نئیں کیتا جیہڑا قتل یا قید دے لائق ہووے۔ ³²۳۲۔اگرپّا نے فیتُس کوُں آکھے،" اگر اِیں بندے نے قیصر دے سامنے اپیل نہ کیتی ہووے ہا تاں ایہہ بندہ ازاد نہ تھی سگے ہا"۔

Chapter 27

¹۱۔ جیہڑے ویلے اے فیصلہ تھی گیا کہ اَساں اطالیہ کیتے (سمندری) سفر تے ونجوں، تاں اُنہاں نے پولُس تے کجھ ڈوجھے قیدیاں کوُں آگسٹن رجمنٹ دے یولیس ناں دے صوبہ دار دے حوالے کیتا۔ ²۲۔ اَساں تے متیم دے ہِک جہاز وِچ چڑھ گئے جیہڑا آسیہ دے ساحل دے نال سفر تے ونجن کیتے تیار کھڑا ہا۔ اِیں کیتے اَساں سمندر وِچ چلے گئے۔ تھسلنیکے تھوں ارِسترخُس مکدونی ساڈے نال ہا۔³۳۔ اگلے ڈِیں اَساں صیدا دے شاہر اِچ لنگر سَٹے جِتھاں یولیس نے پولُس دے نال ہمدردی کیتی اَتے اجازت ڈِتی کہ اوہ اپنے دوستاں دے نال ونجے تاں جو اوہ اوُندا خیال رکھن۔ ⁴۴۔ اُتھوں اَساں سمندت دے پاسے لگے گئےاَتے کُپرس دے آسےپاسے دے جزیرے دی آڑ گھن کے سفر کیتا جو کہ ہوا تھوں بچاندا ہا،کیوں کہ ہوا مخالف ہا۔ ⁵۵۔ جڈاں اَساں سفر کر کے اوُں پان کوُ پار کر گِدے جو کلکیہ تے پمفیلیہ دے نیڑے ھا، اساں مورہ آئے، جیہڑا لوکیہ دا شاہر ہا۔ ⁶۶۔ اُتھاں صوبہ دار کوُ اسکندریہ تھوں ہِک جہاز ملے جو اطالیہ کوُ ویندا پیا ہا۔ اوُں نت ساکوُ اوندے وِچ بِٹھاڈِتا۔⁷۷۔جڈاں اساں بہوں ڈیہاں تک آہستہ آہستہ سفر کیتا اَتے آخر اساں بہوں مشکل نال کندُس دے نیڑے پہنچے، ہوا نے ساکوُ اِیں رَستے تے زیادہ دیر تائیں چلن دی اجازت نہ ڈِتی، وَل اساں کریتے دی آڑ آلی سمت جیہڑی سلمونے دے مخالف ہِے اوندے تے سفر کیتا۔ ⁸۸۔ اساں وڈی مشکل نال ساحل دے نال نال سفر کریندے راہے جڈاں تائیں اساں اوُں جاہ تے نہ پہنچ گئے جیہڑی حسین بندرگاہ اکھواندی ہِے جو کہ لَسَیَہ شاہر دے نیڑے ہِے۔⁹۹۔ ہُن ساکوُ بہوں دیر تھی گئی ہائی، اَتے یہودیاں دے روزے دا ویلہ وی لنگھ گیا ہا اَتے ہُن ایہہ سفر کرنا خطرناک بن چکا ہا،۔ اِیں کیتے پولُس نے اُنہیں خبردار کیتا۔ ¹⁰۱۰۔ اَتے آکھے،" حضرات میں ڈیدھا ہاں کہ اوہ سفر جیہڑا اساں ہُن کرن ویندے پئے ہاں، وڈے نقصان تے تکلیفاں دے نال ہوسی، نہ صرف سامان تے جہاز کیتے بلکہ ساڈی زندگیاں کیتے وی۔ ¹¹۱۱۔ پر صوبہ دار نے آقا دے پاسے وی توجہ کیتی اِتے جہاز دے مالک دے پاسے وی، بجائے اُنہاں اُنہاں گالہیں دے پاسے جو پولُس نے آکھیاں ہَن۔¹²۱۲۔ بندرگاہ وِچ سردیاں لنگھ ونجن ایہ کجھ آسان ناں ہا۔ زیادہ تر ملاح اُتھوں سفر کرن دی نصیحت کریندے ہِن۔ اگر اساں کئیں وی ڈوجھے طریقے نال فینکس دے شاہر سردیاں گزارن کیتے پہنچ ویندے۔ فینکس تے کریتی اِچ ہک بندرگاہ ہِے اَتے اوُندا رُخ شمال مشرق تے جنوب مشرق دی سمت ہِے۔ ¹³۱۳۔جڈاں جنوبی ہوا نرم تھی گئی تاں ملاحاں نے سوچیا کہ ہُن اُنہاں داکم بن گئے۔ وَل اُنہاں نے لنگر چا کے کریتے دے نال نال ساحل دے نیڑے سفر کیتا۔¹⁴۱۴۔ لیکن کجھ ہی دیر بعد طوفانی ہوا جیہڑی شمال مشرقی اکھواندی ہِے جزیرے تھوں آ کے ساکوُں تھپیٹنے لگی۔ ¹⁵۱۵۔ اَتے جیہڑے ویلے جہاز اوُں دی گرفت اِچ آگئے اَتےہوا دا سامنا نہ کر سگا، تاں اساں لاچار تھی کے اوُندے نال بہاون لگ پئے۔ ¹⁶۱۶۔ اَتے کودہ ناں ہِک چھوٹےجزیرے دی آڑ اِچ واہندے واہندے اساں وڈی مشکل نال ڈونگی کو قابوکیتے۔¹⁷۱۷۔ اَتے جڈاں ملاح اوُندے اُتے چڑھ گئے، تاں اُنہاں نے اوُں دی رسیاں دے نال جہاز کو بدھ چھوڑے۔ اُنہاں کو ایہہ ڈر ہا کہ اوہ سُورتس دے چوربالو اِچ پھس ویسن، تاں اُنہاں نےلنگر تھلے کیتا تے واہندے ہی لگے گئے۔ ¹⁸۱۸۔ اساں طوفان تھوں بہوں مار کھادی تاں ڈوجھے ڈِیں ملاحوں نے جہاز دا سامان سَٹنا شروع کیتا۔¹⁹۱۹۔ اَتے تریجھے ملاحاں نے اپنے ہی ہتھا ں نال جہاز دے آلات واسباب باہر سٹ دیتے۔ ²⁰۲۰۔ جڈاں بہوں ڈیہاں تائیںسیجھ تے ستاریاں دے روشنی ساڈے تے نہ پئی، تے بہوں تیز طوفان لگاتار ساکوں اپنی لپیٹ اِچ گدے ریہا، ساڈے بچن دی کوئی بئی اُمید نہ ہائی۔²¹۲۱۔ جڈاں اوہ بغیر کھادے پیتے چلدے راہے، وَل پولُس اُنہاں دےوچ کھڑا تھیا اَتے آکھیا،" حضرات! تُہاکو میڈی گالھ کوُ سُننا چاہیدا ہا اَتے کریتے کوُ روانہ نہ تھیندے تاں ایہہ تکلیف تے نقصان نہ چاؤں ہا۔ ²²۲۲۔ پر ہن میں تہاکوں نصیحت کریندا ہاں کہ بھروسہ رکھو کیوں جو تہاڈے وچوں کئیں دی جان دا نقصان نہ تھی سی پر جہاز دا تھی سکدے۔²³۲۳۔ کیونکہ پچھلی رات اوُں خدا دا جیندے نال میڈا تعلق ہے اَتے جیندی میں عباد ت کریندا ہاں دا ہک فرشتہ میڈے کول آکھڑا تھیا۔ ²⁴۲۴۔ اَتے آکھیا ،" اے پولُس خوف زدہ نہ تھی۔ لازم ہِے کہ تُوں قیصر دے سامنے کھڑا تھیویں، اَتے ڈیکھ خدا نے اُنہاں ساریاں دی جان بچائی ہِے جیہڑے تیڈے نال سفر کریندے ہَن۔ ²⁵۲۵۔ چنانچہ حضرات! حوصلہ رکھو کیونکہ میں خدا تے یقین رکھیندا ہاں کہ ایویں ای تھیسی جیویں میکوُ ڈسایا گئے۔ ²⁶۲۶۔پر ساڈے جہاز دا کئیں جزیرے تے تباہ ہوونا ضروری ہِے²⁷۲۷۔ جڈاں چودھویں رات آئی تےاساں بحراوریہ وِچ ٹکراندے راہے تاں ادھی رات دے ویلے ملاحاں نے سوچیا کہ اوہ جزیرے تے پہچن آلے ہِن۔ ²⁸۲۸۔ اُنہاں نے اتھاہ گھن کے ویہہ پُرسہ پاتے اَتے کجھ دیر بعد وَل اتھا گِدا تے پندرہ پُرسہ پایا۔ ²⁹۲۹۔ اوہ ڈر گئے کہ تھی سگدے چٹاناں تے تباہ تھی ونجن اَتے اُنہاں نے چار لنگر سَٹے اَتے دعا وی کیتی کہ جلدی سویر تھی ونجنے۔³⁰۳۰۔اَتے جڈاں ملاح چاہندے ہَن کہ جہاز تھوں دھروک ونجوں اَتے اِیں بہانے نال کہ ڈونگی وِچ لنگر سَٹوں، ڈونگی کوُ سمندر اِچ لہا ڈِتا۔ ³¹۳۱۔ پر پولُس نے صوبہ دار تے سپاہیاں کوُ آکھے،" جڈاں تائیں اے بندے جہاز وِچ نہ ٹھہرسن تُساں بچ نئیں وے سگدے۔ ³²۳۲۔ وَل سپاہیاِں نے کشتی دیاں رسیاں کٹ ڈِتے اِن اِتے اوُں کوچھوڑ ڈِتا۔³³۳۳۔جیہڑے ویلے ڈیں تھیون کوُ ہا تاں پولُس نے ساریاں کوُ مجبور کیتے کہ ہُن اُنہاں کوُ کجھ کھاونا چاہیدا ہَے، اوں نے آکھیا،" اَج چوڈہ ڈِیں تھی گئے ہِن کہ تُساں انتظار کریندے اَتے کجھ کھاندے پیندے نئیں ہو، تُساں کجھ وی نئیں کھادا۔ ³⁴۳۴۔ ایں کیتے میں تُہاڈے اگے منت کریندا ہاں کہ کجھ کھا گھنو، کیونکہ ایہہ تُہاڈے زندہ راہون کیتے ہِے، اَتے تُہاڈے وِچوں کئیں دے سر دا وال کو وی نقسان نہ پونچ سی۔" ³⁵۳۵۔ جڈاں اوہ ایہہ آکھ چکیا تے اوُں نے روٹی گدی تے اوُں نےساریاں دے سامنے خدا دا شکر کیتا۔ وَل اوُں نے روٹی توڑی اَتے کھاونا شروع کیتا۔³⁶۳۶۔ وَل اُنہاں ساریاں دی ہمت وَدھ گئی اَتے اُنہاں نے وی ٹُکر کھادا۔ ³⁷۳۷۔ اَساں 276 بندے جہاز وِچ ہاسے۔ ³⁸۳۸۔ جیہڑے ویلے اوہ بہوں سارا کھا چکے تاں وَل جہاز اِچوں کنک باہر سَٹ کے جہاز کوُ ہلکا کیتا۔³⁹۳۹۔ جیہڑے ویلے ڈِیں تھیا تاں اُنہاں نے اوُں علاقے کوُ نہ سنجھانا پر ہِک خلیج ڈیکھی جیندا ساحل ہا، اَتے صلاح کیتی کہ ہو سگے تاں جہاز کوُ اِتھاں چڑھا گھِنوں۔ ⁴⁰۴۰۔ وَل اُنہاں نے لنگر دیاں رسیاں کٹ چھوڑیاں اَتے اوُں کوُ سمندر اِچ چھوڑڈِتا۔اوُں ویلے ای اُنہاں نے پتوار دی رسیاں وی کھول ڈِتیاں اَتے اگلا پال ہوا دے رُخ چڑھا ڈِتا، اَتے وِل اوہ ساحل ساحل آلے پاسے لگے گئے۔ ⁴¹۴۱۔ پر اوہ اوُں جاہ تے آئے جِتھاں ڈوُ لہراں ملدیاں ہَن، اَتے جہاز زمین تے چڑھ گیا۔ پس گلہی تھوں دھکا کھا کے پھنس گئی پر دنبالہ لہراں دے زور نال ٹُوٹن لگ پئے۔⁴²۴۲۔ سپاہیاں دا منصوبہ ہاکہ قیدیاں کوُں مار سٹوُں تاں جو اُنہاں وچوں کوئی وی تیر کے بھج نہ ونجے۔ ⁴³۴۳۔ پر صوبہ دار پولُس کوُ بچاونا چاہندا ہا اِیں کیتے اوُں نے اُنہاں دے منصوبے کوُ روک ڈِتے ، اَتے اوُں نے اُنہاں کوُ حکم ڈِتا کہ جو تیر سگدے ہِن پہلے اوہ چھلانگ لا کے زمین تے پہنچ ونجن۔ ⁴⁴۴۴۔ وَل بقیہ بندے اُنہاں دے پیچھوں، کجھ تختیاں تے، اَتے کجھ جہاز دی ڈوجھیاں شئیاں تے۔ اِیں طرح ایویں تھیا کہ اساں سارے دے سارے سلامتی نال سُکی زمین تے پہنچ گئے۔

Chapter 28

¹۱۔ جڈاں ساکوُ سارے سفر تھوں حفاظت نال پہنچا ڈِتا گیا، ساکو پتا چلے کہ ایہہ جزیرہ مالٹا اکھواندا ہِا۔ ²۔ لگاتار بارش تے سردی دی وجہ تھوں اُتھاں دے راہون آلے لوگ نہ صرف ساڈے نال ہمدردی نال پیش آئے بلکہ اُنہاں نے ساڈے کیتے بھا بالی اَتے ساکوُ ساریاں کوُ خوش آمدید آکھیا۔³۳۔پر جیہڑے ویلے پولُس نے لکڑیاں دا گٹھا کٹھا کر کے بھا دے اُتے رکھے چا، بھا دے سینک دی وجہ تھوں ہِک سَپ نکلے تے اوُں دے ہتھ تے لِپٹ گئے۔ ⁴۴۔جیہڑے ویلے اُتھاں دے لوگاں نے اوُں دے ہتھ نال لٹکیا ہویا سَپ ڈیکھیا، اُنہاں نے تاں ہِک ڈوجھے کوُ آکھن لگے ضرور ہِے "جو اِے بندہ قاتل ہِے جیہڑا سمندر تھون تاں بچ گئے پر انصاف اینکوُ زندہ راہون دی اجازت نئیں ڈیندا۔"⁵۵۔ لیکن وَل اُنہاں نے اوُں جانور کوُ بھا اِچ سَٹ ڈِتا اَتےاوُں کوُ کوُئی نقصان نہ پہنچیا۔ ⁶۶۔ اوہ انتظار کریندے پئے ہَن کہ اوُندا جسم بخار نال گرم تھی ویسی اَتے ایہہ ڈھیے کہ مَر ویسی۔پر اُنہاں دے بہوں دیر تک ڈیکھن دے بعد پتا چلا کہ اوُں دے نال کوئی عجیب کم تھیئے، اُنہاں نے اپنے خیالات بدل ڈِتے اَتے آکھیا کہ اوہ تاں کوئی دیوتا ہِا۔⁷۷۔ اُتھاں نیڑے ہی کجھ زمیناں ہَن جو جزیرے دے سردار دی ملکیت ہَن جیندا ناں پُبلیُس ہا، اوُں نے تریئے ڈیہاں تاک ساکوُ مہمان رکھ کے ساڈی خدمت کیتی۔ ⁸۸۔ایویں تھیا کہ پُبلیُس دا پیئو پیچس تے بخار وجہ تھوں بینار ہا۔ پُولُس اوُندے کول گیا، اوُں کیتے دعا کیتی، اوُں دے ہتھ رکھیا اَتے اوں کوُ چنگا کیتا۔ ⁹۹۔ اِیں واقعہ دے بعد اوُں جزیرے دے ڈوجھے لوگ جو بیمار ہَن اوہ وی آئے اَتے اُنہاں کوُ وی چنگا کیتا گیا۔ ¹⁰۱۰۔ اُنہاں نے ساڈی بہوں عزت کیتی جڈاں اساں سفر دی تیاری کریندے پئے ہاسے اَتے اوہ ساراکجھ ڈِتے جیندی ساکوُ ضرورت ہائی۔¹¹۱۱۔ ترئیے مہینیاں دے بعد اساں سکندریہ دے جہاز اِچ سفر تے روانہ تھئےاَتے جزیرے تے سردی دا موسم ہا، تے جیندا نشان دِیُسکُوری ہا۔ ¹²۱۲۔ سَرکُوسہ پہنچ کے اساں ترئیے ڈِیں تک اُتھائیں راہے۔¹³۱۳۔ جتھوں اساں سفر کر کے ریگیم دے شاہر پہنچے۔ ہِک ڈِیں دے بعد جنوب دی طرفوں ہوا چلی اَتے ڈُو ڈیہاں اِچ اساں پُتیلی وچ آئے۔ ¹⁴۱۴۔ اُتھاں ساکوُں کجھ بھرا ملے اَتے ساکوُ سَت ڈِیں تک اُنہاں دے نال راہون کیتے سَڈیا، اِیں طرح اساں رومہ آگئے۔ ¹⁵۱۵۔ اُتھائوں اُنہاں بھراواں نے جڈاں ساڈے بارے وِچ سُنیا، ساکوُ ملن کیتے آئے اَتے اوہ اَپّیُس تے تین سرائے تک ساڈے نال آئے۔ جڈاں پولُس نے بھراواں کوُ ڈیکھیا تاں اوُں کوُ حوصلہ مِلے اَتے اوں نے خدا دا شکر ادا کیتا¹⁶۱۶۔ جڈاں اساں رومہ وِچ داخل تھئے تاں پولُس کوُ اجازت ملی کہ کہلا اوں سپاہی دے نال رہےجیہڑا اوں دی حفاظت کریندا ہا۔ ¹⁷۱۷۔ ترئیے ڈیہاں دے بعد ایویں تھیا اُنہاں لوگاں کوُ کٹھا کیتا جو یہودیاں سے سردار ہَن، جڈاں اوہ کٹھے تھی گئے اوں نے اُنہاں کوُ آکھیا بھراؤ، بےشک میں اِنہاں لوگاں تے اپنے پیئو ڈاڈا دی روایات دے خلاف کجھ نئیں کیتا، میکوُ یروشلیم تھوں ہِک قیدی دی حیثیت دے نال کڈھ کے رومیاں دے ہتھاں وِچ گھن آئینِ ¹⁸۱۸۔ میکوں سوالات کرن دے بعد اوہ میکوُ رہا کرن دی خواہش رکھیندے ہَن۔ کیوں جو میڈے تے سزائے موت دا کوُئی جواز نہ بن دا ہا۔¹⁹۱۹۔ پر جڈاں یہودیاں نے اپنی خواہشات دے خلاف آکھے، تاں میں قیصر دے سامنے اپیل کرن تے مجبور تھیا پر اِیں کیتے نئیں جو میکوُ اپنی قوم تے کوُئی الزام لاونا ہا۔ ²⁰۲۰۔میڈی اپیل دی وجہ تھوں میکوُ آکھیا گیا کہ تُہاڈے نال مِلاں اَتے ایندے بارے وِچ گالھ کراں کیونکہ اسرائیل دی اُمید دے باعث میں اُنہاں زنجیراں اِچ جکڑیا ودا ہاں۔²¹۲۱۔ وَل اُنہاں نے اوں کوُ آکھیا " نہ تاں ساکوُ تیڈے بارے وِچ یہودیہ دے خط آئے ہِن نہ ہی بھراواں وِچوں کوُئی آیا نہ تُہاڈے متعلق کوُئی بُری گالھ آکھی اَتے نہ کوُئی رپورٹ ڈِتی۔ ²²۲۲۔ لیکن اساں تُہاڈی طرفوں سننا چاہندے ہئیں کہ تُساں اِیں فرقے دے بارے وِچکیا سوچیندے ہیوے کیونکہ اساں جان دے ہئیں کہ ہر جاہ اِیں دت خلاف گالھ تھیندی ہِے۔²³۲۳۔ اَتے اوہ اوُں کوُ ہِک ڈِیں روک کے اوں دی جاہ تے اوندے کول آئے، اوں نے سارا معاملہ اُنہاں دے سامنے پیش کیتا اَتے خدا دی بادشاہی دے متعلق گواہی ڈِتی، اوہ سویر تھوں شام تک موسیٰ دی شریعت تے نبیاں دے صحائف تھوں اُنہاں کوُ یسوع دے بارے قائل کرن دی کوشش کریندا ریہا ²⁴۲۴۔ کجھ کوُ اِنہاں گالہیں دے متعلق قائل کر لیتا گیا جو آکھی گئیاں ہَن جبکہ ڈُجہیاں نے یقین نہ کیتا۔²⁵۲۵۔ جڈاں اوہ ہک ڈُوجھے تھوں متفق نہ تھئے تاں پولُس دی اِیں ہک گالھ آکھن تے اوہ روانہ تھئے۔ روح القدس نے یسعیاہ دے پاروں تُہاڈے پیئو ڈاڈا کوُ فرمائے، اوں نے اکھیا۔ ²⁶۲۶۔ اِنہاں لوگاں دے کول ونجو اَتے آکھو، " تُساں سُندے ہوئے سُن سو پر سمجھ نہ آسی۔"" ڈیدھے ہووئے ڈیکھ سو پر جان سو نہ۔"²⁷۲۷۔ کیونکہ اِنہاں لوگاں دے دِل ناسمجھ بن چکے ہِن۔ " اوہ اپنے کناں دے نال مشکل نال سُن دے ہِن " اُنہاں نے اپنی اکھیاں بند کر رکھیاں ہِن کِتھائیں ایویں نہ تھیوے کہ اوہ اپنی اکھیاں تھوں پتا لگاون تے کناں تھوں سُنن اَتے دِل تھوں سمجھن تے مُڑ ونجن تے میں اُنہاں کوُں چنگا کراں۔²⁸۲۸۔پس تُہاکوُ پتا ہوونا چاہیدا ہِے کہ خدا دی اِیں نجات دا پیغام غیر قوماں دے کول گھلیا گیا ہا اَتے اوہ سُن وی گھن سن۔ ²⁹۲۹۔(جڈاں اوں نے ایہہ آکھیا تاں یہودی آپس اِچ بہوں بحث کرن لگ پئے ۔)³⁰۳۰۔ اَتے اوہ پورے ڈُو سال اپنے کرایہ دے گھر وِچ ریہا۔ ³¹۳۱۔ اَتے جیہڑے اوندے کول آندے ہَن اُنہاں ساریا دے نال ملدا رہیا اَتے کمال دلیری نال روکن ٹوکن تھوں بغیر خدا دی بادشاہی دی مُنادی کریندا اَتے خداوند یسوع مسیح دی گالہیں سکھیندا ریہا

Romans

Chapter 1

¹۱۔ پولس دی طرفوں جیہڑا یسوع مسیح دا بندا ہِے اَتے رسول ہوؤن کیتے سڈا گئے اَتے خدا دی اوُں خوشخبری کیتے چُنا گئے ²۲۔ جیندا اوُں نے پہلے تھوں اپنے نبیاں دے وسیلے کتاب مقدس وچ ³۳۔ اپنے پُتر ساڈے خداوند یسوع مسیح دے تعلق نال وعدہ کیتا ہائی جیہڑا جسم دے اعتبار تھوں تاں داؤد دی نسل تھوں جمیا ہائی۔⁴۴۔ پر پاکیزگی دی روح نال مردیاں وچوں زندہ تھیون دے سبب پاروں قدرت دے نال خدا دا پُتر بنے ⁵۵۔ جیندی معرفت ساکوں فضل تے رسالت ملی تاں جو اوُں دے ناں دی خاطر ساریاں قوماں وچوں بندے ایمان دے تابع تھیون ⁶۶۔ جنہاں دے وچوں تساں وی یسوع مسیح دے ہوؤن کیتے سڈے گئے ہیوے۔⁷۷۔ اُنہاں ساریاں دے ناں جیہڑے رومہ وچ خدا دے پیارے ہِن اَتے پاک ہوؤن کیتے سڈے گئے ہِن۔ ساڈے پیوُ خدا اَتے خداوند یسوع مسیح دی طرفوں تُہاکوں فضل تے تسلی مِلدا راہوے۔⁸۸۔ پہلاں تاں میں تُساں ساریاں دے بارے یسوع مسیح دے وسیلے اپنے خدا دا شکر کریندا ہاں جو تہاڈے ایمان دا سارے جہان اِچ شہرت تھیندی پئی ہِے ⁹۹۔ خدا جیندی عبادت میں اپنی روح نال اوُں دے پُتر دی خوشخبری ڈیون کیتے کریندا ہاں اوؤ میڈا گواہ ہِے تاں جو میں تہاکوں روزانہ یاد کریندا ہاں ¹⁰۱۰۔ اَتے اپنی دعاواں وچ میں ہمیشہ اے درخواست کریندا ہاں جو ہن آخر کار خدا دی مرضی دے نال میکوں تہاڈے کول آون وچ کئیں طرح دی کامیابی تھیوے۔¹¹۱۱۔ کیوں جو میں تہاکوں ملن کیتے بے چین ہاں تاں جو تہاکوں کوئی روحانی تعمت ڈیواں جیندے نال تساں مضبوط تھی ونجو ¹²۱۲۔ غرض میں وی تہاڈے وچوں تھی کے تہاڈے نال اوُں ایمان دے پاروں تسلی پاواں جیہڑی تہاڈے وچ تے میڈے وچ ڈوہاں اِچ ہِے۔¹³۱۳۔ اَتے اے بھراوو! میں ایں پاروں تہاڈا ناواقف راہونا نئیں چاہندا کہ میں تہاڈے کول بار بار آون دا ارادہ کیتے تاکہ جیویں میکوں تے غیر قوماں وچ پھل ملے اوویں تہاڈے وچ وی ملے پر اَج تائیں رکا رہ گیاں ¹⁴۱۴۔ میں یونانیاں تے غیر یونانیاں۔ عقلمنداں تے بیوقوفاں دا قرضدار ہاں ¹⁵۱۵۔ وَل میں تہاکوں وی جیہڑے رومہ وچ راہندے ہو خوشخبری سناؤن کیتے ہر طرح تیار ہاں۔¹⁶۱۶۔ کیوں جو میں انجیل کولوں شرماندا نئیں ایں پاروں کہ او ہر ہک ایمان گھن آؤن آلے کیتے پہلے یہودی وَل یونانی دے کیتے نجات کیتے خدا دی قدرت ہِے ¹⁷۱۷۔ ایں کیتے کہ اوندے وچ خدا دی راستبازی ایمان دے نال اَتے ایمان کیتے ظاہر تھیندی ہِے جیویں لکھا کھڑے کہ راستباز ایمان دے نال جیوندا راہسی۔¹⁸۱۸۔ کیوں جو خدا دا غضب اُنہاں بندیاں دی ساری بے دینی تے ناراستی کیتے آسمان تھوں ظاہر تھیندا ہِے جیہڑے حق کوُ ناراستی نال دبائے رکھیندن ¹⁹۱۹۔ کیونکہ جو کجھ خدا دے بارے پتا لگ سگدا ہِے او اونہاں دے اندر وچوں ظاہر ہِے۔²⁰۲۰۔ کیوں جو اوُں دیاں اَن ڈِٹھیاں سفتاںیعنی اوندی ازلی قدرت تے الوہیت ایں جہان دی پیدائش دے ویلے تھوں بنائی ہوئی شیئیاں دے ذریعے نال پتا لگن نال صاف نظر آندن۔ اِتھوں توڑیں کہ اُنہاں اعتراض باقی نئیں راہندا ²¹۲۱۔ ایں وجہ تھوں اُنہاں نے خدا کوں جان تاں گِدے پر اوں دی خدائی دے لائق اوندی تمجید تے شکر گزاری نئیں کیتی بلکہ باطل خیالاں دے وچ پے گئے تے اُنہاں دے بے سمجھ دلاں تے اندھارا چھا گئے۔²²۲۲۔ او اپنے آپ کوُ عقلمند اکھوا کے کملے بن گئے ²³۲۳۔ اَتے غیر فانی خدا دے جلال کوُ فانی بندہ تے پکھیاں تے چوپائیاں تے کیڑے مکوڑیاں دی شکل اِچ بدلے چا۔²⁴۲۴۔ ایں کیتے خدا نے اُنہاں دے دلاں دی خواہشاں دے مطابق اُنہاں کوں پلیدی اِچ چھوڑ ڈِتے جو اُنہاں دے بدن آپس اِچ ذلیل کیتے ونجن ²⁵۲۵۔ ایں کیتے جو اُنہاں نے خدا دی سچائی کوُ بدل کے جھوٹ بنا سٹے اَتے ڈوجھیاں شئیاں دی زیادہ پوجا تے عبادت کیتی بجائے کہ او خلق کرن آلے دی عبادت کرن جیہڑا ہمیشہ تعریف دے لائق ہِے۔ آمین²⁶۲۶۔ ایں دے پاروں خدا نے اُنہاں کوُ گندی شہوتاں دئ وچ چھوڑ ڈَتے اِتھوں تک کہ اُنہاں دیاں زنانیاں نے فطرتی جنسی دی بجائے غیر فطرتی تعلقات دے کماں وچ بدل سٹے ²⁷۲۷۔ ایویں ہی بندے وی زنانیاں تھوں فطرتی تعلقات چھوڑ کے آپس دی شہوت وچ مست تھی گئین۔ یعنی بندیاں نے بندیاں دے نال بےحیا کم کر کے اپنے آپ کوُ اپنی گمراہی دے لائق بدلہ پاتے۔²⁸۲۸۔ اَتے جیویں اُنہاں نے خدا کو سنجھاننا پسند نئیں کیتے اوویں ای خدا نے وی اُنہاں کوُ ناپسندہ عقل دے حوالے کر ڈِتے تاں جو او حرکتاں کرن جیہڑیاں نئیں کرنیاں چاہیدیاں ہن۔²⁹۲۹۔ اَتے او ہر طرح دی ناراستی شررات لالچ نال بھر گئین تے حسد خون ریزی جھگڑے مکاری بغض نال بھر گئین اَتے چغلی کھاؤن آلے ³⁰۳۰۔ تہمت لاؤن آلے خدا دی نظر اِچ نفرتی ڈوجھیاں کوُں بے عزت کرن آلے مغرور شیخی باز گناہ کو ایجاد کرن آلے ماں پیوُ دے نافرمان ³¹۳۱۔ کملے عہد کوُ توڑن آلے اصلی محبت تھوں خالی تے بے رَحم تھی گئین۔³²۳۲۔ اگرچہ او خدا دا حکم جان دے ہن کہ ایہو جئے کم کرن آلے موت دی سزا دے لائق ہن۔ وَل وی نہ صرف آپ ایہو جئے کم کریندن بلکہ ڈوجھے کرن کرن آلیاں تھوں وی خوش تھیندِے ہن۔

Chapter 2

¹۱۔ اے بندے کیا توں ڈوجیہاں تے الزام لیندیں تُو کوُئی وی کیوں نہ ہووے تیڈے کول کوُئی وی بہانہ نئیں کیونکہ جیہڑی گال دا توں ڈوجھہے تے الزام لیندا ہئیں اوندا ہی توں اپنے آپ کوُ مجرم ٹھہراندا ہئیں۔ ایں کیتے کہ توں جیہڑا الزام لیندا ہئیں آپ اوؤ کم کریندیں ²۲۔ اَتے اساں جان دے ہیئں جو ایہو جئے کم کرن آلیاں دی عدالت خدا دی طرفوں حق دے مطابق تھیندی ہِے۔³۳۔ اے بندے! توں جو ایہو جئے کم کرن آلیاں تے الزام لیندا ہئیں اَتے آپ اوُہو کم کریندا ہئیں توں کیا سمجھدا ہئیں جو خدا دی عدالت تھوں بچ ویسیں؟ ⁴۴۔ یا توں اوُں دی مہربانی تے تحمل تے صبر دی دولت کوُ کوُئی شئے نئیں جان دا اَتے نئیں سمجھدا جو خدا دی مہربانی تیکوں توبہ دی طرف گھن ویندی ہِے؟⁵۵۔ بلکہ توں تاں ہٹ دھرم ہئیں توں توبہ کرن کیتے تیار نئیں ایں کیتے توں اوُں قہر آلے ڈیں کیتے اپنے کیتے غضب کمیندا پئیں جیندے وچ خدا دی سچی عدالت ظاہر تھیسی ⁶۶۔ او ہر ہک کوُ اوندے کماں دے برابر بدلہ ڈیسی ⁷۷۔ جیہڑے نیک کماں دے وچ ثابت قدم رہ کے جلال تے عزت تے بقا دے طالب ہوندِن اُنہاں کوُ ہمیشہ دی حیاتی ڈیسی۔⁸۸۔ پر جیہڑے تفرقہ پاؤن آلے تے حق کوُ نہ منن آلے بلکہ ناراستی دے منن آلے ہن اُنہاں تے غضب تے قہر ہوسی ⁹۹۔ اَتے مصیبت تے تنگی ہر ہک بدکار دی جان تے آسی۔ پہلے یہودی دی وَل یونانی دی۔¹⁰۱۰۔پر جلال تے عزت تے سلامتی ہر ہک نیک کم کرن آلے کوُ مِلسی۔ پہلے یہودی کوُ وَل یونانی کوُ ¹¹۱۱۔ کیوں جو خدا دے ہاں کئیں دی طرفداری نئیں ¹²۱۲۔ ایں پاروں جنہاں نے شریعت پاؤن دے بغیر گناہ کیتے او شریعت دے بغیر ہلاک وی ہوسن اَتے جنہاں نے شریعت دے ماتحت تھی کے گناہ کیتے اُنہاں دی سزا شریعت دے موافق تھیسی۔¹³۱۳۔ کیوں جو شریعت دے سنن آلے خدا دے نیڑے راستباز نئیں تھیندے بلکہ شریعت تے عمل کرن آلے راستباز ٹھہرائے ویندِن ¹⁴۱۴۔ ایں کیتے او قوماں جنہاں کول شریعت نئیں اپنی دے نال شریعت دے کم کریندیاں ہن تاں ایندے باوجود جو اُنہاں کول شریعت نئیں او اپنے کیتے آپ ہک شریعت ہن۔¹⁵۱۵۔ او شریعت دی گالہیں اپنے دلاں اُتے لکھیاں ہویاں ڈیکھیندِن اَتے اُنہاں دا دل وی اُنہاں گالہیں دی گواہی ڈیندا ہِے تے اُنہاں دے آپس دے خیالات یا تاں اُنہاں تے الزام لیندِن یا اُنہاں کوُ ناچار رکھیندے ہن ¹⁶۱۶۔ جئیں ڈینوار خدا میڈی خوشخبری دے مطابق یسوع مسیح دے پاروں بندیاں دی لُکیاں ہویاں گالہیں دا انصاف کریسی۔¹⁷۱۷۔ پس اگر توں یہودی اکھویندیں تے شریعت تے بھروسہ کریندیں تے خدا تے فخر کریندا ہیئں ¹⁸۱۸۔ اَتے اوندی مرضی کوُ جان دیں تے شریعت دی تعلیم گھن کے چنگیاں تے اعلیٰ گالہیں پسند کریندیں ¹⁹۱۹۔ وَت تیکو ایں گال تے وی بھروسہ ہِے جو میں انہیاں کوُ راہ ڈِکھاؤن آلا اَتے جیہڑے اندھارے وچ ہن اُنہاں کیتے روشنی ہاں ²⁰۲۰۔ اَتے جاہلاں کوُں سِکھاؤن آلا تے بالاں دا اُستاد ہاں اَتے علم تے حق دا جو نمونہ شریعت وچ ہِے او میڈے کول ہِے۔²¹۲۱۔ پس توں جو ڈوجھیاں کو سکھیندا ہئیں اپنے آپ کوُ کیوں نئیں سکھیندا؟ توں جو تعلیم ڈیندیں کہ چوری نہ کرو آپ چوری کیوں کریندیں؟ ²²۲۲۔ توں جو آدھیں زنا نہ کرو آپ خود زنا کیوں کریندیں؟ توں جو بُتاں کولوں نفرت کریندیں آپ خود کیوں مندراں وچ لُٹ مار کریندیں؟²³۲۳۔ توں جو شریعت تے فخر کریندیں تاں کیوں شریعت دی خلاف ورزی کر کے خدا دی بے عزتی کریندا ہئیں؟ ²⁴۲۴۔ اے تاں اوہو گال ہِے بئی تہاڈے پاروں غیر قوماں وچ خدا دے ناں تے کُفر بکا ویندے۔²⁵۲۵۔ ختنہ کراون دا فائدہ تاں ہِے بشرطیکہ توں شریعت تے عمل وی کریں پر جڈاں توں شریعت کوُ توڑے تاں تیڈا ختنہ ناں ہوون دے برابر ہِے ²⁶۲۶۔ اگر ختنہ نہ کراون آلا بندہ شریعت دے حکماں تے عمل کرے تاں کیا ختنہ نہ کراونا ختنہ کراون آلے دے برابر نہ گنا ویسی؟ ²⁷۲۷۔ اَتے جیہڑا بندہ غیر یہودی ہوون دے پاروں ختنہ نہ کرا سگے اگر او شریعت کوُ پورا کرے تاں کیا تیکو مجرم نہ ٹھہراسی جیہڑا کلام تے ختنے تے زور ڈیندے پر عمل کئے نئیں۔²⁸۲۸۔ کیوں جو او یہودی نئیں جیہڑا ظاہری ہِے اَتے نہ او ختنہ ہِے جیہڑا ظاہری تے جسمانی ہِے ²⁹۲۹۔ بلکہ یہودی اوہو ہِے جیہڑا باطن وچ یہودی ہِے تے ختنہ وی اوہو ہِے جیہڑا دِل دا تے روحانی ہِے نہ کہ زبانی۔ اے جہیاں دی تعریف بندیاں دی طرفوں نئیں بلکہ خدا دی طرفوں تھیندی ہِے۔

Chapter 3

¹۱۔ تاں کیا یہودی ہوون دا یا ختنہ کراون دا کوُئی فائدہ ہِے؟ ²۲۔ جی ہاں ہر طرح دا! خاص کر اے کہ خٰدا دا کلام اُنہاں کوُں ڈِتا گئے۔³۳۔ وَت کجھ بے وفا نکلے تاں کیا تھیئے؟ کیا اُنہاں دی بے وفائی خدا دی وفاداری کوُں ختم کر سگدی ہِے؟ ⁴۴۔ کڈائیں وی نئیں۔ بلکہ خدا سچا ٹھہرے اَتے ہر ہک بندہ جھوٹا۔ چنانچہ لکھا کھڑے کہ توں اپنی گالہیں وچ راستباز ٹھہریں تے اپنے کیس دے وچ کامیابی پاسیں۔⁵۵۔ اگر ساڈی ناراستی خدا دی راستبازی دی خوبی کوُ ظاہر کریندی ہِے تاں اساں کیا آکھوں؟ کیا اے کہ خدا بے انصاف ہِے جیہڑا غضب نازل کریندے؟ ( میں اے گال بندیاں دے وانگوں آدھا ہاں) ⁶۶۔ کڈائیں وی نئیں۔ ورنہ خدا کیویں جہان دا انصاف کریسی؟⁷۷۔ اگر میڈے کُوڑ بولن دے پاروں خدا دی سچائی اوندے جلال کیتے بہوں زیادہ ظاہر تھیندی ہِے تاں وَت کیوں گناہ گار دے وانگوں میڈے تے حکم ڈِتا ویندے؟ ⁸۸۔ چنانچہ ساڈے تے اے وی تہمت لگائی ویندی اے جو اساں کیوں بُرائی نہ کروں تاں جو بھلائی پیدا تھیوے؟ ایں کیتے بعض آدھے ہن کہ انہاں دا ایہو قول ہِے پر ایہو جیہاں دا مجرم ٹھہرنا انصاف ہِے۔⁹۹۔ پس کیا تھئیے؟ کیا اساں ڈوجیاں کولوں چنگے ہئیں؟ بالکل نئیں کیوں جو اساں یہودیاں تے یونانیاں ڈوہاں تے پہلے ہی اے الزام لا چکے ہاں کہ او سارے دے سارے گناہ دے تابع ہن ۱۰۔چنانچہ لکھا لاتھے کوُئی راستباز نئیں۔ ہک وی نئیں۔¹⁰۱۰۔جِیویں لِکھیا ہویا اے ۔ پئی کوئی راستباز نئیں اِک وی نئیں۔¹¹۱۱۔ کوُئی سیانہ نئیں۔ کوُئی خدا دا طالب نئیں ¹²۱۲۔ سارے گمراہ ہن سارے دے سارے نکمے بن گئے ہن۔ کوُئی بھلائی کرن آلا کئے نئیں۔ ہک وی نئیں۔¹³۱۳۔ اُنہاں دا گلا کھُلی ہوئی قبر ہِے۔ اُنہاں نے اپنی زباناں تھوں فریب ڈِتے۔ اُنہاں دے بُلاں وچ سپاں دا زہر ہِے ¹⁴۱۴۔ اُنہاں دا مُنہ لعنت تے کڑواہٹ نال بھرا کھڑے۔¹⁵۱۵۔ اُنہاں دے پَیر لہو بہاون کیتے تیز ہن ¹⁶۱۶۔ اپنے پچھے او تباہی تے بربادی چھوڑی ویندِن ¹⁷۱۷۔ اَتے او سلامتی دی راہ تھوں واقف نہ تھئے ¹⁸۱۸۔ اُنہاں دیاں اکھیاں وچ خدا دا خوف کئے نئیں۔¹⁹۱۹۔ ہن اساں جان دے ہاں کہ شریعت جو کجھ آدھی ہِے اُنہاں کوُ آدھی ہِے جیہڑے شریعت دے تابع ہن تاں جو ہر ہک دا مُنہ بند تھی ونجے اَتے ساری دُنیا خدا دے نیڑے سزا دے لائق ٹھہرے ²⁰۲۰۔ کیوں جو شریعت دے اعمال دے نال کوُئی وی بندہ اوندے حضور راستباز نہ ٹھہر سی۔ ایں پاروں کہ شریعت دے وسیلے نال گناہ دی پہچان ای تھیندی ہِے۔²¹۲۱۔ پر ہن شریعت دے بغیر خدا دی ہک راستبازی ظاہر تھئی ہِے جیندی گواہی شریعت تے نبیاں تھوں تھیندی ہِے ²²۲۲۔ یعنی خدا دی او راستبازی جیہڑی یسوع مسیح تے ایمان گھن آون نال سارے ایمان گھن آون آلیاں کوُں مل ویندی ہِے کیوں جو کجھ فرق نئیں۔²³۲۳۔ ایں وجہ تھوں ساریاں نے گناہ کیتے اَتے خدا دے جلال تھوں دور ہن ²⁴۲۴۔ پر اوندے فضل دے پاروں اوُں مخلصی دے وسیلہ تھوں جیہڑی یسوع مسیح وچ ہِے مفت راستباز ٹھہرائے ویندِن۔²⁵۲۵۔ اوُں کوُ خدا نے اوندے لہو دے پاروں ہک ایہو جیا کفارہ ٹھہرائے جیہڑا ایمان لاون نال فائدہ مند تھیوے تاکہ جو گناہ پہلے تھی چکے ہن اَتے جنہاں تھوں خدا نے تحمل کر کے برداشت کیتا ہائی اُوں دے بارے خدا اپنی راستبازی ظاہر کرے ²⁶۲۶۔ بلکہ ایں ویلے اوندی راستبازی ظاہر تھیوے تاں جو او آپ وی عادل راہوے اَتے جیہڑے یسوع تے ایمان گھن آئے ہن اُنہاں کوُ وی راستباز ٹھہراون آلا ہووے۔²⁷۲۷۔ ہن فخر کِتھاں رہ گئے؟ اوندی تاں جا ہی نئیں رہی۔ کیہڑی شریعت دے پاروں؟ کیا اعمال دی شریعت تھوں؟ نئیں بلکہ ایمان دی شریعت تھوں ²⁸۲۸۔ چنانچہ اساں اے نتیجہ کڈھیندے ہئیں کہ بندہ شریعت دے اعمال دے بناں ایمان دے نال راستباز ٹھہرایا ویندے۔²⁹۲۹۔ کیا خدا صرف یہودیاں دی ہی خدا ہِے غیر قوماں دا نئیں؟ ایندے اِچ کوُئی شک نئیں جو او غیر قوماں دا وی خدا ہِے ³⁰۳۰۔ کیونکہ ہک ہی خدا ہِے جیہڑا ختنہ کراون آلیاں کوُں وی ایمان نال اَتے ختنہ نہ کراون آلیاں کوُں وی ایمان دے نال ای راستباز ٹھہراسی۔³¹۳۱۔ پس کیا اساں شریعت کوُ ایمان دے نال منسوخ کریندے ہئیں؟ کڈائیں وی نئیں ہتھوں شریعت کوُ قائم رکھیندے ہئیں۔

Chapter 4

¹۱۔ پس اساں کیا آکھوں کہ ساڈے جسمانی پیوُ ابرہام کوُ کیا حاصل تھئے؟ ²۲۔ کیونکہ اگر ابرہام اعمال دے نال راستباز ٹھہرایا ویندا تاں اوندے فخر دی جا ہوئے ہا پر خدا دے نیڑے نئیں ³۳۔ کتاب مقدس کیا آدھی ہِے؟ ایہو کہ ابرہام خدا تے ایمان گھن آئے تے اے اوندے کیتے راستبازی گنا گئے۔⁴۴۔ کم کرن آلے دی مزدوری بخشش نئیں بلکہ اوندا حق سمجھی ویندی ہِے ⁵۵۔ پر جیہڑا بندہ کم نئیں کریندا بلکہ بے دین دے راستباز ٹھہراون آلے تے ایمان گھن آندے اوندا ایمان اوندے کیتے راستبازی گنا ویندے۔⁶۶۔ چنانچہ داؤد ایہو بیان کریندے جڈاں او اوُں بندے کوُ مبارک آدھے جیکوں خدا اعمال دے بغیر راستباز ٹھہراندے ⁷۷۔ کہ مبارک او ہن جنہاں دیاں بدکاریاں معاف تھیاں اَتے جنہاں دے گناہ ڈھکے گئے ⁸۸۔ مبارک او بندہ ہِے جیندے گناہ خدا حساب وچ نہ گھن آسی۔⁹۹۔ پس کیا ایہہ مبارک بادی ختنہ کراون آلے کیتے ہِے یا ختنہ نہ کراون آلے کیتے وی ہِے؟ کیوں جو اساں ایہہ دعویٰ کریندے ہئیں کہ ابرہام کیتے اوندا ایمان راستبازی گنا گئے ¹⁰۱۰۔ پس کیہوں جئی حالت اِچ گنا گئے؟ ختنہ کراون دی حالت اِچ یا ختنہ نہ کراون دی حالت اِچ؟ ختنہ کراون دی حالت اِچ نئیں بلکہ ختنہ نہ کراون دی حالت اِچ۔¹¹۱۱۔ اَتے اوُں نے ختنے دا نشان پاتے جو اوُں ایمان دی راستبازی تے مہر تھی ونجے جیہڑا اوُں کوُں ختنہ نہ کراون دی حالت اِچ ملا ہائی تاں جو او اُنہاں ساریاں دا پیوُ بنے جیہڑے باوجود ختنہ نہ کراون دے ایمان گھن آندِن تے اُنہاں کیتے اے راستبازی گنا ویسی ¹²۱۲۔ اَتے اُنہاں ختنہ کراون آلیاں دا پیوُ ہووے جیہڑے نہ صرف ختنہ کراندے ہن بلکہ ساڈے پیوُ ابرہام دے اوُں ایمان دی وی پیروی کریندے ہن جیہڑا اوُں کوُں ختنہ نہ کراون دی حالت اِچ ملا ہائی۔¹³۱۳۔ کیوں جو ایہہ وعدہ کہ او دُنیا دا وارث تھیسی نہ ابرہام نال نہ اوندی نسل نال شریعت دے وسیلے تھوں کیتا گیا ہائی بلکہ ایمان دی راستبازی دے وسلیے نال ¹⁴۱۴۔ کیوں جو اگر او وارث ہن جیہڑے شریعت دے پیروکار ہن تاں وَل ایمان بے اثر راہندے تاں خدا دے وعدے دا کوئی فائدہ نئیں ¹⁵۱۵۔ کیونکہ شریعت تاں غضب پیدا کریندی ہِے اَتے جِتھاں شریعت نئیں اُتھاں حکم عدولی وی نئیں۔¹⁶۱۶۔ ایں کیتے او میراث ایمان دے نال ملدی ہِے تاں جو فضل دے طور تے ہووے اَتے او وعدہ ساری نسل کیتے قائم راہوے۔ نہ صرف اوُں نسل کیتے جو شریعت آلی ہِے بلکہ اوندے کیتے وی جیہڑی ابرہام دی طرح ایمان آلی ہِے۔ اوہو ساریاں دا پیوُ ہِے ¹⁷۱۷۔ ( چنانچہ لکھا لاتھے کہ میں تیکو بہوں ساری قوماں دا پیوُ بنائے ) اوُں خدا دے سامنے جیندے تے او ایمان گھن آے اَتے جیہڑا مردیاں کوُ حیاتی ڈیندے تے جیہڑیاں شئیاں ہن کئے ناں اُنہاں کوُں اوویں ہی بُلا گھندے کہ او ہن۔¹⁸۱۸۔ او نا اُمیدی دی حالت اِچ اُمید دے نال ایمان گھن آئے تاں جو ایں قول دے مطابق کہ تیڈی نسل ایہو جئی ہوسی او بہوُں قوماں دا پیوُ ہووے ¹⁹۱۹۔ اَتے او جیہڑا تقریباً سو سال دا ہائی ایندے باوجود کہ میڈا تے سارہ دا بدن گویا مُردہ ہِن سارہ دی عمر بچے پیدا کرن کولوں لنگھ گئی ہِے اپنے ایمان اِچ کمزور نہ تھِیا۔²⁰۲۰۔ اَتے نہ ای بے ایمان تھی کے خدا دے وعدیاں تے شک کیتے بلکہ ایمان وچ مضبوط تھی کے خدا دی تمجید کیتی ²¹۲۱۔ تے اوندا مکمل بھروسہ تھی گئے کہ جو کجھ اوُں نے ووعدہ کیتا ہائی او اوُں کوُ پورا کرن اِچ وی قادر ہِے ²²۲۲۔ ایں دے پاروں ایہہ اوندے کیتے راستبازی گنا گئے۔²³۲۳۔ اَتے اے گال کہ ایمان اوُں کیتے راستبازی گنا گئیے نہ صرف اوُں کیتے لکھی گئی ²⁴۲۴۔ بلکہ ساڈے کیتے وی جنہاں کیتے ایمان راستبازی گنا ویسی۔ ایں کیتے کہ اساں اوندے تے ایمان گھن آئے ہاں جئیں ساڈے خداوند یسوع مسیح کوُ مردیاں وچوں زندہ کیتے ²⁵۲۵۔ او ساڈے گناہاں کیتے پکڑوایا گئے اَتے ساکوں راستباز ٹھہراون کیتے زندہ کیتا گئیے۔

Chapter 5

¹۱۔ پس جڈاں اساں ایمان دے نال راستباز ٹھہرے ہاں تاں خدا دے نال اپنے خداوند یسوع مسیح دے وسیلے نال صلح رلکھوں ²۲۔ جیندے وسیلے نال ایمان دے پاروں اوُں فضل تائیں ساڈی پہنچ وی تھئی جیندے تے قائم ہاں اَتے خدا دے جال دی اُمید تے فخر کروں۔³۳۔ اَتے صرف ایہو نئیں بلکہ مصیبتاں وچ وی فخر کروں اے جان کے جو مصیبت وچوں صبر پیدا تھیندے ⁴۴۔ اَتے صبر نال مضبوطی تے مضبوطی نال اُمید پیدا تھیندی اے ⁵۵۔ اَتے اُمید نال شرمندگی نئیں تھیندی کیوں جو روح القدس ساکوُ ڈِتا گئے اوندے وسیلے نال خدا دی محبت ساڈے دِلاں وچ گھتی گئی اے۔⁶۶۔ کیوں جو جڈاں اساں کمزور ای ہاسے تاں ٹھیک ویلے تے مسیح نے بے دین بندیاں دی خاطر اپنی جان ڈِے ڈِتی ⁷۷۔ کئیں راستباز دی خاطر وی کوُئی اوکھی اپنی جان ڈیندے پَر شاید کوُئی نیک بندے دی خاطر اپنی جان تک ڈے ڈیون دی جرات کرے۔⁸۸۔ لیکن خدا اپنی محبت دی خوبی اساں تے ایویں ظاہر کریندے کہ جڈاں اساں گناہ گار ای ہاسے تاں مسیح ساڈی خاطر مر گئے ⁹۹۔ پس جڈاں اساں اوندے لہو دے پاروں ہن راستباز ٹھہرائے گئے ہاں تاں اوندے وسیلے نال خدا دے غضب تھوں ضرور ای بچ ویسوں۔¹⁰۱۰۔ کیونکہ جڈاں دشمن تھیؤن دے باوجود خدا دے نال اوندے پُتر دی موت دے وسیلے نال ساڈا میل تھی گئے تاں میل ہوؤن دے بعد تاں اساں اوندی حیاتی دے پاروں ضرور ہی بچ ویسوں ¹¹۱۱۔ اَتے صرف ایہو نئیں بلکہ اپنے خداوند یسوع مسیح دے ذریعے جیندے وسیلے نال ہن ساڈا خدا دے نال میل تھی گئے خدا تے فخر وی کریندے ہاں۔¹²۱۲۔ پس جیویں ہک بندے دے وسیلے نال گناہ ایں جہان وچ آگئے اَتے گناہ دے پاروں موت آئی اَتے ایویں موت سارے بندیاں اِچ پھیل گئی ایں کیتے جو ساریاں نے گناہ کیتے ¹³۱۳۔ کیوں جو شریعت دے ڈِتے ونجن تائیں ایں جہان وچ گناہ تا ہائی پر جِتھاں شریعت نئیں اُتھاں گناہ وی ظاہر نئیں تھیندا۔¹⁴۱۴۔ تاں وی آدم تھوں گھن کے موسیٰ تائیں موت نے اُنہاں تے بادشاہی کیتی ہِے جنہاں نے اوُں آدم دی نافرمانی دی طرح جیہڑا آؤن آلے دی مانند ہائی گناہ نہ کیتا ہائی ¹⁵۱۵۔ پر گناہ دا جو حال ہِے او فضل دی نعمت دا نئیں کیوں جو ہک بندے دے گناہ دے پاروں بہوں سارے بندے مر گئے تاں خدا دا فضل اَتے اوندی جیہڑی بخشش ہائی ہک ای بندے یعنی یسوع مسیح دے فضل نال پیدا تھئی بہوں سارے بندیاں تے ضرور ہی کثرت نال نازل تھئی۔¹⁶۱۶۔ وَت جیویں ہک بندے دے گناہ کرن دا نتیجہ نکلے بخشیش دا اویں حال نئیں کیوں جو ہک دے وسیلے نال او فیصلہ تھئے جیندا نتیجہ سزا دا حکم ہائی پر بہوں سارے گناہاں تھوں اے جئی نعمت پیدا تھئی جیندا نتیجہ اے تھئے کہ بندے راستباز ٹھہرے ہن ¹⁷۱۷۔ کیوں جو ہک بندے دے گناہ دے پاروں موت نے اوُں ہک دے وسیلے نال بادشاہی کیتی تاں جیہڑے بندے فضل تے راستبازی دی بخشیش زیادہ تھوں زیادہ حاصل کریندِن او ہک بندے یعنی یسوع مسیح دے وسیلے نال ہمیشہ دی حیاتی وچ ضرور ہی بادشاہی کریسن۔¹⁸۱۸۔ غرض جیویں ہک گناہ دے پاروں او فیصلہ تھئے جیندا نتیجہ سارے بندیاں دی سزا دا حکم ہائی اویوں ای راستبازی دے ہک کم دے وسیلے نال سارے بندیاں کوُں او نعمت ملی جئیں تھوں راستباز ٹحہر کے حیاتی پاون ¹⁹۱۹۔ کیوں جو ہک بندے دی نافرمانی نال بہوں سارے بندے گناہ گار ٹھہرے ہن اوویں ہی ہک بندے دی فرمانبرداری نال بہوں سارے بندے راستباز ٹھہرسن۔²⁰۲۰۔ اَتے اوندے وچالے شریعت آ گئی تاں جو گناہ زیادہ تھی ونجے پر جِتھاں گناہ زیادہ تھیندے اُتھاں فضل اوندے تھوں وی بہوں زیادہ تھئیے ²¹۲۱۔تاں جیویں گناہ نے موت دے پاروُں بادشاہی کیتی اوویں فضل وی ساڈے خداوند دے وسیلے نال ہمیشہ دی حیاتی کیتے راستبازی دے ذریعے نال بادشاہی کرے۔

Chapter 6

¹۱۔ پس اساں کیا آکھوں؟ کیا گناہ کریندے راہوں تاں جو فضل زیادہ تھیوے؟ ²۲۔ کڈاں وی نئیں۔ اساں جو گناہ دے اعتبار تھوں مر گئے ہاں کیویں اوندے وچ اگوں تھوں حیاتی گزاروں؟ ³۳۔ کیا تساں نئیں وے جان دے کہ اساں جنہاں نے مسیح یسوع وچ شامل تھیون دا بپتسمہ گِدے تاں اوندی موت وچ شامل تھیون دا بپتسمہ گِدے۔⁴۴۔ پس موت وچ شامل تھیون دے بپتسمے نال اساں اوندے نال دفن تھئے تاں جو جیویں مسیح پیوُ دے جلال دے وسیلے نال مردیاں وچوں جوایا گئے اوویں اساں وی نویں حیاتی وچ چلوُں ⁵۵۔ کیوں جو اساں اوندی موت دی مطابقت نال اوندے نال جُڑ گئے تاں بیشک اوندے جی اُٹھن دی مطابقت دے نال وی اوندے نال جُڑے ہوسوں۔⁶۶۔ کیوں جو اساں جان دے ہاں کہ ساڈی پرانی انسانیت اوندے نال ایں کیتے مصلوب کیتی گئی تاں جو گناہ دا بدن بے کار تھی ونجے تاں جو اساں اَگے کولوں گناہ دی غلامی وچ نہ راہوں ⁷۷۔ کیوں جو مرے او گناہ تھوں بَری تھیئے۔⁸۸۔ پس جڈاں اساں مسیح دے نال مر گئے ہاں تاں ساکوں یقین ہِے کہ اوندے نال جیسوں وی ضرور ⁹۹۔ کیوں جو اساں اے جان دے ہاں کہ مسیح جڈاں مردیاں چوں جی اُٹھے تاں او وَل نہ مرسی موت دا اوندے تے وَل اختیار نئیں تھیون آلا۔¹⁰۱۰۔ کیونکہ مسیح جو مر گیئے گناہ دت اعتبار تھوں ہک وار مرے پر ہن جو جیوندا ہِے تاں خدا دے اعتبار تھوں جیوندا ہِے ¹¹۱۱۔ ایویں تُساں وی اپنے آپ کوُ گناہ دے اعتبار تھوں مردہ پر خدا دے اعتبار تھوں مسیح یسوع وچ زندہ سمجھو۔¹²۱۲۔ پس گناہ تہاڈے فانی بدن اِچ بادشاہی نہ کرے کہ تُساں اوندی خواہشاں دے تابع راہو ¹³۱۳۔ تے اپنے اعضا ناراستی دے ہتھیار ہوون کیتے گناہ دے حوالے نہ کیتا کرو بلکہ اپنے آپ کوُ مردیاں وچوں زندہ جان کے خدا دے حوالے کیتا کرو اَتے اپنے اعضا راستبازی دے ہتھیار ہوون کیتے خدا دے حوالے کیتا کرو ¹⁴۱۴۔ ایں کیتے کہ گناہ دا تُہاڈے تے کوُئی اختیار نہ تھیسی کیوں جو تُساں شریعت دے ماتحت نئیں بلکہ فضل دے ماتحت ہو۔¹⁵۱۵۔ پس کیا تھئیے؟ کیا اساں ایں کیتے گناہ کروں کہ شریعت دے ماتحت نئیں بلکہ فضل دے ماتحت ہئیں؟ کڈائیں وی نئیں ¹⁶۱۶۔ کیا تُساں نئیں وے جان دے کہ جئیں دی فرمانبرداری کیتے اپنے آپ کوُں غلام بندیاں دے وانگوں حوالہ کر ڈیندے ہو اوندے ای غلام ہو جیندے فرمانبردار ہو چاہے گناہ دے جیندا انجام موت ہِے چاہے فرمانبرداری دے جیندا انجام راستبازی ہِے؟¹⁷۱۷۔ پر خدا دا شکر ہِے کہ اگرچہ تُساں گناہ دے غلام ہاسے تاں وی دِل تھوں اوندی تعلیم دے فرمانبردار تھی گئے ہو جیندے سانچے وچ تُساں ڈھالے گئے ہاوے ¹⁸۱۸۔ اَتے گناہ تھوں آزد تھی کے راستبازی دے غلام تھی گئے وے۔¹⁹۱۹۔ میں تہاڈی انسانی کمزوری دے پاروُں انسانی طور تے آدھا ہاں۔ جیویں تُساں اپنے اعضا بدکاری کرن کیتے ناپاکی تے بدکاری دی غلامی دے حوالے کیتے ہن اوویں ای ہن اپنے اعضا پاک تھیون کیتے راستبازی دی غلامی دے حوالے کرڈیوو ²⁰۲۰۔ کیونکہ جڈاں تُساں گناہ دے غلام ہاسے تاں راستبازی دے اعتبار نال آزاد ہاوے ²¹۲۱۔ جیہڑیاں گالہیں تھوں تُساں ہن شرمسار ہو اُنہاں تھوں تُساں اوُں ویلے کیہڑا پھل پاندے ہاوے؟ کیوں جو اُنہاں دا انجام موت ہِے۔²²۲۲۔ پر ہن گناہ تھوں آزاد تے خدا دے غلام تھی کے تہاکوُں اپنا پھل ملے جیندے نال پاکی حاصل تھیندی ہِے اَتے اوندا انجام نہ ختم تھیون آلی حیاتی ہِے ²³۲۳۔ کیوں جو گناہ دی مزدوری موت ہِے پر خدا دی بخشیش ساڈے خداوند مسیح یسوع وچ نہ ختم تھیون آلی حیاتی ہِے۔

Chapter 7

¹۱۔ اے بھراؤ! کیا تُساں نئیں وے جان دے ( میں اُنہاں کوُں آدھا ہاں جیہڑے شریعت تھوں واقف ہن) کہ جڈاں تائیں بندہ جیوندا ہِے اوں ویلے تائیں شریعت اوندے تے اختیار رکھیندی ہِے؟²۲۔ چنانچہ جیہڑی ذال دا پئے موجود ہِے او شریعت دے موافق اپنے پئے دی حیاتی تائیں اوندے بند وچ ہِے لیکن جو پئے مر گئیے تاں او پئے دی شریعت تھوں آزاد تھی گئی ہِے ³۳۔ پر اگر پئے دے جیوندے جی ڈوجھے جنے دی تھی ونجے تاں او زانیہ آکھویسی پر اگر پئے مر ونجے تاں او اوندی شریعت تھوں آزاد ہِے ۔ اِتھوں تائیں جو اگر ڈوجھے جنے دی تھی وی ونجے تاں زانیہ نہ ٹھہرسی۔⁴۴۔ پس اے میڈے بھراوو! تُساں وی مسیح دے بدن دے وسیلے نال شریعت دے اعتبار تھوں ایں کیتے مردہ بن گئے ہو کہ اوُں ڈوجھے دے تھی ونجو جیہڑا مردیاں وچوں جوایا گئے تاں جو اساں سارے خدا کیتے پھل پیدا کروں ⁵۵۔ کیوں جو جڈاں اساں جسمانی ہاسے تاں گناہ دی خواہشاں جیہڑیاں شریعت دے پاروُں پیدا تھیندیاں ہن موت دا پھل پیدا کرن کیتے ساڈے اعضا وچ اثر کریندیاں ہن۔⁶۶۔ پر جیہڑی شے دی اساں قید وچ ہاسے اوندے اعتبار نال مر کے ہن اساں شریعت تھوں اساں ایویں آزاد تھی گئے کہ روح دے نویں ڈھنگ تے نہ کہ لفظاں دے پرانے ڈھنگ تے خدمت کریندے ہاں۔⁷۷۔ پس اساں کیا آکھوں؟ کیا شریعت گناہ ہِے؟ ہر گز نئیں بلکہ شریعت دے بغیر میں گناہ کوُں نہ سنجاندا مثلاً اگر شریعت اے نہ آدھی کہ توُں لالچ نہ کر تاں میں لالچ کوُ نہ جان دا ⁸۸۔ پر گناہ نے موقع ڈیکھ کے حکم دے ذریعے میڈے وچ ہر طرح دا لالچ پیدا کر ڈِتے کیوں جو شریعت دے بغیر گناہ مردہ ہِے۔⁹۹۔ ہک زمانے وچ میں شریعت دے بغیر زندہ حامی پر جڈاں حکم آئے تاں گناہ زندہ تھی گئے اَتے میں مر گیاں ¹⁰۱۰۔ اَتے جیندے حکم دا سبب حیاتی ہائی اوہو میڈے حق وچ موت دا سبب بن گئیے۔¹¹۱۱۔ کیوں جو گناہ نے موقع ڈیکھ کے حکم دے ذریعے میکوں بہکا چھوڑے تے اوندے ذریعے نال میکوں مار وی ڈِتے ¹²۱۲۔ پس شریعت پاک ہِے اَتے حکم وی پاک تے راست تے چنگا ہِے۔¹³۱۳۔ پس جیہڑی شے چنگی ہِے کیا او میڈے کیتے موت بن ویسی؟ ہرگز نئیں بلکہ گناہ نے چنگی شے دے ذریعے میڈے کیتے موت پیدا کر کے میکو مار سٹے تاں جو اوندا گناہ ظاہر تھی ونجے اَتے حکم دے ذریعے نال گناہ حد تھوں زیادہ مکروہ معلوم تھیوے ¹⁴۱۴۔ کیونکہ اساں جان دے ہئیں کہ شریعت تاں روحانی ہِے پر میں جسمانی اَتے گناہ دے ہتھ وِکا ہویا ہاں۔¹⁵۱۵۔ اَتے جو میں کریندا ہاں اوُں کوں نئیں جان دا کیوں جو میں جیندا ارادہ کریندا ہاں او نئیں کریندا بلکہ جیندے کولوں میکوں نفرت ہِے اوہو کریندا ہاں ¹⁶۱۶۔ اَتے اگر میں اوندے تے عمل کریندا ہاں جیندا ارادہ نئیں کریندا تاں میں منیندا ہاں کہ شریعت خوب ہِے۔¹⁷۱۷۔ پس ایں صورت اِچ میں اوُں دا کرن آلا نہ رہیا بلکہ گناہ ہِے جیہڑا میڈے وچ راہندے ¹⁸۱۸۔ کیوں جو میں جان دا ہاں کہ میڈے وچ یعنی میڈے جسم اِچ کوئی نیکی نئیں راہندی البتہ ارادہ تاں میڈے اِچ موجود ہِے پر چنگے کم میڈے کولوں تھیندے نئیں۔¹⁹۱۹۔ چنانچہ جیہڑے نیک کم دا میں ارادہ کریندا ہاں او تاں نئیں کریندا پر جیہڑی بدی دا میں ارادہ نئیں کریندا اوُں کوُ کر گھندا ہاں ²⁰۲۰۔ پس اگر میں او کریندا ہاں جیندا ارادہ نئیں کریندا تاں اوندے کرن آلا میں نہ رہیا بلکہ گناہ ہِے جیہڑا میڈے وچ راہندے ²¹۲۱۔ غرض میں اے جئی شریعت پاندا ہاں کہ جڈاں نیکی دا ارادہ کریندا ہاں تاں بدی میڈے کو آ ویندی ہِے۔²²۲۲۔ کیونکہ اندرونی انسانیت دی روُ نال تاں میں خدا دی شریعت کوُ بڑا پسند کریندا ہاں ²³۲۳۔ پر میکوُں اپنے اعضا وچ ہک بئی طرح دی شریعت نظر آندی ہِے جیہڑی میڈی عقل دی شریعت نال لڑ کے میکوں اوُں گناہ دی شریعت وچ گھن آندی ہِے جیہڑی میڈے اعضا وچ راہندی ہِے۔²⁴۲۴۔ ہائے میں کیہوں جیا کمبخت بندا ہاں! ایں موت دے بدن وچوں میکوں کون چھڑاسی؟ ²⁵۲۵۔ اپنے خداوند یسوع مسیح دے وسیلے نال خدا دا شکر کریندا ہاں۔ غرض میں آپ اپنی عقل تھوں تاں خدا دی شریعت دا پر جسم تھوں گناہ دی شریعت دا تابع ہاں۔

Chapter 8

¹۱۔ پس ہن جیہڑے مسیح یسوع وچ ہِن اُنہاں تے سزا دا حکم نئیں ²۲۔ کیوں جو حیاتی دی روح دی شریعت نے مسیح یسوع وچ میکوں گناہ تے موت دی شریعت تھوں آزاد کر ڈِتے۔³۳۔ ایں کیتے کہ جو کم شریعت جسم دے پارُوں کمزور تھی کے نہ کر سگی او خدا نے کیتے یعنی خدا نے اپنے پُتر کوُں گناہ آلودہ جسم دی صورت وچ اَتے گناہ دی قربانی کیتے بھیج کے جسم اِچ گناہ دی سزا دا حکم ڈِتے ⁴۴۔ تاں جو شریعت دا تقاضا ساڈے وچ پورا تھی ونجے جو جسم دے مطابق نئیں بلکہ روح دے مطابق چلدے ہئیں ⁵۵۔ کیونکہ جیہڑے جسمانی ہِن اوہ جسمانی گالہیں دے خیال اِچ راہندِن پر جیہڑے روحانی ہِن اوہ روحانی گالہیں دے خیال اِچ راہندِن۔⁶۶۔ اَتے جسمانی نیت موت ہِے پر روحانی نیت حیاتی تے اطمینان ہِے ⁷۷۔ ایں کیتے کہ جسمانی نیت خدا دی دشمنی ہِے کیونکہ نہ تاں خدا دی شریعت دے تابع ہِے نہ تھی سگدی ہِے ⁸۸۔ اَتے جیہڑے جسمانی ہِن اوہ خدا کوُ خوش نئیں کر سگدے۔⁹۹۔ پر تُساں جسمانی نئیں بلکہ روحانی ہو پر شرط اے ہے کہ خدا دا روح تہاڈے وچ راہندا ہوئے۔ پر جیندے وچ خدا روح نئیں اوہ اوندا نئیں ¹⁰۱۰۔ اَتے اگر مسیح تُہاڈے وچ ہِے تاں بدن تاں گناہ دے پاروں پر روح راستبازی دے پاروں زندہ ہِے۔¹¹۱۱۔ اَتے اگر اوُندا روح تُہاڈے وچ راہندے جئیں یسوع کوُ مردیاں وچوں زندہ کیتے اوہ تُہاڈے فانی بدناں کوُں وی اپنے اوُں روح دے نال زندہ کریسی جیہڑا تُہاڈے وچ راہندا ہِے۔¹²۱۲۔ پس اے بھراوؤ! اساں قرضدار تاں ہئیں پر جسم دے نئیں جو جسم دے مطابق زندگی گزاروں ¹³۱۳۔ کیونکہ اگر تُساں جسم دے مطابق زندگی گزارسو تاں ضرور مرسو اَتے اگر روح دے نال بدن دے کماں کوُں ختم کریسو تاں جیوندے راہسو۔¹⁴۱۴۔ ایں کیتے کہ جیہڑے خدا دی روح دی ہدایت نال چلدے ہن اوہو خدا ے پُتر ہن ¹⁵۱۵۔ کیونکہ تُہاکوں غلامی دی روح نئیں ملی جیندے نال وَل ڈر پیدا تھیوے بلکہ لے پالک ہوون دی روح ملی ہِے جیندے نال اساں ابا سائیں یعنی اے پیوُ کہہ کے آدھے ہئیں۔¹⁶۱۶۔ روح آپ ساڈی روح دے نال مل کے گواہی ڈیندا ہِے کہ اساں خدا دے پُتر ہئیں ¹⁷۱۷۔ اَتے اگر پُتر ہئیں تاں وارث وی ہئیں یعنی خدا دے وارث اَتے مسیح دے ہم میراث پر شرط اے ہِے کہ اساں اوندے نال ڈکھ وی چاؤں تاں جو اوندے نال جلال وی پاؤں۔¹⁸۱۸۔ کیوں جو میں سمجھدا ہاں بئی ایں جہان دے ڈکھ درد ایں لائق نئیں جو اوُں جلال دے مقابل تھی سگن جیہڑا ساڈے تے ظاہر تھیون آلا ہِے ¹⁹۱۹۔ کیوں جو خلق خدا ڈاڈھی آرزو نال خدا دے پُتراں تے ظاہر تھیون دی راہ ڈیدھی پئی ہِے۔²⁰۲۰۔ ایں کیتے کہ خلق خدا بطالت دے اختیار وچ کیتی گئی ہائی۔ نہ اپنی خوشی دے نال بلکہ اوندے پاروں جئیں نے اوُں کوُں ²¹۲۱۔ ایں اُمید تے بطالت دے اختیار وچ کر ڈِتا ہائی کہ خلق خدا وی فنا دے قبضے چوں آزاد تھی کے خدا دے پُتراں دے جلال دی آزادی وچ داخل تھی ویسی ²²۲۲۔ کیونکہ ساکوں پتا ہِے ساری خلق خدا مل کے ہن تائیں کراہندی ہِے تے دردِ اہ وچ پئی تڑپدی ہِے۔²³۲۳۔ اَتے نہ صرف اوؤو بلکہ اساں وی جنہاں کوُں روح دے پہلے پھل ملے ہن آپ اپنے اندروں کراہندے ہن اَتے لے پالک تھیوؤن یعنی اپنے بدن دی نجات دی راہ ڈیدھے ہن ²⁴۲۴۔ چنانچہ ساکوں اُمید دے وسیلے نال نجات ملی ہِے پر جیہڑی شے دی اُمید ہِے جڈاں اوہ نظر آ ویسی تاں وَل اُمید کیہوں جئی؟ کیونکہ جیہڑی شے کوئی ڈیدھا ہِے اُندی اُمید کیوں کریسی؟ ²⁵۲۵۔ لیکن جیہڑی شے کوُں نئیں ڈیدھے اگر اساں اوندی اُمید کروں تاں صبر دے نال اوندی راہ ڈیدھے ہئیں۔²⁶۲۶۔ ایویں روح وی ساڈی کمزوری وچ مدد کریندا ہِے کیونکہ جیہڑے طریقے نال ساکوں دُعا کرنی چاہیدی ہِے اساں نئیں جان دے پر روح آپ ایہو جہیے ہوکے بھر بھر کے ساڈی شفاعت کریندے جیندا بیان نئیں تھی سگدے ²⁷۲۷۔ اَتے دِلاں کوُں پرکھن آلا جان دا ہِۓ جو روح دی کیا نیت ہِے کیونکہ او خدا دی مرضی دے موافق مقدساں دی شفاعت کریندے۔²⁸۲۸۔ اَتے ساکوں پتا ہِے کہ ساریاں شئیں مل کے خدا دے نال محبت رکھن آلیاں کیتے بھلائی پیدا کریندیاں ہن یعنی اُنہاں کیتے جیہڑے خدا دے ارادہ دے موافق بلائے گئے ہن ²⁹۲۹۔ کیونکہ جِنہاں کوں اوُں نے پہلے تھوں جانے اُنہاں کوں پہلے توں مقرر وی کیتے کہ اوندے پُتر دے ہم شکل تھیون تاں جو اوہ بہوں سارے بھراواں دے وچوں پہلا پُتر ٹھہرے ³⁰۳۰۔اَتے جنہاں کوں اوُں نے پہلے مقرر کیتے اُنہاں کوں بلایا وی اَتے جنہاں کوں بلائے اُنہاں کوں راستباز وی ٹھہرائے اَتے جنہاں کوں راستباز وی ٹھہرائے اُنہاں کوں جلال وی بخشے۔³¹۳۱۔ پس اساں انہاں گالہیں دی بابت کیا آکھوں؟ اگر خدا ساڈے پاسے ہِے تاں کون ساڈا مخالف ہِے؟ ³²۳۲۔ جئیں اپنے پُتر کوں ہی نہ بچایا بلکہ ساڈے ساریاں دے پاروں اوُں کوں حوالہ کر ڈِتے اوہ اوُں دسے نال بئیاں ساریاں شئیاں وی ساکوں کیویں نہ ڈیسی؟³³۳۳۔ خدا دے چُنے ہویاں تے کون نالش کریسی؟ خدا اوہ ہِے جیہڑا اُنہاں کوں راستباز ٹھہراندا ہِے ³⁴۳۴۔ کون ہِے جیہڑا مجرم ٹھہراسی مسیح یسوع اوہ ہِے جو مر گئے بلکہ مردیاں وچوں وی جی اُٹھے اَتے خدا دے سجے پاسے ہِے اَتے ساڈی شفاعت وی کریندا ہِے۔³⁵۳۵۔ کیہڑا ساکوُ مسیح دی محبت تھوں الگ کریسی؟ مُصیبت یا تنگی یا ظلم یا کال یا ننگا پن یا خطرہ یا تلوار ؟ ³⁶۳۶۔ چنانچہ لکھا لاتھے کہ اساں تیڈے کیتے سارا ڈیں جان تھوں مارے ویندے ہاں۔ اساں تاں حلال تھیون آلی بھیڈاں دے بار گنے گئے ہاں۔³⁷۳۷۔ پر اِنہاں ساریاں حالتاں وچوں اوُں دے وسیلے نال جئیں ساڈے ناقل محبت کیتی ہِے ساکوں فتح تھوں وی ودھ کے غلبہ حاصل تھیندے ³⁸۳۸۔ کیونکہ میکوں یقین ہِے کہ خدا دی جیہڑی محبت ساڈے خداوند مسیح یسوع وچ ہِے اوندے کولوں ساکوں نہ موت الگ کر سگسی نہ حیاتی ³⁹۳۹۔ نہ فرشتے نہ حکومتاں۔ نہ حال دی نہ استقبال دیاں شئیاں۔ نہ قدرت نہ بلندی نہ پستی نہ کوئی بئی مخلوق۔

Chapter 9

¹۱۔ میں مسیح وچ سچ آدھا ہاں جھوٹ نئیں بولیندا اَتے میڈا دِل وی روح القدس اِچ گواہی ڈیندا ہِے ²۲۔ کہ میکوُں وڈا غم ہِے اَتے میڈا دِل ہر ویلے ڈُکھدا راہندے³۳۔ کیوں جو میکوں اِتھوں تک منظور تھیوے ہا تاں جو اپنے بھراواں دی خاطر جو جسم دے روُ دے نال میڈے جانن آلے ہن میں آپ مسیح تھوں نااُمید تھی ویندا ⁴۴۔ اوہ اسرائیلی ہن تے لے پالک ہوؤن دا حق تے جلال تے عہود تے شریعت تے عبادت تے وعدے اُنہاں دے ای ہن ⁵۵۔ اَتے قوم دے بزرگ اُنہاں دے ہن اَتے جسم دی روُ نال مسیح وی اُنہاں وچوں ہی تھئیے جیہڑا ساریاں دے اُتے تے اخیر تک خدائے محمود ہِے۔ آمین⁶۶۔ پر ایہہ گال نئیں جو خدا دا کلام باطل تھی گئے ایں کیتے کہ جو اسرائیل دی اولاد ہن اوہ سارے اسرائیلی نئیں ⁷۷۔ اَتے نہ ہی ابرہام دی نسل ہوؤن دے پاروں سارے پُتر ٹھہرے ہن بلکہ ایہہ لکھا لاتھے کہ اضحاق تھوں ہی تیڈی نسل کہلواسی۔⁸۸۔ یعنی جسم آلے پُتر خدا دے پُتر نئیں بلکہ وعدہ دے پُتر نسل گنے ویندِن ⁹۹۔ کیوں جو وعدہ دا قول ایہہ ہِے کہ میں ایں ویلے دے مطابق آساں اَتے سارہ دے پُتر تھیسی۔¹⁰۱۰۔ اَتے صرف ایہو نئیں بلکہ ربقہ وی ہک بندے یعنی ساڈے پیوُ اضحاق تھوں گھبرن ہائی ¹¹۱۱۔ اَتے نہ تاں ہالی تک پُتر جمے ہن تے نہ ہی اُنہاں نے کوئی نیکی یا بدی کیتی ہائی کہ اوندے پاروں آکھیا ونجے کہ وڈا نِکے دی خدمت کریسی ¹²۱۲۔ تاں جو خدا دا ارادہ جیہڑا برگزیدگی تے موقوف ہِے عملاں تے مبنی نہ راہوے بلکہ سڈن آلے تے ¹³۱۳۔ چنانچہ لکھا لاتھے جو میں یعقوب نال تاں محبت کیتی پر عیسو نال نفرت۔¹⁴۱۴۔ وَل اساں ہن کیا آکھوں؟ کیا خدا دے ہاں بے انصافی ہِے؟ ہر گز نئیں! ¹⁵۱۵۔کیوں جو اوہ موسیٰ کوُ آدھے کہ جیندھے تے میں رَحم کرنا چاہواں اوُندے تے رَحم کریساں اَتے جیندھے تے ترس کھاونا نامنظور ہوسی اوُندے تے ترس کھاساں ¹⁶۱۶۔ پس اے نہ ارادہ کرن آلے تے منحصر ہِے نہ دوڑ بھج کرن آلے تے بلکہ رَحم کرن آلے خدا تے۔¹⁷۱۷۔ کیوں جو کتاب مقدس اچ فرعون کوُ آکھا گئے کہ میں ایں کیتے تیکو کھڑا کیتا ہائی کہ تیڈے پاروں اپنی قدرت ظاہر کراں اَتے میڈا ناں ساری دُنیا تے مشہور تھی ونجے ¹⁸۱۸۔ پس اوہ جیندے تے چاہندے اپنا رَحم کریندے تے جیکوں چاہندے اوُں کوُں سخت کر ڈیندے۔¹⁹۱۹۔ پس توں میکوں آکھسیں وَل او کیوں عیب لیندے؟ کون اوندھے ارادے دا مقابلہ کر سگدے؟ ²⁰۲۰۔ اے بندے بھلا توں کون تھیندیں جو خدا دے سامنے جواب ڈیندیں؟ کیا بنی ہوئی شے بنانے والے کوُ آکھ سگدی ہِے کہ توں میکوں کیوں ایہو جیا بنائے؟ ²¹۲۱۔ کیا کمہارکوں مٹی تے اختیار کئے نئیں کہ بنائے ہوئے گارے تھوں ہک بھانڈا عزت کیتے بنائے تے ڈوجھا بے عزتی کیتے بنائے۔²²۲۲۔ کیا اے حیرانی ہِے جو خدا اپنا غضب ظاہر کرن تے اپنی قدرت ڈیکھاون دے ارادے تھوں غضب دے بھانڈیاں دے نال جیہڑے ہلاک تھیون کیتے تیار کیتے ویندِن بہوں تحمل نال پیش آئے ²³۲۳۔ اَتے ایہہ ایں کیتے تھیئے کہ اپنے جلال دی دولت رحم دے بھانڈیاں دے ذریعے تھوں ڈیکھاوے جیہڑے اوُں نے جلال کیتے پہلے تھوں ہی تیار کیتے ہن ²⁴۲۴۔ یعنی ساڈے وسیلے نال جنہاں کوُں اوُں نے نہ صرف یہودیاں وچوں بلکہ غیر قوماں وچوں وی بُلائے۔²⁵۲۵۔ چنانچہ ہوسیع دی کتاب وچ وی خدا نے اے فرمائے کہ جو میڈی اُمت نہ ہائی اُوں کوُں اپنی اُمت آکھساں اَتے جیہڑی پیاری نہ ہائی اوُں کوُں پیاری آکھساں ²⁶۲۶۔ وَل ایویں تھیسی کہ جیہڑی جگہ ایہہ آکھا گیا ہائی کہ تُساں میڈی اُمت نئیں او اوُں جگہ تے ای اوہ زندہ خدا دے پُتر اکھویسن۔²⁷۲۷۔ اَتے یسعیاہ اسرائیل دے پاروں اُچی آواز نال آدھے کہ بھاویں بنی اسرائیل دا شمار سُمندر دی ریت دے برابر تھی ونجے تاں وی اُنہاں وچوں تھوڑی ہی بچسن ²⁸۲۸۔ کیونکہ خداوند اپنے کلام کو تمام کر کے اوندھے مطابق زمین تے عمل کریسی ²⁹۲۹۔ چنانچہ یسعیاہ نے پہلے وی آکھے کہ اگر رب الافواج ساڈی کجھ نسل باقی نہ راہون ڈیندا تاں اساں سدوم دی مانند تے عمورہ دے برابر تھی ویندے۔³⁰۳۰۔ پس اساں کیا آکھوں؟ ایہہ کہ غیر قوماں نے جیہڑیاں راستبازی دی تلاش نہ کریندیاں ہن اُنہاں نے راستبازی حاصل کیتی یعنی اوہ راستبازی جیہڑی ایمان نال ہِے ³¹۳۱۔ پر اسرائیل جیہڑی راستبازی دی شریعت کوُ لبھیندا ہائی اوُں شریعت تک نہ پُجے۔³²۳۲۔ پر کیوں؟ ایں کیتے کہ اُنہاں نے ایمان نال نئیں بلکہ گویا اعمال دے نال اوُں کو لبھے۔ اُنہاں نے اوُں تھُڈا کھاون آلے پتھر تھوں تھوڈا کھادے ³³۳۳۔ چنانچہ لکھا لاتھے کہ ڈیکھو میں صیحون وچوں ٹھیس لگن آلا پتھر تے تھُڈا کھاون آلی چوٹی رکھیندا ہاں اَتے جیہڑا اوُں دے تے ایمان گھن آسی اوہ شرمسار نہ تھیسی۔

Chapter 10

¹۱۔ اے بھراوؤ! میڈے دِل دی آرزو تے اُنہاں کیتے خدا تھوں میڈی اے دُعا ہِے کہ اوہ نجات پاؤن ²۲۔ کیوں جو میں اُنہاں دا گواہ ہاں کہ او خدا دے بارے اِچ غیرت تاں رکھیندِن پر سمجھ دے نال نئیں ³۳۔ ایں کیتے کہ اوہ خدا دی راستبازی تھوں انجان تھی کے تے اپنی راستبازی قائم کر دی کوشش کر کے خدا دی راستبازی دے فرمانبردار نہ تھئے۔⁴۴۔ کیوں جو ہر ہک ایمان گھن آون آلے دی راستبازی کیتے مسیح شریعت دا انجام ہِے ⁵۵۔ چنانچہ موسیٰ نے اے لکھے کہ جیہڑا بندہ اوُں راستبازی تے عمل کریندا ہِے جیہڑی شریعت تھوں ہِے او اوُں دی وجہ تھوں زندہ راہسی۔⁶۶۔ پر جیہڑی راستبازی ایمان نال ہِے اوہ ایویں آدھی ہِے کہ تُوں اپنے دِل وچ ایہہ نہ آکھ بئی آسمان تے کون چڑھسی؟ ( یعنی مسیح کوُ اُتارن کیتے ) ⁷۷۔ یا پاتال وچ کون اُترسی؟ (یعنی مسیح کوُ مردیاں وچوں زندہ کر کے اُتے گھن آؤن کیتے)۔⁸۸۔ بلکہ کیا آدھی ہِے؟ ایہہ کہ کلام تیڈے نیڑے ہِے بلکہ تیڈے مُنہ تے تیڈے دِل وچ ہِے۔ ایہہ اہوُو ایمان دا کلام ہِے جیندی اساں مُنادی کریندے ہاں ⁹۹۔ کہ اگر تُوں اپنی زبان دے نال یسوع دے خداوند ہووؤن دا اقرار کریں تے اپنے دِل تھوں ایمان گھن آویں کہ خدا نے اوُں کوُں مردیاں وچوں زندہ کیتے تاں نجات پاسیں ¹⁰۱۰۔ کیونکہ راستبازی کیتے ایمان گھن آؤنا دِل نال تھیندے اَتے نجات کیتے اقرار مُنہ نال کیتا ویندے۔¹¹۱۱۔ چنانچہ کتاب مقدس ایہہ آدھی ہِے کہ جیہڑا کوُئی اوُندے تے ایمان گھن آسی اوہ شرمسار نہ تھیسی ¹²۱۲۔ کیونکہ یہودیاں تے یونانیاں وچ کجھ فرق نئیں ایں پاروں کہ اہوُو ساریاں دا خداوند ہِے تے اپنے ساریاں دعا کرن آلیاں کیتے فیاض ہِے ¹³۱۳۔ کیونکہ جیہڑا کوُئی خداوند دا ناں گھنسی نجات پاسی۔¹⁴۱۴۔ پر جیندے تے اوہ ایمان نئیں گھن آندے اوُں تھوں کیویں دعا کریسن؟ اَتے جیندے بارے اُنہاں نے سُنا ای نئیں اوُندے تے ایمان کیویں گھن آؤن؟ اَتے بغیر مُنادی کرن آلے دے کیویں سُنسن؟ ¹⁵۱۵۔ اَتے جڈاں تک اوہ بھیجے نہ ونجن مُنادی کیویں تھیسی؟ چنانچہ لکھا لاتھے کہ کیا ہی خوبصورت ہن اُنہاں دے قدم جیہڑے چنگیاں شئیاں دی خوشخبری ڈیندِن۔¹⁶۱۶۔ پر ساریاں نے ایں خوشخبری کوُں قبول نہ کیتے۔ چنانچہ یسعیاہ آدھے کہ اے خداوند ساڈے پیغام دا کئیں نے یقین کیتے؟ ¹⁷۱۷۔ پس ایمان سُنن نال پیدا تھیندے تے سُننا مسیح دے کلام وچوں۔¹⁸۱۸۔ پر میں آدھا ہاں کیا اُنہاں نے نہ سُنا ہوسی؟ بیشک سُنا ہوسی چنانچہ لکھا لاتھے کہ اُنہاں دی آواز ساری زمین تے اَتے اُنہاں دی گالہیں دُنیا دی اخیر تک پہنچین۔¹⁹۱۹۔ وَل میں آدھا ہاں کیا اسرائیل واقف نہ ہائی؟ پہلے تاں موسیٰ آدھے کہ میں اُنہاں کولوں تہاکوُں غیرت ڈویساں جیہڑی قوم ہِے ای نئیں ہک نادان قوم تھوں تہاکوُں غصہ ڈویساں۔²⁰۲۰۔ وَل یسعیاہ بڑا دلیر تھی کے آدھے کہ جنہاں نے میکوں نئیں گولہے اُنہاں نے میکوں پا گِدے۔ جنہاں نے میڈے کولوں نئیں پُچھے اُنہاں تے میں ظاہر تھی گیاں ²¹۲۱۔ پر اسرائیل دے حق وچ میں ایویں آدھا ہاں کہ میں سارا ڈِیں ہک نافرمان تے بحث کرن آلی اُمت دے پاسے اپنے ہتھ ودھائے ریہا ہاں۔

Chapter 11

¹۱۔ پس میں آدھا ہاں کیا خدا نے اپنی اُمت کوُں چھوڑ ڈِتے؟ ہر گز نئیں! کیونکہ میں وی اسرائیلی ابرہام دی نسل اَتے بنیامین دے قبیلے وچوں ہاں ²۲۔ خدا نے اپنی اوُں اُمت کوُں چھوڑ نئیں ڈِتے جئیں کوُں اوہ پہلے تھوں جان دا ہائی۔ کیا تُساں نئیں وے جان دے کہ کتاب مقدس ایلیاء دے بارے کیا آدھی ہِے؟ کہ او خدا تھوں اسرائیل دے بارے ایویں فریاد کریندا ہائی کہ ³۳۔ اے خداوند اُنہاں نے تیڈے نبیاں کوُں مار ڈِتے اَتے تیڈی قربان گاہاں کوُں ڈھا ڈِتے۔ ہن میں کلہا باقی ہاں اَتے اوہ میڈی جان گھنن دی وی کوشش اِچ ہن۔⁴۴۔ پر اوُں کوُں خدا دا جواب کیا ملے؟ ایہہ کہ میں اپنے کیتے ست ہزار بندے بچا رکھے ہن جنہاں نے بعل دے اگے گوڈے نئیں ٹیکے ⁵۵۔ پس ایں طرح ای ایں ویلے وی فضل نال برگزیدہ تھیون دے پاروں کجھ باقی ہن۔⁶۶۔ اَتے اگر اوہ فضل نال برگزیدہ ہن تاں اعمال نال نئیں ورنہ فضل فضل نہ راہندا ⁷۷۔ پس نتیجہ کیا تھئیے؟ ایہہ کہ اسرائیل جیہڑی شے کوُ گولیندا ہے اوہ اوُں کوُں نہ ملی پر برگزیداں کوُں ملی اَتے باقی سخت کیتے گئِن ⁸۸۔ چنانچہ لکھا لاتھے کہ خدا نے اُنہاں کوُں اَج دے ڈیِں تائیں سست طبیعت ڈِتی اَتے اے جیہاں اکھیاں جیہڑیاں ناں ڈیکھن اَتے ایہو جئے کن جیہڑے نہ سُنن۔⁹۹۔ اَتے داؤد آدھے کہ اُنہاں دا دسترخوان اُنہاں کیتے جال تے پھندا ہِے اَتے تھُڈا کھاؤن دی سزا دی وجہ بن گئیے ¹⁰۱۰۔ اُنہاں دی اکھیاں تے اندھارا آ ونجے تاں جو نہ ڈیکھن تاں توُں اُنہاں دی کنڈ ہمیشہ جھکائے رکھ۔¹¹۱۱۔ پس میں آدھا ہاں کہ کیا اُنہاں نے ایہوو جیئا تھُڈا کھادے کہ ڈھے پیئن؟ ہر گز نئیں! بلکہ اُنہاں دی خطاواں تھوں غیر قوماں کوُں نجات ملی تاں جو اُنہاں کوُں غیرت آوے ¹²۱۲۔ پس جڈاں اُنہاں دی خطا دُنیا کیتے دولت دا باعث تے تھئی تے اُنہاں دا گھٹنا غیر قوماں کیتے دولت دا باعث تھیا تاں اُنہاں دا بھر پور تھیونا ضرور ہی دولت دا باعث ہوسی۔¹³۱۳۔ میں اے گالہیں تہاکوں غیر قوماں کوں آدھا ہاں۔ چونکہ میں غیر قوماں دا رسول ہاں ایں کیتے اپنی خدمت دی وڈیائی کریندا ہاں ¹⁴۱۴۔ تاں جو کئیں طرح اپنی قوم والیاں کوں غیرت ڈیوا کے اُنہاں وچوں بعض بندیاں کوں نجات ڈیواواں۔¹⁵۱۵۔ کیوں جو جڈاں اُنہاں دا نکل ونجنا دُنیا دے آ ملن دا باعث تھیا تاں کیا اُنہاں دا مقبول تھیونا مردیاں وچوں زندہ تھیون دے برابر نہ تھیسی؟ ¹⁶۱۶۔ جڈاں نذر دا پہلا پیڑا پاک ٹھہرے تاں سارا لویا تھیا آٹا وی پاک ہِے اَتے جڈاں جڑ پاک ہِے تاں شاخاں وی اوویں ای ہن۔¹⁷۱۷۔ پر جڈاں کجھ شاخاں توڑیاں گئیاں ہن اَتے توں جنگلی زیتون تھی کے اُنہاں دی جا لگ گئیں تے زیتون دی روغن دار جڑ وچ شریک تھی گئیں ¹⁸۱۸۔ تاں توں اُنہاں شاخاں دے مقابلے وچ فخر نہ کر اَتے اگر فخر کریسیں تاں جان رکھ کہ توں جڑ کوں نئیں بلکہ جڑ تیکوں سنبھالدی ہِے۔¹⁹۱۹۔ پس تو آکھسیں کہ شاخاں ایں کیتے توڑی گئین جو میں اوندھے وچ لگ ونجاں ²⁰۲۰۔ اچھا اوہ تاں بے ایمانی دے پاروں توڑی گئین اَتے توں ایمان دے پاروں قائم ہیئں۔ پس مغرور نہ تھی ہتھوں خوف کر ²¹۲۱۔ کیونکہ جڈاں خدا نے اصلی شاخاں کوُں نہ چھوڑے تاں تیکو وی نہ چھوڑیسی۔²²۲۲۔ پس خدا دی مہربانی تے سختی کوُ ڈیکھ۔ سختی اُنہاں تے جو ڈھے پے ہن اَتے خدا دی مہربانی تیڈے تے ہِے بشرطیکہ توں اوُں مہربانی تے قائم راہویں ورنہ توں وی کٹ ڈِتا ویسیں۔²³۲۳۔اَتے اوہ وہ جو بے ایمان نہ راہون تاں ولا لگ ویسن کیوں جو خدا اُنہاں کوں پیوند کر کے بحال کرن تے قادر ہِے ²⁴۲۴۔ایں کیتے کہ جڈاں توں زیتون دے اوُں جھاڑ تھوں کٹ کے جیندی اصل جنگلی ہِے اصل دے برخلاف چنگے زیتون وچ پیوند تھی گیئے تاں اوہ جیہڑیاں اصل شاخاں ہن اپنے زیتون وچ ضرور ہی پیوند تھی ویسن۔²⁵۲۵۔ ے بھراوؤ! کڈائیں اے نہ تھیوے کہ تُساں اپنے آپ کوُ عقلمند گھنو۔ ایں کیتے میں نئیں چاہندا کہ تُساں ایں بھید کولوں انجان راہو کہ اسرائیل دا ہک حصہ سخت تھی گئے تے جڈاں تائیں غیر قوماں پوری پوری داخل نہ تھیؤن اوہ ایویں ای راہسی۔²⁶۲۶۔ تاں ایں صورت وچ سارا اسرائیل نجات پاسی چنانچہ لکھا لاتھے کہ چھوڑاؤن آلا صیحون تھوں نکلسی اَتے بے دینی کوُں یعقوب تھوں دفع کریسی ²⁷۲۷۔ تے اُنہاں دے نال میڈا اے عہد ہوسی جڈاں میں اُنہاں دے گناہاں کوُں دوُر کر ڈیساں۔²⁸۲۸۔ انجیل دے اعتبار نال تاں اوہ تہاڈی کیتے دشمن ہن پر برگزیدگی دے اعتبار نال پیوُ ڈاڈے دے خاطر پیارے ہن ²⁹۲۹۔ ایں کیتے کہ خدا دی نعمتاں تے بلاواہ تبدیل نئیں تھی سگدے۔³⁰۳۰۔ کیوں جو جیویں تُساں خدا دے نافرمان ہاوے پر ہن اِنہاں دی نافرمانی دے پاروں تہاڈے تے رَحم تھئیے ³¹۳۱۔ اوُویں ہن اے وی نافرمان تھی گئے ہن تاں جو تہاڈے تے رَحم تھیون دے پاروں ہن اِنہاں تے وی رَحم ہوسی ³²۳۲۔ ایں کیتے جو خدا نے ساریاں کوُں نافرمانی اِچ نپے چا تاں جو ساریاں تے رَحم کیتا ونجے۔³³۳۳۔ واہ! خدا دی دولت تے حکمت تے علم اِچ کیا ہی گہرائی ہِے! اوندے فیصلے انسانی عقل کولوں بہوں پرے ہن اَتے اوندیاں راہواں بے نشان ہن ³⁴۳۴۔ خداوند کی عقل کوُ کون ہِے جو جانے؟ یا کون اوندے نال مشورہ کرے؟³⁵۳۵۔ یا کیہڑا ہِے جئیں پہلے اوُں کوں کجھ ڈِتا ہووے جیں دا بدلہ اوُں کوُں ڈِتا ونجے؟ ³⁶۳۶۔ کیوں جو اوُندی طرفوں تے اوُندے وسیلے تے اوُندے کیتے ہی ساریاں شئیاں ہن۔ اوُندی تعریف اخیر تک تھیندی راہوے۔ آمین۔

Chapter 12

¹۱۔ پس اے بھراوو! میں خدا دیاں رحمتاں یاد ڈیوا کے تہاڈے اَگے منت کریندا ہاں کہ تُساں اپنے بدن ایہہ جئی قربانی تھیون کیتے نذر کرو جو زندہ تے پاک اَتے خدا کوُ پسند وی آوے۔ ایہو تہاڈی معقول عبادت ہِے ²۲۔ ایں جہان دے ہمشکل نہ بنو بلکہ عقل نویں تھی ونجن دے پاروں اپنی صورت بدلدے ونجو تاں جو خدا دی نیک تے اوُں کوُں پسند آؤن آلی مرضی تجربے نال گوُلیندے راہو۔³۳۔ میں اوُں توفیق دے پاروں جیہڑی میکوُں ملی ہِے تہاڈے وچوں ہر ہک کوُ آدھا ہاں کہ جیویں سمجھنا ضروری ہِے اوُں تھوں زیادہ کوُئی اپنے آپ کوُ نہ سمجھے بلکہ جیویں خدا نے ہر ہک کوُ اندازے دے موافق ایمان تقسیم کیتے اوویں ہی درمیانی درجے نال اپنے آپ کوُ سمجھے۔⁴۴۔ کیونکہ جیویں ساڈے ہک بدن اِچ بہوُں سارے اعضا ہن تے سارے اعضا دا کم ہِکو جیہا نئیں ⁵۵۔ اوویں اساں وی جیہڑے بہوں سارے ہاں مسیح وچ شامل تھی کے ہک بدن ہئیں اَتے آپس وچ ہک دوسرے دے اعضا۔⁶۶۔ چونکہ اوُں توفیق دے پاروں جیہڑی ساکوُں ڈِتی گئی ہائی ساکوں طرح طرح دیاں نعمتاں میلِن ایں کیتے جئیں کوُں نبوت ملی ہوئے اوہ ایمان دے اندازے دے موافق نبوت کرے ⁷۷۔ اگر خدمت ملی ہوئے تاں خدمت وچ لگا راہوے۔ اگر تعلیم ڈیون آلا ہوئے تاں تعلیم ڈیون اِچ لگا راہوے ⁸۸۔ اَتے اگر نصیحت کرن آلا ہوئے تاں نصیحت کرن اِچ لگا راہوے۔ خیرات ونڈن آلا سخی تھی کے ونڈے ۔ راہنمائی کرن آلا بڑی کوشش نال راہنمائی کرے۔ رَحم کرن آلا اپنی خوشی دے نال رَحم کرے۔⁹۹۔ محبت دے وچ ریا کاری نہ ہووے۔ بُرے کماں تھوں نفرت رکھو۔ نیکی کوُں چمڑے راہو ¹⁰۱۰۔ بھراواں آلی محبت وانگوں آپس اِچ ہک ڈوجھے نال پیار کرو۔ عزت دی روُ وچ ہک دوجے کوُ چنگا سمجھو۔¹¹۱۱۔ کوشش وچ سُستی نہ کرو۔ روحانی جوش نال بھرے راہو۔ خداوند دی خدمت کریندے راہو ¹²۱۲۔ اُمید وچ خوش۔ مصیبت دے وچ صبر کرن آلے۔ دُعا کرن دے وچ لگے راہو ¹³۱۳۔ پاک لوگاں دیاں ضرورتاں پوریاں کرو۔ مسافراں دی خدمت کریندے راہو۔¹⁴۱۴۔ جیہڑے تہاکوں تنگ کریندے ہن اُنہاں کیتے برکت منگو۔ برکت منگو تے لعنت نہ کرو ¹⁵۱۵۔ خوشی کرن آلیاں دے نال خوشی کرو۔ روون آلیاں دے نال رووو ¹⁶۱۶۔ آپس اِچ ہک دل راہو۔ اوچے اوچے خیال نہ بَدھو بلکہ چھوٹے بندیاں دے پاسے توجہ کرو۔ اپنے آپ کوُ عقل مند نہ سمجھو۔¹⁷۱۷۔ بُرائی دے بدلے کئیں دے نال بُرائی نہ کرو۔ جیہڑیاں گالہیں سارے بندیاں کیتے چنگیاں ہوؤن اُنہاں کوُں اپناؤ ¹⁸۱۸۔ جِتھاں تک تھی سگے تُساں اپنی طرفوں سارے بندیاں دے نال میل ملاپ رکھو۔¹⁹۱۹۔ اے پیاریو! اپنا بدلہ نہ گھنو بلکہ غضب کوُ موقع ڈیووکیوں جو لکھا لاتھے کہ خداوند فرماندے بدلہ گھننا میڈا کم ہِے بدلہ میں ہی ڈیساں ²⁰۲۰۔ بلکہ اگر تیڈا دشمن بھُکا ہِے تاں اوُں کوُں روٹی کھوا۔ اگر پیاسا ہِے تاں اوُں کوُں پانی پلا کیوں جو ایویں کرن نال تُوں اوُندے سر تے اگ دے انگاریاں دا ڈھیر لا ڈیسیں ²¹۲۱۔ بُرائی دے اگے ہار نہ منو بلکہ نیکی دےریعے بُرائی تے غالب آؤ۔

Chapter 13

¹۱۔ ہر بندہ موجودہ بادشاہواں دا حکم من دا راہوے کیوں جو کوئی بادشاہ ایہو جیہا نئیں جیہڑا خدا دی طرفوں ہووے اَتے جیہڑے بادشاہ موجود ہن اوہ خدا دی طرفوں مقرر کیتے گئے ہن ²۲۔ پس جیہڑا کوُئی بادشاہ دا سامنا کریندے اوہ خدا دے انتظام دا مخالف ہِے اَتے جیہڑے مخالف ہن اوہ سزا پاسن۔³۳۔ کیوں جو نیکوکاراں کوُں بادشاہواں دا کوُئ ڈر نیئں بلکہ بدکاراں کوُ ہِے۔ پس اگر تُوں بادشاہواں تھوں ڈرنا نئیں چاہندا تاں نیکی کر۔ اوُندی طرفوں تیڈی تعریف تھیسی ⁴۴۔ کیوں جو اوہ تیڈی بہتری کیتے خدا دا خادم ہِے پر اگر تُوں بُرائی کریں تاں ڈر کیوں جو اوُں نے تلوار بے فائدہ نئیں گِدی اوہ خدا دا خادم ہِے کہ اوُندے غصے دے مطابق بدکار کوُ سزا ڈیندے ⁵۵۔ پس تابعدار راہوناں نہ صرف غصے دے ڈر تھوں ضرور ہِے بلکہ دِل وی ایہو گواہی ڈیندا ہِے۔⁶۶۔ تُساں ایں کیتے خراج وی ڈیندے وے جو اوہ خدا دے خادم ہن تے ایں کم اِچ ہمیشہ لگے راہندے ہن ⁷۷۔ ساریاں دا حق ادا کرو۔ جیکوں خراج دی ضرورت ہِے اوُں کوں خراج ڈیوو۔ جیکوں محصول دی ضرورت ہِے اوُں کوں محصول۔ جیندھے کولوں ڈرنا ضروری ہِے اوُندے کولوں ڈرو۔ جیندی عزت کرنا چاہیدی ہِے اوُں دی عزت کرو۔⁸۸۔ آپس دی محبت دے علاوہ کئیں شے دے وچ کئیں دے قرضدار نہ راہو کیونکہ جیہڑا ڈوجھے نال محبت رکھیندا ہِے اوُں نے شریعت تے پورا عمل کیتے ⁹۹۔ کیوں جو ایہہ گالہیں کہ زنا نہ کر۔ خون نہ کر۔ چوری نہ کر۔ لالچ نہ کر اَتے اِنہاں دے علاوہ بیہا جیہڑا حکم ہووے اُنہاں ساریاں دا نچوڑ ایں گال اِچ پایا ویندے کہ اپنے گواہنڈی نال اپنے جئہی محبت رکھ ¹⁰۱۰۔ محبت اپنے گواہنڈی دے نال بُرا نئیں کریندی۔ ایں کیتے محبت شریعت دی تعمیل ہے۔¹¹۱۱۔ اوُں ویلے کو سنجھان کے ایویں ای کرو۔ ایں کیتے کہ ہن اوہ ویلہ آ پُجے کہ تُساں نیند تھوں جاگو کیونکہ جئیں ویلے اساں ایمان گھن آئے ہاسے اوُں ویلے دے مقابلے ہن ساڈی نجات نیڑے ہِے ¹²۱۲۔ رات بہوُں لنگھ گئی ہِے اَتے ڈیں نکلن آلے۔ ہن اساں اندھارے دے کماں کو چھوڑ کے روشنی دے ہتھیار بنھ گھنوں۔¹³۱۳۔ جیویں ڈیں کوُں چلن دا رواج ہِے آرام نال چلوُں نہ کہ ناچ بازی تے نشہ بازی نال۔ نہ زنا کاری تے عیاشی تے نہ جھگڑا تے حسد نال ¹⁴۱۴۔ بلکہ خداوند یسوع مسیح کو پا گھنو اَتے جسم دیاں خواہشاں کیتے منصوبے نہ بناؤ۔

Chapter 14

¹۱۔ کمزور ایمان آلے کوُں اپنے وچ شامل تاں کر گھنو پر شک وشبہ دی بحث کیتے نئیں ²۲۔ ہک کوُ بھروسہ ہِے کہ شئے دا کھاونا جائز ہِے اَتے کمزور ایمان آلا ساگ پات ای کھاندے۔³۳۔ کھاون آلا اوُن کوُ جیہڑا نئیں کھاندا حقیر نہ جانے اَتے جیہڑا نئیں کھاندا اوہ کھاون آلے تے الزام نہ لاوے کیوں جو خدا نے اوُں کوُں قبول کر گِدے ⁴۴۔ توں کون ہئیں جیہڑا ڈوجھے دے نوکر تے الزام لیندیں؟ اوُں دا قائم راہونا یا ڈھے پاؤنا اوُں دے مالک ہی دے بارے ہِے بلکہ اوہ قائم ہی کر ڈِتا ویسی کیوں جو خداوند اوُندے قائم کرن تے قادر ہِے۔⁵۵۔ کوُئی تاں ہک ڈینہوار کوُ ڈوجھے تھوں چنگا جان دے اَتے کوُئی ساریاں ڈیہنواراں ہکو جیہا جان دے ہر ہک اپنے دل وچ پورا بھروسہ رکھے ⁶۶۔ جیہڑا کوُئی کئیں ڈینہ کوُ منیندے اوہ خدا کیتے منیندے اَتے جیہڑا کجھ کھاندے اوہ خداوند کیتے کھاندے کیوں جو اوہ خدا دا شکر کریندے اَتے جیہڑا نئیں کھاندا اوہ وی خداوند دے کیتے نئیں کھاندے اَتے خدا دا شکر کریندا ہِے۔⁷۷۔ کیونکہ ساڈے وچوں نہ تاں کوُئی اپنے کیتے جیوندا ہِے نہ کوُئی اپنے کیتے مردا ہِے ⁸۸۔ اگر اساں جیوندے ہئیں تاں خداوند دے کیتے جیوندے ہئیں اَتے اگر مردے ہئیں تاں خداوند دے کیتے مردے ہئیں۔ پس اساں جیوں یا مروں خداوند ہی دے ہئیں ⁹۹۔ میونکہ مسیح ایں کیتے مرے تے زندہ تھئیے کہ مردیاں تے زندیاں ڈوہاں دا خداوند تھیوے۔¹⁰۱۰۔ پر توں اپنے بھرا تے کئیں پاروں الزام لیندیں؟ یا توں وی اپنے بھرا کوُ کئیں کیتے حقیر جان دیئں؟ اساں تاں سارے اساں تاں سارے خدا دے تخت عدالت دے سامنے کھڑے تھیسوں ¹¹۱۱۔ چنانچہ لکھا لاتھے کہ خداوند فرمیندے میکوں اپنی حیات دی قسم ہِے ہر ہک گوڈا میڈے سامنے جھکسی اَتے ہر ہک زبان خدا دا اقرار کریسی۔¹²۱۲۔ پس ساڈے وچوں ہر ہک خدا کوُ اپنا حساب ڈیسی ¹³۱۳۔پس ہن اساں اگے تھوں ہک ڈوجھے تے الزام نہ لاؤں بلکہ تُساں وی ایہو ارادہ کر گھنو کہ کوُئی اپنے بھرا دے سامنے اوہ شئے نہ رکھے جیہڑی اوُندے کیتے تھڈا کھاؤن یا ڈھے پوؤن دا سبب بنے۔¹⁴۱۴۔ میکوں پتا ہِے بلکہ خداوند یسوع مسیح وچ میکوں یقین ہِے کہ کوُئی شئے بذاتہ حرام نئیں پر جیہڑا اوُں کوُ حرام سمجھدے اوُں دے کیتے حرام ہِے ¹⁵۱۵۔ اگر تیڈے بھرا کوُ تیڈے کھاؤن تھوں ڈُکھ تھیندے وَل توں محبت دے قانون تے نئیں وے ٹُردا۔ جیہڑے بندے کیتے مسیح مرے اوُں کوُ توں اپنے کھاؤن دے پاروں مار چھوڑے۔¹⁶۱۶۔ پس تہاڈی نیکی دی بدنامی نہ تھیوے ¹⁷۱۷۔کیونکہ خدا دی بادشاہی کھاؤن پیؤن تے نئیں بلکہ راستبازی تے میل جول تے اوُں خوشی تے موقوف ہِے جیہڑی روح القدس دی طرفوں تھیندی ہِے۔¹⁸۱۸۔ اَتے جیہڑا کوُئی ایں طریقے نال مسیح دی خدمت کریندا ہِے اوہ خدا دا پسندیدہ اَتے بندیاں دا مقبول ہِے ¹⁹۱۹۔ پس ہن اُنہاں گالہیں دے اُمیدوار راہوں جِنہاں تھوں میل جول تے باہمی ترقی تھیوے۔²⁰۲۰۔ کھاؤن دی خاطر خدا دے کم کوُں نہ وگاڑ۔ ہر شئے پاک تاں ہِے پر اوُں بندے کیتے بُری ہِے جئیں کوُں اوُں کوُں کھاؤن تھوں تھڈا لگدے ²¹۲۱۔ ایہو چنگا ہِے کہ نہ توں گوشت کھاویں۔ نہ مَے پیویں نہ ہی بیہا کجھ ایہو جیہا کریں جیندے پاروں تیڈا بھرا تھڈا کھاندے۔²²۲۲۔ جیہڑا تیڈا اعتقاد ہِے اوہ خدا دی نظر اِچ تیڈے ہی دل وچ راہوے۔ مبارک اوہ ہِے جیہڑا اوُں شئے دے پاروں جیکوں اوہ جائز رکھیندا ہِے اپنے آپ کوُ ملزم نئیں ٹھہراندے ²³۲۳۔ پر جیہڑا کوُئی کئیں شئے دے پاروں شک وچ ہِے اگر اوُں کوُ کھاوے تاں مجرم ٹھہراندا ہِے ایں کیتے کہ اوہ بھروسہ نئیں کھاوندا اَتے جو کجھ بھروسے تھوں نئیں اوہ گناہ ہِے۔

Chapter 15

¹۱۔ غرض اسں زورآوراں کوُ چاہیدا ہِے کہ بزرگاں تی کمزوراں دی رعایت کروں نہ کہ اپنی خوشی کروں ²۲۔ ساڈے وچوں ہر بندہ اپنے گواہنڈی کوُ اوُندی بہتری کیتے خوش کرے تاں جو اوُندی ترقی تھیوے۔³۳۔ کیونکہ مسیح نے وی اپنی کوشی نئیں کیتی بلکہ ایویں لکھا ہِے کہ تیڈے لعن طعن کرن آلیاں دے لعن طعن میڈے اُتے آ ڈھئے ہن ⁴۴۔ کیونکہ جتنیاں گالہیں پہلے لکھیاں گیاں ہن اوہ ساڈی تعلیم کیتے لکھیاں گیاں ہن تاکہ صبر دے نال اَتے کتاب مقدس دی تسلی تھوں اُمید رکھوں۔⁵۵۔ اَتے خدا صبر تے تسلی دا چشمہ تہاکوں اے توفیق ڈیوے کہ مسیح یسوع دے مطابق آپس اِچ ہک دل راہو ⁶۶۔ تاکہ تُساں ہک دل تے ہک زبان تھی کے ساڈے خداوند یسوع مسیح دے خدا اَتے پیوُ دی حمد کرو ⁷۷۔ پس جیویں مسیح نے خدا دے جلال کیتے تہاکوں اپنے نال شامل کر گِدے اوُویں تساں وی ہک ڈوجھے کوُ شامل کر گھنو۔⁸۸۔ میں آدھا ہاں کہ مسیح خدا دی سچائی ثابت کرن کیتے ختنہ نہ کراون آلیاں دا نوکر بن گیاں تاں جو اُنہاں وعدیاں کوُں پورا کراں جیہڑے پیوُ ڈاڈے دے نال کیتے گئے ہن ⁹۹۔ اَتے غیر قوماں وی رَحم دے پاروں خدا دی حمد کرن۔ چنانچہ لکھا لاتھے کہ ایں کیتے میں غیر وقوماں وچ تیڈا اقرار کریساں اَتے تیڈے ناں دے گیت گاساں۔¹⁰۱۰۔ اَتے وَل اوُں نے فرمائے کہ اے غیر قومو! اوُں دی اُمت دے نال خوشی کرو ¹¹۱۱۔ وَل اے کہ اے ساری غیر قومو! خداوند دی حمد کرو اَتے ساریاں اُمتاں اوُں دے گیت گاؤن۔¹²۱۲۔ وَل یسعیاہ وی آدھے کہ یسی دی جڑ ظاہر تھیسی یعنی اوہ بندہ جیہڑا غیر قوماں تے حکومت کرن کیتے اُٹھسی اُندھے کولوں ہی غیر قوماں اُمید رکھیسن۔¹³۱۳۔ پس خدا جیہڑا اُمید دا چشمہ ہِے تہاکوں ایمان رکھن دے پاروں ساری خوشی تے تسلی دے نال بھر ڈیوے تاں جو روح القدس دی قدرت دے نال تہاڈی اپمید زیادہ تھیندی ونجے۔¹⁴۱۴۔ اَتے میڈے بھراؤ! میں آپ وی تہاڈے بارے یقین رکھیندا ہاں کہ تساں آپ نیکی تھوں بھرے ہوئے تے خدا شناسی تھوں بھرے ہو اَتے ہک ڈوجھے کوُ نصیحت وی کر سگدے او۔¹⁵۱۵۔ تاں وی میں کجھ جا تے ڈھیر ساری دلیری دے نال یاد ڈیواون دے کیتے تہاکوں لکھا ہائی کہ میکوں خدا دی طرفوں غیر قوماں کیتے مسیح یسوع دے نوکر تھیون دی توفیق ملی ہِے ¹⁶۱۶۔ کہ میں خدا دی خوشخبری دی خدمت کاہن دی طرح انجام ڈیواں تاں جو غیر قوماں نذر دے طور تے روح القدس اِچ پاک تھی کے مقبول تھی ونجن۔¹⁷۱۷۔ میں اُنہاں گالہیں وچ جیہڑیاں خدا دے بارے ہن مسیح یسوع دے پاروں فخر کر سگدا ہاں ¹⁸۱۸۔ کیونکہ میکوں بئی کئی گال کرن دی جرات نئیں سوا اُنہاں گالہیں دے جیہڑیاں مسیح نے غیر قوماں دے تابع کرن کیتے قول تے فعل تھوں تے نشاناں تے معجزیاں دی طاقت تھوں تے روح القدس دی قدرت دے نال میرے وسیلے نال کیتیاں ہن ¹⁹۱۹۔اِتھوں تائیں کہ میں یروشلیم تھوں گھن کے چاروں پاسے الرکم تائیں مسیح دی خوشخبری دی پوری پوری مُنادی کیتی ہِے۔²⁰۲۰۔ اَتے میں ایہو حوصلہ رکھے کہ جِتھاں مسیح دا ناں نئیں گدا ویندا اُتھاں خوشخبری سُناواں تاں جو ڈوجھے دی بنیاد تے عمارت نہ چاواں ²¹۲۱۔ بلکہ جیویں لکھا لاتھے اوُں وے ای تھیوے جنہاں تائیں اوُندی خبر نئیں اپڑی او ڈیکھسن اَتے جنہاں نے نئیں سُنا اوہ سمجھ گھن سن۔²²۲۲۔ ایں کیتے میں تہاڈے کول آؤن کیتے بار بار رُک گیاں ²³۲۳۔ پر چونکہ میکوں ہن اِنہاں مُلکاں وچ جا باقی نئیں راہی اَتے بہوں سالاں تھوں تُہاڈے کول آؤن دی تاہنگ وی ہائی۔²⁴۲۴۔ ہن جڈاں میں اسفانیہ ویساں تاں تہاڈے کول تھیندا ویساں کیوں جو میکوں اُمید ہِے کہ اوُں سفر اِچ تہاڈے نال ملیساں اِتے جڈاں تہاڈی دوستی کولوں میڈا جی بھر ویسی تاں تُساں میکوں اوُں پاسے بھیج ڈیسو ²⁵۲۵۔ پر ایں ویلے تاں میں مقدساں دی خدمت کرن کیتے یروشلیم کوُ ویندا پیاں۔²⁶۲۶۔ کیونکہ مکدُنیہ تے اخیہ دے لوگ یرشلیم دے غریب مقدس لوگاں کیتے کجھ چندہ جمع کرن کیتے من گئے ہن ²⁷۲۷۔ کیا تُو منن دے پاروں اوہ اُنہاں دے قرضدار وی ہن کیونکہ جڈاں غیر قوماں روحانی گالہیں دے وچ شامل تھیاں ہن تاں لازم ہِے کہ جسمانی طور تے وی اُنہاں دی خدمت کروں۔²⁸۲۸۔ پس میں ایں خدمت کوُ پورا کر کے اَتے جو کجھ حاصل تھیئے اُنہاں کوُ ڈے کے تہاڈے کول تھیندا ہویا اسفانیہ لگا ویساں ²⁹۲۹۔ اَتے میں جان دا ہاں کہ جڈاں میں تہاڈے کول آساں تاں مسیح دی کامل برکت گھن کے آساں۔³⁰۳۰۔ اَتے اے بھراوؤ! میں یسوع مسیح دا جیہڑا ساڈا خداوند ہِے واسطہ ڈے کے اَتے روح دی محبت کوُ یاد ڈیوا کے تہاڈے اَگے منت کریندا ہاں کہ میڈے کیتے خدا تھوں دعاواں میڈے نال مل کے جان توڑ کوشش کرو ³¹۳۱۔ کہ میں یہودیہ دے نافرمان بندیاں کولوں بچیا راہواں اَتے میڈی او خدمت جیہڑی یروشلیم کیتے ہِے پاک لوگاں کو پسند آئے ³²۳۲۔ اَتے خدا دی مرضی دے نال تہاڈے کول خوشی دے نال آ کے تہاڈے نال آرام پاواں۔³³۳۳۔ خدا جیہڑا تسلی دا چشمہ ہِے تہاڈے ساریاں دے نال راہوے۔ آمین

Chapter 16

¹۱۔ میں تہاکوں فیبے دی جیہڑی ساڈی بھین تے کنخریہ سی کلیسیا دی خادمہ ہِے سفارش کریندا ہاں ²۲۔ کہ تُساں اوُں کوُں خداوند اِچ قبول کرو جیویں پاک لوگاں کوُ چاہیدا ہِے اَتے جئیں کم اِچ او تہاڈی حاجت مند ہِے اوُں دی مدد کرو کیونکہ اوہ وی بہوں بندیاں دی مددگار رہی ہِے بلکہ میڈی وی۔³۳۔ پرسکہ تے اَکوِلہ کوُ میڈا سلام آکھو۔ اوہ مسیح یسوع اِچ میڈے ہم خدمت ہن ⁴۴۔ اُنہاں نے میڈی جان کیتے اپنا سر ڈے رکھا ہائی اَتے صرف میں ہی نئیں بلکہ غیر قوماں دیاں ساری کلیسیاواں وی اُنہاں دیاں شکرگزار ہن ⁵۵۔ اَتے اوُں کلیسیا کوُ وی سلام آکھو جیہڑی اُنہاں دے گھر وچ ہِے۔ میڈے پیارے اپینتُس کوُ سلام آکھو جیہڑا مسیح کیتے آسیہ دا پہلا پھل ہِے۔⁶۶۔ مریم کوُ سلام آکھو جئیں نے تہاڈے کیتے بہوں محنت کیتی ہِے ⁷۷۔ اندرنیکس تے یونیاس کوُ سلام آکھو۔ اوہ میڈے رشتےدار ہن اَتے میڈے نال قید تھئے ہن اَتے رسولاں وچوں مشہور ہن تے میڈے کولوں پہلے مسیح وچ شامل تھئے ہن ⁸۸۔ اَمپلیاطُس کوُ سلام آکھو جیہڑا خداوند وچ میڈا پیارا ہِے۔⁹۹۔ اُربانُس کوُ جیہڑا مسیح وچ ساڈا ہم خدمت ہِے اَتے میڈے پیارے استُخس کوُ سلام آکھو ¹⁰۱۰۔ اَپیلس کوُ سلام آکھو جیہڑا مسیح وچ مقبول ہِے۔ اَرِستُبولُس دے گھر آلیاں کوُ سلام آکھو ¹¹۱۱۔ میڈے رشتے دار ہیرودیون کوُ سلام آکھو۔ نَرکس دے اُنہاں گھر آلیاں کوُں سلام آکھو جیہڑے خداوند اِچ ہن۔¹²۱۲۔ تُروفینہ ترُوفوسہ کوُ سلام آکھو جیہڑی خداوند اَچ محنت کریندیاں ہن۔ پیاری پرسس کوُ سلام آکھو جئیں خداوند اِچ بہوں محنت کیتی ہِے ¹³۱۳۔ روفس جیہڑا خداوند اِچ چُنا گیا ہِے اَتے اوندی ماں جیہڑی میڈی وی ماں ہِے ڈوہاں کوُ سلام آکھو ¹⁴۱۴۔ اَسُنکِرتُس تے فلِگون تے ہرمیس تے پُترباس تے ہرماس تے اُنہاں بھراواں کوُ جیہڑے اُنہاں دے نال ہن سلام آکھو۔¹⁵۱۵۔ فِللگُس تے یُولیہ تے نیریُوس تے اوُندی بھین تے اُلمپاس تے سارے پاک بندیاں کوُ جیہڑے اُنہاں دے نال ہن سلام آکھو ¹⁶۱۶۔ ہک ڈوجھے وچ پاک چُمیاں گھن کے ہک ڈوجھے کو سلام کرو۔ مسیح دیاں ساریاں کلیسیاواں تہاکوں سلام آدھین۔¹⁷۱۷۔ ہن اے بھراوؤ! میں تہاڈی منت کریندا ہاں کہ جیہڑے بندے اوُں تعلیم دے بر خلاف ہن جیہڑی تساں پاتی ہِے دشمن تھیون تے تھڈا کھاون دا سبب ہن اُنہاں کوُ تاڑ گِدا کرو ¹⁸۱۸۔ کیوں جو ایہو جئے بندے ساڈے خداوند مسیح دی نئیں بلکہ اپنے ڈِھڈ دی خدمت کریندے ہن اَتے خوشامدی دی گالہیں نال سادہ دِلاں کوُں فریب ڈیندے ہن۔¹⁹۱۹۔ کیوں جو تہاڈی فرمانبرداری ساریاں وچ مشہور تھی گئی ہِے ایں کیتے میں تہاڈے بارے وچ خوش ہاں پر اے چاہندا ہاں کہ تساں نیکی دے اعتبار نال عقلمند بن ونجو اَتے بُرائی دے اعتبار نال بھولے بنے راہو ²⁰۲۰۔ اَتے خٰداوند جیہڑا تسلی دا چشمہ ہِے شیطان کوُ تہاڈے پیراں تھلے چھیتی کچلوا ڈیسی۔ ساڈے خداوند یسوع مسیح دا فضل تہاڈے تے تھیندا راہوے۔²¹۲۱۔ میڈا ہم خدمت تیمتھیس اَتے میڈے رشتےدار لوکیس تے یاسون تے سوسِپطرُس تہاکوں سلام آدھین ²²۲۲۔ ایں خط دا لکھن آلا ترتیس تہاکوں خداوند اِچ سلام آدھے۔²³۲۳۔ گیُس میڈا اَتے ساری کلیسیا دا مہماندار تہاکوں سلام آدھے۔ اِراستُس شہر دا خزانچی تے بھرا کوارتُس تہاکوں سلام آدھے ہن ²⁴۲۴۔ [ساڈے خداوند یسوع مسیح دا فضل تہاڈے ساریاں نال تھیوے ۔ آمین]²⁵۲۵۔ ہن خدا جیہڑا تہاکوُ میڈی خوشخبری یعنی یسوع مسیح دی مُنادی دے موافق مضبوط کر سگدا ہِے اوُں بھید دے مکاشفہ دے مطابق جیہڑا مُڈھوں ای لُکا رِیا ہِے ²⁶۲۶۔ پر ایں ویلے ظاہر تھی کے ازلی خدا دے حکم دے مطابق نبیاں دیاں کتاباں دے پاروں ساریاں قوماں کوُں ڈسایا گئے تاں جو اوہ ایمان دے تابع تھی ونجن۔²⁷۲۷۔ اوُں ہکو حکیم خدا دی یسوع مسیح دے وسیلے نال اخیر تک تمجید تھیندی راہوے۔ آمین

1 Corinthians

Chapter 1

¹۱۔ پولس دی طرفوں جیہڑا خدا دی مرضی دے نال یسوع مسیح دا رسول ہوؤن کیتے بلایا گیا اَتے سوستھینس دی طرفوں وی۔ ²۲۔ خدا دی اوُں کلیسیا دے ناں جیہڑی کُرنتھس اِچ ہِے یعنی اُنہاں سے ناں جیہڑے یسوع مسیح دے وچ پاک کیتے گئے اَتے مقدس بندے ہوؤن کیتے بلائے گئے ہِن اَتے اُنہاں ساریاں دے ناں جیہڑے ہر جاہ ساڈے تے اپنے خداوند یسوع مسیح دا ناں گھن دے ہِن۔ ³۳۔ ساڈے پیوُ خدا اَتے خداوند یسوع مسیح دی طرفوں تہاکوُ فضل تے تسلی ملدے راہون۔⁴۴۔ میں تہاڈے بارے وچ خدا دے اوُں فضل دے پاروں جیہڑا یسوع مسیح وچ تہاڈے تے تھیئے ہمیشہ اپنے خدا دا شکر کریندا ہاں۔ ⁵۵۔ جو تساں اوندھے وچ تھی کے ساریاں گالہیں وچ کلام تے علم دی ہر طرح دی دولت تھوں دولت مند تھی گئے ہو۔ ⁶۶۔ چنانچہ مسیح دی گواہی تہاڈے وچوں قائم تھئی۔⁷۷۔ اِتھاں تائیں جو تساں کئیں نعمت اِچ گھٹ نئیں اَتے ساڈے خداوند یسوع مسیح دے ظاہر تھیون دے منتظر ہو۔ ⁸۸۔ جیہڑا تہاکوں اخیر تائیں قائم وی رکھیسی تاں جو تساں ساڈے خداوند یسوع مسیح دے ڈِیں بے الزام ٹھہرو۔ ⁹۹۔ خدا سچا ہِے جئیں نے تہاکوں اپنے پُتر ساڈے خداوند یسوع مسیح دی سانجھ کیتے بلایا ہِے۔¹⁰۱۰۔ ہن اے بھراوؤ! یسوع مسیح جیہڑا ساڈا خداوند ہِے اُوندے ناں دے پاروں میں تہاڈی منت کریندا ہاں جو سارے ہکو ای گال آکھو اَتے تہاڈے وچ تفرقے ناں ہوؤن بلکہ سارے مل جُل کے ہک دِل تے ہک رائے تھی کے کامل بنے راہو۔ ¹¹۱۱۔ کیوں جو اے بھراوؤ! تہاڈے بارے میکوں خلوے دے گھر آلیاں کولوں پتا لگے کہ تساں وچ جھگڑے تھیندے رِہ ویندِن۔¹²۱۲۔ میڈا اے مطلب ہِے کہ تہاڈے وچوں کوئی تاں اپنے آپ کوُ پولس دا آدھے کوئی اپلوس داکوئی کیفا دا کوئی مسیح دا۔ ¹³۱۳۔ کیا مسیح ونڈیج گیئے؟ کیا پولس تہاڈے کیتے مصلوب تھیئے؟ یا تساں پولس دے ناں تے بپتسمہ گِدے؟۔¹⁴۱۴۔ خدا دا شکر کریندا ہاں جو کِرسپُس تے گیُس دے علاوہ میں تہاڈے وچوں کئیں کوُ بپتسمہ نئیں ڈِتا۔ ¹⁵۱۵۔ تاں جو کوُئی ایہہ نہ آکھے کہ تساں میڈے ناں تھوں بپتسمہ گِدے۔ ¹⁶۱۶۔ ہاں ستفناس دے گھر آلیاں کوُ وی میں ای بپتسمہ ڈِتے۔ باقی میکوُ پتا کئے نئیں جو میں کئیں بئے کوُ بپتسمہ ڈِتا ہووے۔¹⁷۱۷۔ کیونکہ مسیح نے میکوں بپتسمہ ڈیون کیتے نئیں گھلے بلکہ خوشی دی خبر سناون کیتے اَتے او وی کلام دی حکمت نال نئیں تاں جو مسیح دی صلیب بے تاثیر نہ تھیوے۔¹⁸۱۸۔ کیونکہ صلیب دا پیغام ہلاک ہوون آلیاں کیتے بیوقوفی ہِے پر اساں نجات پاون آلیاں کیتے خدا دی قدرت ہِے۔ ¹⁹۱۹۔ کیونکہ لکھا لاتھے کہ میں حکیماں دی حکمت کوُ تباہ تے عقلمنداں دی عقلاں کوُ رَد کر ڈیساں۔²⁰۲۰۔ کتھوں دا حکیم؟ کتھوں دا مولوی؟ کتھوں دا ایں جہان دا بحث کرن آلا؟ کیا خدا نے دُنیا دی حکمت کوُ بیوقوفی نئیں بنا ڈِتے؟ ²¹۲۱۔ ایں کیتے کہ جڈاں خدا دی حکمت دے مطابق دُنیا نے اپنی حکمت دے نال خدا کوُ ناں سنجھانے تاں خدا کوُ ایہہ پسند آئے کہ اِیں مُنادی دی بیوقوفی دے وسلیے نال ایمان گھن آون آلیاں کوُ نجات ڈیوے۔²²۲۲۔ چنانچہ یہودی نشان چاہندِن تے یونانی حکمت گوُلیندے وَدے ہن۔ ²³۲۳۔ پر اساں اوُں مسیح مصلوب دی مُنادی کریندے ہاں جیہڑی یہودیاں دے نیڑے تھُڈا تے غیر قوماں دے نیڑے بیوقوفی ہِے۔²⁴۲۴۔ پر جیہڑے بلائے گئے ہن۔ یہودی ہوون یا یونانی۔ اُنہاں دے نیڑے مسیح خدا دی قدرت اَتے خدا دی حکمت ہِے۔ ²⁵۲۵۔ کیونکہ خدا دی بیوقوفی بندیاں دی حکمت کولوں ڈھیر حکمت آلی ہِے تے خدا دی کمزوری بندیاں دے زور کولوں ڈھیر زور آلی ہِے۔²⁶۲۶۔ اَے بھراوؤ! اپنے سڈے جاؤن کیتے نگاہ تاں کرو کہ جسم دے لحاظ نال بہوں سارے حکیم۔ بہوں سارے اختیار آلے بہوں سارے شریف بندے نئیں سڈے گئے۔ ²⁷۲۷۔ بلکہ خدا نے دُنیا دے کملیاں کوُ چن گِدے کہ حکیماں کوُ شرمسارکرے اَتے خدا نے دُنیا دے کمزوراں کوُں چن گِدے کہ زور آلیاں کوُ شرمسار کرے۔²⁸۲۸۔ اَتے خدا نے دُنیا دے کمینیاں تے حقیراں بلکہ بے وجوداں کوُ چن گِدے کہ موجوداں کوُ تباہ کرے۔ ²⁹۲۹۔ تاں جو کوُئی بندہ خدا دے سامنے فخر نہ کرے۔³⁰۳۰۔ پر تساں اوندی طرفوں مسیح یسوع وچ ہو جیہڑا خدا دی طرفوں ساڈے کیتے حکمت ٹھہرے یعنی راستبازی تے پاکیزگی تے مخلصی ³¹۳۱۔ تاں جیویں لکھا لاتھے اوویں ہی تھیوے کہ جیہڑا فخر کریندے او خداوند تے فخر کرے۔

Chapter 2

¹۱۔ اَتے اِے بھراؤ! جڈاں میں تہاڈے کول آیا ہاسے اَتے میں تہاڈے وچ خدا دے بھید دی مُنادی کرن لگا تاں اعلیٰ درجہ دی تقریر یا حکمت دے نال نئیں آیا۔ ²۲۔ کیونکہ میں اے ارادہ کر گِدا ہائی کہ تہاڈے وچ یسوع مسیح بلکہ مسیح مصلوب دے سوا بئی کئی شے کوُ جان ساں³۳۔ اَتے میں کمزوری تے خوف تے بہوں کمبن دی حالت اِچ تہاڈے کول رہیا ہاں۔ ⁴۴۔ تے میڈی تقریر تے میڈی مُنادی وچ حکمت لبھاون آلیاں گالہیں نہ ہن بلکہ او روح تے قدرت تھوں ثابت تھیندیاں ہن۔ ⁵۵۔ تاں جو تہاڈا ایمان انسان دی حکمت تے نئیں بلکہ خدا دی قدرت تے موقوف ہوسی۔⁶۶۔ وَت وی اساں کاملاں کوُں اساں حکمت دیاں گالہیں آدھے ہئیں پر ایں جہان دی تے ایں جہان دے ختم تھیون آلے سرداراں دی حکمت نئیں۔ ⁷۷۔ بلکہ اساں خدا دی اوہ لُکی ہوئی حکمت بھید دے طور تے بیان کریندے ہئیں جیہڑی خدا نے جہان دے مڈھ تھوں وی پہلے ساڈے جلال کیتے مقرر کیتی ہائی۔⁸۸۔ جیں کوُں ایں جہان دے سراداں وچوں کئیں نے وی نہ سمجھے کیوں جو اگر سمجھ آ ویندی تاں جلال دے خداوند کوُ مصلوب نہ کریندے۔ ⁹۹۔ بلکہ جیویں لکھا لاتھے اوں ویں ای تھیا کہ جیہڑیاں شئیں اکھیاں نے نہ ڈِٹھیاں نہ ای کناں نے سُنیں نہ ای بندے دے دل وچ آیاں ہن۔ او ساریاں خدا نے اپنے محبت رکھن آلیاں کیتے تیار کر ڈِتن۔¹⁰۱۰۔ پر ساڈے تے خدا نے اُنہاں کوُں روح دے وسیلے نال ظاہر کیتے کیوں جو روح ساریاں گالہیں بلکہ خدا دی تہہ کیتیاں ہویاں گالہیں وی گول گھِن دے۔ ¹¹۱۱۔ کیونکہ بندیاں وچوں کون کئیں بندے دی گالہیں جان سگدے سوا بندے دی اپنی روح دے جیہڑی اوندے وچ ہِے؟ ایویں ای خدا دی روح دے سوا کوُئی خدا دی گالہیں نئیں جان سگدے۔¹²۱۲۔ پر اساں نہ دُنیا دی روح بلکہ اوہ روح پاتے جیہڑا خدا دی طرفوں ہِے تاں جو اُنہاں گالہیں کو جان سگوں جیہڑیاں خدا نے ساکوں ڈِتیاں ہن۔ ¹³۱۳۔ اَتے اساں اُنہاں گالہیں کوُں اُنہاں لفظاں وچ نئیں سیں بیان کر سگدے جیہڑاں انسانی حکمت نے ساکوں سکھائین بلکہ اُنہاں الفاظاں وچوں جیہڑے روح نے سکھائین اَتے روحانی گالہیں دا روحانی گالہیں دے نال مقابلہ کریندے ہئیں۔¹⁴۱۴۔ پر نفسانی بندہ خدا دے روح دی گالہیں قبول نئیں کریندا کیوں جو اوہ اوندھے نیڑے بیوقوفی دی گالہیں ہن اَتے نہ اوہ اُنہاں کوُں سمجھ سگدے کیوں جو اوہ روحانی طور تے پرکھیاں ویندین۔ ¹⁵۱۵۔ پر روحانی بندہ ساریاں گالہیں کوُں پرکھ گھن دے پر آپ کئیں کولوں نئیں پرکھا ویندا۔ ¹⁶۱۶۔ خداوند دی عقل کوُں کون جان سگدے جو اوُں کوُں تعلیم ڈے سگے؟ پر ساڈے وچ مسیح دی عقل ہِے۔

Chapter 3

¹۱۔ اَتے اے بھراوؤ! میں تہاکوُں اوُویں کلام نہ کر سگا جیویں روحانیاں کوُں بلکہ جیویں جسمانیاں دے نال اَتے اُنہاں دے نل جیہڑے مسیح اَچ بال ہِن۔ ²۲۔ میں تہاکوں کھیر پلائے پر ٹُکر نہ کھوائے کیوں جو تہاکو اوندھی برداشت نہ ہائی بلکہ ہن وہ برداشت نئیں۔³۳۔ کیونکہ ہالی تائیں تساں جسمانی ہو۔ ایں کیتے کہ جڈاں تساں وچ حسد تے جھگڑا ہِے تاں کیا تساں جسمانی نہ تھئے تے انسانی دستور تے نہ چلے؟ ⁴۴۔ ایں کیتے کہ جڈاں ہک آدھے میں پولس دا ہاں اَتے دوسرا آدھے میں اپلوس دا ہاں تاں کیا تساں بندے نہ تھئے؟ ⁵۵۔ اپلوس کیا شئے ہِے؟ تے پولس کیا؟ نوکر۔ جنہاں دے وسیلے نال تساں ایمان گھن آئے وے اَتے ہر ہک دی او حیثیت ہِے جیہڑی خداوند نے اوُں کوُں ڈِتی ہِے۔⁶۶۔ میں جھڑ لگائے تے اپلوس نے پانی ڈِتے پر ودھایا خدا نے۔ ⁷۷۔ پس نہ لاون آلا کوُئی شئے ہِے نہ ای پانی ڈیون آلا پر خدا جیہڑا ودھاون آلا ہِے۔⁸۸۔ لاون آلا تے پانی ڈیون آلا ڈوُویں ہک ہن پر ہر ہک اپنا انعام اپنی محنت دے موافق پاسی۔ ⁹۹۔ کیوں جو اساں خدا دے نال کم کرن آلے ہئیں۔ تساں خدا دی کھیتی تے خدا دی عمارت ہو۔¹⁰۱۰۔ میں اوُں توفیق دے موافق جیہڑی خدا نے میکوں ڈِتی ہِے عقلمند راج دی طرح نیں رکھی اَتے ڈوجھا اوندھے تے عمارت چیندا ہِے۔ پس ہر ہک خبردار تھی ونجے کہ اوہ کیہو جئیں عمارت چیندا پئے۔ ¹¹۱۱۔ کیونکہ سوا ایں نیں دے جیہڑی پاتی ہوئی اے تے اوہ یسوع مسیح ہِے کوُئی بندہ ڈوجھی نئیں رکھ سگدے۔¹²۱۲۔ پر اگر کوُئی ایں نیں تے سونا یا چاندی یا بہوں قیمتی پتھراں دا یا لکڑی یا گھا یا توُڑی دا ردا رکھیسی۔ ¹³۱۳۔ تاں اوندھا کم ظاہر تھی ویسی کیونکہ جیہڑا دیں اَگ دے نال ظاہر تھیسی اوہ اوُں کم کوُ ڈس ڈیسی تے اوہ اَگ آپ ہر ہک دا کم ازما گھنسی کہ کیہوں جیہا ہِے۔¹⁴۱۴۔ جیندا کم اوندے اُتے بنا رہ ویسی اوہ انعام پاسی۔ ¹⁵۱۵۔ اَتے جیندا کم سڑ ویسی اوہ نقصان چاسی پر آپ بچ ویسی مگر جلدے جلدے۔¹⁶۱۶۔ کیا تساں نئیں وے جان دے کہ تساں خدا دا گھر ہو تے خدا دا روح تہاڈے وچ راہندے؟۔ ¹⁷۱۷۔ اگر کوئی خدا دے گھر کوُ برباد کریسی تاں خدا اوُں کوُ برباد کریسی کیوں جو خدا دا گھر پاک ہِے تے اوہ تساں ہیوے۔¹⁸۱۸۔ کوُئی اپنے آپ کوُ فریب نہ ڈیوے۔ اگر کوئی تساں وچوں اپنے آپ کوُ ایں جہان دا حکیم سمجھے تاں بیوقوف بنے تاں جو حکیم تھی ونجے۔ ¹⁹۱۹۔ کیونکہ دُنیا دی حکمت خدا دے نیڑے بیوقوفی ہِے۔ چنانچہ لکھا لاتھے کہ اوہ حکیماں کوُ اُنہاں دی چلاکی وچ پھنسا ڈیندے۔ ²⁰۲۰۔ اَتے اے وی کہ خداوند حکیماں دے خیلاں کوُں جان دا ہِے کہ فضول ہن۔²¹۲۱۔ پس بندیاں تے کوئی فخر نہ کرے کیوں جو ساریاں شئیاں تہاڈیاں ہن۔ ²²۲۲۔ خواہ پولس ہوئے خواہ اپلوس۔ خواہ کیفا خواہ دُنیا۔ خواہ حیاتی خواہ موت۔ خواہ حال دی شئیاں خواہ استقبال دیاں۔ ²³۲۳۔ ساریاں تہاڈیاں ہن تے تساں مسیح دے ہو تے مسیح خدا دا ہِے۔

Chapter 4

¹۱۔ بندے ساکوُ مسیح دا نوکر تے خدا دے بھیداں دا ولی سمجھے۔ ²۲۔ اَتے اِتھاں ولی اِچ ایہہ گال ڈِٹھی ویندی ہِے کہ دیانتدار نکلے۔³۳۔ پر میڈے نیڑے تاں اے چھوٹی جئی گال ہِے کہ تُساں یا کوُئی انسانی عدالت میکو پرکھے بلکہ میں آپ وی اپنے آپ کوُ نئیں پرکھدا۔ ⁴۴۔ کیونکہ میڈا دل تاں میکوں بُرا بھلا نئیں آدھا پر ایں طرح میں راستباز نئیں ٹھہردا بلکہ میڈا پرکھن آلا خداوند ہِے۔⁵۵۔ پس جڈا تائیں خداوند نہ آوے ویلے تھوں پہلے کئیں گال دا فیصلہ نہ کرو۔ اوؤ اندھارے دی لُکیاں ہوئیاں گالہیں روشن کر ڈیسی تے دلاں دے منصوبے کوُ ظاہر کر ڈیسی تے اوُں ویلے ہر ہک دی تعریف خدا دی طرفوں تھیسی۔⁶۶۔ اَتے اے بھراوؤ! میں اِنہاں گالیں وچوں تُہاڈی کیتے اپنا تے اپلوس دا ذکر مثال دے طور تے کیتا ہِے تاں جو تُساں ساڈے وسیلے تھوں اے سِکھو کہ لکھے ہوئے تھوں اگے نہ ودھو ہک دی حمایت وچ ڈوجھے دے بر خلاف شیخی نہ مارو۔ ⁷۷۔ تیڈے وچ تے ڈوجھے وچ کو فرق کریندا ہِے؟ تے تیڈے کول کیہڑی ایہو جئی شئے ہِے جیہڑی توں ڈوجھے وچ نئیں پاتی؟ تےئ وَل جڈاں توں ڈوجھے وچ پائی ہِۓ تاں فخر کیوں کریندا ہئیں کہ گویا نئیں پاتی؟۔⁸۸۔ تُساں تاں پہلے ہی خوشحال ہو تے پہلے ہی تھوں دولتمند ہو تے تُساں ساڈے بغیر بادشاہی کیتی تے کاش کہ تُساں بادشاہی کریندے تاں جو اساں وی تُہاڈے نال بادشاہی کریندے!۔ ⁹۹۔ میڈے خیال اِچ خدا نے اساں رسولاں کوُں ساریاں تھوں چھوٹا ٹھہرا کے اُنہاں بندیاں دی طرح پیش کیتے جنہاں دے قتل دا حکم ڈِتا گئیا ہوئے کیونکہ اساں دُنیا تے فرشتیاں تے بندیاں کیتے ہک تماشا ٹھہرے۔¹⁰۱۰۔ اساں مسیح دی خاطر بیوقوف ہئیں پر تُساں مسیح اِچ سیانے ہو۔ اساں کمزور ہئیں تے تُساں زور آلے ہے۔ تُساں عزت آلے ہو اساں بے عزت ہئیں۔ ¹¹۱۱۔ اساں ایں ویلے بھُکے ننگے تے پیاسے ہئیں اَتے مُکے کھاندے تے اوارہ پھردے ہئیں۔¹²۱۲۔ اَتے اپنے ہتھاں نال کم کر کے ڈُکھ چیندے ہئیں۔ لوگ ساکوُ بُرا آدھین اساں دُعا ڈیندے ہئیں۔ اوہ ظلم کریندین اساں برداشت کریندے ہیں۔ ¹³۱۳۔ اوہ بدنام کریندین اساں منت سماجت کریندے ہئیں۔ اساں ہن تائیں دُنیا دے کوڑے تے ساری شئیاں دی جھڑن دے وانگوں رہے ہاں۔¹⁴۱۴۔ میں تہاکوں شرمسار کرن کیتے ایہہ گالہیں نئیں لکھیاں بلکہ اپے پیارے پُتر جان کے تہاکوں نصیحت کریندا ہاں۔ ¹⁵۱۵۔ کیوں جو اگرمسیح اِچ تہاڈے ڈاہزار وی استاد تھیون ہا تاں وی بہوں سارے پیوُ نئیں۔ ای کیتے میں ہی انجیل دے وسیلے تھوں مسیح یسوع وچ تُہاڈا پیوُ بنا ہاں۔ ¹⁶۱۶۔ پس میں تُہاڈی منت کریندا ہاں جو تُساں میڈے وانگ بنو۔¹⁷۱۷۔ ایں کیتے میں تیمتھیس کوُ تُہاڈے کول بھیجے۔ اوہ خداوند اِچ میڈا پیارا اَتے دیانتدار پُتر ہِے۔ اَتے میڈے اوُں طریقیاں تے جیہڑے مسیح وچ ہن تُہاکو یاد ڈیویسی جیویں میں ہر جا تے ہر کلیسیا کوُ تعلیم ڈیندا ہاں۔ ¹⁸۱۸۔ بعض ایویں شیخی مریندے ہن کہ جیویں میں تُہاڈے کول آساں ای ناں۔¹⁹۱۹۔ پر خداوند کوُ منظور تھیا تاں میں تُہاڈے کول جلدی آساں اَتے شیخی بازاں دیاں گالہیں کوُ نئیں بلکہ اُنہاں دی طاقت دا پتا کریساں۔ ²⁰۲۰۔ کیوں جو خدا دی بادشاہی گالہیں تے نئیں بلکہ قدرت تے قائم ہِے۔ ²¹۲۱۔ تُساں کیا چاہندے او؟ کہ میں ڈندا گھن کے تُہاڈے کول آواں یا مبت تے نرم مزاجی دے نال؟۔

Chapter 5

¹۱۔ اِتھوں تائیں سُنن اِچ آئے کہ تہاڈے وچ حرامکاری تھیندی ہِے بلکہ ایہو جئیں حرامکاری جیہڑی غیر قوماں وچ وی نئیں تھیندی چنانچہ تُساں وچوں ہک بندہ اپنے پیوُ دی ذال کوُ رکھیندا ہِے۔ ²۲۔ اَتے تُساں افسوس تاں کریندے نئیں تاکہ جیہرے بندے نے اے کم کیتے اوہ تُہاڈے وچوں کڈھا ونجے ہتھوں شیخی مریندے او۔³۳۔ پر میں گو جسمانی طور موجود ناں ہامی پر روح دے اعتبار نال حاضر تھی کے گویا جیویں موجود ہاں ایویں کرن آلے تے اے حکم ڈے چکا ہاں۔ ⁴۴۔ کہ جڈاں تُساں تے میڈی روح ساڈے خداوند یسوع مسیح دی قدرت دے نال ہیوے تاں ایہو جیئا بندہ ساڈے خداوند یسوع دے ناں تھوں۔ ⁵۵۔ جسم دی ہلاکت کیتے شیطان دے حوالے کیتا ونجے تاں جو اوندی روح خداوند یسوع دے ڈیں نجات پاوے۔⁶۶۔ تُہاڈا فخر کرنا چنگا نئیں۔ کیا تُساں نئیں وے جان دے کہ تھوڑا جیاں خمیر سارے ملےہوئے آٹے کوُ خمیر کر ڈیندے۔ ⁷۷۔ پُرانا خمیر کڈھ کے اپنے آپ کوُ پاک کر گھنو تاں جو تازہ ملیا ہویا آٹا بن ونجو۔ چنانچہ تُساں بے خمیر ہو کیوں جو ساڈا وی فسح یعنی مسیح قربان تھئیے۔ ⁸۸۔ پس آؤ اساں عید کروں۔ نہ تاں پُرانے خمیر دے نال تے نہ گناہ تے شرارت دے خمیر دے نال بلکہ دِل دی صفائی تے سچائی دی بے خمیر روٹی دے نال۔⁹۹۔میں تہاکو اپنے خط وچ ایہہ لکھا ہائی کہ حرامکاراں نال دوستی نہ رکھائے۔ ¹⁰۱۰۔ ایہہ تاں نئیں کہ بالکل دُنیا دے حرامکاراں یا لالچیاں یا ظالماں یا بت پرستاں نال ملنا ای نئیں کیونکہ ایں صورت اِچ تاں تہاکوں دُنیا وچوں نکل ہی ونجنا پووے۔¹¹۱۱۔ پر میں تہاکو حقیقتاً اے لکھا ہائی کہ اگر کوئی بھرا اکھوا کے حرامکار یا لالچی یا بت پرست یا مندا کڈھن آلا یا شرابی یا ظالم ہووے تاں اوندے نال دوستی نہ رکھو بلکہ ایہو جئے دے نال ٹُکر تک نہ کھاؤ۔ ¹²۱۲۔ کیونکہ میکوں باہر آلیاں تے حکم کرن دے نال کیا واسطہ ہِے؟ کیا ایویں نئیں کہ تساں تاں اندر آلیاں تے حکم کریندے ہیوے۔ ¹³۱۳۔ پر باہر آلیاں تے خدا حکم کریندے؟ پس اوُں شریر بندے کوُں اپنے وچوں کڈھ چھوڑو۔

Chapter 6

¹۱۔ کیا تہاڈے وچوں کئیں کوُ ایہہ جرات ہِے کہ جڈاں ڈوجھے دے نال مقدمہ تھیوے تاں فیصلہ کرن کیتے بے دین بندیاں دے کول ونجے تے پاک بندیاں دے کول نہ ونجے؟ ²۲۔ کیا تُساں نئیں وے جان دے کہ پاک بندے دُنیا دا انصاف کریسن؟ پس جڈاں تہاکوں دُنیا دا انصاف کرنا ہِے تاں کیا چھوٹے تھوں چھوٹے جھیڑیاں دا وی فیصلہ کرن دے لائق نئیں؟۔ ³۳۔ کیا تساں نئیں وے جان دے کہ اساں فرشتیاں دا انصاف کریسوں؟ تاں کیا اساں دُنیا دے معاملیاں دا فیصلہ نہ کروں؟۔⁴۴۔ پس اگر تہاڈے وچ دُنیاوی مقدمے تھیون تاں کیا اُنہاں کوُں انصاف کرن آلا مقرر کریسو جیہڑے کلیسیا اِچ ذلیل سمجھے ویندین۔ ⁵۵۔ میں تہاکوں شرمسار کرن کیتے ایہہ آدھا ہاں۔ کیا واقعی تہاڈے وچوں ہک وی عقلمند نئیں جیہڑا اپنے بھراواں دا فیصلہ کر سگے؟۔ ⁶۶۔ ہتھوُں بھرا بھراواں تے مقدمہ کریندا ہِے تے او وی بے دین بندیاں دے اگے۔⁷۷۔ لیکن در اصل تہاڈے وچ وڈا نقص ایہہ ہِے کہ آپس اِچ مقدمہ بازی کریندے ہو۔ ایہہ کیوں نئیں چنگا جان دے جو اساں ظلم چاوں؟ اپنا نقصان کیوں نئیں وے قبول کریندے؟۔ ⁸۸۔ بلکہ تُساں ای ظلم کریندے تے نقصان پچاندے ہیوے اَتے اوہ وی بھراواں کوُ۔⁹۹۔ کیا تُساں نئیں وے جان دے کہ بدکار خدا دی باشاہی دے وارث نہ تھیسن؟ فریب نہ کھاؤ۔ نہ ای حرامکار خدا دی بادشاہی دے وارث تھیسن نہ بتاں کوُ پوجن آلے نہ زنا کرن آلے۔ نہ عیاش۔ نہ لونڈے باز۔ ¹⁰۱۰۔ نہ چور۔ نہ لالچی نہ شرابی۔ نہ ای مندے کڈھن آلے نہ ظالم۔ ¹¹۱۱۔ اَتے بعض تُہاڈے وچوں ایہو جئے ہن وی پر تُساں خداوند یسوع مسیح دے ناں تھوں تے ساڈے خدا دے روح تھوں دُھل گئے تے پاک وی تھئیے اَتے راستباز وی ٹھہرے۔¹²۱۲۔ ساریاں شئیاں میڈے کیتے جائز تاں ہن پر ساریاں شئیاں مفید نئیں۔ ساریاں شئیاں میڈے کیتے جائز تاں ہن پر میں کئی شئے دا پابند نہ ہوساں۔ ¹³۱۳۔ ٹُکر ڈھِڈھ کیتے ہِے اَتے ڈھِڈھ ٹُکر کیتے پر خدا اوُں کوُ تے اِنہاں کوُ ختم کر ڈیسی پر بدن حرامکاری کیتے نئیں بلکہ خداوند کیتے ہِے تے خداوند بدن کیتے۔¹⁴۱۴۔ اَتے خدا نے خداوند کوُ زندہ کیتے اَتے ساکو وی اپنی قدرت نال زندہ کریسی۔ ¹⁵۱۵۔ کیا تُساں نئیں وے جان دے کہ تُہاڈے بدن مسیح دے حصے ہن؟ وَل کیا میں مسیح حصے گھن کے رنڈی دے حصے بناواں؟ ہر گز نئیں!۔¹⁶۱۶۔ کیا تُساں نئیں وے جان دے کہ جیہڑا کوُئی رنڈی نال ہمبستری کریندے اوہ اوندے نال ہک تن تھیندے؟ کیونکہ اوہ فرماندے کہ اوہ ڈوہیں ہک تن تھیسن۔ ¹⁷۱۷۔ اَتے جیہڑا خداوند دی رفاقت اِچ راہندے اوہ اوندھے نال ہک روح تھیندے۔¹⁸۱۸۔ خرامکاری کولوں دھروکو۔ جتنے وی گناہ بندہ کریندے اوہ بدن تھوں باہر ہن پر حرامکار اپنے بدن دا وی گناہ گار ہِے۔¹⁹۱۹۔ کیا تُساں نئیں وے جان دے کہ تُہاڈا بدن روح القدس دا گھر ہِے جیہڑا تہاڈے وچ راہندے اَتے تُہاکوں خدا دی طرفوں مِلا ہِے؟ تے تُساں اپنے نئیں۔ ²⁰۲۰۔ کیوں جو قیمت نال خریدے گئے ہو۔ پس اپنے بدن تھوں خدا دا جلال ظاہر کرو۔

Chapter 7

¹۱۔ جیہڑیاں گالہیں تُساں لکھیاں ہن اُنہاں بارے اے ہِے۔ مرد کیتے چنگا ہِے کہ عورت کوُ ہتھ نہ لائے۔ ²۲۔ پر حرامکاری دے کھٹکے دے پاروں ہر مرد اپنی ذال تے ہر عورت اپنا پئے رکھے۔³۳۔ پئے اپنی ذال دا حق ادا کرے تے اوُویں ای ذال اپنے پئے دا۔ ⁴۴۔ ذال اپنے بدن دی ولی نئیں بلکہ پئے ہِے۔ اوُویں ای پئے وی اپنے بدن دا ولی نئیں بلکہ ذال۔⁵۵۔ تُساں ہک ڈوجھے کولوں دُور نہ تھیوؤ پر تھوڑے ویلے کیتے اپنی رضا مندی تھوں تاں جو دُعا کیتے ویلہ ملے اَتے وَل کٹھے تھی ونجو۔ ایویں نہ تھیوے کہ نفس دے حملے دے پاروں شیطان تہاکوں آزمائے۔ ⁶۶۔ لیکن ایہہ میں اجازت ڈیون دے طور تے آدھا ہاں۔ حکم دے طور تے نئیں۔ ⁷۷۔ اَتے میں ایہہ چاہندا ہاں کہ جیویں میں ہاں اوں ویں سارے بندے ہوؤن پر ہر ہک کوُ خدا دی طرفوں خاص خاص توفیق ملی ہِے۔ کئیں کوُ کئیں طرح دی۔ کئیں کوُ کئیں طرح دی۔⁸۸۔ پس جنہاں دا ویاہ نئیں تھیا تے بیواہ عورتاں دے حق اِچ ایہہ آدھا ہاں کہ اُنہاں کیتے ایویں ای راہنا چنگا ہِے جیویں میں ہاں۔ ⁹۹۔ لیکن اگر اپنے آپ کوُ قابو نہ رکھ سگن تاں ویاہ کر گھنن کیونکہ ویاہ کرنا مَست ہوون تھوں چنگا ہِے۔¹⁰۱۰۔ پر جنہاں دا ویاہ تھی گئے اُنہاں کوُ میں نئیں بلکہ خداوند حکم ڈیندے کہ ذال اپنے پئے تھوں الگ نہ تھیوے۔ ¹¹۱۱۔ ( اَتے اگر الگ تھیوے تاں وَل ویاہ تھوں بغیر راہوے یا وِل اپنے پئے نال مل ونجے ) نہ پئے اپنی ذال کوُ چھوڑے۔¹²۱۲۔ باقیاں کوُ میں ہی آدھا ہاں نہ کہ خداوندکہ اگر کئیں بھرا دی ذال ایمان نہ گھن آئی ہووئے تے اوندھے نال راہون کیتے منیندی ہوئے تاں اوُں کوُ نہ چھوڑے۔ ¹³۱۳۔ تے جئیں ذال دا پئے ایمان نہ گھن آیا ہووے تے اوُں دے نال راہون اِچ منیندا ہوئے تاں اوہ پئے کوُ نہ چھوڑے۔ ¹⁴۱۴۔ کیوں جو جیہڑا پئے ایمان نئیں گھن آیا اوہ ذال دے پاروں پاک ٹھہرسی اَتے جیہڑی ذال ایمان نئیں گھن آئی اوہ مسیحی پئے دے پاروں پاک ٹھہرسی ورنہ تہاڈے پُتر پلید ہوون ہا پر ہن پاک ہن۔¹⁵۱۵۔ پر بندہ جیہڑا ایمان نہ گھن آیا ہووے اگر اوہ الگ تھیونا چاہندا ہِے تاں اوُں کوُ الگ تھیون ڈیو۔ ایں حالت اِچ کوُئی بھرا یا بھین پابند نئیں اَتے خدا نے ساکوُ میل ملاپ کیتے بُلائے۔ ¹⁶۱۶۔ کیوں جو اے عورت! تیکو کیا پتا ہِے کے شاید تُو اپنے پئے کوُ بچا گھنے؟ تے اے بندے! تیکو کیا پتا ہِے کپ شاید تُو اپنی ذال کوُ بچا گھنے؟۔¹⁷۱۷۔ پر جیویں خداوند نے ہر ہک کوُ حصہ ڈِتے اَتے جیویں خدا نے ہر ہک کوُ سَڈے اوُویں ای او چلے اَتے میں ساریاں کلیسیاواں اِچ ایویں ہی مقرر کریندا ہاں۔ ¹⁸۱۸۔ جیہڑا ختنے دی حالت وچ سَڈا گئے اوُں کوُں بغیر ختنے دے راہون دی ضرورت نئیں۔ جیہڑا بغیر ختنے دی خالت اِچ سڈا گئے اوُں کوُں ختنہ کرواون دی ضرورت نئیں۔ ¹⁹۱۹۔ نہ ختنہ کرواونا کئی شئے ہِے نہ ای ختنہ نہ کرواونا بلکہ خدا دے حکماں تے چلنا ای سب کجھ ہِے۔²⁰۲۰۔ جیہڑا بندہ جیوں جئی حالت اِچ سَڈا گئے اوُویں ای راہوے۔ ²¹۲۱۔ اگر تُوں غلامی دی حالت اِچ سَڈا گئے تاں فکر نہ کر لیکن اگر توُں آزاد تھی سگیں تاں ایندے کولوں فائدہ چا۔ ²²۲۲۔ کیونکہ جیہڑا بندہ غلامی دی حالت اِچ خداوند اِچ سَڈا گئے اوہ خداوند دا آزاد کیتا گئے۔ ایویں جیہڑا آزادی دی ھالت اِچ سَڈا گئے اوہ مسیح دا غلام ہِے۔ ²³۲۳۔ تُساں قیمت نال خریدے گئے ہو۔ بندیاں دے غلام نہ بنو۔ ²⁴۲۴۔ اے بھراؤ! جیہڑا کوُئی جیوں جئی حالت اِچ سَڈا گیئا ہووے اوہ اوُںوے ای خدا دے نال راہوے۔²⁵۲۵۔ کنواریاں دے حق اِچ میڈے کول خداوند دا کوُئی حکم نئیں پر دیانتدار ہوؤن کیتے جیویں خداوند دی طرفوں میڈے اُتے رَحم تھیئے اوُں دے موافق اپنی رائے ڈیندا ہاں۔ ²⁶۲۶۔ میڈے خیال اِچ موجودہ مصیبت کوُ ڈیدھیا ہویاں میں اے آدھا ہاں کہ بندے کیتے ایہو چنگا ہِے کہ جیویں ای ہِے اوُویں ہی راہوے۔²⁷۲۷۔ اگر تیڈی ذال ہِے تاں اوندھے کولوں الگ تھیون دی کوشش نہ کر اَتے اگر تیڈی ذال کئے نئیں تاں ذال کوُ گولن دی کوشش نہ کر۔ ²⁸۲۸۔ لیکن تُو ویاہ کر گھنے تاںکوُئی گناہ نئیں اَتے اگر کنواری دا ویاہ کیتا ونجے تاں وی کوُئی گناہ نئیں پر ایہو جئے بندے ڈُکھ چاسن اَتے میں تہاکوُں بچاونا چاہندا ہاں۔²⁹۲۹۔ پر اے بھراؤ! میں اے آدھا ہاں کہ ویلہ تنگ ہِے۔ ہن ساکوُ چاہیدا ہِے کہ ذال آلے ایویں ہوؤن کہ جیویں اُنہاں دی ذال ہن کئے ناں۔ ³⁰۳۰۔ اَتے روؤن آلے ایویں ہوون جیویں روندے ای نئیں تے خوشی کرن آلے ایویں ہوؤن جیویں خوشی کریندے ای نئیں اَتے خریدن آلے ایویں ہوؤن جیویں او مال رکھیندے ای نئیں ۔ ³¹۳۱۔ اَتے دنیاوی کاروبار کرن آلے ایویں ہوؤن کہ دُنیا دے ای نہ تھی ونجن کیوں جو دُنیا دی شکل بدل دی ویندی ہِے۔³²۳۲۔ پس میں اے چاہندا ہاں کہ تُساں بے فکر تھی ونجو۔ جیندا ویاہ نئیں تھیا اوہ خداوند دی فکر اِچ راہندے کہ کئیں طرح خداوند کوُ راضی کرے۔ ³³۳۳۔ پر جیندا ویاہ تھی گئے اوہ دُنیا دی فکر اِچ راہندے کہ کئیں طرح اپنی ذال کوُ راضی کرے۔ ³⁴۳۴۔ جیندا ویاہ تھی گئے او تے جیندا ویاہ نئیں تھیا ڈوہاں اِچ فرق ہِے۔ جیندا ویاہ نئیں تھیا او خداوند دی فکر اِچ راہندی ہِے تاں جو اوندھا جسم تے روح ڈوھویں پاک ہوؤن۔ پر جیندا ویاہ تھی گئے اوہ عورت دُنیا دی فکر اِچ راہندی ہِے کہ کئیں طرح اپنے پئے کوُ راضی کرے۔³⁵۳۵۔ ایہہ تہاڈی چنگائی کیتے آدھا ہاں ناں کہ تہاکوں پنساون کیتے بلکہ کہ اوندے تے عمل کروں جو چنگا ہِے اَتے تُساں خداوند دی خدمت اِچ ہک دِل تھی کے کریندے راہوں۔³⁶۳۶۔ اَتے اگرکوئی اے سمجھے کہ میں اپنی اوُں کنواری چھویر دا حق مریندا پیاں کیونکہ اوہ بڈھی تھیندی ویندی اے اَتے اگر ضرورت تھیوے تاں اختیار ہِے ایندے وچ کوُئی گناہ کئے نئیں۔ اوندا ویاہ کر ڈیوو۔ ³⁷۳۷۔ پر اپنے دِل وچ مضبوط ہوئے اَتے اوندی کجھ ضرورت نہ ہوئے بلکہ اپنے ارادہ کوُ پورا کرن کیتے قادر ہوئے تے دِل وچ ارادہ کیتا ہوئے کہ میں اپنی چھویر دا نکاح نہ کریساں اوہ چنگا کریندا ہِے۔ ³⁸۳۸۔ پس جیہڑا اپنی کنواری چھویر دا نکاح کریندا ہِے اوہ چنگا کریندا ہِے اَتے جیہڑا ویاہ نئیں کریندا اوہ اوندے کولوں وی چنگا کریندا ہِے۔³⁹۳۹۔ جڈاں تائیں عورت دا پئے جیوندا ہِے اوہ اوندی پابند ہِے پر جڈا اوندا پئے مر ونجے تاں جیندے نال چاہوے ویاہ کر گھنے پر صرف خداوند اِچ۔ ⁴⁰۴۰۔ لیکن جیویں ہِے اگر اوُویں ای راہوے تاں میںمشورہ ڈینا کہ زیادہ خوش نصیب ہِے اَتے میں جان دا ہاں کہ خدا دا روح میڈے وچ وی ہِے۔

Chapter 8

¹۱۔ ہم بتاں دیاں قربانیاں دے بارے اے ہِے۔ اساں جان دے ہئیں کہ اساں سارے علم رکھیندے ہئیں۔ علم غرور پیدا کریندےپر محبت وِچ ترقی تھیندے ہِے۔ ²۲۔ اگر کوُئی اے سوچے کہ میں بہوں کجھ جان دا ہاں تاں جیویں جاننا چاہیدا ہِے اوُویں ہن تائیں نئیں جان دا۔ ³۳۔پر جیہڑا کوُئی خدا نال محبت رکھیندا ہِے اوُں کوُں خدا سنجاندے۔⁴۴۔ پس بتاں دی قربانیاں دے گوشت کھاون دے بارے اساں جان دے ہئیں کہ بت دُنیا وچ کئی شئے کئے نئیں اَتے ہک دے علاوہ کوُئی خدا نئیں۔ ⁵۵۔ ہالانکہ آسمان تے زمین تے بہوں سارے خدا اکھواندین (چنانچہ بہوں سارے خدا اَتے بہوں سارے خداوند ہن )۔ ⁶۶۔ پر اساں جان دے ہاں کہ ہک ہی خدا ہِےیعنی پیوُ جیندی طرفوں ساریاں شئیاں ہن تے اساں اوندے کیتے ہئیں اَتے ہک ہی خداوند ہِے یعنی یسوع مسیح جیندے وسیلے نال ساریاں شئیاں موجود ہن اَتے اساں وی اوندے وسیلے نال ہئیں۔⁷۷۔ پرساریاں کوُ ایہہ علم نئیں اَتے ہن تائیں کجھ کوُ بتاں کوُں پوجن دی عادت ہِے۔ ایں کیتے اوُں گوشت کوُ بت دی قربانی جان کے کھاندے ہن اَتے اُنہاں دِل چونکہ کمزور ہِے تے آلودہ تھی ویندے۔⁸۸۔ کھانا ساکوُں خدا دے نال نہ ملویسی اگر نہ کھاؤں تاں ساڈا کجھ نقصان نئیں پر اگر کھاؤں تاں کوُئی فائدہ نئیں۔ ⁹۹۔ پر ہوشیار تھی ونجو! ایویں نہ تھیوے جو تہاڈی اے آزادی کمزوراں کیتے تھڈے دا باعث بن ونجے۔ ¹⁰۱۰۔ کیوں جو اگر کوُئی تیکو جیہڑا بہوں علم رکھیندے بت خانے وچ ٹُکر کھاندے ڈیکھ گھنے تاں اوہ کمزور بندہ ہوئے تاں کیا اوندا دِل بتاں دی قربانی کھاون تے دلیر نہ تھی ویسی؟۔¹¹۱۱۔ پس تیڈے علم دے پاروں اوہ کمزور بندہ یعنی اوہ بھرا جیندی کیتے مسیح نے اپنی ڈِتی ہائی اوہ مر ویسی۔ ¹²۱۲۔ اَتے تُساں ایں طرح بھراواں دے گناہگار تھی کے تے اُنہاں دے کمزور دِل کوُ زخمی کر کے مسیح دے گناہگار ٹھہر دے ہیوے۔ ¹³۱۳۔ ایندے پاروں اگر کھانا میڈے بھرا کوُ تھڈا لگدے تاں میں کدائیں وہ گوشت نہ کھاساں تاں جو اپنے بھرا کیتے تھڈے دا وسیلہ نہ بناں۔

Chapter 9

¹۱۔ کیا میں آزاد نئیں؟ کیا میں رسول نئیں؟ کیا میں یسوع کوُ نئیں ڈِٹھا جیہڑا ساڈا خداوند ہِے؟ کیا تُساں خداوند اِچ میڈے بنائے ہوئے نئیں؟۔ ²۲۔ اگر میں ڈوجھیاں کیتے رسول نئیں تاں تہاڈے کیتے تاں ضرور ہاں کیوں جو تُساں آپ خداوند اِچ میڈی رسالت تے مہر ہو۔³۳۔ جیہڑے میڈا امتحان کریندے ہن اُنہاں کیتے میڈا ایہو جواب ہِے۔ ⁴۴۔ کیا ساکوں کھاؤن پیون دا اختیار نئیں؟۔ ⁵۵۔ کیا ساکوں اے اختیار نئیں کہ کئیں مسیحی بھین کوُ ویاہ کر کے پھردے راہوں جیویں بئے رسول تے خداوند دے بھرا اَتے کیفا کریندین؟۔ ⁶۶۔ یا صرف میکوُ تے برنباس کوُ ای محنت مشقت تھوں باز راہون دا اختیار نئیں؟۔⁷۷۔ کیہڑا فوجی ہِے جو اپنے خرچ تے جنگ لڑدے؟ کیہڑا ہِے جیہڑا انگور دا باغ لا کے اوندا پھل نئیں کھاندا؟یا کیہڑا آجڑی ہِے جیہڑا اپنیاں بھیڈاں چرا کے اُنہاں دا ڈودھ نئیں پیندا؟۔ ⁸۸۔ کیا میں اے گالہیں انسانی سوچ دے موافق آدھا ہاں؟ کیا توریت وی ایہو نئیں آدھی؟۔⁹۹۔ چنانچہ موسیٰ کی توریت اِچ لکھا لاتھے کہ سجے پاسے چلن آلے ڈاندھ دا منہ نہ بَدھیں۔ کیا خدا کوُ ڈاندھاں دی فکر ہِے؟۔ ¹⁰۱۰۔ یا اے خاص ساڈے کیتے فرمایا گئیے؟ ہاں اے ساڈے کیتے لکھا گئیے کیوں جو مناسب ہِے کہ ہل چلاون آلا ایں اُمید تے ہل چلیندے کہ اوُں کوُ کجھ ملسی ایویں ای جوتن آلا این اُمید تے ای جوتے۔ ¹¹۱۱۔ پس جڈاں اساں تہاڈے کیتے روحانی شئیاں بویاں ہن تاں کیا اے کوُئی وڈی گل ہِے کہ اساں تہاڈی جسمانی شئیاں دی فصل نہ کٹوں؟۔¹²۱۲۔ جڈاں ڈوجیہاں دا تہاڈے تے اے اختیار ہِے تاں کیا ساڈا کیا اوندے کولوں زیادہ نہ ہوسی؟ پر اساں ایں اختیار دے نال کم نئیں گِدا بلکہ ہر شئے دی برداشت کریندے ہاں تاں جو ساڈے پاروں مسیح دی کوشخبری وچ ہرج نہ تھیوے۔ ¹³۱۳۔ کیا تساں نئیں وے جان دے کہ جیہڑے پاک شئیاں دی خدمت کریندے ہن اوہ ہیکل تھوں کھاندین؟ اتے جیہڑے قربان گاہ دے خدمت گزار ہن اوہ قربان گاہ دے نال ای حصہ پاندین؟۔ ¹⁴۱۴۔ ایویں ای خداوند نے وی مقرر کیتا ہِے کہ خوشخبری سناون آلے خوشخبری دے وسیلے نال گزارہ کرن۔¹⁵۱۵۔ پر میں اِنہاں وچوں کوُئی وی گال تے عمل نئیں کیتے اَتے نہ ای ایں غرض تے لکھا ہِے کہ میڈے کیتے ایویں کیتا ونجے کیونکہ میڈا مرنا ہی ایں کولوں چنگا ہِے کہ کوُئی میدا فخر رُلا چھوڑے۔ ¹⁶۱۶۔ اگر خوشخبری سناواں تاں میدا کجھ فخر نئیں کیونکہ اے تاں میڈے کیتے ضروری گال ہِے بلکہ میڈے تے افسوس ہِے جو میں خوشخبری نہ سناواں۔¹⁷۱۷۔ کیوں جو میں اپنی مرضی نال اے کریندا ہاں تاں میڈے کیتے اجر ہِے اَتے اگر اپنی مرضی نال نئیں کریندا تاں مختاری میکوں ڈِتی گئی ہِے۔ ¹⁸۱۸۔ پس میکوں کیا اجر مِلدا ہِے؟ اے کہ جڈاں انجیل دی منادی کراں تاں خوشخبری کوُ مفت کر ڈیواں تاکہ جیہڑا اختیار میکو خوشخبری بارے وچ ملے اوندے موافق پورا عمل نہ کراں۔¹⁹۱۹۔ اگرچہ میں سارے بندیاں تھوں آزاد ہاں وَل وی میں اپنے آپ کوُ ساریاں دا نوکر بنا ڈِتے تاں جو بئے ڈھیر سارے بندیاں کوُ چھِک گھناں۔ ²⁰۲۰۔ میں یہودیاں کیتے یہودی بنا تاں جو یہودیاں کوُ چھِک گھناں جیہڑے بندے شریعت دے طور تے ٹردے ہن اُنہاں کیتے میں شریعت دے ماتحت تھیا تاں جو میں شریعت دے ماتحتاں کوُ چھِک گھناں۔ اگرچہ میں آپ شریعت دے ماتحت نہ ہامی۔²¹۲۱۔ جیہڑے شریعت تے نئیں ٹردے اُنہاں کیتے میں شریعت تے نہ ٹریاتاں جو شریعت تے نہ ٹرن والیاں کوُ چھِک گھناں( حالانکہ میں آپ شریعت تے عمل کریندا ہاں بلکہ مسیح دی شریعت دے تابع ہاں )۔ ²²۲۲۔ کمزوراں کیتے میں کمزور بنا تاں جو کمزوراں کوُ چھِک گھناں۔ میں ساریاں بندیاں کیتے سارا کجھ بنا ہاں تاں جو کئیں طرح بعض کوُ بچا گھناں۔ ²³۲۳۔ اَتے میں سارا کجھ انجیل دے کیتے کریندا ہاں تاں جو ڈوجیاں دے نال اوندے وچ شامل تھیواں۔²⁴۲۴۔ کیا تساں نئیں وے جان دے کہ دوڑ اِچ دوڑن آلے دوڑدے تاں سارے ای ہن پر انعام ہک ہی گھن ویندے؟ تُساں وی ایویں ہی دوڑو تاں جو جِت سگو۔ ²⁵۲۵۔ اَتے ہر پہلوان ہر طرح دا پرہیز کریندے۔ اوہ بندے تاں مرجھاون آلا سہرا پاون کیتے ایہہ کریندے ہن پر اساں اوُں سہرے کیتے کریندے ہاں جیہڑا مرجھاندا نئیں۔ ²⁶۲۶۔ پس میں وی اوں ویں ہی دوڑدا ہاں یعنی اپنی منزل کوُ ڈیدھیا ہویاں۔ میں میں ایں طرح مکیاں دے نال لڑدا ہاں یعنی اوُں سی طرح نئیں جیہڑا ہوا اِچ مکے مریندے۔ ²⁷۲۷۔ بلکہ میں اپنے بدن کوُ مریندا تے کوُٹیندا ہاں اَتے اوُں کوُ قابو اِچ رکھیندا ہاں اے نہ تھیوے جو ڈوجھیاں کوُ میں منادی کر کے آپ مقبول نہ تھیواں۔

Chapter 10

¹۱۔ اے بھراؤ! میں ایں تھوں ناواقف نئیں راہنا چاہندا کہ ساڈے پیوُ ڈاڈا بدلاں دے تھلے ہن اَتے ساریاں دے سارے سمندر وچوں لنگھے ہن۔ ²۲۔ اَتے ساریاں ای نے اوُں بدل تے سمندر وچ موسیٰ دا بپتسمہ گِدے۔ ³۳۔ اَتے ساریاں نے ہک ہکو جیا ٹکر کھادے۔ ⁴۴۔ اَتے سارہاں نے ہکو جیا ہی روحانی پانی پیتے کیوں جو اوُں روحانی چٹان اِچوں پانی پیندے ہن جیہڑی اُنہاں دے نال نال چلدی راہندی ہائی اَتے اوہ چٹان مسیح ہائی۔⁵۵۔ پر اُنہاں وچوں بہوں بندیاں نال دا راضی نہ تھیا۔ چنانچہ اوہ بیابان اِچ ڈھیر تھی گئے۔ ⁶۶۔ اے گالہیں ساڈےے کیتے نصیحت ٹھہرین تاں جو اساں بُری شیئاں دی خواہش نہ کروں جیویں اُنہاں نے کیتا ہائی۔⁷۷۔ اَتے تُساں بت پرست نہ بنو جیویں بہوں سارے اُنہاں وچوں بن گئے ہن۔ چنانچہ لکھا لاتھے کہ بندے کھاؤن پیون کیتے بیٹھے۔ وَل نچن ٹپن لگ پئے۔ ⁸۸۔ اَتے اساں حرامکاری نہ کروں۔ جیویں اُنہاں وچوں بہوں ساریاں نے کیتی اَتے ہک ہی ڈیں وچ تیئس ہزار مارے گئے ہن۔⁹۹۔ اَتے اساں خداوند دی ازمائش نہ کروں۔ جیویں اُنہاں وچوں بہوں ساریاں نے کیتی تے سپاں نے اُنہاں کوُ مار گھتے۔ ¹⁰۱۰۔ اَتے تساں بُڑ بُڑ نہ کرو جیویں اُنہاں وچوں بہوں سارے بُڑ بُڑ کریندے راہے تے مارے والے تھوں مارے گئے۔¹¹۱۱۔ ایہہ گالہیں اُنہاں دی نصیحت کیتے واقع تھئین اَتے ساکوُ آخری زمانہ آلیان دی نصیحت کیتے لکھیاں گئین۔ ¹²۱۲۔ پس جیہڑا کوُئی اپنے آپ کوُ قائم سمجھدے اوہ خبردار راہوے کہ ڈھے نہ پووے۔ ¹³۱۳۔ تُساں کوُئی ایہو جئی آزمایش اِچ نئیں پئے جیہڑی انسان دی برداشت تھوں باہر ہوئے اَتے خدا سچا ہِے۔ اوہ تُہاکوُں تہاڈی طاقت تھوں زیادہ آزمایش اِچ نہ پون ڈیسی ہتھوں آزمایش اِچوں نکلن دی راہ پیدا کر ڈیسی تاں جو تُساں برداشت کر سگو۔¹⁴۱۴۔ ایں دے پاروں اے میڈے پیاریو! بت پرستی تھوں بھجو۔ ¹⁵۱۵۔ میں عقل مند جان کے تُہاڈے نال گالہیں کریندا ہاں۔ جو میں آدھا ہاں تُساں اوُں کوُ آپ پرکھو۔ ¹⁶۱۶۔ اوہ برکت دا پیالہ جیندے اُتے اساں برکت چاہندے ہاں کیا مسیح دے کون دی سنگت نئیں؟ اوہ ٹُکر جیکوں اساں توڑیندے ہیئں کیا مسیح دے بدن دی سنگت نئیں؟۔ ¹⁷۱۷۔ چونکہ روٹی ہک ہی ہِے ایں کیتے اساں جو بہوں سارے ہئیں ہک بدن ہئیں کیوں جو اساں سارے اوُں ہک روٹی وچ سنگت کریندے ہیئں۔¹⁸۱۸۔ جیہڑے جسمانی اعتبار نال اسرائیلی ہن اُنہاں تے نظر رکھو۔ کیا قربانی دا گوشت کھاون آلے قربان گاہ دے شریک نیئں؟ ¹⁹۱۹۔ پس کیا میں ایہہ آدھا ہاں کہ بتاں دی وربانی کئی شئے ہِے۔ یا بت کئی شئے ہن؟۔²⁰۲۰۔ نئیں بلکہ اے آدھا ہاں کہ جیہڑی قربانی غیر قوماں کریندن شیطاناں کیتے قربانی کریندیاں ہن نہ کہ خدا کیتے اَتے میں نئیں چاہندا جو تُساں شیطان دی سنگت اِچ راہوو۔ ²¹۲۱۔ تُساں خداوند دے پیالے تے شیاطاناں دے پیالے ڈوہاں وچوں نئیں پی سگدے۔ خداوند دے دسترخوان تے شیطاناں دے دسترخوان ڈوہاں تے سنگت نئیں رکھ سگدے۔ ²²۲۲۔ کیا اساں خداوند دی غیرت کوُں بھڑکیندے ہئیں؟ کیا اساں اوندے کولوں زور آور ہئیں؟۔²³۲۳۔ ساریاں شئیاں ٹھیک تاں ہن پر ساریاں شئیاں مفید نئیں۔ ساریاں شئیاں ٹھیک تاں ہن پر ساریاں شئیاں ترقی دا باعث نئیں۔ ²⁴۲۴۔ کوُئی اپنی چنگائی نہ لبھے بلکہ ڈوجھے دی۔²⁵۲۵۔ جیہڑا کجھ قصائیاں دی دُکاناں تے وکدے اوہ کھاؤ اَتے مذہبی اعتبار دے پاروں کجھ نہ پُچھو۔ ²⁶۲۶۔ کیوں جو زمین تے اوندی ساری معموری خداوند دے ہِے۔ ²⁷۲۷۔ اگر بے ایماناں وچوں کوُئی تہاڈی دعوت کرے اَتے تُساں ونجن کیتے راضی ہووو تاں جو کجھ تہاڈے اگے رکھا ونجے اوُں کوُ کھاؤ اَتے مذہبی اعتبار دے پاروں کجھ نہ پُچھو۔²⁸۲۸۔ لیکن اگر کوُئی تُہاکو آکھے کہ ایہہ قربانی دا گوشت ہِے تاں اوُں دے پاروں جئیں بندے نے تہاکوُ جتائے اَتے مذہبی اعتبار دے پاروں نہ کھاؤ۔ ²⁹۲۹۔ مذہبی اعتبار تھوں میڈا مطلب تیڈا امتیاز نئیں بلکہ اوُں ڈوجھے دا ہِے۔ بھلا میڈی آزادی ڈوجھے بندے بندے دے امتیاز تھوں کیوں پرکھی ونجے؟۔ ³⁰۳۰۔ اگر میں شکر کر کے کھاندا ہاں تاں جئیں شئے تے شکر کریندا ہاں اوندھے پاروں کیوں میں بدنام کیتا ویندا ہاں؟۔³¹۳۱۔ پس تساں کھاؤ یا پیوو یا جو کجھ وی کرو سارا کجھ خدا دے جلال کیتے کرو۔ ³²۳۲۔ تساں نہ یہودیاں کیتے تُھڈے دا باعث بنو نہ ہی یونانیاں کیتے نہ خدا دی کلیسیا کیتے۔ ³³۳۳۔ چناچہ میں وی ساریاں گالہیں تھوں ساریاں کوُں خوش کریندا ہاں اتے اپنا نئیں بلکہ ڈوجھیاں دا فائدہ لبھیندا ہاں تاں جو اوہ نجات پاؤن۔

Chapter 11

¹۱۔ تُساں میڈی طرح بنو جیویں میں مسیح دی طرح بن دا ویندا ہاں۔ ²۲۔ میں تہاڈی تعریف کریندا ہاں کہ تساں ہر گال وچ میکوُں یاد رکھیندے ہو اَتے جیویں میں تہاکوں رویاتاں پہنچا ڈیتن تُساں اوویں ہی اُنہاں کوُ برقرار رکھیندے ہو۔ ³۳۔ پس میں تہاکوں ایہہ ڈسنا چاہندا ہاں کہ ہر مرد دا سر مسیح تے عورت دا سر مرد تے مسیح دا سر خدا ہِے۔ ⁴۴۔ جیہڑا بندا سر تے کپڑا گھن کے دعا یا نبوت کریندے اوہ اپنے سر کوُ بے حرمت کریندے۔⁵۵۔ اَتے جیہڑی عورت دعا کریندے ویلے اپنے سر تے کپڑا نہ گھنے تے دعا یا نبوت کرے اوہ اپنے سر کوُ بے حرمت کریندی ہِے کیوں جو اوہ سر منڈاون دے برابر ہِے۔ ⁶۶۔ اگر عورت دوپٹہ نہ گھنے تاں وال وی کٹواوے۔ اگر عورت دا وال کٹواونا یا سر منڈواونا شرم دی گال ہِے تاں دوپٹہ وی گھنے ۔⁷۷۔ ہاں بندے کوُں اپنے سر تے کپڑا نئیں گھننا چاہیدا کیوں جو اوہ خدا دی صورت اَتے اوندا جلال ہِے پر عورت بندے دا جلال ہِے۔ ⁸۸۔ ایں کیتے کہ بندہ عورت تھوں نئیں بلکہ عورت بندے تھوں ہِے۔⁹۹۔ ایویں بندہ عورت کیتے نئیں بلکہ عورت بندے کیتے پیدا کیتی گئی ہِے۔ ¹⁰۱۰۔ پس فرشتیاں دے پاروں عورت کوُ چاہیدا ہِے کہ اپنے سر تے تابعداری دی ہوون دی علامت رکھے۔¹¹۱۱۔ تاں وی خداوند اِچ نہ عورت بندے تھوں بغیر ہِے نہ بندہ عورت تھوں بغیر۔ ¹²۱۲۔ کیونکہ جیویں عورت بندت تھوں ہِےاوویں ہی بندہ وی عورت دے وسیلے نال ہِے۔ پر ساریا ں شئیاں خدا دی طرفوں ہن۔¹³۱۳۔ تساں آپ ہی انصاف کرو کیا عورت دا سر تے کپڑا نہ گھن کے خدا تھوں دعا منگنا چنگاہِے؟ ¹⁴۱۴۔ کیا تہاکوُ طبعی طور تے وی پتا نئیں کہ اگر بندہ لمبے وال رکھے تاں اوندی بےعزتی ہِے؟ ¹⁵۱۵۔ اَتے اگر عورت دے لمبے وال ہوؤن تاں اوُں دے کیتے اے عزت دی گال ہِے کیوں جو وال اوُندے پردے کیتے ڈِتے گیئن۔ ¹⁶۱۶۔ پر اگر کوُئی بحث کرن آلا ہووے تاں ایہہ جان گھنے کہ نہ ایہہ ایہو جیا دستور ہِے نہ خداوند دی کلیسیا دا۔¹⁷۱۷۔ لیکن ایہہ حکم جیہڑا میں ڈیندا ہاں ایندے وچ تہاڈی تعریف نئیں کریندا۔ ایں کیتے کہ تہادے جمع تھیون نال فائدہ نئیں ہتھوں نقصان تھیندا ہِے۔ ¹⁸۱۸۔ کیونکہ پہلے تاں میں ایہہ سندا ہاں کہ جئیں ویلے تہاڈی کلیسیا جمع تھیندی ہِے تاں تہاڈے وچ فرقے تھیندے ہن اَتے میں کافی حد تائیں ایندا یقین وی کریندا ہاں۔ ¹⁹۱۹۔ کیونکہ تہاڈے وچ بدعتاں دا وی ہوونا ضرار ہِے۔ تاں جو ظاہر تھی ونجے کہ تہاڈے وچوں مقبول کیہڑے ہن۔²⁰۲۰۔ پس جیہڑے ویلے تساں کٹھے تھیندے ہو تاں تہادا اوہ کھانا عشائے ربانی نئیں تھی سگدا۔ ²¹۲۱۔ کیونکہ کھاون ویلے ہر بندہ ڈوجھے تھوں پہلے اپنا عشا کھا گھندے اَتے کوُئی تاں بھکا رہ ویندے اَتے کئی کوُ نشہ تھی ویندے۔ ²²۲۲۔ کیوں؟ کھاون پیون کیتے تہاڈے گھر نئیں؟ یا خدا دی کلیسیا کوُ کئی شئے نئیں سمجھدے اَتے جنہاں کول نئیں اوُنہاں کوُ شرمسار کریندے ہو؟ میں تہاکوں کیا آکھاں؟ کیا ایں گال وچ تہاڈی تعریف کراں؟ میں تعریف نئیں کریندا۔²³۲۳۔ کیونکہ ایہہ گال میکوُ خداوند تھوں پہنچی اَتے میں تہاکوُ وی پہنچا ڈِتی کہ خداوند یسوع نے جیہڑی رات اوہ پکڑوایا گئیے روٹی گھنی۔ ²⁴۲۴۔ اَتے شکر کر کے توڑی تے آکھے اے میڈا بدن ہِے جیہڑا تہاڈے کیتے ہِے۔ میڈی یادگاری کیتے ایویں ای کیتا کرو۔²⁵۲۵۔ ایویں ہی اوُں نے کھاون دے بعد پیالہ وی گِدے اتے آکھے اے پیالہ میڈے خون وچ نواں عہد ہِے۔ جڈاں کڈائیں وی پیو میڈی یادگاری کیتے ایویں ہی کیتا کرو۔ ²⁶۲۶۔ کیونکہ جڈاں کڈائیں وی تساں اے روٹی کھاندے او تے ایں پیالے وچوں پیندے ہو تاں خداوند دی موت دا اظہار کریندے ہو جڈاں تائیں اوہ نہ آوے۔²⁷۲۷۔ ایں کیتے جیہڑا کوُئی نامناسب طریقے نال خداوند دی روٹی کھاوے یا اوندے پیالے وچوں پیوے اوہ خداوند دے بدن تے خون دے بارے وچ قصوروار ٹھہرسی۔ ²⁸۲۸۔ پس بندہ اپنے آپ کوُ آزما گھنے اَتے ایں طرح اوُں روٹی وچوں کھاوے تے اوُں پیالے وچوں پیوے۔ ²⁹۲۹۔ کیوں جو کھاون پیون ویلے خداوند دے بدن کوُ نہ سنجھانے اوہ ایں کھاون پیون تھوں سزا پاسی۔ ³⁰۳۰۔ ایں دے پاروں تہاڈے وچوں بہوں سارے کمزور تے بیمار ہن اَتے بہوں سارے سو وی گئے۔³¹۳۱۔ اگر اساں اپنے آپ کوُ جانچتے تاں سزا نہ پاندے۔ ³²۳۲۔ پر خداوند ساکوُ سزا ڈے کے ساڈی تربیت کریندے تاں جو اساں دُنیا دے نال مجرم نہ ٹھہروں۔³³۳۳۔ پس اے میڈے بھراؤ! جڈاں تساں کھاون کیتے جمع تھیوؤ تاں ہک ڈوجھے دی راہ ڈیکھو۔ ³⁴۳۴۔ اگر کوُئی بھکا ہوئے تاں اپنے گھر وچ کھا گھنے تاکہ تہاڈا جمع تھیونا سزا دا باعث نہ تھیوے اَتے باقی گالہیں کوُں میں آ کے ٹھیک کر ڈیساں۔

Chapter 12

¹۱۔ اے بھراؤ! میں نئیں چاہندا کہ تہاکوں روحانی نعمتاں دے بارے وچ پتا نہ لگے۔ ²۲۔ تساں جان دے ہو کہ جڈاں تساں غیر قوم ہاسے تاں گونگے بتاں دے پچھے جیویں کوُئی تہاکو گھن ویندا ہائی اوویں ہی لگے ویندے ہاوے۔ ³۳۔ پس میں تہاکوں ڈسیندا ہاں کہ جو کوُئی خدا دے روح دی ہدایت نال بولیندے اوہ نئیں آدھا کہ یسوع ملعون ہِے اَتے نہ ہی کوُئی روح القدس دے بغیر آکھ سگدے کہ یسوع خداوند ہے۔⁴۴۔ نعمتاں تاں طرح طرح دیاں ہن پر روح ہک ای ہِے۔ ⁵۵۔ اَتے خدمتاں وی طرح طرح دیاں ہن پر خداوند ہک ای ہِے۔ ⁶۶۔ اَتے تاثیراں وی طرح طرح دیاں ہن پر خدا ہک ای ہِےجیہڑا ساریاں وچ ہر طرح دا اثر پیدا کریندے۔⁷۷۔ لیکن ہر بندے وچ روح دا اظہار فائدہ پُچاون کیتے تھیندا ہِے۔ ⁸۸۔ کیونکہ ہک کوُ روح دے وسیلے نال حکمت دا کلام ملدے اَتے ڈوجھے کوُ اوُں روح دی مرضی دے وسیلے علمیت دا کلام۔⁹۹۔ کئیں کوُ اوُں روح تھوں ایمان تے کئیں کوُ اوُں ہک روح تھوں شفا ڈیون دی توفیق ملدی ہِے۔ ¹⁰۱۰۔ کئیں کوُ معجزیاں دی قدرت۔ کئیں کوُ نبوت۔ کئیں کوُ روحاں دا امتیاز۔ کئیں کوُ طرح طرح دیاں زباناں۔ کئیں کوُ زباناں دا ترجمہ کرنا۔ ¹¹۱۱۔ لیکن ایہہ ساریاں تاثیراں اوُو ہک روح کریندے اَتے جئیں کوُ چاہندے ڈیندے۔¹²۱۲۔ کیونکہ جیویں بدن ہک ہِے اَتے اوندے حصے بہوں سارے ہن تے بدن دے سارے حصے گو بہوں سارے ہن پر مل کے ہک ای بدن ہِے اوُویں ای مسیح وی ہِے۔ ¹³۱۳۔ کیونکہ اساں ساریاں نے خواہ یہودی ہوون خواہ یونانی۔ خواہ غلام خواہ آزاد۔ ہک ای روح دے وسیلے نال ہک بدن ہوون کیتے بپتسمہ گِدے اَتے اساں ساریاں کوُ ہک ای روح پیوایا گئے۔¹⁴۱۴۔ چنانچہ بدن اِچ ہک ہی حصہ نئیں بلکہ بہوں سارے ہن۔ ¹⁵۱۵۔ اگر پیر آکھے چونکہ میں ہتھ نئیں ایں کیتے بدن دا نئیں تاں او ایں دے پاروں بدن تھوں کڈھا تاں نئیں گیا۔ ¹⁶۱۶۔ اَتے اگر کن آکھے چونکہ میں اَکھ نئیں ایں کیتے بدن دا نئیں تاں اوہ ایں پاروں بدن تھوں کڈھا نئیں گیا۔ ¹⁷۱۷۔ اگر سارا بدن اَکھ ای ہوے ہا تاں کِتھوں سنوں ہا؟ اگر سننا ای سننا ہوئے ہا تاں سونگھوں کِتھوں ہا؟۔¹⁸۱۸۔ پر حقیقت اِچ خدا نے ہر ہک حصے کوُ بدن اِچ اپنی مرضی دے موافق رکھے۔ ¹⁹۱۹۔ اگر اوہ سارے ہک ای حصہ ہوون ہا تاں بدن کِتھاں ہوئے ہا؟۔ ²⁰۲۰۔ پر ہن حصے تاں بہوں سارے ہن لیکن بدن ہک ای ہِے۔²¹۲۱۔ اَکھ ہتھ کو نئیں آکھ سگدی کہ میکوُ تیڈی ضرورت نئیں اَتے نہ سر پیر کوُ آکھ سگدے کہ میکوُ تیڈی ضرورت نئیں۔ ²²۲۲۔ بلکہ بدن دے اوہ حصے جیہڑے ڈوجیاں کولوں کمزور لگدے ہن بہوں ای ضروری ہن۔ ²³۲۳۔ اَتے بدن دے اوہ حصے جنہاں کوُں اساں ڈوجیاں دی نسبت حقیر جان دے ہئیں اُنہاں کوُں ہی زیادہ عزت ڈیندے ہئیں اَتے ساڈے اوہ حصے جنہاں کوُں اساں پسند نئیں سے کریندے پسند آون لگ پوندین۔ ²⁴۲۴۔ حالانکہ ساڈے پسند آون آلے حصے محتاج نئیں پر خدا نے بدن کوُ ایں طرح ترتیب ڈِتی ہِے کہ جیہڑا حصہ محتاج ہِے اوُں کوُ زیادہ عزت ڈِتی ونجے۔²⁵۲۵۔ تاں بدن اِچ تفرقہ نہ پووے بلکہ حصے ہک دوجھے دی برابر فکر رکھن۔ ²⁶۲۶۔ اگر ہک حصے کوُ ڈکھ ملدے تاں ساریاں حصیاں کوں ڈکھ ملدے اَتے اگر ہک حصہ عزت پاندے تاں سارے حصے اوُندے نال خوش تھیندین۔ ²⁷۲۷۔ ایں طرح تساں مل کے مسیح دا بدن ہو اَتے ہک ہک حصے ہو۔²⁸۲۸۔ خدا نے کلیسیا اِچ الگ الگ بندے مقرر کیتے ہن۔ پہلے رسول ڈوجھے نبی تریجھے استاد۔ وَل معجزے ڈکھاون آلے۔ وَل شفا ڈیون آلے۔ مدد کرن آلے۔ انتظام کرن آلے۔ طرح طرح دیاں زباناں بولن آلے۔ ²⁹۲۹۔ کیا سارے رسول ہن؟ کیا سارے نبی ہن؟ کیا سارے استاد ہن؟ کیا سارے معجزہ ڈکھاون آلے ہن؟۔³⁰۳۰۔ کیا ساریاں کوُ شفا ڈیون دی طاقت ملی ہِے؟ کیا سارے طرح طرح دیاں زباناں بولیندین؟ کیا سارے ترجمہ کریندین؟ ³¹۳۱۔ تُساں وڈی تھوں وڈی نعمتاں دی آرزو رکھو لیکن میں تہاکوُ ایندے کولوں وی ہک اعلیٰ طریقہ ڈسیندا ہاں۔

Chapter 13

¹۱۔ اگر میں بندیاں یا فرشتیاں دی زباناں وچ گالہیں کریندا راہواں اَتے محبت نہ رکھاں تاں میں خالی وجن آلا پیتل یا خالی وجن آلی تھالی آں۔ ²۲۔ اَتے اگر میکوں نبوت ملے اَتے سارے بھیداں تے سارے علم دا پتا ہووے اَتے میڈا ایمان اِتھوں تک ہوئے پہاڑاں کوُ ہٹا ڈیواں پر محبت نہ رکھاں تاں میں کجھ وی نئیں۔ ³۳۔ اَتے اپنا سارا مال غریباں کوُ کھوا چھوڑاں یا اپنا بدن جلانے کو ڈے ڈیواں پر محبت نہ رکھاں تاں میکوں کجھ وی فائدہ نئیں۔⁴۴۔ محبت سابر ہِے اَتے مہربان۔ محبت حسد نئیں کریندی۔ محبت شیخی نئیں مریندی تے پھُل کے کپا نئیں تھیندی۔ ⁵۵۔ بُرے کم نئیں کریندی۔ اپنی چنگائی نئیں چاہندی۔ غصہ وچ نئیں آندی۔ بدگمانی نئیں کریندی۔ ⁶۶۔ بدکاری تھوں خوش نئیں تھیندی بلکہ چنگائی تھوں خوش تھیندی ہِے۔ ⁷۷۔ سارا کجھ سہہ ویندی ہِے۔ سارا کجھ یقین کریندی ہِے۔ ساریاں گالہیں دی اُمید رکھیندی ہِے۔ ساریاں گالہیں کوُں برداشت کریندی ہِے۔⁸۸۔ محبت کوُ زوال نئیں۔ نبوتاں ہوون تاں منسوخ تھی ویسن۔ زباناں ہوون تاں ویندیاں راہسن۔ علم ہوسی تاں مٹ ویسی۔ ⁹۹۔ کیونکہ ساڈا علم مکمل نئیں تے ساڈی نبوت ناتمام ہِے۔ ¹⁰۱۰۔ لیکن جڈاں کامل آسی تاں ناقص ویندا راہسی۔¹¹۱۱۔ جڈاں میں بال ہاساں اوُں ویلے بالاں دی طرح بولیندا ہم۔ بالاں وانگوں طبعیت ہاسی۔ بالاں دی طرح ای سمجھ ہاسی۔ لیکن جڈاں میں جوان تھیاں تاں بالاں آلیاں گالہیں چھوڑ ڈِتین۔ ¹²۱۲۔ ہن ساکوُ شیشے وچ دھندلا ڈکھائی ڈیندے پر اوُں ویلے آمنے سامنے ڈیکھسوں۔ ایں ویلے میڈا علم نامکمل ہِے پر اوُں ویلے اے جیہے پورے طور نال سنجھانساں جیویں میں سنجھانا گیا ہاں۔ ¹³۱۳۔ غرض ایمان اُمید محبت ایہہ تریہے کڈائیں نہ بدلن آلے ہن پر افضل انہاں وچوں محبت ہِے۔

Chapter 14

¹۱۔ محبت دے طالب تھیوو تے روحانی تعمتاں دی وی آرزو رکھو۔ خاص کر ایندی کہ نبوت کرو۔ ²۲۔ کیونکہ جیہڑا بیگانہ زبان اِچ گالہیں کریندے اوہ بندیاں نال گالہیں نئیں کریندا بلکہ خدا نالگالہیں کریندے ایں کیتے اوندی کوُئی نئیں سمجھدا حالانکہ اوہ اپنی روح دے نال بھید دیاں گالہیں آدھے۔ ³۳۔ پر جیہڑا نبوت کریندا ہِے اوہ بندیاں نال ترقی تے نصیحت تے تسلی دیاں گالہیں آدھا ہِے۔ ⁴۴۔ جیہڑا بیگانہ زبان وچ گالہیں کریندا ہِے اوہ اپنی ترقی کریندے اَتے جیہڑا نبوت کریندے اوہ کلیسیا دی ترقی کریندے۔⁵۵۔ اگرچہ میں ایہہ چاہندا ہاں جو تساں سارے بیگانہ زباناں اِچ گالہیں کرو پر زیادہ تر ایہو چاہندا ہاں کہ نبوت کرو اَتے اگر بیگانہ زباناں بولن آلا کلیسیا دی ترقی کیتے ترجمہ نہ کرے تاں نبوت کرن آلا اوندے کولوں وڈا ہِے۔ ⁶۶۔ پس اے بھراؤ! اگر میں تہاڈے کول آ کے بیگانہ زبان اِچ گالہیں کراں اَتے مکاشفہ یا علم یا نبوت یا تعلیم دیاں گالہیں تہاڈے نال نہ کراں تاں تُہاکوں میڈے کولوں کیا فائدہ تھیسی؟⁷۷۔ ڈیکھو بے جان شئیاں وچوں وی آواز نکلدی ہِے مثلاً بانسری یا بربط اگر اِنہاں دی آوازاں اِچ فرق نہ تھیوے تاں جو کجھ وجایا ویندے اوہ کیویں سنجھان سگدے ہئیں؟۔ ⁸۸۔ اَتے اگر تُرہی دی آواز ای صاف نہ ہوئے تاں کون لڑائی کیتے تیاری کریسی؟۔ ⁹۹۔ ایویں ای تُساں وی اگر اپنی زبان تھوں صاف صاف گالہیں نہ کرو تاں جو کجھ آکھا ویندے کیویں سمجھا ویسی؟ وَل تُساں ہوا نال گالہیں کرن آلے ٹھہرسو۔¹⁰۱۰۔ دُنیا اِچ خواہ ڈھیر الگ الگ زباناں ہوون اُنہاں وچوں کوئی وی ایہو جئی کوُئی نہ ہوسی جیہڑی سمجھ نہ آوے۔ ¹¹۱۱۔ پس اگر میں کوُئی زبان دے معنی نہ سمجھاں تاں بولن آلے دے نیڑے میں اجنبی ٹھہرساں¹²۱۲۔ جڈاں تُساں روحانی پاونا چاہندے او تاں ایہو جئی کوشش کرو کہ تُہاکو نعمتاں ملن تاں مان نہ کرو بلکہ کلیسیا دی ترقی تھیوے۔ ¹³۱۳۔ ایں دے پاروں جیہڑا بیگانہ زبان اِچ گالہیں کریندا ہِے اوہ دعا کرے کہ ترجمہ وی کر سگے۔ ¹⁴۱۴۔ ایں کیتے کہ میں اگر کوئی بئی غیر زبان اِچ دعا کراں تاں میڈی روح تاں دعا کریندی ہِے پر میڈی عقل بیکار ہِے۔¹⁵۱۵۔ پس کیا کروں؟ میں روح اِچ وی دعا کریساں تے عقل نال وی دعا کریساں۔ روح نال وی گیت گاساں تے عقل نال وی گاساں۔ ¹⁶۱۶۔ ورنہ اگر توُ صرف روح نال ہی حمد کریسیں تاں اوہ بندہ جیہڑا کجھ نئیں جان دا اوہ تیڈی شکرگزاری تے کیویں آمین آکھسی؟ایں کیتے کہ اوہ نئیں جان دا کہ تُوں کیا آدھیں۔¹⁷۱۷۔ تُو تاں بیشک چنگی طرح شکرگزاری کیتی ہِے پر ڈوجھے دی ترقی نئیں تھئی۔ ¹⁸۱۸۔ میں خدا دا شکر کریندا ہاں کہ تُساں ساریاں کولوں زیادہ زباناں بولیندا ہاں۔ ¹⁹۱۹۔ لیکن کلیسیا اِچ غیر زبان اِچ ڈاہزار گالہیں آکھن کولوں میکوُ اے زیادہ پسند ہِے جو ڈوجھیاں دی تعلیم کیتے پنج ہی گالہیں عقل نال آکھاں۔²⁰۲۰۔ اے بھراؤ! تُساں سمجھ اِچ بچے نہ بنو۔ گناہ اِچ تاں بچے راہو پر سمجھ اِچ جوان بنو۔ ²¹۲۱۔ توریت اِچ لکھا لاتھے کہ خداوند نے فرمائے میں بیگانہ زبان اَتے بیگانہ بُلہیاں دے نال ایں اُمت نال گالہیں کریساں تاں وی اوہ میڈی ناں سنسن۔²²۲۲۔ پس بیگانہ زباناں ایمانداراں کیتے نئیں بلکہ غیر ایمانداراں کیتے نشان ہن اَتے نبوت بےایماناں کیتے نئیں بلکہ ایماندارں کیتے نشان ہن۔ ²³۲۳۔ اگر ساری کلیسیا ہک جاہ تے جمع تھیوے اَتے سارے غیر زباناں لگ پوون تاں ہک بندہ جیہڑا ایں گال تھوں فاقف نئیں یا بے ایمان بندے اندر آ ونجن تاں کیا اوہ تُہاکو چریا نہ آکھسن۔²⁴۲۴۔ پر اگر سارے نبوت کرن اَتے کوُئی بے ایمان یا جیہڑا ایں بارے نئیں جان دا بندہ اندر آ ونجے تاں سارے اوُں کوُ منا گھنسن اَتے سارے اوُں کوُ پرکھ گھنسن۔ ²⁵۲۵۔ اَتے اوُں دے دِل دے بھید کھل ویسن۔ تاں اوہ منہ دے بھار ڈھے کے خدا کُو سجدہ کریسی اَتے اقرار کریسی کہ ایندے وچ کوُئی شک نئیں کہ خدا تُہاڈے وچ ہِے۔²⁶۲۶۔ پس اے بھراؤ! کیا کروں؟ جیہڑے ویلے تُساں جمع تھیندے ہو تاں ہر ہک دے دل وچ مزمور یا تعلیم یا مکاشفہ یا ڈوجھی زبان دا ترجمہ تھیندا ہِے۔ سارا کجھ روحانی ترقی کیتے ہوونا چاہیدے۔ ²⁷۲۷۔ اگر ڈوجھی زبان اِچ گالہیں کرنا ہوئے تاں ڈو ڈو یا زیادہ تھوں زیادہ ترئے ترئے بندے واری واری نال بولن اَتے ہک بندہ ترجمہ کرے۔ ²⁸۲۸۔ اَتے اگر کوُئی ترجمہ کرن آلا نہ ہووے تا ڈوجھی زبان بولن آلا کلیسیا اِچ چُپ راہوے اَتے اپنے دِل وچ خدا نال گالہیں کرے۔²⁹۲۹۔ نبیاں وچوں ڈو یا ترئے بولن اَتے باقی اوندے کلام کوُ پرکھن۔ ³⁰۳۰۔ پر اگر ڈوجھے کول بیٹھن آلے تے وحی اُترے تاں پہلا چُپ تھی ونجے۔³¹۳۱۔ کیوں جو تُساں سارے دے سارے ہک ہک کر کے نبوت کر سگدے ہو تاں جو سارے سکھن اَتے ساریاں کوُ نصیحت تھیوے۔ ³²۳۲۔ اَتے نبیاں دی روحاں نبیاں دے تابع ہن۔ ³³۳۳۔ کیوں جو خدا بے ترتیبی دا نئیں بلکہ امن دا بانی ہِے۔ جیویں پاک بندیاں دی ساری کلیسیاواں وچ ہِے۔³⁴۳۴۔ عورت کلیسیا دےکٹھ وچ چُپ راہوے۔ کیوں جو اُنہاں کوُں بولن دا حکم کئے نئیں بلکہ تابع راہون جیویں توریت اِچ وی لکھا لاتھے۔ ³⁵۳۵۔ اَتے اگر کجھ سکھنا وی چاہندین تاں اپنے گھر وچ اپنے اپنے پئے کولوں پوچھِن کیونکہ عورت دا کلیسیا دے کٹھ وچ بولنا شرم دی گال ہِے۔ ³⁶۳۶۔ کیا خدا دا کلام تہاڈے وچوں نکلے؟ یا صرف تُہاڈے تک ہی پُجا ہِے؟³⁷۳۷۔ اگر کوُئی اپنے آپ کوُ نبی یا روحانی سمجھے تاں اے جان گھنے کہ جیہڑیاں گالہیں میں تُہاکوں لکھدا ہاں اوہ خداوند دے حکم ہن۔ ³⁸۳۸۔ اگر کوُئی نہ سمجھے تاں نہ سمجھے۔³⁹۳۹ پس اے بھراؤ! نبوت کرن دی خواہش رکھو اَتے زباناں بولن توں منع نہ کرو۔ ⁴⁰۴۰۔ پر ساریاں گالہیں اخلاق تے ترتیب نال عمل اِچ آون۔

Chapter 15

¹۱۔ ہن اے بھراؤ! میں تُہاکو اوُہو خوشخبری ڈیندا ہاں جیہڑی پہلے ڈے چکا ہاں جیکوں تُساں قبول وی کیتے اَتے جیندے تے قائم وی ہو۔ ²۲۔ اوُں دے وسیلے تُہاکوں نجات وی ملدی ہِے پر شرط اے ہِے کہ اوہ خوشخبری جیہڑی میں تُہاکوں ڈِتی ہائی یاد رکھیندے ہو ورنہ تُہاڈا ایمان گھن آونا فضول ہائی۔³۳۔ چنانچہ میں تُہاکوں ساریاں تھوں پہلاں اوُہو گال پہنچا ڈِتی ہِے جیہڑی میکوں ملی ہائی کہ مسیح کتاب مقدس دے مطابق ساڈے گناہواں کیتے مرے۔ ⁴۴۔ اَتے دفن تھئے تے تریجھے ڈیں کتاب مقدس دے مطابق زندہ تھی گئے۔⁵۵۔ اَتے کیفا کوُ تے اوندے بعد اُنہاں باراں کوُ ڈکھائی ڈِتے۔ ⁶۶۔ وَل پنج سو تھوں زیادہ بھراواں کوُ ہکو واری ڈکھائی ڈِتے۔ جنہاں وچوں بہوں سارے ہن تائیں موجود ہن تے بعض سو وی گئے۔ ⁷۷۔ وَل یعقوب کوُ ڈکھائی ڈِتے۔ وَل ساریاں رسولاں کوُ۔⁸۸۔ اَتے ساریاں کولوں بعد اِچ میکو جیہڑا گویا ویلے کولوں پہلے پیدا تھی گیا ہاں ڈکھائی ڈِتے۔ ⁹۹۔ کیونکہ میں رسولاں وچوں ساریاں کولوں چھوٹا ہاں بلکہ رسول اکھواون دے وی لائق نئیں ایں کیتے کہ میں خدا دی کلیسیا کوُ ستاندا ہامی۔¹⁰۱۰۔ پر جو کجھ وی ہاں خدا دے فضل دے نال ہاں اَتے اوندا فضل جیہڑا میڈے تے تھئے اوہ فضول نئیں تھیا بلکہ اُنہاں ساریاں کولوں ڈھیر محنت کیتی ہِے اَتے میڈی طرفوں نئیں تھئی بلکہ خدا دے فضل نال جیہڑا میڈے تے ہائی۔ ¹¹۱۱۔ پس خواہ میں ہاں یا اوہ ہن اساں ایہو مُنادی کریندے ہاں اَتے ایندے تے ای تُساں ایمان وی گھن آئے وے۔¹²۱۲۔ پس جڈاں مسیح دی اے مُنادی کیتی ویندی اے کہ اوہ مردیاں وچوں زندہ تھی گئے تاں تہاڈے وچوں کجھ بندے کیویں آدھین کہ مردیاں دی قیامت ہِے ای کئے ناں؟ ¹³۱۳۔ اگر مردیاں دی قیامت نئیں تا مسیح وی زندہ نئیں تھیا۔ ¹⁴۱۴۔ اگر مسیح زندہ نئیں تھیا تاں ساڈی مُنادی دا کوُئی فائدہ نئیں اَتے تُہاڈے ایمان گھن آون دا وی کوُئی فائدہ نئیں۔¹⁵۱۵۔ بلکہ اساں خدا دے جھوٹے گواہی ڈیون آلے ٹھہرےکیونکہ اساں خدا دے بارے وچ ایہہ گواہی ڈِتی کہ اوُں نے مسیح کوُ زندہ کیتے حالانکہ زندہ کئے نئیں کیتا بالفرض مردے زندہ نئیں تھیندے۔ ¹⁶۱۶۔ اَتے اگر مردے زندہ نئیں تھیندے تاں مسیح وی زندہ نئیں تھیا۔ ¹⁷۱۷۔ اگر مسیح زندہ نئیں تھیا تاں تہاڈا ایمان کئیں کم دا نئیں تے تُساں ہن تائیں اپنے گناہاں اِچ پھسے ہوئے ہیوے۔¹⁸۱۸۔ بلکہ جیہڑے مسیح وچ سو گئے ہن اوہ وی ہلاک تھئے۔ ¹⁹۱۹۔ اگر اساں صرف ایں زندگی اِچ مسیح اِچ اُمید رکھنیدے ہیں تاں سارے بندیاں کولوں زیادہ بدنصیب ہئیں۔²⁰۲۰۔ پر مسیح واقع ہی مردیاں وچوں زندہ تھی گئے اَتے جیہڑے سُم گئے ہن اُنہاں وچوں اوہ پہلا پھل تھئے۔ ²¹۲۱۔ کیونکہ جڈاں بندے دے پاروں موت آئی ہِے تاں بندے دے ہی پاروں قیامت وی آئی۔²²۲۲۔ اَتے جیویں آدم اِچ سارے مر ویندین اوُویں ای مسیح وچ سارے زندہ کیتے ویسن۔ ²³۲۳۔ پر ہر ہک اپنی اپنی واری تے۔ پہلا پھل مسیح ہِے۔ وَل مسیح دے آون تے اوندے بندے۔²⁴۲۴۔ ایندے بعد آخرت ہوسی۔ اوُں ویلے او ساری حکومت تے سارا اختیار تے قدرت ختم کر کے بادشاہی کوُ خدا یعنی پیوُ دے حوالے کر ڈیسی۔ ²⁵۲۵۔ کیونکہ جڈاں تائیں کہ او اپنے سارے دشمناں کوُں اپنے پیراں تھلے نہ کر گھنے اوُں کوُ بادشاہی کرنا ضرور ہِے۔ ²⁶۲۶۔ ساراں کولوں پچھلا دشمن جیہڑا ختم کیتا ویسی اوہ موت ہِے۔²⁷۲۷۔ کیونکہ خدا نے سارا کجھ اوُں دے پیراں دے تھلے کر ڈِتے پر جڈاں او آکھدے کہ سارا کجھ اوندے پیراں تھلے کر ڈِتے تاں ظاہر ہِے کہ جئیں نے سارا کجھ اوُں دے تابع کر ڈِتے اوہ الگ ریہے۔ ²⁸۲۸۔ اَتے جڈا سارا کجھ اوُں دے تابع تھی ویسی تاں پُتر آپ اوُں دے تابع تھی ویسی جئیں نے ساریاں شئیاں اوُں دے تابع کر ڈِتین تاں جو ساریاں وچ خدا ہی سارا کجھ ہوئے۔²⁹۲۹۔ ورنہ جیہڑے بندے مردیاں کیتے بپتسمہ گھندین اوہ کیا کریسن؟ اگر موئے ہوئے زندہ نئیں تھیندے تاں وَل کیوں اُنہاں کیتے بپتسمہ گھندین؟۔ ³⁰۳۰۔ اَتے اساں کیوں ہر ویلے خطرے وچ پئے راہوں؟۔³¹۳۱۔ اے بھراؤ! میکوں اوُں فخر دی قسم جیہڑی ساڈے خداوند یسوع مسیح وچ تہادے تے ہِے ہر ڈیں مردا ہاں۔ ³²۳۲۔ اگر میں بندیاں دی طرح افسس اِچ وحشی جانوراں نال لڑ پوواں تاں میکوں کیا فائدہ؟ اگر مردے زندہ نہ کیتے ویسن تاں آؤ کھاؤں پیوں کیونکہ کل تاں مر ہی ونجنا ہِے۔³³۳۳۔ فریب نہ کھاؤ۔ بُری سنگت چنگیاں عادتاں کوُ وگاڑ ڈیندی ہِے۔ ³⁴۳۴۔ راستباز تھیون کیتے ہوش وچ آؤ اَتے گناہ نہ کرو کیونکہ بہوں سارے بندے خدا کوُ نئیں جان دے۔ میں تہاکوں شرمسار کرن کیتے اے آدھا ہاں۔³⁵۳۵۔ ہن کوُئی اے آکھسی کہ مردے کیویں زندہ تھیندین اَتے کیویں جسم دے نال آسن؟۔ ³⁶۳۶۔ اے بے عقل! توں جیہڑے بیج دی بوائی کریندے جڈاں تائیں اوہ بیج مرے ناں زندہ نئیں کیتا ویندا۔³⁷۳۷۔ اَتے جیہڑی شئے دی توں بوائی کیتی ہِے اوہ ایہہ جسم نئیں جیہڑا پیدا تھیون آلا ہِے بلکہ صرف دانہ ہِے۔ خواہ کنک دا خواہ کئیں بئی شئے دا ہووے۔ ³⁸۳۸۔ پر خدا نے جیہوں جیا ارادہ کر گِدے اوہُو جیا ہی اوُں کوُ جسم ڈیندا ہِے اَتے ہر ہک بیج کوُ اوندا خاص جسم۔ ³⁹۳۹۔ سارے گوشت ہکو جئے گوشت نئیں بلکہ بندیاں دا گوشت بیہا ہِے۔ ڈنگراں دا گوشت بیہا ہِے۔ پکھواں دا گوشت بیہا ہِے۔ مچھیاں دا گوشت بیہا ہِے۔⁴⁰۴۰۔ آسمانی وی جسم ہن اَتے زمینی وی پر آسمانیاں دا جلال بیہا ہِے زمینیاں دا بیہا۔ ⁴¹۴۱۔ آفتاب دا جلال بیہا ہِے۔ مہتاب دا جلال بیہا ہِے۔ ستاریاں دا جلال بیہا ہِے کیونکہ ستارے ستارے دے جلال وچ فرق ہِے۔⁴²۴۲۔ مردیاں دی قیامت وی ایہو جئی ہِے۔ جسم فنا دی حالت اِچ بویا ویندا ہِے اَتے زندگی دی ھالت اِچ جی اُٹھدے۔ ⁴³۴۳۔ بے عزتی دی حالت اِچ بویا ویندے اَتے جلال دی حالت اِچ جی اُٹھدے۔ کمزوری دی حالت اِچ بویا ویندے اَتے طاقت دی حالت اِچ جی اُٹھدے۔ ⁴⁴۴۴۔نفس آلا جسم بویا ویندے اَتے روحانی جسم زندہ تھی ویندے۔ جڈاں نفس آلا جسم ہِے تاں روحانی جسم وی ہِے۔⁴⁵۴۵۔ چنانچہ لکھا لاتھے کہ پہلا بندہ یعنی آدم زندہ نفس بنے۔ تے پچھلا آدم حیاتی ڈیون آلی روح بنے۔ ⁴⁶۴۶۔ لیکن روحانی پہلے نہ ہائی بلکہ نفسانی ہائی۔ ایندے بعد روحانی تھیا۔⁴⁷۴۷۔ پہلا بندہ زمین تھوں یعنی مٹی تھوں بنا ہائی۔ ڈوجھا بندہ آسمانی ہِے۔ ⁴⁸۴۸۔ جیویں اوہ مٹی تھوں بنا ہائی اوُویں ڈوجھے وی مٹی تھوں بنے ہن اَتے جیویں او آسمانی ہِے اوُویں ڈوجھے وی آسمانی ہن۔ ⁴⁹۴۹۔ جیویں اساں ایں مٹی دے دے بنے ہوئے دی صورت تے ہاں اوُں ویں ای اوُں آسمانی دی صورت تے ہوسوں۔⁵⁰۵۰۔ اے بھراؤ! میڈا اکھاون اے ہِے کہ گوشت تے رَت خدا دی بادشاہی دے وارث نئیں تھے سگدے اَتے جو کجھ ختم تھیون آلا ہِے اوہ ہمیشہ کیتے نہ راہسی۔ ⁵¹۵۱۔ ڈیکھو میں تہاکوں بھید دیاں گالہیں آدھا ہاں اساں سارے تاں نہ سُمسُوں پر بدل ضرور ویسوں۔⁵²۵۲۔ اَتے اے ہک دم تھیسی۔ ہک پل وچ۔ پچھلا نرسنگا پھوکیندے ای تھیسی کیونکہ نرسنگا پھونکا ویسی تاں مردے ہمیشہ راہون آلی حالت اِچ زندہ تھی ویسن اَتے اساں بدل ویسوں۔ ⁵³۵۳۔ کیوں جو ضرور ہِے کہ اے ختم تھیون آلا جسم نہ ختم تھیون آلے کپڑے پا گھنے اَتے ایہہ مرن آلا جسم ہمیشہ دی حیاتی دے کپڑے پا گھنے۔⁵⁴۵۴۔ اَتے جڈاں اے ختم تھیون آلا جسم نہ ختم تھیون آلے کپڑے پا گھنسی اَتے اے مرن آلا جسم ہمیشہ دی حیاتی دے کپڑے پا گھنسی تاں اوہ آکھا ہویا پورا تھیسی جو لکھا لاتھے کہ موت فتح دا گِراں بن گئی۔ ⁵⁵۵۵۔ اے موت تیڈی فتح کِتھاں گئی؟ اے موت تیڈا ڈنگ کِتھاں گئیے؟۔⁵⁶۵۶۔ موت دا ڈنگ گناہ ہِے اَتے گناہ دا زور شریعت ہِے۔ ⁵⁷۵۷۔ پر خدا دا شکر ہِے جو ساڈے خداوند یسوع مسیح دے وسیلے نال ساکوُ فتح ڈیندے۔⁵⁸۵۸۔ پس اے میڈے پیارے بھراؤ! مضبوط بنے راہو کوُئی شئے تُہاکوں ڈانواں ڈول نہ کر ڈیوے اَتے ہمیشہ خداوند دی خدمت اِچ ودھدے راہو کیوں جو جان دے ہو کہ تُہاڈی محنت خداوند اِچ فضول نئیں۔

Chapter 16

¹۱۔ ہن اوُں چندے دے بارے جیہڑا پاک لوگاں کیتے جمع کیتا ویندا ہِے جیویں میں گلتیہ دی کلیسیاواں کوُ حکم ڈِتے اوُویں ای تُساں وی کرو۔ ²۲۔ ہفتہ دے پہلے (چھن چھن آلے) ڈیں تہاڈے وچوں ہر بندہ اپنی آمدنی دے موافق کجھ اپنے کول رکھ چھوڑا کرے تاں جو میڈے آون تے چندے نہ کرنے پوون۔³۳۔ اَتے جڈاں میں آساں تاں جنہاں کوُں تُساں آکھسو اُنہاں کوُں میں پَتر ڈے کے گھل ڈیساکہ تُہاڈی خیرات یروشلیم تک پُجا ڈیون۔ ⁴۴۔ اَتے اگر میڈا ونجنا وی ٹھیک تھیا تاں اوہ میڈے نال ہی ویسن۔⁵۵۔ اَتے میں مکدُنیہ تھی کے تہاڈے کول آساں کیوں جو میکوں مکدُنیہ تھی ونجنا تاں ہے ہی۔ ⁶۶۔ پر شاید تہاڈے کول ہی راہوں اَتے سیالا وی تہاڈے کول ای کٹاں تاکہ جیہڑے پاسے میں ونجنا چاہواں تساں اوُں پاسے میکو بھیج ڈیسو۔⁷۷۔ کیونکہ ہن میں راہ وچ تہاڈے نال نہ مل سگساں بلکہ میکوں اُمید ہِے کہ خداوند کوُ پسند آسی کہ میں کجھ دیر تہاڈے کول راہواں۔ ⁸۸۔ لیکن میں عید پنتِکُست تک افسس اِچ راہساں۔ ⁹۹۔ کیونکہ میڈے کیتے ہک وڈا تے بڑا ہی موثر بوہا کھلا ہِے اَتے دشمن وی بہوں سارے ہن۔¹⁰۱۰۔ اگر تیمتھیس آونجے تاں تاں کیال رکھائے کہ اوُں کوُ تہاڈے کول کوُئی خوف نہ تھیوے کیونکہ اوہ میڈی طرح خدا دا کم کریندا ہِے۔ ¹¹۱۱۔ کوُئی اوُں کوں حقیر نہ جانے بلکہ اوُں کوں صحیح سلامت اِیں پاسے گھل ڈیوائے کہ میڈے کول آ ونجے کیونکہ میں اوندے انتظار اِچ ہاں کہ اوہ بھراواں نال آوے۔ ¹²۱۲۔ اَتے بھرا اپلوس دے اگے میں بہوں منت کیتی ہائی کہ تہاڈے کول بھراواں دے نال ونجے پر اوُں ویلے اوہ ونجن تے راضی نہ تھیا لیکن جڈاں اوُں کوُ موقع ملسی اوہ لگا ویسی۔¹³۱۳۔ جاگدے راہو۔ ایمان اِچ قائم راہو۔ مردانگی کرو۔ مظبوط تھیوو۔ ¹⁴۱۴۔ جو کجھ کریندے ہو محبت نال کرو۔¹⁵۱۵۔ اے بھراؤ! تُساں ستفناس دے خاندان کوُ جان دے ہیوے کہ اوہ اخیہ دے پہلے پھل ہن اتے پاک لوگاں دی خدمت کیتے ہر ویلے تیار راہندِھن۔ ¹⁶۱۶۔ میں تہاڈے اگے منت کریندا ہاں کہ ایہو جئے بندیاں دے تابع راہو بلکہ ہر ہک وی جیہڑا ایں کم کوُں بڑی محنت نال کریندے۔¹⁷۱۷۔ اَتے میں ستفناس تے فرتوناتُس تے اخیکس دے آؤن تھوں خوش ہاں کیونکہ جو کجھ تہاڈے کولوں رہ گیا ہائی اوہ اُنہاں نے پورا کر ڈِتے۔ ¹⁸۱۸۔ اُنہاں نے میڈی تے تُہاڈی روح کوُ تازہ کر ڈِتے پس ایہو جئے بندیاں دی منو۔¹⁹۱۹۔ آسیہ دیاں کلیسیاواں تہاکوُں سلام آدِھن۔ اَتے اَکولہ تے پرسکہ اؤں کلیسیا سمیت جیہڑی اُنہاں دے گھر وچ ہِے تہاکوُ خداوند اِچ بہوں بہوں سلام آدِھن۔ ²⁰۲۰۔ سارے بھرا تہاکوں سلام آدِھن۔ پاک چمی گھن کے آپس اِچ سلام کرو۔²¹۲۱۔ میں پولس اپنے ہتھ نال تہاکوُں سلام لکھدا ہاں۔ ²²۲۲۔ جیہڑا کوُئی خداوند کوُ عزیز نئیں رکھیندا لعنتی ہِے۔ ساڈا خداوند آون آلا ہِے۔ ²³۲۳۔ خداوند یسوع مسیح دا فضل تہاڈے تے تھیندا راہوے۔ ²⁴۲۴۔میڈی محبت یسوع مسیح وچ تساں ساریاں نال راہوے۔ آمین۔

2 Corinthians

Chapter 1

¹۱۔ پولس دی طرفوں جیہڑا خدا دی مرضی دے نال مسیح یسوع دا رسول ہِے اَتے بھرا تیمتھیس دی طرفوں خدا دی اوُں کلیسیا دے ناں جیہڑی کرنتھس وچ ہِے اَتے آسیہ دے سارے پاک لوگاں دے ناں ²۲۔ ساڈے پیوُ خدا تے خداوند یسوع مسیح دی طرفوں تہاکوُ فضل تے تسلی ملدے راہون۔³۳۔ ساڈے خداوند یسوع مسیح دے خدا تے پیوُ دی تعریف ہووے جیہڑا رحمتاں دا پیوُ تے ہر طرح دی تسلی دا خدا ہِے۔ ⁴۴۔ اوہ ساکوُ ساڈیاں ساریاں مصیبتاں وچ تسلی ڈیندےتاں جو اسں اوُں تسلی دے پاروں جیہڑا خدا ساکوں ڈیندا ہِے اُنہاں کوُں وی تسلی ڈے سگوں کئیں طرح دی مصیبت اِچ ہن۔⁵۵۔ کیونکہ جیویں مسیح دے ڈکھ ساکوُں ساکوُ ڈھیر پہنچدے ہن اوُویں ای ساڈی تسلی وی مسیح دے وسیلے نال ڈھیر تھیندی ہِے۔ ⁶۶۔ اگر اساں مصیبت چیندے ہئیں تاں تہاڈی تسلی تے نجات کیتے اَتے اگر تسلی پاندے ہئیں تاں تہادی تسلی دے کیتے جیندی تاثیر تھوں تساں صبر دے نال اُنہاں ڈُکھاں کوُ برداشت کریندے ہو جیہڑے اساں وی برداشت کریندے ہئیں۔ ⁷۷۔ اَتے ساڈی اُمید تہاڈے کیتے بہوں مضبوط ہِے کیونکہ اساں جان دے ہئیں کہ جیویں تُساں ڈکھاں وچ شامل ہو اوُں ویں تسلی وچ وی ہو۔⁸۸۔ اے بھراؤ! اساں نیں وے چاہندے جو تُہاکوں اوُں مصیبت دے بارے پتا نہ چلے جیہڑی آسیہ اِچ ساڈے تے آئی ہائی کہ اساں حد تھوں زیادہ کمزور تھی گئے ہاسے اِتھوں تک برداشت کرنا مشکل ہائی کہ ایویں لگدا ہائی کہ ساڈی جان وی لگی گئی ہِے۔ ⁹۹۔ ساکوں ایویں لگدا ہائی کہ جیویں سزائے موت ڈے ڈِتی گئی ہووے۔ لیکن اے ایں کیتے تھیا جو اساں اپنے آپ تے بھروسہ نہ کروں بلکہ خدا تے جیہڑا مردیاں کوُ وی زندہ کریندے۔ ¹⁰۱۰۔چنانچہ اوُں نے ساکوُ ایہو جئی مصیبت تھوں چھڑائے اَتے وَل وی چھڑیسی اَتے ساکوُ اوندے تے اُمید ہِے کہ وَل وی او ساکو بچیندا راہسی۔¹¹۱۱۔ اگر تُساں وی مل کے دعا دے نال ساڈی مدد کریسو تاں جیہڑی نعمت ساکوُ بہوں بندیاں دے وسیلے ملی ہائی اوندا شکر وہ بہوں سارے لوگ ساڈی طرفوں کرن۔¹²۱۲۔ ساکوں اپنے دِل دی ایں گواہی تے فخر ہِے کہ ساڈا چال چلن دُنیا اِچ اَتے خاص طور تے تُہاڈے وچ جسمانی حکمت دے نال نئیں بلکہ خدا دے فضل نال یعنی ایہو جہئ پاکیزگی تے صفائی دے نال رہیا جیہڑا خدا دے لائق ہِے۔ ¹³۱۳۔ اساں ڈوجہیاں گالہیں تہاکوُ نئیں پئے لکھدے سوا اُنہاں دے جنہاں کوُں تُساں پڑھدے تے منیندے وی ہیوے اَتے میکوں اُمید ہِے کہ اَخیر تائیں منیندے راہسو۔ ¹⁴۱۴۔ چنانچہ تُہاڈے وچوں بہوں ساریاں نے من وی گِدے کہ اساں تہاڈا فخر ہئیں جیویں ساڈے خداوند یسوع مسیح دے ڈیں تُساں وی ساڈا فخر ہوسو۔¹⁵۱۵۔ اَتے میں ایں یقین تے ارادہ کیتا ہائی کہ پہلے تُہاڈے کول آساں تاں جو تُہاکو ہک بئی نعمت ملے۔ ¹⁶۱۶۔ اَتے تُہاڈے کول تھیندا مکدُنیہ ویساں تے مکدُنیہ تھوں تُہاڈے کول وَل آساں اَتے تُساں میکوُ یہودیہ دے پاسے گھل ڈیوائے۔¹⁷۱۷۔ وَل میں جو ایہہ ارادہ کیتا ہائی کیا ایویں فضول ہی کیتا ہائی؟ یا جنہاں گالہیں دا ارادہ کریندا ہاں کیا جسمانی طور تے کریندا ہاں کہ ہاں ہاں وی کراں تے نہئیں نہئیں وی کریندا راہواں؟ ¹⁸۱۸۔ خدا دی سچائی دی قسم اوُں کلام اِچ جیہڑا تُہاکو کیتا ویندا ہِے ہاں تے نہئیں ڈوہئیں نئیں پاتی ویندین۔¹⁹۱۹۔ کیوں جو خدا دا پُتر یسوع مسیح جیندی مُنادی اساں یعنی میں تے سلوانُس تے تیمتھیس نے تُہاڈے اِچ کیتی اوندھے وچ ہاں تے نئیں ڈوھیں نہ ہن بلکہ اوندھے وچ ہاں ای ہاں ہائی۔ ²⁰۲۰۔ کیوں جو خدا دے جتنے وعدے ہن اوہ سارے اوندھے وچ ہاں دے نال ہن۔ ایں کیتے اوُں دے ذریعے نال آمین وی تھئی تاکہ ساڈے ذریعے دے نال خدا دا جلال ظاہر تھیوے۔²¹۲۱۔ اَتے جیہڑا ساکوُ تُہاڈے نال مسیح وچ قائم کریندا ہِے اَتے جئیں ساکوُ مَسح کیتے اوہ خدا ہِے۔ ²²۲۲۔ جئیں ساڈے تے ٹھپہ لائے اَتے بیعانہ وچ روُح کوُ ساڈے دِلاں وچ آون ڈِتے۔²³۲۳۔ میں خدا کوُ گواہ کریندا ہاں کہ میں ہن تائیں کُرنتھس اِچ ایں کیتے نئیں آیا کہ میکوُ تہاڈے تے رَحم آندا ہائی۔ ²⁴۲۴۔ ایہہ نئیں کہ اساں ایمان دے بارے اِچ تُہاڈے تے حکومت جتاندے ہئیں بلکہ خوشی وچ تُہاڈے مدد گار ہئیں کیونکہ تُساں ایمان ہی دے نال قائم راہندے وے۔

Chapter 2

¹۱۔ میں اپنے دِل اِچ ایہہ ارادہ کیتا ہائی کہ وَل تُہاڈے کول ڈُکھی تھی کے نہ آساں۔ ²۲۔ کیونکہ اگر میں تُہاکوں ڈُکھی کراں تاں میکوُ کون خوش کریسی۔ سوا اوندھے جیہڑا میڈے پاروں ڈُکھی تھئے؟۔³۳۔ اَتے میں تُہاکو اوہو گال لکھی ہائی تاں جو ایویں نہ تھیوے کہ میکوُ آن کے جنہاں دے نال خوش تھیونا چاہیدے میں اُنہاں دے پاروں ڈُکھی ہاں کیونکہ میکوُ تُساں ساریاں تے ایں گال دا بھروسہ ہِے کہ جیہڑی میڈی خوشی ہِے اوہو تُساں ساریاں دی خوشی ہِے۔ ⁴۴۔ کیونکہ میں بڑی مصیبت تے ڈُکھی حالت اِچ بہوں سارے آنسو وہا وہا کے تُہاکوُ لکھا ہائی لیکن ایں کیتے نئیں کہ تُہاکوُ ڈُکھ لگے بلکہ ایں کیتے کہ تُساں اوُں وڈی محبت کوُ پا گِدے جیہڑی میکوُ تُہاڈے نال ہِے۔⁵۵۔ اگر کوُئی بندہ ڈُکھی تھیئے تاں میڈے ہی ڈُکھ دا نئیں (تاں جو اوندھے تے ڈھیر سختی نہ کراں) کئیں حال اِچ تُساں ساریاں دے ڈُکھ دا باعث تھیئے۔ ⁶۶۔ ایہو سزا جیہڑی اوُں نے ڈھیر سارے بندیاں دے پاروں پاتی ہِے ایں بندے دے کیتے کافی ہِے۔ ⁷۷۔ ایندے تھوں علاوہ ایہو چنگا ہِے کہ اوندھا قصور معاف کرو اَتے تسلی ڈیوو تاں جو اوہ ڈھیر ڈُکھاں دے پاروں تباہ نہ تھی ونجے۔⁸۸۔ ایں کیتے میں تُہاڈی منت کریندا ہاں کہ اوندے بارے وچ محبت دا فتویٰ ڈیوو۔ ⁹۹۔ کیونکہ میں ایں کیتے وی لکھا ہائی کہ تُہاکوُ آزماواں کہ ساریاں گالہیں اِچ فرمانبردار ہو یا نئیں۔¹⁰۱۰۔ جئیں کوُں تُساں کجھ معاف کریندے ہو اوُں کوُں میں وی معاف کریندا ہاں کیونکہ جو کجھ میں معاف کیتے اگر میکوُ معاف کرن دی ضرورت ہائی تاں اوہ میں تُہاڈی خاطر مسیح دے حضورمعاف کیتے۔ ¹¹۱۱۔ تاں جو شیطان دا ساڈے تے داؤ نہ چلے کیونکہ اساں اوندے حیلے بازیاں تھوں واقف ہاں۔¹²۱۲۔ اَتے جڈاں میں مسیح دی خوشخبری ڈیون کوُں تُروآس اِچ آیا حامی تے خداوند نے میڈے کیتے بوہا کھول ڈِتے۔ ¹³۱۳۔ پر جیڑے ویلے میکوُ اپنا بھرا طِطس اُتھاں نہ ملے تاں میں بے چین تھی گیاں اَتے اُنہاں کوُں خدا حافظ آکھ کے مکدُنیہ لگا گیاں۔¹⁴۱۴۔ پر خدا دا شکر ہِے! جیہڑا مسیح وچ ساکوُ قیدی بنا کے ساڈے اگے اگے چلدے اَتے اپنے علم دی کوشبو ساڈے وسیلے دے نال ہر جا تے پھیلاندے۔ ¹⁵۱۵۔ کیونکہ اساں خدا دے نیڑے نجات پاؤن آلے تے تے ہلاک تھیون آلے ڈوحاں کیتے مسیح دی خوشبو ہئیں۔¹⁶۱۶۔ کجھ دے لئی مرن آلیاں کیتے موت دی بُو اَتے کجھ دے لئی جیون کیتے حیاتی دی بُو ہئیں اَتے کون اِنہاں گالہیں دے لائق ہِے؟۔ ¹⁷۱۷۔ کیونکہ اساں اُنہاں بہوں بندیاں دی طرح نئیں جیہڑے خدا دے کلام اِچ ملاوٹ کریندِن بلکہ دِل دی صفائی نال اَتے خدا دی طرفوں خدا کوُ حاضر جان کے مسیح وچ بولیندے ہئیں۔

Chapter 3

¹۱۔ کیا اساں ولا اے ڈسیندے ہئیں کہ اساں بہوں نیک ہئیں؟ یا کیا ساکوُ ڈوجھے بندیاں دی طرح جِنہاں کوں تُساں سفارشی پَتر ڈیون یا ایہو جئے پَتر لکھواون دی ضرورت تھیندی ہِے۔ ²۲۔ ساڈا جیہڑا پَتر ساڈے دَلاں تے لکھا کھڑے اوہ تُساں ہیوے اوُں کوں سارے بندے جان دے تے پڑھدے ہن۔ ³۳۔ ظاہر ہِے جو تُساں مسیح دا اوہ پَتر ہو جیہڑا اساں خادماں دے طور تے لکھے۔ سیاہی نال نئیں بلکہ زندہ خدا دے روح نال۔ پتھر دی تختیاں تے نئیں بلکہ گوشت دی یعنی دل دی تختیاں تے۔⁴۴۔ اساں مسیح دے پاروں ایہو جیا ہی بھروسہ رکھیندے ہئیں۔ ⁵۵۔ ایہہ نئیں کہ اساں آپ خود ایں لائق ہئیں کہ اپنی طرفوں کجھ وی خیال کروں بلکہ ساڈی قابلیت خدا دی طرفوں ہِے۔ ⁶۶۔ اوُں نے ہی ساکوُ نویں عہد دے خادم ہوون دے لائق بنائے۔ لفظاں دے خادم نئیں بلکہ روح دے کیوں جو لفظ مار سٹیندین پر روُح زندہ کریندی ہِے۔⁷۷۔ اَتے جڈاں موت دا اوہ عہد جیندے الفاظ پتھراں تے کُھدے ہوئے ہن ایہو جیا جلال والا تھیا کہ بنی اسرائیل موسیٰ دے مُنہ اوُں جلال دے پاروں جیہڑا اوُں دے مُنہ تے ہائی غور نال نظر نہ پا سگے حالانکہ اوہ گھٹدا ویندا ہائی۔ ⁸۸۔ روُح دا عہد تاں ضرور ہی جلال آلا ہوسی۔⁹۹۔ کیونکہ جیہڑے ویلے مجرم ٹھہراون آلا عہد جلال آلا ہائی تے راستبازی دا عہد تاں ضرور ای جلال آلا ہوسی۔ ¹⁰۱۰۔ بلکہ ایں صورت اِچ اوہ جلال آلا ایں بہوں جلال دے پاروں بے جلال ٹھہرے۔ ¹¹۱۱۔ کیونکہ جڈاں مِٹ ونجن آلی شئے جلال آلی ہائی تاں باقی راہون آلی شئے تاں ضرور ای جلال آلی ہوسی۔¹²۱۲۔ وَل اساں ایہو جئی اُمید کر کے وڈی دلیری دے نال بولیندے ہئیں۔ ¹³۱۳۔ اَتے موسیٰ دی طرح نئیں ہئیں جئیں نے اپنے مُنہ تے پردہ سٹے تاں جو بنی اسرائیل اوُں مٹن آلی شئے دے انجام کوُ نہ ڈیکھ سگن۔¹⁴۱۴۔ پر اوہ اپنے خیالات تے اَڑ گئین کیونکہ اَج تائیں پُرانے عہد نامے کوُ پڑھدیاں ویلے اُنہاں دے دلاں تے اوُوو پردہ پیا راہندے اَتے اوہ مسیح وچ اُٹھ ویندے۔ ¹⁵۱۵۔ پر اَج تائیں جڈاں کِڈائیں موسیٰ دی کتاب پڑھی ویندی اے تاں اُنہاں دے دلاں تے پردہ پیا راہندے۔ ¹⁶۱۶۔ لیکن جڈاں کِڈائیں اُنہاں دا دل خداوند دی طرف پھرسی تاں اوہ پردہ اُٹھ ویسی۔¹⁷۱۷۔ خداوند روُح ہِے اَتے جِتھاں کِتھائیں خداوند دا روُح ہِے اُتھاں آزادی ہِے۔ ¹⁸۱۸۔ پر جڈاں اساں سارے مُنہاں تھوں پردہ لیہہ ویسی تاں خداوند دا جلال ایویں ظاہر تھیسی جیویں شیشے اِچ تاں اوُں خداوند دے وسیلے نال جیہڑا روُح ہِے اساں اوُندی جلالی صورت اِچ بدلدے ویندے ہئیں۔

Chapter 4

¹۱۔ وَت جیہڑے ویلے ساڈے تے ایہو جیا رَحم تھئےکہ ساکوں اے خدمت ملی تاں اساں ہمت نئیں ہاردے۔ ²۲۔ بلکہ اساں شرم دیں لُکیاں ہویا گالہیں کوُ چھوڑ ڈِتے اَتے مکاری دی چال نئیں وے چلدے۔ نہ ای خدا دے کلام اِچ ملاوٹ کریندے ہئیں بلکہ سچائی کوُ طاہر کر کے خدا دے رُوبرو ہر یک بندے دے دِل اِچ نیکی بٹھاندے ہئیں۔³۳۔ اَتے اگر ساڈی خوشخبری تے پردہ پیا ہِے تاں ہلاک تھیون آلیاں دے کیتے ہی پیا ہِے۔ ⁴۴۔ یعنی اُنہاں بےایماناں دے کیتے جنہاں دیاں عقلاں کوُ ایں جہان دے خدا نے اندھا کر ڈِتے تاں جو مسیح جیہڑا خدا دی صورت تے ہِے اوُں دے جلال دی خوشخبری اُنہاں تے ناں پووے۔⁵۵۔ کیوں جو اساں اپنی نئیں بلکہ مسیح یسوع دی مُنادی کریندے ہئیں کہ اوہ خداوند ہِے اَتے اپنے حق اِچ آدھے ہئیں کہ اساں یسوع دی خاطر تُہاڈے نوکر ہئیں۔ ⁶۶۔ ایں کیتے کہ خدا ہی ہِے جئیں نے فرمائے کہ اندھارے وچوں نور چمکے اَتے اوہو ساڈے دِلاں وچ چمکا ہِے تاں جو خدا دے جلال دی پچھان دا نور یسوع مسیح دے مُنہ اُتے ظاہر تھیوے۔⁷۷۔ پرساڈے کول ایہہ خزانہ مٹی دے بھانڈیاں وچ پیا لاتھے تاں جو اے حد تھوں زیادہ قدرت ساڈی طرفوں نئیں بلکہ خدا دی طرفوں معلوم تھیوے۔ ⁸۸۔ اساں ہر طرفوں مصیبت تاں چیندے ہئیں پر بےبس نئیں تھیندے۔ حیران تاں تھیندے ہئیں پر نا اُمید نئیں تھیندے۔ ⁹۹۔ ستائے تاں ویندے ہئیں پر کلہے نئیں چھوڑے ویندے۔ ڈھائے تاں ویندے ہئیں پر ہلاک نئیں تھیندے۔ ¹⁰۱۰۔ اساں ہر ویلے اساں اپنے بدن اِچ یسوع دی موت گھن کے پھردے ہئیں تاں جو یسوع دی حیاتی وی ساڈے ختم تھیون آلے بدن اِچوں ظاہر تھیوے۔¹¹۱۱۔ کیونکہ اساں جیوندے جی یسوع دی خاطر ہرویلے موت دے حوالے کیتے ویندے ہئیں تاکہ یسوع دی حیاتی وی ساڈے ختم تھیون آلے بدن اِچوں ظاہر تھیوے۔ ¹²۱۲۔ پس موت تاں ساڈے وچ اثر کریندے ہِے اَتے حیاتی تُساں وِچ۔¹³۱۳۔ اَتے چونکہ ساڈے وچ اوہو ایمان دی روح ہِے جیندے بارے وچ لکھا لاتھے کہ میں ایمان گھن آیا اَتے ایں کیتے بولے۔ پس اساں وی ایمان گھن آئے ہئیں اَتے ایں کیتے ہی بولیندے ہئیں۔ ¹⁴۱۴۔ کیونکہ اساں جان دے ہئیں کہ جئیں نے خداوند یسوع کوُ زندہ کیتے اوہ ساکوُ وی یسوع دے نال شامل جان کے زندہ کریسی اَتے تُہاڈے نال اپنے سامنے حاضر کریسی۔ ¹⁵۱۵۔ ایں کیتے ساریاں شئیاں تہاڈے کیتے ہِن تاں جو بہوں سارے بندیاں دے پاروں فضل زیادہ تھی کے خدا دے جلال کیتے شکرگزاری وی ودھائے۔¹⁶۱۶۔ ایں کیتے اساں ہمت نئیں وے ہاردے بلکہ ساڈی نظر آون آلی انسانیت ختم تھیندی ویندی ہِے وَل وی ساڈی اندرونی انسانیت روز بروز نویں تھیندی ویندی ہِے۔ ¹⁷۱۷۔ کیوں جو ساڈی ہلکی جئی مصیبت جیہڑی ہک دم ختم تھی ویسی ساڈے کیتے بہوں بھاری اِتے ہمیشہ دا جلال پیدا کیتی ویندی ہِے۔ ¹⁸۱۸۔جیں حال اِچ اساں ڈِٹھی ہوئیاں شئیاں تے نئیں بلکہ نہ ڈِٹھی ہوئیاں شئیاں پئے ڈِیدھے ہئیں کیونکہ ڈِٹھی ہوئیاں شئیاں تھوڑے دِناں دیاں ہن پر نہ ڈِٹھیاں ہوئیاں شئیاں ہمیشہ کیتے ہن۔

Chapter 5

¹۱۔ کیونکہ اساں جان دے ہئیں کہ جڈاں ساڈا خیمہ دا بنیا ہویا گھر جیہڑا زمین تے ہِے اوہ ڈھے ویسی تاں ساکوں خدا دی طرفوں آسمان تے ہک ایہو جیا گھر ملسی جیہڑی ہتھ نال بنی ہوئی نئیں بلکہ ابدی ہِے۔ ²۲۔ چنانچہ اساں ایں ویلے ڈُکھ چیندے پئے ہاں اَتے آسمانی گھر کوُ پا گھنن دی وڈی آرزو رکھیندے ہئیں۔ ³۳۔ اگر اساں اوُں کوں پا گھن سوں تاں ننگے نہ راہسوں۔⁴۴۔ کیوں جو اساں ایں خیمہ دے وچ راہندے ہویاں دبے پئے ہاں اَتے ڈُکھ چیندے پئے ہاں کیوں جو اساں ایؐ ختم تھیون آلے کپڑے لہاونا نئیں چاہندے بلکہ ایں دے اُتے آسمانی گھر دے کپڑے پاونا چاہندے ہاں تاں جو اوہ ختم تھیون آلا ہِے غرق تھی ونجے۔ ⁵۵۔اَتے جئیں نے ساکوں ایں مقصد کیتے تیار کیتے اوہ خدا ہِے اَتے اوُں نے ساکو روُح بیعانہ اِچ ڈِتے۔⁶۶۔ ہر ویلے ساڈی خاطر جمع راہندی ہِے اَتے اساں اِے جان دے ہئیں کہ جڈاں تائیں اساں ایں بدن دے وطن اِچ ہئیں خداوند دے ہاں تھوں نکلے کھڑے ہئیں۔ ⁷۷۔ کیوں جو اساں ایمان تے چلدے ہئیں ناں کہ اکھیاں دے ڈیکھن نال۔ ⁸۸۔ساڈی خاطر جمع راہندی ہِے اَتے ساکوں بدن دے ملک اچوں الگ تھی کے خداوند دے مُلک اِچ راہنا ڈھیر پسند ہِے۔⁹۹۔ ایں کیتے اساں ہمت رکھیندے ہئیں جو اساں مُلک اِچ ہوؤں یا مُلک تھوں باہر اُں کوُں خوش کروں۔ ¹⁰۱۰۔ کیوں جو ضرور ہِے بئی کہ مسیح دے تخت عدالت دے سامنے ونج کے اساں ساریاں دا حال ظاہر کیتا ونجے تاں جو ہر بندہ اپنے اُنہاں کماں دا بدلہ پاوے جیہڑے اوُں نے بدن دے وسیلے کیتے ہن۔ بھاویں چنگے ہوؤن بھاویں گندے۔¹¹۱۱۔ پس اساں خدا دے خوف کوُ جان کے بندیاں کوُں سمجھاندے ہئیں اَتے خدا تے ساڈا حال ظاہر ہِے وَل میکوُ اُمید ہِے کہ تُہاڈے دِلاں تے وی ظاہر تھیا ہوسی۔ ¹²۱۲۔ اساں وَل وی اپنی نیک نامی تہاڈے تے نئیں جتاندےہتھوں اساں اپنے پاروں تہاکوں فخر کرن دا موقع ڈیندے ہئیں تاں جو تُساں اُنہاں کوُ جواب ڈے سگو جیہڑے ظاہری طور تے فخر کریندے ہین اَتے باطن اِچ نئیں۔¹³۱۳۔ اگر اساں بے خود ہئیں تاں خدا دے کیتے ہئیں اَتے اگر ہوش اِچ ہئیں تاں تُہاڈے کیتے۔ ¹⁴۱۴۔ کیوں جو مسیح دی محبت ساکوں مجبور کریندی ہِے ایں کیتے اساں اے سمجھدے ہئیں کہ جڈاں ہک ساریاں کیتے مَر گئے تاں سارے مَر گئے۔ ¹⁵۱۵۔ اَتے اوہ ایں کتے ساریاں کیتے مَرے کہ جیہڑے جیوندے ہین اوہ اگے تھوں اپنے کیتے ناں جیون بلکہ اوندے کیتے جیہڑا اُنہاں کیتے مَرے اَتے وَل زندہ تھی گئے۔¹⁶۱۶۔ پس اساں ہن کئیں کوُ وی جسم دی حیثیت نال ناں سنجھانسوں۔ ہاں اگرچہ مسیح کوُ وی جسم دی حیثیت نال جان دے ہاسے پر ہن تھوں ناں جانسوں۔ ¹⁷۱۷۔ ایں کیتے اگر کوُئی مسیح وچ ہِے تاں اوہ نویں مخلوق ہِے۔ پرانیاں شئیاں ویندی رہ گئین۔ ڈیکھو اوہ نویاں تھی گئین۔¹⁸۱۸۔ اَتے ساریاں شئیاں خدا دی طرفوں ہین جئیں نے مسیح دے وسیلے اپنے نال ساڈا میل ملاپ کر گِدے اَتے میل ملاپ دی خدمت ساڈے ذمے لئی ہِے۔ ¹⁹۱۹۔ مطلب اے ہِے کہ خدا نے مسیح وچ تھی کے اپنے نال دُنیا دا میل ملاپ کر گِدے اَتے اُنہاں دے گناہاں کوُں اُنہاں دے ذمے ناں لائے اَتے اوُں نے میل ملاپ دا سنیہا ساڈے ذمے لا ڈِتے۔²⁰۲۰۔ پس اساں مسیح دے پیامبر ہاں۔ جیویں خدا ساڈی رائیں منت کریندا ہِے۔ اساں مسیح دی طرفوں منت کریندے ہئیں کہ خدا دے نال میل ملاپ کر گھِنو۔ ²¹۲۱۔ جینکوں گناہ دا پتا ناں ہائی اوُں کوُ اوُں نے ساڈے کیتے گناہ ٹھہرائے تاں جو اساں اوُندے وچ تھی کے خدا دی راستبازی تھی ونجوں۔

Chapter 6

¹۱۔ وَل اساں جیہڑے اوندے نال کم اِچ شامل ہئیں اے وی منت کریندے ہئیں کہ خدا دا فضل جیہڑا تُہاڈے تے تھئے اوہ فضول ناں راہون ڈیوو۔ ²۲۔ کیونکہ اوُں نے فرمائے کہ میں قبولیت دے ویلے تیڈی سُن گِدی اَتے چھٹکارے دے ڈیں تیڈی مدد کیتی۔ ڈیکھو اے قبولیت دا ویلہ ہِے۔ ڈیکھو اے چھٹکارے دا ڈیں ہِے۔ ³۳۔ اساں کئیں گل وچ تھڈا کھاون دا موقع نئیں سے ڈیندے تاں جو ساڈی خدمت تے کوُئی حرف نہ آوے۔⁴۴۔ بلکہ خدا دے خادماں دی طرح ہر گال ےتھوں اپنی خوبی ظاہر کریندے ہئیں۔ وڈے صبر نال۔ مصیبت نال۔ ضرورت نال۔ تنگی نال۔ ⁵۵۔ کوڑے کھاون نال۔ قید تھیون نال۔ رولے رپیاں نال۔ محنت کرن نال۔ جاگن نال۔ بھوکھے راہون نال۔ ⁶۶۔ پاکی نال۔ علم نال۔ برداشت کرن نال۔ مہربانی نال۔ روح القدس نال۔ سچی محبت نال۔ ⁷۷۔ سچائی دے کلام نال۔ خدا دی قدرت نال۔ راستبازی دے ہتھیاراں دے پاروں جیہڑے سجے کھبے ہِن۔⁸۸۔ عزت تے بےعزتی دے وسیلے نال۔ بدنامی تے نیک نامی دے وسیلے نال جیویں گمراہ کرن آلے معلوم تھیندین وَل وی سچے ہن۔ ⁹۹۔ گمناماں وانگوں ہئیں تاں وی مشہور ہاسے۔ موئے ہویاں دی مانند ہئیں وَل وی جیوندے ہئیں۔ مار کھاون والیاں دی طرح ہئیں پر جان تھوں مارے نئیں سے ویندے۔ ¹⁰۱۰۔ اوُں وے ہئیں جیویں ڈوُکھی ہوندین وَل وی خوش راہندے ہاں۔ محتاجاں دی طرح ہئیں پر ڈوجیاں کوُں امیر کر ڈیندے ہئیں۔ ناداراں دی طرح ہئیں پر تاں وی سارا کجھ ساڈے کول ہِے۔¹¹۱۱۔ اے کرنتھیو! اساں تُہاڈے نال کھل کے گالہیں کیتین اَتے ساڈا دِل تہاڈی طرفوں کھُلا تھی گئے۔ ¹²۱۲۔ ساڈے دلاں وچ تہاڈے کیتے تنگی کئے نئین پر تُہاڈے دِلاں وچ تنگی ہِے۔ ¹³۱۳۔ پس میں پُتر جان کے تُہاکو آدھا ہاں کہ تُساں وی اُوں دے بدلے وچ کھلے دِل والے تھی ونجو۔¹⁴۱۴۔ بے ایماناں دے نال ڈِنگی پنجالی وچ نہ پھسو کیونکہ راستبازی تے بے دینی وچ کیا میل جول ہِے؟ یا سُجھالے تے اندھارے وچ کیا سانجھ ہِے۔ ¹⁵۱۵۔ مسیح کوُ بلیعال دے نال کیا واسطہ ہِے؟ یا ایماندار دا بے ایمان دے نال کیا واسطہ؟۔ ¹⁶۱۶۔ اَتے خدا دے گھر کوُ بُتاں دے نال کیا تعلق ہِے؟کیونکہ اساں زندہ خدا دا گھر ہئیں۔ چنانچہ خدا نے فرمائے کہ میں اُنہاں وچ راہساں تے اُنہاں وچ ٹرساں پھرساں اَتے میں اُنہاں دا خدا ہوساں اَتے اوہ میڈی اُمت ہوسن۔¹⁷۱۷۔ ایں کیتے خداوند نے فرمائے کہ اُنہاں وچوں نکل کے الگ تھی ونجو اَتے پلید شئیاں کوُ ہتھ نہ لاؤ تاں میں تُہاکوُں قبول کر گھنساں۔ ¹⁸۱۸۔ اَتے میں تُہاڈا پیوُ تھیساں اَتے تُساں میڈے پُتر تے دھیاں ہوسو۔ اے خداوند قادر مطلق دا قول ہِے۔

Chapter 7

¹۱۔ پس اے عزیزو!چونکہ ساڈے نال ایہو جئے وعدے کیتے گئے ہِن آؤ اساں اپنے آپ کوُ ہر طرح دی جسمانی تے روحانی گندگی تھوں پاک کروں اَتے خدا دے خوف دے نال پاکی کوُ کمال تک پہنچاؤں۔²۲۔ ساکوُ اپنے دِل وچ جا ڈیوائے۔اساں کئیں دے نال بے انصافی نئیں کیتی۔ کئیں کوُ نئیں وگاڑے۔ کئیں نال دغا نئیں کیتی۔ ³۳۔ میں تہاکوُ مجرم ٹھہراون کیتے اے نئیں آدھا کیوں جو پہلے ای تہاکوُ آکھ چکا ہاں کہ تساں ساڈے دِلاں اچ ایویں وس گئے او کہ اساں تے تساں ہک نال مرسوں تے جیسوں۔ ⁴۴۔ میں تہاکوں وڈی دلیری دے نال ایہہ گالیں کریندا ہاں۔ میکوں تہاڈے تے وڈا فخر ہِے۔ میکو پوری تسلی تھی گئی ہِے۔ جیہڑیاں وی مصیبتاں ساڈے تے آئین اُنہاں ساریاں وچوں میڈا دل خوشی نال بھریا راہندا ہِے۔⁵۵۔ کیونکہ جیہڑے ویلے اساں مکدنیہ وچ آئے اوُں ویلے وی ساڈے جسم کوُ سکون نہ ہائی بلکہ ہر پاسوں ڈُکھاں وچ پھسے رہے آں۔ باہر لڑائیاں ہن۔ اندر خوف ہائی۔ ⁶۶۔ تاں وی لاچاراں کوُ تسلی ڈیون آلے یعنی خدا نے ططُس دے آون نال ساکوُ تسلی بخشی۔ ⁷۷۔ اَتے نہ صرف اوندے آون نال بلکہ اوں دی اوُں تسلی دے نال وی جیہڑی اوُں کوُں تہاڈی طرفوں تھئی اَتے اوُں نے تہاڈا شوق۔ تہاڈا غم اَتے تہاڈا جوش جیہڑا میڈے پاروں ہائی ساکوں سُنائے جیندے نال میکوں بہوں خوشی تھئی ۔⁸۸۔ گل ایو یں ہِے کہ میں تہاکوں اپنے پتر نال ڈُکھی کیتے پر اُوندے کولوں پچھتاندا نئیں۔اے ہِے کہ میں پہلے پچتاندا ہامی چنانچہ ڈیدھا ہاں کہ اوُں پتر کولوں تہاکوُ ڈُکھ تھئے۔ پر تھوڑے ای عرصہ تک ریہے۔ ⁹۹۔ ہن میں ایں کیتے خوش نئیں ہاں کہ تہاکوُ ڈُکھ تھئے بلکہ ایں کیتے کہ تہاڈے ڈُکھ دا انجام توبہ تھئیےکیوں جو تہاڈا ڈُکھ خدا پرستی دا ہائی تاں جو تہاکوُ ساڈی طرفوں کئیں طرح دا نقصان نہ تھیوے۔ ¹⁰۱۰۔ کیوں جو خدا پرستی دا غم ایہو جئی توبہ پیدا کریندے جیندا انجام نجات ہِےاَتے اوُں دے تھوں پچھتاوانا نئیں پوندا پر دُنیا دا غم موت پیدا کریندے۔¹¹۱۱۔ ہن ڈیکھو ایں گال نے کہ تساں خدا پرستی دے طور تے ڈُکھی تھئے تہاڈے وچ کیویں اتنی سرگرمی تے بہانہ ے غصہ تے خوف تے شوق تے جوش تے انتقام پیدا کیتے! تُساں وہ ہر طرح نال ثابت کر ڈِکھائے ایں کم تھوں آزاد ہو۔ ¹²۱۲۔ وَل میں تہاکوُں لکھا ہائی پر نہ اوندھے باجوُں لکھے جئیں نے بے انصافی کیتی اَتے نہ اوندھے باجوُں جئیں دے تے بے انصافی تھئی بلکہ ایں کیتے کہ تہاڈی سرگرمی جیہڑی ساڈے کیتے ہِے خدا دے حضور تہاڈے تے ظاہر تھی ونجے۔¹³۱۳۔ ایں کیتے ساکوُ تسلی تھئی ہِے۔ اَتے ساڈی ایں تسلی وچوں ساکوُ طِطس دی خوشی دے پاروں بہوُں زیادہ خوشی تھئی کیوں جو تساں ساریاں دے پاروں اوندی روح وَل تازہ تھی گئی۔ ¹⁴۱۴۔ اَتے اگر میں اوندھے سامنے تہاڈے بارے کجھ فخر کیتے تاں شرمسار نہ تھیا بلکہ جیویں اساں ساریاں گالہیں تہاکوں سچائی نال ڈسیاں ہن اوں ویں ہی جیہڑا فخر اساں طِطس دے سامنے کیتے اوہ وی سچ نکلا ہِے۔¹⁵۱۵۔ اَتے جیہڑے ویلے اوُں کوُ اوُں کوُ تہاڈے ساریاں دی فرمانبرداری یاد آندی ہِے کہ تساں کیویں ڈردے تے کمبندے اوُں کوُ ملے ہاسے تاں اوندھی دِلی محبت بہوں زیادہ تھیندی ویندی ہِے۔ ¹⁶۱۶۔ میں خوش ہاں کہ ہر گال اِچ تہاڈی طرفوں میکوں تسلی ملی ہِے۔

Chapter 8

¹۱۔ ہن اے بھراؤ! اساں تہاکوُ خدا دے اوُں فضل دی خبر ڈیندے ہئیں جیہڑا مکدُنیہ دی کلیسیا تے تھیا ہِے۔ ²۲۔کہ مصیبت دی وڈی آزمائش اِچ اُنہاں دی وڈی خوشی تے سخت غریبی نے اُنہاں دی سخاوت کوُ حد تھوں زیادہ غریب کر ڈِتے۔³۳۔ اَتے میں گواہی ڈیندا ہاں کہ اُنہاں نے اپنی طاقت دے موافق بلکہ اپنی طاقت تھوں وی زیادہ اپنی خوشی نال ڈِتے۔ ⁴۴۔ اَتے ایں خیرات تے مقدساں دی خدمت دی شراکت دے پاروں ساکوں وڈی منت دے نال درخواست کیتی۔ ⁵۵۔ اَتے ساڈی اُمید دے موافق ای نئیں ڈِتے بلکہ اپنے کوُ پہلے خداوند دے اَتے وَل خدا دی مرضی دے حوالے کیتے۔⁶۶۔ ایں کیتے اساں طِطس کوُ نصیحت کیتی ہائی کہ جیویں اوُں نے پہلے شروع کیتا ہائی اوُں وے ای تساں اِچ ایں خیرات دے کم کوُ پورا وی کریسیں۔ ⁷۷۔ پس جیویں تساں ہر گال اِچ ایمان تے کلام تے علم تے پوری سرگرمی اَتے اوُں محبت اِچ جیہڑی ساڈے نال رکھندے ہو ودھ دے ونجو۔⁸۸۔ میں حکم دے طور تے نئیں آدھا بلکہ ایں کیتے کہ ڈوجھیاں دی سرگرمی تھوں تہاڈی محبت دی سچائی کوُ آزماؤں۔ ⁹۹۔ کیوں جو تساں ساڈے خداوند یسوع مسیح دے فضل کوُ جان دے ہیوے کہ اوہ اگرچہ امیر ہائی پر پر تہاڈی کیتے غریب بن گئے تاں جو تساں اوُں دی غریبی دے پاروُں امیر بن ونجو۔¹⁰۱۰۔ اَتے میں ایں گل وچ اپنی صلاح ڈیندا ہاں کیوں جو اے تہاڈے کیتے بہوں چنگی ہِے ایں کیتے کہ تساں پچھلے سال تھوں نہ صرف ایں کم اِچ بلکہ ایں ارادے کرن اِچ وی اول ہاوے۔ ¹¹۱۱۔ ہن اوُں کم کوُ پورا وی کرو تاکہ جیویں تساں ارادہ کرن اِچ تیار ہاوے اوُں ے ای حیثیت دے موافق پورا وی کرو۔ ¹²۱۲۔کیوں جو اگر نیت ہووے تاں خیرات وی اوُں دے موافق مقبول تھیسی جو کجھ بندے دے کول ہِے نہ اوندے موافق جو کجھ اوندے کول نئیں۔¹³۱۳۔ اے نئیں جو بئے بندیاں کوُ آرام ملے تے تہاکوُ تکلیف تھیوے۔ ¹⁴۱۴۔ بلکہ برابری دے طور تے ایں ویلے تہاڈی دولت نال اُنہاں دا گھاٹا پورا تھیوے تاں جو اُنہاں دی دولت دے نال تہاڈا گھاٹا وی پورا تھیوے اَتے ایں طرح برابری تھی ونجے۔ ¹⁵۱۵۔ چنانچہ لکھا لاتھے کہ جئیں نے بہوں جمع کیتے اوندا کجھ وی ڈھیرنہ نکلے اَتے جئیں نے گھٹ جمع کیتے اوندا کجھ وی گھٹ نہ نکلے۔¹⁶۱۶۔ خدا دا شکر ہِے جیہڑا طِطس دے دل وچ تہاڈے کیتے اوہو جئی سرگرمی پیدا کریندا ہِے۔ ¹⁷۱۷۔ کیوں جو اوُں نے ساڈی نصیحت کوُ من گِدے بلکہ بڑا سرگرم تھی کے اپنی خوشی دے نال تہاڈے پاسے ٹُر پئے۔¹⁸۱۸۔ اَتے اساں اوندے نال اوندے بھرا کوُ بھیجے جیندی تعریف خوشخبری دے پاروُں ساری کلیساواں وچ تھیندی ہِے۔ ¹⁹۱۹۔ اَتے صرف ایہو نئیں بلکہ اوہ کلیساواں دی طرفوں ایں خیرات دے بارے وچ ساڈا سفری ساتھی مقرر تھیئے اَتے اساں اے خدمت ایں کیتے کریندے ہئیں جو خداوند دا جلال اَتے ساڈا شوق ظاہر تھیوے۔²⁰۲۰۔ اَتے اساں بچدے راہندے ہاں کہ جیہڑی وڈی خیرات دے بارے وچ خدمت کریندے ہئیں اوندے پاروُں کوُئی ساڈے تے انگلی نہ چاوے۔ ²¹۲۱۔ کیوں جو اساں ایہو جئی شئیاں دی سوچ وچار کریندے ہئیں جیہڑیاں نہ صرف خداوند دے نیڑے چنگیاں ہن بلکہ بندیاں دے نیڑے وی۔²²۲۲۔ اَتے اساں اُنہاں دے نال اپنے اوُں بھرا کوُ گھلے جئیں کوُ اساں بہوں ساری گالہیں وچ بہوں واری آزما کے سرگرم پاتے پر چونکہ اوُں کوُ تہاڈے تے بڑا بھروسہ ہِے ایں کیتے ہن بہوں زیادہ سرگرم ہِے۔ ²³۲۳۔ اگر کوُئی طِطس دے پاروُں پُچھے تاں اوہ میڈا ساتھی اَتے تہاڈے کیتے میڈے نال خدمت کرن آلا ہِے۔ اگر ساڈے بھراواں دے بارے پُچھا ونجے تاں اوہ کلیساواں کوُ پیغام پچاون آلے تے مسیح دا جلال ہِن۔ ²⁴۲۴۔ وَل ساڈی محبت تے ساڈا اوہ فخر جیہڑا تہاڈے تے ہِے کلیساواں دے سامنے اُنہاں تے ثابت کرو۔

Chapter 9

¹۱۔جیہڑی خدمت پاک بندیاں دے کیتے کیتی ویندی ہِے اوندھے پاروں میکوُں تہاکوں لکھنا فضول ہِے۔ ²۲۔ کیوں جو میں تہاڈا شوق جان دا ہاں جیندے پاروں مکدُنیہ دے راہون آلیاں اگے تہاڈے تے فخر کریندا ہاں کہ اخیہ دے راہون آلے پچھلے سال تھوں تیار ہَن اَتے تہاڈی سرگرمی تے بہوں بندیاں کوُں جوش ڈیوائے۔کے ³۳۔پر میں بھراواں کوُں ایں کیتے گھلے کہ اساں جیہڑا فخر ایں بارے وچ تہاڈے تے کریندے ہئیں بے بنیاد نہ ٹھہرے بلکہ تساں میڈے آکھن دے موافق تیار راہو۔ ⁴۴۔ ایویں نہ تھیوے کہ اگر مکدُنیہ دے راہون آلے میڈے نال آؤن اَتے تہاکوُ تیار نہ پاؤن تاں اساں ( اے نئیں آدھے کہ تساں ) اوُں بھروسے دے پاروُں شرمسار نہ تھیوؤں۔ ⁵۵۔ ایں کیتے میں بھراواں دی منت کرنا ضروری سمجھدا ہاں کہ اوہ پہلے تھوں تہاڈے کول ونج کے تہاڈی وعدہ کیتی ہوئی بخشش کوُں پہلے ہی تیار کر رکھن نہ کہ زبردستی دے طور تے۔⁶۶۔ وَت گال ایویں ہِے بئی جیہڑا گھٹ واہیندے اوہ گھٹ کٹیسی اَتے جیہڑا ڈھیر واہیندے اوہ ڈھیر کٹیسی۔ ⁷۷۔ جیویں ہر ہک نے اپنے دل ا،چ ارادہ کیتے اوہ اوں وے ای ڈیوے ناں کہ لاچاری نال کیونکہ خدا خوشی دے نال ڈیون آلے کوُ عزیز رکھیندے۔⁸۸۔ اَتے خدا تہاڈے تے ہر طرح دا فضل ڈھیر سارا کر سگدے تاں جو تہاکوُ ہمیشہ ہر شئے ڈھیر ساری ملا کرے اَتے ہر نیک کم کیتے تہاڈے کول بہوں کجھ ہر ویلے راہوے۔ ⁹۹۔ چنانچہ لکھا لاتھے کہ اوُں نے کھینڈایا ہِے۔ اوُں نے محتاجاں کوُ ڈِتا ہِے۔ اوُں دی راستبازی اخیر تائیں باقی راہسی۔¹⁰۱۰۔ جیہڑا وہاون آلے کوُ بیج تے کھاؤن آلے کوُ ٹُکر ڈیسی اَتے وچ ترقی وی ڈیسی اَتے تہاڈی راستبازی دے پھلاں کوُ ودھاسی۔ ¹¹۱۱۔ اَتے تساں ہر شئے ڈھیر ساری گھن کے ہر طرح دی خیرات کریسو جیہڑی ساڈے وسیلے نال شکرگزاری دا باعث تھیندی ہِے۔¹²۱۲۔ کیونکہ ایں خدمت کرن دے نال ناں صرف ایمانداراں دیاں ضرورتاں پوریاں تھیندن بلکہ بہوں بندیاں دی طرفوں خدا دی بڑی شکرگزاری تھیندی ہِے۔ ¹³۱۳۔ ایں کیتے کہ جیہڑی نیت ایں خدمت تھوں ثابت تھئی ہِے اوُں دے پاروُں اوہ خدا دی تمجید کریندے ہِن کہ تساں مسیح دی خوشخبری دا اقرار کر کے اوُں دے تے تابعداری نال عمل کریندے او تے اونہاں دی تے سارے بندیاں دی مدد کرن اِچ خیرات کریندے ہو۔ ¹⁴۱۴۔اَتے اوہ تہاڈے کیتے دعا کریندے ہن اَتے تہاکوُ ملن دا شوق رکھیندے ہن ایں کیتے کہ تہاڈے تے خدا دا وڈا فضل ہِے۔ ¹⁵۱۵۔شکر خدا دا اوُں دی اوُں مہربانی تے جیہڑی بیان کرن تھوں باہر ہِے۔

Chapter 10

¹۱۔ میں پولس جیہڑا تہاڈے سامنے مجبور تے کنڈ پچھے تہاڈے تے دلیر ہاں مسیح دا حِلم تے نرمی یاد ڈیوا کے آپ تہاڈے اگے التماس کریندا ہاں۔ ²۲۔ بلکہ منت کریندا ہاں کہ میکو ونج کے اوُں بہادری دے نال دلیر نہ تھیونا پووے جیندے نال میں کجھ بندیاں تے دلیر تھیون دی نیت رکھیندا ہاں جیہڑے ساکوُ ایویں سمجھدین کہ اساں جسم دے مطابق زندگی گزریندے پئے ہئیں۔³۳۔ کیوں جو اساں جسم دے مطابق حیاتی گزریندے پئے ہئیں پر جسم دےطور تے لڑدے نئیں۔ ⁴۴۔ ایں کیتے کہ ساڈی لڑائی دے ہتھیار جسمانی نئیں بلکہ خدا دے نیڑے قلعاں کوُ ڈھا ڈیون دے قابل ہن۔⁵۵۔ ہر اُچی شئے ڈھا ڈیندے ہئیں جیہڑی خدا کوُ جانن دے خلاف کھڑی تھی ونجے اَتے ہر ہک خیال کوُ قید کر کے مسیح دا فرمانبردار بنا ڈیندے ہئیں۔ ⁶۶۔ اَتے اساں تیار ہئیں کہ جڈاں تہاڈی فرمانبرداری پوری تھی ونجےتاں ہر طرح دی نافرمانی دا بدلہ گھنوں۔⁷۷۔ تساں تاں اُنہاں شئیاں کوُ ڈیدھے او جیہڑیاں اکھیاں دے سامنے ہن۔ اگر کئیں کوُ اپنے اُتے اے بھروسہ ہِے کہ اوہ مسیح دا ہِےتاں اپنے دل اِچ اِے وی سوچ گھنے کہ جیویں اوہ مسیح دا ہِے اوں ویں ایں اساں وی ہئیں۔ ⁸۸۔ کیوں جو اگر میں ایں ختیار تے کجھ زیادہ فخر وی کراں جیہڑا خداوند نے تہاڈے بناون کوُ ڈِتا ہِے ناں کہ وگاڑن کیتے تاں میں شرمسار نہ تھیساں۔⁹۹۔ ایہہ میں ایں کیتے آدھا ہاں کہ پتَراں دے نال تہاکو ڈراون آلا ناں ٹھہراں۔ ¹⁰۱۰۔کیونکہ آدھے ہن کہ اوُں دے پَتر تاں ضرور تاثیر کرن آلے زبردست ہن پر جڈاں آپ کول ہوندے تاں ماڑا جیہا معلوم تھیندے اَتے اوندی تقریر بے عزتی آلی ہِے۔¹¹۱۱۔ پس ایویں آکھن آلا سمجھ ونجے کہ جیویں کنڈ پیچھوں پَتراں اِچ ساڈا کلام ہِے اوُںویں ہی موجودگی دے ویلے ساڈا کلام وی ہوسی۔ ¹²۱۲۔ کیوں جو ساڈی ایہہ جرات نئیں کہ اپنے آپ کوُ اُنہاں تھوڑے بندیاں دے وچ گنوُں یا اُنہاں دے نال کجھ تعلق داری کڈھوُں جیہڑے اپنی نیک نامی جتاندے ہِن پر اوہ خود اپنے آپ کوُ آپس اِچ تول کے اَتے اپنے آپ کوُ ہک ڈوجھے نال تعلق داری کڈھ کے بیوقوف ٹھہردِن۔¹³۱۳۔ پر اساں اندازے تھوں زیادہ فخر نہ کریسوں بلکہ اوُں جا دے اندازہ دے موافق جیہڑا خدا نے ساڈے کیتے مقرر کیتا ہِے۔ جیندے وچ تُساں وی آ گئے ہیوے۔ ¹⁴۱۴۔ کیوں جو اساں اپنے آپ کوُ حد تھوں زیادہ نئیں ودھاندے جیویں کہ تہاڈے تائیں نہ پہنچن دی صورت اِچ تھیندے بلکہ اساں مسیح دی کوشخبری ڈیندے ہوئے تہاڈے تائیں پہنچ گئے ہاسے۔¹⁵۱۵۔ اَتے اساں اندازے کولوں زیادہ یعنی ڈوجہیاں دی محنتاں تے فخر نئیں کریندے پر اُمید رکھیندے ہیں کہ جڈاں تُہاڈے ایمان اِچ ترقی تھیوے تاں اساں تُہاڈے پاروں اپنی جا دے موافق زیادہ ودھ ونجوں۔ ¹⁶۱۶۔ تاکہ تُہاڈی سرحد تھوں پرے خوشخبری پہنچا ڈیوؤں نہ کہ غیر دے علاقے اِچ بنی بنائی شئیاں تے فخر کروں۔¹⁷۱۷۔ غرض جیہڑا فخر کرے او خداوند تے فخر کرے۔ ¹⁸۱۸۔ کیونکہ جیہڑا اپنی نیک نامی جتاندے او مقبول نئیں بلکہ جئیں کوُں خداوند نیک نام ٹھہراندے اوؤ مقبول ہِے۔

Chapter 11

¹۱۔ کاش کہ تُساں میڈی نِکی جئی بیوقوفی برداشت کر سگدے! ہاں تُساں میڈی برداشت کریندے تاں ہو۔ ²۲۔ میکوُ تُہاڈی خاطر خدا جئی غیرت ہِے کیونکہ میں ہک ای پئے دے نال تہاڈی نسبت کیتی ہائی تاں جو تُہاکوُ پاک دامن کنواری دی مانند مسیح دے کول حاضر کراں۔³۳۔پر میں ڈردا ہاں۔ کِتھائیں ایویں نہ تھیوے جیویں سَپ نے اپنی مکاری دے نال حوا کوُ ورغلایا ہائی اوُویں ای تُہاڈے خیلات وی اوُں خلوص تے پاک دامنی تھوں ہٹ ونجن جیہڑی مسیح دے نال ہوونی چاہیدی ہِے۔ ⁴۴۔ کیونکہ جیہڑا آندا ہِے اگر اوہ کئیں ڈوجہے یسوع دی مُنادی کریندا ہِے جیندی اساں مُنادی نئیں کیتی یا کوُئی بئی رُوح تُہاکوُ ملدی ہِے جو نہ مِلی ہائی یا ڈوجہی خوشخبری مِلی جیکوُں تُساں قبول نہ کیتا ہائی تاں تُہاڈا برداشت کرنا ٹھیک ہِے۔⁵۵۔ میں تاں اپنے آپ کوُ اُنہاں افضل رسولاں تھوں کجھ گھٹ نئیں سمجھدا۔ ⁶۶۔ اَتے اگر تقریر اِچ میں بے شعور آں تاں علم دے اعتبار تھوں نئیں بلکہ اساں ایں کوُ ہر گال اِچ سارے بندیاں تے تہاڈی خاطر ظاہر کر ڈِتے۔⁷۷۔ کیا میڈے کولوں اے خطا تھئی ہائی جو میں تُہاکوں خدا دی خوشخبری مُفت پہنچا کے اپنے آپ کوُ نیواں کیتے تاں جو تُساں اُچے تھی ونجو۔ ⁸۸۔ میں ڈوجھی کلیساواں کوُ لُٹے یعنی اُنہاں کولون پیسے گِدن تاکہ تُہاڈی خدمت کراں۔ ⁹۹۔ جیہڑے ویلے مین تہاڈے کول حامی اَتے منگن آلا تھی گیا ہامی تاں وی میں کئیں تے بھار نہ سٹا ہائی کیونکہ بھراواں نے مکدُنیہ اِچ آ کے میڈی مدد کیتی ہائی اَتے میں ہر ہک گال اِچ تہاڈے تے بھار سٹن تھوں دور ریہا اَتے راہساں وی۔¹⁰۱۰۔ مسیح دی سچائی دی قسم جیہڑا میڈے وچ ہِے۔ اخیہ دے علاقے اِچ کوُئی بندہ میڈے تے فخر کرن تھوں نہ روکیسی۔ ¹¹۱۱۔ کئیں کیتے؟ کیا ایں کیتے جو میں تہاڈے نال محبت نئیں رکھیندا؟ ایں کوُ خدا جان دا ہِے۔¹²۱۲۔ پر جو کریندا ہاں اوہو کریندا راہساں تاں جو موقع لبھن آلیاں کوُں موقع نہ ڈیواں بلکہ جیہڑی گال تے اوہ فخر کریندے ہِن اوُندھے وچوں ساڈے جئے ہی نکلن۔ ¹³۱۳۔ کیونکہ ایہو جئے بندے جھوٹے رسول اَتے دغا بازی دے نال کم کرن آلے ہِن اَتے اپنے آپ کوُ مسیح دے رسولاں دے ہم شکل بنا گھن دِن¹⁴۱۴۔ اَتے کجھ حیرانی آلی گل نئیں کیوں جو شیطان وی اپنے آپ کوُ نورانی فرشطیاں دا ہم شکل بنا گھِندے۔ ¹⁵۱۵۔ وَل اگر اوندے خادم وی راستبازی دے خادماں دے ہم شکل بن ونجن تاں کجھ وڈی گل کئے نئیں پر اُنہاں دا انجام اُنہاں دے کماں دے موافق تھیسی۔¹⁶۱۶۔ میں وَل آدھا ہاں کہ میکوں کوُئی بے وقوف نہ سمجھے ورنہ بےوقوف سمجھ کے ہی میکوُ قبول کرو کہ میں وی تھورا جیہا فخر کراں۔ ¹⁷۱۷۔ جو کجھ میں آدھا ہاں اوہ خداوند دے طور تے نئیں بلکہ ایویں جیویں بےقوفی دے نال اَتے اوُں جرات نال آدھا ہاں جیہڑی فخر کرن نال تھیندی ہِے۔ ¹⁸۱۸۔ جِتھاں بئے بہوں جسمانی طور تے فخر کریندے ہِن میں وی کریساں۔¹⁹۱۹۔کیوں جو تُساں تاں عقلمند تھی کے خوشی دے نال بےوقوفی دی برداشت کریندے ہو۔ ²⁰۲۰۔ جڈاں کوُئی تہاکو غلام بنا گھِندے یا کھا ویندے یا پھنسا گھِندے یا اپنے آپ کوُ وڈا بنیندے یا تہاڈے مُنہ تے تھپڑ مریندے تاں تُساں برداشت کر گھِندے ہو۔ ²¹۲۱۔ میڈا ایہہ آکھنا بےعزتی دے طور تے ای سہی کہ اساں کمزور ہاسے پر جیڑی گال اِچ کوُئی دلیر ہِے (حالنکہ اے آکھنا بےوقوفی ہِے) میں وی دلیر ہاں۔²²۲۲۔ کیا اوؤو عبرانی ہِن؟ میں وی ہاں۔ کیا اوؤو اسرائیلی ہِن؟ میں وی ہاں۔ کیا اوؤو ابرہام دی نسل تھوں ہِن؟ میں وی ہاں۔ ²³۲۳۔ کیا اوؤو مسیح دے خادم ہِن ( میڈا ایہہ آکھنا دیوانگی ہِے ) میں بہوں ڈھیر ہاں۔ محنتاں اِچ بہوں زیادہ۔ قید اِچ زیادہ۔ کوڑے کھاون اِچوں حد تھوں زیادہ۔ بہوں ویلے میں موت دے خطریاں وچ ریہا ہاں۔²⁴۲۴۔ میں یہودیاں کولوں پنج واری ہک گھٹ چالھی چالھی کوڑے کھادےِن ²⁵۲۵۔ ترئے واری بینت لگِن۔ ہک واری سنگسار کیتا کیِاں۔ ترئے واری جہاز ٹوٹن دی مصیبت اِچ پیاں۔ ہک رات ڈیں سمندر اِچ کٹے۔ ²⁶۲۶۔ میں کئی واری سفر اِچ۔ دریاواں دے خطریاں اِچ۔ ڈاکواں دے خطریاں اِچ۔ اپنی قوم دے خطریاں اِچ۔ پرایاں قوماں دے خطریاں اِچ۔ شاہر دے خطریاں اِچ۔ بیابان دے خطریاں اِچ۔ سُمندر دے خطریاں اِچ۔ کوڑے بھراواں دے خطریاں اِچ۔²⁷۲۷۔ محنت تے مشقت اِچ۔ کئی وار جاگن دی حالت اچ۔ بُھک تے تریہہ دے ڈکھ اِچ۔ بہوں دفعہ بھوکاں اِچ۔ ٹھنڈ تے ننگا وی ریہا ہاں۔ ²⁸۲۸۔ اِنہاں گالہیں دے علاوہ جنہاں دے بارے اِچ میں گال نئیں کریندا ساریاں کلیسیاواں دی فکر میکوں ہر ڈیہنہ آدباندی ہِے۔ ²⁹۲۹۔ کئیں دی کمزوری کولوں میں کمزور نئیں تھیندا؟ کئیں دے ٹھوکر کھاون تھوں میڈا دِل نئیں ڈُکھدا۔³⁰۳۰۔ اگر فخر کرنا ضروری ہِے تاں اُنہاں گالہیں تے فخر کریساں جو میڈی کمزوری دے تعلق نال ہِن۔ ³¹۳۱۔ خداوند یسوع مسیح دا خدا تے پیوُ جیندی اخیر تک حمد ہوئے جان دا ہِے کہ میں کوُڑ نئیں پیا آدھا۔³²۳۲۔ دمشق اِچ اوُں حاکم نے جیہڑا بادشاہ ارتاس دی طرفوں ہائی میکوں پھدن کیتے دمشقیاں دے شاہر تے پہرا بِٹھا رکھا ہائی۔ ³³۳۳۔ ول میں ٹوکرے اِچ بٹھا کے باری دی راہیں کندھ تھوں لٹکا ڈِتا گیا ہامی ایویں میں اوندے ہتھوں بچ گیاں۔

Chapter 12

¹۱۔ میکوُ فخر کرنا ضرور ہائی اگرچہ چنگا نئیں۔ جیہڑی رویا تے مکاشفے خداوند دی طرفوں میڈے تے تھئےاُنہاں دا میں ذکر کریندا ہاں۔ ²۲۔ میں مسیح وچ ہک بندے کوُ جان دا ہاں چوڈا سال تھی گئےِن کہ اوہ ڈیدھیاں ڈیدھیاں تریجھے آسمان تے چاتا گئے۔ نہ میکوں ایہہ پتا ہِے بئی اوہ بدن نال نہ ایہہ پتا کہ بدن تھوں بغیر۔ ایہہ خدا کوُ پتا ہِے۔³۳۔ اَتے میں اے وی جان دا ہاں کہ اوُں بندے نے (بدن دے نال یا بدن تھوں بغیر ایہہ میکوں پتا نئیں۔ خدا کوُ پتا ہِے) ⁴۴۔ ڈیدھیاں ڈیدھیاں فردوس اِچ پہنچ کے ایہو جیاں گالہیں سُنین جیہڑیاں آکھن دیاں نئیں اَتے جنہاں دا آکھنا بندے کوُ جائز نئیں۔ ⁵۵۔ میں ایہو جئے بندے تے فخر تاں کریساں پر اپنے آپ تے سوا اپنی کمزوریاں دے فخر نہ کریساں۔⁶۶۔ اَتے اگر فخر کرنا ضروری وی ہوے تاں وی بےوقوف نہ ٹھہرساں۔ کیوں جو سچ بولیساں پر تاں وی باز راہندا ہاں تاں جو کوُئی میکوُ ایں تھوں زیادہ نہ سمجھے جیویں میکوُ ڈیدھا ہِے یا میکوُ سُندا ہِے۔ ⁷۷۔ اَتے مکاشفیاں دی زیادتی دے سبب میڈے پھُل ونجن دے سبب تھوں میڈے جسم اِچ کنڈا چبھویا گیا ہِے یعنی شیطان دا ایلچی تاں جو میڈے مُکے مارے اَتے میں پُھل نہ ونجاں۔⁸۸۔ ایندے بارے وچ میں ترئے واری خدا دی منت کیتی کہ اے میتھوں دور تھی ونجے۔ ⁹۹۔ پر خدا نے میکوں آکھے کہ میڈا فضل ای تیڈے کیتے کافی ہِے کیونکہ میڈی قدرت کمزوری اِچ پوری تھیندی ہِے۔ پس میں وڈی خوشی دے نال اپنی کمزوری تے فخر کریساں تاں جو مسیح دی قدرت میڈے تے چھائی راہوے۔ ¹⁰۱۰۔ ایں کیتے میں مسیح دی خاطر کمزوری اِچ۔ بےعزتی اِچ۔ ضرورت اِچ۔ ستایا ونجن اِچ۔ تنگی اِچ خوش ہاں کیونکہ جڈاں میں کمزور تھیندا ہاں اوُں ویلے زور آلا ہونا ہاں۔¹¹۱۱۔ میں بیوقوف بنا تاں ہاں پر تساں ہی میکوں مجبور کیتے کیونکہ تہاکوُ میڈی تعریف کرنا چاہیدا ہائی ایں کیتے کہ میں اُنہاں افض رسولاں وچوں کئی شئے اِچ گھٹ نئیں حالانکہ میں کجھ وی نئیں ہاں۔ ¹²۱۲۔ رسول ہوؤن دیاں علامتاں کمال صبر دے نال نشاناں اَتے عجیب کماں تے معجزیاں دے وسیلے نال تہاڈے وچ ظاہر تھیاں ہَن۔ ¹³۱۳۔ تُساں کیہڑی گل وچوں بئی کلیسیاواں وچوں گھٹ ٹھہرے او باجہوں ایندے میں تہاڈے تے بھار نہ سٹیا ہائی؟ میڈی اے بےانصافی معاف کر ڈیوو۔¹⁴۱۴۔ ڈیکھو میں اے تریجھی وار تہاڈے کول آؤن کیتے تیار ہاں اَتے تہاڈے تے بھار نہ سٹیساں۔ ایں کیتے کہ میں تہاڈے مال دا نئیں بلکہ تہاڈا ای خواہشمند ہاں کیونکہ چھویراں کوُ ماں پیوُ کیتے جمع کرنا نئیں چاہیدا بلکہ ماں پیوُ کوُ چھویراں کیتے۔ ¹⁵۱۵۔ اَتے میں تہاڈی رُوحاں کیتے بہوں خوشی نال خرچ کریساں بلکہ آپ وی خرچ تھی ویساں۔ اگر میں تہاڈے نال بہوں محبت رکھاں تاں کیا تُساں میڈے نال گھٹ محبت رکھیسو؟۔¹⁶۱۶۔ پر ممکن ہِے کہ میں آپ نہ تہاڈے تے بھار سٹیا ہوئے پر مکار جو تھیا ایں کیتے تہاکوُ فریب ڈے کے پھنسا گِدا ہووے۔ ¹⁷۱۷۔ بھلا جنہاں کوُں میں تہاڈے کول بھیجا ہائی کیا اُنہاں وچوں کئیں دے پاروں دغا دے طور تے تہاڈے کولوں کجھ گِدا ہائی؟۔ ¹⁸۱۸۔ میں ططس کوُ سمجھا کے اوندے نال اوندے بھرا کوُ بھیجا ہائی۔ وَل کیا ططس نے تہاڈے نال دغا کر کے تہاڈے کولوں کجھ گِدے؟ کیا اساں ڈوہاں دا چال چلن ہک ای رُوح دی ہدایت دے مطابق نہ ہائی؟ کیا اساں ہک ای پیرے دے اُتے نہ چلے؟¹⁹۱۹۔ تساں ہالی تاک ایہو سمجھدے ہوسو کہ اساں تہاڈے سامنے بہانہ کریندے پئے ہاں؟ اساں تاں خدا کوُ حاضر جان کے مسیح وچ بولیندے ہئیں اَتے اے سنگتیو! اے سارا کجھ تہاڈی ترقی کیتے ہِے۔²⁰۲۰۔ کیوں جو میں ڈردا ہاں کہ کِتھائیں ایویں نہ تھیوے کہ میں آ کے جیویں تہاکوُں چاہندا ہاں اوُں ویں نہ ڈیکھاں اَتے میکوُ وی جیویں تساں نئیں چاہندے اوُں وے ای پاؤ کہ تہاڈے وچ جھگڑے۔ حسد۔ غصہ۔ تفرقے۔بدگوئیاں۔ غیبت۔ شیخی تے فساد ہوؤن۔ ²¹۲۱۔ اَتے وَل جڈاں میں آوں تاں میڈا خدا میکوُں تہاڈے سامنے مجبور کرے اَتے میکوُں بہوں بندیاں کیتے افسوس کرنا پووے جنہاں نے پہلے گناہ کیتے ہَن اَتےاوُں ناپاکی تے حرامکای تے شہوت پرستی تھوں جیہڑی اُنہاں کولوں تھئی توبہ نئیں کیتی۔

Chapter 13

¹۱۔ ایہہ تریجھی وار میں تہاڈے کول آندا ہاں۔ ڈو یا ترائے گواہاں دی زبان تھوں ہر ہک گال ثابت تھی ویسی۔ ²۲۔ جیویں میں ڈوجہی واری تہاڈے سامنے ہامی تاں تاں پہلے کوُ آکھ ڈِتا ہائی اوُں وے ہی تہاڈے پِچھوُں میں وی اُنہاں بندیاں کوُں جنہاں نے پہلے گناہ کیتے ہَن اَتے وَل ساریاں بندیاں کوُں پہلے تھوں آکھ ڈیندا ہاں کہ اگر وَل آساں تاں چھوڑیساں نہ۔³۳۔ کیوں جو تساں اِیندی دلیل چاہندے او کہ مسیح میڈے اِچ بولیندا ہِے اَتے او تہاڈے کیتے کمزور نئیں بلکہ تہاڈے وچ زور آور ہے۔ ⁴۴۔ ہاں او کمزوری دے پاروں مصلوب کیتا گئیے پر خدا دی قدرت دے پاروں زندہ ہِے اَتے اساں وی اوندے وچ کمزور تاں ہئیں پر اوندے نال خدا دی اوُں قدرت دے پاروں زندہ تھیسوں جیہڑی تہاڈے کیتے ہِے۔⁵۵۔ تُساں اپنے آپ کوُ آزماؤ کہ ایمان تے ہو یا نئیں۔ اپنے آپ کوُ پرکھو۔ کیا تُساں اپنے بارے نئیں وے جان دے کہ یسوع مسیح تہاڈے وچ ہِے؟ ورنہ تساں مقبول نہ تھیوؤ۔ ⁶۶۔ لیکن میں اُمید کریندا ہاں کہ تساں پتا کر گھِنسو کہ اساں تاں نامقبول نئیں۔⁷۷۔ اَتے اساں خدا کولوں دعا کریندے ہئیں کہ تُساں کجھ گناہ نہ کرو۔ نہ ایں کیتے کہ پتا لگے کہ اساں مقبول ہئیں بلکہ ایں کیتے کہ نیکی کرو چاہے اساں نامقبول ہی ٹھہروں۔ ⁸۸۔ کیوں جو اساں حق دے برخلاف کجھ نئیں کر سگدے پر صرف حق کیتے کر سگدے ہئیں۔⁹۹۔ جڈاں اساں کمزور ہئیں اَتے تُساں زورآور ہو تاں اساں خوش ہئیں اَتے ایہہ دعا وی کریندے ہئیں کہ تُساں کامل بنو۔ ¹⁰۱۰۔ ایں کیتے میں تہاڈے پچھوں اے گالہیں لکھدا ہاں تاں جو سامنے تھی کے میکوُں اوُں اختیار دے موافق سختی نہ کرنا نہ پووے جو خدا نے میکوُ بناون کیتے ڈِتا ہِے نہ وگاڑن کیتے۔¹¹۱۱۔ غرض اے بھراو! خوش راہو۔ کامل بنو۔ ہمت نہ چھوڑو۔ ہک دِل راہو۔ میل ملاپ رکھو تاں خدا محبت تے میل ملاپ دا چشمہ تُہاڈے نال ہوسی۔ ¹²۱۲۔ آپس اِچ پاکیزگی نال منہ چُم کے سلام کرو۔¹³۱۳۔سارے پاک بندے تُہاکوُ سلام آدھِن۔ ¹⁴۱۴۔ خداوند یسوع مسیح دا فضل تے خدا دی محبت تے رُوح القدس دی شراکت تُہاڈے ساریاں دے نال ہوندی راہوے۔

Galatians

Chapter 1

¹۱۔پولس دی طرفوں جیہڑا نہ بندیاں دی طرفوں تے نہ بندیاں دے پاروں بلکہ یسوع مسیح تے خدا باپ دے پاروں جئیں نے اوُں مُردیاں وچوں زندہ کیتا ہویا رسول ہا۔ ²۲۔ اَتے سارے بھراوں دی طرفوں جیہڑے میڈے نال وِچ ہِن گلتیہ دی کلیسیاواں کوُ۔³۳۔ خدا باپ اَتے ساڈے خداوند یسوع مسیح دی طرفوں تُہاکوُ فضل تے اطمینان مِلدا راہوے۔ ⁴۴۔ اُوں نے ساڈے گناہواں دے کیتے اپنے آپ کوُ ڈے ڈِتا تاں جو ساڈے خدا تے باپ دی مرضی دے موافق ساکوُ اِیں راہون آلے خراب جہان توںآزادی ڈِتی۔ ⁵۵۔ اوُں دی تمجید ابدُالآباد تھیندی راہوے۔ آمین،⁶۶۔میں بہوں حیران تھیندا ہاں کہ جئیں نے تُہاکوُ مسیح دے فضل نال سڈیا ہِے اوُں دے نال تُساں جلدی نال پِھر کے کئیں بئی طرح دی خوشخبری دے پاسے پھِردے پئے ہیوے۔ ⁷۷۔ پر اوہ ڈوجھی نئیں ہاں پر بعض ایہو جئے ہِن جیہڑے تُہاکوُ گھبرا ڈیندے ہِن اَتے مسیح دی خوشخبری کوُ وگاڑنا چاہندے ہِن۔⁸۸۔لیکن اگر اساں یا اسمان دا کوُئی فرشتہ وی اوُں خوشخبری توں علاوہ جیہیڑی اساں تُہاکوُ سُنائی کوئی بئیا خوشخبری تُہاکوُ سُناوے تاں ملعون تھیوے ⁹۹۔ جیویں اساں تُہاکوُ پہلے آکھ چُکے ہاں اوُں ویں ای ہُن وی میں تُہاکوُ وَلا آدھا ہاں جو اوُں خوشخبری توں علاوہ جیہڑی تُساں قبول کیتی ہا اگر کوئی تُہاکوُ بئی خوشخبری سنویندے تاں ملعون تھیوے۔ ¹⁰۱۰۔ ہُن میں بندیاں کوُ دوست بنیندا ہاں یان خُدا کوُ؟ اگر میں ہُن تک بندیاں کوُ خوش کریندا راہندا تاں تاں مسی دا بندا نہ ہوا ہاں۔¹¹۱۱۔اَے بھراوؤ! میں تُہاکوُ آدھا پیا ہاں کہ جیہڑی خوشخبری میں تُہاکوُ سُنائی ہِے اوہ انسان جئی نئیں۔ ¹²۱۲۔ کیونکہ اوہ میکوُ انسان دی طرفوں نئیں پہنچی اَتے نہ میکوُ سکھائی گئی ہِے بلکہ یسوع مسیح دی طرفوں ہِے میکوُ اوُندا مکاشفہ تھئے۔¹³۱۳۔ یہودی طریقے دے نال میڈا جو چال چلن ہائی تُساں سُن چکے ہیوے کہ میں خدا دی کلیسیا کوُ بہوں ستاندا تے تنگ کریندا ہامی۔ ¹⁴۱۴۔ اَتے میں یہودی طریقے اِچ اپنی قوم دے بہوں سارے اپنی عمر دے بندیاں وِچوں ودھدا ویندا ہامی اَتے اپنے بزرگاں دی روایتاں وچوں بہوں سرگرم ہا۔¹⁵۱۵۔ پر جئیں خدا نے میکوُ میڈی ماں دے ڈِھڈ وچوں ای چُن گِدا ہا اَتے اپنے فضل توں سَڈ گِدا ہا جڈاں اوُں دی اِے مرضی تھئی۔ ¹⁶۱۶۔ کہ اپنے پُتر کوُ میڈے وِچ ظاہر کرے تاکہ میں غیر قوماں وِچ اوُں دی خوشخبری ڈیواں تاں ناں میں گوشت تے خون نال صلاح ڈِتی۔ ¹⁷۱۷۔ اَتے نہ یروشلیم اِچ اُنہاں دے کول گیا جیہڑے میڈے کولوں پہلے رسول ہَن بلکہ جلدی ہی عرب کوُ لگا گیا۔ وَل اُتھوں دمشق کوُ واپس آیا۔¹⁸۱۸۔ وَل ترئے سال دے بعد میں کیفا توں مُلاقات کرن کیتے یروشلیم گیا اَتے پندراں ڈِیں اوُں دے کول ریہا۔ ¹⁹۱۹۔ پَر بئے رسولاں وِچوں خداوند دے بھرا یعقوب دے علاوہ کئیں کوُ نہ مِلیا۔ ²⁰۲۰۔ جیہڑیاں گالہیں میں تُہاکوُ لکھدا ہاں خدا کوُ حاضر جان کے آدھا ہاں کے اوہ کوُڑیاں نئیں۔²¹۲۱۔ اِیں دے بعد میں سوریہ تے کلکیہ دے علاقیاں وِچ آیا۔ ²²۲۲۔ اَتے یہودیاں دی کلیسیاواں جو مسیح اِچ ہَن میڈی صورت توں واقف نہ ہَن۔ ²³۲۳۔ پَر صرف ایہہ سُندیاں ہَن کہ جو ساکوُ پہلے ستاندا ہا اوہ ہُن اوُں دِین دی خوشخبری ڈیندا ہِے جینکوں پہلے تباہ کریندا ہا۔ ²⁴۲۴۔اَتے اوہ میڈے پاروں خدا دی تمجید کریندیاں ہَن۔

Chapter 2

¹۱۔ آخر چوڈاں سال دے بعد میں برنباس دے نال وَل یروشلیم کوُ گیا اَتے طِطُس کوُ وی نال گھِن گیا۔ ²۲۔ تے میڈا ونجنا مکاشفہ دے مطابق تھیا اَتے جیہڑی خوشخبری دی غیر قوماں وِچ مُنادی کریندا ہاں اوہ اُنہاں نال بیان کیتی پر الگ تھی کے میں اُنہاں ہی لوگاں نال جوکجھ سمجھے ویندے ہَن تاں جو ایویں نہ تھیوے کہ میڈی اِیں ویلے دی یا اگلی محنت بے فائدہ تھی ونجے۔³۳۔ پر طِطُس وی جیہڑا میڈے نال ہا اَتے یونانی ہِے طہور کراون تے مجبور نہ کیتا گیا۔ ⁴۴۔ اَتے ایہہ اُنہاں کوُڑے بھراواں دے پاروں تھیا جو چُپ تھی کے آ وڑے ہَن تے چوری نال وَڑ گئے ہَن تاکہ اوُں آزادی کوُ جو ساکوُ مسیح یسوع وِچ مِلی ہِے جاسوساں دے دے طور تے گول کے ساکوُ غلامی وِچ گھِن آون۔ ⁵۵۔ اُنہاں دےب تابع راہوناں ساکوُ تھوڑی دیر کیتے وی منظور نہ تھیا تاں جو خوشخبری دی سچائی تُہاڈے وِچ قائم راہوے۔⁶۶۔ اَتے جیہڑے لوگ کجھ سمجھے ویندے ہَن (بھاویں اوہ کیہو جئے ہَن میڈا ایندے نال کجھ کوُئی متعلق نئیں۔ خدا کئیں آدمی دا طرفدار نئیں) اُنہاں کولوں جیہڑ ے کجھ سمجھے ویندے ہَن میکوُ کجھ حاصل نہ تھیا۔ ⁷۷۔ لیکن برعکس ایندے کہ جڈاں اُنہاں نے اِے ڈِٹھا کہ جئیں طرح طہور کراون آلیاں کوُ خوشخبری ڈیون دا کم پطرس دے حوالے تھیا اوں وے ای طہور آلیاں کوُ سُناونا اِیں دے حوالے تھیا۔ ⁸۸۔ (کیونکہ جئیں نے طہور آلیاں دی رِسالت کیتے پطرس اِچ اثر پیدا کیتے اوُں نے ای غیرقوماں کیتے میڈے اندر وی اثر پیدا کیتے)۔⁹۹۔ اَتے جڈاں اُنہاں کوُ اوُں قابلیت دا پتا لگےجیہڑی میکوُ ملی ہائی تاں یعقوب تے کیفا تے یوحنا نے جیہڑے کلیسیا دے رُکن سمجھے ویندے ہَن میکوُ تے برنباس کوُ سجے ہتھ نال اپنے نال مِلا گِدا تاں جو غیرقوماں دے کول ونجوں تے اوہ طہور آلیاں دے کول۔ ¹⁰۱۰۔ اَتے صرف اِے آکھ کے کہ غریباں کوُ یاد رکھائے پَر میں آپ ہی اِیں کم دی کوشش اِچ ہامی۔¹¹۱۱۔ وَل جیہڑے ویلے کیفا انطاکیہ وِچ آیا تاں میں اوُں دے سامنے تھی کے اوُں دی مخالفت کیتی کیوں جو اوہ مخالفت دے لائق ہا۔ ¹²۱۲۔ اِیں کیتے کہ یعقوب دی طرفوں کجھ لوگاں دے آون تھوں پہلے تاں اوہ غیر قوم آلیاں دے نال کھاندا ہا پر جیہڑے ویلے اوہ آگئے تاں طہور آلیاں کولوں ڈر دے مارے نہ کھاندا ہا تے دور تھی گیا۔¹³۱۳۔ اَتے باقی یہودیاں نے وی اوُں دے نال مَل کے ریاکاری کیتی۔ اِتھوں تک کہ برنباس وی اُنہاں دے نال ریاکاری اِچ شامل تھی گیا۔ ¹⁴۱۴۔ جیہڑے ویلے میں ڈِٹھا کہ اوہ خوشخبری دی سچائی دے موافق سِدھی چال نئیں پئے ٹُردے تاں میں ساریاں دے سامنے کیفا کوُ آکھیا کہ توُں یہودی تھیون دے باوجود غیر قوماں دی کار اپنی زندگی گزریندا پئیں نہ کہ یہودیاں دی کار تاں غیر قوماں کوُ کیوں یہودیاں آلی کار چلن تے مجبور کریندا ہئیں؟¹⁵۱۵۔ اساں جو پیدا ہی یہودی تھئے ہئیں اَتے گناہگار غیر قوماں وِچوں نئیں۔ ¹⁶۱۶۔ تاں وی اِے جان کے کہ انسان شریعت دے اعمال نال نئیں بلکہ صرف یسوع مسیح تے ایمان گھِن آون نال راستباز تھیندے آپ وی مسیح یسوع تے ایمان گھِن آوے تاں جو اساں مسیح تے ایمان گھِن آون نال راستباز ٹھہروں نہ کہ شریعت دے اعمال نال۔ کیونکہ شریعت دے اعمال نال کوُئی بندا راستباز نہ ٹھہرسی۔¹⁷۱۷۔تے اساں جیہڑے مسیح اِچ راستباز ٹھہرنا چاہندے ہاں اگر آپ ہی گناہگار نکلوُں تاں کیا مسیح گُناد دا وسیلہ ہِے؟ ہر گز نئیں۔ ¹⁸۱۸۔ کیونکہ جو کجھ میں ڈھا چھوڑے اگر اوُں کوُ وَل بناواں تاں اپنے آپ کوُ قصوروار ٹھہراندا ہاں۔ ¹⁹۱۹۔ آخر کار میں شریعت دے اعتبار نال مَر گیا تاں جو خدا دے اعتبار نال زندہ تھی ونجاں ۔²⁰۲۰۔ میں مسیح دے نال مصلوب تھی گیا ہاں اَتے ہُن میں زندہ نئیں ہاں بلکہ مسیح میڈے وِچ زندہ ہِے اَتے میں جو ہُن اِیں جسم اِچ زندگی گزریندا پیا ہاں تاں خدا دے پُتر تے ایمان گھِن آون نال گزریندا پیا ہاں جئیں نے میڈے نال محبت رکھی تے اپنے آپ کوُ میڈے کیتے موت دے حوالے کر ڈِتا۔ ²¹۲۱۔ میں خدا دے فضل کوُ بےکار نئیں کریندا کیوں جو راسبازی اگر شریعت دے وسیلے نال مِلے ہا تاں مسیح دا مرنا بےکار تھیوےہا۔

Chapter 3

¹۱۔ اِے نادان گلتیو! کئیں نے تُہاڈے تے افسوس کیتا ہِے؟ ایویں ہِے کہ تُہاڈی اکھیاں دے سامنے یسوع مسیح کوُ صلیب تے ڈِکھایا گئے۔ ²۲۔ میں تُہاڈے کولوں صرف اِے پُچھنا چاہندا ہاں کہ تُساں شریعت دے اعمال توں روُح کو پائے یا ایمان دے پیغام نال؟۔ ³۳۔ کیا تُساں ایہو جئے نادان ہو جوروُح دے طور تے شروع کر کے ہُن جسم دے طور تے کم پورا کرنا چاہندے ہیوے؟۔⁴۴۔ اِے ساریاں تکلیفاں ایویں بے فائدہ ای چاتیاں ہِن؟ پر شاید بےفائدہ نئیں۔ ⁵۵۔ پر جیہڑا تُہاکوُ روُح ڈیندے تے تُہاڈے وِچ معجزے ظاہر کریندا ہِے کیا اوہ شریعت دے اعمال دے پاروں اِے کریندا ہِے یا ایمان دے پیغام دے نال؟۔⁶۶۔ چنانچہ ابراہام خدا تے ایمان گھِن آیا اَتے ایہہ اوُندے کیتے راستبازی گِنا گِیا۔ ⁷۷۔ وَل تُساں ہُن جان گھِنو کہ جیہڑے ایمان آلے ہِن اوُہو ابرہام دے پُتر ہِن۔ ⁸۸۔ اَتے کتابِ مُقدس نے پہلے توں اِے جان کے کہ خُدا غیرقوماں کوُ ایمان دے نال راستباز ٹھہراسی تاں پہلے ای توں ابرہام کوُ ایہہ خوشخبری سُنائی جو تیڈے پاروں ساریاں قوماں برکت پاسن۔ ⁹۹۔ پس جیہڑے ایمان آلے ہِن اوہ ایماندار ابرہام دے نال برکت پاندے ہِن۔¹⁰۱۰۔ کیونکہ جتنے وی شریعت دے اعمال دے بھروسہ کریندِن اوہ سارے سزا دے حقدار ہِن۔ چنانچہ لکھا لاتھے کہ جو کوئی اُنہاں ساریاں گالہیں دے کرن تے قائم نئیں راہندا جیہڑیاں شریعت دی کتاب اچ لکھیاں لاتھِن اوہ لعنتی ہِے۔ ¹¹۱۱۔ اَتے ایہہ گالہہ وی ظاہر ہِے جو شریعت دے پاروں کوُئی وی بندہ خدا دے نیڑے راستباز نئیں تھی سگدا کیونکہ لکھا لاتھے کہ راستباز ایمان نال جیوندا راہسی۔ ¹²۱۲۔ تے شریعت کوُ ایمان نال کجھ وی واسطہ نئیں بلکہ لکھا لاتھے کہ جئیں نے اُنہاں تے عمل کیتے اوہ اُنہاں دے پاروں جیوندا راہسی۔¹³۱۳۔ مسیح جو ساڈے کیتے لعنتی بن گئیے اوُں نے ساکوُ مُل گھِن کے شریعت دی سزا توں چھُڑائے کیوں جو لکھا لاتھے کہ جیہڑا کوُئی لکڑی تے لٹکایا گئیے اوہ لعنتی ہِے۔ ¹⁴۱۴۔ تاں جو مسیح یسوع اِچ ابرہام دی برکت غیرقوماں تک وی پہنچے اَتے اساں ایمان دے وسیلے نال اوُں روُح کوُ گھِنوں جیندا وعدہ کیتا گیا ہا۔¹⁵۱۵۔ اِے بھراو! میں انسان دے طور تے آدھا ہاں کہ اگرچہ بندے ہی دا عہد ہووے جڈاں اوُں دی تصدیق تھی گئی تاں کوُئی اوُں کو بےکار نئیں کریندا اَتے نہ ای اوُندے اِچ کجھ ودھاسی ۔ ¹⁶۱۶۔ پس ابرہام تے اوندی نسل نال وعدے کیتے گئے۔ اوہ ایہہ نئیں آدھا کہ نسلاں نال۔ جیویں ڈوجہیاں دے کیتے آکھیا ویندے بلکہ جیویں ہِک دے کیتے کہ تیڈی نسل کوُ اَتے اوہ مسیح ہِے۔¹⁷۱۷۔ میڈا اِے مطلب ہِے کہ جیہڑے عہد دی خدا نے پہلے توں تصدیق کیتی ہا اوُں کوُ شریعت چارسو تریہی سال دے بعد آکے باطل نہیں کر سگدی کہ اوہ وعدہ بےفائدہ ہووے۔ ¹⁸۱۸۔ کیوں جو اگر میراث شریعت دے پاروں ملی ہِے تاں وعدہ دے پاروں نہ تھئی پر ابرہام کوُ خدا نے وعدہ دے پاروں ہی ڈِتی۔¹⁹۱۹۔ وَل شریعت کیا تھئی؟ اوہ نافرمانیاں دے پاروں بعد اِچ ڈِتی گئی کہ اوُں نسل دے آون تک راہے جئیں دا وعدہ کیتا گیا ہا اَتے اوہ فرشتیاں دے وسیلے نال ہَک درمیانی دے پاروں مقرر کیتی گئی۔ ²⁰۲۰۔ ہُن درمیانی ہِک دا نئیں پر خدا ہِک ای ہِے۔²¹۲۱۔ وَل کیا شریعت خدا دے وعدیاں دے خلاف ہِے؟ ہرگز نئیں! کیونکہ اگر کوُئی ایہو جئی شریعت ڈِتی ویندی جیہڑی زندگی بخش سگدی تاں البتہ راستبازی شریعت دے پاروں ہووے ہا۔ ²²۲۲۔ مگر کتابِ مُقّدس نے ساریاں کوُ تابع فرمان کر ڈِتاتاں جو اوہ وعدہ جیہڑا یسوع مسیح تے ایمان گھِن آون تے ختم ہِے ایمانداراں دے حق اِچ پورا کیتا ونجے۔²³۲۳۔ ایمان دے آون توں پہلے شریعت دی ماتحتی اِچ ساڈی نگرانی تھیندی ہائی اَتے اوُں ایمان دے آون تائیں جیہڑا ظاہر تھیون آلا ہا اساں اوُں دے پابند راہے۔ ²⁴۲۴۔ وَل شریعت مسیح تائیں پہنچاون کوُ ساڈا استاد بنی تاں جو اساں ایمان دے پاروں راستباز ٹھہروں۔ ²⁵۲۵۔ پر جیہڑے ویلے ایمان آگیئے تاں اساں اُستاد دے ماتحت نہ رہے۔ ²⁶۲۶۔ کیونکہ تُساں سارے اوُں ایمان دے پاروں جیہڑا یسوع مسیح اِچ ہِے خدا دے پُتر ہو۔²⁷۲۷۔ تُساں ساریاں جنہاں نے مسیح اِچ شامل تھیون دا بپتسمہ گِدے مسیح کو کپڑیاں آلی کار پاگِدے۔ ²⁸۲۸۔ نہ کوئی یہودی ریہا نہ یونانی۔ نہ کوئی غلام نہ آزاد۔ نہ کوئی مَرد نہ تریہمت کیونکہ تُساں سارے مسیح یسوع اِچ ہک ہیوے۔ ²⁹۲۹۔ اَتے اگر تُساں مسیح دے ہیوے تاں ابرہام دی نسل تے وعدہ دے مطابق وارث ہیوے۔

Chapter 4

¹۱۔ پر میں اِے آدھا ہاں کہ وارث جڈاں تائیں بال ہِے اگرچہ اوہ ساریاں دا مالک ہِے اوندے اِچ تے غلام اِچ کجھ فرق نئیں ۔ ²۲۔ باپ نے جو مدت مقرر کیتی ہِے اوُں ویلے تائیں سرپرستاں تے مختاراں دے اختیار اِچ راہندا ہِے۔³۳۔ ایویں ای اساں وی جڈاں بال ہاسے تاں دُنیاوی شروع دیاں گالہیں دے پابند تھی کے غلامی دی حالت اِچ ہاسے۔ ⁴۴۔ لیکن جڈاں ویلہ پورا تھی گئیا تاں خدا نے اپنے پُتر کوُ گھلیا جیہڑا تریہمت توں جمیا اَتے شریعت دے ماتحت جمیا۔ ⁵۵۔ تاں جو شریعت دے ماتحتاں کوُ مُل گھِن کے چھُڑا گھِنے اَتے ساکوُ لے پالک تھیون دا درجہ مِلے۔⁶۶۔ اَتے چونکہ تُساں پُتر ہیوے ایں کیتے خدا نے اپنے پُتر دا روُح ساڈے دِلاں وِچ گھلیا جیہڑا ابّا یعنی اِے باپ! آکھ کے سڈیندا ہِے۔ ⁷۷۔ پس ہُن تُوں غلام نئیں بلکہ پُتر ہئیں اَتے جڈاں پُتر تھیا تاں خدا دے وسیلے نال وارث وی تھیا۔⁸۸۔ لیکن اوُں ویلے خدا توں ناواقف تھی کے تُساں اوُں معبوداں دی اِچ ہاسے جیہڑے اپنی ذات اِچ خدا نئیں۔ ⁹۹۔ پر ہُن جو تُساں خدا کوُ پہچانا ہِے تاں اوُں کمزور تے نکمیاں شروع دیاں گالہیں دے پاسے کیویں وَل پر ویندے ہوجنہاں دی وَلا غلامی کرنا چاہندے ہو؟¹⁰۱۰۔ تُساں دِناں تے مہینیاں تے مقرر کیتے گئے وقتاں تے سالاں کوُ منیندے ہیوے۔ ¹¹۱۱۔ میکوُ تُہاڈے پاروں ڈر ہِے۔ کِتھائیں ایویں نہ تھیوے کہ جیہڑی محنت میں تُہاڈے تے کیتی ہِے بےفائدہ تھی ونجے۔¹²۱۲۔ اِے بھراو! میں تُہاڈی منّت کریندا ہاں کہ میڈی کار تھی ونجو کیوں جو میں وی تُہاڈی کار ہاں۔ تُساں میڈا کجھ نئیں وگاڑیا۔ ¹³۱۳۔ بلکہ تُساں جان دے ہیوے کہ میں پہلی واری جسم دی کمزوری دے پاروں تُہاکوُ خوشخبری سُنائی ہائی۔ ¹⁴۱۴۔ اَتے تُساں میڈی اوُں جسمانی حالت کوُ جو تُہاڈی آزمائیش دا باعث ہائی نہ حقیر جانے نہ اوُندے توں نفرت کیتی تے خدا دے فرشتے بلکہ مسیح یسوع دی کار میکوُ مَن گِدے۔¹⁵۱۵۔ پس تُہاڈا اوہ خوشی مناونا کِتھاں گِیا؟ میں تُہاڈا گواہ ہاں کہ اگر تھی سگدے تاں تُساں اپنی اکھیاں وی کَڈھ کے میکوُ ڈے ڈیندے۔ ¹⁶۱۶۔ تاں کیا سچ بولن دے کاروں میں تُہاڈا دُشمن بن گیِا؟۔¹⁷۱۷۔ اوہ تُہاکوُ دوست بناون دی کوشش تاں کریندے ہِن پر نیک نِیتی نال نئیں بلکہ اوہ تُہاکوُ خارج کرنا چاہندے ہِن تاں جو تُساں اُنہاں کوُ ہی دوست بناون دی کوشش کرو۔ ¹⁸۱۸۔ پر چنگی گالہہ ایہہ ہِے جو نیک فرمان اِچ دوست بناون دی ہر ویلے کوشش کیتی ونجے۔ نہ صرف اوُں ویلے ای جڈاں میں تُہاڈے کول موجود ہوساں۔¹⁹۱۹۔ اِے میڈے بالو! تُہاڈی طرفوں میکوُ وَلا جنن دے درد لگے کھڑے ہِن۔ جڈاں تائیں کہ مسیح تُہاڈے اِچ صورت نہ پکڑ گھِنے۔ ²⁰۲۰۔ میڈا جی تاں چاہندا ہِے کہ ہُن میں تُہاڈے کول موجود تھی کے بئی طرح دیاں گالہیں کراں کیوں جو میکوُ تُہاڈے پاروں شک ہِے۔²¹۲۱۔ میکوُ ڈسو تاں۔ تُساں جو شریعت دے ماتحت تھیونا چاہندے ہو کیا شریعت دی گالہہ کوُ نئیں سُن دے؟۔ ²²۲۲۔ایہہ لکھا لاتھے کہ ابرہام دے ڈوُ پُتر ہَن۔ ہِک لونڈی وِچوں۔ ڈوُجھا آزاد اِچوں۔ ²³۲۳۔ پر لونڈی دا پُتر جسمانی طور تے وَل آزاد دا پُتر وعدہ دے پاروں جمیا ہا۔²⁴۲۴۔ اِنہاں گالہیں وِچ تمثیل پائی ویندی ہِے اِیں کیتے کہ ایہہ تریہمتاں جیویں ڈوُ عہد ہِن۔ ہِک سینا دا پہاڑ ہووے جیندے کولوں غلام ہی پیدا تھیندے ہِن تے اوہ حاجرہ ہِے۔ ²⁵۲۵۔ اَتے حاجرہ عرب دا پہاڑ سینا ہِے تے موجودہ یروشلیم اُوں دا جواب ہِے کیونکہ اوہ اپنے بالاں سمیت غلامی اِچ ہِے۔²⁶۲۶۔ پر عالمِ بالا دی یروشلیم آزد ہِے اَتے اوہو ساڈی ماں ہِے۔ ²⁷۲۷۔ کیوں جو لکھا لاتھے کہ اِے بانجھ! تُو جیندے اولاد نئیں تھیندی خوشی مناؤ۔ تُو جیہڑی دردِ زہ توں واقف ہِے اُچی آواز نال چِّلا کیونکہ بیکار چھوڑی ہوئی دی اولاد پئے آلی دی اولاد کولوں زیادہ تھی سی۔²⁸۲۸۔ پس اَے بھراؤ! اساں اضحاق دی کار وعدہ دے فرزند ہِن۔ ²⁹۲۹۔ اَتے جیویں اوُں ویلے جسمانی پیدائیش آلا روحانی پیدائیش آلے کوُ ستاندا ہائی ہُن وی ہُن وی تھیندا ہِے۔³⁰۳۰۔ پر کتابِ مُقّدس کیا آدھی ہِے؟ ایہہ کہ لونڈی تے اوُندے پُتر کوُ کڈھ چھوڑ کیوں جو لونڈی دا پُتر آزاد دے پُتر دے نال ہر گز وارث نہ تھی سی۔ ³¹۳۱۔ پس اِے بھراؤ! اساں لونڈی دے پُتر نئیں بلکہ آزاد دے ہئیں۔

Chapter 5

¹۱۔ مسیح نے ساکوُ آزاد راہون کیتے آزاد کیتا ہِے پس قائم راہو اَتے دوبارہ غلامی دے جوئے اِچ نہ پھسو۔ ²۲۔ ڈیکھو میں پولُس تُہاکوُ آدھا ہاں کہ اگر تُساں طہور کرویسو تاں مسیح کولوں تُہاکوُ کجھ فائدہ نہ تھی سی۔³۳۔ بلکہ میں ہر ہِک طہور کرواون آلے بندے کوُ ولا گواہی ڈیندا ہاں کہ اوُں کوُ ساری شریعت تے عمل کرنا فرض ہِے۔ ⁴۴۔ تُساں جو شریعت دے پاروں راستباز ٹھہرنا چاہندے ہیوے مسیح توں الگ تھی گئے تے فضل توں محروم۔⁵۵۔ کیوں جو اساں روُح دے پاروں ایمان دے نال راستبازی دی اُمید دے آون دے منتظر ہئیں۔ ⁶۶۔ اَتے مسیح یسوع اِچ نہ تاں طہور کجھ کم دا ہِے نہ ای طہور نہ کراون آلےمگر ایمان جو محبت دی راہ توں اثر کریندا ہِے۔ ⁷۷۔ تُساں تاں چنگی طرح دوڑ دے ہاوے۔ کئیں نے تُہاکوُ حق دے منن توں روک ڈِتے؟۔ ⁸۸۔ ایہہ بلاوا تُہاڈے بلاون آلے دی طرفوں نئیں ہِے۔⁹۹۔ تھوڑا جیہا خمیر سارے گُنھے ہوئے آٹے کوُ خمیر کر ڈیندا ہِے۔ ¹⁰۱۰۔ میکوُ خداوند اِچ تُہاڈے تے ایہہ بھروسا ہِے کہ تُساں بئے طرح دا یال نہ کریسو لیکن جو تُہاکوُ گھبرا ڈیندا ہِے اوہ بھاویں کوُئی وی ہووے سزا ضرور پاسی۔¹¹۱۱۔ اَتے اِے بھراؤ! اگر میں ہُن تائیں طہور دی مُنادی کریندا ہاں تاں ہُن تک کیوں ستایا ویندا ہاں؟ اِیں صورت اِچ صلیب دی ٹھوکر تاں ویندی رہی۔ ¹²۱۲۔ کاش تُہاڈے بےقرار کرن آلے اپنا تعلق ختم کر گھِندِن۔¹³۱۳۔ اَے بھراؤ! تُساں آزادی کیتے بلائے تاں گئے ہیوے پر ایویں نہ تھیوے کہ اوہ آزادی جسمانی گالہیں دا موقع نہ بنے بلکہ محبت دی راہ توں ہک ڈوجھے دی خدمت کروں۔ ¹⁴۱۴۔ کیونکہ ساری شریعت تے ہک ای گالہہ نال پورا عمل تھی ویندا ہِے یعنی ایندے نال کہ تُو اپنے گواہنڈی نال اپنی کار محبت رکھ۔ ¹⁵۱۵۔ لیکن اگر تُساں ہک ڈوجھے کوُ کٹیندے تے پھاڑ کھاندے ہیوےتاں خبردار راہو کہ ہک ڈوجھے دا ستیاناس نہ کر ڈیونا۔¹⁶۱۶۔ پر میں اِے آدھا ہاں کہ روُح دے موافق چلو تاں جسم دی خواہش کوُ ہرگز پورا نہ کریسو۔ ¹⁷۱۷۔ کیونکہ جسم روُح دے خلاف خواہش کریندا ہِے اَتے روُح جسم دے خلاف اَتے ایہہ ہک ڈوجھے دے مخالف ہِن تاکہ جو تُساں چاہندے ہیوے اوہ نہ کرو۔ ¹⁸۱۸۔ اَتے اگر تُساں روُح دی ہدایت نال چلدے ہیوے تاں شریعت دے ماتحت نئیں راہے۔¹⁹۱۹۔ ہُن جسم دے کم تاں ظاہر ہِن یعنی حرام کاری۔ ناپاکی۔ شہوت پرستی۔ ²⁰۲۰۔ بُت پرستی۔ جادوگری۔ عداوتیں۔ جھگڑا۔ حسد۔ غصہ۔ تفرقے۔ جُدائیاں۔ بدعتیں۔ ²¹۲۱۔ بُغض۔ نشہ بازی۔ ناچ رنگ تے بئیاں اِنہاں دی کار۔ اِنہاں دے بارے تُہاکوُ پہلے توں آکھ ڈیندا ہاں جیویں کہ پہلے وی آکھ چکا ہاں جو ایہو جئے کم کرن آلے خدا دی بادشاہی دے وارث نہ تھی سن۔²²۲۲۔ مگر روُح دا پھل محبت۔ خوشی۔ اطمینان۔ تحمل۔ مہربانی۔ نیکی۔ ایمانداری۔ ²³۲۳۔ حِلم۔ پرہیزگاری ہِے۔ ایہو جئے کماں دی کوُئی وی شریعت مخالف نئیں۔ ²⁴۲۴۔ اَتے جیہڑے مسیح یسوع دے ہِن اُنہاں نے جسم کوُ اوُندی رغبتاں تے خواہشاں سمیت صلیب تے چھِک چھوڑ ڈِتے۔²⁵۲۵۔ اگر اساں روُح دے پاروں زندہ ہئیں تاں روُح دے موافق چلنا وی چاہیدا ہِے۔ ²⁶۲۶۔ اساں خواہ مخواہ فخر کر کے نہ ہک ڈوجھے کوُ چڑاؤں نہ ہک ڈوجھے توں سڑوں۔

Chapter 6

¹۱۔ اِے بھراؤ! اگر کوُئی بندہ کئیں قصور اِچ پکڑا وی ونجے تاں تُساں جو روحانی ہو اوُں کوُ حِلم مزاجی دے نال بحال کرو اَتے اپنا وی خیال رکھیں۔ کِتھائیں توُں وی آزمائیش اِچ نہ پے ونجے۔ ²۲۔ تُساں ہک ڈوجھے دا بوجھ چاؤ تاں ایویں مسیح دی شریعت کوُ پورا کرو۔³۳۔ کیوں جو اگر کوُئی بندہ اپنے آپ کوُ کجھ سمجھے اَتے کجھ وی نہ ہوئے تاں اپنے آپ کوُ دھوکا ڈیندا ہِے۔ ⁴۴۔ پس ہر بندہ اپنے اپنے ہی کم کوُ آزما گھِنے۔ اِیں صورت اِچ اوُں کوُ اپنے ہی بارے فخر کرن دا موقع ہوسی نہ کہ ڈوجھے دے بارے۔ ⁵۵۔ کیونکہ ہر بندہ اپنا ہی بوجھ اُٹھاسی۔⁶۶۔ کلام دی تعلیم پاون آلا تعلیم ڈیون آلے کوُ ساریاں چنگیاں شئیاں اِچ شریک کرے۔ ⁷۷۔ فریب نہ کھاؤ۔ خدا دا مذاق نئیں اُڑایا ویندا کیونکہ بندا جیہڑی شئے دی بوائی کریندا ہِے اوہو کٹیسی۔ ⁸۸۔ جیہڑا کوئی اپنے جسم کیتے بوائی کریندا ہِے اوہ جسم توں ہلاکت دی فصل کٹیسی اَتے جیہڑا روُح کیتے بوائی کریندے اوہ روُح نال ہمیشہ دی زندگی دی فصل کٹیسی۔⁹۹۔ اساں نیک کم کرن اِچ ہمت نہ ہاروں کیوں جو اگر بےدل نہ ہوسوں تاں عین وقت تے کٹائی کریسوں۔ ¹⁰۱۰۔ پس جِتھوں تائیں موقع ملے ساریاں دے نال نیکی کروں خاص کر ایمانداراں دے نال۔¹¹۱۱۔ ڈیکھو۔ میں تُہاکوُ کیہو جئے وڈے وڈے حرفاں اِچ اپنے ہتھ نال لکھا ہا۔ ¹²۱۲۔ جتنے وی لوگ جسمانی نمائیش چاہندِن اوہ تُہاکوُ طہور کراون تے مجبور کریندِن۔ صرف ایں کیتے کہ مسیح دی صلیب دے پاروں ستائے نہ ونجن۔ ¹³۱۳۔ کیوں جو طہور کراون آلے آپ وی شریعت تے عمل نئیں کریندے پر تُہاڈا طہور اِیں کیتے کرواونا چاہندے ہِن کہ تُہاڈی جسمانی حالت تے فخر کرن۔¹⁴۱۴۔ لیکن خدا نہ کرے کہ میں کئیں شئے تے فخر کراں سِوائے اپنے خداوند یسوع مسیح دی صلیب دے جئیں تھوں دُنیا میڈے اعتبار توں مصلوب تھئی اَتے میں دُنیا دے اعتبار نال۔ ¹⁵۱۵۔ کیونکہ نہ طہور کوُئی شئے ہِے نی طہور نہ کراونا بلکہ نویں سرے توں مخلوق تھیونا۔ ¹⁶۱۶۔ اَتے جتنے اِیں قاعدہ تے چلن اُنہاں کوُ تے خدا دے اسرائیل کوُ اطمینان تے رَحم ملدا راہوے۔¹⁷۱۷۔ ہُن توں بعد میکوُ کوُئی وی تکلیف نہ ڈیوےکیونکہ میں اپنے جسم تے یسوع دے داغ گھِن کے پھردا ہاں۔ ¹⁸۱۸۔ اِے بھراؤ! ساڈے خداوند یسوع مسیح دا فضل تُہاڈی روُح دے نال راہوے۔ آمین۔

Ephesians

Chapter 1

¹۱۔ پولُس دی طرفوں جو خدا دی رضی نال مسیح یسوع دا رسول ہِے اُنہاں مُقّدساں دے ناں جیہڑے افسس اِچ ہِن تے مسیح یسوع اِچ ایماندار ہِن۔ ²۲۔ ساڈے باپ خدا تے خداوند یسوع مسیح دی طرفوں تُہاکوُ فضل تے اطمینان مِلدا راہوے۔³۳۔ساڈے خداوند یسوع مسیح دے خدا تے باپ دی حمد ہووے جئیں نے ساکوُ مسیح وِچ آسمانی مقاماں تے ہر طرح دی روحانی برکت بخشی۔ ⁴۴۔ چنانچہ اوُں نے ساکوُ بنایٰ عالم توں پہلے اوُں دے وِچ چُن گِدا ہا تاں جو اساں اوُں دے نیڑے محبت اِچ پاک تے بےعیب ہوؤں۔⁵۵۔ اَتے اوُں نے اپنی مرضی دے نیک ارادے دے موافق پہلے توں ای ساکوُ اپنے کیتے مقرر کیتا ہا کہ یسوع مسیح دے وسیلے نال اوُندے کیتے لےپالک پُتر ہوؤں۔ ⁶۶۔تاں جو اوُں دے اوُں فضل دے جلال دی ستایش ہووے جو ساکوُ اوُں پیار اِچ مُفت ڈیندے۔⁷۷۔ اوُں دے خون دے وسیلے نال ساکوُ اوُں دے وِچ چھٹکارا یعنی قصوراں دی معافی اوُں دے اوُں فضل دی دولت دے موافق حاصل ہِے۔ ⁸۸۔ جیہڑا اوُں نے ہر طرح دی حکمت تے دانائی دے نال بہوں زیادہ ساڈے تے نازل کیتے۔⁹۹۔ چنانچہ اوُں نے اپنی مرضی دے بھید کوُ اپنے اوُں نیک ارادے دے موافق ساڈے تے ظاہر کیتےجیئں کوُ اپنے آپ اِچ ٹھہرا گِدا ہا۔ ¹⁰۱۰۔ تاکہ زمانیاں دا پورا تھیون دا ایہو جیہا انتظام ہووے کہ مسیح اِچ ساریاں شئیاں دا مجموعہ تھی ونجے۔ خواہ اوہ آسمان دیاں ہوون خواہ زمین دیاں۔¹¹۱۱۔ اوُں دے وِچ اساں وی اوُں دے ارادے دے موافق جو اپنی مرضی دی مصلحت دے نال سارا کجھ کریندا ہِےپہلے توں مقرر تھی کے میراث بنے۔ ¹²۱۲۔ تاکہ اساں جو پہلے توں مسیح دی اُمید وِچ ہاسےاوُں دے جلال دی ستایش دا باعث ہوؤں۔¹³۱۳۔ اَتے اوُں دے وِچ تُساں تے وی جڈاں سچائی دے کلام کوُ سُنےجو تُہاڈی نجات دی خوشخبری ہِے اَتے اوُں دے تے ایمان گھن آئے پاک موعودہ روح دی مُہر لگی۔ ¹⁴۱۴۔ اوہو خدا دی ملکیت دی مخلصی کیتے ساڈی میراث دا بیعانہ ہِے تاکہ اوُں دے جلال دی ستایش تھیوے۔¹⁵۱۵۔ اِیں دے پاروں میں وی اوُں ایمان دا جیہڑا تُہاڈے وِچ یسوع مسیح تے ہِے تے سارے مقدساں سے ظاہر ہِے حال سُن کے۔ ¹⁶۱۶۔ تُہاڈے بارے شکر کرن توں باز نہیں آندا اَتے اپنی دُعاواں اِچ تُہاکوُ یاد کریندا ہاں۔¹⁷۱۷۔ کہ ساڈے خداوند یسوع مسیح دا خدا جو جلال دا باپ ہِے تُہاکوُ اپنی پہچان اِچ حکمت تے مکاشفہ دی روح بخشے۔ ¹⁸۱۸۔ اَتے تُہاڈے دِل دیاں اکھیاں سوجھلیاں تھی ونجن تاکہ تُہاکوُ پتا لگ ونجے کہ اوُں دے بلاون توں اُید کیہو جئی ہِےتے اُوندے میراث دے جلال دی دولت مقدساں اِچ کیہو جئی ہِے۔¹⁹۱۹۔ اَتے اساں ایمان گھِن کے آون آلیاں کیتے اوُں دی وڈی قدرت کیا ہی وڈی ہِے۔ اوُں دی وڈی تاثیر دے موافق۔ ²⁰۲۰۔ جو اوُں نے مسیح اِچ کیتی جڈاں اوُں کوُ مُردیاں وِچوں زندہ کر کے اپنے سجے ہتھ آسمانی مقاماں تے بٹھایا۔ ²¹۲۱۔ اَتے ہر طرح دی حکومت تے اختیار تے قدرت تے ریاست تے ہر ہِک ناں توں بہت بلند کیتا جو نہ صرف اِیں جہان اِچ بلکہ آون آلے جہان اِچ وی گِدا ویسی۔²²۲۲۔ اَتے اوُں دے پیراں تلے ساریاں شئیاں کر ڈِتیاں تے اوُں کوُ ساریاں شئیاں دا سردار بنا کے کلیسیا کوُ ڈے ڈِتا۔ ²³۲۳۔ ایہہ اوُندا بدن ہِے اَتے اوُندی معموری جو ہر طرح نال ساریاں دا معمور کرن آلا ہِے۔

Chapter 2

¹۱۔ اَتے اوُں نے تُہاکوُ وی زندہ کیتے جڈاں اپنے قصوراں تے گناہواں دے پاروں مُردہ ہاسے۔ ²۲۔ جیویں تُساں پہلے ای دُنیا دی چال تے چلدے ہاسے تے ہوا دی عملداری دے حاکم یعنی اوُں روح دے پچھے چلدے ہاسے جیہڑی ہُن نافرمانی دے پُتراں اِچ تاثیر کریندی ہِے۔ ³۳۔ اِنہاں وِچوں اساں وی سارے دے سارے پہلے اپنے جسم دی خواہشاں اِچ زندگی گزریندے تے جسم تے عقل دے ارادے پورے کریندے ہاسے تے ڈوجھیاں دی کار طبعی طور تے غضب دے پُتر ہاسے۔⁴۴۔ پر خدا نے اپنے رَحم دی دولت توں اوُں وڈی محبت دے پاروں جیہڑی اوُں نے ساڈے نال کیتی۔ ⁵۵۔ قصوراں دے پاروں جڈاں اساں مُردہ ای ہاسے تاں ساکوُ مسیح دے نال زندہ کیتا۔ (تُہاکوُ فضل دے نال ہی نجات ملی ہِے)۔ ⁶۶۔ اَتے مسیح یسوع اِچ شامل کر کے اوُندے نال زندہ کیتا تے آسمانی مقاماں اوُندے نال بِلاہیا۔ ⁷۷۔ تاں جو اوہ اپنی اوُں مہربانی دے نال جو مسیح یسوع اِچ ساڈے تے ہِے آون اَلے زمانیاں اِچ اپنے فضل دی بہوں نہایت دولت ڈِکھاوے۔⁸۸۔ کیونکہ تُہاکوُ ایمان دے وسیلے پاروں فضل نال ہی نجات ملی ہِے اَتے اِے تُہاڈی طرفوں نئیں۔ خدا دی بخشش ہِے۔ ⁹۹۔ ایہہ نہ اعمال دے پاروں ہِے تاں جو کوُئی فخر نہ کرے۔ ¹⁰۱۰۔ کیومکہ اساں اوُندی ہی کاریگری ہئیں اَتے مسیح یسوع اِچ اُنہاں نیک اعمال دے کیتے مخلوق تھئے جنہاں کوُ خدا نے پہلے توں ساڈے کرن کیتے تیار کیتا ہا۔¹¹۱۱۔ پس یاد کرو کہ تُساں جو جسم دی رُو نال غیر قوم آلے ہیوے اَتے اوہ لوگ جو جسم اِچ ہتھ دے کیتے ہوئے طہور دے پاروں طہور آلے اکھواندے ہِن تُہاکوُ بغیر طہور آلے آدھے ہِن۔ ¹²۱۲۔ اگلے زمانے وِچ مسیح کولوں الگ تے اسرائیل دی سلطنت توں خارج تے وعدے دے عہداں توں ناواقف تے نااُمید تے دُنیا اِچ خدا توں جُدا ہاسے۔¹³۱۳۔ پر تُساں جو پہلے دور ہاوے ہُن مسیح یسوع اِچ مسیح دے خون دے پاروں نیڑے تھی گئے ہیوے۔ ¹⁴۱۴۔ کیوں جو اوہو ساڈی صلح ہِے جئیں نے ڈوہاں کوُ ہک کر گِدے اَتے جُدائی دی کندھ کوُ جیہڑی وِچ ہائی ڈھا ڈِتے۔ ¹⁵۱۵۔ چنانچہ اوُں نے اپنے جسم دے ذریعے نال دُشمنی یعنی اوہ شریعت جیندے حکم قانونی طور تے ہَن ختم کر ڈِتے تاں جو ڈوہاں کولوں اپنے آپ اِچ ہِک نواں انسان جم کے صلح کرا ڈیوے۔ ¹⁶۱۶۔ اَتے صلیب تے دُشمنی کوُ مٹا کے تے اوُندے پاروں ڈوہاں کوُ ہک تن بنا کے خدا نال مِلائے۔¹⁷۱۷۔ اوُں نے آن کے تُہاکوُ جو دوُر ہاوے اَتے اُنہاں کوُ جیہڑے نیڑے ہَن ڈوہاں کوُ صلح دی خوشخبری ڈِتی۔ ¹⁸۱۸۔ کیونکہ اوُندے وسیلے نال اساں ڈوحاں دیہک ای روُح اِچ باپ دے کول پہنچ تھیندی ہِے۔¹⁹۱۹۔ پس تُساں ہُن پردیسی تے مسافر نئیں راہے بلکہ مُقدساں دے وطن آلے تے خدا دے گھر آلے تھی گئے ہیوے۔ ²⁰۲۰۔ اَتے رسولاں تے نبیاں دی بنیاد تے جیندے کونے دے سرے دا پتھر خود آپ مسیح یسوع ہِے تعمیر کیتے گئے ہیوے۔ ²¹۲۱۔ اوُندے وِچ ای ہر ہک عمارت مِل مِلا کے خداوند اِچ ہک پاک مقدس بندا ویندا ہِے۔ ²²۲۲۔ اَتے تُساں وی اوُندے وِچ کٹھے تعمیر کیتے ویندے ہوتاں جو روُح اِچ خدا دا گھر بنو۔

Chapter 3

¹۱۔ اِیں پاروں میں پولُس تُساں غیر قوم آلیاں دی خاطر مسیح یسوع دا قیدی ہاں۔ ²۲۔ شاید تُساں خدا دے اوُں فضل دے انتظام دا حال سُنا ہوسی جیہڑا تُہاڈے کیتے میڈے تے تھئے³۳۔ یعنی اِے کہ اوہ بھید میکوُ مکاشفہ توں معلوم تھئے۔ چنانچہ میں پہلے وی اوُں دا مختصر حال لکھا ہا۔ ⁴۴۔ جیکوپں پڑھ کے تُساں معلوم کر سگدے ہیوے کہ میں مسیح دا اوہ بھید کس حد تاک سمجھدا ہاِ۔ ⁵۵۔ جیہڑا بئے زمانیاں وِچ بنی آدم کوُ ایویں معلوم نہ تھیا ہا جیویں اوُندے مُقّدس رسولاں تے نبیاں تے روُح اِچ ہُن طاہر تھی گیا ہِے۔⁶۶۔ یعنی اِے کہ مسیح یسوع وِچ غیر قوماں خوشخبری دے وسیلے نال میراث اِچ شریک تے بدن اِچ شامل تے وعدہ اِچ داخل ہِن۔ ⁷۷۔ اَتے خدا دی اوُں بخشش نال جیہڑی اوُں دی قدرت دی تاثیر دے نال میڈے تے تھیا میں اِیں خوشخبری دا خادم بنا۔⁸۸۔ میڈے تے جیہڑا سارے مقدساں اِچوں چھوتے توں چھوٹا ہاں ایہہ فضل تھیا کہ میں غیرقوماں کوُ مسیح دی عقل اِچ نہ آون آلی دولت دی خوشخبری ڈیواں۔ ⁹۹۔ اَتے ساریاں تے ایہہ گالہہ روشن کراں کہ جو بھید شروع توں ساریاں شئیاں پیدا کرن آلے خدا اِچ لُکیا ہویا ہا اوُں دا کیا انتظام ہِے۔¹⁰۱۰۔ تاں جو ہُن کلیسیا دے وسیلے نال خدا دی طرح طرح دی حکمت اُنہاں حکومت آلیاں تے اختیار آلیاں کوُ جیہڑے آسمانی مقاماں اِچ ہِن معلوم تھی ونجے۔ ¹¹۱۱۔ اوُں ازلی ارادہ دے مطابق جو اوُں نے ساڈے خداوند مسیح یسوع اِچ کیتا ہا۔¹²۱۲۔ جیندے اِچ ساکوُ اوُندے تے ایمان رکھن دے پاروں دلیری ہِے اَتے بھروسے دے نال پہنچ۔ ¹³۱۳۔ پس میں درخواست کریندا ہاں کہ تُساں میڈی اُنہاں مصیبتاں دے پاروں جو تُہاڈی خاطر برداشت کریندا ہاں ہمت نہ ہاروکیونکہ اوہ تُہاڈے کیتے عزت دا باعث ہِے۔¹⁴۱۴۔ اِیں پاروں میں اوُں باپ دے اگے گوڈے ٹیکدا ہاِں۔ ¹⁵۱۵۔ جیندے توں آسمان تے زمین دا ہر ہک خاندان اکھواندا ہِے۔ ¹⁶۱۶۔ کہ اوہ اپنے جلال دی دولت دے موافق تُہاکوُ ایہہ عنایت کرے کہ تُساں اوُں دے روُح نال اپنی اندرونی انسانیت اِچ بہوں ای زور آور تھی ونجو۔¹⁷۱۷۔ اَتے ایمان دے وسیلے نال مسیح تُہاڈے دلاں وِچ راہوے تاں جو تُساں محبت اِچ جڑ پکڑ کے اَتے بنیاد قائم کر کے۔ ¹⁸۱۸۔ سارے مقدساں سمیت پوری طرح نال پتا کر سگو کہ اوُندی چوڑائی تے لمبائی تے اونچائی تے گہرائی کتنی ہِے۔ ¹⁹۱۹۔ اَتے مسیح دی اوُں محبت کوُ جان سگو جو جانن توں باہر ہِے تاں جو تُساں خدا دی ساری معموری تک معمور تھی ونجو۔²⁰۲۰۔ ہُن جو ایہو جیا قادر ہِے کہ اوُں قُدرت دے موافق جیہڑی ساڈے وِچ تاثیر کریندی ہِے ساڈی درخواست تے خیال توں بہوں زیادہ کم کر سگدے۔ ²¹۲۱۔ کلیسیا اِچ اَتے مسیح یسوع اِچ پُشت در پُشت تے ہمیشہ تک اوُندی تمجید تھیندی راہوے۔ آمین۔

Chapter 4

¹۱۔ پس میں جو خداوند اِچ قیدی ہا ں تُہاڈے اگے منّت کریندا ہاں کہ جیہڑے بلاوے نال تُساں بلائے گئے ہاوے اوُندے لائق چال چلو۔ ²۲۔ یعنی کمال فروتنی تے حلم دے نال تحمل کر کے محبت دے نال ہِک ڈوجھے دی برداشت کرو۔ ³۳۔ اَتے اِیں کوشش اِچ راہو کہ روُح دی یگانگت صُلح دے نال بدھی راہوے۔⁴۴۔ ہک ای بدن ہے تے ہِک ای روُح ۔چنانچہ تُساں جو بلائے گئے ہاوے اپنے بلائے ونجن تے اُمید وی ہِک ای ہِے۔ ⁵۵۔ ہِک ای خداوند ہِے۔ ہِک ای ایمان۔ ہِک ای بپتسمہ۔ ⁶۶۔ اَتے ساریاں دا خدا تے باپ ہِک ای ہِے۔ جیہڑا ساریاں دے اُتے تے ساریاں دے درمیان تے ساریاں دے اندر ہِے۔⁷۷۔ اَتے ساڈے وچوں ہر ہِک تے مسیح دی بخشش دے اندازہ دے موافق فضل تھیا ہِے۔ ⁸۸۔ اِیں کیتے اوُں فرمائے کہ جڈاں اوہ آسمان تے چڑھے تاں قیدیاں کوُ نال گھِن گیا اَتے بندیاں کوُ انعام ڈِتے۔⁹۹۔ (اوُندے چڑھن دے نال بیئا کیا پایا ویندہ ہِے سِوا ایندے کہ اوہ زمین دے تھلے دے علاقے وِچ وی اُترا ہائی؟ ¹⁰۱۰۔ اَتے اِے اُترن آلا اؤو ہے جیہڑا ساریاں آسماناں توں وی اُتے چڑھ گیا تاں جو ساریاں شئیاں کوُ معمور کرے)۔¹¹۱۱۔ اَتے اوُں نے ای بعض کوُ رسول تے بعض کوُ مُبشّر تے بعض کوُ چرواہا تے اُستاد بنا کر ڈے ڈِتے۔ ¹²۱۲۔ تاکہ پاک بندے کامل بننتے خدمت گذاری دا کم کیتا ونجےتتے مسیح دا بدن ترقّی پاوے۔ ¹³۱۳۔ جڈاں تائیں اساں سارے دےسارے خدا دے پُتر تے ایمان تے اوُندی پچھان اِچ ہک نہ تھی ونجو تے کامل انسان نہ بنوں یعنی مسیح دے پورے قد دے اندازہ تک نہ پہنچ ونجو۔¹⁴۱۴۔ تاں جو اساں بچے نہ راہوں اَتے بندیاں دی بازیگری تے مکاری دے پاروں اُنہاں دے گمراہ کرن آلے منصوبیاں دی طرفوں ہر ہک تعلیم دے جھونکے نال موجاں دی کار اُچھلدے تے وگدے نہ پھروں۔ ¹⁵۱۵۔ بلکہ محبت دے نال سچائی تے قائم رہ کہ تے اُندے نال جیہڑا سر ہِے یعنی مسیح دے نال جُڑ کے ہر طرح نال ودھدے جاؤں۔ ¹⁶۱۶۔ جیندے نال سارا بدن ہر ہِک جوڑ دی مدد دے نال جُڑ کے تے بَدھ کے اوُں تاثیر دے موافق جو ضرورت دے موافق ہر حصہ تھیندی ہِے اپنے کوُ ودھاندا ہِے تاں جو محبت اِچ اپنی ترقّی کریندا ونجے۔¹⁷۱۷۔ اِیں کیتے میں اِے آدھا ہاں تے خداوند اِچ ڈسیندا ہاں کہ جئیں کار غیر قوماں اپنے بیہودہ خیالات دے موافق چلدی ہِن تُساں ہُن توں اِیں کار نہ چلنا۔ ¹⁸۱۸۔ کیونکہ اُنہاں دی عقل اندھارہ تھی گئی ہِے اَتے اوہ اوُں نادانی دے پاروں جو اُنہاں وِچ ہِے اَتے اپنے دِلاں دی سختی دے پاروں خدا دعی زندگی توں کڈھ ڈِتے گئے ہِن۔ ¹⁹۱۹۔ اُنہاں نے سُن تھی کے شہوت پرستی کوُ اختیار کیتے تاں جو ہر طرح دے گندے کم حرص نال کرَن۔²⁰۲۰۔ پر تُساں مسیح دی ایہو جئی تعلیم پائی ہِے۔ ²¹۲۱۔ بلکہ تُساں اوُں سچائی دے مطابق جیہڑی یسوع مسیح دے وِچ ہِے اوُں دی سُنی تے اوُندے وِچ ایہہ تعلیم پائی ہوسی۔ ²²۲۲۔ کہ تُساں اپنے اگلے چال چلن دی اوُں پُرانی انسانیت کوُ اُتار سَٹو جیہڑی فریب دی شہوت دے پاروں خراب تھیندی ویندی ہِے۔²³۲۳۔ اَتے اپنی عقل دی روحانی حالت اِچ نویں بن دے ونجو۔ ²⁴۲۴۔ اَتے نویں انسانیت کوُ پا گھِنو جو خدا دے مطابق سچائی دی راستبازی تے پاکیزگی اِچ پیدا کیتی گئی ہِے،²⁵۲۵۔ پس کوُڑ بولنا چھوڑ کے ہر ہِک بندہ اپنے گواہنڈی دے نال سچ بولے کیونکہ اساں آپس اِچ ہِک ڈوجھے دے حصے ہئیں۔ ²⁶۲۶۔ غصہ تاں کرو پر گناہ نہ کرو۔ سِجھ دے ڈوبن تک تُہاڈی ناراضگی نہ رہے۔ ²⁷۲۷۔ اَتے ابلیس کوُ موقع نہ ڈیوو۔²⁸۲۸۔ چوری کرن آلا ولا چوری نہ کرے بلکہ چنگا پیشہ اختیار کرکے ہتھاں نال محنت کرے تاکہ مُحتاج کوُ ڈیون کیتے اوُندے کول کجھ ہووے۔ ²⁹۲۹۔ کوُئی گندی گالہہ تُہاڈے مُنہ وِچوں نہ نکلے بلکہ اوہو جو ضرورت دے موافق ترقّی کیتے چنگی ہووے تاں جو اوُندے فضل سُنن آلیاں تے فضل تھیوے۔ ³⁰۳۰۔ اَتے خدا دے روُح کوُ اُداس نہ کرو جیندے پاروں تُہاڈے تے نجات دے ڈِیں کیتے مُہر تھئی۔³¹۳۱۔ ہر طرح دی تلخ مزاجی تے قہر تے غصہ تے شوروغُل تے بدگوئی ہر طرح دی بدخواہی سمیت تُہاڈے وِچوں دوُر کیتیاں ونجن۔ ³²۳۲۔ اَتے ہِک ڈوجھے تے مہربان تے نرم دِل تھیوو تے جئیں طرح خدا نے مسیح وِچ تُہاڈے قصور معاف کیتے ونجن تُساں وی ہِک ڈوجھے دے قصور معاف کرو۔

Chapter 5

¹۱۔ پس پیارے پُتراں آلی کار بنو۔ ²۲۔ اَتے محبت نال چلو۔ جیویں مسیح نے تُہاڈے نال محبت کیتی اِتے ساڈے کیتے اپنے آپ کوُ خوشبو دی کار خدا دی نذر کر کے قربان چا کیتا۔³۳۔ اَتے جیویں کہ پاک بندیاں کوُ مُناسب ہِے تُہاڈے وِچ حرام کاری تے بئی کئیں طرح دی ناپاکی یا لالچ دا ذکر تک نہ تھیوے۔ ⁴۴۔ اَتے نہ بےشرمی تے بیہودہ گوئی تے ٹھٹھا بازی دا کیونکہ اِے لائق نئیں بلکہ ایندے برعکس شکر گزاری ہوئے۔⁵۵۔ کیوں جو تُساں ایہہ خوب جان دے ہیوے کہ کئیں حرامکار یا ناپاک یا لالچی دی جیہڑی بُت پرست دے برابر ہِے مسیح تے خدا دی بادشاہی اِچ کجھ میراث نئیں۔ ⁶۶۔ کوُئی تُہاکوُ بےفائدہ گالہیں دے نال دھوکا نہ ڈیوے کیونکہ اِنہاں گُناہاں دے پاروُں نافرمانی دے پُتراں تے خدا دا غصہ نازل تھیندا ہِے۔ ⁷۷۔ پا اُنہاں دے کماں اِچ شریک نہ تھیوو۔⁸۸۔کیوں جو تُساں پہلے اندھارا ہاوے پر ہُن خداوند اِچ نُور ہیوے۔ پس نُور دے پُتراں آلی کار چلو۔ ⁹۹۔ ( اِیں کیتے کہ نُور دا پھل ہر طرح دی نیکی تے راست بازی تے سچائی ہِے )۔ ¹⁰۱۰۔ اَتے تجربے نال پتا کریندے راہوو جو خداوند کوُ کیا پسند ہِے۔ ¹¹۱۱۔ اَتے اندھارے دے بےپھل کماں اِچ شریک نہ تھیوو بلکہ اُنہاں تے ڈانٹ پھٹکار ہی کیتا کرو۔ ¹²۱۲۔ کیوں جو اُنہاں دے لُکے ہوئے کماں دا ذکر کرنا وی شرم دی گالہہ ہِے۔¹³۱۳۔ اَتے جیہڑیاں شئیاں تے ڈانٹ پھٹکار تھیندی ہِے اوہ سارہ کجھ نُور توں ظاہر تھیندِے کیونکہ جو کجھ ظاہر کیتا ویندے اوہ سوجھلا کیتا ویسی۔ ¹⁴۱۴۔ اِیں کیتے اوُں فرمائے اِے سوون آلے جاگ اَتے مُویاں وِچوں زندہ تھی تاں مسیح دا نُور تیڈے تے سوجھلا کریسی۔¹⁵۱۵۔ وِل غور نال ڈیکھو جو کیویں ٹُردے ہو۔ گالہیاں دی کار نئیں بلکہ عقلمنداں دی کار ٹُرو۔ ¹⁶۱۶۔ اَتے ویلے کوُ غنیمت جانو کیونکہ ڈِیں بُرے ہِن۔ ¹⁷۱۷۔ اِیں دے پاروُں جھلے نہ بنو بلکہ خداوند دی مرضی کوُ سمجھو کہ کیا ہِے۔¹⁸۱۸۔ اَتے شراب اِچ متوالے نہ تھیوو کیونکہ ایندے نال بدچلنی تھیندی ہِے بلکہ روُح نال بھریندے ونجو۔ ¹⁹۱۹۔ اَتے آپس اِچ مزمور تے گیت تے روحانی غزلاں گایا کرو تے دِل تھوں خداوند کی اَتے گاندے وجاندے ریہا کرو۔ ²⁰۲۰۔اَتے سارہیاں گالہیں وِچ ساڈے خداوند یسوع مسیح دے ناں توں ہر ویلے خدا باپ دا شُکر کریندے راہو۔ ²¹۲۱۔ اَتے مسیح دے خوف توں ہِک ڈوجھے دے تابع راہو۔²²۲۲۔ اِے ذالو! اپنے پئے دے ایویں تابع راہو جیویں خداوند دی۔ ²³۲۳۔ کیونکہ پئے ذال دا سر ہِے جیویں مسیح کلیسیا دا سَر ہِے اَتے اوہ آپ بدن کوُ بچاون آلا ہِے۔ ²⁴۲۴۔ پر جیویں کلیسیا مسیح دے تابع ہِے اوُں وے ہی ذال وی ہر گالہہ اِچ اپنے پئے دے تابع ہوون۔²⁵۲۵۔ اِے پئے! اپنی ذالیں نال محبت رکھو جیویں مسیح نے وی کلیسیا نال محبت کر کے اپنے آپ کوُ اوُں دے کیتے موت دے حوالے کر ڈِتا۔ ²⁶۲۶۔ تاکہ اوُں کوُ کلام تھوں پانی نال دھنوا کے تے صاف کر کے پاک بنائے۔ ²⁷۲۷۔ اَتے ہِک ایہو جئی جلال آلی کلیسیا بنا کے اپنے کول حاضر کرے جیندے بدن اِچ داغ یا جُھری یا کوُئی بئی ایہو جئی شئے نہ ہووے بلکہ پاک تے بےعیب ہووے۔²⁸۲۸۔ اِیں طرح پئے کوُ لازم ہِے کہ اپنی ذالیں نال اپنے بدن دی کار محبت رکھن۔ جیہڑا اپنی ذال نال محبت رکھیندا ہِے اوہ اپنے آپ نال محبت رکھیندا ہِے۔ ²⁹۲۹۔ کیونکہ کڈائیں وی کئیں نے اپنے جسم نال دُشمنی نئیں کیتی بلک اُں کوُ پلیندا تے پرورش کریندا ہِے جیویں کہ مسیح کلیسیا کوُ۔ ³⁰۳۰۔ اِیں کیتے کہ اساں اوُں دے بدن دے عضو ہئیں۔³¹۳۱۔ اِیں دے پاروں بندہ اپنے پئیو نال تے ماں نال جُدا تھی کے اپنی ذال نال راہسی اَتے اوہ ڈوُہیں ہِک جسم تھی سن۔ ³²۳۲۔ایہہ بھید تاں وڈا ہِے لیکن میں مسیح تے کلیسیا دسے بارے آدھا ہاں۔ ³³۳۳۔ بہر حال تُہاڈے وِچوں وی ہر ہِک اپنی ذال دے نال اپنی کار محبت رکھے اَتے ذال وی اِیں گالہہ دا خیال رکھے کہ اپنے پئے کولوں ڈردی راہوے۔

Chapter 6

¹۱۔ اِے بالو! خداوند اِچ اپنے پاں پئیو دے فرمانبردار راہو کیونکہ اِے واجب ہِے۔ ²۲۔ اپنے پئیو دی تے اپنی ماں دی عزت کر ( ایہہ پہلا حکم ہِے جیندے نال وعدہ وی ہِے)۔ ³۳۔ تاں جو تیڈا بھلا تھیوے اَتے تیڈی عمر زمین تے لمبی ہووے۔⁴۴۔اِے اولاد والیو! تُساں اپنے بالاں کُو غصہ نہ ڈیواؤ بلکہ خداوند دی طرفوں تربیت تے نصیحت ڈے ڈے کے اُنہاں دی پرورش کرو۔⁵۵۔ اِے نوکرو! جیہڑے جسم دی روُح نال تُہاڈے مالک ہِن اپنی صاف دِلی نال ڈردے تے کمنبدے راہو اُنہاں دے ایویں فرمانبردار راہو جیویں مسیح دے۔ ⁶۶۔ اَتے بندیاں کوُ خوش کرن آلیاں دی کار ڈِکھاوے کیتے خدمت نہ کرو بلکہ مسیح دے بندیاں دی کار دِل توں خدا دی مرضی پوری کرو۔ ⁷۷۔ اَتے اوُں خدمت کوُ بندیاں دی نئیں بلکہ خداوند دی جان کے جی نال کرو۔ ⁸۸۔ کیونکہ تُساں جان دے ہیوے کہ جیہڑا کوُئی جیہوں جئیا ہی چنگا کم کریسی خواہ غلام ہووے خواہ آزاد خداوند اِچ اوُں وے ہی ڈیکھ سن۔⁹۹۔اَتے اِے مالکو! تُساں وی دھمکیاں چھوڑ کے اُنہاں دے نال ایویں ای سلوک کرو کیونکہ تُساں جان دے ہیوے کہ اُنہاں دا تے تُہاڈا ڈوحاں دا مالِک آسمان تے ہِے اَتے اوہ کئیں دا طرفدار نئیں۔¹⁰۱۰۔ ایوین ہ،ے کہ تُساں خداوند اِچ تے اوُندی قدرت دے زور اِچ مظبوط تھیوو۔ ¹¹۱۱۔خدا دے سارے ہتھیار بَدھ گھِنو تاں جو تُساں اِبلیس دے منصوبیاں دے مُقابلے وِچ قائم رِہ سگو۔¹²۱۲۔ کیونکہ ساکوُ خون تے گوشت نال کُشتی نئیں کرنی ہِے بلکہ حکومت آلیاں تے اختیار آلیاں تے اِیں دُنیا دے اندھارے دے حاکماں تے شرارت دی اُنہاں روحانی فوجاں دے نال جیہڑیاں آسمانی مقاماں اِچ ہِن۔ ¹³۱۳۔ اِیں کیتے خدا دے سارے ہتھیار بَدھ گھِنو تاں جو بُرے ڈِیں اِچ مقابلہ کر سگو اَتے سارے کماں کوُ پورا کر کے قائم رِہ سگو۔¹⁴۱۴۔ پس سچائی دے نال اپنی کمر کس کے تے راستبازی دا بکتر لا کے۔ ¹⁵۱۵۔ تے پیراں اِچ صُلح دی خوشخبری دی تیاری دے جُتے پا کے۔ ¹⁶۱۶۔ اَتے اُنہاں ساریاں دے نال ایمان دی سِپر لا کے قائم راہو۔ جئیں دے نال تُساں اوُں شرارت کرن آلے دے سارے جلدے ہوئے تیراں کوُ بُجھا سگو۔¹⁷۱۷۔ اَتے نجات دا خود تے روح دی تلوار جیہڑا خدا دا کلام ہِے گھِن گھِنو۔ ¹⁸۱۸۔ اَتے ہر ویلے تے ہر طرح نال روُح وِچ دُعا تے مِنّت کریندے راہو اَتے اِیں پاروں جاگدے راہو کہ سارے پاک بندیاں کیتے روزانہ دُعا کیتا کرو۔¹⁹۱۹۔ تے میڈے کیتے وی تاکہ بولن دے ویلے میکوُ کلام کرن دی توفیق ہووے جئیں دے نال میں خوشخبری دے بھید کوُ دلیری نال ظاہر کراں۔ ²⁰۲۰۔جیندے کیتے زنجیر دے نال بَدھیا ہویا ایلچی ہاں تے اوُں کو ایہو جئی دلیری نال بیان کراں جیویں بیان کرنا میڈے تے فرض ہِے۔²¹۲۱۔ اَتے تخکس جیہڑا پیارا بھِرا تے خداوند اِچ دیانتدار خادم ہِے تُہاکوُ ساریاں گالہیں ڈسیسی تاکہ تُساں وی میڈے حال توں واقف تھی ونجو کہ میں کیوین راہندا ہاں۔ ²²۲۲۔ اوُں کوُ میں تُہاڈے کول ایں کیتے گھلیا ہِے کہ تُساں ساڈی حالت توں واقف تھی ونجو اَتے اوہ تُہاڈے دِلاں کوُ تسلّی ڈیوے۔²³۲۳۔خدا باپ تے خداوند یسوع مسیح دی طرفوں بھراواں کوُ اطمینان مِلے تے اُنہاں وِچ ایمان دے نال محبت ہووے۔ ²⁴۲۴۔ جیہڑے ساڈے خداوند یسوع مسیح نال لازوال محبت رکھیندے ہِن اُنہاں ساریاں تے فضل تھیندا راہوے۔

Philippians

Chapter 1

¹۱۔ مسیح یسوع دے بندیاں پولس تے تیمتھیس دی طرفوں اُنہاں ساریاں پاک بندیاں دے ناں جیہڑے یسوع مسیح وِچ نگہبان تے خادماں سمیت۔ ²۲۔ ساڈے باپ خدا خدا تے خداوند یسوع مسیح دی طرفوں تُہاکوُ فضل تے سلامتی ملدی راہوے۔³۳۔ میں جڈاں کِڈائیں تُہاکوُ یاد کریندا ہاں تے اپنے رَب دا شکر کریندا ہاں۔ ⁴۴۔ تے اپنی ہر ہِک دعا وِچ بہوں خوشی دے نال تُہاڈے ساریاں کیتے دعا کریندا ہاں۔ ⁵۵۔ کیوں جو تُساں پہلے ڈِیں کولوں گھِن کے اَج تائیں مسیح دی خوشخبری پھیلاون اِچ شامل تھئے ہیوے۔ ⁶۶۔ میکوُ اِیں گالھ دا یقین ہِے کہ جئیں نے تُہاڈے اندروُں ایہو جیا نیک کم شروع کیتا ہِے اوہ مسیح یسوع دے ڈِیں تیکر کریندا راہسی۔⁷۷۔ چنانچہ ایہہ واجب ہِے کہ میں تُہاکوُ ساریاں دے پاروں ایویں ای خیال کراں کیوں جو تُساں میڈے دِل وِچ راہندے ہیوے اَتے میڈی قید تے خوشخبری دی جواب دہی تے اِچ تُساں سارے میڈے نال فضل اِچ شریک ہیوے۔ ⁸۸۔ رَب میڈا گواہ ہِے کہ میں کیوں مسیح یسوع دی الفت کر کے تُساں ساریاں دا مشتاق ہاں۔⁹۹۔ اَتے ایہہ دعا کریندا ہاں کہ تُہاڈی محبت علم تے ہر طرح دی تمیز دے نال بہوں زیادہ تھیندی ونجے۔ ¹⁰۱۰۔ تاں جو چنگیاں گالہیں کوُ پسند کر سگو اَتے مسیح دے ڈِیں تائیں صاف دِل راہو تے تھُڈا نا کھاؤ۔ ¹¹۱۱۔ اَتے راستبازی دے پھل تھوں جو یسوع مسیح دے پاروُں ہِن بھرے راہو تاں جو خدا دا جلال ظاہر تھیوے اَتے اوُں دی ستائش تھیندی راہوے۔¹²۱۲۔اَتے اَے بھراو میں چاہندا ہاں کہ تُساں جان گھِنو کہ جو میڈے تے گذرے اوُں دے نال خوشخبری ودھدی راہی ہِے۔ ¹³۱۳۔ اِتھوں تائیں کہ قیصری سپاہیاں دی ساری پلٹن اَتے باقی سارے لوگاں وِچ مشہور تھی گیا کہ میں مسیح دی خاطر قید وِچ ہاِں۔ ¹⁴۱۴۔ اَتے جیہرے خداوند اِِچ بھرا ہِن اُنہاں وِچوں کجھ میڈے قید تھیون دے پاروُں دلیر تے بے خوف تھی کے خدا دا کلام سُناون دی بہوں جرات کریندِن۔¹⁵۱۵۔ کجھ ایہہ جئے وی ہِن جیہڑے بہوں حسد تے جھیڈاں کرن دی وجہ دے پاروں مسیح دی مُنادی (پرچار) کریندے ہِن تے کجھ نیک نیت نال۔ ¹⁶۱۶۔ ہِک تاں محبت دے پاروُں ایہہ جان کے مسیح دی مُنادی کریندِن کہ میں خوشخبری پھیلاون دا خدا کوُ جواب ڈیساں اَتے ایں کیتے مقرر کیتا گیا ہاں۔ ¹⁷۱۷۔ پر ڈوجھے جھیڑے دی وجہ تھوں مُنادی کریندِن ناں کہ صاف تے چنگے دِل تھوں بلکہ اِیں خیال تھوں کہ میڈی قید اِچ میڈے کیتے مسیبت پیدا کرن۔¹⁸۱۸۔ پس کیا تھئے؟ صرف ایہہ کہ ہر طرح دے نال مسیح دی مُنادی تھیندی ہِے بھاویں بہانے نال تھیوے تے بھاویں سچائی نال اَتے ایندے تھوں میں بہوں خوش ہاں اَتے خوش راہساں وی۔ ¹⁹۱۹۔ کیوں جو جان دا ہاں کہ تُہاڈی دعا تے یسوع مسیح دے روح دے انعم نال اِیندا انجام میڈی نجات ہوسی۔²⁰۲۰۔ چنانچہ میڈے دَل دی آرزو تے اُمید ایہو ہِے کہ میں کئی گالھ وِچ وی شرمندہ نہ تھیواں بلکہ میڈی بہوں دلیری دے پاروُں جیویں مسیح دی تعظیم میڈے بدن دے پاروُں ہمیشہ تھیندی راہی ہِے اوُں وے ای ہُن وی ہوسی بھاویں میں زندہ راہواں یا مَرونجاں۔ ²¹۲۱۔ کیوں جو زندہ راہونا میڈے کیتے مسیح ہِے اَتے مَرنا نفع۔²²۲۲۔ لیکن اگر میڈا جسم اِچ زندہ راہونا ہی میڈے کم کیتے چنگا ہِے تاں میں نئیں جان دا کہ کیں کوُ پسند کراں۔ ²³۲۳۔ میں ڈوحاں پاسے پھسیا ہویا ہاں۔ میڈا جی تاں چاہندا ہِے کہ اِتھوں روانہ تھی کے مسیح دے کول ونج راہواں کیونکہ ایہہ بہوں ہی چنگا ہِے۔ ²⁴۲۴۔ پر جسم اِچ راہونا تُہاڈی کیتے زیادہ ضروری ہِے۔²⁵۲۵۔ اَتے چونکہ ایِندا یقین ہِے اِیں کیتے میں جان دا ہاں کہ زندہ راہساں بلکہ تُہاڈے ساریاں دے نال راہساں تاں جو تُساں ایمان وِچ ودھدے ونجو اَتے اوُندے وِچ خوش راہو۔ ²⁶۲۶۔ اَتے جیہڑا تُہاکوُ میڈے تے فخر ہِے اوہ وَل میڈا تُہاڈے کول آون تھوں مسیح یسوع اِچ بہوں دیادہ تھی ویسی۔ ²⁷۲۷۔ صرف ایہہ کرو کہ تُہاڈا چال چلن مسیح دی خوشخبری دے موافق راہوے تاں جو بھاویں میں آواں اَتے تُہاکوُ ڈیکھاں بھاویں نہ آواں تُہادا حال سُناں کہ تُساں ہِک روُح وِچ قائم ہیوے اَتے انجیل دے ایمان کیتے ہِِک جان تھی کے بہوں زیادہ کوشش کریندے ہیوے۔²⁸۲۸۔ اَتے کئیں گالھ وِچ مخالفاں تھوں خوف نئیں کھاندے۔ ایہہ اُنہاں کیتے ہلاک تھیون دا صاف نشان ہِے لیکن تُہاڈی نجات دا اَتے ایہہ خدا دی طرفوں ہِے۔ ²⁹۲۹۔ کیونکہ مسیح دی خاطر تُہاڈے تے ایہہ فضل تھیئے کہ نہ صرف اُندے تے ایمان گھِن آؤ بلکہ اُندی خاطر تکلیفاں وی برداشت کرو۔ ³⁰۳۰۔ اَتے تُساں اوُں وے ای محنت کریندے راہو جیویں میکوُ کریندیاں ہویاں ڈِٹھا ہا اَتے ہُن وہ سُن دے ہیوے کہ میں اوُں وے ہی کریندا ہاں۔

Chapter 2

¹۱۔ پس اگر کجھ تسلّی مسیح وِچ تے محبت اِچ اطمینان تے روُح دی شراکت تے رَحم دِلی تے درد مندی ہِے۔ ²۲۔ تاں میڈی ایہہ خوشی پوری کرو کہ ہِک دِل راہو۔ ہکو جئی محبت رکھو۔ ہِک جان تھی ونجو۔ ہِک ای خیال رکھو۔³۳۔ تفِرقے تے فضول دے فخر دے پاروُں کجھ نہ کرو بلکہ فروتنی نال ہِک ڈوجھے کوُ اپنے توں چنگا سمجھو۔ ⁴۴۔ ہر ہِک اپنے ای حال تے نئیں بلکہ ڈوجھیاں دے حال تے وی نظر رکھے۔⁵۵۔ اوہو جیہا مزاج رکھو جیہو جیہا یسوع دا وی ہا۔ ⁶۶۔ اوُں نے اگرچہ خدا دی صورت تے ہا خدا دے برابر تھیون کوُ اپنے قبضے اِچ رکھن دی شئے نہ سمجھیا۔ ⁷۷۔ بلکہ اپنے آپ کوُ خالی کر ڈِتے اَتے خادم دی صورت اختیار کیتی تے انساناں جیہا بن گیا۔ ⁸۸۔ اَتے انسانی شکل اِچ ظاہر تھی کے اپنے آپ کوُ نیواں کر ڈِتے اَتے اِتھوں تائیں فرمانبردار ریہا کہ موت بلکہ صلیبی موت چڑھ گیا۔⁹۹۔ اِیں کیتے خدا نے وی اوُں کوُ بہوُں سربلند کیتے اَتے اوُں کوُ اوہ ناں بخشے جیہڑا ساریاں ناواں توں اعلیٰ ہِے۔ ¹⁰۱۰۔ تاں جو یسوع دے ناں تے ہر ہِک گوڈا جھُک ونجے۔ بھاویں آسمان دے راہون آلیاں دا ہوئے تے بھاوین زمین دے راہون آلیاں دا۔ بھاویں اُنہاں دا جیہڑے زمین دے تھلے ہِن۔ ¹¹۱۱۔ اَتے خدا باپ دے جلال کیتے ہر ہِک زبان اقرار کرے کہ یسوع مسیح خداوند ہِے۔¹²۱۲۔ پس اے میڈے عزیزو! جیویں تُساں ہمیشہ توں فرمانبردادی کریندے آئے ہیوے اوُں وے ای ہُن وی نہ صرف میڈی حاضری اِچ بلکہ اِیں توں وی بہوُں زیادہ میڈی غیر حاضری اِچ ڈردے تے کمبدے ہوئے اپنی نجات دے کم کیتے ونجو۔ ¹³۱۳۔ کیونکہ جو تُہاڈے وِچ نیت تے عمل ڈوُہاں کوُ اپنے نیک ارادے کوُ پورا کرن کیتے پیدا کریندے اوہ خدا ہِے۔¹⁴۱۴۔ سارے کم شکایت تے تکرار دے بغیر کیتا کرو۔ ¹⁵۱۵۔ تاں جو تُساں بےعیب تے بھولے تھی کے ٹیڑھے تے گناہگار لوگاں وِچ خدا دے ایہو جئے پُتر بنو جِنہاں وِچ کوئی نُقص نہ ہوئے (جِنہاں دے وِچ تُساں دُنیا وِچ ڈیویاں دی کار ڈکھائی ڈیندے راہو۔ ¹⁶۱۶۔ اَتے زندگی دا کلام پیش کریندے راہو) تاں جو مسیح دے ڈِیں میکوُ فخر تھیوے کہ میڈا محنت کرنا بےفائدہ نہ تھیا اَتے نہ میڈی محنت بےکار گئی۔¹⁷۱۷۔ اَتے اگر میکوُ تپہاڈے ایمان دی قربانی تے خدمت دے نال اپنا خون وی ڈیونا پووے تاں وی میں خوش ہاں اَتے تُساں ساریاں دے نال خوشی کریندا ہاں۔ ¹⁸۱۸۔ تُساں وی ایویں ای خوش تھیوو اَتے میڈے نال خوشی کرو۔¹⁹۱۹۔ میکوُ خداوند یسوع وِچ اُمید ہِے کہ تیمتھیس کوُ تُہاڈے کول جلدی بھیج ڈیساں تاں جو تُہاڈے حال دا پتا لا کے میڈی وی تسلّی تھی ونجے۔ ²⁰۲۰۔ کیونکہ کوُئی وی ایہو جیہا ہم خیال میڈے کول نئیں جیہڑا صاف دِلی نال تُہاڈے کیتے فکرمند ہووے۔ ²¹۲۱۔ سارے اپنی اپنی گالہیں دی فکر اِچ ہِن نہ کہ یسوع مسیح دی۔²²۲۲۔ پر تُساں اوُندی مضبوطی توں واقف ہیوے کہ جیویں پُتر پیو دی خدمت کریندا ہِے اوُں وے ای اوُں نے میڈے نال خوشخبری پھیلاون اِچ خدمت کیتی۔ ²³۲۳۔ پس میں اُمید کریندا ہاں کہ جڈاں میکوُ اپنے حال دے انجام دا پتا لگ ویسی تاں اوُں کوُ فوراً بھیج ڈیساں۔ ²⁴۲۴۔ اَتے میکوُ خداوند تے بھروسا ہِے کہ میں آپ وی جلدی آساں۔²⁵۲۵۔ پر میں اپِفُردِتُس کوُ تُہاڈے کول گھلنا ضروری سمجھے۔ اوہ میڈا بھرا تے ہم خدمت تے ہم سپاہ تے تُہاڈا قاصد تے میڈی ضرورتاں کوُ پوری کرن کیتے خادم ہِے۔ ²⁶۲۶۔ کیونکہ اوہ تُہاکوُ ساریاں کوُ ملنا چاہندے اَتے اِیں کیتے اوہ بہوُں بےقرار راہندے کہ تُساں اوُندی بیماری دا وی حال سُنیا ہا۔ ²⁷۲۷۔ اَے سچ ہِے کہ اوہ بیماری توں مَرن کوُ ہا پر خدا نے اوُندے تے رَحم کیتے اَتے صرف اوُندے ای نئیں بلکہ میڈے تے وی تاں جو میکوُ غم تے غم نہ تھیوے۔²⁸۲۸۔ اِیں کیتے میکوُ اوُں کو گھلن دا بہوُں زیادہ خیال تھئے کہ تُساں وی اوُندی ملاقات توں وِل خوش تھی ونجو اَتے میڈا وی غم گھٹ ونجے۔ ²⁹۲۹۔ پس تُساں اوُندے نال بہوُں خوشی دے نال ملائے اَتے ایہو جئے بندیاں دی عزّت کیتا کرو۔ ³⁰۳۰۔ ا،یں کیتے کہ اوہ مسیح دے کم دے کیتے مَرن دے قریب تھی گیا ہا اَتے اوُں نے اپنی جان لا ڈِتی تاکہ جیہڑی کمی تُہاڈی طرفوں میڈی خدمت اِچ تھئی اوُں کوُ پورا کرے۔

Chapter 3

¹۱۔ مطلب ایہہ ہِے میڈے بھراؤ! خداوند اِچ خوش راہو۔ہِک ای گالھ بار بار تُہاکوُ لکھن اِچ میکوُ تاں کجھ دِقّت نئیں اَتے تُہاڈی اَیندے وِچ حفاظت ہِے۔ ²۲۔ کُتیاں کولوں خبردار راہو۔ کٹواون آلیاں کولوں خبردار راہو۔ ³۳۔ کیونکہ طہور کرواون آلے تاں اساں ہئیں جو خدا دے روُح دی ہدایت نال عبادت کریندے ہئیں اَتے مسیح یسوع تے فخر کریندے ہئیں اَتے جسم دا بھروسا نئیں کریندے۔⁴۴۔ بھاویں میں جسم دا بھروسا وی نئیں کر سگدا ہاں اگر کئیں بئے کوُ جسم تے بھروسا کرن دا خیال ہوے تاں میں اوُندے توں وی زیادہ کر سگدا ہاں۔ ⁵۵۔ اٹھویں ڈِیں میڈی طہور تھئی۔ اسرائیل دی قوم تے بنیمین دے قبیلے دا ہاں۔عبرانیاں دا عبرانی۔ شریعت دے اعتبار نال فریسی ہاں۔⁶۶۔ جوش دے اعتبار نال کلیسیا کوُ ستاون آلا۔ شریعت دی راستبازی دے اعتبار نال بےعیب ہامی۔ ⁷۷۔ پر جتنی وی شئیاں میڈے نفع کیتے ہَن اُنہاں ہی کوُ میں مسیح دی خاطر نقسان سمجھ گِدے۔⁸۸۔ بلکہ میں اپنے خداوند یسوع مسیھ دی پہچان دی وڈی خوبی دے پاروُں ساریاں شئیاں کوُ نقصان سمجھدا ہاں۔ جیندی خاطر میں ساریاں شئیاں دا نقصان چاتے اَتے اُنہاں کوُ کوُڑا سمجھدا ہاں تاں جو مسیح کوُ حاصل کراں۔ ⁹۹۔ اَتے میںاوُندے وِچ پایا ونجاں۔ نہ اپنی اوُں راستبازی دے نال جیہڑی شریعت دی طرفوں ہِے بلکہ اوُں راستبازی دے نال جیہڑی مسیح تے ایمان گھن آون دے پاروُں ہِے اَتے خدا دی طرفوں ایمان نال مِلدی ہِے۔ ¹⁰۱۰۔ اَتے میں اوُں کوُ اَتے اوُں دے زندہ تھیون دی قدرت کوُ تے اوُں دے نال ڈُکھاں ا،چ شامل تھیون کوُ معلوم کراں اَتے اوُندی موت نال نسبت پیدا کراں۔ ¹¹۱۱۔ تاں جو کئیں طرح مُردیاں وِچوں زندہ تھیون دے درجے تاک پہنچاں۔¹²۱۲۔مطلب ایہہ نئیں کہ میں پا چُکا ہاں یا کامل تھی گیا ہاں بلکہ اوُں شئے دے پکڑن کیتے بھجدا ہویا ویندا ہاں جیندے کیتے مسیح یسوع نے میکوُ پکڑیا ہا۔ ¹³۱۳۔ اَے بھراؤ! میڈا ایہہ خیال نئیں کہ پکڑ چُکیا ہاں بلکہ سرف ایہہ کریندا ہاں کہ جیہڑیاں شئیاں پچھوں رِہ گئیِن اُنہاں کوُ بھُل کے اَگے دی شئیاں دے پاسے ودھدا ویندا ہاں۔ ¹⁴۱۴۔ نشان دے پاسے دوڑیا ہویا ویندا ہاں تاں جو اوُں انعام کوُ حاصل کر گھناں جیندے کیتے خدا نے میکوُ مسیح یسوع اِچ اُتے سَڈیا ہِے۔¹⁵۱۵۔ پس ساڈے وِچوں جتنے وی کامل ہِن ایہو خیال رکھن اَتے اگر کئیؐ گالھ وِچ تُہاڈا کوُئی بئیا خیال ہووے تاں خدا اوُں گالھ کوُ وی تُہاڈے تے ظاہر کر ڈیسی۔ ¹⁶۱۶۔ بہرحال جتھوں تائیں اساں پہنچے ہئیں اوُندے مطابق چلوُں۔¹⁷۱۷۔ اَے بھراؤ! تُساں سارے مِل کے میڈی کار بنو اَتے اُنہاں بندیاں کوُ سُنجان رکھو جیہڑے اِیں طرح چلدے ہِن جیں دا نمونہ تُساں ساڈے وِچ ڈیدھے ہیوے۔ ¹⁸۱۸۔ کیونکہ بہوُں سارے ایہو جئے ہِن جیندا ذکر میں تُہاڈے نال بار بار کیتے اَتے ہُن وی رو رو کے آدھا ہاں کہ اوہ اپنے چال چلن دے پاروُں مسیح دی صلیب دے دُشمن ہِن۔ ¹⁹۱۹۔ اُنہاں دا انجام ہلاکت ہِے۔ اُنہاں دا ڈھِڈ ہی خدا ہِے۔ اوہ اپنی شرم دیاں گالہیں تے فخر کریندِن اَتے دُنیا دی شئیاں دی خیال اِچ راہندِن۔²⁰۲۰۔ پر ساڈا وطن آسمان تے ہِےاَتے اساں ہِک مُنجی یعنی خداوند یسوع مسیح دے اُتھوں آون دے انتظار اِچ ہئیں۔ ²¹۲۱۔ اوہ اپنی اوُں قوت دی تاثیر دے موافق جئیں توں ساریاں شئیاں اپنے تابع کر سگدے ساڈی پست حالی دے بدن دی شکل بدل کے اپنے جلال دے بدن دی صورت تے بناسی۔

Chapter 4

¹۱۔اَیں واسطے اَے میڈے پیارے بھراؤ! جِنہاں دا میں آرزومند ہاں جو میڈی خوشی تے تاج ہیوے۔ اِے پیاریو! خداوند اِچ ایویں ای قائم راہو۔ ²۲۔ میں یُوودیہ کوُ وی نصیحت کریندا ہاں تے سُنتخے کوُ وی کہ اوہ خداوند اِچ ہِک دِل راہون۔ ³۳۔ اَتے اَے سچّے ہم خدمت! تیڈے اَگے وی درخواست کریندا ہاں کہ تُوں اُنہاں تریہمتاں دی مدد کر کیونکہ اُنہاں نے میڈے نال خوشخبری پھیلاون اِچ کلیمینس تے میڈے اُنہاں باقی ہم خدمت آلیاں سمیت محنت کیتی جِنہاں دے ناں کتابِ حیات اِچ لکھے ہِن۔⁴۴۔ خداوند اِچ ہر ویلے خوش راہو۔ وَل آدھا ہاں کہ خوش راہو۔ ⁵۵۔ تُہاڈی نرم مزاجی سارے بندیاں تے ظاہر تھیوے۔خداوند نیڑے ہِے۔ ⁶۶۔ کئیں گالھ دی فکر نہ کرو بلکہ ہر ہِک گالھ اِچ تُہاڈیاں درخواستاں دُعا تے مِنّت دے وسیلے توں شکرگزاری دے نال خدا دے سامنے پیش کیتیاں ونجن۔ ⁷۷۔ تاں خدا دا اطمینان جیہڑا سمجھ توں بالکل باہر ہِے تُہاڈے دِلاں تے خیالاں کوُ مسیح یسوع اِچ محفوظ رکھیسی۔⁸۸۔ مطلب ایہہ ہِے ہِے بھراؤ! جیہڑیاں گالہیں سچ ہِن اَتے جیہڑیاں گالہیں شرافت دیاں ہِن اَتے جیہڑیاں گالہیں واجب ہِن اَتے جیہڑیاں گالہیں پاک ہِن اَتے جیہڑیاں گالہیں پسند دیاں ہِن اَتے جیہڑیاں گالہیں خوشنما ہِن مطلب ہِے کہ جو نیکی تے تعریف دیاں گالہیں ہِن اُنہاں تے غور کیتا کرو۔ ⁹۹۔ جیہڑیاں گالہیں تُساں میڈے کولوں سکھیاں تے حاصل کیتیاں تے سُنیاں ہِن اَتے میڈے وِچ ڈیکھیاں ہِن اُنہاں تے عمل کیتا کرو تاں خدا جو اطمینان دا چشمہ ہِے تُہاڈے نال راہسی۔¹⁰۱۰۔ میں خداوند اِچ بہوُں خوش ہاں کہ ہُن اتنے عرصے دے بعد تُہاڈا خیال میڈے کیتے وَل سر سبز تھی گئے۔ بےشک پہلے وی تُہاکوُ اِیں دا خیال ہا پر موقع نئیں ملیا۔ ¹¹۱۱۔ ایہہ نئیں کہ میں محتاجی دے لحاظ نال آدھا ہاں کیونکہ میں ایہہ سِکھے کہ جیہڑی وی حالت اِچ میں ہاں اوُندے تے ای راضی راہواں۔ ¹²۱۲۔ میں گھٹنا ہوونا وی جان دا ہاں اَتے ودھنا وی جان دا ہاں۔ ہر ہِک گالھ تے ساریاں حالتاں اِچ میں رج ونجنا تے بھُکا راہونا تے ودھنا گھٹنا وی سِکھیا ہِے۔ ¹³۱۳۔ جیہڑا میکوُ طاقت بخشدے اوُندے وِچ میں سارا کجھ کر سگدا ہاں۔¹⁴۱۴۔ تاں وی تُساں چنگا کیتے جو میڈی مصیبت اِچ شامل تھئے۔ ¹⁵۱۵۔ اَتے اَے فِلپّیو! تُساں آپ وی جان دے ہیوے کہ خوشخبری دے شروع اِچ جیہڑے ویلے میں مِکدُنیہ توں ٹُریا ہامی تاں تُہاڈے علاوہ کئیں وی کلیسیا نے گھنن ڈیون دے معاملے وِچ میڈی مدد نہ کیتی۔ ¹⁶۱۶۔ چنانچہ تھسلنیکے وِچ وی میڈی ضرورتاں کوُ پوریاں کرن کیتے تُساں ہِک واری نئیں بلکہ ڈوُ واری کجھ گھلیا ہا۔ ¹⁷۱۷۔ ایہہ نئیں کہ میں انعام چاہندا ہاں بلکہ ایہو جیہا پھل چاہندا ہاں جیہڑا تُہاڈے حساب اِچ زیادہ تھی ونجے۔¹⁸۱۸۔ میڈے کول سارا کجھ ہِے بلکہ بہوُں زیادہ ہِے۔ تُہاڈی طرفوں گھلیاں ہویاں شئیاں اِپَفرُدِتُس دے ہتھ توں گھن کے میں خوش تھی گیا ہاں۔ اوہ خوشبو تے مقبول تھیون آلی قربانی ہِن جو خدا کوُ پسندیدہ ہِے ۔ ¹⁹۱۹۔ میڈا خدا اپنی دولت دے موافق جلال نال مسیح یسوع اِچ تُہاڈی ہر ہِک ضرورت کوُ پورا کریسی۔ ²⁰۲۰۔ ساڈے خدا تے باپ دی ہمیشہ تائیں تمجید تھیندی راہوے۔ آمین۔²¹۲۱۔ ہر ہِک مُقدس کوُ جیہڑا مسیح یسوع اِچ ہِے سلام آکھو۔ جیہڑے بھرا میڈے نال ہِن تُہاکوُ سلام آدھِن۔ ²²۲۲۔ سارے مُقّدس خاص کر قیصر دے گھر آلے تُہاکوُ سلام آدھِن۔ ²³۲۳۔ خداوند یسوع مسیح دا فضل تُہاڈی روح دے نال راہوے۔

Colossians

Chapter 1

¹۱۔پولُس دی طرفوں جیہڑا خدا دی مرضی نال مسیح یسوع دا رسول ہِےاَتے ساڈے بھرا تیمتھیس دی طرفوں۔ ²۔ مسیح اِچ سارے ایمانداراں تے وفاداراں بھراواں کوُ جیہڑے کُلسے وَچ ہِن اُنہاں تے ساڈے خدا باپ دی طرفوں فضل تے اطمینان تھیندا راہوے۔ ³۔ اساں خدا باپ تے ساڈے خداوند یسوع مسیح دا شکر ادا کریندے ہئیں اَتے ہمیشہ تہاڈے کیتے دعا کریندے ہئیں۔⁴۴۔ اساں مسیح یسوع دے بارے وِچ تہاڈے ایمان دے بارے سُنیا ہِے اَتے تہاڈی محبت دے بارے اِچ جو تُساں اُنہاں دے بارے رکھیندے ہو جو خدا کیتے الگ کیتے گئے ہِن۔ ⁵۵۔ کیونکہ جو اُمید تہاڈے کیتے آسمان تے ہِے جئیں دا ذکر تُساں کلام مُقّدس دی خوشخبری تھوں سُن چُکے ہو۔ جو تہاڈے کول آئی جیہڑی ساری دُنیا وِچ ترقی کریندی پئی ہِے، ⁶۶۔ جیہڑی تہاڈے وِچ اوُں ڈیں تھوں کم کریندی پئی ہِے جیہڑے ویلے تھوں تُساں اوُں کوُ سُنیا ہِے۔⁷۷۔ ایہہ ایویں ہِے جیویں تُساں ساڈے ہم خدمت اپفراس تھوں سکھیا جو کہ ساڈے کیتے مسیح یسوع دا وفادار خادم ہِے۔ ⁸۸۔ اوُں نےتہاڈے پیار کوُ جو روح وِچ ہِے ساڈے تے ظاہر کیتا۔⁹۹۔ اِیں پیار دی وجہ تھوں جو اساں پہلے ڈِیں تھوں تہاڈے بارے وِچ سُنے، اساں تہاڈے کیتے دعا کرنا بند نہ کیتا تاں جو تُساں علم، حکمت تے روحانی سمجھ اِچ ودھدے جاؤ۔ ¹⁰۱۰۔ اساں دعا کریندے ہئیں کہ تہاڈا چال چلن خداوند کوُ ہر طرح تھوں پسند آئے، ہر طرح دا نیک عمل تہاڈے وِچ ہووے تے خدا دے علم اِچ ودھدے جاؤ۔¹¹۱۱۔ اساں دعا کریندے ہئیں کہ تساں قابلیت اِچ مضبوط تھیندے ونجو تے اوُندے جلال دی قوت تہاڈی راہنمائی کرے تاں جو ہر طرح دا صبر تے تحمل کر سگو۔ ¹²۔ اساں دعا کریندے ہئیں کہ تساں خوشی دے نال باپ دی شکرگزاری کرو جئیں نے تہاکوُ اِیں قابل بنایا کہ تساں نور اِچ مقدساں دے نال میراث دے حصہ دار بن ونجو۔¹³۔ اوُں نے ساکوں تاریکی دے غلبے تھوں بچا گِدا ہِے تے اَتے تبدیل کیتے تاں جو اوُں دے لے پالک بیٹے دی بادشاہی اِچ ہوؤں۔ ¹⁴۱۴۔ اوُں دے بیٹے وِچ اساں آزاد تھئے اَتے اساں گناہاں دی معافی حاصل کیتی۔¹⁵۱۵۔ پُتر اَن ڈِٹھے خدا دا عکس ہِے اوہ ساری مخلوقات تھوں پہلے ہا۔ ¹⁶۱۶۔ کیوں جو اوندے وسیلے نال ساریاں شئیاں خلق تھئیاں خواہ آسمانیاں دیاں خواہ زمینیاں دیاں، ڈیکھیاں ہوون یا اَن ڈیکھیاں، تخت ہوون یا ریاستاں، حکومت ہوئے یا اختیارات ساریاں شئیاں اوُں دے تے اوُندے کیتے پیدا تھئیِن ¹⁷۱۷۔ اوہ ساریاں شئیاں پہلے تھوں ہِن تے ساریاں شئیاں اوُں دے وِچ ای قائم ہِن۔¹⁸۱۸۔ اوہ کلیسیا دا سر ہِے اوُں دا بدن اوہو ای اصل اختیار دا مالک ہِے، اوہ مُردیاں وِچوں زندہ تھیون اِچ پلیٹھی دا اَتے ساریاں شئیاں وِچوں اوُں دا اوّل درجہ ہِے۔ ¹⁹۱۹۔کیوں جو باپ کوُ ایہہ چنگا لگے کہ اوُندی ساری معموری اوُندے وِچ سکونت کرے۔ ²⁰۲۰۔ اَتے بیٹے دے وسیلے تھوں ساریاں شئیاں دی اپنے نال صلح کر گھنے صلیب تے امن قائم کیتے تاں جو ساریاں شئیاں دا مسیح دے وسیلے تھوں اوُں دے نال میل ملاپ ہووے خواہ اوہ آسمان دیاںہوون یا زمین دیاں۔²¹۲۱۔ اَتے ہک ویلہ ہا جڈاں تساں خدا کیتے اجنبی ہاوے اَتے اپنے ضمیر تے کماں دی وجہ تھوں اوُں دے دشمن۔ ²²۲۲۔ پر ہُن خدا نے تہاڈا وی میل مسیح دے بدن اِچ اوُں دی جسمانی موت دےوسیلے تھوں کر گِدے تاں جو تُہاکوں پاک،بےعیب تے بےالزام بنا کے اوُں دے سامنے حاضر کیتے ونجو۔ ²³۲۳۔ ایہہ ایں کیتے ہِے جو تُساں ایمان اِچ مظبوط تے قائم راہو، تے خوشخبری دی اپمید تھوں دوُر نہ ونجو جو تُساں سُنی ہِے جئیں دی مُنادی آسمان دے تلے تمام مخلوقات وِچ کیتی گئی،جئیں خوشخبری دا میں پولُس خادم ہاں۔²⁴۲۴۔ ہُن میں اپنے ڈُکھاں اِچ تہادے کیتے خوشی منیندا ہاں، تے مسیح دی مصیبتاں دی کمی اپنے بدن دی خاطر جو کلیسیا ہِے پوری کریندا ہاں۔ ²⁵۲۵۔ میں کلیسیا دی خدمت کریندا ہاِں، اوُں خدا دے انتظام دے مطابق جو تہاڈی خاطر میکوُ بخشا گیا ہِے تاں جو خدا دے کلام کوُں پھیلاواں۔ ²⁶۲۶۔ لُکی ہوئی سچائی تے زمانیاں تے نسلاں تھوں جو سچائی دا بھید ہا ہُن جو اوُندے تے ایمان گھن آندے ہِن اُنہاں تے ظاہر کیتا گیا جو زمانیاں تے نسلاں تھوں لُکیا ہا۔ ²⁷۲۷۔ خدا چاہندا ہا کہ اوہ جانن کہ خدا دے جلا دی دولت غیر قوماں وِچ کیہوں جئی ہِے اَتے اوہ ایہہ ہِے کہ مسیح جو جلال دی اُمید ہِے تہاڈے وِچ راہندا ہِے۔²⁸۲۸۔ جئیں دی مُنادی کر کے اساں ہر بندے کوُں ہدایت کریندے تے اساں ہر بندے کوُ کمال حکمت دے نال تعلیم ڈیندے ہئیں تاں جو اوی مسیح وِچ کامل تھی ونجے۔ ²⁹۲۹۔ ایں واسطے میں سخت محنت مشقت کریندا ہاں اوُں دی قوت دے مطابق جو میڈے وِچ زور نال اثر کریندی ہِے۔

Chapter 2

¹۱۔ میں تہاکوُ ڈسنا چاہندا ہاں کہ جو لودیکیہ وِچ ہِن تے بہوں سارے جو میکوُ جسمانی طور تے نہ ڈیکھ سگے اُنہاں کیتے میں کتنی جان مار کے کریندا ہاں۔ ²۔ میں ایں کیتے کم کریندا ہاں تاں جو اُنہاں دے دِلمحبت اِچ کٹھے ہوؤن دے پاروں تے سمجھ دی مکمل یقین دہانی دی دولت تھوں خدا دے اِیں بھید دے علم اِچ جو مسیح وِچ ہِے اُنہاں دے دِل تسلی پاؤن۔ ³۔سارے حکمت تے علم دے خزانے اوُں دے وِچ لُکے ہوئے ہِن۔⁴۔ میں تہاکوں ایں کیتے ڈسیندا ہاں جو کوُئی بندہ تہاڈے دِل کوُ اپنے پاسے کرن آلیاں گالہیں سُنا کے دھوکا نہ ڈیوے۔ ⁵۔ میں جسمانی طور تے نئیں بلکہ روحانی طور تے تہاڈے نال ہوساں اَتے میں ایہہ جان کے خوش ہاں جو تُساں چنگی حالت اِچ ہو، مسیح ہسوع وِچ تہاڈا ایمان مضبوط ہِے۔⁶۔ خداوند یسوع مسیح اِچ تُساں اوُں طرح چلو جیویں تُساں اوُں کوُ قبول کیتا ہِے۔ ⁷۔ اوُندے وِچ جَڑ پکڑو، اوُندے وِچ ہی مضبو تھی کے ایمان وِچ ترقی کریندے ونجو۔ جیوں تُساں تعلیم پاتی پِے اَتے خوب شکر گزاری کیتا کرو۔⁸۔ ڈیکھو! جو کوئی تہاکوُ نکمے فلسفے دے پاروں جو انسانی رسماں تے ایں دُنیا دے اصولاں دے مبنی ہِے، مسیح دا ڈسا کے تہاکوُ دھوکا نہ ڈیوے۔ ⁹۹۔ کیوں جو خدا دی الوہیت دی ساری معموری اوُندے وِچ مجسم ہِے۔¹⁰۱۰۔تُساں اوُندے وِچ بھریج گئے ہیوے جو سارے اختیار تے حکومت دا سَر ہِے۔ ¹¹۱۱۔ تہاڈا طہور خدا وِچ ایہو جیا طہور نئیں تھیا جو ہتھ نال انسانی بدن تھوں لہا کے کیتا ویندا ہِے بلکہ تہاڈا طہور مسیح جیہا تھیا ہِے جئیں دے پاروں گناہ دا بدن لہایا ویندا ہِے۔ ¹²۔ تُساں اوُں بپتسمہ دے نال دفن تھی گئے پر خدا دی قدرت تے ایمان گھن آون نال زندہ تھئے جئیں نے اوُں کوُ مُردیاں وِچوں زندہ کیتے۔¹³۔ جڈاں تُساں طہور دے بغیر گناہاں دے پاروں مُردہ ہاوے، اوُں نے تُہاکوُ زندہ کیتا تے ساڈے سارے گناہ معاف کر ڈِتے۔ ¹⁴۱۴۔حکم جیہڑے ساڈے خلاف لکھے ہوئے ہَن اوُں نے صلیب تے کِلاں نال اوُں کوُ ختم کر ڈِتا۔ ¹⁵۱۵۔ اوُں نے حکومت تے اختیار والیاں کوُ سرعام تماشا بنا ڈِتا تے اوُں نے اُنہاں ساریاں تے صلیب دے ذریعے فتح حاصل کیتی۔¹⁶۱۶۔ پس کوُئی وی تُہاڈے تے کھاون پیون، عید، نویں چند یا سبت دے پاروں الزام نہ لاوے۔ ¹⁷۱۷۔ کیوں جو ایہہ آون آلی ساری شئیاں د سایہ ہِے پر حقیقت مسیح ہی ہِے۔¹⁸۱۸۔ کوُئی وی جھوٹی عاجزی تے فرشتیاں دی عبادت کر کے تہاکوُ اوُں انعام تھوں محروم نہ رکھے۔ ایہو جیا بندہ ظاہر چیزاں اِچ مصروف راہندا ہِے اَتے جسمانی سوچ دی وجہ تھوں فخر کریندا ہِے۔ ¹⁹۱۹۔ اوہ مسیح اِچ قائم نئیں راہندا جیہڑا کہ سَر ہِے اَتے جیندے تھوں سارا بدن پٹھیاں تے جوڑاں دے ذریعے قابو اِچ راہندا تے ودھدا ہِے جیویں خدا دے وسیلے ودھدا ہِے اَتے جیویں خدا بدن کوُ ودھاندا ہِے۔²⁰۲۰۔ اگر تُساں مسیح دے نال دُنیا دی شروع دیاں گالہیں دی طرفوں مَر گئے تاں ایویں کیوں جیوندے ہو کہ دُنیاوی گالہیں دے پابند تھیندے ہو؟ وَل دُنیا دے لوگاں دی طرح زندگی گزارن اِچ انسانی حکماں تے تعلیم دے مطابق زندگی گزریندے ہو؟۔ ²¹۲۱۔ نہ ای اوُں کو پکڑنا، ناں ای اوُں کوُ چکھنا تے نہ ای اوُں کوُ ہتھ لاونا۔ ²²۲۲۔ ایہہ ساریاں شئیاں استعمال دے نال تباہ تھی ویسن۔ اِنہاں حکماں تے تعلیمات دے مطابق جیہڑیاں آدمی دیاں ہِن۔ ²³۲۳۔اِنہاں حکماں وِچ اپنے بنائے ہوئے مذہب دی حکمت، جسمانی مشقت تے عاجزی ہِے پر ایہہ جسمانی خواہشاں دے خلاف مفید نئیں۔

Chapter 3

¹۱۔اگر خدا نے تُہاکوں مسیح وِچ زندہ کیتا ہِے تاں آسمانی شئیاں دی تلاش اِچ راہو جتھاں خدا دے سجے ہتھ بیٹھا ہِے۔ ²۔ زمینی شئیاں دی بجائے آسمانی شئیاں دی تلاش اِچ راہو۔ ³۔ کیوں جو تُساں مر گئے تے تُہاڈی زندگی مسیح دے نال خدا اِچ لُکی ہوئی ہِے۔ ⁴۔ مسیح جو تہاڈی زندگی ہِے۔ جڈاں ظاہر کیتا ویسی تاں وَل تُساں وی اوُندے نال جلال اِچ ظاہر کیتے ویسو۔⁵۔ پس تُساں حرامکاری، پلیدگی، شہوت پرستی، بُری خواہش، تے لالچ جو بت پرستی دے برابر ہِےکوُ ختم کرو۔ ⁶۔ کیوں جو اِنہاں چیزاں دی وجہ تھوں خدا دا غضب نافرمانی دے پُتراں تے نازل تھیندا ہِے۔ ⁷۔ تُساں وی اِنہاں ہی چیزاں دے مطابق چلدے تے اِنہاں وِچ ہی زندگی گزریندے ہاوے۔ ⁸۔ لیکن اِنہاں ساریاں چیزاں یعنی غصہ، قہر، بدخواہی، بدگوئی، تے مُنہ تھوں مندے آکھنا چھوڑنا ضروری ہِے۔⁹۹۔ ہک ڈوجھے نال کوُڑ نہ بولو، کیوں جے ہُن تُساں پُرانی انسانیت کوُ اپنے کماں سمیت لہا سَٹیا ہِے۔ ¹⁰۱۰۔ اَتے نویں انسانیت کوُ پا گِدا ہِے جیہڑی معرفت حاصل کرن کیتے اپنے بناون آلے دی صورت جئیں نویں بن دی ویندی ہِے۔ ¹¹۱۱۔ ایں کیتے ہُن نہ کوُئی یونانی ریہا، نہ یہودی، نہ طہور آلا، نہ بغیر طہور دے، سکوتی، نہ وحشی، نہ غلام، نہ آزاد بلکہ مسیح ساریاں وِچ تے مسیح ہی سارا کجھ ہِے۔¹²۔ پس خدا دے چُنے ہویاں دی طرح جو ہک ہِے تے پیارے ہِن رحم دِل، مہربان، فروتن، نرم خو تے صبر دے کپڑے پاؤ۔ ¹³۔ ہک ڈوجھے دی برداشت کرو، ہک ڈوجھے نال رحم دلی نال پیش آؤ۔ اگر جو کئیں کوُ کئیں نال کوُئی شکایت ہووے تا معاف کرو جیویں خدا نے تہاکوں معاف کیتا ہِے۔ ¹⁴۱۴۔ اِنہاں ساریاں دے نال اوّل درجہ محبت دا ہِےجو کہ کاملیت دا ہِے۔¹⁵۱۵۔ مسیح دا اطمینان جئیں واسطے تُساں ہک بدن ہوون کیتے سَڈے گئے ہو تہاڈے دِلاں تے حکومت کرے اَتے شکر گزاری کیتا کرو۔ ¹⁶۱۶۔ خدا دا کلام تہاڈے وِچ بہوں زیادہ کم کرے تے تُساں کمال حکمت نال ہک ڈوجھے کوُ تعلیم ڈِتا کرو، اپنے دِلاں دی شکرگزاری کیتے مزامیر، حمد دے گیت تے روحانی گیت گایا کرو۔ ¹⁷۱۷۔ اَتے جو وی کلام یا کم تُساں کریندے ہو، اوہ خداوند یسوع دے ناں تھوں کیتا کرو اَتے خدا باپ دا یسوع مسیح دے وسیلے نال شکر کرو۔¹⁸۱۸۔ اِے ذالو! اپنے پئیاں دی تابع راہوکیوں جو ایہہ خداوند اِچ مناسب ہِے۔ ¹⁹۱۹۔ اِے پئیو! اپنی ذالاں نال محبت رکھو تے اُنہاں نال سختی نال پیش نہ آؤ۔ ²⁰۲۰۔ اِے اولادو! اپنی ماں تے پیو دے فرماں بردار راہوکیوں جو ایہہ خدا کوُ پسند ہِے۔ ²¹۲۱۔ پیو اپنے بالاں کوُ غصہ نہ ڈیواون تاں جو اُنہاں دا حوصلہ قائم راہوے۔²²۲۲۔ اِے نوکرو! جو جسمانی طور تے تہاڈے مالک ہِن اُنہاں دے تابع راہو اَتے لوگاں کوُ خوش کرن کیتے اُنہاں دی خدمت نہ کرو بلکہ صاف دِلی تے خدا دے خوف نال کرو۔ ²³۲۳۔ جو کم وی کریندے ہو ایہہ جان کے کرو جو مسیح کیتے کریندے ہو نہ کہ لوگاں کیتے۔ ²⁴۲۴۔ تُساں جان دے ہیوے کہ میراث اِچ خدا تھوں اجر پاسو کیونکہ تُساں خداوند مسیح دی خدمت کریندے ہو۔ ²⁵۲۵۔ جیہڑا کوُئی وی جسمانی کم کرے اوہ اوُں جسم اِچ کیتے ہوئے کماں دی سزا پاسی۔ اوُں دے ہاں کئیں دی طرفداری نئیں۔

Chapter 4

¹۱۔ اِے مالکو! جو کجھ چنگا تے ٹھیک ہِے اوہ اپنے مالکاں کوُ ڈیوو اَتے جان گھنو جو آسمان تے وی تہاڈا ہک مالک ہِے۔²۔ دعا اِچ لگے راہو، شکرگزاری دے نال اوُں دے وِچ جاگدے راہو۔ ³۔ نال نال ساڈے کیتے وی دعا کرو تاں جو ساڈے تے وی خدا کلام دا دروازہ کھولےتاکہ میں مسیح دے اوُں بھید کوُ بیان کر سگاں جیندے پاروں میں قید وِچ ہاں۔ ⁴۔ اَتے دعا کرو جو ایہہ صاف بیان کراں جیویں میکوں کرنا لازم ہِے۔⁵۔ باہر والیاں دے نال حکمت نال پیش آؤ تے اپنا وقت اُنہاں دے نال حکمت دے نال بسر کرو۔ ⁶۔ تہاڈا کلام ہمیشہ فضل نال پُر تے لوُنا ہوئے تاں جو تہاکوُ ہر بندے کوُ مناسب جواب ڈیونا آونجے۔⁷۔ تخکُس جو جیڈا پیارا بھرا ہِے دیانتدار خادم تے خداوند اِچ میڈے نال غلام ہِے، میڈا سارا حال تہاکوُں ڈسیسی۔ ⁸۔ میں خاص طور تے اوُں کوُ تُہاڈے کول گھلیا ہِے جو تُساں ساڈے بارے وِچ جان سگو تے تہاڈے دَلاں کوُ حوصلہ ملے۔ ⁹۹۔ انیسمس کوُ وی نال گھلیا ہِے جو تہاڈا وفادار تے پیارا بھرا ہِے، ڈُوحیں تہاکوُ اوہ ساریاں گالہیں ڈسیسن جو اِتھاں تھیاں ہِن۔¹⁰۱۰۔ ارسترخس جیہڑا قید اِچ میڈے نال ہِے تہاکوُ سلام آدھے، اَتے مرقس جیہڑا برنباس رشتے وِچ بھرا ہِے اوُں دی بابت تہاکوُ حکم ملے۔ اگر اوہ تہاڈے کول آوے تاں اوُں کوُ تھیک طرح مِلائے۔ ¹¹۱۱۔ یسوع جو یوستس اکھویندا ہِے اوہ کلہا طہور آلیاں وِچوں میدا نال خدمت کریندا ہا، خدا دی بادشاہی جو میڈے کیتے تسلّی دا باعث ہا۔¹²۔ اپفراس تہاکوں سلام آدھے اوہ تہاڈے وِچوں ہک ہِے تے مسیح یسوع دا قیدی ہِے، اوہ ہمیشہ دعا اِچ تہاڈے کیتے بہوں محنت کریندے تاں جو تُساں کامل طور تے اعتقاد رکھ کے خدا دی مرضی تے کھڑے رہ سگو۔ ¹³۔ میں اوُندا گواہ ہاں کہ اوُں نے تہاڈے لیتے وڈی محنت کیتی ہِے تے لودکیہ تے ہیرا پلس کیتے وی۔ ¹⁴۱۴۔ بہوں پیارا ڈاکٹر لوقا تے دیماس تہاکوُ سلام آدھِن۔¹⁵۱۵۔ لودیکیہ دے بھراواں تے نمفاس تے اوُندے گھر دی کلیسیا کوُ سلام اکھواےئے۔ ¹⁶۱۶۔ جڈاں ایہہ پَتر تہاڈے وِچ پڑھا ونجے تاں لودیکیہ دی کلیسیا وِچ وی پڑھیا ونجے، ایں پَتر کوُ جیہڑے لودیکیہ تھوں آۓ ہوون اوہ وی پڑھن۔ ¹⁷۱۷۔ اَتے ارخپُس کوُ اکھوائے جو خدمت خدا نے اوُں کوُ ڈِتی ہِے تہاکوں اوُں کو پورا کرنا ہِے۔¹⁸۱۸۔ میں پولُس اپنے ہتھ نال تہاکوُ سلام لکھدا ہاں میڈی سنگلیاں کوُ یاد رکھائے، تہاڈے تے فضل تھیندا راہوے۔

1 Thessalonians

Chapter 1

¹۱۔ پولس تے سلاس تے تھیتھس دی طرف تھوں تھیکیوں دی کلیسیا دے ناں جیہڑے خدا پیو تے خداوند یسوع مسیح دے وچ ھن تسلی تہاکوں حاصل ہوندی راہوے۔²۲۔ توساں ساتیاں دے وچ میں اساں خدا دا شکر ہمیشہ کریندے ہا ہین تے اپنڑی وچ توہاکوں یاد کریندے ہاہین۔ ³۳۔ تے وت اپنرے خدا تے پیو دے حضور توہاڈے ایمان دے کم تے محبت دی محنت تے اوں امید تے صبر کو ہر ویلے یاد کریندے ہا ہین جو ساڈے خداوند یسوع مسیح دے پاروں ہے۔⁴۴۔ وت اے بھراو!خدا دے لاڈلو! ساکوں پتہ ہے جو توساں نیک ہو ۔ ⁵۵۔ ایں واسطے جو ساڈی خوشخبری توہاڈے کول نہ (فقط) ایویں لفظی طور تے اپنڑی اے تاں وتقدرت تے روح القدس تے پورے عقیدے دے نال وی وت توساں جانڑدے ہو جواساں توہاڈی خاطر توہاڈے وچ کیویں ہنڑ گئے ہاسے۔⁶۶۔ تے وت توساں کلام کو وڈے دکھ وچ روح القدس دی خوشی دے نال قبول کر کے ساڈی تے خدا وند دے وانگ بنڑے۔ ⁷۷۔ اتھوں تک کہ مکدنیہ تے اخیہ دے سارے ایمان داروں دے کیتے نمونہ بنڑے۔⁸۸۔ کیو جو توہاڈے کولوں تھوں نہ صرف مکدنیہ تے اخیہ وچ خداوند دے کلام دا چرچا پھیلا ہے تے وت توہاڈا ایمان جیہرا خدا دے اوتے ہے ہر جھا اے جیا مشہور ہو گیا ہے جو ساڈے آکھن دی کجھ حاجت وی کوئی نیں۔ ⁹۹۔ ایں وجہ تھوں او ہنڑ آپ ساڈا ذکر کریندے ھن تہاڈے کول ساڈا آوڑاں کیویں ہوا تے توساں بتوں تھوں وت پھر کے خدادی پاسے رجوع گھن آئےتاں جو زندہ تے اصلی خدا دی عبادت کرو۔ ¹⁰۱۰۔ تے وت اوندے پتر دا آسمان اوتے آوڑن دی انتظار وچ راہوے جیکوں اوں نے مردیاں دے وچوں جویا یعنی یسوع دے جیہڑا ساکوں آوڑن آلے غذاب (غضب) کولوں بچاندا ہے۔

Chapter 2

¹۱۔ اے بھراؤ! توساں آپ جانڑے دے ہو ساڈا توہاڈے کول آوڑن بے فائدہ نہ ہوسی۔ ²۲۔ تے وت تہاکوں پتہ وی ہے جو باوجود بہوں فلپی وچ دکھ اُٹھاوڑن تے بے عزت ہووڑن دے ساکوں اپنڑے خدا دے وچ اے دلیری حاصل ہوئی جو خدا دی خوشخبری وڈی کھلے دل دے نال تہاکوں سنڑاؤن۔³۳۔ کیو جو ساڈی نصیحت نہ گمراہی تھوں ہے نہ پلیتی تھوں نہ فریب دے نال۔ ⁴۴۔ تے وت جیویں خدانے ساکوں قبول کر کے خوشخبری ساڈے سپرد کیتی اویں ہی اساں بیان کریندے ہاہین ۔بندیاں کو نیں وت خدا کوں خوش کرن دے کیتے بیان کریندے ہاہین ۔جیہڑا ساڈے دلوں کوں آزماندا ہے۔⁵۵۔ کیو توساں کو پتہ وی ہے نہ کدی ساڈے کلام دے وچ خوشامد پائی گئی ہے نہ اولالچ دا پردہ بنڑا ۔خدا اس دا گواہ ہے۔ ⁶۶۔ تے وت اساں نہ بندیاں تھوں عزت چاہندے ہاین تیڈے کولوں نہ بہیاں کولوں۔وت مسیح دے رسول ہووڑن دے باجوں توہاڈے اوتے بوجھ لڈ سنگدے ہاسے۔⁷۷۔ تے وت جیویں ماں اپنڑے بالاں کو پالیندی ہے اوں وے ہار اساں توہاڈے کول نرمی دے رہے۔ ⁸۸۔ تے وت اوں ویں ہار اساں بہو توہاڈے (مشتاق) شوقی ہو کے نہ صرف خدا دی خوشخبری وت اپنڑی جان تک وی تہاکوں ڈیوڑن واسطے راضی ہاسے ۔ایںواسطے جو توساں ساڈے (پیارے) لاڈے ہو گئے ہاوے۔ ⁹۹۔ کیو جو اے بھراؤ!تہاکوں کون ساڈی محنت تے مشقت یاد ہوسی کہ اساں نے توہاڈے وچوں کہنے دے اوتے بوجھ نہ لڈن دی غرض تھوں رات ڈہنہ محنت مزدوری کر کے تہاکوں خدا دی خوشخبری دی منادی کیتی۔¹⁰۱۰۔ توساں وی گواہ ہو تے خداوی ہے کہ توہاڈے وچوں جیہڑے ایمان گھن آئے ہو اساں کیوں پاکیدے راست بازی تے بے عیبی دے نال پیش آئے۔ ¹¹۱۱۔ وت توساں جانڑے دے ہو جیویں پیو اپنڑے بالاں دے نال کریندا ہے اویں ہار اساں وی توہاڈے وچوں ہر ھک کوں نصیحت کریندے تے دراسا ڈینڈے تے سمجھندے رہے۔ ¹²۱۲۔ تاں جو توہاڈا چال چلڑن خدا دے لائق ہوے تہاکوں اپنڑی بادشاہی تے جلال وچ بولاندا ہے۔¹³۱۳۔ ایں واسطے اساں وی ہر روز خدا دا شکر کر دے ہاہین تے جڈاں خدا دا سینا ہا ساڈی باجوں توہاڈے کول اپڑا تے توساں نے اوکوں بندیاں دا کلام سمجھکے نیں وت(جیویں حقیقت وچ ہے)خدا دا کلام جان کے قبول کیتا تے او توہاڈے وچ ایمان گھن آئے ہو تا تیر وی رکھدا ہے۔¹⁴۱۴۔ ایں وجہ تھوں اے بھراؤ! خدا دی اُنھاں کلیساوں دی وانگوں بنڑ گئے جو یہودیہ وچ مسیح یسوع دے وچ ھن ۔کیو جو توساں وی اپنڑی قوم والوں تھوں اوھے (تعلیفیس)(دکھ) اُٹھائے جو اُنھاں نے یہودیوں تھوں۔ ¹⁵۱۵۔ جنھاں نے خداوند یسوع کوں تے نبیوں کو وی مار سٹا تے ساکوں ستا ستا کے کھڈ دتااو خدا کوں پسند نیں آندے ۔جیہڑے سارےبندیاں دے دشمنڑ ھن۔ ¹⁶۱۶۔ تے وت او ساکوں (غیر قوماں) بیایاں قوموں اُنھاں دی نجات (چھٹکارہ بخشش) دے کیتے۔کلام مناوڑن تھوں منع کریندے ھن تاں جو اُنھاں دے گناہواں دا ہمیشہ بھرا راہوے وت اُنھاں دے اوتے انتہا غضب آگیا۔¹⁷۱۷۔ اے بھراؤ جڈاں اساں تھوڑے ویلے دے کیتے ظاہر وچ نہ کہ دل تھوں تہاڈے کولوں (جُدا) وچھڑ گئے تاں اساں نے یہو آرزو دے نال توہاڈی صورت ویکھن دی اوروی بہو کوشش کیتی۔ ¹⁸۱۸۔ اس واسطے اساں نے (یعنی میں پولس نے) ھک دفعہ نیں بلکہ ڈو دفعہ توہاڈے کول آوڑاں دا ارادہ کیتا وت شیطان نے ساکوں او کےآکھا۔ ¹⁹۱۹۔ بھلا ساڈی امید تے خوشی تے فخر دا تاج کیا ہے؟ کیا او ساڈے خداوند یسوع دے سامنڑے اُس دے آوڑن دے ویلے توساں وی نہ ہو سو۔؟ ²⁰۲۰۔ ساڈا جلال تے خوشی توہاکوں تاں وی ہوے۔

Chapter 3

¹۱۔ ایں واسطے جڈاں اساں ڈھیر سہے نہ سنگے تاں وت اتھینے وچ کھلے رہ ونجیڑاں منظور کیتا۔ ²۲۔ وت اساں نے تمیتھیس کوں جیہرا ساڈا بھرا تے مسیح دی خوشخبری وچ خدا دا نوکر ہے ایں پاروں متا کہ او تہاکوں پکا کرے تے توہاڈے ایمان دے بارے وچ نصیحت کرے۔ ³۳۔ تے وت انھاں دُکھاں دے سبب تھوں کوئی نہ گھبراوے کیو جو توساں آپ جانڑے دے ہو جو اساں ایندے واسطے مقرر تھیے ہاہین ۔⁴۴۔ وت پہلے وی جڈاں اساں توہاڈے کول ہاسے تاں تہاکوں آدھے ہاسے جو ساکوں دُکھ اُٹھاواڑاں پوسن وت ایویں ہی ہویائے وت تہاکوں پتہ وی ہے۔ ⁵۵۔ ایں واسطے جدوں میں وت ڈھیر سہے نہ سنگا تاں توہاڈے ایمان دا حال پچھ کوں متا کہڈائی ایویں نہ ہوے جو آزماوڑن والے نے تہاکوں آزمایا ہوے تے ساڈی محنت بے فائدہ گئی ہوے۔⁶۶۔ مگر ہنر جو تمتھیس نے توہاڈے کول آکے ساڈے کول توہاڈے ایمان تے محبت دی تے اس گل دی خوشخبری دتی کہ توساں ساڈا ذکر خیر ہمیشہ کریندے ہوتے ساڈے ویکھن دے کیتے شوقی ہو جیویں کہ اساں توہاڈے۔ ⁷۷۔ اس واسطے اے بھراؤ! اساں نے اپنڑی ساری احتیاج تے دُکھ وچ توہاڈے ایمان دے سبب تھوں توہاڈے بارے وچ تسلی پائی ہے۔⁸۸۔ کیو جو ہنڑ اگر خداوند وچ قائم ہو تاں اساں زندہ ہاہین ۔ ⁹۹۔ توہاڈے باجوں اپنڑے خدا دےسامنڑے ساکوں جس قدر خوشی حاصل ہے اُس دا بدلہ وچ میں کیویں ہار توہاڈی لے پاروں خدا دا شکر ادا کروں؟ ¹⁰۱۰۔ اساں رات ڈنہہ بھو دعا کریندے راہندے ہاہین کہ توہاڈی صورت دیکھیں تے توہاڈے ایمان دی کمی پوری کروں۔¹¹۱۱۔ ہنڑ ساڈا خدا تے پیو خود تے ساڈا خداوند یسوع مسیح توہاڈی طرح دی رہبری کرے۔ ¹²۱۲۔ تے وت خداوند اے جیا کرے کہ جیویں ہار ساکوں توہاڈے نال محبت ھے او ویں ہار توہاڈی محبت وی آپس وچ تے سارے بندیاں دے نال ڈھیر ہوے تے ودھے ۔ ¹³۱۳۔ تاں جو او توہاڈے دلاں کوں اے جیا (مضبوط ) کر ڈیوے کہ جڈاں ساڈا خداوند یسوع اپنڑے سارے پاکاں دے نال آوے گا تاں اوے ساڈے خدا تے پیو دے سامنڑے پاکی دے وچ بے عیب ٹھہریں۔

Chapter 4

¹۱۔ غرض اے بھائیو! اساں توہاڈے اگوں التجا کریندے ہاہین جو خداوند یسوع مسیح وچ تہاکوں نصیحت کریندے ہاہین جو جویں یار توساں نے ساڈے کولوں مناسب چال چلنے تے خدا کوں خوش کرن دی تعلیم پائی ہے تے جویں یار توساں چلدے وی ہو اوویں ہار بئی ترقی کریندے جاؤے۔ ²۲۔ کیو جو توساں جانٹرے ہو کہ اساں نے تہاکوں خداوند یسوع دی طرفوں کیا کیا حکم پنجائے۔³۳۔ تے وت خدا دی مرضی اے ھے جو توساں پاک بنڑو یعنی حرام کاری تھوں بچو راہوے۔ ⁴۴۔ تے وت ہر ھک توہاڈے وچوں پاکی تے عزت دے نال اپنڑے ظرف کوں گھنڑاں چاہندا ھے۔ ⁵۵۔ نہ شہوت نہ جوش تھوں اُنھاں قوماں دی وانگوں جیہڑے خدا کوں نیں جانڑدے۔ ⁶۶۔ تے وت کوئی بندہ اپنڑے بھرا دے نال اس امر دے وچ زیادتی یا دغانہ کرے کیو جو خداوند انھاں سارتاں کماں دا بدلہ لے وڑن والہ ھےتے وت اساں نے تہاکوں پہلے وی تنبیہ کر کے جنالا دتا ہائی۔⁷۷۔ اس واسطے کیتے خدا نے ساکوں پیلتی دے کیتے نیں بلکہ وت پاکی دے کیتے بُلایا ھے۔ ⁸۸۔ پس وت جیہڑا نیں مندا اور بندہ کوں نیں بلکہ وت خدا دی نیں مندا جیہڑا توہاکوں پاک روح ڈیندا ھے۔⁹۹۔ وت بھرا والی محبت دے باجوں تہاکوں کجھ لکھن دی حاجت نیں کیو جو توساں آپس وچ محبت کرن دا علم خدا تھوں پا چُکے ہو۔ ¹⁰۱۰۔ تے وت سارے مکدنیہ دے سارے بھرواں دے نال ایویں ہی کردے ہو تے وت اے بھراؤ،اساں تہاکوں نصیحت کریندے ہاہین جو ترقی کریندے جاؤ۔ ¹¹۱۱۔ تے وت جیویں ہار اساں توہاکوں حکم دِتا چپ چاپ راہوڑن تے اپنڑا کاروبار کرن تے اپنڑے ہتھاں نال محنت کرن دی ہمت کرو۔ ¹²۱۲۔ تاں جو وت باتو ں والیے دا نال چنگے طریقے دے نال برتاؤ کرو تے کہے شے دے محتاج نہ ہوے۔¹³۱۳۔ اے بھراؤ! اساں نیں چاہندے ہاہین کہ جو جیہڑے سو رے ہن اُنھاں دے باجوں توساں انڑ واقف رہو تا جو بہیاں دی (مانند) وانگوں جیہڑے ناامید ھن غم نہ کرو۔ ¹⁴۱۴۔ کیو جو جڈاں ساکوں اے یقین ھے کہ یسوع مرگیا تے جی اُٹھا تاں اُسے وانگوں خدا اُنھاں کو وی جیہڑے سو گئے ھن یسوع دے ویلے تھوں اوندے نال لے آوے گا۔ ¹⁵۱۵۔ وت اساں تہاکوں خداوند دے کلام دے مطابق آدھے ہاہین کہ اساں جیہڑے زندہ ہاہین او خداوند دے آوڑن تک باقی راہوں۔¹⁶۱۶۔ کیوں جو خداوند خودآسمان تھوں للکاریندا تے مقرب فرشتہ دی آواز تے خدا نرسنگے دے نال اُتر آوے گا۔ تے پہلے ناں جیہڑے صیح دے وچ ہوئے جی اُٹھ سن۔ ¹⁷۱۷۔ تے وت اساں جیہڑے باقی ہوسوں اوندے نال بادلاں دے اوتے اُٹھائے ویسوں تاں جو ہوا دے وچ خداوند دے نال راہواں گے۔ ¹⁸۱۸۔ پس توساں انھاں گلاں تھوں ھک ڈوجے کوں تسلی ڈتی کرو۔

Chapter 5

¹۱۔ وت اے بھراؤ! اس دی کجھ حاجت نیں جو زمانوں تے موقعوں دے باجوں توہاکوں کجھ لکھا جاوے۔ ²۲۔ اس واسطے کہ توساں آپ خود جانڑدے ہو جو خداوند دا ڈہنہ ایں طرح آوڑن آلہ ھے جیویں رات کو ں چور آندا ھے۔ ³۳۔ جے ویلے لوک آدھے ہوسن کہ سلامتی تے امن ھے اویں ویلے اُنھاں دے اوتے ایں طرح اچل چیت ہلاکت آوے گی ۔جیویں گھنبڑن کودرد لگدے ہن تے او ہرگز نہ بچسن۔⁴۴۔ وت توساں اے بھراؤ انھااے وچ کوئی نہ جو او ڈینہ چور دے وانگوں توہاڈے اوتے آ پوے۔ ⁵۵۔ کیو جو توساں سارے نور دے پتر ہوتے ڈنہہ پتر ہو نہ اساں رات دے ہاہن نہ انھا رے دے ہاہین۔ ⁶۶۔ بس بہیاں دے وانگؤں ستے نہ راہوے بلکہ جاگدے تے ہوشیار راھوے۔ ⁷۷۔ کیو جو جیہڑے سمدے ھن او رات ہی کوں سمدے ھن تے جیہڑے (متوالے) ہوندے ھن او (متوالے) ہوندے ھن رات کوں وی۔⁸۸۔ وت اساں جیہڑے ہاہین دن دے ہاہین تے ایمان محبت دا بکتر لاکے تے نجات (چھٹکارہ) بخشش دی امید دا خود پہن کے ہوشیار ہاہن۔ ⁹۹۔ کیو جو خدا نے ساکوں غضب دے کیتے نیں بلکہ اپنڑے خداوند یسوع دے وسیلہ نجات حاصل کروں۔ ¹⁰۱۰۔ او ساڈی پاروں ایں واسطے مویا جو اساں جاگدے ہووں یا سُتے ہوئے سارے مل کے اوندے نال جیں۔ ¹¹۱۱۔ پس توساں ھک ڈوجے دےنال کوں تسلی ڈوے تے ھک ڈوجے دی ترقی دا موجب بنڑو تے وت توساں ایویں کریندے وی ہو۔¹²۱۲۔ وت اے میڈے بھراؤ! اساں توہاکوں التجا کریندےہاہین توہاڈے وچ محنت کریندے تے خُداوند وچ توہاڈے امام ھن او توہاکوں نصیحت کریندے ھن اُنھاں دی منو۔ ¹³۱۳۔ تے اُنھاں دے کماں دے سبب تھوں محبت دےنال اُنھاں دی وڈی عزت کرو آپس وچ میل جول رکھو۔ ¹⁴۱۴۔ تے وت اے بھراؤ! اساں توہاکوں نصیحت کریندے ہاہین جو بےقاعدہ چلنڑ والیاں کو سمجھاؤ۔کم ہمتوں کوں دلاسا ڈو ۔ کمزوروں کوں سنبھالو ساریاں دے نال تحمل دےنال پیش آؤ۔¹⁵۱۵۔ خبردار! کوئی کہے دے نال بدی دے پاروں بدی نہ کرے بلکہ وت ہر ویلے نیکی کرن دے واسطے تیار راہوے آپس دے وچ دی تے بہیاں ساتیاں دے نال۔ ¹⁶۱۶۔ ہر ویلے خوش راہو۔ ¹⁷۱۷۔ (بلاناغہ) ہر روز دعا کرو۔ ¹⁸۱۸۔ ہر ھک گل وچ شکر گزاری کرو کیو جو مسیح وچ توہاڈی بابت (باجوں ) خدا دی ایھا مرضی ھے۔¹⁹۱۹۔ روح کو نہ سماؤ۔ ²⁰۲۰۔ نبوتوں دی حقارت نہ کرو۔ ²¹۲۱۔ سارتیاں گلاں کوں آزماؤ۔جیہڑی اچھی ہوے اوکوں نپ گھنو۔ ²²۲۲۔ ہر قم دی بری تھوں بچو راہوے۔²³۲۳۔ خدا جو اطمینان دا چشمہ ھے آپ ہی تہاکوں بالکل پاک کرے تے توہاڈے روح جان تے بدن ساڈے خداوند یسوع مسیح دے آوڑن تک پورے پورے تے بے عیب (محفوظ) بچے راہوے۔ ²⁴۲۴۔ توہاڈا سڈن والہ سچا ہے تے او ایویں ہی کرے گا۔²⁵۲۵۔ اے بھراؤ میدے واسطے دُعا کرو۔ ²⁶۲۶۔ پاک (بوسہ) بوتھیاں دے نال سارے بھراواں کو سلام کرو۔ ²⁷۲۷۔ میں تہاکوں خداوند دی سو ڈیندا ہاں جو اے خط سارے بھرواں کو سنڑایاجاوے (ونجیں)۔ ²⁸۲۸۔ ساڈے خداوند یسوع مسیح دا فضل توہاڈے اوتے ہوندا راہوے۔

2 Thessalonians

Chapter 1

¹۱۔ پولس تے سلانس تے تھمتھیس دی طرف تھوں تھسلینکیوں دی کلیسا دے ناں جو ساڈے پیو خدا تے خداوند یسوع وچ ہے۔ ²۲۔ فضل تے(اطمینان) تسلی جداپیو تے خداوند مسیح دی طرف تھوں تہاکوں حاصل ہوندا راہوے۔³۳۔ اے بھراؤ! توہاڈے بارے وچ میں ہر ویلے خدا دا شکر کرنا ساڈے اوتے فرض ہے تے اے ایں پاروں چو مناسب ہے کہ توہاڈا ایمان وھدا دا جاندا ہے۔(وینداہے)تے توساں سار تیاں دی محبت آپس وچ زیادہ ہوندی جاندی ہے۔ ⁴۴۔ ایتھوں تک جو اساں آپ خدا دی کلیسیاؤں وچ توہاڈے اوتے فخرکریندے ہاہین کہ جتنے ظلم تے دُکھ توساں نے اُنھاندےہوانھاں سارتیاں دے وچ صبر تے ایمان ظاہر ہوندا ھے۔ ⁵۵۔ اے خدا دی سچی عدالت دا صاف شاڑن ہے تاجو توساں خدا دی بادشاہی دے لائق ٹھہروجیندے کیتے توساں دُکھ وی اُٹھا ندے ہو۔⁶۶۔ کیو جو خدا دے نیڑے اے انصاف ھے کہ بدلہ وچ توہاڈے اوتے دُجکھ لاوڑن والوں کوں دُکھ۔ ⁷۷۔ تے توساں دُکھ اُٹھاون والوں کو ساڈے نال آرام ڈے جڈاں خداوند یسوع اپنڑے تکڑے فرشتوں دے نال بھڑکدی ہوئی اگ وچ آسمان تھوں ظاہر تھیں۔ ⁸۸۔ تے جیہڑے خدا کو نیں سیناڑ دے تے اوسا ڈے خداوند یسوع دی خوشخبری کوں نیں میندے اُنھاں تھوں بدلہ گھن سی۔⁹۹۔ او خداوند دے چہرہ تے اوندی قدرت دے جلال تھوں دور ہو کے (اخیری )ابدی ہلاکت دی سزا پاویں گے۔ ¹⁰۱۰۔ اے اوں ڈینہ ہوسی جڈاں او اپنڑے پاکاں وچ جلال پانے تے سارے ایمان لاوڑن والوں دے سبب تھوں تعجب دا موجب ہوڑن دے کیتے آوے گا کیوں جو توساں میدی گواہی دے ایمان گھن آئے۔¹¹۱۱۔ اسی واسطے توہاڈے کیتے ہر ویلے دعا دی کر دے راہندے ہاہین کہ خدا تہاکوں اس (بلاوے ) سڈن دے لائق جانے تے نیکی دی کہ ھک خواہش تے ایمان دے ہر ھک کم کوں قدرت تھوں پورا کرے۔ ¹²۱۲۔ تا جو ساڈے خداوند تے خداوند یسوع مسیح دا فضل دے (موافق) ساڈے خداوند یسوع دے نال توہاڈے وچ جلال پاوے تے توساں اوندے وچ۔

Chapter 2

¹۱۔ اے بھراؤ! اساں اپنڑے خداوند یسوع مسیح دے آوڑن تے روندے کول اپنڑے اکٹھے ہووڑن دے باجوں تہاکوں التجا کریندے ہاہین۔ ²۲۔ کہ کہے روح یا کلام یا چٹھی (خط) تھؤں گویا ساڈی طرف تھوں ہووے اے سمجھ کے کہ خداوند دا ڈینہ آپہنچا ھے توہاڈی عقل دفعتہ پر یشان نہ ہو ونجیں تے وت نہ توساں گھبراؤ۔³۳۔ کہے طرح وی کہے دے فریب وچ نہ آوڑن کیو جو او ڈینہ نیں آوے گا جڈاں تک کہ وت پہلے بر (گشتگی)نہ ہوے تے وت او گناہ دا بندہ یعنی ہلاکت دا پتر ظاہر نہ ہوے۔ ⁴۴۔ جیہڑا دشمنڑی کریندا ہے ہر ھک تھؤں جو خدا یا معبود کہلاندا ہے اپنڑے آپ کو وڈا بڑاندہ ہے ایتھوں تک کہ او خدا دے مقدس وچ بہہ کے اپنڑے آپ کوں خدا ظاہر کریندا ھے۔⁵۵۔ کیا تہاکوں یاد نیں جو جدوں میں تہادے کوں حامی تاں تہاکوں اے گلاں آدھا حامی۔ ⁶۶۔ ہنڑ جو شے او کون روکدی پئی ھے تا جو او اپنڑے خاص ویلے دے اوتے ظاہر تھیوے اوکوں جانڑدے ہو۔ ⁷۷۔ کیوں کہ بے دینی دا بھید تاں ہنڑ اثر کریندا جاندا ھے۔مگر وت ھک روکنڑ والا ھے تے جدوں تک او دور نہ کیتا ونجیں روکا راسی۔⁸۸۔ اوں ویلے او بے دین ظاہر ہوسی جیکوں خداوند یسوع اپنڑے منہ دی پھوک تھوں ہلاک تے اپنڑی آوڑن دی تجلی تھوں نسبت کریسی۔ ⁹۹۔ تے وت جینداآوڑن شیطان دی تاثیر دے موافق ھے ہر طرح دی کوڑی قدرت تے نشانوں تے عجیب کماں دے نال۔ ¹⁰۱۰۔ تے وت ہلاک ہووڑن والوں دے کیتے ناراضگی تے ہر طرح دے دھوکے دے نال ہوسی ایں واسطے کہ اُنھاں نے حق دی محبت کوں اختیار نہ کیتا جے تھوں اُنھاں دی بخشش(نجات)ہوندی۔¹¹۱۱۔ ایں پاروں خدا اُنھاں دے کول گمارہ کرن والی تاثیر منج سی تا جو او کوڑ کو سچ سمجھن۔ ¹²۱۲۔ ۔ تے جینے بندے حق دا یقین نیں کردےبلکہ وت (ناراستی) گمراہی کوں پسند کریندے ھن او سارے سزا پاویں گے۔¹³۱۳۔ تے وت توہاڈے بارے وچ اے بھراؤ! خداوند دے لاڈلو ہر ویلے خدا دا شکر کرنا ساڈے اوتے فرض ہے۔کیونکہ خدا نے تہاکوں مڈھ لاتھوں ایں واسطے چنڑ گھدا ہائی کہ روھ دے (ذریعے) باجوں تھوں پاک بنڑ کے تے ایمان گھن کے (نجات) بخشش پاؤں۔ ¹⁴۱۴۔ جنیدے کیتے اوں نے توہاکوں ساڈی خوشخبری دے وسیلے تھؤن بلایا تو جو توساں ساڈے خداوند یسوع مسیح دا جلال حاصل کرو۔ ¹⁵۱۵۔ پس اے بھراؤ! ثابت قدم راہوے جھناں روایتوں دی توساں نے ساڈی زبانی یا (خط) چٹھی دے ذریعے تھوں علم پایا ھے اوندے اوتے قائم رہو۔¹⁶۱۶۔ رب ساڈا خداوند یسوع مسیح خود تے ساڈا پیو خدا جے تے ساڈے نال محبت رکھی تے فضل تھوں (ابدی) اخیری تسلی تے چنگی امید بخشی۔ ¹⁷۱۷۔ توہاڈے دلوں کوں تسلی ڈیوے تے وت ہر ھک نیک کم تے کلام وچ ( مضبوط ) پکا کرے۔

Chapter 3

¹۱۔ غرض اے بھراؤ!ساڈے حق دے وچ وی دعا کرو کہ خداوند دا کلام ایویں چھیتی پھیل ونجیں تے وت جلال پا وے جیویں توہاڈے وچ۔ ²۲۔ تے وت کجروئے ہر ویلے بندیاں تھوں اساں بچے لاہوں کیوں جو ساراتیاں دے وچ ایمان نیں۔ ³۳۔ مگر خدا سچا ہے۔او تہاکوں مضبوط (پکا) کرسیے سی اوں شریر تھوں (محفوظ) بچا کے رکھ سی۔⁴۴۔ تے وت خداوند وچ ساکوں توہادے اوتے بھروسہ ھے ہے کہ جو حکم اساں توہاکوں ڈیندے ہاہین اوندے اوتے عمل کریندے ہوتے وت کریندے وی راہوئے۔ ⁵۵۔ خداوند توہاڈے دلوں کوں خدا دی محبت تے مسیح دے صبر دی طرف ہدایت کرے۔⁶۶۔ اے بھراو! اساں اپنڑے خداوند یسوع مسیح دے ناں تھوں توہاکوں حکم ڈیندے ہاہین کہ ہر ھک اے جیئے بھرا تھوں کنارہ کرو جو بے قاعدہ چلدا ھے تے اُس روایت دے اوتے عمل نیں کریندا جیہڑی اوندے کول ساڈی طرفوں اپڑی ھے۔ ⁷۷۔ کیو جو توساں آپ جانیڑے دے ہو کہ ساڈے وانگوں کیویں بنڑنا جاہندے ھو ایں واسطے اساں توہاڈے وچ بے قاعدہ نہ چلدے ہاسے۔ ⁸۸۔ تے وت کہندا ٹکر مفت نہ کھاندے ہاہین بلکہ وت محنت مزدوری تھوں رات ڈینہ کم کریندے ہاہین تاں جو توہاڈے وچوں سہندے اوتے پوچھ نہ بنڑن۔ ⁹۹۔ ایں واسطے نیں جو ساکوں اختیار کوئی نہ پائی بلکہ ایں واسطے کہ اپنڑے آپ کوں توہاڈے کیتے (نمونہ) مثال بناوڑن تا جو توساں ساڈے وانگوں بنڑو۔¹⁰۱۰۔ تے وت جڈاں اساں توہاڈے کول ہاسے تاں تاں ویلے وی توہاکوں اے حکم ڈیندے ہاسے کہ وت جیکوں محنت کرنا منظور نہ ہوے او کھا وی نہ سنگے۔ ¹¹۱۱۔ وت اساں سنڑ دے ہاہین کہ توہاڈے وچوں کجھ بے قاعدہ چلدے ھن تے کوئی کم نیں کریندے ھن بلکہ وت بہیاں دے کم وچ دخل ڈیندے ھن۔ ¹²۱۲۔ اے جیے بندیاں کو اساں خداوند یسوع مسیح وچ حکم ڈیندے ہاہین تے نصیحت کریندے ہاہین کہ چپ چاپ کم کر کے اپنڑے ٹکر کھا ویں ۔¹³۱۳۔ تے وت توساں اے بھراؤ! نیک کم کرن دے وچ ہمت نہ ہارو۔ ¹⁴۱۴۔ تے وت اگر کوئی سادے اس ( خط) چٹھی دی گِل کو نہ منے تاں اوکوں اکھ دے وچ رکھو تے وت اُس دے نال (محبت ) ملڑن جلڑن نہ رکھو تاں جو او شرمسار ہوے۔ ¹⁵۱۵۔ تے وت اوکوں سشمنڑ نہ جانڑون بلکہ وت بھرا سمجھ کے نصیحت کرو۔¹⁶۱۶۔ اب خداوند جو اطمینان دا چشمہ ھے آپ ہی توہاکوں ہمیشہ تے ہر طرح تھوں اطمینان بخشے ۔خداوند توساں ساتیاں دے نال راہوے۔ ¹⁷۱۷۔ میں پولس اپنڑے ہتھ تھوں سلام لکھدا ہاں ہر (خط ) چٹھی وچ میڈا ایھو نشان ھے میں ایویں ہار لکھدا ہاں ۔ ¹⁸۱۸۔ ساڈے خداوند یسوع مسیح دا فضل توساں سارتیاں دے اوتے ہوندا راہوے۔

1 Timothy

Chapter 1

¹۱۔ پولُس دی طرفوں جیہڑا ساڈے مُنجی خدا تے ساڈے اُمیدگاہ مسیح یسوع دے حکم نال مسیح یسوع دا رسول ہِے۔ ²۲۔ تیمتھیس دے ناں جیہڑا ایمان دے لحاظ نال میڈا سچا پُتر ہِے۔ فضل رَحم تے اطمینان خدا باپ تے ساڈے خداوند مسیح یسوع دی طرفوں تُہاکوُ مِلدا راہوے۔³۳۔ جیویں میں مُکدُنیہ ویندے ویلے تیکوُ نصیحت کیتی ہائی کہ اِفسس اِچ رِہ کے بعض بندیاں کوُ حکم کر ڈیوے کہ بئی طرح دی تعلیم نہ ڈیون۔ ⁴۴۔ اَتے اُنہاں کہانیاں تے بہوُں زیادہ نسب نامیاں تے لحاظ نہ کرنجو تکرار دا باعث تھیندِن تے اوُں الٰہی انتظام دے موافق نئیں جو ایمان تے مبنی ہِے اوُں وے ای ہُن وی کریندا ہاں۔⁵۵۔ حکم دا مقصد ایہہ ہِے کہ پاک دِل تے نیک نیت تے ریاکاری توں بغیر ایمان نال محبت پیدا تھیوے۔ ⁶۶۔ اِنہاں کوُ چھوڑ کے بعض بندے بےہودہ بکواس دی طرف توجہ ڈیون لگ پئے۔ ⁷۷۔ اَتے شریعت دے معلم بننا چاہندِن حالانکہ جیہڑیاں گالہیں آدھِن تے جنہاں دا یقینی طور نال دعویٰ کریندے ہِن اُنہاں کوُ سمجھدے وی نئیں۔ ⁸۸۔ پر اساں جان دے ہئیں کہ شریعت چنگی ہِے پر شرط ایہہ ہِے کہ کوُئی اوُں کوُ شریعت دے طور تے کم تے لاوے۔⁹۹۔ یعنی ایہہ سمجھ کے کہ شریعت راستبازاں کیتے مقرر نئیں تھئی بلکہ بےشرع تے سرکش بندیاں تے بےدیناں تے گناہگاراں تے ناپاک بندیاں تے بے دین تے ماں پیو دے قاتلاں تے خونیاں۔ ¹⁰۱۰۔ تے حرام کاراں تے لونڈے بازاں تے بال چاون آلیاں تے کوڑیاں تے کوُڑی قسم کھاون آلیاں تے اِنہاں دے علاوہ صحیح تعلیم ڈے کے تے برخلاف کم کرن آلیاں دے کیتے ہِے۔ ¹¹۱۱۔ ایہہ خدائے مُبارک دے جلال دی اوُں خوشخبری دے موافق ہِے جو میڈے سپرد تھئی۔¹²۱۲۔ میں اپنے طاقت بخشن آلے خداوند مسیح یسوع دا شکر کریندا ہاں کہ اوُں نے میکوُ دیانتدار سمجھ کے اپنی خدمت واسطے مقرر کیتے۔ ¹³۱۳۔ اگرچہ میں پہلے کُفر آلا تے ستاون آلا تے بےعزت کرن آلا ہامی تاں وی میڈے تے رَحم تھیا اِیں کیتے کہ میں بےایمانی دی حالت اِچ نادانی نال ایہہ کم کیتے ہَن۔ ¹⁴۱۴۔ اَتے ساڈے خداوند دا فضل اوُں ایمان تے محبت دے نال جیہڑا یسوع مسیح اِچ ہِے بہوُں زیادہ تھیا۔¹⁵۱۵۔ ایہہ گالہہ سچ تے ہر طرح نال قبول کرن دے لائق ہِے کہ مسیح یسوع گناہگاراں کوُ نجات ڈیون کیتے دُنیا وِچ آیا جنہاں وِچوں ساریاں توں وڈا میں ہاں۔ ¹⁶۱۶۔ پر میڈے تے رَحم اِیں کیتے تھیا کہ یسوع مسیح میڈے جئے وڈے گناہگار اِچ اپنا کمال تحمل ظاہر کرے تاکہ جو بندے ہمیشہ دی زندگی کیتے اوُں دے تے ایمان گھِن آسن اُنہاں کیتے میں نمونہ ہاں۔ ¹⁷۱۷۔ ہُن ازلی بادشاہ یعنی غیرفانی ناں نظر آون آلے واحد خدا دی عزت تے تمجید ہمیشہ تھیندی راہوے۔ آمین۔¹⁸۱۸۔ اَے پُتر تیمتھیس اُنہاں پیشن گوئیاں دے موافق جو پہلے تیڈے بارے کیتیاں گئیاں ہَن میں ایہہ حکم تیڈے حوالے کریندا ہاں تاں جو تُوں اُنہاں دے مطابق چنگی لڑائی لڑدا رِہ اَتے ایمان تے اوُں نیک نیت تے قائم راہوے۔ ¹⁹۱۹۔ جئیں کوُ دوُر کرن دے پاروُں بعض بندیاں دے ایمان دا جہاز غرق تھی گیئے۔ ²⁰۲۰۔ اُنہان وِچوں ہی ہُمِنِیُس تے سکندر ہِن۔ جنہاں کوُ میں شیطان دے حوالے کیتے تاں جو کُفر توں باز راہونا سِکھن۔

Chapter 2

¹۱۔پس میں ساریاں توں پہلے ایہہ نصیحت کریندا ہاں کہ مُناجاتیں تے دعاواں تے التجاواں تے شکرگزاریاں سارے بندیاں کیتے کیتی ونجن۔ ²۲۔ بادشاہواں تے سارے وڈے مرتبہ آلیاں دے واسطے اِیں کیتے جو اساں کمال دین داری تے سنجیدگی نال امن وآرام دے نال زندگی گزاروُں۔ ³۳۔ ایہہ ساڈے مُنجی خدا دے نیڑے چنگا تے پسندیدہ ہِے۔ ⁴۴۔ اوہ چاہندہ ہِے جو سارے بندے نجات پاؤن اَتے سچائی دی پہچان تک پہنچن۔⁵۵۔ کیونکہ خدا ہِک ہِے اَتے خدا تے انسان دے وِچ درمیانی وی ہِک یعنی مسیح یسوع جو انسان ہِے۔ ⁶۶۔جئیں نے اپنے آپ کوُ ساریاں دے فدیہ اِچ ڈے ڈِتے تاں جومناسب ویلے اِچ اوُندی گواہی ڈِتی ونجے۔ ⁷۷۔ میں سچ آدھا ہاں۔ کوُڑ نئیں بولیندا کہ میں اِیں غرج نال مُنادی کرن آلا تے رسول تے غیر قوماں کوُ ایمان تے سچائی دی گالہیں سِکھاون آلا مقرر تھیا۔⁸۸۔ پس میں چاہندا ہاں جو مَرد ہر جاہ تے غصے تے تکرار توں بغیر پاک ہتھ چا کے دعا کیتا کرن۔ ⁹۹۔ ایویں ای زنانیاں حیادار کپڑے تے شرم پرہیزگاری دے نال اپنے آپ کوُ سنوارن نہ کہ بال بناون تے سونے تے موتی تے مہنگے کپڑیاں نال۔ ¹⁰۱۰۔ بلکہ نیک کماں نال جیویں خدا دی عبادت کرن آلیاں زنانیاں کوُ مناسب ہِے۔¹¹۱۱۔ عورت چُپ کر کے وڈی تابع داری دے نا ل سِکھے۔ ¹²۱۲۔ اَتے میں اجازت نئیں ڈیندا کہ عورت سکھاوے یا مَرد تے خُکم چلاوے بلکہ چُپ چاپ راہوے۔¹³۱۳۔ کیونکہ پہلے آدم بنایا گیا ہا۔ اوُں دے بعد حوا۔ ¹⁴۱۴۔ اَتے آدم نے دھوکا نئیں کھادا ہا بلکہ عورت دھوکا کھا کے گناہ وِچ ڈھِے پئی۔ ¹⁵۱۵۔ پر بالاں دے ہون پاروُں نجات پاسی پر شرط اِے ہِے کہ اوہ ایمان تے محبت تے پاکیزگی اِچ پرہیزگاری دے نال قائم راہون۔

Chapter 3

¹۱۔ ایہہ گالہہ سچ ہِے کہ جو بندہ نگہبان دا عہدہ چاہندے اوہ چنگے کم دی خواہش کریندے۔ ²۲۔ پس نگہبان کوُ بےالزام۔ ہِک ذال دا پئے۔ پرہیزگار۔ خدا توں ڈرن آلا۔ بااخلاق۔ مسافرپرور تے تعلیم ڈیون دے لائق ہووے۔ ³۳۔ نشہ اِچ شور مچاون آلا یا مارپیٹ کرن آلا نہ ہووے بلکہ حلیم ہووے۔ نہ جھگڑن آلا نہ پیسے نال پیار کرن آلا۔⁴۴۔ اپنے گھر دا پوری طرح بندوبست کریندا ہووے اَتے اپنے بالاں کوُ بہوُں زیادہ سنجیدگی دے نال تابع رکھیندا ہووے۔ ⁵۵۔ ( جڈاں کوُئی اپنے گھر ہی دا بندوبست کرنا نئیں جان دا تاں خدا دی کلیسیا دی خبرگیری کیویں کریسی؟)۔⁶۶۔ نَو مرید نہ تھی تاں جو تکبر کر کے کتھائیں ابلیس جیہی سزا نہ پاویں۔ ⁷۷۔اَتے باہر آلیاں دے نیڑے وی نیک نام تھیونا چاہیدا ہِے تاں جو ملامت اِچ تے ابلیس دے پھندے اِچ نہ پھنسن۔⁸۸۔ ایویں ای خادماں کوُ وی سنجیدہ تھیونا چاہیدے ڈوُ زبان تے شرابی تے ناجائز نفع دے لالچی نہ ہوون۔ ⁹۹۔ اَتے ایمان دے بھید کوُ پاک دِل اِچ حفاظت نال رکھن۔ ¹⁰۱۰۔ ا۔تے اِے وی پہلے آزمائے ونجن۔ اِیں دے بعد اگر بےالزام ٹھہرن تاں خدمت دا کم کرن۔¹¹۱۱۔ ایویں ای زنانیاں کوُ وی سنجیدہ تھیونا چاہیدے۔ تُہمت لاون آلیاں نہ ہوون بلکہ پرہیزگار تے ساریاں گالہیں وِچ ایمان دار ہوون۔ ¹²۱۲۔ خادم ہِک ہِک ذال دے پئے ہوون اَتے اپنے اپنے بالاں تے گھراں دا چنگی طرح بندوبست کریندے ہوون۔ ¹³۱۳۔ کیونکہ جو خدمت دا کم چنگی طرح کریندِن اوہ اپنے کیتے چنگا مرتبہ تے اوُں ایمان وِچ جو مسیح یسوع تے ہِے وڈی دلیری حاصل کریندِن۔¹⁴۱۴۔ میں تیڈے کول جلدی آون دی اُمید کرن تے وی ایہہ گالہیں تیکوُ ایں کیتے لکھدا ہاں۔ ¹⁵۱۵۔ کہ اگر میکوُ آون اِچ دیر تھی ونجے تاں تیکوُ پتا لگ ونجے کہ خدا دے گھر یعنی زندہ خدا دی کلیسیا اِچ جو حق دا کھمبا تے بُنیاد ہِے کیویں برتاؤ کرنا چاہیدے۔¹⁶۱۶۔ اِیں دے وِچ کلام نئیں جو دین داریدا بھید وڈا ہِے یعنی اوہ جو جسن اِچ ظاہر تھیا اَتے روُح اِچ راستباز ٹھہرے تے فرشتیاں کوُ ڈِکھائی ڈِتے اَتے غیر قوماں اِچ اوُں دی مُنادی تھئی تے دُنیا اِچ اوُں دے تے ایمان گھِن آئے تے جلال اِچ اُتے چاتا گیا۔

Chapter 4

¹۱۔ لیکن روُح صاف آدھے کہ آیندہ زمانیاں اِچ بعض لوگ گمراہ کرن آلی روحاں تے شیاطین دی تعلیم دے پاسے متوجہ تھی کے ایمان توں پھِر ویسن۔ ²۲۔ ایہہ اُنہاں کوُڑے بندیاں دی ریاکاری دے پاروُں تھی سی جنہاں دا دِل تتے لوُہے نال داغ ڈِتا گئیے۔³۳۔ ایہہ بندے ویاہ کرن توں منع کریسن اَتے اُنہاں کھاون توں پرہیز کرن دا حُکم ڈیسن جنہاں کوُ خدا نے اِیں کیتے پیدا کیتا ہِے کہ ایمان دار تے حق دے سُنجھاون آلے اُنہاں کوُ شکرگزاری کے ساتھ کھاون۔ ⁴۴۔ کیوں جو خدا دی پیدا کیتی ہوئی ہر شئے چنگی ہِے اَتے کوُئی شئے انکار دے لائق نئیں پر شرط ایہہ ہِے کہ شکرگزاری دے نال کھادی ونجن۔ ⁵۵۔ اِیں کیتے کہ خدا دے کلام تے دعا دے نال پاک تھی ویندی ہِے۔⁶۶۔ اگر تُو بھراواں کوُ ایہہ گالہیں یاد ڈیویسیں تاں مسیح یسوع دا چنگا خادم ٹھہرسیں اَتے ایمان تے اوُں چنگی تعلیم دیاں گالہیں نال جئیں دی تُوں پیروی کریندا آیا ہئیں پرورش پاندا راہسیں۔ ⁷۷۔ لیکن بےہودہ تے بُڈھیاں زنانیاں آلی کہانیاں توں کنارہ کر تے دینداری کیتے محنت کر۔ ⁸۸۔ کیونکہ جسمانی محنت دا فائدہ گھٹ ہِے لیکن دین داری ساریاں گالہیں کیتے فائدہ مند ہِے اِیں کیتے کہ ہُن دی تے آؤن آلی زندگی دا وعدہ وی اِیں کیتے ہِے۔⁹۹۔ ایہہ گالہہ سچ ہِے تے ہر طرح نال قبول کرن دے لائق ہِے۔ ¹⁰۱۰۔ کیونکہ اساں محنت تے جانفشانی اِیں کیتے کریندے ہئیں کہ ساڈی اُمید اوُں زندہ خدا تے لگی ہوئی ہِے جیہڑا سارے بندیاں دا خاص کر ایمانداراں دا مُنجی ہِے۔¹¹۱۱۔ اِنہاں گالہیں دا حُکم کر تے تعلیم ڈے۔ ¹²۱۲۔ کوُئی تیڈی جوانی دی حقارت نہ کرن پاوے بلکہ تُو ایمانداراں کیتے کلام کرن تے چال چلن تے محبت تے ایمان تے پاکیزگی وِچ نمونہ بن۔ ¹³۱۳۔ جڈاں تائیں میں نہ آواں پڑھن تے نصیحت کرن تے تعلیم ڈیون دی طرف توجہ رکھ۔¹⁴۱۴۔ اوُں نعمت توں غافل نہ رِہ جیہڑی تیکوُ ملی ہوئی ہِے اَتے نبوت دے نال بزرگاں تے ہتھ رکھیندے ویلے تیکوُ مِلی ہائی۔ ¹⁵۱۵۔ اِنہاں گالہیں دی فکر رکھ۔ اِنہاں وِچ ہی مصروف رِہ تاکہ تیڈی ترقّی ساریاں تے ظاہر تھی ونجے۔ ¹⁶۱۶۔ اپنی تے اپنی تعلیم دی خبرداری کر۔اِنہاں گالہیں تے قائم رِہ کیونکہ ایویں کرن نال تُوں اپنی تے اپنے سُنن والیاں دی وی نجات دا باعث تھی سی۔

Chapter 5

¹۱۔ کئیں وڈے عمر آلے کوُ ملامت نہ کر بلکہ پیو جان کے نصیحت کر۔ ²۲۔ اَتے جواناں کوُ بھرا جان کے تے وڈی عمر آلیاں زنانیاں کوُ ماں جان کے تے جوان زنانیاں کوُ بہوُں پاکیزگی نال بھین جان کے۔³۳۔ اُنہاں بیواواں دی جیہڑیاں واقعی بیوہ ہِن عزت کر۔ ⁴۴۔ اَتے اگر کئیں بیوہ دے پُتر یا پوترے ہوون تاں اوہ پہلے اپنے ہی گھرانے دے نال دینداری دا برتاؤ کرنا تے ماں پیو دا حق ڈیونا سِکھِن کیونکہ ایہہ خدا دے نیڑے پسندیدہ ہِے۔⁵۵۔ جو واقعی ہِے اَتے اوُندا کوُئی نئیں اوہ خدا تے اُمید رکھیندی ہِے تے رات ڈِیں مُناجات تے دعاواں اِچ لگی راہندی ہِے۔ ⁶۶۔ پر جیہڑی عیش وعشرت وِچ پے گئی ہِے اوہ جیوندے جی مر گئی ہِے۔⁷۷۔ اِنہاں گالہیں دا وی حکم کر تاں جو بےالزام راہون۔ ⁸۸۔ اگر کوُئی اپنیاں دا تے خاص کر اپنے گھرانے دی خبرگیری نہ کرے تاں ایمان دا مُنکر تے بےایمان توں وی بدتر ہِے۔⁹۹۔ اوہو بیوہ افراد اِچ لکھ ونجے جیہڑی سٹھ سال توں گھٹ دی نہ ہووے اَتے ہِک پئے دی ذال تھئی ہووے۔ ¹⁰۱۰۔ اَتے نیک کماں اِچ مشہور ہووے۔ بالاں دی تربیت کیتی ہووے۔ پردیسیاں دے نال مہمان نوازی کیتی ہووے۔ پاک بندیاں دے پیر دھوتے ہوون۔ مصیبت اِچ پھسے ہوئے لوگاں دی مدد کیتی ہووے تے ہر ہک نیک کم کرن کیتے تیز راہی ہووے۔¹¹۱۱۔ پر جوان بیواواں دے ناں نہ لکھ کیونکہ جڈاں اوہ مسیح دے خلاف اپنے نفس دے تابع تھئی ویندیاں ہِن تا ویاہ کرنا چاہندِن۔ ¹²۱۲۔ اَتے سزا دے لائق ٹھہردیاں ہِن اِیں کیتے کہ اُنہاں نے اپنے پہلے ایمان کوُ چھوڑ ڈِتے۔ ¹³۱۳۔ اَتے ایندے نال ای اوہ گھر گھر پھر کے بیکار راہونا سِکھدِن تے صرف بےکار ہی نئیں راہندیاں بلکہ بَک بَک کریندیاں راہند،ن تے ڈوجھیاں دے کم وِچ دَخل وی ڈیندِن تے اوہ گالہیں آدھِن جیندا آکھنا شرم ہِے۔¹⁴۱۴۔ پس میں چاہندا ہاں کہ جوان بیواواں ویاہ کرن۔ اُنہاں دے بال تھیون۔ گھر دا انتظام کرن تے کئیں مخالف کوُ بَدگوئی دا موقع نہ مِلے۔ ¹⁵۱۵۔ کیونکہ بعض گمراہ تھی کے شیطان دی راہ تے ٹُر پیاں ہِن۔ ¹⁶۱۶۔ اگر کئیں ایماندار عورت دے گھر بیواواں ہوون تاں اوہو اُنہاں دی مدد کرن تے کلیسیا تے بوجھ نہ سٹیا ونجے تاکہ اوہ اُنہاں دی مدد کر سگے جو واقعی بیوہ ہِن۔¹⁷۱۷۔ جیہڑے بزرگ چنگا کم کریندِن۔ خاص کر اوہ جو کلام سناون تے تعلیم ڈیون اِچ محنت کریندے ہِن اوہ بہوُں عزت دے لائق سمجھے ونجن۔ ¹⁸۱۸۔ کیونکہ کتابِ مُقّدس ایہہ آدھی ہِے کہ سجے پاسے چلدے ہوئے ڈاندھ دا مُنہ نہ بندھائے اَتے مزدور پنی مزدوری دا حقدار ہِے۔¹⁹۱۹۔ جو دعویٰ کئیں بزرگ دے خلاف کیتا ونجے ڈوُ یا ترئے گواہاں دے بغیر اوُں کوُ نہ سُن۔ ²⁰۲۰۔ گناہ کرن آلیاں کوُ ساریاں دے سامنے ملامت کر تاں جو ڈوجھیاں کوُ وی خوف ہووے۔²¹۲۱۔ خدا تے مسیح یسوع تے برگزیدہ فرشتیاں کوُ گواہ بنا کے میں تیکوُ تاکید کریندا ہاں کہ اِنہاں گالہیں تے تعصب توں بغیر عمل کر تے کوُئی وی کم طرفداری نال نہ کرائے۔ ²²۲۲۔ کئیں بندے تے ہتھ رکھن اِچ جلدی نہ کرائے اَتے ڈوجھیاں دے گناہواں وِچ وی شریک نہ تھیوائے۔ اپنے آپ کوُ پاک رکھنا۔²³۲۳۔ ہُن تھوں صرف پانی ای نہ پیتا کر بلکہ اپنے معدے تے زیادہ تر کمزور راہون دی وجہ توں تھوڑی جئی مَے وی استعمال کیتا کر۔ ²⁴۲۴۔ بعض بندیاں دے گناہ ظاہر تھیندے ہِن تے پہلے ای عدالت وِچ پہنچ ویندے ہِن اَتے بعض دے پِچھے ویندِن۔ ²⁵۲۵۔ ایویں ای بعض چنگے کم وی ظاہر تھیندِن اَتے جیہڑے ایہو جئے نئیں اوہ وی لُک نئیں سگدے۔

Chapter 6

¹۱۔ جتنے وی نوکر ہِن جُوئے دے تھلے ہِن اپنے مالکاں کوُ بہوُں عزت دے لائق جانن تاں جو خدا دا ناں تے تعلیم بدنام نہ تھیوے۔ ²۲۔ اَتے جنہاں دے مالک ایماندار ہِن اوہ اُنہاں کوُ بھرا ہوون دے پاروُں حقیر نہ جانن بلکہ اِیں کیتے زیادہ تر اُنہاں دی خدمت کرن کہ فائدہ چاون آلے ایماندار تے عزیز ہِن۔ تُو اِنہاں گالہیں دی تعلیم ڈے تے نصیحت کر۔³۳۔ اگر کوُئی بندہ بئی طرح دی تعلیم ڈیندا ہِے تے صحیح گالہیں کوُ یعنی ساڈے خداوند یسوع مسیح دیاں گالہیں تے اوُں تعلیم کوُ نئیں منیندا جیہڑیاں دینداری دے مطابق ہِن۔ ⁴۴۔ اوہ مغرور ہِے اَتے کجھ نئیں جان دا بلکہ اوُں کوُ بحث تے لفظی تکرار کرن دی بیماری ہِے۔ جئیں دے نال حسد تے جھگڑے تے بدگوئیاں تے بدگمانیاں۔ ⁵۵۔ اَتے اُنہاں بندیاں وِچ ردّوبدل پیدا تھیندا ہِے جنہاں دی عقل وگڑ گئی ہِے اَتے اوہ حق توں محروم ہِن تے دینداری کوُ نفع ہی دا ذریعہ سمجھدے ہِن۔⁶۶۔ہاں دینداری تھوڑی شئے تے رضا مندی دے نال وڈے نفع دا ذریعہ ہِے۔ ⁷۷۔ کیونکہ نہ تاں اساں دُنیا وِچ کجھ گھِن کے آئے تے نہ کجھ اوُں دے وِچوں کجھ لے جا سگدے ہئیں۔ ⁸۸۔ پس اگر ساڈے کول کھاون پاون کوُ ہِے تاں اوُں دے تے گزارا کروں۔⁹۹۔ پر جو امیر تھیونا چاہندِن اوہ ایہو جئی آزمائش تے بہوُں ساری بےہودہ تے نقصان پہنچاون آلی خواہشاں اِچ پھسے ہِن جو بندیاں کوُ تباہی تے ہلاکت دے دریا وِچ ڈَبو ڈیندیاں ہِن۔ ¹⁰۱۰۔ کیونکہ زر دی دوستی ہر قسم دی بُرائی دی جڑ ہِے جئیں دی آرزو وِچ بعض نے ایمان توں گمراہ تھی کے اپنے دِلاں کوُ طرح طرح دے غماں نال زخمی کر گِدے۔¹¹۱۱۔ پر اَے خدا دے بندے! تُو اِنہاں گالہیں توں بھج تے راستبازی۔ دینداری۔ایمان۔ محبت۔ صبر تے حلم دا طالب تھی۔ ¹²۱۲۔ ایمان دی چنگی کُشتی لڑ۔ اوُں ہمیشہ دی زندگی تے قبضہ کر گھِن جیندے کیتے تُو سڈیا گیا ہا اَتے بہوُں سارے گواہاں دے سامنے چنگا اقرار کیتا ہا۔¹³۱۳۔ میں اوُں خدا کوُ جیہڑا ساریاں شئیاں کوُ زندہ کریندا ہِے اَتے مسیح یسوع کوُ جئیں نے پُنطیس پیلاطُس دے سامنے چنگا اقرار کیتا ہاگواہ کر کے تیکوُ تاکید کریندا ہاں۔ ¹⁴۱۴۔ کہ ساڈے خداوند یسوع مسیح دے اوُں آون تائیں حکم کوُ بےداغ تے بےالزام رکھ۔¹⁵۱۵۔ جینکوُ اوہ مُناسب ویلے تے ظاہر کریسی جو مُبارک تے واحد حاکم۔ بادشاہواں دا بادشاہ تے خداونداں دا خداوند ہِے۔ ¹⁶۱۶۔ بقا صرف اوُں کوُ ای ہِے اَتے اوہ اوُں نور وِچ راہندے جئیں تک کوُئی نئیں پہنچ سگدا نہ اوُں کو کئیں انسان نے ڈِٹھے اَتے نہ ڈیکھ سگدے۔ اوُں دی عزت تے سلطنت ہمیشہ تک راہوے۔ آمین۔¹⁷۱۷۔اِیں موجودہ جہان دے دولت منداں کوُ حُکم ڈے کہ مغرور نہ تھیون تے کمزور دولت تے نئیں بلکہ خدا تے اُمید رکھن جو ساکوُ لُطف چاون کیتے ساریاں شئیاں بہوُں زیادہ ڈیندا ہِے۔ ¹⁸۱۸۔ اَتے نیکی کروں تے چنگے کماں وِچ دولت مند بنوں تے سخاوت تے تیار تے مدد تے تیار راہوں۔ ¹⁹۱۹۔ اَتے آیندہ کیتے اپنے واسطے ہک چنگی بنیاد قائم کر رکھوں تاں جو حقیقی زندگی تے قبضہ کروں۔²⁰۲۰۔ اَے تیمتھیس اِیں امانت کوُ حفاظت نال رکھ تے جئیں علم کوُ علم آکھنا ہی غلط ہِے اوُں دی بےہودہ بکواس تے مخالفت تے توجہ نہ کر۔ ²¹۲۱۔ بعض اِیں دا اقرار کر کے ایمان توں پھِر گئے ہِن۔ تُہاڈے تے فضل تھیندا راہوے۔

2 Timothy

Chapter 1

¹۱۔پولُس دی طرفوںجو اوُں زندگی دے وعدہ دے موافق جو مسیح یسوع وِچ ہِے خدا دی مرضی نال یسوع دا رسول ہِے۔ ²۲۔ پیارے پُتر تیمتھیس دے ناں۔ فضل۔ رَحم تے اطمینان خدا باپ تے ساڈے خداوند مسیح یسوع دی طرفوں تیکوُ مِلدا راہوے۔³۳۔ جئیں خدا دی عبادت میں صاف دِل نال پیو ڈاڈے دے طور تے کریندا ہاں اوُں دا شکر ہِے کہ اپنی دعاواں اِچ روزانہ تیکوُ یاد رکھیندا ہاں۔ ⁴۴۔ اَتے تیڈے ہنجواں کوُ یاد کر کے ڈِیں رات تیڈے نال مِلن دا مشتاق راہندا ہاں تاں جو خوشی نال بھر ونجاں۔ ⁵۵۔ اَتے میکوُ تیڈا اوہ ریاکاری توں آزاد ایمان یاد ڈیوایا گیا ہِے جو پہلے تیڈی نانی لُوئس تے تیڈی ماں یونیکے رکھدیاں ہَن اَتے میکوُ یقین ہِے کہ تُو وی رکھیندا ہئیں۔⁶۶۔ اِیں دے پاروُں میں تیکوُ یاد ڈیویندا ہاں کہ تُو خدا دی اوُں نعمت کوُ چمکا ڈے جو میڈے ہتھ رکھن دے پاروُں تیکوُ مِلی ہِے۔ ⁷۷۔ کیونکہ خدا نے ساکوُ دہشت دی روُح نئیں بلکہ قدرت تے محبت تے تربیت دی روُح ڈِتی ہِے۔⁸۸۔ پس ساڈے خداوند دی گواہی ڈیون نال تے میڈے کولوں جیہڑا اوُں دا قیدی ہاں شرم نہ کر بلکہ خدا دی قدرت دے موافق خوشخبری دی خاطر میڈے نال ڈُکھ چا۔ ⁹۹۔ جئیں نے ساکوُ نجات ڈِتی تے پاک بلاوے تھوں سڈیا ساڈے کماں دے موافق نئیں بلکہ اپنے خاص ارادہ تے اوُں فضل دے موافق جیہڑا یسوع مسیح اِچ ساڈے تے ازل توں تھیئے۔ ¹⁰۱۰۔پر ہُن ساڈے مُنجی مسیح یسوع دے ظہور توں ظاہر تھیئے جئیں نے موت کوُ ختم کر کے تے زندگی تے بقا کوُ اوُں خوشخبری دے وسیلے نال روشن کر ڈِتے۔ ¹¹۱۱۔ جئیں کیتے میں مُنادی کرن آلا تے رسول تے استاد مقرر تھیا۔¹²۱۲۔ اِیں دے پاروُں میں اِے ڈُکھ وی چاتے لیکن شرم نئیں کیتی کیونکہ جئیں دا میں یقین کیتا ہِے اوُں کوُ جان دا ہاں اتے میکوُ یقین ہِے کہ اوہ میڈی امانت دی اوُں ڈِیں تک حفاظت کر سگدے۔ ¹³۱۳۔ جو صحیح گالہیں تُوں میڈے کولوں سُنیاں ہِن اوُں ایمان تے محبت دے نال جو مسیح یسوع وِچ ہِے اوُں دا خاکہ یاد رکھ۔ ¹⁴۱۴۔ روُح القدس دے وسیلے نال جو ساڈے وِچ راہندے اِیں چنگی امانت دی حفاظت کر۔¹⁵۱۵۔ تُوں ایہہ جان دا ہئیں کہ آسیہ دے سارے لوگ میڈے توں پھر گئے ہِن۔ جنہاں وِچوں فُوگلُس تے ہر مُگِنیُس ہِن۔ ¹⁶۱۶۔ خداوند اُنیسفرُس دے گھرانے تے رَحم کرے کیونکہ اوُں نے بہوُں واری میکوُ تازہ دَم کیتے اَتے میڈی قید توں شرمندہ نہ تھیا۔ ¹⁷۱۷۔ بلکہ جڈاں اوہ روما وِچ آیا تاں کوشش نال لبھ کے میکوُ مِلے۔ ¹⁸۱۸۔ ( خداوند اوُں کوُ ایہہ بخشے جو اوُں ڈِیں تے خداوند دا رَحم تھیوے ) اَتے اوُں نے اِفسس اِچ جو جو خدمتاں کیتیا ہِن تُوں اُنہاں کوُ چنگی طرح جان دا ہئیں۔

Chapter 2

¹۱۔ پس اَے میڈے پُتر! تُوں اوُں فضل توں جو مسیح یسوع اِچ ہِے مضبوط بن۔ ²۲۔ اَتے جو گالہیں تُوں بہوُں سارے گواہاں دے سامنے میڈے کولوں سُنیاں ہَن اُنہاں کوُ ایہو جئے دیانتدار بندیاں دے حوالے کر جیہڑے ڈوجھیاں کوُ وی سِکھاون دے قابل ہوون۔³۳۔ مسیح یسوع دے چنگے سپاہی دی کار میڈے نال ڈُکھ چا۔ ⁴۴۔ کوُئی سپاہی جڈاں لڑائی کیتے ویندا ہِے اپنے آپ کو دُنیا دے معاملیاں وِچ نئیں پھسینداتاں جو اپنے بھرتی کرن آلے کوُ خوش کرے۔ ⁵۵۔ دَنگل وِچ مقابلہ کرن آلا وی اگر اوُں نے باقائدہ مقابلہ نہ کیتا ہوئے تاں سہرا نئیں پا سگدا۔⁶۶۔جیہڑا کسان محنت کریندِے اپنی فصل دا حصہ پہلے اوُں کوُ ملنا چاہیدِے۔ ⁷۷۔جو میں آدھا ہاں اوُندے تے غور کر کیونکہ خداوند تیکوُ ساریاں گالہیں دی سمجھ ڈیسی۔⁸۸۔ یسوع مسیح کوُ یاد رکھ جیہڑا مُردیاں وِچوں زندہ تھیا ہِے اَتے داؤد دی نسل ویہِے۔ میڈی اوُں خوشخبری دے موافق۔ ⁹۹۔جئیں کیتے میں بدکار دی کار ڈُکھ چیندا ہاں اِتھوں تک کہ قید اِچ ہاں پر خدا دا کلام قید نئیں۔ ¹⁰۱۰۔ اِیں دے پاروُں میں چُنے ہوئے لوگاں دی خاطر سب کجھ برداشت کریندا ہاں تاں جو اوہ وی اوُں نجات کوُ جو یسوع مسیح اِچ ہِے ابدی جلال سمیت حاصل کرن۔¹¹۱۱۔ایہہ گالہہ سچ ہِے کہ جڈاں اساں اوُندے نال مَر گئے تاں اوُندے نال زندہ وی راہسوں۔ ¹²۱۲۔ اگر اساں ڈُکھ برداشت کریسوں تاں اوُندے نال بادشاہی وی کریسوں۔ اگر اساں اوُندا انکار کریسوں تاں اوہ وی ساڈا انکار کریسی۔ ¹³۱۳۔ اگر اساں بےوفا تھی ویسوں تاں وی اوہ وفادار راہسی کیوں جو اوہ آپ اپنا انکار نئیں کر سگدے۔¹⁴۱۴۔ ایہہ گالہیں اُنہیں کوُ یاد ڈیوا اَتے خداوند دے سامنے تاکید کر کہ لفظی بحث نی کرن جیندے توں کجھ وی حاصل نئیں تھیندا بلکہ سُنن آلےوگڑ ویندِن۔ ¹⁵۱۵۔ اپنے آپ کوُ خدا دے سامنے مقبول تے ایہو جئے کم کرن آلے دی کار پیش کرن دی کوشش کر جئیں کوُ شرمندہ تھیونا نہ پووے اَتے جیہڑا حق دے کلام کوُ ٹھیک طریقے نال استمعال کریندا ہووے۔¹⁶۱۶۔لیکن بےہودہ بکواس توں پرہیز کر کیونکہ ایہو جئے بندے بہوُں بےدینی اِچ ترقّی کریسن۔ ¹⁷۱۷۔ اَتے اُنہاں دا کلام اوُں زخم دی کار ہِے جیہڑا ٹھیک نئیں تھیندا وگڑدا لگا ویسی۔ ہُمِنِیُس تے فلِتُس اُنہاں وِچوں ای ہِن۔ ¹⁸۱۸۔ اوہ ایہہ آکھ کے کہ قیامت تاں تھی گئی ہِے حق توں گمراہ تھی گئے ہِن اَتے بعض دا ایمان وگِاڑ ڈیندِن۔¹⁹۱۹۔ تاں وی خدا دی مضبوط بنیاد قائم راہندی ہِے اَتے اوُندے تے ایہہ مُہر ہِے کہ خداوند اپنیاں کوُ سُنجاندِے اَتے جو کوُئی خداوند دا ناں گھِندے ناراستی توں باز راہوے۔ ²⁰۲۰۔ وڈے گھر وِچ نہ صرف سونے چاندی ہی دے بھانڈے ہوندِن بلکہ لکڑی تے مٹی دے وی۔ بعض عزّت تے بعض ذِلّت کیتے۔ ²¹۲۱۔ پس جو کوُئی اِنہاں توں اَنج تھی کے اپنے آپ کوُ پاک کریسی اوہ عزّت دا بھانڈا تے مُقّدس بنسی اَتے مالک دے کم دے لائق تے ہر نیک کم کیتے تیار ہوسی۔²²۲۲۔ جوانی دیا خواہشاں کولوں بھج تے جیہڑے پاک دِل دے نال خداوند توں دعا کریندِن اُنہاں دے نال راستبازی تے ایمان تے محبت تے صُلح دا طالب تھی۔ ²³۲۳۔ پر بےوقوفی تے گھٹ عقلی دی بحث توں کنارہ کر کیونکہ تیکوُ پتہ ہِے جو اِنہاں دے نال جھگڑے پیدا تھیندِن۔²⁴۲۴۔ اَتے ایہہ مناسب نئیں کہ خداوند دابندا جھڑے بلکہ ساریاں دے نال نرمی اختیار کرے ا۔تے تعلیم ڈیون دے لائق تے برداشت کرن آلا ہووے۔ ²⁵۲۵۔ اَتے مخالفاں کوُ وڈی حلیمی نال سکھاوے۔ شاید خدا اُنہاں کوُ توبہ دی توفیق بخشے تاں جو اوہ ھق کوُ سُنجان گھنن۔ ²⁶۲۶۔ تے خدا دے بندے دے ہتھ توں خدا دی مرضی دے قیدی تھی کے ابلیس دے پھندے توں آزاد تھی ونجن۔

Chapter 3

¹۱۔ لیکن ایہہ جان گھِن کہ اخیر زمانے وِچبُرے ڈِیں آسن۔ ²۲۔ کیونکہ بندے خودغرض۔ دولت کوُ دوست رکھ آلے۔ شیخی مارن آلے۔ مغرور۔ بدگوئی کرن آلے۔ ماں پیو دے نافرمان۔ ناشکرے۔ ناپاک۔ ³۳۔ قدرتی محبت توں خالی۔ سنگدِل۔ تُہمت لاون آلے۔ بےضبط۔ تُیزمزاج آلے۔ نیکی دے دُشمن۔ ⁴۴۔ دغاباز۔ ڈھیٹھ۔ گھمنڈ کرن آلے۔ خدا دی بجائے عیش وعشرت کوُ زیادہ دوست رکھن آلے ہوسن۔⁵۵۔ اوہ دین داری دی وضع تاں رکھیسن پر اوُں دے اثر کوُ قبول نہ کریسن ایہو جئیاں توں وی کنارہ کرنا ۔ ⁶۶۔ اِنہاں وِچوں ای اوہ لوگ ہِن جیہڑے چُپ کر کے گھراں وِچ آ وڑدِن تے اُنہاں بدکار عورتاں کوُ قابو کر گھِندِن جیہڑیاں گناہاں اِچ پھسیاں ہوئیاں ہِن اَتے طرح طرح دی خواہشاں دیاں وس وِچ ہِن۔ ⁷۷۔ اَتے ہمیشہ تعلیم پاندیاں راہندِنپر حق دی پچھان تک کڈائیں وی نئیں پہنچدیاں۔⁸۸۔ اَتے جیویں ینیّس تے یمبریس نے موسیٰ دی مخالفت کیتی ہائی اوُں وے اِے لوگ وی حق دی مخالفت کریندِن۔ ایہہ ایہو جئے بندے ہِن جنہاں دی عقل وگڑی ہوئی ہِے اَتے اوہ ایمان دے اعتبار نال مقبول نئیں۔ ⁹۹۔ پر ایندے توں زیادہ نہ ودھ سگ سن ایں واسطے کہ اِنہاں دی نادانی ساریاں بندیاں تے ظاہر تھی ویسی جیویں اُنہاں دی وی تھی گئی ہا۔¹⁰۱۰۔ لیکن تُوں تعلیم ۔ چال چلن۔ ارادہ۔ ایمان۔ تحمل۔ محبت۔ ستائے ونجن تے ڈُکھ چاون اِچ میڈی پیروی کیتی۔ ¹¹۱۱۔ یعنی ایہو جئے ڈکھ اِچ جو انطاکیہ تے اِکُنیُم تے لُسترہ اِچ میڈے تے آئے اَتے بئے ڈُکھ وِچ وی جیہڑے میں چاتے ہَن پر خداوند نےمیکوُ اُنہاں ساریاں توں چھُڑا گدِے ۔ ¹²۱۲۔ بلکہ جتنے وی مسیح یسوع وِچ دین داری دی زندگی گزارنا چاہندِن اوہ سارے ستائے ویسن۔ ¹³۱۳۔ اَتے بُرے تے دھوکے باز بندے فریب ڈیندے تے فریب کھاندے ہوئے وگڑدے ویسن۔¹⁴۱۴۔ پر تُوں اُنہاں گلہیں تے جیہڑیاں تُوں سِکھیاں ہَن اَتے جنہاں دا تیکوُ یقین ڈِوایا گیا ہا ایہہ جان کے قائم رِہ جو تُوں اُنہاں کوُں کیہڑے بندیاں کولوں سکھیاں ہَن۔ ¹⁵۱۵۔ اَتے تُوں بچپن توں ہی اُنہاں نوشتیاں توں واقف ہئیں جو تیکوُ مسیح یسوع تے ایمان گھِن آون توں نجات گھِنن کیتے دانائی ڈے سگدے ہِن۔¹⁶۱۶۔ ہر ہِک صحیفہ جو خدا دے الہام نال ہِے تعلیم تے الزام تے اصلاح تے راستبازی وِچ تربیت کرن کیتے فائدہ مندوی ہِے۔ ¹⁷۱۷۔ تاں جو خدا دا بندہ کامل بنے تے ہر ہک نیک کم کیتے بالکل تیار تھی ونجے۔

Chapter 4

¹۱۔ خدا تے یسوع مسیح کوُ جیہڑا زندہ تے مُردہ لوگاں دی عدالت کریسی گواہ کر کے اَتے اوُندے ظہور تے بادشاہی کوُ یاد ڈِیوا کے میں تہاکوُ تاکید کریندا ہاں۔ ²۲۔ کہ تُوں کلام دی مُنادی کر۔ ویلے تے بےویلے تیار رِہ۔ ہر طرح دے تھمل تے تعلیم دے نال سمجھا ڈے تے ملامت تے نصیحت کر۔³۳۔ کیوں جو ایہو جئیا ویلہ آسی کہ لوگ صحیح تعلیم دی برداشت نہ کریسن بلکہ کناں دی خارش دے پاروُں اپنی اپنی خواہشاں دے پاروُں بہوُں سارے دوست بنا گھِن سن۔ ⁴۴۔ اَتے اپنے کناں کوُحق دے پاسے توں پھر کے کہانیاں تے متوجہ تھیسن۔ ⁵۵۔ پر تُوں ساریاں گالہیں وِچ ہوشیار رِہ۔ ڈُکھ برداشت کر۔ بشارت دا کم انجام ڈے۔ اپنی خدمت کوُ پورا کر۔⁶۶۔ کیونکہ میں ہُن قربان تھیندا پیاں اَتے میڈے ونجن دا ویلہ آ پہنچے۔ ⁷۷۔ مین چنگی کُشتی لڑ چُکا ہاں۔میں دوڑ کوُ ختم کر گِدے۔میں ایمان کوُ محفوظ رکھے۔ ⁸۸۔ آئندہ کیتے میڈے واسطے راستبازی دا اوہ تاج رکھا لاتھے جو عادل منصف یعنی خداوند میکوُ اوُں ڈِیں ڈیسی اَتے صرف میکوُ ای نئیں بلکہ اُنہاں ساریاں کوُ وی جیہڑے اوُندے آون دے راہ اُڈیکدے ہِن۔⁹۹۔ میڈے کول جلدی آون دی کوشش کر۔ ¹⁰۱۰۔ کیونکہ دیماس نے اِیں موجودہ دُنیا کوُ پسند کر کے میکوُ چھوڑ ڈِتے اَتے تھِسلُنیکے کوُ لگا گئیے تے کریسکینس گلتیہ کوُ تے طِطُس دلمتیہ کوُ۔¹¹۱۱۔ صرف لوقا میڈے کول ہِے۔ مرقس کوُ نال گھِن کے آ ونجن کیونکہ خدمت کیتے اوہ میڈے کم دا ہِے۔ ¹²۱۲۔ تِخکُس کوُ میں ِاِفسس گھل چھوڑے۔ ¹³۱۳۔ جیہڑا چوغہ میں تروآس اِچ کرپُس دے کول چھوڑ آیا ہاں جڈاں تُوں آویں تاں اوہ بئی کتاباں وی خاص کر رَق دے طومار چاندا آویں¹⁴۱۴۔ سِکندر ٹھٹھیرے میڈے نال بہوُں بُرائیاں کیتیاں ہِن۔ خداوند اوُں کوُ اوُں دے کماں دے مطابق بدلہ ڈیسی۔ ¹⁵۱۵۔ اوُں دے کولوں تُوں وی خبردار رِہ کیونکہ اوُں نے ساڈی گالہیں دی بہوُں مخالفت کیتی ہائی۔ ¹⁶۱۶۔ میڈی پہلی جواب دہی دے ویلے کئیں نے میڈا ساتھ نہ ڈِتابلکہ ساریاں نے میکوُ چھوڑ ڈِتے۔ کاش کہ اُنہاں کوُ ایندا حساب ڈیونا نہ پووے۔¹⁷۱۷۔ پر میڈا مددگار خداوند ہا اَتے میکوُ طاقت وی اوُں نے ہی ڈِتی تاں جو میڈے وسیلے پیغام دی پوُری مُنادی تھی ونجے اَتے ساریاں غیر قوماں سُن گھنن کہ میں شیر دے مُنہ وِچوں چھُڑایا گیا ہاں۔ ¹⁸۱۸۔ خداوند میکوُ ہر ہک بُرے کم توں چھُڑاسی اَتے اپنی بادشاہی وِچ صحیح سلامت پُہنچا ڈیسی۔ اوُں دی تمجید ہمہشہ تائیں تھیندی راہوے۔ آمین۔¹⁹۱۹۔ پرسکہ تے اَکوِلہ کوُ تے اُنیسفرُس دے خاندان کوُ سلام کہہ۔ ²⁰۲۰۔ اِراستُس کُرِنتھُس وِچ رہے تے ترُفِمُس کوُ میں میلیتُس اِچ بیمار چھوڑے۔ ²¹۲۱۔ سردیاں توں پہلے میڈے کول آون دی کوشش کر۔ یوُبوُلس تے پوُدینس تے لِینُس تے کلودِیہ تے بئے سارے بھرا تیکوُ سلام آدھے ہِن۔ ²²۲۲۔ خداوند تیڈی روُح دے نال راہوے۔ تُہاڈے تے فضل تھیندا راہوے۔

Titus

Chapter 1

¹۱۔ پولُس دی طرفوں جیہڑا خدا دا بندہ تے یسوع مسیح دا رسول ہِے۔ خدا دے چُنے ہوئے ایمان تے اوُں ھق دی پچھان دے مطابق جو دینداری دے موافق ہِے۔ ²۲۔ اوُں ہمیشہ دی زندگی دی اُمید تے جئیں دا وعدہ شروع توں ہی خدا نے کیتا ہا جو کوُڑ نئیں بول سگدا۔ ³۳۔ اَتے اوُں نے مناسب ویلے تے اپنے کلام کوُ اوُں پیغام اِچ ظاہر کیتے جو ساڈے مُنجی خدا دے حکم دے مطابق میڈے سپرد تھیا۔⁴۴۔ ایمان دی شِرکت دی روُح نال سچے پُتر طِطُس دے ناں۔ فضل تے اطمینان خدا باپ تے ساڈے مُنجی مسیح یسوع دی طرفوں تیکوُ مِلدا راہوے۔ ⁵۵۔ میں تیکوُ کریتے وِچ اِیں کیتے چھوڑ آیا ہامی کہ تُو باقی ساریاں گالہیں کوُ ٹھیک کرے اَتے میڈے حُکم دے مطابق شاہر بہ شاہر ایہو جئے بزرگاں کوُ مقرر کرے۔⁶۶۔ جو بےالزام تے ہک ہک ذال دے پئے ہوون اَتے اُنہاں دے بال ایماندار تے بُری راہ تے سرکشی دے الزام توں پاک ہوون۔ ⁷۷۔ کیونکہ نگہبان کوُ خدا دا مختار ہوون دی وجہ توں بےالزام ہوونا چاہیدے نہ اوُندے و، اپنی رائے ہووے۔ نہ غصہ کرن آلا ہووے۔ نہ نشے وِچ شور مچاون آلا ہووے۔ نہ مارپیٹ کرن آلا تے نہ ناجائز نفع دا لالچی ہوئے۔⁸۸۔ بلکہ مسافر پرور۔ خیردوست۔ متقی۔ انصاف دے مزاج آلا۔ پاک تے ضبط کرن والا ہووے۔ ⁹۹۔ اَتے ایمان دے کلام تے جو اِیں تعلیم دے موافق ہِے قائم ہووے تاکہ صحیح تعلیم دے نال نصیحت وی کر سگے تے مخالفاں کوُ قائل وی کر سگے۔¹⁰۱۰۔ کیونکہ بہوُں سارے لوگ سرکش تے بےہودہ گالہیں کرن آلے اَتے دغاباز ہِن خاص کر اُنہاں وِچوں جنہاں دا طہور نئیں تھیا۔ ¹¹۱۱۔ اُنہاں دا مُنہ بند کرنا چاہیدا ہِے۔ ایہہ لوگ ناجائز نفع دی خاطر بُریاں گالہیں سکھا کے گھر دے گھر تباہ کر ڈیندے ہِن۔¹²۱۲۔ اُنہاں وِچوں ہی میں ہک بندے نے آکھیا ہا جو خاص اُنہاں دا نبی ہا کہ کریتی ہمیشہ کوُڑے۔ زہریلے جانور۔ احدی کھاؤ ہوندے ہِن۔ ¹³۱۳۔ ایہہ گواہی سچ ہِے۔ پس اُنہاں کوُ سخت ملامت کیتا کر تاکہ اُنہاں دا ایمان ٹھیک تھی ونجے۔ ¹⁴۱۴۔ اَتے اوہ یہودیاں دیاں کہانیاں تے اُنہاں بندیاں دے حُکماں تے توجہ کرن جیہڑے حق توں گمراہ تھی ویندِن۔¹⁵۱۵۔ پاک لوگاں کیتے ساریاں شئیاں پاک ہِن پر گناہ گار تے بےایمان لوگاں کیتے کجھ وی پاک نئیں بلکہ اُنہاں دی عقل تے دِل ڈوحیں گناہ آلودہ ہِن۔ ¹⁶۱۶۔ اوہ خدا دی پچھان دا دعویٰ تاں کریندِن پر اپنے کماں توں اوُں دا انکار کریندِن کیونکہ اوہ مکروہ تے نافرمان ہِن اَتے کئیں نیک کم دے قابل نئیں۔

Chapter 2

¹۱۔ لیکن تُو اوہ گالہیں بیان کر جو صحیح تعلیم دے مناسب ہِن۔ ²۲۔ یعنی ایہہ کہ بُڈھے مَرد پرہیزگار سنجیدہ تے مُتقی ہوون تے اُنہاں دا ایمان تے محبت تے صبر صحیح ہووے۔³۳۔ ایویں ای بُڈھی عورتاں دی وی وضع پاک لوگاں دی کار ہووے۔ تُہمت لاون آلی تے زیادہ مَے پیون وِچ مبتلا نہ ہوون بلکہ چنگیاں گالہیں سکھاون آلی ہوون۔ ⁴۴۔ تاکہ جوان عورتاں کوُ سکھاون کہ اپنے پئے کوُ پیار کرن۔ بالاں کوُ پیار کرن۔ ⁵۵۔ اَتے مُتقی تے پاک دامن تے گھر دا کاروبار کرن آلی تے مہربان ہوون تے اپنے اپنے پئے دیاں تابعدار ہوون تاکہ خدا دا کلام بدنام نہ تھیوے۔⁶۶۔ جوان بندیاں کوُ وی ایویں ای نصیحت کر کہ مُتقی بنن۔ ⁷۷۔ ساریاں گالہیں وِچ اپنے آپ کوُ نیک کماں دا نمونہ بنا۔ تیڈی تعلیم اِچ صفائی تے سنجیدگی ہووے۔ ⁸۸۔ اَتے ایہو جئی صحت کلامی پائی ونجے جو ملامت دے لائق نہ ہووے تاں جو مخالف ساڈے تے عیب لاون دی کوُئی وجہ نہ پا کے شرمندہ نہ تھی ونجے۔⁹۹۔ نوکراں کوُ نصیحت کر کے اپنے مالکاں دے تابع راہون اَتے ساریاں گالہیں وِچ اُنہاں کوُ خوش رکھن اَتے اُنہاں دے حکم توں کجھ انکار نہ کرن۔ ¹⁰۱۰۔ چوری چالاکی نہ کرن بلکہ ہر طرح دی دیانتداری چنگی طرح ظاہر کریں تاں جو اُنہاں نال ہر گالہہ ساڈے مُنجی خدا دے تعلیم دی رونق ہووے۔¹¹۱۱۔ کیونکہ خدا دا اوہ فضل ظاہر تھیا ہِے جو سارے بندیاں دی نجات دا باعث ہِے۔ ¹²۱۲۔ اَتے ساکوُ تربیت ڈیندا ہِے تاکہ بےدینی تے دُنیاوی خواہشاں دا انکار کر کے اِیں موجودہ جہان وِچ پرہیزگاری تے راستبازی تے دینداری دے نال زندگی گزارن۔ ¹³۱۳۔ اَتے اوُں مُبارک اُمید یعنی اپنے بزرگ خدا تے مُنجی یسوع مسیح دے جلال دے ظاہر تھیون دے منتظر راہون۔¹⁴۱۴۔ جئیں نے اپنے آپ کوُ ساڈے واسطے ڈے ڈِتے تاکہ فدیہ تھی کے ساکوُ ہر طرح دی بےدینی توں چھُڑا گھِنے تے پاک کر کے اپنی خاص ملکیت کیتے ہک ایہو جئی اُمّت بنائے جو نیک کماں وِچ سرگرم ہوئے۔¹⁵۱۵۔ اِیہہ گالہیں پورے اختیار نال آکھ اَتے نصیحت ڈے تے ملامت کر۔ کوُئی وی تیڈی جوانی دی حقارت نہ کرن پاوے۔

Chapter 3

¹۱۔ اُنہاں کوُ یاد ڈیوا کہ حاکماں تے اختیار والیاں دے تابع راہون اَتے اُنہاں دا حکم منن تے ہر ہک نیک کم کیتے تیار راہون۔ ²۲۔ کئیں دی بدگوئی نہ کرن۔ تکراری نہ ہوون بلکہ نرم مزاج ہوون اَتے ساریاں دے نال بہوُں حلیمی دے نال آون۔³۳۔ کیونکہ اساں وی پہلے نادان۔ نافرمان۔ فریب کھاون آلے تے رنگ برنگ دی خواہشاں تے عیش وعشرت دے بندے ہَن۔ نفرت دے لائق ہَن اَے آپس اِچ دشمنی رکھیندے ہاسے۔⁴۴۔ پر جڈاں ساڈے مُنجی خدا دی مہربانی تے انسان دے نال اوُں دی اُلفت ظاہر تھئی۔ ⁵۵۔ تاں اوُں نے ساکوُ نجات ڈِتی پر راستبازی دے کماں دے پاروُں نئیں جیہڑے اساں آپ کیتے بلکہ اپنی رَحمت دے مطابق نویں سرے توں جمن تے غُسل تے روح القدس دے ساکوُ نواں بناون دے وسیلے نال۔⁶۶۔ جیویں اوُں نے ساڈے مُنجی یسوع مسیح دی معرفت ساڈے تے بہوُں زیادہ نازل کیتے۔ ⁷۷۔ تاں جو اساں اوُں دے فضل نال راستباز ٹھہ کے ہمیشہ دی زندگی دی اُمید دے مطابق وارث بنوں۔⁸۸۔ ایہہ گالہہ سچ ہِے اَتے میں چاہندا ہاں کہ تُو انہاں گالہیں دا یقینی طور تے دعویٰ کرے تاکہ جنہاں نے خدا دا یقین کیتا ہِے اوہ چنگے کماں اِچ لگے راہون دا خیال رکھن۔ ایہہ گالہیں چنگیاں تے بندیاں دے کیتے فائدہ مند ہِن۔⁹۹۔ پر بےوقوفی دی بحث تے نسب نامیاں تے جھگڑیاں تے اُنہاں لڑائیاں دے پاروُں جو شریعت دی بابت ہوون پرہیز کر۔ اِیں کیتے کہ ایہہ لاحاصل تے بےفائدہ ہِن۔ ¹⁰۱۰۔ ہِک ڈوُ واری نصیحت کر کے بدعتی بندے توں کنارہ کر۔ ¹¹۱۱۔ ایہہ جان کے کہ ایہو جئیا بندہ بگڑ گیا ہِے اَتے اپنے آپ کوُ مُجرم ٹھہرا کے گناہ کریندہ راہندا ہِے۔¹²۱۲۔ جڈاں میں تیڈے کول اَرتِماس یا تخکُس کوُ بھجیساں تاں میڈے کول نِیکُپُلس آون دی کوشش کریں کیونکہ میں اُتھائیں سردیاں پوری کرن دا ارادہ کر گِدے۔ ¹³۱۳۔ زیناس شریعت دا عالم تے اُپلوس کوُ کوشش کر کے بھیج ڈے۔ اِیں طرح کہ اُنہاں کوُ کئیں شئے دی حاجت نہ راہوے۔¹⁴۱۴۔ اَتے ساڈے لوگ وی ضرورتاں کو پورا کرن کیتے چنگے کماں اِچ لگے راہونا سِکھن تاکہ بے پھل نہ راہون۔¹⁵۱۵۔ میڈے سارے ساتھی تیکوُ سلام آدھے ہِن جو ایمان دی روُ نال ساکوُ عزیز رکھیندِن اُنہاں کوُ سلام آکھ۔ تُساں ساریاں تے فضل تھیندا راہوے۔

Philemon

Chapter 1

¹۱۔ پولُس دی طرفوں جیہڑا یسُوعؔ مسیح دا بندھی ہِے وَل بھرا تیمُتھیس ولوں اَپنے پیارے تے اَپنے نال خدمت کرن آلے فلیمون۔ ²۲۔ وَل بھین اخیہ تے اَپنے نال دے سپاہی اَرخپس وَل فلیمون دے گھر دی کلیسیا دے ناں ۔ ³۳۔ فضل تے اطمینان اساں دے باپ خُدا وَل خُداوند یسُوع مسیح دی طرفوں تُہاکوُں ملدا راہوے۔⁴۴۔ میں تیڈی اوُں مُحبت دا وَل ایمان دا حال سُن کے جیہڑا سارے پاک بندیاں دے نال وَل خُداوند یسُوع مسیح تے ہِے۔ ⁵۵۔ سدا اَپنے خُدا دا شُکر کریندا ہاں تے اپنیاں دُعاواں اِچ تیکُوں یاد کریندا ہاں۔ ⁶۶۔ تاں جو تیڈے ایمان دی شراکت تہاڈی ہر اچھائی دی سہیان وِچ مسیح دے کیتے موثر تھیوے۔ ⁷۷۔ کیوں جواے بھراٍٍ! میکوں تیڈی محبت توں بہوں خوشی تےتسلی تھئی ایں کیِتے کہ تیڈے پاروں پاک بندیاں دے دِل تازہ تھئے ہِن۔⁸۸۔ وَل بھاویں میکُوں مسیح اِچ وَڈی دلیری تاں ہِے کہ تیکُوں مناسب حُکم ڈیواں۔ ⁹۹۔ پرمیکوں ایہہ زیادہ پسند ہِے کہ میں بُڈھا پولُس وَل اِیں ویلے مسیح یسوع دا بندی تھی کے وی مُحبت دی راہ تُوں عرض کراں۔¹⁰۱۰۔ وَل اَپنے پُتر انیسمُس دے بارے جیہڑا قید دی حالت اِچ میتھوں پیدا تھیئے تیڈی مِنت کریندا ہاں ¹¹۱۱۔ پہلے تاں اوہ تیڈے کِئیں کم دا ناں ہائی پَر ہُن تیڈے تے میڈے ڈوہاں دے کم دا ہے۔ ¹²۱۲۔میں آپ اُوں کُوں مطلب کہ اَپنے کلیجے دے ٹوٹے کُوں میں تیڈے کول واپس گھلا ہِے۔ ¹³۱۳۔ میں اوُں کُوں اَپنے ای کول رکھنا چاہندا ہامی تاں جو تیڈی طرفوں ایں قید اِچ جیہڑی خُوشخبری دے پاروں ہِے میڈی خدمت کرے۔¹⁴۱۴۔ پَر تیڈی مرضی دے بغیر میں کُجھ کرنا نئیں چاہندا تاں جو تیڈا نیک کم مجبُوری دے نال نہیں بلکہ خُوشی نال تھیوے۔ ¹⁵۱۵۔ کیوں جو تھی سکدے کہ اوہ تیڈے کولوں کُجھ ویلے کیتے الگ تھی گیا ہووے کہ سدا تیڈھے نال راہوے۔ ¹⁶۱۶۔ پَر ہُن توں غُلام دی طرح نئیں بلکہ غُلام توں بہتر تھی کے مطلب کہ یعنی ایہو جئے بھرا دی طرح راہوے جیہڑا جِسم اِچ وی تے خُداوند اِچ وی میڈا بہوں پیارا ہِے وَل تیڈا ایں تھوں وی ڈھیر زیادہ۔¹⁷۱۷ ایویں قبُول کریں جیویں میکُوں وَل جے تُوں میکوں شریک سمجھدا ہیئں تاں اوں کُوں وی۔ ¹⁸۱۸وَل جے اوُں تیڈا کُجھ نقصان کیِتا ہِے یا اوُں دے تے تیڈھا کُجھ نکلدا ہِے تاں اوں کُوں میڈے کھاتے وِچ لکھ گھِن۔ ¹⁹۱۹ میں پولس اَپنے ہتھ دے نال لکھدا ہاں وَل میں آپ ادا کریساں وَل اِیندے آکھن دی کوئی لوہڑ نئیں کہ میڈا قرض جیہڑا تیڈے تے ہِے او تُوں آپ ہئیں۔ ²⁰۲۰۔ اَے بھرا میں چاہندا ہاں کہ میکُو تیڈی طرفوں خُداوند اِچ خُوشی مِلے۔ مسیح اِچ میڈے دِل کُو تازہ کَر ۔²¹۲۱۔ میں تیڈی فرماں بردای دا یقین کرکے تیکُو لکھیندا ہاں وَل جاندا ہاں کہ جو کُجھ میں آدھا ہاں تُوں اوُندے کولوں وی ڈھیر کریسیں۔ ²²۲۲۔ ایندے علاوہ میڈے کیتے رَاہن دی جاہ تیار کر کیوں جو میکوں اُمید ہِے کہ میں توہاڈیاں دُعاواں دے وسیلے توں بخشا ویساں۔²³۲۳۔ اَپفراس جیہڑا مسیح یسُوع اِچ میڈے نال بندھی ہِے۔ ²⁴۲۴۔ وَل مرقس وَل ارستر خُس وَل دیماس وَل لُوقا جیہڑے میڈھے نال خِدمت کریندے ہِن تیکوُ سلام آدھِن ۔ ²⁵۲۵۔ ساڈے خُداوند یسُوع مسیح دا فضل تُہاڈی روُح تے تھیندا راہوے۔ آمین۔

Hebrews

Chapter 1

¹۱۔ پہلے زمانے اِچ خدا نے پئیو ڈاڈے توں گھن کے حصہ بہ حصہ تے طرح بہ طرح نبیاں دی زبانی کلام کر کے۔ ²۲۔ اِیں زمانے دے آخر اِچ ساڈے نالاپنے پُتر دے وسیلے نال کلام کیتے جئیں کوُ اوُں نے ساریاں شئیاں دا وارث وی ٹھہرائےاَتے جئیں دے وسیلے نال عالم وی پیدا کیتے۔ ³۳۔ اوہ اوُں دے جلال پرچھاواں تے اوُندی ذات دا نقش تھی کے ساریاں شئیاں کوُ اپنی قدرت دے کلام نال سنبھالدا ہِے۔ اوہ گناہواں دھو کے عالمِ بالا تے کبریا دے سجے ہتھ ونج بیٹھے۔⁴۴۔ اَتے فرشتیاں توں وی اتنا خدا شناس تھی گئے جئیں قدر اوُں نے میراث اِچ اُنہاں کولوں افضل ناں پائے۔ ⁵۵۔ کیوں جو فرشتیاں وِچوں اوُں نے کڈائیں کئیں کوُ آکھے کہ تُوں میڈا پُتر ہئیں۔ اَج تُوں میڈے وِچوں پیدا تھئیں؟ اَتے وَل ایہہ کہ میں اوُں دا پیئو ہوساں اَتے اوہ میڈا پُتر ہوسی؟۔⁶۶۔ اَتے جیہڑے ویلے پلیٹھی کوُ ولا دُنیا اِچ ولا گھن آندے تاں آدھے کہ خدا دے سارے فرشتے اوُں کوُ سجدہ کرن۔ ⁷۷۔ اَتے فرشتیاں دے بارے وِچ ایہہ آدھے کہ اوہ اپنے فرشتیاں کوُ ہواواں تے اپنے خادماں کوُ بھا دے شعلے بنیندا ہِے۔⁸۸۔ پر پُتر دے بارے وِچ آدھے کہ اے خدا تیڈا تخت ہمیشہ تائیں راہوے اَتے تیڈی بادشاہی دا عصا راستی دا عصا ہِے۔ ⁹۹۔ توُں تاں راستبازی نال محبتتے بدکاری نال عداوت رکھی۔ اِیں دے پاروں خدا یعنی تیڈے خدا نے خوشی دے تیل نال تیڈے ساتھیاں دی بجائے تیکوُ زیادہ مسَح کیتے۔¹⁰۱۰۔ اَتے ایہہ کہ اَے خداوند! تُوں تاں شروع وِچ ہی زمین دی بنیاد پائی اَتے آسمان تیڈے ہتھ دی کاریگری ہَن۔ ¹¹۱۱۔ اوہ فنا تھی ویسن پر تُوں باقی راہسیں اَتے اوہ سارے کپڑیاں دی کار پُرانے تھی ویسن۔ ¹²۱۲۔ تُوں اُنہاں کوُ چادر آلی کار لپیٹ ڈیسیں اَتے اوہ کپڑیاں آلی کار بدل ویسناَ پر تُوں اوہو ہی ایں اَتے تیڈے سال ختم نہ تھی سن۔¹³۱۳۔ پر اُنہاں نے فرشتیاں وِچوں کئیں دے بارے وِچ کڈائیں آکھے کہ تُوں میڈے سجے ہتھ بہہ جڈاں تائیں میں تیڈے دشمناں کوُ تیڈے پیراں تھلے دی چوکی نہ کر ڈیواں؟۔ ¹⁴۱۴۔ کیا اوہ ساریاں کدمت کرن آلیاں روُحا ں نئیں جیہڑیاں نجات دی میراث پاون آلیاں دی خاطر خدمت کیتے گھلیاں ویندیاں ہِن؟۔

Chapter 2

¹۱۔ اِیں واسطے جیہڑیاں گالہیں اساں سُنیاں ہِن اُنہاں تے بہوُں دِل لا کے غور کرنا چاہیدا ہِے تاں جو بہہ کے اُنہاں کولوں دُور نہ لگے ونجوں۔²۲۔ کیونکہ جو کلام فرشتیاں دے پاروں کیتا گیا ہا جڈاں اوہ قائم ریہا تاں ہر قصور تے نافرمانی دا پورا پورا بدلہ ملے۔ ³۳۔ تاں اساں اتنی وڈی نجات توں غافل رِہ کے کیویں بچ سکدے ہئیں؟ جیں دا بیان پہلے توں خداوند دے وسیلے تھیا اَتے سُنن آلیاں توں ساڈے کول ثبوت نال پہنچیا۔ ⁴۴۔ اَتے نال ہی خدا وی اپنی مرضی دے موافق نشاناں تے عجیب کماں تے طرح طرح دے معجزے تے روُح القدس دی نعمتاں دے ذریعے نال اوُں دی گواہی ڈیندا ریہا۔⁵۵۔ اوُں نے اوُں آون آلے جہان کوُ جیندا اساں ذکر کریندے ہئیں فرشتیاں دے تابع نئیں کیتا۔ ⁶۶۔ بلکہ کئیں نے ہِک موقعے تے ایہہ وی آکھے کہ انسان کیا شئے ہِے جو تُوں اوُندا خیال کریندا ہئیں؟ یا آدم زاد کیا ہِے جو تُوں اوُندے تے نگاہ کریندیں؟⁷۷۔ تُوں اوُں کوُ فرشتیاں تُوں کجھ ہی گھٹ کیتے۔ تُوں نے اوُندے تے جلال تے عزت دا تاج رکھے اَتے اپنے ہتھاں دے کماں تے اوُں کوُ اختیار بخشے۔ ⁸۸۔ تُوں ساریاں شئیاں تابع کر کے اوُں دے پیراں تھلے کر ڈِتیاں ہِن۔ پس جئیں صورت اِچ اوُں نے ساریاں شئیاں اوُں دے تابع کیتیاں ہِن تا اوُں نے کوُئی شئے وی ایہو جئی نئیں چھوڑی جیہڑی اوُندے تابع نہ کیتی ہوئے پر اساں ہُن تائیں ساریاں شئیاں اوُندے تابع نئیں ڈیدھے۔⁹۹۔ ہاں البتہ اوُں کوُ ڈیدھے ہئیں جیہڑا فرشتیاں توں کجھ ہی گھٹ کیتا گئے یعنی یسوع کوُ کہ موت دا ڈُکھ برداشت کرن دے پاروُں جلال تے عزت دا تاج اوُں کوُ پوایا گئے تاں جو خدا دے فضل نال اوہ ہر ہِک بندے کیتے موت دا مزا چکھے۔ ¹⁰۱۰۔ کیونکہ جیندے کیتے ساریاں شئیاں ہِن اَتے جیندے پاروُں ساریاں شئیاں ہِن اوُں کوُ ایہو مناسب ہا جیہڑے ویلے بہوُں سارے پُتراں کوُ جلال اِچ داخل کرے تاں اُنہاں دی نجات دے بانی کوُ ڈُکھاں دے ذریعے کامل کر گھنے۔¹¹۱۱۔ اِیں کیتے کہ پاک کرن آلا اَتے پاک تھیون سارے ہِک ای اصل آلے توں ہِن۔ اِیں وجہ توں اوہ اُنہاں کوُ بِھرا آکھن توں شرم نئیں کریندا۔ ¹²۱۲۔ چنانچہ اوہ فرماندے کہ تیڈا ناں میں اپنے بھراواں دے اگے بیان کریساں ۔ کلیسیا اِچ میں تیڈی حمد دے گیت گاساں۔¹³۱۳۔ اَتے وَل اِیہہ کہ میں اوُندے تے بھروسہ رکھیساں اَتے وَل ایہہ کہ ڈیکھ اَتے میں اُنہاں چھویراں سمیت جِنہاں کوُ خدا میکوُ ڈِتے۔ ¹⁴۱۴۔ پس جیویں کہ چھویر جئیں صورت اِچ خون تے گوشت اِچ شامل ہِن تاں اوہ آپ وی اُنہاں دی کار اُنہاں وِچ شامل تھئیاتاں جو موت دے وسیلے نال اوُں کوُ جیئن کوُ موت تے قدرت حاصل ہائی یعنی ابلیس کوُ تباہ کر ڈیوے۔ ¹⁵۱۵۔ اَتے جیہڑے ساری عمر موت دے ڈر توں غلامی وِچ گرفتار راہے اُنہاں کوُ چھُڑا گھنے¹⁶۱۶۔ کیونکہ اصل اِچ اوہ فرشتیاں دا نئیں بلکہ ابرہام دی نسل دا ساتھ ڈیندے۔ ¹⁷۱۷۔ پس اوُں کوُ ساریاں گالہیں وِچ اپنے بھراواں دی کار بننا لازمی ہا تاں جو اُمّت دے گناہواں دا کفارہ ڈیون کیتے اُنہاں گالہیں اِچ جیہڑیاں خدا نال تعلق رکھیندیاں ہِن ہِک رَحم دِل تے دیانتدار سردار کاہن بنے۔ ¹⁸۱۸۔ کیونکہ جئیں صورت اِچ اوُں نے آپ ہی آزمایش دی حالت اِچ ڈُکھ چاتے تاں اوہ اُنہاں دی وی مدد کر سگدے جنہاں دی آزمایش تھیندی ہِے۔

Chapter 3

¹۱۔ پس اَے پاک بھراؤ! آسمانی بلاوے اِچ تُساں جو شامل ہیوے۔ یسوع تے غور کرو جیہڑا رسول تے سردار کاہن ہِےجیندا اساں اقرار کریندے ہئیں۔ ²۲۔ جیہڑا اپنے مقرر کرن آلے دے حق اِچ دیانتدار ہا جیویں موسیٰ اوُندے سارے گھر اِچ ہا۔ ³۳۔ کیونکہ اوہ موسیٰ توں بہوں زیادہ عزت دے لائق سمجھا گئے جیویں گھر دا بناون آلا گھر توں زیادہ عزت دار تھیندا ہِے۔ ⁴۴۔ چنانچہ ہر ہِک گھر دا بناون آلا کوُئی نہ کوُئی ہوندےپر جئیں ایہہ ساریاں شئیاں بنایاں ہِن اوہ خدا ہِے۔⁵۵۔ موسیٰ تاں اوُندے سارے گھر وِچ خادم دی کار دیانتدار ریہا تاں جو آون آلے زمانے اِچ بیان تھیون آلیاں گالہیں دی گواہی ڈیوے۔ ⁶۶۔ پر مسیح اوُں گھر دا ایویں مختار ہِے جیویں پُتر ہوئےاَتے اوُں دا گھر اساں ہئیں پر شرط ایہہ ہِے کہ اساں اپنی دلیری تے اُمید دا فخر آخر تائیں مضبوطی نال قائم رکھوں۔⁷۷۔ پس جیویں روُح القدس فرماندے جو اگر اَج تُساں اوُندی آواز سُنو۔ ⁸۸۔ تاں اپنے دِلاں کوُ سخت نہ کرائے جیویں غصہ ڈلاون آلے ڈیں جنگل اِچ کیتا ہا۔⁹۹۔ جتھاں تُہاڈتے پیئو ڈاڈے نے میکوُ جانچیا تے آزمایا ہا اَتے چالہی سال تائیں میڈے کم ڈِٹھے۔ ¹⁰۱۰۔ اِیں کیتے میں اوُں پُشت توں ناراض تھیا اَتے آکھے کہ اِنہاں دے دِل ہمیشہ گمراہ تھیندے راہندِن تے اِنہاں نے میڈی راہواں کوُ نہ سنجانا۔ ¹¹۱۱۔ وَل میں وی اپنے غضب اِچ قسم کھادی جو ایہہ میڈے آرام اِچ داخل نہ تھی سن۔¹²۱۲۔ اَے بھراؤ! خبردار!تُہاڈے وِچوں کئیں دا وی ایہو جیہا بُرا تے بےایمان دِل نہ ہووے جو زندہ خدا توں پھر ونجے۔ ¹³۱۳۔ بلکہ اَج دا ڈیں جئیں ڈیں تائیں آکھیا ویندے ہر ڈِیں کوُ آپس اِچ نصیحت کیتا کرو تاں جو تُہاڈے وِچوُں کوُئی گناہ دے فریب اِچ آ کے دِل سخت نہ تھی ونجے۔¹⁴۱۴۔ کیوں جو اساں مسیح وِچ شامل تھئے ہاں پر شرط ایہہ ہِے کہ اپنے پہلے آلے بھروسے تے آخر تائیں مضبوطی نال قائم راہوں۔ ¹⁵۱۵۔ چنانچہ آکھا ویندے کہ اگر اَج تُساں اوُندی آواز سُنوتاں اپنے دِلاں کوُ سخت نہ کرائے جیویں کہ غصہ ڈیواون آلے ویلے کیتا ہا۔¹⁶۱۶۔اوہ لوگ کیہڑے ہَن جِنہاں نے آواز سُن کے غصہ ڈیوایا ہا؟ کیا اُنہاں ساریاں نے نئیں جیہڑے موسیٰ دے پاروُں مِصر اِچوں نکلے ہَن۔ ¹⁷۱۷۔ اَتے اوہ کیہڑے لوگاں نال چالہی سال تک ناراض ہا؟ کیا اُنہاں نال نئیں جنہاں نے گناہ کیتے اَتے اُنہاں دیاں لاشاں ویران جاہ تے پئیاں رِہ گئیاں؟ ¹⁸۱۸۔ اَتے کیہڑے لوگاں دے بارے وِچ اوُں نے قسم کھادی ہا کہ اوہ میڈے آرام اِچ داخل نہ تھی سن علاوہ اُنہاں دے جنہاں نے نافرمانی کیتی؟ ¹⁹۱۹۔ اساں ڈیدھے ہئیں کہ اوہ بےایمانی دے پاروُں داخل نہ تھی سگے۔

Chapter 4

¹۱۔ پس جڈاں اوُندے آرام اِچ داخل تھیون دا وعدہ باقی ہِے تاں ساکوُ ڈر رکھنا چاہیدے۔ جوایویں نہ تھیوے کہ کوُئی آزاد تھیا ہویا معلوم تھیوے۔ ²۲۔ کیوں جو ساکوُ وی اُنہاں دی کار ہی خوشخبری سُنائی گئی ہائی پر سُنے ہوئے کلام نے اُنہاں کوُ کجھ وی فائدہ نہ ڈِتے کہ ایمان سُنن آلیاں دے دِلاں اِچ نہ بیٹھے۔³۳۔ اَتے اساں جو ایمان گھن آئے ہئیں اوُں آرام اِچ داخل تھیندے ہئیں جیویں اوُں نے آکھیا ہا کہ میں اپنے غضب دی قسم کھادی ہِے۔ کہ ایہہ میڈے ارام اِچ داخل نہ تھیسن۔ بھاویں پہلے توں ہی اُنہاں دے کم تھی چکے ہَن۔ ⁴۴۔ چنانچہ اوُں نے ستویں ڈِیں دے بارے ہک موقع تے ایویں آکھیا ہا کہ خدا نے اپنے سارے کماں کوُ پورا کر کے ستویں ڈِیں آرام کیتے۔ ⁵۵۔ اَتے وَل اِیں مقام تے ہِے کہ اوہ میڈے آرام اِچ داخل نہ تھیسن۔⁶۶۔ پس جڈاں ایہہ گالھ کہ بہوُں سارے اوُں آرام اِچ داخل تھیسن اَتے جِنہاں کوُ پہلے خوشخبری سُنائی گئی ہائی اوہ نافرمانی دے پاروُں داخل نہ تھیسن۔ ⁷۷۔ تاں وَل ہِک خاص ڈِیں ٹحہرا کے اتنی مُدّت دے بعد داؤد دی کتاب اِچ اوُں کوُ اَج دا ڈِیں آدھے جیویں پہلے آکھا گیا ہا کہ اگر اَج تُساں اوُندی آواز سُنو تاں اپنے دِلاں کوُ سخت نہ کرائے۔⁸۸۔ اَتے اگر یشوع نے اُنہاں کوُ آرام اِچ داخل کیتا ہووے ہا تاں اوہ اوُندے بعد ڈوجھے ڈِیں دا ذکر نہ کرے ہا۔ ⁹۹۔ پس خدا دی اُمّت کیتے سبت دا آرام باقی ہِے۔ ¹⁰۱۰۔ کیوں جیہڑا اوُندے ارام اِچ داخل تھیا اوُں نے وی خدا دی کار اپنے کماں کوُ پورا کر کے آرام کیتے۔ ¹¹۱۱۔ پس آؤ اساں اوُں آرام اِچ داخل ہوون دی کوشش کروُں تاں جو اُنہاں دی کار نافرمانی کر کے کوُئی بندہ ڈھے نہ پووے۔¹²۱۲۔ کیونکہ خدا دا کلام زندہ تے اَثر رکھن آلا اَتے ہر ہِک ڈوُ دھار آلی تلوار توں زیادہ تیز ہِے اَتے جان تے روُح تے بند بند تے گوُدے کوُ الگ کر کے لنگھ ویندے اَتے دِل دے خیال تے ارادیاں کوُجانچدا ہِے۔ ¹³۱۳۔ اَتے اوُں توں مخلوقات دی کوُئی وی شئے لُکی ہوئی نئیں بلکہ جیندے نال ساکوُ کم ہِے اوُندی نظراں اِچ ساریاں شئیاں کھُلیاں تے پردے توں بغیر ہِن۔¹⁴۱۴۔ پس جڈاں ساڈا ایہو جیہا وڈا سردار کاہن ہِے جیہڑا آسماناں توں لنگھ گئے یعنی خدا دا پُتر یسوع تاں آؤ اساں اپنے اقرار تے قائم راہوں ۔ ¹⁵۱۵۔ کیونکہ ساڈا ایہو جیہا سردار کاہن نئیں جیہڑا ساڈی کمزوریاں اِچ ساڈا ہمدرد نہ ہو سگے بلکہ اوہ ساریاں گالہیں وَچ ساڈی کار آزمایا گئے تاں وی اوہ بےگناہ ریہا۔ ¹⁶۱۶۔ پس آؤ اساں وڈی دلیری نال فجل دے تخت دے کول جُلوُں تاں جو ساڈے تئ رَحم تھیوےاَتے اوہ فضل حاصل کروں جیہڑا ضرورت دے ویلے ساڈی مدد کرے۔

Chapter 5

¹۱۔ کیونکہ ہر سردار کاہن بندیاں وِچوں منتخب تھی کے بندیاں ہی کیتے اُنہاں گالہیں دے واسطے مقرر کیتا ویندے جنہاں دا تعلق خدا دے نال ہِے تاں جو نذراں تے گناہواں دی قربانی ڈیوے۔ ²۲۔ اَتے اوہ نادان بندیاں تے گمراہ تھئے ہویاں نال نرمی دے نال پیش آون دے قاب ہوندِن اِیں کیتے کہ اوہ آپ وی کمزوری اِب پیا راہندے۔ ³۳۔ اَتے ایندے پاروُں اوُندے تے فرض ہِے کہ گناہواں دی قربانی جیویں اُمّت دی طرفوں ڈیوے اوُں وے ای اپنی طرفوں وی چڑھاوے⁴۴۔ اَتے کوُئی بندہ اپنے آپ ایہہ عزت اختیار نئیں کریندہ جڈاں تائیں ہارون دی کار خدا دی طرفوں سڈیا نہ ونجے۔ ⁵۵۔ ایویں ای مسیح نے وی سردار کاہن ہوون دی بزرگی اپنے تئیں نئیں ڈِتی بلکہ اوُں نے ہی ڈِتی ہِے جئیں نے اوُں کوُ آکھیا ہا کہ تُوں میڈا پُتر ہئیں۔ اَج تُوں میڈے توں پیدا تھئیں۔⁶۶۔ چنانچہ اوہ ڈوجھی جاہ تے وی آدھے کہ تُوں ملکِ صِدق تے طور تے ہمیشہ تائیں کاہن ہئیں۔⁷۷۔ اوُں نے اپنی انسانیت دے ڈیہاں اِچ زور زور نال تے اوُچی آواز نال تے ہنجو وہا وہا کے اوُندے کولوں ای دعاواں تے منتیاں کیتیان جیہڑا اوُں کوُ موت توں بچا سگدا ہا اَتے خدا ترسی دے پاروُں اوُندی سُنی گئی۔ ⁸۸۔ حالانکہ اوہ خدا دا پُتر ہا وَل وی اوُں نے ڈُکھ چا چا کے فرمانبرداری سِکھی۔⁹۹۔ اَتے کامل بن کے اپنے سارے فرمانبرداراں کیتے ہمیشہ دی نجات دا باعث تھیئے۔ ¹⁰۱۰۔ اَتے اوُں کوُ خدا دی طرفوں ملکِ صِدق دے طور تے سردار کاہن دا خطاب مِلے۔ ¹¹۱۱۔ اِیندے بارے وِچ ساکوُ بہوۃں ساریاں گالہیں آکھنیاں ہِنجنہاں دا سمجھاونا مشکل ہِے اِیں کیتے کہ تُساں اُچا سُنن لگ پئے ہیوے۔¹²۱۲۔ ویلے دے حساب نال تُہاکوُ تاں اُستاد ہوون چاہیدے پر ہُن اِیں گالھ دی ضرورت ہِے کہ کوُئی وی بندہ کلام دے شروع دے اصول ولا تہاکوُ سِکھائے اَتے سکت غذا دے بدلے تُہاکوُ کھیر پیون دی عادت پئے گئی ہِے۔ ¹³۱۳۔ کیونکہ پیندیاں ہوئے کوُ راستبازی دے کلام دا تجربہ نئیں ہوندا اِیں کیتے کہ اوہ بال ہِے۔ ¹⁴۱۴۔ اَتے سخت غذا وڈی عمر آلیاں کیتے ہوندی ہِے جنہاں دے حواس کم کرینِدِن نیک وبد اِچ تمیز کرن کیتے تیز تھی گئیِن۔

Chapter 6

¹۱۔ پس ہُن آو مسیح دی تعلیم دیاں پہلیاں گالہیں کوُ چھوڑ کے کمال دے پاسے قدم ودھاؤں اَتے مُردہ کماں توں توبہ کرن اَتے خدا تے ایمان گھن آون دی۔ ²۲۔ تے بپتسمیاں تے ہتھ رکھن تے مُردیاں وِچوں زندہ تھیون تے ابدی عدالت دی تعلیم دی بنیاد وَلا نہ بناؤں۔ ³۳۔ اَتے اگر خدا چاہوے تاں اساں ایہو کریسوں۔⁴۴۔ کیونکہ جنہاں بندیاں دے دِل ہِک واری روشن تھی گئے اَتے اوہ آسمانی بخشش دا مزہ چکھ چُکے ہِن اَتے روُح القّدس اِچ شامل تھی گئے ہِن۔ ⁵۵۔ اَتے خدا دے اعلیٰ کلام تے آون آلے جہان دی قوتاں دا سواد گھن چُکے ہِن۔ ⁶۶۔ اگر اوہ ایمان توں پھر ونجن تاں اُنہاں کوُ توبہ کیتے وَلا نواں بناونا ممکن ہی نئیں اِیں کیتے کہ اوہ خدا دے پُتر کوُ اپنی طرفوں وَلا ڈوجھی واری صلیب ڈے کے کھُلم کھُلا ذلیل کریندِن۔⁷۷۔ کیونکہ جیہڑی زمین اوُں بارش دا پانی پی گھن دی ہِے جو اوُندے تے بار بار آندی ہِے اَتے اوُں کیتے بہوُں فائدہ مند سبزی پیدا کریندی ہِےجیندی طرفوں کاشت وی تھیندی ہِے اوُں کوُ خدا دی طرفوں بہوُں برکت ملدی ہِے۔ ⁸۸۔ اَتے اگر جھاڑیاں تے اُٹھ کٹارے اُگ آندِن تاں مقبول نئیں کیتی ویندی اَتے وَل ایہہ ہِے کہ اوُندا انجام ساڑیا ونجے۔⁹۹۔ پر اَے عزیزو! اگرچہ اساں ایہہ گالہیں آدھے ہئیں تاں وی تُہاڈے بارے اِنہاں کولوں بہوں بہتر تے نجات آلیاں گالہیں دا یقین کریندے ہئیں۔ ¹⁰۱۰۔ اِیں کیتے کہ خدا بے انصاف نئیں جیہڑا تُہاڈے کم تے اوُں محبت کوُ بھُل ونجےجو تُساں اوُندے ناں دے کیتے اِیں طرح ظاہر کیتی کہ مُقدس بندیاں دی خدمت کیتی تے کریندے وی پئے ہیوے۔¹¹۱۱۔ اَتے اساں اِیں گالھ دے آرزو مند ہئیں کپ تُہاڈے وِچوں ہر بندی پوری اُمید دے کیتے آخر تائیں ایویں ای کوشش ظاہر کریندا راہے ¹²۱۲۔ تاں جو تُساں سُست نہ تھی ونجوبلکہ اوُندی کار بنو جیہڑے ایمان تے تحمل دے پاروُں وعدیاں دے وارث تھیندے ہِن۔¹³۱۳۔ چنانچہ جیہڑے ویلے ابرہام نال خدا نے وعدہ کریندے ویلے قسم کھاون کیتے کئیں کوُ وی اپنے کولوُں وڈا نہ ڈِٹھا تاں اپنی ہی قسم کھا کے۔ ¹⁴۱۴۔ آکھے کہ یقیناً میں تیکوُ برکتاں تے برکتاں ڈیساں اَتے تیڈی اولاد کوُ بہوُں ودھاساں۔ ¹⁵۱۵۔ اَتے اِیں طرح صبر کر کے اوُں نت وعدہ کیتیاں ہویاں شئیاں کوُ حاصل کیتے۔¹⁶۱۶۔ بندے تاں اپنے کولوُں وڈے دی قسم کھاندِن اَتے اُنہاں دے ہر مقدمے دا آخری ثبوت قسم نال تھیندے۔ ¹⁷۱۷۔ اِیں کیتے جڈاں خدا نے چاہیا کہ بئے وی صاف طور تے وعدیاں دے وارثاں تے صاف طور تے ظاہر کرے کہ میڈا ارادہ بدل نئیں سگدا تاں قسم کوُ وِچ گھن آیا۔ ¹⁸۱۸۔ تاں جو ڈوُ تبدیل نہ تھیون آلیاں شئیاں دے پاروُں جنہاں دے بارے اِچ خدا دا جھوٹ بولنا ناممکن ہِے ساڈی مظبوط بےفکری تھی ونجے جو پناہ گھنن کوُ اِیں کیتے دوڑے ہِن اوُں اُمید کوُ جیہری سامنے رکھی ہوئی ہِے قبضہ کر گھنن۔¹⁹۱۹۔ اوہ ساڈی جان دا ایہو جیہا لنگر ہِے جیہڑا برقرار تے قائم راہندے اَتے دے اندر تک وی پہنچ ویندے۔ ²⁰۲۰۔ جتھاں یسوع ہمیشہ کیتے ملکِ صِدق دے طور تے سردار کاہن بن کے ساڈی خاطر اَگے اَگے چل کے داخل تھئے۔

Chapter 7

¹۱۔ اَتے ایہہ ملکِ صِدق سالم دا بادشاہ۔ خدا تعالیٰ دا کاہن ہمیشہ کاہن راہندے۔ جیہڑے ویلے ابرہام باشاہواں کوُ قتل کر کے واپس آندا پیا ہا تاں ملکِ صِدق سالم دے بادشاہ نے اوُں دا استقبال کیتے اَتے اوُندے کیتے برکت منگی۔ ²۲۔ اِیں کوُ ہی ابرہام نے ساریاں شئیاں دی دہ یکی ڈِتی۔ ایہہ پہلے تاں اپنے ناں دے معنی دے مطابق راستبازی دا بادشاہ ہِے اَتے وَل سالم یعنی صُلح دا بادشاہ۔ ³۳۔ اِیندا نہ پیئو ہِے تے نہ ای ماں ہِے ایہہ بے نسب نامہ ہِے۔ نہ ایندی عمر دا شروع ہِے نہ ای زندگی دا آخر بلکہ خدا دے پُتر دی صورت تے ٹھہرے۔⁴۴۔ پس غور کرو کہ ایہہ کیہو جیہا بزرگ ہا جینکوُ قوم دے بزرگ ابرہام نے لُٹ دے مال اِچوں اعلیٰ توں اعلیٰ مال دی دہ یکی ڈِتی۔ ⁵۵۔ ہُن لاوی دی اولاد وِچوں جیہڑے کہانت دا عہدہ پاندِن اُنہاں کوُ حکم ہِے کہ اُمّت یعنی اپنے بھراواں کولوں اگرچہ اوہ ابرہام اَچوں ہی پیدا تھئے ہوون شریعت دے مطابق دہ یکی گھنن۔ ⁶۶۔ پر جیندا نسب اُنہاں کویوں الگ ہِے اوُں نے ابرہام کولوں دہ یکی گِدی اَتے جیندے نال وعدے کیتے گئے ہَن اوُندے کیتے برکت منگی۔⁷۷۔ اَتے ایندے وِچ کوُئی شک نئیں جو نِکے کوُ وڈے کولوں برکت مِلدی ہِے۔ ⁸۸۔ اَتے اِتھاں تاں مرن آلے بندے دہ یکی گھندِن پر اُتھاں اوہو گھن دا ہِے جئیں حق اِچ گواہی ڈِتی ویندی ہِے کہ اوہ زندہ ہِے۔ ⁹۹۔ پس اساں آکھ سگدے ہئیں کہ لاوی نے وی جو دہ یکی گھن دا ہِے ابرہام دے پاروُں دہ یکی ڈِتی۔ ¹⁰۱۰۔ اِیں کیتے کہ جیہڑے ویلے مَلکِ صِدق نے ابرہام دا استقبال کیتا ہا اوہ اوُں ویلے تائیں اپنے پیئو دے اندر ہا۔¹¹۱۱۔ پس اگر بنی لاوی دی کہانت نال کاملیت حاصل تھیندی ہِے ( کیونکہ اوُندے حکم کوُ منیندیاں ہویاں اُمّت کوُ شریعت ملی ہا ) تاں وَل کیا ضرورت ہائی کہ ڈوجھا کاہن مَلکِ صِدق دے طور تے پیدا تھیوے اَتے ہارون دے طریقے دا نہ گنیا ونجے؟۔ ¹²۱۲۔ اَتے جڈاں کہانت بدل گئی تاں شریعت دا وی بدلنا ضرور ہِے۔¹³۱۳۔ کیونکہ جیندے بارے وِچ ایہہ گالہیں آکھیاں ویندِن اوہ ڈوجھے قبیلے اِچ شامل ہِے جیندے وِچوں کئیں نے وی قربان گاہ دی خدمت نئیں کیتی۔ ¹⁴۱۴۔ چنانچہ ظاہر ہِے کہ ساڈا خداوند یہوداہ وِچوں پیدا تھئے اَتے اِیں فرقے دے حق اِچ موسیٰ نے کہانت دا کجھ وی ذکر نئیں کیتا۔¹⁵۱۵۔ اَتے جیہڑے ویلے مَلکِ صِدق دی کار ہِک ایہو جیا کاہن پیدا تھیون آلا ہا۔ ¹⁶۱۶۔ جو جسمانی احکام دی شریعت دے موافق نئیں بلکہ غیر فانی زندگی دی طاقت دے مطابق مقرر ہوئے تاں ساڈا دعویٰ بیئا وی صاف طور تے ظاہر تھی گئے۔ ¹⁷۱۷۔ کیوں جو اوُندے حق اِچ ایہہ گواہی ڈِتی ویندی ہِے کہ تُوں مَلکِ صِدے صدق دے طور تے ہمیشہ تائیں کاہن ہِے۔¹⁸۱۸۔ غرض پہلا حکم کمزور تے بےفائدہ ہوون دے پاروُں منسوخ تھی گئے۔ ¹⁹۱۹۔ (کیونکہ شریعت نے کئیں وی شئے کوُ کامل نئیں کیتا)ن اَتے اوُں دی جاہ تے ہِک چنگی اُمید رکھی گئی جیندے وسیلے نال اساں خدا دے نیڑے ونج سگدے ہئیں۔²⁰۲۰۔ اَتے مسیح دا چُناؤ بغیر قسم دے نہ تھیا۔ ²¹۲۱۔ (کیونکہ اوہ تاں بغیر قسم دے کاہن چُنے گئے ہَن پر ایہہ قسم دے نال اوُں دی طرفوُں تھیا جئیں نے اوُں دے بارے آکھے کہ خداوند نے قسم کھادی ہِے اَتے اوہ اوُں توں پھرسی نہ کہ تُوں ہمیشہ تائیں کاہن ہِئیں)۔²²۲۲۔ اِیں کیتے یسوع ہِک بہوُں چنگے عہد دا ضامن ٹھہرے۔ ²³۲۳۔ اَتے چونکہ موت دے پاروُں قائم نہ رِہ سگدے ہِن اِیں کیتے اوہ تاں بہوُں سارے کاہن مقرر تھئے۔ ²⁴۲۴۔ پع چونکہ ایہہ ہمیشہ تائیں قائم راہون آلا ہِے اِیں کیتے اِیندی کہانت ہمیشہ راہون آلی ہِے۔²⁵۲۵۔ اِیں کیتے جیہڑے اوُندے پاروُں خدا دے کول آندِن اوہ اُنہاں کوُ پوُری پوُری نجات ڈے سگدِےکیوں جو اوہ اُنہاں دی شفاعت کیتے ہمیشہ زندہ ہِے۔ ²⁶۲۶۔ چنانچہ ایہو جیہا ہی سردار کاہن ساڈے لائق وی ہا جیہڑا پاک تے بے ریا اَتے بےداغ ہووے وَل گناہگاراں توں الگ تے آسماناں توں اُچا کیتا گیا ہووے۔²⁷۲۷۔ ا۔تے اُنہاں سردار کاہناں دی کار اِیں دا محتاج نہ تھیوے کہ ہر روز پہلے اپنے گناہاں دے کیتے تے وَل اُمت دے گناہاں دے کیتے قربانیاں چڑھاوے کیوں جو اِیں کوُ اوہ ہِک ای وار کیتے چا جئیں ویلے اپنے آپ کوُ قربان کیتے۔ ²⁸۲۸۔ اِیں کیتے کہ شریعت تاں کمزور بندیاں کوُ سردار کاہن مقررکریندی ہِے پر اوُں قَسم دا کلام جو شریعت دے بعد کھادی گئی ہااوُں پُتر کوُ مقرر کریندا ہِے جو ہمیشہ کیتے کامل کیتا گیا ہِے۔

Chapter 8

¹۱۔ ہُن جیہڑیاں گالہیں اساں کریندے پئے ہئیں اُنہاں وِچوں ساریاں توں وڈی ایہو ہِے بئی ساڈا ایہو جیہا سردار کاہن ہِے جیہڑا آسماناں تے خدا دے سجے ہتھ اوُندے تخت تے ونج بیٹھے۔ ²۲۔ اَتے مَقدِس تے اوُں حقیقی خیمے دا خادم ہِے جینکوُ خداوند نے کھڑا کیتا ہِے نہ کہ انسان نے۔³۳۔ اَتے چونکہ ہر سردار کاہن نذراں تے قربانیاں چڑھاون دے کیتے مقرر تھیندا ہِے اِیں کیتے ضروری ہِے کہ اوُندے کول وی چڑھاون کیتے کجھ ہووے۔ ⁴۴۔ اَتے اگر اوہ زمین تے ہووے ہا تاں ہر گز کاہن نہ ہووے ہااِیں کیتے جو شریعت دے موافق نذر چڑھاون آلے موجود ہِن۔ ⁵۵۔ اوہ تاں آسمانی چیزاں دی نقل تے پرچھائیں دی خدمت کریندِن چنانچہ جیہڑے ویلے موسیٰ خیمہ بناون کوُ ہا تاں اوُں کوُ ایہہ ہدایت کیتی گئی کہ ڈیکھ! جیہڑا نمونہ پہاڑ تے تیکوُ ڈِکھایا گیا ہا اوُندے ای مطابق ساریاں شئیاں بناویں۔⁶۶۔ پر اوُں نے ایہو جیہی چنگی خدمت حاصل کیتی جیویں اوُں چنگے عہد دا درمیانی ٹھہرے جو چنگے وعدیاں دی بنیاد تے قائم کیتا گیا ہا۔ ⁷۷۔ کیوں جو اگر پہلا عہد ایں وے ہووے ہا کہ جیندے وِچ کوُئی نقص نہ ہووے تا ں ڈوجھے کیتے موقع نہ گولن ہا۔⁸۸۔ پس اوہ اُنہاں دے نقص ڈسا کے آدھے خداوند فرماندے ڈیکھ! اوہ ڈِیں آندِن کہ میں اسرائیل دے گھرانے وِچوں تے یہوداہ دے گھرانے وِچوں ہِک نواں عہد بندھیساں۔ ⁹۹۔ ایہہ اوُں عہد دی کار نہ ہوسی جیہڑا میں اُنہان دے پیئو ڈاڈے نال اوُں ڈِیں بدھیا ہا جڈاں مصر دے مُلک اِچوں کڈھن کیتے اُنہاں دا ہتھ پکڑیا ہا۔ اِیں کیتے کہ اوہ میڈے عہد تے قائم نہ راہے اَتے خداوند فرماندے کہ میں اُنہاں دے پاسے کجھ وی توجہ نہ کیتی۔¹⁰۱۰۔ وَل خداوند فرماندے کہ اُنہاں ڈیہاں اِچ جیہڑا عہد اسرائیل دے گھرانے نال بدھیساں اوہ ایہہ ہِے کہ میں اپنے قانون اُنہاں دے ذہن اِچ سٹیساں اَتے اُنہاں دے دِلاں اُتے لکھساں اَتے وَل میں اُنہاں دا خدا ہوساں اَتے اوہ میڈی اُمت ہوسن۔¹¹۱۱۔ اَتے ہر بندہ اپنے مُلک دے راہون آلے اپنے بِھرا کوُ ایہہ تعلیم نہ ڈیسی کہ تُو خداوند کو سُنجان کیوں جو نِکے توں وڈے تائیں سارے میکوُ سُنجان گھنسن ¹²۱۲۔ اِیں کیتے کہ میں اُنہاں دیاں نارستیاں تے رَحم کریساں اَتے اُنہاں دے گناہاں کوُ وَل کڈائیں یاد نہ کریساں۔¹³۱۳۔ جڈاں اوُں نے نواں عہد آکھے تاں پہلے کوُ پُرانا ٹھہرائے اَتے جیہڑی شئے پُرانی تے بہوں عرصے دی تھی ویندی ہِے اوہ مِت ونجن دے نیڑے ہوندی ہِے۔

Chapter 9

¹۱۔ مقصد ایہہ ہے بئی پہلے عہد اِچ وی عبادت دے احکام ہَن اَتے ایویں ای مَقدِس جیہڑا دُنیاوی ہا۔ ²۲۔ یعنی ہک خیمہ بنایا گیا ہا۔ اگلے حصے اِچ چراغدان تے میز تے نذر دیاں روٹیاں ہَن اَتے اوُں کوُ پاک مکان آدھِن۔³۳۔ اَتے ڈوجھے پردے دے پچھوں اوہ خیمہ ہا جینکوُ پاکترین آدھِن۔ ⁴۴۔ اوُندے وِچ سونے دا عُود سوز اَتے چاریاں پاسے سونے نال منڈھیا ہویا عہد دا صندوق ہا۔ اِیندے وِچ مَنّ نال بھریا ہویا ہک سونے دا مرتبان اَتے پھُلاں نال بھریا ہویا ہارون دی سوٹی تے عہد دیاں تختیاں ہَن۔ ⁵۵۔ اَتے اوُندے اُتے جلال دے فرشتے ہَن جیہڑے کفارہ گاہ تے چھاں کریندے ہَن۔ اِنہاں گالہیں کوُ تفصیل نال بیان کرن دا ایہہ ویلہ نئیں۔⁶۶۔ جیہڑے ویلے ایہہ ساریاں شئیاں ایویں بن گئیاں تاں پہلے خیمے وِچ تاں کاہن ہر ویلے داخل تھیندے ہَن تے عبادت دا کم پورا کریندے ہَن۔ ⁷۷۔ پر ڈوجھے وِچ صرف سردار کاہن ہی سال وِچ ہِک واری ویندا ہااَتے وَل خون دے بغیر نہ ونج سگدا ہا جینکوُ اپنے کیتے تے اُمت دی بھُل چُک کیتے چڑھاندا ہا۔⁸۸۔ اِیندے توں روُح القدس دا ایہہ اشارہ مِلدےکہ جیہڑے ویلے تائیں پہلا خیمہ کھڑا ہِے پاک مکان دی راہ ظاہر نئیں تھئی۔ ⁹۹۔ اوہ خیمہ اِیں زمانے کیتے ہِک مثال ہِے اَتے اِیں دے مطابق ایہو جیہاں نذراں تے قربانیاں چڑھائیاں ہَن جیہڑیاں عبادت کرن آلے کوُ دِل دے اعتبار نال کامل نئیں کر سگدیاں۔ ¹⁰۱۰۔ اِیں کیتے کہ اوہ صرف کھاون پیون تے اَنج اَنج دھاون دے کیتے جسمانی احکام ہِن جو اصلاح دے ویلے تائیں مقرر کیتے گئے ہَن۔¹¹۱۱۔ پر جیہڑے ویلے مسیح آون آلی چنگی شئیاں دا سردار کاہن تھی کے آیا تاں اوُں بزرگ تر تے کامل تر خیمہ دی راہ توں جیہڑا ہتھ دا بنیا ہویا ہایعنی اِیں دُنیا دا نئیں۔ ¹²۱۲۔ اَتے وچھیاں تے بکریاں دا خون گھن کے نئیں بلکہ اپنا ہی خون گھن کے ہکو وار پاک مکان اِچ لگا گیا تے ہمیشہ کیتے آزاد کرا ڈِتے۔¹³۱۳۔ کیونکہ جیہڑے ویلے بکریاں تے ڈاندھاں دے خون تے گاں دی سواہ پلید لوگاں تے چھڑجے ونجن نال ظاہری پاکیزگی حاصل تھیندی ہِے۔ ¹⁴۱۴۔ تاں مسیح دا خون جئیں نے اپنے آپ کوُ ازلی روُح دے وسیلے نال خدا دے سامنے بےعیب قربان کر ڈِتے اوہ تُہاڈے دِلاں کوُ مُردہ کماں توں پاک کیوں نہ کریسی تاں جو زندہ خدا دی عبادت کروُں۔ ¹⁵۱۵۔اَتے اِیں دے پاروُں اوہ نویں عہد دا درمیانی ہِے تاں جو اوُندی موت دے وسیلے نال جیہڑی پہلے عہد دے ویلے دے قصوراں دی معافی کیتے تھئی ہِے سَڈے ہوئے لوگ ابدی میراث کوُ حاصل کریسن کیونکہ اُنہاں نال وعدہ کیتا گیا ہا۔¹⁶۱۶۔ کیونکہ جتھاں وصیّت ہِے اُتھاں وصیّت کرن آلے دی موت وی ثابت تھیونا ضروری ہِے۔ ¹⁷۱۷۔ اِیں کیتے کہ وصیّت موت دے بعد ہی جاری کیتی ویندی ہِے اَتے جڈاں تائیں وصیّت کرن آلا زندہ راہندا ہِے اوُں دا اجر نئیں مِلدا؟¹⁸۱۸۔ اِیں کیتے پہلا عہد وی خون دے بغیر نئیں بدھیا گیا۔ ¹⁹۱۹۔ چنانچہ موسیٰ جیہڑے ویلے ساری اُمّت کوُ شریعت دا ہر ہِک حکم سُنا چُکے تاں وچھیاں تے بکریاں دا خون گھن کے پانی تے لال اون تے زوفے دے نال اوُں کتاب اَتے ساری اُمّت تے چھڑک ڈِتے۔ ²⁰۲۰۔ اَتے آکھے کہ ایہہ اوُں عہد عہد دا خون ہِے جیندا حکم خدا نے تُہاڈے کیتے ڈِتا ہِے۔²¹۲۱۔ اَتے ایویں ای اوُں نے خیمہ تے عبادت دیاں ساریاں شئیاں تے کون چھڑکیا ہِے۔ ²²۲۲۔ اَتے تقریباً ساریاں شئیاں خون دے نال پاک کیتیاں ویندِن اَتے خون بہاون دے بغیر کوُئی معافی نئیں مِلدی۔²³۲۳۔ پس ضرور ہا کہ آسمانی شئیاں دیاں نقلاں تاں اِیں دے پاروُں پاک کیتیاں ونجن پر کود آسمانی شئیاں اِیندے کولوں چنگی قربانیاں دے پاروں۔ ²⁴۲۴۔ کیوں جو مسیح اوُں ہتھ دے بنائے ہوئے پاک مکان اِچ داخل نئیں تھیا بلکہ آسمان اِچ ہی داخل تھیا تاں جو خدا دے سامنے ہُن ساڈی خاطر حاضر تھیوے۔²⁵۲۵۔ ایہہ نئیں کہ اوہ اپنے آپ کوُ بار بار قربان کرے جیویں سردار کاہن پاک مکان اِچ ہر سال ڈوجھے دا خون گھن کے ویندا ہا۔ ²⁶۲۶۔ ایویں تاں شروع کولوں گھن کے اوُں کوُ بار بار ڈُکھ برداشت کرنا ضروری تھیوے ہا پر ہُن زمانے دے آخیر اِچ ہِک واری ظاہر تھیا تاں جو اپنے آپ کوُ قربان کرن دے نال گناہ کوُ مِٹا چھوڑے۔²⁷۲۷۔ اَتے جیویں بندیاں کیتے ہِک واری مرنا تے اوُندے بعد عدالت داہوونا مقرر ہِے۔ ²⁸۲۸۔ ایویں ای مسیح وی ہِکو واری بہوُں سارے لوگاں دے گناہ چا کے قربان تھیا جو ڈوجھی واری گناہ دے بغیر نجات کیتے اُنہاں کوُ ڈِکھائی ڈِیسی کو اوُندی راہ ڈیدھے ہِن۔

Chapter 10

¹۱۔ کیونکہ شریعت جیندے وِچ آون آلے ویلے دیاں چنگیاں شئیاں دا عکس ہِے اَتے اُنہاں شئیاں دی اصلی صورت نئیں اُنہاں ہِکو جیہاں قربانیاں جیہڑیاں ہر سال روزانہ چڑھائیاں ویندیاں ۃَن نیڑے آون آلیاں کوُ ہر گز کام نئیں کر سگدیاں۔ ²۲۔ ورنہ اُنہاں دا چڑھاونا ختم نہ تھیوے ہا؟ کیونکہ جڈاں کرن آلے ہِک واری پاک تھی ویندے تاں وَل اُنہاں دا دِل اُنہاں کوُ گناہگار نہ ٹھہراوے ہا۔ ³۳۔ بلکہ اوہ قربانیاں سال بہ سال گناہواں کوُ یاد ڈیواندیاں ہِن۔ ⁴۴۔ کیوں جو ایہہ تھی ہی نئیں سگدے کہ ڈانداں تے بکریاں دا خون گناہواں کوُ دوُر کرے⁵۵۔ اِیں کیتے اوہ دُنیا وِچ آندے ویلے آدھے کہ تُوں قربانی تے نذر کوُ پسند نئیں کیتا۔ بلکہ میڈے کیتے ہِک بدن تیار کیتے ۔ ⁶۶۔ ساری سوختنے قربانیاں تے گناہ دی قربانیاں توں خوش نہ تھیا۔ اوُں ویلے میں آکھے کہ ڈیکھ! میں آیا ہاں۔ ⁷۷۔ اوُں ویلے میں آکھے کہ ڈیکھ! میں آیا ہاں۔ (کتاب دے ورقیاں اُتے میڈے بارے لکھا لاتھے)۔ تاں جو اَے خدا! تیڈی مرضی پوری کراں۔⁸۸۔ اُتے اوہ فرماندے کہ نہ تاں تُوں قربانیاں تے نذراں تے پوری سوختنی قربانیاں تے گناہ دی قربانیاں کوُ پسند کیتے اَتے نہ اُنہاں تو خوش تھیا حالانکہ اوہ قربانیاں شریعت دے موافق چڑھائیاں ویندیا ہِن۔ ⁹۹۔ اَتے وَل اوہ آدھے کہ ڈیکھ میں آیا ہاں تاں جو تیڈی مرضی پوری کراں۔ پس اوہ پہلے کوُ ختم کر ڈیندے تاں جو ڈوجھے کوُ قائم کرے۔ ¹⁰۱۰۔ اوُندی مرضی دے پاروُں اساں یسوع مسیح دے جسم دے ہِک ای واری قربان تھیون دے وسیلے نال پاک کیتے گئے ہئیں۔¹¹۱۱۔ اَتے ہر ہِک کاہن کھڑا تھی کے ہر روز عبادت کریندا ہِے اَتے ہِک ای طرح دیاں قربانیاں بار بار چڑھاندا ہِے جیہڑیاں گناہواں کوُ ہر گز دوُر نئیں کر سگدیاں۔ ¹²۱۲۔ پر ایہہ بندہ ہمیشہ کیتے ہِک ای قربانی گناہوں کیتے چڑھا کے خدا دے سجے ہتھ ونج بیٹھے۔ ¹³۱۳۔ ا۔تے اوُں ویلے دے اساں انتطار وِچ ہئیں جو اوُندے دشمن اوُں دے پیراں دے تھلے دی چوکی بن ونجن۔ ¹⁴۱۴۔ کیوں جو اوُں نے ہِک ای قربانی چڑھاون نال اُنہاں کوُ ہمیشہ کیتے کامل کر ڈِتے جیہڑے پاک کیتے ویندِن۔¹⁵۱۵۔ اَتے روح القدس وی ساکوُ ایہو ڈسیندے کیوں ایہو آکھن دے بعد۔ ¹⁶۱۶۔ خداوند فرماندے جیہڑا عہد میں اُنہاں ڈیہاں دے بعد اُنہاں دے نال بدھیساں اوہ ایہہ ہِے کہ میں اپنے قانون اُنہاں دے دِلاں اُتے لکھساں اَتے اُنہاں دے ذہن اِچ وی سٹیساں۔¹⁷۱۷۔ وَل اوہ ایہہ آدھے کہ اُنہاں دے گناہاں تے بےدینیاں کوُ وَل کڈائیں یاد نہ کریساں۔ ¹⁸۱۸۔ اَتے جڈا اُنہاں دی معافی تھی گئی ہِے تاں وَل گناہ دی کوُئی قربانی نئیں رہی۔¹⁹۱۹۔ پس اَے بِھراؤ! چونکہ ساکوُ یسوع دے خون دے پاروُں اوُں نویں تے زندہ راہ دے نال پاک مکان اِچ داخل تھیون دی دلیری ہِے۔ ²⁰۲۰۔ جو اوُں نے پردہ یعنی اپنے جسم اِچ تھی کے ساڈے کیتے مخصوص کر ڈِتی ہِے۔ ²¹۲۱۔ اَتے چونکہ ساڈا ایہو جیہا وڈا کاہن ہِے جیہڑا خدا دے گھر دا مختار ہِے۔ ²²۲۲۔ تاں آؤ اساں سچے دِل تے پورے ایمان دے نال دِل دے الزام کوُ دوُر کرن کیتے دِلاں تے چِھٹے سَٹ کے اَتے بدن کوُ صاف پانی نال دھوا کے خدا دے کو جُلوُں۔²³۲۳۔ اَتے اپنی اُمید دے اقرار کوُ مضبوطی نال پکڑے راہوں کیوں جو جئیں نے وعدہ کیتے اوہ سچا ہِے۔ ²⁴۲۴۔ اَتے محبت تے نیک کماں دا شوق ڈیواون کیتے ہِک ڈوجھے دا لحاظ رکھوں۔ ²⁵۲۵۔ اَتے ہ،ک ڈوجھے دے نال جمع تھیوں توں باز نہ آؤں جیوں بہوُں سارے لوگاں دا دستور ہِے بلکہ ہِک ڈوجھے کوُ تصیحت کروں اَتے جتھوں تائیں تھی سگدے اوُں ڈِیں کوُ نیڑے تھیندیاں ہویاں ڈیدھے ہوئے اوُندے کولوں وی زیادہ کروُں۔²⁶۲۶۔ کیوں جو حق کوُ سُنجانن دے بعد اگر اساں جان بُجھ کے گناہ کروں تاں گناہواں دی بئی کوُئی قربانی کئے نئیں۔ ²⁷۲۷۔ ہاں عدالت دا ہِک بہوُں ڈراونا انتظار تے غضب ناک بھا باقی ہِے جیہڑی مخالفاں کوُ کھا ویسی۔²⁸۲۸۔ جڈاں موسیٰ دی شریعت دا نہ منن آلا ڈوُ یا ترئیے بندیاں دی گواہی توں بغیر رَحم کیتے مارا ویندا ہِے۔ ²⁹۲۹۔تاں خیال کرو کہ اوہ بندہ کیہو جئی وڈی سزا دے لائق ٹحہرسی جئیں نے خدا دے پُتر کو بےعزت کیتے اَتے عہد دے خون کوُ جیندے نال اوہ پاک تھیا ہا پلید سمجھے اَتے فضل دے روُح کوُ وی بےعزت کیتے۔³⁰۳۰۔ کیونکہ اوُں کوُ اساں جان دے ہئیں جئیں فرمائے کہ انتقام گھننا میڈا کم ہِے۔ بدلہ میں ہی ڈیساں اَتے وَل ایہہ کہ خداوند اپنی اُمّت دی عدالت کریسی۔ ³¹۳۱۔ زندا خدا دے ہتھاں اِچ پوونا بہوُں خطرناک ہِے۔³²۳۲۔ وَل اُنہاں پہلے ڈیہاں کوُ یاد کرو جو تُساں روشن تھیون دے بعد ڈوکھاں کوُ بہوُں مصیبت برداشت کیتی ہِے۔ ³³۳۳۔ کجھ تاں ایویں کہ لعن طعن تے مصیبتاں دے پاروُں تُہاڈا تماشا بنے اَتے کجھ ایویں کہ تُساں اُنہاں دے وِچ شامل تھئے جنہاں دے نال ایہہ بدسلوکی تھیندی ہائی۔ ³⁴۳۴۔ چنانچہ تُساں قیدیاں دی ہمدردی وی کیتی اَتے اپنے مال دا لُٹ ونجنا وی خوشی نال منطور کیتے۔ ایہہ جان کہ تُہاڈے کول ہک بہوں بہتر تے ہمیشہ راہون آلی ملکیت ہِے۔³⁵۳۵۔ تُساں اپنی دلیری کوُ ہتھوں نہ چھوڑو۔ اِیں کیتے کہ اوُندا وڈا اجر ہِے۔ ³⁶۳۶۔ کیونکہ تُہاکوُ صبر کرنا ضروری ہِے تاں جو خدا دی مرضی پوری کر کے وعدہ کیتی ہوئیاں شئیاں کوُ حاصل کرو۔ ³⁷۳۷۔ اَتے ہُن بہوُں تھوڑی جئی مُدتّ باقی ہِے کہ آون والا آسی ا۔تے دیر نہ کریسی۔³⁸۳۸۔ اَتے میڈا راستباز بندہ ایمان نال جیوندا راہسی اَتے اگر اوہ ہٹسی تاں میڈا دِل اوُندے توں خوش نہ تھیسی۔ ³⁹۳۹۔ پر اساں ہٹن آلے نئیں کہ ہلاک تھیووں بلکہ ایمان رکھن آلے ہئیں کہ جان بچاؤں۔

Chapter 11

¹۱۔ ہُن ایمان اُمید کیتیاں ہوئیاں شئیاں دا اعتماد تے اَن ڈِٹھی شئیاں دا ثبوت ہِے۔ ²۲۔ کیوں جو اوُندے بارے بزرگاں دے حق اِچ چنگی گواہی ڈِتی گئی ہِے۔ ³۳۔ ایمان ہی نال ساکوُ پتا لگدے کہ عالَم خدا دے آکھن نال بنے ہِن۔ ایہہ نئیں کہ جو کجھ نظریندے ظاہری شئیاں نال بنا ہووے۔⁴۴۔ ایمان ہی نال ہابل نے قائن توں افضل قربانی خدا کیتے چڑھائی اَتے اوُندے پاروُں اوُندے راستباز تھیون دی گواہی ڈِتی کیونکہ خدا نے اوُندی نذراں دے بارے گواہی ڈِتی اَتے اگرچہ اوہ مَر گیا ہِے تاں وی اوُندے وسیلے نال ہُن تائیں کلام کریندا ہِے۔⁵۵۔ ایمان ہی نال حنوک چاتا گیا ہاتاں جو موت کوُ نہ ڈیکھے اَتے چونکہ خدا نے اوُں کوُ چا گِدا ہا اِیں کیتے اوُں دا پتا نہ لگے کیوں جو چاتے ونجن توں پہلے اوُں دے حق اِچ ایہہ گواہی ڈِتی گئی ہا کہ ایہہ خدا کوُ پسند آئے۔ ⁶۶۔ اَتے ایمان دے بغیر اوُں کوُ پسند آونا ناممکن ہِے۔ اِیں کیتے خدا دے کول آون آلے کوُ ایمان گھن آونا چاہیدا ہِے کہ اوہ موجود ہِے اَتے اپنے طالباں کوُ بدلہ ڈیندا ہِے۔⁷۷۔ ایمان ہی دے پاروں نوح نے اُنہاں شئیاں دے بارے جو اوُں ویلے تائیں نظرنہ آندیاں ہَن ہدایت پا کے خدا دے خوف نال اپنے گھرانے دے بچاؤ کیتے کشتی بنائی جئیں توں اوُں نے دُنیا کوُ مجرم ٹھہرائے اَتے اوُں راستبازی دا وارث تھیا جیہڑا ایمان نال ہِے۔⁸۸۔ ایمان ہی دے پاروُں ابرہام جیہڑے ویلے سَڈیا گیا تاں حکم من کے اوُں جاہ تے لگا گیا جیں کوُ میراث اِچ گھنن آلا ہا اَتے اگرچہ اوہ جان دا نہ ہا کہ میں کتھاں ویندا پیا ہاںتاں وی اوہ ٹُر پیا۔ ⁹۹۔ ایمان ہی دے نال اوُں نے مُلکِ موعود اِچ اِیں طرح مسافر دے طور تے طرز زندگی اپنائی کہ جیویں گویا کوُئی غیر مُلک ہِےاَتے اضحاق تے یعقوب سمیت جو اوُندے نال ہَن اوُں وعدہ دے وارث تھئے تے خیمیاں وِچ راہے۔ ¹⁰۱۰۔ کیونکہ اوہ اوُں مضبوط شاہر دا اُمیدوار ہا جیں کوُ بناون آلا خدا ہِے۔¹¹۱۱۔ ایمان ہی دے نال سارہ نے وی بہوُں عمر لنگھن دے بعد ڈِھڈ نال تھیون دی طاقت ملی اِیں کیتے کہ اوُں نے وعدہ کرن آلے کوُ سچا جانے۔ ¹²۱۲۔ پس ہک بندے توں جیویں مُردہ ہوئے آسمان دے تاریاں دے برابر بہوُں زیادہ اَتے سمندر دے کنارے دی ریت دے برابر بہوُں زیادہ اولاد پیدا تھئی۔¹³۱۳۔ ایہہ ساری ایمان دی حالت اِچ مَرے اَتے وعدہ کیتیاں ہوئیاں شئیں نہ حاصل کیتیاں پر دوُر ہی توں اُنہہاں کوُ ڈیکھ کے خوش تھئے اَتے اقرار کیتا کہ اساں زمین تے پردیسی تے مسافر ہئیں۔ ¹⁴۱۴۔ جیہڑے ایہو جئیں گالہیں آدھِن اوہ ظاہر کریندِن کہ اساں اپنے مُلک کو گولیندے پئے ہئیں۔¹⁵۱۵۔ اَتے جیہڑے مُلک وِچوں اوہ نکل کے آ ئے ہَن اگر اوُندا خیال کریندے تاں اُنہاں کول واپس ونجن دا موقع ہا۔ ¹⁶۱۶۔ پر حقیقت اِچ اوہ ہِک چنگے یعنی آسمانی مُلک دے آرزو مند ہَن۔ اِیں کیتے خدا اُنہاں کولوں یعنی اُنہاں دا خدا اکھواون توں شرمایا نئیں چنانچہ اوُں اُنہاں کیتے ہِک شاہر تیار کیتے۔¹⁷۱۷۔ ایمان ہی دے نال ابرہام نے آزمائش دے ویلے اضحاق نذر کیتے اَتے جئیں نے وعدیاں کوُ سچ من گِدا ہا وَل اوہ اوُں کلہے کوُ نذر کرن لگے۔ / ¹⁸۱۸۔ جئیں دے بارئ وِچ ایہہ آکھا گیا ہا جو اضحاق ہی توں تیڈی نسل اکھواسی۔ ¹⁹۱۹۔ کیوں جو اوہ سمجھے کہ خدا مُردیاں وِچوں زندہ کرن دہ قدرت رکھیندے چنانچہ اُنہاں وِچوں ہی تمثیل دے طور تے اوہ اوُں کوُ وَل مِل گیا۔²⁰۲۰۔ ایمان ہی دے نال اضحاق نے ہوون آلی گالہئیں دے بارے یعقوب تے عیسو ڈوُہاں کوُ ڈُعا ڈِتی۔ ²¹۲۱۔ ایمان ہی دے نال یعقوب نے مَرن دے ویلے یوسف دے ڈوُہاں پُتراں وِچوں ہر ہِک کوُ دُعا ڈِتی اَتے اپنے اپنی لاٹھی دے سِرے تے سہارا گھن کے سجدہ کیتے۔ ²²۲۲۔ ایمان ہی دے نال یوسف نے جیہڑے ویلے اوہ مرن آلا ہا بنی اسرائیل دے نکلن دا ذِکر کیتے اَتے اپنی ہڈیاں دے بارے حُکم ڈِتے۔²³۲۳۔ ایمان ہی دے نال موسیٰ دے ماں پیئو نے اوُں دے جمن دے بعد ترئے مہینے تائیں اوُں کوُ لُکا کے رکھیا کیونکہ اُنہاں نے ڈِٹھا کہ بال بہوُں پیارا ہِے اَتے وَل اوہ بادشاہ دے حکم توں نہ ڈرے۔ ²⁴۲۴۔ ایمان ہی دے نال موسیٰ نے وڈے تھی کے فرعون دی دھی دا پُتر اکھواون توں انکار کیتے۔ ²⁵۲۵۔ اِیں کیتے کہ اوُں نے گناہ دا تھوڑے دِنال دا مزہ چاون دے پاروُں خدا دی اُمت دے نال بدسلوکی چٓبرداشت کرن کوُ زیادہ پسند کیتے۔ ²⁶۲۶۔ اَتے مسیح کیتے لعن طعن برداشت کرن کوُ مصر دے خزانیاں کولوں وڈی دولت سمجھیا کیونکہ اوُں دی نگاہ انعام پاون تے ہائی۔²⁷۲۷۔ ایمان ہی دے نال اوُں نے بادشاہ دے قہر دا خوف نہ کر کے مصر کوُ چھوڑ ڈِتے۔ اِیں کیتے کہ اوہ اَن ڈِٹھے کوُ ایویں ہِے کہ جیویں ڈیکھ کے ثابت قدم ریہا۔ ²⁸۲۸۔ایمان ہی دے نال اوُں نے فَسح کرن تے خون چھڑکیا ونجن تے عمل کیتے تاں جو پہلوٹھیاں دا ہلاک کرن آلا بنی اسرائیل کوُ ہتھ نہ لائے۔²⁹۲۹۔ ایمان ہی دے نال اوہ بحرِ قلزم اِچوں ایویں لنگھ گئے جیویں سُکی زمین توں اَتے جیہڑے ویلے مصریاں نے ایہہ ارادہ کیتے تا ڈُب گئے۔ ³⁰۳۰۔ ایمان ہی دے نال یریحو دی شہر پناہ جڈاں سَت ڈِیں تائیں اوُں دے آسے پاسے چکر لا چکے تاں اوہ ڈھے پئی۔ ³¹۳۱۔ ایمان ہی دے نال راحب فاحشہ نافرمان بندیاں دے نال ہلاک نہ تھئی کیونکہ اوُں نے جاسوساں کوُ حفاظت نال رکھیا ہا۔³²۳۲۔ وَل بئیا میں کیا آکھاں؟ اتنا ویلہ کتھاں ہِے کہ جدعون تے برق تے سمسون تے افتاہ تے داؤد تے سموئیل تے بئے نبیاں دا حال ڈساواں؟۔ ³³۳۳۔ اُنہاں نے ایمان ہی دے پاروُں بادشاہاں کوُ مغلوب کیتے۔ راستبازی دے کم کیتے۔ وعدہ کیتی ہوئیاں شئیاں کوُ حاصل کیتے۔ شیراں دے مُنہ بند کیتے۔ ³⁴۳۴۔ بھا کوُ بہوُں جلدی نال بُجھائے۔ تلوار دی دھار توں بچ نکلے۔ کمزوری اِچ زور اور تھئے۔لڑائی اِچ بہادر بنے۔ ڈوُجھیاں فوجاں کوُ مار بھگائے۔³⁵۳۵۔ عورتاں نے اپنے مُدیاں کوُ وَلا زندہ ڈَٹھے۔ بہوُں سارے مار کھاندے کھاندے مَر گئے پر رہائی منظور نہ کیتی تاں جو اُنہاں کوُ چنگی قیامت نصیب تھیوے۔ ³⁶۳۶۔ بہوُں سارے بندیاں دا مذاق اُڑایا گئے تے کوڑے کھاون بلکہ زنجیراں اِچ بدھے ونجن تے قید اِچ پوون تے آزمائے گئے ہِن۔ ³⁷۳۷۔ سنگسار کیتے گئے۔ آرے نال چیرے گئے آزمایش اِچ پاتے گئے۔ تلوار نال مارے گئے۔بھیڈاں تے بکریاں دی کھل پاکے مُحتاجی اِچ ۔ مصیبت اِچ۔ بدسلوکی دی حالت اِچ جہ جہ تے پھر دے راہے۔ ³⁸۳۸۔ دُنیا اُنہاں دے لائق نہ ہا۔ اوہ جنگلاں تے پہاڑاں تے غاراں تے زمین دے ٹویاں اِچ آوارہ پھردے راہے۔³⁹۳۹۔ اَتے اگرچہ اِنہاں ساریاں دے حق اِچ ایمان دے پاروُں چنگی گواہی ڈِتی گئی تاں وی اُنہاں کوُ وعدہ کیتیاں ہوئیں شئیاں نہ مِلیاں۔ ⁴⁰۴۰۔ اِیں کیتے کہ خدا نے احتیاط کر کے ساڈے کیتے کوُئی چنگی شئے دا فیصلہ کیتے تاں جو اوہ ساڈے بغیر کامل نہ کیتے ونجن۔

Chapter 12

¹۱۔ پس جیہڑے ویلے گواہاں دا ایہو جیہا وڈا بدل ساکوُ گھیرا پاتے ہوئے ہِے تاں آؤ اساں وی ہر ہِک بوجھ اَتے اوُں گناہ کوُ جیہڑا ساکو بہوُں آسانی نال اُلجھا گھندا ہِے دوُر کر کے اوُں دوڑ اِچ صبر نال دوڑوں جو ساڈے سامنے ہِے۔ ²۲۔ اَتے ایمان دے بانی تے کامل کرن آلےیسوع کوُ ڈیدھے راہوں جئیں نے اوُں خوشی دے کیتے جیہڑی اوُندی نظراں دے سامنے ہا شرمندگی دی پرواہ نہ کر کے صلیب دا ڈکھ برداشت کیتے اَتے خدا دے تخت دے سجے پاسے ونج بیٹھے۔ ³۳۔ پس اوُندے تے غور کرو جئیں نے اپنے حق اِچ بُرائی کرن آلے گناہگاراں دی اتنی زیادہ مخالفت دی برداشت کیتی تاں جو تُساں بے دِل تھی کے ہمت نہ ہارو۔⁴۴۔ تُساں گناہ اِچ لڑن نال ہُن تائیں ایہو جیہا مقابلہ نئیں کیتا جئیں دے وِچ خون وگایا ہووے۔ ⁵۵۔ اَتے تُساں اوُں نصیحت کوُ بھُل گئے ہیوے جیہڑی تُہاکوُ پُتراں دی طرح کیتی ویندی ہِے کہ اَے میڈے پُتر! خداوند دی تنبیہ کوُ بیکار نہ سمجھ اَتے جیہڑے ویلے اوہ تیکوُ ملامت کرے تاں بےدل نہ ہو۔ ⁶۶۔ کیونکہ خداند جیندے نال محبت کریندے اوُں کوُ تنبیہ وی کریندے اَتے جئیں کوُ پُتر بنا گھن دے اوُں کوُ کوڑے وی مریندے۔⁷۷۔ تُساں جو کجھ ڈُکھ برداشت کریندے ہیوے اوہ تُہاڈی تربیت کیتے ہِے۔ خدا پُتر جان کے تُہاڈے نال سلوک کریندے۔ اوہ کیہڑا پُتر ہِے جیں کوُ پیئو تنبیہ کریندے؟۔ ⁸۸۔ اَتے اگر تُہاکوُ اوہ تنبیہہ نہ کیتی گئی جیندے وِچ سارے شامل ہِن تاں تُساں حرامزادے تھیوے نہ کہ پُتر۔⁹۹۔ اِیں دے علاوہ جڈاں ساڈے جسمانی پیئو ساکوُ تنبیہ کریندے ہَن اَتے اساں اُنہاں دی تعظیم کریندے راہے تاں کیا روُحاں دے پیئو دی اِیں توں زیادہ تابعداری نہ کروں جیں دے پاروُں اساں زندہ راہوں؟۔ ¹⁰۱۰۔ اوہ تاں تھوڑے ڈیہاں دے کیتے اپنی سمجھ دے موافق تنبیہ کریندے ہَن پر ایہہ ساڈے فائدہ کیتے کریندا ہِے تاں جو اساں وی اوُں دی پاکیزگی اِچ شامل تھی ونجوں۔ ¹¹۱۱۔ فی الحال ہر طرح دی تنبیہ خوشی دا نئیں بلکہ غم دی وجہ معلوم تھیندی ہِےپر اوُں کوُ برداشت کریندے کریندے مضبوط تھئ گئے ہِن اُ نہاں کوُ بعد اِچ آرام نال راستبازی دا پھل بخشدی ہِے۔¹²۱۲۔ پس ڈھِلے ہتھاں تے سُست گوڈیاں کوُ ٹھیک کرو۔ ¹³۱۳۔ اَتے اپنے پیراں کیتے سِدھے رستے بناؤ تاں جو لنگڑا بے راہ نہ ہووے بلکہ شفا پاوے۔¹⁴۱۴۔ ساریاں دے نال میل ملاپ رکھن تے اوُں پاکیزگی دے خواہش مند راہو جیندے بغیر کوُئی وی خداوند کوُ نہ ڈیکھسی۔ ¹⁵۱۵۔ غور نال ڈیدھے راہو کہ کوُئی بندہ خدا دے فضل توں محروم نہ رِہ جائے۔ ایویں نہ تھیوے کہ کوُئی کوڑی جڑ نکل کے تُہاکوُ ڈُکھ ڈیوے اَتے اوُں دے پاروُں بہوُں دفعہ لوگ تھی ونجن۔ ¹⁶۱۶۔اَتے نہ کوُئی حرامکار یا عیسو دی کار بےدین ہوئے جئیں نے ہِک ویلے دے کھاون دے پاروُں اپنے پہلوٹھے تھیون دا حق ویچ سَٹے۔ ¹⁷۱۷۔ کیوں جو تُساں جان دے ہیوے کہ اِیں دے بعد جڈاں اوُں نے برکت دا وارث تھیونا چاہندا ہا تا منظور نہ تھیا۔ چنانچہ اوُں کوُ نیت دی تبدیلی دا موقع نہ مِلے حالانکہ اوُں نے ہنجو وہا وہا کے اوُں کوُ بہوُں گولے۔¹⁸۱۸۔ تُساں اوُں پہاڑ دے کول نئیں وے گئے جیں کوُ ہتھ ہتھ لاونا ممکن ہا اَتے اوُں کوُ بھا لگی راہندی ہائی اَتے اوُندے تے کالا بّدل تے اندھارا تے طوفان۔ ¹⁹۱۹۔ اَتے نرسنگے دا شور تے کلام کرن آلے دی ایہو جئی آواز ہا جیں کوُ سُنن آلیاں نے منّت کیتی کہ ساڈے نال ایہہ کلام نہ کیتا ونجے۔ ²⁰۲۰۔ کیونکہ اوہ اِیں حکم دی برداشت نہ کر سگے کہ اگر کوُئی جانور وی اوُں پہاڑ کوُ ہتھ لاوے تاں سنگسار کیتا ونجے۔ ²¹۲۱۔ اَتے اوہ نظارہ ایہو جیہا ڈراونا ہا کہ موسیٰ نے آکھیا میں بہوُں ڈردا ہاں۔²²۲۲۔ بلکہ تُساں صیحون دے پہاڑ تے زندہ خدا دے شاہر یعنی آسمانی یروشلیم دے کول اَتے لکھاں فرشتیاں۔ ²³۲۳۔ اَتے اُنہاں پہلوٹھیاں دی عام جماعت یعنی کلیسیا جِنہاں دے ناں آسمان تے لکھے گئے ہِن اَتے ساریاں دے مصنف خدا تے کامل کیتے ہوئے راستبازاں دی روُحاں۔ ²⁴۲۴۔ اَتے نویں عہد دے درمیانی یسوع تے چھڑکاؤ دے اوُں خون دے کول آےت ہیوے جو ہابل دے خون دے بارے بہوُں چنگیاں گالہیں آدھا ہِے۔²⁵۲۵۔ خبردار! اوُں آکھن آلے دا انکار نہ کرائے کیونکہ جڈاں اوہ لوگ زمین تے ہدایت کرن آلے دا انکار کر کے بچ نہ سگے تاں اساں آسمان دے ہدایت کرن آلے توں مُنہ موڑ کے کیویں بچ سگدے ہئیں؟۔ ²⁶۲۶۔ اوُں دی آواز نے تاں اوُں ویلے زمین کوُ ہلا ڈِتے پر ہُن اوُں نے ایہہ وعدہ کیتے جو ہِک واری وَل میں صرف زمین ہی کوُ نئیں بلکہ آسمان کوُ وی ہلا ڈیساں۔²⁷۲۷۔ اَتے ایہہ لکھیا ہویا ہِک واری وَلا اِیں گالھ کوُ ظاہر کریندے کہ جیہڑیاں شئیاں ہلا ڈِتیاں ویندِن مخلوق ہوون دے پاروں ٹل ویسن تاں جو جیہڑیاں شئیاں ہلیاں نئیں اوہ قائم راہون۔ ²⁸۲۸۔ پس اساں اوہ بادشاہی گھن سگدے ہئیں جیہڑی ہلن آلی نئیں اوُں فضل کوُ ہتھ توں نہ ڈیووں جیندے پاروُں پسند آون دے طور تے خدا دی عبادت خدا ترسی تے خوف دے نال کروُں ۔ ²⁹۲۹۔ کیونکہ ساڈا خدا ساڑ ڈیون آلی بھا ہِے

Chapter 13

¹۱۔ بھراواں آلی محبت قائم راہوے۔ ²۲۔ مسافراں دی خدمت کرن توں انجان نہ بنو کیونکہ اِیندی وجہ توں بہوُں سارے لوگاں نے بے خبری اِچ فرشتیاں دی خدمت کیتی ہِے۔³۳۔ قیدیاں کوُ ایویں یاد رکھو کہ جیویں تُساں اُنہاں دے نال قید ہیوے اَتے جنہاں دے نال بدسلوکی کیتی ویندی ہِے اُنہاں کوُ وی ایہہ جان کے یاد رکھائے کہ اساں وی جسم رکھیندے ہئیں ۔ ⁴۴۔ ویاہ کرنا ساریاں وِچ عزّت دی گالھ سمجھی ونجے اَتے بسترے تے کوُئی داغ نہ راہوے کیونکہ خدا حرامکاراں تے زِناکاراں دی عدالت کریسی۔⁵۵۔ دولت دی دوستی توں دوُر راہو اَتے جو کجھ تُہاڈے کول ہِے اوُندے تے ای گزارہ کرو کیونکہ اوُں نے آپ فرمائے کہ میں تیڈے کولوں ہر گز علیحدہ نہ راہساں اَتے تیکوُ کڈائیں وی نہ چھوڑیساں۔ ⁶۶۔ اِیں کیتے اساں دلیری نال آدھے ہئیں کہ خداوند میڈا مدد گار ہِے۔ میں خوف نہ کریساں۔ انسان میڈا کیا کر گھنسی؟۔⁷۷۔ جیہڑے تُہاڈی راہنمائی کرن آلے ہَن اَتے جنہاں نے تُہاکوُ کلام سُنائے اُنہاں کوُ یاد رکھو اَتے اُنہاں دی زندگی دے انجام تے غور کر کے اُنہاں جئے ایماندار تھی ونجو۔ ⁸۸۔ یسوع مسیح کل تے اَج بلکہ ہمیشہ کیتے ہِکو جیہا ہِۓ۔⁹۹۔ طرح طرح دی تے اجنبی تعلیم دے پاروُں رُلدے نہ پھرو کیونکہ فضل دے نال دِل دا مضبوط راہونا بہوُں بہتر ہِے نہ کہ اُنہاں کھاونیاں کولوں جیندے استعمال کرن آلیاں نے ککجھ وی فائدہ نہ چاتے۔ ¹⁰۱۰۔ ساڈی ہِک ایہو جئی قربان گاہ ہِے جیندے وِچوں خیمے دی خدمت کرن آلیاں کوُ کھاون دا اختیار نئیں۔ ¹¹۱۱۔ کیونکہ جنہاں جانوراں د خون سردار کاہن پاک مکان اِچ گناہ دے کفارے کیتے گھن ویندا ہِے اُنہاں دے جسم خیمہ گاہ دے باہر ساڑے ویندے ہِن¹²۱۲۔ اِیں کیتے یسوع نے وی اُمّت کوُ آپ اپنے خون نال پاک کرن کیتے بوہے دے باہر ڈُکھ چاتے۔ ¹³۱۳۔ پس آؤ اوُں دی ذلّت کوُ اپنے اُتے گھن کے خیمہ گاہ دے باہر اوُں دے کول جُلوُں۔ ¹⁴۱۴۔ کیونکہ اِتھاں ساڈا کوُئی قائم راہون آلا شاہر نئیں بلکہ اساں آون آلے شاہر کو گولیندے پئے ہئیں۔¹⁵۱۵۔ پس اساں اوُں دے وسیلے نال حمد دی قربانی یعنی اوُں مُنہ دا پھل جیہڑے اوُں دے ناں دا اقرار کریندِن خدا کیتے ہر ویلے چڑھایا کروُں۔ ¹⁶۱۶۔ اَتے بھلائی تے سخاوت کرنا نہ بھُلوُں اِیں کیتے کہ خدا ایہو جئی قربانیاں توں خوش تھیندے۔ ¹⁷۱۷۔ جیہڑے تُہاڈے پیشوا ہِن اُنہاں دے تابعدار راہو کیونکہ اوہ تُہاڈی روحاں دے فائدے کیتے اُنہاں دی کار جاگدے راہندِن جنہاں کوُ حساب ڈیونا پوسی تاں جو اوہ خوشی دے نال ایہہ کم کرن نہ کہ غم نال کیونکہ اِیں صورت اِچ تُہاکوُ کجھ فائدہ نئیں۔¹⁸۱۸۔ ساڈے واسطے دعا کیتا کرو کیوں جو ساکوُ یقین ہِے کہ ساڈا دِل صاف ہِے اَتے اساں ہر ہِک گالھ اِچ نیکی دے نال زندگی گزارنا چاہندے ہئیں۔ ¹⁹۱۹۔ میں تُہاکوُ ایہہ کم کرن دی بئی وی نصیحت کریندا ہاں کہ میں جلدی تُہاڈے کول وَل آساں۔²⁰۲۰۔ ہُن خدا جو اطمینان دا چشمہ ہِے جیہڑا بھیڈاں دے وڈے آجڑی یعنی ساڈے خداوند یسوع کوُ ہمیشہ دے عہد دے خون دے پاروُں مُردیاں وِچوں زندہ کر کے چا کے گھن آئے۔ ²¹۲۱۔ تُہاکوُ ہر نیک گالھ اِچ کامل کرے تاں جو تُساں اوُندی مرضی پوری کرواَتے جو کجھ اوُندے نیڑے پسند ہِے یسوع مسیح دے وسیلے نال ساڈے وِچ پیدا کرے۔ جیں دی تمجید ہمیشہ تائیں تھیندی راہوے۔ آمین۔²²۲۲۔ اَے بھراؤ! میں تُہاڈے اگے منّت کریندا ہاں جو اِیں نصیحت دے کلام دی برداشت کرو کیونکہ میں تُہاکوُ مختصر طور تے لکھیا ہِے۔ ²³۲۳۔ تُہاکوُ واضح تھی ونجے جو ساڈا بھرا تیمتھیس رہا تھی گیا ہِے۔ اگر اوہ جلدی آگئے تاں میں اوُندے نال تُہاکوُ مِلساں۔²⁴۲۴۔ اپنے سارے پیشواواں تے سارے پاک لوگاں کوُ سلام آکھو۔ اِطالیہ آلے تُہاکوُ سلام آدھِن۔ ²⁵۲۵۔ تُہاڈے ساریاں تے فضل تھیندا راہوے۔ آمین۔

James

Chapter 1

¹۱۔ خدا دے اَتے خداوند یسوع مسیح دے بندہ یعقوب دی طرفوں اُنہاں بارہاں قبیلیاں کوُں جیہڑے جا جا تے راہندِن سلام پہنچے۔ ²۲۔ اے میڈے بھراؤ! جڈاں تُساں طرح طرح دیاں آزمائشاں وچ پووو۔ ³۳۔ تاں ایں کوُ اے جان کے وڈی خوشی دیاں گالہیں سمجھائے جو تہاڈے ایمان دی آزمائش صبر پیدا کریندے ہِے۔⁴۴۔ اَتے صبر کوُ اپنا کم کرن ڈیوووتاں جو تُساں پورے اَتے کامل تھی ونجو اَتے تُہاڈے اِچ کہیں گال دی کمی نہ راہوے۔ ⁵۵۔ پر اگر تہاڈے وچوں کئیں وچ حکمت دی کمی ہوئے تاں خدا کولوں منگے جیہڑا بغیر ملامت کیتیاں ہویاں ساریاں کوُ کھُلے دل نال ڈیندا ہِے۔ اوُں کوُ ڈِتی ویسی ۔⁶۶۔ پر ایمان رکھ کے منگے اَتے کجھ شک نہ کرے کیوں جو شک کرن آلا سُمندر دی لہر دی طرح ہِے جیہڑی ہوا نال آندی تے ٹپے مریندی اِے۔ ⁷۷۔ ایہو جیا بندہ اِیہہ نہ سمجھے کہ میکو خداوند کولوں کجھ مِلسی۔ ⁸۸۔ اوہ بندہ ڈو دل رکیھندہ ہِے اَتے اپنی ساری گالہیں اِچ قائم نئیں راہندا۔⁹۹۔ نِکا بھرا اپنے اعلیٰ مرتبے تے فخر کرے۔ ¹⁰۱۰۔ اَتے امیر اپنی مفلسی دی حالت تے ایں کیتے کہ گھا دے پُھل دے وانگ مرجھا ویندے۔ ¹¹۱۱۔ کیوں جو سورج نکلدے نال ہی سخت دُھپ پوندی ہِے تے گھا کوُ سُکھا ڈیندی ہِے اَتے اوندا پھُل ڈھے ویندےاَتے اوندی خوبصورتی لگی ویندی ہِے۔ ایں طرح امیر بندہ وی اپنی راہ چلدے چلدے مٹی وچ مِل ویسی۔¹²۱۲۔ مبارک ہِے اوہ بندہ جیہڑا آزمائش دی برداشت کریندے کیونکہ جڈاں مقبول ٹھہرسی تاں زندگی دا اوہ تاج حاصل کریسی جیندا خداوند نے اپنے محبت رکھن آلیاں نال وعدہ کیتا ہِے۔ ¹³۱۳۔ جڈاں کوُئی آزمایا ونجے تاں ایہہ نہ آکھے کہ میڈی آزمائش خدا دی طرفوں تھیندی ہِے کیوں جو نہ تاں خدا گناہ تھوں آزمایا ونج سگدے اَتے نہ ای اوہ کئیں کوُ آزمیندے ۔¹⁴۱۴۔ ہاں۔ ہر بندہ اپنی ہی خواہشاں وچ چھک کے اَتے پھس کے آزمایا ویندا ہِے۔ ¹⁵۱۵۔ وَل خواہش گھبر تھی کے گناہ کوُ پیدا کریندی ہِے اَتے گناہ جڈاں ودھ ویندے تاں موت پیدا کریندا ہِے۔ ¹⁶۱۶۔ اے میڈے پیارے بھراؤ! فریب نہ کھاونا۔¹⁷۱۷۔ ساریاں چنگیاں نعمتاں تے انعام اُتوں ہِے اَتے چانن دے باپ ولوں مِلدا ہِے جیندے وچ نہ کوئی تبدیلی تھی سگدی ہِے اَتے نہ مصیبت دے پاروں اوندے تے پرچھاواں پوندے۔ ¹⁸۱۸۔ اوُں نے ساکوں اپنی مرضی دے نال کلام دی سچائی دے نال پیدا کیتے تاں جو اوندی مخلوقات وچوں اساں ہک طرح دے پہلے پھل ہووں۔¹⁹۱۹۔ اے میڈے پیارے بھراؤ! اے گل تساں جان دے ہیوے۔ ہر بندہ سنن اِچ تیز تے بولن اِچ مِٹھا تے غصے وچ صبر کرن آلا ہووے۔ ²⁰۲۰۔ کیونکہ بندے دا غصہ خدا دی راستبازی دا کم نئیں کریندا۔ ²¹۲۱۔ ایں کیتے ساری گندگی تے گناہ دے گند کوُ دُور کر کے اوُں کلام کوُ حلیمی نال قبول کر گھِنو جیہڑا دِل وچ وہایا گئیے اَتے تُہاڈی روحاں کوُ نجات ڈے سگدے۔²²۲۲۔ پر کلام تے عمل کرن آلے بنو نہ کہ صرف سنن آلے جیہڑے اپنے آپ کوُ دھوکا ڈیندے ہِن۔ ²³۲۳۔ کیونکہ جیہڑا کلام کوُ سنن آلا ہوئے اَتے اوندے تے عمل کرن آلا نہ ہووے اوہ اوُں بندے دی مانند ہِے جیہڑا اپنی خدا دی ڈِتی ہوئی صورت شیشے وچ ڈیدھا ہِے ۔ ²⁴۲۴۔ ایں کیتے کہ اوہ اپنے آپ کوُ ڈیکھ تے لگا ویندے اَتے جلدی نال بھُل ویندے کہ میں کیئو جیا ہامی۔ ²⁵۲۵۔ پر جیہڑا بندہ آزادی دی پوری شریعت کوُ غور نال ڈیدھا ہِے اوہ اپنے کم اِچ ایں کیتے برکت پاسی کہ سُن کے بھُل نئیں ویندا بلکہ عمل کریندا ہِے۔²⁶۲۶۔ اگرکوُئی اپنے آپ کوُ دیندار سمجھے اَتے اپنی زبان کوُ لگام نہ ڈیوے بلکہ اپنے آپ کوُ دھوکا ڈیوے تاں اوں دی دینداری کئیں کم دی نئیں۔ ²⁷۲۷۔ ساڈے خدا تے باپ دے نیڑے خالص تے بے عیب دینداری اے ہِے کہ یتیماں تے بیوا عورتاں دی مصیبت دے ویلے اُنہاں دی خبر گھنوں اَتے اپنے آپ کوُ دُنیا اِچ صاف رکھوں۔

Chapter 2

¹۱۔ اے میڈے بھراؤ! ساڈے جلال آلے خداوند یسوع مسیح دا ایمان تُہاڈے وچ طرف داری نال نہ ہووے۔ ²۲۔ کیوں جو اگر ہک بندہ سونے دی مُندری تے اعلیٰ کپڑے پاتے ہوے تُہاڈی جماعت اِچ آ ویندے اَتے ہک غریب بندہ میلے کچیلے کپڑے پاتے ہوے آ ونجے۔ ³۳۔ اَتے تُساں اوُں اعلیٰ کپڑے آلے دا لحاظ کر کے آکھو کہ توُں اِتھاں چنگی جاہ تے بہہ اَتے اوُں غریب بندے کوُ آکھو کہ توُں اُتھائیں کھڑا رِہ یا میڈے پیراں دے کول بہہ ونج۔ ⁴۴۔ تاں کیا تُساں آپس اِچ طرف داری نہ کیتی اَتے بُری نیت آلے منصف نہ بنے؟۔⁵۵۔ اے میڈے پیارے بھراؤ! سُنو۔ کیا خدا نے ایں جہان دے غریباں کوُ ایمان اِچ امیر اَتے اوُں بادشاہی دے وارث ہوون کیتے الگ نئیں کیتا جیندا اوُں نے اپنے محبت کرن آلیاں دے نال وعدہ کیتا ہِے؟۔ ⁶۶۔ لیکن تُساں غریب بندے دی بےعزتی کیتی۔ کیا امیر تُہاڈے تے ظلم نئیں کریندے اَتے اوہو تہاکو عدالتاں اِچ چھک کے نئیں گھن ویندے؟۔ ⁷۷۔ کیا اوہ اوُں بزرگ دے ناں تے کُفر نئیں بکدے جیہڑا تہاڈے اُتے لگا پئے؟۔⁸۸۔ تاں وی اگر تُساں ایں کتاب دے مطابق کہ اپنے گواہنڈی نال اپنی مانند محبت رکھ اوُں بادشاہی شریعت کوُ پورا کریندے ہو تاں چنگا کریندے ہو۔ ⁹۹۔ پر اگر تساں طرف داری کریندے ہو تاں گناہ کریندے ہو اَتے شریعت تُہاکو قصوروار ٹھہراندی ہِے۔¹⁰۱۰۔ کیونکہ جئیں کئیں نے ساری شریعت تے عمل کیتے اَتے ہک ای گال بھُل گئیے اوہ ساری گالہیں اِچ قصور وار بن گئے۔ ¹¹۱۱۔ ایں کیتے کہ جئیں اے فرمائے کہ زنا نہ کر اوُں نے اے وی فرمائے کہ خون نہ کر۔ وَل وی اگر توُں زنا تاں نہ کیتے پر خون کیتے تاں وی شریعت دا توڑن آلا بن گئیئں۔¹²۱۲۔ تُساں اُنہاں بندیاں دی طرح کلام وی کرو اَتے کم وی کرو جنہاں دا آزادی دی شریعت دے موافق انصاف کیتا ویسی۔ ¹³۱۳۔ کیونکہ جئیں رَحم نئیں کیتا اوندا انصاف دے بغیر رَحم تھیسی۔ رَحم عدالت کوُں جِت ویندے۔¹⁴۱۴۔ اے میڈے بھراؤ! اگر کوئی آکھے کہ میں ایماندار ہاں پر عمل نہ کریندا ہوئے تاں کیا فائدہ؟ کیا ایہو جیا ایمان اوُں کوُ نجات ڈے سگدے؟۔ ¹⁵۱۵۔ اگر کوئی کوئی بھرا یا بھین ننگے ہوؤن اَتے اُنہاں کوُں روز دے ٹُکر دی وی کمی ہوئے ۔ ¹⁶۱۶۔ اَتے تہاڈے وچوں کوئی اُنہاں کوُ آکھے کہ خیر نال ونجو تے نگھے راہو تے رَجے راہو پر جیہڑیا شئیاں دی اُنہاں کوُ ضرورت ہِے اوہ اُنہاں کوُں نہ ڈیوے تاں کیا فائدہ؟۔ ¹⁷۱۷۔ ایویں ای ایمان وی اگر اوندے نال اعمال نہ ہوؤن تاں اوہ اپنے آپ اِچ مُردہ ہِے۔¹⁸۱۸۔ بلکہ کوُئی آکھ سگدے کہ تُوں تاں ایماندار ہیِں اَتے میں عمل کرن الا ہاں۔ تُوں اپنا ایمان اعمال دے بغیر تاں میکوُں ڈِکھا اَتے میں اپنا ایمان اعمال دے نال تیکوُ ڈِکھیساں۔ ¹⁹۱۹۔ تُوں ایں تے ایمان رکھیندا ہیں کہ خدا ہک ای ہِے خیر۔ چنگا کریندیں۔ شیطان تے اوندے چیلے وی ایمان رکھیندن اَتے کمبدے ہِن۔ ²⁰۲۰۔ پر اَے نکمے بندے! کیا توُں اے وی نئیں جان دا کہ ایمان اعمال دے بغیر بےکار ہِے؟۔²¹۲۱۔ جڈاں ساڈے پیوُ ابرہام نے اپنے پُتر اضحاق کوُ قربان گاہ تے قربان کیتے تاں کیا اوہ اعمال دے نال راستباز نئیں تھیا؟۔ ²²۲۲۔ کیا توُں ڈیکھ گِدے کہ ایمان نے اوندے اعمال دے نال مِل کے اثر کیتے اَتے اعمال دے نال ایمان پورا تھی گئیے۔ ²³۲۳۔ اتے ایہہ لکھا گیا پورا تھئے کہ ابرہام خدا تے ایمان گھن آئے اَتے ایہہ اوندے کیتے راستبازی گنا گئے اَتے اوہ خدا دا سجن اکھوائے۔ ²⁴۲۴۔ ہُن تُساں ڈیکھ گِدے کہ بندہ صرف ایمان نال ای نئیں بلکہ اعمال نال راستباز ٹھہردا ہِے۔²⁵۲۵۔ ایویں ای راحب کسبی وی جڈاں اوُں نے قاصداں کوُں اپنے گھر اِچ رکھیا ہائی اَتے ڈوجھی راہ تھوں اُنہاں کوُں بھیج ڈِتا ہائی تاں کیا اعمال دے نال راستباز نہ ٹھہری؟۔ ²⁶۲۶۔ پس جیویں بدن رُوح دے بغیر مُردہ ہِے اوں وے ای ایمان وی بغیر اعمال دے مُردہ ہِے۔

Chapter 3

¹۱۔ اَے میڈے بھراؤ! تُہاڈے وچوں بہوں سارے اُستاد نہ بنن کیونکہ جاندے ہئیں کہ اساں جیہڑے اُستاد ہئیں ڈھیر سزا پاسوں۔ ²۲۔ ایں کیتے جو اساں سارے دے سارے ہمیشہ خطا کریندے ہئیں۔ کامل بندہ اوہ ہِے جیہڑا گالہیں اِچ خطا نہ کرے۔ وَل اوہ سارے بدن کوُ وی قابو اِچ رکھ سگدے۔³۳۔ جڈاں اساسں اپنے قابو اِچ کرن کیتے گھوڑیاں دے مُنہ اِچ لگام ڈے ڈیندے ہئیں تاں اُنہاں دے سارے بدن کوُ وی گھما سگدے ہئیں۔ ⁴۴۔ ڈیکھو۔ جہاز وی اگرچہ وڈے وڈے ہوندِن اَتے تیز ہواواں دے نال چلائے ویندِن تاں وی ہک بہوں چھوٹی جیہی پتوار دے نال ملاح دی مرضی دے موافق گھمائے ویندِن۔⁵۵۔ ایویں ای زبان وی ہک نکا جیہا جسم دا حصہ ہِے اَتے وڈی شیخی مریندی ہِے ۔ ڈیکھو۔ تھوڑی جیہی اَگ دے نال کتنے وڈے جنگل اِچ اَگ لگ ویندی ہِے۔ ⁶۶۔ زبان وی ہک اَگ ہِے زبان ساڈے جسم اِچ شرارت دا ہک جہان ہِے اَتے سارے جسم کوُ پلید کر ڈیندی ہِے تے ساری دُنیا کوُ اَگ لا دیندی ہِے اَتے جہنم دی اَگ نال جلدی راہندی ہِے۔⁷۷۔ کیوں جو ہر طرح دے چوکھر تے پکھیرو تے کیڑے مکوڑے تے دریا دے جانور تاں بندیاں دے قابو وچ آویندِن تے آئے وی ہِِن۔ ⁸۸۔ پر زبان کوُ کوُئی بندہ وی قابوُ وچ نئیں کر سگدا۔ اوہ ہک بَلا ہِے جیہڑی رُکدی ای نئیں۔ ایہو جئے زہر نال بھری ہوئی اے جیہڑا مار چھڈیندا ہِے۔⁹۹۔ ایندے نال اساں خداوند تے باپ دی حمد کریندے ہئیں اَتے ایندے نال ای بندیاں کوُ جیہڑے خدا دی صورت تے پیدا تھئے ہن بددعا ڈیندے ہئیں۔ ¹⁰۱۰۔ ہک ای مُنہ تھوں مُبارک باد تے بددعا نکلدی ہِے۔ اَے میڈے بھراؤ! ایویں نئیں تھیونا چاہیدا۔¹¹۱۱۔ کیا ہکی جاہ چشمے دے مُنہ تھوں مِٹھا تے کھارا پانی نکل سگدے؟۔ ¹²۱۲۔ اَے میڈے بھراؤ! کیا انجیر دے جھاڑ اِچ زیتون اَتے انگور دے جھاڑ اِچ انجیر پیدا تھی سگدِن؟ ایویں ای کھاری چشمے تھوں مِٹھا پانی نئیں نکل سگدا۔¹³۱۳۔ تُہاڈے وچوں سیانا تے سمجھ آلا کیڑھا ہِے؟ جیہڑا ایہو جیا ہوئے اوہ اپنے کماں کوُں نیک چال چلن دے وسیلے نال اوُں حلیمی دے نال ظاہر کرے جیہڑا حکمت تھوں پیدا تھیندا ہِے۔ ¹⁴۱۴۔ پر اگر تُساں اپنے دِل اِچ بہوں سخت حسد تے جُدائیاں رکھیندے ہو تاں حق دے خلاف نہ شیخی مارو نہ جھوٹ بولو۔¹⁵۱۵۔ اِے حکمت اوہ نئی جیہڑی اُتوں لاہندی ہِے بلکہ دُنیاوی تے نفسانی تے شیطانی ہِے۔ ¹⁶۱۶۔ ایں کیتے کہ جِتھاں حسد تے جُدائی ہِے اُتھاں فساد تے ہر طرح دا گندا کم وی تھیندا ہِے۔ ¹⁷۱۷۔ پر جیہڑی حکمت اُتوں آندی ہِے اول تاں اوہ پاک ہوندی ہِے۔ وَل ملن آلی تے حلیم تے چنگی تربیت آلی۔ رَحم تے چنگے پھلاں نال لدی ہوئی۔ کئیں دی بلا وجہ حمایت نہ کرن آلی تے مکر نہ کرن آلی ہوندی ہِے۔ ¹⁸۱۸۔ اَتے صلح کراون آلیاں کیتے راستبازی دا پھل صلح دے نال بویا ویندا ہِے۔

Chapter 4

¹۱۔ تُہاڈے وچ لڑائیاں تے جھیڑے کیتھوُں آگئےِن؟ اِے اُنہاں خواہشاں تھوں نئیں جیہڑیاں تُہاڈے جسم اِچ فساد کریندیاں ہِن؟۔ ²۲۔ تُساں خواہش کریندے او پر تُہاکوُ مِلدا نئیں۔ خون تے حسد کریندے ہو پر کجھ وی حاصل نئیں کر سگدے۔ تُساں جھگڑدے تے لڑدے ہو۔ تُہاکوُ ایں کیتے نئیں مِلدا جو تُساں منگدے نئیں۔ ³۳۔ تُساں منگدے او پر نئیں مِلدا ایں کیتے کہ بُری نیت نال منگدے ہو تاں جو اپنی خوشی وچ خرچ کرو۔⁴۴۔ اِے زِنا کرن آلیو! کیا تُہاکوُ پتا نئیں کہ دُنیا دے نال یاری لاونا خدا دے نال دشمنی کرنا ہِے؟ سو جیہڑا کوُئی دُنیا دا یار بننا چاہندا ہِے اوہ اپنے آپ کوُ خدا دا دشمن بنیندے۔ ⁵۵۔ کیا تُساں ایہہ سمجھدے او بئی کتاب مُقدس ایویں ای آدھی ہِے؟ جیہڑے رُوح کوُ اوُں نے ساڈے اندر وسایا ہِے کیا اوہ ایہو جئی خواہش کریندی ہِے جئیں دا انجام حسد ہووے؟۔⁶۶۔ اوہ تاں بہوں فضل ڈیندا ہِے۔ ایں کیتے ایہہ لکھا لاتھے کہ خدا مغروراں دا مقابلہ کریندا ہِے پر حلیم بندیاں کوُ فضل ڈیندا ہِے۔ ⁷۷۔ پَس خدا دے تابع تھی ونجو اَتے ابلیس دا مقابلہ کرو تاں اوہ تُہاڈے کولوں بھج ویسی۔⁸۸۔ خدا دے نیڑے ونجو تاں اوہ تُہاڈے نیڑے آسی۔ اِے گنہگارو! اپنے ہتھاں کوُ صاف کرو اَتے اَے ڈوُ دِل رکھن آلیو اپنے دِلاں کوُ پاک کرو۔ ⁹۹۔ افسوس تے ماتم کرو تے روؤ۔ تُہاڈی کھِل ماتم نال بدل ونجے اَتے تُہاڈی خوشی اُداسی نال۔ ¹⁰۱۰۔ خداوند دے اگے نیویں تھی ونجو تاں اوہ تُہاکوُ اُچا کریسی۔¹¹۱۱۔اَ بھراؤ! ہک ڈوجے دی بدگوئی نہ کرو جیہڑا اپنے بھرا دی بدگوئی کریندا ہِے یا بھرا تے الزام لیندے ہِے اوہ شریعت دی بدگوئی کریندے تے شریعت تے الزام لیندا ہِے اَتے اگر تُو شریعت تے الزام لیندا ہئیں تاں شریعت تے عمل کرن آلا نئیں بلکہ اوندے تے حاکم بن گیئیں۔ ¹²۱۲۔ شریعت دا ڈیون آلا تے حاکم تاں ہک ہی ہِے جیہڑا بچا وی سگدے تے مار وی سگدے۔ تُوں کون ہئیں اپنے گواہنڈی تے الزام لیندا ہئیں؟۔¹³۱۳۔ تُساں جو اے آدھے او کہ اساں اَج یا کل فلاں شاہر اِچ ونج کے اُتھاں ہک سال راہسوں اَتے سوداگری کر کے نفع چیسوں۔ ¹⁴۱۴۔ اَتے ایہہ جان دے نئیں کہ کل کیا تھیسی۔ ذرا سنو سہی! تُہاڈی حیاتی شئے کیا ہِے؟ جیویں بخارات ہوئے ۔ ہُنیں ڈِٹھی ہُنیں غائب تھی گئی۔¹⁵۱۵۔ ایویں آکھن دی جاہ تے تُہاکوُ اے آکھنا چاہیدا ہِے کہ اگر خداوند چاہوے تاں اساں زندہ وی راہسوں اَتے ایہہ یا اوہ کم وی کریسوں۔ ¹⁶۱۶۔ پر ہُن تُساں اپنی شیخی تے فخر کریندے ہو۔ اے سارا فخر بہوں بُرا ہِے۔ ¹⁷۱۷۔ پس جیہڑا کوُئی بھلا کرنا جان دا ہِے اَتے نئیں کریندا اوُں کیتے ایہہ گُناہ ہِے۔

Chapter 5

¹۱۔ اَے امیرو ذرا سنوتاں! تُساں اپنی مصیبتاں تے جیہڑیاں آون آلیاں ہِن روؤو تے ہاڑے پاؤ۔ ²۲۔ تُہاڈا مال وگڑ گیا ہِے اَتے تُہاڈے کپڑیاں کوُ کیڑا کھا گئے۔ ³۳۔ تُہاڈے سونے چاندی کوُ زنگ لگ گئے اَتے اوہ زنگ تُہاڈے تے گواہی ڈیسی تے اَگ دی تُہاڈا گوشت کھاسی۔ تُساں اخیر زماے اِچ خزانہ جمع کیتا ہِے۔⁴۴۔ ڈیکھو جِنہاں مزدوراں نے تُہاڈی پیلیاں اِچ کم کیتا ہائی اُنہاں دی اوہ مزدوری جیہڑی تُساں دھوکے نال رکھ گِدی ہائی واویلا کریندی ہِے اَتے فصل وڈھن آلیاں دی فریاد رب الافواج دے کناں تائیں پُج گئی ہِے۔ ⁵۵۔ تُساں زمین اُتے موجاں کیتیاں تے مزے اُڑائے۔ تُساں اپنے ذبح ہوؤن دے ڈینہ اپنے دِلاں کوُ موٹا تازہ کیتے۔ ⁶۶۔ تُساں راستباز بندے کوُ قصوروار بنا کے قتل کیتے پر اُوں نے تہاڈا سامنا نئیں کیتا۔⁷۷۔ پس اَے بھراو! خداوند دے آون تائیں صبر کرو۔ ڈیکھو۔ زمیندار زمین دی قیمتی پیداوار نوں اُڈیکدا ہِے تے پہلے تے پچھلے مینہ دے آون تائیں صبر کریندا راہندا ہِے۔ ⁸۸۔ تُساں وی صبر کرو اَتے اپنے دِلاں کوُ مضبوط رکھو کیونکہ خداوند جلدی آون آلا ہِے۔⁹۹۔ اَے بھراؤ! ہک ڈوجے دی چغلی نہ کرو تاں جو تُساں سزا نہ پاؤ۔ ڈیکھو منصف دَر تے کھڑا ہِے۔ ¹⁰۱۰۔ اَے بھراؤ! جِنہاں نبیاں نے خداوند دے ناں تھوں کلام کیتا ہائی اُنہاں کوُ ڈُکھ چاؤن تے صبرکرن کوُ نمونہ سمجھو۔ ¹¹۱۱۔ ڈیکھو اساں صبر کرن آلیاں کوُ مبارک آدھے ہاں۔ تُساں ایوب دےصبر دا حال تاں سُنا ہوسی اَتے خداوند دی طرفوں جیہڑا اوندا انجام تھئے اوندا وی پتا لگ گئے جیندے تھوں خداوند دا بہوں ترس تے رَحم ظاہر تھیندا ہِے۔¹²۱۲۔ پر اَے میڈے بھراؤ! ساریاں تھوں ودھ کے ایہہ ہِے کہ قسم نہ کھاؤ۔ نہ آسمان دی نہ زمین دی۔ نہ ای کئیں بئی شئے دی بلکہ ہاں دی جاہ تے ہاں کرو اَتے نئیں دی جاہ تے نئیں تاں جو سزا دے نہ تھیوؤ۔¹³۱۳۔ اگر تُہاڈے وچوں کوُئی تنگ ہووے تاں دُعا منگے۔ اگر خوش ہووے تاں حمد دے گیت گاوے۔ ¹⁴۱۴۔ اگر تُہاڈے وچوں کوُئی بیمار تھی ونجے تاں کلیسیا دے بزرگاں کوُ سڈے اَتے اوہ خداوند دے ناں اِچ اوُں کوُ تیل مَل کے اوُندے کیتے دُعا کرن۔ ¹⁵۱۵۔ جیہڑی دُعا ایمان دے نال کیتی ویسی اوندے باجھوں بیمار بچ ویسی اَتے خدوند اوُں کوُ چا کھڑا کریسی اَتے اگر اوندے کولوں گناہ تھئے ہوون تاں اُنہاں دی وی معافی تھی ویسی۔¹⁶۱۶۔ پس تُساں آپس اِچ ہک ڈوجے دے سامنے اپنے اپنے گناہواں دا اقرار کیتا کرو اَتے ہک ڈوجھے کیتے دُعا کیتا کرو تاں جو چنگے تھی ونجو۔ راستباز دی دُعا دے اثر نال بہوں کجھ تھی سگدے۔ ¹⁷۱۷۔ ایلیاہ ساڈے وانگر ہک بندہ ہائی۔ اوُں نے وڈے جوش نال دُعا منگی کہ مینہ ناں پووے۔ تے تاں ساڈھے ترائے سال تائیں زمین تے مینہ نہ پیا۔ ¹⁸۱۸۔ وَل اوُں نے دُعا منگی تاں آسمان تھوں پانی لتھے اَتے زمین دی پیداوار تھئی۔¹⁹۱۹۔ اَے میڈے بھراؤ! اگر تُہاڈے وچوں کوُئی سدھے رستے تھوں گمراہ تھی ونجے اَتے کوُئی اوُں کوُ ول واپس گھن آوے ۔ ²⁰۲۰۔ تاں اوہ ایہہ جان گھنے کہ جیہڑا کوُئی کئیں گنہگار کوُ اوندی گمراہی تھوں واپس گھن آسی۔ اوہ ہک جان کوُ موت تھوں بچا گھنسی اَتے بہوں سارے گناہواں تے پردا چا پاسی۔

1 Peter

Chapter 1

¹۱۔ پطرس دی طرفوں جیہڑا مسیح یسوع دا رسول ہِے۔ اُنہاں چُنے ہوئے پراگندہ غیرمقامیاں دے ناں جیہڑے پُنطُس، گلتیہ، کپدُکیہ، آسیہ تے بتھنیہ اِچ ہِن۔ ²۔ ایہہ خدا باپ دے علم سابق، روح دے پاک ہوون اَتے یسوع مسیح دے خون دے چھڑکاون تے الگ ہوون کیتے بلائے گئے، فضل تہاڈے نال ہووے، اَتے تہاڈا اطمینان ودھدا راہوے۔³۔ ساڈے یسوع مسیح تے خدا باپ دی تمجید ہوئے۔ اوُں نے ساکوں اپنےعظیم رحم اِچ نویں سِرے تھوں پیدا کیتے اَتے یسوع مسیح کوُ مُردیاں وِچوں زندہ کرن دے پاروں ساکوں اُمید بخشی۔ ⁴۔ اوہ میراث جیہڑی کڈائیں فنا نہ تھی سی، نہ ای کڈائیں ناپاک ہوسی تے نہ ای کڈائیں مُرجھاسی بلکہ آسمان تے تہاڈے کیتے محفوظ ہِے۔ ⁵۔ خدا دی قدرت دے پاروں تُساں محفوظ ہو نجات کیتے ایمان دے وسیلے نال جو کہ آخری ویلے وِچ ظاہر ہوون کوُ تیار ہِے۔⁶۔ تساں ایں کیتے خوش ہو، حتیٰ کہ تہاڈے کیتے ایہہ لازم ہِے کہ مختلف آزمائشاں وِچ ڈُکھی تھیوو۔ ⁷۔ اِے اِیں کیتے ہِے جو تہاڈے ایمان دی آزمائش تھیوے۔ اوہ ایمان جیہڑا بھا اِچ تپائے ہوئے سونے تھوں وی بہوں زیادہ قیمتی ہِے۔ ایہہ ایں کیتے ظاہر تھیا تاں جو تہاڈا ایمان ئسوع مسیح دی آمد آلے ڈِیں تے تعریف، جلال اَتے عزت دا باعث ہووے۔⁸۔ تُساں اوُں کوُ نئیں ڈیکھیا لیکن اوندے نال محبت کیتی۔ اگرچہ اوُں کوُ نئیں ڈیدھے لیکن اوُں دا یقین کریندے ہو اَتے ایہو جئی خوشی منیندے ہو جو جلال نال بھری ہوئی تے بیان تھوں باہر ہِے۔ ⁹۹۔ ہُن تُساں اپنے ایمان دا انجام تے روحاں دی نجات حاصل کریندے پئے ہو۔ ¹⁰۱۰۔ نبیاں نے اوُں نجات تے فضل دے بارے اِچ جو تہاڈے تے تھیا ہِے تلاش کیتے۔¹¹۱۱۔ اُنہاں نے اِیں گالھ دی تحقیق کیتی کہ مسیح دا روح جو اُنہاں وَچ ہا اوہ مسیح دے ڈُکھاں تے اِیں دے کولوں پہلے کہ جلال دی گواہی ڈیندا اوہ کڈاں تے کون تے کیہڑی نجات دی طرف اشارہ کریندا ہا۔ ¹²۔ ایہہ گالہیں نبیاں تے ظاہر کیتیاں گئیاں جو اوہ اپنی نئیں بلکہ تُہاڈی خدمت کیتے ایہہ گالہیں آدھے ہَن جنہاں نے روح القدس دے پاروں جینکوں آسمان تھوں گھلیا گیا، تُہاکوں کوشخبری سُنائی اَتے فرشتے وی اِنہاں گالہیں تے غور نال دھیان کرن دے آرزومند ہِن۔¹³۔ اِیں کیتے تُساں اپنی کمر بدھ گھنو اَتے اپنی سوچ کوُ پاک کر گھنو اَتے خدا دی اوُں قدرت تے پورا ایمان رکھو جو تہاکوں یسوع مسیح دے مکاشفہ تائیں گھن ویندی ہِے۔ ¹⁴۱۴۔ فرمانبردار بالاں دی طرح اوُں گالہیں دی خواہش نہ کرو جنہاں دا تہاکو علم نہ ہا۔¹⁵۱۵۔ بلکہ جیویں تہاڈا بلاون آلا پاک ہِے تساں وی پاک راہو اَتے اپنا چال چلن پاک رکھو۔ ¹⁶۱۶۔ کیوں جو لکھا ہِے،" پاک بنو کیوں جو میں پاک ہاں"۔ ¹⁷۱۷۔ اَتے تساں اوُں کوُ باپ آدھے ہو جو ہر ہک بندے دی دیانتداری نال عدالت کریندا ہِے تاں اپنی زندگی دا سفر ایندے وِچ خوشی نال گزارو۔¹⁸۱۸۔ تُساں جان دے ہیوے کہ تہاڈی مخلصی سونے تے چاندی نال نئیں ہوئی نہ اُنہاں فانی شئیاں دےنال جو تُساں اپنے پیو ڈاڈے کولوں سکھیاں ہَن۔ ¹⁹۱۹۔ بلکہ تُہاڈی مخلصی مسیح دے بہوں قیمتی خون دے نال ہوئی ہِے جیویں اوہ لیِلہ جیہڑا بےعیب تے جیندے وِچ کوئی داغ نہ ہووے۔²⁰۲۰۔ اِیں دُنیا دے وجود تھوں پہلے مسیح موجود ہا اَتے ہُن اوہ آخری ویلے تُہاڈے تے ظاہر کیتا گیا۔ ²¹۲۱۔ اوُں ہی دے باجھوں تُساں خدا تے یقین رکھیندے ہو جینکوُ خدا نے مُردیاں وِچوں زندہ کیتے اَتے جینکوُ اوُں نے جلال ڈِتا تاں جو تُہاڈا بھروسہ اَتے ایمان خدا تے ہووے۔²²۲۲۔ تُساں اپنی روحاں کوُ فرمانبرداری دے نال سچائی نال پاک کریندے ہو تاں جو بھائی چارے دے نال ہک ڈوجھے کوُ دِل نال پیار کرو۔ ²³۲۳۔ تُساں نویں سِرےتھوں پیدا تھئے ہو فانی بیج نال نئیں بلکہ غیرفانی بیج دے نال اَتے خدا دے کلام دے پاروں جو زندہ اَتے ہمیشہ قائم راہون آلا ہِے۔²⁴۲۴۔ کیونکہ سارے انسان گھا دی مانند ہِن، اوُں دا جلال گھا دے پھُلاں دی طرح ہِے، گھا سُک ویندی ہِے اَتے پھُل ڈھے پوندیِن۔ ²⁵۲۵۔ لیکن خدا دا کلام ہمیشہ قائم راہسی، ایہہ اوہ انجیل دا کلام ہِے جو تُہاڈے تائیں پہنچا ڈِتا گیا ہِے۔

Chapter 2

¹۱۔ پس اپنی ساری بدخواہی، دھوکا بازی، ریا کاری، حسد تے مذاق اُڑاونے کوُ دوُر کرو۔ ²۔ اَتے کھیر پیون آلے بالاں دی طرح روحانی کھیر تے غذا دے طالب راہو، تاں جو تُساں نجات پاون کیتے ودھدے ونجو۔ ³۔ اگر تُساں مسیح سی مہربانی دا مزا چکھ گِدا ہِے۔⁴۔ تاں اوُندے کول آؤ جو زندہ چٹان ہِے، جئیں کوُ لوگاں نے رَد کیتے جڈاں کہ خدا دے نیڑے چُنے ہوئے تے قابلِ قدر ہِن۔ ⁵۔ تُساں وی زندہ پتھر دی طرح روحانی گھر بن دے ویندے ہو، مُقّدس کاہناں دے فرقے دی طرح قربانیاں چڑھاؤجو یسوع مسیح دے وسیلہ تھوں خدا دے نیڑے قابلِ قبول ہِے۔⁶۔ لکھا لاتھے کہ ڈیکھو میں صیہون اِچ کونے دے سرے دا پتھر رکھیندا ہاں جو کہ چُنا ہویا اَتے قیمتی تے انمول ہِے جو کوُئی اوندے تے ایمان گھن اسی شرمندہ نہ تھیسی۔⁷۔ ایہہ اعزاز تُہاڈے کیتے ہِے جو ایمان گھن آئے ہو لیکن جئیں پتھر کوُ معماراں نے رَد کیتا اوُہو کونے دے سرے دا پتھر تھی گیا۔ ⁸۔ اَتے لوگاں کیتے ٹھوکر کھاون دا پتھر اَتے ٹھوکر کھاون دی چٹان بنا۔ اُنہاں نے کلام دی نافرمانی دے پاروں ٹھوکر کھادی جئیں کیتے اوہ مقرر کیتے گئے ہَن۔⁹۹۔ لیکن تُساں ہک چُنی ہوئی نسل، ہک شاہی کاہناں دا فرقہ، ہک مُقّدس قوم اَتے خدا دی ملکیت ہو تاں جو تُساں اوُں دے عظیم کماں دا بیان کرو جئیں نے تُہاکوُ اندھارے وِچوں کڈھ کے وڈے سوجھلے وِچ بُلایا۔ ¹⁰۱۰۔ تُساں پہلے کوُئی قوم نہ ہاسے لیکن ہُن تُساں خدا دے لوگ ہو، پہلے تُہاڈے تے رحم نہ تھیا ہا لیکن ہُن تُہاڈے تے رحم تھیا ہِے۔¹¹۱۱۔ اے پیارو! میں تُہاکوُ پردیسی تے مسافر دی طرح سڈیا ہِے کہ اپنی گناہ نال بھری ہوئی جسمانی خواہشات تھوں باز آؤ جیہڑی تُہاڈی روح دے خلاف جنگ کریندیاں ہِن۔ ¹²۔ غیر قوماں وِچ تُہاڈا رویعہ چنگا ہوونا چاہیدا ہِے تاں جو اگراوہ تُہاڈی برائیاں کریندے ہِن تاں تھی سگدے جو اوہ تُہاڈے چنگے کماں کوُ ڈیکھن تاں خدا دی آمد دے ڈِیں اوُں دی تمجید کرن۔¹³۔ مسیح دے کیتے ہر انسان اختیار دی فرمانبرداری کرو۔ بادشاہ دے فرمانبردار راہو کیوں جو اوہ عظیم ہِے۔ ¹⁴۱۴۔ اوہ اقتدارِ اعلیٰ جینکوُ بدکاراں کوُ سزا ڈیون کیتے اَتے نیک کم کرن آلیاں دی تعریف کرن کیتے گھلیا ہِے۔ ¹⁵۱۵۔ ایہو خدا دی مرضی ہِے جو تُساں نیک کماں نال بےوقوف لوگاں دی بےوقوفانہ گالہیں کوُ چُپ کرا ڈیوو ¹⁶۱۶۔ آزاد لوگاں دی طرح اپنی آزادی کوُ گناہ چھپاون کیتے قبضے اِچ نہ گھنو بلکہ خدا دے خادماں دے طرح بنو۔ ¹⁷۱۷۔ سارے لوگاں دی عزت کرو۔ بھراواں جئی محبت رکھو، خدا تھوں ڈرو، بادشاہ دی عزت کرو۔¹⁸۱۸۔ نوکرو! پوری عزت دے نال اپنے مالکاں دے فرمانبدار راہو، نہ کہ چنگے مالکاں دے بلکہ بُرے مالکاں دے وی۔ ¹⁹۱۹۔ کیوں جو ایہہ تعریف دے قابل ہِن جڈاں کوُئی خدا دی طرف خیال دے باجھوں بےانصافی تھوں برداشت کریندا ہِے۔ ²⁰۲۰۔ اِیں کیتے کتنا اجر ہِے جو تُساں گناہ کر کے سزا دی برداشت کریندے ہو؟ لیکن اگر تُساں چنگا کم کیتا ہِے اَتے تُساں سزا برداشت کریندے ہو تاں اے خدا دے نیڑے تعریف دے قابل ہِے۔²¹۲۱۔ تُساں ایں کیتے سڈے گئے ہیوے کیوں جو مسیح نے وی تُہاڈے کیتے ڈُکھ برداشت کیتا ہِے۔ ²²۲۲۔ اوُں نے نہ گناہ کیتا تے نہ ہی اوُندے مُنہ وِچوں کوُئی مکر دی گالھ نکلی۔ ²³۲۳۔ جڈاں اوُں کوُ ملامت کیتا گیا، اوُں نے کئیں کوُ ملامت نئیں کیتی، جڈاں اوُں نے ڈُکھ برداشت کیتا تاں کئیں کوُ دھمکایا نئیں، لیکن اپنے آپ کو اوُں دے حوالے کر ڈِتا جو سچائی دے نال انصاف کریندا ہِے۔²⁴۲۴۔ اوُں نے ساڈے گناہاں کوُ اپنے جسم تے برداشت کیتا تے صلیب تے چڑھ گیا تاں جو ساڈا گناہ وِچ حصہ نہ ہو۔ اَتے راستبازی کیتے زندگی گزاریں۔ اوُں دے زخماں دے باعث تُساں شفائی پائی ہِے۔ ²⁵۲۵۔ تُساں سارے بھٹکی ہوئیاں بھیڈاں دی طرح ہاسے، پر ہُن تُساں اپنی روحاں دے محافظ ہو اَتے آجڑی دے کول واپس آ گئے ہیوے۔

Chapter 3

¹۱۔ ایویں ای تُساں اے بیویو، اپنے پئے دیاں فرمانبردار راہو تاں جو اگر کوُئی پئے کلام تے ایمان نہ رکھیندا ہووے تاں اوہ اپنیہ ذال دے پاروں (بغیر کلام، یا بغیر ہِک لفظ ) دے نجات حاصل کرے۔ ²۔ چونکہ اوُں نے اپنی ذال دے دِل اِچ اپنے کیتے تے پاک دِلی ڈیکھی ہِے۔³۔ تہاڈی سجاوٹ وکھالے کیتے نہ ہووے جیویں بنائے ہوئے وال سونے دے زیورات تے اَنج اَنج دے کپرے۔ ⁴۔ بلکہ اپنی اندرونی سجاوٹ تے پاک دِلی نال جو کہ خدا خدا دی نظر اِچ قیمتی ہِے۔⁵۔ جیویں اُنہاں پاک عورتاں نے بہوں عرصہ پہلے خدا دی اُمید اِچ اپنے آپ کوُ ایویں سجا گِدے اَتے اوہ اپنے پئے دیاں فرمانبردار تھی گئیاں۔ ⁶۔ ایویں ای سارہ ابرہام دے تابع راہی اَتے اوُں کوُ اپنا خداوند آکھے۔ تُساں اوُندی اولاد ہو، تُساں اوہ کرو جو صحیح ہِے اَتے مصیبت تھوں نہ گھابرو۔⁷۔ اَتے بالکل اوُں وے ای تُساں اے شوہرو، اپنی اپنی ذال کوُ بہوں نازک جان کے اُنہاں دے نال سمجھداری نال راہو۔ اَتے تُساں اُنہاں کوُ زندگی دے ہر انعام دا حقدار جانو۔اِے اِیں کیتے کرو تاں جو تُہاڈیاں دعاواں (قبول ہوون تھوں) رُک نہ ونجن۔⁸۔ آخر اِچ، میں تُہاکوُ آدھا ہاں جو ہک خیال راہو، ہک ڈوجھے دے نال بھائی چارہ رکھو، اپنے مزاج کوُ کوش رکھو دے نیک دِل راہو۔ ⁹۹۔ بُرائی دا جواب بُرائی نال یا بےعزتی دا جواب بےعزتی ناں نہ ڈیوو بلکہ اِندے بدلے برکت ڈیندے راہو، اِیں کیتے ای تُساں بلائے گئے ہیوے جو کہ تُہاکوُ میراث میں برکت ملے۔¹⁰۱۰۔ جیہڑا کوُئی اپنی زندگی نال پیار کرنا چاہندا ہِے اَتے چنگے ڈِیں ڈیکھنا چاہندا ہِے اوہ اپنی زبان کوُگناہ تھوں تے اپنے مُنہ کوُں مَکر آلی گالھ آکھن تھوں باز رکھے۔ ¹¹۱۱۔ اوُں کوُں بُرائی کولوں پِچھاں ہٹا گھنو اَتے اوہ کرو جو ٹھیک ہِے۔ اوُں کوُ تسلی لبھن ڈیوؤ تے اوُں دے پِچھے چلن ڈیوؤ۔ ¹²۔ خدا دیاں اکھیاں نیک بندے کوُ ڈیدھیاں تے اوُں دے کن اوُں دی فریاد سُن سے ہِن پر خدا دا چہرہ اوُندے خلاف ہِے جو گناہ کریندے ہِن۔¹³۔ اوہ کون ہِے جیہڑا تہاکوُ نقصان ڈیسی اگر تُساں چنگی سوچ رکھیندے ہیوے؟۔ ¹⁴۱۴۔ پر مبارک ہو تُساں اگر اپنی نیک نامی کیتے ستائے ویندے ہو۔ اوُں شئے تھوں نہ گھابرو جئیں شئے تھوں اوہ ڈردے ہِن۔ نہ ای گھابرو۔¹⁵۱۵۔ بلکہ ساڈے خداوند یسوع مسیح کوُ اپنے دِلاں وِچ پاک ٹھہراؤ۔ جواب ڈیون کیتے ہر ویلے تیار راہو، جڈاں کوُئی تُہاڈے کولوں پُچھے کہ خداوند تے تُہاڈا بھروسہ کیوں ہِے، تاں اوُں کوُ حلیمی تے عزت نال جواب ڈیوؤ۔ ¹⁶۱۶۔ اپنے ایمان تے قائم راہو تاں جو تُہاڈے تے انگلی چاون آلے یسوع مسیح اِچ شرمسار کیتے ونجن کیوں جو اوہ تہاکوُ چنگا نئیں سمجھدے ¹⁷۱۷۔ ایہہ وی چنگا ہِے کہ اگر خدا نے تُہاڈے کیتے ایہہ سوچیا ہِے کہ تُساں بُرائی کرن دی بجائے اچھائی کرن کیتے ستائے ونجو۔¹⁸۱۸۔ مسیح نے وی ہک واری گناہاں کیتے ڈُکھ چاتے۔ اوہ جو راستباز ہا ساڈے کیتے جو کہ ناراست ہِن، ستایا گئیے۔ اِیں کیتے جو اوہ ساکوُ خدا نال ملاوے۔ اوہ جسم تھوں تاں مارا گئیے لیکن روح نال اوہ زندہ کیتا گئیے۔ ¹⁹۱۹۔ اوہ روح اِچ گیا تے اُنہاں وِچ مُنادی کیتی جو ہالی قید اِچ ہِن۔ ²⁰۲۰۔ اوہ نوح دے زمانے وِچ جڈاں خدا دا صبر اُنہاں دا انتطار کریندا پیا ہا، راستباز نہ ٹھہرے، اوُں ویلے جڈاں کشتی بنائی گئی تاں خدا نے اَٹھ زندگیاں کوُ پانی تھون بچایا۔²¹۲۱۔ ایہہ بپتسمہ دی نشانی ہِے جو ہُن تہاکوُ بچاندی ہِے، بدن دی گندگی دھوؤن کیتے نئیں بلکہ ہک صاف ضمیر دی خدا تھوں عرض ہِے،جو یسوع مسیح دے زندہ تھیون نال ہِے۔ ²²۲۲۔مسیح خدا دے سجے ہتھ تے ہِے۔ اوہ آسمان تے چڑھ گیا ہِے۔ فرشتے، اختیارات تے طاقتاں کوُ اوندے تابع ہوونا ضرور ہِے

Chapter 4

¹۱۔ اِیں واسطے کیوں جو مسیح نے جسمانی ڈُکھ چاتے ساکوں وی اوُں مقصد کیتے اپنے آپ کوُ تیار کر گھننا چاہیدے۔ جئیں وی جسمانی ڈُکھ چاتا ہِے، گناہ تھوں روک گِدا گئیے۔ ²۔ اِیں دے نتیجے اِچ ایہو جیا بندہ جسم اِچ وَلا انسانی خواہشاں وِچ نئیں جیوندا بلکہ خدا دی مرضی پوری کریندا ہِے۔³۔ تُساں بہوں ویلہ لنگھا چکے ہو اوہ کریندے ہیوے جو ڈوجھیاں قوماں کرنا چاہندِن، عیاشی، بُریاں خواہشاں، شراب پیونا، رنگ رلیاں، بت پرستی تے ہر طرح دی بدکاری۔ ⁴۔ اوہ اِیں گالھ کوُ عجیب وی سمجھدے ہِن کہ تُساں اُنہاں دے نال کئیں قسم دی بدکاری اِچ شامل نئیں ہو اَتے اِیں وجہ تھوں تُہاڈے بارے وِچ بُرا بولیندے ہِن۔ ⁵۔ اوہ اپنا حساب اوُں کوُ ڈیسن جو زندہ تے مُردیاں دی عدالت کرن کیتے تیار ہِے۔ ⁶۔ اِیں مقصد کیتے انجیل دی مُنادی مُردیاں دے وِچ وی کیتی گئی، اگرچہ اُنہاں دا انصاف جسم دے لحاظ نال بطورِ انسان تھیا ہِے، وَل وی اوہ خدا دے روح دے لحاظ نال جی سگِن۔⁷۔ ہر شئےدی آخرت نیڑے آندی پئی ہِے۔ اِیں کیتے اپنی سوچ کوُ پاک رکھو تے دعا کرو۔ ⁸۔ ہر ہک شئے تھوں پہلے ہک ڈوجھے نال مضبوط محبت رکھو، کیوں جو محبت بہوں سارے گناہاں کوُ چھُپا گھن دی ہِے۔ ⁹۹۔ بحث کیتیاں بغیر ہک ڈوجھے دے خیر خواہ راہو۔¹⁰۱۰۔ جیویں کہ تہاڈے وِچوں ہر ہک کوُ خاص نعمت ملی ہِے اوُں کوُ ہک ڈوجھے دی خدمت کیتے استعمال کرو۔ ¹¹۱۱۔ اگر کوُئی بولیندا ہِے تاں ایویں بولے جیویں خدا دے الفاظ بولیندا ہووے۔ اگر کوُئی خدمت کریندا ہووے تاں ایویں کہ اوہ صرف اوُں طاقت تھوں ہِے جو خدا ڈیندا ہِے۔ ہر کم ایویں کرو جو ہر کم اِچ یسوع مسیح دے وسیلے ساڈے خداوند خدا دی تمجید ہووے۔ جلال تے طاقت ہمیشہ تائیں اوُندا ای ہِے۔¹²۔ پیارو! تُساں اپنی آزمائش تھوں نہ گھابرو جو تُہاڈے آزماون کیتے آئے، تُساں ایہہ نہ سوچو کہ تہاڈے نال کجھ انوکھا تھیا ہِے۔ ¹³۔ بلکہ تساں جتنا مسیح کیتے ڈُکھ چاؤو، خوش راہو، کیوں جو تساں اوندے جلال دے ظاہر ہوون تے وی اتنے ہی خوش ہوسو۔ ¹⁴۱۴۔ خوش قسمت ہو تساں اگر مسیح دے ناں تھوں ستائے ویندے ہو تاں مبارک ہو کیوں جو جلال دا روح تے خدا دا روح تہاڈے وِچ راہندا ہِے۔¹⁵۱۵۔ تہاڈے وِچوں کوئی وی خونی، بدکار یا چور اکھواون دے پاروں ہر گز دپکھ نہ پاوے۔ ¹⁶۱۶۔ لیکن اگر کوُئی مسیحی ہوون دے پاروں ڈُکھ پاوے تاں اوہ ہر گز شرمسار نہ تھیوے بلکہ اوُں کوُ ایں وجہ تھوں خوش و خرم تھیون ڈیوو۔¹⁷۱۷۔ کیوں جو ایہہ اوہ ویلہ آگیا ہِے کہ خدا دے گھر تھوں عدالت کیتی ویسی اَتے اگر اوہ ساڈے وِچوں شروع تھیسی تاں وَل اُنہاں دا کیا جو خوشخبری تے بھروسہ نئیں رکھیندے۔ ¹⁸۱۸۔ اَتے اگر راستباز بندہ ای مشکل نال بچایا ویسی تاں ہک ناراست تے گناہ گار انسان دا کیا تھیسی؟۔ ¹⁹۱۹۔ چنانچہ جو خدا دی مرضی دے مطابق ڈُکھ چیندے ہِن اوہ اپنی روحاں وفادار خالق دے ھوالے کریسن۔

Chapter 5

¹۱۔ میں جو آپ ہک بزرگ ہاں، اَتے مسیح دے ڈکھاں دا گواہ ہاں، تے اوندے ظاہر تھیون آلے جلال اِچ شامل تھی کے تہاڈے وِچوں جیہڑے بزرگ ہِن نصیحت کریندا ہاں۔ ²۔ دا دے کلمے دے نگہبان بنو جو تُہاڈے حوالے ہِن، پاسبان دی طرح خدمت کرومجبوری نال نئیں بلکہ دِل دی خوشی دے نال خدا دی جو چاہندا ہِے۔ ³۔ جیہڑے لوگ تُہاڈی نگرانی وِچ ہِن اُنہاں تے حاکماں دی طرح برتاؤ نہ کرو۔ بلکہ اپنے اجڑ دے کیتے ہک مثال قائم کرو۔ ⁴۔ اَتے جڈان گلے دا نگہبان ظاہر تھیسی تاں تُساں ناں مُرجھاون آلا تاج حاصل کریسو۔⁵۔ اَتے ایویں ای تُساں اے نوجوانو، بزرگاں دے تابع راہو۔ عاجزی کوُ پا گھنو اَتے ہک ڈوجھے دی خدمت کرو۔ کیوں جوخدا مغروراں دا مقابلہ کریندا ہِے، پر اوہ حلیم بندے تے فضل کریندا ہِے۔ ⁶۔ چنانچہ اپنے آپ کوُ اوندے ہتھ دے تلے فروتن کرو تاں جو اوہ تُہاکوُ اپنے ویلے تے سربلند کرے۔ ⁷۔ اپنیاں ساریاں فکراں اوندے تے سَٹ ڈیوو کیوں جو اوُں کوُ تُہاڈی فکر ہِے۔⁸۔ ہوشیار تے جاگدے راہو۔ تُہاڈا مخالف شیطان ہک دھاڑدے ہوئے شیر دے وانگوں اِیں انتظار اِچ تُہاڈے آسے پاسے گھُمدا پئے کہ کیہڑے ویلے کئیں دا شکار کرے۔ ⁹۹۔ اوندا مقابلہ کرو۔ اپنے ایمان اِچ مظبوط راہو۔ ایہہ جان گھنو کہ تُہاڈے بھرا جو کہ اِیں دُنیا وِچ ہِن اِنہاں مصیبتاں دا سامنا کریندے پئے ہِن۔¹⁰۱۰۔ تُہاڈی تھوڑی جئی مصیبت برداشت کرن دے بعد خدا جو فضل دا سر چشمہ ہِے جئیں تُہاکوُ مسیح دے ہمیشہ دے جلال اِچ سڈیا تُہاکوُ کامل بنیسی، قائم کریسی اَتے تُہاکوُ طاقت ڈیسی۔ ¹¹۱۱۔ ہمیشہ تھوں ہمیشہ تائیں اوندی سلطنت راہوے۔ آمین۔¹²۔ میں سلوانس کوُ ہک وفادار بھرا سمجھدا ہاں، اَتے میں تُہاکوُ اوندے وسیلے لکھیا ہِے۔ میں تُہاکوُ ایِں گالھ دا یقین ڈیویندا تے گواہی ڈیندا ہاں کہ جو کجھ میں تُہاکوُں لکھیا ہِے اوہ خدا دا حقیقی فضل ہِے۔ اوندے وِچ قائم راہو۔ ¹³۔ اوہ عورت جو بابل وِچ ہِے، تُہاڈے نال ای چُنی ہوئی تُہاکوُ سلام آدھی ہِے۔اَتے میڈا پُتر مرقس وی تُہاکوُ سلام آدھے۔ ¹⁴۱۴۔ ہک ڈوجھے کوُپیار نال چُمی گھن کے سلام کرو۔ خدا دا اطمینان تُہاڈے ساریاں تے جو مسیح اِچ ہِن تھیندا راہوے۔

2 Peter

Chapter 1

¹۱۔ شمعون پطرس دی طرفوں جیہڑا یسوع مسیح دا بندا تے رسول ہِے اُنہاں بندیاں دے ناں جنہاں نے ساڈے خدا تے مُنّجی یسوع مسیح دی نیک نامی اِچ ساڈا جیہا قیمتی ایمان پایا ویندے۔ ²۔ خدا تے ساڈے خداوند یسوع دی پہچان دے پاروں فضل تے اطمینان تہاڈے تے بہوں تھیندا راہوے۔³۔ کیوں جو اوُندی الٰہی قدرت نے اوہ ساریاں شئیاں جو زندگی تے دین داری دے متعلق ہِن ساکوُ اوندی پہچان دے وسیلے نال ملیاں ہِن جئیں نے ساکوُ اپنے خاص جلال تے نیکی دے ذریعے سڈیا ہِے۔ ⁴۔ جئیں دے پاروں اوُں نے ساڈے نال قیمتی تے بہوں وڈے وعدے کیتے تاں جو اُنہاں دے وسیلے نال تُساں اوُں خرابی تھوں الگ تھی کے جیہڑی دُنیا وِچ بُری خواہش دے پاروں ہِے خدا دی ذات اِچ شریک تھی ونجو۔⁵۔ پس ایں کیتے تُساں اپنی طرفوں بہوں کوشش کر کے اپنے ایمان تے نیکی تے نیکی تے معرفت۔ ⁶۔ اَتے معرفت تے پرہیزگاری تے پرہیزگاری تے صبر تے صبر تے دین داری۔ ⁷۔ اَتے دین داری تے برادرانہ اُلفت تے برادرانہ اُلفت تے محبت ودھاؤ۔⁸۔ کیوں جو اگر ایہہ گالہیں تُہاڈے وِچ موجود ہوؤن تے ودھدیاں ونجن تاں تہاکوُ ساڈے خداوند یسوع مسیح کوُ سُنجھانن اِچ بے کار تے بے پھل نہ تھیون ڈیسن۔ ⁹۹۔ اَتے جیندے وِچ ایہہ گالہیں نہ ہوؤن اوہ اندھا ہِے تے بے خبر ہِے اَتے اپنے پہلے گناہاں دے دھوتے ونجن کوُ بھولیا بیٹھا ہِے۔¹⁰۱۰۔ پس اِے بھراؤ! اپنے بُلاوے تے برگزیدگی کوُ ثابت کرن دی زیادہ کوشش کرو اگر ایویں کریسو تاں کڈائیں وی تھُڈا نہ کھاسو۔ ¹¹۱۱۔بلکہ اِیں تھوں تُساں ساڈے خداوند تے مُنّجی یسوع مسیح دی ابدی بادشاہی اِچ وڈی عزّت دے نال داخل کیتے ویسو۔¹²۔ اِیں کیتے میں تہاکوں ایہہ گالہیں یاد ڈیواون اِچ ہمیشہ قائم راہساں اگرچہ تُساں اُنہاں تھوں واقف ہیوے تے اِیں حق دی گالھ تے قائم ہو جو تہاکوُ حاصل ہِے۔ ¹³۔ اَتے جداںتائیں میں اِیں خیمے وِچ ہاں تہاکوں یاد ڈیوا ڈیوا کے اُبھارنا میں اپنے اُتے ضروری سمجھدا ہاں۔ ¹⁴۱۴۔کیوں جو ساڈے خداوند یسوع مسیح دے ڈساون دے موافق میکوُ پتا ہِے کہ میڈے خیمے دے ڈھے پوؤن دا ویلہ جلدی آون آلا ہِے۔ ¹⁵۱۵۔ پس میں ایہو جئی کوشش کریساں جو میڈے مرن دے بعد تُساں اِنہاں گالہیں کوُںہمیشہ یاد رکھیسو۔¹⁶۱۶۔ کیونکہ جیہڑے ویلے اساں تہاکوُ اپنے خداوند یسوع مسیح دی قدرت تے اوندے آون تھوں ڈسایا ہا تاں دغابازی نال بنائیاں ہویاں کہانیاں دے پچھے نئیں چلے بلکہ آپ اوندی عظمت کوُ ڈِٹھا ہائی۔ ¹⁷۱۷۔ جو اوُں نے خدا باپ نال اوُں ویلے عزت تے جلال پاتے جڈاں اوُں افضل جلال وِچوں اوُں کوُ ایہہ آواز آئی جو ایہہ میڈا پیارا پُتر ہِے جئیں تھوں میں خوش ہاں۔ ¹⁸۱۸۔اَتے جیہڑے ویلے اوُں دے نال پاک پہاڑ تے ہاسے تاں آسمان تھوں ایہو آواز آندی ہوئی سُنی۔¹⁹۱۹۔ اَتے ساڈے کول نبیاں دا اوہ کلام ہِے جیہڑا بہوں معتبر ہِے اَتے تُساں چنگا کریندے ہیوے جو ایہہ سمجھ کے اوندے تے غور کریندے ہو کہ اوہ ہِک ڈیوا ہِے جو اندھاری جاہ تے سوجھلا ڈیندا ہِے جڈاں تائیں سویر نہ تھیوے اَتے صبح دا تارہ تُہاڈے دِلاں وِچ نہ چمکے۔ ²⁰۲۰۔ اَتے پہلے اِیہہ جان گھنو کہ کتاب مقُدس دی کوئی نبوت دی گالھ دا عذر کئیں دے ذاتی اختیار تے نئیں ²¹۲۱۔ کیوں جو نبوت دی کوُئی وی گالھ بندے دی خواہش تھوں تڈائیں وی نئیں تھئی بلکہ بندے روح القدس دی تحریک دے سببوں خدا دی طرفوں بولیندے ہَن۔

Chapter 2

¹۱۔اَتے جیویں اوُں اُمّت اِچ کوُڑے نبی وی ہَن اوُں وے ای تہاڈے وِچوں وی کوُڑے استاد ہوسن۔ جیہڑے لُکیاں ہویاں مار سٹن آلیاں بدعتاں کڈھیسن اَتے اوُں مالک دا انکار کریسن جئیں نے اُنہاں کوُ مُول گھن گِدا ہا اَتے اپنے آپ کوُ جلدی مار گھن سن۔ ²۔ اَتے بہتیرے اُنہاں دی شہوت پرستی دی پیروی کریسن جنہاں دے پاروُں راہ حق دی بدنامی ہوسی۔ ³۔ اَتے اوہ لالچ تھوں گالہیں بنا کے تہاکوُ اپنے نفع دا سبب ٹھہراسن تے جیہڑا پُرانے زمانے تھوں اُنہاں دی سزا دا حکم تھی چُکے، اوُں دے آون اِچ کجھ وی دیر نئیں اَتے اُنہاں دی ہلاکت سُتی نئیں۔⁴۔ کیونکہ جڈاں خدا نے گناہ کرن آلے فرشتیاں کوُ نہ بخشیا بلکہ جہنم اِچ بھیج کے اندھارے غاراں سَٹ چھوڑے تاں جو عدالت آلے ڈِیں تائیں حراست اِچ راہون۔ ⁵۔ اَتے نہ ای پہلی دُنیا کو چھوڑا بلکہ بے دین دُنیا تے طوفان بھیج کے راستبازی دی مُنادی کرن آلے نوح کوُ تے سَت آدمیاں کوُ بچا گِدے۔ ⁶۔اَتے سدوم تے عمورہ دے شاہراں کوُ مٹی نال مِلا ڈِتے تے اُنہاں کوُ ہلاکت دی سزا ڈِتی تے آون آلے زمانے دے بے دیناں کیتے عبرت دی جاہ چا بنائے۔⁷۔ اَتے راستباز لوُط کوُ جیہڑا بے دینیاں دے پلید چال چلن تھوں تنگ ہا رہائی ڈِتی۔ ⁸۔ ( چنانچہ اوہ راستباز اُنہاں وِچ رہ کے تے اُنہاں دے بے شرع کماں کوُ ڈیکھ ڈیکھ کے تے سُن سُن کے گویا ہر ڈینہ اپنے سچے دِل کوُ شکنجے وِچ کھچیندا ہا۔) ⁹۹۔ تے خداوند دین داراں کوُ آزمایش اِچوں کڈھ گھننا تے بدکاراں کوُ عدالت آلے ڈِیں تائیں سزا اِچ رکھنا جان دا ہِے۔¹⁰۱۰۔ خاص کراُنہاں کوُ جیہڑے ناپاک خواہشاں نال جسم دی پیروی کریندے ہِن اَتے حکومت کوُ کوُئی شئے نئیں جان دے۔ اوہ گستاخ تے آپ ای مشورہ ڈیون آلے تے عزت داراں دی بےعزتی کرن تھوں نئیں ڈردے۔ ¹¹۱۱۔ اِیں دے باوجود کہ فرشتے جو طاقت تے قدرت اِچ اُنہاں تھوں وڈے ہِن، خداوند دے سامنے اُنہاں تے لعن طعن دے نال بےعزتی نئیں کریندے۔¹²۔ پر ایہہ لوگ بےوقوف جانوراں دی طرح ہِن جو پکڑے ونجن تے ہلاک تھیون کیتے حیوان پیدا تھئے ہِن۔ جنہاں گالہیں کوُں نئیں جان دے اُنہاں دے بارے وِچ ڈوجیاں تے لعن طعن کریندے ہِن۔ اپنی اِچ آپ خراب کیتے ویسن۔ ¹³۔ ڈوجیاں کوں بُرا کرن دے بدلے اُنہاں دا ہی بُرا تھیسی۔ اِنہاں کوُں ڈینہ ڈیہاڑے عیاشی کرن اِچ مزا آندے، ایہہ داغ تے عیب ہِن۔ جڈاں تُہاڈے نال کھاندے پیندے ہِن تا اپنی طرفوں محبت دی ضیافت کر کے عیش وعشرت کریندے ہِن۔ ¹⁴۱۴۔ اُنہاں دیاں اکھیاں جنہاں وِچ زِنا کار عورتاں ہِن گناہ تھوںرُک نئیں سگدیاں اوہ بے گھراں آلیاں کوُ پھنساندے ہِن۔ اُنہاں دا دِل لالچ دا کریندا راہندے۔ اوہ لعنت دی اولاد ہِن۔¹⁵۱۵۔ اوہ سِدھی راہ چھوڑ کے گمراہ تھی گئیِن تے بعور دے پُتر بلعام دی راہ تے تھی گئیِن جئیں نے ناراستی دی مزدوری کوُ چنگا سمجھے۔ ¹⁶۱۶۔ پر اپنے قصور تے ملامت چاتی کہ ہک بےزبان گڈھاں نے بندے دی طرح بول کے اوُں نبی کوُ دیوانگی تھوں باز رکھے۔¹⁷۱۷۔ اوہ اندھے کھوُ ہِن اَتے ایہو جئی کوہیڑ جینکوں اَندھاری اُڑا ویندی ہِے۔ اُنہاں کیتے بہوں زیادہ اندھارا ہِے۔ ¹⁸۱۸۔ اوہ گھمنڈ دیاں بےہودہ گالہیں آکھ آکھ کے شہوت پرستی دے نال اُنہاں لوگاں کوُں جسم دی خاہشاں اِچ پنسا گھن دے ہِن جیہڑے گمراہیاں وِچوں نکل دے ہی دے پئے ہِن۔ ¹⁹۱۹۔ اوہ اُنہاں نال آزادی دا وعدہ کریندے ہِن تے آہ خرابی دے غلام بنے ہوئے ہِن کیوں جو جیہڑا بندہ جئیں تھوں مغلوب ہِے اوہ اوندا غلام ہِے۔²⁰۲۰۔ اَتے جڈاں اوہ خداوند تے مُنّجی یسوع مسیح دی پہچان دے وسیلے نال دُنیا دی آلودگی تھوں آزاد تھی کے وَلا اُنہاں وِچ پھنس ونجے اَتے اُنہاں کولوں مغلوب تھیوےتاں اُنہاں دا پچھلا حال پہلے تھوں وی بُرا تھیا۔ ²¹۲۱۔ کیوں جو راستبازی دی راہ دا نہ جاننا اُنہاں دے کیتے اِیں دے کولوں چنگا تھیوے ہا کہ اوُں کوُ جان کے اوُں پاک حکم تھوں پھر ویندِن جیہڑا اُنہاں کوُ ڈِتا گیا ہا۔ ²²۲۲۔ اُنہاں تے ایہہ سچی مثال ثابت تھیندی ہِے جو کُتا اپنےاُلٹی دی پاسے وَل آندے، تے دھانتی ہوئی سئورنی دَلدَل اِچ کلٹیاں مارن دے پاسے۔

Chapter 3

¹۱۔ اے سنگتیو! ہن میں تہاکوں ایہہ ڈوجہا پَتر لکھدا پیا ہاں اَتے یاد دہانی دے طور تے ڈوحاں پَتراں تھوں تہاڈے صاف دِلاں کوں حوصلہ ڈیندا ہاں۔ ²۔ تاں جو تُساں اِنہاں گالہیں کوُں جیہڑیاں پاک نبیاں نے پہلے تھوں آکھیاں ہَن اَتے خداوند تے نجات ڈیون آلے دے اوُں حکم کوُ یاد رکھو جو تُہاڈے رسولاں دے پاروں آیا ہا۔³۔ اَتے ایہہ پہلے جان گھنو اخیر ڈیہاں وِچ ایہو جئے مذاق کرن آلے آسن جو اپنیاں خواہشاں دے موافق چلسن۔ ⁴۔ اَتے آکھسن جو اوُندے آون دا وعدہ کتھاں گیا؟ کیوں جو جڈاں دے پیو ڈاڈا سُتے ہِن اوُں ویلے تھوں ہُن تائیں سارا کجھ اوُں ویں ہی ہے جیویں مُڈھوں تھوں ہا۔⁵۔ اوہ تاں جان بُجھ کے ایہہ بھُل گئے کے خدا دے کلام دے پاروں آسمان موڈھوں موجود ہِے۔ تے زمین پانی وِچوں بنی تے پانی اِچ قائم ہِے۔ ⁶۔ اِنہاں دے ای پاروں اوُں زمانے دی دُنیا بُڈ کے ہلاک تھی گئی۔ ⁷۔ پر ایں ویلے کہ آسمان تے زمین اوُں کلام دے ایں واسطے رکھے گئے ہِن جو زندہ کیتے ونجن تے اوہ بےدین بندیاں دی عدالت تے ہلاکت دے ڈِیں تائیں محفوظ راہسن۔⁸۔ اے سنگتیو! ایہہ خاص گالھ تُہاڈے کولوں لُکی نہ راہوے کہ خداوند دے نیڑے ہِک ڈِیں ہزار سال دے برابر ہِے تے ہزار سال ہک ڈیں دے برابر۔ ⁹۹۔خداوند اپنے وعدے وِچ دیر نئیں کریندا جیہو جئی دیر بعض لوگ سمجھدِن، بلکہ تُہاڈے بارے وِچ تحمل کریندا ہِے ایں کیتے کہ کئیں کو وی ہلاک ڈیکھنا نئیں چاہندا، ہتھوں ایہہ چاہندا ہے جو ساریاں دی توبہ تائیں نوبت پہنچے۔¹⁰۱۰۔ پر خداوند دا ڈیں چور دی طرح آویسی۔ اوُں ڈیں آسمان وڈے شور تھوں برباد تھی ویسن اَتے آسمانی تارے سخت گرمی دی وجہ تھوں پگھل ویسن تے زمین تے اوُندے کم سڑ ویسن۔¹¹۱۱۔ جو ایہہ ساریاں شئیاں ایویں پگھلن آلیاں ہِن تاں تہاکوُ پاک چال چلن تے دینداری اَچ کیہو جیا تھیونا چاہیدا ہِے؟۔ ¹²۔ اَتے خدا دے اوُں ڈیں دے آون دا کیہو جیا انتظار کرن چاہیدا ہِےَ؟۔ جیندے پاروُں آسمان اَگ نال پگھل ویسن تے آسمانی تارے سخت گرمی دے نال گل ویسن۔ ¹³۔ پر اوُندے وعدہ دے موافق اساں نویں آسمان تے نویں زمین دا انتظار کریندے ہئیں جنہاں دے وِچ نیک کم راہندِن¹⁴۱۴۔ پس اِے بھراؤ! چونکہ تُساں اِنہاں گالہیں دے منتظر ہو اِیں کیتے اوُں دے سامنے اطمینان دی حالت اِچ بغیر داغ دے تے بےعیب نکلن دی کوشش کرو۔ ¹⁵۱۵۔اَتے ساڈے خداوند دے تحمل کوُ نجات سمجھو۔ چنانچہ ساڈے سنگتی بھرا پولُس نے وی اوُں حکمت دے موافق جو اوُں کوُ ملی ہائی تہاکوں ایہو لکھا ہِے۔ ¹⁶۱۶۔اَتے اپنے سارے پَتراں وِچ اِنہاں گالیں دا ذکر کیتا ہِے جنہاں وِچوں بہوں ساریاں گالہیں ایہو جیہاں ہِن جِنہاں دا سمجھنا بہوں مشکل ہِے اَتے جاہل تے کہیں گال تے ناں ٹہرن آلے لوگ اُنہاں معنویاں کوُ وی بئے صحیفیاں دی طرح چھک تان کے اپنے کیتے ہلاکت پیدا کریندے ہِن۔¹⁷۱۷۔ پس اِے سنگتیو! چونکہ تہاکوں پہلے تھوں پتا ہِے ایں کیتے ہوشیار راہو تاں جو جیہڑے بےدین ہِن اُنہاں دی گمراہی دی طرح اپنی مضبوطی کوُ چھوڑ نہ ڈیوو۔ ¹⁸۱۸۔ بلکہ ساڈے خداوند تے مُنّجی یسوع مسیح دے فضل تے عرفان اِچ ودھدے جاؤ۔ اوُں دی تمجید ہُن وی ہووے تے اَخیر ہوندی راہوے۔ آمین۔

1 John

Chapter 1

¹۱۔اوں حیاتی دے کلام دے کلام دے پاروں جیہڑا مڈھوں ہائی اَتے جیں کوں اساں سُنے اَتے اپنی اکھاں نال ڈِٹھے ہتھوں دھیان ڈے کے ڈِٹھے اَتے اپنے ہتھ لا کے ڈِٹھے ²۲۔(تاں اے حیاتی ظاہر تھئی اَتے اساں اوں کوں ڈِٹھے اَتے اوں دی گواہی ڈیندے ہئیں ڈسیندے پئیں ہاں تہاکوں ایں نہ ختم تھیون آلی حیاتی دی جیہڑی پیوُ دے نال ہائی اَتے ساڈے تے ظاہر تھئی۔³۳۔ جو کجھ اساں ڈِٹھا تے سُنا ہِے تہاکوں وی اوندا پتا ڈیندے ہئیں تاں جو تساں وی ساڈے نال مل ونجو تاں جو ساڈی سنگت پیوُ دے نال تے اوندے پُتر یسوع مسیح دے نال ہِے ⁴۴۔ ایہہ گالیں اساں ایں کیتے لکھدے پئے ہاں جو ساڈی خوشی پوری تھی ونجے۔⁵۵۔ اوندے کولوں سُن کے جیہڑا سنیہا اساں تہاکوں ڈیندے پئے ہاں او ایہہ ہِے کہ خدا نور ہِے اَتے اوندے اَچ تھوڑا جہاں وی اندھارا نئیں ⁶۶۔ اگر اساں اۤکھوں کہ ساڈی اوندے نال سنگت ہِے اَتے وَل وی اندھارے وچ ٹروں تاں اساں کوڑے ہئیں اَتے سچائی تے عمل نئیں پئے کریندے ⁷۷۔ پر اگر اساں نور دے وچ ٹروں جیویں کہ او نورچ ہِے تاں ساڈی آپس وچ سنگت ہِے اَتے اوندے پُتر یسوع دا لہو ساکوں سارے گناہاں تھوں پاک کریندے۔⁸۸۔ اگر اساں آکھوں کہ اساں بےگناہ ہئیں تاں اپنے آپ کوں دھوکا ڈینڈے پئے ہاں اَتے ساڈے وچ سچائی کئے نئیں ⁹۹۔ اگر اساں اپنے گناہاں دا اقرار کر گھنوں تاں او ساڈے سارے گناہاں دے معاف کرن تے ساڈے کھوٹ پن تھوں پاک کرن اِچ سچا تے عادل ہِے ¹⁰۱۰۔ اگر اساں اۤکھوں کہ اساں گناہ نئیں کیتے تاں اوں کوں اساں کوڑا آدھے ہئیں تے اوندا کلام سادے وچ نئیں۔

Chapter 2

¹۱۔ اے میڈے بالو! ایہہ گالیں میں تہاکوں ایں کیتے لکھدا پیاں جو تساں گناہ نہ کرو اَتے اگر کوُئی گناہ کرے تاں پیوُ دے کول ساڈا ہک مدد کرن آلا لاتھے یعنی یسوع مسیح راستباز ²۲۔ اَتے اوہوُ ساڈے گناہاں دا کفارہ ہِے نہ صرف ساڈے ای گناہاں دا بلکہ سارے جہان دے گناہاں دا وی ³۳۔ اگر اساں اوندے حکماں تے عمل کریسوں تاں ایندے نال ساکوں پتا لگسی کہ اساں اوں کوں جان گئے ہاں۔⁴۴۔ جیہڑا بندا اے آدھے جو میں اوں کوں جان گیا ہاں اَتے اوں دے حکماں تے عنل نئیں کریندا او جھوٹ بولیندا ہِے اَتے اوندے وچ سچائی نئیں ⁵۵۔ ہاں جیہڑا اوندے حکماں تے عمل کریندے اوندے وچ سچ مُچ خدا دی محبت کامل تھی گئی ہِے۔ ساکوں اِتھوں پتا لگدے جو اساں اوندے وچ ہئیں ⁶۶۔ جیہڑا اے آدھے اوندے وچ قائم ہاں تاں چاہیدا ہِے کہ اے وی اوں دی طرح چلے جیویں او چلدا ہائی۔⁷۷۔ اے میڈے مترو! میں تہاکوں کوئی نواں حکم نئیں لکھدا پیا بلکہ اوہوُ پرانا حکم جیہڑا مڈھوں تہاکوں مِلا ہائی۔ اے پرانا حکم اوہوُ کلام ہِے جیہڑا تساں سن رکھے ⁸۸۔ وَل تہاکوں ہک نواں حکم لکھدا پیا ہاں اَتے اے گال اوندے تے تے تہاڈے تے سچائی نال آندی ہِے کیوں جو اندھارا ختم تھیندا ویندے اَتے اصلی نور چمکنا شروع تھی گئے۔⁹۹۔ جیہڑا ایہہ آدھے جو میں نور وچ ہاں اَتے اپنے بھرا نال دشمنی رکھیندے اوہ ہالی توڑیں اندھارے وچ ای ہے ¹⁰۱۰۔ جیہڑا اپنے بھرا نال محبت رکھیندے اوہ نور وچ راہندے اَتے اوہ تھڈا نہ کھاسی ¹¹۱۱۔پر جیہڑا اپنے بھرا نال دشمنی رکھیندا ہے اوہ اندھارے وچ ہِے اَتے اندھارے وچ ای ٹردا ہِے اَتے اے وی نئیں جان دا کہ کِتھاں ویندا ہِے کیوں جو اندھارے نے اوندیاں اکھیاں اندھیاں کر ڈِتئن۔¹²۱۲۔ اے بالو! میں تہاکوں ایں کیتے لکھدا پیاں جو اوندے ناں تھوں تہاڈے گناہ معاف تھئین ¹³۱۳۔ اے بزرگو! میں تہاکوں ایں کیتے لکھدا پیاں کہ تساں اوُں کوں شروع تھوں ای جان گئے او۔ اے جوانو! تہاکوں ایں کیتے لکھدا پیاں جو تساں اوُں شرارتی تے غالب آگئے او۔ اے منڈیو میں تہاکوں ایں کیتے لکھا ہِے جو تساں پیوُ کوُ جان گئے ہو ¹⁴۱۴۔ اے بزرگو! میں تہاکوں ایں کیتے لکھا ہِے جیہڑا شروع کولوں ہائی اوُں کوں تساں جان گئے ہی وے۔ اے جوانو! میں تہاکوں ایں کیتے لکھا ہِے جو تساں تگڑے تھی گئے او اَتے خدا دا کلام تہاڈے قائم راہندا ہِے۔ اَتے تساں اوُں شریر تے غالب آگئے ہو۔¹⁵۱۵۔ نہ ایں جہان نال پیار کرو اَتے نہ ای ایں جہان دی شئیاں نال جیہڑیاں ایں جہان وچ ہِن۔ جیہڑا ایں جہان نال پیار کریندے ہے اوندے وچ پیوُ دا پیار کئے نئیں ¹⁶۱۶۔ کیونکہ جیہڑا کجھ ایں جہان وچ ہِے یعنی جسم دی خواہش تے اکھیاں دی خواہش تے جندڑی دی وڈیائی او پیوُ دی طرفوں نئیں بلکہ ایں جہان دی طرفوں ہِے ¹⁷۱۷۔ اے جہان تے تے ایندی خواہش ڈویں مٹدیاں ویندین پر جیہڑا خدا دی مرضی تے چلدا اے وہ اخیر تک قائم راہسی۔¹⁸۱۸۔ اے لڑکو! اے آخیری ویلہ ہِے اَتے جیویں تساں سُنا ہِے جو مخالفِ مسیح آؤن آلا ہِے۔ اُندے موافق ہن وی بہوں سارے مخالف مسیح جمے کھڑے ہِن۔ ایں کیتے اساں جان دے ہاں کہ اے آخیری ویلہ ہِے۔ ¹⁹۱۹۔ او نکلے تاں ساڈے وچوں ہن پر ساڈے وچوں ہن ناہئیں۔ ایں کیتے کہ اگر ساڈے وچوں ہوؤن ہا تاں ساڈے نال راہون ہا پر نکل ایں کیتے گئے جو اے ظاہر تھی ونجن کہ او ساڈے وچوں نئیں ہن۔²⁰۲۰۔ اَتے تہاکوں اوُں پاک دی طرفوں مَسح کیتا گئے تے تساں سب کجھ جان دے ہیوے ²¹۲۱۔ میں تہوکوں ایں کیتے نئیں لکھے جو تساں سچائی کو نئیں وے جان دے بلکہ ایں کیتے کہ تساں اوُں کوں جان دے ہو اَتے ایں کیتے جو کوُئی جھوٹ سچائی دی طرفوں نئیں۔²²۲۲۔ کون جھوٹا ہِے صرف اوندے جیہڑا یسوع دے مسیح ہوؤن دا انکار کریندے؟ مخالفِ مسیح اؤہو ہِے جیہڑا پیوُ تے پُتر دا انکار کریندے ²³۲۳۔ جیہڑا پُتر دا انکار کریندے اوندے کول پیوُ وی نئیں۔ جیہڑا پُتر دا اقرار کریندے اوندے کول پیوُ وی ہِے۔²⁴۲۴۔ جیہڑا تساں شروع تھوں ہی سُنے اوُہو تہاڈے وچ قائم راہوے۔ جیہڑا تساں شروع تھوں سُنا ہِے اگر او تہاڈے وچ قائم راہوے تاں تساں وی پُتر تے پیوُ وچ قائم راہسو ²⁵۲۵۔ اَتے جیہڑا وعدہ اوُں نے ساڈے نال کیتا ہِے او ناؐ ختم تھیؤن آلی حیاتی ہِے ²⁶۲۶۔ اے گالیؐ میں تہاکوں اُنہاں دے بارے لکھیاں ہن جیہڑے تہوکوں دھوکا ڈیندین۔²⁷۲۷۔ اَتے تہاڈا او مَسح جیہڑا اوندی طرفوں کیتا گیا ہا تہاڈے وچ قائم راہندے تے تساں اوندے محتاج نئیں کہ تہاکوں کوُئی سکھاوے بلکہ جیویں او مَسح جیہڑا اوندی طرفوں کیتا گیا ہا تہاکوں ساریاں گالیں سکھاندا ہِے اَتے او سچا ہِے جھوٹا نئیں تے جیویں اوُں نے تہاکوں سکھائے اویں تساں وی اوندے وچ قائم راہندے ہو ²⁸۲۸۔ مطلب اے ہِے بالو! اوندے وچ قائم راہو تاں جو جڈا او ظاہر تھیوے تاں ساکوں دلیری ہووے اَتے اساں اوندے آؤن تے اوندے اگے شرمسار نہ تھیوؤں ²⁹۲۹۔ اگر تساں جان دے ہیوے جو او رستباز ہِے تاں اے وی جان دے ہوسو کہ جیہڑا رستبازی دے کم کریندا ہِے او اوندے وچوں جمیا ہِے۔

Chapter 3

¹۱۔ ڈیکھو پیوُ نے ساڈے نال کیوؤں جیا پیار کیتا ہِے جو اساں خدا دے پُتر اکھوائے ہاں اَتے اساں ہاں وی۔ دُنیا ساکوں ایں کیتے نئیں جان دی کہ دُنیا نے اوُں کوں وی نئیں سنجانے ²۲۔ پیاریو! اساں ایں ویلے خدا دے پُتر ہئیں اَتے ہالی تائیں اے ظاہر نئیں تھیا جی اساں کیا کجھ ہوسوں۔ اے جان دے ہئیں کہ جڈاں او ظاہر تھیسی تاں اساں وی اوندی طرح ہوسوں کیوں جو اوُں کوں اوُیں ڈیکھسوں جیویں او ہِے ³۳۔ اَتے جیہڑا اوندے کولوں اے آس رکھیندے اپنے آپ کوُ اوُیں ای پاک کریندے جیویں او پاک ہِے۔⁴۴۔ جیہڑا کوُئی گناہ کریندا ہِے او شریعت دی مخالفت کریندے تے گناہ شریعت دی مخالفت ہی ہِے ⁵۵۔ تساں جان دے ہیوے جو ایں کیتے ظاہر تھیا ہائی کہ گناہاں کوں چا کے گھن ونجے تے اوندی ذات وچ کوُئی گناہ کئے نئیں ⁶۶۔ جیہڑا اوندے وچ قائم راہندا ہِے او گناہ نئیں کریندا۔ جیہڑا گناہ کریندا ہِے نہ ای اوُں نے اوُں کوُ ڈِٹھے اَتے نہ ای اوُں کوں جانا ہِے۔⁷۷۔ اے بالو! کئیں دے دھوکے وچ آونا۔ جیہڑا راستبازی دے کم کریندا ہِے اوُہو اوندی طرح راستباز ہِے ⁸۸۔ جیہڑا بندہ گناہ کریندے او شیطان تھوں ہِے کیوں جو شیطان مُڈھوں ہی گناہ کریندا رہ گئے۔ خدا دا پُتر ایں کیتے ظاہر تھیا ہا کہ شیطان دے کماں کوُں مٹائے۔⁹۹۔ جیہڑا خدا تھوں جمے او گناہ نئیں کریندا کیوں جو اوندا بیج اوندے وچ بنا راہندے بلکہ او گناہ کریندا نئیں راہندا کیوں جو خدا تھوں جمے ¹⁰۱۰۔ ایویں ای خدا دے پُتر تے شیطان دے پُتر ظاہر تھیندے ہن۔ جیہڑا کوُئی راستبازی دے کم نئیں کریندا او خدا تھوں نئیں اَتے او وی نئیں جیہڑا اپنے بھرا نال پیار نئیں کریندا۔¹¹۱۱۔ کیوں جو جیہڑا پیغام تساں مُڈھ تھوں لا کے سُنا ہِے او ہِے کہ اساں ہک ڈوجے نال پیار کروں ¹²۱۲۔ اَتے قائن دی مانند نہ بنوں جیہڑا اوُں شرارت کرن آلے تھوں ہا تے جئیں اپنے بھرا کوُں قتل کر ڈِتا ہائی تے اوُں نے کئیں کیتے اوُں کوُ قتل کیتا ہائی؟ ایں کیتے جو اوندے کم چنگے نہ ہن اَتے اوندے بھرا دے کم راستی دے کم ہن۔¹³۱۳۔ اے بھراوؤ! اگر دُنیا تہاڈے نال عداوت رکھیندی ہِے تاں حیران نہ تھیوؤ ¹⁴۱۴۔ اساں جان دے ہاں جو موت تھوں نکل کے حیاتی اِچ وڑ گئے ہاں کیوں جو اساں بھراواں نال پیار کریندے ہئیں۔ جیہڑا پیارا نئیں کریندا او موت دی حالت وچ راہندے ¹⁵۱۵۔ جیہڑا کوُئی اپنے بھرا نال عداوت رکھیندے وہ خونی ہِے اَتے تساں جان دے او کہ کئیں خونی وچ ہمیشہ دی حیاتی نئیں راہندی۔¹⁶۱۶۔ اساں پیار کوُں ایویں جانے جو اوُں نے ساڈے کیتے اپنی جان ڈے ڈِتی ہِے اَتے ساڈے کیتے وی اپنے بھراواں کیتے جان ڈیونا بہوں ضروری ہِے ¹⁷۱۷۔ جیندے کول دُنیا دا مال ہووے تاں او اپنے بھرا کوُ محتاج ڈیکھ کے رَحم کرن وچ پیچھے تھی ونجے تاں اوندے وچ خدا دا پیار کیویں قائم رہ سگدے؟ ¹⁸۱۸۔ اے بالو! اساں کلام تے زبان تھوں ہی نئیں بلکہ کم تے سچائی دے نال وی پیار کروُں۔¹⁹۱۹۔ ایویں اساں جان سگسوں جو اساں حق تے ہیئں اَتے جئیں گال وچ ساڈا دِل ساکوں الزام ڈیسی اوندے بارے وچ اساں اوندے حضور اپنی تسلی کر گھِن سوُں ²⁰۲۰۔ کیوں جو خدا ساڈے دِل کولوں وڈا ہِے اَتے او سارا کجھ جان دا ہِے ²¹۲۱۔ اے پیاریو! جڈاں ساڈا دِل ساکوں الزام نئیں ڈیندا تاں ساکوں خدا دے سامنے دلیری تھی ویندی ہِے ²²۲۲۔ اَتے جو کجھ اساں منگدے ہئیں او ساکوں اوندی طرفوں ملدا ہِے کیوں جو اساں اوندے حکماں تے عمل کریندے ہئیں اَتے جو کجھ او پسند کریندا ہِے اوں کوں اساں کریندے ہیئں۔²³۲۳۔ اوندا حکم اے ہِے کہ اساں اوندے پُتر یسوع مسیح دے ناں تے ایمان گھن آؤں اَتے جہیا اوُں نے ساکوں حکم ڈِتے ٹھیک اوُں ویں اساں آپس اِچ پیار کروں ²⁴۲۴۔ اَتے جیہڑا اوُں دے حکماں تے عمل کریندے او اِیں دے وچ تے اے اوُں دے وچ قائم راہندے اَتے ایں دے پاروں یعنی اوُں روح دے پاروں جیہڑا اوُں نے ساکوں ڈِتا ہِے اساں جان دے ہئیں جو او ساڈے وچ قائم راہندے۔

Chapter 4

¹۱۔ اے پیاریو! ہر ہک روح دا یقین نہ کرو بلکہ روحاں کوُں آزماؤ جو او خدا دی طرفوں ہِن یا نئیں کیوں جو بہوُں سارے جھوٹے نبی دُنیا وچ نکل کھڑے تھئین ²۲۔ خدا دے روح کوُ تُساں ایویں سنجھان سگدے وے کہ جیہڑا کوُئی اقرار کرے کہ یسوع مسیح مجسم تھی کے آئے او خدا دی طرفوں ہِے ³۳۔ اَتے جیہڑا کوُئی یسوع دا اقرار نہ کرے او خدا دی طرفوں نئیں اَتے ایہوُ مخالفِ مسیح دی روح ہِے جیندے بارے تُساں سُن چکے ہیوے کہ او آؤن آلی ہِے بلکہ ہن وی دُنیا وچ موجود ہِے۔⁴۴۔ اے بالو! تساں خدا تھوں ہو تے اوندے تے غالب آگئے ہو کیونکہ جو تہاڈے وچ ہِے او اوندے کولوں وڈا ہِے جیہڑا دُنیا وچ ہِے ⁵۵۔ او دُنیا وچوں ہِن۔ ایں کیتے او دُنیا وانگوں ہی آدھے ہن اَتے دُنیا اُنہاں دی سُن دی ہِے ⁶۶۔ اساں خدا تھوں ہئیں۔ جیہڑا خدا کوُں جان دا ہِے او ساڈی سُن دا ہِے۔ جیہڑا خدا تھوں نئیں او ساڈی نئیں سُن دا۔ ایویں اساں سچائی دی روح تے گمراہ کرن آلی روح کوُ اساں سنجھان گھِن دے ہئیں۔⁷۷۔ اے پیاریو! آؤ اساں ہک ڈوجھے نال محبت رکھوں کیوں جو محبت خدا دی طرفوں ہِے اَتے جیہڑا کوُئی محبت رکھیندا ہِے او خدا تھوں جمیا ہِے اَتے او خدا کو جان دا ہِے ⁸۸۔ جیہڑا محبت نئیں رکھیندا او خدا کوُ نئیں جان دا کیوں جو خدا محبت ہِے۔⁹۹۔ جیہڑی محبت خدا کوُ ساڈے نال ہِے او ایویں ظاہر تھئی ہِے کہ خدا نے اپنے کلہے پُتر کوُ ای جہان اِچ بھیجے تاں جو اساں اوندے پاروں زندہ راہوں ¹⁰۱۰۔ محبت ایندے وچ نئیں جو اساں خدا نال محبت کیتی ہے بلکہ ایندے وچ ہِے کہ اوُں نے ساڈے نال محبت کیتی اَتے ساڈے گناہاں دے کفارے کیتے اپنے پُتر کوُ بھیجے۔¹¹۱۱۔ اے پیاریو! جڈاں خدا نے ساڈے نال ایہو جئیں محبت کیتی تاں ساڈے کیتے وی ہک ڈوجھے کیتے محبت رکھنا فرض ہِے ¹²۱۲۔ خدا کوُ کڈائیں کئیں نے نئیں ڈِٹھا۔ اگر اساں ہک ڈوجھے نال محبت رکھیندے ہئیں تاں خدا ساڈے اِچ راہندا ہِے اَتے اوندی محبت ساڈے دِل وچ کامل تھئی گئی ہِے ¹³۱۳۔ کیوں جو اوُں نے اپنے روح وچوں ساکوُں ڈِتا ہِے ایں کیتے اساں جان دے ہئیں جو اساں اوندے وچ قائم راہندے ہئیں تے او ساڈے وچ ¹⁴۱۴۔ اَتے اساں ڈیکھ گِدے اَتے گواہی ڈیندے ہئیں جو پیوُ نے پُتر کوُ دُنیا کوُ نجات ڈیون آلا کر کے بھیجے۔¹⁵۱۵۔ جیہڑا اقرار کریندے جو یسوع خدا دا پُتر ہِے اَتے خدا اوندے وچ راہندا ہِے تے خدا اوندے وچ ¹⁶۱۶۔ جیہڑی محبت خدا کوُ ساڈے نال ہِے اوُں کوُں اساں جان گئے ہاں اَتے ساکوُں اوندا یقین وی ہِے۔ خدا محبت ہِے اَتے جیہڑا محبت وچ قائم راہندے او خدا وچ قائم راہندے اَتے خدا اوندے وچ قائم راہندے۔¹⁷۱۷۔ ایندے پاروں محبت ساڈے وچ کامل تھی گئی ہِے تاں جو ساکوں عدالت آلے ڈیں دلیری ہووے کیونکہ جیہو جیا او ہِے اوُیں ای اساں وی دُنیا وچ ہئیں ¹⁸۱۸۔ محبت وچ خوف کئے نئیں ہتھوں کامل محبت خوف کوُ دور کریندی ہِے کیوں جو خوف نال عذاب تھیندے اَتے کوُئی خوف کرن آلا محبت وچ کامل نئیں تھیندا۔¹⁹۱۹۔ اساں ایں کیتے محبت رکھیندے ہئیں جو پہلے اوُں نے ساڈے نال محبت رکھی ہِے ²⁰۲۰۔ اگر کوئی آدھے جو میں خدا نال محبت رکھیندا ہاں اَتے او اپنے بھرا نال عداوت رکھیندے تاں او کوڑا ہِے کیوں جو اپنے بھرا نال جیں کوُں اوُں ڈِٹھا ہِے محبت نئیں رکھیندا تاں او خدا نال وی جینکوُں اوُں نئیں ڈِٹھا محبت نئیں رکھ سگدا ²¹۲۱۔ اَتے ساکوں اوندی طرفوں اے حکم مِلے کہ جیہڑا وی خدا نال محبت رکھیندا ہِے او اپنے بھرا نال وی محبت رکھے۔

Chapter 5

¹۱۔ جیندا اے ایمان ہِے کہ یسوع ہی مسیح ہِے او خدا تھوں جمیا ہِے اَتے جیہڑا کوُئی پیوُ نال محبت رکھیندا ہِے او اوندی اولاد نال وی محبت رکھیندا ہِے ²۲۔ جڈاں اساں خدا نال محبت رکھیندے تے اوندے حکماں تے عمل کریندے ہئیں تاں ایندے تھوں ساکوں پتا لگ ویندے جو خدا دے پُتراں نال وی محبت رکھیندے ہئیں ³۳۔ تے خدا دی محبے اے ہِے جو اساں اوندے حکماں تے عمل کروُں اَتے اوندے حکم سخت نئیں۔⁴۴۔ جیہڑا کوُئی خدا تھوں جمیا ہِے او دُنیا تے غالب آندے اَتے او غلبہ جیندے تھوں دُنیا مغلوب تھئی ہِے او ساڈا ایمان ہِے ⁵۵۔ دُنیا دا مغلوب کرن آلا کون ہِے سوائے اوں بندے دے جیندا اے ایمان ہِے کہ یسوع خدا دا پُتر ہِے؟⁶۶۔ ایہو ہِے جیہڑا پانی تے خون دے پاروں آیا ہائی یعنی یسوع مسیح۔ او نہ صرف پانی دے پاروں بلکہ پانی تے خون ڈوہاں دے پاروں آیا ہائی ⁷۷۔ اَتے جیہڑا گواہی ڈیندا ہِے او روح ہِے کیوں جق روح سچائی ہِے ⁸۸۔ اَتے گواہی ڈیون آلے ترائے ہِن۔ روح تے پانی۔ تے خون۔ تے ایہہ تریہئے ہکو گل تے متفق ہِن۔⁹۹۔ جڈاں اساں بندیاں دی گواہی قبول کر گھِن دے ہئیں تاں خدا دی گواہی تاں اوندے کولوں وَدھ کے ہِے اَتے خدا دی گواہی اے ہِے کہ اوُں نے اپنے پُتر دے حق وچ ڈِتی ہِے ¹⁰۱۰۔ جیہڑا خدا دے پُتر اُتے ایمان رکھیندا ہِے او اپنے آپ اِچ گواہی رکھیندے۔ جئیں نے خدا دا یقین نئیں کیتے اوُں نے اوُں کوُں کوڑا بنائےکیوں جو او اوُں گواہی تے جیہڑی خدا نے اپنے پُتر دے حق وچ آکھی ہِے ایمان نئیں گھِن آیا۔¹¹۱۱۔ اَتے او گواہی اے ہِے جو خدا نے ساکوں ناں ختم تھیون آلی حیاتی ڈِتی ہِے تے اِے حیاتی اوندے پُتر وچ ہِے ¹²۱۲۔ جیندے کول پُتر ہِے اوندے کول حیاتی ہِے اَتے جیمدے کول خدا دا پُتر نئیں اوندے کول حیاتی وی نئیں۔¹³۱۳۔ میں تہاکوں جیہڑے خدا دے پُتر تے ایمان گھِن آئے ہو اِے گالیں ایں کیتے لکھین جو تہاکوں پتا لگ ونجے کہ ناں ختم تھیون آلی حیاتی رکھیندے ہو ¹⁴۱۴۔ اَتے ساکوں اوندے سامنے دلیری ہِے ایں دا سبب اے ہِے کہ اگر اوندی مرضی دے موافق کجھ منگدے ہئیں تاں او ساڈی سُندا ہِے ¹⁵۱۵۔ اَتے جڈا اساں جان دے ہئیں کہ جو کجھ اساں منگدے ہئیں تاں او ساڈی سُندا ہِے تاں اے وی جان دے ہئیں کہ جو کجھ اساں اوندے کولوں منگے او پاتے۔¹⁶۱۶۔ اگر کوُئی بندا اپنے بھرا کوُ ایہو جیہا گناہ کریندے ہویاں ڈیکھے جیندا نتیجہ موت نہ ہووے تاں او دعا کرے۔ خدا اوندے پاروں حیاتی بخش ڈیسی۔ اُنہاں کوُں ہی جنہاں نے ایہو جیہا نئیں کیتے جیندا نتیجہ موت ہوئے۔ گناہ ایہو جیہا وی ہِے جیندا نتیجہ موت ہِے۔ اوندے کیتے میں دعا کرن کیتے نہیں آدھا ¹⁷۱۷۔ ہے تاں ہر طرح کی ناراستی گناہ پر ایہو جیہا گناہ وی ہِے جیندا نتیجہ موت نئیں۔¹⁸۱۸۔ اساں جان دے ہئیں کہ جیہڑا وی خدا تھوں جمیا ہِے او گناہ نئیں کریندا بلکہ اوندی حفاظت او کریندا ہِے جیہڑا خدا تھوں پیدا تھئے اَتے او شیطان اوُں کوں ہتھ وی نیئں لا سگدے ¹⁹۱۹۔ اساں جان دے ہئیں کہ اساں خدا تھوں ہئیں اَتے ساری دُنیا اوُں شیطان دے قبضے وچ لاتھی ہِے۔²⁰۲۰۔ اَتے اے وی جان دے ہئیں کہ خدا دا پُتر آگیا ہِے اَتے اوُں نے ساکوں سمجھ ڈتی ہِے تاں جو اوُں کو جو حقیقی ہِے جانوں تے اساں اوندے وچ جیہڑا حقیقی ہِے یعنی اوندے پُتر یسوع مسیح وچ ہئیں۔ حقیقی خدا تے ہمیشہ دی زندگی ایہو ہے ²¹۲۱۔ اے بالو! اپنے آپ کوُ بتاں کولوں بچائے رکھو۔

2 John

Chapter 1

¹۱۔ میں بزرگ دی طرفوں اوُں چُنی ہوئی بی بی اَتے اوندے پُتراں دے ناں جنہاں دے نال میں اوُں سچائی دے پاروُں سچی محبت رکھیندا ہاں جیہڑی ساڈے وچ قائم راہندی ہِے اَتے اخیر تائیں ساڈے نال راہسی ²۲۔ اَتے کلہا میں ای نئیں بلکہ او سارے وی محبت رکھیندے ہِن جیہڑے سچائی کوُں جان دے ہِن ³۳۔ خدا پیوُ اَتے خدا دے پُتر یسوع مسیح دی طرفوں فضل تے رَحم تے تسلی تے سچائی اَتے محبت سمیت ساڈے شامل ِ حال راہسن۔⁴۴۔ میکوں بہوں خوشی تھئی کہ میں تیڈے بعض پُچھواراں کوُں اوُں حکم دے مطابق جیہڑا ساکوں پیوُ دی طرفوں ملا ہائی حقیقت وچ ٹُردیاں ہوئے ڈِٹھے ⁵۵۔ ہن اے بی بی میں تیکوں کوُئی نواں حکم نئیں بلکہ اوُو جیہڑا مڈھوں ساڈے کول ہِے لکھدا ہاں اَتے تیڈی منت کریندا ہاں کہ آؤ اساں ہک ڈوجھے نال محبت رکھوں ⁶۶۔ محبت اے ہِے کہ اساں اوُں دے حکماں تے ٹروں۔ اے اوُو حکم ہِے جیہڑا تساں نے مُڈھوں سُنا ہائی کہ تہاکوں اوندے تے ٹرنا چاہیدا ہِے۔⁷۷۔ کیوں جو بہوں سارے گمراہ کرن آلے ایں جہان وچ نکل کھڑے تھئین جیہڑے یسوع مسیح دے جسم اِچ آون دا اقرار نئیں کریندے۔ گمراہ کرن آلا تے مخالف مسیح ایہو ہِے ⁸۸۔ اپنے پاروں خبردار راہو تاں جو محنت اساں کیتی ہِے او تہاڈے پاروں ضائع نہ تھی ونجے بلکہ تہاکوں پورا اَجر ملے۔⁹۹۔ جیہڑا کوُئی اگے ودھ ویندے اَتے مسیح دی تعلیم تے قائم نئیں راہندا اوندے کول خدا کئے نئیں۔ جیہڑا اوُں تعلیم تے قائم راہندے اوندے کول پیوُ وی ہِے تے پُتر وی ہِے ¹⁰۱۰۔ اگر کوُئی تہاڈے کول آوے اَتے اے تعلیم نہ ڈیوے تاں ناں اوُں کوُں گھر وچ آؤن ڈیوؤ تے ناں سلام کرو ¹¹۱۱۔ کیونکہ جیہڑا کوُئی ایہو جئیے بندے کوُں سلام کریندے او اوندے بُرے کماں وچ شامل تھیندے۔¹²۱۲۔ میکوں بہوں ساریاں گالیں تیکوں لکھنیاں ہِن پر کاغذ تے سیاہی نال نئیں لکھنا چاہندا بلکہ تہاڈے کول آونا تے آمنے سامنے گل بات کرن دی اُمید رکھیندا ہاں تاں جو تہاڈی خوشی کامل تھی ونجے ¹³۱۳۔ تیڈی چُنی ہوئی بھین دے چھوار تیکوں سلام آدھے ہن۔

3 John

Chapter 1

¹۱۔ میں بزرگ دی طرفوں اوُں پیارے گیُس دے ناں جیندے نال میں سچی محبت رکھیندا ہاں ²۲۔ اے پیارے! میں دُعا کریندا ہاں کہ جیویں توں رحانی طور تے ودھدا پئیں اوؤیں ایں توں ساریاں گالیں ودھیں تے چنگا راہویں ³۳۔ کیومکہ جڈا بھراواں نے آ کے تیڈی اوُں سچائی دی گواہی ڈِتی ہِے جیندے تے توں حقیقت اِچ ٹردا ہیں تاں میں بہوں خوش تھیِا ⁴۴۔ میڈے کیتے ایندے کولوں ودھ کے کوُئی خوشی نئیں کہ میں اپنے پُتراں کوُں سچائی تے ٹردیاں ہویاں سُناں۔⁵۵۔ اے پیارے! جو کجھ توں اُنہاں بھراواں دے نال کریندا ہئیں جیہڑے پردیسی وی ہن او دیانت نال کریندا ہئیں ⁶۶۔ اُنہاں نے کلیسیا دے سامنے تیڈی محبت دی گواہی ڈِتی ہائی۔ اگر توں اُنہاں کوُں ایویں بھجیسیں جیویں خدا دے لوگاں کوں مناسب ہِے تاں چنگا کریسیں ⁷۷۔ کیوں جو او اُوں ناں دی خاتر نکلے ہئیں اَتے غیر قوماں کولوں کجھ نئیں منگدے ⁸۸۔ ایہو جئے بندیاں دی خدمت کرنا ساڈے تے فرض ہِے تاں جو اساں وی حق دا ساتھ ڈیندیاں ہویاں اُنہاں دے ہم خدمت ہوؤں۔⁹۹۔ میں کلیسیا کوُ کجھ لکھا ہائی پر دیُترفیس جیہڑا اُنہاں وچوں وڈا بننا چاہندا ہائی ساکوں قبول نئیں کریندا ¹⁰۱۰۔ وَل جڈاں میں آساں تاں اوندے کماں کوُں جیہڑے او کریندا پئے یاد ڈیویساں کہ ساڈے حق وچ بُری گالیں بکدا پیئے اَتے اِنہاں تے قناعت نہ کرکے آپ وی بھراواں کوُں قبول نئیں کریندا اَتے جیہڑے قبول کرنا چاہندے ہن اُنہاں کو روکیندا ہِے اَتے کلیسیا وچوں کڈھ ڈیندا ہِے۔¹¹۱۱۔ اے پیارے! بدی دی نئیں ہتھوں نیک کماں دی راہ تے ٹُر۔ نیک کم کرن آلا خدا تھوں ہِے بدی کرن آلے نے خدا کوُ نئیں ڈِٹھا ¹²۱۲۔ دیمیتریُس دے بارے ساریاں نے تے آپ حق نے وی گواہی ڈِتی ہِے تے اساں وی گواہی ڈیندے ہاں اَتے توں جان دا ہئیں بئی ساڈی گواہی سچی ہِے۔¹³۱۳۔ میکوں لکھنا تاں تیکوں بہوں کجھ ہائی پر سیاہی تے قلم دے نال لکھنا نئیں چاہندا ¹⁴۱۴۔ بلکہ تیکوں جلدی ملن دی اُمید رکھیندا ہاں اوُں ویلے اساں آمنے سامنے گالیں کریسوُں ¹⁵۱۵۔ تیکوں تسلی ملدی راہوے ۔

Jude

Chapter 1

¹۱۔ یہوداہ دی طرفوں جیہڑا یسوع مسیح دا بندہ تے یعقوب دا بھرا ہِے ۔ اونہاں سڈیاں ہوئیاں دے ناں جیہڑے خُدا باپ اِچ پیارے اَتے یسُوعؔ مسیح اِچ محفوظ ہِن ۔ ²۲۔ رَحم تے تسلی تے محبت تہاکوُ ڈھیر ساری مِلدی راہوے۔³۳۔ اے پیارو! جیہڑے ویلے میں تہاکوُ اوُں نجات دے بارے اِچ لکھن دی بہوں کوشش کریندا پیا حامی جیندھے وچ اساں سارے شریک ہاسے تاں میں تہاکوُ اِے نصیحت لکھنا ضروری سمجھے اوُں ایمان دے کیتے جان توڑ کوشش کرو جیہڑا پاک لوگاں کوُ ہک ای وار ڈِتا گیا ہائی ۔ ⁴۴۔ کیونکہ کُجھ ایہو جئے بندے ساڈے وچ چُپ چپیتے آ ملِن ایہہ اوہ ہین جِنہاں دی سزا بارے پہلاں ای پُرانے زمانے اِچ لکھ ڈتا گیِا ہائی۔ ایہہ بے دین ہِن اَتے ساڈے خُدا دے فضل کُو شہوت پرستی اِچ بدل ڈیندے ہِن ۔ اَتے ساڈے ہِکو اکلوتے مالک تے خُداوند یسُوعؔ مسیح دہ انکار کریندے ہِن۔⁵۵۔ پس تُساں ہن ایہہ ساری گالہیں جان گئے ہیوے تاں وی ایہہ گال یاد ڈلاونا چاہندا ہاں کہ خداوند نے ہک اُمت کوُ مصر وچوں چھڑاون دے بعد اُنہاں کوُ مار سٹے جیہڑے ایمان نہ گھن آئے۔ ⁶۶۔ وَل جنہاں فرشتیاں نے آپنے اختیار کُوں قائم ناں رکھیا بلکہ اپنی خاص جاہ کُو چھوڑ ڈِتے۔ خدا نے اوہناں کُوں عدالت دے وڈے ڈیں کیتے جکڑ کے اندھارے اِچ سَٹ ڈیتے۔⁷۷۔ ایویں ای مُلک سدوُمؔ تے عمُورہؔ اَتے اُنہاں دےآسے پاسے دے شہراں جیہڑے اُنہاں دی طرح حرامکاری وچ پَے گئے اِتے ڈوجھے دےجسم دے پچھوں لگ کے ہمیشہ دی اَگ دی سزا اِچ گرفتار تھی کے ہک مثال بن گئے۔ ⁸۸۔ وَل ایویں ای ایہہ خواب ڈیکھن والے اپنے جِسم کو پلید کریندے ہِن جو اختیار والیاں کوُں وی رد کردے ہِن وَل اوہ ہَر قِسم دی بُری گال عزت دار لوگاں دے بارے اِچ کریندے راہندے ہِن۔⁹۹۔ وَل ہک خاص فرشتہ میکائیلؔ نے شیطان تھوں مُوسیٰؔ دی لاش دی بابت بحث کریندیاں ہویاں اوُں کوُں بُرا بھلا نہ آکھیا۔بلکہ آکھیا کہ خُداوند تیکُوں ملامت کرے۔ ¹⁰۱۰۔ پر ایہہ لوگ اوہناں تے لعن طعن کریندے ہِن جنہاں گلاں کُوں ایہہ نئیں جان دے پر جنہاں کوُں بےعقل جانوراں دے وانگُوں طبعی طور تے سمجھدے ہِن اُنہاں وچوں اپنے آپ کوُ خراب کردے ہِن۔ ¹¹۱۱۔ ڈکھ اینہاں تے کہ ایہہ کائِن دی راہ تے ٹُرے اَتے مزدوری دے کیتے بڑی لالچ نال بلعام جیہی گمراہی اختیار چا کیتی اِتے قورح دی طرح برخلاف تھی کے برباد تھی گئے۔¹²۱۲۔ ایہہ تہاڈی محبت دی دعوتاں اِچ تُہاڈے نال کھاندے پیندے ویلے ایویں ہِن جیویں دریا دیاں لُکیاں ہویاں چٹاناں ہِن۔ ایہہ بے ڈر تھی کے اپنا ڈھِڈ بھرن آلے آجڑی ہِن۔ ایہہ اوہ بدل ہِن جنہاں اِچ پانی کئے نئیں اینہاں کوں ہوا اُڑا کے گھن ویندی ہِے۔ ایہہ اوہ درخت ہِن جنہاں دے پَت جھڑ گئے ہوؤن ایہہ ڈوہاں طرح موئے ہوئے تے جڑ تھوں اُکھڑے ہوئے ہِن۔ ¹³۱۳۔ ایہہ سمُندر دیاں اُوہ اکھڑ لہراں ہِن جو اپنی بے شرمی دی جاگ اُچھالدیاں ہِن۔ ایہہ اوہ بھون آلے تارے ہِن جنہاں کیتے بہوں جھِکا اندھارا رکھا گیا ہِے۔¹⁴۱۴۔ انہاں دے بارے حنُوکؔ نے وی جیہڑا آدمؔ تھوں ستویں لڑی اِچ ہا ایہہ نبوت کیتی کہ ڈیکھو ۔ خُداوند اپنے لکھاں پاک بندیاں دے نال آیا۔ ¹⁵۱۵۔ تاں سارے بندیاں دا انصاف کرے اَتے سارے بے دین بندیاں کوُں اوہناں دی بےدینی دے سارے کماں دے پاروں جیہڑے اُنہاں نے بےدینی دے نال کیتے ہَن تے اُنہاں ساریاں ڈاڈھیاں گالہیں دےپاروں جیہڑیاں بے دین گناہگاراں نے اُنہاں دی مخالفت اِچ آکھیاں ہَن مُجرم ٹھہرائے۔ ¹⁶۱۶۔ ایہہ بُڑ بڑ تے شکایت کرن والے ہِن۔ اَتےاپنی بُری خواہشات دے نال ٹُر دے ہِن اَتے اپنے مُنہہ تھوں وڈے بول بولیندےے ہِن جیہڑے اپنے فائدے کیتے ڈوجہے بندیاں دا لحاظ کریندے ہن۔¹⁷۱۷۔ وَل تُساں پیاریو! اُنہاں لفظاں کوُ یاد رکھو جو ساڈے خُداوند یسُوع مسیح دے رسول پہلے آکھ چُکے ہِن۔ ¹⁸۱۸۔ اوہ تہاکُوں آدھے ہن کہ اخیر زمانے اِچ ہنسی مذاق کرن والے آسن جیہڑے اپنی بے دینی ڈی خواہشاں دے مطابق چلسن۔ ¹⁹۱۹۔ ایہہ اوہ بندے ہِن جیہڑے بندیاں اِچ تفرقے پا ڈہندے ہِن اَتے نفسانی ہِن تے روح نئیں رکھیندے۔²⁰۲۰۔ پر تُساں اے پیاریو! اپنے ودھیرے پاک ایمان اِچ ترقی کرکےتے روُح القدس اِچ دُعا کرکے۔ ²¹۲۱۔ اپنے آپ کوُ خدا دی محبت اِچ قائم رکھو اَتے ہمیشہ دی حیاتی کیتے ساڈے خُداوند یسُوع مسیح دی رحمت دی اُڈیک رکھو۔²²۲۲۔ بہوں سارے بندےجیہڑے شَک کریندے ہِن اوہناں تے رحم کرو۔ ²³۲۳۔بعض کوُں پھڑ کے آگ اِچوں کڈھو بعض تے خوف کھاکے رَحم کرو ہتھوں اوُں کپڑیاں تھوں وی نفرت کرو جیہڑے جسم دے سببوں داغی تھی گئے ہِن۔²⁴۲۴۔ ہُن تُہاکوُں جیہڑا ٹھوکر کھاون تھوں بچا سگدا ہِے تے اپنی جلالی حضوری اِچ کمال خُوشی دے نال بےعیب کرکے کھڑا کر سکدا ہے۔ ²⁵۲۵۔ اوُں واحد خُدا دا جیہڑا ساڈا منجی ہِے جلال تے عظمت وَل سلطنت وَل اختیار ساڈے خداوند یسوع مسیح دے وسیلے نال جیہوں جیہا ازل تھوں ہِے ہُن وی ہووے وَل ابد تک مُوجُود راہوے۔آمین۔

Revelation

Chapter 1

¹۱۔ ایہہ یسوع مسیح دا مکاشفہ ہِے جو اوُں کوُ ڈِتا گیا ہا تاں جواپنے بندیاں کوُ اوہ شئیاں ڈِکھاوے جیہڑیاں چھیتی تھیون آلیاں ہِن اوُں نے ساریاں گالہیں اپنے فرشتے کو گھل کے اپنے بندے یوحنا تے ظاہر کیتیاں ہِن۔ ²۔ یوحنا نے اوُنہاں ساریاں چیزاں دی گواہی ڈِتی جئیں کوُ اوُں نے ڈِٹھا تے یسوع مسیح دی شہادت ڈِتی۔ ³۔ مُبارک ہِے اوہ جیہڑا ایں نبوت کوُ اُچی آواز نال پڑھدے۔ اَتے اوہ سارے اوُں کوُ سُن دے ہِن۔ نبوت دے اِیں کلام کوُ اَتے جو کجھ ایندے وِچ لکھیا ہِے عمل کریندے ہِن، کیوں جو ویلہ نیڑے ہِے۔⁴۔ یوحنا دی طرفوں ستّاں کلیسیاواں دے ناں جیہڑیاں آسیہ وِچ ہِن، اَتے اوہ جیہڑا ہِے اَتے جیہڑا ہائی، اَتے جیہڑا آون آلا ہِے اَتے اوہ روُحاں جیہڑیاں اوُندے تخت دے سامنے ہِن۔ ⁵۔ اَتے یسوع مسیح دی طرفوں، جیہڑا وفادار گواہ ہِے، مُردیاں وِچوں زندہ تھیون آلیاں وِچوں پلیٹھی دا، تے زمین پر دے حاکماں تے حاکم، تہاکوں فضل تے اطمینان حاصل تھیندا راہوے جیہڑا ساکوُ پیار کریندا ہِے اَتے جئیں نے اپنے خون دے پاروں ساکوں ساڈے گناہاں تھوں آزادی ڈِتی۔ ⁶۔ اَتے ساکوُ ہک بادشاہی ڈِتی تے اپنے خدا تے باپ کیتے کاہن وی بنا ڈِتے۔ اوُں دا جلال تے سلطنت اخیر تائیں قائم راہوے۔ آمین۔⁷۔ ڈیکھو! اوہ چھیتی بدلاں تے آون آلا ہِے، ہر اَکھ اوُں کوُ ڈیکھسی، اَتے اوہ وی جنہاں نے اوُں کوُ زخمی کیتا ہِے اَتے زمین دے سارے قبیلے اوُں دے پاروں ماتم کریسن بےشک، آمین۔ ⁸۔ خداوند خدا فرماندے! میں الفا تے اومیگا ہوں اوہ جو ہِے، اَتے جیہڑا ہائی، اَتے جیہڑا آون آلا ہِے، جیڑا قادرِمطلق ہِے۔⁹۹۔ میں یوحنا، تہاڈا بھرا تے یسوع مسیح دی مصیبت، بادشاہی تے صبر اِچ تہاڈا شریک ہاں۔ جیہڑا خدا دے کلام تے یسوع دی گواہی دے پاروں اوُں جزیرہ وِچ ہامی جیہڑا پتمس اکھویندا ہِے۔ ¹⁰۱۰۔ خداوند دے ڈیں روُح وِچ آگیا۔ میں اپنے پیچھوں نرسنگے جئی آواز سُنی۔ ¹¹۱۱۔ اَتے میکوُ حکم ملے جو توں ڈِٹھے اوُں کوُ کتاب اِچ لکھ گھن تے اوُں کوُ ستّاں کلیسیاواں کوُ گھل چھوڑ۔ یعنی افسس تے سُمرنہ تے پُرگمن تے تھواتھیرہ تے سردیس تے فلدلفیہ تے لودیکیہ ۔¹²۔ میں پَرت کے ڈِٹھا کہ کیہڑی آواز میڈے نال گالہیں کریندی پئی ہِے۔ اَتے جیہڑے ویلے میں پَرت کے ڈِٹھا تاں میں سونے دے سَت چراغدان ڈِٹھے۔ ¹³۔ اَتے اُنہاں چراغداناں دے وِچ ہک آدمزاد کھڑا ڈِٹھا جئیں پیراں تائیں لمبا چوغہ پاتا ہویا ہا تے اپنی چھاتی تے سونے دا سینہ بند بدھے ہوئے ہا۔¹⁴۱۴۔ اوُندا سَر تے وال اوُن دی طرح بلکہ برف دی مانند چٹے ہَن، اَتے اوُندیاں اَکھیاں اَگ دی چنگاڑھی دی طرح ہَن۔ ¹⁵۱۵۔ اوُں دے پیر خالص چاندی دی طرح ہِن جینکوُ بھٹی وِچ تپایا گیا ہوئے۔ تے اوُں دی آواز زور نال چلدے ہوئے پانی دی طرح ہائی۔ ¹⁶۱۶۔ اوُں دے سجے ہتھ سَت تارے ہَن، تے اوُندے مُنہ چوں ڈوُ دھار آلی تیز تلوار نکلدی ہا۔ اوُں دا چہرہ ایویں چمکدا ہا جیویں سِجھ اپنی تیز سوجھلے نال چمکدا ہَے۔¹⁷۱۷۔ جڈاں میں اوُں کوُ ڈِٹھا، میں اوُندے پیراں اِچ مُردہ تھی کے ڈھِے پیا، اوُں نے اپنا سجا ہتھ میڈے تے رکھیا تے اکھیا، نہ گھابر۔ میں اوّل تے آخر ہاں۔ ¹⁸۱۸۔ اَتے میں زندہ ہاں۔ میں مَر گیا ہامی، پر ڈیکھ میں ہمیشہ زندہ راہساں۔ موت تے عالم ارواح دی کنجیاں میڈے کول ہِن۔¹⁹۱۹۔ پس جو کجھ تُساں ڈِٹھا ہِے، جو تھیندا پئے تے جو کجھ اِیندے بعد تھیون آلا ہِے اوُں کو ڈیکھ گھن۔ ²⁰۲۰۔ جیہڑے سَت تارے میڈے سجے ہَتھ اِچ تُساں ڈِٹھے ہِن، تے سونے دے سَت چراغدان جیہڑے توں ڈِٹھے ہِن: سَت تارے سَت کلیسیاواں دے فرشتے ہِن۔ اَتے سَت چراغدان سَت کلیسیاواں ہِن۔

Chapter 2

¹۱۔ افسس دی کلیسیا دے فرشتہ کوُ ایہہ لکھ جیہڑا اپنے سجے ہتھ اِچ سَت تارے گِدی کھڑے، اوہ ایہہ فرمیندے جو اوہ جیہڑا سونے دے سَت ڈیویاں اِچ پھردے، ایہہ فرمیندے۔ ²۔ جو کجھ تُوں کیتے، تیڈی سخت محنت تے صبر کوُں میں جان دا ہاں اَتے توں بُرے بندیاں کوُ برداشت نئیں کریندا، اَتے جیہڑے بُرے ہِن اُنہاں کوُں نئیں مِلدا، اَتے جیہڑے اپنے آپ کوُ رسول آدھِن پر ہِن کئے ناں، تُوں اُنہاں کوُ آزمائے تے اُنہاں کوُں کوُڑا پاتے۔³۔ میں تیڈے صبر تے تحمل کوُ جان دا ہاں جو تُوں میڈے ناں کیتے، ڈُکھ برداشت کریندے کریندے تھک نئیں گیا۔ ⁴۔پر ہِک گالھ تے میکوُ تیڈے نال گلہ ہِے جو تُوں اپنی پہلی جئی محبت کوُ چھوڑ ڈِتے۔ ⁵۔یاد کر کہ تُوں کِتھوں ڈھٹا ہئیں۔ توبہ کر تے پہلے دی طرح کم کر۔ اگر تُوں ایہہ نہ کریسیں تاں میں تیڈے کول آساں اَتے تیڈے ڈیوا رکھن آلی شئے کوُ اُتھوں ہٹا ڈیساں۔⁶۔ پر تیڈے وِچ ہِک گالھ ہِے کہ جو کجھ نیکلیاں نے کیتے تُوں اُنہاں گالہیں توں نفرت کریندا ہئیں جیندے تھوں میں وی نفرت کریندا ہاں۔ ⁷۔ اگر تُہاڈے کَن ہوؤن تاں سُنو کہ کلیسیاواں کوُ کیا فرمیندےکہ جو غالب آوے میں اوُں کوُں حق ڈیساں جو اوہ حیاتی دے درخت توں کھاوے، جو خدا دے بہشت اِچ ہِے۔⁸۔ سمرنہ دی کلیسیا دے فرشتے کوُ لکھ! جو اوّل تے آخر ہِے جیہڑا مَر گیا ہا تے وَل زندہ تھی گئے اوہ فرماندے۔ ⁹۹۔ میں تیڈیاں مشکلاں تے تیڈی غریبی کوُ جان دا ہاں بھاویں توں امیر ہئیں اَتے اُنہاں کوُں وی جیہڑے اپنے آپ کوُ یہودی آدھِن پر اوہ ہِن کئے ناں دراصل اوہ شیطان دی جماعت آے ہِن جیہڑے تیڈی بدگوئی کریندے ہِن۔¹⁰۱۰۔ جیہڑیاں تکلیفاں توں چاسیں اُنہاں توں نہ گھابر۔ ڈیکھ! تُہاڈے وِچوں کجھ کوُ شیطان قید اِچ سَٹن آلا ہِےتاں جو تُہاڈی آزمائش تھی سگے اَتے تُہاکوُ 10 ڈیِں تک مصیبتاں چاونیاں پوسن۔ "مَرن تائیں وفادار رِہ تے میں تیکوُ حیاتی دا تاج ڈیساں"۔ ¹¹۱۱۔ جیندے کَن ہوؤن اوہ سُنے جو روح کلیسیاواں نال کیا فرماندے جو غالب آوے اوُں کوُ ڈوجھی موت توں کوُئی نقصان نہ تھی سی۔¹²۔ پرگمن دی کلیسیا دے فرشتے کوُ لکھ کہ جیندے کول ڈوُہاں پاسوں کٹن آلی تیز تلوار ہِے اوہ اِیں طرح فرمیندے۔ ¹³۔ میں جان دا ہاں جو توں جِتھاں راہندا ہئیں اُتھاں شیطان دا تخت وی ہِے۔ توں ہُن تک میڈے ناں تے مضبوطی نال قائم ریہا ہئیں اِتھوں تائیں کہ توں اوُں ویلے وی میڈا انکار نہ کیتے جیہڑے ویلے میڈے ہِک گواہ انتپاس شیطان دے اُتھاں تھیندے ہویاں قتل کیتا گیا ہا۔¹⁴۱۴۔ پر میکوُ ں کجھ گالہیں وِچ تیڈے نال گلہ ہِےیعنی تُہاڈے وِچ کجھ لوگ ہِن جیہڑے بلعام دی تعلیمات تے بہوں سختی نال قائم ہِن۔ جئیں نے بنی اسرائیل دے سامنے بلق کوُ ٹھوکر کھلاون آلا پتھر رکھن دی تعلیم ڈِتی، تاں جو اوہ بتاں دے اگے ڈِتی گئی قربانی وِچوں کھاؤن اَتے حرامکاری کرن۔ ¹⁵۱۵۔ ایویں ای تُہاڈے وِچوں کجھ لوگ ایہو جئے ہِن جیہڑے نیکلیاں دی تعلیم تے بہوں سختی نال قائم ہِن۔¹⁶۱۶۔ پس توبہ کرو! اگر تُوں توبہ نئیں کریندا تاں میں تیڈے کول چھیتی آساں اَتے میں اپنے مُنہ دی تلوار نال اُنہاں دے خلاف لڑساں۔ ¹⁷۱۷۔ جیندے کن ہوؤن اوہ سُنے کہ روح کلیسیاواں کوُں کیا فرمیندے جیہڑا غالب آسی میں اوُں کوُ لُکیا ہویا من ڈیساں اَتے اوُں کوُ چِٹا پتھر ڈیساں جیندے تے ہِک نواں ناں لکھیا ہوسی جینکوُ اُندے گھنن آلے توں علاوہ کوُئی نہ جان دا ہوسی۔¹⁸۱۸۔ تھواتیرہ دی کلیسیا دے فرشتے کوُ لکھ۔ "خدا دا پُتر جیندیاں اَکھاں بھا دے شعلے دی طرح ہِن اَتے جیندے پیر خالص پیتل آلے ہِن اوہ ایویں فرمیندے۔ ¹⁹۱۹۔ تُوں جو کجھ کیتے اوُں کوُ میں جان دا ہاں۔ تیڈی محبت، ایمان تے خدمت تے تیڈا صبروتحمل سب جان دا ہاں اَتے جو کجھ تُوں ہُن کیتے اوہ پہلے توں وی ڈھیر ہِے۔²⁰۲۰۔ پر میکوُ تیڈے نال ہِک شکایت ہِے: کہ توں ایزبل کوُ جیہڑی اپنے آپ کوُ نبیہ آدھی ہِے اوُں کوُ برداشت کیتا ہِے۔ اوہ اپنی تعلیم نال میڈے بندیاں کوُ دھوکا ڈیندی ہِے جو اوہ زنا کاری کرن تے بتاں دیاں قربانیاں کھاؤن۔ ²¹۲۱۔ میں اُوں کوُ موقع ڈِتا ہِے جو اوہ توبہ کرے پر اوہ بداخلاقی توں باز نئیں آندی۔²²۲۲۔ ڈیکھو! میں اوُں کوُ بیماری دے بسترے تے سٹیندا ہاِں اَتے اُنہاں کوُ جیہڑے اوُندے نال زناکاری کریندے ہَن اُنہاں کوُ وڈی مصیبت اِچ پھسیندا ہاں جڈاں تائیں اوہ اُنہاں کماں توں جو کریندے ہِن توبہ نہ کر گھنن۔ ²³۲۳۔ میں اوُں دے بالاں کوُ جان تھوں مار ڈیساں اَتے ساریاں کلیسیاواں کو پتا لگ ویسی جو میں ای ہاں جیہڑا خیالات تے دِلاں توں واقف ہاں۔ میں تُہاڈے وِچوں ہر ہک کوُ اُندے کماں دے مطابق اجر ڈیساں۔²⁴۲۴۔ لیکن تھواتیرہ وِچ کجھ ایہو جئے لوگ وی ہِن جنہاں نے اِیں تعلیم تے عمل نئیں کیتا تے شیطان دی گہری گالہیں کوُ نئیں جان دے۔ میں تیکوُ آدھا ہاں کہ میں تیڈے تے بہوں زیادہ بھار نہ سٹیساں۔ ²⁵۲۵۔ ہاں میڈے آون تک جو کجھ تیڈے کول ہِے اوُں کوُ گھُٹ کے پکڑے راہو۔²⁶۲۶۔ جیہڑا غالب آوے تے میڈے کماں دے مطابق آخیر تائیں عمل کرے اوُں کوُ میں قوماں تے اختیار ڈیساں۔ ²⁷۲۷۔ اوہ اُنہاں تے لوہے دے عصا نال حکومت کریسی۔ جیویں مٹی دے برتن دے ٹوٹے ٹوٹے تھی ویندِن ²⁸۲۸۔ جیویں میں اپنے پیو دا اختیار پاتا ہِے، میں اوُں کوُ سویر دا تارا ڈیساں۔ ²⁹۲۹۔ اگر جیندے کن ہوؤن اوہ سُنے جو روح کلیسیاواں کوُ کیا فرماندے۔

Chapter 3

¹۱۔ سردیس دی کلیسیا دے فرشتے کوُ لکھ: جیندے کول خدا دی سَت روحاں تے سَت تارے ہِن ایویں فرمیندے " میں تیڈے کماں توں واقف ہاں۔ تیڈی شہرت ایہہ ہِے کہ تُو زندہ ہِے، پر تُو ہِے مُردہ۔ ²۔ جاگ اَتے جیہڑیاں شئیاں باقی ہِن اَتے جو ختم تھیون آلیاں ہِن اُنہاں کوُ مضبوط کر کیونکہ میں تیڈے کماں کوُ اپنے خدا دی نظر اِچ کامل نئیں ڈیدھا۔³۔ پس یادکر جو کجھ تیڈے کول ہِے اَتے جو کجھ تُوں سُنیا ہِے اوُں دی فرمانبرداری کر تے توبہ کر پر اگر تُوں نہ جاگیا تاں میں چور دی مانند آساں اَتے تُوں نئیں جان دا کہ میں کیہڑے ویلے تیڈے خلاف آ ویساں۔ ⁴۔ لیکن سردیس اِچ کجھ ایہو جئے لوگ وی ہِن جنہاں نے اپنے کپڑیاں کوُں گندا نئیں کیتا، اوہ چٹے کپڑے پا کے میڈے نال نال چلسن۔⁵۔ جیہڑے غالب آئے ہِن اُنہاں کوُ میں چٹے کپڑے پاؤن کوُ ڈیساں، کیوں جو اوہ ایِں لائق ہِن اَتے میں اُنہاں دا ناں کتاب حیات وِچوں ہر گز نہ مٹاساں اَتے میں اپنے پیو دے سامنے تے اوُندے فرشتیاں دے سامنے اوُں دا اقرار کریساں۔ ⁶۔ جیندے کن ہوؤن اوہ سُن گھنے کہ روح کلیسیاواں کوُ کیا فرمیندے۔⁷۔ فلدلفیہ دی کلیسیاواں دے فرشتے کوُ لکھ: جیہڑا پاک تے سچا ہِے۔ جیندے کول داؤد دیاں کنجیاں ہِن، جیندے کھولے ہوئے کوُ کوُئی بند نئیں کر سگدا اَتے جیندے بند کیتے ہوئے کوُ کوئی کھول نئیں سگدا ایویں فرمیندے۔ ⁸۔ میں تیدے کماں کوُ جان دا ہاں ڈیکھ، میں تیڈے سامنے ہِک دروازہ کھول رکھے جینکوُ کوُئی بند نئیں کر سگدا، میں جان دا ہاں جو تیڈے وِچ کجھ زور ہِے، اَتے ایہہ کہ تُوں میڈے ناں دا انکارنئیں کیتا۔⁹۹۔ ڈیکھ! اوہ لوگ جنہاں داتعلق شیطان دی جماعت نال ہِے اَتے اوہ جیہڑے اپنے آپ کوُ یہودی آدھے ہِن پر ہِن کئے ناں، اوہ کوُڑے ہِن میں اُنہاں کوُں تیڈے کول آؤن اَتے تیڈے پیراں وِچ جھکن تے مجبور کر ڈیساں اَتے اُنہاں کوُ پتا لگ ویسی جو میں تیڈے نال میں محبت کیتی ہِے۔ ¹⁰۱۰۔ چونکہ تُوں میڈے صبر دے کلام تے عمل کیتے اِیں کیتے میں اِیں امتحان اِچ تیڈی مدد کریساں اِیں امتحان دے ویلے جو زمین دے راہون آلیاں کیتے پوری دنیا اِچ آؤن آلا ہِے۔ ¹¹۱۱۔ میں چھیتی آؤن آلا ہاں۔ جو کجھ تیڈے کول ہِے اوُں کوُ مضبوطی نال پکڑے رہِ تاں جوکوئی تیڈا تاج تیڈے کولوں چھک نہ گھنے۔¹²۔ جیہڑا غالب آوے اوُں کوُ میں اپنے خدا دے گھر وِچ ہِک تھمی بنیساں اَتے اوہ کڈائیں وی باہر نہ نکلسی۔ میں اوُندے تے اپنے خدا دا، اپنے خدا دے شہر (نواں یروشلیم) دا جیہڑا آسمان تھوں میڈے خدا دے کول اُترن آلا ہِے اوُندے تے اپنا نواں ناں لکھساں۔ ¹³۔ جیندے کن ہوؤن اوہ سُنے روح کلیسیاواں کوُ کیا فرمیندے۔¹⁴۱۴۔ لودیکیہ دی کلیسیا دے فرشتے کوُ لکھ: جیہڑا امین، قابلِ بروسہ، سچا گواہ اَتے خداوند دی ساری مخلوق تے حاکم ہِے ایہہ فرمیندے۔ ¹⁵۱۵۔میں تیڈے کماں کوُ جان دا ہاں اَتے اے وی کہ تُو نہ ٹھڈا ہئیں نہ گرم ہئیں، میں چاہندا ہاں کہ تُو ٹھڈا یا گرم تھی!۔ ¹⁶۱۶۔ کیوں نہ تُو ٹھڈا ہئیں نہ گرم بلکہ کوسا جئیا ہئیں۔ اِیں کیتے میں تیکوُ اپنے مُنہ وِچوں باہر کڈھ سٹن کیتے تیار ہاں۔¹⁷۱۷۔ کیوں جو تُوں آدھیں "میں امیر ہاں، اَتے میں بڑا مالدار ہاں اَتے میکوُں کئی شئے دی کمی کئے نئیں " پر تُوں نئیں جان دا کہ تُوں کمبخت، خوار، غریب اندھا تے ننگا ہئیں۔ ¹⁸۱۸۔ میڈی نصیحت کوُ غور نال سُن: میڈے کولوں بھا وِچ تپایا ہویا سونا خرید گھن، اَتے اپنے ننگے پن دی شرمندگی دے ظاہر تھیون توں بچن کیتے شاندار چٹے کپڑے گھن۔ اَتے ڈیکھن کیتے اپنی اکھیاں کو لاون کیتے سُرمہ گھن گھن۔¹⁹۱۹۔ جِنہاں کوُ میں عزیز رکھیندا ہاں اُنہاں کو تربیت ڈیندا تے سکھیندا ہاں جو اُنہاں کوُں کیویں زندگی گزارنی چاہیدی ہِے۔ پس سرگرم تھی تے توبہ کر۔ ²⁰۲۰۔ ڈیکھ! میں دروازے تے کھڑا کھٹ کھٹیندا ہاں جو کوُئی میڈی آواز سُن کے دروازہ کھولیسی، میں اوُندے گھر آساں تے اوُندے نال کھانا کھاساں۔²¹۲۱۔ جیہڑا غالب آسی میں اوُں کوُ ایہہ حق ڈیساں تاں جو اوہ میڈے نال تخت تے باہوے، جیندے تے میں غالب آکے اپنے پیو دے نال اوُندے تخت تے بہہ گیا ہاں۔ ²²۲۲۔ جیندے کن ہوؤن اوہ سُنے روح کلیسیاواں کوُ کیا فرمیندے۔

Chapter 4

¹۱۔ اِنہاں گالہیں دے بعد میں آسمان اِچ ہِک دروازہ کُھلیا ہویا ڈیکھیا اَتے جئیں کوُ پہلے میں نرسنگے جئی آواز دے نال اپنے نال گالہیں کریندے ہوئے سُنیا ہا، اوُں نے آکھیا "اِتھاں اُتے آونج اَتے میں تیکوُ اوہ سارا کجھ ڈیکھیساں جو اِنہاں گالہیں دے بعد تھیون آلیاں ہِن۔ ²۔ جلدی نال میں روح اِچ آگیا اَتے میں آسمان تے ہِک تخت ڈِٹھا جیندے تے کوُئی بیٹھا ہا۔ ³۔ جیہڑا اوُندے تے بیٹھا ہا اوہ سنگِ یشب تے عقیق جیا ڈکھائی ڈیندا ہا۔اوُں تخت دے آسے پاسے دھنک ہائی۔ دھنک زمُرد جئی نظر آندی ہائی۔⁴۔ اوُں تخت دے آسے پاسے 24 تخت ہَن، اَتے 24 تختاں تے 24 بزرگ بیٹھے ہَن جِنہاں نے چٹے کپڑے پاتے ہوئے ہَن اَتے اُنہاں دے سراں تے سونے دے تاج وی ہَن۔ ⁵۔ تخت وِچوں بجلیاں گرجاں تے طوفانی آوازاں نکلیاں، تخت دے سامنے سَت ڈیوے بلدے پئے ہَن۔ ایہہ سَت ڈیوے خدا دیاں سَت روحاں ہَن۔⁶۔ تخت دے سامنے بلور دی طرح صاف شفاف سمندر ہا۔ تخت دے آسے پاسے چار جاندار ہَن جِنہاں دے اگے پیچھے اکھیاں ای اکھیاں ہَن۔⁷۔ پہلا جاندار ببر دی مانند ہا، ڈوجھا جاندار لیلے دی مانند ہا، تریجھے جاندار دا مُنہ بندے جیہا ہا اَتے چوتھا جاندار اُڑدے ہوئے عقاب دی طرح ہا۔ ⁸۔ ہر جاندار دے چھی پر ہَن، اُنہاں دے اُتے تے تھلے اکھیاں ہَن اوہ ڈینہ رات لگاتار ایہہ آدھے ہَن، "قدُوس، قدُوس، قدُوس خداوند ساری مخلوقات تے حاکم! جو ہا، جو ہِے اَتے آون آلا ہِے"۔⁹۹۔ جڈاں چاراں جانداراں نے جیہڑا تخت تے بیٹھا ہا اَتے جیہڑا ہمیشہ تائیں زندہ ہِے دی وڈیائی، عزت تے شکرگزاری کیتی۔ ¹⁰۱۰۔ چووھی بزرگ اوُں دے سامنے جیہڑا تخت تے بیٹھا ہا سجدے اِچ ڈھے پئے تے اوُندی عبادت کرن لگ پئے جو ہمیشہ تائیں ہِے اَتے ایہہ آدھے ہوئے اپنے تاج اوُندے سامنے سَٹ ڈِتے۔ ¹¹۱۱۔ " تُو ہی خداوند خدا جلال تے عزت تے قدرت دے لائق ہِے، کیوں جو تُو ہی ساریاں شئیاں خلق کیتیاں ہِن اَتے ایہہ تیڈی مرضی دے نال ہَن تے پیدا تھیاں۔

Chapter 5

¹۱۔ وَل میں ہِک بندے کوُ تخت تے بیٹھے ہوئے ڈِٹھا جیندے سجے ہتھ اِچ میں ہِک کتاب ڈِٹھی جیندے اندر تے باہر آلے پاسے لکھا ہویا ہا، اَتے جئیں کوُ سَت مُہراں لا کے بند کیتا گیا ہا۔ ²۔ وَل میں ہِک طاقتور فرشتے کوُ اُچی آواز نال ایہہ آدھے ہوئے سُنیا، " جو کون اِیں کتاب کوُ کھولن تے ایندی مُہراں توڑن دے لائق ہِے؟"۔³۔ آسمان تے زمین تے یا زمین دے تھلے کوُئی نئیں جیہڑا اِیں کتاب کوُ کھولن تے پڑھن دے لائق ہووے۔ ⁴۔ میں بہوں زور دے نال روُنا کیوں جو کوُئی وی اِیں قابل نئیں ملا جیہڑا اِیں کتاب کوُ کھولے تے پڑھے۔ ⁵۔ پر ہِک بزرگ نے میکوُ آکھے، "نہ رو۔ ڈیکھو! یہوداہ دے قبیلے دا شیر ببر جو داؤد دی نسل تھوں ہِے۔ جیہڑا فتح مند ہِے اوُہو اِیں کتاب کوُ کھولن تے اوُندی سَت مُہراں کوُ کھولن دے لائق ہِے۔⁶۔ میں تخت تے چاراں جانداراں تے بزرگاں دے وِچ ہِک ذبح کیتے ہوئے بّرے کوُ کھڑے ڈِٹھا جیندے سَت سینگ، سَت اکھیاں۔ ایہہ خدا دیاں سَت روُحاں ہَن جنہاں کوُ خدا نے ساری دُنیا وِچ بھیجے۔ ⁷۔ اوہ گیا تے تخت تے بیٹھے ہوئے دے سجے کنوں کتاب گھن گِدی۔⁸۔ جڈاں اوُں نے اوہ کتاب گِدی تاں چاراں جانداراں تے 24 بزرگاں نے جنہاں دے ہتھ اِچ بربط تے سونے دے کٹورے جو عود نال بھرے ہوئے ہَن جیندے وِچوں ایمانداراں (پاک لوگاں) دیاں دعاواں ہَن اُنہاں نے زمین تے ڈھے کے بّرے کوُ سجدہ کیتا۔⁹۹۔ اُنہاں نے نواں گیت گایا: "تُساں ہی کتاب کوُ گھنن تے اوُندی مُہراں کھولن دے لائق ہو جیہڑا ذبح کیتا گیا ہِے، اَتے اپنے خون دے نال خدا کیتے لوگاں کوُ ہر قبیلے، ہر زبان توں تے ہر قوم توں خریدا۔ ¹⁰۱۰۔ اُنہاں کوُ ہِک بادشاہی تے کاہن ساڈے خدا دی خدمت کیتے بنا ڈِتا، اَتے اوہ زمین تے بادشاہی کریندے ہِن۔¹¹۱۱۔ وَل میں ڈِٹھا اَتے بہوں سارے فرشتیاں دی جیہڑے تخت تے چاراں جانداراں تے بزرگاں دے آسے پاسے ہَن آواز سُنی، جنہاں دی تعداد لکھاں تے کروڑاں ہائی۔ ¹²۔ اوہ اُچی آواز نال آدھے پئے ہَن "ذبح کیتا ہویا بّرہ ہی طاقت، دولت، حکمت،قوت،عزت، جلالتے ستائش دے لائق ہِے"۔¹³۔ میں ایہہ سُنے کہ ہر پیدا کیتی گئی شئے جیہڑی آسمان دے اُتے، زمین دے تھلے تے سمندر دے اُتے اَتے جو کجھ اُنہاں وِچ ہا آدھی پئی ہا، "جیہڑا تخت تے بیٹھا ہِے اوُں بّرہ دی ستائش، عزت، جلال تے طاقت، حکومت ہمیشہ ہمیشہ تائیں راہوے"۔ ¹⁴۱۴۔ چاراں جانداراں نے آکھے "آمین!" اَتے بزرگان نے ڈھے کے سجدہ کیتا اَتے اوُں دی ستائش کیتی۔

Chapter 6

¹۱۔ وَل میں ڈِٹھا کہ بّرہ نے ستاں مُہراں وِچوں ہِک مُہر کھولی اَتے چاراں جانداراں وِچوں ہِک کوُ گرجدار آواز اِچ آدھے ہوئے سُنا، "آؤ!"۔ ²۔ میں ڈِٹھا کہ ہِک چِٹا گھوڑا ہِا! اوُندے سوار دے کول ہِک کمان ہائی اَتے اوُں کوُ ہِک تاج ڈِتا گیا ہا اوہ ہِک جِت کے آون آلے دی کار فتح کرنے نکلا۔³۔ جڈاں بّرے نے ڈوجھی مُہر کھولی، میں ڈوجھے جاندار کوُ ایہہ آدھے ہوئے سُنا، "آؤ!" ⁴۔ وَل ہَک بئیا گھوڑا جیندا رنگ بہوں زیادہ رَتا ہا باہر نکلا اوُں گھوڑے دے سوار کوُ اختیار ڈِتا گیا ہا کہ اوہ زمین تے صلح چا گھنے تاں جو زمین دے راہون آلے ہِک ڈوجھے دا قتل کرن اَتے گھوڑے دے سوار کوُ ہِک وڈی تلوار ڈِتی گئی۔⁵۔ جڈاں بّرے نے تریجی مُہر کھولی، میں تریجے جاندار کوُ ایہہ آدھے ہوئے سُنا "آؤ!" میں ہِک کالا گھوڑا ڈِٹھا، اَتے اِیں گھڑ سوار دے ہتھ اِچ ہِک تکڑی ہائی۔ ⁶۔ میں چاراں جانداراں وِچوں، " گویا ایہہ آدھے ہوئے سُنا" کنک دینار دے سیر بھر تے جَو دینار دے ترئے سیر تے تیل تے مَے دا نقصان نہ کر۔⁷۔ جڈاں بّرے نے چوتھی مُہر کھولی۔ میں چوتھے جاندار کوُ ایہہ آدھے ہوئے سُنا، "آؤ!"۔ ⁸۔ وَل میں پیلا گھوڑا ڈِٹھا، اِیں گُھڑ سوار دا ناں موت ہا، اَتے علم ارواح اوُندے پچھوں ہَن اَتے اوُں کوُ زمین دے چوتھے حصے تے اختیار ڈِتا گیا جو اوہ زمین دے راہون آلیاں کوُ تلوار، بُھک، بیماری تے جنگلی جانوراں نال ہلاک کرے۔⁹۹۔ جڈاں بّرے نے پنجویں مُہر کھولی، میں قربان گاہ دے تھلے اُنہاں روُحاں کوُ ڈِٹھا جو خدا دے کلام تے اوُں گواہی تے مضبوط راہون دے پاروں قتل کیتے گئے ہَن۔ ¹⁰۱۰۔ اوہ بڑی اُچی آواز نال آدھیاں ہَن، تُوں جو ساریاں تے حاکم ہئیں، قُدوس تے سچا ہئیں کڈاں تک زمین تے راہون آلیاں دا انصاف نہ کریسیں اَتے کڈاں تک تُوں ساڈے خون دا بدلہ نہ گھن سیں۔ ¹¹۱۱۔ اِنہاں ساریاں کوُ ہک چٹا جامہ ڈِتا گیا اَتے اُنہاں کوُ ڈسایا گیا جو اُنہاں کوُ تھوڑا انتظار کرنا ہِے جڈاں تائیں تُہاڈے ہم خدمت تے تُہاڈے بھِرا، تے تُہاڈی بھیناں دا شمار پورا نہ تھی ونجے جِنہاں کوُ تُہاڈی کار قتل تھیونا ہِے۔¹²۔ جڈاں بّرے نے چھیویں مُہر کھولی میں ڈِٹھے کہ ہک وڈا زلزلہ آیا۔ اَتے سورج کالے کپڑے دی کار کالا تھی گیا، اَتے پورا چن خون تھی گیا۔ ¹³۔ اَتے آسمان دے تارے زمین تے ڈھے پئے جیویں انجیر دے کچے پھل سردیاں اِچ اِنجیر دے درخت توں زور دار ہنیری دی وجہ تھوں ڈھے پوندے ہِن۔ ¹⁴۱۴۔ آسمان غائب تھی گیا جیویں پَتر کوُ لپیٹ ڈِتا ویندے اَتے ہر ہک پہاڑ تے ٹاپو اپنی جاہ تھوں ہِل گیا۔¹⁵۱۵۔ وَل زمین دے بادشاہ، تے اہم شخصیات تے جرنیل، امیر، طاقتور اَتے ایندے علاوہ بئے، غلام تے آزاد، ساریاں نے پہاڑاں دی غاراں اِچ اپنے آپ کوُ لُکا گِدے۔ ¹⁶۱۶۔ اُنہاں نے پہاڑاں تے چٹاناں کوُ آکھے، "ساڈے تے ڈھے پَو" اَتے ساکوُ ایندے کولوں جیہڑا تخت تے بیٹھا ہِے تے بّرے دے غضب کولوں لُکا گھنو۔ ¹⁷۱۷۔ کیوں جو اوُندے قہر دا ڈِیں آ پہنچے اَتے ہُن کون اوُندے سامنے کھڑا رہِ سگ سی؟۔

Chapter 7

¹۱۔ اِیں دے بعد میں چار فرشتیاں کوُ زمین دے چاراں کونیاں تے کھڑے ڈِٹھا جنہاں نے زمین دی چاراں ہواواں کوُ بہوں مضبوطی نال پکڑ رکھیا ہا، تاں جو زمین تے، سمندر تے یا کئیں درخت تے کوُئی ہوا نہ چلن پاوے۔ ²۔ وَل میں ہک بئے فرشتے کوُ اُتوں زندہ خدا دی مُہر گھن کے مشرق دے پاسے آندے ہوئے ڈِٹھا۔ جئیں نے " چاراں فرشتیاں کوُ جنہاں نے زمین تے سمندر کوُ نقصان ڈیون دا حکم ڈِتا گیا ہا "۔ اُنہاں کوُ اُچی آواز نال سَڈ کے آکھیا۔ ³۔ کہ " زمین، سمندر تے درخت کوُ اوُں ویلے تائیں کوُئی نقصان نہ پہنچانا جڈاں تائیں اساں اپنے خدا دے خادماں دے متھیاں تے مُہر نہ لا گھنوں"۔⁴۔ وَل میں سُنے کہ جِنہاں ہک لکھ چووھی ہزار کوُ مُہر لا کے چُنیا گیا اوہ اسرائیل دے ہر قبیلے تھوں چُنے گئے ہَن۔ ⁵۔ بارہ ہزار روبن دے قبیلے وِچوں, بارہ ہزار جاد دے قبیلے وچوں۔ ⁶۔ بارہ ہزار آشر دے قبیلے وِچوں، بارہ ہزار نفتالی دےقبیلے وِچوں، بارہ ہزار منسی دے قبیلے وچوں۔⁷۔ بارہ ہزار شمعون دے قبیلے وچوں، بارہ ہزار لاوی دے قبیلے وچوں، بارہ ہزار اشکار دے قبیلے وچوں، بارہ ہزار زبولون دے قبیلے وچوں۔ ⁸۔ بارہ ہزار یوسف دے قبیلے وچوں تے بنیمین دے قبیلے وِچوں بارہ ہزار تے مُہر کیتی گئی۔⁹۹۔ اِنہاں گالہیں دےبعدمیں ایہہ ڈِٹھا کہ اُتھاں ہر قوم، ہر قبیلے تے ہر زبان دے لوگاں دا ہِک وڈا ہجوم تخت تے بّرے دے سامنے کھڑا ہا۔ اوہ چٹے کپڑے پاتے ہوئے اپنے ہتھاں اِچ کھجور دیاں ٹہنیاں گھن کے کھڑے ہَن۔ ¹⁰۱۰۔ اَتے اوہ اُچی آواز نال ایہہ آدھے پئے ہَن۔ "نجات ساڈے خدا دی طرفوں ہِے، اَتے اوہ جیہڑا بّرے دے نال تخت تے بیٹھا ہِے"۔¹¹۱۱۔ سارے فرشتے جیہڑے تخت دے آسے پاسے، بزرگاں دے آسے پاسے اَتے چاراں جانداراں دے آسے پاسے کھڑے ہَن، اُنہاں نے تخت دے سامنے مُنہ دی بھار ڈھے کے سجدہ کیتا۔ ¹²۔ اَتے ایہہ آدھے ہوئے عبادت کرن لگے آمین! تمجید جلال حکمت، شکر، عزت، قدرت تے طاقت ساڈے خدا دی ہِے جیہڑا ہمیشہ تائیں ہِے! آمین۔¹³۔ وَل بزرگاں وِچوں ہِک نے میڈے کولوں ایہہ پچھیا! ایہہ چٹے کپڑے پاتے ہوئے کون تے کتھوں آئے ہِن؟۔ ¹⁴۱۴۔ میں اُنہاں کو ڈسایا، "خداوندتُو ہی جان دا ہئیں؟ "تاں اوُں نے میکوُں آکھیا۔" ایہہ اوہ ہِن جیہڑے سخت دھُپ اِچوں نکل کے آئے ہِن۔ اُنہاں نے اپنے کپڑیاں کوُ بّرے دے خون نال دھو کے چٹا کیتا ہِے۔¹⁵۱۵۔ اِیں واسطے اوہ خدا دے تخت دے سامنے ہِن اَتے اوہ ڈِیں رات اوُں دے گھر وِچ اوُں دی عبادت کریندے ہِن جیہڑا تخت تے بیٹھا ہِے اُنہاں تے خیمے دی چھاں کریسی۔ ¹⁶۱۶۔ وَل نہ کڈائیں اُنہاں کوُ بُھک لگسی نہ وَل کڈائیں پیاسےتھی سن اَتے نہ ہی اُنہاں کوُ سورج دی گرمی تنگ کریسی۔ ¹⁷۱۷۔ اِیں کیتے جیہڑا بّرہ تخت تے بیٹھا ہِے اوہ اُنہاں دا آجڑی ہوسی ۔ اَتے اُنہاں کوُ زندگی دے پانی دے چشمیاں دے کول گھن ویسی کیونکہ خدا اُنہاں دیاں اکھیاں دا ہر آنسو پونجھ ڈیسی۔

Chapter 8

¹۱۔ جڈاں بّرے نے ستویں مُہر کھولی تاں آسمان تے تقریباً آدھ گھنٹہ تائیں خاموشی رہی۔ ²۔ وَل میں سَت فرشتیاں کوُ خدا دے حضور کھڑے ڈِٹھا، جِنہاں کوُ سَت نرسنگے ڈِتے گئے ہَن۔³۔ وَل ہِک بئیا فرشتہ اپنے ہتھ اِچ عُود دے نال بھریا ہویا پیالہ گھن کے ذبح کرن آلی جاہ تے کھڑا ہا تاں جو اوُں کوُ پاک لوگاں دی دعاواں دےنال اوُں سنہری ذبح کرن آلی جاہ تے چڑھائے جیہڑا تخت دے سامنے ہِے۔ ⁴۔ فرشتے دے ہتھ اِچ عُود دا اُٹھدا ہویا دھواں تے پاک لوگاں دی دعاواں خدا دے حضور پہنچیاں۔ ⁵۔ تاں فرشتے نے عُود دا پیالہ گھن کے اوُں کوُ ذبح کرن آلی جاہ دی اَگ نال بھر گدے۔ وَل اوُں نے اوُں کوُ تھلے زمین تے سَٹ ڈِتا جیندی وجہ توں طوفانی آوازاں، گرجاں تے بجلیاں پیدا تھیاں اَتے ہِک وڈا زلزلہ آیا۔⁶۔ اوہ سَتے فرشتے اپنے اپنے نرسنگے گھن کے اُنہاں وِچ پھونکن کوُ تیار کھڑے ہَن۔ ⁷۔ پہلے فرشتے نے اپنا نرسنگا پھونکیا تاں گڑے تے خون ملی ہوئی اَگ کوُ اوُں نے زمین تے سَٹ ڈِتا۔ جیندی وجہ توں زمین دا ہک تہائی حصہ، درختاں دا ہِک تہائی حصہ تے زمین ساری ہری گھا سڑ گئی۔⁸۔ وَل ڈوجھے فرشتے نے اپنا نرسنگا پھونکیا تاں اوُندی وجہ توں پہاڑ جئی وڈی شئے سَڑ کے سمندر وِچ جا ڈھٹی۔ تاں سمندر دا ہک تہائی حصہ خون بن گیا۔ ⁹۹۔ جیندی وجہ توں ہک تہائی سمندری مخلوق مَر گئِن، اَتے ہک تہائی بحری جہاز تباہ تھی گئے۔¹⁰۱۰۔ وَل تریجے فرشتے نے اپنا نرسنگا پھونکیا جیندی وجہ توں مشعل دی کار ہک وڈا تارا آسمان تے ہک تہائی دریاواں تے پانی دے چشمیاں تے ڈھے پیا۔ ¹¹۱۱۔ اوُں تارے دا ناں ناگ دُونا ہا۔ اِیں دے ڈھاون دی وجہ توں پانی دا ہک تہائی حصہ ناگ دُونا دی کار کڑوا تھی گیا۔ جیندی وجہ توں بہوں سارے لوگ مَر گئے۔¹²۔ چوتھے فرشتے نے اپنا نرسنگا پھونکیا تاں اِیندی وجہ توں سورج دا ہک تہائی حصہ، اوُں وے ای چند دا ہک تہائی حصہ تے تاریاں دے ہک تہائی حصے تے ڈُکھ پہنچیا۔ پس ہک تہائی حصے تے اندھارا تھی گیا، اِیں وی ای ڈیں دے ہک تہائی حصے تے رات دے ہک تہائی حصے اِچ سوجھلا نہ ریہا۔¹³۔ وَل میں جیویں ای نگاہ کیتی تاں آسمان دے وِچوں وِچ ہک عقاب کوُ اُڑدے تے وڈی آواز نال ایہہ آدھے ہوئے سُنیا کہ، "افسوس، افسوس، افسوس اِنہاں ساریاں تے جیہڑے زمین تے راہندے ہِن کیوں جو باقی تریہے فرشتیاں دے نرسنگیاں دی آواز دا پھونکیا ونجنا حالی باقی ہِے۔

Chapter 9

¹۱۔ وَل پنجویں فرشتے نے اپنا نرسنگا پھونکیا تاں آسمان توں ہک تارا ٹُٹ کے زمین تے ڈھاندے ہوئے ڈِٹھا۔ اوُں تارے کوُ ہک ڈنڈے تے لگی ہوئی بہوں ڈونگے ٹوئے دی چابی ڈِتی گئی۔ ²۔ اوُں نے اوُندے نال ڈنڈے تے لگی ہوئی چابی نال ڈونگے ٹوئے کوُ کھولے تاں دھوئیں دا ہک وڈا بدل اوُندے وِچوں باہر نکلیا، اوُں دھوئیں دے نکلن پاروں سورج اندھارے وِچ ڈُب گئے تے ہوا رُک گئی۔³۔ وَل اوُں دھوئیں دی وجہ توں ٹھوئیاں دی طاقت آلیاں ٹڈیاں باہر نکل آئیاں۔ ⁴۔ جِنہاں کوُ ایہہ حکم ڈِتا گیا ہا کہ اوہ زمین دی گھا یا کئیں وی ہرے درخت کوُ تباہ نہ کرن لیکن صرف اُنہاں لوگاں کوُ ہی نقصان پہنچاون جنہاں دے متھیاں تےخدا دی مُہر نہ لگی ہوئے۔⁵۔ ٹڈیاں کوُ اُنہاں لوگاں کوُ جان توں مارن دی نئیں بلکہ اُنہاں کوُ صرف تے صرف پنج مہینے تائیں ڈُکھ ڈیون دی اجازت ڈِتی گئی۔ اوہ ایہو جئیا ڈُکھ محسوس کریسن جیویں ٹھوویں نے کئیں کوُ کٹ گدا ہوئے۔ ⁶۔اوُں ویلے لوگ موت منگ سن پر اُنہاں کوُ نہ موت نہ مِلسی اوہ موت دی آرزو کریسن پرموت اُنہاں کولوں دُور بھج ویسی۔⁷۔ اوہو ٹڈیاں لڑائی کیتے گھوڑے بن ویسن۔ اُنہاں دے سراں تے تاج آلی کار کوُئی شئے ہوسی اَتے اُنہاں دے چہرےانسان آلی کار ہوسن۔ ⁸۔ اُنہاں دے سراں دے وال تریہمت دے والاں آلی کار اَتے ڈند ببرشیراں دے ڈنداں آلی کار ہَن۔ ⁹۹۔ اُنہاں دے سینہ بند (بکتر) لوُہے دے بکتر ہَن اَتے اُنہاں دے پراں دی آواز بہوں سارے رتھاں آلی کار ہائی جو لڑائی وِچ بھجدے ہوؤن۔¹⁰۱۰۔ اُنہاں دی پُچھ ٹھویاں دے ڈنگ آلی کار ہائی اَتے اُنہاں دی پُچھ اِچ لوگاں کوُ پنج مہینے تائیں نقصان پہچاون دی طاقت ہا۔ ¹¹۱۱۔ بہوں ڈوُنگے ٹوئےدا ظالم بادشاہ ہک فرشتہ ہا۔ عبرانی اِچ اوُندا ناں اَبدوُن تے یونانی اِچ اپلیوُن ہے۔ ¹²۔ افسوس تاں پہلے ای تھی گیا ہِے ۔ ڈیکھو! اِیں دے بعد ڈُو وڈیاں آفتاں آؤن آلیاں ہِن۔¹³۔ چھیویں فرشتے نے اپنا نرسنگا پھونکیا تاں میں سنہری ذبح کرن آلی جاہ دے سنگاں وِچوں جو خدا دے سامنے ہِن آندی ہوئی ہک آواز سُنی۔ ¹⁴۱۴۔ اوُں آواز نے نرسنگا پھونکن آلے چھیویں فرشتے کوُ آکھیا، "اوُں چار فرشتیاں کوُ رہا کرو، جیہڑے فرات اِچ قید ہِن۔ ¹⁵۱۵۔ اوہ چاروں فرشتے جیہڑے اوُں ڈیں، اوُں مہینے اَتے اوُں سال ہر گھنٹے بعد ظاہر تھیندے ہوئے آزاد کیتے گئے ہَن۔ اوہ ہک تہائی لوگاں کوُ مار سَٹن کیتے تیار کیتے گئے ہَن۔¹⁶۱۶۔ گھوڑ سوار سپاہیاں دی تعداد ویہہ کروڑ ہا۔ ¹⁷۱۷۔ میں رویا وِچ ایہو جئے گھوڑ سوار ڈِٹھے جِنہاں دے سینہ بند (بکتر) اَگ، سُنبل تے گندھک جئے ہَن۔ اُنہاں گھوڑیاں دے سر ببر شیراں آلی کار ہَن اَتے اُنہاں دے مُنہ وِچوں اَگ، دُھواں تے گندھک نکلدی ہائی۔¹⁸۱۸۔ اِنہاں تریہاں آفتاں یعنی اوُں اَگ تے دھوئیں تے گندھک نال جو اُنہاں دے مُنہ وِچوں نکلدی ہا تہائی لوگ مارے گئے۔ ¹⁹۱۹۔ کیوں جو اُنہاں گھوڑیاں دی طاقت اُنہاں دے مُنہ تے اُنہاں دی پُچھ وِچ ہائی۔ اِیں واسطے جو اُنہاں دی پُچھ سپاں دی کار ہائی اَتے پُچھ دے سر وی ہَن اُنہاں دے نال ہی اوہ نقصان پہچاندے ہَن۔²⁰۲۰۔ اَتے باقی لوگ جیہڑے اُنہاں آفتاں دے نال نہ مرے ہَن اپنے ہتھاں دے کماں تھوں توبہ نہ کیتی جو شیطاناں دی تے سونے تے چاندی تے پیتل تے پتھر تے لکڑی دی مورتاں دی عبادت کرن توں باز آون ہا جو نہ ڈیکھ سگدِن تے نہ ای سُن سگدِن۔ نہ ای چل سگدِن۔ ²¹۲۱۔ اَتے جو خون تے جادوگری تے حرامکاری تے چوری اُنہاں نے کیتی ہا اُنہاں توں توبہ نہ کیتی۔

Chapter 10

¹۱۔ وَل میں ہک بئے زورآور فرشتے کوُ بَدل پاتے ہوئے آسمان توں اُتردے ہوئے ڈِٹھا۔ اوُندے سر تے دھنک ہا اَتے اوُندا چہرہ سورج دی کار ہا اَتے اوُندے پیر اَگ دے ستوناں آلی کار ہا۔ ²۔ اَتے اوُندے ہتھ اِچ ہک نِکی جئی کھلی ہوئی کتاب ہائی۔ اوُں نے اپنا سجا پیر تاں سمندر تے رکھیا تے کھبا سُکی زمین تے۔³۔ اَتے ایہو جئی وڈی آواز نال چّلایا جیویں ببر آواز کڈھیندے اَتے جیہڑے ویلے اوہ چّلایا تاں گرج دی سَت آوازاں سُنائی ڈِتیاں۔ ⁴۔ تے جڈاں گرج دی سَتیں آوازاں ختم تھی گئیاں تاں میں لکھن دا ارادہ کیتے تے آسمان توں میکوُں ایہہ آواز سنائی ڈِتی کہ جو گالہیں گرج دی سَتاں آوازاں توں سُنیاں ہَن اُنہاں کو لُکا رکھ اَتے لکھ وی نہ۔⁵۔ اَتے جئیں فرشتے کوُ میں سمندر تے سُکی زمین تے کھڑے ڈِٹھا ہا اوُں نے اپنا سجا ہتھ آسمان دی طرف چاتا۔ ⁶۔ اَتے جو ابدالآباد زندہ راہسی تے جئیں نے آسمان تے اوُندے اندر دیاں شئیاں تے سُکی زمین تے اوُندے اُتے دیاں شئیاں تے سمندر تے اوُندے اندر دیاں شئیاں پیدا کیتیاں ہَن اوُں دی قسم کھا کے آکھے جو ہُن بئی دیر نہ تھی سی۔ ⁷۔ بلکہ ستویں فرشتے دی آواز ڈیون دے زمانے وَچ جداں اوہ نرسنگا پھونکن کوُ ہوسی تاں خدا دا لُکیا ہویا مطلب اوُں کوشخبری دے موافق جو اوُں نے اپنے بندیاں نبیاں کوُ ڈِتی ہا پورا تھی سی۔⁸۔ اَتے جیہڑے آواز ڈیون آلے کوُ میں آسمان تے بولیندے سُنیا ہا اوُں نے وَل میکوُ علواہ کےآکھیا کہ ونج۔ اوُں فرشتے دے ہتھ وِچوں جیہڑا سمندر تے سُکی زمین تے کھڑا ہِے اوہ کھُلی ہوئی کتاب گھن گھن۔ ⁹۹۔ تاں میں اوُں فرشتے دے کول گیا اَتے اوُں کوُ آکھیا جو ایہہ چھوٹی کتاب میکوُ ڈے ڈے۔ اوُں نے میکوُ آکھیا کہ گھن تے ایِں کوُ کھا گھِن۔ ایہہ تیڈا ڈھِڈھ کڑوا کر ڈیسی پر تیڈے مُنہ اِچ شہد دی کار مِٹھی لگسی۔¹⁰۱۰۔ وَل میں اوہ نِکی کتاب اوُں فرشتے دے ہتھ وِچوں گھِن کے کھا گیاں۔ اوہ میڈے مُنہ اِچ تاں شہد دی کار مِٹھی لگی پر جڈاں میں اوُں کوُ کھا گیاں تاں میڈا ڈھِڈھ کڑوا تھی گیا۔ ¹¹۱۱۔ اَتے میکوُ آکھا گیا جو تیکوُں بہوں ساری اُمتّاں تے قوماں تے اہلِ زبان تے بادشاہاں تے وَل نبوت کرنا ضروری ہِے۔

Chapter 11

¹۱۔ اَتے میکوُ لاٹھی دی کار ہک ناپن کیتے لکڑی ڈِتی گئی اَتے کئیں نے آکھیا اُٹھ تے خدا دے گھر تے قربان گاہ تے اوُندے وِچ عبادت کرن آلیاں کوُ ناپ۔ ²۔ اَتے اوُں صحن کوُ جیڑھا گھر توں باہر ہِے اوُں کوُ نہ ناپ کیوں جو اوہ غیر قوماں کوُ ڈے ڈِتا گیا ہِے۔ اوہ مُقّدس شہر کوُ بیالھی مہینے تک برباد کریندے راہسن۔³۔ اَتے میں اپنے ڈوُ گواہاں کوُ اختیار ڈیساں اَتے اوہ ٹاٹ پاتے ہوئے ہک ہزار ڈوُسو سَٹھ ڈیں نبوت کریسن۔ ⁴۔ ایہہ اوہو زیتون دے ڈوُ درخت اَتے ڈوُ ڈیوے ہِن جیہڑے زمین دے خداوند دے سامنے کھڑے ہِن۔ ⁵۔ اَتے اگر کوُئی اِنہاں کوُ نقصان پہنچاونا چاہوے تاں اُنہاں دے مُنہ وِچوں اَگ نکل کے اُنہاں دے دشمناں کوُ کھا ویندی ہِے اَتے اگر کوئی اُنہاں کوُ نقصان پہنچاونا چاہسی تاں اوہ ضرور اوُویں ہی مارا ویسی۔⁶۔ اُنہاں کوُ اختیار ہِے جو اوہ آسمان کوُ بند کر ڈیون تاں جو اُنہاں دی نبوت دے زمانے وِچ آسمان توں پانی نہ وسے اَتے پانیاں تے اختیار ہِے جو اُنہاں کوُ خون بنا سَٹن تے جتنی وار چاہون زمین تے ہر طرح دی آفت گھن آون۔ ⁷۔ جڈاں اوہ اپنی گواہی ڈے ڈیسن تاں اوہ حیوان جیہڑا ڈونگے ٹوئے وِچوں نکل سی اُنہاں دے نال لڑ کے اُنہاں تے غالب آسی تے اُنہاں کوُ مار سٹے سی۔⁸8۔ تے اُنہاں دیاں لاشاں اوُں وڈے شہر دے بازار وِچ پئیاں راہسن جو روحانی اعتبار نال صدوم تے مصر اکھواندا ہَے۔ جِتھاں اُنہاں دا خداوند صلیب ڈِتا گیا ہا۔ ⁹۹۔ تے اُمتاں تے قبیلیاں تے اہلِ زبان تے قوماں وِچوں لوگ اُنہاں دیاں لاشاں کوُ ساڑھے ترئے ڈیں تک ڈیدھے راہسن اَتے اُنہاں دیاں لاشاں کوُ قبر اِچ نہ رکھن ڈیسن¹⁰۱۰۔ تے زمین دے راہن آلے اُنہاں دے مرن تے خوشی مناسن اَتے واجے وجاسن تے آپس اِچ تحفے بھجیسن کیوں جو اِنہاں ڈوُہاں نبیاں نے زمین دے راہون آلیاں کوُ ستایا ہا۔ ¹¹۱۱۔ وَل ساڈھے ترئے ڈیں دے بعد خدا دی طرفوں اُنہاں دے وِچ زندگی دی روح داخل تھئی اَتے اوہ اپنے پیراں دے بھار کھڑے تھی گئے تے اُنہاں کوُ ڈیکھن آلیاں تے وڈا خوف چھا گیا۔ ¹²۔ اَتے اُنہاں کوُ آسمان تھوں ہک اوچی آواز سنائی ڈِتی جو اِتھاں اُتے آونجو۔ وِل اوہ بدل تے بہہ کے آسمان تے چڑھ گئے تے اُنہاں دے دشمن اُنہاں کوُ ڈیدھے رِہ گئے۔¹³۔ وَل اوُں ویلے ہک وڈا زلزلہ آگیا تے شہر دا ڈاہواں حصہ ڈھے پیا اَتے اوُں زلزلے دے نال سَت ہزار مَر گئے تے باقی ڈر گئے تے آسمان دے خدا دی تمجید کیتی۔ ¹⁴۱۴۔ ڈوجھا افسوس تھی گیا۔ ڈیکھو تریجھا افسوس جلدی تھیون آلا ہِے۔¹⁵۱۵۔ تے جیہڑے ویلے سَتویں فرشتے نے نرسنگا پھونکیا تاں آسمان تھوں وڈیاں آوازاں ایں مضمون دیاں پیدا تھیاں کہ دُنیا دی بادشاہی ساڈے خداوند تے اوُندے مسیح دی ہوسی تے اوہ ہمیشہ تک بادشاہی کریسی۔¹⁶۱۶۔ تے 24 بزرگاں نے جوخدا دے سامنے اپنے اپنے تخت تے بیٹھے ہَن مُنہ دے بھار ڈھے کہ خدا کوُ سجدہ کیتا۔ ¹⁷۱۷۔ اَتے ایہہ آکھیا کہ اے خداوند خدا۔قادرِمطلق! جو ہِے اَتے جو ہا۔ اساں تیڈا شکر کریندے ہئیں کیونکہ تُو اپنی وڈی قدرت کوُ ہتھ اِچ گھن کے بادشاہی کیتی۔¹⁸۱۸۔ قوماں غصے وِچ آئیاں تاں تیڈا قہر اُنہاں تے نازل تھیا۔ ویلہ آپہنچیا ہِے جو مُردیاں دی عدالت کیتی ونجے۔ تے تیڈے پیغمبراں (خادماں) کوُ انعام ڈِتا ونجے۔ اُنہاں ایمانداراں کوُ اَتے جِنہاں نے تیڈے ناں توں خوف کھادے۔ اِنہاں ڈوہاں کوُ جو غیر اہم تے زور آور ہِن اَتے اوہ جو دُنیا کوُ تباہ کریندے ریہے ہِن ہُن اُنہاں کوُ تباہ کرن دا ویلہ آگیا ہِے۔¹⁹۱۹۔ وَل خدا آسمانی ہیکل کھول ڈِتی گئی تے اوُندے مقدس توں اوُں دے عہد دا صندوق نظر آیا تاں بجلی گرجنے تے طوفانی آوازاں دے علاوہ ہک بہوں وڈا زلزلہ تے گڑیاں دا طوفان آیا۔

Chapter 12

¹۱۔ ہک بہوں وڈا نشان آسمان تے ڈِٹھا: ہک عورت جیہڑی سورج کوُ پاتے ہوئے ہائی، تے اوُندے پیرا تھلے چند ہا، تے۔ ²۔ تاریاں دا تاج اوُندے سر تے ہا، اوہ ڈھِڈھ نال ہائی اَتے دردِزہ توں چّلاندی پئی ہائی۔ اوہ بال کوُ پیدا کرن دی تکلیف اِچ ہائی۔³۔ ہک ڈوجھا نشان آسمان تے ڈِٹھا: ڈیکھو! وڈا لال اژدھا ڈِٹھا جیندے ۷ سر تے ۱۰ سینگ ہَن، اَتے سَت ای تاج اوُندے سراں تے ہَن۔ ⁴۔ تے اوُندے پُچھ نے آسمان دے تہائی تارے چھک کے زمین تے سَٹ ڈِتے ۔ اَتے اے اژدھا اوُں عورت دے سامنے کھڑا تھی گیا جیہڑی بال پیدا کرن کوُ ہائی تاں جو اوہ اوُندے بال کوُ کھا ونجے۔⁵۔ اوُں نے پُتر کوُ پیدا کیتا ، جو کہ لوُہے دے عصا تے ساری قوماں تے حکومت کریسی۔ اوُندا بال جلدی نال جھپٹ کے خدا تے اوُندے تخت دے کول پہنچا ڈِتا گیا۔ ⁶۔ اوہ عورت بیابان اِچ بھج گئی، جتھاں خدا نے اُنہاں کیتے جاہ تیار کیتی ہائی، جتھاں ۱۲۶۰ ڈِیں تک اوُندی پرورش کیتی ویسی۔⁷۔آسمان تے ہک جنگ تھئی میکائیل تے اوُندے فرشتے اِیں اژدھا دے خلاف جنگ لڑے، تے اژدھا تے اوُندے فرشتے وی اُنہاں دے نال جنگ لڑے۔ ⁸۔ پر اژدھا زیادہ طاقتور نہ ہا جو جنگ جِت سگے ایں کیتے اُنہاں فرشتیاں کیتے آسمان تے کوُئی جاہ نہ رہی۔ ⁹۹۔ وڈا اژدھا جیہڑا کہ پرانا سَپ ہِے جیہڑا کہ ابلیس یا شیطان وی اکھویندے، اوہ ساری دُنیا کوُ دھوکا ڈیندا ہِے جینکوُ اوُندے فرشتیاں سمیت زمین تے سَٹ ڈِتا گیا۔¹⁰۱۰۔ وَل میں ہک وڈی آواز آسمان تھوں سُنی: ہُن نجات تے قدرت تے بادشاہی ساڈے خدا دی ہِے تے اوُندے مسیح دا اختیار ظاہر تھیا۔ اَتے جو ساڈے بھراواں تے الزام لیندے اوہ زمین تے سَٹ ڈِتا گیا۔ جو ساڈے خدا دے سامنے ڈیں تے رات اُنہاں تے الزام لیندا راہندا ہے¹¹۱۱۔ اُنہاں نے بٗرہ دے لہو دے وسیلے نال تے اپنی گواہی دے ذریعے فتح پائی، اُنہاں نے اپنی زندگیاں نال پیار نئیں کیتا بلکہ موت گوارہ کیتی۔ ¹²۔ ہُن آسمانو تُساں خوشی مناؤ تے اوہ سارے جیہڑے اُتھاں راہندِے ہِن۔ پر اے خشکی تے سمندر تُہاڈے تے افسوس کیوں جو ابلیس تُہاڈے کول تھلے اُترا ہِے جو کہ نہایت غصے وِچ ہِے، کیوں جو اوہ جان دا ہِے کہ اوُندے کول بہوں تھوڑا ویلہ ہِے۔¹³۔ جڈاں اژدھا کوُ محسوس تھیا کہ اوہ زمین تے سَٹ ڈِتا گیا ہِے، تاں اوُں نے اوُں عورت دا پچھا کیتا۔ جئیں نے بال کوُ پیدا کیتا ہا۔ ¹⁴۱۴۔ اَتے اوُں کوُ ڈوُ عقاب دے پَر ڈِتے گئے، تاں جو اوہ اوُں جاہ بیابان اِچ سَپ دے سامنے توں اُڑ ونجے جو اوُندے کیتے تیار کیتی گئی ہا، تاکہ جتھاں اوُندی ہک زمانہ، وَل بئے زمانیاں تے اَدھے زمانے تک اوُندی پرورش کیتی ویسی۔¹⁵۱۵۔ اَتے اژدھا دے مُنہ اِچوں پانی نکلیا جیویں دریا، ایہہ سیلاب ہا جیہڑا اوُں عورت کوُ گھیلیندا گیا۔ ¹⁶۱۶۔ پر زمین نے اِیں عورت دی مدد کیتی۔ اِیں نے اپنا مُنہ کھولیا تے دریا کوُ نگل گِئی جئیں پانی کوُ اژدھا نے اپنے مُنہ اِچوں کڈھیا ہا۔ ¹⁷۱۷۔اَتے اوں وڈے سپ کو تریہمت تے بہوں غصہ آیا تے اوں دی باقی اولاد نال جیہڑی خدا دے حکماں تے عمل کریندی ہے تے یسوع دی گواہی ڈیون کیتے قائم ہےلڑن کو گیا " ¹⁸۱۸۔وَل اژدھا کنارے دی ریت تے کھڑا تھی گیا۔

Chapter 13

¹۱۔ وَل میں ہک حیوان کوُ سمندر تھوں آندے ہوئے ڈِٹھا۔ اوُندے ۱۰ سینگ تے ۱۰ سر ہَن اوُندے سینگاں تے ۱۰ تاج ہَن، تے اوُندے سر تے کُفر دے ناں لکھے ہوئے ہَن۔ ²۔ ایہہ حیوان جو میں ڈِٹھا ہا اوُندی شکل تیندوے آلی کار ہا اَتے پیر ریچھ آلی کار تے مُنہ جیویں ببر آلی کار ہوئے تے اوُں اژدھا نے اپنی قدرت، اپنا تخت تے وڈا اختیار اوُں کوُ ڈے ڈِتا۔³۔ میں ہک حیوان ڈِٹھا جیندے سر تے جیویں ہک زخم ہا۔ پر ایہہ زخم چنگا تھی گیا، ساری دُنیا حیران تھی کے اوُندے پچھوں تھی پئی۔ ⁴۔ اُنہاں دے اژدھا دی وی عبادت کیتی، اِیں واسطے اوُں نے اپنا اختیار حیوان کوُ ڈے ڈِتا، اُنہاں نے حیوان دی وی عبادت کیتی، اُنہاں نے آکھیا کہ "کون حیوان دی طرح ہِے؟'' ''اَتے کون اوُندے خلاف لڑائی کر سگدے۔''⁵۔ اَتے حیوان کوُ کُفر بولن تے فخر کرن کیتے ہک بئیا مُنہ ڈِتا گیا۔ اوُں کوُ بیالہی مہینے تک کم کرن دا اختیار ڈِتا گیا۔ ⁶وَل حیوان نے اپنا مُنہ کھولیا تے خدا دے خلاف کُفر بکن لگا، اوُں دے ناں دی بےعزتی کیتی، تے اوُں جاہ دی جتھاں اوہ راہندا ہا تے اُنہان دی جو آسمان تے راہندے ہِن۔⁷۔حیوان کوُ اجازت ڈِتی گئی کہ پاک لوگاں نال جنگ کرے تے اُنہاں تے غالب آوے تے اوُں کوُ ہر قبیلے تے لوگاں، زباناں تے قوماں تے وی اختیار ڈِتا گیا۔ ⁸۔ اَتے سارے لوگ جو زمین تے ہِن جنہاں دا ناں کتاب حیات اِچ دُنیا دے بناون ویلے ہی نئیں لکھیا گیا جو کے ذبح کیتے ہوئے بّرہ دے کول ہِے، حیوان دی پرستش کریسن۔⁹۹۔ جیندے کن ہوون اوہ سُن گھنے۔ ¹⁰۱۰۔ جئیں کوُ قید ہوون آلی ہِے اوہ قید اِچ لگا ویسی۔ جیہڑا کوُئی تلوار نال قتل کریسی اوہ ضرور تلوار نال قتل کیتا ویسی۔ پاک لوگاں دے صبر تے ایمان دا ایہو ای موقع ہِے۔¹¹۱۱۔وَل میں ہِک حیوان کوُ زمین وِچوں نکلدیاں ہویا ں ڈِٹھا۔ اوُندے برہ دی کار ڈوُ سینگ ہَن اَتے وَڈے سپ دی کار اوہ بولیندا ہا۔ ¹²۱۲۔اَتے اوہ پہلے حیوان دا سارا اختیار اوُندے سامنے کم اِچ گھن آندا ہا اَتے زمین تے اوُندے راہون آلیاں کولوں اوُں پہلے حیوان دی پرستش کرویندا ہا جیندا زخم چنگا تھی گیا ہا۔۱۱۔ وِل میں ہک بئیا حیوان آسمان تھوں زمین تے لاہندے ڈِٹھا۔ اوُندے ڈوُ سینگ ہَن جیویں بّرہ دے، اوہ اژدھا آلی کار بولیندا ہا۔ ¹²۔ ایہہ پہلے حیوان دا سارا اختیار اوُندے سامنے ڈِکھیندا ہا۔ تے زمین دے راہون آلیاں کولوں اوُندی عبادت کرویندا ہا۔ جیندا زخم ٹھیک تھی گیا ہا۔¹³۔ اوہ بہوں وڈے معجزے ڈِکھیندا ہا، ایتھوں تک کہ لوگاں دے سامنے آسمان تھوں زمین تے اَگ برسیندا ہا۔ ¹⁴۱۴۔ تے معجزات کرن دی اوُں کوُ اجازت ڈِتی گئی ہائی اوُں نے زمین تے راہون آلیاں کوُ دھوکا ڈے کے آکھیا کہ حیوان دی عزت اِچ ہک بت بناؤں اوہ حیوان جیہڑا تلوار نال زخمی تھیا ہا اوہ ہُن تک زندہ ہا۔¹⁵۱۵۔ اوُں کوُ اجازت ڈِتی گئی کہ اِیں بت اِچ دَم پھونکے اَتے ایہہ بت بولے اَتے جیہڑا اِیں دی عبادت کرن توں انکار کرےاوُں کوُ قتل کیتا ونجے۔ ¹⁶۱۶۔ اَتے اوہ ساریاں عام تے خاص کوُ امیر تے غریب کوُ، آزاد تے غلام کوُ مجبور کرے کہ اوہ اپنے سجے ہتھ تے متھے تے نشان بنوائے۔ ¹⁷۱۷۔ ایتھوں تک کہ اُنہاں کیتے خریداری کرنا یا ویچنا وی اِیں حیوان دے نشان سے بغیر نہ ہا، ایہہ نشان اِیں دے ناں دا عدد ہا۔¹⁸۱۸۔ ایہہ حکمت اکھواندی ہِے اگر کئیں دے کول ہِے تاں اوہ حیوان دے نمبر کوُ گن گھنے۔ کیوں جو ایہہ انسان دا نمبر ہِے۔ اِیں دا ناں چھ سو چھیاٹھ ہِے۔

Chapter 14

¹۱۔ میں نگاہ کیتی تے کیا ڈیدھا ہاں کہ بّرہ اُتھاں صیحون تے میڈے سامنے کھڑا ہِے۔ اَتے اوُندے نال 144،000 لوگ ہَن جنہاں دے متھے تے اوُں دا تے اوُں دے پیو دا ناں لکھا ہویا ہا۔ ²۔ میں آسمان تے ہک ایہو جئی آواز سُنی جو زور دے پانی جیویں وڈی گرج ہووے اَتے جیہڑی آواز میں سُنی اوہ ایویں ہائی جیویں بربط نواز بربط وجاندے ہِن۔³۔ اُنہاں نے تخت دے سامنے چاراں جانداراں تے بزرگاں دے سامنے ہک نواں گیت گایا اَتے 144،000 لوگ جیہڑے کہ زمین تھوں لائے گئے ہَن اُنہاں دے سِوا کوُئی ایہہ گیت نہ سکھیا۔ ⁴۔ ایہہ اوہ ہِن جنہاں نے عورتاں دے نال اپنے آپ کوُ ناپاک نہ کیتے، اُنہاں نے جسمانی طور تے اپنے آپ کوُ پاک رکھیا۔ ایہہ اوہ ہِن جیہڑے بّرہ دے پچھے پچھے چلدے ہِن جتھاں اوہ ویندا ہِے۔ ایہہ خدا تے برّہ کیتے پہلے پھل ہوون کیتے خرید کیتے گئے۔ ⁵اُنہاں دے مُنہ وِچوں کڈائیں کوُڑ نہ نکلیا ہا، اوہ بےعیب ہِن۔⁶۔ میں ہک بئے فرشتے کوُ آسمان دے وِچ اُڑدے ہوئے ڈِٹھا، جئیں دے کول، ہر قوم، ہر قبیلے اَتے ہر زبان دے لوگاں کیتے جو زمین تے ہِن سُناون کیتے ہمیشہ دی خوشخبری ہِے۔ ⁷۔ اوُں نے اُچی آواز نال سڈیا، ''خدا کولوں ڈرو اَتے اوُں دی تمجید کرو'' اوُں دی عدالت دی گھڑی آپہنچی۔ اوُں دی ستائش کرو جئیں نے زمین، آسمان، سمندر، چشمے تے پانی کوُ پیدا کیتے۔''⁸۔ وَل ایندے بعد ہک بئیا وی ڈوجھا فرشتہ ایہہ آدھے ہوئے آیا ''ڈھے پیا، وڈا عظیم شہر بابل ڈھے پیا، جئیں نے اپنی حرامکاری دی مَے ساریاں قوماں کوُ پلائی۔''⁹۹۔ وَل ایندے بعد تریہجہ فرشتہ اُنہاں دے پچھوں اُچی آواز نال آدھے ہوئے آیا "اگر کوُئی حیوان تے اوُندے بت دی عبادت کرے اَتے اوُندا نشان اپنے متھے یا اپنے ہتھ تے لگوائے''۔ ¹⁰۱۰ تاں اوہ خدا دے قہر دے پیالے کوُ وی پیسی جیہڑا اوُندے غصے نال بھرا ہویا ہِے، جیہڑا بندہ ایہہ پیسی اوہ فرشتیاں تے بّرے دے سامنے اَگ تے گندھک اِچ سٹیا ویسی۔¹¹۱۱۔ اُنہاں دے غضب دا دھوں ہمیشہ ودھدا ویسی، اوہ جنہاں نے حیوان تے اوُں دے بت دی عبادت کیتی ہا اَتے اوندا نشان لایا ہا اوہ ڈِیں رات آرام نہ کریسن۔ ¹²۱۲ ۔ ایہہ (ایمانداراں) پاک لوگاں دے صبر دا ویلہ ہِے۔ اُنہاں دا جو خدا دے حکماں دی تابعداری کریندے تے مسیح تے ایمان رکھیندے ہِن۔¹³۔ میں آسمان تے ایہہ آواز سُنی: ایہہ لکھ ''مبارک ہِن اوہ لوگ جیہڑے خداوند اِچ موئے'' ہاں، روح آدھے ''اپنی محنتاں توں اوہ آرام پاسن کیوں جو اُنہاں دے اعمال اُنہاں دے نال ہوسن۔''¹⁴۱۴۔ وَل میں نگاہ کیتی تے ڈِٹھا جو کوئی چٹے بدّل تے ابنِ آدم جیہا بیٹھا ہا اوُندے سر تے سونے دا تاج ہا اَتے ہتھ اِچ تیز درانتی ہائی۔ ¹⁵۱۵۔ وَل ہیکل توں ہک بئیا فرشتہ آیا جیہڑا بدّل تے بیٹھا ہا اوُں نے اُچی آواز نال سڈیا، ''اپنی درانتی گھن تے کٹائی شروع کر کہ کٹائی دا ویلہ آ پہنچیا ہِےتے زمین دی فسل پک گئی ہِے۔'' ¹⁶۱۶۔ وَل اوہ جیہڑا بدّل تے بیٹھا ہا اوُں نے درانتی زمین تے ماری تے زمین دی فصل کٹ گئی۔¹⁷۱۷۔ وِل ہک بئیا فرشتہ آسمانی ہیکل توں آیا اوُندے کول وی تیز درانتی ہا۔ ¹⁸۱۸۔ وِل ہک بئیا فرشتہ قربان گاہ کولوں نکلا، ایہہ اوہ فرشتہ ہا جیندا اَگ تے اختیار ہا اوُں نے اوُں فرشتے کوُ جیندے ہت اِچ درانتی ہائی اُچی آواز نال پکار کے آکھیا، ''اپنی تیز درانتی گھن تے زمین دے انگور دے گچھے کٹ کیوں جو انگور پک گئے ہِن۔''¹⁹۱۹۔ فرشتے نے اپنی تیز درانتی زمین تے لہرائی تے انگور دی فصل اکٹھی کر کے خدا دے قہر دے حوض اِچ سَٹ ڈِتی۔ ²⁰۲۰۔ اَتے شہر دے باہر اوُں حوض اِچ انگور لتاڑے گئے اَتے حوض توں اتنا خون نکلے جو گھوڑیاں دی واگاں تائیں جا پہنچیا اَتے سولہ سو فرلانگ (۲۹۶ کلومیٹر)تک پہنچیا۔

Chapter 15

¹۱۔ وَل میں ہک بئیا نشان آسمان تے ڈِٹھا، جیہڑا سب توں وڈا حیران کرن آلا ہا: اُتھاں سَت فرشتے سَت آفتاں دے نال ہَن جنہاں وِچوں آخری آفت ایہہ ہِے۔ (جیندے نال خدا دا سارا غضب ختم تھی گیا ہا)۔²۔ وَل میں شیشے دا ہک سمندر ڈِٹھا جیندے وِچ اَگ ملی ہوئی ہا، اَتے سمندر دے ہک پاسے اُنہاں لوگاں کوُ کھڑے ڈِٹھا جیہڑے حیوان تے اوُندے بت تے اوُندے ناں تے غالب آئے ہَن تے اُنہاں دے کول خدا دیاں بربطاں وی ہَن۔³۔ اوہ خدا دے خادم تے بّرہ دا گیت گاندے پئے ہَن: ''تیڈے کم عظیم تے حیران کرن آلے ہِن، خداوند تُو ہی ساریاں تے حکومت کرن آلا ہئیں، تیڈیاں راہاں ٹھیک تےسچیاں ہِن، قوماں دے بادشاہ!''۔ ⁴۔ ''خداوند تیڈے کولوں کون نہ ڈرسی، تے تیڈے ناں کوُ جلال نہ ڈیسی؟ تُوں ہکو پاک ہئیں۔ ساریاں قوماں آسن تے تیڈی عبادت کریسن، کیوں جو تیڈی راستبازی دے کم ظاہر تھی سن۔''⁵۔اِنہاں گالہیں دے بعد میں گواہاں دا خیمہ ڈِٹھا جو آسمان تے کھولیا گیا ہا۔ ⁶۔ اوہ سَت فرشتے جنہاں کول سَت آفتاں ہَن، شفاف تے چمکدار سوتی (چٹے) کپڑے قیمتی پتھراں نال سجائے ہوئے تے اپنے سینیاں تے سنہری بند بدھے ہوئے پاک مقام اِچوں نکلے۔⁷۔ اُنہاں چاراں جانداراں نے سَت سونے دے پیالے جو زندہ تے ہمیشہ راہون آلے خدا دے غصے نال بھرے ہَن اُنہاں سَت فرشتیاں کوُ ڈِتے۔ ⁸۔ ہیکل جو خدا دے جلال تے اوُندی قدرت دے پاک دھوُں دے نال بھرگئی۔ کوُئی وی اوُندے وِچ وڑ نہ سگدا ہا اِتھوں تائیں کہ اوہ سَت فرشتے وی نئیں جڈاں تائیں کہ سَت آفتاں پوریاں نہ تھی ونجن۔

Chapter 16

¹۱۔ وَل میں ہیکل توں ہک وڈی آواز سُنی جیہڑی اُنہاں سَت فرشتیاں کوُں ایویں آدھی ہائی۔ ''ونجو تے خدا دے غصے دے سَتے پیالے زمین تے سَٹ ڈیوو۔''²۔ پہلا فرشتہ گیا تے اوُں نے اپنا پیالہ زمین تے کلٹی کر چھوڑے، بہوں بُرا تے تکلیف نال بھریا ہویا ناسور اُنہاں تے آیا جنہاں نے حیوان تے اوُندے بت دی عبادت کیتی تے اوُندا نشان لوایا۔³۔ ڈوجھے فرشتے نے اپنا پیالہ سمندر ا،چ سٹیا، ایہہ مرے ہوئے آدمی دے خون جیہا تھی گیا، تے ہر جاندار اوُندے وِچ مر گیا۔⁴۔ تریجھے فرشتے نے اپنا پیالہ دریا تے چشمیان تے سَٹیا تے اوہ خون بن گیا۔ ⁵۔ میں پانی دے فرشتے کوُ ایہہ آدھے ہوئے سُنیا، تُو عادل ہِے تُو جو ہِے، جو ہاویں، پاک ہئیں، کیوں جو تُوں عدالت گھن آیا ہئیں۔ ⁶۔ کیوں جو اُنہاں نے مقدساں تے نبیاں دا خون وہایا ہِے، تُوں اُنہاں کوُ پیون کیتے خون ڈِتا، اوہ اِیں دے مستحق ہَن۔ ⁷۔ میں قربان گاہ توں جواب سُنیا، ''ہاں خداوند خدا، جو ساری دُنیا تے حکومت کریندا ہئیں، تیڈی عدالت سِدھی تے سچی ہِے۔''⁸۔ چوتھے فرشتے نے اپنا پیالہ سورج تے سَٹیا، اَتے اجازت ڈِتی گئی کہ لوگاں کوُ اَگ دے نال ساڑ چھوڑے۔ ⁹۹۔ اَتے لوگ گرمی دی وجہ توں سڑ گئے، تے اُنہاں نے خدا دے ناں تے الزام تراشی کیتی، ایویں جو اِنہاں ساریاں آفتاں تے اختیار رکھیندا ہا، اُنہاں نے توبہ نہ کیتی جو اوُں دے ناں نوں جلال ڈیندے۔¹⁰۱۰۔ پنجویں فرشتے نے اپنا پیالہ حیوان دے تخت تے سٹیا، اَتے اندھارے نے اوُندی بادشاہت کو کج گدے، درد دے مارے لوگ اپنیاں زباناں کٹن لگ پئے۔ ¹¹۱۱۔ اُنہاں نے اپنے درد تے وگڑے ہوئے زخماں دی وجہ توں آسمان دے خدا دی تکفیر کیتی۔ اُنہاں نے جو کجھ ہُن تائیں کیتا ہا توبہ نہ کیتی۔¹²۔ چھیویں فرشتے نے اپنا پیالہ وڈے دریا اِچ یعنی فرات اِچ سٹیا، اَتے اوُندا پانی سُک گیا تاں جو مشرق توں آون آلے بادشاہاں کیتے جاہ رستہ تیار کرے۔ ¹³۔ میں ترئے گندیاں روحاں ڈیکھیاں میں نگاہ کیتی تاں اوہ ڈِڈھ دی طرح ہَن جو اژدہا، حیوان تے کوُڑے نبیاں دے مُنہاں وِچوں نکلدیاں پیاں ہَن۔ ¹⁴۱۴۔ ایہہ شیطان دیاں روحاں ہَن۔ جو معجزات تے نشان ڈِکھاندیاں ہَن۔ ساری دُنیا دے بادشاہاں دے کول گیاں تاں جو اُنہاں کو جمع کرے کیونکہ خدا جو ساریاں تے حاکم ہِے اوُندے وڈے ڈِیں اِچ لڑائی کیتے تیار کرے۔¹⁵۱۵۔ ڈیکھو! میں چور دی مانند آندا پیا ہاں! مبارک ہِے اوہ جیہڑا جاگدا ہِے اَتے اپنے کپڑیاں دی حفاظت کریندا ہِے تاں جو اوہ ننگا نہ راہسی۔ ¹⁶۱۶۔ اوہ اُنہاں کوُ ہک جاہ تے جمع کریندے پئے ہَن جیندا ناں عبرانی اِچ ہرمجدون ہِے۔¹⁷۱۷۔ ستویں فرشتے نے اپنا پیالہ ہوا اِچ سٹیا، وِل ہک وڈی آواز پاک مقام توں تے تخت توں آئی۔ ''اے تھی گیا''۔ ¹⁸۱۸۔ وَل بجلیاں، آوازاں تے گرجاں پیدا تھیاں اَتے ایہو جیہا وڈا زلزلہ آیا جیویں زمین دے شروع تھوں کڈائیں نہ آیا ہا۔ ¹⁹۱۹۔ وڈا شہر ترئے حصیاں وِچ ونڈیج گیا، تے طاقتاں دے شہر تباہ تھی گئے، تے وڈے شہر بابل دی یاد خدا دے ہاں تھئی تاں جو اوُں کوُ غصے دی مَے پلاوے۔²⁰۲۰۔ ہر جزیرہ غائب تھی گیا اَتے پہاڑ وَل دوبارہ نہ ملے۔ ²¹۲۱۔ آسمان تھوں من من بھر دے گڑے لوگاں تے ڈھٹے، اِنہاں گڑیاں دی آفت دی وجہ تھوں لوگاں نے خدا دی تکفیر کیتی کیوں جو آفت بہوں خطرناک ہا۔

Chapter 17

¹۱۔ اُنہاں سَت فرشتیاں وِچوں ہک جئیں نے اوہ سَت پیالے پکڑے ہوئے ہَن میکوُ آکھے ''اِڈے آؤ میں تہاکوُ ہک وڈی کسبی دی سزا ڈکھاواں جو بہوں سارے پانیاں تے بیٹھی ہِے۔ ²۔ جیندے نال اِیں زمین دے بادشاہاں نے حرامکاری کیتی تے زمین دے راہن آلے اوُندی حرامکاری دی مَے وِچ متوالے تھی گئے ہَن۔³۳ ۔ فرشتہ میکوُ بیابان اِچ گھن گیا جِتھاں میں ہک عورت کوُ قرمزی رنگ دے ایہو جئے حیوان تے بیٹھے ڈِٹھا جئیں دے ۱۰ سینگ تے ۷ سر ہَن تے اوہ کفر دے ناواں توں لِپا ہویا ہا۔ ⁴۴ ۔ ایہہ عورت ارغوانی تے قرمزی کپڑے پا کے تے سونے نال تے قیمتی پتھراں نال سجی ہوئی ہائی۔ اوُں دے ہتھ اِچ سونے دا پیالہ ہا جو اِیندی بدکاریاں تے اِیندی حرامکاریاں دی ناپاکی نال بھریا ہویا ہا۔ ⁵۵ ۔ اوُندے متھے تے ایہہ لکھیا ہویا ہا ایہہ ہک راز ہِے کہ وڈا شہر بابل، کسبیاں دی زمین دی مکروہات دی ماں۔⁶۶ ۔ اَتے میں اوُں عورت کوُ پاک لوگاں دے خون تے یسوع دی خاطر شہید ہون آلیاں دا خون پیون اِچ متوالا ڈِٹھا تے بہوں حیران تھیا۔ ⁷۷ ۔ لیکن وِل فرشتے نے میکوُ آکھیا، تُوں کیوں حیران تھیندا ہئیں؟ میں تہاکوُ اِیں عورت تے حیوان دے بارے وِچ ڈسیندا ہاں جو اِیں کوُ چاتے ہوئے ہِے اوہ حیوان جئیں دے ۷ سر تے ۱۰ سینگ ہِن۔⁸۔ ایہہ حیوان جو توں ڈِٹھا ہا پہلے تاں ہا پر ہُن کئے نئیں، ہُن اوہ ڈونگے ٹوئے وِچوں نکل کے اُتے آون آلا ہِے وَل اوہ ہلاکت اِچ پے ویسی۔ اوہ جو اِیں زمین تے راہندے ہَن جیندا ناں جڈاں توں ایہہ دُنیا بنی ہِے کتاب حیات اِچ کئے نئیں۔ اِیں حیوان دے بارے وِچ حیران ہوسو جو پہلے ہا پر ہُن نئیں، لیکن آؤن آلا ہِے۔⁹۹۔ اوہ ذہن جیندے وِچ حکمت ہِے، اوہ سَت سر، سَت پہاڑ ہِن جنہاں تے اوہ عورت بیٹھی ہِے۔ ¹⁰۱۰۔ اَتے اوہ سَت بادشاہ ہِن جنہاں کولوں پنج بادشاہ آچکے ہِن ہک ہالی وی باقی ہِے اَتے ہک ہالی تک آیا ای نئیں لیکن جڈاں اوہ آسی تاں کجھ عرصہ راہسی۔¹¹۱۱۔ اَتے اوہ حیوان جو پہلا ہا پر ہُن نئیں ہِے اوہ آپ وی اٹھواں بادشاہ ہِے اُنہاں ستاں بادشاہاں وچوں ہک جو ہلاکت اِچ ویندا پئے۔¹²۔ اوہ 10 سینگ جو توں ڈِٹھے ہِن اوہ 10 بادشاہ ہِن جنہاں کوُ ہالی تائیں بادشاہت نئیں ملی پر اِیں حیوان دے نال کجھ دیر کیتے بادشاہ دی مانند بادشاہت پاسن۔ ¹³۔ اُنہاں ساریاں دی ہک ای رائے ہِے اَتے اُنہاں نے ساری قوت دا اختیار اوُں حیوان کوُ ڈے ڈِتے۔ ¹⁴۱۴۔ اوہ بّرہ دے خلاف جنگ کریسن پر بّرہ اُنہاں تے فتح پاسی کیوں جو اوہ خداونداں دا خدا تے بادشاہواں دا بادشاہ ہِے اَتے جو اوُندے نال وفادار ہِن اوہ سارے نیک تے چُنے ہوئے ہوسن۔¹⁵۱۵۔ فرشتے نے میکوُ آکھیا، '' جنہاں پانیاں کوُ تُوں ڈِٹھے اوُندے تے کسبی عورت بیٹھی ہا اَتے اوہ لوگ، اُمتاں، قوماں تے اہلِ زبان ہِن۔¹⁶۱۶۔ اَتے اوہ 10 سینگ جو توں ڈِٹھے ہَن۔ اوہ تے حیوان اوُں کسبی تھوں نفرت کریسن اوہ اوُں کوُ بےیارومددگار تے ننگا کر ڈیسن اَتے اوُں دا گوشت کھا ویسن تے اوُں کوُ پورے طور تے اَگ نال ساڑ ڈیسن۔ ¹⁷۱۷۔ کیوں جو خدا اُنہاں دے دِلاں اِچ سٹیسی کہ اوہ اوُندی راہ تے چلن اَتے جڈاں تائیں خدا دیاں گالہیں پوریاں نہ تھیون اوہ ہک جئیں رائے تے متفق تھی کے اپنی بادشاہی اوُں حیوان کوُ ڈے ڈیسن۔¹⁸۱۸۔ اوہ عورت جئیں کوُ تُساں ڈِٹھا ہِے وڈا شہر ہِے جو تُساں ڈِٹھا ہِے جو زمین دے بادشاہاں تے حکومت کریندا ہِے۔

Chapter 18

¹۱۔ وَل اِنہاں شئیاں دے بعد ہک بئے فرشتے کوُ آسمان تھوں اُترتے ڈِٹھا اوُندے کول وڈا اختیار ہا۔ اَتے زمین اوُندے جلال نال روشن ہا۔ ²۔ اوہ وڈی آواز نال اُچی آواز نال آدھا پیا ہا کہ وڈا شہر بابل ڈھے پیا، ڈھے پیا اوہ شیطاناں دا تے ہر ہک طرح دی ناپاک روح تے ہر طرح دے مکروہ پرندیاں دا اڈا بن گیا۔ ³۔ کیوں جو اوُندی حرامکاری دی غضب ناک مَے پی کے ساریاں قوماں ڈھے پئیاں تے زمین دے بادشاہاں نے اوُں دے نال حرامکاری کیتی تے دُنیا دے سارے اِیں عیش وعشرت دے باعث دولت مند تھی گئے۔⁴۔ وَل میں آسمان تے ہک بئی آواز سُنی کہ ''اے میڈی اُمت دے لوگو! اُنہاں وچوں نکل آؤ تاں جو تُساں اُنہاں دے گناہاں وِچ شریک نہ تھیوو تاکہ تُہاڈے تے غضب نازل نہ تھیوے۔ ⁵۔ کیونکہ اوُں دے گناہ آسمان تک پہنچ گئے اَتے اوُندے بُرے کم خدا کوُ یاد آئے ہِن۔ ⁶۔ جیویں ڈوجہیاں نال کیتے اوُں دے نال وی کرو اَتے اوُں دے کماں دا زیادہ بدلہ ڈیوو جیویں اوُں نے پیالہ بھریا ہِے تُساں اوُندے کولوں دوگنا بھر ڈیوو۔⁷۔ اوُں نے اپنے آپ کوُ جلال ڈِتا تے عیش وعشرت دی زندگی گزاری اوُں وے ای اوُں کوُ غم تے عذاب ڈیوو۔ اوہ اپنے دِل اِچ آدھی ہِے میں ملکہ دی کار بیٹھی ہاں میں بیوہ نئیں ہاں میں وَل وی غم نہ ڈیکھساں۔ ⁸۔ اِیں واسطے اوُندے تے ہک ای ڈِیں اِچ بہوں ساریاں آفتاں آسن یعنی موت تے غم تے کال اوہ اَگ اِچ ساڑ کے مٹی کر ڈتی ویسی کیوں جو اوُندا انصاف کرن آلا خدائے قادر ہِے۔⁹۹۔ اَتے اوُندے نال حرامکاری تے عیاشی کرن آلے زمین دے بادشاہ بے لگام تھی ویسن جڈاں اوُندے سڑن دا دھوں ڈیکھسن تاں اوُں دے کیتے روسن تے چھاتی پِٹسن۔ ¹⁰۱۰۔ اوہ اوُں توں ڈردے ہوئے دوُر کھڑے آکھسن اے وڈے شہر بابل اے مظبوط شہر افسوس، افسوس تیڈی سزا دا ویلہ آپہنچیا ہِے۔¹¹۱۱۔ اَتے دُنیا دے سارے سوداگر اوُندے کیتے روسن کیوں جو اوُندا مال کوئی نہ خرید کریسی۔ ¹²۔ تے اوہ مال ایہہ ہِے سونا، چاندی، قیمتی پتھر، موتی، باریک کتانی تے ارغوانی تے ریشمی تے قرمزی کپڑے تے ہر قسم دیاں خوشبودار لکڑیاں تے ہاتھی ڈند دی طرح طرح دیاں شئیاں (برتن) تے بہوں قیمتی لکڑی تے پیتل تے لوہے تے سنگ مَر مَر دی طرح طرح دی شئیاں۔ ¹³۔ تے دارچینی تے مصالحہ تے عود تے عطر تے لبان تے مَے تے تیل تے کنک تے ڈنگر تے بھیڈاں تےگھوڑے تے گڈیاں تے غلام تے لوگاں دیاں جاناں۔¹⁴۱۴۔ اوہ پھل جنہاں دی تہاکوُ تلاش ہائی اوہ ویندے رہ گئے، ساری زندگی دی اعلیٰ تے شاندار شئیاں مٹ گئیِن تے ہُن اوہ ہرگز ہتھ نہ آسن۔¹⁵۱۵۔ اِنہاں شئیاں دے سوداگر جو اِیں دے پاروں امیر بن گئے ہَن۔ اوُں دے عذاب کوُ ڈیدھے ہوئے اوُں دے کولوں دوُر کھڑے تھی ویسن تے روسن۔ ¹⁶۱۶۔ اوہ آکھسن افسوس، افسوس اوہ وڈا شہر جو سوتی ارغوانی، قرمزی کپڑے پا کے تے موتی جواہرات نال سجیا ہا۔ ¹⁷۱۷۔ کجھ ہی دیر بعد اُنہاں دی اتنی دولت برباد تھی گئی اَتے جیہڑے ویلے ناخدا تے جہاز دے سارے مسافر تے ملاح تے جتنے سمندر دا کم کریندے ہَن۔¹⁸۱۸۔ اوہ اُچی آواز نال بولن لگ پئے اَتے اُنہاں نے اُٹھدا ہویا دھوں ڈِٹھا تے آکھیا ''وڈے شہر دی طرح بئیا کیہڑا شہر ہِے؟''۔ ¹⁹۱۹۔ اُنہاں نے اپنے سراں وِچ مٹی پائی، روندے تے ماتم کریندے ہوئے ایویں چّلائے، افسوس، افسوس!اِیں وڈے شہر جیندی دولت نال سمندر دے سارے جہاز آلے دولتمند تھی گئے ہَن کجھ دیر بعد ہی اُجڑ گئے۔ ²⁰۲۰۔ اے آسمان، اے سارے مقدّسو، رسولو تے نبیو! خوش تھیوو کیوں جو خدا نے انصاف کر کے تہاڈا بدلہ گھن گدا ہِے۔²¹۲۱۔ وَل ہک طاقتور فرشتے نے چکی دے پتھر دی مانند پتھر چا کے تے ایہہ آکھ کے سمندر اِچ سَٹ ڈِتا بابل دا شہر وی ایویں ای زور دے نال سَٹا ویسی اَتے وِل اوُندا پتا وی نہ چلسی۔ ²²۲۲۔ اَتے بربط وجاون آلے تے موسیقاراں تے بانسلی وجاون آلے تے نرسنگا پھونکن آلیاں دی آواز وَل کڈائیں تیڈے وِچ سُنائی نہ ڈیسی اَتے کئیں وی پیشے دا کاریگر تیڈے وِچ کڈائیں وی نہ لبھ سی اَتے چکی دی آواز تیڈے وِچ وَل کڈائیں سُنائی نہ ڈیسی۔²³۲۳۔ اَتے ڈیوے دی لو وَل تیڈے وِچ نہ چمک سی اَتے تیڈے وِچ وَل کڈائیں کوار تے گھوٹ دی آواز سُنائی نہ ڈیسی کیوں جو تیڈے سوداگر زمین دے امیر ہَن اَتے تیڈی جادوگری نال ساریاں قوماں گمراہ تھی گئیاں۔ ²⁴۲۴۔ اَتے زمین دے سارے مقّدس لوگ تے نبی تے سارے قتل کیتے گئے لوگاں دا خون اوُندے وِچ پاتا گیا۔

Chapter 19

¹۱۔ انہاں گالہیں دے بعد میں آسمان تے ہک وڈی بھیڑ کوُ ایہہ آدھے ہوئے سُنیا ہالیلویاہ،نجات، جلال تے قدرت ساڈے خداوند دی طرفوں ہِے۔ ²۔ اوُں دی قدرت ٹھیک تے راست ہِے اوُں نے کسبی دی وڈی عدالت کیتی جئیں نے اپنی حرامکاری دے پاروں زمین کوُ خراب کیتا ہا۔ اوُں نے اپنے پاک لوگاں دے خون دا بدلہ گھن گِدے جو اوُں (کسبی) نے وہایا ہا۔³۔ ڈوجھی وار وَل اُنہاں نے ہالیلویاہ آکھے ''اوُں کسبی تھوں ہمیشہ دھوں اُٹھدا راہسی۔'' ⁴۔ 24 بزرگ تے چار جانداراں نے ڈھے کے خدا جو تخت تے بیٹھا ہا سجدہ کیتے۔ اوہ آدھے پئے ہَن ''آمین۔ ہالیلویاہ!''۔⁵۔ وَل تخت تھوں آواز آئی ساڈے خدا دی تمجید ہوئے سارے اوُندے خادم بھاویں اوہ عام ہوون یا خاص جو اوُندے تھوں ڈردے ہِن۔⁶۔ وَل میں بہوں سارے لوگاں دی تے زور دے پانی دی تے بجلی دے سخت گرجن دی آواز سُنی۔ اوہ بھیڑ آدھی پئی ہا، ہالیلویاہ ساڈا قادرِ مطلق خدا ساریاں تے ہمیشہ تائیں بادشاہی کریندا ہِے۔⁷۔ آؤ اساں مزے کروں تے خوشی مناؤں تے اوُندی تمجید کروں کیوں جو بّرہ دا ویاہ آپہنچیا ہِے اَتے اوُندی کوار نے اپنے آپ کوُ تیار کر گِدا ہِے۔ ⁸۔ اوُں کوُ چمکدار تے صاف قیمتی کپڑے پاون دا اختیار ڈِتا گیا اَتے ایہہ کپڑے پاک لوگاں دے راستبازی دے کماں کوُ ظاہر کریندے ہِن۔⁹۹۔ فرشتے نے میکوُ آکھیا، ''مبارک ہِن اوہ جو بّرے دے ویاہ اِچ سڈائے گئے ہِن۔ اوُں نے ایہہ وی آکھیا کہ ''ایہہ خدا دیاں سچیاں گالہیں ہِن''۔ ¹⁰۱۰۔ اوُں کوُ سجدہ کرن کیتے اوُندے پیراں اِچ ڈھے پیا پر اوُں نے میکوُ آکھیا ایویں نہ کر میں وی تہاڈا اَتے تہاڈے ہم خدمت بھراواں وِچوں ہاں جو یسوع دی گواہی تے قائم ہِن۔ خدا دی عبادت کرو، یسوع دی گواہی نبوت دی روح ہِے۔¹¹۱۱۔وَل میں آسمان کوُ کھلا ہویا تے اُتھاں ہک چٹے گھوڑے کوُ ڈِٹھا۔ اوُں دے تے جو بیٹھا ہا وفادار تے سّچا ہِے اوہ ایمانداری دے نال انصاف تے لڑائی کریندا ہِے۔ ¹²۔ اوُندی اکھیاں بھا دے شعلہ دی مانند ہِن اَتے اوُندے سر تے بہوں سارے تاج ہِن اُنہاں تے لکھا لاتھے ''کوئی اوُں کوُ نئیں جان دا سوائے اوُندے۔ ¹³۔ اوُں نے خون اِچ تَر تھئے ہوئے کپڑے پاتے ہوئے ہَن تے کلامِ خدا اکھواندا ہِے۔¹⁴۱۴۔ آسمان دیاں فوجاں چٹے گھوڑے تے چٹے صاف قیمتی کپڑے پا کے اوُندے پِچھوں پِچھوں چلدیاں ہَن۔ ¹⁵۱۵۔ اَتے قوماں کوُ مارن کیتے اوُندے مُنہ وِچوں تلوار نکل سی تے اوہ لوہے دے عصا نال حکومت کریسی تے قادرِ مطلق خدا دے سخت غصے دی مَے دے حوض اِچ انگور کچل سی۔ ¹⁶۱۶۔ اوُندے کپڑیاں تے اوُندی لَت تے ایہہ لکھا لاتھے ''بادشاہواں دا بادشاہ خداونداں دا خدا"۔¹⁷۱۷۔ وَل میں ہک فرشتے کوُ سِجھ تے کھڑا ڈِٹھا اَتے اوُں نے وڈی اُچی آواز نال آکھیا سارے اُڑن الے پنکھیو سارے خدا دی وڈی دعوت کیتے آؤ۔ ¹⁸۱۸۔ تُساں بادشاہواں دا گوشت، فوجی سرداراں دا گوشت، زورآوراں دا گوشت گھوڑیاں دا تے اُنہاں دے سواراں دا گوشت تے اُنہاں ساریاں دا جو بھاویں آزاد ہوون بھاویں غلام، بھاویں چھوٹے ہوون بھاویں وڈے، کھاؤ۔¹⁹۱۹۔ میں زمین دے حیواناں تے بادشاہواں تے اُنہاں دی فوجاں کوُ آپس دے گھوڑے سوار تے اوُندی فوج نال جنگ کریندے ہوئے ڈِٹھا۔ ²⁰۲۰۔ اَتے حیوان تے اوُندے نال اوہ کوُڑا نبی پکڑیج گئے جئیں نے اوُندے سامنے ایہو جئے نشان ڈِکھائے ہَن جیندے نال اوُں نے حیوان دا ٹھپا گھنن آلیاں تے اوُندے بتاں دی عبادت کرن آلیاں کوُ گمراہ کیتا ہا اوہ ڈوحیں بھا دی جھیل اِچ جیوندے سٹے گئے جو گندھک نال بلدی ہِے۔²¹۲۱۔ تے باقی اوُں گھوڑے دے سوار دی تلوار نال جو اوُندے مُنہ وِچوں نکلدی ہا مارے گئے تے پکھی اُنہاں دے گوشت نال رَج گئے۔

Chapter 20

¹۱۔ وَل میں آسمان تھوں ہک بئے فرشتے کوُ لاہندے ہوئے ڈِٹھا جیندے ہتھ اِچ ڈوُنگہے ٹوئے دی کُنجی تے ہتھ اِچ سنگلی ہا۔ ²۔ اوُں نے اژدھا جیہڑا کہ پُرانا سَپ یعنی شیطان تے ابلیس کوُ پکڑ کے ہزار سال کیتے بادھ چھوڑے۔ ³۔ اوُں کوُ ڈوُنگہے ٹوئے وِچ سَٹ کے بند کر ڈِتا اَتے اوُندے تے ٹھپا لا ڈِتا تاں جو ہزار سال جڈاں تائیں پورے نہ تھی ونجن وَل قوماں کوُ گمراہ نہ کرے۔ ایندے بعد ضرور ہِے کہ تھوڑی دیر کیتے کھولا ونجے۔⁴۔ وَل میں تخت ڈِٹھے تے جیہڑے اُنہاں تے بیٹھے ہوئے ہَن عدالت اُنہاں دے سپرد کیتی گئی تے اُنہاں دیاں روُحاں کوُ وی ڈِٹھا جنہاں دے سر یسوع دی گواہی ڈیون تے خدا دے کلام دے پاروں کٹے گئے ہَن نہ اُنہاں نے حیوان دی عبادت کیتی ہا نہ اوُندے بت تے نہ ہی اوُندا ٹھپا اپنے متھے تے اپنے ہتھاں تے لوایا ہا اوہ زندہ تھی کے مسیح دے نال بادشاہی کریندے رہے۔⁵۔ باقی مُردے زندہ نہ کیتے گئے جڈاں تائیں ہزار سال پورے نہ تھی گئے۔ ایہہ پہلی قیامت ہِے۔ ⁶۔ مبارک تے پاک شخص اوہ ہِے جو پہلی قیامت اِچ شریک تھیوے ایہو جئے لوگاں تے ڈوجھی موت دا کوُئی اختیار نئیں اوہ خدا تے مسیح دے کاہن ہوسن تے اوُندے نال ہزار سال تک بادشاہی کریسن۔⁷۔ جڈاں ہزار سال پورے تھی ویسن تاں شیطان قید وِچوں آزاد کیتا ویسی۔ ⁸۔ اَتے اوہ زمین دیاں چاراں پاسوں قوماں یعنی جُوج ماجوج کوُ لڑائی کیتے کٹھا کریسی اوہ ایویں ہوسن جیویں سمندر دی ریت۔⁹۹۔ اوہ ساریاں قوماں زمین تے پھیل گئین تے اُنہاں نے پاک لوگاں دے لشکر گاہ تے پیارے شہر کوُ گھیر گِدے، پر آسمان تھوں بھا نازل تھئی تے اُنہاں کوُ ساڑ چھوڑے۔ ¹⁰۱۰۔ شیطان جئیں اُنہاں کوُ دھوکا ڈِتا ہا بھا دی بلدی ہوئی جھیل اِچ سَٹ ڈِتا جِتھاں اوہ حیوان تے کوُڑا نبی سَٹے گئے ہَن۔ اوہ ڈِیں رات ہمیشہ اوُں عذاب وِچ راہسن۔¹¹۱۱۔ وَل میں ہک وڈا چٹا تخت اَتے جیہڑا اوُندے تے بیٹھا ہا ڈِٹھا۔ آسمان تے زمین اوُندے حضور تھوں دھروک گئے تے اُنہاں کوُ کتھائیں وی جاہ نہ ملی۔ ¹²۔ میں نکے تے وڈے مُردیاں کوُ اوُں دے سامنے کھڑے ڈِٹھا اَتے کتاباں کھولیاں گئیاں۔ کتاب حیات۔ کتاباں دے مطابق مُردیاں دا انصاف کیتا گیا جو کجھ اُنہاں نے کیتا ہا۔¹³۔ تے سمندر نے وی اپنے مُردے ڈے ڈِتے، موت تے عالم ارواح نے وی اپنے اندر دے مُردے ڈے ڈِتے، اُنہاں دا نصاف اُنہاں دے کماں دے مطابق کیتا گیا۔ ¹⁴۱۴۔ موت تے عالم ارواح بھا دی جھیل اِچ سَٹے گئے ایہہ بھا دی جھیل ڈوجھی موت ہِے۔ ¹⁵۱۵۔ اگر کئیں دا ناں کتاب حیات اِچ نہ ملیا اوُں کوُ وی بھا دی جھیل اِچ سَٹیا گیا۔

Chapter 21

¹۱۔ وَل میں ہک نویں آسمان تے نویں زمین کوُ ڈِٹھا کیونکہ پہلے آلے آسمان تے زمین ختم تھی گئے ہَن۔ اَتے سمندر وی ختم تھی گیا ہا۔ ²۔ میں خدا دی طرفوں آسمان تھوں ہک پاک شہر نویں یروشلیم کوُ ڈِٹھا اوہ ایویں سجا ہویا ہا جیویں کوُار اپنے آپ کو گھوٹ کیتے تیار کریندی ہِے۔³۔ میں تخت تھوں وڈی آوز سُنی ڈیکھو! خدا دی حضوری انساناں دے نال ہِے، تے اوہ اُنہاں دے نال راہسی۔ اوہ اوُندے لوگ ہوسن تے خدا آپ اُنہاں دے نال راہسی اَتے اوہ اُنہاں دا خدا ہوسی۔ ⁴۔ اوہ اُنہاں دی اکھیاں دے ہنجو پونجھ ڈیسی تے وَل موت نہ راہسی، نہ غم، نہ رونا تے نہ درد، پُرانی شئیاں ویندیاں رہیاں۔⁵۔ اوہ جو تخت تے بیٹھا ہا اوُں نے آکھیا "ڈیکھو! میں سارا کجھ نواں بنا ڈینا ہاں اوُں نے آکھیا، ایہہ گالہیں لکھ گھن کیونکہ ایہہ گالہیں سچ تے برحق ہِن''۔ ⁶۔ اوُں نے میکوُ آکھیا ''ایہہ گالہیں تھی گئیِن'' الفا تے اومیگا میں ہاں یعنی میں اوّل تے آخر ہاں جیہڑا پیاسا ہووے اوُں کوُں حیاتی دے چشمیاں توں مفت پیون کوُ ڈیساں۔⁷۔ جیہڑا غالب آسی اوہ ایہہ میراث پاسی میں اوُندا خدا ہوساں اَتے اوہ میڈا پُتر ہوسی۔ ⁸۔ لیکن بزدل تے بےایمان تے گھنونے لوگ تے خونی تے حرامکار تے جادوگر تے بت پرست تے سارے کوُڑیاں دا ٹھکانہ گندھک نال بلدی ہوئی بھا دی جھیل ہوسی ایہو ڈوجھی موت ہِے۔⁹۹۔ ستاں فرشتیاں وِچوں ہک میڈے کول آیا جیندے کول سَت پیالے ہَن جو کہ سَت آفتاں نال بھرے ہوئے ہَن تے اوُں نے اکھیا ''اِتھاں آ'' میں تیکوُ کوُوار یعنی بّرے دی ذال ڈِکھاواں۔ ¹⁰۱۰۔ وَل اوہ میکوُں روُح اِچ ہک وڈے اُچے پہاڑ تے گھن گیا۔ اُتھاں اوُں نے میکوُ پاک یروشلیم کوُ خدا دے کولوں آسمان تھوں اُتردے ہوئے ڈِکھایا۔¹¹۱۱۔ یروشلیم شہر وِچ خدا دا جلال ہا اَتے اوُندی چمک قیمتی پتھر یعنی یشب دی کار ہائی جو کہ بلور دی کار صاف تے شفاف ہا۔ ¹²۔ اوُندی ہک بہوں وڈی کندھ ہائی جیندے بارہ بوہے ہَن تے اُنہاں تے بارہ فرشتے ہَن تے اُنہاں بوہیاں تے بنی اسرائیل دے بارہ قبیلیاں دے ناں لکھے ہوئے ہَن۔ ¹³۔مشرق دے پاسے ترئے بوہے، شمال دے پاسے ترئے بوہے، جنوب دے ترئے بوہے تے مغرب دے ترئے بوہے ہَن۔¹⁴۱۴۔ اوُں شہر دی کندھ دیاں بارہ بنیاداں ہَن تے اُنہاں تے بّرہ دے بارہ رسولاں دے ناں ہَن۔ ¹⁵۱۵۔ اوہ جیہڑا میڈے نال گالہیں کریندا پیا ہا اوُندے کول شہر دے بوہیاں کوُ تے اوُں کندھ کوُ ناپن کیتے سونے دا گز ہا۔¹⁶۱۶۔ اوہ شہر جیہڑا مربع دی کار ہا جڈاں اوُں کوُ ناپا گیا تاں اوُندی لمبائی، چوڑائی تے اونچائی برابر ہا۔ جڈاں اوُں شہر کوُ ناپا گیا تاں بارہ ہزار فرلانگ نکلا۔ ¹⁷۱۷۔ اوُں نے اوُں کندھ کوُ وی ناپا جیندی موٹائی ہک سو چوالہی ہتھ (۲۱۶ فٹ) ہا جو آدمیاں دی پیمائش دے مطابق ( جو کہ فرشتیاں دی پیمائش دے برابر ہائی) تاں ایہہ ہک سو چوالہی ہتھ نکلا۔¹⁸۱۸۔ اوُں شہر دی تعمیر یشب تے کیتی گئی ہا اوہ شہر خالص سونے دی کار تے صاف شفاف شیشے دی کار ہا۔ ¹⁹۱۹۔ اوُں کندھ دی بنیاداں وِچ ہر طرح دا قیمتی پتھر لایا گیا ہا۔ پہلی بنیاد یشب دی کار ہا، ڈوجھی نیلم دی، تریجھی سلیمانی پتھر دی، چوتھی زمرد۔ ²⁰۲۰۔ پنجویں عقیق دی، چھیویں لعل دی، ستویں سنہرے پتھراں، اَٹھویں فیروزہ، نوویں زبرجد، دسویں یمنی دی، گیارہویں زرقون دی تے بارہویں یاقوت دی۔²¹۲۱۔ بارہ بوہے بارہ موتیاں دے ہَن تے ہر بوہا ہک موتی دا ہا اَتے اِیں شہر دیاں گلیاں خالص سونے دیاں ہَن جو شفاف شیشے دی کار چمک دیاں پیاں ہَن۔ ²²۲۲۔ میں اِیں شہر اِچ کوئی ہیکل نہ ڈِٹھی کیونکہ خدا جو بادشاہت کریندا ہِے اِیں دا بّرہ اِیں دی ہیکل ہِے۔²³۲۳۔ اُتھاں نہ سِجھ دی تے نہ چند دی ضرورت ہائی کیونکہ خدا دا جلال اُتھاں چمکدا ہا۔ ²⁴۲۴۔ قوماں اوُں شہر دی روشنی اِچ چلسن۔ زمین دے بادشاہ شان وشوکت دا سامان گھن آسن۔ ²⁵۲۵۔ اِیں شہر دے بوہے بند نہ تھی سن اَتے اُتھاں رات نہ ہوسی۔²⁶۲۶۔ لوگ قوماں دی عزت تے شان وشوکت کوُ گھن کے اِیں شہر اِچ آسن۔ ²⁷۲۷۔ پر اوُندے وِچ کوئی ناپاک شئے تے ہر طرح دے شرمناک کم کرن آلا، یا دھوکے باز داخل نہ تھی سی بلکہ صرف اوہ داخل تھی سن جنہاں دے ناں بّرہ دی کتاب حیات وِچ مل سن۔

Chapter 22

¹۱۔ جیہڑے ویلے فرشتے نے میکوُ حیاتی دے پانی دا دریا ڈِکھایا، پانی بلور دی کار صاف ہا۔ ایہہ خدا تے بّرہ دے تخت وِچوں واہندا پیا ہا۔ ²۔ شہر دی سڑک دے وِچ جیندے ڈوُہاں پاسے دریا واہندا ہا اَتے حیاتی دا درخت ہا جیندے وِچ بارہ طرح دے پھل لگدے ہَن جو بارہ مہینے لگے راہندے ہَن۔ اِیں درخت دے پتے لوگاں کیتے شفا دا کم کریندے ہَن۔³۔ اُتھاں لعنت نہ ہوسی کیوں جو خدا تے بّرہ دا تخت شہر اِچ ہوسی، اَتے خادم اوُندی خدمت کریسن۔ ⁴۔ اوہ اوُندا مُنہ ڈیکھسن اَتے اوُندا ناں اُنہاں دے متھیاں تے ہوسی۔ ⁵۔ اُتھاں رات منہ ہوسی، اُنہاں کوُ ڈیوے تے سِجھ دی روشنی دی ضرورت نہ ہوسی، کیونکہ خداوند خدا آپ اُنہاں تے روشنی سٹیسی۔ اوُں دی سلطنت ہمیشہ ہمیشہ تک راہسی۔⁶۔ فرشتے نے میکوُ آکھیا، ایہہ الفاظ سچے تے اعتماد دے قابل ہِن کہ خداوند نے جو نبیاں دی روح دا خدا ہِے۔ اپنے فرشتے کوُ خادماں کوُ ڈِکھاون کیتے بھیجیا ہا کہ کیا کجھ جلدی تھیون آلا ہِے۔ ⁷۔ ڈیکھ! میں جلد آون آلا ہاں، مبارک ہِے اوہ جو ایں کتاب دی نبوت دیاں گالہیں تے عمل کریندا ہِے۔⁸۔ میں یوحنا کلہا ہاں جئیں نے ایہہ گالہیں ڈِٹھیاں تے سُنیاں ہِن۔ جیہڑے ویلے میں ڈِٹھا تے سُنیا تاں اوُں فرشتے دے پیراں وِچ ڈھے کے سجدہ کیتا جئیں نے میکوُں ایہہ گالہیں ڈِکھایاں ہَن۔ ⁹۹۔ اوُں نے میکوُ آکھیا، ''ایویں نہ کرو، کیوں کہ میں وی تہاڈی طرح، تہاڈے بھراواں تے نبیاں دی طرح ہم خدمت ہاں اَتے اُنہاں ساریاں دی طرح جو اوُں کلام دی تابعداری کریندے ہِن۔ خدا دی پرستش کرو!''¹⁰۱۰۔ اوُں نے میکوُ آکھیا، ''اِیں کتاب دی نبوت دی گالہیں تے ٹھپا نہ لا اِیں کیتے جو ویلہ نیڑے ہِے۔'' ¹¹۱۱۔ ''اوہ جیہڑا ناراست ہِے، اوہ نارستی کریندا ونجے، جو پاک ہِے اوہ پاک ای تھیندا ونجے۔''¹²۔ ڈیکھو! میں چھیتی آون آلا ہاں، اَتے ساریاں کوُ اُنہاں دے کماں دے موافق ڈیون کیتے اجر میڈے کول ہِے۔ ¹³۔میں الفا تے اومیگا اوّل وآخر ابتدا وانتہا ہاں۔¹⁴۱۴۔ مبارک ہِن اوہ جنہاں نے اپنے کپڑے دھوتے ہِن اوہ حیاتی دے درخت تھوں کھاون دا اختیار پاسن تے اُنہاں بوہیاں وِچوں لنگھ ویسن۔ ¹⁵۱۵۔ کتے، حرامکار، جادوگر، خونی، بت پرست تے ہر ہک کوُڑی گالھ دا پسند کرن آلا تے اُنہاں تے عمل کرن آلا باہر راہسی۔¹⁶۱۶۔ میں یسوع نے اپنا فرشتہ کلیسیاواں دے کول ایں گالھ دی تصدیق کیتے گھلیا ہا جو میں داؤد دی اصل ونسل توں تے سویر دا چمکدا ستارہ ہاں۔¹⁷۱۷۔ روُح تے کوار آدھِن، ''آ!'' تُو جو سُندا ہئیں آکھ، ''آ!'' جو پیاسا ہِے آوے، اَتے جو خواہش کریندا ہِے اوُں کوُ زندگی دا پانی مفت ڈِتا ویسی۔¹⁸۱۸۔ اِیں کتاب دی نبوت دیاں گالہیں سُنن آلے دی تصدیق کریندا ہاں جو اگر کوُئی اِیں کتاب اِچ ودھیندا ہِے تاں خدا اِیں کتاب وِچ لکھیاں ہویاں ساریاں آفتاں اوُں دے تے آسن۔ ¹⁹۱۹۔ اگر کوُئی اِیں نبوت دی کتاب وِچوں کجھ کڈھ چھوڑے تاں خدا اوُں دا حصہ حیاتی دے درخت اِچوں تے پاک شہر اِچوں کڈھ چھوڑیسی جئیں دا ذکر اِیں کتاب وِچ کیتا گیا ہِے۔²⁰۲۰۔ جو اِنہاں گالہیں دی گواہی ڈیندا ہِے آکھسی ''میں چھیتی آون آلا ہاں! آمین! یسوع مسیح آ!۔ ²¹۲۱۔ تہاڈے ساریاں تے خداوند یسوع دا فضل تھیندا راہوے۔(آمین)۔